
1 1 Men krombot Yesus Kristus bi amui. Yesus 
Kristus bi amui dik yo mo yeraja Daud. Daud walii 
bi amui mo Abraham. Yesus Kristus bi amui kadit 
Abraham sor kom mo yeraja Daud anare: 

2 Abraham nyim, Abraham walii pe Isak, Isak wali 
pe Yakub, Yakub waii pe Yehuda si bi nji, Yehuda 
wali pe Peres si Zerah (gato bi im mo Tamar), Peres 
wali pe Hezron, Hezron waii pe Ram, Ram waii pe 
Aminadab, Aminadab waii pe Nahason, Nahason wali 
pe Salmon, Salmon wali pe Boas (gato bi im mo 
Rahab), Boas waii pe Obet (gato bi im mo Rut), Obet 
wali pe Isai, Isai waii pe yeraja Daud. 

3(1:2) 

4(1:2) 

5(1:2) 

6 Kadit yeraja Daud kem mo bur ré mu kom mo 
kam gato ye Babel but ye Israel ne sino tepsu an bi 
pakwerut, Yesus Kristus bi amui gum anare: Yeraja 
Daud pe Salomo (gato bi im mo Uria bi nggonna), 
Salomo wali pe Rehabeam, Rehabeam walii pe Abia, 
Abia waii pe Asa, Asa waii pe Yosafat, Yosafat walii 
pe Yoram, Yoram wali pe Uzia, Uzia waii pe Yotam, 
Yotam walii pe Ahas, Ahas wali pe Hizkia, Hizkia wali 
pe Manasye, Manasye wali pe Amon, Amon walii pe 
Yosia, Yosia wali pe Yekhonya si bi nji. 

7(1:6) 

8(1:6) 

(1:6) 

10(1:6) 

11(1:6) 

12 Kadit kam gato ye Babel but ye Israel mu kom mo 
kam gato Maria kem su Yefun Yesus, Yesus Kristus 
bi amui anare: Yekhonya, Yekhonya waii pe Sealtiel, 
Sealtiel waii pe Zerubabel, Zerubabel waii pe Abihud, 
Abihud waii pe Elyakim, Elyakim waii pe Azur, Azur 
wali pe Zadok, Zadok waii pe Akhim, Akhim waii pe 
Eliud, Eliud waii pe Eleazar, Eleazar waii pe Matan, 
Matan walii pe Yakub, Yakub waii pe Yusuf, gato kra 
Maria. Maria gare anato kem su Yesus gato ye kendo 
gum do, Kristus. 

13 (1:12) 

14 (1:12) 

15(1:12) 

16 (1:12) 

17 Sane kadit Abraham mu kom mo yeraja Daud, 
Abraham pe bi pa, gato gum do, Isak or o Isak walii 
pe bi pa gato gum do Yakub, or o Yakub waii pe bi 
pa-i, or o bi pa-i waii pe o si bi pa-i waii pe o, sane 
sane sor kom mo wam musyu dik sop at. Sane dom 
kadit Daud mu kom mo kam gato ye Babel but ye 
Israel, Daud pe bi pa-i gato waii pe bi pa-i ne wam 
musyu dik sop at dom. Sane o, kadit kam gato ye 
Babel but ye Israel mu kom mo kam gato Maria kem 
su Yesus Kristus, ye ku bi pa gato ku bi pa-i ne wam 
musyu dik sop at dom. 

18 Ji krom sukdu subot Maria kem su Yesus Kristus. 
Yusuf nggorwa Maria nyim wé re, wo an we yo kra 
nde tó, Maria syimfar re. Yefun Allah Gen anato ben 
Maria syimfar ne. 

19 Yusuf ré ye gato ben sukndo tepsu Yefun mit. 
An bariwa an ben Maria damen mo yé mwa gwem, 

sane an nut do, an sombok Maria wé, wo an yo kibot 
sukdu ne i-ke rer wa ye yi jam nde. 

20 Yusuf nutbot os yo wa an sombok Maria wé sa, 
an semda ku Yefun bi malaikat ge dik yo. Malaikat ne 
ki nai an do, "Yusuf, nan bi amui mo Daud, nan nyu 
nde, nan kra su Maria sor, we Pa gato Maria syimfar 
su ne anato ma kadit Yefun Allah Gen. 

21 Bere Maria kem su pa yebris, orete nan kendo pa 
ne gum do Yesus, we Pa ne ma mo bur ré wa ós An 
bi nje-i. Bere An tepsu suktot wa tot sukibit gato An 
bi yetuge-i ben ne wé re." 

22 Suk mwa ré ye benbot subere suktaru gato Yefun 
tarubot yenabi ne bor. Yenabi ne ki do, 

23 "Nggonnak ge dik yo gato sem su yebris mo nde, 
bere syimfar, orete nggon ne kem su pa yebris. Pa 
ne bere ye kendo gum do, Imanuel." (Imanuel bi 
sukjimnut do, "Yefun Allah sisu men kem sino.") 

24 Sane tepsu gato Yusuf sun an benbot suk gato 
Yefun bi malaikat ki nai an ne. An gwat Maria mu mo 
an bi nu tepsu an bi nggon kra. 

25 An we kra pe, sarewo Maria kem su pa nde to, 
Yusuf si Maria yo sem su yu nde to. Maria kem su Pa 
ne, orete Yusuf kendo Pa ne gum do Yesus. 

1 Yenggras Herodes gum yeraja mo bur Yudea 

sa, Maria kem su Yefun Yesus mo kota Betlehem 
mo bur Yudea ne. Maria kem su Pa, orete yepasye 
ge bok yo gato watbot bi ma kadit nobu nim ma mo 
kota Yerusalem. 

2Yepasye ne ma ndobot do, "Pa gato ye pe tepsu 
yeraja wa ye Yahudi ana u ne? Men me bi be bor mo 
gu nim ne anato men jam do, ye pe yeraja be dik yo 
ma mo bur ré re, sane men ma wa men som Pa ne 
et." 

3 Yeraja Herodes jam sukdu ne sa, an kwabom dek 
ndo nde. Yeraja si ye mwa ne mo kota Yerusalem 
kwabom dek sino. 

“Sane Herodes kendo yekwesú mo Yefun Allah bi 
nu si yeguru agama mwa ne sino sum, ete Herodes 
ndobot ye ne do, "Kristus gato Yefun Allah tom do, 
bere An syogat ma mo bur ré wa nai men yetu kadit 
sukye ete jowa men ne te, bere bi im kem su Pa ne 
mo u ne?" 

> Ye ne ki do, "Kristus ne bi im bere kem su Pa ne 
mo kota Betlehem mo bur Yudea, we yenabi dik yo 
krombot suktaru gato Yefun Allah ki, sare do, 

6'Kota Betlehem mo bur Yudea, yepasye mo bur 
Yudea jam do, nan sa, kota gato yé bes gum kok; 
we bere Yekwesu dik yo ma kadit nan. Yekwesu ne 
bere mewa Ji bi nje-i, gato sok mo yewis ye Israel ne 
tepsu ye mewa domba sisu ndo.' " 

7 Sane Herodes kendo yepasye gato ma kadit nobu 
nim ne dakai ma ku an wadigan, ye yi jam nde. 
Herodes ndobot yepasye ne do, "Bi ne ketke bor su 
kam ot ne?" Yepasye ne ki sukdu ne nai Herodes jam 
re. 

8 Orete Herodes syogat yepasye ne mu mo 
Betlehem, an ki do, "Nin mu watbot pe ne sane sor 
nin ku Pa ne et. Nin do ku Pa ne it yo, nin ma ki 
napyo nai ji jam subere ji waii mu mone, ete ji som 
Pa ne dom." 

?Yeraja ki sukdu ne, orete yepasye ne mu. Yepasye 
ne me bi gato an me it kadit nobu nim suga nyim 
neya kok mone. Bi ne mu nyim mo an gwem, ete bi 
ne kem ti ri tepsu nu gato Pa kem mone. 

10 An me bi mone sa, an mit iwa wai o re. 

11 An sok mo nu mit sa, an ku Pa ne si Pa bi im gato 
Maria. An ku Pa ne, or an tu an umsu, orete an som 
pa ne. Sane an nai suk gato bi sugum sye sato emas 
e, kemenyan sisu mur ete syo wa Pa. 

12 An som Pa su suk ne, orete an satu mu mo an 
bi bur-i, an yo mu ku Herodes o nde, we an semda 
ku Yefun Allah, ete Yefun Allah duyawa án mu ku 
Herodes. Sane an muket os yi yo tara re. 

13 Yepasye gato watbot bi ne mu wé, orete Yusuf 
semda ku Yefun bi malaikat dik yo. Malaikat ne ki do, 
"Bere Herodes meret Pa wa an gu Pa ne kwop wé, 
sane nan sun, nan gwat Pa si bi im titi mu mo bur 
Mesir kadit. Nin sino kem mone sane sor ji ki sukdu 
nai nan o et." 

14 Sane Yusuf sun, an gwat Pa si bi im mu, an we si 
Pa titi mu mo bur Mesir su noru miten. 

15 An we si Pa kem mone sane sor Herodes kwop. 
Sane suktaru gato Yefun Allah tarubot yenabi ne bor 
re. Suktaru gato bor, ye krom sare do, "Ji kendo Ji bi 
Pa mu kadit bur Mesir." 

16 Herodes jam do, yepasye ne ben kidar an sa, an 
maskwa ndo nde. An syogat an bi yesukmise mu gu 
pa yebris gato kaim sye tepsu kom mo tahun we mu 
bur mo kota Betlehem si nat wairi wa kota ne sino 
kwop wé. Herodes jam sukdu subot bi kam gato bi 
dik yo it mone kadit yepasye bok ne, sane Herodes 
gu pa yebris mwa ne wé re. 

17 Sane mone, sukdu gato yenabi Yermia ki ne bor 
re. Yermia bi sukdu subot Rahel bi dat gato ye gu 
kwop mo Betlehem ré do, 

18 "Ye jam yé yo wo mo kota Rama. Mone yé wo, 
yé nderku yé bi pa ndo nde. Rahel wo nderku bi pa. 

Rahel bariwa yé bidek mom re, we mom bi pa kwop 
or re." 

19 Herodes kwop, orete mo bur Mesir Yusuf semda 
ku Yefun bi malaikat dik yo. 

20 Malaikat ne ki do, "Yé gato werwa gu nan bi Pa 
kwop wé ne, an dakai kwop re, sane nan sun, nan 
gwat Pa si bi im satu mu mo bur Israel." 

21 Sane Yusuf sun, an gwat Pa si bi im satu mu mo 
bur Israel. 

22 Sarewo Yusuf jam sukdu do, Herodes bi pa gato 
gum do Arkelaus, ye bes tepsu yeraja mo bur Yudea 
win an bi ai sa, Yusuf nyuwa mu mone. An semda 
ku malaikat dik yo o, ete malaikat ne ki nai an do, 
"Nan mu mo bur Yudea nde," sane Yusuf mu mo bur 
Galilea kadit. 

23 Yusuf si an bi rus kem mo kota gato gum do 
Nazaret. Sane sukdu gato yenabi ki subot Pa ne bor 
mone. Yenabi ki do, "Bere ye kendo Pa ne do, An ye 
Nazaret." 

1Qrete Yohanes gato ras nje mo syur ne mu 
mo pe gato kwe yo kom mo nde mo bur Yudea. 
Yohanes duno nje mone. 

2 An ki do, "Yefun Allah ma jowa nin tepsu nin bi 
Yekwesu it anare! Sane nin kwet kadit sukibit gato 
nin ben ne, nin jammo Yefun Allah et." 

3Yenabi gato gum do Yesaya anato krom sukdu 
subot Yohanes ré. Yesaya krom do, "Mo pe gato kwe 
yo kom mo nde, ye yo saiye do, 'Men fro os gato ndo 
wa Yefun, men bi Yekwesu ne se! Men duk os wa An 
muket se!" " 

“Yohanes it san gato ye jom kadit unta go. An far 
an jakuke su suge da det yo. Yohanes bi sugit-i gato 
an git kamdik-kamdik anato yoi si for rom. 

> Ye Yerusalem si yé mo bur Yudea sisu yé mo pe 
gato karowa Syur Yordan ne sino ma wa syaretwa 
sukdu gato Yohanes ki ne. 

6Yé gato rek sukibit gato an ben ne nai Yohanes sa, 
Yohanes ras yé ne mo Syur Yordan. 

7Ye Farisi si ye Saduki mwa ma mo Yohanes wa 
Yohanes ras án mo syur, sarewo Yohanes me án 
ma sa, Yohanes ki do, "Nin yé gato kidar suk nggi, 
nin tepsu kwis jan, nin nut do, nin ma wa ji ras nin 
mo syur, bere ós nin titi fro kadit Yefun Allah bi 
sukmaskwa mo sukibit gato nin ben ne bado? Sane 
nde, nin kwet kadit sukibit gato nin ben ne dom et. 

8 Nin ben suk gato ndo sor, subere ye jam do, 
sangge, nin kwet kadit sukibit gato nin ben ne it. 

2 Nin nut do, nin bi amui mo Abraham Ji ki sare do, 
Yefun Allah nggiwa ben jok bok ré tepsu Abraham bi 
dat-i. Sane nin dom tepsu Abraham bi dat-i, bere yo 
ós nin nde. 

10 Wo nin ré tepsu kwe gato yo bo ndo nde. Su ré 
yo, Yefun Allah fro bi mbam wa gwa kwe gato sane 
wé, Yefun Allah gwa mo i-brot kai. Yefun Allah fro wa 
syo sukye nai ye gato yo kwet nde, tepsu ye gwa 
kwe gato yo bo nde ne, orete ye syo bot git wé re. 

11 Ji anato ras nje mo syur tepsu bi sukjimnut do, ye 
ne kwet kadit os ibit it. Wo bere Ye yo gato gum kok 
sye wai kadit ji waii ma bori. Ji gum yo tep wa ji jom 
An bi sepatu nde. Ji gum wok teker mu bur ware. 
Ye gato gum kok sye wai kadit ji ne, bere An syogat 
Yefun Allah Gen bok nggwa mo nin, ben sato An ras 
nin mo Yefun Allah Gen, tepsu An ras nin mo bot. 

12 An fro nggwa wa An wat yé gato ben sukndo 
kadit yé gato ben sukibit, tepsu ye gato ben nggwe 
wat sugit dor kadit sukkwik. Sugit ne An grem mo pe 

gato ndo, wo sukkwik ne An syo bot git wé, mo bot 
gato yo te mo nde." 

13 Orete Yefun Yesus ma kadit bur Galilea mu mo 
Syur Yordan. Mone Yefun Yesus ma ku Yohanes, ete 
kiwa Yohanes ras An mo syur. 

14 Sarewo Yohanes duyawa Yefun Yesus. Yohanes 
ki do, "Mban! Nan ana ras ji mo syur sa. Wo Nan ma 
wa ji ras Nan mo syur wa suma ne?" 

15 Sarewo Yefun Yesus ki do, "Nan ras Ji sor. Nan 
ras Ji, we Yefun Allah mit iwa nan ben sane." Sane 
Yohanes ras Yefun Yesus mo syur. 

16 Yohanes ras Yefun Yesus mo syur, orete Yefun 
Yesus mu nden kadit syur. Yefun Yesus mu nden sa, 
gu ben sato det, ete An me Yefun Allah Gen is ma su 
kaim sato ndabu ete tom mo An. 

17 Qrete yé mwa ne jam Yefun Allah ki sukdu kadit 
gu nim ne sare do, "Ji dakai bi Gan anare. Ji bi 
sukjimnut sye kas subot An. Ji mit iwa An ndo nde." 
4 1 Yohanes ras Yefun Yesus mo syur, orete Yefun 

Allah Gen gwat Yefun Yesus mu mo pe gato kwe 
yo kom mo nde, subere mone biris bi yekwesu meret 
os wa Yefun Yesus subere Yefun Yesus ben suk siri 
kadit Yefun Allah bi os-i mone. 

2Yefun Yesus yo git sugit mo nde sor kom mo kam 
musyu at rek, sane Yefun Yesus on de ndo nde. 

3Sugane biris bi yekwesu ne ma ku Yefun Yesus, 
ete ki nai do, "Nan tepsu Yefun Allah bi Gan sangge it 
yo, Nan syogat jok mwa ré tepsu roti wa Nan git et." 

“Sarewo Yefun Yesus ki do, "Mo Yefun Allah bi 
sukdu, ye krom do: Men yetu git sugit sor, bere men 
yo kem ndo nde, wo men grem Yefun Allah bi sukdu 
mwa ne sino kem pe mo men mit, sane sa, bere men 
kem ndo." 

> Orete biris bi yekwesu ne gwat Yefun Yesus mu 
mo kota gato Yefun Allah fro dor wa An dakai. Kota 
ne gum do Yerusalem. Biris bi yekwesu ne grem 
Yefun Yesus ti kok mo Yefun Allah bi nu yu, 

6 ete an ki nai Yefun Yesus do, "Nan anato tepsu 
Yefun Allah bi Gan sangge it yo, Nan bare Nan nggwa 
mu bur et, we ye krom mo Yefun Allah bi sukdu do, 
'Yefun Allah syogat An bi malaikat mewa Nan. Bere 
malaikat ne bes án syim wa bur wa Nan, subere jok 
yo wai Nan gwes nde.' " 

7Yefun Yesus ki do, "Mo Yefun Allah bi sukdu, ye 
krom o do, 'Men werwa men bi Yekwesu Yefun Allah 
kadum An bi suktinggi daret nde.' " 

8 Or o biris bi yekwesu ne gwat Yefun Yesus mu mo 
banbo gato kok wai, ete an kadum pe mwa gato ndo 
mo bur ré nai Yefun me o re. 

? Ete biris bi yekwesu ki nai Yefun Yesus do, "Nan 
tu Nan umsu, Nan bes ji gum kok it yo, bere ji syo 
suk mwa ré nai Nan." 

10 Yefun Yesus ki do, "Biris bi yekwesu, nan mu 
kadit Ji tom, we mo Yefun Allah bi sukdu, ye krom o 
do, 'Men bes men bi Yekwesu Yefun Allah ne gum 
kok et, men ben An bi suk-i sor." " 

11 Kom mo rut, biris bi yekwesu ne mu kadit Yefun 
Yesus, ete malaikat bok yo ma mewa An. 

12 Yefun Yesus jam yé but Yohanes, ete bok an mo 
sel sa, Yefun Yesus satu mu mo bur Galilea. 

13 Yefun Yesus mu kadit kota Nazaret, ete An mu 
kem mo kota Kapernaum mo Em Galilea de mo 
Zebulon si Naftali bi bur det-i. 

14 An mu kem mone anato yenabi Yesaya bi sukdu-i 
bor re. Yesaya ki do, 

15 "Ye gato kem mo Zebulon si Naftali bi bur det-i, 
mo os gato mu mo em, mo Syur Yordan tak deta, mo 
bur Galilea, yewis yi bi pe-i, 

16 ye gato kem mo ndendu mone bere me sukru 
sye. Ye gato kem mone ben sato kwop, we án jam 
nde Yefun. Bere sukru ne ma kadum os gato ndo." 

17 Kadit kam gato Yefun Yesus mu kem mo kota 
Kapernaum An duno nje mone do, "Yefun Allah ma 
jowa nin tepsu nin bi Yekwesu it anare! Sane nin 
kwet kadit sukibit gato nin ben ne, ete nin jammo 
Yefun et." 

18 Yefun Yesus muket Em Galilea de sa, An sokme 
yetu ge we gato sok boge. An we yedik. Pa dosye ne 
gum do Simon (gato ye kendo do Petrus). Pa dowok 
ne gum do Andreas. An we bare mwi mo em ne. 
Kamdik-kamdik an we sok boge subere an we ku 
sugum. 

12 Yefun Yesus ki nai an we do, "Nin ka we ma. Nin 
ka we simo Ji se! Bere Ji duno nin ka we but yetu 
tepsu nin ka we but boge su mwi ne." 

20 Yefun Yesus ki nai an we or sa, sugane it, an 
we misyar an we bi mwi kem, orete an we si Yefun 
Yesus mu sino. 

21 Yefun Yesus mu kadit pe ne, orete An me yetu 
ge we yo o. An we yedik. An we ne gum do Yakobus 
si Yohanes. An we ne bi ai gum do Zebedeus. An we 
si bi ai fro bi mwi mo kwem mit. Yefun Yesus ma sa, 
Yefun kendo an we ma simo Yefun. 

22 Sugane it, an we is kadit an we bi kwem, an we 
mu kadit an we bi ai, ete an we si Yefun Yesus mu 
sino. 

23 Yefun Yesus mubot bur Galilea. Yefun duno nje 
mo ye Yahudi bi nu ari mo kampung bok yo mone. 

Yefun Yesus ki sukdu subot os ndo gato Yefun Allah 
fro wa nai men yetu gum sok mo An bi rus-i, ete 
An tepsu men bi Yekwesu mone. Sane dom, Yefun 
Yesus ben nje gato i ne ge kadit suki wisyo-wisyo. 

24Yé ki sukdu subot Yefun frekbot bur Siria sino, 
sane yé gwat yé mwa gato i ne ma mo An. Yé gwat 
nje gato i su suki wisyo-wisyo e, nje gato kaim yo 
wai o re e, nje gato semda bok nggwa mó, nje gato 
semda ben e, nje gato út e ne, ete Yefun Yesus ben 
nje mwa ne sino ge re. 

25 Yé mwa ndo nde simo Yefun Yesus kadit bur 
Galilea e, kota Musyu dik e, Yerusalem e, bur Yudea 
si bur mo Syur Yordan tak deta. 

1 Yefun Yesus me yé mwa ne sum sa, An it mo 
5 banbo, ete An kem mone. An bi pakon ma ku An 
mone, 

2ete An duno pakon ne sare do: 

3"Ye gato jam do, an yo nggi mo Yefun Allah bi de-i 
nde, sarewo an jom Yefun si bi sukdu-i to yo, ye ne 
mit at wa, we Yefun Allah anato an bi Yekwesu gato 
mewa an. 

“Ye gato nderku an nggwa mo sukibit gato an ben 
ne, ye ne mit at wa, we bere Yefun bes an kadit 
sukye gato an ku mone. 

> Ye gato is an nggwa tepsu pa wokgan, ye ne mit 
at wa, we bere kam sari ne ma Yefun bes an gum 
kok sye wa an jom suk mwa mo bur ré. 

SYe gato bi sukjimnut sye wa ben suk tepsu Yefun 
Allah mit, ye ne mit at wa, we bere Yefun kadum suk 
mwa gato Yefun iwa ye ne ben ne sino. 

7 Ye gato dakai jimnotku ye yi ete ós an mone, ye 
ne mit at wa, we bere Yefun Allah dakai jimnotku ye 
ne ete 6s an. 

8 Ye gato bariwa bi sukjimnut-i kem mo sukibit, wo 
an iwa an bi sukjimnut-i sye mo Yefun sor, ye ne mit 
at wa, we bere an jam Yefun Allah sisu ndo re. 

2Ye gato tepsu yegweswai, ye ne mit at wa, we 
bere Yefun Allah kendo an gum tepsu Yefun bi pa. 

10 Ye gato ku sukye mo sukndo gato an ben tepsu 
Yefun Allah mit ne, ye ne mit at wa, we Yefun Allah 
anato an bi Yekwesu gato mewa an. 

11 Nin yé gato simo Ji, ete yé kabor nin e, yé ben 
sukye nai nin, ete yé ki nin gum ibit ket kwayo-kwayo 
mone yo, nin mit at wa. 

12 Suga nyim tuya yenabi ku sukye saga nin ku re. 
Wo nin wi, nin ambre, we Yefun fro suk gato ndo wa 
nin mo gu nim ne re." 

13 "Nin anato tepsu bók wa yé mwa ne sino gato 
kem mo bur ré. Wo bok ne yo wik o nde yo, bere ye 
ben suma subere bók ne wik satu o ne? Bók gato yo 
ndo o nde, ye yo mitmo o nde, ye bare wé, ete bere 
yé yakos o re. 

14 Nin anato tepsu sukru wa yé mwa mo bur ré sino. 
Bere yé mwa me nin tepsu yé mwa me kota gato yé 
nggo mo bobuk. 

15 Sane dom, men dum kak it yo, men gwor bokor 
wa nde, wo men grem sukru ne mo pe gato kok 
subere sukru rer ku nje mo nu mit. 

16 Sane dom, nin tepsu sukru gato rer ku nje et, 
subere yé me sukndo gato nin ben ne, ete yé un men 
bi Ai mo gu o re." 

17 "Nin nut do, Ji ma wa Ji rus Musa si yenabi bi 
sukduno-i ne wé, bado? Sane nde, Ji ma wa Ji rus 
sukduno ne wé nde, wo Ji ma subere Ji kibot sukdu 
ne rer wa nin jam kom mo mit et. 

18 Suk gato Ji ki ré suksangge anare, bur ré si 
gu nim ne kem to yo, sukdu kwa dik yo ges kadit 
sukduno ne yo mo nde, wokgan yo dom nde, wo suk 
mwa ne sino bor mone or wé, eteyo bur ré kru re. 

12 Sane ye to ben sukibit wai mo sukduno ne, kapre 
kwa yo gato wok, ete duno nje misyar sukduno ne 
yo, bere ye ne ku gum wok wai mo Yefun bi rus-i. 
Sarewo ye to benbot sukduno ne, ete duno nje 
subere an waii benbot dom yo, bere ye ne ku gum 
kok mo Yefun bi rus-i re. 

20 Sane Ji ki sare do, nin yo ben suk gato ndo tepsu 
Yefun mit mwa wai kadit ye Farisi si yeguru agama 
nde yo, bere nin yo ku os wa nin gum sok mo Yefun 
Allah bi rus-i nde." 

21 "Nin jam sukdu gato Yefun ki nai men bi amui 
suga nyim neya do, 'Nin gu ye yi kwop daret nde. Ye 
to gu ye yi kwop yo, bere Yefun syo sukye nai ye ne.' 

22 Sarewo Ji ki sare do, ye to maskwa ket an bi nji, 
bere Yefun syo sukye nai. Sane o, ye to kendo an bi 
nji do, 'Nan yeibit,' bere ye gwat mu mo ye Yahudi 
bi yepasye si yekwesu gato sum sino wa kibot sukdu 
ibit gato an ki ne. Sane o ye to kendo an bi nji do, 
'Nan jimgon,' bergan Yefun am ye ne mo bot gesyos. 

23 Sane nin gwat suksom ma wa nin grem mo meja 
wa nin som Yefun su mo Yefun Allah bi nu mit, ete 
nin napakom nin bi nji mo Yefun bi rus-i ge dik yo 
grem sukmaskwa wa nin it yo, 

24 nin misyar suk ne kem mone yei, sane sor nin mu 
ku ye ne, ete nin si an kibot suk ne or wé kadit nin 
et. Or o nin si an jom syim. Nin si an kem not orete 
yo, nin mu o, nin gwat suksom ne syo nai Yefun wa 
nin som Yefun su. 

25 Ye yo maskwa nin subot suk yo ete werwa nin 
bi denda kit an yo, sa ndo sa nin si an mu kom mo 
pe gato yepasye kibot sukmaskwa ne nde to, nin si 
an dakai kibot or we et. Wo nin si an kibot nde yo, 
bere yenggras gato kibot sukmaskwa ne syo nin mo 
yesukmise syim, orete yesukmise bok nin mo sel. 

26 Suk gato Ji ki ré suksangge anare, bere nin kem 
mo sel mit sane sor, nin bi denda kit ye ne or wé, ete 
nin syesyar." 

27 "Nin jam sukdu gato Yefun ki nai men bi amui 
sare do, 'Nin ben siri daret nde.' 

28 Sarewo Ji ki sare do, ye gato sokme nggon, ete 
mit iwa ben siri su nggon ne yo, tepsu ye ne ben siri 
su nggon ne mo an mit it anane. 

22 Sane nin gro do ben nin ben sukibit it yo, nin tik 
buk mu nden, ete nin am wé. Kwa dik yo mo nin 
kaim ibit anato ndo wai kadit Yefun am nin kaim sino 
mo bot gesyos. 

30 Sane dom, nin syim ge do ben nin ben sukibit it 
yo, nin tot nin syim ne, ete nin am wé. Kwa dik yo 
mo nin kaim ibit anato ndo wai kadit Yefun am nin 
kaim sino mo bot gesyos. " 

31 "Nin jam sukdu gato Yefun ki nai men bi amui 
sare do, 'Ye to sombok an bi nggon wé yo, bere an 
krom sukdu ne mo surat, ete syo nai an bi nggon ne 
et.' 

32 Sarewo su ré Ji ki sare do, ye to sombok an bi 
nggon yo, nggon ne ben siri ses an sa, wo nggon ne 
yo ben siri nde, ete nggon ne bi ya sombok nggon ne 
yo, ye ne ben sukibit, we nggon ne do kra o yo, tepsu 
an ben nggon ne ben siri, ete ye gato kra nggon ne 
dom ben siri mone." 

33 "Sane dom, nin jam sukdu gato ye ki nai men bi 
amui suga nyim neya do, 'Suk gato nin tomgun su 
Yefun, nin misyar nde, wo nin benbot sor.' 

34 Sarewo su ré, Ji ki sare do, nin tomgun su suk 
yo, nin syo nin syim do, gu ana nim ne nde, we gu 
anato pe gato Yefun kem mo tepsu Yekwesu wa men 
mone. 

35 Nin tomgun su suk yo, nin syo nin syim do, bur 
anane dom nde, we bur ré anato tepsu pe gato Yefun 
ak An gwes kok mo. Nin syo nin syim do, Yerusalem 
anane dom nde, we Yekwesu gato gum kok wai bi 
kota anane. 

36 Nin syo nin syim do, nin su anane dom nde, we 
nin yo nggiwa ben nin sugo te nde, nin yo nggiwa 
ben nin sugo syi dom nde. 

37 Wo sare, nin bi sukjimnut do, bere nin ben suk ne 
yo, nin ki do, 'bere ji ben re,' wo nin bi sukjimnut do, 
bere nin ben nde yo, nin ki do, 'bere ji yo ben nde.' 
Nin tom suk ri-roi sor, nin ki kwa bok yo o su nde, we 
kwa bok yo o daret ne ma kadit biris bi yekwesu sor." 

38 "Nin jam sukdu gato Yefun ki nai men bi amui 
sare do, ye yo ben nin gro ibit it yo, nin wali ben ye 
ne gro ibit satu. Ye yo gwa nin anato nin syos dik yo 
buk it yo, nin waii gwa ye ne syos dik yo buk satu 
dom. 

39 Sarewo su ré, Ji ki sare do, ye gato ben sukibit 
nai nin it yo, nin waii ben sukibit nai an o nde. Ye yo 
gwa nin kwanke tak de syim ge yo, nin misyar an 
dakai gwa nin kwanke tak de syim jam o sor. 

40 Sane dom, ye yo ki nin mo yepasye gwem subere 
nin bi denda nai an tepsu san sun gato sugum wok it 
yo, nin syo san gato sugum sye nai an dom et. 

41 Sane o, yesukmise syaugat nin sam an bi suk mu 
kom mo kilometer dik it yo, nin sam an bi suk mu 
kom mo kilometer we et. 

42 Ye yo ndek suk mo nin it yo, nin syo nai an sor. 
Ye yo ndekwa nin bi suk yo nai an yei, ete an tom do, 
bere an syo satu nai nin o yo, nin syo nai an sor." 

43 "Nin jam sukdu gato Yefun ki nai men bi amui 
sare do, nin ben sukndo su nin bi yesyim, wo nin 
bariket ye gato ben sukibit su nin et. 

44 Sarewo su ré, Ji ki sare do, nin ben sukndo su 
ye gato ben sukibit su nin, ete nin ki suk su Yefun 
subere Yefun ós ye gato ben sukye nai nin et, 

“> subere nin ben suk tepsu nin bi Ai gato mo gu ne 
bi pa-i. We sare, Yefun ben sukndo su ye gato ben 
sukibit si ye gato ben sukndo ne sino. Yefun syo kam 
it mo gu si nogi is ma bur wa ye gato ben suksiri kadit 
An mit si ye gato ben sukndo tepsu An mit ne sino. 

46 Sane nin ben sukndo su ye gato ben sukndo su 
nin sor re, bere Yefun syo sukndo nai nin wa suma 
ne? Ye gato nai sugum kadit nje wa pemerintah da 
ben sukndo su ye gato ben sukndo su an, sarewo an 
ben sukibit su yé mwa. 

47 Sane dom, nin mu ki ndo mo nin bi yesyim sor re, 
nin ben suk sato suma anato ndo mone ne? Ye gato 
jam nde Yefun ben suk sane dom. 

48 Sane nin werwa nin ben sukndo su yetu mwa ne 
sino, saga nin bi Ai mo gu nim ne ben et." 

6 1"Nin ben suk gato ndo tepsu Yefun Allah mit mo 

yé mwa gwem subere yé mwa me, ete bes nin 
gum kok mone, bere siri re. Nin ben suk bor mo yé 
mwa gwem subere ye bes nin gum kok it yo, bere nin 
bi Ai mo gu yo syo suk yo nai nin nde. 

2 Sane, nin syo suk nai ye gato yewa suk yo, nin ki 
sukdu sye subot suk gato nin ben subere yé mwa 
jam mone, bere siri re. Ye gato kidar do, an onyar 
kem mo Yefun, sarewo an mit tara re anato ki subot 
sukndo gato án ben ne bor subere yé mwa jam. Sane 
nin ben suk tepsu ye ga sane nde. Yé ne ki bor mo 
ye Yahudi bi nu ari e, mo os de neya. Yé ne ki subot 
sukndo gato án ben bor sane subere yé mwa bes án 
gum kok. Suk gato Ji ki ré suksangge anare, yetu bes 
án gum kok sor re, bere Yefun yo syo suk yo nai án o 
nde. 

3 Sarewo nin ós ye gato yewa suk it yo, nin ós, nin 
gurik suk gato nin syo nai ye ne subere bor wa ye yi 
me nde, ge dik yo jam dom nde. 

#Nin syo suk nai ye gato yewa suk yo, nin ben sane 
subere yo bor wa ye yi jam nde. Sane bere nin bi Ai 
mo gu sor ete jam suk gato nin ben ne, ete bere An 
syo suk gato ndo nai nin mone." 

> "Nin ki suk su Yefun Allah yo, nin ben saga ye gato 
kidar do, an onyar kem mo Yefun, sarewo an mit tara 
ne nde. Ye ne iwa an ti, ete an ki suk su Yefun mo 
ye Yahudi bi nu ari e, mo os de e neya, subere yetu 
me suk gato án ben ne. Suk gato Ji ki ré suksangge 
anare, yetu bes án gum kok sor re, wo bere Yefun yo 
syo suk yo nai án o nde. 

6 Nin ben saga án ben ne nde, wo nin benadi yo, 
nin sok mo nin bi gumwak, nin syimwa nusyo, ete nin 
ki suk su nin bi Ai mo gu, gato nin yo me su nin gro 
nde. Sane bere nin bi Ai mo gu sor ete jam suk gato 
nin ki ne, ete bere An syo sukndo nai nin mone. 

7 Nin do ki suk su Yefun yo, nin ki sukdu mwa daret 
nde saga ye gato jam nde Yefun ne. Yé ne nut do, 

suk gato an ndek mo Yefun, bere Yefun syo nai an 
mo gato an ki sukdu syu ne re. 

8 Nin ben saga an ben ne nde. Nin ki suk su Yefun 
nde to, nin bi Ai jam suk gato nin yewa nyim we re. 

?Sane nin ki suk su Yefun Allah yo, nin ki sare do, 
'Men bi Ai mo gu: Yé bes Nan gum kok sye wai ete 
ndo. 

10 Nan ma tepsu Yekwesu wa jowa men yetu ete 
ndo, Men yetu sino mo bur ré, men ben suk tepsu 
Nan mit saga ye ben mo gu nim ne ete ndo. 

11 Nan syo sugit tep wa men git su kam ré et. 

12 Nan maskwa men mo sukibit gato men ben mu 
nai Nan o nde, Nan nutbot o nde, tepsu men yo 
maskwa ye yi mo sukibit gato ye ne ben ma nai men 
ne nde, ete men nutbot o nde. 

13 Nan mewa men subere suk yo tik men mit ete 
ben men ges mo os ibit mone nde, wo Nan kak os wa 
men subere biris bi yekwesu yo ku os wa gwat men 
sok mo os ibit mone nde. [Nan sor anato Yekwesu 
gato nggi wai, Nan sor anato Yekwesu gato gum kok 
wai to kapyo mato kapyo. Sangge.]' 

14 Nin maskwa ye yi mo sukibit gato an ben ma nai 
nin o nde, ete nin yo nutbot o nde yo, bere nin bi Ai 
mo gu waii nutbot sukibit gato nin ben ne o nde. 

5 Wo nin napawa sukibit gato ye yi ben nai nin yo, 
bere nin bi Ai mo gu napawa sukibit gato nin ben ne, 
ete An maskwa nin mone tó." 

16"Nin mewa nin nggwa kadit nin git sugit yei yo, 
nin ben nin gwem ibit saga ye gato kidar do, an 
onyar kem mo Yefun, sarewo an mit tara ne nde. Ye 
ne misyar an kaim subere yé mwa jam do, an mewa 
an nggwa kadit sugit yei wa an ki suk su Yefun. Suk 
gato Ji ki ré suksangge anare, yetu bes ye ne gum 


Matius 6 19 


kok mone sor re, wo bere Yefun yo syo suk yo nai an 
o nde. 

17 Nin ben saga ye ne nde, wo nin mewa nin nggwa 
kadit nin git sugit yei it yo, nin mus nin gwem e, nin 
syur nin sugo, 

18 subere yé yi jam nde nin mewa nin nggwa kadit 
nin git sugit yei wa nin ki suk su Yefun. Nin ben sane 
subere nin bi Ai mo gu sor ete jam. Nin bi Ai ne, 
nin yo me su nin gro nde, wo nin bi Ai sor ete jam 
suk gato nin ben ne, ete bere An syo sukndo nai nin 
mone." 

19 "Nin sum suk mwa wa nin dakai mo bur ré nde, 
we mo bur ré, kundun si on bere git nin bi suk ne ibit 
or re. Sane dom bere ye sok mo nin bi nu mit, ete 
gitsi nin bi suk napyo or re. 

20 Sane nin sum suk mwa mo bur ré nde, wo nin 
sum suk mwa mo gu, we mo gu nim ne kundun yo 
ku os wa ben suk ne ibit nde. Sane dom ye yo ku os 
wa sok mo gu, ete gitsi nin bi suk dom nde. 

21 Nin sum suk mwa mo gu sane, we pe gato nin bi 
suk mwa kem mone yo, bere nin bi sukjimnut sye 
mone dom." 

22 "Nin gro tepsu sukru wa nin kaim. Nin gro ndo 
tepsu nin bi sukjimnut kak yo, bere rer ku nin kaim 
sino, 

23 wo nin gro ibit tepsu nin bi sukjimnut yo kak ri 
nde t6 yo, nin kaim kem mo ndendu. Sane dom, nin 
bi sukru ne te, bere nin kaim kem mo ndendu yut 
sor." 

24 "Yetu ge dik yo, yo nggiwa ben suk wa yenggras 
ge we nde. Bere ye ne bariket yenggras ge dik yo, 
ete an jimnotku yenggras ge dik yo sor. Bere ye 
ne jammo yenggras ge dik yo sor, ete an misyar 

yenggras ge dik yo sor re. Sane dom, nin yo nggiwa 
jammo Yefun sisu sugum sino nde. 

25 Sane, Ji ki sare do, sugit wa nin git si syur wa nin 
da, suk gato nin mitmo subere nin kem mo bur ré, 
nin nutbot teker eta nde. Sane dom, san wa nin it 
mo nin kaim, nin nutbot teker eta nde, we sare, men 
kem mo bur ré anato ndo wai kadit sugit. Sane dom, 
men kaim anato ndo wai kadit san. 

26 Men me mo ndam. Ndam yo jan suk nde, ndam 
yo do suk nde, ndam yo sum sugit mo bi bat nde, wo 
men bi Ai, Yefun Allah mewa ndam ne re. Yefun bi 
sukjimnut sye mo men yetu, sane bere An mewa nin 
sisu ndo wai kadit ndam ne o re. 

27 Sane nin nutbot suk mwa teker eta ne te, bere ós 
nin kem wikgan yo o mo bur ré bado? Mo nde! 

28 Nin nutbot nin bi san gato nin it ne teker eta wa 
suma ne? Nin me es u gato dakai kom. Es ne yo 
werwa fro án bi san wa án it nde. 

22 Yeraja Salomo da it san gato ndo yé, sarewo Ji ki 
sare do, Salomo yo it san gato ndo wai kadit es u ne 
nde. 

30 Yefun Allah syo es u tepsu san wa es gato dakai 
kom ne. Es ne kom su kam ré, sarewo bere ik es ne 
te, ete yé syo bot git wé re. Yefun Allah bi sukjimnut 
sye mo men yetu, sane bere An mewa nin su san 
gato ndo wai kadit ne o re. Sane suma ben to nin yo 
onyar kem ri mo Yefun nde t6 ne? Bere Yefun Allah 
syo suk gato nin mitmo ne. 

3! Sane nin nutbot suk mwa ne teker eta nde. Nin 
nutbot suk teker bere nin ki do, 'Bere ji ku sugit mo u 
ne? Bere ji da suma ne? Bere ji ku san mo u ne?' 

32 Ye gato jam nde Yefun bi sukjimnut sye mo suk 
mwa ne petok sor, wo nin bi Ai mo gu jam do nin 
mitmo suk ne. 

33 Sane, nin bi sukjimnut sye mo suk mwa ne nde, 
wo nin werwa subere nin bi sukjimnut sye wa nin 
jammo Yefun Allah tepsu nin bi Yekwesu, ete nin ben 
sukndo tepsu Yefun mit sor. Sane bere Yefun syo suk 
mwa gato nin mitmo ne nai nin dom re. 

34 Sane, ik bi suk-i, nin ku ke, nin ku nde ke, nin 
nutbot teker eta su kam ré nde. Ik, ete nin nutbot ik 
bi suk-i. Su kam ré nin bi sukye bok yo mo, sane nin 
nutbot ik bi suk-i té nde." 

7 1"Nin ki ye yi gum ibit nde. Nin ki ye yi gum ibit, 
sane bere Yefun Allah waii ki nin gum ibit dom, 

? we Yefun ki nin gum-i tepsu nin ki ye yi gum-i ne. 
Sane nin ki ye yi gum-i ibit sye o yo, bere Yefun Allah 
walii ki nin gum-i ibit sye o. 

3Suma ben anato nin ki nin bi nji mo sukkwik 
wokgan mo an gro-i, sarewo nin misyar kwemuk gato 
yawa nin gro-i ne? 

“Nin ki nai nin bi nji do, 'Ji kwa sukkwik wé kadit 
nan gro et.' Wo nin dakai gro-i kwemuk kewa re, ete 
nin ki sane bere sa u ne? 

> Nin tepsu ye gato ki suk su an syokwet wik ko 
re go! Nin nai kwemuk wé kadit nin dakai gro-i et, 
subere nin gro-i rer, orete nin kwa sukkwik ne wé 
kadit nin bi nji gro-i ne. 

6 Nin syo Yefun Allah bi suk-i nai ndar nde, we bere 
ndar brek ma ete gu nin. Sane dom, nin syo nin bi 
suk gato bi sugum sye sato mutiara nai jot nde, we 
bere jot ne yakos mo bur sor re. " 

7"Nin ndek gat Yefun Allah sane sor, bere Yefun 
Allah syo suk nai nin; nin meret gat sane sor, bere 

nin ku; nin nggo nusyo gat sane sor, bere Yefun Allah 
kak nusyo wa nin. 

8 We, sare, ye to ndek gat Yefun Allah, bere Yefun 
Allah bi suk nai an; ye to meret gat, bere an ku suk 
gato an mitmo ne; ye to nggo gat, bere ye kak nusyo 
wa an. 

2Nin bi pa ndekwa roti it yo, bere nin syo jok yo nai 
pa ne bado? Nde re. 

10 Pa ndekwa boge it yo, bere nin syo kwis nai pa 
ne bado? Nde re. 

11 Nin yé gato ben sukibit ne, nin jam nin syo suk 
gato ndo nai nin bi pa. Sane bere, nin ndek suk mo 
nin bi Ai mo gu yo, bere nin bi Ai syo suk gato ndo 
wai kadit ne o re." 

12 Sane Yefun Yesus ki do, "Suk bok gato Ji duno 
nin su ne tepsu Musa si yenabi krom mo bi sukduno-i 
sare do, 'Suk gato nin mit iwa ye yi ben su nin ne yo, 
nin ben suk sane su ye yi neya et." " 

13"Nin muket os gato bi ros syo ne nggwot et. Os 
gato ndo anane, sarewo nin do muket os gato bi ros 
syo ne re yo, bere nin ngga mo bot gesyos mo koirut. 
Os gato fro mo bot gesyos yé muket ne ndaf, ete 
yetu mwa muket os ne. 

14 Sarewo os gato fro mo pe gato men kem ndo to 
kapyo mato kapyo ne, os ne yé re. Os ne bi ros syo 
ne nggwot, ete yetu gato muket os ne yo mwa nde." 

15"Nin mewa nin nggwa kadit yenabi gato kidar nin. 
Yenabi ne ma ku nin, ete án brek nden we, án ben 
án nggwa sato domba mo de nden, wo án mit ne 
tepsu ndar krok. 

16 Bere nin jam án mo suk gato án ben ne. Kwe 
gato jak mwa mó, bere yo bo sato anggur bo nde. Es 
damen yo bo-i sato kwe ara bo-i nde. 

17 Sane dom kwe gato kom ndo, bere bo ndo, wo 
kwe gato kom ibit, bere bo ibit. 

18 Kwe gato kom ndo, bere yo bo ibit nde. Sane 
dom kwe gato kom ibit, bere yo bo ndo nde. 

19 Kwe gato yo bo ndo nde, bere ye gwa we, ete ye 
gre mo bot. 

20 Sane bere nin jam yenabi gato kidar nin mo suk 
gato an ben ne. 

21 Mo ye bok ne sino gato kendo an bi Yekwesu mo 
Ji, ge bok yo bere yo sok mo Yefun Allah bi rus-i nde. 
Ye gato benbot Ji bi Ai mo gu bi sukdu-i ne sa, bere 
ye ne sor ete sok mone. 

22 Sarewo kam gato Yefun Allah ndobot yé bok ne 
sino, bere yé mwa yo sok mone nde. Bere yé mwa ne 
ki nai Ji do, 'Nan anato tepsu men bi Yekwesu. Men 
nai suktinggi mo Nan gum, ete men ki sukdu gato 
Yefun Allah tarubot men wa yé jam. Sane dom men 
nai suktinggi mo Nan gum ete ben suk mwa gato 
yetu yeket, men ben ye gato i ne ge e, men syun 
semda wé kadit ye gato semda ben e ne.' 

23 Bere yé bok yo da ki sane, sarewo bere Ji ki rer 
nai án do, 'Ji yo jam nin nde. Nin yé gato ben sukibit 
gato siri kadit Yefun Allah mit ne, nin mu kadit Ji 
tom!" " 

24"Sane ye gato jammo ete benbot sukdu gato Ji 
ki ne anato tepsu ye gato jam suk ete nggo an bi nu 
mo jok. 

25 Nu ne an nggo krat mo jok, sane nogi do gwa nu 
ne, syur syé ma pet mo nu ne, nofuf kas nggi ma ti 
mo nu ne yo, nu ne yo e nde. 

26 Sarewo ye gato jam sukdu gato Ji ki ne, ete an 
yo benbot nde yo, ye ne tepsu ye gato jam nde suk 
ete an nggo an bi nu mo yen. 

27 Sane nogi do gwa nu ne, syur syé ma pet mo nu 
ne, nofuf kas nggi ma ti mo nu ne yo, nu ne e gwa 
mo bur sor." 

28 Yefun Yesus ki sukdu bok gare, orete yé mwa 
mone yeket An, we An ki bi sukdu-i ne tepsu Yefun 
Allah dakai ki bi sukdu-i, An bi sukdu-i pet mo nje. 

22 Yeguru agama ne, an ki ye yi gum mo an bi 
sukdu-i subere yé jammo an, wo Yefun Yesus yo 
duno nje sane nde, Yefun dakai duno nje, ete yé iwa 
jammo Yefun bi sukdu-i ne sor. 

1 Yefun Yesus is kadit bobuk sa, yé mwa boribot 
An. 

2Yetu ge dik yo gato suki borbuk git ne ma mo 
Yefun Yesus. An tu an umsu mo Yefun Yesus gwem, 
orete an ki do, "Yenggras, Nan imo yo, Nan nggiwa 
Nan ben ji ge kadit suki ré, subere ji yo fowa ku ye yi 
o nde." 

3Yefun Yesus bes An syim, ete syimtok ye ne sa, 
Yefun Yesus ki do, "Ji iwa, nan ge tom!" Yefun Yesus 
do ki or-i, ye ne ge-i, an kaim ndo satu re. 

*Orete Yefun Yesus ki nai ye ne do, "Nan jammo 
suk gato Ji ki ré et. Nan mu nan nuk sukdu subot suk 
gato Ji ben ne nai ye yi daret nde, wo nan mu kadum 
nan nggwa nai yesu gato ben suk mo Yefun Allah bi 
nu subere an watbot nan. An watbot nan, ete yesu 
ne ki do, sangge, nan ge it, sane yo nan gwat suge 
sato Musa ki ne ma tepsu suksom. Nan syo nai yesu 
ne gre mo bot subere ye jam do, nan ge it anare." 

> Yefun Yesus mu kom mo kota Kapernaum sa, ye 
Roma bi yesukmise bi yesu ge dik yo ma ku Yefun 
Yesus. Yesu ne ndekwa Yefun Yesus ós an, 

San ki do, "Yenggras, ji bi pakwerut i, an kem mo 
nu, an yo mu ndo nde, an ku sukye ndo nde." 

7 Yefun Yesus ki nai yesukmise bi yesu ne do, "Bere 
Ji mu ben pa ne ge et." 

8 Orete yesukmise bi yesu ki do, "Nan yo mu nde. Ji 
damen teker wa Nan ma mo ji bi nu. Wo Nan syogat 
suki ne titi wé kadit ji bi pakwerut, Nan ki kadit pe 
gato Nan ti more sor re, we ji jam do, Nan ki suk 
more, bere ji bi pakwerut motu ge re. 

?Sane, ji dom, ji jammo suk gato ji bi yekwesu 
syogat ji ben ne. Ji bi pa yesukmise jammo ji dom. 
Ji syogat pa yemsok dik yo do, 'Nan mu tom!' yo, an 
mu re. Ji syogat pa dik yo o do, 'Nan ma se!' yo, an 
ma re. Ji syogat ji bi pakwerut ne do, 'Nan ben suk ré 
et!' yo, pa ne ben re." 

10 Yefun Yesus jam yesukmise bi yesu bi sukdu 
ne sa, An yeket, ete An ki nai yé bok yo gato simo 
An mone do, "Mban! Ye gare sa. Suk gato Ji ki ré 
suksangge anare, mo ye Israel bok ne sino, Ji yo ku 
ye gato onyar kem mo Ji tepsu ye gare mo nde. 

11 Ji ki sare do, bere su kam sari ne ma yé mwa git 
sugit mo pesta sye mo pe gato Yefun Allah jowa nje 
tepsu men bi Yekwesu, sarewo yewis ye Israel gato 
bi yepasye mo Abraham e, Isak e, si Yakub ne bere 
yo mwa nde, wo yewis yi mwa kadit bur ré iwedewe 
si yepasye ka gri ne bere git sugit sino mone. 

12 Wo yé Israel mwa gato Yefun Allah fro wa sok mo 
Yefun bi rus-i, bere Yefun Allah bariwa re, bere Yefun 
bare an mu mo nden mo pe gato ndendu. Mone an 
wo ndo nde, an nderku an dakai." 

13 Orete Yefun Yesus ki nai yesukmise bi yesu ne 
do, "Nan mu sor. Suk gato nan onyar kem mo, bere 
bor mone." Sugane it, yesukmise bi pakwerut ne ge 
re. 

14 Yefun Yesus mu mo Petrus bi nu. Mone, An ku 
Petrus bi om. Petrus bi om nei, mom kaim kam 
teker. Petrus bi om sem mo bi kwatka sor. 

15 Yefun Yesus ma syimtok nggongras ne syim, 
orete nggongras kaim dek satu re. Nggongras ne ge 
re, sane mom sun, mom gwat sugit si syur wa Yefun 
Yesus git. 

16 Kam bok, ndendu, yé gwat yé mwa gato semda 
ben ne ma. Yefun Yesus ki sukdu kwa dik yo, kwa we 
yo sor re, ete An syun semda mwa ne titi wé, ete An 
ben yé mwa gato i ne ge sino. 

17 Yefun Yesus ben ye gato i ne ge subere suk gato 
Yefun Allah tarubot yenabi Yesaya ne bor re. Yesaya 
ki do, "An ma wa sombok men wé kadit sukye gato 
men ku ne, An syun men bi suki wé kadit men." 

18 Yefun Yesus me yé mwa sum wairi wa An sa, 
Yefun Yesus syaugat An bi pakon mu mo em deta. 

12 Orete yeguru agama dik yo ma, ete ki do, 
"Yeguru, ji kwop o, ji mbau o, ji simo Nan mu mo pe 
gato Nan mu mone petok sor." 

20 Yefun Yesus ki do, "Ndar krok sa, bi jokwak wa 
kem mo, ndam sa, bi bat wa kem mo, wo Yetu bi Pa 
to Ji ré yo ku nat wa Ji kem not yo mo nde." 

21 Yetu ge dik yo o gato simo Yefun Yesus ki do, 
"Yenggras, ji mu ji bi ji bi ai mo makwe orete yo, ji 
simo Nan." 

22 Sarewo Yefun Yesus ki do, "Nan misyar ye gato 
jam nde Yefun gato bi sukjimnut kwop ne dakai mu 
bi yekwop mo makwe sor. Nan simo Ji kadit." 

23 Yefun Yesus it mo kwem dik yo, orete An bi 
pakon waii it mo kwem ne dom. 

24 An sino bi win mo em ne sa, an gensu nofuf sye 
is ma ben em sok mo kwem mit, bergan kwem kru 
rok. Sugane Yefun Yesus sem. 

25 Sane Yefun Yesus bi pakon sun An, ete pakon ne 
ki do, "Yenggras, bergan kwem kru su men it anare. 
Nan ós men tom!" 

26 Yefun Yesus ki do, "Nin nyu wa suma ne? Mban! 
Nin yo onyar kem ri mo Ji nde tó go!" Yefun Yesus 
ki sane, orete An sun, An syogat nofuf ne not, An 
syogat em gato nap ne kro. Sugane it, em si nofuf ne 
kro re. 

27 Pakon bok ne sino yeket suk gato Yefun Yesus 
ben ne. An ndobot yu do, "Mban! Je u ana ré ne? 
An syogat nofuf si em nap, ete nofuf si em nap ne 
jammo An re." 

28 Yefun Yesus ma kom mo bur Gadara mo em deta 
sa, yetu ge we gato semda ben ma ku An mone. Ye 
we ne kem mo jokwak gato ye bi yekwop mone. 
Semda ben ye we ne, anato ye we ne ben bi suk-i ne 
ot, sane yé yo muket os ne nde. 

22 Semda ben ye we ne saiye ket Yefun Yesus do, 
"Yefun Allah bi Gan, Nan ma ku men wa suma ne? 
Men yo kom mo kam gato Yefun Allah ma ndobot 
men yetu nde to, ete Nan ma wa ben sukye nai men 
su mit ré bado?" 

30 Sugane jot mwa git sugit karo mone, 

3! sane semda ne ndek Yefun Yesus do, "Nan syun 
men it yo, Nan syogat men sok mo jot mwa ne et." 

32 Sane Yefun Yesus ki do, "Nin mu se!" Sane semda 
ne sombok kadit ye we ne ete mu bok nggwa mo jot, 
or semda ne ben jot mwa ne sino kasbot kwoye mu 
ges ngga mo em mit, ete mbon re. 

33 Yé bok yo gato mewa jot ne titi mu mo kota. An 
kom mo kota ne sa, án nukbot suk mwa ne nai nje 
mone jam. An nukbot suk gato Yefun Yesus ben su 
ye we gato semda ben ne. 

34 Sane yé mwa mo kota ne sino mu ku Yefun 
Yesus. Yé ku Yefun Yesus sa, yé ndek mo An do, 
"Nan mu kadit men bi nat-i ré et." 

1 Yefun Yesus it mo kwem dik yo ete mu mo em 
de yo o. Yefun Yesus mu mo An dakai bi kota-i. 

2 Mone yé bok yo gwat yetu ge dik yo gato gwes 
út ne ma. Ye ne sem mo bi kwat. Yefun Yesus me 
suk gato yé bok ne ben anato An jam do, yé bok ne 
onyar kem mo An. Sane Yefun Yesus ki nai ye gato 
gwes út ne do, "Pa nji, nan nyu nde. Sukibit mwa 
gato nan ben ne or kadit nan it anare. Ji yo nutbot 
sukibit mwa gato nan ben ne o nde." 

3 Orete yeguru agama bok yo mone nut mo án mit 
do, "Mban! Ye ré dakai bes An nggwa kok tepsu 
Yefun Allah, ete An ki suk tepsu Yefun Allah ko ré 
go!" 

4Yefun Yesus jam yeguru bi sukjimnut ne, sane An 
ki do, "Suma ben anato nin bi sukjimnut ibit sare ne? 

> Sato Ji ki nai yebris ré do, 'Sukibit mwa gato nan 
ben ne, or kadit nan it anare.' Nin nut do Ji yo nggiwa 
Ji ki sukdu sane nde bado? Sato Ji ki do, 'Nan sun, 
nan mu se!' Te nin nut do, Ji yo nggiwa ben suk ne 
dom nde e? Sane nde, bere nin jam do, Ji nggiwa 
benbot sukdu kwa we ne sino. 

6 Sangge, bere Ji ben ye ré ge. Ji ben ye ré ge 
subere nin jam do, Ji anato nggiwa Ji ki do, sukibit 
gato yé mwa ne ben or kadit yé mwa ne dom. Ji ben 
ye ré ge anato nin jam do, Yefun Allah anato bes 
Yetu bi Pa to Ji ré." Sane Yefun Yesus ki nai ye gato 

ut ne do, "Nan sun, nan pam nan bi sun. Nan satu 
mu mo nan bi nu sor." 

7 Orete ye ne sun ete satu mu mo bi nu. 

8 Yé mwa mone me suk gato Yefun Yesus ben ne 
sa, an sino yeket, ete an un Yefun Allah, we Yefun 
Allah syo suktinggi nai yetu wa ben suk sane. 

2 Yefun Yesus mu kadit nat ne saresa, An me yetu 
ge dik yo gato gum do Matius. Matius ré an ye gato 
nai sugum kadit nje wa pemerintah. Sane an kem mo 
nat gato yé syo bi sugum nai an ne. Yefun Yesus ki 
nai Matius do, "Nan ma simo Ji et!" Sane Matius ti 
ete simo Yefun Yesus. 

10 Yefun Yesus git sugit mo Matius bi nu saresa, yé 
mwa gato nai sugum kadit nje wa pemerintah si yetu 
ge bok yo gato ye ki an gum ibit ne ma sisu Yefun 
Yesus si bi pakon sum mone wa git sugit sino. 

11 Ye Farisi me Yefun Yesus si yé ga sare git sugit 
sino sa, an ndo mo Yefun Yesus bi pakon ne do, 
"Suma ben anato nin bi yeguru iwa si ye gato nai 
sugum kadit nje wa pemerintah si ye gato gum ibit 
ré git sugit sino sare ne?" 

12 Yefun Yesus jam ye Farisi bi sukdu ne sa, An ki 
do, "Ye gato yo i nde, bere an yo meret dokter nde, 
wo ye gato i sa, bere an meret dokter. 

13 Nin nutbot Yefun bi sukdu kwa dik ré sisu ndo et, 
sare do, 'Ji iwa nin dakai jimnotku ye yi neya ete 6s 
an mone, Ji bariwa nin gre suge mo bot wa som Ji 
su.' Nin nutbot sukdu ne, we Ji yo ma mo bur ré wa 
Ji kendo ye gato nut do, an sa, ye gato ben sukndo 
ne nde, wo Ji ma mo bur ré wa Ji kendo ye gato ben 
sukibit, yé ne tepsu ye gato i, subere an brek kadit 
os ibit ne ete onyar kem mo Ji." 

14 Yohanes gato ras nje mo syur ne bi pakon ma ku 
Yefun Yesus ete ndo mo do, "Men si ye Farisi, men 
mewa men nggwa kadit men git sugit yei, we men 
iwa ki suk su Yefun, wo Nan si Nan bi pakon-i ré yo 
mewa an nggwa kadit sugit nde wa suma ne?" 

15 Yefun Yesus ki do, "Ye konwa yebris si bi nggon 
kra yu ne te, bere yebris ne bi yesyim bok ne an 
nderku an nggwa, an git sugit mone nde bado? Sane 
nde! Sarewo bere yé kar yebris gato kra ne wé kadit 
an orete yo, bere su kam gane an mewa an nggwa 
kadit sugit." 

16 Yefun ki do, "Men yo nai san det be, ete men 
bitwa san rok gato syik nde, we men do mus san ne 
yo, bere san det be nit, yo tepsu san rok nde, sane 
san be tik san rok ne syik sye o re. Sane bere san det 
rok ibit wai o re. 

17 Sane dom, men yo sye nau anggur be mo sukbo 
gato rok nde, we i-su tut mo mit, ete bere sukbo ne 
pet anato ben sukbo ibit, orete nau ne sye kadit re. 
Sane bere suk we ne, gato nau si sukbo ne ibit sino 
re. Men ben sane nde, wo men sye nau anggur be 
mo sukbo be, subere nau si bi sukbo ne sino kem 
ndo." 

18 Yefun Yesus ki suk saresa, yesu mo ye Yahudi nu 
ari ma ku An. Yesu ne bare nggwa mo Yefun Yesus 
gwem, ete yesu ne ki do, "Ré ete ji bi mam kwop 
sim, sarewo Nan ma Nan si ji mu me pa ne, ete Nan 
ak Nan syim mo pa ne yo, bere pa ne mbau satu re." 

12 Sane Yefun Yesus ti ete simo yesu ne mu. Yefun 
Yesus si An bi pakon mu sino. 

20 An sino mubot os saresa, nggon gato fo sor kom 
mo tahun musyu dik sop we mu karowa Yefun Yesus 

kadit Yefun Yesus de dari, ete nggon ne rot Yefun 
Yesus bi san nap. 

21 Nggon ne nut mo mom syidem do, "Ji rot Yefun 
Yesus bi san nap sor re, bere ji ge re." 

22 Yefun Yesus brek ma ete sokme nggon ne, An ki 
do, "Pa donggon, nan nyu nde. Nan onyar kem mo Ji 
anato nan ge re.” Sugane it, nggon ne ge re. 

23 Yefun Yesus mu kom mo yesu mo ye Yahudi bi 
nu ari ne bi nu. An sok mo nu mit, ete An ku yé bok 
yo tik suling, An ku yé mwa wo nderku yepasye ne bi 
mam sa, 

24 An ki do, "Nin syesyar se! Pa donggon ré yo kwop 
nde, wo pa sem sor re." Sarewo ye mwa ne jam 
sukdu ne, ete án sa Yefun Yesus mone. 

25 Yé mwa ne syesyar mo nden, orete Yefun Yesus 
sok mo pa donggon ne bi gumwak, or An jom pa 
donggon ne syim, ete pa donggon ne sun. 

26 Sukdu subot suk gato Yefun Yesus ben gare, yé 
ki frekbot nat ne sino. 

27 Yefun Yesus mu kadit nat ne. An mubot os 
saresa, ye we gato gro ndu boribot An. Ye we ne 
saiye do, "Yeraja Daud bi Dat o, Nan dakai jimnotku 
men et!" 

28 Yefun Yesus sok mo nu mit sa, ye we ma ku An. 
Yefun Yesus ndo mo ye we ne do, "Nin ka we onyar 
kem mo Ji do, Ji sa, bi suktinggi wa Ji ben nin ka we 
gro ne ndo wa nin me suk ndo satu bado?" Ye we ne 
ki do, "Yenggras, men onyar kem mo Nan re." 

29 Sane Yefun Yesus syimtok ye we ne gro, ete An 
ki do, "Nin ka we onyar kem mo Ji ne, anato nin ka 
we gro ndo it anare." 

30 Sugane ye we ne gro ndo satu it. Yefun Yesus 
duyawa ye we ne sare do, "Nin ka we ki subot suk 
gato Ji ben re nai ye yi jam nde!" 

31 Yefun Yesus ki sane, sarewo ye we ne mu ki 
sukdu subot suk gato Yefun Yesus ben ne frekbot bur 
ne sino. 

32 Ye we mu kadit Yefun Yesus saresa, yé bok yo 
gwat yetu ge dik yo o gato semda ben sane sor ye 
ne yo du ndo nde ma mo Yefun Yesus. 

33 Ete Yefun Yesus syun semda ne wé kadit sa, ye 
ne ki suk sisu ndo satu. Yé bok ne sino yeket, yé ki 
do, "Men yo me suk sato ré mo bur Israel yo mo 
nde." 

34 Sarewo ye Farisi ki do, "Biris bi yekwesu anato 
syo suktinggi nai Yesus anato An nggiwa syun semda 
wé kadit nje." 

35 Sane Yefun Yesus mubot kota si kampung bok 
ne sino. An duno nje mo ye Yahudi bi nu ari. An ki 
sukdu subot os ndo gato Yefun Allah fro wa nai men 
yetu gum sok mo An bi rus-i, ete An tepsu men bi 
Yekwesu mone. Yefun Yesus ben ye gato i ne ge 
kadit suki wis bok ne sino. 

36 An me yé mwa gato sum mone sa, An dakai 
jimnotku yé mwa ne. An jimnotbot sukye gato yé 
mwa ne ku ndo nde, we An jam do, yé mwa ne 
kwabom dek ndo nde, yé mwa ne yo nggi o nde, yé 
mwa ne sino tepsu suksi sato domba, sarewo ye yo 
mewa an nde, ye yo kadum os gato ndo wa yé mwa 
ne nde. 

37 Sane Yefun Yesus ki nai An bi pakon do, "Yé mwa 
ne tepsu sugit mwa gato kri mo nggwe, sarewo ye 
gato fro wa nai sugit ne yo tep nde. 

38 Sane nin ki suk su ye gato bi nggwe ne subere 
An syogat ye bok yo o waii mu nai sugit ne." 

10 1 Yefun Yesus kendo An bi pakon ge musyu 

dik sop we ne ma, ete An syo suktinggi nai An 
bi pakon ne subere pakon ne nggiwa syun semda ete 
ben ye mwa ne sino gato ¡ ne ge re. 

2Ye gato Yefun Yesus bes tepsu An bi yerasul gum 
do, ketke Simon (gato ye kendo do Petrus) sisu an 
bi nji Andreas, Yakobus sisu bi nji Yohanes gato 
yenggras Zebedeus bi gan we ne; 

3 Filipus, Bartolomeus, Tomas, Matius gato nai 
sugum kadit nje wa pemerintah; Yakobus gato Alfeus 
bi pa, Tadeus; 

“Simon gato sok mo yekweke, si Yudas Iskariot 
gato ri ma meret os wa gwat yeko ma wa but Yefun 
Yesus. 

> Yefun Yesus bi pakon ge musyu dik sop we ré, 
Yefun Yesus syogat mu ben suk, An ki nai pakon ne 
do, "Nin mubot yewis yi neya bi bur-i nde. Nin mubot 
kota mo bur Samaria dom nde, 

Swo nin mubot ye Israel. Ye Israel anato tepsu 
domba gato muri. 

7 Nin mu yo, nin kibot Ji bi sukdu do, 'Yefun Allah 
ma jowa men tepsu men bi Yekwesu it anare!' 

8 Nin ben ye gato i ne ge. Nin sun ye gato kwop ne 
mbau satu. Nin ben ye gato suki borbuk git ne ge 
satu. Nin syun semda wé kadit ye gato semda ben 
ne. Ji syo suktinggi nai nin wa nin ben suk bok gare, 
nin yo bi sugum nai Ji wa nde, sane nin ós nje it yo, 
nin ndek sugum wa dom nde. 

?Nin gwat sugum bot os nde, 

10 nin gwat nin bi yu nde, nin gwat san sun dik yo 
o nde, nin gwat sandal nde, nin gwat kwepu wa nin 


Matius 10 34 


kan bot os dom nde. Nin ben suk ós nje, sane suk 
gato nin mitmo, bere yé bi nai nin tepsu nin bi kamba 
mone. 

11 Nin kom mo kota e, nin kem mo kampung e ne 
yo, nin meret yetu ge dik yo mone gato ben sukndo 
ete kak an mit wa nin si an kem mo bi nu. Nin si an 
kem mone sino sane sor nin mu kadit nat ne. 

12 Nin sok mo nu mit ne yo, nin ki nai nje mone do, 
"Yefun ete ben sukndo su nin sino.' 

13 Yé gato kem mo nu ne do iwa nin si an kem mone 
yo, nin bi sukdu kwop mone, wo yé gato kem mo nu 
ne do bariwa nin si an kem mone yo, nin ki do, 'Bere 
Yefun yo ben sukndo su nin more o nde.' 

14 Nin mu kadit pe gato yé bariwa nin si nin bi 
sukdu-i ne yo, nin tet nin gwes tak su bofuf ne ges 
kadit nin gwes satu subere yé gato kem mone jam 
do, an ben sukibit nai nin. 

15 Suk gato Ji ki ré suksangge anare, su kam gato 
bere Yefun Allah ma ndobot yetu mo bur ré sino, yé 
mo kota ne ku sukye wai kadit yé mo kota Sodom si 
Gomora gato Yefun Allah syo bot git wé mo sukibit 
gato yé mone ben ne." 

16 "Nin jammo suk gato Ji ki ré et, Ji syogat nin mu, 
nin tepsu jot gan gato yo nggi nde mu mo ndar krok 
miten. Sane nin kem fra tepsu kwis bam, nin ben 
suk-i njep tepsu ndabu. 

17 Nin mewa nin nggwa, kadit bere yé meret os wa 
but nin, or yé gwat nin mu mo yepasye wa ndobot 
nin, ete ben sukye nai nin. Or o bere yé kwam nin 
mo ye Yahudi bi nu ari. 

18 Nin benbot suk gato Ji ki ne, sane bere ye gwat 
nin mu mo yepasye gwem. Bere ye gwat nin mu mo 
yekwesu gato ye kendo do yeraja ne gwem. Mone 

bere nin ki sukdu subot os be gato Ji kak wa yetu sok 
mo Yefun Allah bi rus-i. Nin ki sukdu gato ndo ne nai 
yepasye ne si yewis yi neya sino. 

12 Ye gwat nin mu mo yepasye wa ndobot nin yo, 
nin nutbot suk gato bere nin ki ne teker eta nde. Nin 
nutbot do, 'Men ki sukdu sa u ne?' teker dom nde, 
we su kam gane bere Yefun Allah Gen kadum suk 
gato ndo wa nin ki ne. 

20 Sukdu gato bere nin ki ne yo ma kadit nin nde, 
wo sukdu ne bere ma kadit nin bi Ai, Yefun Allah mo 
gu ne, An Gen bere kadum sukdu gato ndo wa nin ki 
mone. 

21 Bere yé dakai syo an bi nji mo yepasye syim wa 
gu kwop wé. Sane dom, pa bi ai dakai syo bi pa mo 
yepasye syim wa gu pa ne kwop wé. Sane dom, 
pa dakai syo bi yenggras mo yepasye syim wa gu 
yenggras ne kwop wé. 

22 Nin ben Ji bi suk-i, sane bere yé mwa ne sino 
bariket nin, wo ye gato onyar kem pe mo Ji sor kom 
mo pe gato or mó, bere ye ne kem ndo to kapyo 
mato kapyo. 

23 Yé ben sukye nai nin mo kota dik yo it yo, nin titi 
kadit kota ne mu mo kota yi yo o. Suk gato Ji ki ré 
suksangge anare, nin mubot ye Israel bi kota mwa 
ne sino, nin kibot Ji bi sukdu yo or nde to yo, bere 
Yetu bi Pa ma nyim wé re. 

24Ye gato farkor ne yo gum sye wai kadit an bi 
yeguru nde. Sane dom, pakwerut yo gum sye wai 
kadit an bi yenggras nde. 

25 Sane ye gato farkor sane sor an gum sye tepsu 
an bi yeguru yo, wai mo re. Sane dom, pakwerut 
gato ku gum tepsu an bi yenggras yo, wai mo re. Rus 
dik yo bi yesu gato gum do Beelzebul ben sukibit, 

sane yo, bere yé mwa mo an bi rus-i ne sino ku gum 
ibit wai kadit an o re." 

26 "Sane nin nyuwa yetu nde. Yefun Allah jam suk 
mwa ne sino, sane suk gato yé gurik su ré, ri ma bere 
bor wa yé mwa jam. Suk gato ye dumik wa yu waré, 
bere yé mwa jam or re. 

27 Suk gato Ji ki nai nin mo pe gato ndendu, nin wali 
ki nai yé mwa su nombrak. Suk gato Yefun Allah tom 
mo nin dabe, nin waii ki sye wa yé mwa jam. 

28 Nin nyuwa ye gato nggiwa gu nin da kridek kwop 
ne nde, wo nin nyuwa Yefun Allah gato nggiwa gu 
nin da kridek si nin da gesyos ne sino, ete bare mo 
bot gesyos. 

22 Yé so ndam syik ge we su sugum wokgan det dik 
yo sor re, wo men bi Ai mo gu mewa ndam ne, sane 
sor ge dik yo ges gwa mo bur daret nde. 

30 Mo nin dakai dom, nin sugo mwa ne sino, Yefun 
Allah newa re. 

3! Sane nin nyuwa suk daret nde. Yefun Allah bi 
sukjimnut sye kas subot men yetu ndo nde, sane 
Yefun mewa nin wai kadit ndam mwa ne o re." 

32"Ye gato ki mo yé mwa gwem do, an si Ji tepsu 
dik, bere Ji waii ki sane nai Ji bi Ai mo gu. 

33 Sarewo ye to da jam Ji gum, sarewo an bambrai 
wa ki Ji gum mo yé mwa gwem, sane bere Ji walii 
bambrai wa Ji ki ye ne gum mo Ji bi Ai gwem mo gu 
dom." 

34"Te, nin nut do Ji ma mo bur ré wa Ji ben yetu 
kem ndo su yu bado? Sane nde. Ji ma wa Ji 6s yetu 
kem ndo su yu nde, wo Ji ma wa Ji ben yetu maskwa 
yu ete wat yu. 

35 Ji ma wa Ji ben pa yebris maskwa ket bi ai, pa 
donggon maskwa ket bi im, nggonkra maskwa ket bi 
om. 

36 Bere ye ku sukmaskwa mo ye ne dakai bi rus wai 
Kadit ye yi neya. 

37 Ye to bi sukjimnut sye mo bi ai si bi im wai kadit 
Ji it yo, Ji bariwa ye ne simo Ji tepsu Ji bi pakon re. 
Sane dom, ye to bi sukjimnut sye mo bi pa yebris si 
bi pa donggon ne wai kadit Ji it yo, Ji bariwa ye ne 
simo Ji tepsu Ji bi pakon re. 

38 Ye gato bariwa ku sukye tepsu ye sam bi 
kwesukwin, ete bariwa sibot suk gato Ji ben ne yo, Ji 
bariwa ye ne simo Ji tepsu Ji bi pakon re. 

39 Ye to werwa an dakai mewa an nggwa, bergan 
an kwop re, wo ye to bi nggwa mo Ji wa an ben Ji bi 
suk-i yo, bere an kem ndo to kapyo mato kapyo." 

40 "Ye to kak an mit wa nin ma ku an, tepsu an kak 
an mit wa Ji ma ku an. Sane dom, ye to kak an mit 
wa ma ku Ji, tepsu an kak an mit wa ma ku Yefun 
Allah gato syogat Ji ma ne. 

4! Ye to kak an mit wa yenabi ma ku an, we yenabi 
gwat Yefun Allah bi suktaru, bere an sisu yenabi ne 
sino ku suk gato ndo. Sane dom, ye to kak an mit wa 
ye gato ben sukndo tepsu Yefun mit ne ma ku an, 
we ye ne ben sukndo, bere an sisu ye ne sino ku suk 
gato ndo ne. 

42 Sane dom, bere ye to syo syur dek nai Ji bi pakon 
wa pa da, kapre pa ne tepsu ye gato onyar kem mo 
Ji sim, Ji ki sare do, sangge sor, bere Yefun Allah syo 
suk gato ndo nai an mo suk gato an ben ne." 

1 1 1 Yefun Yesus ki sukdu bok ne nai bi pakon ge 
musyu dik sop we, orete An mu kadit nat ne, 
An mu duno nje ete gwat Yefun Allah bi suktaru ki 

nai nje gato kem mo kota bok neya mo bur Galilea 
karowa mone. 

? Yohanes gato ras nje mo syur ne, yeraja Herodes 
bok mo sel re. Mone Yohanes jam sukdu subot suk 
gato Yesus Kristus ben ne sa, an syogat an bi pakon 
ge bok yo mu me Yefun Yesus. Yohanes bi pakon 
ndobot Yefun Yesus do, 

3 "Nan anato Yekwesu gato Yefun Allah syogat ma 
mo bur ré wa nai men yetu kadit sukye ete jowa men 
bado, men eswa ye yi yo ma o e?" 

“Yefun Yesus ki do, "Nin satu mu ku Yohanes, ete 
nin ki subot suk gato nin dakai jam, nin ki subot suk 
gato nin me su nin gro sato ré: 

> ye gato gro ndu, gro ndo satu; ye gato gwes út, 
mu ndo satu; ye gato i su suki borbuk, ge, an kaim 
ndo satu; ye gato dabe mbut, án dabe rer satu; ye 
gato kwop, mbau satu; ye gato yewa suk, án jam 
sukdu subot os ndo gato Yefun Allah fro wa yetu ne. 

6Ye gato yo misyar Ji mo suk gato Ji ben ne nde, 
wo an onyar kem pe mo Ji it yo, bere ye ne mit at 
wa, we bere Ji ben sukndo su an." 

7 Yohanes bi pakon mu kadit Yefun Yesus sa, Yefun 
Yesus ki subot Yohanes nai yé mwa gato sum mone 
do, "Nin mu me suma mo pe gato kwe yo kom mo 
nde ne? Nin mu me es gato nofuf ti mo, bado? 

8 Sane nde. Nin mu me suma motu ne? Nin mu me 
yetu ge dik yo gato it san gato ndo, bado? Nde re, ye 
gato it san gato ndo kem mo nu sye gato ndo. 

? Sane, nin mu me suma motu ne? Yenabi ge dik 
yo, bado? Sangge, Ji ki sare do, nin mu me yenabi 
sor nde, wo nin mu me Yohanes gato gum kok sye 
wai kadit ne o re. 

10 Yohanes anato ye gato ye krombot mo Yefun 
Allah bi sukdu sare do, 'Yefun Allah ki do, ye gato Ji 
syokom gwat Ji bi suktaru anare. Ji syokom an mu 
nyim mo Nan gwem, subere an fro os wa Nan.' 

11 Suk gato Ji ki ré suksangge anare, Yohanes gato 
ras nje mo syur ne ku gum sye wai kadit yetu mwa 
gato nggon pe mo bur ré sino kom mo kam ré. 
Sarewo kadit ne o, ye gato tepsu pa wokgan mo 
Yefun Allah bi rus-i, bere an ku gum sye wai kadit 
Yohanes o re. 

12 Kadit kam gato Yohanes duno nje kom mo kam 
ré, Ji duno nje subere an onyar kem mo Ji ete sok 
mo Yefun Allah bi rus-i. Yetu mwa o jammo Ji bi 
sukduno-i, sarewo yé bok yo ma ben sukye nai ye 
gato brek ete jammo Ji bi sukduno-i ne. Ye Farisi si 
yeguru gato duno nje su Musa bi sukduno-i ne anato 
wergat nje subere an misyar Ji bi sukduno-i ne or re. 

13 Kadit ketke yenabi bok ne sino si Musa ki sukdu 
subot suk gato bere bor sor kom mo bi kam gato 
Yohanes kem mo bur ré. 

14 Nin onyar kem mo sukdu ne yo, bere nin nut do, 
sangge, kwa yo gato bor su ré anato Yohanes tepsu 
yenabi Elia gato nin eswa ne. 

15 Nin brek nin dabe muya-muma kadit nde, wo nin 
jammo sukdu ne et! 

16 Yetu gato kem mo bur ré su ré ne te, tepsu suma 
ne? Sare, an tepsu pa wokgan gato kem mo pasar. 
Ge bok yo saiye nai ge bok yo o do, 

17'Men ba syek nin mo suksara, sarewo nin yo sara 
su men nde, nin bariwa re. Men wo men jimnot, 
sarewo nin yo wo su men nde, nin bariwa re.' 

18 Ye gato ma ete ben sato ba syek nin ne anato 
Yohanes si Yetu bi Pa ne sino. Yohanes ma sa, an git 

sugit nde, an da nau nde, ete ye ki an do, 'Semda 
ben an re.' 

19 Yetu bi Pa to Ji ré ma sa, Ji git e, Ji da nau ete 
ye ki Ji do, 'Ye re git sugit mwa ndo nde, An rim An 
syokwa kwo, An yenau, An bi yesyim mo yé gato 
ben sukibit sato yé gato nai sugum kadit nje wa 
pemerintah e neya.' Yé ki sane, sarewo ye gato kem 
mo bur ré su kam ré jam nde suk. Yefun gato jam 
suk mwa ne sino fro os gato ndo ne, ete bere yé me 
os ne bor re, ete yé ki do, sangge, os ne sa, os ndo." 

20 Orete Yefun Yesus kiket nje mo kota gato An ben 
suk mwa gato ben nje yeket mone, sarewo yé ne 
yo kwet kadit sukibit gato yé ben ne nde, ete án yo 
jammo Yefun nde. 

21 Yefun Yesus kiket an do, "Ji ben ye gato i mo 
kota Korazim si kota Betsaida ne ge re, Ji syun semda 
titi wé kadit nje mone dom, sarewo yé yo kwet kadit 
sukibit gato yé ben ne nde. Sane bere Yefun Allah 
ben sukye nai nje mo kota we ne, we Ji do ben suk 
mwa gato ben yé yeket mo kota Tirus si kota Sidon 
yo, bergan sor, ete yé mone kwet kadit sukibit gato 
yé ben ne kekro, orete an it san gato te, ete an krer 
bofuf mo an su subere yé jam do, an kwet kadit 
sukibit ne it. 

22 Sarewo Ji ki sare do, su kam gato bere Yefun 
Allah ma ndobot yetu mo bur ré sino, nin yé gato 
kem mo kota Korazim si kota Betsaida, bere nin ku 
sukye wai kadit yé mo kota Tirus si Sidon o re. 

23 Sane dom, nin yé gato kem mo kota Kapernaum, 
bere yé bes nin gum kok wai kadit nje mo kota yi 
neya bado? Sane nde, bere Yefun Allah bare nin mo 
bot gesyos. Suk mwa gato Ji ben kota Kapernaum 
gato ben nje mone yeket ne, Ji do ben mo kota 

Sodom suga nyim ne yo, yé mo kota Sodom kwet 
kadit sukibit gato an ben ne, ete su ré kota ne mó tó. 

24 Sarewo Ji ki sare do, su kam gato bere Yefun 
Allah ma ndobot yetu mo bur ré sino, nin ku sukye 
wai kadit yé mo kota Sodom ne o re." 

25 Yefun Yesus ki sukdu ne or sa, An ki o do, "Ji 
bi Ai, Nan anato Yekwesu mo gu nim ne si bur ré, 

Ji ki ndo mo Nan, we Nan gurik sukdu gato Ji ki ne 
bi sukjimnut-i kadit yepasye gato jam suk mwa, ete 
Nan kadum sukjimnut ne nai ye gato ben nggwa sato 
pa wokgan. 

26 Ji bi Ai, Nan dakai iwa Nan ben Nan bi suk-i sane 
it." 

27 Orete Yefun Yesus ki do, "Ji bi Ai mo gu syo suk 
mwa ne sino gato Ji mitmo nai Ji subere Ji tepsu 
Yekwesu mo Yefun Allah bi rus-i. Yefun Allah sor 
anato jam An bi Gan to Ji ré, yetu jam nde. Ji dakai 
sor anato jam Yefun Allah, Ji bi Ai, kom mo mit, yetu 
jam nde. Sarewo ye gato Ji iwa Ji kadum Ji bi Ai nai 
ne, bere ye ne jam Ji bi Ai dom. 

28 Nin yé gato syim syu ete sam sukde, nin ma mo 
Ji, ete Ji ós nin kem not. 

29 Ji ben Ji bi suk-i njep, Ji yo bes Ji nggwa kok nde, 
sane nin bi nin nggwa mo Ji tepsu nin bi Yekwesu, 
nin jammo Ji bi sukduno, sane bere Ji 6s nin kem not. 

30 We sare, suk gato Ji duno nin su ne ndo, nin 
benbot ndaf re. Sukduno ne yo tepsu sukde wa nin 
sam nde." 

1 2 1 Kam Sabat dik yo, ye Yahudi bi kam sye, 

Yefun Yesus muket os mo nggwe gandum 
mit. An do muket nggwe ne sa, An bi pakon on de 
ete do gandum bo, orete pakon git. 

2? Ye Farisi me suk gato Yefun Yesus bi pakon ben 
ne sa, an ki nai Yefun Yesus do, "Nan me suk gato 
Nan bi pakon ben ne et. An ben suk su kam sye kam 
Sabat gato siri kadit men bi sukduno-i ne." 

3Yefun Yesus ki do, "Suk gato yeraja Daud si ye 
gato sisu Daud ben sugato an sino on de ne te, nin 
baca mo bado, nde e? 

#Daud sok mo Yefun Allah bi nu, ete an si ye gato 
sisu an git roti gato ye grem kwop wa som Yefun 
Allah mone. Daud git roti ne, sarewo suk gato an ben 
ne siri kadit men ye Yahudi bi sukduno-i, we men bi 
sukduno ki do, yesu gato ben suk mo Yefun Allah bi 
nu ne sor ete git roti ne. 

> Sane dom kam sye kam Sabat bok ne sino, yesu 
mo Yefun Allah bi nu ben suk mo nu ne, sarewo je u 
anato ki do án ben suk siri kadit sukduno subot kam 
sye ne? Yo mo nde. Nin baca subot sukduno ne mo 
Musa bi sukdu mo nde bado? 

6Wo Ji ki sare do, su ré Ji dakai, gato gum kok sye 
wai kadit Yefun Allah bi nu sisu nin kem more re. 

7 Yefun Allah bi sukdu ki do, 'Ji iwa nin dakai 
jimnotku ye yi neya ete 6s an mone, Ji bariwa nin 
gre suge mo bot wa som Ji su.' Nin do jam sukdu ne, 
bere nin yo ki pakon gane gum ibit nde, pa yo ben 
suk siri mo nde, 

8 we sare, Yetu bi Pa to Ji ré gum Yekwesu wa kam 
Sabat, sane suk gato Ji ki do, ndo wa yetu ben su 
kam sye, kam Sabat ne, kem mone it." 

2 Yefun Yesus mu kadit nat ne, ete An mu sok mo 
ye Yahudi bi nu ari. 

10 Mo nu ari ne yetu ge dik yo syim deyo ut sok 
mone dom. Ye Farisi ge bok yo mone iwa syeret os 
wa ki Yefun Yesus gum ibit mo suk gato An ben ne, 

sane ye Farisi ne ki do, "Men ben ye gato i ne ge 
su kam Sabat, gato ye Yahudi bi kam sye ne anato 
tepsu men bi sukduno-i, bado, siri kadit e?" 

11 Yefun Yesus ki nai an do, "Men ge dik yo bi suksi 
ges mo bur wak su kam sye ne te, bere men bes 
kadit bur wak ne bado, nde, e? 

12 Men 6s suksi, sarewo yetu anato ndo wai kadit 
suksi, sane men ós yetu su kam sye ne anato tepsu 
men bi sukduno re." 

13 Qrete Yefun Yesus ki nai ye gato syim deyo út ne 
do, "Nan ron nan syim et!" Ye ne ron an syim sa, an 
syim gato ut ne ndo satu, tepsu an syim deyo ne. 

14Wo ye Farisi maskwa, an mu kadit nat ne, ete an 
ku yu, an fro os wa gu Yefun Yesus kwop wé. 

15 Yefun Yesus jam sukdu subot suk gato ye Farisi 
fro ne sa, An mu kadit nat ne. Yé mwa boribot An, 
An ben yé mwa ne sino gato i ne ge re. 

16 An syogat yé mwa ne do, "Nin ki sukdu subot Ji 
nai ye yi jam nde." 

17 Sane suk gato Yefun Allah tarubot yenabi Yesaya 
ne bor mone re. Yesaya krom do, 

18"Ji bi pakwerut gato Ji bes anare. Ji jimnotku An, 
Ji mit iwa An Ji Gen bere bok nggwa mo An, bere An 
ki sukdu subot os ndo gato Ji fro ne nai yewis mwa 
ne mo bur ré sino jam. 

12 Bere An yo duwer nje nde, An yo saiye ret nde, 
Bere An yo ki sye mo pe gato yé mwa ti nde. 

20 Bere An ben An bi suk-i njep su ye gato yo nggi 
nde, An yo syat es mis gato tu nde. Sukru gato yo ru 
nggi nde, An yo te nde. An ben sukndo sane sor os 
ri-roi gato An kak ne fro re, 

21 ete bere yewis mwa ne mo bur ré sino bi 
sukjimnut kem pe mo An." 

22 Ye gwat yetu ge dik yo ma mo Yefun Yesus. 

Ye ne gro ndu, an mbut, an yo ki suk ndo nde, we 
semda bok nggwa mo an re. Sane Yefun Yesus ben 
ye ne ge, an gro ndo satu, an ki suk ndo dom re. 

23 Yé mwa mone yeket suk gato Yefun Yesus ben 
ne. Yé mwa ne ndo mo yu do, "Ye gato bi amui mo 
yeraja Daud, gato Yefun tom do, An syogat ma wa 
ós men ne te, anato ma it ré, bado?" 

24 Sarewo ye Farisi jam sukdu gato yé mwa ki ne 
sa, ye Farisi ki do, "Beelzebul gen pet mo Ye ré anato 
An nggiwa syun semda wé kadit nje. Beelzebul gato 
biris bi yekwesu ne anato syo suktinggi nai An." 

25 Yefun Yesus jam ye Farisi bi sukjimnut ne sa, An 
ki nai ye Farisi ne do, "Yé gato kem mo bur dik yo, 
maskwa ket yu, ete gu yu yo, bere an yo kem ndo su 
yu o nde, bere an ibit or re. Sane dom, yetu mo kota 
dik yo si yé mo rus dik yo do maskwa ket yu, ete 
duwer yu yo, bere yé mo kota si rus ne yo kem ndo 
su yu o nde, bere an ibit or re. 

26 Sane dom, mo biris bi yekwesu bi rus-i, semda e, 
aboksye e, yerom e ne duwer yu ete deyo syun deyo, 
bere biris bi yekwesu si an bi rus-i yo kem ndo su yu 
o nde, wo bere an sino ibit mo koirut or re. 

27 Nin ki do, Ji syun semda su Beelzebul bi suktinggi, 
sarewo ye gato simo nin syun semda su suktinggi 
kadit u ne? Men me suk gato ye gato simo nin ben 
ne, anato men jam do, sukdu gato nin ki ne, siri re. 

28 Ji syun semda su Beelzebul bi suktinggi nde, 
wo Yefun Allah Gen gato mo Ji mit ne anato ben Ji 
nggiwa Ji syun semda, sane anato nin jam do, Yefun 
Allah bi suktinggi tepsu Yekwesu gato nggi wai bor it 
anare. Yefun Allah ma jowa yetu mo bur ré it." 

29 Sane Yefun Yesus gwat sukamno do, "Men ku 
os wa men sok mo ye gato kaim nggi ne bi nu, ete 
syimsi an bi suk sa u ne? Men but an, ete men rai an 
Krat su jamtu nyim wé yo, bere men ku os wa men 
syimsi an bi suk mwa mone. 

30 Ye gato mit dik su Ji nde anato tepsu ye gato 
bariket Ji re. Ye gato yo si Ji ben Yefun Allah bi suk-i 
nde anato tepsu ye gato ben suk gato Ji ben ne ibit 
Or re. 

3! Sane Ji ki sare do, sukibit gato men ben si sukibit 
gato men kiket Yefun Allah gum ne bere Yefun Allah 
yo maskwa men mo suk ne o nde, Yefun yo nutbot o 
nde, wo sukibit gato ye kiket Yefun Allah Gen, bere 
Yefun Allah yo misyar nde, wo Yefun Allah maskwa 
ket ye ne pe sor. 

32 Ye gato ki sukdu kwa yo ibit ket Yetu bi Pa yo, 
bere Yefun Allah misyar sukibit ne, An yo nutbot 
o nde, wo ye gato ki sukdu kwa yo ibit ket Yefun 
Allah Gen yo, bere Yefun Allah yo misyar nde, wo An 
napawa pe sor su kapre mato kapyo." 

33 Yefun Yesus ki nai ye Farisi bok ne o sare do, 
"Men me kwe gato i-bo ne ndo yo, men jam do, kwe 
ne ke dom ndo. Sane dom, men me kwe gato i-bo 
ibit yo, men jam do, kwe ne ke dom ibit. Sane men 
jam kweke ne kadit i-bo gato men do ne. 

34 Nin anato kidar suk tepsu kwis jan, nin mit si nin 
onyar ibit, sane bere nin ki suk gato ndo sa u ne? Suk 
gato men ki ne bere syesyar kadit men mit si men 
onyar fe! 

35 Ye gato mit si onyar kwo ndo ne, kadit sukndo 
mwa gato an sum mo an mit ne, suk gato an ki ne 
ndo dom, wo ye gato mit si onyar ibit ne, kadit sukibit 

mwa gato an sum mo an mit ne, suk gato an ki ne 
ibit dom re. 

36 Ji ki sare do, su kam gato Yefun Allah ndobot 
yetu mwa ne sino, bere Yefun Allah ndo men subot 
sukdu kwayo-kwayo gato men ki daret ne sino re. 

37 We sare, bere Yefun Allah watbot sukdu mwa 
gato men ki ne. Sukdu gato men ki ne ndo yo, bere 
An iwa men mo sukdu ne, wo sukdu gato men ki ne 
ibit yo, bere men ku sukye mo sukdu ne." 

38 Yeguru ge bok yo si ye Farisi bok ne ki nai Yefun 
Yesus do, "Yeguru, men iwa Nan ben suk gato ben 
Yefun Allah bi suktinggi ne bor wa men me et." 

39 Yefun Yesus ki do, "Mban! Nin yé gato ben nin bi 
suk-i ibit wai, gato kem mo bur su ré te, nin werwa 
Ji ben suk yo wa ben Yefun Allah bi suktinggi bor e? 
Ji yo ben suk sane mo nin gwem nde. Sarewo tepsu 
Yefun Allah ben An bi suktinggi bor wa yenabi Yunus, 
bere An walii ben sane o wa nin me et. 

40 Tepsu Yunus kem mo boge sye on mit kom mo 
noru gri yo, kam gri yo, bere Yetu bi Pa waii kem mo 
bur ré desnak kom mo noru gri yo, kam gri yo. 

41 Su kam gato bere Yefun Allah ndobot yetu mwa 
ne sino, bere ye Niniwe si nin sun sino ete ki nin gum 
ibit, we an jam Yunus bi sukdu-i sa, an brek kadit os 
ibit ete an jammo Yefun re. Ji gum-i kok sye wai kadit 
Yunus gum-i ne, sarewo nin yo jammo Ji bi sukdu 
nde. 

42 Su kam gato bere Yefun Allah ndobot yetu mwa 
ne sino, nggon pasye kadit bur nden si nin sun sino. 
Bere nggon ne ki nin gum ibit sare do, 'Ji ma kadit 
os syu mu ku yeraja Salomo subere ji jam Salomo bi 
sukdu-i gato kru. Sarewo Ye gato jam suk mwa wai 
kadit Salomo si nin kem sino, ete nin misyar An re.' " 

"Ye do syun semda titi wé kadit yetu ge dik yo it 
yo, semda ne mu meret nat wa an kem mó. Semda 
ne mubot pe gato syur yo mo nde, semda meret nat 
yo ndo wa an sem mó. An yo ku nat yo tep nde yo, 

% an nut mo an syidem do, 'Ji satu mu mo ye gato 
tomga u ye syun ji kadit ne et.' Semda do mu kom 
mone sa, an me ye ne tepsu nu gato ye fre kwo, ete 
ye fro suk mwa mone sisu ndo it. 

45 Sane semda ne kendo semda ge mufit yo o gato 
mise wai kadit an sisu an mu kem mone dom. Semda 
bok ne ma, án sino bok nggwa mo ye ne. Sane kom 
mo rut sa, ye ne ibit wai kadit ketke ne o re. Sane 
dom, nin yé gato ben sukibit bu gato kem mo bur su 
ré, kam sari ne ma bere nin ¡bit wai kadit ketke ne o 
re." 

46 Yefun Yesus si nje mone nuk sukdu saresa, Yefun 
Yesus bi im si bi nji ne ma. Yefun bi im si bi nji ti mo 
nu de nden, an iwa nuk sukdu su Yefun Yesus. 

47 Sane ye mwa mone, ge dik yo ki nai Yefun do, 
"Nan bi im si Nan bi nji ti mo nden, án iwa nuk sukdu 
su Nan." 

48 Yefun Yesus ki do, "Je u anato tepsu Ji bi im ne? 
Je u anato tepsu Ji bi nji ne?" 

4 Sane Yefun Yesus kadum An bi pakon su An syim 
ete An ki do, "Ji bi im anare. Ji bi nji anare. 

50 Ye to ben an bi suk-i tepsu Ji bi Ai mo gu mit 
anato tepsu Ji bi nji e, Ji bi nyanggon e, Ji bi im e ne." 
1 3 1Su kam ne, Yefun Yesus mu kadit nu ne, ete 

An mu mo em de. Kom mone sa, An kem ga. 

2 Mo em de ne, yé mwa teker sum wairi wa Yefun 
Yesus anato An it mu kem mo kwem dik yo gato nor 
mo em de. Yefun Yesus kem mo kwem mit ne saresa, 
yé mwa ne ti mo em de. 

3 An duno nje mone su sukamno bok yo. An ki do, 
"Wam dik yo, yetu ge dik yo mu am mbet gro mo bi 
nggwe. 

4An do am mbet gro mo nggwe sa, deyo ges mo 
os, ete ndam ma git or re. 

> An do am mbet gro sa, mbet gro deyo o ges mo 
bur ka gato jok mwa ya tak bur, wo bur ka ne nifret. 
Mbet ne nggwar bor kekro, we bur ne nifret. 

6 Sarewo kam it, orete kam gat mbet nggwar ne 
ndo nde. I-brot ne yo kom kru nde, sane bergan 
mbet nggwar ne te re. 

7 An am mbet gro deyo ges mo jak miten sa, jak si 
mbet ne kom sino, orge jak ne ben mbet yo kom ndo 
nde. 

8Sarewo an am mbet gro ne o sa, mbet gro deyo 
ges mo bur ka gato ndo, sane mbet ne kom sisu ndo, 
ete ri ma mbet bo mwa wai o re, deyo bo kom mo bo 
wotin dik, deyo bo kom mo bo musyu mumat, deyo 
bo kom mo bo musyu ari." 

?Yefun Yesus gwat sukamno ne or sa, Yefun Yesus 
ki do, "Sane nin brek nin dabe muya-muma kadit 
nde, wo nin jammo sukdu ré et!" 

10 Orete Yefun Yesus bi pakon ma ku An, ete 
ndo mo An do, "Suma ben anato Nan duno nje su 
sukamno petok sare ne?" 

11 Yefun Yesus ki do, "Sukdu gato Yefun Allah gurik 
suga nyim subot os ndo gato bere Yefun Allah fro wa 
yetu sok mo An bi rus-i ne, Yefun Allah tarubot Ji, 
subere Ji ki rer wa nin dakai jam kom mo mit, sarewo 
ye yi neya yo jam sukdu ne rer kom mo mit nde to. 

12 Ye to bi sukjimnut kak, bere jam Yefun Allah bi 
sukdu mwa wai o re, sane bere an jam sukdu ne kom 
mo mit re. Sarewo ye to da jam sukdu ne wokgan, 

ete an misyar, sukwokgan gato an jam ne bere ges 
or kadit an re. 

13 Sane Ji duno nje su sukamno subere an da me, 
sarewo an yo me rer kom mo koirut nde; an da jam, 
sarewo an yo jam sukdu ne rer kom mo mit nde. 

14 Sane men me suk bor mo an tepsu suk gato 
yenabi Yesaya ki ne, 'Yefun Allah ki do, Nin da 
syaretwa sukdu petok sor, sarewo nin jam nde bi 
sukjimnut ne ware; nin da sokwa suk ne petok sor, 
sarewo nin jam nde suk gato bor ne ware. 

15 Yewis ye Yahudi gare jam nde suk, we an su krat 
ware, an dabe mbut it, ondesor sa, an jam suk; an 
gro ndu it, ondesor sa, an me suk sisu ndo; an bi 
sukjimnut yo nggi o nde it, onde bere, an jam sukdu 
ne kom mo mit ete bere an brek ma mo Ji, orete yo, 
Ji ben an kem ndo it.' 

16 Wo nin sa, nin ku suk gato ndo, nin dakai me su 
nin gro, nin dakai jam su nin dabe, ete nin jam kom 
mo mit re. 

17 Suk gato Ji ki ré suksangge anare, yenabi bok ne 
sino e, yé mwa gato ben suk ri tepsu Yefun Allah mit 
suga nyim neya mit jwa me suk gato nin me su ré, 
sarewo an yo me nde; an mit iwa jam suk gato nin 
jam su ré, sarewo an jam nde ware." 

18 "Sukamno subot ye gato am mbet gro ne bi 
sukjimnut mó, nin jam et. 

19 Mbet gro gato ges mo os mit ne anato tepsu ye 
gato jam sukdu subot os ndo gato Yefun Allah fro wa 
An tepsu men bi Yekwesu, sarewo an yo but nde, wo 
biris bi yekwesu ma ete nai sukdu ne wé kadit an mit 
or re. 

20 Mbet gro gato ges mo bur ka ga jok mwa ya tak 
bur ne anato tepsu ye gato nai sukdu ne mo an mit. 
Diksim an iwa, 

2! sarewo sukdu ne yo kem pe mo an mit nde, 
tepsu mbet gro ne i-brot yo kom mo jok nde, bergan 
sor, ete an misyar or re. Diksim an jammo sukdu ne, 
sarewo an do ku sukye mo sukdu ne yo, ye kiket an 
mone yo, bergan sor, ete an misyar sukdu ne kekro 
re. 

22 Mbet gro gato ges mo jak mit anato tepsu ye 
gato but sukdu ne, sarewo an jimnotbot suk mwa 
gato men yetu yémo sato sugit e, san e, sugum e ne. 
An bi sukjimnut kasbot suk mwa ne anato sukdu ne 
yo kom ndo mo an mito nde, an yo ben suk tepsu 
sukdu ne nde. Sane an tepsu mbet gro mo jak mit 
ne, an yo kom ndo nde, i-bo yo mo nde. 

23 Mbet gro gato ges mo bur ka gato ndo anato 
tepsu ye gato but sukdu ne ete jammo. Yé ne jamwa 
sukdu ne pe sane sor an ben suk gato ndo ne, deyo 
ben sukndo mwa, deyo ben sukndo mwa gan, deyo 
ben sukndo wokgan, sato mbet gro gato syesyar 
i-bo, deyo kom mo wotin dik e, deyo kom mo musyu 
mumat e, deyo kom mo musyu ari e ne." 

24 Yefun Yesus gwat sukamno dik yo o do, "Yefun 
Allah nai yetu sok mo An bi rus-i ne yo, bere Yefun 
ben suk tepsu yenggras dik yo gato am mbet gro 
gato ndo mo bi nggwe. 

25 Su noru dik yo, yé mwa ne sino sem sa, ye gato 
bariket yenggras ne ma ete am es bo mo mbet gro 
miten mo nggwe ne, orete ye ne mu kadit re. 

26 Mbet kom, bo sim, ete es ne kom bor it. 

27 Ye gato bi nggwe ne bi pakwerut bok yo ma ku 
bi yenggras ete ki do, 'Yenggras, nan jan mbet gro 

gato ndo mo nggwe, sarewo es mwa mone ma kadit 
u ne?' 

28 Yenggras ne ki do, 'Ye gato bariket men anato 
ben suk ne.' Yenggras bi pakwerut bok ne ndo mo an 
do, 'Nan iwa men mu tik es ne we, bado?' 

22 Yenggras ne ki do, 'Nde re. Men do tik es ne wé 
yo, bere mbet ne ke buk dom bayok. 

30 Sane men misyar es ne si mbet kom sino sane 
sor tepsu kam gato men fro wa men do mbet ne et. 
Su kam ne bere ji syogat yé gato do mbet ne do, 
ketke an tik es, an but, ete an far, orete an syo bot 
git wé. Or o án sum mbet ete grem mo ji bi nu.' " 

3! Yefun Yesus gwat sukamno dik yo o do, "Yefun 
Allah jowa men yetu tepsu men bi Yekwesu yo, bere 
tepsu sukamno ré: Yetu ge dik yo nai kwe nam gro 
dik yo ete jan mo bi nggwe. 

32 Su ketke gro ne wok wai kadit gro yi neya, wo ri 
ma gro ne kom sor gro ne kom tepsu kweke sye wai 
kadit kweke yi neya. Kweke ne sye sane sor ndam 
ma tom mo i-guk." 

33 Yefun Yesus gwat sukamno dik yo o, An ki nai yé 
mwa mone do, "Yefun Allah jowa men yetu tepsu 
men bi Yekwesu yo, bere tepsu sukamno ré, nggon 
ge dik yo nai bibit roti wokgan ete karwet su tepung 
sak dik sane sor, tepung mwa ne it sino." 

34 Yefun Yesus duno yé mwa ne su sukamno. An 
duno nje yo, An gwat sukamno mwa su sor. 

35 Yefun Yesus gwat sukamno subere yenabi bi 
sukdu ne bor. Yenabi ki do, "Ji duno nje su sukamno; 
Ji ki rer subot sukdu gato ye gurik kadit kam gato 
Yefun Allah ut bur ré re." 

36 Yefun Yesus mu kadit yé mwa mone, ete An sok 
mo nu mit sa, An bi pakon ma ki nai An do, "Nan ki 

subot sukamno subot es gato ye am mo nggwe mbet 
ne, men jam rer et." 

37 Yefun Yesus ki do, "Ye gato am mbet gro gato 
ndo ne anato tepsu Ji dakai, gato ye kendo gum do 
Yetu bi Pa; 

38 nggwe ne anato tepsu bur ré; mbet gro gato kom 
ndo anato tepsu yé gato sok mo Yefun Allah bi rus-i; 
es ne anato tepsu yé gato sok mo biris bi yekwesu bi 
rus-i. 

32 Ye gato bariket Ji ete am es bo mone anato biris 
bi yekwesu. Kam gato yé do mbet gro anato tepsu 
kam gato bur ré kru. Yé gato do mbet gro anato 
malaikat. 

40 Tepsu kam ne dom, malaikat tik es ne, ete yé syo 
bot git wé. 

41 Bere Yetu bi Pa syogat An bi malaikat mubot 
Yefun Allah bi rus-i subere malaikat ne nai ye mwa 
gato ben ye yi ges mo os ibit si yé mwa ne sino gato 
ben bi suk-i ibit. 

42 Qrete bere malaikat bare yé mwa ne mo bot 
gesyos. Mone yé mwa ne wo ndo nde, an nderku 
nggwa. 

4 Orete yé gato ben suk tepsu Yefun Allah mit, 
bere yé ne kaim ru mo bur be mo Yefun Allah bi de-i 
tepsu kam ru nggi mo gu ne. Sane nin brek nin dabe 
muya-muma kadit nde, wo nin jammo sukdu ré et!" 

44"Men werwa Yefun Allah nai men sok mo An bi 
rus-i it yo, men misyar suk bok neya wé kadit men 
tepsu sukjimnut mo sukamno ré: Yetu ge dik yo ku 
sukrok gato ye gurik mo nggwe dik yo. Ye ne mit iwa 
nai suk ne, sane an gurik sukrok ne satu o, orete an 
mu so an bi suk mwa wa an ku sugum, orete an mu 
so nggwe ne su sukrok ne." 

% "Sane dom, Yefun Allah nai men yetu sok mo An 
bi rus-i ne yo, bere tepsu sukamno re: Yetu ge dik yo 
gato so suk mo ye yi neya mu meret mutiara, 

46 sane sor, an ku gro dik yo gato ndo wai o re, ete 
an mu so an bi suk mwa wa an ku sugum sane sor an 
bi suk mwa ne or kadit an. Orete an mu so mutiara 
ne su sugum gato an ku ne." 

47 "Sane dom, Yefun Allah nai yetu sok mo An bi 
rus-i ne yo, bere tepsu sukamno ré: Yé bok yo gato 
sok boge bare án bi mwi mo em, ete án but boge wis 
mwa su mwi. , 

48 Mwi ne ses su boge, orete an tik ma nden. An tik 
ma nden, orete an wat boge ne, dogato ndo an bok 
mo ember mit, wo dogato ibit an bare we. 

“Su kam gato bur ré kru bere malaikat ben sane. 
Bere malaikat mubot bur ré ete nai yé gato ben bi 
suk-i ibit kadit yé gato ben sukndo tepsu Yefun Allah 
mit, 

50 orete an bare yé gato ben bi suk-i ibit mo bot 
gesyos. Mone yé mwa ne wo ndo nde, an nderku an 
nggwa." 

>1 Yefun Yesus ndobot do, "Nin jam suk gato Ji ki ré 
bado?" Yefun Yesus bi pakon ki do, "Men jam re." 

52 Sane Yefun Yesus ki nai an do, "Sane yeguru 
agama mwa ne sino gato gum sok mo Yefun Allah bi 
rus-i ne anato jam Musa bi sukduno-i si sukduno be 
gato Ji gwat ma ne, ete yeguru duno nje su, tepsu 
yenggras mo nu dik yo gwat sukrok si sukbe kadit an 
bi gudang ma nden." 

53 Yefun Yesus gwat sukamno bok ré, orete An mu 
kadit pe ne. 

54 Yefun Yesus kom mo An dakai bi nat-i, nat gato 
An sye mone sa, An duno nje mo ye Yahudi bi nu ari. 

Ye mone yeket Yefun Yesus, an ndo do, "Ye ré ku 
suktinggi wa jam suk mwa ete ben suk gato ben men 
yeket re kadit u ne? 

>> Ye ré anato bi ai ye gato jam ben suk su kwe 
sato meja e, kursi e ne bado? An bi im gum do Maria, 
bado? An bi nji gum do Yakobus e, Yusuf e, Simon si 
Yudas bado? 

26 An bi nyanggon si men kem more sino, bado? 
Sane An ku suktinggi wa jam sukduno mwa ete ben 
suk gato ben men yeket kadit u ne? Ye re, An nut do 
An bes An nggwa tepsu yepasye, ete An ma more, 
ete An duno men bado a?" 

57 Sane ye mwa mone bariket Yefun Yesus re. Orete 
Yefun Yesus ki nai nje mone do, "Mo pe mwa ne sino 
yé bes yenabi gum kok, sarewo mo yenabi ne dakai 
bi nat-i yo, yenabi bi nje-i si bi rus-i ne bariwa jammo 
an re." 

28 Yé mone yo onyar kem mo An nde, sane An ben 
suk gato ben nje yeket mone yo mwa nde. 

1 4 1 Yefun Yesus kem mo kota Nazaret sa, 
Herodes gato jowa nje mo bur Galilea ne, an 
jam sukdu subot Yefun Yesus. 

2Herodes ki nai yé gato ben suk su an do, "Ye ne 
anato Yohanes gato ras nje mo syur, ete ré ne an 
sun kadit sukkwop. Yohanes frus an nggwa tepsu Ye 
ne sane anato Ye ne ku suktinggi wa ben suk gato 
ben men yeket ne." 

3Suga nyim Herodes syogat an bi yesukmise mu 
but Yohanes, ete ye rai an, orete ye grem Yohanes 
mo sel. Herodes bi nggon, gato gum do Herodias 
maskwa ket Yohanes anato Herodes but Yohanes. Su 
ketke Herodes bi nji gato Filipus kra Herodias, orete 
Herodes waii kra Herodias kadit Filipus, an bi nji ne. 

“Sane Yohanes ndantom Herodes wam bok yo mó 
re do, "Nan kra su Herodias, gato nan bi nji bi nggon 
ne nde. Nan kra su nan bi nji bi nggon anato siri kadit 
men ye Yahudi bi sukduno-i re." 

> Sane Herodes da iwa gu Yohanes kwop mone, 
sarewo an nyuwa ye Yahudi, we ye Yahudi bes 
Yohanes gum yenabi. 

6Su Herodes bi kam sye tepsu bi kam gato bi im 
kem su an ne, Herodias gato an bi nggon ne bi mam 
sara mo yé mwa gwem. Herodes mit iwa ndo nde 

7 anato an tom su Herodias bi mam ne do, "Suk 
gato nan mitmo bere ji syo nai nan." 

8Sane pa bi im wergat pa subere pa ki do, "Nan 
syogat yé gu Yohanes gato ras nje mo syur ne, or yé 
tot an su wé, ete yé grem mo mbem ete gwat ma 
Syo nai ji more wa ji me et!" 

?Yeraja Herodes jam suk gato pa kiwa ne sa, an 
kwabom dek. Wo Herodes tomfo mo yé mwa gwem, 
sane anato an syogat ye mu benbot suk gato pa kiwa 
ne sor. 

10 Sane an syogat ye mu tot Yohanes su toko wé 
mo sel mit. 

11 Qrete ye gwat Yohanes su mo mbem ma, ete ye 
Syo nai pa donggon ne, ete pa ne wali gwat Yohanes 
su mu syo nai pa bi im. 

12 Qrete Yohanes bi pakon ma nai Yohanes mukri 
ete bi mo makwe, ete pakon ne mu frot napyo nai 
Yefun Yesus jam. 

13 Yefun Yesus jam sukdu subot Yohanes sa, An it 
mo kwem ete mu kadit nat ne. An mu mo pe gato yé 
yo mo nde. An wadigan mu mone. Yé mwa mo kota 
bok neya jam An mu saresa, yé mwa ne sino muket 
gwes boribot An. 

14 Yefun Yesus mu kom motu ete is kadit kwem sa, 
ye mwa sum mone. An dakai jimnotku ye mwa ne, 
ete An ben ye gato ine ge re. 

15 Karowa kam bok sa, Yefun Yesus bi pakon ma ki 
nai An do, "Karowa kam bok it anare. Ye yo kem mo 
nat ré nde. Sane Nan syogat yé mwa ré mu, subere 
án mu mo kampung bok neya ete so sugit wa án git 
et." 

16 Yefun Yesus ki do, "An mu nde, wo nin anato syo 
sugit nai án git sor." 

17 Yefun Yesus bi pakon ki do, "Men bi roti koi 
mumek si boge ge we sor re." 

18 Yefun Yesus ki do, "Nin gwat ma mo Ji et." 

12 Orete Yefun Yesus syogat yé mwa ne kem mo es 
mo bur, ete An nai roti koi mumek si boge ge we ne. 
An nai, An sok mu nim mo gu, ete An ki do, "Ndo 
mo Nan, Yefun Allah wa sugit gato Nan syo nai men 
ré." Orete An syat sugit ne ete syo nai An bi pakon. 
Pakon ne waii syo nai yé mwa mone git. 

20 Yé mwa ne sino git sane sor an on ge, orete 
pakon ne mu sum sugit napta, ete pa bok mo yu. 
Sugit napta ne an sum sino kom mo yu musyu dik 
sop we ses. 

21! Ye gato git sugit mone, ye ne yebris kom mo yetu 
ge ribu mumek, wo nggon si pa wok ne ye yo newa 
nde. 

22 Yé mwa ne git sugit, or Yefun Yesus syaugat An 
bi pakon it mo kwem ete mu nyim mo em deta. Yefun 
Yesus bi pakon mu-i, Yefun Yesus syogat yé mwa ne 
mu-i re. 

23 An syogat yé mwa ne mu, or An wadigan it mo 
bobuk wa An ki suk su Yefun Allah. Kom mo noru 
Yefun Yesus wadigan mone to, 

24wo An bi pakon gwat kwem ne kom mo em mit 
ten ne it. Nofuf kadit kwem su ben em nap ma pet 
mo kwem ne. 

25 Bundugan, ete Yefun Yesus muket gwes bot em 
rom deyu, mu ku An bi pakon mo kwem ne. 

26 An bi pakon me An ma ket gwes bot em rom 
deyu sa, pakon bok ne kwabom kro ndo nde. Pa nyu 
ete saiye do, "Yekwop gen ko ré go!" 

27 Wo sugane Yefun Yesus ki nai an do, "Nin nyu 
nde. Ji ré anato Yesus. Nin nokwa Ji nde." 

28 Orete Petrus ki do, "Yenggras o, sangge, Nan 
anane yo, Nan syogat ji is kadit kwem, ete ji muket 
gwes bot em deyu ré ba ku Nan et." 

22 Yefun Yesus ki do, "Nan ma sor!" Sane Petrus is 
kadit kwem ete muket gwes bot em rom deyu, mu 
ku Yefun Yesus. 

30 Wo Petrus me nofuf kas nggi sa, an nyu, ete an 
ngga mo em mit, bergan an rap mone, sane an saiye 
do, "Yenggras o, Nan nai ji se!" 

3! Sugane it, Yefun Yesus syimtok an, ete ki do, 
"Nan gare, nan yo onyar kem ri mo Ji nde to. Nan 
bi sukjimnut we subot suk gato Ji ki nai nan ne wa 
suma ne?" 

32 Yefun Yesus si Petrus it mo kwem sa, nofuf not 
re. 

33 Sane Yefun Yesus bi pakon mo kwem ne un 
Yefun Yesus, an ki do, "Sangge, Nan anato Yefun 
Allah bi Gan." 

34 Yefun Yesus si bi pakon kom mo em deta sa, an 
sino is mo bur Genesaret. 

35 Yé mone jam do, Yefun Yesus ma, sane yé mu ki 
frekbot bur ne subere yé mone gwat ye gato i ne ma, 

36 ete yé ndek mo Yefun Yesus subere An misyar ye 
gato i ne dakai rot An bi san. YE mwa ne sino gato 
rot Yefun Yesus bi san ne, án ge re, án jam nde án bi 
suki ne o re. 

1 5 1 Ye Farisi ge bok yo si yeguru agama ge bok 
yo ma kadit Yerusalem mu ku Yefun Yesus, 
ete án sino ndobot Yefun do, 

2 "Suma ben anato Nan bi pakon ben suk wai ket 
men bi amui bi sukduno-i ne? An git sugit re, an yo 
mus an syim tepsu men bi amui bi sukduno-i ne nde." 

3Yefun Yesus ki do, "Suma ben anato nin ben siri 
kadit Yefun Allah bi sukduno-i subere nin jom nin bi 
amui bi sukduno-i ne? 

“Yefun Allah ki do, 'Nin jammo nin bi ai si nin bi im.' 
Yefun Allah ki o do, 'Ye to dufo mo bi ai si bi im yo, 
bere nin gu ye ne kwop wé sor.' 

?Sarewo nin duno nje sare do, ye to ki nai an bi ai 
Si an bi im do, 'Bere ji gwat ji bi suk mu, ji syo nai 
Yefun Allah tepsu suksom, sane ji yo 6s nin ka we su 
suk ne nde.' Sane nin yeguru agama duno nje do, ye 
ne gwat suk mwa ne tepsu suksom wa Yefun, ete an 
misyar an bi yenggras anato ndo. 

6 Sane bere, an yo 6s an bi ai su an bi suk nde. Sane 
nin jom nin bi amui bi sukduno-i ne krat re anato nin 
misyar Yefun Allah bi sukduno-i. 

7 Nin gare, nin ki suk su nin syokwet sor re, wo nin 
mit tara re. Sukdu gato Yefun Allah tarubot Yesaya 
wa nin ne sangge, sare do, 

8 'Yefun Allah ki sare do: Yé ré un Ji su an syokwet 
Sor re, wo an mit si an onyar tara kadit Ji re. 

9 An un Ji ware, an yo un Ji su an mit dik nde, we an 
duno nje su yetu bi sukduno-i, kadit Ji bi sukduno-i 
re.'" 

10 Orete Yefun Yesus kendo ye Farisi si yeguru 
mone ma karowa An, ete An ki nai do, "Nin syaretwa 
suk gato Ji ki re sisu ndo subere nin jam et. 

11 Yefun Allah yo bariket men mo sugit gato men 
git ete ngga mo men syokwet ne nde, wo suk gato 
syesyar kadit men syokwet anato bere ben Yefun 
Allah bariket men mone." 

12 Orete Yefun Yesus bi pakon ma ki nai An do, 
"Nan jam do, ye Farisi maskwa mo suk gato Nan ki 
ne bado?" 

13 Sane Yefun Yesus kibot Ye Farisi si bi sukdu-i sare 
do, "Sukjan gato Ji bi Ai mo gu yo jan nde, bere An 
tik buk wé re. 

14 Nin misyar ye Farisi ne. Yé bok ne tepsu yesu 
gato gro ndu. Ye gato gro ndu gwat ye yi gato gro 
ndu bot os yo, bere an we ne sino ges mo bur wak." 

15 Petrus ki do, "Nan kibot sukamno subot sugit ne 
rer wa men jam et." 

16 Yefun Yesus ki nai án do, "Nin jam sukamno ne 
bi sukjimnut ri nde tó bado? 

17 Nin jam bado, nde e? Suk gato sok ket men 
syokwet, wali sok mo men ondim orete yo, bere 
syesyar mu nden wé re. 

18 Wo suk gato syesyar kadit men syokwet ma kadit 
men mit si men onyar. Sukibit gato ma kadit men mit 
si men onyar bere ben Yefun Allah bariket men, 

19 we sukibit gato ma kadit men mit si men onyar 
anato sukjimnut ibit gato ben men ben sukibit sato 
ré: men gu ye yi kwop e, men ben siri su nggon daret 
e, men syimsi suk e, men ndak nje su sukkidar e, 
men kiket yé yi e ne. 

20 Men ben suk bok gare anato bere Yefun Allah 
bariket men, wo sugit gato men git su men syim dum 

gato men yo mus nde yo, bere Yefun Allah yo bariket 
men mone nde." 

21 Yefun Yesus mu kadit nat ne, ete mu mo bur dik 
yo karowa kota Tirus si kota Sidon. 

22 Nggon ye Kanaan gato kem mo bur ne ma ku 
Yefun Yesus ete saiye do, "Yeraja Daud bi Dat o, Nan 
jimnotku ji et. Semda ben ji bi mam, semda jowa ji bi 
mam krat re, sane sor mom yo ndo o nde." 

23 Sarewo Yefun Yesus yo ki sukdu kwa yo nai 
nggon ne nde. Sane Yefun Yesus bi pakon ma wergat 
Yefun do, "Nan syogat nggon ne mu kadit men et, 
we mom boribot men ete saiye gat men petok sor, 
men bari it." 

24 Sane Yefun Yesus ki do, "Yefun Allah syogat Ji 
ma wa ye Israel gato muri kadit An ne sor re, wo Ji 
yo ma wa ós yewis yi su ré nde tó. Ye Israel ne ku 
sukye tepsu domba gato muri kadit ye gato mewa 
domba ne." 

25 Yefun Yesus ki sane, or nggon ne ma tu an umsu 
mo Yefun Yesus gwem, ete mom ki do, "Yenggras, 
Nan ós ji et." 

26 Yefun Yesus ma wa ós Ye Israel sor re yei, sane 
An duyawa nggon ne, we mom an yewis yi, sane 
Yefun Yesus ki do, "Ji nai pa wokgan bi sugit ete syo 
nai ndar, bere siri re." 

27 Nggon ne werwa Yefun Yesus ós mom, sane 
nggon ne ki do, "Sangge, Nan syo pa wokgan bi sugit 
nai ndar nde, wo bere ndar git sugit mwir gato ges 
kadit yenggras bi meja mo bur fe!" 

28 Sane Yefun Yesus ki nai nggon ne do, "Mban! Pa 
donggon a, nan sa, nan kwabom kam mo Ji it! Sane 
suk gato nan ndek mo Ji bere Ji ben re.” Sugane it, 
nggon ne bi mam ge re. 

22 Yefun Yesus mu kadit nat ne ete muket Em 
Galilea de. Orete An it mo bobuk, An kem mone. 

30 Yé mwa ma sum mone, ete yé gwat ye gato gwes 
út e, ye gato gro ndu e, ye gato syim út e, ye gato 
dabe mbut e, ye gato syokwet mbut, si yé mwa yo O 
gato i ne, ye gwat ma mo Yefun Yesus gwem, or An 
ben yé mwa ne ge or re. 

31Yé me ye gato syokwet mbut, du sisu ndo satu 
e; ye gato syim út, syim ndo satu e; ye gato gwes 
út, mu ndo satu e; ye gato gro ndu, gro ndo satu o. 
Sane yo, yé mwa mone yeket ete un Yefun Allah, 
Yefun gato jom ye Israel ne. 

32 Yefun Yesus kendo An bi pakon ma, ete An ki nai 
do, "Ji dakai jimnotku yé mwa more ndo nde. An si 
men kem more kom mo kam gri rek it. Su ré, an bi 
sugit yo mo nde. Sane Ji yo syogat an mu satu nde 
to, men syo sugit nai an git et, sawe an mu su an on 
de bere an mbrin mo os mit." 

33 Qrete Yefun Yesus bi pakon ndo mo Yefun do, 
"More yetu yo kem mo nde, sane men nai sugit tep 
wa yé mwa ré mo u ne?" , 

34 Yefun Yesus ki do, "Nin bi roti koi ot ne?" An ki 
do, "Koi mufit, si boge wokgan ge bok yo." 

35 Sane Yefun Yesus syogat ye mwa ne kem mo bur. 
36 Orete Yefun Yesus nai roti koi mufit ne si boge, 
ete An ki do, "Ndo mo Nan, Yefun Allah wa sugit gato 
Nan syo nai men re." Orete An syat sugit ne, An syo 
nai bi pakon, ete pakon waii syo nai ye mwa mone 

git. 

37 Yé mwa ne git sor an sino on ge, orete pakon 
mubot nat ne sum sugit napta, ete án bok mo yu 
mufit ses. 

38 Yé gato git sugit mone, yebris ne ye newa kom 
mo yetu ge ribu at, wo nggon si pa ne, ye yo newa 
nde. 

32 Yefun Yesus syogat ye mwa ne mu, orete An it 
mo kwem mu mo bur Magadan. 

16 t Ye Farisi si ye Saduki ge bok yo ma ku Yefun 

Yesus. An werwa meret os wa Yefun Yesus, 
sane án ki nai Yefun Yesus do, "Nan ben suk yo gato 
ben men yeket et, subere Nan kadum Yefun Allah bi 
suktinggi ne bor wa men me et." 

2Sarewo Yefun Yesus ki do, ["Kam bok, gu er yo, 
nin ki do, 'Bere nogi nde.' 

3Wo su nyotkwo sim nin ki do, 'Gu er ete ndu, sane 
bere nogi.' Nin watbot gu nim ne, ete nin jam suk 
gato bere bor, sarewo suma ben anato nin watbot 
suk gato Ji ben ré, ete nin jam nde suk gato bere bor 
ne?"] 

4"Mban! Nin yé gato ben nin bi suk-i ibit wai, nin 
gato kem mo bur su ré te, nin werwa Ji ben suk yo 
wa ben Yefun Allah bi suktinggi bor e? Ji yo ben suk 
sane mo nin gwem nde. Sarewo tepsu Yefun Allah 
ben An bi suktinggi bor wa yenabi Yunus, bere An 
waii ben sane o wa nin me et." Sane Yefun Yesus mu 
kadit an re. 

> Yefun Yesus si bi pakon mu mo em deta sa, an 
mbrinket an gwat roti. 

SYefun Yesus ki nai bi pakon do, "Nin mewa nin 
nggwa kadit ye Farisi si ye Saduki bi bibit roti." 

7 Pakon ne nutbot suk gato Yefun Yesus ki ne, ete 
pakon ne ki nai yu do, "Yefun Yesus ki sukdu subot 
ye Farisi si ye Saduki bi bibit roti-i, we men yo gwat 
roti nde bayok." 


Matius 16 63 


8 Yefun Yesus jam suk gato An bi pakon kibot ne, 
sane An ndobot pa ne do, "Nin kibot roti gato nin yo 
gwat nde wa suma ne? Nin yo onyar kem ri mo Ji 
nde tó bado? 

3 Nin jam nde tó, bado? Nin napawa sugato Ji syat 
roti koi mumek, ete nin syo nai yebris ge ribu mumek 
ne git bado? Sugane nin sum roti napta tepsu yu ot 
ses ne? 

10 Sane dom, sugato Ji syat roti koi mufit, ete nin 
syo nai yebris ge ribu at ne te, nin sum roti napta 
kom mo yu ot ses ne? 

11 Ji yo ki sukdu subot roti nde. Nin jam nde wa 
suma ne? Wo Ji bi sukdu do, nin mewa nin nggwa 
kadit ye Farisi si ye Saduki bi bibit roti ne et." 

12 Sugane pakon ne jam do, Yefun Yesus yo kibot 
bibit roti gato ye kon roti su ne nde, wo An syogat bi 
pakon mewa an nggwa kadit ye Farisi si ye Saduki bi 
sukduno-i. 

13 Yefun Yesus ma kom mo bur gato karowa kota 
Kaisarea Filipi sa, An ndobot An bi pakon do, "Yé 
mwa neya kibot Yetu bi Pa to Ji ré te, yé kibot Ji sa u 
ne?" 

14 Pakon ki do, "Yé bok yo ki do, Nan anato Yohanes 
gato ras nje mo syur. Yé bok yo o ki do, Nan anato 
yenabi nyim gato gum do Elia. Yé bok yo o ki do, 
Nan anato yenabi Yermia, ondeyo yenabi ge dik yo o 
e ne." 

15 Sane Yefun Yesus ndo mo An bi pakon do, "Wo 
nin dakai, nin nutbot Ji sa u ne?" 

16 Simon Petrus ki do, "Nan anato Yekwesu gato 
Yefun Allah bes gum Kristus, gato Yefun Allah syogat 
ma mo bur ré wa nai men yetu kadit sukye ete jowa 
men. Nan anato Yefun Allah gato gesyos ne bi Gan." 

17 Yefun Yesus ki do, "Simon, gato Yona bi gan, 
yetu yo kadum sukjimnut ne nai nan jam nde, wo 
Ji bi Ai mo gu ben sukndo su nan anato An kadum 
sukjimnut ne nai nan jam re. 

18 Sane, Ji ki sare do, nan gum do Petrus, gato bi 
sukjimnut do, jok gato nggi. Sane saga yé nggo nu 
mo jok gato ye kendo do pondasi, bere Ji nggo Ji bi 
nu wa Ji bi rus-i kem mone mo nan si nan bi sukdu-i. 
Yé mwa ku os wa sok mo Ji bi rus-i mo sukdu gato 
nan ki subot Ji ne. Ji bi rus-i mo nu ne, bere nggi wai 
kadit os sukkwop o re. 

19 Bere Ji bes nan tepsu yekwesu mo Ji bi rus-i 
sagato yeraja syo bi kunci mwa ne nai an bi yekwesu 
wa kak suk mwa mo bi nat-i ne. Sane suk gato nan 
duyawa yé ben mo bur ré, Yefun Allah mo gu duyawa 
dom. Sane o, suk gato nan iwa yé ben mo bur ré, 
bere Yefun Allah mo gu iwa yé ben dom." 

20 Sane pakon ne jam do, Yefun Yesus anato 
Yekwesu gato Yefun Allah syogat ma mo bur ré wa 
nai men yetu kadit sukye ete jowa men ne sa, Yefun 
Yesus duyawa An bi pakon frot nai yé yi jam. 

21 Kadit kam ne Yefun Yesus ki rer nai bi pakon ne 
do, "Ji mu mo kota Yerusalem et. Mone ye Yahudi 
bi yepasye e, yekwesu mo Yefun Allah bi nu si ye 
Yahudi bi yeguru agama bere ben sukye nai Ji ket 
kwayo-kwayo. Bere yé gu Ji kwop, sarewo kom mo 
kam we rek, bere Yefun Allah sun Ji kadit sukkwop o 
re." 

22 Petrus syimtok Yefun Yesus wadigan mu mo 
nden, ete Petrus ndantom An sare do, "Yenggras o, 
bere Yefun Allah yo misyar yé ben sukye nai Nan 
nde. Mara! Bere yé yo ben suk sane nai Nan nde." 

23 Yefun Yesus brek ete ki nai Petrus do, "Nan 
ki sukdu yawa os wa Ji nde, biris bi yekwesu bi 
sukjimnut-i kone! Nan bi sukjimnut-i ne ben sukye 
wa os wa Ji. Nan gwat sukjimnut ne mu ko kadit Ji 
se! Nan bi sukjimnut-i yo ma kadit Yefun Allah nde, 
wo nan bi sukjimnut-i ma kadit yetu sor re." 

24 Orete Yefun Yesus ki nai bi pakon ne do, "Ye to 
iwa simo Ji it yo, ye ne yo iwa ben suk ket an mit-i 
ne o nde, wo an ben Ji bi suk-i sor, an tepsu ye gato 
sam an bi kwesukwin, kapre an ku sukye mone, an 
kwop o, an mbau o, an simo Ji petok sor. 

25 We sare, ye to bi sukjimnut sye wa an dakai kem 
ndo mo bur ré yo, bergan an kwop re, wo ye to bi 
nggwa mo Ji wa an ben Ji bi suk-i yo, bere ye ne kem 
ndo to kapyo mato kapyo. 

26 Nin ben suk ket nin mit-i subere nin ku suk mwa 
mo bur ré, ete nin ges mo os ibit mone, suk mwa 
gato nin ku ne sato sugum e, san e, nu e ne te, bere 
6s nin gum sok mo Yefun Allah bi rus-i sa u ne? Yo 
os nin nde. Bere suk mwa gato nin ku ne, nin syo nai 
Yefun Allah, ete bere An nai nin gum sok mo An bi 
rus-i bado? Mo nde, 

27 We sare, Ji, gato Yetu bi Pa, bere Ji si Ji bi 
malaikat si Ji bi Ai bi suktinggi ne ma, ete syo suk 
gato ndo nai nje tepsu sukndo gato an ben ne. 

28 Suk gato Ji ki ré suksangge anare, yetu ge bok 
yo gato ti more yo kwop nde to, bere an kem mo bur 
ré sane sor an me Yetu bi Pa ma, ete Ji bi suktinggi 
tepsu Yekwesu gato nggi wai bor mone." 

17 1 Kam mumat rek o, Yefun Yesus kendo 

Petrus, Yakobus si bi nji Yohanes sisu An it mo 
banbo sye. Yefun Yesus si an ka gri ré sor re anato it 
mo banbo ne. 

2 An ka gri ne sokme sa, Yefun Yesus kaim tara o 
re. An gwem ru tepsu kam su, An bi san kwo rer-rik. 

3Sugane an ka gri ne me ye we gato gum do Musa 
si Elia si Yefun Yesus nuk subot sukdu sino. 

“Sane Petrus ki nai Yefun Yesus do, "Yenggras o, 
men ka gri si Nan ma more anato ndo. Nan imo yo, ji 
nggo nu ti ke gri et, dik yo wa Nan, dik yo wa Musa 
si dik yo wa Elia." 

> Petrus ki suk saresa, duk gato rer-rik is ma kewa 
an sino, ete an jam Yefun Allah ki sukdu kadit duk 
mit ne do, "Ji bi Gan gato Ji jimnotku anare. Suk gato 
An ben ne Ji mit iwa. Nin jammo An ne sor." 

SYefun Yesus bi pakon ka gri ne jam sukdu ne sa, 
an ka gri nyu ndo nde, an ka gri bare nggwa mo bur, 
an sem an gwem mu bur. 

7 Sane Yefun Yesus ma syimtok an ka gri ne, ete 
Yefun ki do, "Nin sun et! Nin nyu nde!" 

8 An ka gri ne brek an gwem sa, an ka gri sok meret 
pe ne kekro ware, an yo me ye yo mone o nde, Yefun 
Yesus wadigan anato ti mone sor re. 

2 An ka gri si Yefun Yesus is kadit banbo ne saresa, 
Yefun Yesus dumik wa an ka gri ne do, "Nin kibot suk 
gato nin ka gri me ne nai ye yi jam nde, wo Yetu bi 
Pa sun kadit sukkwop orete yo, nin ka gri ki nai yé yi 
jam." 

10 Sane pakon ka gri ne ndo mo Yefun Yesus do, 
"Suma ben anato ye Yahudi bi yeguru agama ki do, 
Elia ma nyim mo Yetu bi Pa gwem mo bur ré ne?" 

11 Yefun Yesus ki do, "Sukdu gato yeguru ki ne 
sangge do, Elia ma nyim, ete fro os wa Ji re. 

12 Wo Ji ki sare do, Elia da ma re, sarewo yé yo 
jam an nde. Yé ben sukye nai an ket kwayo-kwayo. 

Sane bere yé ben sukye nai Yetu bi Pa to Ji ré ket 
kwayo-kwayo dom." 

13 Sugane Yefun Yesus bi pakon ka gri ne jam do, 
Elia gato Yefun Yesus kibot ne anato Yohanes gato 
ras nje mo syur ne. 

14 Yefun Yesus si bi pakon ka gri ne satu ma ku yé 
mwa sa, yebris ge dik yo ma ku Yefun Yesus, ete an 
tu an umsu mo Yefun Yesus gwem, 

15 orete an ki do, "Yenggras, Nan jimnotku ji bi pa 
et! Semda ben pa ndo nde sane sor pa tetet e, pa 
ges mo bot e, pa ges mo syur e ne. 

16 Ji gwat pa ne ma mo Nan bi pakon ware, an yo 
nggiwa syun semda ne wé kadit pa ne nde." 

17 Yefun Yesus ki do, "Mban! Nin gare, nin yo onyar 
kem ri mo Yefun nde, nin su krat teker ware! Ji 
bambrai wa Ji ben Ji bi suk-i njep si nin o it! Kam ot, 
ete bere Yefun Allah nai Ji wé kadit nin ne? Nin gwat 
pa ne ma mo Ji et." 

18 Yefun Yesus ndantom semda ne sombok wé kadit 
pa ne. Sugane pa ge re. 

19 Orete Yefun Yesus bi pakon ma ku An wadigan 
ete ndobot do, "Men yo nggiwa syun semda ne wé 
nde wa suma ne?" 

20 Yefun Yesus ki do, "Nin yo onyar kem mo Yefun 
krat tep wa ben pa ne ge nde. Suk gato Ji ki ré 
suksangge anare, nin onyar kem mo Yefun wokgan 
Sor re, saga sawi gro wokgan ne, bere nin ku 
suktinggi tep wa nin syogat bobuk ré do, 'Nan mu 
kem motu et!" orete bobuk ne mu re. Bere nin nggiwa 
ben suk mwa ne sino. 

21 [Wo men ki suk su Yefun Allah, ete men mewa 
men nggwa kadit sugit yei, sane sa, bere men nggiwa 
syun semda ga sane wé.]" 

22 Pakon bok ne sino sum mo bur Galilea sa, Yefun 
Yesus ki nai án do, "Bere yeko ma wa but Yetu bi Pa 
to Ji ré, ete 

23 vé gu Ji kwop wé. Yé gu Ji kwop, sarewo kom mo 
kam we rek bere Yefun Allah sun Ji kadit sukkwop o 
re." Pakon jam sukdu ne sa, an kwabom dek subot 
sukdu ne ndo nde. 

2#Yefun Yesus si bi pakon ma kom mo kota 
Kapernaum, orete yé gato sum sugum pajak wa 
Yefun Allah bi nu ma ku Petrus ete ndo do, "Nan bi 
yeguru, bere bi sugum mo Yefun Allah bi nu bi pajak 
bado, nde e?" 

25 Petrus ki do, "Bere yenggras ne bi." Petrus sok 
mo nu mit sa, Yefun Yesus ki nai an nyim do, "Simon, 
nan bi sukjimnut sa u subot Ji bi sukdu ré ne? 
Yepasye mo bur ré nai suk tepsu pajak kadit an dakai 
bi nje-i, bado, an nai kadit yedamok bok yo gato ma 
kem mo pe ne, e?" 

26 Petrus ki do, "Bere yepasye nai kadit yedamok 
gato ma kem mone." Orete Yefun Yesus ki do, "Sane 
yepasye dakai bi nje-i ne yo bi nde. 

27 Wo kapre men yé gato Yefun bi nje-i yo bi nde, 
sa ndo sa, men bi pajak ne sor, subere an yo maskwa 
men daret nde. Sane nan mu paper em et. Nan do tik 
boge dofutmo, ete nan kak boge ne syokwet yo, bere 
nan ku sugum det dik yo mone. Sugum ne bere tep 
wa Ji si nan bi pajak ne sino, sane nan gwat sugum 
ne, ete nan biwa men ka we bi pajak et." 

18 1Qrete Yefun Yesus bi pakon ma ku An, ete 

ndobot do, "Mo pe gato Nan tepsu Yekwesu 
mone te, je u anato gum kok wai kadit yé mwa ne 
sino mone ne?" 

? Sane Yefun Yesus kendo pa wokgan ma si an ti 
mone sino, 

3 ete Yefun Yesus ki do, "Suk gato Ji ki re suksangge 
anare, nin yo ben nin nggwa ga sato pa wokgan re 
nde yo, bere nin gum yo sok mo Yefun Allah bi rus-i 
nde. 

“Ye gato is an nggwa ga tepsu pa wokgan ré anato 
bere Yefun Allah bes gum kok mo An bi rus-i mo gu. 
> Sane dom, ye to kak an mit wa pa wokgan sato 
ré, we an bi sukjimnut kem mo Ji yo, tepsu an kak an 

mit wa Ji dom anane." 

6 "Ye yo ben pa wokgan gato onyar kem mo Ji ré 
ges mo os ibit it yo, sa ndo sa ye rai ye ne syidem 
dom jok sye krat, ete ye bare an mo sem mo pe gato 
kru subere an rap mone. 

7Yé mo bur ré ku sukye, we suk bok yo ben men 
yetu ges mo os ibit. Suk gane bere mó, sarewo ye 
gato gwat os ibit ne ma wa men, bere ku sukye ndo 
nde. 

8 Nin syim e, nin gwes e ne do ben nin ges mo os 
ibit it yo, nin tot wé, ete nin bare wé kadit nin et. Nin 
sok mo Yefun Allah bi rus-i mo gu su nin syim dik, 
ondeyo nin gwes dik yo sor re anato ndo wai kadit 
Yefun Allah bare nin mo bot gesyos su nin syim we si 
nin gwes we ne sino m6. Sane nin werwa nin tot suk 
gato gwat nin sok mo os ibit ne wé kadit nin et. 

?Sane dom, nin gro dik yo ben nin ges mo os ibit it 
yo, nin tik nin gro ne buk, ete nin bare wé et. Nin sok 
mo Yefun Allah bi rus-i mo gu su nin gro dik yo sor 
re anato ndo wai kadit Yefun Allah bare nin mo bot 
gesyos su nin gro we ne sino mo." 

10"Sane nin mewa nin nggwa subere nin gwat os 
ibit wa pa wokgan sato ré nde, we Ji ki sare do, 

malaikat gato mewa pa re mu ku Yefun Allah mo gu 
petok sor. 

11 [Wo Yetu bi Pa to Ji ré ma mo bur ré wa kak os 
wa ye gato muket os ibit subere an brek kadit os ne 
ete kem ndo to kapyo mato kapyo.] 

12 Yetu ge dik yo bi domba ge wotin dik, ete domba 
ge dik yo muri yo, sane bere ye ne ben suma ne? Nin 
nutbot sa u ne? Bere an mu kadit ge musyu musi sop 
musi mo pe gato domba git sugit mone, ete an mu 
meret ge dik gato muri ne sor. 

13 An ku domba ne yo, bere an mit at wa ge dik ne 
wai kadit ge musyu musi sop musi gato kem ndo ne. 
Suk gato Ji ki ré suksangge anare, bere an mit at wa 
wai o re. 

14 Sane dom, men bi Ai mo gu bariwa ye gato sok 
mo An bi rus-i sim ge dik yo muri kadit An." 

15"Men bi nji ben sukibit ma nai men it yo, men 
dakai mu ku an, ete men si an wadigan kibot et. An 
jammo men bi sukdu it yo, bere men si an tepsu dik 
satu. 

16 Wo an bariwa men bi sukdu-i yo, men kar yetu 
ge dik yo, ge we yo, si men mu kibot sukibit ne sino. 
Sane men ben subot Yefun Allah bi sukdu-i ne, kwa 
gato ki do, 'Men kibot suk yo, yetu ge we yo, ge gri 
yo waii kibot tepsu yu sa, bere men nut do sangge.' 

17 Wo ye ne yo jammo yetu ge we yo, ge gri yo ne 
nde yo, men kibot mo yé mwa gwem mo nu ari. Kom 
mo rut, ete an yo jammo yé mwa mo nu ari ne nde 
yo, men misyar an, ete men nutbot an do, an tepsu 
ye gato jam nde Yefun. Sane dom, men nutbot an 
o do, an tepsu ye gato ben sukibit sato ye gato nai 
sugum kadit nje wa pemerintah ne." 

18"Suk gato Ji ki ré suksangge anare, suk gato nin 
kibot, ete nin nai sukjimnut dik do, nin duyawa yé 
ben mo bur ré yo, bere Yefun Allah mo gu duyawa 
yé ben dom. Sane o, suk gato nin iwa yé ben mo bur 
ré yo, bere Yefun Allah mo gu iwa yé ben dom. 

13 Sane dom, Ji ki sare do, nin mo bur ré, nin ge 
we yo tepsu dik mo sukdu kwa dik yo gato nin ki nai 
Yefun Allah ne yo, bere Ji bi Ai mo gu syo nai nin. 

20We sare, mo pe gato yetu ge we yo, ge gri yo e 
ne sum tepsu Ji bi yetuge-i, Ji sisu án mone dom." 

21 Orete Petrus ma ku Yefun Yesus ete ndo mo do, 
"Yenggras, ji bi nji do ben sukibit ma nai ji it yo, ji 
misyar sukibit gato an ben ne or wé kadit an kom mo 
wam ot ne? Wam mufit ne tep it bado?" 

22 Yefun Yesus ki do, "Nde re. Ji ki sare do, wam 
mufit nde, wo nin maskwa wa nde, ete nin nutbot o 
nde kom mo wam musyu mufit sop mufit et. 

23 Sane Yefun Allah ben suk su ye gato Yefun Allah 
nai sok mo An bi rus-i tepsu yepasye mo sukamno re: 
kam dik yo yepasye ge dik yo watbot an bi pakwerut 
bi bon, ete yenggras ne kendo bi pakwerut ne ma wa 
bi bon ne satu. 

24 Ketke ye kar pakwerut dik yo gato bi bon kom mo 
juta mwa yé re. 

25 Pa ne yo bi sugum tepsu nde, pa ne yo nggiwa 
bi nde, sane yepasye ne syogat ye bijual pa ne si bi 
nggon si bi pa si bi suk mwa ne sino, ete bi sugum 
mo bon ne. 

26 Sane pa ne bare nggwa mo yenggras ne gwem 
ete ki do, 'Yenggras, nan misyar yei, bere ji bi nan bi 
bon mone tò." 

27 Sukjimnut ndo it mo yenggras ne mit subot pa 
ne, sane yenggras misyar bon ne wé kadit pa re, 

yenggras yo nutbot o nde, ete an ki do, 'Pa o, ji 
misyar ji bi bon mo nan ne wé re, nan dakai mu sor.' 

28 Pa ne syesyar kadit yenggras bi nu saresa, pa ne 
ku pakwerut dik yo o. Pa we wok ré bi bon wokgan 
kom mo ribu bok yo, sarewo pa we sye but pa we 
wok ete sorom pa ne syidem sane sor bergan pa we 
wok yo tik mas ndo o nde, ete pa we sye ki do, 'Nan 
bi ji bi bon mo ji kekro et." 

22 Pa we wok bare nggwa mo pa we sye gwem ete 
ki do, 'Nan misyar yei, bere ji bi nan bi bon mone to.' 
30 Pa we sye yo jammo pa we wok bi sukdu-i nde, 
ete syogat yé bok pa ne mo sel sane sor pa bi bon ne 

or wé et. 

3! Pakwerut yi mo nu ne me suk gato pa we sye ben 
ne sa, pa bok ne sino jimnutbot ndo nde sane sor pa 
bok ne kaim rere su. Sane pa mu ku yenggras ete 
frot nai. 

32 Sane yenggras kendo pa we sye gato ben sukibit 
ne ma ete ki nai do, 'Nan gare, nan ben sukibit wai 
teker sare wa suma ne? Nan bare nan nggwa mo ji 
gwem, nan ndekwa ji rus nan bi bon sye ne wé, ete ji 
rus bon ne wé or re. 

33 Sarewo nan yo dakai jimnotku pa gato bi bon 
wokgan mo nan nde wa suma ne? Ji rus nan bi bon 
sye ne wé, sane nan yo rus pa ne bi bon wokgan ne 
wé nde wa suma ne?' 

34 Sane yenggras maskwa ndo nde. Yenggras 
syogat ye sok pa we sye mo sel subere ye ben sukye 
nai pa mone sor pa ne bi bon sye ne sino satu et." 

35 Sane Yefun Yesus gwat sukamno ré, orete An 
kibot sare do, "Sane, sukibit gato ye yi ben nai men 
yo, men maskwa wa nde, men nutbot o nde, wo men 
rus sukibit ne wé sisu sangge, ondeyo, bere men bi 

Ai mo gu ben sukye nai men tepsu yenggras ne ben 

nai pa we sye ne." 

19 1 Yefun Yesus kibot suk bok ré, orete An mu 
kadit bur Galilea, ete An mu mo bur Yudea mo 

Syur Yordan deta. 

2 Yé mwa boribot An, ete An ben ye gato i ne ge. 

3 Ye Farisi ge bok yo ma ku Yefun Yesus subere 
yé bok ne werwa meret os wa Yefun Yesus. Yé bok 
ne ndo mo Yefun Yesus do, "Men simo Musa bi 
sukduno-i ne yo, yekra ku os wa an sombok an bi 
nggon wé tepsu pe gato an dakai imo bado?" 

“Yefun Yesus ki do, "Musa duno men do, su ketke 
Yefun Allah ut yetu, Yefun Allah ut yebris, Yefun Allah 
ut nggon. Nin baca mó bado, nde tó e? 

> Yefun Allah duno men o do, 'Sane anato, yebris 
bere mu kadit an bi im si an bi ai, ete an si an bi 
nggon kem tepsu yetu ge dik sor, we ye we gato kra 
ne, an we tepsu dik it.' 

6 An we yo tepsu yetu ge we o nde, wo an we tepsu 
dik it. Yefun Allah ben yebris si bi nggon tepsu dik, 
sane anato yetu sombok an we ne wé kadit yu nde." 

7 Ye Farisi ndo mo Yefun Yesus do, "Sane, Musa 
duno men do, yekra gato iwa sombok an bi nggon 
wé ne yo, an krom mo surat do, an sombok an bi 
nggon wé it anare, orete an syogat nggon ne mu 
kadit an. Musa duno men sane wa suma ne?" 

8Yefun Yesus ki do, "Musa misyar nin sombok nin 
bi nggon wé, we nin bariwa nin jammo sukduno gato 
ndo, nin onyar krat ware. Wo su ketke sane nde. 

2 Ji ki sare do, ye gato sombok an bi nggon wé, wo 
nggon ne yo ben siri ses an mo nde, orete an kra 
nggon yi yo o it yo, an ben suk siri ses an bi nggon 
doketke anane." 

10 Sane Yefun Yesus bi pakon ki nai An do, "Nan ki 
sukduno subot yebris si bi nggon gato an kra, sane it 
yo, sa ndo sa, men kra nde." 

11 Yefun Yesus ki do, "Yetu ge bok yo sor anato 
nggiwa an kra nde, sagato nin ki ne. Yefun Allah ben 
yé bok ne nggiwa sor. 

12 An deyo kra nde, we an kaim yo tep wa sem su 
nggon nde kadit bi im kem su an ne it. Deyo o, yé tik 
koijo wé ete ben an kaim yo tepsu sem su nggon 
nde. Deyo o, dakai bariwa sem su nggon, subere an 
bi sukjimnut ne sye wa ben Yefun Allah bi suk-i. Ye 
gato nggiwa jom sukdu ré yo, ye ne jom ete benbot 
et." 

13 Yetu ge bok yo gwat an bi pa wokgan ma mo 
Yefun Yesus subere Yefun Yesus ak syim mo pa ne, 
subere An benadi wa pa ne. Yefun Yesus bi pakon 
me yé gwat pa wokgan ne ma sa, pakon ne maskwa, 
pakon ndantom ye gato gwat pa wokgan ma ne. 

14Wo Yefun Yesus ki do, "Nin misyar pa wokgan 
ma mo Ji sor, nin duyawa nde, we ye gato jammo Ji 
tepsu pa wokgan jammo bi ai, bere Yefun Allah jowa 
ye ne." 

15 Sane Yefun Yesus ak An syim mo pa bok ne sino, 
orete An mu kadit nat ne. 

16 Pa yemsok dik yo ma ku Yefun Yesus, ete pa 
ndo mo Yefun do, "Yeguru, ji ben sukndo sato suma 
subere ji kem ndo to kapyo mato kapyo ne?" 

17 Yefun Yesus ki do, "Nan ndo Ji subot suk gato 
ndo ne wa suma ne? Yefun Allah sor ete ndo. Nan do 
iwa nan kem ndo to kapyo mato kapyo it yo, nan 
benbot An bi sukduno-i sor." 

18 Pa ne ndo do, "Sukduno kwa u ne?" Yefun Yesus 
ki do, "Nan gu ye yi kwop daret nde, nan ben siri 

daret nde, nan syimsi suk nde, nan ndak ye yi gum 
su sukkidar nde, 

19 nan jammo nan bi ai si nan bi im, nan bi sukjimnut 
sye kas subot ye yi tepsu nan bi sukjimnut sye kas 
subot nan dakai et." 

20 Pa yemsok ne ki do, "Sukduno bok ne sino, ji 
benbot re, wo ji ben suma o ne?" 

2! Yefun Yesus ki nai pa ne do, "Nan iwa nan ben 
suk mwa ne ndo sino yo, nan mu nan so nan bi suk 
mwa gato nan ku ne, orete suk mwa ne bi sugum 
nan syo nai ye gato yo ku suk yo mo nde, sane bere 
nan ku suk mwa mo gu. Nan syo sugum ne nai ye 
gato yewa suk, orete nan ma simo Ji et." 

22 Pa yemsok ne jam sukdu gato Yefun Yesus ki ne 
sa, pa jimnutbot ndo nde. Pa mu kadit re, we pa bi 
sukjimnut sye mo an bi suk mwa ne. 

23 Sane Yefun Yesus ki nai bi pakon ne do, "Suk 
gato Ji ki ré suksangge anare, ye gato bi suk mwa 
iwa an gum sok mo Yefun Allah bi rus-i ne yo, bergan 
os ne yé teker wa an re. 

24Ji ki o sare do, te suge sye gato gum do unta sok 
ket sum parke wak mo bado, nde e? Yo sok mo nde, 
sukye teker ware. Sane dom yé gato bi suk mwa iwa 
an gum sok mo Yefun Allah bi rus-i yo, suk ne tepsu 
sukye teker wa an re." 

25 Pakon jam sukdu ne sa, an yeket, an ndo do, 
"Sane bere je u anato ku os wa sok mo Yefun Allah 
bi rus-i ne?" 

26 Yefun Yesus sokbot pakon ne, ete An ki do, "Yetu 
yo bi os mo nde, wo Yefun Allah sa, bi os mò; mo suk 
mwa ne sino gato Yefun Allah iwa ben ne yo, Yefun 
nggiwa wai mo re." 

27 Orete Petrus ki do, "Men gare, men misyar men 
bi suk mwa gato men ku ne sino kem, ete men simo 
Nan, sane bere men ku suma ne?" 

28 Yefun Yesus ki nai bi pakon do, "Suk gato Ji ki ré 
suksangge anare, kam sari ne ma ete suk mwa ne 
be ete Yetu bi Pa gum Yekwesu gato kok sye wai o 
re yo, bere nin ge musyu dik sop we gato simo Ji 
waii gum yekwesu dom. Bere nin ndobot ye Israel bi 
yewis ge musyu dik sop we mone. 

22 Yé mwa ne sino gato misyar bi nu e, bi nji e, bi 
nyanggon e, bi yenggras e, bi pa e, bi bur det e ne 
subere an mu ben Ji bi suk-i yo, bere Yefun Allah win 
suk mwa gato an misyar ne mu kom mo wam wotin 
dik yo, ete bere an kem ndo to kapyo mato kapyo. 

30 Wo yé mwa gato ben Ji bi suk-i nam, bere an ku 
suk wari, ete yé mwa gato ben Ji bi suk-i ne yo nam 
nde, bere an ku suk nyim." 

20 1"Yefun Allah nai yetu sok mo An bi rus-i ne 

yo, bere tepsu sukamno ré. Su nyotkwo gan, 
yetu ge dik yo gato bi nggwe anggur mu kendo yé 
bok yo ma wa ben suk mo an bi nggwe ne. 

2 An tom su do, bere an syo sugum kom mo perak 
det dik, tepsu gaji wa kam no dik, orete an syogat yé 
bok ne mu ben suk mo nggwe ne. 

3Kam kok, an mu mo pasar ete me yé bok yo o 
mone gato yo ben suk nde. 

“Sane an ki nai do, 'Nin mu ben suk mo ji bi nggwe, 
ete bere ji bi sugum nai nin tepsu nin bi kamba 
mone.' 

> Sane yé bok ne mu. Or o, kam ti ri, ye gato bi 
nggwe mu ku yé bok yo o gato dakai ti not mo pasar. 
Sane an kendo yé bok ne ma ben suk mo an bi 
nggwe ne o. Or o, kam dek an ben sane o. 

6 Karowa kam bok dom, an mu mo pasar ete ku ye 
bok yo o dakai ti mone. An ndo mo do, 'Suma ben 
anato nin dakai ti not more kadit nyotkwo sor kom 
mo kre ré ne?" 

7 Yé bok ne ki do, 'Ye yo ma kendo men wa ben suk 
yo mo nde.' An ki do, 'Sane, nin mu ben suk mo ji bi 
nggwe et.' 

8Kom mo noru, ye gato bi nggwe ne ki nai an bi pa 
gato tepsu yesu wa yé mwa gato ben suk mone do, 
'Nan kendo yé gato ma ben suk ma sum, ete nan syo 
sugum nai an mo an bi kamba et. Nan syo bi gaji nai 
yé gato ma ben suk kadit kre ne nyim, orete nan syo 
nai ye gato ma ben suk kadit nyotkwo wari.' 

2 An syo sugum perak det dik nai yetu gedik-gedik 
gato ben suk kadit kre ne. 

10 Sane yé bok gato ben suk kadit nyotkwo ne ma 
wa nai bi gaji sa, yé bok ne nut do, bere an ku sugum 
wai kadit det dik ne o re, sarewo yesu ne syo sugum 
perak dik nai an gedik-gedik ne sor re. 

11 An ku sugum ne sa, an maskwa, an kabor ye gato 
bi nggwe ne. 

12 An ki do, 'Yé gato ma ben suk kadit kre, ben suk 
kom mo jam dik sor re, wo men yé gato ben suk 
kadit nyotkwo, men kamba, kam gat men, wo nan bi 
sugum nai yé bok neya si men tepsu yu sino, sane 
siri re.' 

13 Ye gato bi nggwe ki nai yé bok gato kabor an 
sare do, 'Pa, ji yo ben sukibit are nde. Nin si ji tom su 
yu do, nin ben suk kadit nyotkwo kom mo kre, ete ji 
bi sugum perak det dik is nin ne, sangge bado? 

14 Sangge fe! Sane nin nai nin bi sugum, ete nin mu 
sor. Ji dakai iwa ji syo sugum det dik nai yé gato ben 
suk kadit kre ne dom. 

15 Ji dakai bi sugum, sane ji ben suk ket ji dakai ¡ 
su sugum ne anato siri bado? Ji ben sukndo, ji syo 
sugum mwa nai ye yi ne anato nin maskwa ji mone 
bado” " 

16 Sane Yefun Yesus ki do, "Ye gato Yefun Allah 
kendo ma wa ben An bi suk-i, bere ye gato ben Yefun 
bi suk-i nam nde, bere an ku suk nyim, ete ye gato 
ben Yefun bi suk-i ne nam, bere an ku suk wari." 

17 Yefun Yesus mu mo kota Yerusalem saresa, An 
kendo An bi pakon si An mu dor kadit yé yi, ete An ki 
nai do, 

18 "Men mu mo Yerusalem it anare. Mone ye meret 
os wa gwat yeko ma wa but Yetu bi Pa to Ji ré, ete 
yé syo Ji mo yekwesú mo Yefun Allah bi nu si yeguru 
agama syim. Bere án syokom yé gu Ji kwop, 

19 ete an syo Ji mo yewis yi syim-i. Yewis yi ne bere 
ki Ji ket kwayo-kwayo, bere yé kwam Ji su bus, yé 
mban Ji mo kwesukwin, ete bere Ji kwop mone, wo 
kom mo kam we rek, bere Ji sun kadit sukkwop o re." 

20 Qrete Zebedeus bi nggon si bi pa ge we ma ku 
Yefun Yesus. An tu an umsu mo Yefun Yesus gwem, 
orete an ndekwa Yefun Yesus ós an su suk yo. 

2! Yefun Yesus ndo mo an do, "Ji ós nin su suma 
ne?" Nggon ne ki do, "Nan tom su ji do, bere mo pe 
gato Nan jowa Nan bi rus-i ne yo, Nan bes ji bi pa ge 
we gum pasye si Nan sino, pa dik yo kem tak Nan de 
syim ge, pa dik yo o kem tak Nan de syim jam." 

22 Yefun Yesus ki nai pa we do, "Nin ka we jam nde 
suk gato nin ka we ndekwa ne. Nin ka we fro nggwa 
wa nin ka we ku sukye tepsu sukye gato bere Ji ku 
ne, bado?" Pa we ne ki do, "Men fro men nggwa wa 
re." 

23 Yefun Yesus ki nai pa we ne do, "Sangge, bere 
nin ka we ku sukye tepsu Ji, sarewo Ji yo bi os wa Ji 
syo nat yo wa nin ka we kem mone nde, wo Yefun 
Allah sor ete fro ye gato bere kem tak Ji de syim ge 
si ye gato kem tak Ji de syim jam ne." 

24 Pakon ge musyu dik doyi neya jam sukdu gato 
pakon ge we ré ki ne sa, an maskwa ket pa we ne. 

25 Sane Yefun Yesus kendo pakon ge musyu dik 
sop we sum sino, ete An ki nai do, "Nin jam do, yé 
gato gum yekwesu mo bur ré gato jam nde Yefun, 
bere yekwesu ne ben an bi suk-i su an bi rus-i ne 
krat wai o re. Sane dom yekwesu gato gum yepasye 
bere syaugat an bi rus-i ben suk tepsu yepasye ne 
bi sukdu-i ne sor. An bi rus-i tepsu an bi pakwerut-i 
gato benbot suk gato an imo sor. 

26 Sarewo nin jom nin bi rus-i sane nde, wo sare, ye 
gato iwa yé bes an nggwa tepsu yepasye it yo, an 
ben nggwa tepsu pa wokgan gato iwa 6s yé mwa 
neya et. 

27 Ye gato iwa an gum yekwesu it yo, an ben nggwa 
tepsu nin bi pakwerut et, 

28 we Yetu bi Pa to Ji ré ma mo bur ré wa yé ben 
suk wa Ji nde, wo Ji ma wa Ji ós nje, ete Ji bi nggwa 
tepsu suktot mo sukibit gato yé mwa ben ne." 

22 Yefun Yesus si bi pakon mu kadit kota Yerikho sa, 
yé mwa boribot Yefun Yesus. 

30 Ye we gato gro ndu kem mo os de mone. Ye we 
jam Yefun Yesus mu wai ket os mo an we de ne sa, 
an we saiye. An we saiye do, "Yeraja Daud bi Dat o, 
Nan jimnotku men ka we et!" 

3! Yé mwa mone maskwa ket ye we ne, ete yé 
ndantom ye we ne do, "Nin ka we not se!" Yé da 
ndantom ye we, sarewo ye we ne saiye gat nggi wai 

o re. An we saiye nggi o do, "Yenggras o, yeraja 
Daud bi Dat o, Nan jimnotku men ka we et!" 

32 Yefun Yesus ti not, ete An kendo ye we ne do, 
"Nin ka we iwa Ji ós nin ka we su suma ne?" 

33 Ye we ne ki do, "Yenggras, Nan ós ben men ka 
we gro ndo et." 

34 Yefun Yesus dakai jimnotku ye we ne. An ak syim 
mo ye we ne gro, or ye we ne gro ndo satu it anane. 
Orete ye we ne simo Yefun Yesus. 

21 1 Yefun Yesus si bi pakon karowa ma kom mo 

kota Yerusalem sa, án ma kom mo kampung 
gato gum do Betfage mo bobuk Zaitun. Mone Yefun 
Yesus syogat An bi pakon ge we yo mu nyim. 

2 Yefun Yesus ki nai an we ne do, "Nin ka we mu 
nyim mo kampung gato karo mone. Nin ka we do mu 
kom mone it yo, bere nin ka we ku keledai ge dik yo 
si bi gan gato yé jik mone. Nin ka we sombok, ete nin 
ka we gwat ge we ne ma mo Ji et. 

3 Ye to ndo nin ka we subot keledai ge we ne yo, 
nin ka we ki nai ye ne do, 'Men bi Yekwesu mitmo 
keledai ge we ré,' sane bere ye ne misyar nin ka we 
dakai gwat ma sor." 

“Ye we mu ete gwat keledai ma subere suktaru 
gato Yefun Allah tarubot yenabi ne bor. Yenabi ki do, 
> "Men ki nai nje mo Sion do, 'Nin bi Yekwesu ana 
ma ku nin it, An bes An nggwa kok nde, An it mo 

keledai ete ma, An it mo keledai bi gan ma.' " 

6 Sane, pakon ge we ne mu benbot suk gato Yefun 
Yesus syogat pa we ben ne. 

7Pa we ne gwat keledai si bi gan ma, ete pa we sya 
bi sansun mo keledai ge we yu, orete Yefun Yesus it 
kem mo keledai gan ne yu. 

8 Yefun Yesus mubot os ne sa, ye mwa mone mit 
iwa ku Yefun Yesus ma tepsu an bi yepasye. Sane ye 
deyo sya an bi sansun mo os mit wa Yefun Yesus. Yé 
deyo tot kwebu mo nggwe ete gwat ma, an sya wa 
mbrau os gato Yefun Yesus muket. 

2Yé mwa gato mu nyim si yé mwa gato boribot, an 
sino saiye do, "Men un yeraja Daud bi Dat et! Ye gato 
Yefun Allah syogat ma re, Yefun Allah ben sukndo su 
An et! Men yetu ete bes Yefun Allah gum kok sye wai 
o et!" 

10 Yefun Yesus kom mo kota Yerusalem sa, yé mwa 
ne sino mone me An ma. Yé mwa ne nutbot ndo nde. 
Yé mwa ne saiye sino ete ndo mo yu do, "Je u ana re 
ne?" 

11 Yé mwa gato mu wairi wa Yefun Yesus ki do, 
"Yefun Yesus anare. An yenabi gato ma kadit kota 
Nazaret mo bur Galilea." 

12 Qrete Yefun Yesus mu mo Yefun Allah bi nu. 
Yefun Yesus sok mo ros gato ye nggo wairi wa Yefun 
Allah bi nu ne de mit. An sok mone sa, An syun yé 
bok ne sino gato so suk mone titi wé kadit pe ne. An 
brek yé gato win sugum bi meja, An brek yé gato so 
ndabu bi bangko. 

13 An ki nai yé mwa mone do, "Ye krom mo Yefun 
Allah bi sukdu do, 'Ji bi nu ré yo, yé kendo do nu gato 
yé benadi mó,' wo nin gato so suk mo Yefun Allah bi 
nu mit ré, nin ben nu ré tepsu nu wa yé gato syimsi 
suk ne ma kem mo." 

14 Ye gato gro ndu e, ye gato gwes ut e ne ma ku 
Yefun Yesus mo Yefun Allah bi nu, ete An ben yé ne 
ge. 
13 Wo yekwesu mo Yefun Allah bi nu si yeguru 
agama me suk gato Yefun Yesus ben gato ben yé 

mwa mone yeket sa, an maskwa. Sane dom yekwesu 
si yeguru jam pa wokgan saiye mo Yefun Yesus do, 

"Men un yeraja Daud bi Dat ne et," sane yekwesu si 
yeguru maskwa wai o it anane. 

16 Sane an ndo mo Yefun Yesus do, "Nan jam suk 
gato pa saiye ne, bado?" Yefun Yesus ki do, "Ji jam 
re. Nin jam Yefun Allah bi sukdu gato duwe do, 'Yefun 
Allah, Nan anato duno pa wokgan si pabom wa un Ji 
ndo wai o re.' Nin baca sukdu ré mó bado, nde tó e?" 

17 Yefun Yesus ki sane, orete An mu kadit yé ne. An 
mu kadit kota ne mu mo kampung Betania. An mu 
kom mo Betania, ete An sem mone. 

18Tk, nyotkwo gan, Yefun Yesus satu mu mo kota 
saresa, mo os miten, Yefun Yesus on de. 

12 An me kwe ara ke dik yo mo os de sa, An mu nai 
kwe ara bo ware, kwebo yo mo nde, wo kwenat sor 
re ana mó. Sane An ki nai kwe ne do, "Kwe ara, nan 
yo bo o nde it anare." Yefun Yesus dufo mo kwe ara 
ke, or kwe ne gu it anane. 
|” “D Yefun Yesus bi pakon me kwe ne gu sa, an yeket. 
An ndo mo yu do, "Suma ben anato kwe ara ré gu 
kekro sare ne?" 

21 Yefun Yesus ki do, "Suk gato Ji ki ré suksangge 
anare, nin onyar kem mo Yefun Allah, ete nin bi 
sukjimnut we mone nde yo, bere nin nggiwa nin ben 
suk tepsu Ji ben mo kwe ara ré. Suk ne sor nde, wo 
bere nin nggiwa nin ki nai banbo ne do, 'Nan mu 
am nan dakai ngga mo sem et,' sane bere banbo ne 
benbot suk gato nin ki ne. 

22 Nin onyar kem mo Yefun sisu sangge yo, bere nin 
ku suk gato nin ndek mo An ne re." 

23 Yefun Yesus satu ma sok mo Yefun Allah bi nu de, 
mo ros de mit. An duno nje mone saresa, yekwesu 


Matius 21 83 


mo Yefun Allah bi nu si ye Yahudi bi yepasye ma ku 
Yefun Yesus. Yé ne ndobot Yefun Yesus do, "Je u 
anato bes Nan wa Nan ben suk mwa more ne? Je u 
anato syogat Nan ma more ne?" 

24 Yefun Yesus ki do, "Ye gato bes Ji gum kok wa 
Ji ma ben suk more ne, bere Ji frot An gum nai nin 
jam, sarewo Ji waii ndo mo nin subot kwa dik yo or 
et. Nin ki sukdu ne ma yo, bere Ji waii ki sukdu satu 
mo sukdu gato nin ndobot Ji mone. 

25 Ji ndo mo nin do, 'Je u anato bes Yohanes wa ras 
nje mo syur ne, Yefun Allah bado, yetu e? " Orge 
yekwesu si yepasye ne kibot su yu ware, án yo ku os 
nde, án ndo mo yu do, "Men ki sa u nai An ne? Men 
do ki do, 'Yefun Allah anato bes Yohanes' it yo, bere 
An ndo mo men do, 'Sane nin yo jammo Yohanes 
nde wa suma ne?' 

26Wo men do ki do, 'Yetu anato bes Yohanes,' it 
yo, bere men nyuwa yetu mwa more, sawe yé mwa 
ne maskwa, we yé mwa ne onyar kem mo Yohanes 
tepsu yenabi gato Yefun Allah bes ne." 

27 Sane yekwesú mo Yefun Allah bi nu si ye Yahudi 
bi yepasye mu ki nai Yefun Yesus do, "Men jam nde." 
Orete Yefun Yesus ki nai án do, "Sane yo, Ye gato 
bes Ji wa Ji ma ben suk more ne, Ji yo frot An gum 
nai nin jam dom nde." 

28 "Nin nutbot sukamno ré sa u ne? Yetu ge dik yo 
bi pa yebris ge we. An mu ku pa futmo, ete an ki nai 
do, 'Pa, su kam ré yo, nan mu ben suk mo nggwe et.' 

22 Pa ne ki do, Ji bari re.' Wo bergan, ete pa bi 
sukjimnut brek kadit suk gato pa ki ne, ete pa dakai 
mu ben suk mo nggwe. 

30 Pa we bi ai waii mu ku pa dowok ete kiwa pa 
dowok mu ben suk mo nggwe. Pa ne ki do, 'Ya, ji mu 
it anare.' Wo pa ne yo mu nde." 

31 Sane Yefun Yesus ndo mo yekwesú mo Yefun 
Allah bi nu si ye Yahudi bi yepasye mone do, "Kadit 
pa we ré, je u anato benbot suk gato pa we bi ai ki 
ne?" An ki do, "Pa futmo." Sane Yefun Yesus ki nai 
án do, "Suk gato Ji ki ré suksangge anare, yé gato 
ben sukibit sato yé gato nai sugum kadit nje wa 
pemerintah si nggon gato ben siri mwa ne bere án 
sok mo Yefun Allah bi rus-i nyim kadit nin re. 

32 Yohanes gato ras nje mo syur da ma ete kadum 
os gato ndo tepsu Yefun mit wa nin muket ne ware, 
nin yo onyar kem mo an bi sukdu-i nde, wo yé gato 
ben sukibit sato yé gato nai sugum kadit nje wa 
pemerintah ne si nggon gato ben siri mwa ne sa, an 
kwet, ete an jammo Yohanes bi sukdu-i. Nin da me 
yé gato ben sukibit ne kwet ete jammo Yohanes bi 
sukdu-i, sarewo nin yo nai sukjimnut wa nin kwet ete 
jammo an bi sukdu-i dom nde." 

33 Yefun Yesus gwat sukamno dik yo o. An ki nai 
yekwesú mo Yefun Allah bi nu si ye Yahudi bi yepasye 
do, "Nin jammo sukamno dik yo o gare et. Wam dik 
yo, yenggras ge dik yo bi bur det. Mone yenggras ne 
jan bi nggwe anggur, an gat ros wairi wa, ete an po 
bur wak wa yé jomuk anggur bo mó. Orete an nggo 
nu gwes kok wa yé ti mó subere yé mewa nggwe ne. 
Suk mwa ne fro, orete yenggras syogat yetu ge bok 
yo mewa nggwe ne. An ki nai yé bok ne do, 'Anggur 
re do bo it yo, nin wat i-we, napyo wa ji, napyo wa 
nin.' Orete yenggras mu mo nat yi kadit. 

34 Su kam gato anggur ne bo um, yenggras ne 
syogat an bi pakwerut ge bok yo mu mo ye gato 

mewa nggwe ne subere ye ne wat anggur bo napyo 
wa an. 

35 Sarewo pakwerut ne do ma sa, ye gato mewa 
nggwe ne but pakwerut ne, yé kwam ge dik yo e, yé 
gu ge dik yo kwop e, yé am dik yo su jok. 

36 Sane yenggras ne syogat pakwerut ge bok yo 
o wali mu mone. Pa ne mwa wai kadit wam futmo 
ne. Pa mu mone ware, ye gato mewa nggwe ne ben 
saga wam futmo ne o re. 

37 Kom mo rut sa, yenggras ne syogat an dakai bi 
gan mu mone. An nut do, 'Ye gato mewa nggwe ne 
bere jammo ji bi pa re.' 

38 Wo ye gato mewa nggwe ne do me pa ne ma sa, 
án ki nai yu do, 'Yenggras gato bi bur det ré bi gan 
anare. Men gu pa kwop wé et, subere bur det ré sok 
mo men.' 

39 Sane yé ne but pa ne, ete yé gwat pa mu kadit 
nggwe ne, orete yé gu pa kwop wé mo nggwe de 
nden." 

40 Orete Yefun Yesus ndo mo yekwesu mo Yefun 
Allah bi nu si ye Yahudi bi yepasye mone do, "Sane, 
yenggras gato bi bur det ne ma yo, bere an ben 
suma su ye gato mewa an bi nggwe ne?" 

41 Yekwesú si yepasye ne ki do, "Bere an gu yé bok 
gato ben sukibit ne wé sor. Orete an syogat ye be yo 
o waii mewa an bi nggwe ne. Bere an kendo yé bok 
yo gato bere wat anggur bo napyo su an tepsu bi 
kam gato anggur bo um mone." 

42 Sane Yefun Yesus ki nai yekwesu si yepasye ne 
do, "Nin baca sukdu kwa ré mo Yefun Allah bi sukdu 
mo bado, nde to e? Sukdu ré ki do, 'Jok gato yé nggo 
nu su ne, su ketke yé bariwa, an nut do ibit re, ri ma 
Sa, yé nai jok ne tepsu jok gato ndo wai wa yé nggo 

nu ne su o re. Yefun Allah anato fro jok ne. Men me, 
ete men nut do, suk gato Yefun ben ne ndo wai o re.' 

4 Yefun Yesus ki o do, "Sane Ji ki sare do, nin ben 
sukibit sane bere Yefun Allah syun nin wé kadit An 
bi rus-i. Nin bi yewis-i yo tep wa sok mone o nde, 
wo yewis gato iwa jammo Yefun bere sok mo Yefun 
Allah bi rus-i ne win nin or re. 

44 [Yé mwa ne sino gato gwes ti mo jok gato ndo ne 
ges, bere an kaim mbrur re, wo ye gato jok gato ndo 
ne ges gwa it yo, bere an dat de su bur.]" 

% Yekwesú mo Yefun Allah bi nu si ye Farisi jam 
sukamno bok yo gato Yefun Yesus ki ne sa, án jam 
do, Yefun Yesus kiket án. 

46 Sane an werwa an but Yefun Yesus, sarewo an 
nyuwa yé mwa gato sum mone gato nut do, Yefun 
Yesus anato tepsu yenabi. 

2 2 1 Yefun Yesus ki suk su yé mwa mone, An 
gwat sukamno yo o, sare do, 

2"Yefun Allah nai yetu sok mo An bi rus-i ne yo, 
bere tepsu yeraja gato konwa sukra wa an bi gan. 

3Yeraja ne syogat an bi pakwerut ge bok yo mubot 
nje wa kendo yé mwa ne ma, sarewo yé mwa ne 
bariwa re. 

“Sane yeraja syogat pakwerut ge bok yo o mu, an 
ki nai pakwerut bok ne do, 'Nin mu ki nai yé gato ji 
kendo ma mo sukra gato ji konwa ré do, sugit ne fro 
it. Ji gu ji bi suge, ji go, ete ji kon jon it. Suk mwa ne 
fro wa men konwa sukra re, nin ma se!' 

> Pakwerut bok ne kom mo ye gato yeraja kendo 
ma ne, sarewo yé mwa ne misyar pakwerut bi sukdu 
ne re. Yé deyo dakai mu ben bi suk-i kadit, deyo o 

mu mo nggwe kadit, deyo o mu ben suk mo bi kantor 
kadit sukra ne. 

6 Deyo o but pakwerut ne ete kwam pa ne, ete gu 
pa bok ne kwop or re. 

7 Sane yeraja ne maskwa ndo nde, ete an syogat an 
bi yesukmise mu gu ye gato ben sukibit ne kwop we 
ete syo bot git ye mwa ne bi kota ne or re. 

8 Orete yeraja kendo an bi pakwerut ne, ete an ki 
do, 'Men fro suk mwa wa men konwa sukra ré it, 
sarewo yé gato ji kendo ma ne yo tep wa si men 
more nde. 

? Sane nin mubot os sye, nin kar yé gato nin ku 
mone.' 

10 Sane pakwerut bok ne mu kar ye gato an ku mo 
os sye ne ma, yé gato ben sukndo si yé gato ben 
sukibit ne sino pa kar ma sane sor, nu gato yé konwa 
sukra mone ses re. 

11 Wo yeraja ma ku yé mwa gato ma ne sa, an ku 
yetu ge dik yo gato it san yo tepsu wa ye ne simo 
sukra nde. 

12 An ndo mo ye ne do, 'Yesyim, nan it san yo tepsu 
wa nan simo sukra ré nde, nan ku os wa nan sok 
more sa u ne?' Ye ne not sor, ye ne yo ki suk wokgan 
yo dom nde. 

13 Sane yeraja ki nai bi pakwerut ge bok ne do, 'Nin 
but ye ré, nin rai an gwes si an syim ne krat, orete 
nin am an mo nden, mo pe gato ndendu. Mone yé 
wo ndo nde, mone yé dakai nderku nggwa.' " 

14 Kom mone sa, Yefun Yesus ki do, "Yefun Allah 
kendo yé mwa neya sok mo An bi rus-i, sarewo ge 
bok yo sor re, ete Yefun nai sok mo An bi rus-i ne." 

15 Ye Farisi bok yo gato sum mone mu ete fro sukdu 
wa an ndobot Yefun Yesus subere an meret os wa 
Yefun Yesus mo suk gato Yefun ki ne. 

16 Ye Farisi syogat an bi pakon ge bok yo si ye gato 
simo Herodes ge bok yo mu ku Yefun Yesus, ete án 
ndo mo Yefun Yesus do, "Yeguru, men jam do, Nan 
sa, Nan anato ye gato ben bi suk-i ri-roi sor. Men 
jam do, Nan kibot Yefun Allah bi sukdu ne yo, kapre 
yepasye ke, ye gato gum wok ke, Nan duno men su 
Yefun Allah bi sukdu-i ne rer sor. Nan duno yé mwa 
ne sino tepsu yu. Nan yo brek nden we mo sukdu 
gato Nan ki ne nde. 

17 Sane, men iwa men jam Nan bi sukjimnut subot 
sukdu ré et, sare do, pemerintah bi yekwesu gato 
gum do Kaisar syogat men bi sugum pajak nai an, 
sane men ye Yahudi bi sukduno-i ki suma ne? Men bi 
sugum pajak anato ndo tepsu sukduno ne bado, siri 
kadit e?" 

18 Yefun Yesus jam yé bok ne meret os wa An, 
subere yé maskwa An mo sukdu gato An ki satu ne. 
Sane An ki do, "Nin yé gato kidar do, nin onyar kem 
mo Yefun, sarewo nin mit tara ne te, suma ben anato 
nin meret os wa Ji ne? 

12 Nin gwat sugum gato nin bi pajak su ne det dik 
yo ma wa Ji me et." Yé gwat ye Roma bi sugum det 
dik yo ma, 

20 grete An ndo mo yé ne do, "Yé krom je u ana 
kaim mo sugum det ré ne? Yé krom je u ana gum mo 
sugum det ré ne?" 

21 Yé ki do, "Yé krom Kaisar kaim mone si yé krom 
Kaisar gum mone." Sane Yefun Yesus ki nai an do, 
"Sane, Kaisar bi suk-i yo, men syo nai Kaisar, wo 
Yefun Allah bi suk-i yo, men syo nai Yefun sor." 

22 Yé jam suk gato Yefun Yesus ki ne sa, yé yeket 
sukdu ne. Yé Farisi bok ne yo ku os nde, sane yé 
misyar, ete yé mu kadit An re. 

23 Su kam ne dom, ye Saduki ge bok yo ma ku 
Yefun Yesus. Ye Saduki bi sukduno-i kwa yo do, ye 
gato kwop bere yo sun o nde. Ye Saduki ré ma ndo 
mo Yefun Yesus do, 

2#"Yeguru, Musa ki do, ye gato yo ku pa nde do 
kwop it yo, bere an bi nji waii kra su nggonna ne 
subere ku pa win an bi nji gato kwop ne. 

25 Sane pa yedik ge mufit kem more mo re. Pa 
dofutmo kra su nggon dik yo, orete an kwop, an yo 
ku pa nde. Sane pa kedowe waii kra su nggonna ne 


0. 

26 Pa kedowe saga pa dofutmo ne dom, pa ne kwop, 
yo ku pa nde. Sane pa kedogri waii kra su nggonna 
ne o, orete pa ne kwop, yo ku pa nde, sane sane sor 
pá bok ne sino kom mo kedomufit kra su nggonna ne 
ware, pa bok ne sino yo ku pa nde, wo pa bok ne 
sino kwop or. 

27 Kom mo rut sa, nggonna ne waii kwop wari. 

28 Sane yo, su kam gato yekwop sun kadit sukkwop 
it yo, nggon gato kra su pa ge mufit ne te, bere 
nggon ré tepsu pa u bi nggon ne?" 

23 Yefun Yesus ki nai ye Saduki ne do, "Nin jam 
nde Yefun Allah bi sukdu, nin jam nde Yefun Allah bi 
suktinggi, sane anato nin bi sukjimnut siri. 

30 We sare, ye gato kem mo bur ré sa, an kra su yu, 
sarewo su kam gato yekwop sun it yo, yé mwa ne 
sino bere yo kra su yu o nde, wo yé mwa ne tepsu 
malaikat mo gu sor re, yé yo kwop o nde. 

31 Nin watbot sukdu gato Yefun Allah ki subot ye 
gato sun kadit sukkwop ne mo bado? Yefun Allah ki 
do, 

32 'Ji anato Yefun Allah gato jom Abraham, Isak si 
Yakub.' Yenggras ka gri ne da kwop su nyim neya, 
sarewo án mbau satu. Sane Yefun Allah yo jom ye 
gato kwop nde, wo Yefun jom ye gato mbau sor." 

33Yé mwa gato sum mone jam sukdu ne sa, án 
yeket sukdu gato Yefun Yesus duno án su ne. 

34 Ye Farisi jam do, Yefun Yesus ki bi sukdu gato 
ben ye Saduki not sa, an sum, orete an mu ku Yefun 
Yesus. 

35 Ye Farisi ge dik yo gato owa duno nje su Yefun 
bi sukdu ne meret os wa Yefun Yesus. An ndo Yefun 
Yesus subot sukduno kwa yo. 

36 Ye ne ndo do, "Yeguru, kadit sukdu mwa gato 
Yefun Allah duno men su ne, sukduno u anato sye 
wai kadit sukduno yi neya ne?" 

37 Yefun Yesus ki do, "Men bi sukjimnut sye kas 
subot Yefun Allah Ye gato gesyos gato jom men ne 
et. Men bi men nggwa wa men ben An bi suk-i sisu 
men mit dik, men onyar dik, men bi sukjimnut dik et. 

38 Sukduno gato sye wai, gato men jammo nyim 
kadit sukduno yi ne anane. 

3? Sukduno kwa dowe bergan bi sukjimnut tepsu 
yu, sare do, 'Men bi sukjimnut sye kas subot ye yi 
tepsu men bi sukjimnut sye kas subot men dakai et.' 

40 Sukduno kwa we ré anato tepsu i-ke wa sukduno 
mwa ne mo Musa bi sukduno-i sisu yenabi bi 
sukduno-i ne sino." 

41 Ye Farisi sum mone tó, Yefun Yesus ndo mo an 
do, 

42 "Nin nutbot Yekwesu gato Yefun Allah syogat ma 
mo bur ré wa ós yetu ne sa u ne? Ye ne tepsu je u bi 
dat ne?" Ye Farisi ki do, "An anato Daud bi Dat." 

4 Yefun Yesus ki nai an do, "Sane, suma ben anato 
Yefun Allah Gen pet mo Daud, ete Daud kendo An 
do, 'Ji bi Yekwesu' ne? We sare, Daud krom do, 

2 'Yefun Allah, Ye gato gesyos ki nai ji bi Yekwesu 
do, Nan kem tak Ji de syim ge. Nan si Ji tepsu 
Yekwesu sino mone sane sor Ji syo yeko gato iwa gu 
Nan mo Nan syim, subere an jammo Nan et.' 

45 Sane mo Mazmur ne, Daud kendo Kristus tepsu 
an bi Yekwesu. Sane men kendo Kristus do, 'Daud bi 
Dat' sor nde, wo An tepsu 'Daud bi Yekwesu' dom." 

46 Yetu ge dik yo mone yo nggiwa ki suk satu nai 
Yefun Yesus nde. Sane kadit kam ne, ye yo ma 
ndobot Yefun Yesus wa meret os wa An o nde. 

2 3 1 Orete Yefun Yesus ki nai yé mwa gato sum 
mone sisu An bi pakon do, 

2"Yeguru agama si ye Farisi duno men su Musa bi 
sukduno. 

3 Sane suk mwa gato án duno men su ne, men 
jammo, ete men benbot. Wo án dakai yo benbot suk 
gato án duno men su nde. Sane men benbot suk 
gato án dakai ben ne nde. 

4 Án bes sukde ne mo yé kwake, ete án far krat 
mone, wo an yo ós wa sam sukde ne nde, an yo ós 
wokgan yo dom nde. 

“Suk mwa gato an ben ne, an ben subere yé me 
suk gato an ben ne sor re, wo an mit tara re. An it 
kotak wokgan mo an git si an syim yo, an ben kotak 
ne sye wai kadit yé yi ne, subere yé nut do, an sa, 
yepasye mo Yefun bi de-i. Sane dom, san yar gato 

yé bit mo an bi san nap ne, an ben an bi ne syu wai, 
subere yé nut do, an sa, yekwesu mo Yefun bi de-i. 

6 An iwa an kem mo pe gato yé fro wa yepasye ma 
kem mò, sato mo nu ari e, mo pesta e ne subere yé 
bes an gum kok mone. 

7 An do mu mo pasar it yo, an iwa yé mwa mo pasar 
ki do, yepasye ana ma ne, ete yé ki do, 'kam ndo' mo 
an. 

8 Wo Ji ki sare do, nin sino tepsu yedik, sane nin bes 
ye yo gum 'yeguru' daret nde. Nin bi Yeguru ne ka 
dik sor, Ji dakai. 

?Nin kendo ye yo mo bur ré gum do 'nin bi ai' daret 
nde, we nin bi ai ka dik sor, ete An kem mo gu. 

10 Sane dom, nin kendo ye yo gum do 'yekwesu' 
daret nde, we nin bi Yekwesu ge dik sor anato Kristus 
gato Yefun Allah syogat ma mo bur ré wa nai nin 
yetu kadit sukye ete jowa nin. 

11 Ye gato nin bes gum yekwesu, an anato ye gato 
ben suk tepsu nin bi pakwerut ne et, 

12 we ye gato bes an nggwa kok tepsu an yepasye, 
bere Yefun Allah ben an damen o re, wo ye gato is an 
nggwa ga tepsu pa wokgan, bere Yefun Allah dakai 
bes an gum yepasye o re." 

13"Nin yeguru agama, bere nin ku sukye. Nin ye 
Farisi, bere nin ku sukye. Nin ki suk su nin syokwet 
sor re. Ben sato nin syimwa nusyo subere ye yo ku 
os wa sok mo Yefun Allah bi rus-i nde. Nin yo sok 
nde, or o nin ben sukye yawa os wa ye gato iwa sok 
mone dom. 

14 [Nin yeguru agama, bere nin ku sukye. Nin ye 
Farisi, bere nin ku sukye. Nin kidar nggonna subere 
nin nai suk mo nggonna ne bi nu or sino. Sane dom 
nin benadi syu, subere yé mwa gato me nin ben sane 

nut do, nin sa, ben Yefun Allah bi suk-i sisu ndo, 
ondewo nin ben nin bi suk-i ibit re. Sane bere Yefun 
Allah syo sukye gato de wai nai nin mone o re.] 

15 Nin yeguru agama, bere nin ku sukye. Nin ye 
Farisi, bere nin ku sukye. Nin ki suk su nin syokwet 
sor re. Nin mu mo os syu mu mo peyo-peyo, nin bi 
win mo sem mu mo bur yi meret ye yo wa nin but 
tepsu nin bi pakon. Nin ku it yo, bere nin ben pa ne 
ibit wai kadit nin o re, ete ri ma pa ne ges mo bot 
gesyos re. 

16 Nin anato tepsu ye gato ós ye yi muket os, 
sarewo nin gro ndu. Bere nin ku sukye. Nin duno nje 
su sukduno-i gato siri kadit Yefun Allah bi sukduno-i. 
Nin ki do, 'Ye yo tom suk ete syo an syim su do, 
"Yefun Allah bi nu anane," yo, bere nin ki do, an yo 
benbot suk gato an tom ne nde yo, suk yo o nde. Wo 
an tom suk, ete an syo an syim su do, "Yefun Allah bi 
nu bi emas anane," yo, bere nin ki do, an yo benbot 
suk gato an tom ne nde yo, bere an ku sukye.' 

17 Nin jimgon, nin tepsu ye gato gro ndu. Suma 
anato ndo wai ne, emas bado, Yefun Allah bi nu gato 
ben emas ne tepsu Yefun Allah bi suk-i ne? 

18 Nin duno nje o do, 'Ye yo tom suk, ete an syo an 
syim su do, "Meja gato men grem suk yo wa som 
Yefun su ne anane," yo, bere nin ki do an yo benbot 
suk gato an tom ne nde yo, suk yo o nde. Wo an tom 
suk, ete an syo an syim su do, "Suksom gato ji gwat 
ma grem mo meja ne wa ji som Yefun su anane," yo, 
bere nin ki do, an yo benbot suk gato an tom ne nde 
yo, bere an ku sukye.' 

12 Nin gare, nin gro ndu ndo nde. Suma anato ndo 
wai ne, suksom gato an gwat ma ne, bado, meja 
gato ben suk ne tepsu Yefun Allah bi suk-i e? 

20 Sane, ye gato tom suk, ete an syo an syim su 
do, 'Meja gato men grem suk yo wa men som Yefun 
su ne anane," yo, tepsu an syo an syim su meja si 
suksom mwa mone sino dom. 

21 Sane dom, ye gato tom suk, ete an syo an syim 
su do, 'Yefun Allah bi nu anane,' yo, tepsu an syo an 
syim su nu ne si Yefun gato kem mo bi nu ne dom. 

22 Sane dom, ye gato tom suk, ete an syo an syim 
su do, 'Gu ana nim ne,' yo, tepsu an syo an syim su 
Yefun Allah bi nat si Yefun Allah gato kem mone dom. 

23 Nin yeguru agama, bere nin ku sukye. Nin ye 
Farisi, bere nin ku sukye. Nin ki suk su nin syokwet 
sor re. Suk gato nin fros su sugit wa ben sugit ne wik 
sato selasih e, adas manis si jintan yo, nin tik but 
musyu dik, ete nin syo but dik yo nai Yefun. Nin ben 
sukwokgan sane da ndo, sarewo nin misyar sukduno 
gato sye wai mo Yefun Allah bi sukduno wa suma 
ne? Sukduno sato, men ben suk ri-roi su nje e, men 
dakai jimnotku nje e, men ben suk su nje tepsu pe 
gato men tom e ne, nin misyar nde, wo nin benbot 
sor. Nin misyar sukduno gato sye wai sane nde. Sane 
dom, sukduno wokgan ne, nin misyar dom nde, wo 
nin benbot sukduno mwa ne sino sor. 

24 Nin gare tepsu ye gato gro ndu. Nin fre biran 
kadit syur gato nin da, sarewo nin dakai kuk suge sye 
sato unta. 

25 Nin yeguru agama, bere nin ku sukye. Nin ye 
Farisi, bere nin ku sukye. Nin ki suk su nin syokwet 
sor re. Nin mus gelas si mbem mo de nden kwo sor 
re, wo mo mit ne dum ndo nde, tepsu nin ben nin 
nggwa ndo mo nden sor re, wo nin mit tara re. Nin 
mit ne dum su suk sato, nin gro sye wa nin ku suk 

mwa, nin dakai nut subot nin dakai sor re, nin yo 
nutbot ye yi nde. 

26 Nin ye Farisi gro ndu wai o re! Nin mus nin bi 
gelas si nin bi mbem ne mo mit nyim, sane bere mo 
de nden ne ndo dom. 

27 Nin yeguru agama, bere nin ku sukye. Nin ye 
Farisi, bere nin ku sukye. Nin ki suk su nin syokwet 
sor re. Nin tepsu makwe gato yé fro bi nu ne kwo 
ndo mo de nden ne sa, ndo wai o re, wo mo mit ne 
yekwop dini si i-ku gato kwik ete mbras mó. 

28 Nin sane dom, mo de nden sa, yé mwa ne nut 
do, nin sa, ben sukndo tepsu Yefun Allah mit, sarewo 
nin mit ne tara re, nin ben kidar nje, nin ben sukibit 
petok sor." 

29 "Nin yeguru agama, bere nin ku sukye. Nin ye 
Farisi, bere nin ku sukye. Nin ki suk su nin syokwet 
sor re. Nin fro makwe gato ndo wa yenabi. Ye gato 
ben sukndo tepsu Yefun mit ne, nin mbrau bi nu mo 
makwe. 

30 Ete nin ki do, 'Men kem su kam gato men bi amui 
kem sor sa, men yo si an gu yenabi kwop nde.' 

3! Nin ki sane anato tepsu nin dakai ki nin gum ibit, 
we nin bi amui anato gu yenabi kwop. 

32 Sane yo, suk gato nin bi amui ben ne, bere nin 
waii ben sane dom re! 

33 Nin ben nin bi suk-i ibit, nin tepsu kwis! Nin si nin 
bi amui sino ben sukibit tepsu yu. Bere je u anato nai 
nin kadit sukye gato bere nin ku mo bot gesyos ne? 

34 Nin jammo suk gato Ji ki ré et, bere Ji syogat 
yenabi deyo ma, bere Ji syogat ye gato jam suk mwa 
si yeguru ma dom, wo bere nin gu deyo kwop, bere 
nin mban deyo mo kwesukwin, bere nin kwam deyo 

mo nin bi nu ari, ete nin syun deyo kadit kota dik yo 
mu mo kota dik yo. 

35 Sane ri ma, bere nin ku sukye mo yé mwa gato 
ben sukndo tepsu Yefun mit gato nin si nin bi amui 
gu kwop wé ne. Ketke kadit nin bi amui gu Habel, 
gato ben sukibit yo mo nde. Oro nin bi amui gu ye yi 
bok yo o sor kom mo Zakaria, gato Berekia bi pa. Nin 
bi amui gu an kwop mo Yefun Allah bi nu si bot kot 
wa ye gre suge m6 wa som Yefun su mone ndet. 

36 Suk gato Ji ki ré suksangge anare, nin gato kem 
mo bur su kam ré, bere nin anato ku sukye mo yé 
mwa gato nin bi amui gu kwop ne." 

37 "Kamapa! Nin yé gato kem mo kota Yerusalem, 
nin gu yenabi kwop, nin am ye gato gwat Yefun Allah 
bi suktaru ma su jok. Kapre nin gu yenabi kwop sane 
0, Ji lwa Ji mewa nin tepsu ndam kokor mewa bi gan 
mo i desnak, sarewo nin bariwa re. 

38 Sane bere Yefun Allah misyar nin re, bere Yefun 
yo sisu nin o nde. 

39 Ji ki sare do, kadit kam ré nin yo ku Ji o nde, sane 
sor tepsu kam gato nin ki do, 'Ye gato Yefun Allah 
syogat ma ré, Yefun Allah ben sukndo su An et!" " 
24. 1 Yefun Yesus mu kadit Yefun Allah bi nu 

saresa, An bi pakon ma ku An ete ki do, "Nan 
sokbot Yefun Allah bi nu ré et." 

2Yefun Yesus ki do, "Nin dom sokbot nu ne et. Suk 
gato Ji ki ré suksangge anare, ri ma jok mwa gato yé 
nggo nu su ne, bere yé ma krut jok mwa ne or re, dik 
yo ut mo dik yo o nde." 

3Yefun Yesus mu kem mo banbo gato gum do 
Zaitun sa, An bi pakon ma ku An wadigan mone, ete 
pakon ndo mo An do, "Kam u ete bere suk gato Nan 
ki ne bor ne? Suk sato suma anato bere bor nyim wa 

ós men jam do, bergan it, Nan satu ma mo bur ré, 
ete bur ré kru ne?" 

“Yefun Yesus ki do, "Nin mewa nin nggwa sawe yé 
yo ma kidar nin. 

> Bere yé mwa ma ki do, "Ji anato Kristus gato Yefun 
Allah syogat ma mo bur ré,' ete án kidar yé bok ne 
sino jammo án re. 

6 Bere nin jam sukdu subot yé ben sukndi karowa 
nin, bere nin jam sukdu subot yé gato gu yu mo 
peyo-peyo, sarewo nin nyu nde. Bur ré yo kru nde tó, 
bere yé ben sukndi ete gu yu nyim wé et. 

7 Bere negara deyo futma gu negara deyo o. Bere 
yewis deyo futma gu yewis deyo o mone tó. Bere sui 
sye juwai bur ré ram mo peyo-peyo. Bere sukonde 
sye bor mo peyo-peyo. 

8 Nin me suk bok gane bor it yo, karowa bur ré 
kru it anane, tepsu nggon gato nukwe ¡ su pa, bere 
nggon ne kem su bi pa. 

2Su kam gane ma, yé mwa mo bur ré iwedewe bere 
bariket nin yé gato onyar kem mo Ji. Sane bere yé 
but nin e, yé ben sukye nai nin, ete yé gu nin kwop. 

10 Sugane, yé mwa gato onyar kem mo Ji, bere 
misyar Ji or re. Bere yé meret os wa yu, bere yé 
bariket yu. 

11 Bere ye gato kidar do, an tepsu yenabi gato gwat 
suktaru kadit Yefun Allah ne bor ete kidar yé mwa. 

12 Sugane yé ben sukibit mwa wai anato yé yo 
jimnotku yu saga nyim ne o nde. 

13 Wo ye gato onyar kem pe mo Ji sor kom mo 
pe gato or mo yo, bere an kem ndo to kapyo mato 
kapyo. 

14 Bere ye ki sukdu subot os ndo gato Yefun Allah 
fro wa men yetu subere Yefun Allah nai men gum sok 

mo An bi rus-i, ete An tepsu men bi Yekwesu mone. 
Sukdu gato ndo ne, bere yé ki frek subot yewis mwa 
mo bur ré or sino, eteyo bere bur ré kru it anane." 
15Yefun Yesus ki o do, "Bere su kam sari ne ma nin 
me yetu ge dik yo ma mo Yefun Allah bi nu, ete an 
sok mo Yefun Allah bi gumwak fo mo Yefun bi nu 
mit. Ye ne, an mise teker, ete an gwat suk yo ma 
mone gato ben gumwak fo ne ibit, bere Yefun Allah 
bariwa gumwak ne or re. (Nin yé mwa ne sino gato 
baca sukdu gare, nin nutbot bi sukjimnut sisu ndo 
et.) Yenabi Daniel anato krom sukdu subot sukdu ne. 

16 Nin do me ye ne ma ben Yefun Allah bi nu mit 
ibit it yo, nin yé gato kem mo bur Yudea titi mu mo 
banbo et. 

17 Nin dogato ti mo bi nu yu is mo nu mit wa nai suk 
yo mone nde, wo nin titi sor! 

18 Nin dogato ben suk mo nggwe satu mu mo nu wa 
nai bi san nit nde. Nin titi sor! 

13 Su kam ne nggon gato syimfar si nggon gato pe 
bi pabom er tó ne, bere ku sukye ndo nde. 

20 Nin ki suk su Yefun Allah subere sukye gato ben 
nin ye Yudea ne yo bor su aina gato nyot dek nde. 
Nin ki suk su Yefun Allah subere nin titi su kam sye 
kam Sabat dom nde, 

21 we su kam gane yé ku sukye ndo nde. Kadit kam 
gato Yefun Allah ut bur ré sor kom mo kam gato bur 
ré kru, yé yo ku sukye gato yé teker sato sukye ré yo 
mo nde, sukye gato yé ku su kam ne bere ye wai o 
re. 

22 Bere kam gato yé ku sukye su ne Yefun Allah tot 
napyo wé, ondeyo yé mwa ne kwop or. Yefun Allah 
jimnotbot yé gato Yefun fro suga nyim wa An nai 

sok mo An bi rus-i, sane bere An tot kam gato ye ku 
sukye su ne napyo wé re. 

23 Sane su kam gane, ete ye yo do ma ki do, 'Nin 
me ye ré et! Kristus gato Yefun Allah syogat ma wa 
jowa men anato ma it! Nin me ye motu et! Kristus 
anatu it!' yo, nin jambot nde. 

24 Ye gato ben kidar do, an dakai anato Kristus gato 
Yefun Allah syogat ma mo bur ré wa nai men yetu 
kadit sukye ete jowa men ne bere mó. Sane dom 
yenabi gato ma wa kidar nin bere mó. Yé bok ne bere 
kadum bi suktinggi, ete ben suk gato ben nje yeket 
ndo nde. Yé bok ne ben bi suk-i, bergan án ben kidar 
nje gato Yefun fro suga nyim wa Yefun nai sok mo 
Yefun bi rus-i, sarewo án yo ku os mone nde. 

25 Sane, nin jammo suk gato Ji ki ré, sukdu bok ne, 
yo bor nde tó, Ji ki napyo nai nin jam nyim wé re. 

26 Sane ye yo do ma ki nai nin do, 'Yetu bi Pa ma 
kem mo pe gato kwe yo kom mo nde,' yo, nin mu me 
mone nde. Sane dom, ye yo do ma ki do, 'Yetu bi Pa 
gurik nggwa mo nu mit mone ya,' yo, nin jambot nde. 

27 We sare, Yetu bi Pa ma it yo, bere yé mwa me An 
ma tepsu nowarek rer bot gu kadit nobu nim kom mo 
nobu ket. 

28 Yetu bi Pa ma yo, bere nin jam An ma re, tepsu 
nin jam suge dik yo kwop, we ndam syap mwa sum 
wairi wa suge mukri ne." 

29 "Sukye gato yé mwa ne ku su kam bok neya 
orete yo, kam su mo gu, bere Yefun Allah te re. Aina 
bere ru rer o nde. Bi mwa ne ges kadit gu or. Suk 
mwa mo gu nim ne yo kas ri o nde. 

30 Su kam gane Yetu bi Pa to Ji ré bere bor mo gu. 
Bere Ji is ma sisu nyotem, Ji kaim rer-rik su Ji bi 

suktinggi gato bor mone. Sane ye mwa ne sino mo 
bur ré iwedewe bere nyu ete wo. 

31 Malaikat dik yo fuf trompet ba sye yo, bere Ji 
syogat Ji bi malaikat mubot bur ré iwedewe nai yé 
gato Yefun Allah fro suga nyim wa An nai sok mo An 
bi rus-i ne. Malaikat ne bere nai ye ne kadit nobu 
nim, kadit nobu ket, kadit nobu sem, kadit nobu 
nden. Malaikat nai yé mwa ne sor kadit bur ke kom 
mo bur naprut ne." 

32 "Men nutbot kwe ara, subere men jam sukduno 
kwa yo o et. Kwekwa ne kur ete i-nat kup be bor sim 
yo, men jam do, bergan no kro it anane. 

33 Sane dom, nin me suk mwa gato Ji kibot gare bor 
it yo, bere nin jam do, yo nam nde ge, Ji ma tepsu 
yetu bi Yekwesu it anane. 

34 Suk gato Ji ki ré suksangge anare, yé gato kem 
mo bur su ré, án sino yo kwop nde tó, suk gato Ji ki 
ne bor sino re. 

35 Gu nim ne si bur ré bere kru re, wo Ji bi sukdu ne 
kem sor to kapyo mato kapyo." 

36 "Kam gato Yetu bi Pa to Ji ré satu ma su ne, yetu 
ge dik yo jam kam ne nde. Malaikat mo gu dom jam 
nde re. Ye yo jam bi kam-i nde. Ye yo jam bi jam-i 
dom nde. Ji dakai, gato Yefun Allah bi Gan jam nde 
dom re, wo Yefun Allah wadigan sor ete jam. 

37 Kam gato Ji ma su ne tepsu kam gato Nowak 
kem mo bur ré. 

38 Su kam gato syur syé nde tó, yé git sugit e, yé 
da syur e, yé kra yu e ne. Yé ben suk gato sagana yé 
ben ne sane sor kom mo kam gato Nowak sok mo bi 
kwem mit ne. 

3? Wo yé yo bi sukjimnut kom mo suk gato bere bor 
mone nde, sane sor syur syé ma gwat an or wé re. 

Sane dom, Ji satu ma mo bur re yo, bere ye yo bi 
sukjimnut kom mo suk gato bere bor mone dom nde. 

40 Su kam ne yetu ge we yo ben suk mo nggwe yo, 
bere Ji ma nai ge dik yo, wo ge dik yo Ji misyar kem. 

41 Nggon ge we yo krut bi gandum mo pe yo, bere 
Ji nai ge dik yo, wo ge dik yo Ji misyar kem. 

42 Sane nin frawa nin nggwa, we nin jam nde kam 
gato bere nin bi Yekwesu ma su ne. 

Ye gato bi nu jam do, ye gato syimsi suk ma su 
noru ne yo, bere an eswa yesyimsi ne, ete yesyimsi 
ne yo ku os wa sok mo nu ne nde. 

44 Sane dom, nin fro nin nggwa petok sor, we bere 
Yetu bi Pa ma su jam gato nin jam ri nde." 

“Yefun Yesus ki o do, "Pakwerut gato jam suk 
mwa, ete ben bi suk-i ri-roi tepsu bi yenggras mit ne 
te, men jam pa ne sa u ne? Pa ne ben bi suk-i sa u 
ne? Pa ne anato tepsu pa gato yenggras bes tepsu 
yesu wa yenggras bi pakwerut sino. Pa ne mewa 
pakwerut bok neya sisu ndo, pa syo sugit tep wa 
pakwerut git ne sino. 

46 Pakwerut ne bi yenggras do ma ku pa ne yo, pa 
gato benbot suk gato bi yenggras syogat pa ben ne 
bere pa ku sukndo mone. 

47 Suk gato Ji ki ré suksangge anare, bere yenggras 
ne bes pa ne wa pa mewa yenggras ne bi suk mwa 
ne sino. 

48 Wo pakwerut ne ben sukibit, ete pa nut mo pa 
dakai do, 'Ji bi yenggras, nam ete bere ma,' 

“ete pa ne kwam pakwerut yi ne daret e, pa git e, 
pa da nau si yenau e ne. 

50 Orete pa bi yenggras satu ma su mit, sisu kam 
gato pa jam ri nde, si jam gato pa jam ri nde. 


Matius 24-25 102 


>1 Sane bere pa bi yenggras sap pa kaim wip ndo 
nde. Orete yenggras syun pa ne mu ngga mo pe gato 
yé. Mo pe ne pa si ye gato kidar do, an mit iwa an 
ben an bi yenggras bi suk-i, sarewo an mit tara re. 
Pa ne si yé ne ku sukye mone sino, án wo ndo nde, 
án sino nderku án dakai mone." 

25 1"Su kam gato bere Yetu bi Pa ma tepsu men 

bi Yekwesu, bere yé ben suk mo bur ré tepsu 
sukamno ré: nggonnak ge musyu dik gwat án bi 
sukru ete mu sakanwa yebris gato bere kra. 

2 Nggonnak ge mumek yo jimgon, ge mumek yo o 
jam suk mwa. 

3 Ge mumek gato jimgon ne gwat an bi sukru, 
sarewo an yo gwat manik su nde. 

“Nggonnak ge mumek gato jam suk mwa ne, an 
gwat manik su sukbo wa an bi sukru. 

> Yebris gato bere kra ma yó, sane nggonnak bok 
ne syugwot ete sem re. 

6 Noru miten, ete ye yo saiye do, 'Yebris gato bere 
kra ne ma it! Nin ma men mu ku an et!' 

7 Nggonnak ge musyu dik ne sun ete fro an bi sukru. 

8 Ge mumek gato jimgon ki nai ge mumek gato jam 
suk mwa do, 'Men bi sukru bergan manik sa, sane 
nin syo manik yo nai men et.' 

? Ge mumek gato jam suk mwa ki do, 'Men bari, 
men gwat manik yo tepsu nin si men sino nde. Nin 
dakai mu so mo kios.' 

10 Ge mumek gato jimgon mu so manik saresa, 
yebris gato bere kra ne ma. Ge mumek gato fro ne si 
yebris ne mu mo pe gato yé konwa sukra ne, ete ye 
syimwa nusyo ne krat wari re. 

11 Bergan nggonnak ge mumek gato jimgon ne ma 
me nusyo ne krat ete saiye do, 'Yenggras, yenggras 
nan kak nusyo wa men et!' 

12 Yebris gane ki do, 'Ji bari. Ji jam nde nin re.' 

13 Sane nin mewa nin nggwa, we nin jam nde kam 
si bi jam gato Yetu bi Pa ma su ne." 

14"Yefun Allah ben suk su yetu gato An nai sok 
mo An bi rus-i tepsu yenggras mo sukamno ré: 
yenggras dik yo mu mo pe yi yo nde to, an kendo an 
bi pakwerut ne ma, ete an bes pa ne sino wa mewa 
an bi suk. 

15 An me an bi pakwerut gato ben suk nggi, ete an 
bi sugum nai pakwerut ne tepsu pa ne bi suktinggi 
ne. Sane pa gato nggiwa ben suk mwa, an syo sugum 
det mumek . Pa gato nggiwa ben suk tep, an syo 
sugum det we. Pa gato nggiwa ben sukwokgan, an 
syo sugum det dik. An syo sugum ne, orete an mu. 

16 Pa gato ku sugum det mumek mu ben suk su 
kekro, ete pa ne ku sugum det mumek yo tó o. 

17 Sane dom, pa gato ku det we waii ben suk su 
sugum ne, ete ku det we yo to o. 

18 Wo pa gato ku sugum det dik, pa gwat sugum 
ne mu, pa po bur wak, orete pa gurik yenggras bi 
sugum mone. 

19 Nam ete pa bi yenggras satu ma, ete yenggras 
kendo pa ne sum wa an ndobot pa mo sugum gato 
an syo pa nai ne. 

20 Pa gato ku sugum det mumek gwat sugum 
det mumek yo to o ma, ete ki nai bi yenggras do, 
"Yenggras, nan syo sugum det mumek nai ji. Nan me 
ré, ji ku det mumek yo tó o ré.' 

2! Yenggras ki do, 'Nan sa, pakwerut gato ben 
sukndo, nan ben nan bi suk-i ri tepsu ji mit. Nan ben 

nan bi suk-i ri su sukwokgan gato ji syo nai nan, sane 
ré yo, ji bes nan wa mewa suk mwa. Nan ma men 
konwa sino et.' 

22 Pa gato ku sugum det we ma dom. Pa ne ki nai bi 
yenggras do, 'Yenggras, nan syo sugum det we nai 
ji. Nan me ré, ji ku det we yo to o ré.' 

23 Yenggras ki do, 'Nan sa, pakwerut gato ben bi 
suk-i ndo, nan ben nan bi suk-i ri tepsu ji mit. Nan 
ben nan bi suk-i ri su sukwokgan gato ji syo nai nan, 
sane ré yo, ji bes nan wa mewa suk mwa. Nan ma 
men konwa sino et.' 

24 Orete pa gato ku sugum det dik ne ma. Pa ne 
ki nai bi yenggras do, 'Ji jam do nan anato ye gato 
syogat nan bi pakwerut sam sukde, nan nai suk kadit 
pe gato nan bi kamba mo nde. 

25 Sane ji nyuwa nan, ji gwat nan bi sugum, ete ji 
gurik mo bur wak. Nan me ré, nan bi sugum det dik 
anare.' 

26 Yenggras ne ki do, 'Nan yebambrai, nan ben 
sukibit. Nan da jam suk gato ji ben ne, sarewo nan 
dakai bambrai. Nan jam ji nai sugit gato kri mo 
nggwe gato ji jan nde. Nan jam ji nai suk kadit pe 
gato ji bi kamba mo nde, sarewo nan dakai bambrai. 

27 Wo nan gwat ji bi sugum grem mo bank sa, bere 
ji satu ma, ete ji ku sugum ne su bi bunga o to, ji ku 
sugum mwa gan yo o.' 

28 Sane yenggras ne syogat pa yi ne do, 'Nan nai 
sugum kadit pa ré, ete nan syo nai pa gato sum 
sugum kom mo det musyu dik ne. 

29 We sare, ye gato bi suk mó yo, bere an ku suk 
mwa yo o, ete an ku suk mwa wai o re. Ye gato 
mewa suk gato ye yi syo nai an sisu ndo yo, bere 
Yefun Allah bes ye ne jowa suk mwa wai o. Wo ye 

gato bi suk yo mo nde yo, wokgan gato mo yo, bere 
ye nai wé kadit an re. 

30 Sane nin gwat pa gato bambrai ré, ete nin bare 
pa ne mo pe gato ndendu. Mone bere pa ne wo ete 
nderku nggwa.' " 

31"Su kam gato Ji, gato Yetu bi Pa, ma su Yefun 
Allah bi suktinggi ne tepsu nin yetu bi Yekwesu, bere 
Ji sisu Ji bi malaikat ma sino. Ji gum kok sye wai o 
re, Ji kem mo Yekwesu bi kursi gato ndo yé re. 

32 Yewis mwa ne sino mo bur ré iwedewe sum mo 
Ji gwem, ete Ji wat yetu tepsu ye gato mewa suksi 
wat domba kadit kambing. 

33 Ji wat, ete Ji grem domba tak Ji de syim ge, wo 
kambing tak Ji de syim jam. 

34 Sugane Ji, gato Yekwesu mone bere Ji ki nai nje 
gato tak Ji de syim ge do, 'Nin ma, nin yé gato Ji bi 
Ai ben sukndo su. Nin ma nin nai suk gato Yefun 
Allah fro wa nin ne. Yefun fro nat wa nin si An gum 
yekwesu mone sino, An fro nat ne ndek kadit kam 
gato An ut bur ré re. 

35 Nin ben sukndo su Ji anato Yefun Allah fro nat ne 
wa nin. Nin ben suk sato: Ji on de, ete nin syo sugit 
nai Ji git. Ji sosa, ete nin syo syur nai Ji da. Ji tepsu 
yedamok, ete nin kendo Ji ma si nin kem. 

36 Ji yewa san, ete nin syo san wa Ji it. Ji i, ete nin 
mewa Ji. Yé bok Ji mo sel, ete nin ma ku Ji mone.' 

37 Sane su kam ne ye gato ben suk tepsu Yefun 
Allah mit ne ki do, 'Yenggras, men ku Nan on de, ete 
men syo sugit nai Nan git su kam u ne? Men ku Nan 
sosa, ete men syo syur nai Nan da su kam u ne? 

38 Men ku Nan tepsu yedamok, ete men kendo Nan 
ma si men kem su kam u ne? Men ku Nan yewa san, 
ete men syo san nai Nan it su kam u ne? 

3? Men ku Nan i, ete men mewa Nan su kam u ne? 
Men jam yé bok Nan mo sel, ete men mu ku Nan 
mone su kam u ne?' 

40 Bere Ji, gato Yekwesu mone ki do, 'Suk gato Ji ki 
ré suksangge anare, suk gato nin ben wa Ji bi rus-i, 
kapre yé ne pa wokgan, tepsu nin ben suk ne wa Ji 
dakai.' 

41 Sane o, bere Ji ki nai yé gato tak Ji de syim jam 
ne do, 'Nin mu kadit Ji. Yefun Allah dufo mo nin it. 
Nin mu ngga mo bot gesyos gato Yefun Allah fro wa 
biris bi yekwesu si bi rus-i ne et. 

We, Ji on de, ete nin yo syo sugit yo nai Ji git 
nde. Ji sosa, ete nin yo syo syur yo nai Ji da nde. 

4 Ji tepsu yedamok, ete nin yo kendo Ji ma si nin 
kem nde. Ji yewa san, ete nin yo syo san yo wa Ji it 
nde. Ji i e, yé bok Ji mo sel, ete nin yo mewa Ji nde.' 

44 Sane bere yé gato tak Ji de syim jam ne walii ki 
do, 'Yenggras, men ku Nan on de e, sosa e, tepsu 
yedamok e, yewa san e, ie, mo sel, ete men yo ós 
Nan nde su kam u ne? 

% Bere Ji ki do, 'Suk gato Ji ki ré suksangge anare, 
suk gato nin yo ben wa Ji bi rus-i nde, kapre yé ne 
pa wokgan, tepsu nin yo ben wa Ji dakai nde.' 

46 Sane yé tak Ji de syim jam ne bere ges mu ngga 
mo bot gesyos, wo yé gato ben suk tepsu Yefun Allah 
mit yo, bere kem ndo to kapyo mato kapyo." 

2 6 1 Yefun Yesus duno nje su suk mwa ne or sa, 

An ki nai An bi pakon do, 

2"Kam we ete kam sye gato gum do Kam Sye 
Waiket, nin dakai jam re. Su kam ne, bere yé syo 
Yetu bi Pa to Ji ré mo yé syim wa yé mban Ji mo 
kwesukwin." 

3 Sugane yekwesu mo Yefun Allah bi nu si ye Yahudi 
bi yepasye sum mo Kaiafas bi nu sye. Kaiafas anato 
yekwesu gato gum kok wai mo Yefun Allah bi nu. 

4 An sino sum wa fro os yo wa an but Yefun Yesus 
wa gu apre, subere yé mwa jam nde. 

5 Án ki nai yu do, "Men but An, sarewo men but An 

su kam sye ré nde, sawe yé mwa more maskwa e, 
saiye daret, ete am men su jok." 

6 Yefun Yesus kem mo Simon bi nu mo kampung 
Betania. Simon ne, su nyim neya suki borbuk git an. 
Yefun Yesus kem mo nu ne saresa, 

7 nggon ge dik yo ma ku An. Nggon ne gwat manik 
gato grik ndo su sukbo pualam ma. Manik ne bi 
sugum sye. Yefun Yesus kem ga wa git sugit sa, 
nggon ne syé manik ne mo Yefun Yesus su. 

8 Yefun Yesus bi pakon me suk gato nggon ne ben 
sa, an maskwa, an ki do, "Bei! Nggon ré kamo su 
manik ne wa suma ne? 

2Ndo sa, men gwat manik ne, men win su sugum 
orete yo, men syo sugum nai yé gato yewa suk et." 

10 Yefun Yesus jam án bi sukjimnut, ete Yefun ki do, 
"Ben sa u anato nin maskwa ket nggon ré ne? Mom 
ben suk gato ndo wa un Ji. 

11 Yé gato yewa suk kem su nin sino mo bur ré 
petok sor, wo Ji yo kem pe su nin nde. 

12 Nggon ré syé manik mo Ji kaim ré subere mom 
fro Ji kaim nyim, subere Ji kwop yo, yé bi Ji mo 
makwe. 

13 Suk gato Ji ki ré suksangge anare, bere yé mu 
mo pe mwa ne sino mo bur ré, yé ki subot os ndo 
gato Yefun Allah fro wa yetu ne, bere yé ki subot suk 
gato nggon ré ben ne dom. Bere yé napawa suk gato 
nggon ré ben ne." 

14 Orete Yefun Yesus bi pakon ge musyu dik sop 
we, ge dik yo gato gum do Yudas Iskariot mu ku 
yekwesu mo Yefun Allah bi nu. 

15 Yudas ki nai yé ne do, "Nin syo suma nai ji subere 
ji fro os wa nin but Yesus ne?" Yekwesú mo Yefun 
Allah bi nu ne ki do, "Men syo sugum perak det 
musyu gri nai nan." Sane yekwesú ne newa sugum 
ne, ete án bi nai Yudas. 

16 Kadit kam gane Yudas meret os tepsu yeketut 
gato gwat os wa yeko ma wa but Yefun Yesus. 

17Su ye Yahudi bi kam sye gato ye kendo gum do 
Waiket ne, bi kam futmo, su kam ne yé kon roti su 
bibit roti nde, yé git roti gane, roti gato yo it nde. 
Sane su kam ne Yefun Yesus bi pakon ma ku An, ete 
pa ndo mo An do, "Nan iwa men fro suk wa Nan git 
su kam sye ré mo u ne?" 

18 Yefun Yesus ki do, "Nin mu mo kota, bere nin 
ku yetu ge dik yo, nin ki nai an do, 'Yeguru ki do, 
karowa kam gato Yefun Allah fro wa Ji kwop it anare, 
sane bere Ji si Ji bi pakon konwa Kam Sye Waiket mo 
nan bi nu.' " 

19 Sane Yefun Yesus bi pakon ne mu benbot suk 
gato Yefun ki ne. An mu fro sugit wa an si Yefun 
Yesus git su Kam Sye Waiket ne. 

20 Kam sye ne bi noru, Yefun Yesus si bi pakon ge 
musyu dik sop we ne kem ga wa an git sugit sino. 

21 An git sino saresa, Yefun Yesus ki nai an do, "Suk 
gato Ji ki ré suksangge anare, kadit nin ré, bere nin 
ge dik yo meret os wa gwat yeko ma wa but Ji." 

22 An sino jam sukdu ne or sa, an kwabom dek 
ku Yefun, an jimnotbot sukdu ne ndo nde, or an 
kadik-kadik ndo mo Yefun Yesus do, "Yenggras bi 
sukdu-i ne te, ji bado nde e?" 

23 Yefun Yesus ki do, "Ye gato si Ji ras roti mo 
sukrom mo mbem ré sino, ye ne anato bere meret os 
wa gwat yeko ma wa but Ji. 

24 Sangge, Yetu bi Pa to Ji ré bere kwop sagato 
yenabi krom mo Yefun Allah bi sukdu ne. Sarewo ye 
gato meret os wa gwat yeko ma wa but Ji bere ku 
sukye. Ndo sa, ye ne bi im yo pe an mo nde." 

25 Orete Yudas, yeketut gato bere meret os wa 
gwat yeko ma wa but Yefun Yesus ne ki do, "Yeguru, 
sangge, ji bado?" Yefun Yesus ki do, "Nan dakai ki it." 

26 Yefun Yesus si An bi pakon git sugit saresa, Yefun 
Yesus nai roti, ete An ki do, "Ndo mo Nan, Yefun 
Allah wa roti gato Nan syo nai men ré." Or o An 
syat roti ne, An syo nai An bi pakon. An syo nai An 
bi pakon saresa, An ki do, "Nin nai nin git sor. Ji ku 
anare." 

27 Or o An nai mok su nau anggur, ete An ki do, 
"Ndo mo Nan, Yefun Allah wa nau gato Nan syo nai 
men ré." Or o An syo nai An bi pakon ne da saresa, 
An ki do, "Nin sino da et, 

28 Ji dé anare, bere Ji dé sye wa yé mwa subere kak 
os be wa Yefun Allah nai yé mwa sok mo An bi rus-i 
sagato An tom ne. Ji dé ré tepsu suktot gato Yefun 
Allah tom ne. Ji dé ré anato sye wa kak os subere 
Yefun Allah yo maskwa nin mo sukibit mwa gato nin 
yetu ben neo nde, An yo nutbot o nde, tepsu An rus 
sukibit ne wé it. 

22 Ji ki sare do, Ji yo da nau ré o nde yei, kom mo 
kam gato Yefun Allah jowa An bi rus-i mo Ji bi Ai bi 
nat be ne tepsu Yekwesu ne yo, bere Ji da o mone." 

30 An git, an da nau ne, orete an kos sukos dik yo 
wa un Yefun Allah, or o an mu kadit pe ne mu mo 
nden mo bobuk Zaitun. 

31 Orete Yefun Yesus ki nai An bi pakon ne do, "Su 
noru re, bere nin sino titi kadit Ji, bere nin misyar Ji 
sagato ye krom sukamno dik yo mo Yefun Allah bi 
sukdu do, 'Bere Ji gu ye gato mewa suksi, ete an bi 
suksi ne titi kadit an.' 

32 Sarewo Yefun Allah sun Ji kadit sukkwop satu yo, 
bere Ji mu nyim mo bur Galilea kem kret nin motu." 

33 Petrus ki nai Yefun Yesus do, "Kapre pa ge bok ré 
misyar Nan, ji ré yo misyar Nan nde, wokgan yo dom 
nde." 

34 Yefun Yesus ki nai Petrus do, "Suk gato Ji ki ré 
suksangge anare, ber noru ré, ndam kokor yo ke nde 
tó, nan anato rewa Ji wam gri re." 

35 Petrus ki do, "Kapre ji kwop o, ji mbau o, ji yo 
rewa Nan nde." Sugane pakon bok ne ki sukdu tepsu 
Petrus dom. 

36 Orete Yefun Yesus si An bi pakon bok ne mu 
mo nat dik yo gato gum do Getsemani. Mone Yefun 
Yesus ki nai pakon ne do, "Nin kem more yei, Ji mu 
mo neya, Ji ki suk su Yefun Allah et." 

37 An ki nai Petrus si Zebedeus bi pa we ne, subere 
an ka gri si An mu sino. Kom mo pe ne Yefun Yesus 
nderku nggwa, An kwabom dek subot sukye gato 
bere An ku ne, An nutbot sor An kaim rere su. 

38 Yefun Yesus ki nai An bi pakon ka gri ne do, "Ji 
nderku Ji nggwa ndo nde. Ji kaim rere bot suk gato 
bere bor mo Ji ne, karowa Ji kwop rok it anare. Nin 
ka gri kem more yei, nin ka gri si Ji, men sino mewa 
yu et." 

32 Yefun Yesus mu ko gan kadit pakon ka gri ne, 
ete An sem An gwem mu bur wa An ki suk su Yefun 
Allah. An ki nai Yefun Allah do, "Ji bi Ai o, os yo mó 
yo, Nan nai Ji wé kadit sukye gato bere Ji ku ré et. " 


Matius 26 111 


40 Orge Yefun Yesus satu ma ku An bi pakon ka gri 
ne sa, pakon ne sem re. An ndo mo Petrus do, "Jam 
dik sor, nin ka gri gare yo nggiwa si Ji mewa yu kom 
mo jam dik nde, bado? 

41 Nin mewa nin nggwa, nin ndekwa Yefun Allah 
mewa nin subere suk yo tik nin mit ete ben nin 
misyar Ji nde. Nin da bi sukjimnut dik wa nin jammo 
Ji, sarewo nin dakai yo nggiwa benbot nde." 

42 Yefun Yesus mu ki suk su Yefun Allah wam dik yo 
o, An ki do, "Ji bi Ai o, os yo wa Nan nai Ji wé kadit 
sukye ré mo nde yo, Ji simo os gato Nan dakai imo 
ne sor." 

% Orete An satu ma o, An ku An bi pakon ka gri ne 
sem o re. Pa ne gro rup ndo nde. 

44 Sane Yefun Yesus misyar pa ka gri ne kem, ete 
An mu ki suk su Yefun Allah wam dogri o. An ki sukdu 
gado ne o. 

% Or o An satu ma ku An bi pakon ka gri ne, An ki 
nai do, "Nin ka gri kem not mo nat ré sor re bado, nin 
ka gri sem tó are, e? Tep it! Nin sem o nde, nin sun 
se! Nin me ré, yeko ma wa but Ji it anare. Yeketut 
gato meret os wa gwat yeko ma wa but Yetu bi Pa 
ma it anare. 

46 Nin ka gri sun se! Men mu se! Yeketut gwat yeko 
ma wa but Ji it anare!" 

47 Yefun Yesus do ki sukdu ne saresa, An bi pakon 
dik yo kadit pakon musyu dik sop we ne gato gum do 
Yudas bor mone. Yé mwa gato gwat nyom si kwekoi 
ne simo Yudas ma dom. Yekwesú mo Yefun Allah bi 
nu si ye Yahudi bi yepasye anato syogat yeko ne ma 
wa but Yefun Yesus. 

48 Kom mo nat ne nde to, Yudas, yeketut ne, an 
ki nai yeko ne do, "Nin me ye gato ji baput mo yo, 
Yesus anane it, nin but An sor." 

49 Kom mo nat gato Yefun Yesus ti mone sa, Yudas 
mu ku Yefun Yesus. Sugane it, Yudas ki do, "Yeguru, 
ndo mo Nan," orete an baput mo Yefun Yesus. 

50 Yefun Yesus ki do, "Pa nji a, nan ma more wa 
suma ne?" Orete yeko gato si Yudas ma ne muya ete 
but Yefun Yesus. 

51 Sugane Yefun Yesus bi pakon dik yo nai bi nyom, 
ete sap pakwerut dik yo dabe toko wé re. Pakwerut 
ne ben suk wa yekwesu gato gum kok wai mo Yefun 
Allah bi nu. 

32 Yefun Yesus ki nai pakon ne do, "Nan bok nan bi 
nyom ne satu mo bi fat. Ye gato gu nje su nyom yo, 
bere ye yi wali gu an kwop su nyom o re. Sane nan 
misyar sor. 

23 Ji nggiwa Ji kendo Ji bi Ai bi yesukmise malaikat 
pasukan musyu dik sop we ma su ré it. Nan jam nde 
bado? 

54 Sarewo Ji do kendo malaikat mwa ne ma it yo, 
bere sukdu gato yenabi krom mo Yefun Allah bi 
sukdu ne, bere yo bor nde." 

55 Orete Yefun Yesus ki nai yeko ga mone do, "Te 
nin nut do Ji ré, yekwesu wa yeko gato futma wa gu 
nin, anato nin gwat nyom si kwekoi ma wa but Ji su 
ne bado? Kamdik-kamdik Ji da duno nje mo Yefun 
Allah bi nu ne mo re, sarewo nin yo but Ji mone nde. 

26 Sarewo suk mwa gare bor, subere tepsu sukdu 
gato yenabi krom mo Yefun Allah bi sukdu ne." Yefun 
Yesus ki sane, orete An bi pakon mwa ne sino titi 
kadit An re. 

57 Yeko gato but Yefun Yesus ne gwat An mu mo 
yekwesu gato gum kok wai mo Yefun Allah bi nu gato 
gum do, Kaiafas bi nu. Yeguru agama si ye Yahudi bi 
yepasye sum sino mone. 

28 Petrus ndar boribot Yefun Yesus ko gan sane 
sor kom mo yekwesu gato gum kok wai mo Yefun 
Allah bi nu ne bi nu de. Orete Petrus si yesukmise 
gato mewa Yefun Yesus ne sok ket ros syo ete kem 
karowa mo nu de ne o. An iwa jam subot suk gato 
bere yé ben nai Yefun Yesus mone. 

59 Yekwesú mo Yefun Allah bi nu si ye Yahudi bi 
yepasye si yekwesu gato sum sino wa kibot sukdu, 
an sino meret yé gato ma wa ndak Yefun Yesus su 
sukkidar, subere an ku os wa an syokom ye gu Yefun 
Yesus kwop wé. 

60 Kapre yé mwa ma wa ndak Yefun Yesus su 
sukkidar, an yo ku os yo mo nde. Kom mo rut sa, 
yetu ge we yo ma ti mo yepasye ne gwem wa ki 
sukdu. 

61 Ye we ne ki do, "Ye ré ki do, 'Ji tarak Yefun Allah 
bi nu, orete kam gri rek Ji nggo nu ne satu or re.' " 

62 Qrete yekwesu gato gum kok wai mo Yefun Allah 
bi nu ne ti, an ndo mo Yefun Yesus do, "Nan ki suma 
subot suk gato ye we ré ndak Nan su ne? Nan yo du 
nde wa suma ne?" 

63 Sarewo Yefun Yesus not sor. Yekwesu ne ki nai 
Yefun Yesus o do, "Ji syogat Nan ki suk gato sangge 
tepsu Nan ki mo Yefun Allah gato gesyos ne gwem. 
Nan ki rer nai men jam et, Nan anato Yekwesu gato 
Yefun Allah syogat ma mo bur ré wa nai men yetu 
kadit sukye ete jowa men, bado? Te nan anato Yefun 
Allah bi Gan ne bado?" 

6% Yefun Yesus ki do, "Sangge, suk gato nan ki ne 
sangge. Sane sor nde, wo Ji ki nai nin sare do, bere 
nin me Yetu bi Pa to Ji ré kem tak Yefun Allah gato 
nggi wai ne de syim ge, ete bere Ji satu is ma mo bur 
ré su nyotem kadit gu." 

65 Sugane yekwesu gato gum kok wai mo Yefun 
Allah bi nu ne maskwa ndo nde anato yekwesu ne 
syik an dakai bi san, ete an ki do, "Ye ré dakai bes 
An nggwa kok tepsu Yefun Allah, ete An ki suk tepsu 
Yefun Allah ko ré go! Men yo mitwa ye yi yo ma ki 
sukdu subot An o nde. Men sino dakai jam An kiket 
Yefun Allah gum ibit it. 

66 Su ré te, nin nutbot sa u ne?" Yé mwa mone bi 
sukdu dik do, "An ki Yefun Allah gum ibit re, sane 
men syokom ye gu An kwop wé sor." 

67 Orete yekwesu si yepasye ne sino sukut tom 
Yefun Yesus gwem, an tut Yefun Yesus su an syim. 
Yekwesu deyo gwa su syim tak dom, 

68 ete an ki do, "Nan anato Kristus gato jam suk rer 
yo, Nan ki ye gato gwa Nan ré gum et." 

62 Petrus kem mo yekwesu gato gum kok wai mo 
Yefun Allah bi nu ne bi nu de saresa, nggon kwerut 
dik yo ma ki nai an do, "Nan dom simo Yesus, ye 
Galilea ne fe!" 

7? Sarewo Petrus rewa sukdu ne mo yé bok ne sino 
gwem, an ki do, "Ji jam nde suk gato nan ki ne." 

71 Orete Petrus mu syesyar ket ros syo. Or o nggon 
kwerut dik yo o ma me an. Nggon ne ki nai yé mone 
do, "Ye ré sisu Yefun Yesus gato ma kadit kota 
Nazaret ne." 

72 Petrus rewa sukdu ne o, ete an dufo do, "Sangge, 
bur anare, gu ana nim ne, ji jam nde Ye ne, sangge 
re." 

73 Bergan yo o, yé bok yo gato ti mone ma ku Petrus 
ete ki nai an do, "Sangge, nan dom simo Ye ne, we 
men jam kadit nan bi a-i gato nan ki ne." 

74 Orete Petrus syo syim, an dufo mo yé ne gwem 
do, "Bur anare, gu ana nim ne, ji jam nde Ye ne 
sangge kai!" Sugane, ndam kokor ke it. 

75 Petrus napakom sukdu gato Yefun Yesus ki nai 
an ne do, "Ndam kokor yo ke nde t6, nan rewa Ji 
wam gri re." Orete Petrus syesyar mu nden, ete an 
wo ndo nde. 

27 1 Nosoro gan, yekwesu mo Yefun Allah bi nu 

bok yo si ye Yahudi bi yepasye kibot Yefun 
Yesus, orete an nai sukjimnut dik wa gu Yefun Yesus 
kwop we. 

2Yekwesu si yepasye ne syogat ye rai Yefun Yesus 
krat ete ye gwat mu ku Pilatus, we sugane Pilatus 
gum yekwesu wa pemerintah ye Roma mone. 

3Yudas, yeketut ne, jam do, yekwesu si yepasye 
ne syokom ye gu Yefun Yesus kwop sa, an nutbot 
Sukibit gato an ben nai Yefun Yesus ne ndo nde sane 
sor an kaim rere su. Orete an gwat sugum perak det 
musyu gri ne mu satu, an syo nai yekwesú mo Yefun 
Allah bi nu si ye Yahudi bi yepasye. 

“Ete an ki do, "Ji ben sukibit it! Ji meret os wa gwat 
yeko ma wa but Ye gato ben sukibit yo mo nde, anato 
su ré, yekwesú syokom ye gu An kwop." Yekwesú mo 
Yefun Allah bi nu ki nai an do, "Men yo nutbot nan su 
nan bi sukdu-i nde. Nan dakai fro koita ne sor." 

> Sane Yudas am sugum ne mo Yefun Allah bi nu 
mit, orete an mu kadit nu ne. An mu ete kok an 
nggwa su jamtu mo nden, ete an kwop. 

SYekwesu mo Yefun Allah bi nu nai sugum ne ete 
ki do, "Sugum ré tepsu kousukem anare, sane men 


Matius 27 116 


bok tó Yefun Allah bi nu bi sugum-i ne nde, men bi 
sukduno duyawa re." 

7 Sane yekwesu kibot, orete an nai sukjimnut dik wa 
an so bur det gato ye kendo gum do, "Ye gato ben 
sukbo kadit bur er ne bi bur det-i." Bur det ne ye fro 
tepsu makwe wa yedamok gato kem mone. 

8Sane kom mo kam ré ye kendo nat ne gum do, 
"Bur Kousukem." 

?Sane suk gato yenabi Yeremia ki ne bor mone. 
Yeremia ki do, "Ye gwat sugum perak det musyu gri 
tepsu sugum gato ye Israel fro wa an bi wa Yefun. 

10 Orete ye so bur det su sugum ne. Ye so yé gato 
ben suk su bur er ne bi bur det-i, tepsu Yefun syogat 
ji ben re." 

11 Yé gwat Yefun Yesus mu ku Pilatus gato gum 
yekwesu mo pe ne sa, Pilatus ndo mo Yefun Yesus 
do, "Nan anato ye Yahudi bi Yekwesu bado?" Yefun 
Yesus ki do, "Suk gato nan ki ne sangge." 

12 Sarewo yekwesu mo Yefun Allah bi nu si 
ye Yahudi bi yepasye ne ndak Yefun Yesus ket 
kwayo-kwayo ware, Yefun Yesus yo ki suk yo o nde, 
An not sor. 

13 Sane Pilatus ndo mo Yefun Yesus do, "Nan jam 
suk bok gato yé ndak Nan su ne bado, nde, e?" 

14 Sarewo Yefun Yesus yo ki suk yo mo nde, An not 
sor. An yo ki sukdu wokgan yo dom nde. Sane Pilatus 
yeket ndo nde. 

15 Kam Sye Waiket, sagana Pilatus sombok yetu ge 
dik yo wé kadit sel tepsu yé mwa ne imo. 

16 Sugane yekweke bi yesu wa syun ye Roma wé 
kadit ye Yahudi bi bur det-i, an kem mo sel, an gum 
do Yesus Barabas. 

17 Sane ye mwa sum mone sa, Pilatus ndo mo an 
do, "Nin iwa ji sombok je u wé kadit sel wa nin ne? Ji 
sombok Yesus Barabas bado, ji sombok Yesus gato 
ye kendo gum yo o do, Kristus ne, e?" 

18 Pilatus kiwa an sombok Yefun Yesus wé sane, 
we an jam do, yekwesú mo Yefun Allah bi nu ne syo 
Yefun Yesus mo an syim, we yekwesú ne on sa mo 
gato ye mwa ne iwa Yefun Yesus wai kadit yekwesú 
ne, bergan yekwesú bi sukdu-i yo git o nde. 

19 Pilatus kem ga mo nat gato sagana an kem wa 
an ndobot nje mone saresa, an bi nggon taru ma nai 
an do, "Nan kibot Ye gare o nde. An yo ben sukibit 
yo mo nde. Nan misyar sor, we noru gado ji semda 
ku An, ete suksemda ne ben ji sane sor ji nutbot ndo 
nde." 

20 Sarewo yekwesú mo Yefun Allah bi nu si ye 
Yahudi bi yepasye wergat yé mwa mone subere yé 
jammo yepasye ne bi sukdu, ete yé kiwa Pilatus 
sombok Barabas wé, wo Pilatus syokom ye gu Yefun 
Yesus kwop sor. 

21 Pilatus ndo mo nje ne o do, "Kadit yetu ka we ré, 
je u anato nin iwa ji sombok wé wa nin ne?" Yé mwa 
ne ki do, "Barabas." 

22 Pilatus ndo mo an o do, "Sane bere ji ben suma 
su Yesus gato ye kendo do Kristus ne?" An ki do, 
"Nan mban Ye ne mo kwesukwin sor!" 

23 Pilatus ndo o do, "Wa suma ne? An ben sukibit 
sato suma ne?" Sarewo yé mwa ne bariwa jammo 
Pilatus bi sukdu-i ne. Yé mwa ne saiye nggi o do, 
"Nan mban Ye ne mo kwesukwin wé sor!" 

24 Pilatus nutbot do, an yo ku os o nde, we bergan 
yé mwa mone maskwa ete saiye daret. Sane an nai 
Syur, an mus an syim mo yé mwa ne gwem, ete an 

ki do, "Nin dakai gu Ye re kwop sor, ji yo sok mone 
nde." 

25 Yé mwa mone ki do, "Men gu Ye ne kwop yo, 
men si men bi rus mwa ré sino dakai sam Ye ne bi 
kwede ne sor." 

26 Orete Pilatus sombok Barabas wé tepsu yé mwa 
kiwa ne, ete Pilatus syogat an bi yesukmise kwam 
Yefun Yesus, ete gwat Yefun Yesus mu mban mo 
kwesukwin. 

27 Pilatus bi yesukmise ne gwat Yefun Yesus mu sok 
mo Pilatus bi nu sye mit ne, ete án kendo yesukmise 
mwa ne sino gato ben suk mo nu ne ma sum wairi 
wa Yefun Yesus. 

28 Yesukmise ne jogru Yefun Yesus bi san, ete án 
it san er mo Yefun Yesus, . Yesukmise siker Yefun 
Yesus anane. 

29 Án nai kweran gato jak mó, ete án far kweran ne 
bot yu tepsu bumam, ete án bom mo Yefun Yesus su. 
An syo kwepu wa Yefun Yesus jom mo Yefun syim 
ge, orete án tu án umsu mo Yefun Yesus gwem, ete 
án siker Yefun Yesus. Án kamo su Yefun Yesus, ete 
án ki do, "Ye ré ye Yahudi bi Yekwesu anare. Men 
bes An gum kok et." 

30 Án sukut tom Yefun Yesus, ete án nai kwepu ne, 
an gwa Yefun Yesus su su kwepu ne wam bok yo. 

31 An kamo su Yefun Yesus, or an jogru san er ne 
kadit, ete an it Yefun Yesus bi sansun ne satu mo 
Yefun Yesus. Orete an gwat Yefun Yesus mu nden 
wa an mban mo kwesukwin. 

32 Yesukmise bok ne gwat Yefun Yesus mu kom mo 
os mit saresa, an ku yetu ge dik yo. Ye ne ye Kirene 
gato gum do Simon. An syaugat Simon sam Yefun 
Yesus bi kwesukwin ne. 

33 An mu kom mo nat gato gum do Golgota gato bi 
sukjimnut do, "Nat gato ka sa yekri subris." 

34 Mone an nai nau anggur gato an fros su suk gato 
ndo, ete an syo nai Yefun Yesus da, subere ós Yefun 
kaim yo yo teker eta nde. Sarewo Yefun Yesus rim 
nau ne or sa, An bariwa An da. 

35 Sane yesukmise ne mban Yefun Yesus mo 
kwesukwin ne or sa, yesukmise ne tik bit wa an wat 
Yefun Yesus bi san su yu. 

36 Qrete an kem ga, an mewa Yefun Yesus mone. 
37 Mo kwesukwin napnim ne, karowa Yefun Yesus 
su de nim, ye mban kwedet dik yo su sukdu gato ye 
ndak Yefun Yesus su ne, ye krom do, "Yesus gato ye 

Yahudi bi Yekwesu anare." 

38 Mone dom, ye mban yetu ka we gato syimsi suk, 
dik yo mo Yefun Yesus de syim ge, dik yo mo Yefun 
Yesus de syim jam. 

39 Yé gato waiket pe ne kabor Yefun Yesus, an 
bagriket Yefun Yesus ete an juwai an su, 

40 ete an siker Yefun Yesus do, "Nan gato ki do, Nan 
tarak Yefun Allah bi nu, ete Nan nggo or satu su kam 
gri rek, sane yo, Nan dakai sombok Nan nggwa wé 
kadit sukye gato Nan ku ré et. Nan anato Yefun Allah 
bi Gan su sangge yo, Nan is kadit kwesukwin ne et." 

41 Orete yekwesu mo Yefun Allah bi nu e, yeguru 
agama si ye Yahudi bi yepasye ne siker Yefun Yesus 
su sukdu sane dom. 

42 An ki nai yu do, "An sombok ye yi kadit sukye 
gato ye yi ku ne, wo An yo nggiwa An sombok An 
dakai nde. An ye Israel bi yekwesu su sangge it yo, 
An is kadit kwesukwin ne et, sane bere men jammo 
An. 

43 An onyar kem pe mo Yefun Allah, ete An ki do, 
'An anato Yefun Allah bi Gan,' sane yo, Yefun Allah 
iwa nai An wé kadit kwesukwin ré bado, nde, e? Men 
me mo et." 

“Ye we gato syimsi suk gato yé mban mo 
Yefun Yesus de ne, an we kabor Yefun Yesus ket 
kwayo-kwayo dom sane. 

Ye mban Yefun Yesus mo kwesukwin mone sa, 
ndendu kewa pe ne sino kadit kam ti ri sor kom mo 
kam dek. 

46 Kam dek, jam gri, ete Yefun Yesus saiye su 
a Ibrani do, "Eli, Eli, lama sabakhtani?" gato bi 
sukjimnut do, "Ji bi Ai, Yefun Allah, Ji bi Ai, Yefun 
Allah, Nan misyar Ji wa suma ne?" 

4 Yé mwa mone jam suk gato Yefun Yesus ki ne sa, 
an ki nai yu do, "An kendo Elia ma wa ós An anane." 

48 Sugane it yetu ge dik yo kas mu nai suk gato 
yé tik syur su tepsu san det. An ras mo nau anggur 
gato muk, ete an du mo kwekoi naprut, eteyo an syo 
su mu nim mo Yefun Yesus mip nap, wa Yefun da 
subere 6s Yefun nggi wokgan yo o. 

49 Ye yi bok yo mone ki do, "Men ben suk yo su An 
nde to yei, men me mo et. Te Elia ma wa sombok An 
wé kadit kwesukwin bado?" 

50 Orge Yefun Yesus saiye nggi wam dik yo o sa, An 
mas bok it, An Gen satu mu mo bi Ai. 

31 Yefun Yesus kwop sa, san det gato yé kok mo 
Yefun Allah bi nu mit gato kewa Yefun Allah bi 
gumwak fo ne, san det ne brer kadit nim mu kom mo 
bur. Yefun Yesus kwop sa, sui juwai bur, jok gato mo 
banbo ne det. 

52 Makwe bok ne kak, orete ye gato onyar kem mo 
Yefun Allah ne, gato kwop nyim ne, ge bok yo sun, 
mbau satu o re. 

53 Yefun Yesus sun kadit sukkwop, or eteyo, yé bok 
ré waii mu kadit makwe ne mu mo Yerusalem, án 
kadum nggwa nai yé mwa mone. 

54 Sane ye Roma bi yesukmise si bi yesu gato mewa 
Yefun Yesus me sui juwai bur si suk mwa gato bor 
mone sa, án nyu ndo nde, án yeket, ete án ki do, 
"Sangge, Ye ré anato Yefun Allah bi Gan sor." 

>> Mone nggon ge bok yo kem os syu kadit, nggon 
ne ndarwa Yefun Yesus dom. Nggon ne simo Yefun 
Yesus kadit bur Galilea, án ben suk wa ós Yefun. 

56 Nggon ne deyo gum do, Maria gato bi nat mo 
Magdala, si Maria gato Yakobus si Yusuf bi im, si 
Zebedeus bi nggon. 

37 Kam bok, kre, ete ye Yahudi bi yepasye ge dik 
yo ma ku Pilatus. Yepasye ne gum do Yusuf, an bi 
suk mwa, an ontu mo kota Arimatea. An simo Yefun 
Yesus dom. 

58 An ma ku Pilatus sa, an ndekwa Yefun Yesus 
mukri. Orete Pilatus syogat bi yesukmise ne si Yusuf 
mu nai Yefun Yesus mukri ne. 

>? Sane Yusuf si yesukmise ne mu nai Yefun Yesus 
mukri. An nai, ete an nggwot su san kwo det gato be. 

60 Orete an gwat Yefun Yesus mukri ne mu, an 
grem mo an dakai bi jokwak gato an fro sim mo 
bobuk jok ne mit. Yusuf grem Yefun Yesus mukri mo 
jokwak mit or, an wop jok sye dik yo ma an grem 
kewa jokwak syo, ete an mu kadit re. 

61 Yusuf yo mu kadit pe ne nde tó, Maria gato ma 
kadit Magdala si Maria dik yo o, nggon we ne ma 
kem tak jokwak syo mone. 

62 Ye fro suk wa kam sye ne or, bi ik, ye Yahudi bi 
kam sye, ete yekwesu mo Yefun Allah bi nu si ye 
Farisi mu ku Pilatus. 

63 Yekwesú mo Yefun Allah bi nu si ye Farisi ne ki 
do, "Yenggras, men napakom yekidar gane kem mo 
bur ré tó, An ki do, 'Kam we rek, ete Ji sun wé kadit 
sukkwop.' 

64 Sane nan syogat yesukmise mewa makwe ne sisu 
ndo kom mo kam we rek et, sawe bere An bi pakon 
ne ma syimsi An mukri, ete ki nai nje do, Yefun Allah 
sun Ye ne kadit sukkwop re. An bi pakon do ben sane 
yo, bere sukkidar wari ré sye wai kadit sukkidar gato 
nyim ne o re." 

65 Pilatus ki nai án do, "Yesukmise anare, nin dakai 
si án, eteyo nin fro án subere án mewa makwe ne 
krat sisu ndo sor." 

66 Sane yekwesú si yepasye ne sino mu mo jokwak, 
ete an grem suk yo wa ós jom jok sye gato ye 
grem wa jokwak syo ne subere krat. Orete án fro 
yesukmise ne mewa makwe ne noru nombrak sor, 
subere ye yo ma ben suk yo mone nde. 

28 1 Ye Yahudi bi kam sye ne or, kam Ari, 
bundugan, Maria Magdalena si Maria yi ne, an 
we mu me makwe ne. 

2Nggon we ne kom mone sa, nggon we gensu sui 
juwai bur ndo nde, ete Yefun Allah bi malaikat dik yo 
is ma kadit gu. Orete malaikat wop jok gato kewa 
jokwak syo ne wé kadit jokwak ne, ete malaikat ne 
kem mo jok ne yu. 

3 Malaikat ne de gwem rup-rek sato nowarek, an bi 
san ne kwo ru ges. 

“Yesukmise gato mewa makwe ne sokme malaikat 
ne sa, án nyu ndo nde, sane sor án tetet, orete án 
kaim rere, an tepsu ye gato kwop re. 

> Malaikat ne ki nai nggon we ne do, "Nin nyu nde. 
Ji jam do, nin meret Yefun Yesus gato ye mban mo 
kwesukwin ne, sarewo 

SAn yo more nde, An mbau re, An sun re, saga 
nyim neya An dakai ki nai nin jam. Nin ka we dakai 
ma me nat gato ye grem An mukri mone. 

7 Su ré, nin ka we mu kekro. Nin ka we ki nai Yefun 
bi pakon ne do, 'Yefun Yesus sun re. An mu nyim mo 
bur Galilea. Nin sino mu sakanwa An motu.' Nin ka 
we napawa suk gato ji ki ré sisu ndo et." 

8Sane nggon we ne mu kekro kadit makwe ne. 
Nggon we ne nyu ndo nde, sarewo nggon we mit iwa 
suk gato nggon we me ne, ete nggon we kas mu ki 
napyo nai Yefun Yesus bi pakon ne jam. 

2Nggon we ne kas mu sa, nggon we ne gensu 
Yefun Yesus ma ku nggon we, ete Yefun Yesus ki do, 
"Ndo mo nin ka we." Nggon we ne ma karowa Yefun 
Yesus ete syimtok An gwes tak, orete nggon we un 
An. 

10 Yefun Yesus ki do, "Nin nyu nde. Nin mu ki nai 
Ji bi pakon ne do, pakon ne mu sakanwa Ji mo bur 
Galilea. Bere an ku Ji motu." Sane nggon we ne mu. 

11 Nggon we ne do mu saresa, yesukmise gato 
mewa makwe ne ge bok yo mu mo kota Yerusalem 
re. Yesukmise bok ne kibot suk mwa gato an me bor 
mo makwe ne nai yekwesu mo Yefun Allah bi nu jam. 

12 Yekwesu mo Yefun Allah bi nu ne si ye Yahudi bi 
yepasye sum wa kibot sukdu ne sa, an fro sukdu su 
yesukmise ete syo sugum mwa nai yesukmise ne. 

13 Orete an ki nai yesukmise do, "Nin ki sare do, 
'Noru miten ne, men sem mit saresa, Yesus bi pakon 
ma syimsi An mukri ete gwat mu re.' 

14 Bere men frot koita nai yekwesu gato gum 
gubernur. Men bidek an subere nin yo ku sukye mone 
nde." 

15 Sane yesukmise gwat sugum ne, ete ki bi sukdu-i 
tepsu suk gato yepasye ne ki ne. Sukdu gato ye ki 
do, Yefun Yesus bi pakon mu syimsi An mukri ne, ye 
ki frekbot ye Yahudi bi nat-i mwa ne sino kom mo 
kam ré re. 

16 Yefun Yesus bi pakon ge musyu dik sop dik mu 
mo bur Galilea. An mu mo bobuk mo pe gato Yefun 
Yesus syogat án mu mone. 

17 An ku Yefun Yesus mone sa, an un Yefun Yesus, 
Sarewo an ge bok yo mit we, ge bok ne nutbot do, 
sangge, Yefun Yesus dakai anare bado? 

18 Qrete Yefun Yesus ma karowa pakon ne, ete An 
ki do, "Yefun Allah bes ji gum tepsu Yekwesu mo gu 
nim si bur ré sino. 

12 Sane nin mu mo yewis mwa ne sino mo bur ré 
iwedewe, ete nin duno nje subere yé ne tepsu Ji bi 
pakon, ete nin ras nje ne mo syur sisu men bi Ai, 
Yefun Allah gum, sisu Yefun Allah bi Gan gum sisu 
Yefun Allah Gen gum ne sino et. 

20 Nin duno nje ne subere yé ne benbot suk mwa ne 
sino gato Ji syogat nin ben ne. Nin jammo suk gato Ji 
ki ré et, nin mu duno nje yo, bere Ji sisu nin petok 
sor kom mo kapyo mato kapyo." 

1 1 Mo buku ré, ji krom sukdu subot os ndo gato 
Yesus Kristus kak wa men yetu ne. Yesus Kristus, 
gato Yefun Allah bi Gan, anato kak os subere Yefun 
Allah nai men gum sok mo An bi rus-i. 

2Yenabi Yesaya krom mo bi buku subot ye ne sare 
do, "Yefun Allah ki do, 'Ye gato ji syokom gwat Ji bi 
suktaru anare. Ji syokom an mu nyim mo Nan gwem, 
subere an fro os wa Nan.' 

3Mo pe gato kwe yo kom mo nde, ye yo saiye do, 
'Men fro os gato ndo wa Yefun, men bi Yekwesu ne 
se! Men duk os wa An muket se!" " 

“Sane Yohanes ma, Yohanes anato fro os gane. 
Yohanes kem mo pe gato kwe yo kom mo nde. An 
ras nje mo syur, an kibot Yefun Allah bi suktaru. An 
ki nai nje gato ma mo an do, "Nin kwet kadit sukibit 
gato nin ben ne, nin jammo Yefun, ete nin ma wa ji 
ras nin mo syur subere Yefun Allah yo maskwa nin 
mo sukibit gato nin ben ne o nde, tepsu An tot sukibit 
ne wé kadit nin re." 

> Yé bok ne sino mo bur Yudea si yé bok ne sino mo 
kota Yerusalem dom, yé mwa ne ma wa syaretwa 
sukdu gato Yohanes ki ne. Yé gato rek sukibit gato 
an ben ne nai Yohanes sa, Yohanes ras yé ne mo 
Syur Yordan. 

6 Mo pe ne, Yohanes it san gato ye jom kadit unta 
go, an far an jakuke su suge da. Mo pe ne, kwe yo 
kom mo nde, sane Yohanes git yoi tepsu an bi sugit-i, 
an da for rom dom. 

7 Sane Yohanes ki nai yé mwa gato ma mo an ne 
do, "Bere Ye yo gato gum kok sye wai kadit ji waii ma 
bori. Sane ji iwa ben suk wa An yo, bere ji yo tepsu 
nde, ji gum wok teker mu bur ware. Bere ji gum yo 
tep wa ji sombok jamtu mo An bi sepatu dom nde. 

8 Ji anato ras nin mo syur, sarewo Ye gato gum kok 
sye wai ne ma it yo, bere An syogat Yefun Allah Gen 
bok nggwa mo nin, ben sato An ras nin mo Yefun 
Allah Gen." 

2 Yohanes ras nje mo Syur Yordan sa, sugane Yefun 
Yesus ma kadit kota Nazaret gato mo bur Galilea. 
Yefun Yesus ma mone, ete Yohanes ras Yefun Yesus 
mo Syur Yordan. 

10 Yefun Yesus mu nden kadit Syur Yordan saresa, 
Yefun Yesus me gu det. An me gu det sa, Yefun Allah 
Gen is ma mo Yefun Yesus. Yefun Allah Gen is ma 
mo Yefun Yesus ne su kaim sato ndabu. 

11 Orge yé mwa ne jam Yefun Allah ki sukdu kadit 
gu sare do, "Nan anato Ji bi Gan. Ji bi sukjimnut sye 
kas subot Nan. Ji iwa Nan ndo nde." 

12 Yefun Allah ki sukdu ne or sa, sugane Yefun Allah 
Gen syogat Yesus Kristus mu mo pe gato kwe yo kom 
mo nde. 

13 Kam musyu at rek Yefun Yesus kem mone. Biris 
bi yekwesu ma mone meret os wa Yefun Yesus 
subere Yefun Yesus ben suk siri kadit Yefun Allah 
bi os-i mone. Sarewo Yefun Yesus yo ges mo os 
ibit ne mo nde. Mo pe gato Yefun Allah Gen syogat 
Yefun Yesus mu mone, suge krok kem mo pe ne, ete 
malaikat deyo ma mewa Yefun Yesus. 

14 Yé grem Yohanes mo penjara or sa, Yefun Yesus 
mu mo bur Galilea wa An ki sukdu subot os ndo gato 
Yefun Allah tarubot An. 

15 Yefun Yesus ki nai nje mone do, "Yefun Allah ma 
jowa nin tepsu nin bi Yekwesu it anare! Sane nin 
kwet kadit sukibit gato nin ben ne, ete nin onyar kem 
mo sukdu subot os ndo gato Yefun Allah fro wa nin 
ne et." 

16 Wam dik yo Yefun Yesus mubot Em Galilea de. 
Yefun Yesus mu mone saresa, An me yetu ge we 
gato bare mwi mo em ne. Yetu ge we ne gum do, 
Simon si bi nji dowok Andreas. Kamdik-kamdik an we 
ne sok boge wa an we ku sugum. Yefun Yesus me an 
we mone, 

17 ete Yefun Yesus ki nai an we do, "Nin ka we ma. 
Nin ka we simo Ji se! Bere Ji duno nin ka we but yetu 
tepsu nin ka we but boge su mwi ne." 

18 Yefun Yesus ki nai an we or sa, sugane it, an 
we misyar an we bi mwi kem, orete an we si Yefun 
Yesus mu sino. 

12 Yefun Yesus mubot em de ne, Yefun Yesus muket 
em de ne ko gan yo o, ete Yefun Yesus me yetu ge 
we yo O. Yetu ge we ne gum do, Yakobus si bi nji 
Yohanes, án ka we anato Zebedeus bi gan. An we fro 
an we bi mwi mo kwem mit. 

20 Yefun Yesus do me an we mo kwem sa, Yefun 
Yesus kendo an we ma simo An it anane. Sane an we 
misyar an we bi ai si ye gato ós an mo kwem si suk 
mwa ne, ete an we simo Yefun Yesus mu sino. 

21 Yefun Yesus si bi pakon ka at ne sino mu mo kota 
Kapernaum. Ye Yahudi bi kam sye, kam Sabat ne, 
ete Yefun Yesus sok ari mo ye Yahudi bi nu ari. An 
duno nje mone subot Yefun Allah bi suktaru. 

22 Yé bok gato jam sukdu ne, an yeket Yefun Yesus, 
we Yefun Yesus ki bi sukdu-i ne tepsu Yefun Allah 
dakai ki bi sukdu-i, Yefun Yesus ki bi sukdu-i ne pet 

mo nje. Sarewo ye Yahudi bi yeguru agama ne, an ki 
ye yi gum mo an bi sukdu-i subere ye jammo an, wo 
Yefun Yesus yo duno nje sane nde, Yefun dakai duno 
nje, ete ye iwa jammo Yefun bi sukdu-i ne sor. 

23 Yefun Yesus duno nje mo nu ari mit ne saresa, 
yetu ge dik yo gato semda ben saiye nai Yefun Yesus 
sare do, 

24"Yesus, ye Nazaret, Nan ma more wa suma ne? 
Te, Nan ma more wa Nan gu men e? Ji jam do Yefun 
Allah fro Nan ma mo bur ré wa Nan gwat Yefun Allah 
bi suktaru." 

25 Sane Yefun Yesus ndantom semda ne do, "Nan 
not se! Nan titi wé kadit ye ne tom!" 

26 Orge semda ne ben ye ne tetet wai o re. Semda 
ne saiye nggi, orete semda ne titi wé kadit ye ne. 

27 Yé mwa mone me suk gato Yefun Yesus ben ne, 
án yeket, án nutbot ndo nde, ete án ki nai yu do, 
"Bei! Suma ré ne? Sukduno be yo bado? Ye gare ki 
bi sukdu-i pet mo nje it. Ye gare bi suktinggi nggi 
wai kadit semda dom. Ye gare ndantom semda yo, 
semda jammo An, ete titi kekro." 

28 Orge yé mwa ki sukdu subot suk gato Yefun 
Yesus ben ne mu frekbot peyo-peyo mo bur Galilea 
sino. 

23 Yefun Yesus si An bi pakon mu kadit ye Yahudi bi 
nu ari sa, an mu mo Simon si Andreas bi nu. Yakobus 
si Yohanes sisu an mu sino dom. 

30 Yefun Yesus si An bi pakon mu kom mo Simon bi 
nu sa, yé ki nai Yefun Yesus do, "Simon bi om ne i, 
mom kaim kam teker. Simon bi om sem mo kwatka 
sor." 

31 Sane Yefun Yesus mu me Simon bi om. Yefun 
Yesus jom nggongras ne syim, ete ós mom ti ma. 

Yefun Yesus bes Simon bi om ti sa, nggongras kaim 
dek satu re. Orge Simon bi om gwat sugit si syur wa 
nje mone git. 

32 Kam bok or, ndendu re, yé mwa ma mo Simon bi 
nu. Yé gwat ye gato i si ye gato semda ben ne ma 
mo Yefun Yesus. 

33 Yé mwa mo kota ne sino, an ma sum mo nu de 
gwem. 

34 Orge yé mwa gato i su suki mwa ne, Yefun Yesus 
ben yé mwa ne ge wé kadit an bi suki ne or re. Yefun 
Yesus syun semda titi wé kadit yé mwa gato semda 
ben ne. Semda ne jam do, Yefun Yesus ma kadit 
Yefun Allah. Sane Yefun Yesus duyawa semda ne 
subere semda yo ki napyo nai nje mone jam nde. 

35 Ik nyotkwo, kam yo it nde tó, Yefun Yesus mu 
mo nden kadit kota ne. An mu mo pe gato nje yo mo 
nde. An ki suk su Yefun Allah mone. 

36 Sarewo Simon si bi yesyim, an mu meret Yefun 
Yesus. 

37 Simon si bi yesyim ku Yefun Yesus or sa, Simon ki 
nai Yefun do, "Yé mwa ne sino meret Nan it anare!" 

38 Sarewo Yefun Yesus ki do, "Nin ma, men mu mo 
nat yi et! Men mu mo kampung yi gato karowa more 
et, subere Ji ki subot Yefun Allah bi sukdu mone dom, 
we Yefun Allah anato syogat Ji ma mo bur ré wa Ji ki 
subot Yefun Allah bi sukdu nai nje mo pe mwa ne." 

39 Sane Yefun Yesus mu ki subot Yefun Allah bi 
sukdu mo bur Galilea sino. Yefun Yesus duno nje mo 
ye Yahudi bi nu ari mone. An syun semda wé kadit 
ye gato semda ben ne dom. 

40 Yefun Yesus mubot bur Galilea sa, yebris ge dik 
yo gato suki borbuk git ne ma mo Yefun Yesus. Suki 
ne git an kaim ibit or re. An do me Yefun Yesus sa, 

an tu an umsu mo Yefun Yesus gwem. An ndek mo 
Yefun Yesus do, "Yenggras, Nan imo yo, Nan nggiwa 
Nan ben ji ge kadit suki ré, subere ji yo fowa ku ye yi 
o nde." 

41 Yefun Yesus dakai jimnotku ye ne ndo nde, sane 
Yefun bes An syim, ete An syimtok ye ne sa, Yefun 
Yesus ki do, "Ji iwa, nan ge tom!" 

42 Yefun Yesus do ki or-i, ye ne ge-i, an kaim ndo 
satu re. 

4 Orge Yefun Yesus syokom ye ne do, 

24 "Nan mu nan nuk sukdu subot suk gato Ji ben ne 
nai ye yi daret nde. Nan mu nan kadum nan nggwa 
nai yesu gato ben suk mo Yefun Allah bi nu subere 
an watbot nan. An watbot nan, ete yesu ne ki do, 
sangge, nan ge it, sane yo nan gwat suge Sato Musa 
ki ne ma tepsu suksom. Nan syo nai yesu ne gre mo 
bot subere ye jam do, nan ge it anare." 

45 Yefun Yesus da ki nai ye ne, sarewo ye ne mu 
nuk sukdu ne nai yé mwa mo peyo-peyo, subere 
yé mwa mone jam. Sane Yefun Yesus yo ku os wa 
An sok mo kampung bok yo mone nde, we yé mwa 
mone jam suk gato Yefun Yesus ben ne, ete yé mwa 
ne iwa ku An. Sane Yefun Yesus mu sem mo nden, 
mo pe gato yé yo mo nde. Sarewo yé mwa kadit pe 
bok ne sino ma meret An petok gat sor. 

2 1 Kam bok yo o, Yefun Yesus satu ma mo kota 
Kapernaum sa, yé mone jam do, Yefun Yesus 
satu ma mo An bi nu-i o it anane. 

2Sane yé mwa ne ma sum mo nu mit ne. Yé mwa 
mo nu mit ne buk mo yu teker ware, nat yo dor mo 
nde. Mo nu de nden dom, pe yo mo nde. Yefun Yesus 
ki subot Yefun Allah bi sukdu nai yé mwa mone. 

3Yefun Yesus ki subot sukdu mo nu mit ne sa, yetu 
ge at ma. An ge at ne gwat yetu ge dik yo gato gwes 
ut ma mo Yefun Yesus. 

“Sarewo an ge at yo bi os wa an gwat ye gato gwes 
ut ne ma mo Yefun Yesus nde, we yé mwa buk mo 
yu teker ware. Sane yetu ge at ne it mo nu yu, ete an 
ge at ne krop wan mo nu yu ne wak, orete an ge at 
ne sa ye gato ut ne su an bi kwat gato an sem mone 
is mu mo bur. 

> Yefun Yesus me suk gato yetu ge at ne ben anato 
An jam do, yetu ge at ne onyar kem mo An. Sane 
Yefun Yesus ki nai ye gato gwes ut ne do, "Pa nji, 
sukibit mwa gato nan ben ne or kadit nan it anare. Ji 
yo nutbot sukibit mwa gato nan ben ne o nde." 

6 Mo nu mit ne ye Yahudi bi yeguru agama ge bok 
yo si nje mone dom. An jam Yefun Yesus bi sukdu 
ete an nut mo an mit do, 

7"Ye ré ki sane wa suma ne? Ye gare dakai bes An 
nggwa kok, ete An ki suk tepsu Yefun Allah ko ré go! 
Je u anato nggiwa an ki do, sukibit gato men yetu 
ben ne or kadit men ne? Yefun Allah ka dik sor, wo 
Ye ré bes An nggwa kok tepsu Yefun Allah!" 

8 Yeguru agama bok ne do nutbot suk sane mo an 
mit saresa, Yefun Yesus jam yeguru bi sukjimnut 
subot An re. Sane Yefun Yesus ki nai an do, "Suma 
ben anato nin bi sukjimnut waiyu mo nin mit subot 
suk gato Ji ki ré ne? 

?Sato Ji ki nai yebris ré do, 'Sukibit mwa gato nan 
ben ne or kadit nan it anare.' Nin nut do, Ji yo nggiwa 
Ji ki suk ne nde bado? Sato Ji ki do, 'Nan sun, nan 
pam nan bi sun, nan mu se!' Te, nin nut do, Ji yo 
nggiwa ben suk ne dom nde e? Sane nde, bere nin 
jam do, Ji nggiwa benbot sukdu kwa we ne sino. 

10 Sangge, bere Ji ben ye re ge. Ji ben ye re ge 
subere nin jam do, Ji anato nggiwa Ji ki do, sukibit 
gato ye mwa ne ben or kadit ye mwa ne dom. Ji ben 
ye re ge anato nin jam do, Yefun Allah anato bes 
Yetu bi Pa to Ji re." Sane Yefun Yesus ki nai ye gato 
ut ne do, 

11"Ji ki sare do, nan sun, nan pam nan bi sun. Nan 
satu mu mo nan bi nu sor." 

12 Ye gato ut ne ge, orete an sun, an pam an bi sun, 
ete an syesyar bot yé mwa ne gwem. Sane yé mwa 
ne sino yeket ndo nde, ete án un Yefun Allah. An ki 
do, "Suk ga sare men yo me su men gro mo nde." 

13 Wam dik yo o, Yefun Yesus mu mo Em Galilea de. 
Yé mwa ma mo An, ete An duno yé mwa mone. 

14 Yefun Yesus mu wai ket os mone saresa, An me 
Alfeus bi gan gato gum do Lewi kem mone. Lewi ne, 
an ye gato nai sugum kadit nje wa pemerintah, sane 
an kem mo nat gato yé syo sugum nai an ne. Yefun 
Yesus ki nai Lewi do, "Nan ma simo Ji et!" Sane Lewi 
ti, ete an simo Yefun Yesus. 

15 Yefun Yesus mu git sugit mo Lewi bi nu saresa, 
ye gato nai sugum kadit nje wa pemerintah si yetu 
ge bok yo gato ye ki an gum ibit ne ma sisu Yefun 
Yesus si bi pakon sum mone wa git sugit sino, we 
sugane yé mwa gane simo Yefun Yesus dom. 

16 Yeguru agama gato sok mo ye Farisi bi det-i, án 
me Yefun Yesus si ye gato nai sugum kadit nje wa 
pemerintah si ye gato ye ki an gum ibit ne git sugit 
sino sa, yeguru ne ndo mo Yefun Yesus bi pakon do, 
"Suma ben anato nin bi yeguru si ye gato nai sugum 
kadit nje wa pemerintah si ye gato gum ibit ré git 
sugit sino sare ne?" 

17 Yefun Yesus jam yeguru bi sukdu ne sa, An ki nai 
yeguru ne do, "Ye gato yo i nde, bere an yo meret 
dokter nde, wo ye gato i sa, bere an meret dokter. 
Ji yo ma mo bur ré wa Ji kendo ye gato nut do, an 
sa, ye gato ben sukndo ne nde. Ji yo ma wa ye ga 
sane nde, wo Ji ma mo bur ré wa Ji kendo ye gato 
ben sukibit, yé ne tepsu ye gato i, subere yé ne brek 
kadit os ibit ne, ete jammo Ji." 

18 Kam dik yo Yohanes gato ras nje mo syur bi 
pakon si ye Farisi ge bok ne, an mewa an nggwa 
kadit sugit yei, we an iwa an ki suk su Yefun Allah. 
Sugane yé deyo ma mo Yefun Yesus, ete an ndo mo 
Yefun Yesus do, "Yohanes gato ras nje mo syur bi 
pakon-i si ye Farisi bi pakon-i mewa an nggwa kadit 
sugit yei, we an iwa an ki suk su Yefun Allah, wo 
Yenggras, Nan bi pakon-i ré yo mewa an nggwa kadit 
sugit nde wa suma ne?" 

12 Yefun Yesus ki do, "Ye konwa yebris si bi nggon 
kra yu ne te, bere yebris ne bi yesyim bok ne an 
mewa an nggwa kadit sugit mone bado? Sane nde! 
Yebris gato kra ne, si bi yesyim konwa sukra ne to 
yo, bere an sino git sugit sor. 

20 Sarewo bere yé kar yebris gato kra ne wé kadit 
an orete yo, bere su kam gane an mewa an nggwa 
kadit sugit." 

21 Yefun ki do, "Men yo nai san det be, ete men 
bitwa san rok gato syik nde, we men do mus san ne 
yo, bere san det be nit, yo tepsu san rok nde, sane 
san be tik san rok ne syik sye o re. Sane bere san det 
rok ibit wai o re. 

22 Sane dom, men yo sye nau anggur be mo sukbo 
gato rok nde, we i-su tut mo mit, ete bere sukbo ne 
pet anato ben sukbo ibit, orete nau ne sye kadit re. 

Sane bere suk we ne, gato nau si sukbo ne ibit sino 
re. Men ben sane nde, wo men sye nau anggur be 
mo sukbo be, subere nau si bi sukbo ne sino kem 
ndo." 

23 Kam Sabat, ye Yahudi bi kam sye, ete Yefun 
Yesus si An bi pakon muket nggwe gandum mit. 

An bi pakon muket nggwe ne saresa, pakon ne do 
gandum gro mone. 

24 Orete ye Farisi ndo mo Yefun Yesus do, "Suma 
ben anato Nan bi pakon ben suk su kam sye gato siri 
kadit men ye Yahudi bi sukduno-i ne?" 

25 Yefun Yesus ki do, "Suk gato yeraja Daud si ye 
gato sisu Daud ben sugato an sino on de ne te, nin 
baca mo bado, nde e? 

26 Daud sok mo Yefun Allah bi nu, ete an si ye gato 
sisu an git roti gato ye grem kwop wa som Yefun 
Allah mone. Sugane Abiatar gum yekwesu gato gum 
kok wai mo Yefun Allah bi nu ne. Daud sok mo Yefun 
Allah bi nu, ete an git roti gato yé grem kwop wa som 
Yefun Allah mone. Daud git roti ne, sarewo suk gato 
an ben ne siri kadit men ye Yahudi bi sukduno-i, we 
men bi sukduno ki do, yesu gato ben suk mo Yefun 
Allah bi nu ne sor ete git roti ne. Roti ne Daud syo 
napyo nai ye gato simo an ne git dom. " 

27 Orete Yefun Yesus ki nai ye Farisi bok ne o do, 
"Yefun Allah fro kam Sabat, kam sye ne wa ós men 
yetu, wo Yefun Allah yo fro kam sye ne wa ben sukye 
nai men yetu nde. 

28 Sane Yetu bi Pa to Ji ré gum Yekwesu wa kam 
Sabat, sane suk gato Ji ki ndo wa yetu ben su kam 
sye, kam Sabat ne, kem mone it." 

1 Kam Sabat dik yo o, ete Yefun Yesus sok mo ye 
Yahudi bi nu ari. Mo nu ari ne yetu ge dik yo gato 
syim ut sok mone dom. 

2Ye deyo mone, yé ne iwa meret os wa ki Yefun 
Yesus gum ibit mo suk gato An ben su kam Sabat ne. 
Sane yé bok ne sokwa Yefun Yesus pe, an nut mo an 
syidem do, "Te, Yefun Yesus ben ye yo ge su kam 
sye kam Sabat ne bado?" 

3Yefun Yesus ki nai ye gato syim deyo ut ne do, 
"Nan ma ti more, mo yé mwa gwem ré et." 

“Ye ne ma ti mo yé mwa gwem, orete Yefun Yesus 
ndo mo yé mwa mone do, "Te, men simo Yefun Allah 
bi sukduno sane yo, men ben suk sato suma su kam 
sye kam Sabat ne? Men ben suk gato ndo bado, men 
ben suk gato ibit e? Men nai nje kadit sukye bado, 
men gu nje kwop e?" Sarewo yé mwa mone, an yo 
du nde, an not sor re. 

?Yefun Yesus sokbot yé mwa mone sa, An maskwa. 
An maskwa sor nde, wo Yefun Yesus jimnotbot yé 
mwa ne sor An kaim rere su dom, we yé mwa ne su 
krat ware, yé bariwa jammo Yefun Yesus bi sukdu-i 
ne. Orge Yefun Yesus ki nai ye gato syim deyo ut ne 
do, "Nan ron nan syim et!" Ye ne ron an syim sa, an 
syim gato ut ne ndo satu. 

SOrge ye Farisi mone mu kadit nu ari ne, an mu ku 
yeraja Herodes bi nje, ete an sino meret os wa gu 
Yefun Yesus kwop wé. 

7 Yefun Yesus si An bi pakon mu kadit pe ne or, an 
sino mu mo Em Galilea, ete yé mwa ma kadit bur 
Galilea mu boribot an mone. 

8Yé mwa gato ma kadit bur Yudea si kota 
Yerusalem ma ku Yefun Yesus mone. Yé mwa ma 
kadit bur Idumea e, yé mwa ma kadit bur mo Syur 

Yordan tak de nobu nim e, ye mwa ma kadit kota we 
gato Tirus si Sidon e ne dom, an sino ma ku Yefun 
Yesus mone. Yé mwa ne jam sukdu subot suk mwa 
gato Yefun Yesus ben ne sino anato ye mwa ne ma 
ku Yefun Yesus mone. 

2Yé mwa ndo nde, yé mwa teker ware, sane Yefun 
Yesus syogat An bi pakon fro kwem dik yo wa An 
kem mo, sawe ye mwa ne buk yu gat An. 

10Yé mwa gato ma ku Yefun Yesus mone, yé ne 
jam sukdu do, Yefun Yesus ben yé mwa gato i ne 
ge re, sane yé mwa gato i mone, an buk mo yu, an 
werwa án rot Yefun Yesus subere án ge kadit án bi 
suki ne. 

1! Wo ye gato semda ben ne me Yefun Yesus it yo, 
an nyuwa, an bare an nggwa mo Yefun Yesus gwem, 
ete semda ne saiye do, "Nan anato Yefun Allah bi 
Gan!" 

12 Sarewo Yefun Yesus duyawa semda ne subere 
semda ne yo ki An gum daret nde. 

13 Orge Yefun Yesus mu it mo bobuk dik yo, ete An 
kendo ye gato An mit kem mone ma mo An. Sane yé 
bok ne ma mo Yefun Yesus. 

14 Orete kadit yé bok gato ma ne, Yefun Yesus bes 
yetu ge musyu dik sop we, gato An kendo gum do, 
yerasul. Yefun Yesus bes bi yerasul ge musyu dik sop 
we ne, An ki nai do, "Ji bes nin subere nin sisu Ji. 

Ji syogat nin mu ki sukdu subot os ndo gato Yefun 
Allah fro wa nin yetu wa nje jam. 

15 Bere Ji ben nin nggiwa nin syun semda dom." 

16 Pakon ge musyu dik sop we ne gum anare: Simon 
gato Yefun Yesus syo gum yo do Petrus, 

17 Yakobus si bi nji Yohanes, gato Zebedeus bi gan 
we ne. (Yefun Yesus syo gum yo o mo an we ne do 

Boanerges gato bi sukjimnut do, "pa gato maskwa 
dek, tepsu nogu pu"), 

18 Andreas, Filipus, Bartolomeus, Matius, Tomas, 
Yakobus gato Alfeus bi pa, Tadeus, Simon gato sok 
mo yekweke, 

19 si Yudas Iskariot gato ri ma tepsu yeketut gato 
meret os wa gwat yeko ma wa but Yefun Yesus. 

20 Yefun Yesus is kadit bobuk ne sa, Yefun Yesus si 
bi pakon sok mo nu dik yo. Sarewo yé mwa ma sum 
mo nu ne, yé mwa ndo nde sum mone ware, Yefun 
Yesus si bi pakon yo ku os wa git sugit nde. 

21 Yefun Yesus bi nji si bi yenggras jam sukdu subot 
suk gato Yefun Yesus ben ne sa, án ma wa kar Yefun 
Yesus kadit pe ne, we án ki do, "Semda ben Yesus 
it!" 

22 Yeguru agama bok yo gato ma kadit kota 
Yerusalem, an waii ki do, "Beelzebul gen pet mo Ye ré 
anato An nggiwa syun semda wé kadit nje. Beelzebul 
gato biris bi yekwesu ne anato syo suktinggi nai An." 

23 Sane Yefun Yesus kendo yé mwa ne ma mo An, 
ete Yefun Yesus gwat sukamno bok yo, An ki nai yé 
ne do, "Semda deyo syun semda deyo it yo, bere sa 
u ne? 

24 Yetu gato kem mo bur dik yo do maskwa ket yu, 
ete gu yu yo, bere án yo kem ndo su yu o nde, bere 
án ibit or re. 

25 Sane dom yetu mo rus dik yo do maskwa ket yu, 
ete án duwer yu yo, bere rus ne yo kem ndo su yu o 
nde, bere án ibit or re. 

26 Sane dom, mo biris bi yekwesu bi rus-i, semda e, 
aboksye e, yerom e ne duwer yu ete deyo syun deyo, 
sane bere biris bi yekwesu si an bi rus-i yo kem ndo 
su yu o nde, wo bere án sino ibit mo koirut or re. 

27 Sangge, ye gato iwa sok mo ye gato kaim nggi 
ne bi nu, ete syimsi ye ne bi suk it yo, an but ye gato 
nggi ne, orete an rai ye ne syim krat su jamtu nyim 
wé et. Sane bere an ku os wa an syimsi ye ne bi suk 
re. 

28 Suk gato Ji ki ré suksangge anare, sukibit mwa 
gato men ben ne si sukibit gato men kiket Yefun 
Allah gum ne, bere Yefun Allah yo maskwa mo sukibit 
ne o nde, bere Yefun yo nutbot o nde. 

22 Wo sukibit gato ye kiket Yefun Allah Gen, bere 
Yefun Allah yo misyar nde, wo Yefun Allah maskwa 
ket ye ne pe sor, sukibit ne ut mo ye ne krat sor to 
kapyo mato kapyo." 

30 (Yefun Yesus ki bi sukdu-i sane, we An jam do, 
yé deyo ki An do, "Semda ben An anato An nggiwa 
syun semda wé kadit nje.") 

3! Qrete Yefun Yesus bi im si bi nji ge bok yo ma mo 
nu ne. Yefun bi im si bi nji ne ti mo nu de nden sa, 
an syogat ye yi wa kendo Yefun Yesus ma mo nden 
ku an mone. 

32 Yefun Yesus ki suk mo nu mit ne sa, yé mwa kem 
wairi wa Yefun Yesus. Yé mwa ne syaretwa An bi 
sukdu ne. Ye deyo ki nai Yefun Yesus do, "Nan bi im 
si Nan bi nji ge bok yo ti mo nden an iwa ku Nan." 

33 Yefun Yesus ki nai an do, "Je u anato tepsu Ji bi 
im ne? Je u anato tepsu Ji bi nji ne?" 

34 Yefun Yesus ki sukdu ne sa, An sokbot yé mwa 
gato kem wairi wa An. An ki do, "Ji bi im anare. Ji bi 
nji anare. 

35 Ye to ben bi suk-i tepsu Yefun Allah mit anato 
tepsu Ji bi nji e, Ji bi nyanggon e, Ji bi im e ne." 

4 1 Wam dik yo o Yefun Yesus duno nje mo Em 
Galilea de. Mo em de ne, ye mwa teker sum wairi 

wa Yefun Yesus ware, sane An it mu kem mo kwem 
dik yo gato nor mo em de ne. Yefun Yesus kem mo 
kwem mit ne saresa, ye mwa neti mo em de. 
2Qrete Yefun Yesus duno nje mone su sukamno 
bok yo. Yefun Yesus duno yé mwa, An ki sare do, 

3 "Nin jammo sukdu gato Ji ki ré et! Wam dik yo, 
yetu ge dik yo mu am mbet gro mo bi nggwe. 

4An do am mbet gro mo nggwe sa, deyo ges mo 
os, ete ndam ma git or re. 

> An do am mbet gro sa, mbet gro deyo o ges mo 
bur ka gato jok mwa ya tak bur, wo bur ka ne nifret. 
Mbet ne nggwar bor kekro, we bur ne nifret. 

6 Sarewo kam it, orete kam gat mbet nggwar ne 
ndo nde. I-brot ne yo kom kru nde, sane bergan 
mbet nggwar ne te re. 

/Ye ne am mbet gro deyo ges mo jak miten sa, jak 
si mbet ne kom sino, orge jak ne ben mbet yo kom 
ndo nde sor i-bo yo mo nde. 

8Sarewo an am mbet gro sa, deyo ges mo bur ka 
gato ndo, sane mbet ne kom sisu ndo, ete ri ma 
mbet bo mwa wai o re, deyo bo kom mo bo musyu 
gri, deyo bo kom mo bo musyu mumat, deyo bo kom 
mo bo wotin dik." 

2 Yefun Yesus gwat sukamno ne or sa, Yefun Yesus 
ki do, "Sane nin brek nin dabe muya-muma kadit 
nde, wo nin jammo sukdu ne et!" 

10 Yefun Yesus mu kadit yé mwa ne sa, Yefun Yesus 
bi pakon ge musyu dik sop we si ye yi gato simo 
Yefun Yesus ndekwa An ki rer subot sukamno gado 
ne. 

11 Sane Yefun Yesus ki nai an do, "Sukdu gato Yefun 
Allah gurik suga nyim subot os ndo gato bere Yefun 
Allah fro wa yetu sok mo An bi rus-i ne, Yefun Allah 

tarubot Ji, subere Ji ki rer wa nin dakai jam kom mo 
mit. Sarewo ye gato yo sok mo Yefun Allah bi rus-i 
nde, Ji duno an su sukamno sor, 

12 gubere 'Yé ne da me petok sor, sarewo an jam 
nde bi sukjimnut ne ware, Yé ne da syaretwa sukdu 
petok sor, sarewo an jam nde bi sukjimnut ne rer 
kom mo mit ware, onde bere, an jam sukdu ne, ete 
bere an brek ma mo Ji, orete yo, Ji yo maskwa ket 
án o nde, Ji rus sukibit gato an ben ne or wé kadit an 
re.'" 

13 Orge Yefun Yesus ki nai An bi pakon do, 
"Sukamno gado ne te, nin jam bi sukjimnut bado 
nde e? Nin jam nde yo, bere nin jam sukamno yi bi 
sukjimnut-i sa u ne? 

14 Sukamno gane bi sukjimnut sare do, ye gato am 
mbet gro ne tepsu ye gato mu ki sukdu subot os ndo 
gato Yefun Allah fro ne frekbot nje. 

15 Mbet gro gato ges mo os mit ne anato tepsu yé 
gato jam sukdu ne, sarewo an yo but nde, wo biris bi 
yekwesu ma ete nai sukdu ne wé kadit an mit or re. 

16 Mbet gro gato ges mo bur ka ga jok mwa ya tak 
bur ne anato tepsu yé gato nai sukdu ne mo an mit. 
Diksim an iwa, 

17 garewo sukdu ne yo kem pe mo an mit nde, 
tepsu mbet gro ne i-brot yo kom mo jok nde, bergan 
sor ete an misyar or re. Diksim an jammo sukdu ne, 
sarewo an do ku sukye mo sukdu ne yo, yé kiket an 
mone yo, bergan sor ete an misyar sukdu ne kekro 
re. 
18 Mbet gro gato ges mo jak mit anato tepsu yé 
gato but sukdu ne, 

1? sarewo an jimnotbot suk mwa gato men yetu 
yémo sato sugit e, san e, sugum e ne. An iwa ku suk 

mwa subere an gum pasye. An bi sukjimnut kasbot 
suk mwa ne anato sukdu ne yo kom ndo mo an mit 
o nde, an yo ben suk tepsu sukdu ne nde. Sane an 
tepsu mbet gro mo jak mit ne, an yo kom ndo nde, 
i-bo yo mo nde. 

20 Mbet gro gato ges mo bur ka gato ndo anato 
tepsu ye gato but sukdu ne ete jammo. Yé ne jamwa 
sukdu ne pe sane sor án ben suk gato ndo ne, deyo 
ben sukndo natgan, deyo o ben sukndo mwa gan, 
deyo o ben sukndo mwa wai, sato mbet gro gato 
syesyar i-bo, dik yo kom mo musyu gri e, dik yo o 
kom mo musyu mumat e, dik yo o kom mo wotin dik 
yo e ne." 

21 Yefun Yesus ki nai An bi pakon do, "Men gwat 
kak ma mo nu mit yo, men grem suk yo wa nde. Men 
gwor bokor wa nde. Men grem mo kwatka desnak 
dom nde. Wo men grem kak ne mo pe gato kok. 

22 Sane suk gato ye gurik ne bere Yefun Allah kak 
bor wa yé mwa me rer. Sane dom sukdu gato Yefun 
Allah gurik suga nyim tuya, bere Yefun Allah kadum 
rer wa yé mwa jam re. 

23 Sane nin brek nin dabe muya-muma kadit nde, 
wo nin jammo sukdu ré et!" 

24 Orete Yefun Yesus ki o do, "Nin nutbot suk gato 
Ji ki ré sisu ndo et. Nin do syaretwa ete nin jammo 
yo, bere nin jam suk mwa wai o re. Ye gato iwa jam 
subot Yefun Allah bi sukduno, wo an werwa jam 
subot sukdu ne mo de nden ne sor re, bere Yefun 
Allah kak an bi sukjimnut-i ne wokgan sor re. Wo 
ye gato werwa jam subot Yefun Allah bi sukduno 
kom mo mit, sane bere Yefun Allah kak ye ne bi 
sukjimnut-i mwa wai o re. 

25 Ye to bi sukjimnut kak, bere an jam Yefun Allah bi 
sukdu mwa wai o re, sane bere an jam sukdu ne kom 
mo mit re. Sarewo ye to da jam sukdu ne wokgan, 
ete an misyar, sukwokgan gato an jam ne bere ges 
or kadit an or re." 

26 Yefun Yesus ki o do, "Yefun Allah jowa men yetu 
tepsu men bi Yekwesu yo, bere tepsu sukamno ré. 
Yetu ge dik yo mu am mbet gro mo an bi nggwe. 

27 Noru nombrak, an sem yo, an sun yo, mbet gro 
gato an am ne dakai kom sor. Mbet gro ne dakai kom 
sye, ye ne jam nde suk gato ben mbet gro ne kom. 

28 An jan mo bur, ete mbet ne dakai kom. Ketke 
i-nggwar, or o i-u, or o i-bo kom mone. 

22 Mbet ne do bo kri it yo, ye ne do mbet bo or, an 
tik mbet ne wé. An me do i-bo kri it yo, an jam do, 
i-bo ne tep wa an nai it anane." 

30 Yefun Yesus ki o do, "Yefun Allah bi rus-i gato 
An jowa tepsu Yekwesu ne te, bere sa u ne? Sukdu 
subot Yefun Allah bi rus-i ne te, tepsu sukamno sato 
suma ne? 

3! Yefun Allah bi rus-i tepsu kwe nam gro mo 
sukamno ré. Yetu ge dik yo nai kwe nam gro dik yo. 
Kwe nam gro ne wok wai kadit sukjan yi gro mwa ne 
sino mo bur ré. 

32 Sarewo yé jan mo nggwe sa, kwe nam gro gato 
wok ne kom tepsu kweke sye wai kadit kweke yi 
neya. Kweke ne sye sor ndam ma tom mo i-guk, mo 
pe gato ko." 

33 Yefun Yesus duno nje mone, An gwat sukamno 
sane sor re. An gwat sukamno mwa ne sor yé mwa 
mone bi sukjimnut yo nggi o nde it yo, Yefun Yesus 
ki An bi sukdu-i tut mone it. 

34 Yefun Yesus duno yé mwa ne yo, Yefun Yesus 
duno nje su sukamno sor re. Wo Yefun Yesus si 
An bi pakon-i wadigan kem yo, An nuk sukamno bi 
sukjimnut ne sino rer nai An bi pakon jam. 

35 Yefun Yesus ki An bi sukdu or sa, An kem mo 
kwem mit ne tó. Kre, ete Yefun Yesus ki nai An bi 
pakon ne do, "Men mbros kwem mu mo em deta et." 

36 Yefun Yesus si An bi pakon mu kadit yé mwa ne 
mo em de. Yefun Yesus kem mo kwem mit ne tó, 
sane An bi pakon mbros kwem si An mu kadit pe ne. 
Ye yi mu su an bi kwem-i dom, an sino mu re. 

37 Yo nam nde ge nofuf sye is ma ben em nap sok 
mo kwem mit, bergan kwem mit ne ses su em rom, 
karowa kwem kru it. 

38 Em nap sok mo kwem mit ne sa, Yefun Yesus 
sem mo bantal mo kwem mit, tak kwem koi sum. 
Yefun Yesus bi pakon sun An, ete pakon ne ki do, 
"Yeguru! Bergan kwem kru su men it anare. Nan 
dakai misyar sor re bado?" 

32 Yefun Yesus sun, An syogat nofuf gato kas nggi 
ne kro, ete An ndantom em nap do, "Nan not se! Em 
nap, nan kro et!" Yefun Yesus ki sukdu ne, orete 
nofuf yo kas o nde. Em nap ne dom kro re, ndo satu 
it anane. 

40 Yefun Yesus ndo mo An bi pakon do, "Nin nyu wa 
suma ne? Mban! Nin yo onyar kem ri mo Ji nde t6 
re!" 

41 Yefun Yesus bi pakon kwabom kro, ete an brek 
ma ki nai yu do, "Mban! Je u ana ré ne? An syogat 
nofuf si em nap, ete nofuf si em nap ne jammo An 
re." 

! Yefun Yesus si bi pakon mbros bi kwem mu mo 
bur Gerasa mo Em Galilea deta. 

2Yefun Yesus do is kadit kwem mu nden saresa, 
yebris ge dik yo gato semda ben ne ma ku Yefun 
Yesus. Ye gato semda ben ne, an ma kadit jokwak 
mo makwe ne ma ku Yefun Yesus mone. 

3 Ye gato semda ben ne kem mo makwe, an kem 
mo jokwak gato yé grem yekri mone sor. Ye yo 
nggiwa rai an o nde. Kapre yé rai an su suk gato krat 
sato rantai ne o, bergan an sombok rantai ne wé o 
re. 

“Yé rai yesemda ne gwes si syim wam bok yo mó 
re, sarewo rantai bok ne an ben toko wé. Besi gato 
yé rai an gwes su ne, an syat wé re. Yesemda ne 
nggi teker ware, sane ye yo nggiwa but an nde. 

> Noru nombrak an muya-muma daret bot makwe si 
bobuk mone. An muya-muma sa, an saiye daret, an 
nai jok, an sap an kaim wip su. 

SYesemda ne me Yefun Yesus ma kadit os syu sa, 
an kas mu bare nggwa mo Yefun Yesus gwem, 

/ ete an saiye nggi do, "Yesus, Yefun Allah gato 
gum kok sye wai ne bi Gan, Nan ma ku ji wa suma 
ne? Nan tom su ji, Nan syo syim ete Nan ki Yefun 
Allah gum su do, Nan yo ben sukye nai ji nde." 

8(Yesemda ne yo ki sukdu ne nde to, Yefun Yesus 
ki nai ye ne do, "Semda, nan sombok kadit ye ré se!" 
anato yesemda ne ki bi sukdu-i sane.) 

?Orete Yefun Yesus ndo mo semda ne do, "Nan 
gum sa u ne?" Semda ne ki do, "Ji gum do Legiun, 
we men ré ge mwa ndo nde." 

10 Semda mwa ne ndek gat Yefun Yesus subere 
Yefun Yesus syun an mu wé kadit nat ne nde. 

11 Karowa pe ne jot yaino, jot mwa yé re, git sugit 
mo bobuk de. 

12 Sane semda mwa ne ndek gat Yefun Yesus do, 
"Nan imo yo, Nan syogat men mu bok nggwa mo jot 
mwa ne et." 

13 Yefun Yesus imo sukdu gato an ki ne, sane semda 
mwa ne sombok wé kadit yebris ne, orete semda mu 
bok nggwa mo jot mwa ne. Jot yaino mone, jot mwa 
yé re, ge ribu we. Sane semda ben jot mwa ne kas 
ket kwoye mu ges ngga mo em mit, ete jot mwa ne 
mbon or sino. 

14 Yetu ge bok yo gato mewa jot ne, an me jot mwa 
ne mbon, orete an titi mu ki sukdu ne frekbot nje mo 
kota si nat bok yo gato karowa mone. Sane yé mwa 
ma wa me suk gato bor mone. 

15 Yé mwa ne ma ku Yefun Yesus sa, yé me yebris 
gato semda mwa ben ne, an kem not mone. An it 
san, an yo kawarun o nde, an bi sukjimnut ndo satu 
re. Sane yé mwa ne nyu ndo nde. 

16 Yé mwa gato me suk gato Yefun Yesus ben su 
ye gato semda ben ne, an nuk subot sukdu gato an 
me bor mone nai yé mwa gato ma ne. An nukbot 
yesemda ne si jot mwa ne dom. 

17 Orge yé mwa gato kem mo bur ne ndek gat Yefun 
Yesus subere Yefun Yesus mu kadit an bi bur-i. 

18 Sane Yefun Yesus it mo kwem sa, yebris gato 
semda sombok kadit ne an ndek gat Yefun Yesus do, 
"Ji si dom." 

12 Sarewo Yefun Yesus yo imo sukdu gato an ki ne 
nde. Yefun Yesus ki nai yebris ne do, "Nan satu mu 
mo nan bi rus, ete nan kibot suk mwa gato Yefun 
Allah ben wa nan et. Nan satu mu mo nan bi nje, ete 
nan nukbot sukndo gato Yefun Allah dakai ben su 
nan anato nan ge ne." 

20 Sane yebris gato semda ben ne, an mu kadit pe 
ne. An mu, an nuk subot suk gato Yefun Yesus ben 
wa an ne. An mu ki sukdu ne frekbot nje gato kem 
mo kota musyu dik mone. Yé mwa gato syaretwa an 
bi sukdu ne, an yeket ndo nde. 

21 Orge Yefun Yesus mu mo em deta ne o sa, yé 
mwa ma sum wairi wa Yefun Yesus mo em de ne. 

22 Sugane yetu ge dik yo gato gum do Yairus ma ku 
Yefun Yesus. Yairus ré, an yesu mo ye Yahudi bi nu 
ari. Yairus me Yefun Yesus sa, an bare nggwa mo 
Yefun Yesus gwem, 

23 ete an ndek gat Yefun Yesus do, "Yenggras, ji 
bi pa donggon i ndo nde, bergan mom kwop rok it. 
Sane Nan si ji mu mo ji bi nu wa Nan ak Nan syim mo 
ji bi mam et, subere mom ge kadit suki ne, subere 
mom yo kwop nde." 

24 Sane Yefun Yesus si bi pakon si Yairus mu sino. 
Yé mwa simo Yefun Yesus mu sino mone dom. Yé 
mwa ne kamas buk mo yu kadit os deyo-deyo. 

25 Nggon ge dik yo gato fo sor kom mo tahun musyu 
dik sop we ma si yé mwa mone dom. 

26 Nggon ne mu mo dokter ge bok yo ware, mom 
yo ge nde. Mom ku sukye ndo nde. Mom syo mom bi 
suk mwa ne or nai dokter bok ne ware, mom yo ge 
nde. Wo mom bi suki ne de wai o re. 

27 Nggon ne jam sukdu mwa subot suk gato Yefun 
Yesus ben ne, ete nggon ne ma ku Yefun Yesus 
mone. Sane kapre yé mwa buk mo yu, nggon ne mu 
karowa Yefun Yesus kadit Yefun Yesus de dari, ete 
mom rot Yefun Yesus bi san nap, 

28 we mom nut mo mom syidem do, "Ji rot Yefun 
Yesus bi san nap sor re, bere ji ge re." 

22 Sane nggon ne do rot Yefun Yesus bi san nap ne 
sa, nggon ne fo or it anane. Nggon ne jam mo mom 
kaim do, suki gato ben mom ne, or kadit mom, mom 
jam nde re. 

30 Nggon ne rot Yefun Yesus bi san nap sa, sugane 
Yefun Yesus jam do, An bi suktinggi syesyar kadit An 
kaim it anane. Sane Yefun Yesus brek sokme ye mwa 
ne, ete An ndo mo nje mone do, "Je u anato rot Ji bi 
san ne?" 

31 Yefun Yesus bi pakon ki nai Yefun Yesus do, 
"Yenggras, Nan dakai me su Nan gro, yé mwa ré buk 
mo yu gat Nan, sane Nan ndo mo yé mwa more do, 
'Je u anato rot Ji ne?” wa suma ne?" 

32 Sarewo Yefun Yesus sokbot yé mwa ne, An meret 
ye gato rot An bi san ne. 

33 Nggon ne jam suk gato bor mo mom re, sane 
mom ma bare nggwa mo Yefun Yesus gwem. Mom 
kwabom kro ndo nde, mom tetet, ete mom nukbot 
suk mwa gato bor mo mom ne. 

34Sane Yefun Yesus ki nai nggon ne do, "Pa 
donggon, nan onyar kem mo Ji, anato nan ge re. Nan 
mu, nan kem not sor. Nan bi suki ne or kadit nan it 
anare!" 

35 Yefun Yesus ki suk su nggon ne saresa, yebris ge 
bok yo ma kadit Yairus bi nu, Yairus gato yesu mo ye 
Yahudi bi nu ari ne. Yebris bok ne ki nai Yairus do, 
"Nan bi mam kwop re. Nan syimfar yenggras mu mo 
nan bi nu o nde." 

36 Yefun Yesus misyar yé ne bi sukdu-i, ete An ki 
nai Yairus, gato yesu mo nu ari ne do, "Nan nyu nde, 
nan onyar kem pe mo Ji sor." 

37 Orge Yefun Yesus mu sor, An duyawa yé mwa 
mone, subere ye yo si An mu nde, wo pakon ge bok 

yo to Petrus, Yakobus si Yakobus bi nji Yohanes sor 
re ete sisu An mu mo nu ne. 

38 An ka at mu kom mo yesu ne bi nu sa, Yefun 
Yesus me ye mwa sum mone. Ye mwa ne wo, ba ret 
nderbot pa ne ndo nde. 

32 Yefun Yesus sok mo nu mit, ete An ki nai yé ne 
do, "Nin wo, nin ba ret wa suma ne? Pa yo kwop nde, 
wo pa sem sor re." 

40 Sarewo yé mwa mone sa An. Sane Yefun Yesus 
syogat yé mwa ne mu mo nden, orete Yefun Yesus 
si An bi pakon ka gri ne si pa ne bi ai si bi im sor re 
ete sok mo gumwak mit gato yé grem pa mukri kwop 
mone. 

41 Ete Yefun Yesus jom pa ne syim. An ki nai pa su 
a Ibrani do, "Talita kum," gato bi sukjimnut do, "Pa 
donggon Ji ki sare do, Nan sun tom!" 

42 Yefun Yesus ki nai pa donggon ne sa, pa donggon 
ne sun it anane. Pa sun ma ete mubot gumwak mit. 
(Pa kaim sye tepsu kom mo tahun musyu dik sop 
we.) Pa bi im si pa bi ai ne, án we yeket ndo nde. 

43 Sarewo Yefun Yesus duyawa pa bi im si pa bi ai 
do, an we kibot suk gato bor ne nai ye yi jam nde. 
Orete Yefun Yesus ki nai an we do, "Nin ka we syo 
sugit nai pa ré git et." 

1 Yefun Yesus mu kadit nat ne, ete An si An bi 
pakon satu mu mo Yefun Yesus dakai bi nat-i. 
2Kam Sabat, ye Yahudi bi kam sye, ete Yefun Yesus 
mu duno yé mwa mo ye Yahudi bi nu ari mone. Yé 
mwa mone jam suk gato Yefun Yesus duno an su ne 
sa, an nutbot sukduno ne ndo nde. An ki do, "Ye ré 

jam sukduno mwa ré kadit u ne? An jam sukduno 
mwa ré sa u ne? An ku suktinggi sato suma anato An 
nggiwa ben suk gato ben men yeket ne? 

3 Ye ré, An ye gato jam ben suk su kwe sato meja e, 
kursi e ne. An jam sukduno mwa ne sa u ne? Ye ré, 
An Maria bi gan, fe! An bi nji anato Yakobus e, Yoses 
e, Yudas si Simon fe! Anga bi nyanggon ge bok ne si 
men kem more sino fe! Ye ré, An nut do An bes An 
nggwa tepsu yepasye ete An ma more, ete An duno 
men bado?" Sane yé mwa mone bariket Yefun Yesus 
re. 

*Orete Yefun Yesus ki nai nje mone do, "Mo pe 
mwa ne sino yé bes yenabi gum kok, sarewo mo 
yenabi ne dakai bi nat-i yo, yenabi ne bi nje-i si bi 
rus-i ne bariwa jammo an re." 

> Yefun Yesus yo ben suk yo gato ben yé yeket ne 
mo nde. An ak An syim mo yetu ge bok yo sor re, ete 
ben yé bok ne ge re. 

SYefun Yesus yeket yé mwa mone, we an onyar yo 
kem mo Yefun Yesus nde. Orete Yefun Yesus mubot 
kampung bok yo karowa Nazaret ne. An mubot pe ne 
sa, An duno nje gato kem mone. 

7 Yefun Yesus kendo bi pakon ge musyu dik sop 
we ne ma, ete An syogat An bi pakon gewe-gewe 
mubot nat ne. Yefun Yesus syo suktinggi nai pakon 
ne subere an nggiwa syun semda wé kadit ye gato 
semda ben ne. 

8Yefun Yesus ki nai an do, "Nin mu it yo, nin gwat 
suk nde, wo nin gwat kwepu sor re. Nin gwat sugit 
nde, nin gwat yu nde, nin gwat sugum dom nde. 

2 Nin mu it yo, nin it sandal, wo nin gwat san sun 
we nde, san sun dik sor. 

10 Nin mu ré, nin kom mo kota dik yo, ete nin sok 
mo ye yo bi nu mone yo, nin kem mo nu dik ne sor 
nin mu kadit kota ne. 

11 Sarewo nin do kom mo kota dik yo, ete mone ye 
yo kendo nin ma si an kem nde, ete ye mone bariwa 
jammo nin bi sukdu-i ne yo, nin tet nin gwes tak su 
bofuf ne ges wé kadit nin gwes satu, subere yé gato 
kem mone jam do, án ben sukibit nai nin re." 

12 Sane Yefun Yesus bi pakon mu, ete duno nje 
subere yé kwet kadit sukibit gato yé ben ne, ete yé 
brek ma jammo Yefun. 

13 Yefun Yesus bi pakon syun semda mwa wé kadit 
yé gato semda ben ne. An nggri manik mo ye gato i, 
ete ben yé mwa ne ge kadit bi suki ne. 

14 Yé ki Yefun Yesus gum kas mu kom mo peyo-peyo 
anato Yeraja Herodes jam sukdu subot suk mwa gato 
Yefun Yesus ben ne. Yé deyo kibot Yefun Yesus do, 
"Yohanes gato ras nje mo syur anane, an kwop wé 
re, ete ré ne Yohanes sun kadit sukkwop. Yohanes 
frus an nggwa tepsu Ye ne anato Ye ne ku suktinggi 
wa ben suk gato ben men yeket ne." 

15 Sarewo yé deyo o ki do, "Yenabi Elia anane." Yé 
deyo o ki do, "Yenabi dik yo o anane, tepsu yenabi 
gato kam nyim ki Yefun Allah bi sukdu-i gato Yefun 
tarubot an ne nai men bi amui." 

16 Sarewo Herodes do jam sukdu subot Yefun Yesus 
sa, Herodes ki do, "Yohanes gato ras nje mo syur 
anane. Suga nyim ji syogat yé tot an su toko wé re, 
orete su ré an sun kadit sukkwop o re." 

17 Suga nyim ne Herodes dakai syogat an bi 
yesukmise mu but Yohanes, ete ye rai an, orete yé 
grem Yohanes mo sel. Herodes bi nggon, gato gum 
do Herodias maskwa ket Yohanes anato Herodes 
but Yohanes. Su ketke Herodes bi nji gato Filipus ne 
kra Herodias, orete Herodes waii kra Herodias kadit 
Filipus, an bi nji ne. 

18 Sane Yohanes ndantom Herodes wam bok yo mo 
re, sare do, "Nan kra su Herodias, gato nan bi nji bi 
nggon ne nde. Nan kra su nan bi nji bi nggon anato 
siri kadit men ye Yahudi bi sukduno-i re." 

12 Yohanes ndantom Herodes mo suk gato an ben 
siri ne anato an bi nggon gato Herodias ne grem 
sukmaskwa ket Yohanes. Herodias iwa gu Yohanes 
kwop wé, sarewo mom bi ya gato Herodes duyawa 
re, 

20 we Herodes nyuwa Yohanes. Sane Herodes 
syogat yé mewa Yohanes mo sel ne sisu ndo. 
Herodes jam do, Yohanes ben sukndo tepsu Yefun 
Allah mit. Herodes jam do, Yefun Allah bes Yohanes 
wa ben Yefun Allah bi suk-i ne, sane anato Herodes 
nyuwa Yohanes. Herodes da iwa syaretwa Yohanes 
ki Yefun Allah bi sukdu-i, sarewo Herodes jam sukdu 
ne sa, an bi sukjimnut waiyu mone. 

21 Kom mo rut sa, Herodes bi nggon gato Herodias 
ne, ku os wa gu Yohanes. Kam dik yo, Herodes 
konwa an bi kam sye gato an bi im kem su an ne. 
Herodes kendo an bi yekwesu, an bi yesukmise bi 
yekwesu si yepasye mo bur Galilea ne sino ma mo 
pesta ne. 

22 Yé konwa kam sye ne sa, Herodias bi mam sara 
mo yé mwa gato ma ne gwem. Pa nggonnak ne 
Sara ndo wai anato Herodes si yé mwa ne iwa. Sane 
Herodes ki nai Herodias bi mam do, "Nan iwa ji syo 
suk sato suma nai nan ne? Nan ki sor re bere ji syo 
nai nan re." 

23 Qrete Herodes tomfo nai nggonnak ne do, "Suk 
gato nan ndek mo ji ne bere ji syo nai nan re. Suk 
mwa ne sino gato ji jom yo, sato nan ndek ji syo 
napyo nai nan, bere ji syo nai nan sor re." 

24 Orge Herodias bi mam syesyar mu ku mom bi im. 
Pa nggonnak ne ndo mo bi im gato Herodias ne do, 
"Im o, ji ndekwa yeraja syo suk sato suma anato ndo 
ne?" Herodias, gato grem sukmaskwa ket Yohanes 
ne ki do, "Nan ndekwa yé tot Yohanes gato ras nje 
mo syur ne su toko wé, ete yé gwat ma syo nai ji 
sor." 

25 Pa nggonnak ne mu ku yeraja Herodes kekro o, 
ete pa ne ki nai Herodes do, "Ji ndekwa nan syogat 
yé gu Yohanes gato ras nje mo syur ne, or yé tot an 
su wé, ete yé grem mo mbem, ete yé gwat ma syo 
nai ji su ré wa ji me et!" 

26 Yeraja Herodes jam suk gato pa kiwa ne sa, an 
kwabom dek ndo nde. Herodes tomfo mo yé mwa 
gwem do, suk gato pa ndek mo an, bere an syo nai 
pa ne, sane an bariwa misyar pa bi sukdu ne. 

27 Sane sugane it, Herodes syogat an bi yesukmise 
ge dik yo mu gu Yohanes kwop, ete gwat Yohanes su 
ma mone. Sane yesukmise ne mu mo sel gato yé bok 
Yohanes mone, ete an tot Yohanes su toko wé mone. 

28 Orge yesukmise ne grem Yohanes su mo mbem, 
ete an gwat ma syo nai pa donggon ne, ete pa ne 
waii gwat Yohanes su mu syo nai pa bi im. 

22 Yohanes bi pakon jam ye gu Yohanes kwop sa, 
Yohanes bi pakon mu nai án mukri ete an gwat mu bi 
mo jokwak dik yo mo makwe. 

30 Yefun Yesus bi pakon ge musyu dik sop we ne 
gato An bes gum yerasul satu ma kadit nat bok yo 
gato an mu mone. Pakon ne ku Yefun Yesus sa, an 
sum wairi wa Yefun Yesus, ete pakon ne nuk subot 
suk mwa gato an mu ben ne si suk gato an duno nje 
su ne nai Yefun Yesus jam. 

3! Yé mwa ma ku Yefun Yesus mone dom. Yé mwa 
ma, ki suk, deyo ma, deyo mu, deyo ma o ku Yefun 
Yesus mone, yé mwa, sane Yefun Yesus si bi pakon 
yo ku os wa git sugit dom nde. Yé mwa yé re ma ku 
an mone, sane Yefun Yesus ki nai An bi pakon ne do, 
"Men wadigan sor mu mo pe gato ye yo mo nde et. 
Men wadigan mu mone subere nin ku os wa nin kem 
not mone." 

32 Sane Yefun Yesus si An bi pakon it mo kwem ete 
an mu kadit yé mwa ne. An mu mo nat gato ye yo 
mo nde. 

33 Sarewo yé mwa me Yefun Yesus si An bi pakon 
mu kadit pe ne, ete yé mwa ne jam do, Yefun Yesus 
si bi pakon anato mu ne. Sane yé mwa ne mu kamas, 
an mu kadit pe mwa mone sino. An mu nyim ket os 
nden subere an sakanwa Yefun Yesus si bi pakon 
mone. 

34 Yefun Yesus mu kom mone, An is kadit kwem ne, 
ete An me yé mwa yé re sum mone sa, Yefun Yesus 
dakai jimnotku yé mwa ne, we yé mwa ne tepsu 
suksi sato domba, sarewo ye yo mewa an nde, ye yo 
kadum os gato ndo wa yé mwa ne nde. Sane Yefun 
Yesus duno an subot suk mwa. 

35 Yefun Yesus duno nje sane sor karowa kam bok 
sa, Yefun Yesus bi pakon ma ki nai Yefun Yesus do, 
"Karowa kam bok it anare. Ye yo kem mo nat ré nde. 

36 Sane Nan syogat yé mwa ré mu, subere an mu 
mo kampung bok yo gato karowa pe ré, subere an 
mu ku nje gato kem mone, subere an so sugit wa an 
git et." 

37 Sarewo Yefun Yesus ki do, "Nin dakai anato syo 
sugit nai yé mwa ré git et!" Yefun Yesus bi pakon 
ki do, "Mban! Men so roti mwa tep wa yé mwa ré 

git, bere men mitmo sugum tepsu ye bi sugum nai 
yetu ge dik yo bi kamba mo suk gato an ben ne kom 
mo aina munggwo re. Te men anato mu so roti su 
sugum mwa sane wa yé mwa ré git e?" 

38 Sane Yefun Yesus ndo mo An bi pakon do, "Nin 
gwat roti koi ot ne? Nin mu me et!" Pakon ne mu me 
roti gato kwop mone, orete án ma ki nai Yefun Yesus 
do, "Men bi roti koi mumek sor re. Men bi boge ge 
we mó dom." 

32 Orge Yefun Yesus syogat yé mwa ne kem mo 
bur, mo es gato kom kur mone. Yefun Yesus syogat 
yé mwa ne syo yu kem bokbu. 

40 Sane ye mwa kem bokbu mone, an kem bokbu 
dik dor kadit yu. Bokbu deyo tepsu yetu ge wotin dik, 
bokbu deyo o tepsu yetu ge musyu mek. Yé mwa ne 
syo yu kem bokbu sane. 

41 Orete Yefun Yesus nai roti koi mumek si boge 
ge we ne. An nai, ete An sok mu nim mo gu, An ki 
do, "Ndo mo Nan, Yefun Allah wa sugit gato Nan syo 
nai men ré." Yefun Yesus ki sane or, Yefun Yesus 
syat roti ne. An syo nai An bi pakon, ete An bi pakon 
ne waii syo bot yé mwa mone. Boge ge we ne dom, 
Yefun Yesus syo nai bi pakon, ete An bi pakon waii 
syo bot yé mwa mone. 

42 Yé mwa ne sino git sor an on ge, 

% orete pakon mu sum sugit napta ne bok mo yu. 
Sugit napta ne, roti si boge koi nap ne, án sum sino 
án bok mo yu musyu dik sop we ses. 

% Yebris gato git sugit mone tepsu yetu ge ribu 
mumek sino. 

%5Yé mwa ne git sugit, orete Yefun Yesus syaugat 
An bi pakon it mo kwem mu nyim mo An gwem mu 

mo kota Betsaida mo em deta. Yefun Yesus bi pakon 
do muri, Yefun Yesus syogat yé mwa ne mu-i re. 

46 Yefun Yesus syogat yé mwa ne mu or, An it mo 
bobuk wa An ki suk su Yefun Allah. 

47 Noru ete Yefun Yesus bi pakon gwat kwem ne 
kom mo em mit, wo Yefun Yesus wadigan mo nden 
to. 

48 Yefun Yesus me bi pakon mbros kwem ne, pakon 
yo nggi o nde, we nofuf kas ma kadit kwem su. 
Bundugan ete Yefun Yesus muket gwes bot em rom 
deyu. Yefun Yesus ben sato An mu wai kadit An bi 
pakon su kwem ne re. 

4 Sarewo Yefun Yesus bi pakon me Yefun Yesus 
muket em rom deyu ne sa, pakon gendo yekwop gen 
ana muket em rom deyu ne. 

50 Sane an kwabom kro an saiye, we pakon ne sino 
me Yefun Yesus mu mone. Sarewo Yefun Yesus ki 
nai an do, "Nin nyu nde. Ji ré anato Yesus." 

>1 Orge Yefun Yesus it mo kwem ne sa, nofuf gato 
kas nggi ne not re. Yefun Yesus bi pakon yeket ndo 
nde. 

52 An yeket Yefun Yesus, we suktinggi gato bor mo 
suk gato Yefun Yesus ben su roti koi mumek ne, An 
bi pakon yo jam rer nde to. Yefun Yesus bi suktinggi 
ne, An bi pakon nutbot ware, pakon yo jam kom mo 
mit nde, sukye teker ware. 

>3 Yefun Yesus si bi pakon kom mo em deta sa, an 
nor kwem mo em deta mo bur Genesaret, ete an sino 
is mone. 

24 An do is kadit kwem sa, yé mwa ne me do, Yefun 
Yesus anato ma re. 

35 Orete yé mwa ne kas mu bot bur ne or sino, ete 
an sam ye gato i ne su bi kwatka ma mo Yefun Yesus. 

Ye mwa ne jam sukdu subot pe gato Yefun Yesus 
kem mone yo, yé sam ye gato ine ma sakanwa 
Yefun Yesus mone. 

56 Mo pe bok ne sino gato Yefun Yesus mu mone, 
mo kota e, mo kampung e, mo nden e ne, yé sam 
ye gato i ne ma ete grem mo pasar mo nat gato yé 
so suk mó. Mone ye gato ine ndek gat Yefun Yesus 
subere án rot Yefun Yesus bi san nap sor re, subere 
án ge re. Sane yé mwa ne sino gato rot Yefun Yesus 
bi san nap ne, án ge re, án jam nde án bi suki ne or 
re. 

1 Ye Farisi ge bok yo gato duno nje su Musa bi 

sukduno-i si yeguru agama ge bok yo gato ma 
kadit Yerusalem, an ma, an sum wairi wa Yefun 
Yesus. 

2Ye Farisi si yeguru ne me Yefun Yesus bi pakon 
ge bok yo git sugit mone. Pakon ne git sugit ne 
sa, pakon ne yo mus án syim tepsu ye Yahudi bi 
sukduno-i nde. Sane ye Farisi si yeguru nut do, Yefun 
Allah bariket Yefun Yesus bi pakon mo gato pakon ne 
yo mus án syim tepsu ye Yahudi bi sukduno-i nde. 

3 Ye Farisi si ye Yahudi mwa ne sino jom an bi amui 
bi sukduno-i ne krat tó. Sagana an yo git sugit nde 
tó, án mus án syim nyim wé tepsu án bi amui bi 
sukduno-i ne. 

“Sane dom, ye Yahudi satu ma mo an bi nu kadit 
pasar ne yo, an yo git nde t6, an mus an syim, an de 
Syur, an mus pe mwa ne or. Sane dom, an mus mok 
e, an mus suk gato yé kon sugit su ne, an mus pe 
gato yé kem mo dom, we sukduno mwa gato an bi 
yenggras duno an su ne an jom krat. 

> Ye Farisi si yeguru agama jom sukdu ne krat anato 
an ndo mo Yefun Yesus do, "Nan bi pakon yo benbot 

men bi amui bi sukduno-i nde wa suma ne? Nan bi 
pakon git sugit, sarewo an yo mus an syim tepsu 
men bi sukduno-i nde wa suma ne?" 

SYefun Yesus ki do, "Nin gare, nin ki suk su nin 
syokwet sor re, wo nin mit tara re. Sukdu gato Yefun 
Allah tarubot Yesaya wa nin ne sangge, sare do, 
'Yefun Allah ki do, Yé ré un Ji su an syokwet sor re, 
wo an mit si an onyar tara kadit Ji re. 

7 An un Ji ware, án yo un Ji su an mit dik nde, we an 
duno nje su yetu bi sukduno-i, kadit Ji bi sukduno-i 
re.' 

8Yefun Allah bi sukduno-i ne, nin misyar re, wo nin 
bi amui bi sukduno-i ne anato nin jom krat." 

? Orete Yefun Yesus ki nai ye Farisi si yeguru ne 
o do, "Nin sa, nin bi os mwa wa nin misyar Yefun 
Allah bi sukduno-i ne, subere nin jom nin dakai bi 
sukduno-i ne kadit. 

10 Sato Yefun Allah bi sukduno-i gato Musa krom 
ne, nin jam sare do, 'Men jammo men bi ai si men bi 
im.' Musa ki o do, 'Ye to dufo mo bi ai yo, bi im yo, 
bere men gu ye ne kwop wé sor.' 

11 Sarewo nin duno nje sare do, 'Ye to ki nai an bi ai 
si an bi im do, "Bere ji gwat ji bi suk mu, ji syo nai 
Yefun Allah tepsu suksom, sane ji yo 6s nin ka we su 
suk ne nde." Nin yeguru agama duno nje do, ye ne 
gwat suk mwa ne tepsu suksom wa Yefun ete misyar 
an bi yenggras anato ndo.' 

12 Sane nin duno nje su nin bi sukduno-i anato yé 
ne misyar an bi yenggras ne re. Yé ne yo ben suk yo 
wa an bi im si bi ai o nde. 

13 Sane nin duno nje su nin bi sukduno-i ne subere 
an jom nin bi amui bi sukduno-i ne krat re anato an 
misyar Yefun Allah bi sukduno-i. Nin duno nje su 

nin bi sukduno-i mwa yo o subere ye misyar Yefun 
Allah bi sukduno-i, ete yé win su nin bi yenggras bi 
sukduno-i ne o re." 

14 Orete Yefun Yesus kendo ye Farisi si yeguru mwa 
ne ma o, ete An ki nai yé mwa ne do, "Nin syaretwa 
suk gato Ji ki ré sisu ndo subere nin jam et! 

15 Yefun Allah yo bariket men mo suk gato men nai 
kadit nden ma, ete ges ngga mo men mit nde, wo 
Yefun Allah bariket men mo suk gato syesyar kadit 
men mit ne. 

16 [Sane nin brek nin dabe muya-muma kadit nde, 
wo nin jammo Ji bi sukdu ré sor!]" 

17 Yefun Yesus mu kadit yé mwa ne, ete An satu mu 
mo nu mit sa, Yefun bi pakon ndek mo Yefun Yesus 
subere Yefun ki rer subot sukamno ne bi sukjimnut 
nai án jam et. 

18 Yefun Yesus ki nai An bi pakon do, "Te, nin yo 
jam sukamno ne bi sukjimnut ri nde to bado? Yefun 
Allah yo bariket men mo gato men nai suk kadit nden 
ete suk ne ges mo men mit nde re, nin jam nde 
bado? 

12 We suk gato men nai kadit men kaim de nden, 
gato ges mo men mit anato sugit gato men git ne. 
Yefun Allah yo bariket men mo sugit gato men git ne 
nde. Sugit gane yo sok mo men bi sukjimnut nde, 
sarewo sugit gato men git ne ges ete sok mo men 
mit si men ondim, orge syesyar mu nden re." Sane 
Yefun Yesus ki bi sukdu-i mone anato men jam do, 
sugit mwa ne sino ndo wa men git. 

20 Orete Yefun Yesus ki o do, "Yefun Allah bariket 
men yetu mo suk gato ma kadit men mit si men 
onyar, 

21 we suk mwa gato ma kadit men mit ne, ma kadit 
men yetu bi sukjimnut ibit ne. Sukjimnut ibit anato 
ben men ben sukibit sato re: men iwa men ben siri 
su nggon daret e, men syimsi suk e, men gu ye yi 
kwop e, 

22 men gro sye wa men ku suk mwa e, men iwa ben 
sukibit nai ye yi e, men iwa kidar suk e, men gro sye 
wa ku ye yi bi suk e, men iwa men kiket ye yi, men 
iwa bes men nggwa kok e, men iwa ben sukdaret 
mwa. 

23 Sukibit mwa gare syesyar kadit men mit, ete suk 
bok gare anato ben Yefun Allah bariket men. " 

24 Orge Yefun Yesus mu kadit pe ne mu mo pe dik 
yo karowa kota Tirus. An sok mo nu dik yo, we Yefun 
Yesus bariwa yé mwa jam An ma mone. Sarewo 
Yefun Yesus yo ku os wa gurik An nggwa mone nde. 

25 Nggon ge dik yo jam Yefun Yesus ma mone sa, 
nggon ne ma kekro, mom bare nggwa mo Yefun 
Yesus gwem. Semda ben nggon ne bi mam. 

26 Sane nggon ne ndek mo Yefun Yesus subere An 
syun semda ne wé kadit mom bi mam. Nggon ne, 
yewis ye Yahudi nde. Nggon ne yewis ye Yunani, 
mom ontu mo bur Siria mo kota Fenisia. 

27 Yefun Yesus ma wa ós yewis ye Israel, sane An 
duyawa nggon ne, we nggon ne yewis yi, sane An ki 
nai nggon ne do, "Ketke men syo sugit nai men bi pa 
wokgan git sane sor pa on don or et. Wo men nai pa 
wokgan bi sugit ete men am nai ndar git, bere siri 
re." 

28 Nggon ne werwa Yefun Yesus 6s mom, sane 
mom ki do, "Sangge, Yenggras, men syo pa wokgan 
bi sugit nai ndar nde, wo ndar gato mo meja desnak 
bere git sugit mwir gato pa ben ges mo bur ne fe!" 

22 Sane Yefun Yesus ki nai nggon ne do, "Nan bi 
sukdu-i ne ndo wai o re, sane anato Ji ós nan it 
anare. Nan satu mu mo nu, bere nan me do, semda 
yo ben nan bi mam o nde, semda ne titi kadit re." 

30 Nggon ne satu mo nu sa, nggon ne me bi mam 
sem mo kwatka mo nu mit, semda gato ben pa ne 
titi wé kadit pa ne re. 

31 Orge Yefun Yesus mu kadit kota Tirus. An mubot 
os gato mu mo Em Galilea. Sane An muket os gato 
mu mo kota Sidon, orete An mu kom mo nat gato 
gum do Kota Musyu Dik. 

32 Mone yé deyo gwat yetu ge dik yo gato dabe 
mbut ma. Ye ne yo ki suk sisu ndo nde. Yé gwat 
yebris ne ma mo Yefun Yesus, ete yé ndekwa Yefun 
Yesus ak syim mo yebris ne. 

33 Yefun Yesus si yebris ne mu ko gan kadit yé 
mwa, ete Yefun Yesus bok An sopkwa mo ye ne dabe 
wak we. Or o Yefun Yesus sukut mo An sopkwa, ete 
Yefun Yesus syimbot ye ne brip. 

34 Orge Yefun Yesus sok mu nim mo gu, An 
jimnotbot yebris ne teker, sane Yefun Yesus syesyar 
An mas nggi syu mu nden, ete An ki nai yebris ne do, 
"Efata!" Efata bi sukjimnut su Yefun Yesus bi a ne do, 
"Nan dabe si nan syokwet kak se!" 

35 Sugane ye ne dabe we ne rer it anane. Ye ne 
syokwet kak, an brip ram, ete an ki suk sisu ndo it 
anane. 

36 Yefun Yesus duyawa nje mone do, "Nin ki subot 
suk gato nin me ne nai ye yi jam daret nde." Yefun 
Yesus duyawa ye kibot suk gato bor mone nggi wai 
0, Sarewo yé mu kibot sukdu ne frekbot mu kom mo 
peyo-peyo mwa wai o re. 

37 Yé mwa gato jam sukdu ne an yeket ndo nde. Yé 
ne ki do, "Suk mwa gato An ben ne, An ben sisu ndo 
sino fe! An ben ye gato dabe mbut, dabe ndo satu. 
Ye gato syokwet mbut, An ben ye ne wa ki suk sisu 
ndo. Mban! Ye ré sa, ben bi suk-i ndo wai o re." 

1 Yefun Yesus mu kadit nat ne sa, An mu kom mo 
bur Galilea o, yetu ge bok yo ma sum mone o. Yé 
ne yo bi sugit yo mo nde, sane Yefun Yesus kendo An 
bi pakon ma, ete Yefun Yesus ki nai An bi pakon do, 
2"Ji dakai jimnotku yé mwa more ndo nde. An si 
men kem more kom mo kam gri rek it, ete su ré an 
bi sugit yo mo nde. 

3Ji do syogat an satu mu mo an bi nu yo, an mu su 
an on de bere an mbrin mo os mit. Yé deyo ma kadit 
os syu dom re." 

“Yefun Yesus bi pakon ki nai An do, "Yetu yo kem 
more nde, ete men meret sugit mo u anato tep wa 
men syo nai yetu mwa ré git ne?" 

> Yefun Yesus ndo mo An bi pakon do, "Nin bi roti 
koi ot ne?" An bi pakon ki do, "Roti koi mufit sor." 

6 Sane Yefun Yesus syogat yé mwa ne kem ga mo 
bur. Orete Yefun Yesus nai roti koi mufit ne ma, An 
ki do, "Ndo mo Nan, Yefun Allah wa roti gato Nan 
syo nai men ré." Yefun Yesus ki ndo mo Yefun Allah 
or sa, An syat roti ne, ete An syo nai An bi pakon wa 
An bi pakon waii syo nai yé mwa ne git. Sane Yefun 
Yesus bi pakon benbot suk gato An ki ne. 

7 Yefun Yesus bi pakon bi boge wokgan ge bok yo 
mo dom. Yefun Yesus ki do, "Ndo mo Nan, Yefun 
Allah wa boge gato Nan syo nai men ré." Ete An 
syogat An bi pakon syo boge ne nai yé mwa git. 

8 YE mwa ne git sane sor an sino on ge, orete pakon 
ne mubot nat ne sum sugit napta, ete án bok mo yu 
mufit ses. 

2 Yé mwa gato git sugit ne, ye newa kom mo yetu 
ge ribu at. Yefun Yesus syogat yé mwa ne mu orete 

10 An si bi pakon it mo kwem mu mo bur Dalmanuta. 

I Ye Farisi ge bok yo ma ku Yefun Yesus, ete Ye 
Farisi ndo mo Yefun Yesus subot suk bok yo. An 
werwa meret os wa Yefun Yesus, sane án ki nai 
Yefun Yesus do, "Nan ben suk yo gato ben men yeket 
et, subere Nan kadum nai men do, Nan ku suktinggi 
Kadit Yefun Allah." 

12 Yefun Yesus jam ye Farisi bi sukdu ne, ete Yefun 
Yesus syesyar An mas nggi syu mu nden, we ben 
sato Yefun Yesus da bambri, An da nya mo suk gato 
ye Farisi ndek mo An ne. Sane Yefun Yesus ki nai 
ye Farisi ne do, "Suma ben anato nin werwa Ji ben 
suk yo wa ben Yefun Allah bi suktinggi bor ne? Suk 
gato Ji ki ré suksangge anare, Ji yo ben suk gato ben 
Yefun Allah bi suktinggi bor mo nin gwem nde." 

13 Sane Yefun Yesus mu kadit ye ne, An mu satu it 
mo kwem, ete An mu mo em deta. 

14 Yefun Yesus si bi pakon mu mo em deta sa, Yefun 
Yesus bi pakon mbrinket án gwat roti, wo án gwat 
roti koi dik gato án grem kwop mo kwem ne sor re. 

15 Yefun Yesus ki nai An bi pakon do, "Nin mewa nin 
nggwa kadit ye Farisi si Herodes bi bibit roti." 

16 Pakon ne nutbot suk gato Yefun Yesus ki ne, ete 
án ki nai yu do, "Yefun Yesus ki sane, we men yo 
gwat roti nde bayok." 

17 Yefun Yesus jam suk gato An bi pakon kibot ne 
re, sane Yefun Yesus ndo mo An bi pakon ne do, "Nin 
kibot roti gato nin yo gwat nde wa suma ne? Suk 

gato Ji ben gabere, nin jam bi sukjimnut-i nde wa 
suma ne? Nin bi sukjimnut-i ne kwop bado? 

18 Nin gro mó, sarewo nin yo me suk sisu ndo nde 
wa suma ne? Nin dabe mó, sarewo nin yo jam suk 
sisu ndo nde wa suma ne? Te, nin napawa suk gato 
Ji ben gabere bado nde e? 

19 Sugato Ji syat roti koi mumek, ete nin syo nai 
yetu ge ribu mumek ne te, nin sum roti napta tepsu 
yu ot ses ne?" An bi pakon ki do, "Tepsu yu musyu 
dik sop we ses." 

20 Yefun Yesus ndo mo An bi pakon o do, "Sugato Ji 
syat roti koi mufit, ete nin syo nai yetu ge ribu at ne 
te, nin sum roti napta kom mo yu ot ses ne?" Yefun 
Yesus bi pakon ki do, "Kom mo yu mufit ses." 

2! Yefun Yesus ki nai an do, "Nin jam Ji bi 
sukjimnut-i nde t6 bado?" 

22 Yefun Yesus si An bi pakon mu kom mo kota 
Betsaida. An mu kom mone sa, yetu ge bok yo gwat 
yebris dik yo gato gro ndu ma mo Yefun Yesus, ete 
yé ne ndek mo Yefun Yesus wa Yefun Yesus ben 
yebris ne gro ndo satu. 

23 Sane Yefun Yesus syimtok ye gato gro ndu 
ne syim, ete Yefun Yesus gwat yebris ne mu mo 
kampung de nden. Yefun Yesus si yebris ne mu kom 
mone sa, Yefun Yesus sukut mo ye ne gro, orete 
Yefun Yesus grem syim mo ye ne gro. Yefun Yesus 
grem syim mone, orete An ki nai yebris ne do, "Te, 
nan me suk it bado nde to e?" 

24Ye ne sok mu nim, an sokbot nden, ete an ki do, 
"Ji me yetu mu ram, sarewo ji me nje tepsu kweke 
gato ram mo nden." 

25 Yefun Yesus grem syim mo ye ne gro wam dik yo 
0. Sugane ye ne gro ndo satu it. Ye ne gro ndo satu, 
an me suk mwa ne sisu ndo it. 

26 Orge Yefun Yesus ki nai ye ne do, "Nan satu mo 
nan bi nu sor, nan satu mu mo kota mit nde.” | 

27 Yefun Yesus si An bi pakon mu kadit nat ne. An 
mu o mu kom mo kampung bok yo gato karowa 
Kaisarea Filipi. An mubot os miten saresa, Yefun 
Yesus ndo mo An bi pakon do, "Yé mwa kibot Ji ré 
te, yé kibot Ji sa u ne?" 

28 An bi pakon ki nai An do, "Yé bok yo ki do, Nan 
anato Yohanes gato ras nje mo syur. Yé bok yo o ki 
do, Nan anato yenabi nyim gato gum do Elia. Yetu ge 
bok yo o ki do, Nan anato yenabi ge dik yo o." 

22 Sane Yefun Yesus ndo mo An bi pakon do, "Wo 
nin dakai, nin nutbot Ji sa u ne?" Petrus ki do, "Nan 
anato Yekwesu gato Yefun Allah bes gum Kristus, 
gato Yefun Allah syogat ma mo bur ré wa nai men 
yetu kadit sukye ete jowa men." 

30 Orge Yefun Yesus dumik wa An bi pakon wa 
sukdu ne. Yefun Yesus ki nai pakon ne do, "Nin mu, 
nin ki sukdu subot Ji nai ye yi jam daret nde." 

31 Orge Yefun Yesus duno An bi pakon subot sukye 
gato ri ma yé ben nai An ne. Yefun Yesus ki nai An bi 
pakon do, "Yetu bi Pa to Ji ré, gato Yefun Allah syo 
ma kadit gu ne, bere ye Yahudi bi yepasye, yekwesú 
mo Yefun Allah bi nu si ye Yahudi bi yeguru agama 
ne, án sino bariwa Ji o re, ete án ben sukye nai Ji ket 
kwayo-kwayo. Bere yé gu Ji kwop, sarewo kom mo 
kam we rek, bere Yefun Allah sun Ji kadit sukkwop o 
re." 

32 Yefun Yesus ki sukdu ne rer nai An bi pakon jam. 
Sane Petrus syimtok Yefun Yesus wadigan mu mo 
nden, ete Petrus ndantom Yefun Yesus mo sukdu ne. 

33 Sarewo Yefun Yesus brek ma sokme An bi pakon 
saresa, An ndantom Petrus do, "Nan ki sukdu yawa 
os wa Ji nde, biris bi yekwesu bi sukjimnut-i anane! 
Nan gwat sukjimnut ne mu ko kadit Ji se! Nan bi 
sukjimnut-i yo ma kadit Yefun Allah nde, wo nan bi 
sukjimnut-i ma kadit yetu sor re." 

34 Orge Yefun Yesus kendo yé mwa gato mone si 
An bi pakon ma mo An, ete An ki do, "Ye to iwa simo 
Ji it yo, ye ne yo iwa ben suk ket an mit-i ne o nde, 
wo an ben Ji bi suk-i sor, an tepsu ye gato sam an bi 
kwesukwin. Kapre an ku sukye mone, an kwop o, an 
mbau o an simo Ji pe sor. 

35 We, sare, ye to bi sukjimnut sye wa an dakai kem 
ndo mo bur ré yo, bergan an kwop re, wo ye to bi 
nggwa mo Ji wa an ben Ji bi suk-i, ete gwat sukdu 
subot os ndo gato Yefun Allah fro wa yetu ne yo, 
bere ye ne kem ndo to kapyo mato kapyo. 

36 Nin ben suk ket nin mit-i subere nin ku suk mwa 
mo bur ré, ete nin ges mo os ibit mone, suk mwa 
gato nin ku ne sato sugum e, san e, nu e ne te, bere 
6s nin gum sok mo Yefun Allah bi rus-i sa u ne? Yo 
os nin nde. 

37 Bere suk mwa gato nin ku ne, nin syo nai Yefun 
Allah, ete bere An nai nin gum sok mo An bi rus-i 
bado? Mo nde, 

38 Bere Yetu bi Pa to Ji ré satu ma mo bur ré. Ji satu 
ma sisu Ji kaim rer-rik su Ji bi Ai bi suktinggi ne. 
Malaikat gato ben Yefun Allah bi suk-i si Ji ma sino. 
Sane, ye to damen wa an ki nai ye yi do, an sok mo 
Ji bi rus-i si ye to damen wa an kibot Ji gum nai ye 

gato ben sukibit bu mo bur ré jam yo, bere Ji do satu 
ma it yo, Ji waii damen wa ye ne, Ji waii bariwa Ji ki 
do, ye ne sok mo Ji bi rus-i dom." 

1 Yefun Yesus ki nai An bi pakon o do, "Suk gato 

Ji ki ré suksangge anare, yetu ge bok yo gato ti 
more yo kwop nde tó, bere án kem mo bur ré kom 
mo kam gato án me Yefun Allah bi suktinggi tepsu 
Yekwesu gato nggi wai bor re." 

2 Kam mumat rek o, Yefun Yesus kendo Petrus, 
Yakobus si Yohanes sisu An it mo banbo sye. Yefun 
Yesus si an ka gri ré sor re anato it mo banbo ne. An 
ka gri ne sokme sa, Yefun Yesus kaim tara or re. 

3 Yefun Yesus bi san gato An it ne kwo rer-rik. An bi 
san kwo yé re, yetu mo bur ré yo mus san kwo ndo 
sane mo nde. 

“Sugane Yefun Yesus bi pakon ka gri ne me ye we 
gato gum do Musa si Elia si Yefun Yesus nuk subot 
sukdu sino. 

> Sane Petrus ki nai Yefun Yesus do, "Yeguru o, 
men ka gri si Nan ma more anato ndo. Men nggo nu 
ti ke gri et, dik yo wa Nan, dik yo o wa Musa, dik yo 
o wa Elia." 

SPetrus ki bi sukdu-i ne daret, an yo nutbot ndo 
nde, we an si an bi yesyim we ne nyu ndo nde. 

7 Orge duk is ma kewa an sino, ete an jam Yefun 
Allah ki sukdu kadit duk mit ne do, "Ji bi Gan gato Ji 
jimnotku anare. Nin jammo An sor." 

8 Pakon ka gri ne jam sukdu ne or sa, an sok meret 
pe ne kekro ware, an yo me ye yo mone o nde, wo 
an me Yefun Yesus wadigan anato ti mone sor re. 

2 An ka gri si Yefun Yesus is kadit banbo ne saresa, 
Yefun Yesus dumik wa an ka gri ne do, "Nin kibot suk 
gato nin ka gri me ne nai ye yi jam nde, wo Yetu bi 

Pa sun kadit sukkwop orete yo, nin ka gri ki nai ye yi 
jam." 

10 An ka gri jammo sukdu ne, sarewo an ndo mo yu 
do, "Yefun Yesus bi sukjimnut sa u anato An ki do, 
bere An sun kadit sukkwop ne?" 

11 Orete an ka gri ne ndo mo Yefun Yesus do, 
"Suma ben anato ye Yahudi bi yeguru agama ki do, 
Elia ma nyim mo Yetu bi Pa gwem mo bur ré ne?" 

12 Yefun Yesus ki do, "Sukdu gato yeguru ki ne 
sangge do, Elia ma nyim, ete an fro os wa Ji re. 
Sarewo yé krom mo Yefun Allah bi sukdu do, bere 
yé bariwa Yetu bi Pa, ete yé ben sukye nai Ji ket 
kwayo-kwayo. Sukdu ne bi sukjimnut-i sa u ne? 

13 Sarewo Ji ki sare do, Elia da ma re, ete yé ben 
sukye nai an ket kwayo-kwayo, yé ben tepsu pe gato 
yé imo, tepsu yé krom subot Elia mo Yefun bi sukdu 
mó re." 

14 Yefun Yesus si An bi pakon ka gri ne ma ku An 
bi pakon deyo o ne sa, Yefun si bi pakon ka gri ne 
me yé mwa sum wairi wa pakon yi ne. Ye Yahudi bi 
yeguru agama duwer Yefun Yesus bi pakon yi mone. 

15 Yé mwa mone do me Yefun Yesus ma sa, an mit 
iwa wai o re, ete án kas mu gum os wa Yefun Yesus. 

16 Yefun Yesus ndo mo An bi pakon yi mone do, 
"Nin si yeguru agama duwer yu mo suma ne?" 

17 Yebris dik yo mo yé mwa ne mit ne ma, ete an ki 
nai Yefun Yesus do, "Yenggras, yeguru, ji gwat ji bi 
pa ma mo Nan. Semda ben ji bi pa anato pa yo du 
ndo nde. 

18 Semda do ben pa ne yo, semda et pa kaim mo 
bur, pa syokwet bre, pa syos ne nggo yu ete pa kaim 
ne jum. Ji ndek mo Nan bi pakon subere an syun 

semda ne we kadit ji bi pa ware, an yo nggiwa ós ji 
bi pa nde." 

12 Yefun Yesus ki nai yé mwa mone do, "Mban! Nin 
gare, nin yo onyar kem ri mo Yefun nde, nin su krat 
teker ware! Ji bambrai wa Ji ben Ji bi suk-i njep si nin 
o it! Kam ot ete bere Yefun Allah nai Ji wé kadit nin 
ne? Nin gwat pa ne ma mo Ji et." 

20 Sane yé mu kar pa ne ma mo Yefun Yesus. 
Semda ne do me Yefun Yesus saresa, semda ne ben 
pa ges gwa mo bur it anane. Semda ne ben pa kaim 
kokro, pa gro kakwo kas. Pa ne ges gwa mo bur, ete 
pa wopbot bur, pa syokwet bre mone. 

2! Yefun Yesus ndo mo pa bi ai do, "Pa ré i kom mo 
kam ot rek it ne?" Pa ne bi ai ki do, "Kadit pa ka pa 
wokgan ne it. 

22 Semda ne iwa gu pa ne kwop. Semda ne bare pa 
mo bot. Semda ne bare pa mo syur wam bok yo mo 
re. Sarewo yenggras, Nan bi suktinggi tep wa ós men 
yo, Nan jimnotku men, Nan 6s men et." 

23 Yefun Yesus ki do, "Nan ki sa u ne? Nan ki do, Ji 
bi suktinggi tep bado, yo tep nde e? Ye gato onyar 
kem mo Ji yo, ye ne jam do, sangge suk mwa ne sino 
gato an ndek mo Ji, Ji bi suktinggi tep wai mo re, suk 
gato yé teker wa Ji ben ne yo mo nde." 

24 Yefun Yesus ki sukdu ne sa, sugane it, pa bi ai ne 
ki do, "Yenggras, ji da onyar kem mo Nan, sarewo ji 
yo onyar kem pe mo Nan nde to. Nan 6s ji subere ji 
onyar kem pe mo Nan o et." 

25 Sugane Yefun Yesus me yé mwa kas ma sum 
wairi wa pa gato semda ben ne, sane Yefun Yesus 
ndantom semda ne. An ki do, "Suksemda o, nan gato 
ben pa ré mbut, nan gato ben pa ré yo du nde, Ji 

syokom nan do, Nan syesyar kadit pa re tom! Nan 
sok satu mo pa ré o nde!" 

26 Semda ne saiye nggi, ete semda ne ben pa 
ne kaim kokro, pa gro kakwo kas, orge semda ne 
syesyar kadit pa ne. Semda syesyar kadit pa ne sa, 
pa yo ram o nde, ben sato pa kaim tepsu yekri mukri. 
Sane yé mwa ne ki do, "Pa ne kwop it anare." 

27 Sarewo Yefun Yesus jom pa ne syim, orge Yefun 
Yesus 6s pa ne sun. Sane pa sun re. 

28 Yefun Yesus mu mo nu mit sa, ye yi mone yo mo 
nde, An bi pakon wadigan ma ndo mo Yefun Yesus 
do, "Men yo nggiwa syun semda ne wé nde wa suma 
ne?" 

29 Yefun Yesus ki do, "Semda gato sane, an bi wis-i 
ne, men syaugat semda ne mu sor nde, wo men ki 
suk su Yefun Allah, men ndek mo Yefun orete yo, 
men ku suktinggi wa men syun semda ne wé." 

30 Yefun Yesus si bi pakon mu kadit pe ne, án muket 
os gato mubot bur Galilea ne. Yefun Yesus bariwa yé 
jam pe gato An mu mone, 

31we sugane An duno An bi pakon. Yefun Yesus ki 
nai An bi pakon do, "Bere yeko ma wa but Yetu bi Pa 
to Ji ré, ete yé gu Ji kwop wé. Yé gu Ji kwop, sarewo 
kom mo kam we rek bere Ji sun kadit sukkwop o re." 

32 Yefun Yesus ki sukdu ne, An bi pakon jam nde bi 
sukjimnut ware. Sarewo pakon ne nyuwa án ndo mo 
Yefun Yesus subot sukdu gato An ki do, 'Kam we, ete 
Ji sun kadit sukkwop o re,' bi sukjimnut-i. 

33 Yefun Yesus si bi pakon mu kom mo Kapernaum. 
Yefun Yesus si An bi pakon sok mo nu mit sa, Yefun 
Yesus ndo mo An bi pakon do, "Gado nin duwer yu 
mo suk sato suma subot os ne?" 

34 Yefun Yesus bi pakon yo du nde, we mo os mit 
ne an duwer yu subot ye gato gum kok wai mo an ye 
ka musyu dik sop we ne. 

35 Yefun Yesus kem, orete An kendo An bi pakon 
ge musyu dik sop we ne ma mo An, ete An ki do, 
"Ye gato iwa ye mwa bes an gum kok tepsu yepasye 
yo, sa ndo sa an ben nggwa tepsu ye mwa neya bi 
pakwerut et, an ben nggwa tepsu pa wokgan et." 

36 Orge Yefun Yesus nai pa wokgan dik yo ma, 
ete An grem pa ne si an ti mone sino. Yefun Yesus 
kambrut pa ne, ete Yefun Yesus ki nai An bi pakon 
do, 

37 "Ye to kak an mit wa pa wokgan sato ré, we an bi 
sukjimnut kem mo Ji yo, tepsu an kak an mit wa Ji 
dom anane. Sane dom, ye to kak an mit wa Ji yo, ye 
ne yo kak an mit wa Ji sor nde, wo ye ne kak an mit 
wa Yefun Allah gato syogat Ji ma more dom." 

38 Orge Yohanes ki nai Yefun Yesus do, "Yeguru, 
men me yetu ge dik yo syun semda ge bok yo wé, 
an ki gum su Nan gum. Sane men duyawa ye ne do, 
'Nan ki gum su Yefun Yesus gum wa syun semda O 
nde, we nan yo sisu men nde.' " 

39 Sarewo Yefun Yesus ki do, "Nin duyawa ye ne 
nde, we ye gato ki gum su Ji gum wa an ben suk 
gato ben yetu yeket, bere ye ne ki Ji gum ibit sa u 
ne? Yo mo nde, 

40 we ye gato yo duwer men nde sok mo men bi 
det-i, bere an ós men mone tó. 

41 Suk gato Ji ki ré suksangge anare, ye to syo syur 
dek nai nin wa nin da mo gato nin tepsu Ji bi pakon, 
we nin sok mo Kristus bi rus-i it yo, bere Ji syo suk 
gato ndo nai ye ne mo suk gato an ben ne." 

42 "Ye yo ben pa wokgan gato onyar kem mo Ji ré 
ges mo os ibit it yo, sa ndo sa ye rai ye ne syidem 
dom jok sye krat, ete ye bare an mo sem mo pe gato 
kru subere an rap mone. Ye ne kwop anato ndo wai 
Kadit an ben pa ges mo os ibit. 

B Nin syim dik yo ben nin ges mo os ibit it yo, nin 
tot nin syim ne wé, ete nin bare wé kadit nin et. Nin 
sok mo Yefun Allah bi rus-i mo gu su nin syim dik sor 
re anato ndo wai kadit Yefun Allah bare nin mo bot 
gesyos gato u petok ne su nin syim we mó tó. 

44 [Bot ne yo te nde re. Yé mone, bom git án ku ne 
pegat sor, bom yo kwop mo nde. | 

% Sane nin gwes dik yo do ben nin ges mo os ibit it 
yo, nin tot nin gwes ne wé. Nin sok mo Yefun Allah 
bi rus-i mo gu su nin gwes dik sor re anato ndo wai 
kadit Yefun Allah bare nin mo bot gesyos su nin gwes 
we mó tó. 

46 [Bot ne yo te nde re. Yé mone, bom git án ku ne 
pegat sor, bom yo kwop mo nde. Sane nin werwa nin 
tot suk gato gwat nin sok mo os ibit ne wé kadit nin 
et.] 

47 Sane dom, nin gro dik yo ben nin ges mo os ibit it 
yo, nin tik nin gro ne buk, ete nin bare wé et. Nin sok 
mo Yefun Allah bi rus-i mo gu su nin gro dik yo sor 
re anato ndo wai kadit Yefun Allah bare nin mo bot 
gesyos su nin gro we mo to. 

48 Mo bot gesyos ne bot yo te nde re. Yé mone, 
bom git an ku ne pegat sor, bom yo kwop mo nde. 

“tepsu nin krer bòk mo sugit subere sugit ne wik. 

50 Bók ne ndo, sarewo bók ne yo wik o nde, bere 
men ben suma subere bok ne wik satu o ne? Nin 
duwer yu subot kwayo-kwayo sato ye gato gum sye 
e ne yo, bere nin kem ndo su yu sa u ne? Sa ndo sa 

nin sino tepsu bók gato wik ne, nin duwer yu o nde, 

nin kem ndo su yu sor." 

1 0 1 Yefun Yesus ki bi sukdu-i or sa, Yefun Yesus 
mu kadit pe ne. An mu mo bur Yudea, or o 

An mu tok Syur Yordan deta. Yé mwa ma ku Yefun 

Yesus mone, sane Yefun Yesus duno yé mwa ne, 

tepsu sagana An duno nje mó re. 

2Ye Farisi ge bok yo ma ku Yefun Yesus subere yé 
bok ne werwa meret os wa Yefun. Ye Farisi ne ndo 
mo Yefun Yesus do, "Men simo Musa bi sukduno-i ne 
yo, yekra ku os wa an sombok an bi nggon wé, bado, 
nde e?" 

3 Yefun Yesus ki nai an do, "Mo Musa bi sukdu-i ne 
te, Musa syogat nin ben sa u ne?" 

#Ye Farisi ne ki do, "Musa duno men do, yekra gato 
iwa sombok an bi nggon we, an krom mo surat do, 
an sombok an bi nggon wé it anane, orete an syogat 
an bi nggon mu kadit an." 

> Yefun Yesus ki nai an do, "Musa krom sukdu sane, 
we nin bariwa jammo sukduno gato ndo, nin onyar 
krat ware. 

6 Sarewo su ketke Yefun Allah ut men yetu ne, ye ki 
do, 'Yefun Allah ut yebris, Yefun Allah ut nggon. 

7 Sane anato, yebris bere mu kadit an bi im si an bi 
ai ete an si an bi nggon kem tepsu yetu ge dik sor, 

8 we ye we gato kra ne, an we tepsu dik it." An we 
yo tepsu yetu ge we o nde, wo an we tepsu yedik it. 

2 Yefun Allah ben yebris si bi nggon tepsu dik, sane 
anato yetu sombok an we ne wé kadit yu nde." 

10 Orge Yefun Yesus si bi pakon mu kom mo nu sa, 
An bi pakon ndobot An mo sukdu ne. 

11 Yefun Yesus ki nai An bi pakon do, "Ye to sombok 
an bi nggon ne wé, ete an kra su nggon yi yo o it yo, 
ye ne ben suk siri ses an bi nggon doketke anane. 

12 Sane dom nggon ne sombok an bi ya wé, ete kra 
su ye yi yo o it yo, nggon ne ben suk siri dom anane." 

13 Yetu ge bok yo gwat an bi pa wokgan ma mo 
Yefun Yesus subere Yefun Yesus ak syim mo pa ne, 
subere ri ma Yefun Allah ben sukndo su pa ne. Yefun 
Yesus bi pakon me yé gwat pa wokgan ne ma sa, 
pakon ne maskwa, pakon ndantom ye gato gwat pa 
wokgan ma ne. 

14 Yefun Yesus me suk gato An bi pakon ben ne sa, 
An maskwa ket An bi pakon. An ki do, "Nin misyar pa 
wokgan ma mo Ji sor, nin duyawa nde, we ye gato 
jammo Ji tepsu pa wokgan jammo bi ai, bere Yefun 
Allah jowa ye ne. 

15 Suk gato Ji ki ré suksangge anare, ye to bariwa 
jammo Yefun Allah tepsu pa wokgan jammo bi ai ne 
yo, bere ye ne yo ku os wa an sok mo Yefun Allah bi 
rus-i nde." 

16 Yefun Yesus ki sukdu ne or sa, Yefun Yesus nai 
pa wokgan ne ma, An kambrut pa ne gedik-gedik, ete 
An ak syim mo pa wokgan gedik-gedik ne sino, ete 
An ki do, "Yefun Allah ete ben sukndo su nan sor." 

17 Yefun Yesus do mu o kadit nat ne sa, yetu ge dik 
yo kas ma. An tu an umsu mo Yefun Yesus gwem, 
ete an ndo mo Yefun Yesus do, "Yeguru, Nan sa, Nan 
ben Nan bi suk-i ndo. Ji ben suk sato suma subere ji 
kem ndo to kapyo mato kapyo ne?" 

18 Yefun Yesus ki nai ye ne do, "Suma ben to nan ki 
do, Ji ben Ji bi suk-i ndo ne? Yetu gato ben bi suk-i 
ndo yo mo nde, wo Yefun Allah ka dik sor anato ben 
bi suk-i ndo. 

12 Nan jam Yefun Allah bi sukduno sato: Nin gu ye 
yi kwop daret nde, nin ben siri daret nde, nin syimsi 
suk nde, nin ndak ye yi gum su sukkidar nde, nin 
kidar suk wa ku sugum nde, nin jammo nin bi ai si 
nin bi im." 

20 Ye ne ki do, "Yeguru, sukduno bok ne sino ji 
benbot kadit ji ka yemsok ne it." 

21 Yefun Yesus sokme ye ne, An jimnotku ye ne ndo 
nde. Orete Yefun Yesus ki do, "Suk dik yo anato nan 
yo benbot nde tó, sare do, nan mu nan so nan bi suk 
mwa gato nan ku ne, orete suk mwa ne bi sugum 
nan syo nai ye gato yo ku suk yo mo nde. Sane bere 
nan ku suk mwa mo gu. Nan syo sugum ne nai ye 
gato yewa suk, orete nan ma simo Ji et." 

22 Ye ne jam sukdu gato Yefun Yesus ki ne sa, ye 
ne jimnutbot ndo nde. Ye ne mu kadit re, we an bi 
sukjimnut sye mo an bi suk mwa ne. 

23 Orge Yefun Yesus sokbot An bi pakon, ete An ki 
nai An bi pakon do, "Ye gato bi suk mwa iwa an gum 
sok mo Yefun Allah bi rus-i ne yo, bergan os ne yé 
teker wa an re." 

24 Yefun Yesus bi pakon jam sukdu gato Yefun 
Yesus ki ne sa, an yeket. Sarewo Yefun Yesus ki o 
do, "Ji bi pa, ye gato kwabom kam mo suk mwa gato 
an ku ne, bere os ne yé teker wa an gum sok mo 
Yefun Allah bi rus-i re. 

25 Te suge sye gato gum do unta sok ket sum parke 
wak mo bado, nde e? Yo sok mo nde, sukye teker 
ware. Sane dom yé gato bi suk mwa iwa an gum sok 
mo Yefun Allah bi rus-i yo, suk ne tepsu sukye teker 
wa an re." 

26 Yefun Yesus bi pakon jam Yefun Yesus bi sukdu 
ne, an yeket wai o re, ete pakon ne ndo mo Yefun 

Yesus do, "Sane bere je u anato ku os wa sok mo 
Yefun Allah bi rus-i ne?" 

27 Yefun Yesus sokbot pakon ne, ete An ki do, "Yetu 
yo bi os mo nde, wo Yefun Allah sa, bi os mó; mo suk 
mwa ne sino gato Yefun Allah iwa ben ne yo, Yefun 
nggiwa wai mó re." 

28 Orge Petrus ki nai Yefun Yesus do, "Men gare, 
men misyar men bi suk mwa gato men ku ne sino 
kem ete men simo Nan." 

22 Yefun Yesus ki nai an do, "Suk gato Ji ki ré 
suksangge anare, ye to misyar an bi nu e, bi nji e, bi 
nyanggon e, bi yenggras e, bi pa e, bi nggwe e, suk 
mwa e ne kem subere an mu ben Ji bi suk-i, an mu 
ki sukdu subot os ndo gato Yefun Allah fro ne yo, 

30 bere Yefun Allah win suk mwa gato an misyar ne 
mu kom mo wam wotin dik yo. Suk mwa gato an 
misyar sato: an bi nu e, an bi nji e, an bi nyanggon e, 
an bi im e, an bi pa e, an bi nggwe e ne, sugato an 
kem mo bur ré t6 yo, ben sato Yefun Allah syo suk 
gado ne satu nai an mwa wai o re. Sarewo an ben Ji 
bi suk-i yo, bere an ku sukye mone dom. Or o su kam 
sari ne ma bere an kem ndo to kapyo mato kapyo. 

3! Wo yé mwa gato ben Ji bi suk-i nam, bere an ku 
suk wari, ete yé mwa gato ben Ji bi suk-i ne yo nam 
nde, bere an ku suk nyim." 

32 Yefun Yesus si An bi pakon mu mo kota 
Yerusalem sa, Yefun Yesus mu nyim mo yé mwa 
gwem. Yefun Yesus mu nyim mo an gwem saresa, 
Yefun Yesus bi pakon sino bi sukjimnut waiyu subot 
An. Yé gato simo Yefun Yesus mu boribot Yefun 
Yesus si bi pakon, we yé ne nyuwa ye Yahudi. Orge 
Yefun Yesus kendo An bi pakon ge musyu dik sop we 

ne mu dor kadit ye ne, ete Yefun Yesus ki subot suk 
mwa gato bere ye ben nai An mo Yerusalem. 

33 Yefun Yesus ki do, "Men mu mo Yerusalem it 
anare. Mone ye meret os wa gwat yeko ma wa but 
Yetu bi Pa to Ji ré, ete yé syo Ji mo yekwesú mo 
Yefun Allah bi nu si yeguru agama syim. Bere án 
syokom yé gu ji kwop, án syo Ji mo yewis yi syim-i. 

34 Yewis yi ne, bere yé ne ki Ji ket kwayo-kwayo, yé 
ne sukut tom Ji, yé ne kwam Ji su bus, orete yé ne 
gu Ji kwop. Sarewo kom mo kam we rek, bere Ji sun 
kadit sukkwop o re." 

35 Orge Yakobus si Yohanes, gato Zebedeus bi gan 
we ne, an we ma ku Yefun Yesus, ete an we ki do, 
"Yeguru, men ka we ndek mo Nan do, suk to men ka 
we ndek mo Nan, Nan ben wa men et." 

36 Yefun Yesus ndo mo an we do, "Suma anato nin 
ka we iwa Ji ben wa nin ka we ne?" 

37 An we ki do, "Kam sari ne ma, Nan jowa nje mo 
pe gato ndo wai, Nan gum kok wai mone yo, Nan bes 
men ka we gum pasye si Nan sino, men ka we ge dik 
yo kem tak Nan de syim ge, men ka we ge dik yo o 
kem tak Nan de syim jam." 

38 Sarewo Yefun Yesus ki nai an we do, "Nin ka we 
jam nde suk gato nin ka we ndekwa ne. Nin ka we 
fro nggwa wa nin ka we ku sukye tepsu sukye gato 
bere Ji ku ne, bado? Ji ré, Ji ben Yefun Allah bi suk-i 
anato bere yé gu Ji kwop mone. Te nin ka we iwa 
ben Yefun Allah bi suk-i kapre yé gu nin kwop mo 
dom bado?" 

32 An we ki do, "Men fro men nggwa wa re." Sane 
Yefun Yesus ki nai an we o do, "Sangge, bere nin ka 
we ku sukye tepsu Ji, bere yé gu nin ka we kwop 

dom mo Yefun Allah bi suk-i gato nin ka we ben ne, 
tepsu bere ye gu Ji kwop re. 

40 Sarewo Ji dakai yo bi os wa Ji syo nat yo wa nin 
ka we kem mone nde, wo Yefun Allah sor ete fro ye 
gato bere kem tak Ji de syim ge si ye gato kem tak Ji 
de syim jam ne." 

4! Pakon ge musyu dik doyi neya jam sukdu gato 
Yakobus si Yohanes ki ne sa, an maskwa ket pa we 
ne. 

42 Sane Yefun Yesus kendo pakon ge musyu dik 
sop we sum sino, ete An ki nai An bi pakon do, "Nin 
jam do, yé gato gum yekwesu mo bur ré gato jam 
nde Yefun, bere yekwesu bok ne ben bi suk-i su an 
bi rus-i krat wai o re. Yekwesu gato gum yepasye ne 
bere syaugat an bi rus-i ben suk tepsu yepasye ne 
bi sukdu-i ne sor. An bi rus-i tepsu an bi pakwerut-i 
gato benbot suk gato an imo sor. 

4 Sarewo nin jom nin bi rus-i sane nde, wo sare, ye 
gato iwa yé bes an nggwa tepsu yepasye it yo, an 
ben nggwa tepsu pa wokgan gato iwa 6s yé mwa 
neya et. 

““Ye gato iwa an gum yekwesu it yo, an ben nggwa 
tepsu yé mwa neya bi pakwerut et, 

% we Yetu bi Pa to Ji ré ma mo bur ré wa yé ben 
suk wa Ji nde, wo Ji ma wa ós nje, ete Ji bi nggwa 
tepsu suktot mo sukibit gato yé mwa ben ne." 

46 Yefun Yesus si An bi pakon mu sa, an ma kom 
mo kota Yerikho. Or o Yefun Yesus si An bi pakon mu 
kadit Yerikho, yé mwa si an mu sino. Yefun Yesus si 
yé mwa ne mu sino saresa, yetu ge dik yo gato gro 
ndu kem mo os de, an ndek suk mo ye gato mu wai 
ket os ne. Ye gato gro ndu ne gum do, Bartimeus, 
gato bi ai mo Timeus. 

47 Bartimeus ré jam sukdu kadit nje do, Yefun 
Yesus ye Nazaret mu wai ket os gato an kem mone. 
Sane Bartimeus jam do Yefun Yesus wai mone sa, 
Bartimeus saiye do, "Yesus o, yeraja Daud bi Dat o, 
Nan jimnotku ji et!" 

48 Yé mwa ne maskwa Bartimeus, ete yé ndantom 
an do, "Nan not tom!" Yé da ndantom an, sarewo an 
saiye gat nggi wai o re do, "Yeraja Daud bi Dat o, 
Nan jimnotku ji et!" 

49 Sane Yefun Yesus ti not, An syogat yé gwat ye 
gato gro ndu ne ma mo An. Yé mu ki nai ye gato gro 
ndu ne do, "Nan ti tom! Yefun Yesus kendo nan ma it 
anare. Nan mit at wa et!" 

50 Bartimeus jam sukdu ne sa, an am an bi san syu 
gato an it ne kem, ete an ti an mu ku Yefun Yesus. 

>l Yefun Yesus ki nai an do, "Nan iwa Ji ós nan su 
suma ne?" Bartimeus gato gro ndu ne ki do, "Yeguru, 
Nan ós ben ji gro ndo satu et." 

52 Yefun Yesus ki nai an do, "Nan gro ndo satu 
it anare, nan mu sor. Nan onyar kem mo Ji anato 
nan ge re." Yefun Yesus do ki An bi sukdu-i or sa, 
Bartimeus gro ndo satu it anane, orge an si Yefun 
Yesus mubot os sino. 

1 1 1 Yefun Yesus si bi pakon karowa ma kom 

kota Yerusalem sa, an ma kom mo kampung 
we gato gum do Betfage si Betania mo bobuk Zaitun. 
Mone Yefun Yesus syogat An bi pakon ge we yo mu 
nyim. 

2Yefun Yesus ki nai an we do, "Nin ka we mu nyim 
mo kampung gato karo mone. Nin ka we do mu kom 
mone it yo, bere nin ka we ku keledai gan ge dik yo 
gato yé jik mone. Keledai ne ye yo it mo nde to. Nin 
ka we sombok ete nin ka we gwat ma. 

3 Do ye yo mone ndo mo nin ka we do, 'Nin ka we 
sombok keledai gan ne wa suma ne”? yo, nin ka we 
ki do, 'Men bi Yekwesu mitmo keledai ré, bergan sor, 
ete An syo satu o re.' " 

“Pakon ge we ne mu nyim, an we mu kom motu, 
ete an we me keledai gan ge dik yo gato yé jik mo 
nusyo dik yo mo os de. An we sombok keledai ne 
saresa, 

> ye bok yo gato ti mone ndo mo an we do, "Nin ka 
we ben suma ne? Nin ka we sombok keledai gan ne 
wa suma ne?" 

6 An we ki nai yé ne sagato Yefun Yesus ki nai an 
we ne. Sane yé ne misyar an we gwat keledai ne mu. 

7 Pakon ge we ne gwat keledai ne ma kom mo Yefun 
Yesus sa, an we sya an we bi sansun mo keledai yu, 
orete Yefun Yesus it mo keledai ne. 

8 Yefun Yesus mubot os ne sa, yé mwa mone mit 
iwa ku Yefun Yesus ma tepsu án bi yepasye, sane ye 
deyo sya án bi sansun mo os mit wa Yefun Yesus. Ye 
deyo tot kwebu mo nggwe ete gwat ma, án sya wa 
mbrau os gato Yefun Yesus muket. 

2 Yé mwa gato mu nyim si yé mwa gato boribot, an 
sino saiye do, "Men un Yefun Allah et! Ye gato Yefun 
Allah syogat ma ré, Yefun Allah ben sukndo su An et! 

10 Yefun Allah, Nan syogat Ye ré ma jowa men it 
anare, tepsu kam nyim Nan bes men bi amui Daud 
jom men ne. Nan ben sukndo su Ye ré et! Men yetu 
ete bes Yefun Allah gum kok sye wai o et!" 

11 Yefun Yesus mu kom mo Yerusalem, orge An mu 
mo Yefun Allah bi nu. Yefun Yesus sokbot suk mwa 
mone. Sarewo karowa kam bok it, sane Yefun Yesus 
si An bi pakon ge musyu dik sop we ne mu kadit 
kota, an sino mu sem mo kampung Betania. 

12 Bi ik, ete Yefun Yesus si An bi pakon mu kadit 
Betania saresa, Yefun Yesus on de. 

13 Yefun Yesus mo os miten sa, An ti ko ete An me 
kwe ara ke dik yo kom motu. Kwe ne i-nat mó, sane 
Yefun Yesus mu meret ara bo wa An git. Sarewo 
Yefun Yesus mu kom mo kwe ne sa, Yefun Yesus yo 
ku kwebo yo mo nde, wo kwe ne nat sor re ana mó, 
we aina ne yo tep wa kwe ne bo nde tó. 

14 Orge Yefun Yesus dufo mo kwe ara ne do, "Kadit 
kam ré, ye yo ma git nan bo yo o nde." Sukdu gato 
Yefun Yesus ki mo kwe ara ke ne, Yefun Yesus bi 
pakon jam dom. 

15 Yefun Yesus si An bi pakon mu kom mo Yerusalem 
sa, Yefun Yesus sok mo ros gato yé nggo wairi wa 
Yefun Allah bi nu de mit. Yefun Yesus sok mone sa, 
An syun yé bok yo gato so suk mone titi wé kadit pe 
ne. An brek yé gato win sugum ne bi meja, An brek 
ye gato so ndabu ne bi bangko. 

16 Yefun Yesus duyawa yé gwat suk wa yé so ne mu 
wai ket Yefun Allah bi nu de mo ros de mit. 

17 Yefun Yesus duno yé mwa mone. An ki do, "Ye 
krom mo Yefun Allah bi sukdu do, 'Ji bi nu ré yo, yé 
kendo do, nu gato yé benadi wa yewis mwa mo bur 
ré sino mó,' wo nin gato so suk mo Yefun Allah bi nu 
mit ré, nin ben nu ré tepsu nu wa yé gato syimsi suk 
ne ma kem mo." 

18 Yekwesu mo Yefun Allah bi nu si yeguru agama 
jam sukdu ne sa, an meret os wa gu Yefun Yesus 
kwop wé, we yé mwa ne iwa jammo sukdu gato 
Yefun Yesus ki ne. Yé mwa ne mit jwa Yefun Yesus, 
sane yekwesú mo Yefun Allah bi nu si yeguru agama 
nokwa yé mwa ne jammo Yefun Yesus bi sukduno-i 

sye wai kadit an, sane an meret os wa gu Yefun 
Yesus kwop we. 

12 Kam bok, ete Yefun Yesus si An bi pakon mu 
kadit kota ne mu mo nden. 

20 Ik nyotkwo Yefun Yesus si An bi pakon satu mu 
mo kota o saresa, an mu wai ket os ne, an sokme 
kwe ara gato Yefun Yesus dufo mone. Kwe ara ne gu 
re. Kwe ne gu kadit kwa but sor kom mo i-brot mo 
bur. 

21 Orge Petrus napakom sukdu gato Yefun Yesus ki 
su kamekre ne. Sane Petrus ki nai Yefun Yesus do, 
"Yeguru, Nan me et! Kwe ara gato Nan dufo mone te 
re." 

22 Yefun Yesus ki do, "Nin onyar kem mo Yefun 
Allah et! 

23 Suk gato Ji ki ré suksangge anare, ye gato ki 
nai banbo mone do, 'Nan mu am nan dakai ngga 
mo sem,' ete ye ne bi sukjimnut we nde, wo an bi 
sukjimnut dik do, suk gato an ki ne, sangge, bere bor 
sor, sane it yo, bere banbo ne benbot suk gato an ki 
ne. 

24 Sane Ji ki sare do, suk gato nin kiwa Yefun Allah 
syo nai nin yo, nin kwabom kam mo Yefun Allah do, 
Yefun Allah syo suk ne nai nin re, sane bere nin ku re. 

25 Nin benadi, nin ki suk su Yefun Allah yo, nin grem 
sukmaskwa mo nin mit wa ye yi mo sukibit gato ye 
ne ben nde, nin nutbot sukibit ne o nde, wo nin was 
sukmaskwa ne or wé kadit nin, orete nin benadi. Nin 
was sukmaskwa ne or wé subere nin bi Ai mo gu waii 
maskwa nin mo sukibit gato nin ben ne o nde, subere 
nin bi Ai mo gu yo nutbot o nde. 

26 [Wo nin do nutbot sukibit gato yé yi ben nai nin 
ne tó, ete nin jom sukmaskwa ne pe tó yo, bere nin 

bi Ai mo gu waii nutbot sukibit gato nin ben ne tó, 
ete An maskwa nin mone tó.]" 

27 Yefun Yesus si An bi pakon satu ma mo Yerusalem 
o. Yefun Yesus mubot Yefun Allah bi nu de mo ros 
de mit ne sa, yekwesú mo Yefun Allah bi nu, yeguru 
agama si ye Yahudi bi yepasye ma ku Yefun Yesus. 

28Yé bok ne ndo mo Yefun Yesus do, "Je u anato 
bes Nan wa Nan ben suk mwa more ne? Je u anato 
syogat Nan ma more ne?" 

22 Yefun Yesus ki nai an do, "Ye gato bes Ji gum 
kok wa Ji ma ben suk more ne, bere Ji frot An gum 
nai nin jam, sarewo Ji waii ndo mo nin subot kwa dik 
yo or et. Nin ki sukdu ne ma yo, bere Ji waii ki sukdu 
satu mo suk gato nin ndobot Ji mone. 

30 Ji ndo mo nin do, 'Je u anato bes Yohanes wa 
ras nje mo syur ne, Yefun Allah bado, yetu e?' Nin ki 
napyo nai Ji jam et!" 

31 Orge yekwesú si yepasye ne kibot su yu ware, an 
yo ku os nde, án ndo mo yu do, "Men ki sa u nai An 
ne? Men do ki do, 'Yefun Allah anato bes Yohanes' 
it yo, bere An ndo mo men do, 'Sane nin yo jammo 
Yohanes nde wa suma ne?' 

32 Sarewo men do ki do, 'Yetu anato bes Yohanes, 
it yo, bere sukye mone wa men dom." Yekwesú si 
yepasye ne nyuwa yetu mwa mone, sawe yé mwa 
ne maskwa, we yé mwa ne onyar kem mo Yohanes 
tepsu yenabi gato Yefun Allah bes ne. 

33 Sane yekwesú mo Yefun Allah bi nu si ye Yahudi 
bi padosye mu ki nai Yefun Yesus do, "Men jam nde. 
Orete Yefun Yesus ki nai án do, "Sane yo, Ye gato 
bes Ji wa Ji ma ben suk more ne, Ji yo frot An gum 
nai nin jam dom nde." 

1 2 1 Orge Yefun Yesus gwat sukamno bok yo, An 

ki nai yekwesu mo Yefun Allah bi nu, yeguru 
agama si ye Yahudi bi padosye mone. Yefun Yesus ki 
nai an do, "Yetu ge dik yo ben nggwe anggur, orete 
an gat ros wairi wa, ete an po bur wak wa ye jomuk 
anggur bo mó. Orete an nggo nu gwes kok wa yé ti 
mó subere yé mewa nggwe ne. Suk mwa ne fro orete 
yenggras syogat yetu ge bok yo mewa nggwe ne. An 
ki nai yé bok ne do, 'Anggur ré do bo it yo, nin wat 
i-we, napyo wa ji, napyo wa nin.' Orete yenggras ne 
mu mo nat yi kadit. 

2Su kam gato anggur ne bo um, yenggras ne 
syogat an bi pakwerut dik yo mu mo yé bok gato 
mewa nggwe ne subere yé ne wat anggur bo napyo 
wa an. 

3 Sarewo pakwerut do ma sa, ye gato mewa nggwe 
ne but pakwerut ne ete kwam pa ne. Orete ye gato 
mewa nggwe ne, án yo bi suk yo nai pa gwat mu 
nde, án syogat pakwerut ne mu yi satu mo pa bi 
yenggras. 

“Orge yenggras gato bi nggwe ne syogat pakwerut 
dik yo o mu o, sarewo ye gato mewa nggwe ne gwa 
pakwerut ne mo pa su. An kabor pa ne, án ben pa 
ket kwayo-kwayo dom. 

> Orge yenggras ne syogat pakwerut dik yo o wali 
mu o. Sarewo ye gato mewa nggwe ne gu pakwerut 
ne kwop. Sane yenggras bi pakwerut ge bok yo o 
mu mone. Sarewo ye gato mewa nggwe ne kwam 
pakwerut deyo, yé ne gu deyo kwop. 

6 Yenggras ré, an bi an bi pakwerut mu or mone, 
yetu ge dik sor ana kem, an bi gan gato an jimnotku. 
Sane kom mo rut sa, yenggras ré syogat an dakai bi 

gan mu mone, we an ki do, 'Ye gato mewa nggwe ne 
bere jammo ji bi pa re.' 

7 Sarewo ye gato mewa nggwe ne do me pa ne ma 
sa, an ki nai yu do, 'Yenggras gato bi bur det re bi 
gan anare. Men gu pa kwop wé et, subere bur det ré 
sok mo men.' 

8 Sane ye gato mewa nggwe ne but pa ne, ete yé 
gu pa ne kwop wé. An gu pa kwop or, án bare pa 
mukri mo nggwe de nden." 

2 Orete Yefun Yesus ndo mo yekwesú mo Yefun 
Allah bi nu si ye Yahudi bi yepasye mone do, "Sane, 
yenggras gato bi bur det ne ma yo, bere an ben 
suma su ye gato mewa an bi nggwe ne? Bere an ma, 
an gu ye gato mewa an bi nggwe ne kwop wé, orete 
an syogat ye be yo o waii mewa an bi nggwe ne. 

10 Nin baca sukdu kwa ré mo Yefun Allah bi sukdu 
mó bado, nde tó e? Sukdu ré ki do, 'Jok gato yé nggo 
nu su ne, su ketke yé bariwa, an nut do ibit re, ri ma 
Sa yé nai jok ne tepsu jok gato ndo wai wa yé nggo 
nu ne su o re. 

11 Yefun Allah anato fro jok ne. Men me ete men 
nut do, suk gato Yefun ben ne ndo wai o re.' " 

12 Yekwesu mo Yefun Allah bi nu si yeguru agama si 
ye Yahudi bi padosye ne, an sino jam do, sukamno 
gato Yefun Yesus ki ne, Yefun ki pet mo sukibit gato 
an ben ne. Sane an werwa an but Yefun Yesus ware, 
an nyuwa yé mwa gato sum mone. Sane an mu kadit 
nat ne re. 

13 Bergan yo o, yekwesu mo Yefun Allah bi nu si ye 
Yahudi bi padosye, an syogat ye Farisi ge bok yo si 
ye gato simo Herodes ge bok yo ma meret os wa 
Yefun Yesus mo suk gato Yefun Yesus ki ne. 

14Yé bok ne mu ku Yefun Yesus, ete an ki do, 
"Yeguru, men jam do, Nan sa, Nan anato ye gato 
ben bi suk-i ri roi. Men jam do, Nan kibot Yefun Allah 
bi sukdu ne yo, kapre yepasye ke, ye gato gum wok 
ke, Nan duno men sino su Yefun Allah bi sukdu-i ne 
rer sor, Nan duno yé mwa ne sino tepsu yu. Nan yo 
brek nden we mo sukdu gato Nan ki ne nde. Sane, 
men iwa men jam Nan bi sukjimnut subot sukdu re 
et, sare do, 'Pemerintah bi yekwesu gato gum do 
Kaisar syogat men bi sugum pajak nai an, sane men 
ye Yahudi bi sukduno-i ki suma ne? Men bi sugum 
pajak anato ndo tepsu sukduno ne bado, siri kadit e? 
Nan nut do Yefun Allah iwa men bi sugum nai Kaisar, 
bado, An yo iwa nde e? " 

15 Sarewo Yefun Yesus jam yé bok ne meret os wa 
An, subere ye maskwa An mo sukdu gato An ki satu 
ne. Yefun Yesus jam do, yé ne da ben nggwa tepsu 
ye gato onyar kem mo Yefun Allah, sarewo an mit 
tara re. Sane An ki do, "Suma ben anato nin meret 
os wa Ji ne? Nin gwat ye Roma bi sugum det dik yo 
ma wa Ji me et." 

16 Sane yé gwat sugum det dik yo ma syo nai Yefun 
Yesus, orete An ndo mo yé ne do, "Yé krom je u ana 
kaim mo sugum det ré ne? Yé krom je u ana gum mo 
sugum det ré ne?" Yé ne ki do, "Yé krom Kaisar kaim 
mone, si yé krom Kaisar gum mone." 

17 Sane Yefun Yesus ki nai an do, "Sane, Kaisar bi 
suk-i yo, men syo nai Kaisar, wo Yefun Allah bi suk-i 
yo, men syo nai Yefun sor." Yé jam suk gato Yefun 
Yesus ki ne sa, yé yeket sukdu ne. 

18 Orge ye Saduki ge bok yo ma ku Yefun Yesus. Ye 
Saduki bi sukduno-i kwa yo do, ye gato kwop bere yo 
sun o nde. Ye Saduki ré ma ndo mo Yefun Yesus do, 

12"Yeguru, Musa krom sukduno ré wa men do, ye 
gato yo ku pa nde do kwop it yo, bere an bi nji wali 
kra su nggonna ne subere ku pa win an bi nji gato 
kwop ne. 

20 Wam dik yo, pa yedik ge mufit kem more mó re. 
Pa do futmo kra su nggon dik yo, orete an kwop, an 
yo ku pa nde. 

21 Sane pa kedowe waii kra su nggonna ne. Sarewo 
pa kedowe saga pa do futmo ne dom, pa ne kwop, 
yo ku pa nde. Sane pa kedogri waii kra su nggonna 
ne o, orete pa ne kwop, an yo ku pa nde, 

22 sane sane sor pá bok ne sino kom mo kedomufit 
kra su nggonna ne ware, pa bok ne sino yo ku 
pa nde, wo pa bok ne sino kwop or. Kom mo rut, 
nggonna ne waii kwop dom. 

23 Sane yo, su kam gato yekwop sun kadit sukkwop 
it yo, nggon gato kra su pa ge mufit ne te, bere 
nggon ré tepsu pa u bi nggon ne?" 

2#Yefun Yesus ki nai ye Saduki ne do, "Nin jam 
nde Yefun Allah bi sukdu, nin jam nde Yefun Allah bi 
suktinggi, sane anato nin bi sukjimnut siri. 

25 We, sare, ye gato kem mo bur ré sa, an kra su 
yu, sarewo su kam gato yekwop sun it yo, yé mwa 
ne sino bere yo kra su yu o nde, wo yé mwa ne tepsu 
malaikat mo gu sor re, yé yo kwop o nde. 

26 Nin watbot sukdu gato Musa krom subot ye gato 
sun kadit sukkwop mo bado nde e? Musa me kweke 
dik yo Yefun Allah ki do, 'Ji anato Yefun Allah gato 
jom Abraham, Isak si Yakub.' 

27 Yenggras ka gri ne da kwop su nyim neya, sarewo 
an mbau satu. Sane Yefun Allah yo jom ye gato kwop 
nde, wo Yefun jom ye gato mbau sor. Nin gare bi 
sukjimnut-i subot ye gato kwop ne siri wai o re." 

28 Ye Yahudi bi yeguru agama dik yo ma syaretwa 
sukdu gato Yefun Yesus si ye Saduki duwer yu mone. 
Yeguru re jam do, Yefun Yesus sa, ki bi sukdu-i ndo 
ye. Sane yeguru agama ré ndo mo Yefun Yesus do, 
"Kadit sukdu mwa gato Yefun Allah duno men su ne, 
sukduno u anato sye wai kadit sukduno yi neya ne?" 

22 Yefun Yesus ki do, "Sukdu kwa ketke anare, 'Nin 
yewis Israel ne, nin jam sukdu ré et. Yenggras gato 
jom men ne, An anato Yefun Allah, Ye gato gesyos. 
Men un Yefun Allah Ye gato gesyos ka dik ne sor. 

30 Men bi sukjimnut sye kas subot Yefun Allah Ye 
gato gesyos gato jom men ne et. Men bi men nggwa 
wa men ben An bi suk-i sisu men mit dik, men onyar 
dik, men bi sukjimnut dik et.' 

31 Sukduno kwa dowe anare do, 'Men bi sukjimnut 
sye kas subot ye yi tepsu men bi sukjimnut sye kas 
subot men dakai et.' Sukdu kwa we ne anato sye 
wai kadit sukduno mwa ne sino mo Yefun Allah bi 
sukduno-i ne." 

32 Yeguru agama ne ki nai Yefun Yesus do, "Yeguru, 
suk gato Nan ki ne sangge. Yenggras gato jom men 
ne, ka dik sor re, Yefun Allah anane, ete ye yo gato 
nggi wai kadit An yo mo nde. Men som suk yi nde. 

33 Sane men yetu ré, men bi sukjimnut sye kas 
subot Yefun Allah, men bi men nggwa wa men ben 
An bi suk-i sisu men mit dik, men onyar dik, men bi 
sukjimnut dik et. Sane dom men bi sukjimnut sye kas 
subot ye yi tepsu men bi sukjimnut sye kas subot 
men dakai anato ndo wai kadit men gre suge tepsu 
suksom ete men gwat suksom bok yo o ma wa men 
som Yefun Allah su ne." 

34Yefun Yesus nut do, sukdu gato yeguru agama ki 
ne ndo re. Yeguru ki an bi sukdu-i ne tepsu ye gato bi 

sukjimnut ko. Sane Yefun Yesus ki nai yeguru agama 
ne do, "Nan sa, nan jam suk, sane karowa nan sok 
mo Yefun Allah bi rus-i it anare." Sane kadit kam ne, 
ye yo ma ndobot Yefun Yesus wa meret os wa An O 
nde, yé mwa ne damen ware. 

35 Yefun Yesus duno nje mo Yefun Allah bi nu de 
mo ros de mit saresa, Yefun Yesus ndo mo nje mone 
do, "Yeguru gato duno nin su Musa bi sukduno-i ne, 
yeguru ne ki do, Yekwesu gato Yefun Allah syogat 
ma mo bur ré anato Daud bi dat ne wa suma ne? 

36 Suga nyim tuya, Yefun Allah Gen pet mo Daud, 
ete Daud dakai ki do, 'Yefun Allah Ye gato gesyos ki 
nai ji bi Yekwesu do, Nan kem tak Ji de syim ge. Nan 
si Ji tepsu Yekwesu sino mone sane sor Ji syo yeko 
gato iwa gu Nan mo Nan syim, subere an jammo Nan 
et.' 

37 Sane mo Mazmur ne, Daud kendo Kristus tepsu 
an bi Yekwesu. Sane men kendo Kristus do, 'Daud bi 
dat' sor nde, wo An tepsu Daud bi Yekwesu dom." Yé 
mwa gato mo Yefun Allah bi nu ne iwa jam sukdu 
gato Yefun Yesus duno an su ne. 

38 Yefun Yesus duno yé mwa mone saresa Yefun 
Yesus ki do, "Nin mewa nin nggwa kadit yeguru 
agama. Yeguru ne iwa it san syu gato ndo, ete an mu 
mo peyo-peyo su san gato ndo ne, subere yé mwa 
sokme an. Yeguru do mu mo pasar it yo, an iwa yé 
mwa mo pasar nut do, an yepasye, an iwa yé ki do, 
'kam ndo' mo an. 

32 Yeguru ne iwa an kem mo pe gato yé fro wa 
yepasye ma kem mo, sato mo nu ari e, mo pesta e 
ne subere yé bes an gum kok mone. 

40 Yeguru ne kidar nggonna subere an nai suk mo 
nggonna ne bi nu or sino. Sane dom yeguru ne 

benadi syu, subere yé mwa gato me yeguru benadi 
sane nut do, yeguru ré sa, ben Yefun Allah bi suk-i 
sisu ndo, ondewo yeguru ben bi suk-i ibit re. Sane 
bere Yefun Allah syo sukye gato de wai nai yeguru 
gane o re." 

41 Yefun Yesus kem mo Yefun Allah bi nu mit ne, 
Yefun Yesus kem karowa peti gato yé bok sugum mo 
mit ne. Mone, yé gwat sugum ma, ete yé bok mo 
peti mit wa yé som Yefun Allah su. Yefun Yesus kem 
mone, ete An sokwa yé mwa gwat bi sugum ma mo 
Yefun Allah bi nu. Yé mwa gato ku suk mwa, yé ne 
ma bok bi sugum mwa mo peti ne mit. 

42 Orete nggonna ge dik yo ma mone dom. Nggonna 
ne ye gato ku suk mo nde, mom yewa suk. Nggonna 
ne ma gwat bi sugum wokgan yi sor, mom bok 
sugum det wokgan we mo peti mit ne. 

43 Orge Yefun Yesus kendo An bi pakon ma, ete 
Yefun Yesus ki nai An bi pakon do, "Suk gato Ji ki ré 
suksangge anare, nggonna gato yewa suk ré bok bi 
sugum-i mo peti ne mwa wai kadit yé mwa ne sino, 

““we yé mwa ne da bok sugum mwa, sarewo an 
syo sukwokgan kadit an bi suk mwa gato an ku ne. 
Wo nggonna ré da bok sugum wokgan sor re, sarewo 
mom syo suk gato mom ku ne sino, mom bok or sino 
mo peti re." 

1 3 1 Yefun Yesus duno nje mone, or Yefun Yesus 
mu kadit Yefun Allah bi nu ne. Yefun Yesus 
mu kadit Yefun Allah bi nu saresa, Yefun Yesus bi 
pakon dik yo ki nai Yefun Yesus do, "Yeguru, Nan me 
Yefun Allah bi nu ré et! Yefun Allah bi nu ré ndo wai 
o re, jok gato yé nggo nu su ne sye wai o re." 
2Yefun Yesus ki nai an do, "Nan dom sokbot nu 
gato sye wai ne et. Yefun Allah bi nu ne ndo wai, 

sarewo kapyo tak nu ne ibit or re. Ri ma jok mwa 
gato yé nggo nu su ne, bere ye ma krut jok mwa ne 
or re, dik yo ut mo dik yo o nde." 

3 Orge Yefun Yesus mu mo bobuk Zaitun, An kem 
mo bobuk de gato tak Yefun Allah bi nu ne. Yefun 
Yesus kem mone sa, An bi pakon ge at gato gum 
do Petrus, Yakobus, Yohanes, si Andreas, an ge at 
wadigan ma mo Yefun Yesus, an ki sukdu dor mone. 

“Yefun Yesus bi pakon ge at ne ndo mo Yefun 
Yesus do, "Yenggras, Nan ki sukdu rer nai men et. 
Sukdu gato Nan ki subot Yefun Allah bi nu ne te, kam 
ot ete bere suk mwa gare bor ne? Suk sato suma 
anato bere bor nyim wa ós men jam do, bergan it, 
kam gato Nan ki ne ma it ne?" 

> Yefun Yesus ki nai an ka at ne do, "Nin mewa nin 
nggwa sawe ye yo ma kidar nin. 

6 Bere yé mwa ma ki do, 'Ji anato Kristus gato Yefun 
Allah syogat ma mo bur ré,' ete kidar yé bok ne sino 
jammo án re. 

7 Bere nin jam sukdu subot yé ben sukndi karowa 
nin, bere nin jam sukdu subot yé gu yu mo 
peyo-peyo, sarewo nin nyu nde. Bur ré yo kru nde tó, 
bere yé ben sukndi ete gu yu nyim wé et. 

8 Bere negara deyo futma gu negara deyo o, bere 
yewis deyo futma gu yewis deyo o mone tó. Bere sui 
sye juwai bur ré ram mo peyo-peyo. Bere sukonde 
sye bor mo peyo-peyo dom. Nin me suk bok gane 
bor it yo, karowa bur re kru it anane, tepsu nggon 
gato nukwe i su pa, bere nggon ne kem su bi pa. 

2Su kam gane ma, nin mewa nin nggwa, we bere 
yé but nin, ete yé gwat nin mu mo ye Yahudi bi 
yepasye. Yé gwat nin deyo mu mo ye Yahudi bi nu 
ari dom, ete ye Yahudi kwam nin su bus mone. Bere 

ye but nin, we nin onyar kem mo Ji, ete nin ben Ji bi 
suk-i. Bere yé gwat nin mu mo yepasye gato jowa 
bur ré yo, bere nin ti mo yeraja si gubernur gwem, 
ete nin ki sukdu subot Ji nai yepasye ne jam. 

10 Sukdu subot os ndo gato Yefun Allah fro wa 
nin ne yo, bere yé ki frekbot yewis mwa mo bur ré 
iwedewe orete yo, bere bur ré kru it anane. 

11 Yé gwat nin mu mo yepasye subere yepasye ne 
ndobot nin yo, nin jimnot teker subot suk gato nin ki 
ne nde. Nin nokwa teker nde, we su kam gane it yo, 
Yefun Allah Gen 6s nin ki suk mone. Sukdu gato nin 
jam mo nin mit ne yo, nin ki nai nje sor, we sukdu 
gato nin ki ne ma kadit nin dakai nde, wo sukdu ne 
ma kadit Yefun Allah Gen. 

12 Nin gato onyar kem mo Ji, nin bi nji deyo bere 
meret os wa nin ete syo nin mo yepasye syim, ete 
yepasye syokom yé gu nin kwop. Nin bi ai deyo syo 
nin mo yepasye syim, ete yé gu nin kwop dom. Nin 
deyo bi pa, bere bariwa jammo nin, ete syo nin mo 
yepasye syim, ete yé gu nin kwop. 

13 Nin ben Ji bi suk-i, sane bere yé mwa ne sino 
bariket nin, wo ye gato onyar kem pe mo Ji sor kom 
mo pe gato or mo yo, bere ye ne kem ndo to kapyo 
mato kapyo." 

14Yefun Yesus ki o do, "Bere kam sari ne ma nin me 
yetu ge dik yo ma mo Yefun Allah bi nu, ete an sok 
mo Yefun Allah bi gumwak fo mo Yefun bi nu mit. Ye 
ne, an mise teker, ete an gwat suk yo ma mone gato 
ben gumwak fo ne ibit, subere Yefun Allah bariwa 
gumwak ne or re. (Nin yé mwa ne sino gato baca 
sukdu gare, nin nutbot bi sukjimnut sisu ndo et.) 
Sane nin do me ye ne ben Yefun Allah bi nu mit ibit it 

yo, nin ye gato kem mo bur Yudea titi mu mo banbo 
et. 

15 Nin dogato ti mo bi nu yu is ete sok mo nu mit 
wa nai suk yo mone nde, wo nin titi sor. 

16 Nin dogato ben suk mo nggwe satu mu mo an bi 
nu wa nai an bi san syu nde. Nin titi sor! 

17Su kam ne nggon gato syimfar si nggon gato pe 
bi pabom er tó ne, bere ku sukye ndo nde. 

18 Nin ki suk su Yefun subere sukye gato ben nin ye 
Yudea ne yo bor su aina gato nyot dek nde, 

13 we su kam gane yé ku sukye ndo nde. Kadit 
ketke, kadit kam gato Yefun Allah ut bur ré sor kom 
mo kam gato bur ré kru, yé yo ku sukye gato yé 
teker sato sukye ré yo mo nde, sukye gato yé ku su 
kam ne bere yé wai o re. 

20 Wo bere kam gato yé ku sukye ré su ne Yefun 
Allah tot napyo wé, ondeyo yé mwa ne kwop or. 
Yefun Allah jimnotbot yé gato An fro suga nyim wa 
An nai sok mo An bi rus-i, sane bere An tot kam gato 
yé ku sukye su ne napyo wé. 

21 Su kam gane ete ye yo do ma ki do, 'Nin me ye 
ré et! Kristus gato Yefun Allah syogat ma wa jowa 
men anato ma it!" 'Nin me ye motu et! Kristus anatu 
it!' yo, nin jambot nde. 

22 Ye gato ben kidar do, an dakai anato Kristus gato 
Yefun Allah syogat ma mo bur ré wa nai men yetu 
kadit sukye ete jowa men ne bere mo. Sane dom 
yenabi gato ma wa kidar nin bere mo. Yé bok ne 
bere kadum bi suktinggi gato ben yé yeket ndo nde. 
Yé bok ne ben bi suk-i, bergan an ben kidar nje gato 
Yefun Allah fro suga nyim wa Yefun nai sok mo Yefun 
bi rus-i, sarewo bere yé bok ne yo ku os mone nde. 

23 Sane nin mewa nin nggwa kadit ye gato kidar 
nin, we sukdu bok ne, yo bor nde tó, Ji ki napyo nai 
nin jam nyim wé re." 

24"Sukye gato yé mwa ne ku su kam bok neya 
orete yo, kam su mo gu, bere Yefun Allah te re. Aina 
bere ru rer o nde. 

25 Bi mwa ne ges kadit gu or. Suk mwa mo gu nim 
ne yo kas ri o nde. 

26 Su kam gane yé mwa ne sino mo bur ré me Yetu 
bi Pa to Ji ré bor mo gu. Bere Ji is ma sisu nyotem. Ji 
kaim rer-rik su Ji bi suktinggi gato bor mone. 

27 Bere Ji syogat Ji bi malaikat mubot bur ré 
iwedewe nai yé gato Yefun Allah fro suga nyim wa 
An nai sok mo An bi rus-i ne. Malaikat ne bere nai yé 
ne kadit nobu nim, kadit nobu ket, kadit nobu sem, 
kadit nobu nden. Malaikat nai yé mwa ne sor kadit 
bur ke kom mo bur naprut ne." 

28 "Men nutbot kwe ara, subere men jam sukduno 
kwa yo o et. Kwekwa ne kur ete i-nat kup be bor sim 
yo, men jam do, bergan no kro it anane. 

22 Sane dom, nin me suk mwa gato Ji kibot gare bor 
it yo, bere nin jam do, yo nam nde ge, Ji ma tepsu 
yetu bi Yekwesu it anane. 

30 Suk gato Ji ki ré suksangge anare, yé gato kem 
mo bur su ré, an sino yo kwop nde to, suk gato Ji ki 
ne bor sino re. 

3! Gu nim ne si bur ré bere kru re, wo Ji bi sukdu ne 
kem sor to kapyo mato kapyo." 

32 "Kam gato Yetu bi Pa to Ji ré satu ma su ne, yetu 
ge dik yo jam kam ne nde. Malaikat mo gu dom jam 
nde re. Ye yo jam bi kam-i nde, ye yo jam bi jam-i 
dom nde. Ji dakai, gato Yefun Allah bi Gan jam nde 
dom re, wo Yefun Allah wadigan sor ete jam. 

33 Sane nin frawa nin nggwa et! Nin jam nde kam 
gato Ji ma su ne re. Nin mewa sor! 

34 Kam gato Ji ma su ne tepsu sukdu subot yenggras 
dik yo gato mu mo os syu mo bur yi. Yenggras ne 
syogat an bi pakwerut mewa an bi nu ne. An fro suk 
wa pa gedik-gedik ben mo an bi nu ne, ete an ki nai 
pakwerut gato mewa nusyo ne do, 'Nin kem su nin 
fra sor ji satu ma et.' 

35 Sane dom nin kem su nin fra, bere Ji satu ma re. 
Ji anato tepsu yenggras gato mu kadit an bi nu ne. 
Sane nin jam nde kam gato bere Ji satu ma mo Ji 
bi nu ne. Ji satu ma su kre bado, su noru mit bado, 
ndam kokor ke ete Ji ma bado, kam it ete Ji ma bado, 
nin jam nde re. 

36 Sane nin kem su nin fra nin nggwa wa kam gato 
Ji ma su ne et, sawe kam gato Ji satu ma ne, nin 
gensu, ete Ji ku nin sem mit. 

37 Suk gato Ji ki nai nin ré, Ji ki nai yé mwa ré sino 
jam dom, 'Nin kem su nin fra et!" " 

14 1 Yefun Yesus si An bi pakon ne mu kadit pe 

ne or sa, an mu mo kampung Betania. Kam 
we rek o, ete ye Yahudi konwa Kam Sye Waiket, . Ye 
Yahudi bi kam sye bi kam do futmo ne, ye Yahudi kon 
roti gato yo it nde. Karowa kam sye ne sa, yekwesu 
mo Yefun Allah bi nu si yeguru agama sino fro os wa 
an but Yefun Yesus wa an gu apre, subere yé mwa 
jam nde. 

2Yé bok ne ki nai yu do, "Men but An, sarewo 
men but An su kam sye ré nde, sawe yé mwa more 
maskwa e, saiye daret, ete am men su jok." 

3Yefun Yesus kem mo Simon bi nu mo kampung 
Betania. Simon ne, su nyim neya suki borbuk git an. 
Yefun Yesus kem mo meja de mo nu mit ne saresa, 

nggon dik yo ma ku Yefun Yesus. Nggon ne gwat 
manik gato grik ndo. Manik ne grik ndo tepsu kwe 
nggonnak, wo ye kon kadit kwe narwastu brot. Manik 
ne bi sugum sye ye. Nggon ne gwat manik ne su 
sukbo ma, ete mom syat sukbo ne, ete nggon ne sye 
manik ne mo Yefun Yesus su. 

“Yetu ge bok yo mone me nggon ne sye manik mo 
Yefun Yesus sa, an maskwa, an ki nai yu do, "Bei! 
Nggon re kamo su manik ne wa suma ne? 

> Ndo sa, men gwat manik ne mu men win su 
sugum, bere men ku sugum sye wai kadit ye bi ye 
bi kamba kom mo tahun dik. Sa ndo sa, men syo bi 
sugum ne nai ye gato yewa suk et." Ye bok ne ki 
sukdu ne nai yu or sa, an ndantom nggon ne mo suk 
gato mom ben ne. 

SYefun Yesus ki nai yé bok ne do, "Nin ndantom 
nggon ne nde! Ben sa u anato nin maskwa ket nggon 
ré ne? Mom ben suk gato ndo wa un Ji. 

7 Yé gato yewa suk kem su nin sino mo bur ré petok 
sor, sane kam gato nin do imo yo, nin bi os wa nin 
syo suk nai yé ne mó. Sarewo Ji ré yo kem pe su nin 
nde. 

8 Nggon ré un Ji ete ós Ji tepsu suk gato nggon 
ku ne. Nggon ré syé manik mo Ji kaim ré subere 
mom fro Ji kaim nyim, subere Ji kwop yo, yé bi Ji mo 
makwe. 

2Suk gato Ji ki ré suksangge anare, bere yé mu mo 
pe mwa ne sino mo bur ré, yé ki sukdu subot os ndo 
gato Yefun Allah fro wa yetu ne yo, bere yé ki subot 
suk gato nggon ré ben ne dom. Bere yé napawa suk 
gato nggon ré ben ne." 

10 Qrete Yefun Yesus bi pakon ge musyu dik sop we, 
ge dik yo gato gum do Yudas Iskariot mu ku yekwesu 

mo Yefun Allah bi nu ge bok yo. Yudas si yekwesu 
bok ne kibot os yo subere Yudas tepsu yeketut gato 
meret os wa gwat yeko ma but Yefun Yesus. 

11 Yekwesu ne jam Yudas bi sukdu ne sa, yekwesu 
ne iwa wai o re, sane án tom su Yudas do, bere án 
syo sugum nai Yudas. Sane kadit kam gane Yudas 
meret os tepsu yeketut gato gwat os wa yeko ma wa 
but Yefun Yesus. 

12 Su ye Yahudi bi Kam Sye Waiket ne, bi kam 
futmo, yé kon roti su bibit roti nde, yé git roti gane, 
roti gato yo it nde. Su kam gane, sagana yé Yahudi 
gu domba gan wa an git. Ye Yahudi konwa kam gato 
an bi amui syesyar kadit bur Mesir suga nyim tuya. 
Sane su kam gane Yefun Yesus bi pakon ma ku An, 
ete pa ndo mo An do, "Nan iwa men fro suk wa Nan 
git su kam sye ré mo u ne?" 

13 Sane Yefun Yesus syogat pakon ge we do, "Nin 
ka we mu nyim mo kota et. Bere nin ka we ku yebris 
dik yo gato gwat syur su sukbo. Nin ka we simo ye ne 

14 mu kom mo nu gato ye ne sok mone. Orete nin 
ka we ki nai yenggras gato bi nu ne do, 'Yeguru ndo 
mo nan do, Ji si Ji bi pakon bere konwa Kam Sye 
Waiket ré, sane men git mo gumwak u ne? 

15 Bere yenggras ne kadum gumwak sye dik yo mo 
kwatka mo nim nai nin ka we. Mo gumwak mit ne, 
yé fro meja si bangko pe re. Sane nin ka we fro suk 
mwa wa men git mone." 

16 Orge Yefun Yesus bi pakon ge we ne mu nyim 
mo kota. Motu an we ku suk mwa ne sagato Yefun 
Yesus ki su an we ne. Sane an we fro sugit wa Yefun 
Yesus si bi pakon git sino su Kam Sye Waiket mone. 

17 Kam sye ne bi noru, ete Yefun Yesus si bi pakon 
ge musyu dik sop we ma mo nu ne. 

18 An sino kem ga wa git sugit saresa, Yefun Yesus 
ki nai An bi pakon do, "Suk gato Ji ki re suksangge 
anare, kadit nin gato git sugit su Ji ré, bere nin ge dik 
yo meret os wa gwat yeko ma wa but Ji." 

12 Yefun Yesus bi pakon jam sukdu ne or sa, an 
kwabom dek ku Yefun, an jimnutbot sukdu ne ndo 
nde or, an kadik-kadik ndo mo Yefun Yesus do, "Te, 
ji bado nde e?" 

20 Yefun Yesus ki nai an do, "Yeketut ne anato nin 
ge musyu dik sop we ré ge dik yo. Ye gato si Ji ras 
roti mo sukrom mo mbem ré sino, ye ne anato bere 
meret os wa gwat yeko ma wa but Ji. 

21 Sangge, Ji gato Yetu bi Pa bere kwop sagato 
yenabi krom mo Yefun Allah bi sukdu ne. Sarewo ye 
gato meret os wa gwat yeko ma wa but Ji bere ku 
sukye. Ndo sa, ye ne bi im yo pe an mo nde." 

22 Yefun Yesus si An bi pakon git sugit saresa, Yefun 
Yesus nai roti, ete An ki do, "Ndo mo Nan, Yefun 
Allah wa roti gato Nan syo nai men ré." Or o An 
syat roti ne, An syo nai An bi pakon. An syo nai An 
bi pakon saresa, An ki do, "Nin nai nin git sor. Ji ku 
anare." 

23QroAn nai mok su nau anggur, ete An ki do, 
"Ndo mo Nan, Yefun Allah wa nau gato Nan syo nai 
men ré." Or 0 An syo nai An bi pakon ne da, ete An 
bi pakon sino da nau anggur kadit mok gato Yefun 
Yesus syobot an ne. 

2#Yefun Yesus ki nai An bi pakon do, "Ji dé anare, 
bere Ji dé sye wa yé mwa subere kak os be wa Yefun 
Allah nai yé mwa sok mo An bi rus-i sagato An tom 
ne. Ji dé ne tepsu suktot gato Yefun Allah tom ne. 

25 Suk gato Ji ki ré suksangge anare, Ji yo da nau ré 
o nde yei, kom mo kam gato Yefun Allah jowa An bi 

rus-i mo nat be ne tepsu Yekwesu ne yo, bere Ji da o 
mone." 

26 An git, an da nau ne, orete an kos sukos dik yo 
wa un Yefun Allah, or o an mu kadit pe ne mu mo 
nden mo bobuk Zaitun. 

27 Orge Yefun Yesus ki nai An bi pakon do, "Bere nin 
sino titi kadit Ji, bere nin misyar Ji sagato ye krom 
sukamno dik yo mo Yefun Allah bi sukdu do, 'Bere Ji 
gu ye gato mewa suksi, ete an bi suksi ne titi kadit 
an.' 

28 Sarewo Yefun Allah sun Ji kadit sukkwop satu yo, 
bere Ji mu nyim mo bur Galilea kem kret nin motu." 

29 Petrus ki nai Yefun Yesus do, "Kapre pa ge bok ré 
misyar Nan, ji ré yo misyar Nan nde, wokgan yo dom 
nde." 

30 Yefun Yesus ki nai Petrus do, "Suk gato Ji ki ré 
suksangge anare, ber noru ré, ndam kokor yo ké 
wam we nde tó, nan rewa Ji wam gri re." 

3! Sarewo Petrus ki nggi do, "Kapre ji kwop o, ji 
mbau o, ji yo rewa Nan nde." Sugane pakon bok ne 
ki sukdu tepsu Petrus dom. 

32 Qrge Yefun Yesus si An bi pakon ge bok ne mu 
mo pe dik yo gato gum do Getsemani. Mone Yefun 
Yesus ki nai An bi pakon do, "Nin kem more yei, Ji 
mu ki suk su Yefun Allah et." 

33 Yefun Yesus ki nai Petrus, Yakobus si Yohanes 
subere an ka gri si Yefun Yesus mu sino. Mone Yefun 
Yesus nderku nggwa, An kwabom dek subot sukye 
gato bere An ku ne, An nutbot sor An kaim rere su. 

34Yefun Yesus ki nai An bi pakon ka gri ne do, "Ji 
nderku Ji nggwa ndo nde. Ji kaim rere bot suk gato 
bere bor mo Ji ne, karowa Ji kwop rok it anare. Nin 
ka gri kem more yei, men mewa yu et." 

35 Yefun Yesus mu ko gan kadit pakon ka gri ne, ete 
An sem brek gwem mu bur wa An ki suk su Yefun 
Allah. Yefun Yesus ndek mo Yefun Allah do, "Ji bi Ai 
o, os yo mó yo, Nan nai Ji wé kadit sukye gato bere 
Ji ku ré et." 

36 Yefun Yesus ki nai An bi Ai o do, "Ji bi Ai o, Ji jam 
do, sangge suk mwa ne sino gato Ji ndek mo Nan, 
Nan bi suktinggi ne wai mó re. Suk gato yé teker wa 
Nan ben ne yo mo nde. Sane Nan nai Ji kadit sukye 
gato bere Ji ku ré et. Sarewo Nan jammo suk gato Ji 
iwa ne nde, wo Nan dakai fro pe ne tepsu Nan dakai 
imo, bere Ji simo." 

37 Orge Yefun Yesus satu ma ku An bi pakon ka gri 
ne sa, pakon ne sem re. Sane Yefun Yesus ndo mo 
Petrus do, "Simon, nan sem mit bado, nan jam tó e? 
Jam dik sor re, nan yo nggiwa nan kem frawa nggwa 
kom mo jam dik nde bado?" 

38 Orete Yefun Yesus ki nai an ka gri ne do, "Nin 
mewa nin nggwa, nin ndekwa Yefun Allah mewa nin 
subere suk yo tik nin mit ete ben nin misyar Ji nde. 
Nin da bi sukjimnut dik wa nin jammo Ji, sarewo nin 
dakai yo nggiwa benbot nde." 

32 Yefun Yesus mu ki suk su Yefun Allah wam dik yo 
o, sukdu gato An ndek mo An bi Ai ne, An ki o, An 
ndek wam do we o. 

40 Orete Yefun Yesus satu ma o, An ku An bi pakon 
ka gri ne sem o re. Pakon ne gro rup ndo nde, sane 
pakon ne jam nde suk gato ndo wa án ki nai Yefun 
Yesus ne. 

41 Sane Yefun Yesus satu ma ku An bi pakon ka gri 
ne wam do gri sa, Yefun Yesus ki nai án do, "Nin ka 
gri kem not mo nat ne sor re bado, nin ka gri sem tó 
are, e? Tep it! Nin sem o nde, nin sun se! Nin me ré, 

yeko ma wa but Ji it anare. Yeketut gato meret os wa 
gwat yeko ma wa but Yetu bi Pa ma it anare. 

42 Nin ka gri sun se! Men mu se! Yeketut gwat yeko 
ma wa but Ji it anare." 

4% Yefun Yesus do ki sukdu saresa, An bi pakon dik 
yo kadit pakon musyu dik sop we ne gato gum do 
Yudas bor mone. Yé mwa gato gwat nyom si kwekoi 
ne simo Yudas ma dom. Yekwesú mo Yefun Allah 
bi nu, yeguru agama si ye Yahudi bi yepasye anato 
syogat yeko ne ma wa but Yefun Yesus. 

“Kom mo nat ne nde t6, Yudas, yeketut ne, an ki 
nai yeko ne do, "Nin me ye gato ji baput mo yo, An 
anane it, nin but An sor. Nin mewa An sisu ndo, nin 
gwat An mu sor." 

% Kom mo nat gato Yefun Yesus ti mone sa, Yudas 
mu ku Yefun Yesus. Sugane it, Yudas ki do, "Yeguru!" 
orete an baput mo Yefun Yesus. 

46 Yudas baput mo Yefun Yesus or, yeko gato si 
Yudas ma ne but Yefun Yesus ete rai Yefun Yesus 
krat. 

47 Sarewo pakon dik yo gato ti karowa mone nai 
bi nyom, ete sap pakwerut dik yo dabe toko wé re. 
Pakwerut ne ben suk wa yekwesu gato gum kok wai 
mo Yefun Allah bi nu. 

48 Orge Yefun Yesus ki nai yeko gato ma wa but An 
ne do, "Te nin nut do Ji ré, yekwesu wa yeko gato 
futma wa gu nin anato nin gwat nyom si kwekoi ma 
wa but Ji su ne bado? 

49 Kamdik-kamdik Ji si nin mo Yefun Allah bi nu de 
mo ros de mit ne, Ji da duno nin mone, sarewo nin yo 
but Ji nde. Sarewo suk mwa gare bor, subere tepsu 
sukdu gato yenabi krom mo Yefun Allah bi sukdu ne." 

50 Yefun Yesus ki sane, orete An bi pakon mwa ne 
sino titi kadit An re. 

51 Sugane pa yemsok ge dik yo boribot Yefun Yesus. 
Pa ne pis san pis sor re, an yo it san yi nde. Pa ne mu 
boribot Yefun Yesus saresa, yeko ne werwa but pa 
yemsok ne ware, 

32 pa ne titi kadit re. Pa bi san pis ne rek kadit pa ne, 
ete kem kwop mone, sane pa ne kas su an kawarun. 

>3 Yeko gato but Yefun Yesus ne gwat Yefun Yesus 
mu mo yekwesu gato gum kok wai mo Yefun Allah bi 
nu ne bi nu. Yekwesú mwa mo Yefun Allah bi nu ne, 
ye Yahudi bi yepasye si yeguru agama sum sino mo 
nu ne. 

5% Petrus ndar boribot Yefun Yesus ko gan sane sor 
kom mo yekwesu gato gum kok wai mo Yefun Allah 
bi nu ne bi nu de. Petrus si yesukmise deyo kem 
karowa bot mone, subere bot kam is an. 

>> Yekwesú mo Yefun Allah bi nu ge bok yo si ye 
Yahudi bi yepasye si yekwesu gato sum sino wa kibot 
sukdu, án sino meret yé gato ma wa ndak Yefun 
Yesus su sukkidar, subere án ku os wa án syokom ye 
gu Yefun Yesus wé, sarewo án yo ku os yo mo nde. 

56 Kapre ye kar yé mwa ma wa kidar ndak Yefun 
Yesus, sarewo án bi sukdu ne yo tepsu yu nde, sane 
án yo ku os yo mo nde. 

57 Orge yetu ge bok yo ma ti mo yepasye ne gwem 
wa án ndak Yefun Yesus su sukkidar. 

58 Ye ne ki do, "Men jam Ye ré ki do, 'Bere Ji tarak 
Yefun Allah bi nu gato yetu nggo ne, orete kam gri 
rek Ji nggo satu re. Bere nu be ne tara o re, yetu yo 
nggo nde.' " 

>? Sarewo sukdu gato yé ndak Yefun Yesus su ne, 
yé bi sukdu ne tara kadit yu re. 

60 Orge yekwesu gato gum kok wai mo Yefun Allah 
bi nu ne ti mo yé mwa gwem, ete an ndo mo Yefun 
Yesus do, "Nan ki suma subot suk gato yé ré ndak 
Nan su ne? Nan yo du nde wa suma ne?" 

61 Sarewo Yefun Yesus not sor, An yo du wokgan 
dom nde. Orete yekwesu ne ki nai Yefun Yesus o do, 
"Te Nan anato Yekwesu gato Yefun Allah syogat ma 
mo bur ré wa nai men yetu kadit sukye ete jowa men 
bado? Te Nan anato Yefun Allah gato men bes gum 
kok sye wai ne bi Gan bado?" 

62 Yefun Yesus ki nai an do, "Ji ana gane it! Bere nin 
me Yetu bi Pa to Ji ré kem tak Yefun Allah gato nggi 
wai ne de syim ge, ete bere Ji satu is ma mo bur ré 
su nyotem kadit gu." 

63 Sugane yekwesu gato gum kok wai mo Yefun 
Allah bi nu ne maskwa ndo nde anato yekwesu ne 
syik an dakai bi san, ete an ki do, "Men yo mitwa ye 
yi yo ma ki sukdu subot An o nde. 

64 Ye ré dakai bes An nggwa kok tepsu Yefun Allah, 
ete An ki suk tepsu Yefun Allah ko ré go! Nin sino 
jam it. Su ré te, nin nutbot sa u ne?" Yé mwa mone 
bi sukdu dik do, "An ki Yefun Allah gum ibit re, sane 
men syokom ye gu An kwop wé sor." 

65 Orge yekwesú mo Yefun Allah bi nu bok yo mone 
sukut tom Yefun Yesus gwem. An but san det wa 
Yefun Yesus gro subere Yefun Yesus yo me suk nde, 
ete án gwa Yefun Yesus su án syim tak. Yekwesu 
gato gum kok wai ne ndo mo Yefun Yesus do, "Nan, 
ye gato tepsu yenabi sangge yo, Nan ye gato jam suk 
rer, sane Nan ki ye gato gwa Nan ré gum et." Orge 
yesukmise gwat Yefun Yesus mu kadit pe ne ete án 
gwa Yefun Yesus dom. 

66 Petrus kem mo nu de nden sa, yekwesu gato gum 
kok wai mo Yefun Allah bi nu ne bi nggon kwerut dik 
yo ma mone. 

67 Nggon ne me Petrus ti mo bot de subere bot kam 
is an sa, nggon ne soktok Petrus, ete mom ki nai 
Petrus do, "Nan dom simo Yesus, ye Nazaret ne fe!" 

68 Sarewo Petrus rewa sukdu ne re. Petrus ki nai 
nggon ne do, "Ji jam nde suk gato nan ki ne re." 
Orge Petrus mu mo nden, an ti mo ros syo mone. 
[Sugane ndam kokor ke. | 

62 Nggon kwerut ne me Petrus ti mone o sa, nggon 
ne ki nai yé bok yo gato ti mone do, "Ye ré ye gato 
simo Yesus ge dik yo anare." 

70 Sarewo Petrus rewa sukdu ne o re. Bergan yo 
o, yé bok yo gato ti karowa Petrus ne ki nai an do, 
"Sangge, nan dom simo Ye ne, we nan si Ye ne sino 
anato ye Galilea." 

71 Orge Petrus syo syim, an dufo mo yé ne gwem 
do, "Bur anare, gu ana nim ne, ye gato nin ki ne, ji 
jam nde Ye ne sangge kai!" 

72 Petrus do ki an bi sukdu-i sa, ndam kokor ke 
kedowe it anane. Orge Petrus napakom sukdu gato 
Yefun Yesus ki nai an ne do, "Ndam kokor yo ke wam 
we nde tó, nan rewa Ji wam gri re." Orete Petrus 
nderku an nggwa, an wo ndo nde. 

1 5 1 Nosoro gan, ye Yahudi bi yepasye si yekwesu 

gato sum sino wa kibot sukdu si yekwesu mo 
Yefun Allah bi nu ge bok yo, si yeguru agama sino 
kibot sukdu or, ete an nai sukjimnut dik wa ye gu 
Yefun Yesus kwop wé. An rai Yefun Yesus krat, ete 
an gwat Yefun Yesus mu ku Pilatus. 

2Pilatus ndo mo Yefun Yesus do, "Nan anato ye 
Yahudi bi Yekwesu, bado?" Yefun Yesus ki do, "Suk 
gato nan ki ne sangge." 

3Yekwesú mo Yefun Allah bi nu ne ndak Yefun 
Yesus ket kwayo-kwayo. 

“Sane Pilatus ndo mo Yefun Yesus o do, "Nan jam 
suk bok gato yé ndak Nan su ne bado, nde, e? Nan 
bariwa ki sukdu satu bado?" 

> Sarewo Yefun Yesus yo ki suk yo o nde, An not 
sor. Sane Pilatus yeket mone. 

6 Su Kam Sye Waiket, sagana Pilatus sombok yetu 
ge dik yo wé kadit sel tepsu yé mwa ne imo. 

7 Sugane yekweke bok yo gato ben sukndi ete gu ye 
yo kwop ne kem mo sel mit. Yekweke bok ne werwa 
syun ye Roma wé kadit ye Yahudi bi bur det-i. Yetu 
ge dik yo gato gum do Barabas simo yekweke gu ye 
deyo kwop. 

8 Yé mwa sum more, ete an ndek mo Pilatus do, 
"Nan sombok yetu ge dik yo wé kadit sel tepsu 
sagana su kam sye ré nan ben wa men et." 

?Pilatus ndo mo yé mwa ne do, "Nin iwa ji sombok 
ye Yahudi bi yeraja ré wa nin bado?" 

10 Pilatus kiwa an sombok Yefun Yesus wé sane, 
we an jam do, yekwesu mo Yefun Allah bi nu ne syo 
Yefun Yesus mo an syim, we yekwesú ne on sa mo 
gato yé mwa ne iwa Yefun Yesus wai kadit an ne, 
bergan yekwesu bi sukdu-i yo git o nde. 

11 Sarewo yekwesu mo Yefun Allah bi nu ne wergat 
yé mwa ne, subere yé mwa ne ndekwa Pilatus 
sombok Barabas wa an. 

12 Sane Pilatus ki nai yé mwa ne o do, "Sane bere ji 
ben suma su Ye gato nin kendo do, nin ye Yahudi bi 
yeraja ré ne?" 


Markus 15 205 


13 Yé mwa ne saiye do, "Nan mban Ye ne mo 
kwesukwin sor!" 

14 Pilatus ndo o do, "Wa suma ne? An ben sukibit 
sato suma ne?" Sarewo yé mwa ne bariwa jammo 
Pilatus bi sukdu-i ne. Yé mwa ne saiye nggi o do, 
"Nan mban Ye ne mo kwesukwin wé sor!" 

15 Pilatus iwa ben yé mwa ne mit dek, sane Pilatus 
sombok Barabas wé tepsu yé mwa kiwa ne, ete 
Pilatus syogat an bi yesukmise kwam Yefun Yesus, 
ete gwat An mu mban mo kwesukwin. 

16 Yesukmise ge bok ne gwat Yefun Yesus mu sok 
mo Pilatus bi nu sye mit ne, ete an kendo yesukmise 
mwa ne sino gato ben suk mo nu ne ma sum wairi 
wa Yefun Yesus. 

17 Yesukmise ne siker Yefun Yesus sare do, Yefun 
Yesus yeraja. Sane yesukmise ne it san er mo Yefun 
Yesus, . Orete yesukmise nai kweran gato jak mo, 
ete an far kweran bot yu tepsu bumam, ete an bom 
mo Yefun Yesus su. 

18 Qrete yesukmise ne siker Yefun Yesus mone. 
Yesukmise ne ki do, "Ye ré ye Yahudi bi yeraja anare. 
Men bes An gum kok et!" 

12 Yesukmise ne nai kwepu ma, ete an gwa Yefun 
Yesus su su kwepu ne wam bok yo. An sukut tom 
Yefun Yesus. An siker Yefun Yesus do, Yefun Yesus 
tepsu yeraja, sane an tu umsu mo Yefun Yesus 
gwem, tepsu an kamo su Yefun Yesus do, an som 
Yefun Yesus. 

20 Yesukmise ne kamo su Yefun Yesus, or an jogru 
san er ne kadit, ete an it Yefun Yesus bi sansun ne 
satu mo Yefun Yesus. Orete an gwat Yefun Yesus mu 
nden wa an mban mo kwesukwin. 

21 Yesukmise bok ne gwat Yefun Yesus mu kom mo 
os mit saresa, an ku yetu ge dik yo gato ma kadit bur 
Kirene. Ye ne gum do Simon, an bi gan we gum do 
Aleksander si Rufus. Simon re, an ma kadit nden mu 
mo kota. Simon muket os ne saresa, yesukmise ne 
syaugat Simon sam Yefun Yesus bi kwesukwin ne. 

22 An gwat Yefun Yesus mu kom mo nat gato gum 
do Golgota, gato bi sukjimnut do, "Nat ne ka sa yekri 
subris." 

23 Mone an nai nau anggur gato an fros su suk 
gato ndo, ete an syo nai Yefun Yesus da, subere ós 
Yefun kaim yo yo teker eta nde. Sarewo Yefun Yesus 
bariwa da nau anggur ne re. 

24 Sane yesukmise ne mban Yefun Yesus mo 
kwesukwin. Orete an tik bit wa an wat Yefun Yesus 
bi san su yu, subere kadik-kadik ku. 

25 Nyotkwo, kam it kok gan ete yé mban Yefun 
Yesus mo kwesukwin. 

26 Mo kwesukwin napnim ne, ye mban kwedet dik 
yo su sukdu gato yé ndak Yefun Yesus su ne, yé 
krom do, "Ye Yahudi bi Yekwesu anare." 

27 Mone dom yé mban yetu ka we gato syimsi suk, 
dik yo mo Yefun Yesus de syim ge, dik yo mo Yefun 
Yesus de syim jam. 

28 [Sane sukdu gato yenabi Yesaya krom nyim mo 
Yefun bi sukdu bor mone do, "Yetu nutbot An tepsu 
ye gato ben sukibit."] 

22 Yé gato mu waiket nat ne an kabor Yefun Yesus, 
an bagriket Yefun Yesus ete an juwai an su, ete an 
siker Yefun Yesus do, "Nan gato ki do, Nan tarak 
Yefun Allah bi nu, ete Nan nggo or satu su kam gri 
rek, 

30 sane yo, Nan is kadit kwesukwin ne et! Nan dakai 
sombok Nan nggwa we kadit sukye gato Nan ku re 
eti" 

31 Orete yekwesu mo Yefun Allah bi nu si yeguru 
agama siker Yefun Yesus su sukdu sane dom. An ki 
nai yu do, "An sombok ye yi kadit sukye gato ye yi ku 
ne, wo An yo nggiwa An sombok An dakai nde. 

32 An ye Israel bi Yekwesu gato Kristus, gato Yefun 
Allah syogat ma mo bur ré wa nai men yetu kadit 
sukye su sangge it yo, An is kadit kwesukwin ne et, 
sane bere men jammo An." Ye we gato yé mban mo 
Yefun Yesus de ne, an we kabor Yefun Yesus ket 
kwayo-kwayo dom sane. 

33 Yé mban Yefun Yesus mo kwesukwin mone sa, 
ndendu kewa pe ne sino kadit kam ti ri sor kom mo 
kam dek. 

34 Kam dek, jam gri ete Yefun Yesus saiye su 
a Ibrani do, "Eli, Eli, lama sabakhtani!" gato bi 
sukjimnut do, "Ji bi Ai, Yefun Allah, Ji bi Ai, Yefun 
Allah, Nan misyar Ji wa suma ne?" 

35 Yé mwa mone jam suk gato Yefun Yesus ki ne sa, 
an ki nai yu do, "Nin jam et! An kendo Elia ma wa ós 
An anane." 

36 Sugane yetu ge dik yo kas mu nai suk gato yé tik 
syur su tepsu san det. An ras mo nau anggur gato 
muk, ete an du mo kwekoi naprut, eteyo an syo 
su mu nim mo Yefun Yesus mip nap, wa Yefun da 
subere ós Yefun nggi wokgan yo o. Ye ne syo san 
det mu nim saresa, an ki do, "Men ben suk yo su An 
nde tó yei, men me mó et. Te, Elia ma sombok An 
wé kadit kwesukwin bado?" 

37 Yefun Yesus saiye nggi sa, An mas bok it. 

38 Yefun Yesus kwop sa, san det gato ye kok mo 
Yefun Allah bi nu mit gato kewa Yefun Allah bi 
gumwak fo ne, san det ne brer kadit nim mu kom mo 
bur. 

39 Ye Roma bi yesukmise bi yesu gato ti mewa 
Yefun Yesus mo kwesukwin de gwem ne, an jam 
Yefun Yesus saiye nggi, an me Yefun Yesus kwop 
saresa, an ki do, "Sangge, Ye ré anato Yefun Allah bi 
Gan." 

40 Mone nggon ge bok yo kem os syu kadit, nggon 
ne ndarwa suk mwa gato bor mone dom. Nggon bok 
gane deyo gum do, Maria gato bi nat mo Magdala, 
si Maria gato Yakobus dowok si Yoses ne bi im, si 
Salome. 

41 Mo bur Galilea ne, nggon bok gare simo Yefun 
Yesus mone ete ben suk wa ós An. Nggon ge bok 
yo o sisu Yefun Yesus ma kadit Galilea ma mo 
Yerusalem. Sane nggon mwa ne ti mone dom. 

42 Kam gato yé mban Yefun Yesus mo kwesukwin 
ne, sugane kam Jumat. Su kam Jumat ne ye Yahudi 
fro suk wa bi ik, kam sye kam Sabat ne. Sane karowa 
ndendu it, 

4 Yusuf gato ontu mo Arimatea, Yusuf ré mu ku 
Pilatus. Yusuf ré an gum sok mo ye Yahudi bi yepasye 
gato sum wa kibot sukdu, an gum kas mo nje mwa, 
an ben sukndo. An eswa kam gato Yefun Allah ma 
jowa yetu tepsu yetu mwa ne sino bi Yekwesu. Sane 
Yusuf mu ku Pilatus, an yo nyuwa Pilatus nde. Yusuf 
ndek mo Pilatus do, an nai Yefun Yesus mukri kadit 
kwesukwin wa an bi mo makwe, we bi ik anato kam 
sye kam Sabat, kam gato ye Yahudi yo ben suk nde. 

44 Pilatus jam sukdu gato yé ki do, Yefun Yesus 
kwop kekro it, anato Pilatus yeket. Sane Pilatus 

syogat ye mu kar yesukmise bi yesu ne ma mo 
Pilatus, ete Pilatus ndo mo yesukmise ne do, "Te, 
Yesus kwop it bado?" 

45 Pilatus jam sukdu kadit yesukmise bi yesu ne 
do, Yefun Yesus kwop re, sane Pilatus imo Yusuf bi 
sukdu-i. Pilatus ki do, Yusuf mu sombok Yefun Yesus 
mukri kadit kwesukwin sor. 

46 Sane Yusuf mu, Yusuf so san det gato kwo wa 
nggwot Yefun Yesus mukri su. Yusuf sombok Yefun 
Yesus mukri kadit kwesukwin ne, ete Yusuf nggwot 
su san ne, ete gwat mu mo makwe. Mone an grem 
Yefun Yesus mukri mo jokwak dik yo gato yé fro mo 
bobuk jok ne mit. Yusuf grem Yefun Yesus mukri mo 
jokwak mit or, an wop jok sye dik yo ma an grem 
kewa jokwak syo. 

47 Sugane Maria gato ma kadit Magdala si Maria 
gato Yakobus si Yoses bi im ne, an we sokme nat 
gato Yusuf grem Yefun Yesus mukri mone. 

16 1 Kam Sabat ne or, Maria gato bi nat mo 

Magdala, si Maria gato Yakobus bi im ne, si 
Salome, nggon ka gri ne mu so manik gato grik ndo 
ne, subere an ka gri gwat mu wa an ka gri sye mo 
Yefun Yesus mukri mo makwe. 

2 Sane kam Sabat or, bi kam Ari, bundugan, kam it 
sim, ete nggon ka gri ne mu mo makwe. 

3Nggon ka gri ne kom mo os miten saresa, an ka 
gri ki mo yu do, "Je u anato bere 6s men ka gri wa 
wop jok ne wé kadit jokwak syo ne?" An ka gri ndo 
nai yu sane, we jok ne sye ndo nde. 

“Sarewo nggon ka gri ne mu kom motu, ete an ka 
gri sokme jokwak ne sa, an ka gri me do, jok gato ye 
grem kewa jokwak syo ne, yé wop jok sye ne wé 
kadit ne or re. 

> Nggon ka gri ne sok mo jokwak mit sa, nggon 
ne me pa yemsok dik yo gato it san syu gato kwo. 
Pa yemsok ne kem mo jokwak mit tak de syim ge. 
Nggon ka gri ne gen mo pa ne. 

6 Pa yemsok ne ki nai nggon ne do, "Nin nyu nde. Ji 
jam do, nin meret Yefun Yesus ye Nazaret gato yé 
mban mo kwesukwin ne. An mbau re! An sun re! An 
yo more o nde. Nin dakai me nat gato yé grem An 
mone. 

7 Sane su ré nin mu kekro. Nin ki sukdu ré nai An 
bi pakon si Petrus do, 'Yefun Yesus mu nyim mo bur 
Galilea re. Bere nin mu sakanwa An motu, tepsu 
sukdu gato An ki nai nin mó re ne.' " 

8 Nggon ka gri ne tetet, án ka gri kwabom kro mo 
pa yemsok ne. Sane án ka gri syesyar kadit jokwak 
ne, án ka gri titi sor. Nggon ka gri ne yo nuk sukdu 
ne nai ye yi dom nde, we án ka gri nyu ndo nde. 

?[Kam Ari nyotkwo, Yefun Yesus sun kadit sukkwop 
sa, ketke Yefun Yesus kadum An nggwa nai Maria 
gato bi nat mo Magdala. (Maria ré, suga nyim Yefun 
Yesus syun semda ge mufit wé kadit mom.) 

10 Sane Maria mu nuk sukdu subot suk gato bor 
mone napyo nai Yefun Yesus bi yesyim bok neya 
jam. Yé bok ne wo nderbot Yefun Yesus tó. 

11 Maria ki bi sukdu nai Yefun Yesus bi yesyim ne 
do, Yefun Yesus mbau satu re, ete Maria ku Yefun 
Yesus re, sarewo Yefun Yesus bi yesyim ré yo jammo 
sukdu ne nde. 

12 Or o kapyo tak Yefun Yesus kadum An nggwa nai 
An bi pakon ge we gato mubot os mo nden. Yefun 
Yesus mu ku ye we ne sa, Yefun Yesus kaim tara re. 

13 Pakon ge we ne satu mu kibot sukdu ne nai 
pakon deyi neya. Sarewo pakon ne yo onyar kem mo 
sukdu gato an we ki ne dom nde. 

14 Kapyo tak o, Yefun Yesus bi pakon ge musyu dik 
sop dik git sugit sino saresa, Yefun Yesus kadum An 
nggwa nai An bi pakon ne. Yefun Yesus ndantom 
An bi pakon ne do, "Nin yo onyar kem mo Ji nde wa 
suma ne? Ji sun kadit sukkwop re. Ji kadum Ji nggwa 
nai yetu ge bok yo, an dakai me su an gro re. Sarewo 
nin su krat wa ye ne bi sukdu-i wa suma ne?" 

15 Orete Yefun Yesus ki nai An bi pakon do, "Nin mu 
mo yewis mwa ne sino mo bur ré iwedewe. Nin mu 
ki sukdu subot os ndo gato Yefun Allah fro wa yetu 
subere yé ku os wa yé gum sok mo Yefun Allah bi 
rus-i. 

16 Ye to onyar kem mo Ji, eteyo yé ras an mo syur, 
bere an kem ndo to kapyo mato kapyo. Sarewo ye 
to bariwa sukdu ne, yo onyar kem mo Ji nde, bere 
Yefun Allah syo sukye nai ye ne mo bot gesyos. 

17 Ye gato onyar kem mo Ji ne, bere Ji syo suktinggi 
nai án subere án ben suk gato ben yé yeket. Bere 
án ben suk sato ré do, án ki suk su Ji gum wa án 
syun semda wé, ete bere án ki su a be gato án yo 
farkorbot nde. 

18 Kapre yé ne syimtok siri is kwis gato bi ri mó, 
ete kwis jau án, bere án yo kwop nde. Yé ne da siri 
is mut, da siri is kwe kri e suk yo sane, bere án yo 
kwop nde. An do ak syim mo ye gato i yo, bere ye 
gato i ne ge kadit bi suki ne re." 

12 Yefun Yesus ki An bi sukdu nai An bi pakon, or 
Yefun Yesus it mu mo gu, ete Yefun Yesus kem tak 
Yefun Allah de syim ge subere Yefun Yesus si Yefun 
Allah, An we jowa suk mwa ne sino. 

20 Sane Yefun Yesus bi pakon mu ki sukdu subot os 
ndo gato Yefun Allah fro ne mo peyo-peyo. Yefun 
Yesus syo An bi suktinggi nai An bi pakon ne. Yefun 
Yesus yo misyar An bi pakon nde anato An bi pakon 
ben suk mwa gato ben nje yeket. Yefun Yesus bi 
pakon ben suk mwa gato ben nje yeket ne anato 
ye jam do, sukdu gato An bi pakon ki ne sangge 
anane.] [(16-9) Nggon ka gri ne mu ku Petrus si bi 
yesyim bok ne, orete an ka gri ki sukdu sap subot suk 
mwa gato pa yemsok ki nai án. (16-10) Orete Yefun 
Yesus syogat bi pakon ne mu ki sukdu subot os ndo 
gato Yefun kak wa men yetu ne. Yefun Yesus syogat 
pakon ne mu ki frekbot nje mo peyo-peyo kadit nobu 
nim sor kom mo nobu ket, subere yé jam os ndo gato 
án sibot subere Yefun nai án kadit sukye, ete án gum 
sok mo Yefun bi rus-i, subere an kem ndo to kapyo 
mato kapyo.] 


Lukas 


1 1 Yenggras Teofilus, Yé mwa krom sukdu subot 
suk gato bor mo men miten subot Yesus Kristus 
ne mo re. 

2 Yé gato me suk ne su an gro kadit ketke, yé gato 
mu ki subot suk mwa gato Yesus Kristus ben ne, an 
sino mu nuk subot suk mwa gato an me su an gro, 
ete an waii krombot. 

3 Sane yenggras, ji waii watbot suk mwa ne sino 
sisu ndo kadit ketke, ete ji nut do ji krom sukdu ne 
rer wa nan, yenggras Teofilus, nan jam rer subere 
ndo. 

4Ji krom sukdu ré, subere yenggras, nan jam rer do 
sukdu gato yé duno nan su ne, sangge it. 

> Herodes gum yeraja mo bur Yudea. Herodes jowa 
nje mo bur Yudea sa, yetu ge dik yo gato gum do 
Zakaria kem mone. Zakaria gum yesu mo Yefun Allah 
bi nu. Zakaria sok mo Abia bi det-i gato ben suk 
mo Yefun Allah bi nu ne. Zakaria bi nggon gum do 
Elisabet. Elisabet bi amui mo Harun, gato su kam 
nyim tuya gum yekwesu wa yesu gato ben suk mo 
Yefun Allah bi nu. 

6 Zakaria si bi nggon ne, an we ben sukndo tepsu 
Yefun Allah mit. An we benbot Yefun Allah bi sukduno 
mwa ne sino sor, kwa dik yo gwet dom nde. 

7 Sarewo an we yo ku pa nde, we Elisabet nukwerit 
pe re. An we kem, an we ka yenggras it. 

8 Kam dik yo, ete Zakaria ma ben suk mo Yefun 
Allah bi nu. Su kam gane yesu mo Yefun Allah bi nu 


Lukas 1 214 


kendo Abia bi det-i ma wa an ben suk mo nu ne. 
Sane Zakaria ma mone. 

Zakaria ma mone sa, yesu gato ben suk mo Yefun 
Allah bi nu deyo ben suk mone dom. Sagana an tik bit 
subere an bes yesu ge dik yo gum wa sok mo Yefun 
Allah bi gumwak fo ne, orete yesu ne som Yefun 
Allah mone. Yesu gato ye bes wa an som Yefun Allah 
mone, an gre suk gato i-bu basmi grik ndo mo meja 
mo nu mit wa som Yefun su ne. Sane yesu gato ben 
suk mo Yefun Allah bi nu ne tik bit, ete Zakaria tik bit 
gato syu ne, sane ye bes an wa an sok mo nu mit. 

10 Zakaria do sok mu gre suk gato grik ndo ne mo 
Yefun Allah bi nu mit sa, ye mwa ma sum mo nu de 
nden wa an benadi mone. 

11 Zakaria gre suk gato grik ndo mo meja mo Yefun 
Allah bi nu mit sa, Yefun Allah bi malaikat dik yo ma ti 
mone. Malaikat ne ti mo meja tak de syim ge, mo nat 
gato Zakaria gre suk gato grik wa som Yefun su ne. 

12 Zakaria do me malaikat sa, an gen mó, an nyu 
ndo nde. 

18 Sarewo malaikat ki nai Zakaria do, "Zakaria, nan 
nyu nde. Suk gato nan ndek mo Yefun Allah ne, 
Yefun Allah jam re. Bere nan bi nggon Elisabet ku pa 
yebris dik yo mone tó. Bere nan kendo pa ne gum do 
Yohanes. 

14 Nan bi nggon do kem su pa ne, bere nan iwa wai 
o re. Yé mwa dom, bere án iwa pa gato nan bi nggon 
kem su ne. 

15 Pa gato nan bi nggon kem su ne, bere Yefun Allah 
bes pa ne tepsu yepasye. Yefun Allah duyawa pa ne 
da nau anggur si nau krat. Kadit ketke bi im kem su 
pa ne yo, Yefun Allah Gen bok nggwa mo pa ne re. 

16 Pa ne sye yo, bere pa kar ye Israel mwa satu 
kadit os ibit ma, ete jammo Yefun Allah, Ye gato 
gesyos, án bi Yekwesu ne. 

17 Bere pa ne fro os wa Yefun, ye Israel bi Yekwesu, 
gato bere ma ne. Bere Yefun Allah Gen bok nggwa 
mo pa subere an ki Yefun Allah bi suktaru. Bere an 
ben an bi suk-i tepsu Elia, gato yenabi kam nyim ne. 
Yefun Allah Gen bok nggwa mo pa ne, subere pa ben 
yenggras gato maskwa ket bi pa ne kem ndo satu. 
Ye gato bariwa jammo Yefun, bere pa ne kar yé ne 
satu kadit os ibit ma mo os ndo, ete án ben sukndo 
tepsu Yefun mit. Bere pa ne fro yé mwa subere án 
kak án mit wa Yefun gato bere ma mo án." 

18 Zakaria ndo mo malaikat ne do, "Nan ki do, bere 
ji ku pa, sarewo bere ji jam nan ki nan bi sukdu-i ne 
sangge sa u ne? Ji si ji bi nggon ka yenggras it. Sane 
bere men ku pa sa u ne?" 

19 Malaikat ne ki nai Zakaria do, "Ji gum do Gabriel, 
ji kem mo Yefun Allah gwem. Yefun Allah anato 
syogat ji gwat suktaru gato ndo ne wa nan. 

20 Sarewo nan yo onyar kem mo ji bi sukdu-i nde. 
Nan nut do, ji bi sukdu-i yo sangge nde. Sane kadit 
kam ré yo, ji ben nan syokwet mbut, nan yo ki suk o 
nde re. Ji ben nan syokwet mbut mu kom mo kam 
gato suk gato ji ki ne bor et. Suk gato ji tom ne bor 
eteyo, nan ki suk satu." 

21 Malaikat si Zakaria nuk sukdu saresa, yé mwa mo 
nu de nden eswa Zakaria syesyar kadit nu mit. Yé 
mwa nut do, "Suma ben anato Zakaria ben suk nam 
mo nu mit ne?" 

22 Zakaria syesyar kadit nu mit sa, an syokwet 
mbut, an yo ki suk ndo nde. An ef su an syim sor 
re. Sane yé mwa mone jam do Yefun Allah kadum 

suk yo nai Zakaria mo nu mit, anato Zakaria ef su an 
syim, sarewo an yo du nde, an syokwet mbut ware. 

23 Zakaria ben an bi suk mo Yefun Allah bi nu gato 
an bi yesu syogat an ben ne or sa, an satu mo an bi 
nu re. 

24 Zarakia satu mo an bi nu, orge an bi nggon 
Elisabet syimfar. Orete Elisabet kem not mo nu mit 
sor mu kom mo aina mumek, Elisabet yo syesyar ku 
ye yi nde. 

25 Sane Elisabet ki do, "Su ré yo, Yefun Allah 
jimnotku ji it anare. Ji yo damen mo yé mwa gwem o 
nde, Yefun ben ji gum ndo it." 

26 Elisabet syimfar kom mo aina mumat, orge Yefun 
Allah syogat malaikat gato gum do Gabriel ma mo 
kota Nazaret mo bur Galilea. 

27 Yefun Allah syogat malaikat Gabriel gwat suktaru 
mu ki nai nggonnak dik yo mone. Nggonnak ne gum 
do Maria. Nggonnak ne, Yusuf nggorwa re. Yusuf bi 
amui mo yeraja Daud. 

28 Malaikat ne ma mo Maria or, malaikat ki do, "Ndo 
mo nan. Yefun Allah ben sukndo su nan wai kadit ye 
yi neya re. Yefun Allah sisu nan." 

29 Maria do jam sukdu ne sa, mom jimnutbot, mom 
nut subot suk gato malaikat ki ne. 

30 Malaikat ne ki do, "Maria, nan nyu nde, we Yefun 
Allah dakai jimnotku nan. 

31 Bere nan syimfar, nan kem su Pa yebris, orete 
nan kendo Pa ne gum do Yesus. 

32 Bere Pa ne gum yepasye, bere yé kendo An do, 
Yefun Allah gato gum kok sye wai ne bi Gan. Bere 
Yefun Allah, Ye gato gesyos, bes Pa ne gum Yekwesu 
wa An jowa nje mwa, tepsu yeraja jowa nje mwa, 
sato An bi amui, yeraja Daud ne. 

33 Bere Pa ne jowa yewis ye Israel to kapyo mato 
kapyo, An jowa nje petok sor." 

34 Maria ki nai malaikat ne do, "Ji nggonnak gato 
ben siri yo mo nde. Ji kem yi, bere ji ku pa sa u ne?" 

35 Malaikat ne ki do, "Bere Yefun Allah Gen ma mo 
nan. Bere Yefun Allah Gen bi suktinggi ben nan, 
subere nan ku Pa. Bere nan ku Pa gato yé kendo do 
Yefun Allah bi Gan. Pa ne Yefun Allah fro dor wa ben 
Yefun bi suk-i sor re. 

36 Nan napawa nan bi om gato gum do Elisabet. 
Elisabet syimfar kom mo aina mumat it anare. Kapre 
mom ka nggongras ete yé ki do, mom nukwerit pe 
re, mom syimfar re, 

37 we suk gato yé teker wa Yefun Allah ben ne, yo 
mo nde." 

38 Maria ki do, "Ji gum kwerut wa Yefun Allah. Suk 
gato nan ki ne bere bor mo ji sor." Orge malaikat mu 
kadit Maria re. 

39 Malaikat mu kadit Maria, orge Maria fro suk ete 
mu kamas mo kota dik yo, mo banbo mo bur Yudea. 

40 Maria mu sok mo Zakaria bi nu, ete Maria ku 
Elisabet mone. Mom ku Elisabet sa, mom ki nai 
Elisabet do, "Ndo mo nan." 

41 Elisabet jam Maria du sa, pabom gato kem mo 
Elisabet on ne ram. Sugane Yefun Allah Gen pet mo 
Elisabet. 

42 Yefun Allah Gen bok nggwa mo Elisabet sa, 
Elisabet saiye do, "Nan sa, Yefun Allah ben sukndo 
su nan wai kadit nggon mwa ne sino. Pa gato bere 
nan kem su, Yefun Allah ben sukndo su dom. 

“3Bere nan kem su Pa gato gum Yekwesu wa men, 
sane suma ben anato nan ma kuji ré ne? Ji gum 
tepsu pa wokgan sor re. 

44 Ji jam nan du gado ne sa, pabom mo ji on mit 
ram, we pa iwa nan ma ku men. 

% Nan onyar kem mo sukdu gato Yefun Allah ki nai 
nan ne. Nan jam do, sangge, suk gato Yefun ki ne 
bere bor re, sane anato Yefun Allah ben sukndo su 
nan." 

46 Maria ki do, "Ji bes Yefun Allah gum kok wai o re. 

47 Ji mit at wa Yefun Allah, An nai ji kadit sukye gato 
ji ku ne. 

48 An napawa ji, ji anato An bi pakwerut gato gum 
wok mo bur. Kadit ré yo, yé mwa gato mo bur ré sino 
ki do, ji anato nggon gato Yefun ben sukndo su ne. 

“We Yefun Allah gato nggi wai o re, An ben suk 
gato ndo wai su ji. Yefun Allah gum kok sye wai o re. 

50 Yefun Allah dakai jimnotku yé mwa ne sino gato 
jammo An. Kadit kam nyim tuya mu kom mo kam 
sari ne ma, Yefun Allah jimnotku ye gato jammo An 
petok sor. 

1 Yefun Allah sa, ben bi suk-i nggi wai o re. Yefun 
Allah ben ye gato mit at ne sane sor ye ne jam nde 
nden. 

52 Yekwesu gato jowa nje, Yefun Allah is wé, wo ye 
gato gum wok mo bur, Yefun Allah bes ye ne gum 
kok o re 

53 Ye gato on de, ye gato yéwa suk, Yefun Allah syo 
suk mwa gato ndo nai yé ne, sarewo ye gato ku suk 
mwa, Yefun Allah syun yé ne mu yi. 

54Yefun Allah ós ye Israel, An bi pakwerut, Yefun 
Allah jimnotku ye Israel tepsu sukdu gato An tom su 
men bi amui su ketke. 

>> Yefun jimnotku Abraham si bi dat-i mwa ne sino 
pe sor, tepsu sukdu gato Yefun Allah ki nai ye Israel 

bi amui kadit ketke. An napawa suk gato An tom ne 
pe sor." 

56 Maria kem mo Elisabet bi nu-i sane sor aina gri, 
orete Maria satu mu mo mom bi nu-i. 

57 Aina tepsu wa Elisabet kem su bi pa sa, Elisabet 
kem su pa yebris dik yo. 

58 Elisabet bi nje si ye gato kem mo kota ne jam 
sukdu subot sukndo gato Yefun Allah dakai ben su 
mom ne sa, yé mwa si Elisabet mit iwa mone sino. 

59 Elisabet kem su pa ne or, kom mo kam munggwo 
rek sa, yé ma mo Elisabet bi nu wa yé bisunat pabom 
ne. Ye gato ma ne, án mit wa án kendo pa ne gum 
bot bi ai, Zakaria. 

60 Sarewo pa bi im Elisabet ki do, "Sane nde, men 
kendo pa ré gum do Yohanes." 

61 Yé mwa mone ki nai Elisabet do, "Mo nan bi rus-i 
ye yo gato gum do Yohanes yo mo nde." 

62 Orge yé mwa ne ef syim nai Zakaria subere yé 
jam Zakaria bi sukdu-i do, Zakaria iwa kendo pa re 
gum sa u ne? 

63 Zakaria ndekwa ye syo kwedet dik yo ma nai an 
subere an krom suk mó. An krom suk mo kwedet 
ne sa, yé mwa mone yeket suk gato Zakaria krom 
mo kwedet ne. Zakaria krom do, "Pa ré gum do 
Yohanes." 

6% Zakaria do krom pa gum or, sugane Zakaria 
syokwet kak, Zakaria ki suk sisu ndo satu, an un 
Yefun Allah. 

65 Yé mwa gato kem mo kota ne an yeket, orete 
sukdu subot Zakaria si bi pa ne ye ki frekbot bur 
Yudea tak de banbo ne sino. 

66 Yé mwa gato jam sukdu ne, an jam do, Yefun 
Allah sisu pa ne. Sane án nut mo án mit subot pa ne 
do, "Pa ré sye yo, bere pa ben suk sato suma ne?" 

67 Zakaria un Yefun sa, Yefun Allah Gen bok nggwa 
mo Zakaria, pa ne bi ai. Orge Zakaria ki sukdu gato 
Yefun Allah tarubot an sare do, 

68 "Men un Yefun Allah, men bi Yekwesu, An anato 
jom men ye Israel. An ma ós men, An bi rus-i. An tot 
suktot mo sukibit gato men ben ne we. 

62 An fro os wa nai men wé kadit sukye gato men 
ku ne, An bes Ye gato nggiwa 6s men. Ye gato An 
bes ne bi amui mo yeraja Daud, gato Yefun Allah bi 
pakwerut ne. 

7? Tepsu kam nyim Yefun Allah tarubot yenabi ge 
bok yo gato An bes wa ben An bi suk-i ne. Yefun 
Allah tom do, 

71 An nai men wé kadit sukye gato yeko iwa ben nai 
men. An nai men wé kadit yé mwa gato bariket men, 
subere yé ne ku os wa ben sukibit nai men nde. 

72 Yefun Allah dakai jimnotku men bi amui, suk gato 
Yefun Allah tom dor su men bi amui ne, An napawa 
pe, An benbot suk gato An tom ne. 

73 An tom kot nai men bi amui, Abraham do, 

74 An nai men wé kadit sukibit gato yeko iwa ben 
nai men ne, subere men bi sukjimnut sye mo suk 
gato Yefun Allah iwa men ben ne, men yo nyuwa ye 
gato bariket men ne o nde re, 

75 subere men ben suk tepsu Yefun Allah mit, men 
bi men nggwa wa ben Yefun Allah bi suk-i, su kam 
mwa ne sino gato men kem mo bur ré sor kom mo 
kam gato men kwop su." 

78"Nan, ji bi pa, bere yé kendo nan gum do yenabi, 
bere nan gwat Yefun Allah gato gum kok sye wai ne 

bi suktaru ma ki nai nje mo bur re re. Yefun Allah 
syogat nan mu nyim mo men bi Yekwesu ne gwem, 
subere nan fro os wa An. 

77 Bere nan ki nai men yé gato sok mo Yefun Allah 
bi rus-i subot os ndo gato Yefun Allah fro subere 
nai men wé kadit sukye, ete men kem ndo to kapyo 
mato kapyo. Bere nan ki rer nai men subere men jam 
do, Yefun Allah yo maskwa men mo sukibit gato men 
ben ne o nde, Yefun yo nutbot o nde, anato An ós 
men kem gesyos. 

78 Yefun Allah gato jom men ne, An dakai jimnotku 
men ndo nde anato An fro os ndo wa men. An syogat 
Yetu ge dik yo is kadit gu ma mo bur ré. Yefun Allah 
syogat Ye ne ma ós ete jowa men tepsu Yefun Allah 
syogat kam it, ete kam gat men. 

79 Ye gato ma ne tepsu sukru sye, An ben pe gato 
rer ku yé gato kem mo ndendu. Yé gato kem mo 
ndendu ne ben sato kwop, we án jam nde Yefun, wo 
Ye gato ma ne tepsu sukru sye gato kadum os gato 
ndo wa men subere men si Yefun Allah kem ndo su 
yu." 

80 Pa gato Elisabet kem su ne sye, an bi sukjimnut 
nggi, an jammo Yefun Allah. An kem mo pe gato kwe 
yo kom mo nde, sane sor tepsu kam gato an ben 
suk, ete an syesyar an ki Yefun Allah bi suktaru nai 
ye Israel jam. 
2 1 Elisabet kem su mom bi pa Yohanes or, sugane 
Kaisar Agustus gum yekwesu wa ye Roma bi bur-i 
. Sane Kaisar syaugat yé mubot ye Roma bi bur-i 
subere yé krom yé mwa gato kem mone sino gum o 
re. 

2 Sensus gare, yé krom yé mwa gum mo pemerintah 
bi buku, yé krom wam doketke anare. Sugane 
Kirenius gum gubernur mo bur Siria. 

3 Sane yetu bok ne sino kadik-kadik mu mo nat gato 
án bi amui ontu mó. Yé mu mone wa yé krom án 
gum mo pemerintah bi buku ne, tepsu Kaisar syogat 
án ben ne. 

“Sane Yusuf dom, Yusuf mu kadit kota Nazaret mo 
bur Galilea. Yusuf mu mo kota Betlehem, mo bur 
Yudea, mo nat gato yeraja Daud ontu mó, we Yusuf 
bi amui mo Daud. 

> Yusuf si Maria mu mo Betlehem sino. Maria gato 
Yusuf nggorwa ne, Maria syimfar re. An we mu mo 
Betlehem subere an we krom an we gum mone. 

6 An we mu kom mo Betlehem sa, Maria nukwe i. 

7 Orete Maria kem su Pa yebris, Maria bi Pa dofutmo. 
Maria nggwot Pa ne su san det, orete mom grem Pa 
ne sem mo suk gato ka sa ndurbe, gato sagana yé 
grem suksi bi sugit mó. Maria si Yusuf sem mo suksi 
bi dur, we nu mwa ne sino mo Betlehem buk wa an 
we re, nu yo wa yekam gato ma ne sem mo nde, nu 
mwa ne ses sino. 

8 Mo Betlehem ne, ye gato mewa domba, án mewa 
domba mo nden karowa Betlehem. Sane noru ne sa, 
án sem mo nden mewa án bi domba kadit suge krok 
e ne. 

2Su noru ne, án gensu malaikat dik yo ma ku án. 
Malaikat ne ma sa, tepsu sukru sye gato rer-rik kadit 
Yefun Allah rer ku bur. Sane yé bok ne sino nyu ndo 
nde. 

10 Sane, malaikat ne ki nai an do, "Nin nyu nde. Ji 
ma wa ji frot Yefun Allah bi suktaru nai nin. Suktaru 

ré ndo wai o re, bere nin si yé mwa ne sino mit at wa 
sukdu re. 

11 Su kam ré, mo Daud bi nat-i ne, nggon dik yo 
kem su Pa gato bere ós men. Pa ne anato Yekwesu 
gato Yefun Allah syogat ma mo bur ré wa nai men 
yetu kadit sukye ete jowa men. Yefun Allah bes Pa 
ne gum Kristus. 

12 Bere nin jam Pa ne sare: yé nggwot pabom ne 
su san det, ete yé grem Pa ne sem mo suk gato ka 
sa ndurbe, gato sagana yé grem suksi bi sugit mó. 
Nin do ku pabom ne sa, nin jam do, suk gato ji ki ne 
sangge." 

13 Ye gato mewa domba ne gensu malaikat yaino 
ma ti su malaikat ne. Malaikat mwa ne un Yefun 
Allah, an ki do, 

14"Men bes Yefun Allah gato kem mo pe gato kok 
mo gu ne gum kok sye wai o et. Yefun Allah, Nan 
ben nje gato Nan dakai jimnotku ne kem not mo bur 
ré et." 

15 Malaikat mwa ne un Yefun or, malaikat satu mu 
mo gu kadit yé gato mewa domba ne. Malaikat mu, 
orge yé gato mewa domba ki nai yu do, "Men mu 
mo Betlehem et. Men mu me suk gato Yefun Allah 
tarubot An bi malaikat ne et." 

16 Sane yé bok gato mewa domba ne mu kamas mo 
Betlehem. Yé bok ne mu kom mone sa, an ku Maria 
si Yusuf, an me pabom mone dom. Pabom ne sem 
mo suk gato ka sa ndurbe. 

17 Yé gato mewa domba ne sokme pabom or, an 
mu kadit pe ne, an nukbot suk gato malaikat ki nai 
an subot pabom ne. 

18 Yé mwa gato jam an bi sukdu ne yeket sukdu ne. 

19 Sarewo Maria napawa sukdu ne pe, mom 
jimnutbot suk mwa ne pe sor. 

20 Yé gato mewa domba ne, an mu satu mo an bi 
nat-i mo Betlehem de nden. An do mu sa, an un 
Yefun Allah, an bes Yefun gum kok sye mo suk mwa 
gato malaikat ki nai an si suk mwa gato an me su an 
gro dom. Suk mwa ne bor tepsu sukdu gato malaikat 
ki nai an re. 

21 Maria kem su Pa ne or, kam munggwo rek eteyo, 
yesu mo nu ari bisunat Pa ne. Yesu ne tot Pa da 
naprut wé, ete Maria si Yusuf kendo Pa ne gum 
do, Yesus, tepsu gum gato malaikat ki nai Pa bi im 
sugato Pa bi im yo pe Pa nde tó. 

22Yé syak Maria kadit mom bi nu pe tepsu bi kam-i 
gato Musa krom mo an bi sukduno-i ne, orete Maria 
syesyar, ete Maria si Yusuf mu mo Yefun Allah bi nu 
mo Yerusalem. An we gwat Pa ne mu mo Yefun Allah 
bi nu subere an we kadum Pa ne nai yé mwa, subere 
yé mwa ne jam do, Pa ne sok mo Yefun Allah bi rus-i. 

23 An we kadum Pa sane, we yé krom mo Yefun 
Allah bi sukdu do, "Pa yebris gato bi im kem su futmo 
ne, pa bi im kadum mo yé mwa gwem, subere yé 
mwa ne jam do, pa ne sok mo Yefun Allah bi rus-i." 

24 Sugane dom, an we gwat ndabu ge we yo, ndam 
gir ge we yo. An we gwat ndam ne wa syo nai yesu 
gato ben suk mo Yefun Allah bi nu, subere yesu ne 
gre mo bot, tepsu yé krom mo Yefun Allah bi sukdu. 

25 Maria si Yusuf gwat Yesus ma kom mo Yerusalem, 
sugane yetu ge dik yo gato gum do Simeon kem mo 
kota Yerusalem ne. Simeon ré, an ben sukndo, an 
ben suk ri tepsu Yefun Allah mit, we an jammo Yefun. 
An eswa kam gato bere Yefun Allah syogat Yekwesu 

ma mo bur Israel gato nai ye Israel we kadit sukye. 
Yefun Allah Gen sisu Simeon pe. 

26 Yefun Allah Gen ki bi sukdu-i nai Simeon do, "Nan 
yo kwop nde to, bere nan me Yekwesu gato Yefun 
Allah tom do, An syogat ma mo bur ré wa nai yetu 
kadit sukye ete jowa yetu ne et." 

27 Yefun Allah Gen gwat Simeon mu mo Yefun Allah 
bi nu. Kam gane Maria si Yusuf mu mo Yefun Allah bi 
nu dom. An we si Pa mu wa kadum Pa tepsu Yefun 
Allah bi sukdu-i. An we gwat Pa mu kom mo Yefun 
Allah bi nu de nden sa, 

28 Simeon nai Pa ne ma kot tak de gwem, ete 
Simeon un Yefun Allah. Simeon ki do, 

22"Yefun Allah, ji bi Yekwesu, suk gato Nan tom su 
ji, ji me bor it anare. Sane ji, gato gum pakwerut wa 
Nan, ji fro wa ji kwop sisu ji mit ndo it anare. 

30 Ji me Pa ré su ji gro re. Ji me Pa ré gato Nan bes 
wa nai men yetu wé kadit sukye. 

3! Nan fro Pa gato 6s men yetu ré wa yewis mwa ne 
mo bur ré sino. 

32 Bere Pa ré tepsu sukru gato rer ku os wa yewis yi 
gato jam nde Yefun, Pa ki rer subot Nan, Yefun Allah 
bi os-i, subere yewis yi ne jammo Nan. Bere Pa ré 
ben Nan bi rus-i, gato ye Israel ne, subere an gum 
kas mo yé mwa neya re." 

33 Pa ne bi im si bi ai yeket suk gato Simeon ki subot 
an we bi pa ne. 

34 Orete Simeon ki suk su Yefun Allah subere Yefun 
ben sukndo su an we. Simeon ki suk su Yefun or, 
Simeon ki nai Pa bi im gato Maria ne do, "Pa ré sye 
yo, ye Israel mwa bariwa An, sane bere yé mwa ne 
ku sukye mone. Wo ye Israel deyo iwa An, sane 
bere yé gato iwa Pa ne ku suk gato ndo, bere yé ne 

mbau to kapyo mone. Yefun Allah syogat Pa re ma 
wa kadum Yefun Allah bi suktinggi nai men yetu, wo 
bere ye mwa bariwa Pa ré re. 

35 Yé gato bariwa jammo Pa ré, bere Yefun Allah 
ben yé ne bi sukjimnut bor wa yé mwa jam. Bere nan 
dom, nderku nggwa subot Pa ré, tepsu nyom syek 
nan mit, bere nan kwabom dek bot Pa ndo nde." 

36 Nggongras ne anato nggon nabi, gato ki Yefun 
Allah bi suktaru nai nje jam. Nggongras ne gum do 
Hana, Fanuel bi mam. Mom sok mo ye Israel bi wis 
dik yo gato gum do Asyer. Hana ré, nggongras rok 
it. Mom kra kom mo tahun mufit sor, ete mom bi ya 
kwop re. 

37 Sane Hana kem nggonna sor, Hana kaim sye 
tepsu kom mo tahun musyu munggwo sop at. 
Nggonna ré, noru nombrak mom yo mu kadit Yefun 
Allah bi nu-i nde, mom un Yefun Allah, mom benadi, 
mom mewa nggwa kadit sugit yei, subere mom ki 
suk su Yefun. 

38 Sane Hana ma ku Maria si Yusuf mone sa, Hana 
ki ndo mo Yefun Allah wa an we bi Pa ne, ete mom 
nukbot Pa ne nai yé mwa mone gato eswa kam 
gato Yefun Allah syogat Yekwesu ma wa nai nje mo 
Yerusalem wé kadit sukye. 

3? Yusuf si Maria benbot suk mwa gato yé krom mo 
Yefun Allah bi sukdu mo Yerusalem ne, orete an we 
satu mu mo an we bi kota Nazaret mo bur Galilea. 

40 Mone Pa ne sye, Pa kaim nggi o, Pa jam suk mwa 
wai o. Yefun Allah bi sukjimnut sye kas subot Pa ne, 
Yefun Allah mewa An. 

41 Tahundik-tahundik Yefun Yesus bi yenggras mu 
mo Yerusalem wa an we si nje konwa Kam Sye 
Waiket. 


Lukas 2 227 


42 Sane, Yefun Yesus kaim sye tepsu kom mo tahun 
musyu dik sop we sa, An si An bi im si bi ai mu mo 
Yerusalem wa an sino konwa kam sye ne, sagana An 
bi yenggras we ben ne. 

4 Kam sye ne or, Yefun Yesus bi im si bi ai satu mu 
mo an we bi nat-i. An we do mu saresa, an we bi 
Gan, gato Yefun Yesus ne kem mo Yerusalem tó, wo 
Pa bi im si bi ai jam nde Pa kem mori. 

44 An we gendo Pa simo yé mwa ne mu sino. Sane 
an we mu kam no dik, orete an we meret Pa mo an 
we bi nji, an we bi mben si an we bi yesyim gato si 
án mu sino. 

45 An we meret Pa ware, an we yo ku Pa ne nde. 
Sane an we satu mu mo Yerusalem subere an we 
meret Pa mone. 

46 An we meret Pa mone sor kom mo kam gri rek or. 
Kam gri rek, orete an we ku an we bi Pa mo Yefun 
Allah bi nu de mo ros de mit, mo pe gato yeguru 
agama duno nje. Pa kem su ye Yahudi bi yeguru. Pa 
syaretwa yeguru ki bi sukdu-i, Pa ndo yeguru subot 
kwayo-kwayo dom. 

4 Yé mwa mone gato syaretwa Pa ki bi sukdu-i ne 
yeket. Yé mwa ne yeket Pa do, Pa jam suk mwa. Suk 
gato yeguru ndo mo Pa ne, Pa jam or re. 

48 Pa bi im si bi ai ku an we bi Pa sa, an we yeket, 
we Pa si yeguru bok yo kem mone, ete Pa bi im ki nai 
Pa do, "Yesus, Nan ben sukye wa men ka we ré wa 
suma ne? Ji si Nan bi ai meret Nan ware, men ka we 
kwabom dek bot nan ndo nde go!" 

“Yefun Yesus ki nai An bi im si bi ai do, "Nin ka we 
meret Ji wa suma ne? Nin ka we nutbot sisu ndo sa, 
bere nin ka we jam do, Ji kem mo Ji bi Ai, gato Yefun 
Allah ne bi nu re." 

50 Sarewo an we jam nde Yefun Yesus bi sukjimnut 
ne. 

51 Orge Yefun Yesus simo An bi im si an bi ai satu 
mu mo Nazaret, ete An jammo An bi im si an bi ai 
petok sor. An bi im napawa suk mwa gato Yefun 
Yesus ben ne pe. 

52 Sane Yefun Yesus sye o, An jam suk mwa wai o. 
Yefun Allah iwa An, yetu dom iwa An. 

1 Sugane ye Roma jom ye Yahudi bi bur. Sane, ye 

Roma bi yekwesu Kaisar Tiberius jowa ye mone 
sa, an bes Pontius Pilatus gum gubernur mo bur 
Yudea. Kaisar bes Herodes jowa nje mo bur Galilea 
dom. Herodes bi nji, Filipus jowa nje mo bur Iterea si 
Trakhonitis. Lisanias jowa nje mo bur Abilene. Kaisar 
jom nje mo ye Yahudi bi bur mu kom mo tahun 
musyu dik sop mek sa, 

2vekwesu gato gum kok wai mo Yefun Allah bi nu 
gum do Hanas si Kayafas. Su tahun gane, Yefun 
Allah ki suktaru nai Yohanes, gato Zakaria bi pa ne. 
Yohanes jam sukdu kadit Yefun Allah mo pe gato 
kwe yo kom mo nde. 

3 Sane Yohanes mubot nat mwa mo Syur Yordan ne 
sino. Yohanes kibot Yefun Allah bi suktaru mone, an 
ki nai nje gato ma mo an do, "Nin kwet kadit sukibit 
gato nin ben ne, nin jammo Yefun, ete nin ma wa ji 
ras nin mo syur subere Yefun Allah yo maskwa nin 
mo sukibit mwa gato nin ben ne o nde, tepsu An tot 
sukibit ne wé kadit nin re." 

“Suk gato Yohanes ben ne tepsu sukdu gato yenabi 
Yesaya krom mo bi buku su kam nyim ne sare do, 
"Mo pe gato kwe yo kom mo nde, ye yo saiye do, 
'Men fro os gato ndo wa Yefun, men bi Yekwesu ne 
se! Men duk os wa An muket se! 

> Us mwa ne sino Yefun Allah krer bur wa sane sor 
ya, banbo mwa ne sino Yefun Allah ben ga, subere 
os ne ndo. Os gato kwek-kwak Yefun Allah ben ri, os 
gato jok mwa mó, Yefun Allah fre er, subere os ne 
ndo. 

6 Yetu mwa mo bur ré sino, bere an me Yekwesu 
gato Yefun Allah syogat ma wa nai men wé kadit 
sukye subere men kem ndo to kapyo mato kapyo.' " 

7 Yé mwa ma mo Yohanes subere Yohanes ras an 
mo syur. Sarewo Yohanes ki nai yé mwa gato ma ne 
do, "Nin yé gato kidar suk nggi, nin tepsu kwis jan, 
nin nut do, nin ma wa ji ras nin mo syur, bere ós nin 
titi fro kadit Yefun Allah bi sukmaskwa mo sukibit 
gato nin ben ne bado? Sane nde, nin ma wa ji ras nin 
mo syur sor nde, wo 

8 nin ben suk gato ndo sor, subere yé jam do, 
sangge, nin kwet kadit sukibit gato nin ben ne, ete 
nin jammo Yefun it. Nin nut do, nin bi amui mo 
Abraham, Ji ki sare do, Yefun Allah nggiwa ben jok 
bok ré tepsu Abraham bi dat-i. Sane nin dom tepsu 
Abraham bi dat-i, bere yo ós nin nde. 

2Wo nin ré tepsu kwe gato yo bo ndo nde. Su ré 
yo, Yefun Allah fro bi mbam wa gwa kwe ga sane wé, 
Yefun Allah gwa mo i-brot kai sor. Yefun Allah fro wa 
syo sukye nai ye gato yo kwet nde, tepsu ye gwa 
kwe gato yo bo nde ne, orete ye syo bot git wé re." 

10 Yé mwa ne ndo mo Yohanes do, "Sane, men ben 
suk sato suma ne?" 

11 Yohanes ki do, "Ye gato bi san sun we mó yo, ye 
ne syo dik yo nai ye gato bi san sun yo mo nde. Sane 
dom, ye gato bi sugit mó yo, ye ne syo sugit nai ye 
gato bi sugit yo mo nde." 

12 Ye gato nai sugum kadit nje wa pemerintah ge 
bok yo ma mo Yohanes, subere Yohanes ras an mo 
syur. Orge an ndo mo Yohanes do, "Yeguru, men 
ben suk sato suma ne?" 

13 Yohanes ki do, "Nin mu nai sugum kadit nje yo, 
nin nai sugum tepsu pe gato pemerintah fro ne, nin 
nai wai kadit ne nde." 

14 Yesukmise bok yo ma mo Yohanes dom. 
Yesukmise ne ndo mo Yohanes do, "Men ré, men ben 
suk sato suma ne?" Yohanes ki nai yesukmise bok ne 
do, "Nin wergat nje nde, nin ben nje nyu subere yé 
syo sugum nai nin nde. Nin ndak nje daret subere yé 
nokwa nin ki an gum ibit subere an syo sugum nai 
nin nde. Sugum gato nin ku tepsu nin bi kamba ne, 
nin nut do tep it anane, nin wergat ye yi subere nin 
nai yé ne bi sugum dom nde." 

15Yé mwa gato syaretwa Yohanes ki bi sukdu-i nut 
mo an mit do, "Te, Yefun Allah syogat Yohanes ma 
mo bur ré wa nai men yetu kadit sukye ete jowa men 
bado? Te, Yohanes ré Yekwesu gato men eswa ne, 
bado? Te, Yefun Allah bes Yohanes ré gum Kristus, 
bado?" 

16 Yohanes ki nai yé mwa mone sino do, "Ji anato 
ras nin mo syur, sarewo bere Ye gato gum kok sye 
wai kadit ji waii ma bori. Sane ji iwa ben suk wa An 
yo, bere ji yo tepsu nde, ji gum wok teker mu bur 
ware. Bere ji gum yo tep wa ji sombok jamtu mo An 
bi sepatu dom nde. Ye gato gum kok sye wai kadit 
ji ne bere An syogat Yefun Allah Gen bok nggwa mo 
nin, ben sato An ras nin mo Yefun Allah Gen, tepsu 
An ras nin mo bot. 

17 An fro nggwa wa An wat yé gato ben sukndo 
kadit yé gato ben sukibit, tepsu ye gato ben nggwe 

wat sugit dor kadit sukkwik. Sugit ne An grem mo pe 
gato ndo, wo sukkwik ne An syo bot git wé, mo bot 
gato yo te mo nde." 

18 Yohanes ki sukdu mwa o subot os ndo gato Yefun 
Allah fro wa men yetu, subere yé mwa ne jammo 
sukdu ne. 

19 Sarewo Yohanes ndantom Herodes gato jowa nje 
mo bur Galilea ne dom. Yohanes ndantom Herodes 
wam bok yo do, "Nan kra su Herodias, gato nan bi 
nji bi nggon ne nde. Nan kra su Herodias kadit nan bi 
nji nde.” Yohanes ndantom Herodes mo sukibit bok 
yo o gato Herodes ben ne dom. 

20 Sane Herodes maskwa ket Yohanes, ete Herodes 
ben sukibit yo o do, Herodes syogat an bi yesukmise 
grem Yohanes mo sel. 

21 Yohanes ras yé bok ne sino mo Syur Yordan or 
sa, Yohanes ras Yefun Yesus mo Syur Yordan dom. 
Yefun Yesus mu nden kadit syur, ete Yefun Yesus ki 
suk su Yefun Allah saresa, gu ben sato det, 

22 ete Yefun Allah Gen is ma mo An. Yefun Allah 
Gen ne is ma su kaim sato ndabu. Orge yé mwa ne 
jam Yefun Allah ki sukdu kadit gu sare do, "Nan 
anato Ji bi Gan. Ji bi sukjimnut sye kas subot Nan. Ji 
iwa Nan ndo nde." 

23 Yefun Yesus sye karowa kom mo tahun musyu gri 
ne, ete An mu ben suk gato An bi Ai syogat An ma 
wa ben ne. Yé nut do, Yefun Yesus bi ai mo Yusuf. 
Yé jam do, Yusuf bi ai mo Eli; 

24 Eli bi ai mo Matat; Matat bi ai mo Lewi; Lewi bi ai 
mo Malki; Malki bi ai mo Yanai; Yanai bi ai mo Yusuf; 
25 Yusuf bi ai mo Matisya; Matisya bi ai mo Amos; 
Amos bi ai mo Nahum; Nahum bi ai mo Esli; Esli bi ai 

mo Nagai; 

26 Nagai bi ai mo Maat; Maat bi ai mo Matisya; 
Matisya bi ai mo Simei; Simei bi ai mo Yosek; Yosek 
bi ai mo Yoda; 

27 Yoda bi ai mo Yohanan; Yohanan bi ai mo Resa; 
Resa bi ai mo Zerubabel; Zerubabel bi ai mo Sealtiel; 
Sealtiel bi ai mo Neri; 

28 Neri bi ai mo Malki; Malki bi ai mo Adi; Adi bi ai 
mo Kosam; Kosam bi ai mo Elmadam; Elmadam bi ai 
mo Er; 

22 Er bi ai mo Yesua; Yesua bi ai mo Eliser; Eliser bi 
ai mo Yorim; Yorim bi ai mo Matat; Matat bi ai mo 
Lewi; 

30 Lewi bi ai mo Simeon; Simeon bi ai mo Yehuda; 
Yehuda bi ai mo Yusuf; Yusuf bi ai mo Yonam; 
Yonam bi ai mo Elyakim; 

31 Elyakim bi ai mo Melea; Melea bi ai mo Mena; 
Mena bi ai mo Matata; Matata bi ai mo Natan; Natan 
bi ai mo Daud; 

32 Daud bi ai mo Isai; Isai bi ai mo Obet; Obet bi ai 
mo Boas; Boas bi ai mo Salmon; Salmon bi ai mo 
Nahason; 

33 Nahason bi ai mo Aminadab; Aminadab bi ai mo 
Admin; Admin bi ai mo Arni; Arni bi ai mo Hezron; 
Hezron bi ai mo Peres; Peres bi ai mo Yehuda; 
Yehuda bi ai mo Yakub; 

34 Yakub bi ai mo Isak; Isak bi ai mo Abraham; 
Abraham bi ai mo Terah; Terah bi ai mo Nahor; 

35 Nahor bi ai mo Serug; Serug bi ai mo Rehu; Rehu 
bi ai mo Peleg; Peleg bi ai mo Eber; Eber bi ai mo 
Salmon; 

36 Salmon bi ai mo Kenan; Kenan bi ai mo Arpaksad; 
Arpaksad bi ai mo Sem; Sem bi ai mo Nowak; Nowak 
bi ai mo Lamek; 

37 Lamek bi ai mo Metusalah; Metusalah bi ai 
mo Henok; Henok bi ai mo Yared; Yared bi ai mo 
Mahalaleel; Mahalaleel bi ai mo Kenan; 

38 Kenan bi ai mo Enos; Enos bi ai mo Set; Set bi ai 
mo Adam; Adam bi ai mo Yefun Allah. 

4 1 Yefun Yesus satu ma kadit Syur Yordan saresa, 

Yefun Allah Gen bok nggwa mo An, ete Yefun 
Allah Gen gwat Yefun Yesus mu mo pe gato kwe yo 
kom mo nde. 

2Yefun Yesus mu kom mone sa, biris bi yekwesu 
meret os wa Yefun Yesus, subere Yefun ben suk siri 
kadit Yefun Allah bi os-i mone. Noru musyu at, kam 
musyu at, biris bi yekwesu ne meret os wa Yefun 
Yesus ware, Yefun Yesus yo ges mo os ibit mone 
nde. Kam bok ne Yefun Yesus yo git sugit yo mo nde. 
Kom mo rut sa, An on de ndo nde. 

3 Biris bi yekwesu ki nai Yefun Yesus do, "Nan tepsu 
Yefun Allah bi Gan sangge it yo, Nan syogat jok ré 
tepsu roti wa Nan git et." 

“Sane Yefun Yesus ki nai biris bi yekwesu ne do, 
"Mo Yefun Allah bi sukdu, ye krom do, 'Men yetu git 
sugit sor, bere men yo kem ndo nde.' " 

> Orge biris bi yekwesu gwat Yefun Yesus mu mo pe 
gato kok. Biris bi yekwesu ne kadum pe mwa ne sino 
mo bur ré nai Yefun Yesus me, tepsu Yefun Yesus 
me or sino sare ya sor re. 

6 Biris bi yekwesu kadum pe mwa ne sa, an ki nai 
Yefun Yesus do, "Suk mwa gato ji jowa ré, bere ji syo 
dakai or wa Nan. Yé mwa gato kem mo pe mwa mo 
bur ré sino, suk mwa gato ndo mo bur ré sino, bere ji 
syo nai Nan wa Nan jom or re. Suk mwa ré sino sok 
mo ji, sane ji waii syo nai ye gato ji iwa. 

7 Nan do bi Nan nggwa mo ji, Nan bes ji gum kok 
yo, bere ji syo suk mwa ré or sino mo Nan." 

8Sane Yefun Yesus ki nai an do, "Ye krom mo Yefun 
Allah bi sukdu do, 'Men bes men bi Yekwesu Yefun 
Allah ne gum kok et, men ben An bi suk-i sor re.' " 

? Orete biris bi yekwesu gwat Yefun Yesus mu mo 
Yerusalem, orge an grem Yefun Yesus ti kok mo 
Yefun Allah bi nu yu. An we ti mone sa, biris bi 
yekwesu ki nai Yefun Yesus do, "Nan anato tepsu 
Yefun Allah bi Gan, sangge it yo, Nan bare Nan 
nggwa kadit ré mu bur et, 

10 we ye krom mo Yefun Allah bi sukdu do, 'Yefun 
Allah syogat An bi malaikat mewa Nan. Bere malaikat 
mwa ma mewa Nan sisu ndo. 

11 Malaikat ne bes an syim wa bur wa Nan, subere 
jok yo wai Nan gwes nde.' " 

12 Sane Yefun Yesus ki nai biris bi yekwesu do, "Mo 
Yefun Allah bi sukdu, ye krom o do, 'Men werwa men 
bi Yekwesu Yefun Allah kadum An bi suktinggi daret 
nde.' " 

13 Biris bi yekwesu ne meret os wa Yefun Yesus 
ware, Yefun Yesus yo ben suk siri kadit Yefun Allah 
bi os-i mone nde. Sane biris bi yekwesu werwa meret 
os wa Yefun, orete an mu kadit Yefun Yesus re, an 
eswa bi kam-i gato ndo wa an meret os wa Yefun o 
et. 

14 Orge Yefun Yesus satu mu mo bur Galilea. Yefun 
Yesus mu kom mo Galilea sa, Yefun Allah Gen ben An 
nggiwa ben suk mwa. Sukdu subot suk gato Yefun 
Yesus ben ré, yé ki frekbot pe mwa mone sino. 

15 Yefun Yesus duno nje mo ye Yahudi bi nu ari mo 
bur Galilea ne, ete yé mwa ne sino un An mo suk 
gato An ben ne. 

16 Yefun Yesus mu mo An bi nat-i gato An sye mó, 
mo kota Nazaret. Kam Sabat, ye Yahudi bi kam 
sye ne, Yefun Yesus sok ari mo ye Yahudi bi nu ari 
sagana An ben ne. Mo nu ari mit ne, Yefun Yesus ti 
wa An baca Yefun Allah bi sukdu sa, 

17 yetu ge dik yo syo yenabi Yesaya bi buku nai 
Yefun Yesus wa An baca mone. Yefun Yesus kak 
buku ne sa, An ku sukdu gato Yesaya krom sare do, 

18 "Yefun Allah Gen bok nggwa mo Ji, we Yefun 
Allah bes Ji wa Ji ki subot An bi suktaru gato ndo nai 
ye gato yewa suk jam An bi sukdu ne. An syogat Ji 
ma wa Ji ki nai yé gato ye rai ne do, 'Ji sombok nin 
wé kadit sukibit gato jom nin ne it!" An syogat Ji ma 
wa Ji ós ye gato gro ndu, subere Ji ben án gro ndo 
satu. An syogat Ji ma wa Ji nai ye gato ku sukye wé 
kadit sukye ne subere an kem ndo satu. 

13 An syogat Ji ma wa Ji ki nai nje do, Yefun Allah 
fro os ndo wa nai men we kadit sukye it anare." 

20 Yefun Yesus rum buku ne satu or, An syo satu 
nai yesu mo nu ari ne, orete An kem satu subere An 
duno nje mone. Yé mwa mo nu ari mit ne sokwa An 
pe, yé mwa eswa Yefun Yesus ki bi sukdu-i. 

21 Yefun Yesus kem mone sa, An ki do, "Yefun Allah 
bi sukdu gato Ji baca wa nin jam ne bor mo Ji sugato 
nin jam sukdu ne it." 

22 Yé mwa mone sino un Yefun Yesus gum. Yé mwa 
mone yeket Yefun Yesus mo An bi sukdu ne. Yé ne ki 
do, "An ki An bi sukdu-i ndo wai o re." Orete ye ne 
ndo mo yu do, "Ye gare te, An anato Yusuf bi gan, 
fe?" 

23 Yé mwa yeket Yefun Yesus mone, sane Yefun 
Yesus ki nai yé mwa ne do, "Ji jam do, bere nin 
ki sukamno dik yo nai Ji sare do, 'Yewon bam, nan 

dakai kwa nan dakai ge sor.' Sane suk gato men 
jam ye nukbot mo Kapernaum ne gato ben ye yeket 
mone, Nan waii ben mo Nan bi nat-i more dom et." 

2#Yefun Yesus ki o do, "Suk gato Ji ki ré suksangge 
anare, yenabi gato ki Yefun Allah bi suktaru nai nje 
mo an dakai bi nat-i yo, bere yé mone bariwa jammo 
an re. 

25 Nin jammo suk gato Ji ki ré et, tepsu kam nyim 
tuya Elisa kem mo bur Israel ré to, nggonna mwa 
kem mone, wo an yo mu ku nggonna mwa ne nde. 
Sugane nokro, no yo gi mo nde mu kom mo tahun 
gri nap. Orge sukonde sye ben nje mwa mone. 

26 Sarewo Yefun Allah yo syogat Elisa mu ós 
nggonna mwa ne nde, wo Yefun Allah syogat Elisa 
mu ós nggonna dik yo mo kota Sarfat mo bur Sidon, 
mo yewis yi bi nat-i. 

27 Sane dom Elisa kem mo bur Israel tó, suki borbuk 
git yé mwa mo bur Israel ne. Sarewo Elisa yo ben yé 
mwa ne ge nde re, yetu ge dik dom nde re, wo Elisa 
ben Naaman ge sor re. Naaman sok mo yewis yi, an 
ye Siria." 

28 Yé mwa gato mo nu ari mit jam Yefun Yesus bi 
sukdu subot yewis yi sa, yé mwa mone maskwa ndo 
nde. 

22Yé ne ti ma, ete an syun Yefun Yesus kadit an bi 
kota. Yé mwa ne gwat Yefun Yesus mu mo bobuk yu, 
bobuk gato án nggo án bi kota mone. Yé gwat Yefun 
Yesus mo bobuk ne yu sa, yé mwa bi sukjimnut do 
án bam Yefun Yesus mo kwoye ne mu bur. 

30 Sarewo Yefun Yesus brek mu kadit án. Yefun 
Yesus mubot yé mwa miten ne, orete An mu kadit yé 
mwa ne re. 

31 Orete Yefun Yesus mu mo kota Kapernaum mo 
bur Galilea. Ye Yahudi bi kam sye, kam Sabat, ete 
Yefun Yesus duno nje mone. 

32 Yé bok yo gato jam sukdu ne, an yeket Yefun 
Yesus, we Yefun Yesus ki bi sukdu-i ne tepsu Yefun 
Allah dakai ki bi sukdu-i ne, Yefun Yesus ki bi sukdu-i 
ne pet mo nje. Ye mone iwa jammo Yefun Yesus bi 
sukdu-i ne sor. 

33 Mo ye Yahudi bi nu ari ne, yetu ge dik yo gato 
semda ben sok ari si yé mwa mone. Yefun Yesus 
duno nje mo nu ari mit ne saresa, ye gato semda ben 
ne saiye nai Yefun Yesus sare do, 

34 "Eil Yesus, ye Nazaret, Nan ma more wa suma 
ne? Te Nan ma more wa Nan gu men e? Ji jam do 
Yefun Allah fro Nan ma mo bur ré wa Nan gwat Yefun 
Allah bi suktaru." 

35 Sane, Yefun Yesus ndantom semda ne do, "Nan 
not se! Nan titi wé kadit ye ne tom!" Yefun Yesus 
ndantom semda ne sa, semda am ye ne ges gwa mo 
bur mo yé mwa gwem, orete semda titi wé kadit ye 
ne. Semda ne titi wé sa, semda yo gu ye ne kaim yo 
nde re. 

36 Yé mwa mone me suk gato Yefun Yesus ben ne, 
an yeket, an nutbot ndo nde, ete an ki nai yu do, 
"Bei! Suma ré ne? Sukduno be yo bado? Ye gare ki bi 
sukdu-i pet mo nje it. Ye gare bi suktinggi nggi wai 
kadit semda dom. Ye gare syokom semda yo, semda 
jammo An, ete titi kekro." 

37 Sane yé mwa ki sukdu subot suk gato Yefun 
Yesus ben ne mu frekbot peyo-peyo mone sino. 

38 Yefun Yesus mu kadit ye Yahudi bi nu ari sa, An 
mu mo Simon bi nu. Yefun Yesus do mu kom mo 
Simon bi nu sa, ye ki nai An do, "Simon bi om nei, 

mom kaim kam teker. Nan ma, Nan ós nggongras ne 
et." 

32 Sane Yefun Yesus mu me nggongras mo pe gato 
mom sem mone. Yefun Yesus tibot nggongras ne, 
ete Yefun Yesus syogat suki ne sombok wé kadit 
nggongras. Yefun Yesus ki bi sukdu-i sa, nggongras 
kaim dek satu re. Nggongras ne ge re, sane mom 
sun, mom gwat sugit si syur wa nje mone git. 

40 Kam bok, ndendu re, yé mwa gwat ye gato i su 
suki wis bok yo ma mo Yefun Yesus. Sane Yefun 
Yesus ak An syim mo ye gato i ne kadik-kadik, orge 
yé mwa ne sino ge kadit an bi suki re. 

41 Yé mwa gato semda ben ne dom, semda gane 
titi wé kadit yé mwa ne. Semda ne titi wé saresa, 
semda saiye do, "Nan anato Yefun Allah bi Gan." 
Sarewo Yefun Yesus ndantom semda ne. Yefun Yesus 
duyawa semda ne do, "Nin du o nde," we semda ne 
jam do, Yefun Yesus anato Yekwesu gato Yefun Allah 
syogat ma mo bur ré wa nai men yetu kadit sukye 
ete jowa men. 

42 Nyotkwo re, ete Yefun Yesus mu nden kadit kota 
mu mo pe gato nje yo mo nde. Yefun Yesus mu mo 
nden sa, yé mwa meret An. Yé mwa ne do ku Yefun 
Yesus sa, yé mwa ne werwa Yefun Yesus subere 
Yefun si an kem mo an bi kota ne yei. 

3 Sarewo Yefun Yesus ki nai yé ne do, "Ji mu mo 
nat yi wa Ji ki sukdu subot os ndo gato Yefun Allah 
fro wa nai yetu gum sok mo An bi rus-i, ete An tepsu 
yé bi Yekwesu mone. Yefun Allah syogat Ji ma mo 
bur ré wa Ji mu kibot sukdu ne, sane Ji mu wa Ji 
kibot mo kota yi neya dom it anare." 

44 Sane Yefun Yesus mu kadit pe ne. Yefun Yesus 
mubot bur Yudea, ete An ki sukdu subot os ndo ne 
mo ye Yahudi bi nu ari bok ne sino mone. 

1 Yefun Yesus mubot bur Yudea ne sa, wam 
5 dik yo Yefun Yesus ti mo Em Genesaret de. An 
ti mone saresa, ye mwa ma ete buk yu gat Yefun 
Yesus. Ye mwa ne iwa jam Yefun Allah bi suktaru 
gato Yefun Yesus ki ne. 

? Yefun Yesus ti mone sa, An me kwem we mo em 
de. Ye gato sok boge, án bi kwem anane. An is kadit 
án bi kwem re, ete án mus án bi mwi mone. 

3 Sane Yefun Yesus it mo kwem dik yo, An it mo 
Simon bi kwem ne. Yefun Yesus it mo kwem ne, 
orete An ki nai Simon do, "Nan dun kwem ko gan 
kadit em de et." Simon dun kwem ne, orete Yefun 
Yesus kem mo kwem mit, ete Yefun Yesus duno yé 
mwa gato ti mo em de ne. 

“Yefun Yesus duno yé mwa ne or, An ki nai Simon 
do, "Men mbros mu mo nat gato kru et, subere nin 
bare mwi mone wa men but boge." 

“Simon ki nai An do, "Yenggras, noru gado sor kom 
mo nombrak, men bare mwi ware, men yo ku boge 
yo mo nde. Sarewo yenggras, Nan syogat ji bare mwi 
o yo, ji bare mwi satu sor." 

6 Simon si ye gato si an mbros kwem mu mo nat 
gato kru, ete an bare mwi mone. An bare mwi mone 
sa, án but boge mwa yé teker ware, mwi ne karowa 
toko rok. 

7 Boge gato an but ne mwa yé re, sane an ef syim 
nai án bi yesyim mo kwem doyi ne ma ós án su boge 
mwa ne. An bi yesyim mbros kwem ne ma or, án 
sino tik boge si mwi ne ma, án wat boge mwa ne mo 

kwem we ne mit. Boge ne mwa ye re, sane kwem we 
ne ses ware, karowa kru rok. 

8 Simon (gato gum yo o do Petrus) me boge mwa 
gato an but ne sa, Simon tu an umsu mo Yefun Yesus 
gwem, orete an ki nai Yefun Yesus do, "Yenggras, 
Nan mu kadit ji et, we ji gum yo tep wa ji karowa 
Nan nde, ji ré anato ye gato ben sukibit." 

?Simon ki sukdu ne, we Simon si an bi yesyim bok 
ne sino yeket boge mwa gato an but su mwi gado ne. 

10 Ye we gato si Simon ben suk sino, Yakobus si 
Yohanes, gato Zebedeus bi gan we ne, an we yeket 
boge mwa ne dom. Orge Yefun Yesus ki nai Simon 
do, "Nan nyu nde. Su ré yo, bere nan but yetu tepsu 
nan but boge." 

11 Sane Simon si bi yesyim tik kwem we ne mo nden 
or, an misyar an bi suk mwa ne kem, orete an si 
Yefun Yesus mu sino. 

12 Kam dik yo Yefun Yesus si An bi pakon ben suk 
mo kota dik yo. Mo kota ne yebris dik yo gato suki 
borbuk git ne ma ku Yefun Yesus. Yebris ne do me 
Yefun Yesus sa, an bare nggwa mo Yefun Yesus 
gwem. An ndek mo Yefun Yesus do, "Yenggras, Nan 
imo yo, Nan nggiwa Nan ben ji ge kadit suki re, 
subere ji yo fowa ku ye yi o nde." 

13 Yefun Yesus bes An syim, ete syimtok ye ne sa, 
Yefun Yesus ki do, "Ji iwa, nan ge tom!" Yefun Yesus 
do ki or-i, ye ne ge-i, an kaim ndo satu re. 

14Qrge Yefun Yesus syokom an do, "Nan mu nan 
nuk sukdu subot suk gato Ji ben ne nai ye yi daret 
nde, wo nan mu kadum nan nggwa nai yesu gato 
ben suk mo Yefun Allah bi nu subere an watbot nan. 
An watbot nan, ete yesu ne ki do, sangge, nan ge it, 
sane yo, nan gwat suge sato Musa ki ne ma tepsu 

suksom. Nan syo nai yesu ne gre mo bot subere ye 
jam do, nan ge it anare." 

15 Kapre Yefun Yesus duyawa ye ne kibot suk gato 
Yefun Yesus ben ne, yé bok yo mu ki sukdu subot 
Yefun Yesus frekbot peyo-peyo mwa wai o re. Sane 
yé mwa ma mo Yefun Yesus subere yé syaretwa An 
bi sukdu-i. Yé mwa ma ku Yefun Yesus subere Yefun 
ben án ge kadit án bi suki dom. 

16Yé mwa ma meret Yefun Yesus, sarewo wam bok 
yo Yefun Yesus mu mo pe gato nje yo mo nde subere 
An ki suk su Yefun Allah mone. 

17 Kam dik yo Yefun Yesus duno nje sa, ye Farisi si 
ye Yahudi bi yeguru agama ma mone dom. An ma 
kadit kampung mwa mo bur Galilea si bur Yudea 
sino, si kota Yerusalem dom. An ma kem mo nu mit, 
ete an syaretwa Yefun Yesus ki bi sukdu-i ne. Yefun 
Allah syo An bi suktinggi nai Yefun Yesus, subere 
Yefun Yesus nggiwa ben ye gato i mone ge. 

18 Yefun Yesus ki sukdu mo nu mit sa, yé bok yo 
ma mo nu ne. Yé bok ne gwat ye gato gwes út su bi 
kwatka gato an sem mone ma. Yé ne syeret os wa án 
gwat ye gato út ré sok mo nu mit, subere án grem 
ye gato gwes út mo Yefun Yesus gwem. Yé bok ne 
werwa sok mo nu mit, 

19 garewo yé mwa buk wa os teker ware, yé bok ne 
yo ku os wa án sok mo nu mit nde. Sane yé ne gwat 
ye gato gwes út ré it mo nu yu, or án krop wan wak 
Kadit nu yu mu bur. Orete án sa ye gato gwes út ré 
su bi kwatka ket wak mo nu yu ne is mu mo bur mo 
Yefun Yesus gwem mo yé mwa miten. 

20 Yefun Yesus me suk gato yé bok ne ben anato An 
jam do, yé bok ne onyar kem mo An. Sane Yefun 
Yesus ki nai ye gato gwes út ne do, "Pa nji, sukibit 

mwa gato nan ben ne or kadit nan it anare. Ji yo 
nutbot sukibit mwa gato nan ben neo nde." 

21 Ye Farisi si ye Yahudi bi yeguru agama gato kem 
mone, an jam Yefun Yesus bi sukdu, ete an sino nut 
mo an mit do, "Ye gare dakai bes An nggwa kok, ete 
An ki suk tepsu Yefun Allah ko re go! Je u anare ne? 
Je u anato nggiwa an ki do, sukibit gato men yetu 
ben ne, or wé kadit men ne? Yefun Allah ka dik sor, 
wo Ye ré bes An nggwa kok tepsu Yefun Allah!" 

22 Yefun Yesus jam an bi sukjimnut ne, sane Yefun 
Yesus ki do, "Suma ben anato nin bi sukjimnut waiyu 
mo nin mit subot suk gato Ji ki ré ne? 

23 Sato Ji ki nai yebris ré do, 'Sukibit mwa gato nan 
ben ne, or kadit nan it anare.' Nin nut do Ji yo nggiwa 
Ji ki suk ne nde bado? Sato Ji ki do, 'Nan sun, nan 
mu se!' Te, nin nut do Ji yo nggiwa ben suk ne dom 
nde e? Sane nde, bere nin jam do, Ji nggiwa benbot 
sukdu kwa we ne sino. 

24 Sangge, bere Ji ben ye ré ge. Ji ben ye ré ge 
subere nin jam do, Ji anato nggiwa Ji ki do, sukibit 
gato yé mwa ne ben or kadit yé mwa ne dom. Ji ben 
ye ré ge anato nin jam do, Yefun Allah anato bes 
Yetu bi Pa to Ji ré." Sane Yefun Yesus ki nai ye gato 
ut ne do, "Ji ki sare do, nan sun, nan pam nan bi sun. 
Nan satu mu mo nan bi nu sor." 

25 Yefun Yesus do ki sane, sugane it ye ne sun mo 
yé mwa gwem. An sun, orete an pam an bi sun gato 
an sem mone, ete an satu mu mo an bi nu. An satu 
mu mo an bi nu saresa, an un Yefun Allah bot os. 

26 Sane yé mwa ne sino yeket ndo nde, ete an un 
Yefun Allah. Yé mwa nyu ndo nde mo suk gato an 
me Yefun Yesus ben ne, an ki do, "Su kam ré sa, 
men me suk gato ben men yeket ndo nde go!" 

27 Orge Yefun Yesus syesyar kadit nu ne mu mo 
nden. An syesyar sa, An me yetu ge dik yo gato gum 
do Lewi. Lewi re an ye gato nai sugum kadit nje wa 
pemerintah, sane an kem mo nat gato ye syo bi 
sugum nai an ne. Yefun Yesus ki nai Lewi do, "Nan 
ma simo Ji et!" 

28 Sane Lewi ti, an misyar an bi suk mwa ne kem, 
ete an simo Yefun Yesus. 

29 Orge Lewi kon pesta wa Yefun Yesus mo Lewi bi 
nu. Lewi kendo ye mwa gato nai sugum kadit nje wa 
pemerintah si ye yi yo o ma sisu Yefun Yesus si bi 
pakon git sugit sino mone. 

30 Sarewo ye Farisi si yeguru agama bok yo gato 
sok mo ye Farisi bi det-i, an nut do, suk gato Yefun 
Yesus ben ne ibit. Sane an ndo mo Yefun Yesus bi 
pakon do, "Suma ben anato nin si ye gato nai sugum 
kadit nje wa pemerintah si ye gato gum ibit ré git 
sugit sino sare ne?" 

31 Sane Yefun Yesus ki nai an do, "Ye gato yo i nde, 
bere an yo meret dokter nde, wo ye gato i sa, bere 
an meret dokter. 

32 Ji yo ma mo bur ré wa Ji kendo ye gato nut do, 
an sa, ye gato ben sukndo ne nde. Ji yo ma wa ye ga 
sane nde, wo Ji ma mo bur ré wa Ji kendo ye gato 
ben sukibit, yé ne tepsu yé gato i, subere yé ne brek 
kadit os ibit, ete jammo Ji et." 

33 Yé ne ki nai Yefun Yesus do, "Yohanes bi pakon 
si ye Farisi bi pakon, wam bok yo an ki suk su Yefun 
sor, an mewa an nggwa kadit sugit yei. Sarewo Nan 
bi pakon ré, kamdik-kamdik an git sugit sor, an yo 
ben sato Yohanes bi pakon-i si ye Farisi bi pakon-i ne 
nde." 


Lukas 5-6 244 


34 Yefun Yesus ki do, "Ye konwa yebris si bi nggon 
kra yu ne te, bere ye syogat yebris ne bi yesyim bok 
ne mewa án nggwa kadit sugit mone bado? Mo nde! 

35 Sarewo bere yé kar yebris gato kra ne wé kadit 
án orete yo, bere su kam gane án mewa án nggwa 
kadit sugit." 

36 Yefun Yesus gwat sukamno dik yo sare do, "Men 
yo nai san det be, ete men bitwa san rok gato syik 
nde, we men do mus san ne yo, bere san det be ré 
nit, yo tepsu san rok nde, sane san be tik san rok ne 
syik sye o re. Sane bere san det rok ibit wai o re. San 
det gato be ne yo tepsu san rok nde re. 

37 Sane dom, men yo sye nau anggur be mo sukbo 
gato rok nde, we i-su tut mo mit, ete bere sukbo ne 
pet anato ben sukbo ibit, orete nau ne sye kadit re. 
Sane bere suk we ne, gato nau si sukbo ne ibit sino 
re. 

38 Men ben sane nde, wo men sye nau anggur be 
mo sukbo be, subere nau si bi sukbo ne sino kem 
ndo. 

32 Sane dom, ye gato jam da nau anggur gato rok, 
bere an bariwa da nau anggur gato be. An ki do, 'Nau 
anggur gato rok ne ndo wai kadit nau anggur gato 
be.'" 

1 Kam Sabat dik yo, ye Yahudi bi kam sye, ete 
Yefun Yesus si An bi pakon muket nggwe gandum 
mit. An bi pakon mubot nggwe ne saresa, pakon 
ne do gandum gro gato kom mone. Yefun Yesus bi 
pakon do gandum bo, an krut, orete an git. 

2Ye Farisi deyo ki nai Yefun Yesus do, "Suma ben 
anato nin ben suk su kam sye gato siri kadit men ye 
Yahudi bi sukduno-i ne?" 

3Yefun Yesus ki do, "Suk gato yeraja Daud si yé 
gato sisu Daud ben sugato an sino on de ne te, nin 
baca mo bado, nde e? 

“Daud sok mo Yefun Allah bi nu, ete an si yé gato 
sisu an nai roti gato yé grem kwop wa som Yefun 
Allah mone. Daud git roti ne, sarewo suk gato an ben 
ne siri kadit men ye Yahudi bi sukduno-i, we men bi 
sukduno ki do, yesu gato ben suk mo Yefun Allah bi 
nu ne sor ete git roti ne. " 

> Orge Yefun Yesus ki nai yé ne do, "Yetu bi Pa to 
Ji ré gum Yekwesu wa kam Sabat, sane suk gato Ji 
ki ndo wa yetu ben su kam sye, kam Sabat ne, kem 
mone it." 

6 Kam Sabat dik yo o, ete Yefun Yesus sok mo ye 
Yahudi bi nu ari dik yo, orete An duno nje mone. Mo 
nu ari ne yetu ge dik yo gato syim ge ut sok mone 
dom. 

7 Ye Yahudi bi yeguru agama si ye Farisi mone, yé 
ne iwa meret os wa ki Yefun Yesus gum ibit mo suk 
gato An ben su kam Sabat ne. Sane yé ne sokwa 
Yefun Yesus pe, yé ne nut mo an syidem do, "Te, 
Yefun Yesus ben ye yo ge su kam sye kam Sabat ne 
bado?" 

8 Sarewo Yefun Yesus jam yé ne bi sukjimnut, sane 
An ki nai ye gato syim ut ne do, "Nan ma ti more, mo 
yé mwa gwem ré et." Sane ye gato syim út ne ti, ete 
an ma ti mo yé mwa gwem. 

?Orete Yefun Yesus ndo mo yé mwa mone do, "Te, 
men simo Yefun Allah bi sukduno sane yo, men ben 
suk sato suma su kam sye kam Sabat ne? Men ben 
suk gato ndo bado, men ben suk gato ibit e? Men nai 
nje kadit sukye bado, men gu nje kwop e?" 

10 Yefun Yesus sokbot ye mwa mone, orete Yefun 
Yesus ki nai ye gato syim út ne do, "Nan ron nan 
syim et!" Ye ne ron an syim sa, an syim gato út ne 
ndo satu. 

11 Yeguru agama si ye Farisi me suk gato Yefun 
Yesus ben mone sa, an on sa ndo nde. Sane an ki nai 
yu do, "Men meret os sa u subere men ben sukye nai 
Ye ré ne?" Kadit kam gane, yeguru agama si ye Farisi 
meret os wa Yefun Yesus. 

12 Kam dik yo o, Yefun Yesus mu it mo bobuk dik 
yo wa An ki suk su Yefun Allah mone. An ki suk su 
Yefun su noru ne sor, kom mo nombrak. 

13 Nombrak ete An kendo An bi pakon ge bok yo ma 
mo An. Kadit yé mwa gato ma mo Yefun Yesus ne An 
bes yetu ge musyu dik sop we, gato An kendo gum 
do yerasul. Yerasul ge musyu dik sop we ne gum 
anare: 

14 Simon gato Yefun Yesus syo gum dik yo do 
Petrus, sisu an bi nji Andreas, Yakobus sisu bi nji 
Yohanes, Filipus, Bartolomeus, 

15 Matius, Tomas, Yakobus gato Alfeus bi pa, Simon 
gato sok mo yekweke, 

16 Yudas gato Yakobus bi pa, si Yudas Iskariot gato 
ri ma meret os wa gwat yeko ma wa but Yefun Yesus. 

17 Orge Yefun Yesus si pakon ge musyu dik sop we 
ne is kadit bobuk mu kom mo bombras dik yo mone. 
Mo bombras ne, yé mwa gato simo Yefun Yesus si yé 
mwa kadit bur Yudea si kota Yerusalem si kota we 
mo sem de, tó kota Tirus si kota Sidon ne, yé mwa 
ne ma sum mone sino. Yé mwa yé re sum mone. 

18 Yé mwa ma mone wa syaretwa Yefun Yesus bi 
sukdu. An sino ma subere Yefun Yesus ben an ge 
kadit an bi suki dom. Ye gato semda bok nggwa mó, 

an ma dom, ete Yefun Yesus syun semda titi wé kadit 
an re. 

12 Yé mwa mone wema an rot Yefun Yesus, we an 
me Yefun Yesus bi suktinggi bor mone, an me Yefun 
Yesus ben yé mwa gato i ge kadit an bi suki ne. 

20 Yefun Yesus sokwa An bi pakon, orete An ki do, 
"Nin yé gato yewa suk, nin mit at wa, we Yefun Allah 
anato nin bi Yekwesu gato mewa nin. 

2! Nin yé gato on de su kam ré, nin mit at wa, we 
bere nin on ge mone to. Nin yé gato wo su kam ré, 
nin mit at wa, we bere Yefun Allah ben nin sa o re. 

22 Nin yé gato simo Yetu bi Pa to Ji ré, bere yé 
bariket nin, yé misyar nin, yé kabor nin, yé kiket nin 
gum ibit mone yo, nin mit at wa. 

23 Suga nyim tuya nin bi amui ben sukye nai yenabi 
Saga bere nin ku ne dom. Sane yé do ben sukye sane 
nai nin it yo, sugane, nin wi nin ambre, we Yefun fro 
suk mwa gato ndo wa nin mo gu nim re. 

24 Sarewo nin yé gato ku suk mwa mo bur ré, nin 
kwabom dek wa sor, we bere suk mwa ne or kadit 
nin re, nin mit ndo mo suk mwa gato nin ku mo bur 
ré sor re. 

25 Nin yé gato bi sugit mwa su kam ré, nin kwabom 
dek wa sor, we bere nin on de mone to. Nin yé gato 
sa su kam ré, nin kwabom dek wa sor, we bere nin 
wo mone to. 

26 Nin yé gato yé mwa un ne, nin kwabom dek wa 
sor, we suga kam nyim tuya nin bi amui un yenabi 
gato kidar suk nggi dom, ete an sino ku sukye mone." 

27 Yefun Yesus ki o do, "Sarewo Ji ki nai nin gato 
syaretwa Ji bi sukdu sare do, nin ben sukndo su 
yeko gato ma wa gu nin, nin ben sukndo su ye gato 
bariket nin et. 

28 Nin ki suk su Yefun Allah subere Yefun ben 
sukndo su ye gato dufo mo nin. Nin ki suk su Yefun 
Allah subere Yefun ós ye gato ben sukye nai nin ne. 

22Ye yo gwa nin kwanke yo, nin brek nin kwanke 
deyo o wa an gwa dom et. Ye yo nai nin bi sansun 
yo, nin misyar ye ne dakai nai nin bi san deyo dom et. 

30 Ye yo ndek suk mo nin yo, nin syo nai ye ne sor. 
Ye yo nai nin bi suk-i kadit nin it yo, nin mu syokom 
an syo suk ne satu nde. 

3! Suk gato nin mit iwa ye yi ben su nin ne yo, nin 
ben suk sane su ye yi neya et. 

32 Nin jimnotku ye gato jimnotku nin sor re, bere 
Yefun Allah syo sukndo nai nin wa suma ne? Ye gato 
jam nde Yefun, yé ne jimnotku ye gato jimnotku an 
dom fe! 

33 Nin ben sukndo mu nai ye gato ben sukndo ma 
nai nin sor re, bere Yefun Allah syo suk gato ndo nai 
nin wa suma ne? Ye gato jam nde Yefun ben bi suk-i 
sane dom. 

34 Nin syo nin bi suk nai ye gato bere bi nin satu 
sor re, bere Yefun Allah syo suk gato ndo nai nin 
wa suma ne? Ye gato jam nde Yefun, yé ne syo bi 
sugum nai yu dom, we an jam do, bere an ku sugum 
ne satu. 

35 Nin ben sukndo su ye gato ben sukndo su nin sor 
nde, wo nin jimnotku yeko gato ma wa gu nin, nin 
ben sukndo su ye gato bariwa nin ne dom et. Nin syo 
suk nai ye gato ndek suk mo nin sor. Bere ye ne syo 
suk ne satu o bado, yo syo nde yo, nin nutbot o nde. 
Sane, nin do ben sukndo su ye gato ben sukibit nai 
nin sane it yo, bere Yefun Allah syo suk mwa gato 
ndo nai nin, bere suk gato nin ben ne kadum do, nin 
anato Yefun Allah gato gum kok sye wai ne bi pá-i. 

Nin ben nin bi suk-i tepsu Yefun Allah ben ne, we 
Yefun Allah ben sukndo su ye gato ben sukibit si ye 
gato misyar An dom. 

36 Nin ben nin bi suk-i tepsu men bi Ai, Yefun Allah 
ben ne et! An yo ben suk su nin tepsu sukibit gato 
nin ben su An nde, wo An ben sukndo su nin sor. 
Sane dom ye yo ben sukibit su nin it yo, nin ben 
sukibit satu nde, wo nin ben sukndo su ye ne sor." 

37 "Nin ki ye yi gum ibit nde, subere Yefun Allah yo 
ki nin gum ibit dom nde. Nin ki nai ye yi do 'Nan 
dakai bi sukibit kem pe mo nan,' bere siri re, nin ki 
sane nde, wo nin do ki sane it yo, bere Yefun Allah 
waii ki nai nin do, nin bi sukibit kem pe mo nin dom 
re. Nin maskwa ye yi mo sukibit gato yé ne ben nai 
nin nde, nin nutbot o nde, subere Yefun Allah yo 
nutbot sukibit gato nin ben ne dom nde. 

38 Nin syo suk nai ye yi, sane bere Yefun Allah waii 
syo suk nai nin dom. Yé do ndek suk mo nin yo, nin 
syo wokgan nde, wo nin syo suk wai kadit yé ne ndek 
mo nin ne. Nin do ben sane it yo, bere Yefun Allah 
syo suk mwa nai nin, An syo suk mwa wai kadit suk 
gato nin mitmo ne. Nin bariwa ós ye yi yo, bere Yefun 
Allah waii bariwa 6s nin. Nin syo suk mwa wa 6s ye 
yi yo, bere Yefun Allah waii syo suk mwa nai nin." 

39 Orge Yefun Yesus gwat sukamno sare do, "Ye 
gato gro ndu gwat ye yi gato gro ndu bot os sa u ne? 
Ye gato gro ndu gwat ye yi gato gro ndu bot os yo, 
bere an we ne sino ges mo bur wak fe! 

40 Ye gato farkor yo jam suk wai kadit an bi yeguru 
nde. Yeguru duno ye ne sisu ndo yo, bere ye gato 
farkor ne ben an bi suk-i tepsu an bi yeguru ben an 
bi suk-i ne, bere ye gato farkor jam suk tepsu an bi 
yeguru ne. 

41 Suma ben anato nin ki nin bi nji mo sukkwik 
wokgan mo an gro-i, sarewo nin misyar kwemuk gato 
yawa nin gro-i ne? 

42 Nin ki nai nin bi nji do, 'Pa nji, ji kwa sukkwik 
kadit nan gro et.' Sarewo kwemuk gato yawa nin 
dakai gro-i ne nin yo me nde wa suma ne? Nin tepsu 
ye gato ki suk su nin syokwet wik ko re go! Nin nai 
kwemuk ne wé kadit nin dakai gro-i et, subere nin 
gro-i rer, orete nin kwa sukkwik ne wé kadit nin bi nji 
gro-i ne." 

4 "Kwe gato kom ndo, bere yo bo ibit nde. Sane 
dom kwe gato kom ibit, bere yo bo ndo nde. 

44 Kwe mwa ne sino gato kom mo bur ré, men jam 
kwe ne ke kadit i-bo gato kom mo kwe ne. Kwe gato 
jak mwa mo, bere yo bo sato kwe ara bo-i nde. Es 
damen yo bo sato anggur bo-i nde. 

% Men yetu tepsu kwe mwa ne dom. Ye gato mit si 
onyar kwo ndo, ye ne tepsu kwe gato kom ndo. Sane 
kadit sukndo mwa gato an sum mo an mit ne, suk 
gato an ki ne ndo dom. Wo ye gato mit si onyar ibit, 
ye ne tepsu kwe gato kom ibit. Kadit sukibit mwa 
gato an sum mo an mit ne, suk gato an ki ne ibit dom 
re. Suk gato men ki ne bere syesyar kadit men mit si 
men onyar fe!" 

#6 "Nin ki nai Ji do, 'Yenggras, Nan anato men bi 
Yekwesu,' sarewo nin yo benbot suk gato Ji ki ne nde 
wa suma ne? 

47 Ye gato ma mo Ji, ete jammo Ji bi sukdu-i, orete 
benbot sukdu ne yo, ye ne ben an bi suk-i tepsu nje 
mo sukamno ré: 

48 Ye ne anato tepsu ye gato jam suk, ete an nggo 
an bi nu mo jok. An rom bur wak kru mu kom mo jok 
mo bur, ete an syut kwedi mo jok gato krat mone. 

Nu ne an nggo krat mo jok, sane syur syé do ma pet 
mo nu ne yo, nu ne yo e nde. 

4 Sarewo ye gato jam sukdu gato Ji ki ré, ete an yo 
benbot nde yo, ye ne tepsu ye gato jam nde suk, ete 
an nggo an bi nu mo bur sor re, nu ne yo krat nde. 
Sane syur syé do ma pet mo nu ne yo, nu ne e gwa 
mo bur sor, ete syur gu mu re, nu ne ibit or re." 

7 1 Yefun Yesus ki An bi sukdu bok ne nai yé mwa 
ne or, An mu kadit pe ne, ete An mu mo kota 
Kapernaum. 

2Ye Roma bi yesukmise bi yesu ge dik yo, an kem 
mo Kapernaum. Yesukmise ne bi pakwerut dik yo 
gato an jimnotku sye teker. An bi pakwerut ne i de, 
bergan kwop rok. 

3Yesukmise bi yesu ne jam Yefun Yesus ma mo 
Kapernaum sa, yesukmise ne syogat ye Yahudi bi 
yepasye ge bok yo gwat an bi suktaru mu wa kar 
Yefun Yesus ma, subere Yefun Yesus ma wa ben an 
bi pakwerut ne ge kadit bi suki ne. 

“Ye Yahudi bi padosye do ma mo Yefun Yesus sa, 
padosye ne ndek gat do, "Yesukmise bi yesu ben 
sukndo wa men, sane Nan ma ós an or et. 

> Yesukmise ré jimnot men ye Yahudi, an ós men 
nggo men bi nu ari dom." 

6 Sane Yefun Yesus si an mu sino. Yefun Yesus si 
án karowa yesukmise bi yesu bi nu ne sa, yesukmise 
ne syogat an bi yesyim mu ki nai Yefun Yesus do, 
"Yenggras, ji yo syimfar Nan ma mo ji bi nu o nde, 
we ji damen wa Nan sye teker. 

7 Sane anato ji yo ma ku Nan nde, ji gum yo tep wa 
Ji ku Nan nde. Sane Nan ma nde, wo Nan syogat suki 
ne titi wé kadit ji bi pakwerut. Nan ki kadit pe gato 

Nan ti more sor, we ji jam do Nan ki suk mone, bere 
ji bi pakwerut more ge re. 

8 Sane ji dom, ji jammo suk gato ji bi yekwesu 
syogat ji ben ne. Ji bi pa yesukmise jammo ji dom. 
Ji syogat pa yemsok dik yo do, 'Nan mu tom!' yo, an 
mu re. Ji syogat pa dik yo o do, 'Nan ma se!' yo, an 
ma re. Ji syogat ji bi pakwerut ne do, 'Nan ben suk ré 
et!' yo, pa ne ben re." 

?Yefun Yesus jam sukdu ne sa, An yeket re. An 
brek ket An de dari, An ki nai yé mwa gato simo An 
do, "Mban! Ye gare sa. Ji ki sare do, mo ye Israel bok 
ne sino, Ji yo ku ye gato onyar kem mo Ji tepsu ye 
gare mo nde." 

10 Sane ye gato gwat suktaru ne mu satu mo 
yesukmise bi yesu bi nu. Yé ne kom mo nu sa, 
pakwerut ne ge re. 

11 Kam bok yo o, Yefun Yesus mu kadit Kapernaum, 
ete An mu mo kota gato gum do Nain. An bi pakon si 
yé mwa sisu An mu mone. 

12 Yefun Yesus ma karowa ros syo mo kota Nain sa, 
yé sam yekri dik yo mu nden. Ye gato kwop ne, an 
pa yemsok, nggonna bi pa ge dik ne sor. Yé mwa 
gato kem mo kampung ne sisu nggonna mu ne. 

13 Yefun Yesus do me nggonna ré sa, An jimnotku 
nggonna ndo nde, orete Yefun Yesus ki do, "Im o, 
nan wo nde!" 

14 Orge Yefun Yesus mu karowa yé gato sam yekri 
ne, ete Yefun Yesus syimtok kwatka gato yé grem pa 
yemsok mukri mone. Yefun Yesus syimtok kwatka ne 
sa, yé gato sam kwatka ne ti not, ete Yefun Yesus ki 
do, "Pa nji, Ji ki nai nan do, nan sun se!" 

15 Yefun Yesus do ki sukdu ne nai pa gato kwop 
re sa, pa yemsok ne sun, an ki sukdu, orete Yefun 
Yesus top an mo an bi im. 

16 Yé mwa me suk gato Yefun Yesus ben ne, an sino 
yeket, án nyuwa, ete án un Yefun Allah. Yé mwa ne 
ki do, "Yenabi gato gum kok sye dik yo anato ma 
kem su men it anare. Yefun Allah syogat yenabi dik 
yo ma wa ós An bi rus it anare." 

17 Sukdu subot suk gato Yefun Yesus ben gare, yé 
ki frekbot bur Yudea si nat gato karowa mone sino. 

18 Yohanes gato ras nje mo syur ne, an bi pakon ma 
nuk subot suk mwa gato Yefun Yesus ben ne. Sane, 
Yohanes kendo bi pakon ge we ma, 

19 ete Yohanes syogat an we mu mo Yefun Yesus 
wa an we ndo mo do, "Yenggras, Nan anato Yekwesu 
gato Yefun Allah syogat ma mo bur ré wa nai men 
yetu kadit sukye ete jowa men bado, men eswa ye yi 
yo o ma e?" 

20 An we do mu kom mo Yefun Yesus sa, an we 
ki do, "Yenggras, Yohanes gato ras nje mo syur ne 
syogat men ka we ma ndo mo Nan do, te, yenggras, 
Nan anato Yekwesu gato Yefun Allah syogat ma mo 
bur ré wa nai men yetu kadit sukye ete jowa men 
bado, men eswa ye yi yo o ma e?" 

2! Yohanes bi pakon ge we me suk gato Yefun 
Yesus ben ne. Sugane Yefun Yesus ben yé mwa gato 
i ne ge, yé mwa gato semda bok nggwa mo, Yefun 
Yesus syun semda titi wé kadit yé ne. Yé mwa gato 
gro ndu ne, Yefun Yesus ben yé ne gro ndo satu. 

22 Sane Yefun Yesus ki nai pakon ge we ne do, "Nin 
satu mu ku Yohanes, ete nin ki subot suk gato nin 
dakai jam, nin ki subot suk gato nin dakai me su nin 
gro sato ré: ye gato gro ndu, gro ndo satu; ye gato 

gwes ut, mu ndo satu; ye gato i su suki borbuk, ge, 
an kaim ndo satu; ye gato dabe mbut, an dabe rer 
satu; ye gato kwop, mbau satu; ye gato yewa suk, 
án jam sukdu subot os ndo gato Yefun Allah fro wa 
yetu ne. 

23 Ye gato yo misyar Ji mo suk gato Ji ben ne nde, 
wo an onyar kem pe mo Ji it yo, bere ye ne mit at 
wa." 

24Yohanes bi pakon ge we ne mu satu or, Yefun 
Yesus ki subot Yohanes nai yé mwa gato sum mone 
do, "Nin mu me suma mo pe gato kwe yo kom mo 
nde ne? Nin mu me es gato nofuf ti mó, bado? 

25 Sane nde. Sane, nin mu me suma motu ne? Nin 
mu me yetu ge dik yo gato it san gato ndo, bado? 
Nde re, ye gato it san gato ndo ete ku suk mwa yo 
kem mo pe sane nde, an kem mo nu sye gato ndo. 

26 Sane, nin mu me suma motu ne? Nin mu me 
yenabi ge dik yo, bado? Sangge, Ji ki sare do, nin mu 
me yenabi sor nde, wo Yohanes gum sye wai kadit 
ne o re. 

27 Yohanes ré anato ye gato ye krombot mo Yefun 
Allah bi sukdu sare do, Yefun Allah ki do, 'Ye gato ji 
syokom gwat Ji bi suktaru anare. Ji syokom an mu 
nyim mo Nan gwem, subere an fro os wa Nan.' " 

28 Yefun Yesus ki do, "Ji ki sare do, Yohanes gato 
ras nje mo syur ne ku gum kok sye wai kadit yetu 
mwa gato nggon pe mo bur ré sino. Sarewo kadit 
kam ré o, ye gato tepsu pa wokgan mo Yefun Allah 
bi rus-i, bere ku gum sye wai kadit Yohanes o re." 

22 Yé mwa ne sino gato syaretwa sukdu gato Yefun 
Yesus ki subot Yohanes ne, ye gato nai sugum kadit 
nje wa pemerintah dom, yé mwa ne sino nut do, 
"Sukdu ne sangge. Yefun Allah bi os wa men ndo 

wai, anato men brek ma kadit os ibit gato men simo 
ne it, ete men ma mo Yohanes wa an ras men mo 
syur mó re." 

30 Sarewo ye Farisi si yeguru agama sino bariwa 
Yefun Allah bi os-i, an bariwa an jammo Yefun Allah 
bi sukdu, anato án bariwa Yohanes ras án mo syur. 

31 Orete Yefun Yesus ki o do, "Ji gwat sukamno 
subot ye gato kem mo bur ré su ré, án tepsu suma 
ne? Yetu gato kem mo bur re su re an ben an bi suk-i 
sa u ne? 

32 Sare, án tepsu pa wokgan gato kem mo pasar. 
Pa deyo saiye nai pa deyo o do, 'Men ba syek nin mo 
suksara, sarewo nin yo sara su men nde, nin bariwa 
re. Men wo men jimnot, sarewo nin yo wo su men 
nde, nin bariwa re.' 

33 Ye gato ma ete ben sato ba syek nin ne anato 
Yohanes gato ras nje mo syur si Yetu bi Pa ne sino. 
Yohanes ma sa, an git sugit nde, an da nau nde, ete 
yé ki an do, 'Semda ben an re.' 

34 Yetu bi Pa to Ji ré ma sa, Ji git e, Ji da nau ete 
yé ki Ji do, 'Ye ré git sugit mwa ndo nde, An rim An 
syokwa kwo, An yenau, An bi yesyim mo yé gato gum 
ibit sato yé gato nai sugum kadit nje wa pemerintah 
e neya.' 

35 Yé ki sane, sarewo ye gato kem mo bur ré su 
kam ré jam nde suk. Yefun gato jam suk mwa ne 
sino, fro os gato ndo ne, ete bere yé me os ne bor 
re, ete yé ki do, sangge, os ne sa, os ndo." 

36 Ye Farisi dik yo gato gum do Simon kendo Yefun 
Yesus ma git sugit mo an bi nu. Sane Yefun Yesus 
mu mo Simon bi nu, ete An kem, An git sugit mone. 

37 Nggon ge dik yo mo kota ne, nggon ne ben siri su 
yebris mwa. Nggon ne jam do, Yefun Yesus git sugit 

mo ye Farisi ne bi nu sa, nggon ne ma, mom gwat 
manik gato grik su sukbo pualam ma. 

38 Nggon ne ti mo Yefun Yesus de dari, karowa An 
gwes tak, orete nggon ne wo, mom gro rom sye mo 
Yefun Yesus gwes tak. Orge nggon ne singgri Yefun 
Yesus gwes tak sa su mom sugo, mom ni Yefun 
Yesus gwes tak, ete mom sye manik gato grik ne mo 
Yefun Yesus gwes tak. 

39 Ye Farisi gato kendo Yefun Yesus ma git mo an bi 
nu ne, an me suk gato nggon ne ben sa, an nut mo 
an mit do, "Ye re tepsu yenabi sangge yo, ye ré, ye 
gato jam suk rer yo, bere An jam do, nggon gato rot 
An, nggon ne anato nggon gato ben suksiri mwa." 

40 Orete Yefun Yesus ki nai ye Farisi ne do, "Simon, 
Ji iwa Ji ki sukdu yo nai nan et.” Simon ki do, "Sane, 
yeguru, Nan ki sor." 

41 Yefun Yesus ki do, "Yetu ge we yo, an we nai 
sugum kadit yetu ge dik yo. Ye we sye bi bon kom 
mo juta mwa re. Ye we wok bi bon kom mo ribu bok 
yo sor re. 

42 Orge an we yo nggiwa win sugum ne nde. Sane 
ye gato bi bon mo an we ne, ye ne misyar bon ne 
sino wé re. Kadit an we ré, bere je u ana bi sukjimnut 
sye teker wa ye gato misyar an we bi bon ne?" 

4 Simon ki do, "Ji nut do ye we sye gato bi bon sye 
gato ye ne misyar ne." Yefun Yesus ki do, "Nan bi 
sukjimnut ne sangge." 

““Qrete Yefun Yesus brek ma, Yefun Yesus sokme 
nggon ne, ete Yefun Yesus ki nai Simon do, "Nan me 
nggon ré et! Ji ma sok mo nan bi nu gado, nan yo fro 
syur wa Ji mus Ji gwes tak su nde . Sarewo nggon 
ré mus Ji gwes tak su mom gro rom, ete nggon ré 
singgri Ji gwes tak sa su mom sugo. 

% Ji ma mo nan bi nu, nan yo ni Ji nde, wo nggon 
ré sa, kadit Ji sok Ji kem more nggon ré ni Ji gwes 
tak pe sor. 

46 Nan yo syé manik mo Ji su nde,, sarewo nggon 
ré syé manik gato grik mo Ji gwes tak. 

47 Sane Ji ki sare do, nggon re bi sukjimnut sye kas 
subot Ji wai o re, we mom jam do, sukibit mwa gato 
nggon ré ben ne or wé kadit mom it, Ji yo nutbot o 
nde. Sarewo ye gato ben sukibit wokgan, ete an jam 
do, Ji yo nutbot o nde yo, bere ye ne bi sukjimnut 
sye yo kas subot Ji teker eta nde." 

48 Orge Yefun Yesus ki nai nggon ne do, "Sukibit 
mwa gato nan ben ne, or wé kadit nan it anare. Ji yo 
nutbot sukibit mwa gato nan ben ne o nde." 

Ye gato kem git sugit si Yefun Yesus deyo mone 
ki nai yu do, "Ye ré anato ku gum sa u anato An 
nggiwa An ki do, sukibit mwa gato nggon ne ben or 
wé kadit nggon ré ne?" 

50 Sarewo Yefun Yesus ki nai nggon ne do, "Nan 
onyar kem mo Ji, anato Yefun Allah yo syo sukye nai 
nan mo sukibit gato nan ben ne o nde. Sane nan mu, 
nan kem not sor." 

1 Orge Yefun Yesus mu kadit pe ne sa, Yefun 
Yesus mubot kampung si kota bok yo mone, 
Yefun Yesus ki sukdu subot os ndo gato Yefun Allah 

fro wa nai men yetu gum sok mo An bi rus-i, ete 
An tepsu men bi Yekwesu mone. Yefun Yesus mu 
saresa, An bi pakon ge musyu dik sop we si An mu 
sino. 

2 Nggon ge bok yo si Yefun Yesus mu sino dom. 
Nggon ge bok ne Yefun Yesus ben ge kadit bi suki, 
Yefun Yesus syun semda wé kadit re. Nggon ge bok 

ne, dik yo gum do Maria gato bi nat mo Magdala. 
Yefun Yesus syun semda ge mufit we kadit Maria ne. 

3 Nggon dik yo o gum do Yohana. Yohana bi ya 
gato Khuza, an gum yekwesu wa ye gato ben suk 
mo Herodes bi nu. Nggon dik yo o gum do Susana 
si nggon bok yo o dom, án sino sisu Yefun Yesus. 
Nggon ge bok ne gwat bi sugum wa 6s Yefun Yesus 
si bi pakon mo suk gato an yémo. Nggon ne dakai ós 
su an dakai bi sugum-i sor. 

“Yé mwa mu kadit peyo-peyo ma mo Yefun Yesus. 
Yé mwa ne sum wairi wa An sa, Yefun Yesus gwat 
sukamno dik yo sare do: 

> "Wam dik yo, yetu ge dik yo mu am mbet gro mo 
bi nggwe. An do am mbet gro mo nggwe sa, deyo 
ges mo os. Mbet gro ges mo os ne sa, yé muket os 
ne, yé yakos mbet gro ne, ete ndam ma git or re. 

SAn do am mbet gro sa, mbet gro deyo o ges mo 
bur ka gato jok mwa. Mbet nggwar kom mo bur ka 
ne sa, bergan mbet nggwar te re, we bur ka ne sa 
teker. 

7 An am mbet gro deyo ges mo jak miten sa, jak si 
mbet ne kom sino, orge jak ne ben mbet yo kom ndo 
nde. 

8Sarewo an am mbet gro ne o sa, mbet gro deyo 
ges mo bur ka gato ndo, sane mbet ne kom sisu ndo 
ete ri ma mbet bo mwa wai o re, sato ye ne jan mbet 
gro dik, i-bo kom mo bo wotin dik." Yefun Yesus gwat 
sukamno ne or sa, Yefun Yesus ki nai nje mone do, 
"Sane nin brek nin dabe muya-muma kadit nde, wo 
nin jammo sukdu ré et!" 

?Yefun Yesus bi pakon ndo mo Yefun Yesus do, 
"Nan ki rer subot sukamno ne et, men yo jam ri nde 
to." 

10 Sane Yefun Yesus ki nai An bi pakon do, "Sukdu 
gato Yefun Allah gurik suga nyim subot os gato bere 
Yefun Allah fro wa yetu sok mo An bi rus-i ne, Yefun 
Allah tarubot Ji, subere Ji ki rer wa nin dakai jam kom 
mo mit. Sarewo ye yi neya yo jam sukdu ne rer kom 
mo mit nde tó. Ji duno an su sukamno sor, subere an 
da me sare, an yo me rer kom mo koirut nde; an da 
jam sare, an yo jam sukdu ne rer kom mo mit nde." 

11"Sukamno subot ye gato am mbet gro ne bi 
sukjimnut mó, sare do: mbet gro anato tepsu Yefun 
Allah bi sukdu. 

12 Mbet gro gato ges mo os mit ne anato tepsu 
yé gato jam Yefun Allah bi sukdu ne, sarewo biris 
bi yekwesu ma nai sukdu ne wé kadit án mit or re, 
subere án yo jammo Yefun bi sukdu ne nde. Sane án 
yo ku os wa án kem ndo to kapyo mato kapyo nde. 

13 Mbet gro gato ges mo bur ka gato jok mwa ne 
anato tepsu yé gato jam Yefun bi sukdu ne ete án nai 
Yefun bi sukdu ne mo án mit. Diksim án iwa, sarewo 
sukdu ne yo kem pe mo án mit nde, tepsu mbet gro 
ne i-brot yo kom mo jok nde. Diksim án jammo sukdu 
ne, sarewo bergan sor suk yo do tik án mit wa án ges 
mo os ibit yo, an misyar sukdu ne or re. 

14 Mbet gro gato ges mo jak miten anato tepsu yé 
gato but sukdu ne, sarewo án bi sukjimnut sye mo 
suk mwa mo bur ré, án jimnotbot suk mwa gato men 
yetu yémo sato sugit e san e sugum e ne. An iwa ku 
suk mwa, an meret suk gato ben an mit iwa sor re. 
Sukdu ne yo kom ndo mo án mit o nde, án yo ben 
suk tepsu sukdu ne nde. Sane án tepsu mbet gro mo 
jak mit ne, i-bo yo mo nde. 

15 Mbet gro gato ges mo bur ka gato ndo anato 
tepsu yé gato but sukdu ne, ete án jom pe mo án 

mit. Yé ne onyar kwo, an bi sukjimnut ndo. An jamwa 
sukdu ne pe sane sor an ben suk gato ndo. Sane 
sukndo gato an ben ne tepsu mbet gro gato kom 
sane sor i-bo mwa wai o re." 

16"Men ndum kak it yo, men grem suk yo wa nde, 
men grem mo bokor desnak nde, men grem mo 
kwatka desnak dom nde. Wo men grem sukru ne mo 
pe gato kok, subere ye gato sok mo nu mit yo, sukru 
rer ku án mone. 

17 Yefun Allah jam suk mwa ne sino, sane suk gato 
yé gurik su ré, ri ma bere bor wa yé mwa jam rer, suk 
gato ye dumik wa yu waré, bere yé mwa jam or re. 

18 Sane, Yefun Allah bi sukdu gato nin syaretwa ne, 
nin nutbot sisu ndo et. Ye to bi sukjimnut kak, bere 
jam Yefun Allah bi sukdu mwa wai o re, sane bere an 
jam sukdu ne kom mo mit re. Sarewo ye to da jam 
sukwokgan, ete an misyar, sukwokgan gato an jam 
ne, bere suk ne ges or wé kadit an re." 

12QroYefun Yesus bi im si An bi nji ma wa ku An, 
sarewo an yo bi os wa an ma karowa Yefun Yesus 
nde, we yé mwa mone buk mo yu teker ware. 

20 Sane yetu ge dik yo ki nai Yefun Yesus do, "Nan 
bi im si Nan bi nji ti mo nden, an iwa ku Nan." 

21 Sarewo Yefun Yesus ki nai yé mwa mone do, "Ye 
to jammo Yefun Allah bi sukdu ete benbot sukdu 
ne yo, ye ne anato tepsu Ji bi im e, Ji bi nji si Ji bi 
nyanggon e ne." 

22 Kam dik yo Yefun Yesus si An bi pakon mo em 
de, ete Yefun Yesus ki nai An bi pakon do, "Men it mo 
kwem, men mu mo em deta et." Sane, Yefun Yesus 
si An bi pakon it mo kwem gato nor mone, ete an mu 
sino. 

23 An bi win saresa, Yefun Yesus sem re. Sugane 
nofuf sye is ma ben em nap sok mo kwem mit, 
bergan kwem mit ne ses su em rom, karowa kwem 
kru it. 

24 Sane Yefun Yesus bi pakon sun An, ete pakon ne 
ki do, "Yeguru, bergan kwem kru su men it anare." 
Yefun Yesus sun, ete An syogat nofuf gato kas nggi 
ne not, An syogat em nap gato sye ne kro. Yefun 
Yesus do ndantom nofuf si em nap ne sa, nofuf yo 
kas o nde, em nap ne dom kro re, em ne kro or re. 

25 Orge Yefun Yesus ki nai An bi pakon do, "Nin yo 
onyar kem ri mo Ji nde tó wa suma ne?" Pakon bok 
ne sino yeket suk gato Yefun Yesus ben ne. Pakon ne 
kwabom kro, ete an ki nai yu do, "Mban! Je u ana re 
ne? An syogat nofuf si em nap, ete nofuf si em nap 
ne jammo An re." 

26 Yefun Yesus si An bi pakon bi win saresa, an mu 
kom mo bur Gerasa mo em Galilea deta. 

27 An nor mone, Yefun Yesus is kadit kwem mu 
nden sa, yebris dik yo gato semda ben ne, an ma mo 
Yefun Yesus. Ye ne bi nat-i mo kota mo bur ne. Nam 
it, semda ben an, sane an yo it san yo mo nde. An 
bariwa an kem mo nu, wo an kem mo jokwak mo 
makwe sor. 

28 Yesemda ré me Yefun Yesus sa, an saiye, an bare 
nggwa mo Yefun Yesus gwem, ete an saiye nggi do, 
"Yesus, Yefun Allah gato gum kok sye wai ne bi Gan, 
Nan ma ku ji wa suma ne? Ji ndek mo nan do, Nan 
ben sukye nai ji nde." 

23 Yesemda ne ki sukdu ne, we Yefun Yesus ki nai 
ye ne nyim wé do, "Semda, nan sombok kadit ye ré 
se!" Sagana semda ben yebris ne, yé da rai yesemda 
ne gwes si syim su rantai wam bok yo mo re, yé da 

mewa an dom re, sarewo rantai bok ne an toko we, 
orete semda ben an mu mo pe gato nje yo kem mo 
nde. 

30 Orete Yefun Yesus ndo mo semda ne do, "Nan 
gum sa u ne?" Semda ne ki do, "Ji gum do Legiun," 
we semda mwa bok nggwa mo ye ne it. 

31 Semda mwa ne ndek gat Yefun Yesus subere 
Yefun Yesus syun án mu ngga mo kwoye sye gato 
mo bur desnak ne nde. 

32 Karowa pe ne jot yaino, jot mwa yé re git sugit 
mo bobuk de. Sane semda mwa ne ndek gat Yefun 
Yesus do, "Nan imo yo, Nan syogat men mu bok 
nggwa mo jot yaino ne et." Yefun Yesus imo sukdu 
gato semda ki ne. 

33 Sane semda mwa ne sombok wé kadit yebris ne, 
orete semda mu bok nggwa mo jot mwa ne. Semda 
ben jot mwa ne sa, jot mwa ne sino kas ket kwoye 
mu ges ngga mo em mit, ete jot mwa ne mbon or 
sino. 

34 Yetu ge bok yo gato mewa jot ne, an me jot mwa 
ne mbon sa, án titi mu ki sukdu ne frekbot nje mo 
kota si nat bok yo gato karowa mone. 

35 Sane yé mwa ma wa me suk gato bor mone. Yé 
mwa do mu kom mone sa, án me yebris gato semda 
mwa sombok wé kadit re. Yebris ne kem mo Yefun 
Yesus gwem. Ye ne it san, an yo kawarun o nde, an 
bi sukjimnut dom ndo satu re. Sane yé mwa ne nyu 
ndo nde. 

36 Yé bok yo gato me suk gato Yefun Yesus ben nai 
ye gato semda ben ne anato semda sombok wé kadit 
ye ne, yé bok ne nuk subot suk gato án me bor mone 
nai yé mwa gato ma ne. 

37 Orge ye mwa ne sino gato kem mo bur Gerasa ne 
ndek mo Yefun Yesus do, Yefun Yesus mu kadit an 
bi bur-i et, we ye mwa ne nyu ndo nde. Sane Yefun 
Yesus it mo kwem, subere An si An bi pakon mu kadit 
nat ne. 

38 Yefun Yesus yo mu nde to, yebris gato semda 
sombok wé kadit ne, an ndek gat Yefun Yesus do, "Ji 
si dom." Sarewo Yefun Yesus syogat an mu. Yefun 
Yesus ki nai an do, 

39 "Nan satu mu mo nan bi nu, ete nan kibot suk 
mwa gato Yefun Allah ben wa nan ne." Sane yebris 
gato semda ben ne, an mu kadit pe ne re. An satu 
mu mo an bi kota sa, an nukbot suk gato Yefun 
Yesus ben wa an ne. An ki sukdu ne frekbot nje mwa 
gato kem mone sino. 

40 Orge Yefun Yesus satu ma mo em de ne o sa, yé 
mwa iwa ma ku Yefun Yesus, we ye mwa ne eswa 
Yefun Yesus satu ma mone. 

41 Sugane yetu ge dik yo gato gum do Yairus ma 
mo Yefun Yesus. Yairus ré an yesu ge dik yo mo ye 
Yahudi bi nu ari. Yairus ma mone sa, an bare nggwa 
mo Yefun Yesus gwem, ete an ndek gat Yefun Yesus 
do, "Yenggras, Nan si ji mu mo ji bi nu et." 

42 Yairus ndekwa Yefun Yesus ma mo an bi nu, we 
Yairus bi mam i, bergan mom kwop rok. Yairus bi 
mam ne ge dik sor, mom sye kom mo tahun musyu 
dik sop we. Sane Yefun Yesus mubot os mu mo 
Jairus bi nu saresa, yé mwa ne kamas buk mo yu 
Kadit os deyo-deyo, yé mwa ne buk mo yu gat Yefun 
Yesus mone. 

% Nggon ge dik yo gato fo sor kom mo tahun 
musyu dik sop we ma si yé mwa mone dom. Nggon 

ne syo mom bi suk mwa ne or nai dokter bok yo 
ware, nggon ne yo ge mo nde. 

44 Nggon ne mu karowa Yefun Yesus kadit Yefun 
Yesus de dari, ete mom rot Yefun Yesus bi san nap. 
Nggon ne do rot Yefun Yesus bi san nap ne sa, nggon 
ne fo or it anane. 

% Yefun Yesus ndo mo yé mwa mone do, "Je u 
anato rot Ji ne?" Yé mwa mone rewa re, an ki do, 
"Men jam nde." Orete Petrus ki nai Yefun Yesus do, 
"Yenggras, yé mwa ré buk mo yu gat Nan, sane men 
jam nde." 

46 Sarewo Yefun Yesus ki do, "Yetu ge dik yo rot Ji, 
we Ji jam do, Ji bi suktinggi syesyar kadit Ji kaim it." 

4 Nggon ne jam do, Yefun Yesus jamwa re. Sane, 
nggon ne kwabom kro, mom ma mo Yefun Yesus, 
mom tetet, mom bare nggwa mo Yefun Yesus gwem. 
Mo yé mwa miten, nggon ne nukbot suk gato ben 
mom anato mom rot Yefun Yesus bi san nap ne. 
Nggon ne ki do, mom do rot Yefun Yesus bi san nap 
sa, sugane it mom jam nde suki gato ben mom ne or 
re, mom ge satu re. 

48 Orete Yefun Yesus ki nai nggon ne do, "Pa 
donggon, nan onyar kem mo Ji, anato nan ge re. Nan 
mu, nan kem not sor." 

“Yefun Yesus ki suk su nggon ne saresa, yetu ge 
dik yo ma kadit Yairus bi nu, Yairus gato yesu mo ye 
Yahudi bi nu ari mone. Ye ne ki nai Yairus do, "Nan 
bi mam kwop re. Nan syimfar yenggras mu mo nan 
bi nu o nde." 

50 Yefun Yesus jam sukdu gato ye ne ki ne sa, Yefun 
Yesus ki nai Yairus do, "Nan nyu nde, nan onyar kem 
mo Ji sor, bere nan bi mam ge re." 

“l Yefun Yesus mu kom mo Yairus bi nu sa, Yefun 
Yesus ki nai yé mwa mone do, "Nin kem mo nden, 
nin sok mo nu mit su men nde." Yefun Yesus si bi 
pakon ka gri gato Petrus, Yohanes si Yakobus, si pa 
gato kwop ne bi im si bi ai anato sok mo nu mit sor 
re. 

22 Yé mwa mone wo, an nderbot pa ne. Yefun Yesus 
ki nai yé ne do, "Nin wo nde, pa yo kwop nde re, wo 
pa sem sor re." 

23 Sarewo yé mwa mone sa Yefun Yesus, we yé 
mwa ne jam do pa donggon ne kwop re. 

>#Yefun Yesus sok mo nu mit, orete Yefun Yesus 
jom pa ne syim, ete Yefun Yesus ki do, "Pa donggon, 
nan sun tom!" 

>> Yefun Yesus do ki nai pa donggon ne sa, pa 
donggon ne gen satu ma, ete pa donggon ne mbau 
satu it anane. Sugane it pa ne sun. Yefun Yesus 
syogat pa bi im si pa bi ai syo sugit nai pa ne git. 

56 Pa bi im si pa bi ai yeket ndo nde, sarewo Yefun 
Yesus duyawa pa bi im si pa bi ai do, an we kibot suk 
gato bor ne nai ye yi jam nde. 

1 Yefun Yesus kendo An bi pakon ge musyu dik 

sop we ne ma, orete Yefun Yesus syo suktinggi 
nai An bi pakon subere an nggiwa syun semda wé 
kadit ye gato semda ben ne, ete Yefun Yesus syo 
suktinggi nai An bi pakon subere an ben ye gato i ne 
ge re. 

2Yefun Yesus syo suktinggi nai An bi pakon ne, 
orete Yefun Yesus syogat An bi pakon mu ki sukdu 
subot os ndo gato Yefun Allah fro wa men yetu 
subere Yefun Allah nai men gum sok mo An bi rus-i, 
ete An tepsu men bi Yekwesu mone. Yefun Yesus 
syogat An bi pakon mu ki sukdu ne sor nde, wo 

pakon ne mu ben ye gato ine ge kadit an bi suki ne 
dom. 

3Yefun Yesus ki nai an do, "Nin mu it yo, nin gwat 
suk nde. Nin gwat kwepu nde, nin gwat yu nde, nin 
gwat sugit nde, nin gwat sugum nde, nin gwat san 
sun dik yo o dom nde. 

“Nin mu ré, nin kom mo kota dik yo, ete nin mu sok 
mo ye yo bi nu mone yo, nin kem mo nu dik ne sor 
nin mu kadit kota ne. 

> Nin mu ré, nin do kom mo kota dik yo, ete nje 
mone bariwa nin yo, nin mu kadit kota ne, nin tet nin 
gwes tak su bofuf ne ges wé kadit nin gwes satu, 
subere yé gato kem mone jam do, an ben sukibit nai 
nin re." 

6 Sane Yefun Yesus bi pakon mubot kampung mwa 
ne wa an ki sukdu subot os ndo gato Yefun Allah fro 
wa men yetu ne. Pakon ne ben ye gato i ne ge kadit 
an bi suki dom. 

7 Herodes gato jowa nje mo bur Galilea ne, Herodes 
jam sukdu subot suk mwa gato Yefun Yesus si An bi 
pakon ben ne sa, Herodes nalar ket, we yé deyo ki 
nai an do, "Ye ne anato Yohanes gato ras nje mo 
syur, ete ré ne an sun kadit sukkwop. ." 

8Yé deyo ki do, yenabi Elia anato satu ma re. Yé 
deyo o ki do, yenabi dik yo kadit yenabi bok yo gato 
kam nyim tuya kem mo bur re, anato sun satu re. 

2 Sarewo Herodes ki do, "Ji syogat ye tot Yohanes 
su wé re, wo Ye ne te, je u gei ne? Ji jam sukdu subot 
suk mwa gato An ben ne." Sane Herodes werwa an 
ku Yefun Yesus. 

10 Yefun Yesus bi pakon satu kadit nat mwa gato an 
mubot ne sa, pakon ne ki nai Yefun Yesus subot suk 
mwa gato an ben mone. Ete Yefun Yesus ki nai An 

bi pakon do, "Men mu kadit pe ré et." Sane Yefun 
Yesus si An bi pakon wadigan mu mo kota gato gum 
do Betsaida. 

11 Sarewo yé mwa mo kota bok neya jam do, Yefun 
Yesus si An bi pakon mu mo Betsaida sa, yé mwa 
ne boribot an dom. Yé mwa ne ma mone sa, Yefun 
Yesus kak An mit wa yé mwa ne, ete Yefun Yesus 
ki sukdu subot os ndo gato Yefun Allah fro wa nai 
men gum sok mo An bi rus-i subere An tepsu men bi 
Yekwesu. Yé bok ne gato i mone, Yefun Yesus ben 
yé bok ne ge dom. 

12 Karowa kam bok, ete Yefun Yesus bi pakon ge 
musyu dik sop we ma mo An. Pakon ne ki nai Yefun 
Yesus do, "Yenggras, Nan syogat yé mwa ré mu 
subere an mu mo kampung bok neya gato karowa pe 
ré, subere an mu ku nje gato kem mone, subere an 
so sugit wa an git si an ku nat yo wa an sem mone 
dom, we mo pe ré ye yo kem mo nde re." 

13 Sarewo Yefun Yesus ki do, "Nin dakai anato syo 
sugit nai yé mwa ré git et!" Pakon ne ki nai Yefun 
Yesus do, "Mban! Men bi roti koi mek si boge ge we 
sor re. Men bi sugit ne yo tep nde, sane Nan iwa men 
mu so sugit wa yé mwa ré git bado?" 

14(Yebris gato ma mone karowa ge ribu mek.) 
Yefun Yesus ki nai bi pakon ne do, "Nin syogat yé 
mwa ré syo yu kem bokbu, bokbu dik yo karowa 
tepsu yetu ge musyu mek." 

15 Sane pakon benbot suk gato Yefun Yesus ki nai 
an re. Pakon syogat yé mwa ne sino syo yu kem 
bokbu sane, an kem bokbu dik dor kadit yu. 

16 Qrge Yefun Yesus nai roti koi mumek si boge ge 
we ne. An nai, ete An sok mu nim mo gu, An ki do, 
"Ndo mo Nan, Yefun Allah wa sugit gato Nan syo nai 

men re." Yefun Yesus ki sane or, Yefun Yesus syat 
roti si boge ne. An syo nai An bi pakon, ete An bi 
pakon ne waii syo bot ye mwa mone. 

17 Yé mwa ne sino git sor an on ge, orete pakon mu 
sum sugit napta ne bok mo yu. Sugit napta ne án 
sum sino bok mo yu musyu dik sop we ses. 

18 Wam dik yo Yefun Yesus si An bi pakon wadigan 
mu kadit yé mwa, ete Yefun Yesus ki suk su Yefun 
Allah mone. Yefun Yesus ki suk su Yefun or sa, Yefun 
Yesus ndo mo An bi pakon do, "Yé mwa kibot Ji ré 
te, yé kibot Ji sa u ne?" 

19 Pakon ki nai Yefun Yesus do, "Yé bok yo ki do, 
Nan anato Yohanes gato ras nje mo syur. Yé bok yo 
o ki do, Nan anato yenabi nyim gato gum do Elia. 
Yetu ge bok yo o ki do, Nan anato yenabi ge dik yo o 
gato kwop kam nyim, ete sun satu." 

20 Sane Yefun Yesus ndo mo An bi pakon do, "Wo 
nin dakai, nin nutbot Ji sa u ne?" Petrus ki do, "Nan 
anato Yekwesu, gato Yefun Allah bes gum Kristus, 
gato Yefun Allah syogat ma mo bur ré wa nai men 
yetu kadit sukye ete jowa men." 

21 Orge Yefun Yesus dumik wa An bi pakon wa 
sukdu gato Petrus ki subot An. Yefun Yesus syogat 
An bi pakon do, "Nin mu ki sukdu ne nai ye yi jam 
daret nde." 

22 Yefun Yesus ki o do, "Yetu bi Pa to Ji ré, gato 
Yefun Allah syogat ma kadit gu ne, bere ye Yahudi bi 
yepasye, yekwesú mo Yefun Allah bi nu si ye Yahudi 
bi yeguru agama ne, an sino bariwa Ji or re, ete an 
ben sukye nai Ji ket kwayo-kwayo. Bere yé gu Ji 
kwop, sarewo kom mo kam we rek, bere Yefun Allah 
sun Ji kadit sukkwop o re." 

23 Orge Yefun Yesus ki nai ye mwa mone do, "Ye to 
iwa simo Ji it yo, ye ne yo iwa ben suk ket an mit-i 
ne o nde, wo kamdik-kamdik an ben Ji bi suk-i sor, 
an tepsu ye gato sam an bi kwesukwin. Kapre an ku 
sukye mone, an kwop o, an mbau o an simo Ji pe sor. 

24 We sare, ye to bi sukjimnut sye wa an dakai kem 
ndo mo bur ré yo, bergan an kwop re, wo ye to bi 
nggwa mo Ji wa an ben Ji bi suk-i yo, bere ye ne kem 
ndo to kapyo mato kapyo. 

25 Nin ben suk ket nin mit-i subere nin ku suk mwa 
mo bur ré, ete nin ges mo os ibit mone. Suk mwa 
gato nin ku ne sato sugum e, san e, nu e ne te, bere 
6s nin gum sok mo Yefun Allah bi rus-i sa u ne? Bere 
suk mwa ne ós nin kem gesyos sa u ne? Bere suk 
mwa gato nin ku ne yo 6s nin nde. 

26 Bere Yetu bi Pa to Ji ré satu ma mo bur re. Ji satu 
ma sisu Ji kaim rer-rik su Ji bi Ai bi suktinggi ne. 
Malaikat gato ben Yefun Allah bi suk-i si Ji ma sino. 
Sane, ye to damen wa an ki nai ye yi do, an sok mo 
Ji bi rus-i si ye to damen wa an kibot Ji gum nai ye yi 
jam yo, bere Ji do satu ma it yo, Ji waii damen wa 
ye ne, Ji waii bariwa Ji ki do, ye ne sok mo Ji bi rus-i 
dom. 

27 Suk gato Ji ki ré suksangge anare, yetu ge bok 
yo gato ti more yo kwop nde to, bere an kem mo bur 
ré kom mo kam gato an me Yefun Allah bi suktinggi 
tepsu Yekwesu gato nggi wai ne bor re." 

28 Yefun Yesus ki sukdu ne or sa, ari dik yo o, ete 
Yefun Yesus kendo Petrus, Yakobus si Yohanes sisu 
An it mo banbo sye subere An ki suk su Yefun Allah 
mone. 

29 Yefun Yesus do ki suk su Yefun Allah sa, Yefun 
Yesus gwem tara o re. Yefun Yesus bi san gato An it 
ne kwo rer-rik. 

30 Sugane pakon ka gri ne gensu yetu ge we bor 
mone. An we ne gum do Musa si Elia. 

31 Musa si Elia ne, an we kaim rer-rik dom. An we 
nuk sukdu su Yefun Yesus mone. An we nukbot kam 
gato bere yé gu Yefun Yesus kwop mo Yerusalem. 
Bere su kam gane Yefun Yesus benbot suk gato 
Yefun Allah fro wa An ben ne. 

32 Sugane Petrus si bi yesyim we ne sem mit re. 
Sarewo an ka gri sun, an ka gri gensu Yefun Yesus 
kaim rer-rik. An ka gri gensu yetu ge we gato si 
Yefun Yesus ti mone. 

33 Ye we ne do mu kadit Yefun Yesus sa, Petrus ki 
nai Yefun Yesus do, "Yeguru o, men ka gri si Nan ma 
more anato ndo. Men nggo nu ti ke gri et, dik yo wa 
Nan, dik yo o wa Musa, dik yo o wa Elia" (Petrus ki 
sane, sarewo Petrus ki bi sukdu-i daret, an yo nutbot 
ndo nde.) 

34 Petrus ki suk saresa, duk is ma kewa an sino. Duk 
ne do is kewa an sa, Yefun Yesus bi pakon ka gri ré 
nyu ndo nde, 

35 ete an jam sukdu kadit duk mit ne ma. Yefun 
Allah ki sukdu kadit duk do, "Ji bi Gan gato Ji bes 
anare. Nin jammo An sor." 

36 Yefun Allah ki bi sukdu ne do or sa, an ka gri 
sokme Yefun Yesus wadigan ti mone sor re. Yefun 
Yesus bi pakon ka gri ne yo nukbot suk mwa ne nai 
ye yi nde. An ka gri yo ki suk yo su ye yi subot suk 
gato an me ne nde. 

37 Ik ete Yefun Yesus si bi pakon ka gri is kadit 
banbo ne sa, yé mwa ma ku Yefun Yesus. 

38 Yebris dik yo gato si yé mwa ne mone saiye do, 
"Yeguru, ji ndek mo Nan do, Nan ma Nan ós ji bi pa 
yebris et. Ji bi pa ge dik ne sor. 

3? Semda ben ji bi pa re. Semda do ben pa ne yo, 
pa saiye dakai daret. Semda et pa kaim mo bur, pa 
dipa mo bur sane sor, an syokwet bre. Semda ne ben 
ji bi pa ibit gat sor. Semda ben ji bi pa petok sor, 
semda yo sombok wé kadit pa nde re. 

40 Ji ndek mo Nan bi pakon subere an syun semda 
ne wé kadit ji bi pa ware, an yo nggiwa os ji bi pa 
nde." 

41 Sane Yefun Yesus ki do, "Mban! Nin gare, nin yo 
onyar kem ri mo Yefun nde, nin su krat teker ware 
go! Ji bambrai wa Ji ben Ji bi suk-i njep si nin o it! 
Kam ot ete bere Yefun Allah nai Ji wé kadit nin ne? 
Nin gwat pa ne ma mo Ji et." 

“2 Ye do gwat pa ne ma mo Yefun Yesus sa, semda 
ne ben pa ges gwa mo bur, semda ben pa kokro. 
Sarewo Yefun Yesus ndantom semda ne subere 
semda ne sombok wé kadit pa ne. Sane Yefun Yesus 
ben pa ne ge re, orete Yefun Yesus top pa ne satu 
mo pa bi ai. 

B Sane yé mwa ne sino gato me suk gato Yefun 
Yesus ben ne an yeket Yefun Allah bi suktinggi gato 
bor sye wai o mone. Yé mwa ne sino yeket suk mwa 
gato Yefun Yesus ben mone to, Yefun Yesus ki nai 
An bi pakon do, 

24 "Nin jammo suk gato Ji ki ré et. Bere yeko ma wa 
but Yetu bi Pa to Ji ré." 

45 Sarewo Yefun Yesus bi pakon jam nde sukdu gato 
An ki ne re. Sukdu gane bi sukjimnut ne, Yefun Allah 
gurik kadit pakon re. Sarewo pakon ne nyuwa an ndo 
mo Yefun Yesus subot sukdu ne bi sukjimnut-i. 

46 Yefun Yesus bi pakon duwer yu subot ye gato 
gum kok wai mo an sino. 

47 Sarewo Yefun Yesus jam pakon ne bi sukjimnut 
mo an mit, sane Yefun Yesus nai pa wokgan dik yo 
ma, ete An grem pa ne ti mo An de. 

48 Orete Yefun Yesus ki nai An bi pakon do, "Ye to 
mit kem mo Ji anato an kak an mit wa pa wokgan 
sato ré it yo, tepsu ye ne kak an mit wa Ji dom 
anane. Sane dom, ye to kak an mit wa Ji yo, ye ne 
kak an mit wa Yefun Allah gato syogat Ji ma more 
dom anane. Sane nin yé gato is an nggwa tepsu pa 
wokgan, bere Yefun Allah anato bes ye ne gum kok." 

4 Yohanes ki nai Yefun Yesus do, "Yeguru, men me 
yetu ge dik yo syun semda ge bok yo wé, an ki gum 
su Nan gum. Sane men duyawa ye ne do, 'Nan ki 
gum su Yefun Yesus gum wa syun semda o nde, we 
nan yo sisu men nde.' " 

50 Yefun Yesus ki nai Yohanes si bi pakon deyo do, 
"Nin duyawa ye ne nde, we ye gato yo duwer men 
nde sok mo men bi det-i, bere an ós men mone tó." 

>1 Karowa bi kam gato Yefun Yesus mu kadit bur ré, 
ete An it mu mo gu, Yefun Yesus nai sukjimnut dik 
mo An mit do, An mu mo Yerusalem o et. 

52 Yefun Yesus yo mu nde tó, An syogat pa bok yo 
gwat suktaru mu nyim. Yé bok ne mu re, ete an sok 
mo kampung dik yo mo bur Samaria wa an ndek nje 
gato kem mone fro suk ndek Yefun Yesus ma mone. 

23 Sarewo yé mwa gato kem mone bariwa Yefun 
Yesus re. Yé ne yo kak an mit wa Yefun Yesus nde, 
we yé ne jam do, Yefun Yesus mu wai mo Yerusalem 
re. 

>#Yefun Yesus bi pakon gato gum do Yohanes si 
Yakobus jam do, ye Samaria bariwa Yefun Yesus ma 

mo án bi kampung sa, an we ndo mo Yefun Yesus 
do, "Yenggras, men ndek Yefun Allah syo bot is kadit 
gu ma git ye Samaria mo kampung ré wé, bado?" 

35 Sarewo Yefun Yesus brek ma ndantom an we mo 
sukdu gato an we ki ne, we sukdu ne yo tepsu Yefun 
Yesus mit nde. 

56 Orge Yefun Yesus si An bi pakon mu kadit pe ne 
mu mo kampung yi re. 

57 Yefun Yesus si An bi pakon mubot os ne sa, yetu 
ge dik yo ma ete ki nai Yefun Yesus do, "Ji kwop o, ji 
mbau o, ji simo Nan mu mo pe gato Nan mu mone 
pe sor." 

58 Yefun Yesus ki nai an do, "Ndar krok sa, bi jokwak 
wa kem mó, ndam sa, bi bat wa kem mó, wo Yetu bi 
Pa to Ji ré yo ku nat wa Ji kem not yo mo nde." 

>? Yefun Yesus ki nai yetu ge dik yo o do, "Nan simo 
Ji et." Sarewo ye ne ki do, "Yenggras, ji mu bi ji bi ai 
mo makwe orete yo, ji simo Nan." 

60 Yefun Yesus ki nai ye ne do, "Nan misyar ye gato 
jam nde Yefun gato bi sukjimnut kwop ne dakai mu 
bi yekwop mo makwe sor. Wo nan simo Ji, nan mu ki 
nai yé mwa do, 'Yefun Allah ma jowa men tepsu men 
bi Yekwesu it anare.' " 

61 Yetu ge dik yo o ki do, "Yenggras, bere ji simo 
Nan, sarewo ji satu mu mo ji bi nu, ji ki nai ji bi rus 
jam or et." 

62 Yefun Yesus ki nai an do, "Ye to simo Ji, ete an 
brek mu ben an bi suk-i kadit it yo, bere ye ne yo tep 
wa sok mo Yefun Allah bi rus-i nde, ye ne yo tep wa 
an ben Yefun Allah bi suk-i nde re." 

1 0 1Qrete Yefun Yesus bes yetu ge musyu mufit 
o wa an mu ben Yefun bi suk-i. Yefun Yesus 

syogat pakon ne gewe-gewe mu nyim mo kota si nat 
mwa gato bere Yefun Yesus mu mone sino. 

2Pakon ne yo mu nde tó, Yefun Yesus ki nai an do, 
"Yé mwa ne tepsu sugit mwa gato kri mo nggwe, 
sarewo ye gato fro wa nai sugit ne yo tep nde. Sane 
nin ki suk su ye gato bi nggwe ne subere An syogat 
yé bok yo o waii mu nai sugit ne. 

3Nin mu tom! Ji syogat nin mu. Nin tepsu jot gan 
gato mu mo pe gato ndar krok mwa mo. 

“Nin mu it yo, nin gwat sugum nde. Nin gwat yu su 
sugit nde. Nin gwat sandal nde. Nin mu, nin ku nje 
mo os mit, nin nuk sukdu su dom nde. 

> Nin mu ré, nin kom mo pe dik yo, ete nin sok mo 
ye yo bi nu mone yo, nin ki do, 'Yefun Allah ete uttok 
nin mo nu re.' 

SYe to iwa nin si an kem not mo an bi nu yo, nin si 
an kem not mo nu ne. Bere Yefun uttok ye gato bi 
nu ne, wo ye gato bi nu ne bariwa nin si an kem not 
mone yo, nin was sukdu gato nin ki ne wé kadit an, 
we bere Yefun yo uttok ye ne nde. 

7 Sane nin kem mo nu dik ne sor, sugit to yé fro wa 
nin git mone, nin git sor. Syur to yé gwat wa nin da 
mone, nin da sor, we ye gato ben suk, bere ye syo 
suk nai an tepsu an bi kamba mone. Nin kem mo nu 
dik ne sor. Nin mu sem mo nu yi neya nde. 

8 Nin mu kom mo kota dik yo, ete yé mone do kak 
yé mit wa nin ma it yo, suk to yé fro wa nin git, nin 
git sor. 

?Ye gato i mone, nin ben yé ne ge, ete nin ki nai 
nje mone do, 'Yefun Allah ma wa An jowa nin tepsu 
nin bi Yekwesu it anare!' 

10 Sarewo nin mu kom mo kota dik yo, ete ye mone 
do bariwa nin it yo, nin mu mo os sye mo kota mit, 
ete nin ki sare do, 

11'Nin bariwa wa men, sane bofuf kadit os ré gato 
út mo men gwes, bofuf ne men ndot ges wé kadit 
men gwes tak re, subere nin jam do, nin ben sukibit 
nai men re. Kapre nin ben sukibit nai men, nin jammo 
sukdu gato men ki ré et, Yefun Allah ma wa An jowa 
nin tepsu nin bi Yekwesu it anare!' 

12 Ji ki sare do, su kam gato bere Yefun Allah ma 
ndobot yetu mo bur ré sino, yé mo kota ne bere ku 
sukye wai kadit yé mo kota Sodom gato Yefun Allah 
syo bot git wé mo sukibit gato nje mone ben ne. ." 

13 Yefun Yesus kiket nje mone do, "Ji ben ye gato i 
mo kota Korazim si kota Betsaida ne ge re, Ji syun 
semda titi wé kadit nje mone dom, sarewo yé yo 
kwet kadit sukibit gato yé ben ne nde. Sane bere 
Yefun Allah ben sukye nai nje mo kota we ne, we Ji 
do ben suk mwa gato ben yé yeket mo kota Tirus si 
kota Sidon yo, bergan sor ete ye mone kwet kadit 
sukibit gato yé ben ne kekro, orete án it san gato 
te, ete án krer bofuf mo án su subere yé jam do, án 
kwet kadit sukibit ne it. 

14 Sarewo su kam gato bere Yefun Allah ma ndobot 
yetu mo bur ré sino, nin yé gato kem mo kota 
Korazim si kota Betsaida, bere nin ku sukye wai kadit 
yé mo kota Tirus si Sidon o re. 

15 Sane dom, nin yé gato kem mo kota Kapernaum, 
bere yé bes nin gum kok wai kadit nje mo kota yi 
neya bado? Sane nde, bere Yefun Allah bare nin mo 
bot gesyos." 

16 Orge Yefun Yesus ki nai An bi pakon do, "Ye 
gato jammo sukdu gato nin ki ne yo, tepsu ye ne 

jammo sukdu gato Ji ki ne dom. Ye gato bariwa nin 
bi sukdu-i yo, tepsu ye ne bariwa Ji bi sukdu-i dom. 
Sarewo ye gato bariwa Ji yo, tepsu ye ne bariwa 
Yefun Allah gato syogat Ji ma mo bur ré." 

17 Yefun Yesus bi pakon ge musyu mufit satu ma 
sa, pakon ne mit ndo wai o re. An ki do, "Yenggras, 
men ki gum su Nan gum nai ye gato semda ben it yo, 
semda ne jammo men, semda ne nyu, ete titi or re." 

18 Yefun Yesus ki do, "Ji jam re. Ji me biris bi 
yekwesu ges kadit gu tepsu nowarek re. 

19 Ji syo suktinggi nai nin mó re. Kapre nin yakos 
kwis e, wi e ne, suk ne yo gu nin kwop nde. Ji syo 
suktinggi nai nin subere nin nggi wai kadit biris bi 
yekwesu o re. Biris bi yekwesu ne yo ku os wa ben 
nin ibit nde. 

20 Semda da jammo nin ete titi, sarewo nin mit at 
teker mone sor nde, wo ndo sa, nin mit at wa Yefun 
Allah krom nin gum mo An bi rus-i mo gu re." 

21 Sugane Yefun Yesus mit at ndo nde, we Yefun 
Allah Gen pet mo An, ete Yefun Yesus ki nai Yefun 
Allah do, "Ji bi Ai, Nan anato Yekwesu mo gu nim ne 
si bur ré, Ji ki ndo mo Nan, we Nan gurik sukdu gato 
Ji ki ne bi sukjimnut-i kadit yepasye gato jam suk 
mwa, ete Nan kadum sukjimnut ne nai ye gato ben 
nggwa sato pa wokgan. Ji bi Ai, Nan ben suk tepsu 
Nan mit anato Ji ki ndo mo Nan ne." 

22 "Ji bi Ai mo gu syo suk mwa ne sino gato Ji mitmo 
nai Ji subere Ji tepsu Yekwesu mo Yefun Allah bi 
rus-i. Yefun Allah sor anato jam An bi Gan to Ji ré, 
yetu jam nde. Ji dakai sor anato jam Yefun Allah, Ji bi 
Ai, kom mo mit, yetu jam nde. Sarewo ye gato Ji iwa 
Ji kadum Ji bi Ai nai ne, bere ye ne jam Ji bi Ai dom." 

23 Orge Yefun Yesus brek ma sokme An bi pakon ne 
wadigan, ete Yefun Yesus ki nai An bi pakon do, "Nin 
sa, nin me suk gato ndo, nin me suk gato ben ye 
yeket su nin gro re. 

24 Ji ki sare do, yenabi si yepasye bok ne sino, suga 
nyim neya an mit iwa me suk gato nin me su re, 
sarewo an yo me nde; an mit iwa jam suk gato nin 
jam su ré ne, sarewo án jam nde re." 

25 Orete yeguru agama ge dik yo gato owa duno nje 
su Musa bi sukduno-i ne meret os wa Yefun Yesus. 
An ma ti mo Yefun Yesus gwem, ete an ndo mo 
Yefun Yesus do, "Yeguru, ji ben suma subere ji kem 
ndo to kapyo mato kapyo ne?" 

26 Yefun Yesus ki nai ye ne do, "Mo Yefun bi sukdu, 
ye krom sukdu sa u subot suk gato men ben subere 
men mbau to kapyo mato kapyo ne? Nan bi sukjimnut 
sa u ne?" 

27 Yeguru agama ne ki do, "Men bi sukjimnut sye 
kas subot Yefun Allah, Ye gato gesyos gato jom men 
ne et. Men bi men nggwa wa men ben An bi suk-i 
sisu men mit dik, men onyar dik, men bi sukjimnut 
dik et. Men bi sukjimnut sye kas subot ye yi tepsu 
men bi sukjimnut sye kas subot men dakai et." 

28 Yefun Yesus ki do, "Nan bi sukdu ne sangge. 
Nan benbot sor, subere nan kem ndo to kapyo mato 
kapyo." 

22 Yeguru ne bariwa an damen mo yé mwa gwem, 
sane an waii ndo mo Yefun Yesus o do, "Je u anato 
gum do, 'ye yi' gato ji bi sukjimnut sye kas subot ne?" 

30 Sane, Yefun Yesus gwat sukamno dik yo do, 
"Yetu ge dik yo mu kadit Yerusalem mu mo Yerikho. 
Ye ne mu kom mo os miten sa, yegitsi ge bok yo ma 
gu ye ne sane sor karowa an kwop rok. Yegitsi ne nai 

an bi san si an bi suk mwa ne sino, ete yegitsi misyar 
an kem mo os mit, yé ne mu kadit an re. 

31 Yegitsi ne mu re, orete yesu ge dik yo gato ben 
suk mo Yefun Allah bi nu muket os ne. Yesu ne me 
ye ne mo os mit sa, yesu mu brekbot os de kadit, ete 
yesu ne mu re. 

32 Sane dom, ye Lewi ge dik yo waii muket os ne 
o. An me ye ne sa, an ma, an sokbot, sarewo an 
brekbot os de kadit, ete an mu re. 

33 Ye Samaria ge dik yo waii muket os ne saresa, an 
mu kom mo pe gato ye ne sem mo. Ye Samaria do 
sokbot ye ne sa, an jimnotku ye ne. Ye Samaria iwa 
6s ye gato yegitsi gu ne. 

34 Sane, ye Samaria ma karowa ye ne. Ye Samaria 
syé manik si nau anggur mo ye ne wip, ete an far 
san det bot wip ne. Orete ye Samaria bes ye ne mo 
an bi keledai yu, an gwat mu mo nu pos. Ye Samaria 
mewa ye ne mo nu ne. 

35Ik o, ye Samaria ré nai sugum det we, ete an syo 
nai ye gato mewa nu pos ne. Ye Samaria syo sugum 
ne saresa, an ki do, 'Nan mewa ye ré, ete sugum ré 
yo tep nde yo, bere ji satu ma, ete ji bi napta ne o.' " 

36 Orge Yefun Yesus ki nai yeguru ne do, "Nan 
nutbot yetu ka gri ne te, je u anato ben bi suk-i tepsu 
ye gato bi sukjimnut sye kas subot ye yi gato yegitsi 
gu ne?" 

37 Yeguru ne ki do, "Ye gato dakai jimnotku ye gato 
ku sukye ne." Sane Yefun Yesus ki nai an do, "Nan 
mu, nan bi sukjimnut sye walii kas subot ye yi ga sane 
et." 

38 Orge Yefun Yesus si An bi pakon mu o. An mu 
kom mo kampung dik yo mo os mit sa, nggon dik 

yo gato gum do Marta kendo Yefun Yesus ma mo bi 
nu-i. 

39 Marta bi njim dik yo gum do Maria. Yefun Yesus 
ma mo nu ne sa, Maria kem ga mo bur mo Yefun 
Yesus gwem. Maria syaretwa sukduno gato Yefun 
Yesus duno mom su ne. 

40 Sarewo Marta jimnutbot suk mwa gato mom fro 
wa yekam gato ma ne. Sane Marta ma ku Yefun 
Yesus, mom ki do, "Yenggras, Nan me ji bi njim 
misyar ji wadigan ben suk mwa ré, wo Nan yo syogat 
ji bi njim ma ós ji nde wa suma ne? Nan syogat Maria 
ma ós ji et." 

41 Yefun Yesus ki do, "Marta, nan jimnutbot suk 
mwa re teker eta, 

42 wo suk dik sor anato ndo wa men yetu ben ne. 
Maria ré nai sukjimnut wa mom ben suk gato ndo ne, 
mom syaretwa Ji bi sukdu-i ne, kadit mom fro suk 
mwa neya, sane Ji duyawa mom mone nde." 

1 1 1 Kam dik yo, Yefun Yesus ki suk su Yefun 

Allah mo nat dik yo. Yefun Yesus do ki suk 
or sa, Yefun Yesus bi pakon dik yo ki nai An do, 
"Yenggras, Nan duno men subere men jam men ki 
suk su Yefun Allah sisu ndo et, subere men waii jam 
men ki suk su Yefun sato Yohanes duno an bi pakon 
su ne." 

2Sane, Yefun Yesus ki nai An bi pakon do, "Nin ki 
suk su Yefun Allah yo, nin ki sare do, 'Men bi Ai, Yé 
bes Nan gum kok sye wai ete ndo. Nan ma tepsu 
Yekwesu wa jowa men yetu ete ndo. 

3 Nan syo sugit tep wa men git su kam ré et. 

“Nan maskwa men mo sukibit gato men ben mu nai 
Nan o nde, Nan nutbot o nde, tepsu men yo maskwa 
ye yi mo sukibit gato ye ne ben ma nai men ne nde, 

ete men nutbot o nde. Nan mewa men subere suk yo 
tik men mit ete ben men ges mo os ibit mone nde.' " 

> Orge Yefun Yesus gwat sukamno subot nadi, An ki 
nai An bi pakon ne do, "Yetu ge dik yo kadit nin mu 
mo an bi yesyim bi nu su noru miten, orete ye ne ki 
nai bi yesyim do, 'Yesyim a, nan ós ji et! Nan syo roti 
koi gri ma, bere ji win. Nan ós ji su roti ne, 

6 we ré ete ji bi yesyim ge dik yo ma mo ji bi nu 
Kadit os syu. Ji bi sugit mo nu ne or. Sugit wa ji syo 
nai an yo mo nde.' 

7 Sato nan bi yesyim gato nan mu me mone, an ki 
kadit nu mit ne do, 'Nan syimfar ji nde. Nusyo krat it. 
Ji si bi pa sem re. Ji bariwa ji sun, ete ji syo sugit ne 
nai nan re.' " 

8 "Sane, bere sa u ne? Ji ki sare do, kapre ye ne 
tepsu nan bi yesyim, an bariwa an sun, ete syo suk 
mwa gato nan kiwa ne. Sarewo nan damen wa nan 
ndek suk mo an nde, nan kigat nan bi yesyim ne 
anato bere nan bi yesyim ne sun, ete ós nan ne. Bere 
an syo suk mwa ne sino gato nan yewa ne. 

? Sane Ji ki sare do: Nin ndek gat Yefun Allah sane 
sor, bere Yefun Allah syo suk nai nin; nin meret gat 
sane sor, bere nin ku; nin nggo nusyo gat sane sor, 
bere Yefun Allah kak nusyo wa nin. 

10We sare, ye to ndek gat Yefun Allah, bere Yefun 
Allah syo suk nai an; ye to meret gat, bere an ku suk 
gato an mitmo ne; ye to nggo nusyo gat, bere ye kak 
nusyo wa an. 

11 Yenggras, nin bi pa ndekwa boge it yo, bere nin 
syo kwis wa an git, bado? Nde re. 

12 Pa ndekwa ndam bem it yo, bere nin syo wi nai 
pa ne bado? Nde re. 

13 Kapre nin anato ye gato ben nin bi suk-i ibit ne, 
nin jam nin syo suk gato ndo nai nin bi pa. Sane bere, 
nin ndek suk mo nin bi Ai mo gu yo, bere nin bi Ai 
syo suk gato ndo wai kadit ne o re. Ye to ndek Yefun 
Allah wa Yefun Allah syo An Gen, bere An syo re." 

14 Kam dik yo Yefun Yesus syun semda wé kadit 
yetu ge dik yo gato mbut, an yo du ndo nde. Semda 
do mu kadit ye ne sa, ye ne ki suk su ndo satu o re. 
Sane yé mwa gato mone yeket suk gato án me ne. 

15 Sarewo ye deyo ki do, "Beelzebul gen pet 
mo Ye ré anato An nggiwa syun semda wé kadit 
nje. Beelzebul gato biris bi yekwesu ne anato syo 
suktinggi nai An." 

16 Ye yi yo o meret os wa Yefun Yesus, sane an ndo 
mo Yefun Yesus do, "Nan ben suk yo gato ben Yefun 
Allah bi suktinggi ne bor wa men me et." 

17 Yefun Yesus jam yé ne bi sukjimnut re, sane 
Yefun Yesus ki nai an do, "Sato, yé gato kem mo bur 
dik yo, maskwa ket yu ete gu yu yo, bere an yo kem 
ndo su yu o nde, bere yé ne ibit or re. Sane dom, yé 
mo rus dik yo e ne maskwa ket yu, ete duwer yu yo, 
bere an yo kem ndo su yu o nde. 

18 Sane dom, mo biris bi yekwesu bi rus-i, semda e, 
aboksye e, yerom e ne maskwa ket yu, ete duwer 
yu yo, bere biris bi yekwesu si an bi rus-i yo kem 
ndo su yu o nde, wo bere an sino ibit mo koirut or 
re. Sane nin ki do, Beelzebul gen pet mo Ji anato Ji 
nggiwa syun semda wé kadit nje wa suma ne? Nin 
ki do, Beelzebul gato biris bi yekwesu ne anato syo 
suktinggi nai Ji wa suma ne? Biris bi yekwesu ne yo 
syo suktinggi nai Ji wa ben an bi rus-i ibit yo mo nde. 

12 Nin ki do, Ji syun semda su Beelzebul bi suktinggi, 
sarewo ye gato simo nin syun semda su suktinggi 

kadit u ne? Men me suk gato ye gato simo nin ben 
ne, sane men jam do, sukdu gato nin ki ne siri re. 

20 Ji syun semda su Beelzebul bi suktinggi nde, wo 
Yefun Allah anato ben Ji nggiwa Ji syun semda, sane 
anato nin jam do, Yefun Allah bi suktinggi tepsu 
Yekwesu gato nggi wai bor it anare. Yefun Allah ma 
jowa yetu mo bur ré it. 

21 ye gato kaim nggi, gato bi sukmise mwa. Sane ye 
gato kaim nggi do mewa bi nu-i yo, an bi suk mwa 
mo nu mit kem sisu ndo, yegitsi yo ku os wa nai an 
bi suk nde. 

22 Sarewo ye gato nggi wai kadit an do ma ben 
sukndi su an, ete gu an yo, an bi sukmise, gato an 
kwabom kam mone, ye gato nggi wai ne nai wé kadit 
an. Orete ye gato nggi wai ne nai an bi suk mwa mo 
nu mit ne, orge ye ne si bi yesyim syo yu su. 

23 Ye gato mit dik su Ji nde anato tepsu ye gato 
bariket Ji re. Ye gato yo si Ji ben Yefun Allah bi suk-i 
nde anato tepsu ye gato ben suk gato Ji ben ne ibit 
or re." 

24"Yé do syun semda wé kadit yetu ge dik yo it yo, 
semda ne mu meret nat wa an kem mo. Semda ne 
mubot pe gato syur yo mo nde, semda meret nat ndo 
wa an sem mo. An yo ku nat yo tep nde. Saneyo, 
semda nut mo an syidem do, 'Ji satu mu mo ye gato 
tomga u ye syun ji kadit ne et.' 

25 Semda do mu kom mone sa, an me ye ne tepsu 
nu gato ye fre kwo, ete ye fro suk mwa mone sisu 
ndo it. 

26 Orge semda ne kendo semda ge mufit yo o gato 
mise wai kadit an sisu an mu kem mone dom. Sane 
semda bok ne ma, an sino bok nggwa mo yetu ne. 

Sane kom mo rut sa, yetu ne ibit wai kadit nyim ne o 
re." 

27 Yefun Yesus ki sukdu ne saresa, nggon ge dik yo 
gato si yé mwa mone ké nai An do, "Nggon gato kem 
su Nan, ete bi sus nai Nan da ne, nggon ne mit at wa 
wai 0 re." 

28 Sarewo Yefun Yesus ki do, "Sane nde re. Sare, ye 
gato jam Yefun Allah bi sukdu, ete benbot, bere ye 
ne mit at wa wai kadit Ji bi im ne o re." 

22 Yé mwa sum wa nden wa Yefun Yesus saresa, 
Yefun Yesus ki do, "Nin yé gato kem mo bur ré, nin 
ben nin bi suk-i ibit. Nin werwa Ji ben suk yo wa 
kadum Yefun Allah bi suktinggi bor. Ji yo ben suk 
sane mo nin gwem nde. Sarewo tepsu Yefun Allah 
ben An bi suktinggi bor wa yenabi Yunus, bere An 
waii ben sane o wa nin me et. 

30 Yenabi Yunus anato gwat Yefun Allah bi suktaru 
ma mo ye gato kem mo kota Niniwe. Yefun Allah bi 
suktinggi bor mone Sane dom Yetu bi Pa to Ji ré walii 
gwat Yefun Allah bi suktaru ma mo nin yé gato kem 
mo bur su ré. Nin me suk gato bere bor mo Ji, 

3! Su kam gato bere Yefun Allah ma ndobot yetu 
mwa ne sino, nggon pasye kadit bur nden si nin 
sun sino. Bere nggon ne ki nin gum ibit sare do, 'Ji 
ma kadit os syu mu ku yeraja Salomo subere ji jam 
Salomo bi sukdu-i gato kru. Sarewo Ye gato jam suk 
mwa wai kadit Salomo si nin kem sino, ete nin misyar 
An re.' 

32 Su kam gato bere Yefun Allah ndobot yetu mwa 
ne sino, bere ye Niniwe si nin sun sino ete ki nin gum 
ibit, we an jam Yunus bi sukdu-i sa, an brek kadit os 
ibit ete an jammo Yefun re. Ji gum-i kok sye wai kadit 

Yunus gum-i ne, sarewo nin yo jammo Ji bi sukdu-i 
nde." 

33 "Men ndum kak it yo, men yo grem suk yo wa 
nde. Men gurik mo bokor desnak dom nde. Wo men 
grem sukru ne mo pe gato kok, subere sukru rer ku 
ye gato sok mo nu mit ne. 

34 Sane nin gro tepsu sukru wa nin kaim. Nin gro 
ndo tepsu nin bi sukjimnut kak yo, bere rer ku nin 
kaim sino, wo nin gro ibit tepsu nin bi sukjimnut yo 
kak ri nde t6 yo, nin kaim kem mo ndendu. 

35 Sane nin mewa nin dakai, subere nin bi sukru ne 
te nde, wo nin bi sukjimnut kak pe sor. 

36 Sane dom, nin do iwa nin bi sukjimnut kak subere 
nin jam suk gato sangge kom mo mit it yo, bere 
Yefun Allah kadum suk mwa ne nai nin jam. Bere nin 
kaim yo kem mo ndendu nde, wo tepsu sukru gato 
nin ndum, ete nin grem kok mo pe gato dor, bere nin 
jam suk mwa tepsu sukru rer ku suk mwa ne sino." 

37 Yefun Yesus ki suk ne or sa, ye Farisi dik yo 
kendo Yefun Yesus ma git sugit mo an bi nu. Sane 
Yefun Yesus mu, Yefun Yesus git sugit mo ye Farisi 
bi nu ne. 

38 Sarewo ye Farisi yeket suk gato Yefun Yesus ben 
ne. Yefun Yesus yo git nde to, Yefun Yesus yo mus 
An syim tepsu ye Yahudi bi amui bi sukduno nde. 

39 Sane Yefun Yesus ki nai ye Farisi ne do, "Nin, ye 
Farisi, nin mus gelas si mbem mo de nden kwo sor 
re, wo mo mit ne dum ndo nde, tepsu nin ben nin 
nggwa ndo mo nden sor re, wo nin mit tara re, nin 
gro sye wa nin ku suk mwa, nin ben sukibit mwa ye 
re. 

40 Nin jam nde suk. Yefun Allah gato ut tak de nden 
anato ut tak de mit dom fe? 

41 Sane suk gato mo gelas si mbem mit ne, nin syo 
napyo nai ye gato yewa suk et. Nin do ben sukndo su 
ye gato yewa suk it yo, bere Yefun Allah mit iwa nin 
mone, tepsu nin bi gelas si mbem ne sino kwo re. 

42 Nin ye Farisi, bere nin ku sukye. Suk gato nin fros 
su sugit wa ben sugit ne wik sato kru e, es wo e, ri e, 
sindar e ne yo, nin tik but musyu dik ete nin syo but 
dik yo nai Yefun. Nin ben sukwokgan sane da ndo, 
sarewo nin misyar sukduno gato sye wai mo Yefun 
Allah bi sukduno wa suma ne? Sukduno sato, nin ben 
nin bi suk-i ri-roi su nje, si nin bi sukjimnut sye kas 
subot Yefun Allah sor, nin misyar nde, wo nin benbot 
sor. Nin misyar sukduno gato sye wai sane nde. Sane 
dom, sukduno wokgan ne, nin misyar dom nde, wo 
nin benbot sukduno mwa ne sino sor. 

Nin ye Farisi, bere nin ku sukye, we nin iwa nin 
kem mo pe gato yé fro wa yepasye ma kem mo nu 
ari subere yé bes nin gum kok mone. Nin do mu mo 
pasar it yo, nin iwa yé mwa mo pasar ki do yepasye 
ana ma ne, ete yé ki do, 'kam ndo' mo nin. 

44 Bere nin ku sukye, we nin tepsu makwe gato 
yé yo syut kwedet wa nde. Sane yé jam nde yé 
muya-muma mo makwe ne sor." 

“Yeguru agama dik yo ki nai Yefun Yesus do, 
"Yeguru, suk bok gato Nan ki ye Farisi gum ibit mone, 
tepsu Nan ki men yeguru gum ibit mone dom." 

46 Yefun Yesus ki nai an do, "Nin yeguru agama, 
bere nin ku sukye dom, we nin duno nje su nin bi 
sukduno-i ne mwa, nin ben sukye wa nje, tepsu nin 
bes sukde mo nje wa yé sam. Sarewo nin yo ós nje 
sam sukde ne nde, nin yo 6s wokgan yo dom nde. 

47 Bere nin ku sukye, we nin fro makwe gato ndo 
wa yenabi gato nin bi amui gu wé ne. 

48 Sane nin dakai ki do, nin imo suk gato nin bi amui 
ben ne. Nin bi amui anato gu yenabi kwop, orete nin 
anato nggo nu wa yenabi mo bi makwe ne. 

“Yefun Allah jam suk mwa ne sino, sane anato 
An ki do, 'Bere Ji syogat yenabi deyo si yerasul deyo 
gwat Ji bi suktaru ma, wo bere yé gu deyo kwop, 
deyo o yé ben sukye nai.' 

50 Ri ma, nin yé mwa gato kem mo bur su ré, bere 
nin ku sukye mo yenabi mwa ne sino gato nin bi amui 
gu kwop ne. Nin bi amui gu yenabi mwa ne sino wé 
kadit ketke sor kom mo kam re dom. 

31 Kadit ketke nin bi amui gu Habel. Or o nin bi amui 
gu ye yi bok yo o sor kom mo Zakaria, gato nin bi 
amui gu kwop mo Yefun Allah bi nu si bot kot wa ye 
gre suge wa som Yefun su mone ndet. Sangge, Ji ki 
sare do, nin yé gato kem mo bur su kam ré, bere nin 
anato ku sukye mo yé mwa gato nin bi amui gu kwop 
su kam nyim neya. 

52 Nin yeguru agama, bere nin ku sukye, we nin bi 
os wa nin jam Yefun Allah bi sukduno, sarewo nin yo 
benbot ri nde. Nin gurik Yefun Allah bi sukduno kadit 
ye yi gato iwa jam sukdu ne. Nin dakai bariwa Yefun 
Allah bi os-i ne. Sane dom, nin duyawa ye gato iwa 
muket Yefun Allah bi os-i ne. Sane bere nin ku sukye 
mone." 

53 Yefun Yesus do mu kadit pe ne sa, yeguru agama 
si ye Farisi kabor Yefun Yesus gat. Yé ne iswen sukdu 
gato Yefun Yesus ki ne. Yé ne duwer Yefun Yesus 
gat, án ndogat Yefun Yesus subot suk mwa, 

54 subere Yefun Yesus do ki suk yo siri it yo, ye 
Farisi si yeguru mwa ne ku os wa an ben sukye nai 
Yefun Yesus. 

1 2 1 Ye Farisi si yeguru agama ben bi suk-i sa, yé 

mwa ye re sum mone wa án me Yefun Yesus. 
Yetu ge ribu bok yo, yé mwa ne ti buk mo yu. Sane 
Yefun Yesus yo ki sukdu nai yé mwa ne nde tó, Yefun 
Yesus ki nai An bi pakon do, "Nin mewa nin nggwa 
kadit ye Farisi bi bibit roti-i. Nin mewa nin nggwa 
subere nin ben suk tepsu ye Farisi ne nde. Ye Farisi 
duno nje su án syokwet sor, wo án yo benbot án bi 
sukduno nde. 

2Yefun Allah jam suk mwa ne sino, sane suk gato 
yé gurik su ré, ri ma bere bor wa yé mwa jam. Suk 
gato ye dumik wa yu waré, bere yé mwa jam or re. 

3Sane suk gato yé ki nai yu mo pe gato ndendu 
bere bor wa yé mwa jam su nombrak. Sane dom, suk 
gato ye yo tom mo ye deyo dabe mo gumwak mit, 
bere yé ki sye wa yé mwa ne sino jam." 

4"Ji bi yesyim, Ji ki sare do, nin nyuwa ye gato 
nggiwa gu nin da kridek kwop ne nde. Ye ne gu nin 
da kridek kwop sor, wo an yo nggiwa ben suk yo o 
nde. 

“Wo Ji ki rer subere nin jam ye gato nin nyuwa. Nin 
nyuwa Yefun Allah et. Yefun Allah sa, nggiwa gu nin 
da kridek kwop, orete Yefun Allah nggiwa bare nin 
da gesyos mo bot gesyos dom, wo yetu nggiwa gu 
men da kridek sor re. Sane, Ji ki sare do, nin nyuwa 
Yefun Allah sor re. 

6Yé gwat ndam syik ge mek wa yé so, bere ye ku 
sugum det we sor re. Sarewo ndam syik ne, Yefun 
Allah yo misyar nde, wo Yefun Allah mewa ndam ne 
sor. 

7 Sane, mo nin dakai dom, nin sugo mwa ne sino, 
Yefun Allah newa re. Sane nin nyuwa suk daret nde. 
Yefun Allah bi sukjimnut sye kas subot men yetu ne 

ndo nde, sane Yefun mewa nin wai kadit ndam mwa 
neo re." 

8 Yefun Yesus ki do, "Ji ki sare do, ye gato ki mo ye 
mwa gwem do, an tepsu dik su Ji, gato Yetu bi Pa, 
bere Ji waii ki sane nai Yefun Allah bi malaikat mwa 
ne. 

2Wo ye gato rewa Ji mo ye mwa gwem, bere Ji walii 
rewa ye ne mo Yefun Allah bi malaikat gwem dom. 
Sarewo ye to da jam Ji gum sarewo an bambrai wa ki 
Ji gum mo yé mwa gwem, sane bere Yetu bi Pa wali 
rewa ye ne gum mo Yefun Allah bi malaikat gwem. 

10 Ye gato ki sukdu kwa yo ibit ket Yetu bi Pa yo, 
bere Yefun Allah misyar sukibit ne, An yo nutbot o 
nde. Wo sukibit gato ye kiket Yefun Allah Gen, bere 
Yefun Allah yo misyar nde, wo Yefun Allah maskwa 
ket ye ne pe sor. 

1! Yé gwat nin mu mo ye Yahudi bi nu ari e, mo 
yesukmise, mo yepasye gwem wa yé ndobot nin 
mone yo, nin jimnot teker subot suk gato nin ki nai 
nje mone nde. Nin nokwa teker nde, 

12 we bere su kam gane it yo, Yefun Allah Gen duno 
nin su suk gato nin ki nai nje mone re." 

13 Yetu ge dik yo mo yé mwa ne ki nai Yefun Yesus 
do, "Yeguru, Nan syogat ji bi nji syo men bi ai bi 
sukrok napyo nai ji et." 

14 Yefun Yesus ki nai ye ne do, "Je u anato bes Ji 
tepsu yepasye wa kibot nin ka we bi suk-i ne? Je u 
anato bes Ji tepsu yegweswai wa Ji syo nin ka we bi 
sukrok nai yu ne?" 

15 Orge Yefun Yesus ki nai yé mwa gato mone 
do, "Nin frawa nin nggwa et! Nin mewa nin nggwa 
subere nin gro sye wa suk mwa neya mo bur ré nde, 

we men do ku suk mwa ne yo, suk mwa ne yo 65 
men kem ndo nde." 

16 Orge Yefun Yesus gwat sukamno sare do, 
"Yekaya dik yo, an jan sukjan mo an bi bur det. 
Sukjan ne do kri sa, yekaya ne nai sugit mwa ye re. 

17 Sane, yekaya ne nut mo an syidem do, 'Ji bi nu 
wa ji grem suk mwa ré yo tep nde, sane ji ben suma 
ne? 

18 Orge an bi sukjimnut mó do, 'Ndo sa, ji tarak ji bi 
nu wokgan ré wé, ete ji nggo nu sye wai o, subere ji 
grem ji bi sugit mwa ré si ji bi suk mwa kwop mone.' 

19 Yekaya dakai du mo an dakai do, 'Bere ji kem 
ndo it. Ji ku suk mwa yé re. Tahun bok yo o ete sugit 
ré yo or nde. Sane ji kem not it are. Ji yo ben suk o 
nde. Ji git, ji kamo, ji sem sor re.' 

20 Sarewo Yefun Allah ki nai ye ne do, 'Nan jimgon, 
su noru ré it yo, nan kwop it are. Sane bere je u 
anato ku nan bi suk mwa gato nan sum ré ne? Bere 
nan bi suk mwa ne sok mo ye yi.' " 

21 Sane Yefun Yesus ki do, "Ye gato sum suk mwa 
mo bur ré wa an dakai, wo an yo ben Yefun Allah bi 
suk-i nde, bere Yefun Allah waii ki do, ye ne jimgon 
dom." 

22 Qrete Yefun Yesus ki nai An bi pakon o do, "Sane, 
Ji ki sare do, sugit wa nin git ne, suk gato nin mitmo 
wa nin kem mo bur ré, nin nutbot teker eta nde. 
Sane dom, san wa nin it mo nin kaim, nin nutbot 
teker eta nde. 

23 We sare, men kem mo bur ré anato ndo wai kadit 
sugit. Sane dom, men kaim anato ndo wai kadit san. 

2#Men me mo ndaok. Ndam ne yo jan suk nde, 
ndam yo sum sugit mo bi bat nde, ndam bi nu sye 
wa an grem sugit yo mo nde, wo Yefun Allah mewa 

ndam ne re. Yefun bi sukjimnut sye wai subot men 
yetu, sane bere An mewa nin wai kadit ndam neo re. 

25 Sane nin nutbot suk mwa teker eta, bere ós nin 
kem wikgan yo o mo bur ré bado? 

26 Nin nutbot suk mwa teker sane, suk ne yo ós nin 
kem wikgan yo o mo bur ré nde. Saneyo, nin nokwa 
suk yi neya teker wa suma ne? Suk ne yo ós nin nde. 

27 Nin me es u gato dakai kom. Es ne yo werwa fro 
an bi san nde. Yeraja Salomo da it san gato ndo ye, 
sarewo Ji ki sare do, Salomo yo it san gato ndo wai 
kadit es u ne nde. 

28 Yefun Allah syo es u tepsu san wa es gato dakai 
kom ne. Es ne kom su kam re, sarewo bere ik ete es 
ne te, orete yé syo bot git wé re. Yefun bi sukjimnut 
sye wai subot men yetu, sane bere An mewa nin su 
san gato ndo wai kadit ne o re. Sane nin onyar yo 
kem ri mo Yefun nde wa suma ne? Bere Yefun Allah 
syo suk gato nin mitmo ne. 

23 Sane nin bi sukjimnut sye mo suk gato nin git si 
suk gato nin da ne nde. Nin nutbot suk ne teker eta 
nde. 

30 Yé mwa ne sino gato jam nde Yefun mo bur ré bi 
sukjimnut sye mo suk mwa re petok sor, wo nin bi Ai 
Yefun Allah jam do nin mitmo suk ne. 

31 Sane nin bi sukjimnut sye mo suk mwa ne nde, 
wo nin bi sukjimnut sye wa nin jammo Yefun Allah 
tepsu nin bi Yekwesu, ete nin ben sukndo tepsu 
Yefun mit sor. Sane bere Yefun syo suk mwa gato 
nin mitmo ne nai nin dom re." 

32 "Nin yé gato yo mwa nde, nin nyu nde, nin 
anato Ji bi suksi. Bere nin bi Ai mo gu bes nin tepsu 
yekwesu gato ós An wa jowa An bi suk mwa ne sino. 

33 Sane nin mu nin so nin bi suk mwa gato nin ku 
ne, orete sugum gato nin ku mone nin syo nai ye 
gato yo ku suk yo mo nde, sane bere nin ku suk mwa 
mo gu. Nin do ben sane, bere tepsu nin grem nin bi 
suk mwa ne mo gu, tepsu nin bok mbre mo sun bafar 
gato kem to kapyo. Nin ku suk mwa mo gu ne, suk 
mwa ne kem pe, yo or nde. Sane dom ye yo ku os 
wa sok mo gu ete gitsi nin bi suk nde. Kundun yo ku 
os wa ben suk ne ibit dom nde. 

34 Nin ben Yefun bi suk-i, nin grem suk mwa mo gu 
sane, we pe gato nin bi suk mwa kem mone yo, bere 
nin bi sukjimnut sye mone dom." 

35 "Nin fro nin nggwa wa nin ben Yefun bi suk-i et. 
Nin it nin bi san, nin mewa nin bi kak sawe kak ne te. 

36 Sato yenggras dik yo bi pakwerut ge bok yo eswa 
án bi yenggras satu kadit yé konwa ye we kra yu. 
Pakwerut ge bok ne kem su án fra ete eswa án bi 
yenggras satu ma. Yenggras ne do satu ma yo, an do 
nggo nusyo yo, pakwerut ne ma kekro ete kak nusyo 
wa án bi yenggras. 

37 Pakwerut ne bi yenggras do ma ku pá ne yo, pá 
gato mewa an bi nu tepsu yenggras syogat pá ben ne 
bere pá ku sukndo mone. Suk gato Ji ki ré suksangge 
anare, bere yenggras ne win an bi san, yenggras 
syogat an bi pakwerut ne kem, orete yenggras gwat 
sugit ma wa pakwerut ne git. 

38 Kapre yenggras ne ma su noru miten, yenggras 
do ku pá gato mewa nu ne eswa pá bi yenggras satu 
ma yo, bere pá ne ku sukndo mone. 

39 Sane nin napawa suk ré et. Ye gato bi nu jam do, 
ye gato syimsi suk ma su noru ne yo, bere an eswa 
yesyimsi ne ete yesyimsi ne yo ku os wa sok mo nu 
ne nde. 

40 Sane dom, nin fro nin nggwa petok sor, we bere 
Yetu bi Pa ma su jam gato nin jam ri nde." 

41 Petrus ki do, "Yenggras, Nan ki gado subot ye 
gato fro an nggwa wa an bi yenggras satu ma ne 
te, Nan gwat sukamno ne wa men bado, Nan gwat 
sukamno ne wa yé mwa ne sino, e?" 

42 Yefun Yesus ki do, "Pakwerut gato jam suk mwa, 
ete ben bi suk-i ri-roi tepsu bi yenggras mit ne te, 
men jam pa ne sa u ne? Pa ne ben bi suk-i sa u 
ne? Pa ne anato tepsu pa gato yenggras bes tepsu 
yesu wa yenggras bi pakwerut ne sino. Pa ne mewa 
pakwerut bok neya sisu ndo, pa syo sugit tep wa 
pakwerut mwa ne git sino. 

4 Pakwerut ne bi yenggras do ma ku pa ne yo, pa 
gato benbot suk gato bi yenggras syogat pa ben ne, 
bere pa ku sukndo mone. 

44 Suk gato Ji ki ré suksangge anare, bere yenggras 
ne bes pa ne wa mewa yenggras ne bi suk mwa ne 
sino. 

“Wo sato pakwerut ne nut mo pa dakai do, 'Ji 
bi yenggras, nam ete bere ma,' ete pa ne kwam 
pakwerut yi ne daret e, pa ne kwam nggon kwerut 
mo nu ne dom, ete pa git sugit sor, pa da nau, an 
yenau bu e ne. 

46 Orete pa bi yenggras satu ma su mit, sisu kam 
gato pa jam ri nde, si jam gato pa jam ri nde. Sane 
yo, bere pa bi yenggras sap pa kaim wip ndo nde, 
orete yenggras syun pa ne mu ngga mo pe gato ibit, 
mo pe gato ye gato jam nde Yefun ku sukye mone. 

47 Pakwerut gato jam suk gato an bi yenggras mitwa 
an ben ne, sarewo pa ne yo fro nggwa wa pa benbot 
nde yo, bere pa ne ku sukye ndo nde. Pa gato yo 

benbot suk gato an bi yenggras syogat an ben ne nde 
yo, bere an bi yenggras syogat ye gu pa ndo nde. 

18 Wo pakwerut gato jam nde suk gato an bi 
yenggras mitwa an ben ne, ete pa ne yo ben suk 
tepsu nde, bere yé kwam pa tep yi. Pa gato jam suk 
mwa, bere pa bi yenggras syogat pa ne ben suk 
mwa. Sane dom, pa gato jam suk mwa teker, bere 
pa bi yenggras syogat pa ben suk mwa teker." 

42 "Ji ma mo bur ré wa Ji gwat bot gato git suk 
mwa. Bere yé wat yu, yé maskwa yu mo Ji. Ji iwa bot 
ne ru it. 

5 Bere Ji ku sukye ndo nde, bere yé gu Ji kwop. Ji 
kwabom dek subot sukye ne kom mo pe gato or mo. 
>1 Te, nin nut do Ji ma mo bur ré wa Ji ben yetu 
kem ndo su yu bado? Sane nde, Ji ki sare do, Ji ma 
wa Ji ben yetu kem ndo su yu nde, wo Ji ben yé 

maskwa yu sor re. 

52 Kadit kam ré yo, sato yetu ge mek gato kem mo 
nu dik, bere ge mek ne maskwa yu mo Ji, ge gri 
maskwa ket ge we, ge we maskwa ket ge ari. 

33 Ye gato kem mo nu dik ne, bere pa bi ai maskwa 
ket bi gan, pa yebris maskwa ket bi ai, pa bi im 
maskwa ket bi mam, pa donggon maskwa ket bi im, 
nggon maskwa ket bi nyam, nggonkra maskwa ket bi 
om. Bere yé maskwa yu ete yé wat yu mo suk gato Ji 
ben ne." 

?4Yefun Yesus ki nai yé mwa mone do, "Nin me 
nyotem it tak de ket, orge nin ki do, nogi it are. 
Sangge, sugane nogi dom. 

>> Sane dom, nin me nobu nyot kas kadit nden ma 
ti, nin ki do, ré ne, nokro it anare. Sangge bere nokro 
dom. 

26 Nin ki nin bi sukdu nin syokwet wik sor re. Nin 
watbot bur ré si gu nim ne, nin me nyotem e, nin me 
nobu ete nin jam suk gato bere bor. Sarewo suma 
ben anato nin watbot suk gato Ji ben ré, ete nin jam 
nde suk gato bere bor ne?" 

57 "Nin nai sukjimnut gato sangge nde wa suma ne? 
Nin nutbot suk sisu ndo et. 

28 Ye yi do maskwa nan, ete werwa nan bi denda kit 
an, orete an gwat nan mu mo pe gato yepasye kibot 
sukmaskwa ne yo, sa ndo sa nin ka we yo mu kom 
mo pe ne nde tó, nan si an kibot sukmaskwa ne or 
wé mo os miten. Wo nan yo ben sane nde yo, bere ye 
ne gwat nan kom mo yepasye gato kibot sukmaskwa 
ne. Bere yepasye ne syo nan mo yesukmise syim, ete 
yesukmise gwat nan mu sok mo sel. 

59 Ji ki sare do, bere nan kem mo sel mit sane sor, 
nan bi denda kit ye ne orete nan syesyar." 

13 1 Sugane yé bok yo mone nuk sukdu subot 

ye Galilea ge bok yo gato gre suge mo bot wa 
un Yefun Allah. Ye Galilea gre suge saresa, Pilatus 
syogat yesukmise gu an bok ne wé. 

2Yefun Yesus jam ye ne bi sukdu, orete Yefun 
Yesus ki do, "Nin nut do ye Galilea bok gato yé gu ne, 
ye Galilea ne ben sukibit mwa wai kadit yé mwa gato 
kem mo Galilea anato yesukmise gu an wé ne bado? 

3Sane nde re. Ji ki sare do, nin yo kwet kadit sukibit 
gato nin ben ne nde, bere nin waii kwop sato yé ne 
dom. 

“Sane dom, men nut subot yetu ge musyu dik sop 
munggwo gato nu syu é ma gwa kwop mo Siloam 
ne. Nin nut do yé ne ben sukibit mwa wai kadit ye yi 
neya gato kem mo Yerusalem ne bado? 

> Sane nde re. Ji ki sare do, nin yo kwet kadit sukibit 
gato nin ben ne nde, bere nin waii kwop sato yé ne 
dom." 

6 Orge Yefun Yesus gwat sukamno dik yo sare do, 
"Yetu ge dik yo jan nak ke dik mo nggwe gur mit. 
Kam dik yo ete ye ne ma me nak ne bo mó bado bo 
yo mo nde.. An do ma sa, an yo ku nak bo yo mo 
nde. 

7 Sane ye ne ki nai ye gato mewa nggwe ne do, 
"Tahun bok yo ji ma meret nak bo ware, ji yo ku nak 
bo yo mo nde. Men jan nak ré kom wa suma ne? Sa 
ndo sa, men gwa wé sor.' 

8 Sarewo ye gato mewa nggwe ne ki do, 'Yenggras, 
men misyar nak ré kom tahun dik yo o et. Bere ji gut 
es kadit i-ke, ete ji bare burka gato ndo mo i-ke dom. 

2 Men me do tahun dik ne ma, bo it yo, ndo it, men 
misyar dakai kom sor. Wo men me do yo bo nde yo, 
men gwa nak ne wé sor.' " 

10 Kam Sabat, ye Yahudi bi kam sye, ete Yefun 
Yesus duno nje mo ye Yahudi bi nu ari dik yo. 

11 Mo yé mwa ne, nggon dik yo gato yenggwak 
ben, nggon ne isor kom mo tahun musyu dik sop 
munggwo. Nggon ne, yenggwak syat an nyoran 
kwek. Nggon ne yo ti ri ndo nde. 

12 Yefun Yesus sokme nggon ne sa, Yefun Yesus 
kendo nggon ne ma mo yé mwa gwem, ete An ki nai 
nggon ne do, "Im o, Ji ben nan ge kadit nan bi suki 
re, nan nyoran ri satu it anare." 

13 Orete Yefun Yesus ak An syim mo nggon ne. 
Yefun Yesus do ak An syim mo nggon ne sa, nggon 
ne nyoran ri satu it anane, orete mom un Yefun Allah. 

14 Yefun Yesus ben nggon ne ge su ye Yahudi bi 
kam sye, kam Sabat, sane yekwesu mo ye Yahudi bi 

nu ari ne, yekwesu ne maskwa Yefun Yesus. An ki 
do, "Ari dik bi kam mumat rek wa men ben suk, men 
ben su kam Sabat nde. Sane nin iwa nin ge kadit nin 
bi suk-i ne yo, kam mumat ne tep wai mo re, wo nin 
ma su kam sye sare nde." 

15 Orge Yefun Yesus ki do, "Nin ki su nin syokwet 
sor re, nin yo benbot nin bi sukduno-i nde. Nin dom, 
ben suk su kam sye. Nin kadik-kadik sombok nin bi 
suksi, nin gwat mu meret syur su kam sye, fe? 

16 Nggon ré, Abraham bi dat, yenggwak ben mom i 
sor kom mo tahun musyu dik sop munggwo. Ndo sa, 
Ji sombok mom wé kadit yenggwak gato rai mom su 
kam sye ré." 

17 Yefun Yesus ki An bi sukdu ne sa, ye gato 
maskwa Yefun Yesus ne damen ndo nde, sarewo yé 
mwa nut do suk gato Yefun Yesus ben ne, suk mwa 
ne ndo wai o re. 

18 Qr o Yefun Yesus ki do, "Yefun Allah jowa men 
yetu tepsu men bi yekwesu sa u ne? Ji ki rer subot 
Yefun Allah bi rus-i sa u ne? 

19 Yefun Allah bi rus-i tepsu kwe nam gro mo 
sukamno ré. Ye yo nai kwenam gro dik yo ete jan mo 
bi nggwe. Kwe nam gro ne kom sye wai o re. Kwe 
namke ne sye sor ndam ma tom mo i-guk." 

20 Yefun Yesus ki o do, "Ji ki rer subot Yefun Allah 
jowa men yetu tepsu men bi Yekwesu sa u ne? 

21 Sare, Yefun Allah bi rus-i tepsu bibit roti mo 
sukamno ré: Nggon ge dik yo nai bibit roti wokgan 
ete nggon ne karwet su tepung sak dik, sane sor, 
tepung mwa ne it sino." 

22 Yefun Yesus mu mo Yerusalem saresa, Yefun 
Yesus mubot kampung si kota mwa mo os, Yefun 
Yesus duno nje gato kem mone. 


Lukas 13 297 


23 Yefun Yesus duno nje mone sa, yetu ge dik yo 
ndo mo Yefun Yesus do, "Yenggras, bere yetu ge 
bok yo sor ete sok mo Yefun Allah bi rus-i wé kadit 
bot gesyos bado?" Sane Yefun Yesus ki nai yé mwa 
mone do, 

24 "Nin werwa nin sok mo Yefun Allah bi rus-i tepsu 
nin werwa nin sokbot nusyo gato buk wa nin. Ji ki 
sare do, bere yé mwa werwa sok mo Yefun Allah bi 
rus-i ware, ye ne yo ku nusyo gato nggwot ne nde re. 

25 Nusyo ne kak tó, sarewo yenggras gato bi nu ne 
ti ete syimwa nusyo krat yo, yenggras do ben sane 
yo, bere nin ma ti mo nusyo de nden, nin ki do, 
"Yenggras, nan kak nusyo wa men sok et.' Orge bere 
yenggras ne ki nai nin do, 'Ji jam nde nin, nin mu 
kadit u ne?' 

26 Bere nin waii ki o do, 'Men si nan git sugit sino 
mo re. Yenggras nan ma nan duno men mo men bi 
kota mo re.' 

27 Yenggras ne ki o do, 'Ji jam nde nin re, nin yé 
gato ben sukibit, nin mu kadit Ji tom!" 

28 Bere nin me Abraham e, Isak e, Yakub sisu yenabi 
mwa ne sino mo pe gato Yefun Allah jowa men tepsu 
men bi Yekwesu. Sarewo nin dakai, bere Yefun bare 
nin mu mo nden kadit re. Sane bere nin wo ndo nde, 
nin nderku nin dakai mone. 

29 Bere yetu mwa mo bur ré iwedewe, ye wis mwa 
ne sino ma git sugit mo pesta sye mo pe gato Yefun 
Allah jowa men tepsu men bi Yekwesu. 

30 Sane yé mwa gato yé bes gum kok su ré yo, bere 
kam sari ne ma Yefun Allah is yé ne gum wé, an gum 
yo mo nde re. Sane dom yé mwa gato su ré an gum 
yo mo nde yo, bere Yefun Allah bes yé ne gum kok 
mone to." 

31 Sugane ye Farisi bok yo ma ku Yefun Yesus, ete 
ye Farisi ne ki nai Yefun Yesus do, "Nan kem more 
nde, Nan mu mo pe yi kadit ré, we Herodes mitwa 
gu Nan kwop wé." 

32 Yefun Yesus ki nai ye Farisi ne do, "Nan mu ki nai 
ye gato meret os mwa tepsu ndar krok ne do, 'Su ré 
it yo, Ji ben ye gato ine ge, Ji syun semda wé kadit 
ye gato semda ben ne, Ji ben suk ne tó, wo kam we 
rek o ete suk gato Ji ben ré tut mone.' 

33 Ji kwop o Ji mbau o, Ji mu su, Ji mu mo 
Yerusalem sor. Ji ben Ji bi suk-i su kam re, iko kam 
we rek ete or mone. Ji mu mo Yerusalem it anare, we 
mo Yerusalem ne pe gato yé gu yenabi mo. Sane Ji 
mu mone dom, pe yi yo tepsu wa yé gu yenabi mo 
nde." 

34 Yefun Yesus ki do, "Kamapa! Nin yé gato kem 
mo kota Yerusalem, nin gu yenabi kwop, nin am ye 
gato gwat Yefun Allah bi suktaru ma ne su jok. Kapre 
nin gu yenabi kwop sane o, Ji iwa Ji mewa nin tepsu 
ndam kokor mewa bi gan mo i desnak, sarewo nin 
bariwa re. 

35 Sane bere Yefun Allah misyar nin re. Bere Yefun 
Allah yo kem mo bi nu sisu nin mone o nde. Sane 
kadit kam ré, Ji ki sare do, bere nin yo ku Ji o nde, 
sane sor, tepsu kam gato nin ki do, 'Ye gato Yefun 
Allah syogat ma ré, Yefun Allah ben sukndo su An et!" 


14 1 Ye Yahudi bi kam sye, kam Sabat dik yo 
ete Yefun Yesus mu git sugit mo ye Farisi bi 
yepasye dik yo bi nu-i. Yefun Yesus kem mo nu ne 
sa, ye Farisi si yeguru agama mone sokwa An pe sor, 
sawe Yefun Yesus ben suk yo siri ket ye Yahudi bi 
sukduno-i. 


Lukas 14 299 


? Yetu ge dik yo gato syua gat gwes si syim gun 
kem mo Yefun Yesus gwem mone. 

3Yefun Yesus ndo mo ye Farisi si yeguru agama 
mone do, "Men ben ye gato i ne ge su kam Sabat 
anato tepsu Yefun Allah bi sukduno-i, bado siri kadit 
e?" 

“Yé mwa mone not, an yo ki suk yo mo nde. Orge 
Yefun Yesus syimtok ye gato ine, Yefun Yesus ben 
ye ne ge, or Yefun Yesus syogat ye ne mu re. 

> Orge Yefun Yesus ndo mo yé mwa mone do, "Sato 
nin ge dik yo bi pa ges mo syurwak su kam Sabat yo, 
bere nin ben suma ne? Sane dom, nin ge dik yo bi 
suksi yo ges mo syurwak su kam sye yo, bere nin ben 
suma ne? Kapre kam sye, nin mu nin tik mu nden 
kadit syurwak ne fe!" 

6Yé mwa mone not, ye yo ki suk yo mo nde. 

7 Yefun Yesus sokwa ye gato ye Farisi kendo ma git 
sugit mo an bi nu-i ne. Ye deyo meret pe gato yé fro 
wa yepasye ma kem mó subere an dakai kem mone, 
sane anato Yefun Yesus gwat sukamno. An ki nai yé 
mwa mone sare do, 

8"Yetu ge dik yo do kendo nin git mo pesta yo, nin 
ma nin kem mo pe gato yé fro wa yepasye ma kem 
mone nde, sawe bere yepasye dik yo gato gum kok 
sye wai kadit nin wali ma wari o. 

? Yepasye ne do ma mone it yo, bere ye gato ben 
pesta ma ki nai nin gato kem mone do, 'Nin mu nden, 
we ji syo nat ré nai yepasye gato ma ré kem mó et.' 
Orge nin mu kem mo nden kadit pe gato yepasye 
kem mone. Nin mu kem mo pe gato pa wokgan kem 
mone, sane bere nin damen ndo nde. 

10 Sarewo yé kendo nin ma mo yé bi pesta it yo, nin 
ma nin kem mo nden mo pe gato pa wokgan kem 

mó subere ye gato ben pesta kendo nin ma, an ki 
do, 'Yesyim, nan ma, nan kem mo pe gato ndo ré, 
subere nan ku sugit kekro.' An do ki sane yo, yé mwa 
gato kem mone me do, ye bes nin gum kok mone, 

11 we ye gato bes an nggwa kok tepsu an yepasye, 
bere Yefun Allah ben an damen o re, wo ye gato is an 
nggwa ga tepsu pa wokgan, bere Yefun Allah dakai 
bes an gum yepasye o re." 

12 Orge Yefun Yesus ki nai ye Farisi gato kendo An 
ma git ne do, "Nan do konwa suk yo it yo, nan kendo 
nan bi yesyim ma sor nde, nan kendo nan bi nji ma 
sor nde, nan kendo nan bi mben ma sor nde, nan 
kendo yepasye gato kem mo nan bi kampung ma 
sor nde. Nan do kendo yé ne ma si nan git sugit mo 
pesta ne yo, bere yé ne waii kendo nan ma mo án bi 
pesta ne satu o, sane bere nan ku sukndo satu. 

13 Sarewo nan do konwa suk yo it yo, nan kendo ye 
gato ku suk mo nde ma, nan kendo ye gato gwes 
út ma, nan kendo ye gato yo mu ndo nde ma, nan 
kendo ye gato gro ndu ma si nan git sino mone. 

14 Nan do kendo ye ga sane ma it yo, bere Yefun 
Allah ben sukndo su nan. Ye gato nan kendo ma ne, 
yé ne bi os wa án ben sukndo satu yo mo nde. Wo 
Yefun Allah sa, bere ben sukndo satu nai nan. Su 
kam gato Yefun sun ye gato ben sukndo tepsu An 
mit ne mbau satu kadit sukkwop, su kam gane Yefun 
Allah ben sukndo su nan." 

15 Yetu ge dik yo gato si nje git mone jam Yefun 
Yesus ki sukdu ne sa, ye ne ki do, "Bere mo pe gato 
Yefun Allah jowa men tepsu men bi Yekwesu ne, ye 
to git sugit mo pesta sye mone yo, ye ne mit at wa 
wai 0 re." 

16 Sane Yefun Yesus gwat sukamno dik yo, An ki nai 
ye ne do, "Yetu ge dik yo fro suk mwa wa an ben 
pesta sye. Ye ne kendo ye mwa ma git sugit su an. 

17Yé fro suk mwa ne or sa, su kam gato yé mwa 
ma git sugit sino mone, ye gato ben pesta ne syogat 
an bi pakwerut mu ku ye gato an kendo ma wa git su 
an, ete an syogat pakwerut ne ki do, 'Nin ma et, suk 
mwa ne men fro or it anare.' 

18 Pakwerut ne mu ku ye gato an bi yenggras kendo 
ma ne, sarewo yetu kadik-kadik ki bi sukye gato ben 
an yo ma nde. Ye gato pakwerut mu ku nyim ki do, 
'Ji so bur det dik yo sim, bere ji mu watbot re, sane ji 
ki maaf sor, bere ji yo ba nde.' 

12 Ye deyo ki do, 'Ji so sapi ge musyu diksim wa ben 
ji bi nggwe su, sane ji mu ji tom mó et. Sane ji ki 
maaf sor, bere ji yo ba nde.' 

20 Ye deyo o ki do, 'Ré ete ji kra sim, sane bere ji yo 
ba nde.' 

21 Pakwerut ré satu mu ki suktaru mwa gato yé ki ne 
nai an bi yenggras. Sane yenggras ne maskwa ndo 
nde, orete an syogat an bi pakwerut mu o. Yenggras 
ne ki do, 'Nan mu kekro. Nan mubot os sye si os wok 
gato mo kota mit, ete nan kar ye gato bi suk yo mo 
nde, nan kar ye gato yo nggiwa ben suk nde, nan kar 
ye gato gwes út, nan kar ye gato gro ndu ma. Nan 
kar yé ne ma mo pesta gato ji fro re.' 

22 Pakwerut mu, orge an satu ma o. Pakwerut ne ki 
do, 'Yenggras, suk gato nan syaugat ji ben ne, ji ben 
or re, wo nan bi nu yo ses nde tó.' 

23 Sane yenggras ne ki nai an bi pakwerut do, 'Nan 
mu kadit kota, nan mu mo nden et. Nan mubot os 
sye si os wok mone. Nan werwa ye gato kem mone 
ma dom subere ji bi nu ne ses. 

24 Ji ki sare do, ye gato ji kendo su ketke, ye gato 
bariwa ma git sugit mo pesta ne, bere yé ne yo git ji 
bi sugit mone nde, yé ne yo git wokgan dom nde.' " 

25 Yefun Yesus mubot os ne sa, yé mwa mu sisu 
Yefun Yesus mone, orete Yefun Yesus brek sokme yé 
mwa ne. Yefun Yesus ki nai yé ne do, 

26 "Ye to iwa simo Ji, sarewo ye ne bi sukjimnut sye 
mo bi ai si bi im wai kadit Ji it yo, Ji bariwa ye ne simo 
Ji tepsu Ji bi pakon re. Ye to bi sukjimnut sye mo bi 
nggon, si bi pa wai kadit Ji it yo, Ji bariwa ye ne simo 
Ji tepsu Ji bi pakon re. Ye to iwa simo Ji, sarewo ye 
ne bi sukjimnut sye mo bi nji si bi nyanggon it yo, 

Ji bariwa ye ne simo Ji tepsu Ji bi pakon re. Ye to 
jimnotku an nggwa wai kadit Ji it yo, Ji bariwa ye ne 
simo Ji tepsu Ji bi pakon re. 

27 Ye gato bariwa ku sukye tepsu ye sam kwesukwin, 
ete bariwa sibot suk gato Ji ben ne yo, Ji bariwa ye 
ne simo Ji tepsu Ji bi pakon re. 

28 Sato nin, yetu ge dik yo do mitwa an nggo nu sye 
it yo, bere an ben suma ne? Ye ne yo nggo nu ne nde 
tó, an newa sugum or et, subere an jam do sugum 
tepsu nu ne bado, yo tepsu nde e?. 

23 An newa an bi sugum sisu ndo, sawe an nggo nu 
napyo sor, ete sugum or kadit an, orete ri ma ye gato 
ma me nu ne, bere sa ye ne. 

30 Bere yé mwa ne sa, an ki do, 'Men me ye ré et. 
An nggo nu, sarewo an yo ben or nde, an mu kadit 
re.' 

31 Or o, sato yeraja dik yo mitwa futma gu yeraja 
dik yo o bi nje te, bere yeraja ré ben suma ne? Bere 
yeraja ré kem ete an nutbot do, 'Ji bi yesukmise ré 
ge ribu musyu dik sor re. Sarewo yeraja motu ne bi 
yesukmise ge ribu musyu we. Yeraja ne do futma gu 

men yo, bere men anato nggi wai bado, men yo nggi 
tep nde e?' 

32 Yeraja ré do nut do, an yo nggi nde it yo, yeraja 
motu ne os syu kadit an tó, an syogat yegweswai 
ge bok yo mu gwawa an. Bere yegweswai ne gwat 
suktaru do, 'Men kibot sisu ndo or et. Men yo gu yu 
nde, wo men kem not, ete men jom syim sor.' " 

33 Orge Yefun Yesus ki do, "Sane dom, ye gato simo 
Ji nutbot sisu ndo et, we ye gato yo misyar an bi suk-i 
or wé nde yo, Ji bariwa ye ne tepsu Ji bi pakon." 

34"Bók anato suk gato ndo, sarewo bók ne yo wik o 
nde yo, bere men ben suma subere bók ne wik satu 
o ne? 

35 Bók gato yo ndo o nde, men yo mitmo o nde, 
bók ne yo ndo wa bur dom nde. Sane men bare wé 
sor. Nin brek nin dabe muya-muma kadit nde, wo nin 
jammo sukdu gare et!" 

1 5 1 Kam dik yo, ete yetu ge bok yo gato nai 

sugum kadit nje wa pemerintah si yetu ge bok 
yo gato ye ki an gum ibit, an sino ma wa syaretwa 
Yefun Yesus ki sukdu. 

2Ye Farisi si yeguru agama me Yefun Yesus ki 
sukdu su ye gato gum ibit ne sa, ye Farisi si yeguru 
ne kiket Yefun Yesus, an ki do, "Bei! Ye re ma nuk 
sukdu su ye gato gum ibit ré. Ye ré kak An mit wa 
ye gato ben sukibit ré, ete An si yé ne git sugit sino 
dom." 

3Sane Yefun Yesus gwat sukamno, An ki nai ye 
Farisi si yeguru ne do, 

4"Nin ge dik yo bi domba ge wotin dik, ete domba 
ge dik yo do muri yo, sane bere ye ne ben suma ne? 
Bere an mu kadit ge musyu musi sop musi mo pe 

gato domba git sugit mone, ete an mu meret ge dik 
gato muri ne sane sor an ku et. 

> An do ku domba ne sa, an bes an sam satu ma, 
an mit at wa wal o re. 

6 An satu mo an bi nu, orge an kendo an bi yesyim 
si ye gato kem mo kampung ne sum sino, ete an ki 
do, 'Ji ku ji bi domba gato muri, sane nin ma men mit 
at wa sino et.' 

7 Sane dom yetu ge dik yo kwet kadit sukibit gato 
an ben ne, ete an brek ma jammo Yefun it yo, bere 
Yefun Allah mo gu mit at wa yetu ge dik ne wai kadit 
yetu ge musyu musi sop musi gato ben sukndo tepsu 
Yefun mit, ye gato kwet suga nyim ne wé re." 

8 Yefun Yesus gwat sukamno dik yo o, An ki do, 
"Nggon ge dik yo grem sugum det musyu dik mo 
mom bi nu. Sugum det dik yo do ges yo, bere mom 
ben suma ne? Bere nggon ne ndum kak, mom fre nu 
ne er, mom meret mo nu ne sane sor mom ku et. 

2 Nggon ne do ku sugum ne sa, mom kendo mom bi 
yesyim si ye gato kem mo kampung ne ma sum sino, 
ete nggon ne ki do, 'Ji ku ji bi sugum gato ges satu 
it, sane nin ma men mit at wa sino et.' 

10 Sane dom yetu ge dik yo do kwet kadit sukibit 
gato an ben ne, ete an brek ma jammo Yefun it yo, 
Yefun Allah bi malaikat mwa ne mit at wa wali o re. 
Sangge!" 

11 Yefun Yesus gwat sukamno dik yo o, An ki do, 
"Yenggras dik yo bi pa yebris ge we. 

12 Pa dowok ki nai an we bi ai do, 'Ai o, su ré yo, 
nan wat men bi sukrok mwa ne su men ka we et, nan 
syo napyo nai ji se!' Sane yenggras ne wat bi sukrok 
bot an bi pa we ne. 

13 Kam bok yo, orge pa dowok ré so an bi sukrok 
mwa ne or, an ku sugum mwa mone. Orge pa gwat 
sugum mu kadit pa bi nat-i re. Pa mu mo os syu mo 
bur yi. Pa kem mone sa, pa kamo pa bi sugum ne 
daret sane sor sugum or re. 

14 Pa kamo su bi sugum or kadit an sa, mo bur ne 
yé ku sukonde sye anato pa ne yo ku sugit wa an git 
yo mo nde. 

15 Sane pa ne mu ben suk wa yetu ge dik yo mone. 
Yenggras ne syogat pa mu mewa yenggras ne bi jot 
mo an bi nggwe. 

16 Pa on de ndo nde. Pa da on de wa git jot bi 
sugit-i, sarewo ye yo syo sugit nai pa git yo mo nde. 

17 Sane pa napakom satu mo pa bi ai. Pa jam nggwa 
sa, pa nut mo pa syidem do, 'Ye gato ben suk mo 
ji bi ai bi nu, an bi sugit mwa yé re, sarewo ji kem 
more, ji on de ndo nde, bergan ji kwop rok. 

18 Sa ndo sa, ji mu satu mo ji bi ai sor. Ji mu kom 
motu yo, bere ji ki nai ji bi ai sare do, "Ji bi ai, ji ben 
ji bi suk-i siri kadit Yefun Allah mit, si ji ben ji bi suk-i 
siri kadit nan mit dom. 

12 Sane ji gum yo tepsu nan bi pa o nde, wo nan nai 
ji tepsu nan bi pakwerut sor." ' 

20 Sane, pa ne mu kadit pe ne re. Pa ne satu mu 
mo pa bi ai. Pa mu karowa pa bi ai bi nu sa, pa bi ai 
sokme pa ma it. Yenggras ne do me an bi pa ma sa, 
yenggras ne jimnotku pa ne ndo nde. Yenggras ne 
kas mu ku bi pa. Yenggras kambrut an bi pa, an i pa, 
an baput mo pa kwanke. 

21 Orge pa ne ki do, 'Ai o, ji ben ji bi suk-i siri kadit 
Yefun Allah mit. Ji ben ji bi suk-i siri kadit nan mit 
dom. Ji gum yo tepsu nan bi pa o nde.' 

22 Sarewo yenggras ne kendo an bi pakwerut bok ne 
ma, yenggras ne ki do, 'Nin ma kekro, nin mu nai san 
gato ndo ma wa nin it mo pa re. Nin mu nai cincin 
ma wa nin it mo pa re sopkwa. Nin mu nai sepatu ma 
wa nin it mo pa re gwes. Nin mbrau ji bi pa et. 

23 Orge nin mu nai sapi gan gato sye. Nin gu kwop, 
subere men git sino, men konwa ji bi pa gato ma ré. 
Men kamowa et! 

24 Ji nut do, ji bi pa gato mu ré kwop re, sarewo pa 
ré mbau o re. Ji nut do, ji bi pa ré muri re, an yo ma 
o nde, sarewo an satu ma ku ji o re.' Sane pakwerut 
benbot suk gato yenggras ki ne. Yé mo nu ne konwa 
pa gato satu ma ne. 

25 Sugane yenggras bi pa dosye ben suk mo nggwe 
to. Pa dosye satu mo nu saresa, an jam yé sara, an 
jam yé ne suk. 

26 Sane pa dosye kendo pakwerut dik yo ma. Pa 
dosye ndo mo pakwerut ne do, 'Yé ben suma mo nu 
ne? 

27 Pakwerut ne ki do, 'Nan bi nji dowok satu ma mo 
nu re. Nan bi nji satu ma ku nan bi ai o re, sane nan 
bi ai gu sapi gan gato sye wa men konwa.' 

28 Pa dosye ne maskwa ndo nde it anane. Sane pa 
dosye bariwa an sok mo nu mit. Sane an bi ai syesyar 
wa bidek pa ne subere pa sok mo nu mit. 

29 Sarewo pa dosye ne ki nai an bi ai do, 'Tahun bok 
yo it anare, ji ben suk wa nan, ji kamba ndo nde. 

Ji yo misyar suk gato nan syogat ji ben ne yo mo 
nde, ji ben suk mwa ne or sino re. Sarewo nan syo 
suk sato suma nai ji mo ji bi kamba ne? Nan yo syo 
sukwokgan sato kambing wa ji si ji bi yesyim konwa 
ji wam dik yo dom nde. 

30Wo pa dowok gato kamo su men bi sukrok or mo 
nggon ne satu ma more sa, nan syogat yé gu sapi 
gan gato sye subere men konwa an ma ne!' 

3! Pa bi ai ki do, 'Pa, nan anato kem sisu ji more pe, 
sane ji bi suk mwa ne sino anato nan bi suk-i ne sino 
dom. 

32 Sarewo men konwa nan bi nji dowok, men 
kamowa, we men nut do, nan bi nji gato mu ne 
kwop re, sarewo nan bi nji ne satu ma an mbau o re. 
Nan bi nji, men nut do an muri re, an yo ma o nde, 
sarewo nan bi nji satu ma ku men sisu ndo o re. Sane 
men konwa an.' " 

1 6 1 Yefun Yesus ki nai An bi pakon do, "Yepasye 

dik yo gato bi suk mwa, yenggras ne bi 
pakwerut dik yo gato jom an bi sugum si suk mwa. 
Sarewo ye yi ndak ye gato jom yenggras ne bi sugum 
si suk mwa ne do, pakwerut ne kamo su yenggras bi 
suk mwa anato deyo ges or re. 

2Sane yepasye ne kendo pakwerut ne ma ku an. 
Yepasye ne ki do, 'Sukdu gato ye ndak nan su ne, 
gato ye ki nai ji jam ne sangge bado? Sane nan krom 
subot suk mwa gato nan ben su ji bi sugum si ji bi 
suk mwa ne subere ji jam et. Nan ben suk tepsu ji bi 
pakwerut gato jom sugum ne o nde it anare.' 

3Sane pakwerut ne nut mo an syidem do, 'Ji ben 
suma su ré ne? Ji bi yenggras syun ji kadit an bi nu it 
anare. Sane bere ji ku sugum wa ji so sugit su ne sa 
u ne? Ji yo nggiwa ji ben nggwe nde. Ji damen wa ji 
ndek suk mo nje dom. 

4Ji bi sukjimnut dik yo anare, sa ndo sa, ji bi 
yenggras yo syogat ji mu nde to, ji werwa ji ben suk 
yo subere yé mwa kak yé mit wa ji, bere yé mwa ne 

tepsu ji bi yesyim subere yenggras syun ji it yo, ji mu 
si an kem mo an bi nu.' 

> Sane pakwerut ne kendo yé bok yo gato bi bon mo 
an bi yenggras ne ma mone. An kendo kadik-kadik 
ma, ete an ndo mo ye gato ma su futmo ne do, 'Nan 
bi bon mo ji bi yenggras ne kom mo ot ne?' 

SYe ne ki do, 'Ji bi bon ne kom mo jeriken sye wotin 
dik ses su manik zaitun.' Ye gato jom yepasye ne bi 
suk mwa ne ki do, 'Nan me nan bi bon gato ji krom 
more wa ji bi yenggras jam ne. Nan ma kekro, nan 
rus suk gato ji krom ré wé et. Nan krom do, nan bi 
bon kom mo jeriken sye musyu mek sor re, musyu 
mek yo, men misyar sor.' 

7 Or o pakwerut gato jom yepasye bi suk mwa ne 
ndo mo ye kedowe o do, 'Nan bi bon kom mo ot ne?' 
Ye ne ki do, 'Ji bi bon ne kom mo fas karung ribu dik." 
Pakwerut ne ki do, 'Sane nan rus nan bi bon gato ji 
krom ré wé, ete nan krom do, nan bi bon kom mo 
fas karung wotin munggwo sor re, wotin we yo, men 
misyar sor.' 

8 Kom mo rut sa yepasye un pakwerut gato kidar 
an, we yenggras jam do, pakwerut ne bi sukjimnut ko 
anato pa ne fro os ndo wa an dakai wa kam sari ne 
ma. Ye gato jam nde Yefun mo bur ré sato pakwerut 
ne sa, an owa fro bi suk-i su yu, wo ye gato janmo 
Yefun, gato kem mo pe gato rer ne, an yo owa fro bi 
suk-i sisu ndo su ye gato jam nde Yefun mo bur ré 
nde." 

2 Orge Yefun Yesus ki o do, "Sane Ji ki sare do, nin 
syo nin bi suk nai nje, subere yé ne kak an mit wa 
nin, ete nin ku nin bi yesyim ge bok yo mone. Sane 
nin bi suk mwa mo bur ré do or kadit nin it yo, bere 

Yefun Allah syo nat gato ndo wa nin kem mo. Bere 
nin kem ndo mone to kapyo mato kapyo. 

10 Ye to ben an bi suk-i ri-roi su sukwokgan gato 
ye syo wa an mewa ne, bere ye ne ben an bi suk-i 
ri-roi su suk mwa dom. Sarewo ye to ben sukibit su 
sukwokgan gato ye syo wa an mewa ne, bere ye ne 
ben sukibit su suk mwa dom. 

11 Sane nin yo mewa sugum si suk mwa mo bur ré 
Sisu ri-roi nde yo, bere Yefun Allah syo sukndo kadit 
gu wa nin mewa ne wa suma ne? 

12 Nin yo mewa ye yi bi suk-i sisu ndo nde yo, bere 
yé yo syo an bi suk sok mo nin tepsu nin bi suk-i dom 
nde. 

13 Sare, pakwerut ge dik yo, an yo nggiwa ben suk 
wa yenggras ge we nde. Bere ye ne bariket yenggras 
ge dik yo, ete an jimnotku yenggras ge dik yo sor re. 
Bere ye ne jammo yenggras ge dik yo ete an misyar 
yenggras ge dik yo sor re. Sane nin yo nggiwa nin 
gum pakwerut wa Yefun Allah si sugum sino nde." 

14 Ye Farisi jam sukdu gato Yefun Yesus ki ne sa, an 
sa Yefun Yesus, we ye Farisi ne gro sye wa sugum 
teker. 

15 Yefun Yesus ki nai an do, "Nin anato ben suk 
subere yé mwa nut do, nin sa, ben sukndo, ondewo 
Yefun Allah jam nin mit-i tara re. Suk gato yetu nut 
do, ndo, Yefun Allah nut do, ibit." 

16 "Kadit ketke sor kom mo kam gato Yohanes, gato 
ras nje mo syur ma ne, yé duno nje su Musa si yenabi 
bi sukduno-i. Wo kadit kam gato Yohanes ma ne, Ji 
Si Ji bi pakon duno nje subot os ndo gato Yefun Allah 
fro wa Yefun nai nin yetu gum sok mo An bi rus-i, ete 
An tepsu nin bi Yekwesu mone. Yé mwa jam sukdu 

ne anato ye mwa wergat nggwa wa an sok mo Yefun 
Allah bi rus-i. 

17 Yefun Allah bi sukduno ne kem pe. Kapre bur 
re kru e, kapre gu nim ne fres or we e, sukdu kwa 
dik yo ges kadit Yefun Allah bi sukduno ne mo nde, 
wokgan yo dom nde. 

18 Ye to sombok an bi nggon wé, ete an kra su 
nggon yi yo o it yo, ye ne ben suk siri ses an bi 
nggon doketke anane. Ye to kra su nggon gato bi ya 
sombok ne it yo, ye ne ben suk siri dom anane." 

19 Yepasye ge dik yo, an ye gato bi suk mwa 
yé re. Yepasye ne kem ndo, an it san gato ndo. 
Kamdik-kamdik, an git sugit gato ndo yé re, suk mwa 
ne ndo sino. 

20 Yetu ge dik yo o, an gum do Lazarus. Lazarus ré, 
an yewa suk mwa. An bi suk yo mo nde, an ndek suk 
daret. Lazarus ré, wip mok mwa git an kaim ndo nde. 
Lazarus kem mo yepasye ne bi nusyo de nden. 

21 | azarus on de ndo nde. Lazarus mit iwa an git 
sugit napta gato yepasye bare wé mo nden, sarewo 
sugit ne yo kom an nde. Sane dom, ndar ma rim an 
wip mone. 

22 Kom mo rut sa, Lazarus kwop re, ete malaikat 
ma kar an da gesyos mu mo pe gato Abraham kem 
mone, an we kem mo pe gato ndo ne. Sane yepasye 
ne waii kwop o, ete yé bi an mo bur. 

23 Yepasye da gesyos ngga mo bot gesyos. An kem 
mone, ete an ku sukye ndo nde. Yepasye sok mu 
nim, ete an me Abraham si Lazarus kem mo pe gato 
ndo, sarewo os syu kadit an re. 

24 Sane, yepasye ne saiye do, "Yenggras Abraham, 
nan jimnotku ji et! Nan syogat Lazarus ras an sopkwa 

mo syur, or an gwat ma an ras mo ji brip, we more 
bot sye kam is ji ndo nde." 

25 Sarewo Abraham saiye o do, "Nan napawa 
tomgato nan kem mo bur ne, nan ku suk mwa gato 
ndo, sarewo Lazarus gare yewa suk mwa. Su ré 
Lazarus kem mo pe gato ndo, wo nan anato kem mo 
pe gato yé, ete nan ku sukye mone. 

26 Sane o, mo men miten kwoye ware, subere men 
yo ba mo nin nde, nin yo ma mo men nde." 

27 Orge yepasye ne ki do, "Sane yo, ji ki nai 
yenggras, nan wa nan syogat Lazarus mu mo ji bi ai 
bi nu, 

28 we ji bi nji ge mumek mone. Sane, nan syogat 
Lazarus mu wa ki suknapa wa an, subere ji bi nji yo 
sok mo pe gato yé more nde." 

22 Orge Abraham ki nai yepasye ne do, "Sukduno 
gato Musa si yenabi bok ne krom ne wai mó re. Nan 
bi nji jammo sukduno ne sor re." 

30 Sarewo yepasye ki do, "Yenggras Abraham, 
sukduno ne yo tep nde re. Wo yekwop dik yo do sun 
ete mu ki nai ji bi nji yo, bere án kwet kadit sukibit 
gato án ben ne sino, ete án jammo Yefun." 

31 Sarewo Abraham ki do, "Yé ne yo jammo suk 
gato Musa si yenabi krom ne nde yo, kapre yekwop 
dik yo sun mu ki nai án o, bere yé ne yo jammo 
yekwop ne bi sukdu-i dom nde." 

17 1 Yefun Yesus ki nai An bi pakon do, "Suk bok 

yo ben men yetu ges mo os ibit. Suk gane 
bere mó, sarewo ye gato gwat os ¡bit ne ma wa men, 
bere ye ne ku sukye ndo nde. 

2Ye yo ben pa wokgan gato onyar kem mo Ji ré ges 
mo os ibit it yo, sa ndo sa, yé rai ye ne syidem dom 
jok sye krat, ete yé bare an mo sem mo pe gato kru 

subere an rap mone. Ye ne kwop anato ndo wai kadit 
an ben pa ges mo os ibit. 

3 Sane yo nin mewa nin dakai, sawe nin ben ye yi 
ges mo os ibit. Nin bi nji ben sukibit ma nai nin yo, 
nin ki an mo sukibit gato an ben ne. Nin bi nji do 
kwet kadit sukibit gato an ben ne yo, nin yo maskwa 
an mone o nde, nin nutbot o nde. 

“Nin bi nji ne do ben sukibit ma nai nin, ete an ma 
ki do, 'Ji yo ben sukibit sane nai nan o nde, ji kwet it." 
Or o, kam dik yo nin bi nji ben sukibit ne nai nin sane 
sor kom mo wam mufit, ete an ma ki do, 'Ji kwet,' 
wam mufit sane yo, nin maskwa an mo sukibit gato 
an ben ne o nde, nin nutbot o nde." 

> Yefun Yesus bi pakon ge musyu dik sop we (gato 
yé kendo do yerasul), án ki nai Yefun Yesus do, 
"Yenggras, Nan ós men et! Nan syo suktinggi nai 
men, subere men onyar kem mo Yefun Allah nggi wai 
o et!" 

SYefun Yesus ki nai an do, "Nin onyar kem mo 
Yefun wokgan sor re, saga sawi gro wokgan ne, bere 
nin ku suktinggi tep wa nin syogat kwe ap ré do, 'Nan 
tik nan ke buk kadit bur, nan mu ti, ete nan kom mo 
sem et!' Sane bere kwe ap ne benbot suk gato nin ki 
ne." 

7 "Men nut subot nin ge dik yo bi pakwerut dik yo 
gato ben suk wa nin sato ben suk mo nggwe e, mewa 
yenggras ne bi suksi e ne. Pakwerut satu ma mo nu 
yo, yenggras ne kendo pa ma git sugit kekro, bado? 

8 Sane nde, yenggras ne yo ki sane nde, wo an ki 
nai an bi pakwerut ne do, 'Nan ma kon sugit et. Sugit 
jon or, nan gwat ma, nan wen wa ji git et. Ji do git 
or, nan waii git wari.' 

?Pakwerut ne ben suk gato an bi yenggras syogat 
pa ben ne yo, bere an bi yenggras yo un pa mone 
dom nde. 

10 Sane, nin dom, nin do ben suk mwa gato Yefun 
Allah syogat nin ben it yo, nin nut mo nin dakai do, 
"Men ré tepsu pakwerut sor, sane men yo mitmo yé 
un men nde. Men ben suk gato men bi Yenggras 
syogat men ben ne sor.' " 

11 Yefun Yesus mu mo Yerusalem. Yefun Yesus mu 
mone sa, Yefun Yesus mu ketbot os gato mubot bur 
Samaria si Galilea miten. 

12 Yefun Yesus mu sok mo kampung dik yo saresa, 
yetu ge musyu dik gato suki borbuk git ne ma ku 
Yefun Yesus mo kampung de nden. Yé ka musyu dik 
ne ti ko kadit Yefun Yesus. 

13 Yé ka musyu dik ne ké nai Yefun Yesus do, "Yesus 
o, yenggras, Nan jimnotku men et! Nan ós men et!" 

14 Yefun Yesus sokme yé ka musyu dik ne sa, An ki 
do, "Nin mu, nin kadum nggwa nai yesu gato ben suk 
mo Yefun Allah bi nu subere an watbot nin kaim et." 
Yé bok ne do mu saresa, suki gato git an kaim ne, or 
kadit an it. 

15 Yetu ge dik yo mone, an jam nggwa do, suki ré 
or kadit an it anane, sane an brek satu ma mo Yefun 
Yesus. Ye ne satu ma saresa, an un Yefun Allah, an 
wi an ambre. 

16 Ye ne ma kom mo Yefun Yesus sa, an bare nggwa 
mo Yefun Yesus gwem, an un Yefun Yesus, an ki do, 
"Ndo mo Nan." Ye ne ye Samaria. 

17 Orge Yefun Yesus ki do, "Ji ben yetu ge musyu 
dik ge kadit bi suki ne. Yetu ge dik sor satu ma ki ndo 
mo Yefun Allah, wo ge musi ne mo u ne? 

18 Ye ré yo sok mo ye Yahudi bi wis-i nde, an yewis 
yi, sane ben sa u anato ye gare sor, ete satu ma un 
Yefun Allah ne?" 

19 Orge Yefun Yesus ki nai ye ne do, "Nan ti, nan 
mu et. Nan onyar kem mo Ji anato nan ge re." 

20Ye Farisi ge bok yo ndo mo Yefun Yesus do, "Kap 
ot ete Yefun Allah ma jowa men yetu mo bur ré ne?" 
Yefun Yesus ki do, "Yefun Allah ma jowa yetu mo bur 
ré, bere men yo jam kadit suk gato men me su men 
gro nde. 

21 Bere yetu ge dik yo ki do, 'Yefun Allah jowa men 
more re.' Sane nde. Bere yetu ge dik yo o ki do, 
'Yefun Allah ma it. Yefun Allah jowa nje motu re.' 
Sane nde, wo sare, Yefun Allah jowa men mit si men 
onyar it, An tepsu men bi Yekwesu mo men mit si 
men onyar. Men yo me su men gro nde." 

22 Orge Yefun Yesus ki nai An bi pakon do, "Kam 
sari ne ma bere nin iwa nin ku Ji, gato Yetu bi Pa. 
Bere nin iwa Ji satu ma si nin kem kom mo kam dik 
yo sor re, sarewo nin yo ku os wa nin ku Ji mo nde. 

23 Kam sari ne ma, bere yé bok yo ki nai nin do, 
'Nin me Ye ré et! Yetu bi Pa ma it!' bado, 'Nin me Ye 
ne et! Yetu bi Pa anatu it!' Ye ki sukdu sane yo, nin 
jambot nde. Nin mu meret Ji dom nde. 

24We sare, kam gato Yetu bi Pa to Ji ré satu ma mo 
bur ré it yo, bere yé mwa ne sino me Ji ma tepsu yé 
me nowarek rer bot gu kadit nobu nim kom mo nobu 
ket. 

25 Sarewo Ji yo satu ma nde tó, yé mwa gato kem 
mo bur su ré, bere yé ne bariwa Ji or re, ete yé ben 
sukye nai Ji ket kwayo-kwayo. 

26 Bere kam gato Yetu bi Pa ma su ne tepsu kam 
gato Nowak kem mo bur ré. 

27 Su kam gato Nowak kem mo bur ré, yé git sugit 
e, ye da syur e, yé kra yu e ne. Yé ben suk gato 
sagana án ben ne sane sor kom mo kam gato Nowak 
sok mo bi kwem mit ne. Orge Yefun Allah ben syur 
syé ma gu yé mwa ne kwop or. 

28 Sane dom bere kam gato Ji ma su ne tepsu kam 
gato Lot kem mo bur ré. Yé ben suk gato sagana án 
ben ne sato, yé git sugit e, yé da nau e, yé so suk mo 
yu e, yé ben nggwe e, yé nggo nu e ne sane sor kom 
mo kam gato Lot mu kadit kota Sodom ne. 

29 Wo su kam gato Lot mu kadit kota Sodom ne, yé 
mwa ne gensu, we su kam gane Yefun Allah syo bot 
si jok ges kadit gu git yé mwa mone kwop or sino. 

30 Sane o, su kam gato Yetu bi Pa to Ji ré satu ma 
mo bur ré, bere yé mwa ben an bi suk-i sagana an 
ben sane sor, yé mwa ne sino gensu Ji, yé mwa yo 
fro wa Ji ma nde. 

3! Bere su kam gato Ji satu ma ne, ye gato ti mo bi 
nu yu, an is, ete an sok mo nu mit wa nai an bi suk 
nde. Sane dom, ye gato ben suk mo nggwe satu ma 
mo an bi nu wa nai an bi suk nde. 

32 Nin napawa suk gato bor mo Lot bi nggon. 

33 Ye to bi sukjimnut sye wa an dakai kem ndo mo 
bur ré yo, bergan an kwop re. Ye to yo bi sukjimnut 
sye wa an dakai kem ndo mo bur ré nde, ete an bi 
nggwa mo Ji wa an ben Ji bi suk-i yo, bere an kem 
ndo to kapyo mato kapyo. 

34Ji ki sare do, bere su noru gato Ji satu ma ne, 
yetu ge we sem mo kwatka dik yo, bere Ji ma nai ge 
dik yo, wo ge dik yo kem. 

35 Nggon ge we yo krut bi gandum mo pe yo, bere 
Ji ma nai ge dik yo, wo ge dik yo kem. 

36 [Yetu ge we yo ben suk mo nggwe yo, bere Ji ma 
nai ge dik yo, wo ge dik yo kem.]" 

37 Yefun Yesus ki sane, orge An bi pakon ndo mo An 
do, "Yefun, bere men me suk mwa ne mo u ne?", An 
ki nai An bi pakon do, "Men jam suge dik yo kwop, 
we ndam syap mwa sum wairi wa suge mukri ne." 
18 1 Orge Yefun Yesus gwat sukamno dik yo wa 

An duno An bi pakon, subere kamdik-kamdik 
pakon ne ki suk su Yefun petok sor, subere an 
bambraiwa ete misyar nde. 

2Yefun Yesus ki do, "Yepasye dik yo kem mo kota 
dik yo, an ye gato kibot nje bi sukmaskwa mone. 
Yepasye ne yo nyuwa Yefun Allah nde. Yepasye ne bi 
sukjimnut sye mo an dakai sor re, an yo nutbot ye yi 
nde. 

3 Nggonna dik yo kem mo kota ne dom. Kamdik- 
kamdik nggonna ne mu ku yepasye ré petok sor. 
Nggonna ne ndek mo yepasye ré do, 'Nan ós ji et! 
Nan ki os yo ndo wa ji. Nan syogat ye gato ben 
sukibit nai ji ne bi kit ji kekro et! 

“Kam bok yo, ete yepasye ne bariwa 6s nggonna 
ne. Sarewo kom mo rut sa, yepasye ne nut mo an 
dakai do, 'Ji yo nyuwa Yefun Allah nde, ji yo nutbot 
ye yi dom nde, 

?sarewo nggonna ré ma syimfar ji gat. Sa ndo sa ji 
6s mom et. Ji syogat ye gato ben sukibit nai mom bi 
kit mom kekro subere nggonna ré yo ma syimfar ji o 
nde.' " 

SOrge Yefun Yesus ki do, "Yepasye ré, an yo ben 
bi suk-i ri-roi nde. Sarewo nin nutbot yepasye ré bi 
sukdu-i sisu ndo et. 

7 Tepsu yepasye ne syogat ye ben sukye nai ye gato 
ben sukibit nai nggonna ne, bere Yefun Allah syo 

sukye nai ye gato ben sukibit nai Yefun bi rus-i gato 
ndekwa Yefun ós an noru nombrak sor. Bere Yefun 
Allah ki do, 'Ji me mo et.' bado? 

8 Sane nde, wo Ji ki sare do, bere Yefun Allah ós An 
bi rus-i kekro. Sarewo kapyo tak Ji, gato Yetu bi Pa, 
satu ma mo bur ré it yo, bere Ji ku ye gato onyar 
kem mo Yefun Allah mó, bado?" 

2 Yefun Yesus duno nje mone sa, ye deyo nut do an 
sa, yé gato ben sukndo tepsu Yefun mit wai kadit ye 
yi neya. Yé ne bes án nggwa kok, yé ne nut do ye yi 
yo ben suk-i ndo teker nde. 

10 Sane Yefun Yesus gwat sukamno dik yo. Yefun 
Yesus ki nai yé gato bes án nggwa kok ne do, "Yetu 
ka we mu ki suk su Yefun mo Yefun Allah bi nu. Ye 
we dik yo ye Farisi, ye we dik yo o ye gato nai sugum 
kadit nje wa pemerintah. 

11 Ye Farisi ti mone, an ki suk su Yefun Allah, 
sarewo an ki subot an dakai sare do, 'Ndo mo Yefun 
Allah, Nan, we ji yo ben sukibit sato ye yi nde. Ji yo 
gro sye wa suk nde, ji yo syimsi suk nde, ji yo kidar 
suk nde, ji yo ben siri su nggon yo mo nde. Yé mwa 
ne ben suk sane, wo ji yo ben suk sane nde. Ji ki ndo 
mo Yefun Allah, Nan, we ji ré yo ben sukibit tepsu ye 
gato nai sugum kadit nje wa pemerintah gato ti reya 
nde. 

12 Ari dik, ji mewa ji nggwa kadit sugit yei wam we, 
we ji ki suk su Nan sor. Suk mwa gato ji ku ne yo, ji 
syo deyo nai Nan, Yefun. Ji ku sugum det musyu dik 
yo, ji syo det dik yo nai Nan, ji ku det musi.' 

13 Sarewo ye gato nai sugum kadit nje wa 
pemerintah ne, an ti ko gan kadit ye Farisi ne. An yo 
sok mu nim mo gu nde, an nggo an tunap, we an 
nderku an nggwa mo sukibit mwa gato an ben ne. 


Lukas 18 318 


An ki do, 'Yefun Allah o, ji anato ye gato ben sukibit 
mwa. Nan maskwa ji o nde, wo Nan jimnotku ji et.' " 

14 Sane Yefun Yesus ki do, "Ji ki sare do, ye gato nai 
sugum kadit nje wa pemerintah ré, an satu mo an bi 
nu sa, Yefun Allah nut do, ye ré anato ben sukndo 
tepsu Yefun Allah mit. Yefun Allah yo maskwa an mo 
sukibit gato an ben ne o nde. Wo Yefun Allah yo iwa 
ye Farisi ne nde. Sane, ye gato bes an nggwa kok 
tepsu an yepasye, bere Yefun Allah ben an damen or 
re, wo ye gato ben an nggwa ga tepsu pa wokgan, 
bere Yefun Allah dakai bes an gum yepasye o re." 

15 Yetu ge bok yo gwat an bi pa wokgan ma mo 
Yefun Yesus wa Yefun Yesus ak syim mo pa ne 
subere ri ma Yefun Allah ben sukndo su pa ne. Yefun 
Yesus bi pakon me yé gwat pa wokgan ne ma mo 
Yefun Yesus sa, pakon ne maskwa, pakon ndantom 
ye gato gwat pa wokgan ma ne. 

16 Sarewo Yefun Yesus kendo pa wokgan ne ma, 
Yefun Yesus ki nai An bi pakon do, "Nin misyar pa 
wokgan ma mo Ji sor, nin duyawa nde, we ye gato 
jammo Ji tepsu pa wokgan jammo bi ai, bere Yefun 
Allah jowa ye ne. 

17Suk gato Ji ki ré suksangge anare, ye to bariwa 
jammo Yefun Allah tepsu pa wokgan jammo bi ai ne 
yo, bere ye ne yo ku os wa sok mo Yefun Allah bi 
rus-i nde." 

18Ye Yahudi bi yekwesu dik yo ndo mo Yefun Yesus 
do, "Yeguru, Nan sa, Nan ben Nan bi suk-i ndo. Ji 
ben suk sato suma subere ji kem ndo to kapyo mato 
kapyo ne?" 

12 Yefun Yesus ki nai ye ne do, "Suma ben to nan ki 
do, Ji ben Ji bi suk-i ndo ne? Yetu gato ben bi suk-i 

ndo yo mo nde, wo Yefun Allah ka dik sor anato ben 
bi suk-i ndo. 

20 Nan jam Yefun Allah bi sukduno sato: Nin ben siri 
daret nde, nin gu ye yi kwop daret nde, nin syimsi 
suk nde, nin ndak ye yi gum su sukkidar nde, nin 
jammo nin bi ai si nin bi im." 

21 Ye ne ki do, "Sukduno mwa ne sino ji benbot 
kadit ji ka yemsok ne it." 

22 Yefun Yesus jam ye ne bi sukdu sa, Yefun Yesus 
ki nai an do, "Suk dik yo anato nan yo benbot nde tò, 
sare do, nan mu nan so nan bi suk mwa gato nan ku 
ne, orete suk mwa ne bi sugum nan syo nai ye gato 
yo ku suk yo mo nde, sane bere nan ku suk mwa mo 
gu. Nan syo sugum ne nai ye gato yewa suk, orete 
nan ma simo Ji et." 

23 Ye ne jam sukdu gato Yefun Yesus ki ne sa, ye 
ne jimnutbot ndo nde, we ye ne bi sukjimnut sye mo 
an bi suk mwa ne. 

2#Yefun Yesus jam ye ne jimnot teker subot an bi 
suk mwa. Sane Yefun Yesus sokme ye ne ete Yefun 
Yesus ki do, "Ye gato bi suk mwa iwa an gum sok mo 
Yefun Allah bi rus-i ne yo, bergan os ne yé teker wa 
an re. 

25 Te suge sye gato gum do unta sok ket sum parke 
wak mo bado, nde e? Yo sok mo nde, sukye teker 
ware. Sane dom yé gato bi suk mwa iwa an gum sok 
mo Yefun Allah bi rus-i yo, suk ne sukye teker wa an 
re." 

26 Yé mwa gato jam sukdu gato Yefun Yesus ki ne, 
an ndo mo Yefun Yesus do, "Sane bere je u anato ku 
os wa sok mo Yefun Allah bi rus-i ne?" 

27 Yefun Yesus ki do, "Yetu yo bi os mo nde, wo 
Yefun Allah sa, bi os mo. Yefun Allah nggi wai mo re." 

28 Orge Petrus ki do, "Men gare, men misyar men bi 
rus si suk mwa gato men ku ne sino kem, ete men 
simo Nan." 

22 Yefun Yesus ki nai án sino do, "Suk gato Ji ki ré 
suksangge anare, ye to misyar bi nu e, bi nji e, bi 
yenggras e, bi pa e, bi suk mwa e ne kem ete jammo 
Yefun Allah tepsu an bi Yekwesu yo, 

30 sugato an kem mo bur ré tó yo, Yefun Allah syo 
suk gado ne satu nai an mwa wai o re. Bere kam sari 
ne ma, ye ne kem ndo to kapyo mato kapyo." 

3! Yefun Yesus kendo An bi pakon ge musyu dik sop 
we ma dor kadit yé yi, orete Yefun Yesus ki nai An bi 
pakon ne do, "Men mu mo Yerusalem it anare. Suk 
mwa gato yenabi krom subot Ji gato Yetu bi Pa ne 
bere bor mone. 

32 Bere yé syo Ji mo yewis yi syim-i. Yewis yi ne 
bere ki Ji ket kwayo-kwayo, yé ne kabor Ji, yé ne 
sukut tom Ji, yé ne kwam Ji su bus, orete yé ne gu Ji 
kwop. 

33 Sarewo kom mo kam we rek, bere Ji sun kadit 
sukkwop o re." 

34 Yefun Yesus bi pakon jam nde sukdu gato An ki 
ne re, pakon ne jam wokgan yo dom nde. Sukdu 
gane bi sukjimnut ne, Yefun Allah gurik kadit pakon 
ne re, sane an jam nde re. Pakon ne nalar mo sukdu 
gato Yefun Yesus ki ne or re. 

35 Yefun Yesus mu karowa Yerikho saresa, yetu ge 
dik yo gato gro ndu kem mo os de, ete an ndek suk 
mo ye gato mu wai ket os ne. 

36 Ye gato gro ndu ne kem mo os de sa, an jam yé 
mwa wai ket os mone, sane an ndo mo yé mwa ne 
do, "Yé ben suma sare ne?" 

37 Yé ki nai an do, "Yesus, ye Nazaret, wai ket os 
tore." 

38 Sane ye gato gro ndu ne saiye do, "Yesus o, 
yeraja Daud bi Dat o, Nan jimnotku ji et!" 

39 Orge ye gato mu nyim mo Yefun Yesus gwem 
maskwa ket ye gato gro ndu ne, ete yé ndantom an 
do, "Nan not tom!" Yé da ndantom an, sarewo ye 
gato gro ndu ne saiye gat nggi wai o do, "Yeraja 
Daud bi Dat o, Nan jimnotku ji et!" 

40 Sane Yefun Yesus ti not, An syogat ye gwat ye 
gato gro ndu ne ma mo An. Ye gato gro ndu ne do 
ma sa, Yefun Yesus ndo mo an do, 

41 "Nan iwa Ji ós nan su suma ne?" Ye ne ki nai 
Yefun Yesus do, "Yenggras, Nan ós ben ji gro ndo 
et." 

42 Yefun Yesus ki do, "Nan gro ndo satu tom! Nan 
onyar kem mo ji, sane nan ge it anare." 

“Yefun Yesus do ki An bi sukdu or sa, ye ne gro 
ndo satu it anane. Orge an si Yefun Yesus mubot 
os ne, ete an un Yefun Allah mone. Yé mwa mone 
me suk gato Yefun Yesus ben ne sa, yé mwa ne un 
Yefun Allah dom. 

19 1 Yefun Yesus mu kom mo kota Yerikho sa, 
Yefun Yesus mubot kota mit. 

2Yetu ge dik yo gato gum do Zakheus kem mo kota 
ne. Zakheus ré gum yesu wa ye gato nai sugum kadit 
nje wa pemerintah. An ye gato ku suk mwa. 

3Zakheus nut mo an dakai do, "Je u anato Yefun 
Yesus ré ne?" Sane Zakheus iwa an sokme Yefun 
Yesus. Zakheus werwa an ku os wa an sokme Yefun 
Yesus ware, yé mwa teker yawa os, we Zakheus ré 
ye gato ti gon. 

“Sane, Zakheus kas mu nyim mo os naprut, orge 
an it kweke dik yo, subere an sokme Yefun Yesus 
gato bergan mu wai ket os ne. 

> Yefun Yesus kom mo kwe ne sa, Yefun Yesus sok 
mu nim, An ki do, "Zakheus, nan is ma kekro et! Bere 
kam ré yo, Ji mu sem mo nan bi nu-i." 

6 Sane Zakheus is it anane, an mit iwa Yefun Yesus 
ma sem mo an bi nu-i. 

7 Yé mwa gato mone me Yefun Yesus mu sem 
mo Zakheus bi nu sa, an maskwa, an ki nai yu do, 
"Mban! Yefun Yesus mu sem mo ye gato ben sukibit 
mwa ré bi nu-i anare go!" 

8 Kom mo Zakheus bi nu sa, Zakheus ti, an ki nai 
Yefun Yesus do, "Bere ji syo ji bi suk napyo nai ye 
gato yewa suk. Yé gato ji kidar ne, bere ji win an bi 
suk ne wam at satu o." 

?Sane Yefun Yesus ki nai Zakheus do, "Su kam ré 
yo, Yefun Allah yo maskwa nan mo sukibit mwa gato 
nan ben ne o nde, Yefun Allah yo nutbot o nde. Sane 
bere nan si ye gato kem mo nu ré sino kem ndo to 
kapyo mato kapyo. Bere nan kem ndo, we nan onyar 
kem mo Ji, tepsu Abraham onyar kem mo Yefun 
Allah, nan tepsu Abraham bi pa mone. 

10 Sane Yetu bi Pa to Ji ré ma mo bur ré wa Ji syeret 
ye gato jam nde Yefun Allah bi os-i, subere ji 6s ye 
ne jam Yefun Allah bi os-i. Ji kak os wa ye ne subere 
an kem ndo to kapyo mato kapyo." 

11 Yé mwa mone syaretwa Yefun Yesus bi sukdu 
gato An ki ne sa, Yefun Yesus gwat sukamno dik yo. 
Pe ne karowa Yerusalem, sane yé mwa nut do, Yefun 
Yesus do sok mo Yerusalem it yo, sugane Yefun Allah 
ma ete jowa nje mone tepsu an bi Yekwesu. 

12 Sane Yefun Yesus gwat sukamno sare do, 
"Yepasye dik yo, an mu mo bur yi gato os syu kadit 
an bi bur-i. Yepasye mu mo bur ne subere ye bes an 
gum tepsu yeraja wa an jowa nje mo an bi nat-i. Yé 
bes an gum yeraja orete yo, an satu ma mo an bi 
nat-i. 

13 Yepasye ré yo mu nde tó, an kendo an bi 
pakwerut ge musyu dik ma, ete yepasye ne syo 
sugum det dik nai pakwerut ne kadik-kadik. Yepasye 
syo sugum nai an bi pakwerut, ete an ki do, 'Sugum 
gato ji syo nai nin ré, nin ben suk su, subere nin ku 
sugum mwa wai o. Nin ben suk su sugum ré sor kom 
mo ji satu ma et.' 

14 Sarewo ye mo bur ne bariket yepasye ne. Sane 
yé syogat yé bok yo mu boribot an subere yé bok ne 
ki nai yekwesu mone do, 'Men bariwa nan bes ye ne 
gum yeraja wa jowa men mo men bi bur-i.' 

15 Sarewo yekwesu mone bes yepasye ne gum 
yeraja, orete an satu ma mo an bi bur-i. Yepasye 
satu ma sa, an syogat yé kendo an bi pakwerut ge 
musyu dik ne ma, subere an ndo subot sugum gato 
an bi nai re. An ndobot do, 'Te, kadik-kadik ku sugum 
kom mo ot it ne?' 

16 Pakwerut doketke ma ki nai an do, 'Yenggras, 
sugum det dik gato nan syo nai ji ne, ji ben suk su, 
sane ji ku det musyu dik yo o tó ré.' 

17 Yenggras ne ki do, 'Nan sa, pakwerut gato ben 
sukndo. Nan ben nan bi suk-i ri su sukwokgan gato 
ji syo nai nan, sane, ré yo, ji bes nan tepsu yesu wa 
jowa nje mo kota musyu dik.' 

18 Pakwerut kedowe ma ki nai yepasye ne do, 
"Yenggras, sugum det dik gato nan syo nai ji ne, ji 
ben suk su, sane ji ku det mumek yo o tó ré.' 

19 Yepasye ne ki nai pakwerut ne do, 'Sane ji bes 
nan tepsu yesu wa jowa nje mo kota mumek.' 

20 Pakwerut dik yo ma o ki do, 'Yenggras, sugum 
det dik gato nan syo nai ji ne, ji nggwot mo ji bi san 
det, ete ji grem yei. 

21 Ji nyuwa nan, we ji jam do nan syogat nan bi 
pakwerut sam sukde. Nan nai suk kadit pe gato nan 
bi kamba mo nde. Nan nai sugit gato kri mo nggwe 
gato nan jan nde anato ji nyuwa nan.' 

22 Yepasye ne ki nai pakwerut ne do, 'Nan 
yebambrai, nan ben sukibit. Kadit nan bi sukdu, ji 
kadum do nan anato ye gato ben sukibit. Nan da jam 
suk gato ji ben ne, sarewo nan dakai bambrai. Nan 
jam ji syogat ji bi pakwerut sam sukde, nan jam ji nai 
suk kadit pe gato ji bi kamba mo nde, nan jam ji nai 
sugit gato kri mo nggwe gato ji jan nde, sarewo nan 
dakai bambrai. 

23 Nan jam ji syogat ye yi ben suk wa ji sane, nan 
yo gwat ji bi sugum mu grem mo bank nde wa suma 
ne? Nan gwat ji bi sugum grem mo bank sa, bere ji 
satu ma, ete ji ku sugum ne su bi bunga o tó, ji ku 
sugum mwa gan yo o.' 

24 Orge yepasye ne ki nai yé bok yo gato ti mone 
do, 'Nin nai sugum kadit pa ré, nin syo nai pa gato ku 
sugum det musyu dik yo o ne.' 

25 Yé bok yo mone ki nai yepasye ne do, 'Yenggras, 
men syo sugum ne nai an, sarewo an ku sugum det 
musyu dik mo re.' 

26 Yepasye ne ki do, 'Ji ki sare do, ye gato bi suk m6 
yo, bere an ku suk mwa wai o. Ye gato mewa suk 
gato ye yi syo nai an sisu ndo yo, bere Yefun Allah 
bes ye ne jowa suk mwa wai o. Wo ye gato bi suk yo 

mo nde yo, wokgan gato mo yo, bere ye nai or wé 
Kadit an re. 

27 Sane yo, nin kar yé gato bariwa jammo ji ne, nin 
kar yé gato bariwa ji gum yepasye wa jowa án ne. 
Nin gwat yé bok ne ma mo ji gwem, ete nin gu án 
kwop wé.' " 

28 Yefun Yesus do ki sukdu ne or, Yefun Yesus mu 
mo kota Yerusalem. Yefun Yesus mu saresa, Yefun 
Yesus mu nyim mo yé mwa gwem. 

22 Yefun Yesus mu, An karowa kampung we gato 
gum do Betfage si Betania mo bobuk Zaitun sa, 
Yefun Yesus syogat An bi pakon ge we mu nyim. 

30 Yefun Yesus ki do, "Nin ka we mu nyim mo 
kampung gato karo mone. Nin ka we mu kom mone 
it yo, bere nin ka we me keledai gan ge dik yo gato 
ye jik mone. Keledai ne ye yo it mo nde tó. Nin ka we 
sombok ete nin ka we gwat ma. 

31Do ye yo ndo mo nin ka we do, 'Nin ka we 
sombok keledai ré wa suma ne?' Yo, nin ka we ki do, 
"Men bi Yekwesu mitmo keledai ré.' " 

32 Sane pakon ge we ne mu nyim, ete an we ku suk 
mwa ne tepsu Yefun Yesus ki nai an we ne. 

33 Pakon ge we sombok keledai ne saresa, ye gato 
bi keledai ne ndo mo pakon ge we ne do, "Nin ka we 
sombok keledai ré wa suma ne?" 

34 An we ki do, "Men bi Yekwesu mitmo keledai re." 

35 Pakon ge we ne gwat keledai ne ma kom mo 
Yefun Yesus sa, an we sya an we bi sansun mo 
keledai yu, orete an we ós Yefun Yesus it mo keledai 
ne. 

36 Yefun Yesus it or, An gwat keledai mubot os sa, 
yé mwa mone sya án bi sansun mo os mit wa mbrau 
os gato Yefun Yesus muket ne. 

37 Karowa Yerusalem ne, Yefun Yesus mu kom mo 
pe gato os ne is kadit bobuk Zaitun sa, Yefun Yesus 
bi pakon mwa ne an wi, an ambre sino, an un Yefun 
Allah mo suk mwa gato ben an yeket gato an me 
Yefun Yesus ben ne. 

38 Pakon mwa ne saiye do, "Yeraja gato Yefun Allah 
syogat ma re, Yefun Allah ben sukndo su An et! Ye 
mwa ne sino mo gu ete kem not. Men yetu ete bes 
Yefun Allah gum kok sye wai o et." 

39 Ye Farisi deyo gato simo ye mwa mone ki nai 
Yefun Yesus do, "Yenggras, yeguru, nan syogat nan 
bi pakon ne not et." 

40 Yefun Yesus ki do, "Ji ki sare do, Ji do syogat Ji bi 
pakon not it yo, bere jok mwa re walii saiye un Ji." 

41 Yefun Yesus mu karowa Yerusalem anane. Yefun 
Yesus sokme kota ne sa, An wo wa nje mone. 

42 Yefun Yesus wo, An ki do, "Kamapa! Su kam ré 
nin yé gato kem mo Yerusalem jam nde os gato bere 
Ji kak subere nin kem not, subere nin si Yefun Allah 
kem ndo su yu. Nin jam os ne sa, bere nin yo ku 
sukye nde. Sarewo nin bi sukjimnut yo kak wa nin 
jam kom mone nde, nin bariwa os ndo gato Yefun 
Allah fro wa nin re. 

43 Kam yo tak bere nin ku sukye. Bere yeko futma 
wairi wa nin sino mo kota ré, ete yeko gu nin kadit 
deyo-deyo. 

44 Bere yeko gu nin kwop or sino, ete yeko ne ma 
ben suk mwa mo kota mit ne ibit sino. Jok mwa gato 
ye nggo nu su re, bere ye ma krut jok mwa ne or re, 
dik yo ut mo dik yo o nde. Nin jam nde Yefun Allah 
syogat Ji ma wa nai nin kadit sukye ne. Nin bariwa, 
sane bere nin ku sukye re." 

% Orge, Yefun Yesus sok mo ros gato yé nggo wairi 
wa Yefun Allah bi nu de mit. Yefun Yesus sok mone 
sa, Yefun Yesus syun yé bok gato so suk mone titi wé 
Kadit pe ne. 

46 Yefun Yesus syun yé mwa ne wé, Yefun Yesus ki 
do, "Ye krom mo Yefun Allah bi sukdu do, 'Ji bi nu ré 
yo, yé kendo do nu gato yé benadi mó,' wo nin gato 
so suk mo Yefun Allah bi nu mit ré, nin ben nu ré 
tepsu nu gato ye syimsi ne ma kem mó." 

47 Kamdik-kamdik Yefun Yesus duno nje mo Yefun 
Allah bi nu. Yekwesú mo Yefun Allah bi nu, yeguru 
agama si ye Yahudi bi yepasye meret os wa gu Yefun 
Yesus kwop wé, 

48sarewo an yo ku os wa an gu Yefun Yesus nde, 
we yé mwa mone sum wairi wa Yefun Yesus. Yé mwa 
syaretwa Yefun Yesus bi sukdu sane sor, yé mit iwa 
wai o re, ye syaretwa pe sor. 

20 1 Kam dik yo Yefun Yesus duno nje mo Yefun 

Allah bi nu de mo ros de mit. Yefun Yesus 
duno nje mone, An ki sukdu subot os ndo gato Yefun 
Allah fro wa men yetu. Yefun Yesus duno nje saresa, 
yekwesú mo Yefun Allah bi nu, yeguru agama si ye 
Yahudi bi yepasye ma mo An mone. 

2Yé ne ndo mo Yefun Yesus do, "Je u anato bes 
Nan wa Nan ben suk mwa more ne? Je u anato 
syogat Nan ma more ne? Nan ki mo et!" 

3Yefun Yesus ki nai yé bok ne do, "Ji waii ndo mo 
nin subot kwa dik yo or et. 

4'Je u anato bes Yohanes wa ras nje mo syur ne, 
Yefun Allah bado, yetu e?' Nin ki napyo nai Ji jam et." 

> Orge yepasye ne ki nai yu do, "Men ki sa u nai An 
ne? Men do ki do, 'Yefun Allah anato bes Yohanes' 

it yo, bere An ndo mo men do, 'Sane nin yo jammo 
Yohanes nde wa suma ne?' 

6 Wo men do ki do, 'Yetu anato bes Yohanes' it yo, 
bere yé mwa more maskwa men ete am men su jok, 
we yé mwa ne onyar kem mo Yohanes tepsu yenabi 
gato Yefun Allah bes ne." 

7 Sane yé ne ki nai Yefun Yesus do, "Men jam nde 
ye gato bes Yohanes ne." 

8 Orete Yefun Yesus ki nai án do, "Sane yo, Ye gato 
bes Ji wa Ji ma ben suk more ne, Ji yo frot An gum 
nai nin jam dom nde." 

2 Yefun Yesus duno nje mone saresa, An gwat 
sukamno sare do, "Yetu ge dik yo ben nggwe anggur, 
orete yenggras ne syogat yetu ge bok yo mewa 
nggwe ne. Yenggras ré ki nai yé ne do, 'Anggur ré 
do bo it yo, nin wat i-we, napyo wa ji, napyo wa nin.' 
Orge yenggras ne mu mo nat yi kadit re, an kem nam 
mo nat ne. 

10 Su kam gato anggur bo um ne, yenggras ne 
syogat an bi pakwerut dik yo mu mo yé bok gato 
mewa nggwe ne subere yé ne wat anggur bo napyo 
wa an. Pakwerut ne do ma sa, yé gato mewa nggwe 
ne kwam pakwerut ne, orete yé ne yo syo suk yo nai 
pa gwat mu nde. An syogat pakwerut ne mu yi satu 
mo pa bi yenggras. 

11 Orge yenggras ne syogat pakwerut dik yo o mu 
O, Sarewo ye gato mewa nggwe ne gu pakwerut 
ne dom, án kabor pakwerut ne, án ben pa ket 
kwayo-kwayo, ete án yo bi suk yo nai pa gwat mu 
nde, án syogat pakwerut ne mu yi satu. 

12 Orge yenggras ne syogat pakwerut dik yo o walii 
mu o. Ye gato mewa nggwe ne kwam pakwerut do 
gri ré, orete án bare pa mo nggwe de nden. 

13 Sane, yenggras nut mo an dakai do, 'Ji ben suma 
ne? Sa ndo sa, ji bi pa gato ji jimnotku ne, ji syogat 
ji bi pa mu mone. Ji bi pa sa, bere ye gato mewa 
nggwe ne jammo an.' 

14Wo yé gato mewa nggwe ne do me pa ma sa, 
án ki nai yu do, 'Yenggras gato bi bur det ré bi gan 
anare. Men gu pa kwop wé et, subere bur det ré sok 
mo men.' 

15 Sane yé ne gwat pa mu kadit nggwe, ete yé gu 
pa kwop wé mone." Orge Yefun Yesus ki do, "Sane 
yenggras gato bi nggwe ne bere ben suma su ye 
gato mewa an bi nggwe ne? 

16 Bere an ma, an gu yé gato mewa an bi nggwe 
ne wé, orete an syogat ye be yo o waii mewa an bi 
nggwe ne." Yé syaretwa Yefun Yesus gwat sukamno 
ne or sa, yé ki do, "Mban! Men bariwa sukibit sane 
bor mo men re." 

17 Yefun Yesus sokme yé mwa mone, orete Yefun 
Yesus ki do, "Sane yo, sukdu kwa ré gato yé krom 
mo Yefun Allah bi sukdu ne bi sukjimnut sa u ne? 
Sukdu ne ki do, 'Jok gato ye nggo nu su ne, su ketke 
yé bariwa, an nut do ibit re, ri ma sa yé nai jok ne 
tepsu jok gato ndo wai wa yé nggo nu ne su ore; 

18 Yé mwa ne sino gato gwes ti mo jok gato ndo ne 
ges, bere an kaim mbrur re, wo ye gato jok gato ndo 
ne ges gwa it yo, bere an dat de su bur." 

12 Ye Yahudi bi yeguru agama si yekwesu mo Yefun 
Allah bi nu ne, an sino jam do Yefun Yesus gwat 
sukamno ne pet mo sukibit gato an ben ne. Sane an 
werwa an but Yefun Yesus ware, an nyuwa yé mwa 
gato sum mone. 

20 Sane yeguru si yekwesu ne eswa bi kam-i tep 
wa an but Yefun Yesus. Yekwesú ne syo sugum nai 

yetu ge bok yo gato ben nggwa tepsu ye gato ben 
sukndo. Ye bok ne mu ndarwa Yefun Yesus, ye ne 
meret os wa ben kidar Yefun Yesus. An ndobot Yefun 
Yesus, subere Yefun Yesus do ki suk yo siri it yo, an 
ku os wa an but Yefun Yesus, ete an gwat Yefun mu 
an syo mo yepasye gato jowa bur ne syim-i. 

21 Sane yé bok ne gato meret os wa ben kidar Yefun 
Yesus, yé ne ma ete ki nai Yefun Yesus do, "Yeguru, 
men jam do, suk mwa gato Nan duno men su ne ndo 
sino. Nan duno men yetu, yepasye si ye gato wok ne 
sino, Nan duno men su Yefun Allah bi sukdu-i ne rer 
sor. Nan duno yé mwa ne sino tepsu yu. 

22 Sane, men iwa men jam Nan bi sukjimnut subot 
sukdu ré et, sare do, pemerintah bi yekwesu gato 
gum do Kaisar syogat men bi sugum pajak nai an, 
sane men ye Yahudi bi sukduno-i ki suma ne? Men bi 
sugum pajak anato ndo tepsu sukduno ne bado, siri 
Kadit e?" 

23 Yefun Yesus jam yé ne meret os wa An subere yé 
maskwa An mo sukdu gato An ki satu ne. Sane An ki 
do, 

24 "Nin gwat ye Roma bi sugum det dik yo ma wa Ji 
me et. Yé krom je u ana kaim mo sugum det ré ne? 
Yé krom je u ana gum mo sugum det ré ne?" Yé ne 
ki do, "Yé krom Kaisar kaim mone, si yé krom Kaisar 
gum mone." 

25 Sane Yefun Yesus ki nai yé ne do, "Sane, Kaisar 
bi suk-i yo, men syo nai Kaisar, wo Yefun Allah bi 
suk-i yo, men syo nai Yefun sor." 

26 Yé bok gato meret os wa an ben Yefun Yesus ki 
suk yo siri ne, án yo ku os yo mo nde. Yefun Yesus 
yo ki suk gato ibit nai yé mwa mone mo nde. Yé bok 
ne not kadit, we an yeket suk gato Yefun Yesus ki ne. 

27 Orge ye Saduki ge bok yo ma ku Yefun Yesus. Ye 
Saduki bi sukduno-i kwa yo do, ye gato kwop bere yo 
sun o nde. Ye Saduki re ma ndo mo Yefun Yesus do, 

28 "Yeguru, Musa krom sukduno ré wa men do, ye 
gato yo ku pa nde do kwop it yo, bere an bi nji wali 
kra su nggonna ne subere ku pa win an bi nji gato 
kwop ne. 

22Wam dik yo, pa yedik ge mufit kem more mó re. 
Pa do futmo kra su nggon dik yo, orete pa ne kwop, 
an yo ku pa nde. 

30 Sane an bi nji gato ak mo an walii kra su nggonna 
ne. Sarewo pa kedowe ne kwop, an yo ku pa nde. 

31Pa dogri sane dom, pa kedogri ne waii kra su 
nggonna ne o, orete pa ne kwop, yo ku pa nde re, 
sane, sane sor pá bok ne sino kom mo kedomufit kra 
su nggonna ne ware, pá bok ne sino yo ku pa nde, 
wo pa ne kwop or. 

32 Orge nggonna ne waii kwop wari. 

33 Sane it yo, su kam gato yekwop sun kadit 
sukkwop it yo, nggon gato kra su pa ge mufit ne te, 
bere nggon ne tepsu pa u bi nggon ne?" 

34 Yefun Yesus ki nai ye Saduki ne do, "Ye gato kem 
mo bur ré kra su yu sagana, 

35 wo yé gato Yefun Allah nut do yé ne sa, tep wa 
Yefun Allah bere sun an kadit sukkwop ne, su kam 
Sari ne ma yé ne yo kra mo nde. 

36 Yé ne bere tepsu malaikat, an gesyos it, an yo 
kwop o nde. Yé ne anato Yefun Allah bi pa, we Yefun 
sun an kadit sukkwop. 

37 Sane sukdu subot ye gato sun kadit sukkwop it 
yo, Musa dom ki rer do, sangge, ye gato kwop bere 
sun. Musa krom subot suk gato an me kweke dik yo 

Musa krom suk gato Yefun Allah ki ne sare do, 'Ji 
anato Yefun Allah gato jom Abraham, Isak si Yakub.' 

38 Yenggras ka gri ne da kwop su nyim neya, sarewo 
án mbau satu. Sane Yefun Allah yo jom ye gato kwop 
nde, wo Yefun Allah jom ye gato mbau sor. Men yetu 
nut do yenggras ne kwop re, wo Yefun Allah sa, An 
jam do An bi pá bok ne sino mbau tó." 

32 Yeguru agama deyo ki do, "Yeguru, sukdu gato 
Nan ki ne ndo wai o re." 

40 Sane ye yo ndobot Yefun Yesus subere ye meret 
os wa Yefun o nde, we yé damen teker ware. 

41 Orge Yefun Yesus ki nai nje gato syaretwa An 
bi sukdu mone do, "Suma ben anato yeguru ki do 
Yekwesu gato Yefun Allah syogat ma mo bur ré wa 
nai men yetu kadit sukye ete jowa men ne anato 
Daud bi dat ne? 

42 We Daud dakai krom mo buku Mazmur do, 'Yefun 
Allah Ye gato gesyos ki nai ji bi Yekwesu do, Nan 
kem tak Ji de syim ge. 

% Nan si Ji tepsu Yekwesu sino mone sane sor Ji 
syo yeko gato iwa gu Nan mo Nan syim, subere an 
jammo Nan et.' 

44 Sane mo Mazmur ne, Daud kendo Kristus tepsu 
an bi Yekwesu. Sane men kendo Kristus do, 'Daud bi 
dat' sor nde, wo An tepsu 'Daud bi Yekwesu' dom." 

“Yé mwa mone syaretwa Yefun Yesus ki sukdu sa, 
Yefun Yesus ki nai An bi pakon do, 

46 "Nin mewa nin nggwa kadit yeguru agama. Yé ne 
iwa it san syu gato ndo, ete án mu mo peyo-peyo 
su san gato ndo ne, subere yé mwa sokme án. Sato 
yeguru do mu mo pasar it yo, án iwa yé mwa mo 
pasar nut do án yepasye, án iwa yé ki do, 'kam ndo' 
mo án. Yeguru ne iwa án kem mo pe gato yé fro wa 

yepasye ma kem mo, sato mo nu ari e, mo pesta e 
ne subere ye bes yeguru gum kok mone. 

47 Yeguru ne kidar nggonna subere an nai suk mo 
nggonna ne bi nu or sino. Sane dom yeguru ne 
benadi syu, subere yé mwa gato me yeguru benadi 
sane nut do, yeguru ré sa, ben Yefun Allah bi suk-i 
sisu ndo, ondewo yeguru ben bi suk-i ibit re. Sane 
bere Yefun Allah syo sukye gato de wai nai yeguru 
gane o re." 

2 1 1 Yefun Yesus kem mo Yefun Allah bi nu de sa, 

Yefun Yesus sokwa yepasye gato ku suk mwa 
ma mone. Yefun Yesus sokwa yé ne bok bi sugum 
mo peti dik yo mone. Yé bok sugum mo peti ne wa 
yé ne som Yefun Allah su ne. 

2 Yefun Yesus sokwa nggonna dik yo ma mone dom. 
Nggonna ne ye gato yewa suk, mom yemiskin gato 
ku suk mo nde. Nggonna ne gwat bi sugum wokgan 
yi sor. Mom bok sugum det wokgan we mo peti mit 
ne. 

3 Yefun Yesus ki nai An bi pakon do, "Suk gato Ji ki 
ré suksangge anare, nggonna gato yewa suk ré bok 
bi sugum-i mo peti mwa wai kadit yé mwa ré sino, 

“we yé mwa ré da bok sugum mwa, sarewo an 
syo sukwokgan kadit an bi suk mwa gato an ku ne. 
Nggonna ré da bok sugum wokgan sor re, sarewo 
mom syo suk gato mom ku ne sino, mom bok or sino 
mo peti re." 

?Yefun Yesus bi pakon sokbot Yefun Allah bi nu ne 
sa, An bi pakon deyo ki do, "Jok gato yé nggo nu su 
ne, jok ne ndo wai o re. Suk mwa gato yé grem mo 
nu wa som Yefun Allah su ne, nin me ne, ndo wai o 
re." Sane Yefun Yesus ki do, 

S"Suk mwa gato nin me more, kam sari ne ma ibit 
sino. Jok mwa gato ye nggo nu su ne, bere ye ma 
krut jok mwa ne or re, dik yo ut mo dik yo o nde." 

7 Yefun Yesus bi pakon ndo mo An do, "Yeguru, 
sukdu gato Nan ki subot Yefun Allah bi nu ne te, kam 
ot ete suk mwa gare bor ne? Suk sato suma anato 
bere bor nyim wa ós men jam do, bergan suk mwa 
ne bor it, kam gato Nan ki ne ana gare it ne?" 

8 Yefun Yesus ki do, "Nin mewa nin nggwa sawe 
ye yo ma kidar nin. Bere yé mwa ma ki do, 'Ji anato 
Kristus, kam gane ana ma it, bur ré kru it anare,' ete 
kidar yé bok ne sino jammo án re. Yé do ma ki sukdu 
sane yo, nin simo yé ne nde. 

? Bere nin jam sukdu subot yé ben sukndi karowa 
nin, bere nin jam sukdu subot yé gu yu mo 
peyo-peyo, sarewo nin nyu nde. Bur ré yo kru nde tó, 
bere yé ben sukndi ete gu yu nyim et." 

10 Yefun Yesus ki nai An bi pakon o do, "Bere negara 
deyo futma gu negara deyo o, bere yewis deyo futma 
gu yewis deyo o mone tó. 

11 Bere sui sye juwai bur ré ram mo peyo-peyo. 
Bere sukonde sye bor mo peyo-peyo dom. Bere suki 
ben ye mwa ne i. Bere suk bok yo gato kadum Yefun 
bi suktinggi bor mo gu nim ben nje mo bur ré nyu 
ndo nde. 

12 Sane suk mwa gane yo bor nde tó, bere yé but 
nin, bere yé ben sukye nai nin. Yé gwat nin deyo mu 
mo ye Yahudi bi nu ari dom, ete yé ndobot nin mone. 
Yé gwat nin deyo sok mo sel dom. Bere yé but nin, 
we nin onyar kem mo Ji, ete nin ben Ji bi suk-i. Bere 
yé gwat nin mu mo yepasye gato jowa bur ré, bere 
nin ti mo yeraja si gubernur gwem. 

13 Yé do gwat nin mo yepasye ne gwem it yo, nin 
ku os mone wa nin ki sukdu subot os ndo gato Yefun 
Allah fro wa yetu ne nai yepasye ne jam. 

14 Sane ye yo gwat nin mu mo yepasye nde tó, nin 
nai sukjimnut dik do, nin jimnot teker subot suk gato 
bere nin ki ne nde. 

15We, bere Ji anato ós nin ki sukdu gato ndo nai ye 
gato ndobot nin ne. Ji ós nin jam suk subere ye gato 
maskwa nin yo duwer nin mo suk gato nin ki ne nde. 
Bere ye gato maskwa nin yo ku os wa iswen nin mo 
sukdu gato nin ki ne nde. 

16 Bere nin deyo bi ai si bi im meret os ete syo nin 
mo ye gato bariket nin syim. Nin deyo bi nji, bi mben, 
bi yesyim meret os wa nin dom, yé ne syo nin mo 
yepasye syim dom, orete yepasye syokom yé gu nin 
deyo kwop wé. 

17 Nin ben Ji bi suk-i, sane bere yé mwa ne sino 
bariket nin. 

18 Sarewo Yefun Allah mewa nin pe, nin sugo 
wokgan yo ibit mo nde. 

12 Nin onyar kem pe mo Ji it yo, bere nin kem ndo 
to kapyo mato kapyo." 

20 "Nin do me yeko futma wairi wa Yerusalem it yo, 
nin jam do, bergan yeko ne ben kota ne ibit. 

21 Nin do me yeko ne ma yo, ye gato kem mo bur 
Yudea titi mu mo banbo et. Ye gato kem mo kota titi 
kadit kota et. Ye gato kem mo kota de nden sok mo 
kota mit nde. 

22 We, su kam gane Yefun Allah syo sukye nai yé 
bok ne sino mo kota ne. Yé ku sukye sane, subere 
tepsu suk gato yé krom mo Yefun Allah bi sukdu kam 
nyim bere bor re. 


Lukas 21 336 


23 Su kam gane nggon gato syimfar si nggon gato 
ku bi pabom er tó ne, bere ku sukye ndo nde. Ye gato 
kem mo bur Yudea bere ku sukye ndo nde, we Yefun 
Allah maskwa ket yewis gato kem mo bur Yudea re. 

24 Yé mwa mone, bere yeko ne syek deyo kwop su 
nyom. Bere yeko but deyo ete gwat yé ne mu mo bur 
yi neya tepsu pakwerut. Orge ye gato jam nde Yefun 
jom nje mo Yerusalem krat. Yé ne jom nje mone sor 
kom mo kam gato Yefun Allah ki ne." 

25 "Bere Yefun Allah bi suktinggi bor mo gu anato 
kam e, aina e, bi e ne yo kas ri o nde. Bere sem nap 
sye teker dom. Yé mwa mo bur ré sino me suk sane, 
ete an nyu ndo nde, an jimnotbot teker. 

26 Yé me suk bok gare, ete yé kwabom kro, ye deyo 
mbrin mone. Yé nutbot do, 'Suk bok gare bere koirut 
sa u ne? Yé ne nutbot suk bok ne teker, we suk mwa 
mo gu nim ne yo kas ri o nde. 

27 Yé do me suk mwa ne bor sane it yo, Yetu bi Pa 
to Ji ré ma it anane. Bere yé mwa ne sino me Ji is 
ma sisu nyotem, Ji kaim rer-rik su Ji bi suktinggi bor 
mone. 

28 Nin me suk mwa ne do bor it yo, nin ti nggi, we 
bergan suk gato ndo wai bor mone. Bergan sor ete 
Yefun Allah sombok nin wé kadit sukye, ete Yefun nai 
nin kem ndo to kapyo mato kapyo mo An bi nat-i." 

22 Orge Yefun Yesus gwat sukamno sare do, "Men 
nut subot kwe ara si kwe yi mwa neya. 

30 Men me i-nat kup be bor sim yo, men jam do, 
bergan no kro it anane. Nin me su nin gro re. 

3! Sane dom, nin me suk mwa gato Ji kibot gare 
bor it yo, nin jam do, bergan sor ete Yefun Allah ma 
wa An jowa yetu mo bur ré tepsu yetu bi Yekwesu it 
anane. 

32 Suk gato Ji ki ré suksangge anare, yé gato kem 
mo bur su ré, án sino yo kwop nde tó, suk mwa gato 
Ji ki ne bor sino re. 

33 Gu nim ne si bur ré bere kru re, wo Ji bi sukdu ne 
kem sor to kapyo mato kapyo." 

34 "Nin frawa nin nggwa subere su kam gato Ji satu 
ma ne, nin fro wa re. Nin mewa nin nggwa subere nin 
bi sukjimnut kas ri et. Nin yenau nde, nin simo sukibit 
gato yenau ben ne nde, nin jimnotbot suk mwa gato 
yetu yémo, sato sugit e, san e, sugum e ne teker 
nde. Nin bi sukjimnut sye mo suk mwa ne teker nde, 
sawe nin gensu kam gato Ji satu ma mo bur ré su ne. 

35 Sane nin frawa nin nggwa, we kam gane bere 
bor re, yetu bok ne sino mo bur ré bere gensu sukye 
gato bor mone. 

36 Nin frawa nin nggwa pe et! Nin ki suk su Yefun 
Allah petok sor subere An 6s nin titi fro wé kadit 
sukye gato bere ma ne. Nin ndek mo Yefun Allah dom 
subere su kam gato Ji, gato Yetu bi Pa ma ndobot nin 
yetu ne, nin yo damen mo suk gato nin ben ne nde." 

37 Kamdik-kamdik Yefun Yesus duno nje mo Yefun 
Allah bi nu. Nombrak yo, Yefun Yesus duno nje 
mone. Noru yo, An mu mo kota de nden ete An sem 
mo bobuk Zaitun. 

38 Nyotkwo, ete yé bok ne sino ma mo Yefun Allah 
bi nu subere an syaretwa Yefun Yesus ki bi sukdu-i 
mone. 

22 1 Sane, ye Yahudi konwa kam sye dik yo, gato 

yé kendo gum do Waiket ne. . Ye Yahudi bi 
kam sye bi kam do futmo ne, ye Yahudi kon roti gato 
yo it nde. Sane karowa kam sye ne sa, 

2vekwesú mo Yefun Allah bi nu si yeguru sino fro 
os wa an gu Yefun Yesus kwop apre, subere yé mwa 

jam nde. Yekwesu bok ne nokwa ye mwa maskwa an 
mone anato an fro os ne su apre. 

3 Orge biris bi yekwesu bok nggwa mo Yudas, gato 
ye kendo do Iskariot. Yudas sok mo Yefun Yesus bi 
pakon musyu dik sop we ne. Biris bi yekwesu ne bok 
nggwa mo Yudas, 

“sane Yudas mu ku yekwesú mo Yefun Allah bi nu 
si ye gato mewa Yefun Allah bi nu. Yudas ku yé ne 
sa, yé bok ne kibot os yo subere Yudas tepsu yeketut 
gato meret os wa gwat yeko ma wa but Yefun Yesus. 

> Yekwesú ne jam Yudas bi sukdu ne sa, yekwesú 
ne iwa wai o re, sane án tom su Yudas do, bere án 
syo sugum nai Yudas. 

6 Sane Yudas imo, ete Yudas meret os tepsu yeketut 
gato gwat yeko ma wa but Yefun Yesus. An meret os 
subere yeko but Yefun Yesus mo yé mwa gwem nde, 
subere yé mwa jam nde. 

7 Ye Yahudi bi Kam Sye Waiket ne, bi kam dofutmo 
ne, yé kon roti su bibit roti nde, yé git roti gane, roti 
gato yo it nde. Su kam gane, sagana yé Yahudi gu 
domba gan wa an git. Ye Yahudi konwa kam gato an 
bi amui syesyar kadit bur Mesir suga nyim tuya. Su 
kam gane 

8 Yefun Yesus syogat Petrus si Yohanes mu fro suk. 
Yefun Yesus ki nai an we do, "Nin ka we mu nyim. 
Nin ka we fro suk wa men git sino su kam sye ré et." 

2 An we ndo mo Yefun Yesus do, "Men ka we fro 
suk mo nat u ne?" 

10 Yefun Yesus ki do, "Sare, bere nin ka we mu 
nyim, nin ka we sok mo kota yo, nin ka we ku yebris 
dik yo gato gwat syur su sukbo. Nin ka we simo ye 
ne mu kom mo nu gato an sok mone. 

11 Orete nin ka we ki nai yenggras gato bi nu ne do, 
"Yeguru ndek mo nan do, An si bi pakon bere konwa 
Kam Sye Waiket ré, sane men git mo gumwak u ne?' 

12 Bere yenggras ne kadum gumwak sye dik yo mo 
kwatka mo nim nai nin ka we. Mo gumwak mit ne, 
yé fro meja si bangko pe re. Sane nin ka we fro suk 
mwa wa men git mone et." 

13 Sane pakon ge we ne mu, ete an we ku suk mwa 
ne sagato Yefun Yesus ki su an we ne. Sane an we 
fro sugit wa konwa Kam Sye Waiket mone. 

14 Yé fro suk mwa wa Yefun Yesus si An bi pakon 
git sugit mo nu ne sa, Yefun Yesus si An bi pakon ma 
mone, ete an kem ga wairi wa meja de wa an git 
sugit sino. 

15 Orete Yefun Yesus ki nai An bi pakon do, "Ji ku 
sukye nde tó, Ji mit iwa ji si nin konwa Kam Sye 
Waiket ré sino et. 

16 We Ji ki sare do, Ji yo si nje git sugit mo Kam 
Sye Waiket o nde yei kom mo kam sari ne ma. bere 
Yefun Allah nai nin yetu wé kadit sukye, ete An jowa 
nin tepsu nin bi Yekwesu mo suk gato Ji ben ne or 
wé eteyo, bere Ji git o mone. 

17 Orete Yefun Yesus nai mok su nau anggur, ete 
An ki do, "Ndo mo Nan, Yefun Allah wa nau gato Nan 
syo nai men re." Orete Yefun Yesus ki nai An bi pakon 
do, "Nin nai mok ré, nin gedik-gedik da mo et." 

18 Ji ki sare do, Ji yo da nau ré o nde yei, kom mo 
kam gato Yefun Allah jowa An bi rus-i mo nat be ne 
tepsu Yekwesu ne yo, bere Ji da o mone." 

12 Orete Yefun Yesus nai roti. An ki do, "Ndo mo 
Nan, Yefun Allah wa roti gato Nan syo nai men ré." 
Or o An syat roti ne, An syo nai An bi pakon. An syo 
nai An bi pakon saresa, An ki do, "Ji ku anare. [Ji syo 

Ji kaim ma kwop tepsu suktot wa sukibit gato nin 
ben ne. Sane nin benbot suk gato Ji ben ré subere 
nin napawa Ji." 

20 Sane dom, an sino git sugit, or Yefun Yesus nai 
sukbo su nau anggur, ete An ki do, "Nau gato ji sye 
wa nin ré anato tepsu Ji dé gato bere sye ne subere 
Ji kak os gato be wa Yefun Allah nai nin gum sok mo 
An bi rus-i sagato An tom ne."] 

21 "Mban! Yeketut gato meret os wa gwat yeko ma 
wa but Ji, an si Ji kem mo meja de ré. An si Ji git 
sugit sino anare. 

22 Yetu bi Pa to Ji ré bere kwop, sagato sukdu gato 
Yefun Allah tom su it ne. Sarewo ye gato meret os 
wa gwat yeko ma wa but Ji bere ku sukye." 

23 Sane Yefun Yesus bi pakon bok ne ndobot yu do, 
"Kadit men re te, je u anato tepsu yeketut ré ne?" 

240r o Yefun Yesus bi pakon duwer yu subot ye 
gato gum kok mo an sino. 

25 Yefun Yesus ki nai An bi pakon do, "Yekwesu gato 
jowa nje mo bur re, yekwesu ne ben bi suk-i krat, an 
syogat nje gato an jowa ne ben suk ket an i sor. Orge 
yekwesu ne ki do, 'Ji sa, mewa ji bi rus-i sisu ndo.' 

26 Sarewo nin ré, nin ben nin bi suk-i sane nde. Ye 
gato gum kok wai mo nin yo, bere an bes an nggwa 
tepsu yepasye nde, wo an ben an nggwa tepsu pa 
wokgan gato gum wok mo bur. Sane dom ye gato 
jowa nje yo, bere an bes nggwa kok nde, wo an ben 
suk tepsu pakwerut wa an bi rus sino et. 

27 Ye gato gum kok wai ne anato ye gato kem wa 
git sugit bado, pa gato 6s wa gwat sugit ma ne, e? 
Men sino jam do, ye gato kem git sugit anato gum 
kok wai kadit pa gato an syogat gwat sugit ma ne. 
Sarewo Ji ben Ji bi suk-i su nin ré, Ji syogat nin ós Ji 

tepsu yepasye nde, wo Ji ós nin, Ji tepsu pakwerut 
wa nin. 

28 Nin ré, nin sisu Ji pe mo sukye sino gato Ji ku ne. 
23 Sane bere Ji bes nin gum yekwesu wa jowa nje. 
Ji bi Ai bes Ji gum Yekwesu wa jowa An bi rus-i, sane 

Ji waii bes nin gum yekwesu dom. 

30 Bere kam sari ne ma mo pe gato Ji jowa yé bok 
ne sino, nin sisu Ji, nin si Ji kem mone. Men git sino 
mo pe gato Ji fro wa yekwesu ne. Nin gum yekwesu, 
sane bere nin ndobot ye Israel bi yewis ge musyu dik 
sop we mone." 

3! Yefun Yesus ki do, "Simon, Simon, nan jammo Ji 
bi sukdu ré et! Biris bi yekwesu ndek mo Yefun Allah 
do, an ben sukye nai nin sino, tepsu ye tut fas gro. 

32 Sarewo Simon, Ji ndek Yefun Allah wa 6s nan, 
subere nan onyar kem pe mo Ji mo sukye ne, subere 
nan misyar Ji nde. Kapre nan ges mo os ibit mo 
sukye ne yo, bere nan kwet kadit, ete nan duno nan 
bi nji mo Yefun Allah bi rus-i, subere an onyar kem 
mo Ji nggi wai kadit nyim ne o re." 

33 Sane, Petrus ki do, "Yenggras, Ji bi Yekwesu, pe 
gato Nan mu mo yo, ji sisu Nan. Yé but Nan ke, yé 
sok Nan mo sel ke, yé gu Nan kwop yo, ji kwop o, ji 
mbau o, ji sisu nan sor." 

34Yefun Yesus ki do, "Petrus, Ji ki sare do, ber noru 
ré, ndam kokor yo ké nde to, nan rewa Ji, bere nan 
ki do, nan jam nde Ji sor kom mo wam gri re." 

35 Orge Yefun Yesus ndo mo An bi pakon do, 
"Tomga u, Ji syogat nin mu ne, Ji ki do, nin gwat 
sugum nde, nin gwat yu nde, nin gwat sepatu nde. 
Sugato nin mu ne te, nin yewa suk yo, bado?" Pakon 
bok ne ki do, "Nde re." 

36 Orge Yefun Yesus ki do, "Sarewo su ré yo, nin 
ben suk tepsu tomga nyim ne o nde. Nin bi sugum 
mó yo, nin gwat sor. Nin bi yu mó yo, nin gwat sor. 
Nin yo ku nyom gato ot nden wé yo mo nde yo, nin 
mu so nin bi sansun subere nin ku sugum, ete nin so 
nyom dik yo wa nin gwat. 

37 We, Ji ki sare do, suk gato ye krom mo Yefun 
Allah bi sukdu bere bor re. Ye krom sare do, 'Yé nut 
do, An anato ye gato ben sukibit.' Mo Yefun Allah bi 
sukdu ne ye krombot Ji dakai. Bere suk gato ye krom 
ne bor mo Ji." 

38 Yefun Yesus bi pakon ki do, "Yenggras, Nan me 
men bi nyom gato ot nden wé, nyom we anare." 
Yefun Yesus ki do, "Tep re. Men ki subot suk ne o 
nde." 

32 Yefun Yesus si An bi pakon git sugit or re, sagana 
Yefun Yesus mu kadit kota mu nden mu mo bobuk 
Zaitun. Sane, Yefun Yesus si An bi pakon mu mone 
sino. 

40 Án sino mu kom mo pe ne sa, Yefun Yesus ki nai 
An bi pakon do, "Nin ndekwa Yefun Allah mewa nin 
subere suk yo tik nin mit ete ben nin misyar Ji nde." 

41 Yefun Yesus ki suk ne or, An mu ko gan kadit 
An bi pakon, ete An tu An umsu, An ki suk su Yefun 
Allah. 

42 Yefun Yesus ndek mo Yefun Allah do, "Ji bi Ai o, 
Nan imo yo, Nan nai Ji we kadit sukye gato bere Ji 
ku re et. Sarewo Nan jammo suk gato Ji iwa ne nde, 
wo Nan dakai fro pe ne tepsu Nan dakai imo. Bere Ji 
benbot suk gato Nan imo, Ji yo ben ket Ji i nde." 

4 [Malaikat ge dik yo mu kadit gu ma ku Yefun 
Yesus, ete ben An nggi. 

““Yefun Yesus kwabom dek subot sukye gato bere 
An ku ne, sane Yefun Yesus ki suk su Yefun Allah sisu 
sangge sane sor, An babrut ndo nde. An babrut ne 
sye mo bur tepsu yetu dé.] 

4% Yefun Yesus ki suk su Yefun Allah, or An ti satu, 
ete An satu ma ku An bi pakon. An do mu kom mo 
An bi pakon ne sa, pakon ne sem re. Yefun Yesus 
bi pakon jimnotbot Yefun teker ware, án ge bok ne 
kaim rere ete an sem re. 

46 Yefun Yesus ki nai An bi pakon do, "Nin sem wa 
suma ne? Nin sun se! Nin ndekwa Yefun Allah mewa 
nin subere suk yo tik nin mit ete ben nin misyar Ji 
nde." 

47 Yefun Yesus ki sukdu saresa, yé mwa ma mone. 
Yefun Yesus bi pakon dik yo kadit pakon musyu dik 
sop we gato gum do Yudas, Yudas ne mu nyim mo 
os wa gwat yeko ne ma mo Yefun Yesus. Yudas ma 
ku Yefun Yesus sa, Yudas baput mo Yefun Yesus 
kwanke. 

48 Sarewo Yefun Yesus ki nai Yudas do, "Yudas, nan 
ma ku Ji, nan baput mo Ji tepsu men ka we yesyim 
ku yu. Ondewo nan anato yeketut gato gwat yeko ré 
ma wa but Yetu bi Pa to Ji ré go!" 

4 Yefun Yesus bi pakon deyo me do yeko ne ma 
wa but Yefun Yesus sa, án ndo mo Yefun Yesus do, 
"Yenggras, men bi Yekwesu te, men gu yeko ré su 
men bi nyom e?" 

50 Orge pakon dik yo sap pakwerut dik yo dabe syim 
ge toko wé re. Pakwerut ne ben suk wa yekwesu 
gato gum kok wai mo Yefun Allah bi nu. 

51 Pakon sap pakwerut ne dabe toko wé sa, Yefun 
Yesus ki do, "Tep it!" Orete Yefun Yesus syimtok 

pakwerut ne dabe, Yefun Yesus ben pakwerut dabe 
ne kom satu re. 

32 Orge Yefun Yesus ki nai yekwesú mo Yefun Allah 
bi nu, si ye gato mewa Yefun Allah bi nu ge bok yo, 
si ye Yahudi bi yepasye gato ma wa but An mone. 
Yefun Yesus ki nai yé mwa ne do, "Te nin nut do Ji 
ré, yekwesu wa yeko gato futma wa gu nin anato nin 
gwat nyom si kwekoi ma wa nin but Ji su ne bado? 

33 Kamdik-kamdik Ji si nin mo Yefun Allah bi nu de 
mo ros de mit ne, wo nin yo but Ji nde. Sarewo ye 
gato biris bi yekwesu jom ne ben an bi suk-i su noru 
anato nin ma but Ji su noru ré." 

54 Orge yeko ne but Yefun Yesus, yé gwat Yefun 
Yesus mu mo yekwesu gato gum kok wai mo Yefun 
Allah bi nu ne bi nu-i. Petrus ndar boribot Yefun 
Yesus. 

>> Petrus waii kom mo nu ne sa, an me yé gre bot 
mo nu de subere bot kam is an. Petrus mu mone, an 
si nje kem karowa bot ne. 

56 Nggon kwerut dik yo ma mone. Nggon ne me 
Petrus kem karowa bot gato ru mone. Nggon ne 
sokwa Petrus pe, ete mom ki nai nje mone do, "Ye 
gare simo Yesus fe!" 

57 Sarewo Petrus rewa sukdu ne. An ki do, "Ji jam 
nde Ye ne, sangge." 

28 Bergan yo o, yetu ge dik yo o me Petrus, ete an 
ki nai Petrus do, "Nan sa, nan anato Yesus bi pakon 
ge dik yo." Sarewo Petrus ki do, "Ji nde re." 

59 Bergan o, jam dik yo o bayok, yetu ge dik yo o 
ki nggi do, "Sangge ye ré simo Yesus dom, we an si 
Yesus anato ye Galilea sino." 

60 Sarewo Petrus ki do, "Ji jam nde suk gato nan ki 
ne re. Ji jam nde sangge kai." Petrus do ki sukdu ne 
saresa, ndam kokor ke. 

61 Sugane Yefun Yesus brek sokme Petrus mone. 
Yefun Yesus sokme Petrus sa, Petrus napakom sukdu 
gato Yefun Yesus ki nai an nyim ne do, "Ndam kokor 
yo ké nde tó, nan rewa Ji wam gri re." 

62 Orete Petrus syesyar mu nden, Petrus wo ndo 
nde. 

63 Yé gato mewa Yefun Yesus ne, yé bok ne gwa 
Yefun Yesus mone, yé ne siker Yefun dom. 

64 An but san det wa Yefun Yesus gro subere Yefun 
Yesus yo me suk nde, ete án gwa Yefun Yesus wam 
bok yo. An gwa Yefun Yesus sane, án ndo mo Yefun 
Yesus gat do, "Nan, ye gato tepsu yenabi sangge yo, 
Nan ye gato jam suk rer, sane Nan ki ye gato gwa 
Nan ré gum et." 

65 Yé bok ne kabor Yefun Yesus ket kwa bok yo o 
dom. 

66 Tk, nyotkwo, ye Yahudi bi yepasye e, yekwesú 
mo Yefun Allah bi nu si yeguru mwa ne sum sino. Yé 
ne sum sino, orete yé gwat Yefun Yesus ma mo án 
gwem wa án kibot. 

67 Yepasye ne ki nai Yefun Yesus do, "Nan anato 
tepsu Yekwesu gato Yefun Allah syogat ma mo bur 
ré wa nai men yetu kadit sukye ete jowa men, bado? 
Nan ki mó et." Yefun Yesus ki nai yepasye bok ne do, 
"Ji do ki nai nin yo, bere nin yo jammo suk gato Ji ki 
ne nde. 

68 Ji waii ndobot nin yo, bere nin yo ki sukdu satu 
ma nde. 

62 Wo kadit kam ré bere Ji, gato Yetu bi Pa kem tak 
Yefun Allah gato nggi wai ne de syim ge." 

70 Sane yepasye bok ne sino ndo mo Yefun Yesus 
do, "Sane te, nan anato Yefun Allah bi Gan ne bado?" 
Yefun Yesus ki do, "Sukdu gato nin ki ne sangge." 

71 Sane yepasye ne ki do, "An dakai ki do, An anato 
Yefun Allah bi Gan. Men yo mitwa ye yi yo ma ki 
sukdu subot An o nde. Men sino jam An bi sukdu ne 
it." 

23 1 Sane yepasye mwa ne ti sino, ete an gwat 
Yefun Yesus mu ku Pilatus, 

2Yepasye ne gwat Yefun Yesus mu kom mo Pilatus 
sa, an ndak Yefun Yesus, an ki do, "Ye ré ben kidar 
men bi nje. An ben kidar men anato men simo os 
ibit, ete men yo jammo men bi yekwesu mo bur ré 
o nde. Ye gato iwa bi sugum pajak nai nin ye Roma 
bi yekwesu, Kaisar ne, An duwer yé ne. Ye ré ki do, 
An anato Kristus, Yekwesu gato Yefun Allah syogat 
ma wa jowa men ye Yahudi, tepsu men ye Yahudi bi 
Yekwesu." 

3Orge Pilatus ndo mo Yefun Yesus do, "Nan anato 
ye Yahudi bi yekwesu, bado?" Yefun Yesus ki do, 
"Suk gato nan ki ne, sangge." 

“Orge Pilatus ki nai yekwesu mo Yefun Allah bi nu 
bok ne si yé mwa mone do, "Ji ndobot Ye ré ware, ji 
ki do, Ye ré ben suk gato ibit yo mo nde." 

> Sarewo yepasye gato gwat Yefun Yesus ma mone, 
an ndak Yefun Yesus gat sor, an ki o do, "Ye ré duno 
men yé mwa mo bur Yudea sino su os ibit. Ye ré 
duno men subere men yo jammo men bi yekwesu mo 
bur ré nde. Su ketke Ye ré duno nje mo bur Galilea, 
orete An ma kom more, An duno men dom." 

6 Pilatus jam yé ki do, Yefun Yesus duno nje mo 
Galilea sa, Pilatus ndo mo yé ne do, "Ye ré te, ye 
Galilea, bado?" 

7Pilatus jam do, Yefun Yesus ma kadit bur gato 
Herodes jowa ne sa, Pilatus syogat yé gwat Yefun 
mu mo Herodes. Sugane Herodes ma mo Yerusalem. 

8 Herodes ku Yefun Yesus sa, an mit iwa wai o re, 
we nam it, Herodes jam yé nuk sukdu subot Yefun 
Yesus, ete Herodes mit iwa an ku Yefun Yesus. 
Herodes iwa an me Yefun Yesus ben suk gato ben 
nje yeket, an iwa an me su an gro dom. 

? Herodes ndo mo Yefun Yesus subot suk bok yo 
ware, Yefun Yesus yo du nde. 

10 Yekwesú mo Yefun Allah bi nu si yeguru agama 
ma ti mone dom, ete án ndak Yefun Yesus ket 
kwayo-kwayo daret. 

11 Orete Herodes si an bi yesukmise siker Yefun 
Yesus ete kamo su An dom. Yesukmise ne it yepasye 
bi san mo Yefun Yesus, orge Herodes syogat yé gwat 
Yefun Yesus satu mu mo Pilatus. 

12 Nam it Herodes si Pilatus, an we ne maskwa yu. 
Sarewo su kam gane, an we tepsu yesyim satu o re. 
13 Pilatus kendo yekwesú mo Yefun Allah bi nu si 
ye Yahudi bi yepasye si yé mwa ma ete sum mo an 

gwem . 

14Yé mwa ne ma sum mo Pilatus gwem sa, Pilatus 
ki nai yé mwa ne do, "Nin gwat Ye ré ma mo ji wa 
ji ndobot An. Nin ndak An do, 'Ye ré ben kidar men 
bi nje subere án syun yekwesu mo bur ré wé.' Sane 
Ji ndobot An mo nin gwem it, ete ji ki do, An yo ben 
sukibit gato nin ki ne nde. 

15 Herodes ki sane dom anato an syogat yé gwat Ye 
gare satu ma mo men. Sane, Ye ré yo ben sukibit 
tepsu men gu An kwop nde. 

16 Saneyo, ji syogat yé kwam An su bus sor, ete ji 
sombok An wé." 

17[Su Kam Sye Waiket ne, sagana Pilatus sombok 
yetu ge dik yo gato ye mwa ne imo wé kadit sel. | 

18 Yé mwa gato sum mone, an sino saiye do, "Nan 
gu ye gare kwop wé se! Nan sombok Barabas wa 
men et!" 

19 (Barabas ré, yesukmise sok Barabas mo sel, we 
Barabas ré simo yekweke gato werwa syun ye Roma 
we kadit ye Yahudi bi bur det-i. Barabas si yekweke 
deyo ben sukndi mo Yerusalem mit ete an gu ye yo 
kwop mone.) 

20 Pilatus iwa sombok Yefun Yesus wé, sane an ki 
nai yé mwa ne o, sarewo 

21yé mwa ne saiye gat. Yé mwa saiye do, "Nan 
mban Ye ne mo kwesukwin se! Nan mban Ye ne mo 
kwesukwin se!" 

22 Pilatus ki nai yé mwa mone wam do gri o. Pilatus 
ki do, "Ji gu An kwop wa suma ne? An ben sukibit 
sato suma ne? Ye ré yo ben sukibit tepsu ji syokom 
yé gu An kwop nde. Sane yo, ji syogat yé kwam An 
su bus, ete ji sombok An wé sor re." 

23 Sarewo yé mwa ne bariwa jammo Pilatus bi 
sukdu-i ne. Yé mwa ne saiye nggi wai o re. An saiye 
gat do, "Nan mban Ye ne mo kwesukwin sor dei!" Yé 
mwa saiye gat sane sor, Pilatus jammo sukdu gato 
yé mwa ki ne. 

24 Sane Pilatus nai sukjimnut dik do, an benbot suk 
gato yé mwa wergat an ben ne. 

25 Sane Pilatus sombok Barabas wé. Barabas anato 
ye gato yé sok mo sel mo gato Barabas ben sukndi 
ete gu ye yo kwop mone. Pilatus sombok Barabas 
tepsu yé mwa kiwa ne. Orete Pilatus syokom yé gu 
Yefun Yesus kwop mo kwesukwin, tepsu yé mwa imo 
ne. 


Lukas 23 349 


26 Yesukmise bok yo gwat Yefun Yesus mu sa, 
kom mo os mit an ku yetu ge dik yo gato gum do 
Simon. Simon re, an ye Kirene. An ma kadit nden mu 
mo kota. An ma saresa, yesukmise but an, ete ye 
bes kwe gato bere ye mban Yefun Yesus mone mo 
Simon kwake. Orge yesukmise syaugat Simon sam 
kwesukwin mu boribot Yefun Yesus. 

27 Yé mwa yé re mu boribot Yefun Yesus. Nggon ge 
bok yo si nje mu boribot An dom. Nggon ne nderku 
nggwa, nggon ne wo wa Yefun Yesus. 

28 Yefun Yesus brek ma ki nai nggon ne do, "Nggon 
ye Yerusalem, nin wo wa Ji sor nde, nin wo wa nin 
dakai si nin bi pa dom et. 

29 Bere kam sari ne ma nin ku sukye ndo nde. Su 
kam gane ye ki do, 'Nggon gato pe pa nde, bere 
nggon ne mit at wa re. Nggon gato yo ku pa nde si 
nggon gato yo bi sus nai pa da nde, bere nggon ne 
mit at wa re.' 

30 Su kam gane yé ku sukye ndo nde, sane bere yé 
ki nai banbo do, 'Nin krut ma gu men kwop et!' Bere 
ye ki nai bobuk do, 'Nin krut kit men et! 

31 Bere suk mwa ne bor, we yé gu Ji ré gato ben 
sukibit yo mo nde yo, bere Yefun Allah ben suma nai 
ye gato ben sukibit mwa ne? Bere Yefun Allah syo 
sukye mwa wai nai yé ne o re." 

32 Yesukmise ne gwat yetu ka we yo o gato ben 
sukibit mu mone. Bere yesukmise mban an we si 
Yefun Yesus mo bi kwesukwin ne sino. 

33 An mu kom mo nat gato gum do, "Yekri subris" 
sa, yesukmise mban Yefun Yesus mo kwesukwin 
mone. Yé mban yetu ka we gato ben sukibit mo bi 
kwesukwin ne dom, dik yo mo Yefun Yesus de syim 
ge, dik yo mo Yefun Yesus de syim jam. 

34 Orge Yefun Yesus ki nai Yefun Allah do, "Ji bi 
Ai, yesukmise ré jam nde suk gato án ben ne, sane 
Nan maskwa án mo sukibit ne nde, Nan misyar sor." 
Orete yesukmise ne tik bit wa án wat Yefun Yesus bi 
san su yu. 

35Yé mwa ti mone, yé sokwa suk mwa ne saresa, 
ye Yahudi bi yekwesu siker Yefun Yesus, yé ki do, 
"An sombok ye yi kadit sukye gato ye ne ku ne, An 
sombok An dakai dom et! Ye ré Yekwesu gato Yefun 
Allah bes gum Kristus su sangge it yo, An is kadit 
kwesukwin ne et!" 

36 Yesukmise mone, an kamo su Yefun Yesus dom. 
Yesukmise ne gwat nau anggur gato muk ma, an syo 
nai Yefun Yesus, 

3/ ete an ki do, "Nan, ye Yahudi bi Yekwesu su 
sangge it yo, Nan dakai sombok Nan nggwa et!" 

38 Mo Yefun Yesus bi kwesukwin napnim ne, yé 
mban kwedet dik yo. Mo kwedet ne, yé krom do, "Ye 
ré anato ye Yahudi bi Yekwesu." 

39 Ye ka we gato ben sukibit gato yé mban mo 
kwesukwin mo Yefun Yesus de ne, dik yo kabor 
Yefun Yesus ket kwayo-kwayo. An ki do, "Te, Nan 
anato Yekwesu gato Yefun Allah syogat ma mo bur 
ré wa nai men yetu wé kadit sukye bado nde e? Sane 
Yefun Allah bes Nan gum Kristus su sangge it yo, 
Nan sombok Nan dakai et. Nan nai men ka we kadit 
sukye ré dom et!" 

40 Sarewo ye gato ben sukibit ge dik yo ndantom 
dik yo o. An ki do, "Te, nan yo nyuwa Yefun Allah 
nde, bado? Nan dom ku sukye mo kwesukwin re. Yé 
gu men ka gri kwop sino. 

41 Yé syo sukye nai men ka we tepsu sukibit gato 
men ka we ben ne, sarewo Yefun Yesus ré, An yo 
ben sukibit tepsu ye gu An kwop yo mo nde." 

42 Orge an ki nai Yefun Yesus do, "Yesus, bere 
Yefun Allah bes Nan gum Yekwesu, ete Nan ma wa 
Nan jowa yetu mwa ne sino yo, Nan napawa ji et." 

“Yefun Yesus ki nai an do, "Suk gato Ji ki ré 
suksangge anare, su kam ré, nan si Ji kem mo Yefun 
Allah bi nat-i gato ndo wai o re." 

““Yé mban Yefun Yesus mo kwesukwin mone sa, 
ndendu kewa pe ne sino kadit kam ti ri sor kom mo 
kam dek. 

% Sugane kam yo gat rer nde. San det gato yé kok 
mo Yefun Allah bi nu mit gato kewa Yefun Allah bi 
gumwak fo ne, san det ne brer mo miten. 

46 Orge Yefun Yesus saiye nggi do, "Ji bi Ai, Nan nai 
Ji gen, Nan mewa." Yefun Yesus do ki suk ne or sa, 
An mas bok it. 

47 Ye Roma bi yesukmise bi yesu dik yo me suk 
mwa gato bor mone sa, an un Yefun Allah, an ki do, 
"Sangge, Ye ré ben suk gato ibit yo mo nde, An ye 
gato ben suk tepsu Yefun Allah mit sor." 

48 Yé mwa gato sum wa me Yefun Yesus kwop su 
an gro mone, an me suk mwa gato bor mone sa, 
an sino nderku an nggwa anato an nggo an tunap. 
Orete an mu kadit re. 

“Yefun Yesus bi yesyim bok ne sino, si nggon ge 
bok gato simo Yefun Yesus kadit bur Galilea ne dom, 
an sino ti ko kadit, an ndarwa suk mwa gato bor 
mone. 

50 Yetu ge dik yo, an gum do Yusuf, an ontu mo 
kota Arimatea, mo bur Yudea. Yusuf ré, an gum sok 
mo ye Yahudi bi nu ari bi yekwesu. An ben sukndo, 

an ben an bi suk-i ri-roi. An eswa kam gato Yefun 
Allah ma jowa men tepsu men bi Yekwesu. An gum 
da sok mo ye Yahudi bi yekwesu, sarewo an yo simo 
yekwesu gato nai sukjimnut dik do, án gu Yefun 
Yesus kwop ne nde. 

31 (23:50) 

52 Sane Yusuf ma ku Pilatus sa, an ndekwa Yefun 
Yesus mukri wa an gwat mu mo makwe. 

33 Sane Yusuf mu sombok Yefun Yesus mukri kadit 
kwesukwin ne, ete Yusuf nggwot su san det gato 
kwo, ete Yusuf gwat mu mo makwe. Mone an grem 
Yefun Yesus mukri mo jokwak dik yo gato yé fro wa 
yé grem yekwop mo mit ne. Jokwak ne, ye yo grem 
ye mukri mo nde tó. 

54 Kam gato yé mban Yefun Yesus mo kwesukwin 
su ne, anato kam Jumat gato ye Yahudi fro suk wa bi 
ik, kam Sabat, ye Yahudi bi kam sye ne. Sane bergan 
ye Yahudi bi kam sye it anane. 

>> Nggon gato simo Yefun Yesus ma kom mo 
Yerusalem kadit bur Galilea, nggon ge bok ne sisu 
Yusuf gwat Yefun Yesus mukri mu grem mo jokwak 
mit. Nggon ne sokwa jokwak ne, ete nggon sokwa 
Yefun Yesus mukri gato yé grem mone dom. 

56 Orge nggon ne satu mo nat gato án sem mó. 
Nggon ne fro suk gato grik ndo fros su manik subere 
án mu án es mo Yefun Yesus mukri. Wo kam Sabat 
ne, nggon ne yo mu nde. Nggon ne kem not, we 
kam Sabat anato kam sye. Nggon ne jammo Musa bi 
sukduno-i anato án kem not. 

24 1 Ye Yahudi bi kam sye ne or, kam Ari, 

bundugan, ete nggon bok ne mu mo makwe. 
Nggon ne mu mone sa, nggon gwat manik gato grik 
ndo, gato án fro re. 

2Nggon ne mu kom mo jokwak saresa, nggon me 
do, jok gato kewa jokwak syo ne, yé wop jok sye ne 
wé kadit ne or re. 

3 Orge nggon ne sok mo jokwak mit, sarewo án yo 
ku Yefun Yesus mukri mone nde. 

“Nggon ne ti mone, an nutbot ware, an jam nde 
koirut re. Nggon ti mone sa, an gensu yetu ge we ma 
ti karowa nggon re. Yetu ge we ne it san gato nggren 
ete rup-rek. 

> Sane nggon ne nyu ndo nde, ete an su e mu bur 
mone. Sane ye we ne ki nai nggon do, "Nin meret ye 
gato mbau mo yekwop bi nat-i ré wa suma ne? 

6 Ye gato nin meret ne, An yo more o nde. An mbau 
re! An sun re! Nin napawa suk gato An ki nai nin, 
suga nyim nin si An mo Galilea tó. An ki nai nin do, 

7 'Bere yé syo Yetu bi Pa to Ji ré mo ye gato ben 
sukibit syim wa yé ne but Ji ete yé gu Ji kwop mo 
kwesukwin. Sarewo kom mo kam we rek, bere Yefun 
Allah sun Ji kadit sukkwop o re.' " 

8 Sugane nggon ne napawa suk gato Yefun Yesus ki 
nai án ne. 

2 Nggon ne satu kadit makwe sa, nggon mu ku 
Yefun Yesus bi pakon ge musyu dik sop dik, si ye yi 
yo o gato simo Yefun Yesus dom. Nggon nuk subot 
suk mwa gato án me mo makwe nai Yefun Yesus bi 
pakon ne jam. 

10 Nggon gato nuk sukdu ne nai Yefun Yesus bi 
pakon anato Maria gato bi nat mo Magdala, Yohana, 
Maria gato Yakobus bi im, si nggon yo o gato si 
nggon ka gri ne mu mo makwe dom. 

11 Sarewo Yefun Yesus bi pakon ne nut do, nggon 
ne ki suk daret, sane Yefun Yesus bi pakon yo jammo 
nggon bi sukdu ne nde. 

12 Sarewo Petrus jam nggon ne bi sukdu sa, an ti, 
an kas mu mo jokwak ne. Petrus mu kom mo jokwak 
ne sa, Petrus ka, an me mo jokwak mit ne sa, an me 
san det gato yé far Yefun Yesus mukri su ne kwop 
mone. San det ne kwop mone tó, sarewo Yefun 
Yesus mukri yo mo nde. Orge Petrus mu kadit pe ne. 
An bi sukjimnut mwa subot suk gato an me mone. 
Petrus jam nde koirut ware. 

13 Su kam gato Petrus mu mo makwe ne, Yefun 
Yesus bi pakon ka we mu kadit Yerusalem mu nden 
mo kampung dik yo gato gum do Emaus. Kampung 
ne karowa Yerusalem, yé muket gwes sor kom mo 
kam nap, ete yé kom mone, tepsu kilometer musyu 
dik sop dik. 

14 Pakon ka we ne mubot os sa, an we nukbot 
suk mwa gato yé ben nai Yefun Yesus mo kota 
Yerusalem. An we nuk subot sukdu gato nggon ki nai 
an ne. 

15 An we nukbot sukdu ne nai yu saresa, Yefun 
Yesus dakai ma mone ete Yefun sisu an we mu sino. 

16 Pakon ka we ne da me Yefun Yesus, sarewo 
Yefun Allah ben an we subere an we jam nde Yefun 
Yesus ana sisu an we ne. An we nut do, ye yi anane. 

17 Ete Yefun Yesus ndo mo an we do, "Nin ka we 
nuk suma bot os ré ne?" An we ti not. An we nutbot 
suk mwa gato bor mo Yerusalem anato an we ti not 
mone, an we nderku nggwa, an we sok mu bur sor. 

18 Ete an we dogato gum do Kleopas ndo mo Yefun 
Yesus do, "Yenggras te, Nan ma mo Yerusalem, Nan 
tepsu yedamok mone, ete Nan wadigan jam nde suk 
gato kamekre bor mone bado?" 

12 Yefun Yesus ndo mo an do, "Suma anato bor 
mone ne?" An we ki do, "Yé ben sukye nai Yesus, ye 

Nazaret ne. Ye ne anato yenabi gato ki sukdu gato 
Yefun Allah tarubot An nai men. An ki An bi sukdu-i 
ne pet mo nje. An ben An bi suk-i nggi wai o re. An 
ben suk gato ben yé mwa yeket. Sane suk mwa gato 
An ben ne kadum do Yefun Allah sisu An. Yé mwa 
dom ki do, An ye gato ben sukndo. 

20 Sarewo men bi yekwesú mo Yefun Allah bi nu, si 
men bi yekwesu sino gwat Yefun Yesus mu mo ye 
Roma bi yekwesu ndobot An, or ye Roma ne syokom 
yé gu An kwop, ete yé mban An mo kwesukwin. 

21 Su ketke men kwabom kam mo Yefun Yesus do, 
bere Yefun Yesus ma wa sombok men yewis ye Israel 
wé kadit sukye gato men ku mo nje gato jom men 
mo bur ré. Sarewo kam nggwete yé gu An kwop wé 
re. Or o kom mo kam ré An yo sombok men kadit suk 
yo mo nde. 

22 Suk yo o dom, nggon deyo kadit men ben men 
yeket. Sare, nyotkwo gado, bundugan ete nggon 
ne mu mo makwe, mo jokwak gato yé grem Yefun 
Yesus mukri mone. Sane nggon ne mu ware, 

23 án yo ku Yefun Yesus mukri nde re. Orete nggon 
bok ne satu ma, án ki nai men do, 'Men ku malaikat 
mo makwe ne. Malaikat ne ki nai men do, Yefun 
Yesus mbau re.' 

24 Sane men bi yesyim deyo waii mu mo jokwak ne 
o. An mu kom mone sa, suk mwa ne tepsu sukdu 
gato nggon ki ne dom. Sane an yo ku Yefun Yesus 
mone nde re." 

25 Yefun Yesus ki nai an we do, "Nin ka we jam nde 
suk! Suk mwa gato yenabi krom mo Yefun Allah bi 
sukdu ne, nin bi sukjimnut yo kak wa nin but sukdu 
ne kekro nde. 

26 Yekwesu gato Yefun Allah syogat ma mo bur ré 
wa nai yetu kadit sukye ete jowa yetu ne, Yefun Allah 
fro suk mwa ne nyim re do, Kristus ne ku sukye nyim 
or wé, ete Yefun Allah bes An gum kok sye wai wa 
jowa yetu wari." 

27 Orge Yefun Yesus ki rer nai pakon ne subot suk 
gato yé krom mo Yefun Allah bi sukdu subot An 
dakai. Ketke Yefun Yesus ki subot suk gato Musa 
krom subot An dakai, ete Yefun Yesus ki subot suk 
gato yenabi bok ne waii krom subot An ne o. 

28 Pakon ka we mu karowa kampung gato an we 
mu mone sa, Yefun Yesus ben sato An mu wai kadit 
kampung ne. 

22 Sane pakon we kigat Yefun Yesus sare do, "Nan 
si men kem sino more et. Karowa kam bok it are, 
bergan noru it." Sane, Yefun Yesus si an we sok mo 
nu ne, án sino kem mone. 

30 An ka gri kem ga wa án git sugit sa, Yefun Yesus 
nai roti ma, ete An ki do, "Ndo mo Nan, Yefun Allah 
wa roti gato Nan syo nai men re." Orge Yefun Yesus 
syat roti ne, An syo nai ye we re. 

3! Yefun Yesus do syo roti nai an we sa, ben sato an 
we bi sukjimnut kak mone, ete an we jam do, Yefun 
Yesus anato si an we kem mone. Orge Yefun Yesus 
fres kadit an we re. 

32 An we ki nai yu do, "Yefun Yesus ki rer subot 
Yefun Allah bi sukdu subot os ne sa, men ka we iwa 
wai o re. Men ka we kwabom kam mo An bi sukdu ne 
fe!" 

33 Sane an we ti, an we yo git sugit o nde, an 
we satu mo Yerusalem o re. An we mu kom mo 
Yerusalem sa, an we ku Yefun Yesus bi pakon ge 

musyu dik sop dik si pakon ne bi yesyim deyo sum 
mone. 

34 Pakon ne ki nai an we do, "Sukdu ne sangge, 
Yefun Yesus mbau satu re. An sun re, An kadum 
nggwa nai Simon re." 

35 Pakon ka we jam sukdu ne, or an we nuk subot 
suk mwa ne sino gato an we ku ne tomgato an we 
muket os gato mu kadit Yerusalem mu mo Emaus. 
Or o, an we nuk subot suk gato Yefun Yesus ben ne. 
Yefun Yesus do syat roti sa, sugane an we jam do, 
Yefun Yesus anato si an we kem mone it. 

36 Pakon ne nuk sukdu saresa, án gensu Yefun 
Yesus ma si án ti mone sino. Yefun Yesus ti mone, 
ete Yefun ki do, "Yefun Allah ete uttok nin sino. Nin 
nyu nde." 

37 Pakon ne nyuwa Yefun Yesus ndo nde, an gendo, 
yekwop gen anato ma ne. 

38 Sarewo Yefun Yesus ki nai án do, "Nin nyuwa Ji 
wa suma ne? Nin bi sukjimnut mwa subot Ji wa suma 
ne? Ji mbau satu anare. Ji kaim anare. 

39 Nin me Ji syim tak ré et! Nin me Ji gwes ré et! Ji 
anare it. Nin syimtok Ji et! Bere nin jam do, Ji kaim 
anare. Yekwop gen yo ka sare nde. Yekwop gen i-ku 
yo mo nde, yekwop gen dini yo mo nde, wo nin me Ji 
ré, Ji ku si Ji dini mó re." 

40 Yefun Yesus do ki sukdu ne sa, An kadum An 
syim tak si An gwes wip nai An bi pakon bok ne me. 
41 An bi pakon me Yefun Yesus sa, pakon bok ne 
yeket ndo nde. Pakon me su án gro do, Yefun Yesus 

sun kadit sukkwop, sane pakon ne iwa wai o re. 
Sarewo pakon ne bi sukjimnut we mone dom, án 
nutbot do, sangge, Yefun Yesus dakai anare bado 

nde e? Sane Yefun Yesus ndo mo an do, "Te, nin bi 
sugit yo mo, bado?" 

42 Pakon ne syo boge kwas koi nap nai Yefun Yesus. 

43 Yefun Yesus nai boge ne, ete An git. Yefun Yesus 
bi pakon me Yefun git boge su án gro re, 

44Orete Yefun Yesus ki nai pakon ne do, "Ji kem 
sisu nin to, Ji ki nai nin nyim we do, suk mwa gato ye 
krom subot Ji mo Musa bi sukdu-i, yenabi bi sukdu-i 
si Mazmur ne sino, bere bor mo Ji re." 

% Orge Yefun Yesus kak An bi pakon bi sukjimnut 
subere pakon ne jam Yefun Allah bi sukdu ne kom 
mo mit. 

460r o, Yefun Yesus ki nai an do, "Yé krom mo 
Yefun Allah bi sukdu sare do, bere Yekwesu gato 
Yefun Allah syogat ma mo bur ré wa nai nin yetu 
Kadit sukye ete jowa nin, bere An ku sukye, An kwop 
orete yo, kam we rek, ete Yefun Allah sun An kadit 
sukkwop o re. 

47 Bere yé mu kibot suk gato Kristus ben ne nai 
yewis mwa mo bur ré sino jam. Bere yé ki do, 'Nin 
onyar kem mo Yekwesu gato Yefun Allah syogat ma 
mo bur ré et! Nin onyar kem mo An eteyo, nin kwet 
Kadit sukibit gato nin ben ne, ete nin jammo An yo, 
bere Yefun Allah yo maskwa nin mo sukibit mwa gato 
nin ben ne o nde, tepsu An tot sukibit ne wé kadit nin 
re," Bere yé ki sukdu ne frekbot bur ré iwedewe, yé ki 
nai nje mo kota Yerusalem jam nyim, orete yé ki nai 
yewis mwa ne mo bur ré or sino jam re. 

48 Nin anato yé gato me suk mwa gato Ji ben ne. 
Nin me su nin gro re. Sane nin mu nin ki suk gato nin 
me su nin gro nai nje jam. 

“9 Bere Ji syogat Yefun Allah Gen ma bok nggwa mo 
nin, tepsu suk gato Ji bi Ai, Yefun Allah tom ne. Sane 

nin mu kadit Yerusalem nde, wo nin eswa more SOr 
Yefun Allah Gen ma bok nggwa mo nin, ete nin ku 
suktinggi mone." 

50 Orge Yefun Yesus si An bi pakon mu kadit kota ne 
mu mo Betania. Yefun Yesus mu kom mone sa, An 
bes An syim, An ki suk su Yefun Allah subere Yefun 
Allah ben sukndo su pakon ne. 

1 Yefun Yesus do ki suk su Yefun Allah wa An bi 
pakon saresa, Yefun Allah kar Yefun Yesus it mo gu 
kadit pakon ne re. 

52 Qrete pakon ne tu an umsu ete bes Yefun Yesus 
gum kok, ete pakon ne satu mo Yerusalem, an wi, an 
ambre, an mit iwa wai o re. 

23 Kamdik-kamdik pakon ne mu mo Yefun Allah bi 
nu, ete an un Yefun Allah mone. 


Yohanes 


1 1 Ji krom sukdu subot Yefun Yesus gato ye kendo 
do Sukdu, An Ye gato ki Yefun Allah bi suktaru 
nai men yetu jam. Suga ketke bur re yo mo nde to, 
Sukdu ne mo re. Sukdu ne anato tepsu Suktaru kadit 
Yefun Allah. Sukdu ne sisu Yefun Allah dom. Sukdu 
ne anato Yefun Allah dakai. 

2 Kadit ketke Sukdu ne si Yefun Allah mo. 

3Yefun Allah ut suk mwa ne sino, su Yefun Yesus 
gato ye kendo do Sukdu ne. Sukdu do yo mo nde yo, 
Yefun Allah yo ut suk mo gu nim si bur re mo nde. 

“Sukdu ne ben suk mwa ne sino mbau. Yetu mbau 
mo An, anato rer ku nje mo bur ré. 

> Rer ku pe gato ndendu mó. Rer ne, ndendu yo 
nggiwa ben rer ne te nde re. 

6 Yefun Allah syogat yetu ge dik yo ma ki Yefun bi 
suktaru. Ye ne gum do Yohanes. 

7 An ma ki sukdu frek subot rer gato ku nje mo bur 
ré nai men yetu jam. Yefun Allah syogat Yohanes ma 
ki bi suktaru subere yé mwa ne sino jam ete onyar 
kem mo. 

8 Yohanes dakai yo tepsu rer ne nde. An ma wa an 
ki subot rer ne nai nje jam sor re. 

?Ye gato rer sangge kai ne, ma mo bur ré, subere 
rer ne ku yé mwa mo bur ré sino. 

10 Ye gato rer sangge kai ma mo bur ré, su ketke 
Yefun Allah ut bur ré su An, sarewo nje mo bur ré yo 
jam nde An re. 

11 An ma mo An dakai bi nat-i sarewo An bi yetuge-i 
bariwa An. 

12 Sarewo ye to kak mit wa An ma ete onyar kem 
mo An sa, Yefun Allah bes ye ne gum tepsu Yefun 
Allah bi pa-i. 

13 Ye gato gum tepsu Yefun Allah bi pa-i ne, yetu 
anato kra yu, ete kem su nde. Pa ne yo ma kadit yetu 
nde, wo pa ma kadit os gato Yefun Allah dakai fro ne. 

14 Sukdu ne ma mo bur ré ka tepsu yetu re. An ma 
si men kem mo bur ré sino. An ben sukndo mwa yé 
su men dakai yi. An kadum Yefun Allah wa men jam 
sisu sangge. Men dakai me su men gro do, An gum 
kok sye wai o re. Yefun Allah anato An bi Ai, Yefun 
Allah bi Gan ge dik ne sor re, anato Yefun Allah bes 
An gum kok sye wai. 

15 Yohanes ki rer subot Yefun Yesus. Yohanes ki sye 
do, "Ye gato ji kibot nai nin anare it. Ye ré ma nyim 
kadit ji re. Sarewo An gum kok sye wai kadit ji, we ji 
bi im yo pe ji nde to, An mé re." 

16 Yefun Allah bi sukjimnut sye kas subot men petok 
sor. Yefun Allah syo suk mwa nai men dakai yi, An 
ben sukndo su men mo suk mwa ne sino. 

17 Kam nyim tuya Yefun Allah taru An bi sukduno 
subot Musa, subere An kadum os wa ye Yahudi sok 
mo An bi rus-i. Sarewo gabere Yefun Allah syogat 
Yesus Kristus ma mo bur ré anato men jam Yefun 
Allah bi os-i sisu sangge. Yefun Allah ben sukndo su 
men dakai yi anato men me os ne bor mo suk gato 
Yesus Kristus ben ne. 

18 Yetu yo ku Yefun Allah yo mo nde, wo Yefun 
Allah dakai bi Gan ge dik ne sor ete sisu Yefun Allah. 
Yesus Kristus si An bi Ai ben suk tepsu dik. Yesus 
Kristus anato kadum An bi Ai nai men yetu jam re. 

12 Ye Yahudi bi yepasye mo Yerusalem syogat yesu 
gato ben suk mo Yefun Allah bi nu si ye Lewi mu 

ndo mo Yohanes do, "Je u anato nan re ne?" Sane 
Yohanes ki an bi sukdu-i rer nai an jam. 

20 An ki rer, an yo rewa nde, an ki ri-roi sor, sare do, 
"Ji anato Kristus nde, Ji anato Yekwesu gato Yefun 
Allah syogat ma mo bur ré wa nai men yetu kadit 
sukye ete jowa men ne nde." 

21 Yesu mo Yefun Allah bi nu si ye Lewi ndo mo 
Yohanes o do, "Je u anato nan ré ne? Nan anato 
yenabi Elia bado?" Yohanes ki do, "Nde re." Ete an 
ndo mo Yohanes o do, "Sane Nan tepsu yenabi gato 
gwat Yefun Allah bi suktaru ma ós men ye Yahudi 
bado?" Yohanes ki do, "Nde re." 

22 Eteyo yesu si ye Lewi ne ndo mo Yohanes o do, 
"Je u anato nan ré ne? Nan ki rer subot nan dakai et, 
subere men ki sukdu satu nai yepasye gato syogat 
men ma ne. Nan ki subot nan dakai sa u ne?" 

23 Yohanes ki sukdu gato yenabi Yesaya krom suga 
nyim sare do, "Ji anato ye gato saiye mo pe gato kwe 
yo kom mo nde do, 'Men duk os wa men bi Yekwesu 
muket se!" " 

24 Yé gato ye Farisi syogat ma wa ndo mo Yohanes 
ne, 

25 án ndo mo Yohanes o do, "Nan ki do, nan anato 
Kristus nde, nan anato Elia nde, nan anato yenabi 
gato 6s men ye Yahudi nde. Ben sa u anato nan ras 
nje mo syur ne?" 

26 Yohanes ki nai an do, "Ji anato ras nin mo syur 
sor re. Sarewo Yetu ge dik yo o ma si nin kem more 
sino mó re, wo nin jam nde An re. 

27 Ye ne anato ma boribot ji, sarewo An gum kok 
sye wai kadit ji. Sane ji iwa ben suk wa An yo, bere ji 
yo tepsu nde, ji gum wok teker mu bur ware. Bere 

ji gum yo tep wa ji sombok jamtu mo An bi sepatu 
dom nde." 

28 Yohanes ki sukdu ne mo Betania, mo Syur Yordan 
de nim, mo pe gato an ras nje mone. 

29Bi ik, ete Yohanes me Yefun Yesus ma mo an. 
Orete Yohanes ki do, "Nin me Ye re. An anato tepsu 
Domba Gan gato Yefun Allah syogat ma mo bur re 
wa tot suktot mo sukibit gato men ben ne we. 

30 Ji ki sukdu subot Domba Gan ne napyo nai nin 
jam mo re, sare do, 'Yetu ge dik yo boribot ji, sarewo 
An gum kok sye wai kadit ji o re, we suga ji bi im yo 
pe ji nde tó, An mó re.' 

31 Ji dakai jam nde An. Sarewo ji ma wa ji ras nje 
mo syur subere ji kadum An nai ye Israel jam." 

32 Yohanes kibot suk gato an me su an gro sare do, 
"Ji me Yefun Allah Gen is kadit gu ma bur. Yefun 
Allah Gen is ma su kaim sato ndabu ete tom mo An. 

33 Nyim ne, ji dakai jam An nde tó, sarewo Yefun 
Allah gato syokom ji ras nje mo syur ki nai ji suga 
nyim tuya wé re do, 'Bere nan me Yefun Allah Gen is 
kadit gu ma bur ete tom mo yetu ge dik it yo, Ye ne 
anato bere ras yetu mo Yefun Allah Gen.' 

34 Ji dakai me suk ne bor su ji gro mó re. Sane ji ki 
rer wa yé mwa ne sino jam do, Ye ne anato Yefun 
Allah bi Gan." 

35 Bi ik o, Yohanes si bi pakon ge we yo kem mo nat 
ne. 

36 Orete Yohanes me Yefun Yesus mu waiket an ka 
gri saresa, Yohanes ki do, "Nin ka we me Ye gare et. 
An anato tepsu Yefun Allah bi Domba Gan." 

37 Yohanes bi pakon ge we ne jam sukdu ne sa, an 
we simo Yefun Yesus mu. 

38 Yefun Yesus brek, sokme an we ma bori sa, Yefun 
Yesus ndo mo an we do, "Nin ka we syeret suma 
ne?" An we ki do, "Rabi, nan kem mo u ne?" (Rabi bi 
sukjimnut do 'yeguru.') 

39 Yefun Yesus ki nai an we do, "Nin ka we ma, nin 
me et." Ete an we ne sisu Yefun Yesus mu sino me 
nat gato Yefun Yesus kem mó. Sugane kre it, jam at 
bayok, ete pa we si Yefun Yesus kem mone sino sor 
kom mo noru, ete an we mu kadit. 

40 Pa we gato jam Yohanes ki sukdu, ete simo Yefun 
Yesus, ge dik yo gum do Andreas, gato Simon Petrus 
bi nji. 

41 Andreas mu kamas wa meret an bi nji Simon. An 
ku Simon, ete an ki nai Simon do, "Men ku Mesias it." 
(Mesias, a Ibrani anane, wo ye brek su a Yunani bi 
sukjimnut do, 'Kristus,' gato bi sukjimnut do, Ye gato 
Yefun Allah syogat ma mo bur ré wa nai men yetu 
kadit sukye, ete jowa men.) 

42 Andreas mu kar Simon ma mo Yefun Yesus. 
Yefun Yesus sokwa Simon, ete ki nai an do, "Nan 
gum do Simon, gato Yohanes bi pa. Bere yé kendo 
nan gum do Kefas." (Kefas, a Ibrani anane, wo ye 
brek su a Yunani bi sukjimnut do, Petrus. Kefas si 
Petrus bi sukjimnut dik do, "jok.") 

4 Bi ik, ete Yefun Yesus bi sukjimnut do, An mu mo 
bur Galilea. Yefun Yesus yo mu nde to, An ku Filipus 
ete Yefun Yesus ki nai Filipus do, "Nan simo Ji et!" 

44 Filipus ontu mo Betsaida, kota gato Andreas si 
Petrus kem mo. 

% Filipus mu ku yetu ge dik yo o gato gum do 
Natanael, ete Filipus ki nai Natanael do, "Men ku 
Ye gato kam nyim tuya Musa krombot mo Yefun bi 
sukduno ne re. Men ku Ye gato yenabi dom krombot 

ne re. An anato Yusuf bi pa gato gum do Yesus. An 
ma kadit kota Nazaret." 

46 Natanael ki nai Filipus do, "Mban! Ye gato ben 
sukndo mo kota Nazaret ne mó e?" Filipus ki do, 
"Nan ma nan me et!" 

47 Yefun Yesus me Natanael ma ku An sa, An kibot 
Natanael do, "Ye Israel gato sangge anato ma ré. Ye 
ré yo kidar suk yo mo nde." 

48 Natanael ndo mo Yefun Yesus do, "Ben sa u 
anato Nan jam ji ne?" Yefun Yesus ki do, "Filipus yo 
kendo nan mu nde tó, nan kem mo kwe ara ke ne sa, 
ji me nan re." 

49 Natanael ki do, "Yeguru, Nan anato Yefun Allah 
bi Gan, sangge, Nan anato ye Israel bi Yekwesu." 

50 Yefun Yesus ki do, "Ji ki nai nan do, 'Ji me nan 
mo kwe ara ke mó re,' anato nan onyar kem mo Ji 
bado? Bere nan me suk gato sye wai kadit suk gato 
Ji ki ne bor o re." 

1 Ete Yefun Yesus ki do, "Suk gato Ji ki ré 
suksangge anare, bere nan me gu kak, ete Yefun 
Allah bi malaikat is ma mo Ji, gato Yetu bi Pa, ete it 
mu satu o." 

2 ! Kam we rek o, yé konwa sukra mo kota Kana 
mo Galilea. Yefun Yesus bi im si nje konwa sukra 
mone dom. 

2Ye kendo Yefun Yesus si bi pakon mu sino dom. 

3Ye konwa sukra ne sa, nau anggur rom yo tep wa 
yé mwa da nde. Nau ne or sa, Yefun Yesus bi im ma 
ki nai An do, "Nau ne or re." 

“Yefun Yesus ki nai bi im do, "Im, nan ma ki napyo 
wa Ji jam wa suma ne? Su ré yo tepsu bi kam-i wa Ji 
ben suk gato kadum Ji bi suktinggi nde to." 

> Sarewo Yefun Yesus bi im ki nai nje gato fro suk 
mone do, "Suk gato An ki nai nin, nin benbot sor." 

6 Mo pe ne ye grem sukbo mumat wa yé rin syur 
mó. Sagana ye Yahudi yo sok ari nde tó, yé de syur 
gato yé rin mo sukbo ne. Yé rin syur mo sukbo ne 
ses yo, bergan tepsu liter wotin dik mo sukbo dik. 
Sugane sukbo mumat kwop mone. 

7 Yefun Yesus ki nai ye gato fro suk mo sukra ne 
do, "Nin rin syur mo sukbo bok ré ses et." Sane yé 
ne mu gwat syur ma rin mo sukbo bok ne ses kai. 

8 Orge Yefun Yesus ki nai án do, "Nin nai syur 
napyo, nin gwat mu syo nai yesu mo sukra ne da et." 
An en syur wokgan, ete án gwat mu syo nai yesu mo 
sukra ne. 

2 An gwat mo yesu ne sa, Yefun Yesus ben syur ne 
frus tepsu nau anggur. Yesu ne da syur gato ré ne 
frus tepsu nau anggur ne wokgan mó. (Yesu jam nde 
nat gato yé nai nau ne kadit u ne, wo ye gato gwat 
syur ma ne sor ete jam.) Sane yesu kendo yebris 
gato kra ne ma karowa an, 

10 ete an ki nai yebris ne do, "Yé konwa suk yo it yo, 
sagana yé fro nau gato wik wa yé da nyim. Orete yé 
da nau gato wik tep mó it, yé gwat nau gato yo ndo 
teker nde ne wa yé da wari o. Sarewo nan sa, nan 
grem nau gato wik wai ré kwop sor kom more, ete 
nan syo nai men da." 

11 Yefun Yesus ben syur tepsu nau anggur rom ne 
mo kota Kana mo bur Galilea. Yefun Yesus ben suk 
doketke gato ben yetu yeket mone. Yefun Yesus 
kadum An bi Ai bi suktinggi bor wa yetu jam mone. 
Sane anato An bi pakon onyar kem mo An. 

12 Or o Yefun Yesus si bi im, si bi nji, si bi pakon an 
sino mu mo kota Kapernaum. An kem mone kam bok 
yo rek. 

13 Karowa ye Yahudi bi Kam Sye Waiket sa, Yefun 
Yesus mu mo Yerusalem wa An simo kam sye ne. 

14Kom mone sa, Yefun Yesus ku yé gato so suk mo 
Yefun Allah bi nu de mo ros de mit ne. Yé bok ne so 
sapi e, domba e, ndabu e ne. Yefun ku ye gato win 
sugum su sugum wok ne kem mo bi meja de. 

15 Sane Yefun Yesus jamji bus muk we bot yu, tepsu 
kwe kwam. Orete An syun suge mwa ne mu mo 
nden, sapi si domba ne sino titi mu mo nden kadit 
Yefun Allah bi nu. Sugum wok gato ye grem wa win 
sugum sye su ne Yefun Yesus brek bi meja sane sor 
sugum ne ges mo bur o re. 

16 Yefun Yesus ki nai ye gato so ndabu do, "Nin nai 
ndam ré mu mo nden se!. Nin ben Ji bi Ai bi nu ré 
tepsu nu gato yé so suk mo ne nde." 

17Sane Yefun Yesus bi pakon napakom Yefun bi 
sukdu kwa dik yo sare do, "Ji jimnotbot Nan bi nu sye 
teker, tepsu bot git Ji mit." 

18 Ye Yahudi bi yepasye syogat Yefun Yesus do, 
"Nan kadum Yefun Allah bi suktinggi bor. Nan ben 
suk gato ben men yeket wa men me bor et, subere 
men jam do, sangge, Yefun Allah bes Nan ete syo 
suktinggi nai Nan wa Nan syun suge mwa ne mu 
nden wé kadit nu ré." 

12 Yefun Yesus ki nai yepasye ne do, "Nin tarak 
Yefun Allah bi nu ré, bere kom mo kam gri rek Ji 
nggo satu or re." 

20 Ete yepasye ki nai An do, "Nu ré men nggo nam, 
kom mo tahun musyu at sop mat ete or. Sarewo Nan 


Yohanes 2-3 368 


ki do, Nan nggo nu re kom mo kam gri rek sor re ete 
or, bado?" 

21 Ye Yahudi bi yepasye ne nut do, Yefun Yesus ki 
subot Yefun Allah bi nu, ondewo Yefun kibot An dakai 
kaim sor re. 

22 Sane kam gato Yefun Yesus sun kadit sukkwop 
or wé, ete An bi pakon napakom sukdu gato An ki 
ne. Sane án onyar kem mo sukdu gato yé krom mo 
Yefun Allah bi sukdu si sukdu gato Yefun Yesus dakai 
ki ne sino dom. 

23 Yefun Yesus kem mo Yerusalem. An simo Kam 
Sye Waiket sa, yé mwa onyar kem mo An, we yé 
mwa ne yeket suk gato Yefun Yesus ben gato kadum 
An bi Ai bi suktinggi bor wa yetu jam mone. 

24 Sarewo Yefun Yesus yo onyar kem mo yé mwa 
ne nde, we An jam yetu mwa ne sino it. 

25 Yefun yo mitmo yetu ge dik yo ki rer nai Yefun 
Yesus jam subot yetu nde, we An jam yetu mit si 
onyar sino re. 

lYenggras dik yo, an gum do Nikodemus, an 
tepsu ye Yahudi bi yekwesu, an sok mo ye Farisi 
bi de-i. 

2 Noru dik yo an ma ku Yefun Yesus, ete an ki do, 
"Yeguru, men jam do Yefun Allah syogat Nan ma mo 
bur ré, we Yefun Allah do yo sisu Nan mo nde yo, 
Nan yo nggiwa ben suk gato kadum Yefun Allah bi 
suktinggi gato ben men yeket ne yo mo nde." 

3 Yefun Yesus ki do, "Suk gato Ji ki ré suksangge 
anare, ye kem su nan satu o yo, nan gum sok mo 
Yefun Allah bi rus-i it anane." 

“Qrete Nikodemus ki nai Yefun Yesus do, "Bei, men 
ka yenggras it, kapyo men bi im kem su men satu o 

e? Men sok satu mo men bi im ón, ete im kem su 
men satu o e?" 

> Yefun Yesus ki do, "Suk gato Ji ki ré suksangge 
anare, men bi im kem su men yo, men sok mo men 
yetu bi rus-i it anane. Yefun Allah Gen kem su men o 
yo, men walii sok mo Yefun Allah bi rus-i o it anane. 

6 Yetu kem su men, men mbau mo bur ré sor re, 
wo Yefun Allah Gen kem su men yo, men da gesyos 
mbau to kapyo mato kapyo. 

7 Nin gen mo sukdu gato Ji ki ré nde: nin yetu tepsu 
pa gato ye kem su o et. 

8 Nofuf kas muya-muma. Men jam nofuf kas tok 
kwe, sane nofuf uk sa, men jam, wo men jam pe 
gato nofuf kas ma kadit ne nde re. Men jam pe gato 
nofuf kas mu mo ne dom nde. Sane dom, tepsu ye 
gato Yefun Allah Gen kem su ne, men jam nde suk 
gato Yefun Allah Gen ben anato An kem su ye ne." 

9 Nikodemus ndo mo Yefun Yesus do, "Yefun Allah 
Gen kem su nje sa u ne?" 

10 Yefun Yesus ki do, "Nan anato yeguru mo Israel, 
sane suma ben anato nan jam nde suk gare ne? 

11 Suk gato Ji ki ré suksangge anare, men ki subot 
suk gato men jam, men ki subot suk gato men dakai 
me su men gro nai nin jam, sarewo nin bariwa nin 
jammo men bi sukdu-i. 

12 Ji ki sukdu subot suk mwa mo bur ré nai nin jam 
ware, nin yo jam mo suk gato Ji ki ne nde. Sane Ji 
ki sukdu subot suk mwa mo gu nim ne yo, bere nin 
jambot Ji bi sukdu-i ne sa u ne? Bere yo mo nde! 

13 Yetu yo it mu mo gu nim yo mo nde. Wo Yetu bi 
Pa to Ji ré sa, Ji is kadit gu ma mo bur ré re. 

14 Bere ye bes Ji gum kok wa Ji 6s nje tepsu Musa 
syut kwis dik yo gato ye ut su kuningan ne ti kok mo 

pe gato kwe yo mo nde. Sane kwis gu ye yo, ete an 
sokme kwis kuningan ne yo, an yo kwop nde. 

15 Sane dom ye bes Ji gum kok, subere ye gato 
onyar kem mo Ji yo, ye ne kem ndo to kapyo mato 
kapyo." 

16 Yefun Allah bi sukjimnut sye kas subot men yetu 
mo bur re ndo nde anato An syo An bi Gan ge dik ne 
ma. An bi Gan ne ma wa kwop win men mo sukibit 
gato men ben ne, subere ye to onyar kem mo An bi 
Gan yo, bere ye ne yo ges mo bot gesyos nde, wo ye 
ne si Yefun Allah kem ndo to kapyo mato kapyo. 

17 We Yefun Allah yo bi An bi Gan ma mo bur ré wa 
syo sukye nai men mo bot gesyos nde, wo An bi An 
bi Gan ma mo bur ré wa An 6s men yetu kem ndo to 
kapyo mato kapyo. 

18 Ye to onyar kem mo An bi Gan yo, ye ne yo ku 
sukye mo bot gesyos nde. Sarewo ye to yo onyar 
kem mo An bi Gan nde yo, ye ne gum sok mo ye 
gato bere ges mo bot gesyos it, we ye ne yo onyar 
kem mo Yefun Allah bi Gan ge dik ne nde. 

12 Yefun Allah nutbot or re. Ye yi yo iswen An mone 
o nde. Yefun Allah bi sukdu gato sangge ma mo bur 
ré re. An bi sukdu ne tepsu rer gato ku nje mo bur 
ré. Sarewo yetu iwa ndendu bi suk-i wai kadit rer bi 
suk-i, we yetu ben bi suk-i ibit wai o re. 

20 Ye to ben sukibit bariwa rer ku an. An bariwa an 
simo rer bi suk-i ne, we rer ku an it yo, sukibit gato 
an ben ne bere bor wa yé mwa jam. 

2! Wo ye to ben suk gato ndo yo, an iwa simo rer bi 
suk-i, subere rer ku an, ete yé mwa jam do suk mwa 
gato an ben ne, an ben tepsu Yefun Allah mit. 

22 Orete Yefun Yesus si An bi pakon mu mo bur 
Yudea. An si pakon ne kem nam gan mone. Yefun 
Yesus si bi pakon ras nje mo syur mone. 

23 Yohanes dom, ras nje mo syur, mo pe gato gum 
do Ainon, karowa Salim, we mo nat ne syur mwa. Ye 
mwa ma mo Yohanes wa an ras nje mo syur. 

24 Tomgane, yé yo sok Yohanes mo penjara nde tó. 
25 Yohanes bi pakon deyo duwer ye Yahudi ge dik 
yo subot ye Yahudi bi agama. Ye ne ki do, ye Yahudi 
yo de syur nde, án fowa sok ari, wo pakon ne bi 

sukjimnut-i tara re. 

26 Orete Yohanes bi pakon ne ma mo Yohanes, án 
ki nai Yohanes do, "Yeguru, nan napawa tomgato 
nyim, Yetu ge dik yo sisu nan mo Syur Yordan tak de 
nim. Nan ki sukdu subot An rer nai men jam re, wo 
su ré An dom ras nje mo syur, ete yé mwa ne sino 
mu kadit men mu mo An re." 

27 Yohanes ki do, "Suk yo o nde, Yefun Allah syo nje 
nai men, ondesa men ku nje yo mo nde. 

28 Nin dakai jam suk gato ji ki mó re, sane bere 
nin ki rer nai ye yi jam do, 'Ji anato Kristus nde. 
Yefun Allah yo syogat ji ma mo bur ré wa nai men 
yetu kadit sukye ete jowa yetu nde. Wo Yefun Allah 
syogat ji ma nyim, orete Kristus ma wari.' 

22 Tepsu gato men kra yo, nggon gato ma ne anato 
yebris ne bi nggon anane it. Yebris bi yesyim gato 
sisu an mone, yesyim ne jam nggon ne ma yo, an si 
bi yesyim ne sino mit iwa wai o re. Sane dom ji jam 
do, Kristus ma ne yo, ji dom mit iwa wai o re. 

30 Su ré, yé mwa bes An gum kok sye wai kadit 
nyim ne o re, wo ji ete ye yo bes ji gum kok saga 
nyim ne o nde anare. 

31 Ye gato ma kadit gu nim, An gum anato kok wai 
kadit ye mwa ne sino. Yetu gato ye bes gum kok mo 
bur re yo, ye ne sok to ye mwa mo bur ré sino. Ye ne 
ki subot suk mo bur ré sor re, wo Ye gato ma kadit 
gu, An gum kok sye wai o re. 

32 An ki rer subot suk gato An me mo gu nim ne re. 
An ki rer subot suk gato an jam re, wo yé yo onyar 
kem mo suk gato An ki ne nde. 

33 Sarewo ye gato onyar kem mo sukdu gato An ki 
ne yo, ye ne nai sukjimnut do, Yefun Allah sangge it. 
34We, Ye gato Yefun Allah syogat ma mo bur ré, 
Yefun Allah syo Yefun Gen bok nggwa mo An, Yefun 
Gen bi suktinggi ne pe gato or mó yo mo nde . Sane 
Yefun Allah bi Gan ki Yefun Allah dakai bi sukdu-i ne 

rer wa men jam sor. 

35 Men bi Ai, Yefun Allah jimnotku An bi Gan, ete An 
syo suk mwa mo An bi Gan syim wa An bi Gan jom 
sino. 

36 Ye to onyar kem mo Yefun Allah bi Gan yo, ye ne 
mbau to kapyo mato kapyo, wo ye to misyar An bi 
Gan ne yo, bere ye ne yo kem ndo mo nde, wo ye 
ne ku sukye mo Yefun Allah bi sukmaskwa ne sor to 
kapyo mato kapyo." 

4 1 Ye Farisi jam do, yé mwa ma mo Yefun Yesus 

wa Yefun Yesus ras an mo syur subere an tepsu 
Yefun bi pakon. Ye Farisi jam do yé mwa ma mo 
Yefun Yesus wai kadit Yohanes. 

2 (Yefun Yesus dakai yo ras nje mo syur nde, wo An 
bi pakon anato ras nje sor re.). 

3Yefun Yesus jam ye Farisi bi sukdu subot suk gato 
An ben ne sa, An mu kadit bur Yudea, An satu mu 
mo bur Galilea. 

4 An satu mu mo Galilea saresa, Yefun Yesus muket 
os gato wai ket bur Samaria. 

> Sane mo Samaria ne, Yefun Yesus mu kom mo 
kota dik yo gato gum do Sikhar, karowa bur det gato 
kam nyim tuya Yakub syo nai an bi gan Yusuf. 

6 Mo pe ne Yakub bi syurwak mó. Yefun Yesus kaim 
rere, we An muket os syu teker ma kom mone. Sane 
An kem ga mo syurwak de. Tomgane, kam yó miten. 

7 An bi pakon mu mo kota wa so sugit re. Orete 
nggon Samaria dik yo ma wa en syur. Nggon ne ma 
kom mo syurwak sa, Yefun Yesus ki nai mom do, 
"Nan syo syur wa Ji da et." 

8(4:7) 

2 Nggon ne ki nai Yefun Yesus do, "Ben sa u anato 
Nan ye Yahudi ndek syur kadit ji, ye Samaria ré ne?" 
(Nggon ne ki sane, we sugane ye Yahudi bariwa 
karowa ye Samaria.) 

10 Yefun Yesus ki do, "Nan jam suk gato Yefun Allah 
fro wa syo nai nan ete nan jam Ji gato ndek syur mo 
nan ne yo, bere nan walii ndekwa Ji syo syur gato ós 
nan kem ndo nai nan da, ete bere Ji syo syur ne nai 
nan da re." 

11 Nggon ne ki nai An do, "Yenggras, Nan bi sukbo 
wa Nan en syur su yo mo nde. Syurwak ré kru teker. 
Nan nai syur gato ós ji kem ndo ne kadit u ne? 

12 Men bi amui Yakub anato rom syurwak ré. An syo 
nai men. An dakai nai syur more wa an da. An bi pa 
ne sino nai syur kadit syurwak ré wa án si án bi suksi 
da. Nan nut do, Nan gum kok sye wai kadit Yakub 
bado?" 

13 Yefun Yesus ki do, "Ye gato da syur ré, bere an 
Sosa 0 re. 

14 Wo ye gato da syur gato Ji syo ne yo, an yo sosa 
o nde to kapyo mato kapyo. Syur gato Ji syo nai an 
ne tepsu syur gro mo an mit. Syur gro ne syé ete ben 
an kem ndo, an kem ndo to kapyo mato kapyo." 

15 Nggon ne ki do, "Yenggras, Nan syo syur ne wa ji 
da et, subere ji yo sosa o nde, subere ji yo mitwa ji 
satu ma wa en syur more o nde." 

16 Yefun Yesus ki nai nggon ne do, "Sane nan mu, 
nan kendo nan bi ya, ete nan si ma." 

17 Nggon ne ki do, "Ji bi ya mo nde." Yefun Yesus ki 
do, "Suk gato nan ki ne sangge. 

18 Wo nan kra yetu ge mek it, ete su ré ye gato nan 
si kem ne, yo tepsu nan bi ya nde. Sukdu gato nan ki 
ne sangge, nan bi ya mo nde." 

19 Nggon ne ki do, "Su ré ji jam Nan it. Nan yenabi, 
Nan anato Yepasye gato ki Yefun bi suktaru nai men. 

20 Ji bi amui, ye Samaria, an sum wa an som Yefun 
Allah mo banbo ré. Sarewo nin ye Yahudi ki do, men 
sum wa men som Yefun Allah mo pe dik sor, mo kota 
Yerusalem." 

2! Yefun Yesus ki nai mom do, "Nggongras, nan 
jammo suk gato Ji ki ré et. Kapyo tak bere yé yo som 
Ji bi Ai Yefun Allah mo banbo ré o nde. Sane dom, 
bere ye yo som An mo Yerusalem o nde. 

22 Nin ye Samaria som suk gato nin jam nde, wo 
men ye Yahudi som Yefun Allah gato men jam re, 
we men ye Yahudi anato yewis gato jam ete kibot 
os gato Yefun Allah fro wa yetu subere yetu kem 
gesyos. 

23 Bere kapyo tak o nde, wo su re it, men som Yefun 
Allah sisu men mit dik si men onyar dik sor. Pe gato 
men som Yefun mone Yefun yo nutbot nde, wo An 
mit iwa men yé gato som An. Yefun Allah Gen ben 

men nggiwa som An sisu men mit dik si men onyar 
dik sor re. 

24 Yefun Allah kaim tepsu yetu kaim mo nde, wo 
Yefun Allah ne Gen sor ete mó. Sane Yefun mitwa 
men sum wa men som An mo pe dik nde, wo An iwa 
ye som An sisu an mit dik si an onyar dik sor." 

25 Nggon ne ki nai Yefun Yesus do, "Ji jam do, 
Yekwesu gato Yefun Allah syogat ma mo bur ré wa 
nai men yetu kadit sukye ete jowa men, bere An 
(gato gum do Kristus) ma. An ma yo, bere An ki rer 
nai men jam subot suk mwa ne sino." 

26 Yefun Yesus ki do, "Ji gato ki suk su nan, Ji anato 
Kristus gane it." 

27 Sugane Yefun Yesus bi pakon ne satu ma. Pakon 
ne me Yefun Yesus ki suk su nggon ne sa, pakon 
yeket mone. Sarewo an yo ndo mo nggon ne do, 
"Nan mitmo suma ne?" nde. An yo ndo mo Yefun 
Yesus do, "Nan ki suk su nggon ré wa suma ne?" 
dom nde. 

28 Sane nggon ne grem mom bi sukbo gato mom en 
syur su ne kwop, ete mom satu mu mo kota. Mom 
mu kom mo kota sa, mom ki nai nje mone do, 

22"Nin ma me Ye gare et. Nin ma me Ye gato kibot 
suk mwa ne sino gato ji ben ré et. An anato Kristus 
bado?" 

30 Sane yé mo kota ne, an mu me Yefun Yesus. 

3! Yé mwa gato ma ne yo kom nde to, Yefun Yesus 
bi pakon wergat Yefun Yesus do, "Yeguru nan git 
sugit wokgan mo et." 

32 Sarewo Yefun Yesus ki nai pakon ne do, "Ji git 
sugit deyo gato nin jam nde re." 

33 Sane An bi pakon ndo mo yu do, "Ye deyo gwat 
Sugit syo nai An git bado?" 

34 Yefun Yesus ki do, "Suk gato tepsu sugit wa Ji 
anato Ji ben suk tepsu Yefun Allah mit. Ji ben An bi 
suk-i gato An syogat Ji ma mo bur re wa ben ne sor 
kom mo pe gato or mó anato tepsu sugit wa Ji git re. 

35 Nin ki do, 'Aina at o, ete men bi sukjan kri wa 
men nai.' Sarewo Ji ki sare do, nin brek, nin sokme 
nggwe tak deyo-deyo. Sukjan ne kri it. 

36 Ye gato nai sukjan kri ne ku suk mone tepsu an 
bi kamba it. Ye ne nai sukjan gato kri ne, tepsu an ós 
nje kem ndo to kapyo mato kapyo. Sane ye gato nai 
sukjan kri si ye gato jan sukjan ne sino mit iwa re. 

37 Sane sukdu gato yé ki ré, sangge, sare do, 'Yetu 
ge dik yo jan sukjan, yetu ge dik yo o nai sukjan gato 
kri." 

38 Ji syogat nin mu nai sukjan gato nin yo jan nde. 
Ye yi anato jan sukjan ne, ete nin anato nai an bi 
sukjan gato kri ne." 

32 Sane ye Samaria mwa, gato kem mo kota ne, án 
nai sukjimnut dik do, án onyar kem mo Yefun Yesus 
mo sukdu gato nggon ne ki sare do, "Ye gane kibot 
suk mwa ne sino gato ji ben ne re." 

40 Sane ye Samaria ne ma kom mo Yefun Yesus sa, 
án ndek gat Yefun Yesus subere Yefun si án kem sino 
mone. Sane Yefun Yesus kem mone kom mo kam we 
rek. 

41 Qrete ye Samaria mwa wai o nai sukjimnut dik 
do, án onyar kem mo Yefun Yesus, we án dakai jam 
sukdu gato Yefun Yesus ki ne. 

Ye Samaria ne ki nai nggon ne do, "Su ré men 
onyar kem mo Yefun Yesus mo nan bi sukdu-i sor 
nde, wo men onyar kem mo An, we men dakai jam 
An ki An bi sukdu-i re. Men jam do, An anato Ye gato 

ma wa An nai men yetu sino mo bur re we kadit 
sukye, subere men kem ndo to kapyo mato kapyo." 

43 Yefun Yesus kem mo kota Sikhar kom mo kam 
we rek, orete Yefun Yesus mu kadit kota ne, An mu 
mo bur Galilea. 

““Yefun Yesus dakai ki do, "Yenabi gato ki Yefun 
Allah bi suktaru satu mu mo an dakai bi nat-i yo, bere 
yé mone bariwa jammo an re." 

45 Sarewo Yefun Yesus mu kom mo Galilea sa, ye 
Galilea kak yé mit wa An ma, we su gabere Kam Sye 
Waiket mo Yerusalem, ye Galilea ne simo kam sye 
mone, ete me suk mwa gato Yefun Yesus ben mone. 

46 Orete Yefun Yesus satu mu mo kota Kana mo 
bur Galilea ne o. Tomga nyim An frus syur tepsu nau 
anggur rom mone. Yefun Yesus kom mone sa, An ku 
yesu ge dik yo gato ben suk wa yeraja. Yesu ne bi 
gan i. Yesu bi gan ne kem mo kota Kapernaum. 

47 Sane yesu ne jam do Yefun Yesus ma kom mo 
Galilea kadit Yudea sa, an mu ku Yefun Yesus. An 
ndek mo Yefun Yesus do, Yefun mu mo Kapernaum 
wa ben an bi gan gato i ne ge. An bi gan ne karowa 
kwop rok. 

48 Yefun Yesus ki nai yesu gato ben suk wa yeraja si 
nje mone do, "Nin gare yo me suk gato kadum Yefun 
Allah bi suktinggi bor su nin gro nde yo, bere nin yo 
onyar kem mo Ji mo nde." 

“Yesu gato bi gan i ne ki do, "Yenggras, Nan ma 
kekro, ondeyo ji bi pa bere kwop re." 

50 Yefun Yesus ki nai yesu ne do, "Nan mu sor, nan 
bi pa ge re." Yesu ne onyar kem mo sukdu gato 
Yefun Yesus ki nai an, ete an mu re. 

51 An mu kom mo os mit saresa, an bi pakwerut ma 
ku an ete ki do, "Yenggras nan bi pa yebris mbau, an 
ge rel" 

52 Yesu ne ndo mo an bi pakwerut do, "Kam sa u 
anato ji bi gan ge kadit pa bi suki ne?" Pakwerut ne 
ki do, "Kamekre, kam ti ri sa, pa jam nde re, an kaim 
yo kam o nde." 

53 Sane pa bi ai ne napakom suk gato Yefun Yesus 
ki do, "Nan bi pa ge re," sugane kam ti ri. Sane an si 
an bi rus nai sukjimnut dik do, án sino onyar kem mo 
Yefun Yesus kadit kam ne it. 

5 Yefun Yesus ma kadit bur Yudea ma kom mo 
Galilea sa, An ben suk gato ben yé yeket wam 
kedowe it anane. 

1 Orete Yesus mu mo Yerusalem wa An simo ye 
5 Yahudi bi kam sye dik yo mone. 

2 Mo Yerusalem karowa pe gato gum do, "Domba bi 
Ros Syo" ne syurgun dik yo mone. Syurgun ne su a 
Ibrani gum do Betesda. Mone yé nggo nukot mumek 
wairi syurgun ne. 

3Yé mwa gato i an sem mo bur mo nukot bok ne 
mo syurgun de. Deyo gro ndu e, deyo gwes út e, 
deyo syim si gwes út re. [Yé mwa gato i ne, an eswa 
syurgun rom-ram, 

“we wam bok yo Yefun Allah bi malaikat is ma mo 
syurgun, ete malaikat ne ben syur ne rom-ram. Syur 
ne do rom-ram yo, ye gato mu bok ngga mo syur ne 
nyim kadit ye yi neya, bere an ge kadit an bi suki re.] 

> Yebris ge dik yo kem mo nat ne, an i sor mu kom 
mo tahun musyu gri sop munggwo. 

SYefun Yesus me an sem mone, ete Yefun jam do 
an i nam it sa, Yefun Yesus ndo mo yebris ne do, 
"Nan iwa nan ge kadit nan bi suki ne bado?" 

7 Ye gato i ne ki nai Yefun Yesus do, "Yenggras, syur 
rom-ram yo, ye yo ós wa gwat ji ngga mo syurgun ne 
kekro nde. Ji do mu mo syur ne saresa, ye yi anato 
mu ngga mo syur ne nyim wé kadit ji re." 

8 Sane Yefun Yesus ki nai an do, "Nan sun, nan pam 
nan bi sun, nan mu se!" 

?Yefun Yesus do syogat an sun sane, sugane it 
ye ne ge re. An pam an bi sun, orete an mu. Yefun 
Yesus ben ye ne ge su kam Sabat, 

10 Sane ye Yahudi bi yepasye ki nai ye gato ge sim 
ne do, "Kam ré kam sye, kam Sabat, men bi yenggras 
duno men do, su kam Sabat men ben suk nde, sane 
nan pam nan bi sun nde." 

11 Sarewo yebris ne ki nai yepasye ne do, "Ye gato 
gado ben ji ge ne, An anato syogat ji pam ji bi sun, 
ete ji gwat mu." 

12 Sane yepasye ndo mo an do, "Je u gei anato 
syogat nan pam nan bi sun, ete nan gwat mu ne?" 

13 Sarewo ye gato ge kadit an bi suki ne jam nde Ye 
gato ben an ge ne, we Yefun Yesus fres mo yé mwa 
miten kadit an re. 

14Ber o, ete Yefun Yesus ku yebris ne mo Yefun 
Allah bi nu mit, ete Yefun ki nai an do, "Su ré nan ge 
it. Nan ben sukibit o nde, ondebe nan ku sukye sye 
wai kadit ne o re." 

15 Sane ye ne syesyar mu mo nden, ete an ki nai ye 
Yahudi bi yepasye do, Yefun Yesus gane anato ben 
an ge re. 

16 Sane yepasye ne meret os wa ben sukye nai 
Yefun Yesus, we Yefun ben ye ne ge su kam sye kam 
Sabat ne. 

17 Sarewo Yefun Yesus ki nai ye Yahudi bi yepasye 
ne do, "Ji bi Ai Yefun Allah ben suk gat sor kom mo 
kam re, sane Ji waii ben suk dom." 

18 Yefun Yesus ki bi sukdu-i ne anato ye Yahudi 
wergat án nggwa nggi wai o subere án meret os wa 
án gu Yefun Yesus wé. Yepasye meret os nggi wai 
0, mo suk gato Yefun Yesus ben siri kadit ye Yahudi 
bi sukduno subot kam sye ne sor nde, wo yepasye 
ne maskwa mo gato Yefun Yesus ki do, Yefun Allah 
anato An bi Ai re. Yefun Yesus ki do, Yefun Allah 
anato An bi Ai bi sukjimnut do, Yefun Yesus dakai 
anato tepsu Yefun Allah. 

12 Yefun Yesus ki suk su ye Yahudi bi yepasye sare 
do, "Suk gato Ji ki ré suksangge anare, Ji gato Yefun 
Allah bi Gan, Ji wadigan yo nggiwa ben suk nde. Ji 
ben suk gato Ji me Ji bi Ai ben ne ko. Suk gato Ji bi Ai 
ben ne yo, bere An bi Gan to Ji ré waii benbot dom. 

20We Ji bi Ai bi sukjimnut sye kas subot Ji, gato An 
bi Gan. An kadum suk mwa ne sino gato An dakai 
ben ne nai Ji. Bere An kadum suk gato sye wai nai Ji 
o re, subere nin yeket. 

21 Ji bi Ai Yefun Allah anato sun yekwop mbau satu, 
ete ben ye ne kem ndo to kapyo mato kapyo. Sane 
dom, An bi Gan to Ji ré ben yetu gato An mit iwa ne 
kem gesyos. 

22 Ji bi Ai Yefun Allah yo ndobot yetu nde. Ji bi Ai 
dakai bes Ji wa Ji ndobot yetu mwa ne sino mo bur 
ré sor. 

23Ji bi Ai bes Ji gum wa Ji ndobot yetu subere yé 
mwa ne sino jammo An bi Gan tepsu yé jammo An. 
Ye gato yo jammo Ji nde yo, ye ne yo jammo Ji bi Ai 
gato syogat Ji ma mo bur ré dom nde. 


Yohanes 5 381 


24 Suk gato Ji ki ré suksangge anare, ye gato jammo 
Ji bi sukdu, orete an onyar kem mo Ji bi Ai gato 
syogat Ji ma mo bur ré it yo, ye ne kem gesyos it. 
Bere Ji yo syo sukye nai ye ne mo bot gesyos nde. 
Ye ne brek kadit os gato mu mo bot gesyos, ete an 
muket os gato mu mo pe gato an kem ndo to kapyo 
mato kapyo it. 

25 Suk gato Ji ki ré suksangge anare, Ji bi sukdu ne 
karowa bor it. Karowa o nde, wo bor it anare. Bere 
yekwop jam Yefun Allah bi Gan to Ji ré ké. Ye gato 
jam Ji ké ne yo, ye ne mbau satu. 

26 Tepsu Ji bi Ai dakai anato ben yetu mbau, An ben 
An bi Gan to Ji ré nggiwa ben yetu mbau dom. 

27 Yefun Allah bes Ji gum kok wa Ji ndobot yetu, we 
Ji anato gum do Yetu bi Pa. 

28 Nin yeket suk gato Ji ki ne nde, we karowa yé 
mwa gato kwop ne jam Ji ké, 

29 ete yé ne syesyar kadit bi makwe ne. Yé gato ben 
suk gato ndo yo, yé ne sun ete mbau to kapyo mato 
kapyo. Sarewo yé gato ben suk gato ibit yo, yé ne 
sun ete ku sukye mo bot gesyos." 

30"Ji dakai yo ben suk tepsu Ji dakai bi sukjimnut 
nde, wo Ji ndobot yetu mo suk gato an ben ne tepsu 
sukdu gato Ji bi Ai ki ne. Ji ndobot nje sisu sangge 
sor, Ji ndobot nje sisu ri-roi, we Ji yo ben Ji bi suk-i 
ket Ji i nde, wo Ji ben Ji bi suk-i tepsu Ji bi Ai gato 
syogat Ji ma mo bur ré mit-i sor. 

3! Ji dakai ki sukdu subot Ji dakai yo, bere nin nut 
do, suk gato Ji ki ne yo sangge nde. 

32 Sarewo Yetu ge dik yo o anato ki sukdu rer subot 
Ji mo re. Ji bi Ai anane. An bi sukdu-i ne sa, sangge. 
33 Nin syogat yé bok yo mu ndo mo Yohanes, ete 

Yohanes ki sukdu subot Ji gato sangge mo re. 

34 Sukdu gato yetu ki subot Ji, Ji dakai yo mitmo 
sukdu ne nde re. Sarewo Ji ki subot Yohanes bi 
sukdu-i subere ós nin brek kadit os ibit, subere nin 
kem ndo to kapyo mato kapyo. 

35 Yohanes ne tepsu sukru gato ru rer, ete i-rer ne 
ku pe gato ndendu mó. Ketke nin iwa sukru ne, i-rer 
ku nin, wo yo nam nde ge, nin bariwa re. 

36 Yohanes ki bi sukdu-i subot Ji mó re, sarewo suk 
mwa ne sino gato Ji bi Ai syogat Ji ben more kadum 
rer wai kadit sukdu ne do, Yefun Allah anato syogat 
Ji ma mo bur ré re. 

37 Sane dom, Ji bi Ai gato syogat Ji ma mo bur ré, 
An anato ki sukdu rer subot Ji. Wo nin yo jam An ki 
An bi sukdu-i yo mo nde. Nin yo ku An gro-i yo mo 
nde. 

38 Nin yo grem An bi sukdu mo nin mit dom nde, we 
Ji, gato An syogat ma mo bur re, nin yo onyar kem 
mo nde. 

39 Nin samok wa nin baca Yefun Allah bi sukdu 
petok sor, we nin gendo nin baca yi sor re, bere nin 
kem ndo to kapyo mato kapyo. Mo sukdu ne Yefun 
Allah dakai anato ki sukdu rer subot Ji. 

40 Ji da kak os wa nin kem ndo to kapyo mato 
kapyo, sarewo nin bariwa nin jammo Ji. 

41 Ji yo mitwa nin yetu un Ji gum nde. 

42 Ji jam nin kom mo nin mit re. Ji jam do, nin bi 
sukjimnut sye yo kas subot Yefun Allah mo nde. 

4 Ji bi Ai bes Ji wa Ji ma mo bur ré, wo nin bariwa 
Ji re. Wo ye yi dakai bes an gum kok ete ma yo, bere 
nin iwa ye ne. 

24 Nin bi sukjimnut sye wa ye yi un nin gum, ete nin 
bambrai wa Yefun Allah un nin gum ne yo, bere nin 
nai sukjimnut dik wa nin onyar kem mo Ji sa u ne? 

Yefun Allah, An ka dik ne sor, ye yi yo nggi wai kadit 
An nde. Sarewo nin yo werwa ben suk subere An un 
nin gum nde. 

% Nin gendo Ji anato ndak nin gum mo Ji bi Ai 
gwem. Sane nde. Wo ye gato nin kwabom kam mó, 
gato gum do Musa, bere an anato ndak nin mo Ji bi 
Ai gwem. 

46 Nin do onyar kem mo Musa it yo, bere nin onyar 
kem mo Ji dom, we Musa krom sukdu subot Ji mó re. 

47 Wo nin yo onyar kem mo suk gato Musa krom ne 
nde, sane bere nin onyar kem mo suk gato Ji ki ne sa 
u ne?" Bere yo mo nde. 

! Kam yo tak o, Yefun Yesus mu mo Em Galilea 
deta. Em Galilea ne, ye kendo gum dik yo o do 
Em Tiberias. 

2Yefun Yesus si An bi pakon mu ne sa, yé mwa 
boribot An, we yé mwa ne me suk gato Yefun Yesus 
ben gato kadum Yefun Allah bi suktinggi. Yé mwa ne 
yeket mo gato Yefun Yesus ben ye gato ine ge. 

3 Sane Yefun Yesus si bi pakon mu it mo banbo dik 
yo, ete án sino kem not mone. 

“Tomgane karowa ye Yahudi bi Kam Sye Waiket it. 

> Yefun Yesus kem mone, An sokbot nden neya sa, 
An me yé mwa teker ma mone. An ndo mo Filipus 
do, "Men so sugit mo u wa yé mwa more git ne?" 

6 (Yefun Yesus dakai jam suk gato bergan An ben, 
sarewo An dakai ndobot Filipus subere An jam suk 
gato Filipus ki ne sor re.) 

7 Filipus ki nai Yefun Yesus do, "Men mu so roti su 
sugum tepsu men ben suk mu kom aina munggwo, 
ete men nai bi sugum ne yo, sugum mwa ne bere yo 
tep wa men so roti wa yé mwa ré sino git nde. Deyo 
ku wokgan sor re, deyo yo ku nde." 

8Yefun Yesus bi pakon dik yo o, Andreas, gato 
Simon Petrus bi nji ne, an ki nai Yefun Yesus do, 

"Pa yebris dik yo anare, an bi an bi roti koi mek 
si bi boge ge we. Sarewo sugit wokgan ré tepsu yé 
mwa ré sa u ne?" 

10 Yefun Yesus ki nai An bi pakon do, "Nin syogat yé 
mwa ne kem ga." Mo pe ne, es sor re kom, es mwa. 
Sane yé mwa kem mone it, yebris gato kem mone 
karowa ge ribu mek. 

11 Yefun Yesus nai roti gato pa yebris gwat ne, An 
nai sa, An ki do, "Ndo mo Nan, Yefun Allah wa sugit 
gato Nan syo nai men ré." Orete Yefun Yesus syobot 
yé mwa gato kem mone git sino. Orete An nai boge 
ne dom. Yefun Yesus ki do, "Ndo mo Nan, Yefun 
Allah wa boge gato Nan syo nai men ré." Orete An 
syobot yé mwa ne git sino. Yé mwa ne git sane sor 
yé on ge kai. 

12 Yé on ge sa, Yefun Yesus ki nai An bi pakon do, 
"Nin sum sugit koita, nin bare sugit wokgan yo wé 
dom nde." 

13 Sane Yefun Yesus bi pakon sum sugit napta kadit 
roti gum mumek gato yé mwa mone git ne. An sum 
ete bok mo yu sye musyu dik sop we ses kai. 

14 Yé mwa mone me Yefun Allah bi suktinggi bor 
mo suk gato Yefun Yesus ben mone sa, an ki do, 
"Sangge yenabi gato Yefun Allah tom su men do, 
bere An syogat ma mo bur ré, ana gare it." 

15 Yefun Yesus jam do, yé mwa mone iwa ma 
ete syaugat Yefun Yesus jom an sino tepsu yeraja. 
Sarewo Yefun Yesus bari re, sane Yefun mu kadit an 
mu mo banbo mo nden. Yefun Yesus wadigan kem 
dor mone. 

16 Kam dek it, Yefun Yesus bi pakon is kadit banbo, 
mu mo em de. 

17 Orete pakon ne it mo kwem wa án mu mo 
Kapernaum mo em deta. Sugane ndendu it, sarewo 
Yefun Yesus yo ma ku án nde tó. 

18 Nofuf kas nggi ete ben em bak frek. 

19 An do mbros kwem ko gan kadit em de, or an me 
Yefun Yesus ma karowa án. Yefun Yesus muket gwes 
bot em rom deyu. Pakon me Yefun Yesus ma sa, án 
kwabom kro ndo nde. 

20 Sarewo Yefun Yesus ki nai án do, "Nin nyu nde! 
Ji anare." 

21 Sane pakon iwa bes An it mo kwem mit. Yefun 
Yesus it mo kwem mit-i, sugane kwem syek mo 
nden-i, mo pe gato an sino mu mone. 

22 Bi ik o, yé mwa gato kem mo em deta ne, an 
napakom do, kwem dik sor nor mone, ete Yefun 
Yesus yo si An bi pakon mu nde. An bi pakon anato 
mu sor re. 

23 Qrete kwem bok yo kadit kota Tiberias ma kom 
mone. Kwem ne nor karowa nat gato yé mwa git roti 
gato Yefun Yesus ki ndo mo Yefun Allah wa ne, ete 
Syo nai an git ne. 

24 Yé mwa ne me do, Yefun Yesus si An bi pakon yo 
mone o nde sa, yé mwa ne it mo kwem bok gane mu 
mo Kapernaum wa syeret Yefun Yesus mone. 

25 Yé mu kom mo em deta ne, ete yé ku Yefun 
Yesus mone sa, yé ne ndo mo An do, "Yeguru, Nan 
ma more su kam u ne?" 

26 Yefun Yesus ki nai yé ne do, "Suk gato Ji ki ré 
suksangge anare, nin meret Ji mo gato Ji kadum 
Yefun Allah bi suktinggi bor nde, wo nin meret Ji, we 
nin ku sugit wa nin git sane sor nin on ge sor re. 

27 Nin ben suk it yo, nin meret sugit gato bergan 
kwik kadit nin nde re. Wo nin ben suk it yo, nin meret 
sugit gato kem nam, gato ben nin mbau gesyos. Bere 
Yetu bi Pa to Ji ré syo sugit ne nai nin re, we Ji bi Ai 
Yefun Allah bes Ji gum kok subere Ji kak os ndo wa 
nin kem gesyos re." 

28 Qrete yé mwa ne ndo mo Yefun Yesus do, "Men 
ben suk sato suma anato tepsu Yefun Allah mit ne?" 

22 Yefun Yesus ki nai yé ne do, "Suk gato Yefun 
Allah iwa nin ben anato nin onyar kem mo Ye gato 
Yefun Allah syogat ma mo bur ré." 

30 Sane yé ne ki nai An do, "Sane Nan ben suk sato 
suma bor wa men me subere men onyar kem mo 
Nan ne? Suma anato bere Nan ben ne? Bere Nan ben 
suk tepsu suk gato bor suga nyim tuya, 

3! men bi amui kem mo pe gato kwe yo kom mo 
nde, ete an git sugit gato gum do 'manna.' Tepsu yé 
krom mo Yefun Allah bi sukdu do, 'An syo sugit is 
kadit gu ma wa yé git." " 

32 Sane Yefun Yesus ki nai yé mwa mone do, "Suk 
gato Ji ki ré suksangge anare, Musa anato syo sugit 
gato is kadit gu nai nin nde re. Sarewo Ji bi Ai anato 
syo sugit gato sangge kadit gu nai nin ne, 

33 we Yefun Allah bi sugit-i anato Ye gato is kadit gu 
ma mo bur ré. Ye ne ben yetu mo bur ré mbau." 

34Sane yé mwa ne ki nai Yefun Yesus do, 
"Yenggras, Nan syo sugit ne nai men petok sor." 

35 Yefun Yesus ki nai an do, "Ji ré anato tepsu sugit 
gato ben yetu mbau. Ye gato ma mo Ji yo, an yo on 
de o nde. Ye gato onyar kem mo Ji yo, an yo sosa o 
nde sor to kapyo mato kapyo. 

36 Sarewo Ji ki nai nin mó re, sare do, nin da me Ji 
Su nin gro re, wo nin yo onyar kem mo Ji nde. 

37 Yé mwa gato Ji bi Ai syo nai Ji, bere an sino ut 
mo Ji. Ye to ma ut mo Ji yo, Ji yo syun ge dik yo wé 
dom nde. 

38 We Ji is kadit gu ma mo bur ré wa Ji ben Ji bi Ai 
bi suk-i gato An imo, we An anato syogat Ji ma more. 
Ji yo ben Ji dakai bi suk-i nde. 

39 Ji bi Ai gato syogat Ji ma more, An mit i do, yé 
sino gato An syo nai Ji ne, Ji mewa subere ge dik yo 
ges mo nde, ge dik yo gwet nde, wo Ji jom an pe sor, 
ete su kam gato bur ré kru yo, bere Ji sun an sino. 

40 Sane dom, Ji bi Ai miti do, yé mwa ne sino gato 
me An bi Gan to Ji ré, ete an onyar kem mo Ji yo, an 
kem ndo to kapyo mato kapyo. Bere su kam gato bur 
ré kru yo, Ji sun an mbau satu. Suk gato Ji bi Ai imo 
anane it." 

41 Yefun Yesus ki bi sukdu-i saresa, ye Yahudi duwer 
Yefun mo sukdu gato An ki sare do, "Ji anato tepsu 
sugit gato is kadit gu ma." 

42 Ye Yahudi ne ki do, "Ye ré, An anato Yusuf bi pa, 
gato gum do Yesus fe! Men jam An bi im si bi ai re. 
Ben sa u anato An ki do, An is kadit gu ma ne?" 

43 Orete Yefun Yesus ki nai ye Yahudi do, "Nin 
duwer yu mo sukdu neo nde. 

44 Ji bi Ai gato syogat Ji ma mo bur ré, An tik ye mit 
anato ye jammo Ji, ondeyo ye yo jammo Ji nde. Ye 
gato jammo Ji, suga bur ré kru it yo, bere Ji sun ye 
ne mbau satu. 

% Yenabi krom mo Yefun bi sukdu do, 'Bere Yefun 
Allah duno yé mwa ne sino.' Yé mwa ne sino gato 
jam sukduno kadit Ji bi Ai ete benbot, bere ye ne ma 
mo Ji. 

46 Yefun Allah da duno yetu, wo yetu yo me Ji bi Ai 
mo nde. Ji, gato ma kadit Yefun Allah sa, Ji dakai sor 
ete me Yefun Allah re. 

47 Suk gato Ji ki ré suksangge anare, ye gato onyar 
kem mo Ji it yo, ye ne kem ndo to kapyo mato kapyo. 
48 Ji dakai anato tepsu sugit gato ben yetu mbau. 

“9 Tomga nyim tuya nin bi amui git sugit gato gum 
do 'manna,' mo pe gato kwe yo kom mo nde. An git, 

orete ri ma án kwop re. 

50 Sarewo ye gato git sugit gato is kadit gu ma ré 
yo, ye ne yo kwop nde. 

31 Ji dakai anato tepsu sugit gato is kadit gu ma ré. 
Sugit ré ben yetu mbau. Ye to git sugit ré yo, ye ne 
kem gesyos it, an mbau to kapyo mato kapyo. Sugit 
gato Ji bi wa ben yetu mo bur ré mbau anato Ji dakai 
ku." 

?2 Ye Yahudi jam suk gato Yefun Yesus ki ne sa, an 
duwer yu, an ot is yu, an ki do, "Ben sa u anato Ye ré 
syo An ku wa men git ne?" 

53 Yefun Yesus ki nai an do, "Suk gato Ji ki ré 
suksangge anare, nin yo git Yetu bi Pa ku, ete nin da 
Yetu bi Pa dé nde yo, bere nin kem ndo sisu sangge 
nde. 

“Ye to git Ji ku si da Ji dé yo, ye ne kem gesyos. 
Or o bur ré kru it yo, bere Ji sun ye ne mbau satu. 

>> Ji ku anato sugit gato ben yetu mbau sisu sangge. 
Ji dé anato syur gato ben yetu mbau sisu sangge. 

56 Ye to git Ji ku si da Ji dé yo, ye ne si Ji tepsu 
yedik petok sor. Ji dom si ye ne tepsu yedik. 

57 Ji bi Ai gato ben yetu mbau syogat Ji ma more. 
Sane tepsu Ji mbau mo An, ye to git Ji ku, bere mbau 
mo Ji dom. 

58 Sane Ji dakai anato sugit gato is kadit gu ma. 
Sugit ré yo tepsu sugit gato nin bi amui git ne nde. 
Nin bi amui git sugit gato gum do manna, sarewo 
án kwop re. Wo ye to git sugit ré yo, ye ne mbau to 
kapyo mato kapyo." 

52 Yefun Yesus duno nje mo nu ari mo kota 
Kapernaum, An ki sukdu mwa subot An dakai tepsu 
sugit gato ben yetu mbau ne nai nje mone jam. 

60 Pakon ge bok yo jam Yefun Yesus bi sukdu-i ne 
or wé, ete pakon ne ki do, "An bi sukdu-i yé teker wa 
men jambot. Je u anato nggiwa an nai sukdu ne, ete 
an grem mo an mit ne?Yo mo nde!" 

61 Yefun Yesus dakai jam do, An bi pakon duwer yu 
mo sukdu gato An ki ne. Sane Yefun Yesus ki nai an 
do, "Te, nin maskwa Ji mo sukdu gato Ji ki ne bado? 

62 Nin sokme Yetu bi Pa to Ji ré it satu mo gu, mu 
mo pe gato Ji ma kadit ne yo, bere nin sa u ne? 

63 Yefun Allah Gen anato ben yetu mbau. Men yetu 
dakai sor yo nggiwa men ben men mbau nde. Sukdu 
gato Ji ki nai nin ne anato sukdu gato ma kadit Yefun 
Allah Gen. Sane sukdu ne anato ben nin mbau. 

64 Sarewo nin deyo bariwa jammo sukdu ne." (Kadit 
ketke ne it, Yefun Yesus jam ye gato bere bariwa 
jammo An bi sukdu-i si ye gato bere tepsu yeketut 
gato meret os wa gwat yeko ma wa but An.) 

65 Yefun Yesus ki o do, "Nin deyo bariwa jammo Ji 
bi sukdu-i anato suga nyim Ji ki nai nin do, Ji bi Ai 
kak yé bi sukjimnut anato yé ne jammo Ji, ondeyo ye 
yo jammo Ji nde." 

66 Sane su kam gane it, Yefun Yesus bi pakon mwa 
mu brek kadit An, pakon ne yo simo An o nde. 

67 Orete Yefun Yesus ndo mo An bi pakon ge musyu 
dik sop we ne do, "Nin waii iwa mu kadit Ji dom 
bado?" 

68 Simon Petrus ki nai An do, "Men mu mo je u o 
ne? Nan bi sukdu-i sor anato kak os wa men kem ndo 
to kapyo mato kapyo. 

62 Men onyar kem mo Nan it. Men jam do, Nan 
anato Ye gato Yefun Allah bes ete syogat ma more 
wa Nan ben An bi suk-i." 

7? Yefun Yesus ki do, "Sane, Ji anato bes nin tepsu 
Ji bi pakon ge musyu dik sop we fe? Sarewo nin ge 
dik yo tepsu biris." 

71 Yefun Yesus ki subot Yudas, gato Simon Iskariot 
bi pa anane. Kapre Yudas sok mo pakon ge musyu 
dik sop we ne, Yudas anato tepsu yeketut gato bere 
gwat os wa yeko ma but Yefun ne. 

7 1 Orete Yefun Yesus mubot peyo-peyo mo bur 

Galilea. An yo mu mo bur Yudea nde, we An jam 
do, ye Yahudi mone meret os wa gu Yefun Yesus 
kwop wé. 

2Sugane karowa ye Yahudi bi Kam Sye Nu Ti 
Kwenat, gato ye Yahudi napawa nu ti gato an bi amui 
nggo su kwenat ne. 

3Karowa kam sye ne, sane Yefun Yesus bi nji ki 
nai An do, "Nan mu kadit pe ré, ete Nan mu mo bur 
Yudea subere Nan bi pakon me Nan ben Nan bi suk-i 
gato ben nje yeket et. 

“Nan iwa yé mwa bes Nan gum yepasye, saneyo 
Nan mu ben Nan bi suk-i ne bor wa yé mwa me et, 
Nan gurik wa nde. Nan ben Nan bi suk-i gato ben nje 
yeket bor more, sane Nan mu Nan waii ben wa yetu 
mwa ne sino me o et." 

> (An bi nji yo onyar kem mo Yefun Yesus dom nde 
anato An bi nji ki bi sukdu-i sane.) 

6 Sane Yefun Yesus ki nai An bi nji do, "Yefun Allah 
ki nai Ji do, kam ne tep wa Ji ben suk yo bor nde to 
yo, Ji yo ben suk nde to. Wo nin sa, nin ben nin bi 
suk-i su kam daret sor, kam mwa ne sino ndo wa nin. 

7 Yetu mo bur ré bere an yo bariket nin nde. Sarewo 
Ji ki yetu mo bur ré mo sukibit gato yé ben ne bu 
anato an bariket Ji. 

8 Nin dakai mu simo kam sye ne sor. Ji yo mu mone 
nde to, we kam yo tep wa Ji mu nde tó." 

2 An ki An bi sukdu-i nai An bi nji ne or sa, An kem 
mo Galilea yei. 

10 Yefun Yesus bi nji mu simo kam sye mo 
Yerusalem, or Yefun Yesus dakai waii mu mone. 
Sarewo An yo kadum nggwa nai yé mwa jam nde, 
wo An gurik An dik kadit nje. 

11 Mo kam sye ne ye Yahudi bi yepasye meret Yefun 
Yesus mone. Yepasye ne ndobot yu do, "Ye gane mo 
u ne?" 

12 Yé mwa gato sum wa simo kam sye ne, an tom 
apre nai yu subot Yefun Yesus. Deyo ki do, "An Ye 
gato ben sukndo." Deyo o ki do, "Nde re! An gwat os 
ibit ben kidar yé mwa." 

13 Sarewo yé yo ki sukdu subot An mo yé mwa 
gwem nde, we yé nyuwa ye Yahudi bi yepasye ware. 
1#Ye Yahudi konwa kam sye ne mu kom mo kam 
gri, or kam do at sa, Yefun Yesus mu mo Yefun Allah 
bi nu de mo ros de mit ne, An sok mo mit, ete An 

duno nje mone. 

15 Ye Yahudi bi yepasye yeket An bi sukduno-i. 
Yepasye ne ki do, "Bei, Ye ré yo farkor mo nde, sane 
ben sa u anato An jam suk mwa ré ne?" 

16 Yefun Yesus ki nai yepasye ne do, "Ji ki Ji bi 
sukduno-i are nde, wo Ye gato syogat Ji ma mo bur 
re bi sukduno-i anato Ji ki re. 

17 Ye gato iwa ben suk tepsu Yefun Allah mit ne yo, 
bere ye ne jam rer do, sukduno ne ma kadit Ji dakai, 
ondeyo sukduno ne ma kadit Yefun Allah, bere ye ne 
jam. 

18 Ye gato ki an dakai bi sukduno-i yo, an werwa an 
dakai bes an nggwa kok mone. Sarewo an werwa an 
bes Ye gato syogat an ma ne yo, an sa, ye gato ki bi 
sukdu-i ri roi anane, an yo kidar nje yo mo nde. 

19 Musa krom Yefun Allah bi sukduno wa nin benbot 
mo re. Sarewo nin yé bok ne sino yo benbot Musa bi 
sukduno-i nde, nin ge dik yo dom nde. Nin ben suk 
wai mo Musa bi sukduno-i ne. Sane dom, nin meret 
os wa nin gu ji kwop wé." 

20 Yé mwa ne ki do, "Bei! Je u gei anato meret os 
wa gu Nan kwop ne? Semda ben Nan ko re go!" 

2! Yefun Yesus ki nai an do, "Ji ben yetu ge dik gato 
i ne ge su kam Sabat sor, ete nin yeket. 

22 Sarewo Musa duno nin wa nin bisunat pa yebris, 
Sane su ré nin bisunat nin bi pa su kam sye kam 
Sabat ne dom. (Musa yo duno nin subot sunat kadit 
ketke nde, wo nin bi amui anato duno nin subot 
sunat su ketke.) 

23 Sane nin bisunat nin bi pa su kam sye subere nin 
ben suk yo siri kadit Musa bi sukduno-i nde yo, suma 
ben anato nin maskwa Ji mo gato Ji ben ye gato i ne 
ge satu su kam sye ne? 

24 Nin ki nje gum ibit mo suk gato nin dakai me su 
nin gro daret nde, wo nin nutbot sisu ndo, nin watbot 
kom mo mit, orete nin nai sukjimnut gato sangge et." 

25 Sugane ye Yerusalem deyo ndo mo yu do, "Ye 
gare anato Ye gato men bi yepasye syeret wa gu We 
bado? 

26 Sarewo An dakai ki suk mo ye mwa gwem, 
yepasye yo ma duwer An mo nde, yepasye yo ki suk 
yo mo nde. Su re men bi yepasye nut do, sangge, Ye 
re anato Yekwesu gato Yefun Allah syogat ma mo bur 
re wa nai men yetu kadit sukye ete jowa men bado? 

27 Sarewo Yekwesu gato Kristus ne ma it yo, bere 
men yo jam nat gato An ontu mo nde. Wo Ye re sa, 
men jam nat gato An ontu mo re." 

28 Orete Yefun Yesus duno nje mo Yefun Allah bi 
nu de mo ros de mit saresa, An ki bi sukdu-i ne sye 
ye, An saiye do, "Sane, nin nut do nin jam Ji e? Nin 
nut do nin jam nat gato Ji ontu kwop mone bado? Ji 
dakai ma tepsu Ji dakai bi sukjimnut-i nde, wo Ye 
gato syogat Ji ma more, An sa, An ben An bi suk-i ri 
roi. Nin jam nde An re, 

29 wo Ji sa, Ji jam An, we Ji ma kadit An. An anato 
syogat Ji ma more." 

30 Sugane ye Yahudi bi yepasye iwa but Yefun Yesus 
ware, ye yo syimtok An mo nde, we An Gen syu tó. 
Kam gato Yefun Allah fro wa ye but An yo bor nde tó. 

31 Kapre yepasye iwa but An, ye mwa mone napyo 
sye nai sukjimnut dik do, yé onyar kem mo Yefun 
Yesus. Sane yé ne ki do, "Kristus do ma it yo, An 
kadum Yefun Allah bi suktinggi su suk gato ben yé 
yeket mwa wai kadit Ye ré bado? Mo nde, Kristus ana 
gare it!" 

32 Ye Farisi bok yo mone jam yé mwa ki suk apre 
nai yu subot Yefun Yesus. Sane ye Farisi si yekwesú 
mo Yefun Allah bi nu syogat ye gato mewa Yefun 
Allah bi nu ne mu wa but Yefun Yesus. 

33 Yefun Yesus ki nai yé mwa gato mo Yefun Allah 
bi nu ne do, "Ji si nin kem more nam gan yo o sor re, 
orete Ji satu mu mo Ye gato syogat Ji ma mo bur ré 
re. 

34 Bere nin syeret Ji ware, nin yo ku Ji nde. Nin yo 
ku os wa ma mo pe gato Ji mu mone nde." 

35 Ye Yahudi bi yepasye ndo mo yu do, "Ye gare 
ki do An mu mo u anato men yo ku os wa men mu 
ku An nde ne? Bere An mu ku men bi nje-i mo ye 
Yunani bi nat-i ko kadit men, ete duno ye Yunani 
mone bado? 

36 Ye ré ki do, bere men syeret An, sarewo men yo 
ku An nde re. Men mu mo pe gato An kem mó dom 
nde re. An bi sukjimnut-i sa u ne?" 

37 Ye konwa kam sye kam bok ne kom mo kam gato 
ye bes gum kok gato kam wari ne sa, Yefun Yesus ti 
mo yé mwa gwem mo Yefun Allah bi nu, ete An saiye 
do, "Nin sosa mo yo, nin ma mo Ji, ete Ji syo syur nai 
nin da. 

38 Ye gato onyar kem mo Ji ne anato tepsu sukdu 
gato yé krom mo Yefun bi sukdu sare do, 'Kadit an 
mit syur it tepsu syur nggrup ete syesyar mu nden. 
Syur ne ben yetu mbau.' " 

39 (Yefun Yesus bi sukjimnut do, syur ne anato 
Yefun Allah Gen. Bere Yefun Allah Gen bok nggwa 
mo ye gato onyar kem mo Yefun Yesus. Tomgane 
Yefun Allah Gen yo ma nde tó, we Yefun Yesus kwop, 
ete An it satu mu mo An bi Ai nde to.) 

“Yé mwa gato jam suk gato Yefun Yesus ki ne, 
deyo ki do, "Ye gare sangge, An anato yenabi gato 
ma wa ós men ye Yahudi." 

41 Ye deyo o ki do, "Ye gare anato Kristus gato 
Yefun Allah syogat ma wa nai men yetu kadit sukye 

ete jowa men." Sarewo ye deyo o ki do, "Nde re, 
Kristus anare nde. Yekwesu gato Yefun Allah syogat 
ma wa jowa men yo ma kadit bur Galilea nde. 

42 Mo Yefun Allah bi sukdu ye krom do, Kristus bi 
amui mo yeraja Daud. Sane bere Kristus si Daud ne 
sino ontu mo Betlehem, gato Daud bi nat-i ne." 

3 Sane yé mwa duwer yu subot Yefun Yesus. 

44Ye deyo werwa but An, sarewo ye yo syimtok An 
kaim mo nde. 

45 Sane ye gato mewa Yefun Allah bi nu satu ma sa, 
yekwesú mo Yefun Allah bi nu si ye Farisi ndo mo án 
do, "Nin yo gwat An ma nde wa suma ne?" 

16 Ye gato mewa Yefun Allah bi nu ne ki do, "Ye ne 
ki bi suk-i ndo yé. An bi sukdu ne tik men mit ware, 
men yo but An nde." 

47 Ye Farisi ki nai an do, "Ye ne ben kidar nin dom 
bado? 

48 Te men bi yepasye si men ye Farisi deyo onyar 
kem mo Ye ne mó it bado? Yo mo nde. 

4 Sarewo yé mwa gato onyar kem mo Ye ne, an 
jam nde Musa bi sukduno-i re. Yefun Allah dufo mo 
yé mwa ne or re, bere Yefun Allah gu án kwop wé 
sor." 

50 Ye Farisi dik yo mone, an gum do Nikodemus, 
tom gabere an mu ku Yefun Yesus mó re. An ndo mo 
ye Farisi mone do, 

31 "Men bi sukduno-i duno men do, men yo gu ye 
yo kwop mo nde tó yei, men ndobot an, men kibot 
suk gato an ben ne, men jam sisu ri-roi et. Men jam 
kom mo mit nde to, men yo gu an kwop nde to yei." 

22 Ye Farisi ki nai Nikodemus do, "Sane nan dom 
si ye Galilea sino onyar kem mo Ye ne bado? Nan 

watbot Yefun Allah bi sukdu sisu ndo et! Bere nan 
jam mone do, yenabi yo ma kadit bur Galilea nde." 

53 [Orete yé mwa ne satu mo bi nu.] 

1 Wo Yefun Yesus mu mo banbo gato gum do 
Zaitun, mo banbo ne kwe zaitun mwa mó. 

2 Bi ik sidu, Yefun Yesus satu mo Yefun Allah bi 
nu de mo ros de mit. Yé mwa ma sum mone. Sane 
Yefun Yesus kem, ete An duno yé mwa mone. 

3 Yeguru gato duno ye Yahudi su bi sukduno-i si ye 
Farisi gwat nggon ge dik yo ma. Nggon ne ben siri. 
Sugane yé ku rek nggon ne, ete yé gwat nggon ne 
ma. An syogat nggon ne ti mo yé mwa gwem. 

“Yeguru si ye Farisi ne ki nai Yefun Yesus do, 
"Nggon ré ben siri, ete men ku rek mom. 

> Musa bi sukduno-i duno men do, men am nggon 
gato ben siri sane su jok sor mom kwop wé sor. Su 
ré Nan nutbot nggon ré sa u ne?" 

6 Yeguru si ye Farisi ndo oror Yefun Yesus. Yeguru 
si ye Farisi meret os subere án ku os wa án ndak 
Yefun Yesus mo bi yekwesu gwem, subere yekwesu 
ne ben sukye yo nai Yefun. Sarewo Yefun Yesus ka, 
ete An krom suk mo bur su An sopkwa. 

7 Yeguru si ye Farisi ne ndogat Yefun Yesus saresa, 
Yefun ti ma nim ete ki nai án do, "Nin yé bok gare, 
dogato ben suk gato ibit yo mo nde yo, ye ne ete am 
nggon ré su jok nyim et." 

8 Or o Yefun Yesus ka mu bur, An krom suk yo mo 
bur o. 

2Yé mwa mone jam Yefun Yesus bi sukdu-i ne, 
orete an kadik-kadik mu kadit nat ne. Dogato ka 
yenggras mu nyim, or o doyi ne mu sane sor, Yefun 
Yesus wadigan si nggon gane ti mone tó. 

100r o Yefun Yesus ti ma nim, ete An ndo mo 
nggon ne do, "Yé mwa gado ne mu mo u ne? Ye gato 
kiwa men am nan su jok mó tó bado?" 

11 Nggon ne ki do, "Yenggras, yo mo nde." Yefun 
Yesus ki do, "Sane yo, Ji yo syo sukye nai nan dom 
nde. Su ré yo, nan mu sor. Nan ben suk gato ibit o 
nde."] 

12 Yefun Yesus ki nai yé mwa mone o do, "Ji dakai 
anato tepsu sukru gato rer ku nje mo bur ré. Ye gato 
simo Ji it yo, an yo mu su ndendu o nde, wo rer ku 
ye ne anato an kem ndo." 

13 Sane ye Farisi duwer Yefun Yesus do, "Nan dakai 
ki sukdu subot Nan dakai sor re, sane men bariwa 
Nan bi sukdu-i, wo ye yi yo ki sukdu subot suk gato 
Nan ben ne sa, bere men nut do, sukdu ne sangge 
re." 

14Yefun Yesus ki nai an do, "Kapre Ji ki sukdu rer 
subot Ji dakai, sukdu gato Ji ki ne sangge, we Ji jam 
pe gato Ji ma kadit ne si Ji jam pe gato Ji mu mone 
dom. Sarewo nin jam nde pe gato Ji ma kadit ne. 
Sane dom nin jam nde pe gato Ji mu mone. 

15 Nin ndobot nje yo, nin nai sukjimnut tepsu yetu 
nai bi sukjimnut-i, wo Ji yo nai Ji bi sukjimnut-i sane 
nde, 

16 Ji nai Ji bi sukjimnut-i tepsu Yefun Allah nai bi 
sukjimnut-i. Sane sukdu gato Ji ki ne sangge, we Ji 
wadigan ki sukdu ne nde re, wo Ji bi Ai gato syogat Ji 
ma more, An sisu Ji pe, anato Ji ki An bi sukdu-i ne. 

17 Mo nin bi sukduno, Musa krom do: sukdu gato 
yetu ge we dakai me su an gro ete ki tepsu yu it yo, 
sukdu ne sangge it anane. 

18 Sane Ye gato ki sukdu subot Ji ré anato Ji dakai. 
Ji bi Ai gato syogat Ji ma more, An dom ki sukdu 

subot Ji tepsu Ji ki ne. Ji si Ji bi Ai ki sukdu tepsu yu, 
sane sukdu ne sangge it." 

12 Sane ye Farisi ne ndo mo Yefun Yesus do, "Nan 
bi Ai mo u ne?" Yefun Yesus ki do, "Nin jam nde Ji 
re. Nin jam nde Ji bi Ai dom re. Nin jam Ji su sangge 
it yo, nin jam Ji bi Ai dom it anane." 

20 Yefun Yesus duno nje su sukduno ne mo Yefun 
Allah bi nu karowa pe gato ye grem peti wa yé bok 
sugum wa ye som Yefun Allah su mone. Sarewo yé 
yo but Yefun Yesus nde tó, we An gen syu tó. Kam 
gato Yefun Allah fro wa ye but An yo bor nde tó. 

21 Yefun Yesus ki nai ye Yahudi bi yepasye ne do, 
"Bere Ji mu kadit nin. Bere nin syeret Ji ware, nin 
yo ku Ji nde, wo bere nin kwop mo sukibit gato nin 
ben ne. Bere nin yo mu kom mo pe gato Ji mu mone 
nde." 

22 Sane yepasye ne ki nai yu do, "Ye gare gu An 
nggwa kwop bayok anato An ki do, 'Bere nin yo mu 
kom mo pe gato Ji mu mone nde.'" 

23 Qrete Yefun Yesus ki nai an do, "Nin ma kadit bur 
ré. Ji ma kadit gu nim. Nin bi ke mo bur ré. Ji bi ke 
mo bur ré nde. 

24Sane anato Ji ki nai nin do, bere nin kwop mo 
sukibit gato nin ben ne. Nin bariwa sukdu gato Ji 
ki subot Ji dakai do, 'Ji anato Ye gato gesyos, gato 
Yefun Allah syogat ma mo bur ré' yo, bere nin kwop 
mo sukibit gato nin ben ne re." 

25 An ndo mo Yefun Yesus do, "Je u gei anato Nan 
ne?" Yefun Yesus ki nai an do, "Ji ki sukdu subot Ji 
dakai nai nin jam nap bok yo mo it. 

26 Bere Ji ki nin gum ibit mo suk mwa neya mone té. 
Sarewo Ji yo ki kom mone nde, wo Ji ki sukdu gato 
Yefun Allah syogat Ji ki ne. Yefun Allah gato syogat Ji 

ma more, An ben An bi suk-i ri roi. Sane sukdu gato 
An tarubot Ji ne sor anato Ji frot nai yé mwa mo bur 
re re." 

27 Yefun Yesus ki subot An bi Ai, Yefun Allah, sarewo 
ye Yahudi bi yepasye ne jam nde re. 

28 Sane Yefun Yesus ki nai an do, "Nin bes Yetu bi 
Pa to Ji ré kok mo kwesukwin yo, bere nin jam do, 
'Ji anato Ye gato gesyos, gato Yefun Allah syogat ma 
mo bur ré.' Bere nin jam do, Ji dakai yo nai sukjimnut 
wa ben suk yo mo nde, wo Ji ki Ji bi sukdu-i tepsu 
suk gato Ji bi Ai duno Ji su ne sor. 

22 Ji bi Ai gato syogat Ji ma mo bur ré, An anato 
sisu Ji pe. An yo misyar Ji wadigan kem nde, we Ji 
ben suk tepsu An mit petok sor." 

30 Yefun Yesus ki sukdu mwa ne saresa, yé mwa 
mone nai sukjimnut wa an onyar kem mo Yefun 
Yesus it. 

3! Orete Yefun Yesus ki nai ye Yahudi gato onyar 
kem mo An do, "Nin benbot Ji bi sukduno-i petok it 
yo, nin anato tepsu Ji bi pakon gato sangge it anane. 

32 Sane yo, bere nin jam Yefun Allah bi sukduno-i 
gato sangge, ete sukduno gato sangge ne bere 
sombok nin subere nin gum pakwerut o nde." 

33 Ye Yahudi ne ki nai Yefun Yesus do, "Men bi amui 
mo Abraham. Ye yo jom men tepsu pakwerut yo 
mo nde. Sane Nan ki do, 'Sukduno ne sombok men 
subere men gum pakwerut o nde,' ne te, bi sukjimnut 
sa u ne?" 

34 Yefun Yesus ki nai an do, "Suk gato Ji ki ré 
suksangge anare, ye to ben sukibit yo, ye ne gum 
pakwerut wa sukibit gato an ben ne. 

35 Ye gato gum pakwerut yo sok pe mo an bi 
yenggras bi rus-i nde, wo yenggras ne dakai bi pa sa, 
sok mo yenggras bi rus-i to kapyo mato kapyo. 

36 Sane Ji, gato Yefun Allah bi Gan do sombok nin 
wé kadit sukibit gato jom nin yo, sangge it, nin gum 
pakwerut o nde. Nin gum sok pe mo Ji bi Ai bi rus-i it 
anane. 

37 Ji jam do, nin anato Abraham bi dat. Sarewo nin 
syeret os wa nin gu Ji kwop wé, we nin bariwa nin 
jammo Ji bi sukdu-i. 

38 Suk mwa gato Ji bi Ai kadum nai Ji ne, Ji ki nai 
nin jam, sarewo nin ben suk gato nin bi ai duno nin 
su ne." 

39 Ye Yahudi ne ki nai Yefun Yesus do, "Men bi 
ai anato Abraham." Yefun Yesus ki do, "Nin anato 
Abraham bi pa sisu sangge it yo, bere nin ben nin bi 
suk-i tepsu Abraham ben an bi suk-i ne. 

40 Ji anato ki sukdu gato sangge gato Yefun Allah 
tarubot Ji wa nin, sarewo nin meret os wa nin gu 
Ji kwop wé. Abraham yo ben an bi suk-i sane nde. 
Sane nin bi ai mo Abraham nde. 

“! Wo nin ben nin bi suk-i tepsu nin dakai bi ai-i ben 
ne." Yé ne ki do, "Men ré pa jan nde. Men bi ai ka dik 
sor, An anato Yefun Allah dakai." 

42 Qrete Yefun Yesus ki nai yé ne do, "Yefun Allah 
anato nin bi Ai it yo, bere nin jimnotku Ji, we Ji ma 
kadit Yefun Allah re. Ji dakai nai sukjimnut wa Ji ma 
nde, wo Yefun Allah anato syogat Ji ma mo bur ré. 

3 Suma ben anato nin jam nde suk gato Ji ki ré ne? 
Nin brek nin dabe wé kadit Ji bi sukdu-i anato nin yo 
jam kom mo mit nde. 

44 Nin bi ai anato biris bi yekwesu. Nin iwa nin ben 
suk tepsu nin bi ai mit sor. Kadit ketke it, nin bi ai ne 

anato gu nje kwop. Nin bi ai bariwa suk gato sangge 
sino, we mo an mit suk gato sangge yo mo nde. Biris 
bi yekwesu ne do kidar suk yo, an ki an bi sukdu-i 
sagana anane, we an anato kidar suk nggi. Sukkidar 
mwa ne sino bi i-ke mo biris bi yekwesu re. 

45 Sarewo Ji ré, Ji ki suk gato sangge su nin anato 
nin bariwa Ji bi sukdu-i ne. 

46 Nin deyo me Ji ben sukibit mó bado? Nin ki nin bi 
sukdu-i ma et. Wo Ji do ki Ji bi sukdu-i ne sangge nai 
nin it yo, suma ben anato nin bariwa nin jammo Ji bi 
sukdu-i ne? 

47 Ye gato bi Ai mo Yefun Allah, bere ye ne jammo 
Yefun Allah bi sukdu-i re. Sarewo nin bi ai mo Yefun 
Allah nde, sane anato nin bariwa nin jammo Ji bi 
sukdu-i." 

48 Ye Yahudi mone ki nai Yefun Yesus do, "Nan 
anato ye Samaria gato semda ben ne, sangge fe!" 

“Yefun Yesus ki do, "Semda yo ben Ji nde. Ji bes 
Ji bi Ai gum kok, sarewo nin kabor Ji gum. 

50 Ji dakai yo werwa bes Ji gum kok wa yé un Ji nde, 
wo Yefun Allah sor ete werwa bes Ji gum kok, ete An 
anato ndobot nje, suk gato An ki kwop mone it. 

>1 Suk gato Ji ki ré suksangge anare, ye to jammo Ji 
bi sukduno-i ete benbot yo, ye ne yo kwop nde, wo 
bere an mbau to kapyo mato kapyo." 

52 Qrete ye Yahudi mone ki nai Yefun Yesus do, "Su 
ré sa, men jam Nan it. Sangge, semda ben Nan anare 
it. Abraham kwop re, yenabi bok ne sino kwop or re. 
Sarewo Nan ki do, ye to jammo Nan bi sukduno-i yo, 
yo kwop nde. 

23 Abraham kwop re. Yenabi sino dom kwop re. Nan 
gare anato tepsu je u ne? Nan nut do, Nan gum kok 
sye wai kadit men bi ai Abraham bado?" 

>#Yefun Yesus ki do, "Ji dakai bes Ji gum kok sye 
wai yo, bere je u anato jammo Ji bi sukdu-i ne? Yo 
mo nde. Bere ye misyar or re. Sarewo Ji bi Ai anato 
bes Ji gum kok sye wai o re. Nin ki do, Ji bi Ai anato 
tepsu nin bi Yekwesu gato jom nin, 

>> wo nin jam An nde re. Sarewo Ji dakai sa, Ji jam 
An re. Ji do ki do Ji jam nde An yo, Ji kidar suk tepsu 
nin kidar suk ne. Wo Ji jam An re, Ji benbot An bi 
sukdu-i. 

56 Nin bi ai Abraham nutbot kam gato Ji ma kem mo 
bur ré sa, an mit iwa wai o re. Ben sato an me Ji ma 
mo bur ré, sane an mit iwa wai o re." 

57 Sane Ye Yahudi ki nai Yefun Yesus do, "Nan pa 
kamekre, Nan yo ka yenggras nde tó, ete Nan ki do, 
Nan ku Abraham mó re." 

58 Yefun Yesus ki nai yé ne do, "Suk gato Ji ki ré 
suksangge anare, Abraham bi im yo pe an nde tó, Ji 
mó re." 

59 Orete ye Yahudi maskwa Yefun Yesus mo An bi 
sukdu-i ne, we Yefun Yesus bes An gum kok tepsu 
Yefun Allah gato gesyos ne. Sane ye Yahudi nai jok 
wa yé am Yefun Yesus su. Sarewo Yefun Yesus gurik 
dik kadit yé ne, ete An mu kadit Yefun Allah bi nu re. 

1 Yefun Yesus mubot os saresa, An me yetu ge 
dik yo gato gro ndu. Kadit kam gato ye ne bi im 
kem su an, an gro ndu it. 

2Yefun Yesus bi pakon ndo mo Yefun do, "Yeguru, 
suma ben anato ye ré gro ndu kadit kam gato an bi 
im kem su an ne? An gro ndu mo sukibit gato an bi ai 
Si an bi im ben ne bado, an dakai ben e?" 

3Yefun Yesus ki do, "Ye ré gro ndu mo sukibit gato 
an bi ai si bi im ben ne nde. An gro ndu mo sukibit 
gato an dakai ben ne dom nde. Wo ye ré gro ndu 

subere ye mwa me Yefun Allah bi suktinggi bor mo 
an. 

“Ji kem mo bur ré su nombrak tó, sane men ben 
suk tepsu Ye gato syogat Ji ma more ki ne. Men ben 
An bi suk-i su nombrak. Noru it yo, men yo ben suk 
yo o nde. 

> Ji mo bur ré tó, Ji anato tepsu sukru gato rer ku 
nje mo bur ré." 

SYefun Yesus ki bi sukdu-i ne or sa, An sukut mo 
bur, orete An waiyu An sopkwa mo bur gato An sukut 
mone. An nai burdat war ne, ete An es mo ye gato 
gro ndu ne gro bak. 

7Yefun Yesus ki nai ye ne do, "Nan mu, nan mus 
nan gro mo syurgun Siloam et!" (Siloam su a Ibrani 
bi sukjimnut do, 'Ye syogat ma.') Sane ye ne mu, an 
mus an gro mone, orete an satu mo nu sa, an gro 
gan rer, ndo it. 

8 Tomga nyim ye gro ndu ne an kem mo os de wa 
ndek sugum mo yé gato muket os ne. Ye gato kem 
karowa ye gro ndu bi nu ne si ye gato me an ndek 
sugum mo ye yi ne, án ndo mo yu do, "Ye gare anato 
tomga u an gro ndu, ete an ndek sugum mo nje 
bado?" 

2Yé bok ne deyo ki do, "Sangge, an gare it." Deyo o 
ki do, "Nde re, an gro bergan tepsu ye gane sor re." 
Sarewo ye ne dakai ki do, "Ji dakai anare it." 

10 Yé bok ne ndo mo ye ne do, "Ben sa u anato nan 
gro ndo it ré ne?" 

11 Ye ne ki do, "Ye gato yé kendo do Yesus fros 
burdat war, ete An es mo ji gro bak. Orete An ki nai 
ji do, 'Nan mu mo syurgun Siloam, nan ambru syur 
mo nan gro et.' Sane ji mu mus ji gro or sa, ji me suk 
sisu ndo it." 

12 Sane yé bok ne ndo mo an do, "Te Ye gane mo u 
ne?" Ye gato gro ndo satu ne ki do, "Ji jam nde re." 

13 Sane ye gwat ye gato gabere gro ndu ma mo ye 
Farisi. 

14 Ye gwat ye ne ma mone, we Yefun Yesus fros 
burdat war wa ben ye ne gro ndo satu su kam sye 
kam Sabat ne. 

15 Sane ye Farisi ndobot ye ne do, 'Ben sa u anato 
nan gro ndo ne?' Ye ne ki do, "Ye gane es burdat mo 
ji gro bak, or o ji ambru syur mo ji gro, ete ji me suk 
sisu ndo it." 

16 Ye Farisi ne deyo ki do, "Ye gane yo ma kadit 
Yefun Allah nde, we An ben suk siri kadit men bi 
sukduno subot kam sye kam Sabat.” Sarewo ye Farisi 
deyo o ki do, "Ben sa u anato Ye gato ben suk gato 
siri ne nggiwa ben suk gato kadum Yefun Allah bi 
suktinggi gato ben men yeket sare ne?" Orete ye 
Farisi duwer yu mo Yefun Yesus it anane. 

17 Sane ye Farisi ndobot ye gato gro ndo satu ne 
o do, "Nan dakai bi sukjimnut subot Ye gato ben 
nan gro ndo satu sa u ne?" Ye ne ki do, "Ye gato 
ben ji gro ndo ne, An yenabi gato frot Yefun Allah bi 
suktaru nai men." 

18 Sarewo ye Farisi bariwa jammo ye ne bi sukdu-i. 
Ye Farisi syidem syu ye ne mo bi sukdu gato an ki do 
an gro ndu, ete su ré an gro ndo satu. Sane ye Farisi 
kendo an bi ai si bi im ma, ete 

12 ve Farisi ndobot do, "Nin ka we bi pa gato gro 
ndu kadit kam gato nin pe ne anare bado? Ben sa u 
anato pa me suk sisu ndo satu ne?" 

20 Pa bi ai si bi im ki do, "Sangge, men bi pa anare. 
Pa ne gro ndu kadit kam gato men pe pa ne it. 

21 Sarewo men jam nde suk gato ben pa gro ndo re. 
Sane dom men jam nde Ye gato ben pa gro ndo satu 
re. Nin dakai ndo mo pa sor re. Pa sye it, bere pa 
dakai ki rer nai nin jam." 

22 Pa bi im si bi ai ki sane, we an we nyuwa ye 
Yahudi, we ye Yahudi nai sukjimnut do, ye gato ki 
rer do, Yefun Yesus anato Yekwesu gato Yefun Allah 
syogat ma mo bur ré wa nai men yetu kadit sukye 
ete jowa men ne yo, ye gato ki sukdu sane, bere ye 
Yahudi duyawa ye ne sok mo ye Yahudi bi nu ari re. 

23 Sane anato pa bi im si bi ai ki do, "Pa sye it. Nin 
ndo mo pa dakai sor!" 

24 Orete ye Farisi kendo pa gato gro ndu gado ne 
ma, wam do we o, ete yé ne ki nai pa do, "Nan tom 
su men, ete nan syo nan syim su do, 'Yefun Allah 
anato kem mo gu nim ne,' ete nan ki nan bi sukdu-i 
ne sangge sor. Men jam do Ye gane ben bi suk-i ibit 
sor." 

25 Pa ne ki do, "Ye ne ben sukibit bado, ji jam nde. 
Sarewo suk dik sor anato ji jam, suga nyim ji gro 
ndu, sarewo su ré ji me suk sisu ndo it." 

26 Sane ye Farisi ki nai pa do, "Ye ne ben suma su 
nan ne? Ben sa u anato An ben nan gro ndo satu 
ne?" 

27 Pa ki do, "Ji ki nai nin mó re, sarewo nin brek nin 
dabe kadit. Nin iwa nin jam ji kibot sukdu ne o wa 
suma ne? Nin dom iwa nin simo Ye ne bado?" 

28 Pa ne ki bi sukdu-i sa, ye Farisi kabor pa ne. Ye 
Farisi ki nai pa do, "Nan anato simo Ye gane. Men 
nde re. Men simo Musa sor re. 

22 Men jam do, Yefun Allah ki sukdu nai Musa mó 
re, sarewo Ye gane men jam nde ware, men jam nde 
pe gato An ma kadit ne." 

30 Pa ne ki nai ye Farisi do, "Mban! Nin ki nin bi 
sukdu-i yak yi re. Nin jam nde pe gato An ma kadit 
ne, sarewo An anato ben ji gro ndo satu re. 

31 Men jam do, ye gato ben sukibit mwa ndek suk 
yo mo Yefun Allah it yo, bere Yefun Allah yo jammo 
an nde, wo Yefun Allah jammo ye gato ben Yefun bi 
suk-i tepsu Yefun mit sor re. 

32 Kadit kam gato Yefun Allah ut bur ré su ketke 
kom more, ye gato gro ndu kadit kam gato bi im pe 
an ne, ye yo nggiwa ben ye ne gro ndo satu mo nde. 

33 Sane Ye gane ma kadit Yefun Allah, ondesa An 
yo nggiwa ben suk yo mo nde." 

34 Ye Farisi ki nai pa ne do, "Mban! Kadit kam gato 
nan bi im kem su nan, sukibit mwa jom nan re, oro 
su ré, nan nut do, nan anato duno men e?" Sane ye 
Farisi duyawa pa ne sok mo ye Yahudi bi nu ari, yé 
syun pa mu mo nden wé kadit re. 

35 Yefun Yesus jam do ye Farisi syun pa ne mu mo 
nden wé kadit ye Yahudi bi nu ari sa, Yefun Yesus 
mu ku pa ne. Yefun Yesus ku pa ne sa, Yefun Yesus 
ki do, "Te nan onyar kem mo Yetu bi Pa it bado?" 

36 Pa ne ki do, "Yenggras, Yetu bi Pa anato je u ne? 
Nan ki rer nai ji subere ji onyar kem mo An et." 

37 Yefun Yesus ki nai pa do, "Nan me An mó re. Ji, 
gato ki suk su nan su ré anato Yetu bi Pa." 

38 Pa ne ki do, "Yenggras, ji onyar kem mo Nan it." 
Ete pa tu umsu mo bur mo Yefun Yesus gwem. 

39 Yefun Yesus ki do, "Ji ma mo bur ré subere Ji ben 
yetu tara kadit yu. Sane bere ye gato gro ndu mo 
Yefun bi suk-i, bere an me suk sisu ndo satu, wo ye 
gato nut do, an sa, gro ndo mo Yefun bi suk-i yo, 
bere an gro ndu or re." 

40 Ye Farisi ge bok yo mone jam Yefun Yesus ki 
sukdu ne sa, an ndo mo Yefun Yesus do, "Nan bi 
sukjimnut sa u ne? Nan nut do men gro ndu dom e?" 

41 Yefun Yesus ki nai an do, "Nin tepsu ye gato gro 
ndu gato jam nde Yefun bi os-i ne yo, bere Yefun yo 
syo sukye nai nin mo sukibit gato nin ben ne nde. 
Sarewo nin ki do, nin sa, nin tepsu ye gato gro rer 
ndo gato jam Yefun Allah bi os-i ne, ondewo nin yo 
benbot nde, sane bere Yefun syo sukye nai nin mo 
sukibit gato nin ben ne." 

10 lYefun Yesus ki do, "Suk gato Ji ki ré 

suksangge anare, yé si suge gato gum do 
domba yo, yé gat ros wairi wa domba kem mo mit. 
Sane ye gato yo sokbot ros syo nde, wo an it ket ros 
mo nat yi ne yo, ye ne anato ye gato syimsi suk, ye 
ne ben sukibit. 

2Sarewo ye gato sokbot ros syo yo, ye gato mewa 
bi suksi anane. 

3Ye gato mewa bi suksi kom mo ros syo ne yo, ye 
gato mewa ros syo kak wa ye gato mewa bi suksi ne 
sokbot. Ye gato mewa bi domba ne sok mo ros mit 
sa, an kendo an bi suksi gedik-gedik gum, sane an bi 
suksi jam an ké, ete an bi suksi syesyar. An mu nyim 
mo nden, ete an bi suksi mu boribot an mu mo nden. 

4An si an bi domba syesyar mo nden sa, an mu 
nyim, an bi domba boribot an, we an ké, ete an bi 
domba jamwa an re. 

> Ye yi ké yo, bere suksi ne yo simo ye ne nde re, 
wo domba ne titi wé kadit ye ne, we domba ne jam 
nde ye ne re." 

SYefun Yesus gwat sukamno ne, sarewo ye mone 
yo jam bi sukjimnut nde. 

7 Sane Yefun Yesus ki bi sukdu-i subot ye gato 
mewa domba wam dik yo o do, "Suk gato Ji ki ré 
suksangge anare, Ji dakai anato tepsu ros syo wa 
domba sokbot. 

8 Ji yo ma nde to, yé bok ne sino gato ma nyim 
gato ki do, Yefun Allah syogat án ma, yé ne kidar, 
án anato ye gato syimsi suk, án anato ye gato ben 
sukibit. Yé bok ne ké, sarewo domba yo jammo án 
nde re. 

? Ji anato tepsu ros syo, ye to sokbot Ji yo, an titi 
fro kadit sukye, an ku nat wa an kem ndo, an sok, an 
syesyar, an ku sugit wa an git. 

10 Ye gato syimsi suk, an ma wa nai yé bi suk or wé 
kadit nje, an ma wa gu nje kwop, an ma wa ben suk 
mwa mone ibit or re. Sarewo Ji ma kak os wa nje 
subere yé kem ndo to kapyo mato kapyo. Bere yé 
kem ndo wai o re, yé yo yewa suk yo o nde. 

11 Ji anato tepsu ye gato mewa an bi suksi sisu ndo. 
Ji mewa Ji bi domba sisu ndo. Ji bi Ji nggwa kwop wa 
Ji bi domba mwa ne sino. 

12 Ye gato ye bi an bi kamba su sugum wa an mewa 
domba ne, suksi ne yo tepsu an bi suksi kai nde. 
Sane an me ndar krok do ma yo, an titi kadit, an 
misyar domba dakai kem. Ndar krok do ma sa, ndar 
gu domba, ete domba ne titi daret. 

13 Ye gato ye bi an bi kamba ne titi kadit domba, we 
an yo nutbot domba ne nde, wo an nutbot sugum 
gato an ku mo an bi kamba sor re. 

14 Ji anato tepsu ye gato mewa an bi suksi sisu ndo. 
Ji jam Ji bi suksi sisu ndo. Sane dom Ji bi suksi jam Ji 
sisu ndo. 

15 Ji si Ji bi suksi jamwa yu tepsu Ji si Ji bi Ai jamwa 
yu re. Ji bi Ji nggwa kwop wa Ji bi suksi. 

16 Ji si domba yi yo o gato kem mo nat ré nde. 
Domba ne kem mo nat tara re. Ji mu gwat domba 
yi ne si Ji bi domba ré sok mo nat dik sor. Bere 
domba yi ne jam Ji ké, ete domba ne ma si domba ré 
kem mo pe dik. Sane bere Ji ka dik sor anato mewa 
domba mwa ne sino mone. 

17 Ji bi Ji nggwa kwop wa Ji bi suksi ne, orete bere 
Ji mbau satu anato Ji bi Ai bi sukjimnut sye kas subot 
Ji. 

18 Ye yi yo gu Ji ret nde, Ji dakai iwa Ji bi Ji nggwa 
wa ye gu Ji kwop, bere ye gu Ji sor. Ji dakai nggiwa 
Ji bi Ji nggwa, ete Ji nai Ji nggwa mbau satu tepsu 
suk gato Ji bi Ai syogat Ji ben ne." 

12 Sane ye Yahudi duwer yu mo sukdu gato Yefun 
Yesus ki ne. 

20 Yé mwa mone ki do, "Semda ben An ko ré go! An 
bi sukjimnut ibit it. Nin jammo An wa suma ne?" 

21 Sarewo yé deyo o mone ki do, "Ye gato semda 
ben kapyo ki bi sukdu-i sato Ye ne e? Semda nggiwa 
ben ye gato gro ndu gro ndo satu mo e?" 

22 Mo kota Yerusalem ye Yahudi konwa kam sye dik 
yo o. Su kam sye ne ye Yahudi napawa kam gato an 
konwa Yefun Allah bi nu su ketke. Sugane aina gato 
nden dek. 

23 Yé konwa kam sye ne sa, Yefun Yesus mubot 
Yefun Allah bi nu de, mo pe gato gum do, Salomo bi 
Nusyari. 

24 Yefun Yesus mu mone sa, ye Yahudi mwa ti wairi 
wa Yefun, ete an ndo mo Yefun Yesus do, "Men bi 
sukjimnut we subot Nan, kam ot ete Nan ki rer subot 
Nan dakai wa men jam ne? Nan ki rer nai men jam 
et! Te Nan anato Yekwesu gato Yefun Allah syogat 

ma mo bur re wa nai men yetu kadit sukye ete jowa 
men, bado?" 

25 Yefun Yesus ki nai án do, "Ji ki nai nin mó re. 
Sarewo nin bariwa nin jammo Ji bi sukdu-i. Suk gato 
Ji ben ne, Ji bi Ai syogat Ji ben. Sane suk gato Ji ben 
ne kadum nai nin do, Ji dakai anato tepsu Ye gato Ji 
ki ne. 

26 Sarewo nin bariwa nin jammo Ji, we nin yo tepsu 
Ji bi domba nde. 

27 Ji ké yo, Ji bi domba ne bere jamwa Ji. Ji jam 
domba ne, ete domba ne simo Ji. 

28 Ji mewa domba ne subere domba mbau to kapyo 
mato kapyo, domba ne yo ges mo bot gesyos nde. 
Ye yi yo nggiwa nai Ji bi domba wé kadit Ji nde. 

29 Ji bi Ai gato syo domba ne nai Ji, An sa gum kok 
sye wai o re. Ye yi yo nggiwa nai domba ne wé kadit 
Ji bi Ai nde. 

30 Ji si Ji bi Ai tepsu dik." 

3! Sane ye Yahudi nai jok wa an am Yefun Yesus su 
O re. 

32 Sarewo Yefun Yesus ki nai an do, "Ji bi Ai syogat 
Ji ben suk mwa gato ndo, gato ben nje yeket, suk 
gato yetu yo nggiwa ben ne nde. Kwa u anato ben 
nin maskwa anato nin am Ji su jok ré ne?" 

33 Ye Yahudi ki nai Yefun Yesus do, "Men am Nan 
su jok mo sukndo mwa gato Nan ben ne nde, wo 
Nan kiket Yefun Allah gum ibit anato men am Nan su 
jok ré. Nan yetu sor re, ete Nan bes Nan nggwa kok 
teker, Nan ki do, Nan anato tepsu Yefun Allah, sane 
anato men am Nan su jok it anare." 

34QroYefun Yesus ki nai an do, "Mo Yefun Allah bi 
sukdu gato yé krom wa nin, yé krom sare do: Yefun 

Allah ki do, 'Nin, ye Yahudi bi yekwesu ne anato 
tepsu yefun.' 

35 Sane men yo win Yefun Allah bi sukdu ne nde. 
Sukdu ne kwop mone it. Tomgato nyim ne ye gato 
Yefun ki bi sukdu-i nai ne, Yefun Allah ki do, án anato 
tepsu yefun. 

36 Sane Ji anato yefun digane dom. Ji anato yefun 
sor nde, wo Ji anato Yefun Allah bi Gan gato Yefun 
Allah bes ete syogat ma mo bur ré re. Sane ben sa u 
anato nin ki do, Ji kiket Yefun Allah gum ibit mone 
ne? Ji ki sukdu ne sangge sor. 

37 Ji yo ben suk tepsu Ji bi Ai syogat Ji ben ne nde 
yo, nin misyar Ji bi sukdu-i sor. 

38 Sarewo Ji ben suk tepsu Ji bi Ai syogat Ji ben ne, 
sane nin onyar kem mo Ji mo suk gato Ji ben gato 
ben nje yeket ne. Kapre nin bariwa nin jammo Ji bi 
sukdu-i, nin onyar kem mo Ji mo suk gato Ji ben ne 
sor. Sane bere nin jam kom mo mit do, Ji bi Ai si Ji 
tepsu dik. Ji dom, Ji si Ji bi Ai tepsu dik." 

39 Ye Yahudi werwa an but Yefun Yesus ware, Yefun 
Yesus titi fro wé kadit an. 

40 Yefun Yesus satu mu mo Syur Yordan deta, An 
mu mo nat gato Yohanes ras nje mo syur su ketke. 
Yefun Yesus kem mone. 

41 Yé mwa ma ku An, ete yé mwa ne ki do, "Yohanes 
yo ben suk yo gato ben men yeket bor mo nde, 
sarewo suk mwa ne sino gato Yohanes kibot Yefun 
Yesus ne sa, sangge." 

42 Qrete yé mwa mone nai sukjimnut dik do, an 
onyar kem mo Yefun Yesus. 

1 1 1 Yetu ge dik yo gato gum do Lazarus, an kem 
mo kampung dik yo gato gum do Betania. An 
si an bi nyanggon Maria si Marta kem mone sino. 

2 Maria ne anato es manik gato grik mo Yefun Yesus 
gwes, ete mom singgri sa su mom sugo. Kam dik yo 
Lazarus i. 

3 Sane an bi nyanggon ka we taruwa Yefun Yesus 
do, "Yenggras, men ka we bi nji gato Nan jimnotku 
ne, an anato i." 

“Yefun Yesus jam suktaru ne sa, An ki do, "Bere 
suki ne yo ben Lazarus kwop rut nde. Sane nde, wo 
kom mo rut suki ré anato ben yé mwa bes Yefun 
Allah gum kok sye wai o re. Sane bere Yefun Allah bi 
Gan gum kok sye wai mone dom re." 

?Yefun Yesus jimnotku Marta si bi nji Maria si bi nji 
Lazarus. 

SYefun Yesus da jam do Lazarus i, sarewo An kem 
mo pe ne kam we yo o. 

7 Orete Yefun Yesus ki nai An bi pakon do, "Men 
satu mu mo bur Yudea et." 

8Sarewo Yefun Yesus bi pakon ki nai An do, 
"Yeguru, su gabere karowa ye Yahudi am Nan su jok 
mone, ete su ré Nan iwa Nan satu mone o bado?" 

?Yefun Yesus ki do, "Su nombrak bi jam musyu dik 
sop we mo. Ye gato mu su nden rer yo, tepsu ye 
gato ben Ji bi Ai bi suk-i, suk yo wai an gwes nde, an 
mu sisu ndo sor, nombrak rer ku suk mwa ne wa an 
me re. 

IO Wo ye gato mu su ndendu yo, an ye gato ben 
biris bi yekwesu bi suk-i, an gwes ti mo suk yo, an 
ges, we rer yo ku an nde." 

11 Yefun Yesus ki bi sukdu-i ne, orete An ki o do, 
"Men bi yesyim Lazarus sem re, sarewo Ji mu wa Ji 
Sun an it anare." 

12 Yefun Yesus bi pakon ki nai An do, "Yenggras, 
Lazarus do sem yo, bere an ge re." 

13 Yefun Yesus bi sukjimnut-i do, Lazarus kwop re, 
sarewo An bi pakon jam nde, wo pakon bi sukjimnut-i 
do, Lazarus sem sagana sor re. 

14Sane Yefun Yesus ki rer nai An bi pakon do, 
"Lazarus kwop it. 

15 Sarewo Ji yo si nje mone nde anato ndo, Ji iwa, 
we bere nin me suk gato 6s nin onyar kem mo Ji bor 
mone. Sane men mu motu et." 

16 Pakon dik yo gato gum do Tomas waii ki sukdu. 
Tomas gum bi sukjimnut do, "Pa kwa we." Tomas ki 
nai an bi yesyim, pakon deyo do, "Men si Yefun mu 
sino subere men si An kwop mone." 

17 Yefun Yesus mu kom mo Betania ne sa, An jam 
do Lazarus kwop re. Yé bi Lazarus mo jokwak kom 
mo kam at rek it. 

18 Kampung Betania ne, karowa Yerusalem, os syu 
ne tepsu kilometer gri 

12 anato ye Yahudi mwa ma ku Marta si Maria 
subere bidek nggon we, subere nggon we ne yo 
jimnot an we bi nji gato kwop ne teker nde. 

20 Marta jam do, Yefun Yesus ma saresa, mom 
syesyar mu nden ku Yefun Yesus, wo Maria kem mo 
nu mit. 

21 Marta ki nai Yefun Yesus do, "Yenggras, Nan si 
men more sa, bere ji bi nji yo kwop nde. 

22 Sane, su ré ji jam do, suk to Nan ndek mo Yefun 
Allah yo, bere An syo nai Nan re." 

23 Yefun Yesus ki nai Marta do, "Bere nan bi nji 
mbau satu." 

24 Marta ki do, "Ji jam do, su kam gato bur ré kru it 
yo, bere ji bi nji mbau satu." 

25 Yefun Yesus ki nai Marta do, "Ji anato sun nje 
kadit sukkwop. Ji anato ben yetu mbau. Ye gato 

onyar kem mo Ji yo, kapre an kaim kwop, bere an 
kem ndo mone tó. 

26 Ye to yo kwop nde tó, ete an onyar kem mo Ji ne 
yo, bere ye ne yo kwop rut nde, wo bere an mbau 
to kapyo mato kapyo. Nan nut do, suk gato Ji ki ré 
suksangge bado nde?" 

27 Marta ki do, "Yenggras, ji jam do, sangge, Nan 
anato Yefun Allah bi Gan, Nan anato Kristus, gato 
kam nyim Yefun Allah tom su men bi amui do, bere 
Yefun Allah syogat Yekwesu dik yo ma mo bur ré wa 
nai men yetu kadit sukye ete jowa men." 

28 Marta ki sukdu ne or sa, mom mu tom mo mom 
bi nji dabe, mom ki do, "Maria, yeguru ma it. An iwa 
ku nan." 

29 Maria jam sukdu ne sa, mom ti kekro, ete mom 
mu ku Yefun Yesus. 

30 Yefun Yesus yo ma kom mo kampung mit nde tó. 
An ti mo pe gato Marta ku An mone tó. 

31 Ye Yahudi gato ma bidek Maria, an me Maria ti, 
ete mom mu mo nden kekro sa, an boribot mom. An 
gendo Maria mu mo jokwak mo makwe wa mom wo 
mone. 

32 Maria mu kom mo pe gato Yefun Yesus ti mone, 
ete mom ku Yefun Yesus sa, mom tu mom umsu mo 
Yefun Yesus gwem. Maria ki do, "Yenggras, Nan si 
men more sa, bere ji bi nji yo kwop nde." 

33 Yefun Yesus me Maria wo, ete An me ye Yahudi 
gato sisu Maria wo dom sa, An mit buk, An jimnotbot 
teker wai o re. 

34Yefun Yesus ndo do, "Yé grem Lazarus mukri 
mo u ne?" Ye Yahudi ne ki nai Yefun Yesus do, 
"Yenggras, Nan ma, Nan me et." 

35 Orete Yefun Yesus wo. 


Yohanes 11 415 


36 Ye Yahudi ki nai yu do, "Nin me Ye ne, An 
jimnotku Lazarus ndo nde." 

37 Sarewo ye deyo ki do, "Ye ne ben ye gato gro 
ndu, me suk sisu ndo satu mó re. Wo suma ben to 
An yo 6s Lazarus subere Lazarus yo kwop nde ne?" 

38 Yefun Yesus jimnotbot teker tó, An mu mo pe 
gato yé grem Lazarus mukri mo makwe ne. Yé grem 
Lazarus mukri mo jokwak dik yo mit, orete yé nggwot 
su jok sye kewa jokwak syo ne. 

32 Yefun Yesus ki do, "Nin kak jok gato kewa i-syo 
ne mo nden we et." Marta, Lazarus bi nyanggon ki 
do, "Yenggras, yé bi an mukri kam at rek ¡t. Sane 
mukri ne basmi kwik it." 

40 Yefun Yesus ki nai Marta do, "Tomga u Ji ki nai 
nan sare do, nan onyar kem mo Ji yo, bere nan me 
Yefun Allah bi suktinggi gato sye bor mo bur ré re." 

41 Sane yé kak jok gato kewa i-syo ne mo nden wé. 
Orete Yefun Yesus sok mu nim mo gu, ete An ki do, 
"Ji bi Ai, ndo mo Nan, we Nan jam Ji bi sukdu gato Ji 
ki nai Nan ré it. 

42 Ji jam do, Ji ndek suk mo Nan yo, bere Nan jam, 
ete Nan syo nai Ji re. Sarewo Ji ki sukdu ré subere 
yé mwa gato sum more jam do, sangge, Nan anato 
syogat Ji ma mo bur ré." 

% Yefun Yesus ki sukdu su Yefun Allah, orete An 
saiye do, "Lazarus, nan syesyar tom!" 

44 Sane Lazarus syesyar kadit jokwak ma, san gato 
yé far an mukri su ne, mó tó. An syim, an gwes san 
kewa tó. An su dom, san kewa sino. Yefun Yesus ki 
nai yé mwa mone do, "Nin sombok san ne wé kadit 
an subere an mu sisu ndo et." 

% Ye Yahudi gato ma ku Maria mone, an me suk 
gato Yefun Yesus ben bor mone, orete ye Yahudi ge 

bok yo nai sukjimnut dik do, an onyar kem mo Yefun 
Yesus. 

46 Sarewo ye deyo mu mo ye Farisi, ete an ki nai ye 
Farisi subot suk gato Yefun Yesus ben ne. 

47 Sane yekwesu mo Yefun Allah bi nu si ye Farisi 
kendo ye Yahudi bi yepasye si yekwesu gato sum 
sino wa kibot sukdu, subere an sino sum wa an kibot 
Yefun Yesus. Yekwesu si ye Farisi ki do, "Men ben 
suma ne? Ye ne kadum Yefun Allah bi suktinggi bor, 
An ben suk mwa bor gato ben men yeket. 

48 Men misyar An dakai ben An bi suk-i sane sor, 
bere yé mwa onyar kem mo An it are go! Bere ye 
Roma gato jom men maskwa, ete ma ben men bi nat 
ré ibit. Bere ye Roma ma ben Yefun Allah bi nu ibit 
mwir dom re." 

49 Yetu ge dik yo mone an gum do Kayafas. Su 
tahun gane an gum yekwesu gato gum kok wai mo 
Yefun Allah bi nu. An ki do, "Nin jam nde suk. 

50 Sa ndo sa, yetu ge dik yo kwop win men anato 
ndo wai kadit ye Roma ma gu men ye Yahudi mwa 
ne sino kwop or." 

>1 Sukdu gato Kayafas ki ne, an dakai bi sukjimnut-i 
nde, wo an ki sukdu tepsu suktaru kadit Yefun Allah, 
we su tahun gane an gum yekwesu gato gum kok 
wai mo Yefun Allah bi nu. Suk ne yo bor nde tó, an ki 
nyim do, bere Yefun Yesus kwop wa yewis ye Yahudi. 

32 Yefun Yesus kwop wa yewis ye Yahudi sor nde, 
wo Yefun Yesus kwop subere An sum Yefun Allah bi 
pa gato kem mo peyo-peyo, subere an sino sum mo 
nat dik, subere an sino tepsu dik it. 

53 Sane kadit kam gato ye Yahudi bi yepasye kibot 
Yefun Yesus ne, ye Yahudi bi yepasye sino tepsu dik 
wa an meret os wa an gu Yefun Yesus kwop wé. 

54 Sane anato Yefun Yesus yo mubot pe gato yé 
mwa kem mone nde. An mu kadit pe ne, ete An mu 
mo kota dik yo gato gum do Efraim, karowa pe gato 
kwe yo kom mo nde. An si An bi pakon kem mone. 

>> Karowa Kam Sye Waiket it. Sane ye mwa ma 
kadit peyo-peyo mo nden, ma mo Yerusalem. Kam 
sye ne nde to, ye mwa ne de syur subere an kaim 
kwo, tepsu Musa bi sukduno ki ne, subere an tep wa 
an simo kam sye ne. , 

56 YE mwa gato ma ne syeret Yefun Yesus. An sum 
mo Yefun Allah bi nu de nden sa, an ndo mo yu do, 
"Nan bi sukjimnut sa u ne? Ye gane ma wa si men 
konwa kam sye re bado nde e?" 

>7 Sarewo yekwesu mo Yefun Allah bi nu si ye Farisi 
syogat yé mwa mone do, "Nin ku Ye ne mo pe yo it 
yo, nin ki napyo nai men subere men mu but An et." 
1 2 1 Kam mumat rek yo o, ete yé konwa Kam Sye 

Waiket ne sa, Yefun Yesus mu mo kampung 
Betania. Lazarus gato Yefun Yesus sun kadit sukkwop 
ne kem mone. 

2 Yé fro sugit ndek Yefun Yesus git mone. Mo nu 
ne, Lazarus bi nyanggon Marta kon sugit, ete gwat 
ma. Lazarus si ye gato ma ne kem mone. An si Yefun 
Yesus git sugit sino. 

3 Orete Lazarus bi nyanggon Maria gwat manik 
narwastu botol napyo ma. Maria syé manik ne mo 
Yefun Yesus gwes. Manik ne grik ndo. Manik ne bi 
sugum sye. Maria syé manik mo Yefun Yesus gwes 
sa, mom singgri sa su mom sugo. Manik grik mo nu 
gato Yefun Yesus kem mone sino. 

“Sarewo Yefun Yesus bi pakon ge dik yo, gato gum 
do Yudas Iskariot, Yudas gato bere ri ma meret os 

wa gwat yeko ma wa but Yefun Yesus, an anato 
yeketut. Yudas ki do, 

> "Mom yo so manik ne nde wa suma ne? Manik 
ne bi sugum sye tepsu ye ben suk karowa kom mo 
tahun dik, ete ye ku bi sugum mone. Mom so manik 
ne, ete mom ku bi sugum, ete syo nai ye gato yewa 
suk ete ndo." 

SYudas yo nutbot ye gato yewa suk nde, wo an ki 
an bi sukdu-i ne, we an ye gato syimsi suk. Sagana 
an nai sugum kadit pakon bi sugum gato an mewa 
ne dom. 

7 Yefun Yesus ki nai Yudas do, "Nan misyar nggon 
ne dakai ben mom bi suk-i sor. Mom sye manik ne 
mo Ji kaim ndek kam gato yé bi Ji mukri mo makwe. 

8 Ye gato yewa suk ne si nin kem more sino petok 
sor, sarewo Ji si nin yo kem more petok nde." 

2Ye Yahudi mwa ne jam do Yefun Yesus ma kom 
mo Betania sa, yé mwa ne mu wa án ku Yefun Yesus. 
An mu mone wa án me Yefun Yesus sor nde, án mu 
mone wa án me Lazarus, ye gato Yefun Yesus sun 
kadit sukkwop ne dom. 

10 Sane yekwesú mo Yefun Allah bi nu meret os wa 
án gu Lazarus wé dom. 

11 Yefun Yesus sun Lazarus kadit sukkwop anato ye 
Yahudi mwa misyar yekwesu mo nu ari, ete án brek 
ma, án mit kem pe mo Yefun Yesus. 

12 Bi ik Yefun Yesus mo os mit saresa, yé mwa gato 
ma wa án konwa Kam Sye Waiket ne, án jam do, 
Yefun Yesus ma mo Yerusalem dom. 

13 Sane ye mwa ne nai beibir nat, ete an mu mo os 
wa án kar Yefun Yesus. Yé mwa ne mubot os saresa, 
án saiye do, "Men un Yefun Allah et! Ye gato Yefun 
Allah syogat ma ré, Yefun Allah ben sukndo su An et! 

Yefun Allah, Nan ben sukndo su Ye re, ye Israel bi 
yeraja et!" 

14 Yefun Yesus nai keledai gan ge dik yo, ete An it 
mo keledai ne yu. Tepsu yé krom mo Yefun Allah bi 
sukdu, do: 

15"Nin yé gato kem mo kota Yerusalem, mo bobuk 
Sion, nin nyu nde. Nin me et. Nin bi padosye ma it 
anare. An kem mo keledai gan yu." 

16 Sugane Yefun Yesus bi pakon jam nde sukdu 
gato ye krom mo Yefun Allah bi sukdu subot Yefun 
Yesus dakai. Sarewo Yefun Allah sun Yefun Yesus 
kadit sukkwop, ete bes An gum kok or sa, Yefun 
Yesus bi pakon napakom do, sukdu gato yé krom mo 
Yefun Allah bi sukdu subot suk mwa gato yé ben nai 
An ne bor re. 

17 Tomgato Yefun Yesus sun Lazarus kadit sukkwop, 
ete kendo an syesyar kadit jokwak, sugane yé mwa 
sisu Yefun Yesus mu mone. Yé mwa ki subot suk 
gato an me ne nai ye yi jam petok sor. 

18 Sane anato yé mwa ma ku Yefun Yesus, we an 
jam Yefun Yesus ben suk ne bor mo yé mwa gwem. 
12 Sane ye Farisi ki nai yu do, "Nin me ré! Men bi 
sukdu yo git o nde! Yé yo jammo men o nde! Yé mwa 

mo bur ré mu or mo An re." 

20 Ye Yunani ge bok yo mu mo Yerusalem subere an 
si yé mwa mone konwa Kam Sye Waiket ne dom. . 

21 Ye Yunani ne mu ku yetu ge dik yo gato gum do 
Filipus. (Filipus ontu mo Betsaida mo bur Galilea.) Ye 
Yunani ne ki nai Filipus do, "Yenggras, men mit iwa 
men ku Yefun Yesus et." 

22 Filipus mu ki sukdu ne nai Andreas, orete an we 
mu ki sukdu ne nai Yefun Yesus. 


Yohanes 12 420 


23 Yefun Yesus jam do ye Yunani iwa ku An sa, 
Yefun ki nai Andreas si Filipus do, "Kam gato ye mwa 
bes Yetu bi Pa gum kok sye wai o anare it. 

24 Suk gato Ji ki ré suksangge anare, men nai fas 
gro wa men jan, ete fas gro dik sor ye yo jan nde yo, 
gro dik anane sor re. Sarewo men nai fas gro dik ne, 
ete men jan, bere sukjan ne kom, ete bere syesyar 
i-gro mwa. 

25 Sane dom, ye gato bi sukjimnut sye wa an dakai 
kem ndo mo bur ré, bergan an kwop re. Sarewo ye 
gato bi sukjimnut sye kas subot an dakai nde, wo an 
bi an nggwa wa ye yi mo bur ré it yo, bere ye ne kem 
gesyos, bere an kem ndo to kapyo mato kapyo. 

26 Ye gato bi nggwa mo Ji wa an ben Ji bi suk-i ne 
yo, ye ne si Ji mu sino. Pe gato Ji mo, Ji bi pakon ne 
sisu Ji mone dom. Ye gato bi nggwa mo Ji wa an ben 
Ji bi suk-i yo, bere Ji bi Ai bes ye ne gum kok." 

27 "Su ré, Ji jimnotbot Ji nggwa teker it anare. Su 
ré, Ji ki suma o ne? Ji ki sare do, 'Ji bi Ai, Nan nai Ji 
wé kadit sukye gato bere Ji ku ne et.' Nde re, Ji yo ki 
sane nde, we Ji ma mo bur ré wa Ji ku sukye gato 
bere yé ben nai Ji. 

28 Ji bi Ai, Nan ben suk gato ben yé bes Nan gum 
kok sye wai o et." Sane yé jam Yefun Allah ki sukdu 
kadit gu sare do, "Ji ben suk gato ben yé bes Ji dakai 
gum kok sye wai it. Bere Ji ben suk yo o subere yé 
mwa bes Ji gum kok sye wai mone o re." 

23 Yé mwa gato ti mone, an jam sukdu kadit gu ne. 
Ye deyo ki do, "Nogu pu." Deyo o ki do, "Nde re, 
malaikat dik yo anato ki suk su An." 

30 Yefun Yesus ki do, "Yefun Allah ki suk ré wa 6s Ji 
nde, wo An ki sukdu ne wa ós nin sor. 

31 Yefun Allah ndobot yetu mo bur ré sino anare it. 
Suk gato An ki ne kwop mone it, ye yo sis o nde. 
Yekwesu gato jom yetu mo bur ré, Ji is an wé it 
anare. 

32 Sarewo Ji gare, yé bes Ji kok kadit bur ré yo, bere 
Ji tik yé mwa mit subere an ma mo Ji." 

33 Yefun Yesus ki rer subot os gato bere yé gu An 
kwop su anane. 

34 Orete yé mwa mone ki do, "Yé krom mo men bi 
sukduno do, 'Kristus yo kwop nde, wo An kem gesyos 
sor.' Ben sa u anato Nan ki do, 'Yé bes Yetu bi Pa 
kaim kok kadit bur ré ne? Je u anato Yetu bi Pa ne?' " 

35 Yefun Yesus ki nai an do, "Su ré, rer ku nin mó 
to. Yo nam nde ge, rer yo ku nin o nde. Sane su kam 
gato rer sisu nin more to, ndendu nde to, nin ben nin 
bi suk-i mo pe gato rer ku nin ne sor. Wo nin mu su 
ndendu yo, bere nin jam nde pe gato nin muket ne 
re. 

36 Rer ku nin mo to yo, nin nai sukjimnut dik wa nin 
onyar kem mo rer ne et. Ji anato tepsu rer ne. Nin 
onyar kem mo Ji it yo, nin tepsu Ji bi pa, nin jam suk 
gato rer kom mo mit." Yefun Yesus ki sukdu ne, orete 
An mu kadit pe ne. An gurik dik kadit yé mwa ne re 

37 Kapre Yefun Yesus kadum Yefun Allah bi 
suktinggi, An ben suk mwa gato ben yé yeket bor mo 
yé mwa gwem, sarewo yé yo onyar yo kem mo An 
nde. 

38 Sane suk gato yenabi Yesaya ki suga nyim tuya 
bor it anane. Yesaya ki do, "Yefun Allah, je u anato 
jam mo men bi sukdu-i ne? Men da ki sukdu ne, 
sarewo yé yo jambot nde. Yé da me Nan bi suktinggi 
bor re, sarewo yé yo jambot nde." 

39 Sane ye ne yo nggiwa nai sukjimnut dik subere an 
onyar kem mo Yefun Yesus nde, we an bi sukjimnut 
yo kak nde tó, tepsu sukdu gato Yesaya ki ne o, sare 
do, "Yefun Allah ki do, 

40'Ji ben yé ne gro ndu subere an yo me suk sisu 
ndo nde. Ji ben yé ne su krat subere an yo jam suk 
kom mo mit nde, subere an yo brek ma mo Ji nde, 
onde bere Ji ben an kem ndo it.' " 

41 Yesaya ki sukdu ne, we an jam do, Yefun Yesus 
gum kok sye wai, orete an kibot Yefun Yesus. 

42 Kapre Yesaya ki sukdu sane o, yetu mwa nai 
sukjimnut dik wa an onyar kem mo Yefun Yesus. 

Ye Yahudi bi yepasye ge bok yo dom nai sukjimnut 
digane, sarewo an nokwa an ki bor nai ye yi jam, we 
an ki rer sane yo, bere ye Farisi duyawa an sok ari o 
re. 

43 Yepasye ne nutbot an gum teker. An iwa ye yi un 
an gum wai kadit an iwa Yefun Allah un an gum ne. 
““Qrete Yefun Yesus ki sye mo yé miten do, "Ye 

gato onyar kem mo Ji yo, an onyar kem mo Ji nde, 
wo an onyar kem mo Ye gato syogat Ji ma mo bur ré 
dom. 

% Ye gato me Ji anato me Ye gato syogat Ji ma mo 
bur ré dom. 

46 Ji ma mo bur ré tepsu rer ku nje mo bur ré subere 
yé bok ne sino gato onyar kem mo Ji it yo, an yo kem 
mo ndendu o nde. 

47Ye to jam Ji bi sukdu, orete an yo benbot nde yo, 
Ji dakai yo syo sukye nai an nde. Ji yo ma mo bur ré 
wa Ji syo sukye nai yetu nde, wo Ji ma kak os ndo wa 
nin yetu subere nin kem ndo to kapyo mato kapyo. 

48Ye to bariwa Ji, ye to jambot Ji bi sukdu nde, 
bere ye ne ku sukye re. Su kam gato bur ré kru it yo, 

bere an ku sukye mo gato an yo jammo Ji bi sukdu-i 
nde re. 

4Ji yo ki Ji bi sukdu-i tepsu Ji dakai bi sukjimnut-i 
nde, wo Ji ki Ji bi sukdu-i tepsu Ji bi Ai gato syogat Ji 
ma mo bur ré bi sukjimnut-i. An anato syogat Ji ki An 
bi suktaru nai nje jam. 

2? Ji jam do, Ji bi Ai bi sukdu ne ben yetu kem ndo 
to kapyo mato kapyo. Sane anato Ji ki Ji bi sukdu-i 
nai nin tepsu suk gato Ji bi Ai duno Ji su ne." 

1 3 ! Karowa Kam Sye Waiket sa, Yefun Yesus jam 

do, bergan An mu kadit bur ré, An satu mu 
mo An bi Ai. An bi sukjimnut sye kas subot yé gato 
sok mo An bi rus-i mo bur ré. Yefun Yesus jimnotbot 
An bi rus-i ndo nde, An kadum An bi sukjimnut ne 
bor re. 

2Bi noru, ete Yefun Yesus si bi pakon git sugit sino 
sa, biris bi yekwesu sok an bi sukjimnut-i mo Yudas 
do, bere Yudas meret os wa gwat yeko ma wa but 
Yefun Yesus. Yudas gato Simon Iskariot bi pa anato 
tepsu yeketut. 

3Yefun Yesus jam do, An bi Ai syo suk mwa ne sino 
nai An wa An jom. Sane dom, Yefun Yesus jam do, 
An ma kadit Yefun Allah, ete bere An satu mu mo 
Yefun Allah o. 

“Sane Yefun Yesus ti ma nim. Yefun Yesus jogru An 
bi san gato tak An de nden ne wé, ete An far san det 
mo An jakuke. 

> Orete Yefun Yesus nai syur, ete An syé syur mo 
bokor mit. Yefun Yesus mus An bi pakon gwes tak su 
syur ne, orete An singgri sa su san det gato An far 
mo An jakuke ne. 

SYefun Yesus fro wa mus Simon Petrus gwes sa, 
Petrus ndo mo Yefun Yesus do, "Yenggras, Nan iwa 
Nan mus ji gwes tak wa suma ne?" 

7 Yefun Yesus ki nai an do, "Su ré nan jam suk gato 
Ji ben kom mo mit nde tó, wo bere nan jam mone 
tó." 

8 Petrus ki do, "Nan mus ji gwes nde. Ji bariwa 
sangge kai." Yefun Yesus ki nai Petrus do, "Ji yo mus 
nan gwes nde yo, nan si Ji yo tepsu dik nde." 

? Petrus ki do, "Sane yo, Yenggras, Nan mus ji gwes 
sor nde, wo Nan mus ji syim si ji su dom et." 

10 Yefun Yesus ki nai Petrus do, "Ye gato de syur 
yo, an kaim yo dum o nde, wo an gwes tak sor ete 
dum. Sane an de syur o nde, wo an mus an gwes tak 
sor re. Sane dom, nin kaim kwo re, sarewo nin sino 
kaim kwo nde re." 

11 (Yefun Yesus jam An bi pakon dik yo gato bere 
meret os wa gwat yeko ma wa but An re. Sane anato 
Yefun Yesus ki do, "Nin kaim kwo re, sarewo nin sino 
kaim yo kwo nde re.") 

12 Yefun Yesus mus An bi pakon gwes or sa, Yefun 
Yesus it An bi san gato tak An kaim de nden ne satu 
o. Yefun Yesus satu mo nat gado An kem mone o. An 
ndo mo An bi pakon do, "Nin jam suk gato Ji ben ne 
bi sukjimnut-i bado? 

13 Nin ki Ji gum do, Yeguru, nin bi Yekwesu. Suk 
gato nin ki ne ndo, we sangge, Ji anato nin bi Yeguru, 
Ji anato nin bi Yekwesu. 

14 Sane Ji gato gum Yeguru, Ji gato nin bi Yekwesu 
ne mus nin gwes tak sane yo, nin deyo waii mus nin 
deyo gwes tak sane o. 

15 Ji kadum os gato ndo nai nin wa nin muket. Sane 
yo suk gato Ji ben wa nin, nin wali ben tepsu Ji ben 
ne. 

16 Suk gato Ji ki ré suksangge anare, pakwerut yo 
sye wai kadit bi yenggras gato kon an nde. Sane 
dom, ye gato gwat yepasye bi suktaru, an gum sye 
wai kadit ye gato syogat an mu ne nde. 

17 Nin jam suk mwa ne sino gato Ji duno nin su ne 
it. Nin do benbot yo, bere nin mit at wa. 

18 Suk gato Ji ki ré, Ji ki wa nin sino nde. Yé gato Ji 
fro wa ben suk wa Ji, Jijam an kom mo mit. Sarewo 
yetu ge dik sor re, sukdu gato yé krom nyim mo 
Yefun Allah bi sukdu bere bor re. Sukdu ne sangge. 
Mo Yefun bi sukdu, yé krom sare do, 'Ye gato si Ji git 
Sugit sino, an gro ete me Ji, wo an mit tara re, bere 
an ben sukibit su Ji.' 

19 Suk ne yo bor nde tó, Ji ki napyo nai nin jam 
nyim wé re, subere suk ne do bor it yo, nin jam do, Ji 
anato Ye gato gesyos, gato Ji bi Ai syogat ma mo bur 
ré. 

20 Suk gato Ji ki ré suksangge anare, ye gato iwa Ji 
bi pakon gato Ji syogat mu ne ma ku an yo, tepsu ye 
ne iwa Ji ma ku an anane. Ye gato iwa Ji ma ku an 
yo, tepsu ye ne iwa Ye gato syogat Ji ma mo bur ré 
ma ku an dom anane." 

2! Yefun Yesus ki sukdu ne or sa, Yefun Yesus 
kwabom dek teker, ete Yefun Yesus ki rer nai An bi 
pakon jam do, "Suk gato Ji ki ré suksangge anare, 
kadit nin ré, bere nin ge dik yo meret os wa gwat 
yeko ma wa but Ji." f 

22 Sane Yefun Yesus bi pakon sokbot yu. An sino 
nalar mo suk gato Yefun Yesus ki ne. 

23 Yefun Yesus bi pakon ge dik yo kem karowa 
Yefun Yesus de. Yefun Yesus bi sukjimnut sye kas 
subot pakon ne. 

24 Simon Petrus gwi an su nai an bi yesyim ne, ete 
Petrus ndo mo an do, "Nan ndo mo Yefun Yesus do, 
An kibot je u ne?" 

25 Pakon ne sis o karowa Yefun Yesus de. Ete pa ne 
ndo mo Yefun Yesus do, "Yenggras, Nan ki sukdu ne 
subot je u ne?" 

26 Yefun Yesus ki do, "Ji ras roti nap mo sukrom, ete 
ye gato Ji syo roti nap ne nai yo, ye gane anane it." 
Sane Yefun Yesus nai roti napyo, An ras mo sukrom, 
ete An syo nai Yudas gato Simon Iskariot bi pa ne. 

27 Yudas nai roti ne, sugane it biris bi yekwesu bok 
nggwa mo Yudas re. Orete Yefun Yesus ki nai Yudas 
do, "Nan ben nan bi suk-i kekro et." 

28 Pakon yi gato kem sino mone jam suk gato Yefun 
Yesus ki nai Yudas ne bi sukjimnut-i nde. 

29 Pakon deyo gendo, Yefun Yesus syogat Yudas so 
suk yo wa bere an konwa kam sye su ne, ondeyo 
Yudas syo suk yo nai ye gato yewa suk mo neya. 
Pakon jam ri nde, wo pakon nut do, Yudas mu ben 
suk yo su sugum, we Yudas anato jom pakon sino bi 
sugum. 

30 Yudas nai roti nap gato Yefun Yesus syo nai an, 
sugane it, an mu mo nden. Noru it anane. 

3! Yudas mu mo nden, orete Yefun Yesus ki do, "Yé 
bes Yetu bi Pa gum kok sye wai it anare, sane yé bes 
Yefun Allah gum kok sye wai mone dom re. 

32 Yetu bi Pa do bes Yefun Allah gum kok sye wai it 
yo, Yefun Allah waii bes Yetu bi Pa gum kok sye wai 
dom. Yefun Allah do bes Yetu bi Pa gum kok yo, An 
yo eswa nde, wo An bes su ré it. 


Yohanes 13-14 427 


33 Ji bi pa, Ji mu kadit nin it anare. Bere nin syeret 
Ji. Sarewo Ji ki sare do, tepsu gabere Ji ki nai ye 
Yahudi bi yepasye ne do, pe gato Ji mu mone, nin yo 
ku os wa nin mu mone nde. 

34 Su ré Ji duno nin su sukduno gato be sare do: 
Nin bi sukjimnut sye kas subot yu et. Tepsu Ji bi 
sukjimnut sye kas subot nin, nin waii bi nin nggwa 
wa yu et! Nin mewa yu et! 

35 Nin bi sukjimnut sye kas subot yu sane it yo, bere 
yé mwa ne sino jam do, nin sa, nin anato Ji bi pakon 
ne." 

36 Simon Petrus ndo mo Yefun Yesus do, "Yenggras, 
men bi Yekwesu, Nan mu mo u ne?" Yefun Yesus ki 
nai Petrus do, "Pe gato Ji mu mone, su ré nan si Ji 
mu sino nde. Kapyo tak bere nan boribot Ji." 

37 Simon Petrus ndo mo Yefun Yesus do, "Yenggras, 
men bi Yekwesu, ji si Nan mu mone su ré nde wa 
suma ne? Ji fro wa ji bi ji nggwa kwop win Nan re." 

38 Orete Yefun Yesus ki nai an do, "Sangge, nan 
bi nan nggwa kwop win Ji bado? Suk gato Ji ki ré 
suksangge anare, ndam kokor yo ké nde tó, bere nan 
rewa Ji wam gri re." 

14 ! Yefun Yesus ki nai An bi pakon do, "Nin 

kwabom dek subot suk mwa neya nde, wo nin 
kwabom kam mo Yefun Allah et. Nin kwabom kam 
mo Ji dom et! 

2 Mo Ji bi Ai bi nu, gumwak mwa wa nin kem mone 
mo re. Sukdu ne sangge, ondesor sa, Ji yo ki nai nin 
jam nde. Ji mu mone wa Ji fro nat wa bere nin kem 
mo. 

3 Ji mu fro nat wa nin orete yo, Ji satu ma, ete Ji 
kar nin mu mo Ji bi nat-i. Bere men sino kem mone 

subere mo nat gato Ji kem mone, nin dom si Ji kem 
mone sino. 

“Nin jam os gato mu mo nat gato bere Ji mu mone 
re." 

> Orete Tomas ki nai Yefun Yesus do, "Yenggras, 
men bi Yekwesu, men jam nde nat gato Nan mu 
mone. Sane men jam os gato mu mone sa u ne?" 

SYefun Yesus ki nai an do, "Ji dakai anato tepsu 
os gato mu mo Yefun Allah. Ji anato tepsu os gato 
sangge. Ji anato kak os wa yetu kem ndo mone. Yetu 
yo ku os wa an mu kom mo Ji bi Ai nde, wo an sibot 
os gato Ji kak ne sa, bere an kom mo Ji bi Al re. 

7 Nin do jam Ji su sangge it yo, bere nin jam Ji bi Ai 
dom. Saneyo, nin jam Ji bi Ai it anare. Nin me An it 
anare." 

8Filipus ki nai Yefun Yesus do, "Yenggras, Nan 
kadum Nan bi Ai nai men me subere men yo nutbot 
o nde." 

?Yefun Yesus ki nai Filipus do, "Ji sisu nin nam it. 
Filipus, nan jam Ji yo ri nde t6 bado? Ye to me Ji it 
yo, ye ne me Ji bi Ai dom anane it. Sane suma ben 
anato nan ki do, Ji kadum Ji bi Ai wa nan me ne? 

10 Filipus, nan nut do, sangge, Ji si Ji bi Ai tepsu dik 
bado nde e? Sangge, Ji dakai bi sukdu-i anane nde, 
wo Ji bi Ai gato si Ji tepsu dik, An anato fro suk gato 
Ji ki e, Ji ben e ne re. 

11 Sane nin onyar kem mo suk gato Ji ki ré et, 
sangge, Ji si Ji bi Ai tepsu dik. Ondeyo, nin onyar 
kem mo suk gato Ji ben gato ben nje yeket ne sor, 
we suk ne kadum do, sangge, Ji si Ji bi Ai tepsu dik. 

12 Suk gato Ji ki ré suksangge anare, ye to onyar 
kem mo Ji yo, an waii ben suk tepsu suk gato Ji ben 
ne re. Bere an ben suk mwa wai kadit suk gato Ji ben 

ne, we bere Ji satu mu mo Ji bi Ai, ete Ji bi An Gen 
ma bok nggwa mo nin. 

13Suk to nin ndek mo Ji bi Ai yo, nin ki Ji gum mo 
suk ne, bere Ji syo nai nin. Ji syo suk ne nai nin 
subere yé bes Ji bi Ai gum kok mo suk gato Ji syo nai 
nin ne. 

14 Suk to nin ndek mo Ji bi Ai, ete nin ki Ji gum mó 
yo, bere Ji syo nai nin re." 

15"Nin bi sukjimnut sye kas subot Ji it yo, bere nin 
benbot suk gato Ji syogat nin ben ne sor. 

16 Bere Ji ndek mo Ji bi Ai subere An bi An Gen ma 
win Ji. An Gen ne tepsu yegweswai gato ós nin, ete 
sisu nin pe to kapyo mato kapyo. 

17 Bere Yefun Allah Gen duno nin su suk gato 
sangge sor. Yetu mo bur ré yo ku os wa Yefun Allah 
Gen 6s an nde, we yetu mo bur ré yo me Yefun Gen 
nde. Yetu ne yo jam Yefun Gen dom nde. Sarewo nin 
sane nde, nin sa, nin jam Yefun Allah Gen, we An 
sisu nin pe. Bere Yefun Allah Gen ne ma bok nggwa 
mo nin mit dom. 

18 Ji yo misyar nin dakai kem yi nde, Ji yo misyar nin 
tepsu pa ti nde. Bere Ji satu ma wa nin to. 

12 Yo nam nde ge, yetu mo bur ré yo ku Ji o nde. 
Sarewo nin sa, bere nin ku Ji mone to, we bere Ji 
mbau kadit sukkwop o re. Sane bere nin kem gesyos 
dom. 

20 Su kam gato nin kem gesyos ne it yo, bere nin 
jam do, Ji si Ji bi Ai tepsu dik. Sane dom bere nin jam 
do, nin si Ji tepsu dik sino. 

21 Ye to jammo Ji bi sukdu-i, ete benbot yo, ye ne 
anato bi sukjimnut sye kas subot Ji. Bere Ji bi Ai bi 
sukjimnut sye kas subot an. Ji dom bi sukjimnut sye 
kas subot an, ete Ji kadum Ji nggwa nai an." 

22 Yudas, gato Yudas Iskariot nde, wo Yudas doyi, 
an ndo mo Yefun Yesus do, "Yenggras, men bi 
Yekwesu, ben sa u anato Nan kadum Nan nggwa nai 
men sor re, wo Nan yo kadum Nan nggwa nai yetu 
sino mo bur re nde ne?" 

23 Yefun Yesus ki nai an do, "Ye to bi sukjimnut sye 
kas subot Ji it yo, bere ye ne benbot sukduno gato 
Ji duno an su ne. Bere Ji bi Ai bi sukjimnut sye kas 
subot an. Bere Ji si Ji bi Ai ma mo an, ete si an kem 
sino. 

24 Ye to bariket Ji yo, ye ne yo benbot sukduno 
gato Ji duno an su ne nde. Sukdu gato Ji ki nai nin 
jam ne yo ma kadit Ji dakai bi sukjimnut-i nde, wo 
sukdu ne ma kadit Ji bi Ai gato syogat Ji ma more bi 
sukjimnut-i re. 

25 Ji kem sisu nin tó, Ji ki sukdu mwa ne nai nin jam 
re. 

26 Sarewo Yefun Allah Gen gato Ji bi Ai bere syo ma 
win Ji ne, bere Yefun Gen duno nin su suk mwa ne 
sino. Bere Yefun Gen ós nin napawa suk mwa gato Ji 
ki nai nin re. 

27 Ji syo suktinggi nai nin subere nin kwabom 
dek nde, wo nin kem ndo tepsu Ji dakai ré. Ji syo 
suktinggi nai nin wa nin kem ndo. Ji yo syosuktinggi 
ne tepsu yetu mo bur ré nde. Sane nin nutbot suk 
mwa teker nde, nin nyu nde. 

28 Nin jam Ji ki do, 'Ji mu kadit nin, sarewo bere Ji 
satu ma o re.' Nin bi sukjimnut sye kas subot Ji it yo, 
bere nin mit iwa Ji mu mo Ji bi Ai. Ji bi Ai anato gum 
kok sye wai kadit Ji. 

22 Su ré Ji ki sukdu ne nyim nai nin jam subere su 
kam gato sukdu ne bor it yo, nin onyar kem mo Ji bi 
sukdu-i anane. 

30 Ji yo ki suk mwa su nin o nde, we biris bi yekwesu 
gato jom bur ré ma it anare. Sarewo biris bi yekwesu 
yo nggiwa jom Ji nde, 

31wo suk mwa ne sino gato Ji bi Ai syogat Ji ben 
ne, Ji ben suk mwa ne sino subere yé mo bur ré jam 
do, Ji bi sukjimnut sye kas subot Ji bi Ai. Tep more it, 
men ti men mu kadit pe ré et." 

1 5 1 Yefun Yesus ki do, "Ji dakai anato tepsu 
kwe anggur gato sangge. Ji bi Ai anato mewa 
nggwe anggur ne. 

2Ji bi Ai tot kwe anggur guk gato yo bo mo nde ne 
wé. Ji bi Ai me i-guk gato bo mo yo, An mbron i-nat 
napyo wé, subere i-guk ne ndo wa bo mwa o. 

3 Nin jammo Ji bi sukdu gato Ji duno nin su ne, 
anato nin onyar kwo ndo re. Nin tepsu i-guk gato Ji 
bi Ai mbron i-nat napyo wé re. 

“Nin ut krat mo Ji, sane bere Ji dom ut krat mo nin 
re. Kweguk sombok kadit i-muk ete kweguk ne ti dor 
yo, bere i-bo mo nde. Sane dom, nin yo ut krat mo 
Ji nde yo, bere nin yo nggiwa ben suk gato ndo mo 
nde. 

> Ji anato tepsu kwe anggur ke, nin anato tepsu 
i-guk ne. Ye gato ut krat mo Ji tepsu dik, ete Ji waii 
ut krat mo ye ne yo, bere ye ne ben suk mwa gato 
ndo tepsu kweguk be. Nin wadigan kem dor kadit Ji 
yo, bere nin yo nggiwa ben suk yo mo nde. 

SYe to yo ut krat mo Ji tepsu dik nde yo, ye ne 
tepsu kweguk gato yé tot, ete yé am wé. Bere 
kweguk ne gu, ete yé sum wa yé gre mo bot wé. 

7 Nin ut krat mo Ji tepsu dik, ete Ji bi sukdu dom 
kem pe mo nin mit yo, suk to nin iwa nin ndek mo Ji 
bi Ai, bere An syo nai nin sor. 

8 Nin do ben suk mwa gato ndo, tepsu bo mwa gato 
kom yo, nin tepsu Ji bi pakon gato sangge, ete bere 
ye bes Ji bi Ai gum kok sye wai o mone re. 

2Tepsu Ji bi Ai bi sukjimnut sye kas subot Ji, Ji walii 
bi sukjimnut sye kas subot nin. Sane nin misyar Ji 
nde, wo nin napawa do, Ji bi sukjimnut sye kas subot 
nin, ete nin ben nin bi suk-i tepsu sukjimnut ne. 

10 Nin benbot Ji bi sukduno-i yo, bere Ji bi sukjimnut 
sye kas subot nin mone petok sor. Sane dom, Ji 
benbot Ji bi Ai bi sukduno-i, sane An bi sukjimnut sye 
kas subot Ji mone petok sor. 

11 Ji ki sukdu mwa ne nai nin jam sino subere nin 
mit iwa, tepsu Ji mit iwa ne. Bere nin mit iwa wai o 
re, kwa yo gwet mo nde. 

12 Ji bi sukduno-i anare: Nin bi sukjimnut sye kas 
subot yu tepsu Ji bi sukjimnut sye kas subot nin et. 

13 Ye gato bi sukjimnut sye kas subot an bi yesyim 
sisu ndo wai anato ye gato bi an nggwa kwop wa bi 
yesyim ne. 

14 Nin benbot suk gato Ji syogat nin ben ne yo, nin 
tepsu Ji bi yesyim anane. 

15 Su ré Ji yo kendo nin gum pakwerut o nde, we 
pakwerut yo jam suk gato an bi yenggras ben ne 
nde. Wo Ji kendo nin tepsu Ji bi yesyim, we suk mwa 
ne sino gato Ji jam kadit Ji bi Ai ne Ji frot nai nin jam 
or re. 

16 Nin anato bes Ji gum Yekwesu wa nin nde, wo Ji 
anato bes nin gum pakon wa Ji. Ji bes nin, orete Ji 
syogat nin mu ben suk mwa gato ndo, tepsu kwebo 
bor mo kweguk. Ji syogat nin ben sukndo gato tepsu 
kwebo gato bere yo ibit nde, wo bo gato kem pe sor. 
Nin ben sukndo gato kem pe, sane bere suk to nin 

ndek mo Ji bi Ai, ete nin ki Ji gum mo yo, bere Ji bi Ai 
syo nai nin re. 

17 Ji bi sukduno-i anare: Nin bi sukjimnut sye kas 
subot yu et." 

18 "Yé mo bur ré do bariket nin yo, nin napawa do, 
yé mo bur ré bariket Ji nyim wé re. 

12 Nin si yetu mo bur ré bi sukjimnut-i tepsu dik yo, 
bere yé jimnotku nin, we nin bi sukjimnut-i tepsu 
yetu ne. Sarewo Ji nai nin kadit yetu bi de-i sok mo Ji 
bi de-i, sane nin bi sukjimnut-i si yetu bi sukjimnut-i 
yo tepsu dik o nde, sane anato yé mo bur ré bariket 
nin. 

20 Nin napawa Ji bi sukdu-i gato Ji ki nai nin ne do, 
'Pakwerut yo sye wai kadit bi yenggras gato kon an 
nde.' Ye deyo ben sukye nai Ji it yo, bere yé ne ben 
sukye nai nin dom. Ye deyo benbot Ji bi sukduno-i 
yo, bere ye ne benbot nin bi sukduno-i dom. 

2! Bere yé ben sukye nai nin mo gato nin sok mo Ji 
bi rus-i, we yé ne jam nde Yefun gato syogat Ji ma 
mo bur ré. 

22 Ji ma duno an anato an jam suk gato siri kadit 
Yefun mit, ondesor sa, Yefun yo syo sukye nai an mo 
sukibit gato an ben ne nde. Sarewo, sangge Ji ma 
duno an it, sane an yo ku os wa an rewa suk gato an 
ben siri ne o nde. 

23 Ye gato bariket Ji yo, ye ne bariket Ji bi Ai dom. 

24 Ji ma ben suk gato ben an sino yeket ne ondesa, 
Yefun yo syo sukye nai an mo gato an bariwa Ji ne 
nde. Sarewo,sangge Ji ma ben suk gato yetu yo 
nggiwa ben nde, an da me suk gato Ji ben ne ware, 
an bariket Ji to, an bariket Ji si Ji bi Ai sino. 

25 Wo suk gato an ben bor ne tepsu suk gato ye 
krom mo ye Yahudi bi sukduno-i sare do, 'Kapre Ji yo 
ben suk yo ibit mo nde, yé dakai bariket Ji sor." 

26 Bere Ji bi Yefun Allah Gen gato ós nin muket os 
ndo ne ma kadit Ji bi Ai . Bere Yefun Allah Gen bok 
nggwa mo nin. Bere Yefun Allah Gen duno nin su 
sukduno gato sangge subot Yefun Allah sor, kwa 
gato An kidar yo mo nde. Sane Yefun Allah Gen do 
ma kadit Ji bi Ai it yo, bere An ki rer subot Ji nai nin 
jam dom. 

27 Bere nin waii ki rer subot Ji nai ye yi jam dom, we 
kadit ketke Ji si nin ben suk tepsu dik sino. 

16 1Ji ki suk mwa ne sino su nin subere nin 
misyar Ji nde, wo nin onyar kem pe mo Ji sor. 
2Bere ye Yahudi syun nin wé kadit an bi nu ari. 
Bere kapyo tak yé gato gu nin kwop wé gendo suk 
gato an ben ne Yefun Allah imo. 

3 Ye ne ben suk ne nai nin, we an yo jam Ji bi Ai 
nde. An jam Ji dom nde. 

“Sarewo Ji ki sukdu ne nai nin jam su ré, subere 
kam gato suk ne do bor it yo, nin napakom sukdu 
gato Ji ki nai nin ré, ete nin ti nggi mone." "Suga 
nyim ne, Ji yo ki sukdu gare nai nin jam nyim nde, 
we sugane Ji si nin mone sino tó. 

“Wo Ji satu mu mo Ji bi Ai gato syogat Ji ma it 
anare. Sarewo nat gato Ji mu mone, nin ge bok ré yo 
ndo mo Ji subot nat ne nde. 

Ji ki do, Ji mu, anato nin kwabom dek ndo nde. 

7 Wo suk gato Ji ki ré suksangge anare, sa ndo sa Ji 
mu. Ji yo mu nde yo, Yefun Allah Gen gato ma ós nin 
ne bere An yo ma win Ji nde. Wo Ji mu kadit nin it 
yo, bere Ji syogat An ma mo nin. 

8Yefun Allah Gen do ma yo, bere Yefun Gen kak 
yé mo bur ré bi sukjimnut subere an jam subot suk 
gato an ben siri kadit Yefun Allah bi sukduno-i ne. 
Bere Yefun Allah Gen kak yé mo bur ré bi sukjimnut 
subere an jam subot suk gato tepsu Yefun Allah mit. 
Bere Yefun Allah Gen kak yé mo bur ré bi sukjimnut 
subere an jam do, sangge bere Yefun Allah ndobot ye 
gato ben sukndo si ye gato ben sukibit sino, ete bere 
Yefun Allah syo sukye nai yé gato ben sukibit ne. 

? Bere Yefun Allah Gen kak yé bi sukjimnut subere 
an jam do, suk gato an ben siri kadit Yefun bi 
sukduno-i ne anato an yo onyar kem mo Ji nde, an 
ben sukibit it anane. 

10 Bere Yefun Allah Gen kak yé bi sukjimnut subere 
an jam do, Ji anato ben suk tepsu Yefun Allah mit. Ji 
mu mo Ji bi Ai it anare, Ji mu mo pe gato nin yo me Ji 
o nde. Sane anato bere yé jam do, Ji anato ben suk 
tepsu Ji bi Ai mit, ete Ji bi Ai imo suk gato Ji ben ne. 

11 Bere Yefun Allah Gen kak yé bi sukjimnut subere 
an jam do, Yefun Allah syo sukye nai nje sino gato 
ben sukibit wai mo An mit, we Yefun Allah syo sukye 
nai biris bi yekwesu gato jom bur ré it anare. 

12 Ji jwa Ji ki sukdu mwa wai o nai nin, sarewo Ji yo 
ki nde, we nin bi sukjimnut yo kak tep wa nin but 
sukdu ne nde to. 

13 Yefun Allah Gen do ma yo, bere An duno nin su 
suk gato sangge, mo An mit sukkidar yo mo nde. An 
anato kadum os gato rer nai nin. An ki sukdu-i tepsu 
An dakai bi sukjimnut-i nde, wo An ki An bi sukdu-i 
tepsu suk gato An jam kadit Ji. Bere An ki subot suk 
gato bor su kam sari ne ma rer nai nin jam re. 

14 Bere Yefun Allah Gen bes Ji gum kok, we An ki Ji 
bi sukdu-i rer nai nin jam. 

15 Ji bi Ai bi suk-i ne sino anato Ji bi suk-i. Sane 
anato Ji ki do, bere Yefun Allah Gen ki Ji bi sukdu-i 
rer nai nin jam." 

16 Yefun Yesus ki do, "Yo nam nde ge, nin yo me Ji 
o nde, or o nam gan yo o, bere nin me Ji o re." 

17 Yefun Yesus bi pakon ndo mo yu do, "Men bi 
yenggras ki do, 'Yo nam nde ge, men yo me An o 
nde. Or o nam gan yo o, men me An o re.' An bi 
sukjimnut sa u ne? An ki do, An mu mo An bi Ai ne 
te, bi sukjimnut sa u ne?" 

18 Pakon ne ndo mo yu gat sare do, "An ki do, 'Yo 
nam nde' ne te, bi sukjimnut sa u ne? Men jam nde 
An bi sukjimnut ne ware." 

12 Yefun Yesus jam bi pakon mitwa pakon ndo mo 
Yefun Yesus subot An bi sukjimnut. Sane Yefun Yesus 
ki nai An bi pakon do, "Gado nin ndo mo yu subot 
suk gato Ji ki do, 'Yo nam nde ge, nin yo me Ji o nde. 
Or o nam gan yo o, nin me Ji o re.' Te, nin ndo mo 
yu subot sukdu ne bado? 

20 Suk gato Ji ki ré suksangge anare, bere nin wo, 
nin nderku Ji. Wo yetu mo bur ré mit iwa o re. Bere 
nin kwabom dek ndo nde, sarewo bergan yo o nin 
mit at wa wai o re. 

21 Tepsu nggon far nukwe i su pa, mom ku sukye 
ndo nde. Sarewo mom do kem su pa or wé, ete mom 
mbrinket sukye gato mom ku ne, we mom mit at wa 
pa gato mom kem su ne. 

22 Sane nin dom, su ré nin kwabom dek, wo bere 
Ji ku nin o yo, bere nin mit at wa wai o re, ye yo 
nggiwa ben nin bi sukjimnut ne ges nde. 

23 Su kam gane yo, nin yo ndo mo Ji subot suk yo 
o nde. Suk gato Ji ki ré suksangge anare, suk to nin 

ndek mo Ji bi Ai, ete nin ki Ji gum su yo, bere Ji bi Ai 
syo nai nin re. 

24 Kom mo kam ré, nin yo ndek suk mo Ji bi Ai, ete 
ki Ji gum su nde to. Sane nin ndek suk gato nin yewa 
ne et. Sane bere Ji bi Ai syo suk ne nai nin subere nin 
mit at mo suk gato nin ku ne re." 

25 "Ji ki suk mwa ne nai nin su sukamno, wo kam 
yo tak Ji yo ki suk su sukamno o nde. Bere Ji ki rer 
subot Ji bi Ai nai nin sor. 

26 Su kam gane it yo, nin anato ndek suk mo Ji bi 
Ai, ete nin ki Ji gum su. Nin jammo suk gato Ji ki ré 
et, bere Ji yo ndek suk mo Ji bi Ai wa nin nde, 

2/ we Ji bi Ai dakai bi sukjimnut sye kas subot nin. 
Ji bi Ai bi sukjimnut sye kas subot nin, we nin bi 
sukjimnut sye kas subot Ji, ete nin nut do, sangge, Ji 
ma kadit Yefun Allah. 

28 Sangge, Ji ma kadit Yefun Allah. Ji ma mo bur ré 
re. Sarewo Ji mu kadit bur ré, Ji satu mu mo Ji bi Ai 
it anare." 

29 Sane Yefun Yesus bi pakon ki do, "Su ré sa, Nan 
gwat sukamno o nde, wo Nan ki sukdu rer nai men 
jam it anane. 

30 Men jam do, Nan anato jam suk mwa ne sino. 
Nan anato jam suk mwa ne rer wai kadit ye yi ne ya. 
Men yo mitwa men ndo mo Nan subot suk yo o nde. 
Sane anato men jam do, sangge, Nan anato ma kadit 
Yefun Allah." 

3! Yefun Yesus ki nai pakon ne do, "Nin onyar kem 
mo Ji it anare go! 

32 Bergan, karowa it, nin titi daret, nin gedik-gedik 
titi mu mo bi nu-i. Bere nin sino mu kadit Ji, Ji 
wadigan sor ete kem. Sarewo Ji wadigan sor nde, we 
Ji bi Ai sisu Ji tó. 

33 Ji ki sukdu mwa ne nai nin jam subere nin 
kwabom kam mo Ji, ete nin kem not, nin nyuwa suk 
yo nde. Mo bur ré nin ku sukye mwa. Sarewo Nin 
nyuwa nde, we Ji sa, Ji nggi wai kadit biris bi rus-i 
gato ben sukibit mo bur ré re." 

1 7 1 Yefun Yesus ki sukdu su An bi pakon subere 

pakon ne nyuwa suk daret nde or sa, Yefun 
Yesus sok mu nim mo gu, ete An ki do, "Ji bi Ai, Ji bi 
kam tep it are. Ji bi Ai, Ji gato Nan bi Gan, Nan bes Ji 
gum kok sye wai et, subere Ji waii bes Nan gum kok 
sye wai o re. 

2Nan bes Ji gum Yekwesu wa Ji jom yetu mwa ne 
sino mo bur ré re, subere yé mwa ne sino gato Nan 
syo nai Ji ne, Ji ós an kem gesyos. 

3 An jam Nan, Yefun Allah ka dik gato sangge, ye yo 
nggi tepsu Nan mo nde. An jam Ji, gato Nan bi Gan, 
Yesus Kristus gato Nan syogat ma more anato an 
kem gesyos. 

4Ji ben suk mwa gato Nan kiwa Ji ben ne sino anato 
yé mwa mo bur ré bes Nan gum kok sye wai o re. 

> Ji bi Ai, Nan yo ut bur ré nde tó, Ji si Nan, ete Nan 
bes Ji gum kok mone re. Sane su ré, Nan bes Ji gum 
kok sye wai satu o et. 

6 Ji kadum Nan nai yé mwa gato Nan syo nai Ji mo 
bur ré, yé mwa ne jam Nan re. Yé, mwa ne anato 
Nan bi rus-i. Nan syo an nai Ji re. An benbot Nan bi 
sukdu-i re. 

7 Su ré an jam do, suk mwa ne sino gato Nan syo 
nai Ji, suk mwa ne ma kadit Nan. 

8 Sukdu gato Nan ki nai Ji, Ji waii ki nai an jam re, 
an iwa sukdu ne. An jam do, sangge Ji anato ma 
kadit Nan, Ji bi Ai. An jam do, sangge, Nan anato 
syogat Ji ma mo bur ré re. 

2 Ji ki suk su Nan wa an, yé mwa gato Nan syo nai Ji 
ne. Ji yo ki suk su Nan wa yetu mo bur ré nde. Wo Ji 
ki suk su Nan wa yé gato Nan syo nai Ji, we an anato 
sok mo Nan bi rus-i. 

10 Nan bi suk mwa ne sino anato Ji bi suk-i dom. Ji 
bi suk mwa ne sino anato Nan bi suk-i dom. Yé mwa 
gato Nan syo nai Ji, bere an bes Ji gum kok sye wai o 
re. 

11 Ji ma mo Nan it anare, Ji yo kem mo bur ré o 
nde, sarewo an ye gato Nan syo nai Ji ne kem mo bur 
ré to. Ji bi Ai, gato gum kok tara wai kadit yetu, Nan 
bes Ji gum-i kok tepsu Nan gum-i gato bi suktinggi 
ne mo. Sane Nan yawa an kadit sukibit su Nan bi 
suktinggi ne et, subere an sino tepsu dik, tepsu Ji si 
Nan tepsu dik dom. 

12 Ji sisu an sa, Nan bes Ji gum-i kok tepsu Nan 
gum-i anato Ji yawa an kadit sukibit su Nan bi 
suktinggi gato Nan syo nai Ji re. Ji mewa an sane, 
dik yo gwet mo nde, mwa ne sino mo. Wo ge dik sor 
anato ges mo os ibit kadit men subere sukdu gato yé 
krom nyim mo Yefun bi sukdu ne bor mone it. 

13 Ji bi Ai, Ji ma mo Nan it anare. Ji mo bur ré tó Ji 
ki napyo nai an ye gato Nan syo nai Ji ne jam, subere 
an mit at wa, tepsu Ji dakai mit at wa wai o re. 

14Ji frot Nan bi suktaru nai an, eteyo yetu mo 
bur ré bariket an re, we an si yetu mo bur ré yo bi 
sukjimnut-i tepsu dik nde. Ji dom, Ji si yetu yo bi 
sukjimnut-i tepsu dik nde. 

15 Ji yo ndek mo Nan subere Nan nai an wé kadit 
bur ré nde. Sarewo Ji ndek mo Nan subere Nan mewa 
an kadit biris bi yekwesu gato jom nje mo bur ré. 

16 An si yetu mo bur ré yo tepsu dik nde. Ji dom, Ji 
si yetu mo bur ré yo tepsu dik nde. 


Yohanes 17 440 


17 Nan bi sukdu anato sangge. Nan bi sukdu ete ben 
an subere an bi an nggwa wa an ben Nan bi suk-i ne 
sor. 

18 Nan syogat Ji ma mo bur ré wa ben Nan bi suk-i, 
sane Ji waii syogat an mu mo nje mo bur re wa an 
ben Nan bi suk-i ne dom. 

1931 bi Ji nggwa wa Ji ben Nan bi suk-i wa an, 
subere an walii bi an nggwa wa an benbot Nan bi 
sukdu-i gato sangge petok sor. 

20 Ji ndek mo Nan wa an sor nde, wo Ji ndek mo 
Nan wa yé gato bere onyar kem mo Ji mo sukdu gato 
Ji bi pakon ré ki nai án jam ne. 

21 Ji bi Ai, Ji ndek mo Nan subere án sino tepsu dik, 
tepsu Nan si Ji tepsu dik. An ete si Men tepsu dik 
dom et, subere yetu mo bur ré jam do, sangge Nan 
anato syogat Ji ma mo bur ré re. 

22 Yé gato onyar kem mo Ji ne, Ji bes an gum kok, 
tepsu Nan bes Ji gum kok, subere an sino tepsu dik, 
tepsu Ji si Nan tepsu dik dom. 

23 Ji si an tepsu dik, ete Nan si Ji tepsu dik subere 
an sino tepsu dik sisu sangge it. Sane bere yé mo bur 
ré jam do, Nan anato syogat Ji ma more. Sane dom 
bere yé mo bur ré jam do, Nan bi sukjimnut sye kas 
subot Ji bi pakon ne tepsu Nan bi sukjimnut sye kas 
subot Ji re. 

24Ji bi Ai, Nan syo Ji bi pakon nai Ji re. Ji iwa an si 
Ji kem mo nat gato bere Ji kem mone, subere an me 
do Ji anato gum kok sye wai o re. Nan yo ut bur ré 
nde t6, Nan bi sukjimnut sye kas subot Ji, Nan bes Ji 
gum kok sye wé re. 

25 Ji bi Ai gato ben bi suk-i ndo petok sor, yé mo 
bur ré yo jam Nan nde, wo Ji sa, Ji jam Nan re. Ji bi 

pakon re dom jam do, Nan anato syogat Ji ma mo 
bur re. 

26 Ji anato kadum Nan nai Ji bi pakon re. Bere Ji ki 
sukdu subot Nan petok sor subere án bi sukjimnut 
sye kas subot yu petok sor, tepsu Nan bi sukjimnut 
sye kas subot Ji, subere Ji si án tepsu dik." 

1 8 1 Yefun Yesus ki suk su An bi Ai, orete An si 

An bi pakon mu. Yefun Yesus si bi pakon syo 
mo Syur Kidron mu mo deta. Mone nggwe dik yo mó, 
yé jan kwe zaitun mo nggwe ne. An si An bi pakon 
mu mo nggwe ne mit. 

2Yudas, an tepsu yeketut wa Yefun Yesus, an jam 
nat ne re, we sagana Yefun Yesus si bi pakon sum 
mo nat ne. 

3 Sane Yudas so yeko mu mone. Yudas si ye Roma 
bi yesukmise ge bok yo, si ye gato mewa Yefun Allah 
bi nu ge bok yo. Yekwesú mo Yefun Allah bi nu si 
ye Farisi syogat án mu mone. An sino si Yudas mu 
mone. Yeko ne gwat yor e, nyom e ne, án gwat sukru 
su kak dom. 

“Yefun Yesus jam suk mwa gato bere yé ben nai 
An. Sane Yefun Yesus mu karowa yeko, ete Yefun 
Yesus ndo mo yeko ne do, "Nin syeret je u ne?" 

>Yeko ne ki do, "Men syeret Yesus, ye Nazaret." 
Yefun Yesus ki nai an do, "Ji anare it." Yudas, yeketut 
gato gwat os wa yeko ne si yeko sino ti mone. 

SYefun Yesus ki do, 'Ji anare it' sa, yeko mu su an 
dari satu ete án ges gwa mo bur. 

, 7 Yefun Yesus ndo mo an o do, "Nin syeret je u ne?" 
An ki do, "Men syeret Yesus, ye Nazaret." 

8 Yefun Yesus ki do, "Ji anare it. Ji ki nai nin mó re. 
Nin do syeret Ji it yo, nin misyar ye yi gare dakai mu 
sor re." 

?(Yefun Yesus kiwa yeko misyar ye yi mone dakai 
mu, anato sukdu gato Yefun Yesus ki nyim wé re bor 
it. An ki do, "Ji bi Ai, yé sino gato Nan syo nai Ji, dik 
yo gwet mo nde, an sino mó to.") 

10 Simon Petrus, an anato gwat bi nyom, an tik 
nyom, an sap pakwerut ge dik yo dabe syim ge toko 
wé. Pakwerut ne ben suk mo yekwesu gato gum kok 
wai mo Yefun Allah bi nu ne. Pakwerut ne gum do 
Malkus. 

11 Yefun Yesus syogat Petrus do, "Nan bok nan bi 
nyom satu tom! Sukye gato Ji bi Ai fro wa Ji ku ne, 
nan nut do, bere Ji yo simo nde bado? Tepsu ye da 
syur gato ye sye pe mo mok re, bere Ji da sor." 

12 Qrete ye Roma bi yesukmise bi padosye si bi pa-i 
si ye gato mewa Yefun Allah bi nu ne, an but Yefun 
Yesus, an rai Yefun Yesus syim tak de dari. 

13 An rai Yefun Yesus saresa, an gwat Yefun Yesus 
mu mo Hanas nyim. Hanas bi nyam anato Kayafas. 
Su tahun gane Kayafas gum yekwesu gato gum kok 
wai mo Yefun Allah bi nu. 

14 Kayafas anato duno ye Yahudi do, 'Sa ndo sa, 
yetu ge dik yo kwop win men anato ndo wai kadit ye 
Roma ma gu men ye Yahudi mwa ne sino kwop or.' 

15 Simon Petrus si Yefun Yesus bi pakon ge dik yo o 
mu boribot Yefun Yesus. Yefun Yesus bi pakon ne, an 
jam yekwesu gato gum kok wai mo Yefun Allah bi nu 
ne, ete an boribot Yefun Yesus mu kom mo yekwesu 
ne bi nu de nden. An sok mo bobor nap mo nu git. 

16 Sarewo Petrus kem mo ros de nden, karowa ros 
syo. Pakon gado ne, gato yekwesu jam ne, pakon ne 
mu mo nden, an ki suk su nggon kwerut gato mewa 
ros syo, ete nggon ne kendo Petrus sok mo bobor 
nap mo nu git ne. 

17 Nggon kwerut gato mewa ros syo ne ndo mo 
Petrus do, "Te, nan ré, nan sok mo Ye gane bi pakon 
bado nde e?" Petrus ki do, "Ji nde re." 

18Su noru gane, nyot dek mo nden. Sane pakwerut 
si ye gato mewa Yefun Allah bi nu, án gre bot ru, ete 
án ti wairi wa bot ne, subere bot kam is án. Petrus 
dom mu si an ti mo bot de subere bot kam is Petrus 
dom. 

13 Sane yekwesu gato gum kok wai mo Yefun Allah 
bi nu ne ndo mo Yefun Yesus subot An bi pakon si 
An bi sukduno-i. 

20 Yefun Yesus ki nai yekwesu ne do, "Ji ki ji bi 
sukdu rer mo yé mwa gwem petok sor re. Sagana 
Ji duno nje mo ye Yahudi bi nu ari e, Ji duno nje 
mo Yefun Allah bi nu e, mo nat gato ye Yahudi sino 
sum mone, Ji duno nje mo bobor, Ji yo duno nje mo 
bobor fo mo nde. 

2! Nan ndo mo Ji subot Ji bi sukduno-i wa suma ne? 
Nan ndobot yé gato Ji duno ne sor re. An sa, jam suk 
gato Ji ki ne fe!" 

22 Yefun Yesus ki bi sukdu-i duwer yekwesu ne 
sa, ye gato mewa Yefun Allah bi nu ge dik yo, an 
ti karowa Yefun Yesus mone, an gwa Yefun Yesus 
kwanke su an syim, ete an ki do, "Nan nut do, Nan 
gum sye wai kadit men bi yekwesu gato gum kok 
wai mo Yefun Allah bi nu bado, anato Nan ki Nan bi 
sukdu-i sane bado?" 

23 Yefun Yesus ki do, "Ji ki sukdu kwa yo gato siri 
mo yo, nan ki rer subere Ji jam suk gato Ji ki siri ne 
et. Sarewo Ji ki suk gato sangge it yo, suma ben 
anato nan gwa Ji su nan syim ne?" 

24 Sane Hanas syogat yé gwat Yefun Yesus mu mo 
Kayafas. Kayafas anato yekwesu gato gum kok wai 

mo Yefun Allah bi nu. Ye gwat Yefun Yesus mu mone, 
ye yo sombok bus gato yé rai An su ne we nde. 

25 Simon Petrus ti mo bot de ne tó, bot ne kam is 
an. Sane yé mone ndo mo an do, "Te, nan sok mo 
Ye gane bi pakon bado nde e?" Petrus rewa re. An ki 
do, "Ji nde re." 

26 Yekwesu gato gum kok wai mo Yefun Allah bi 
nu ne bi pakwerut ge dik yo, pakwerut ne bi nji 
mo Malkus gato Petrus sap dabe toko ne ku Petrus 
mone. Pakwerut ne ndo mo Petrus do, "Tomgado, ji 
me nan si Ye gane mo nggwe ne bado nde e?" 

27 Or o Petrus rewa o an ki do, 'Ji nde re.' Sugane it 
ndam kokor ké. 

28Ik o, bundugan, yé gwat Yefun Yesus syesyar 
kadit Kayafas bi nu-i mu mo gubernur bi nu-i gato 
sye. Ye Yahudi yo sok mo nu mit ne nde, we án fro 
án nggwa wa án git sugit mo Kam Sye Waiket. An 
sok mo ye Roma bi nu ne yo, bere án fowa án simo 
kam sye mo Yefun Allah bi nu or re, sane án yo sok 
mo gubernur bi nu-i nde. 

22 Sane gubernur Pilatus, an syesyar mo nden. An 
ndo mo ye Yahudi do, "Nin ndak Ye ré su suk sato 
suma ne?" 

30Ye Yahudi ki nai Pilatus do, "Ye ré ben sukibit, 
ondesor sa, men yo gwat An ma mo nan nde." 

31 Pilatus ki nai ye Yahudi ne do, "Nin dakai gwat Ye 
ré mu sor. Nin dakai ndobot An tepsu nin dakai bi 
sukduno-i et." Ye Yahudi mwa mone ki do, "Nin ye 
Roma gato jowa men bi bur-i ré duyawa men do, 
men syokom ye gu ye yo kwop mo sukibit gato ye ne 
ben ne nde." 

32 (Ye Yahudi ki sukdu ne, we sukdu gato Yefun 
Yesus ki nyim subot os gato yé gu An kwop su ne, 
bere bor mone, bere ye Roma gu An kwop.) 

33 Pilatus sok satu mo nu mit, ete an kendo Yefun 
Yesus ma, an ndobot. Pilatus ndo mo Yefun Yesus 
do, "Te, Nan ye Yahudi bi yeraja bado?" 

34 Yefun Yesus ndo mo Pilatus do, "Nan ndobot Ji 
tepsu nan dakai bi sukjimnut-i e, ye yi yo ki sukdu 
subot Ji anato nan ndobot Ji mone bado?" 

35 Pilatus ki do, "Nan nut do, ji ré ye Yahudi bado? 
Nan bi yewis-i si yekwesu mo Yefun Allah bi nu anato 
gwat Nan ma, ete an syo Nan mo ji syim fe! Nan ben 
suk sato suma ne?" 

36 Yefun Yesus ki do, "Ji yo tepsu yeraja gato jom 
yetu mo bur ré nde. Ji tepsu yeraja mo bur ré yo, 
bere Ji bi pakon futmu mo ye Yahudi bi yeko, subere 
yeko ne yo but Ji nde. Sarewo Ji gum yeraja mo bur 
ré nde, wo mo pe yi re." 

37 Pilatus ki nai Yefun Yesus do, "Sane Nan anato 
yeraja e?" Yefun Yesus ki nai an do, "Nan dakai ki do, 
Ji anato yeraja. Sangge. Ji bi im pe Ji mo bur ré. Ji 
ma wa Ji ki rer subot suk dik yo sor re. Ji ma wa Ji 
ki rer subot suk gato sangge. Ye to iwa sukdu gato 
sangge, bere an jammo Ji bi sukdu-i." 

38 Pilatus ndo mo Yefun Yesus do, "Suk gato sangge 
ne te, bi sukjimnut sa u ne?" Pilatus ki sukdu ne or 
sa, Pilatus syesyar kadit nu ne o, ete an ki nai ye 
Yahudi mwa mone do, "Ji ndobot Ye ré ware, ji ki do, 
Ye ré ben suk gato ibit yo mo nde. 

39 Sarewo sagana ji sombok yetu ge dik yo gato yé 
rai mo sel ne wé su Kam Sye Waiket, sane nin iwa ji 
sombok Ye ré, gato nin ye Yahudi bi yeraja ne wa nin 
bado?" 

“Ye Yahudi saiye do, "Nde re! An nde re! Nan 
sombok Barabas wa men sor!" (Barabas ne, an ye 
Yahudi bi yekweke bi yesu, an iwa syun ye Roma 
gato jom ye Yahudi ne wé.) 

19 1 Orete Pilatus syogat yesukmise gwat Yefun 
Yesus mu mo nden, ete yesukmise kwam 
Yefun Yesus su bus. 

2Yesukmise ne nai kweran gato jak mó, ete an far 
kweran ne bot yu. Orete an bom mo Yefun Yesus su. 
Orete yesukmise nai yekwesu bi san gato te kur, ete 
gwom mo Yefun Yesus. 

3Yesukmise ma ti mo Yefun Yesus gwem, an sa 
Yefun Yesus, an kabor Yefun Yesus do, "Nan sa, Nan 
ye Yahudi bi yeraja fe!" An ma an kabor Yefun Yesus 
Sane sor. Or 0 an gwa Yefun Yesus kwanke su an 
syim. 

“Wam dik yo o Pilatus syesyar mo nden, ete Pilatus 
ki nai ye Yahudi do, "Nin me more et. Ji gwat Ye gare 
syesyar ma mo nin it anare, subere nin jam do, Ji 
ndobot Ye ré ware, ji ki do, Ye ré ben suk gato ibit yo 
mo nde." 

> Sane Yefun Yesus syesyar mo nden, An bom 
kweran jak gato yé far bot yu ne tó, An it san te kur 
ne tó. Pilatus ki nai yé mwa mone do, "Ye gare anane 
it!" 

SYekwesu mo Yefun Allah bi nu ge bok yo si ye 
gato mewa Yefun Allah bi nu ge bok yo me Yefun 
Yesus syesyar mo nden sa, an sino saiye do, "Nan gu 
An kwop wé tom! Nan mban An mo kwesukwin tom!" 
Sarewo Pilatus ki nai an do, "Nin dakai nai An, nin 
dakai gu An kwop mo kwesukwin sor, we ji ndobot 
An ware, ji ki do, An ben suk gato ibit yo mo nde." 

7 Ye Yahudi ki nai Pilatus do, "Men bi sukduno-i 
duno men do, ye gato ki do, an anato Yefun Allah bi 
Gan yo, men gu an kwop wé. Sane men syokom ye 
gu An kwop sor." 

8 Pilatus jam ye Yahudi mwa ne ki sukdu ne sa, an 
nyu wai o re. 

?Pilatus sok satu o mo an bi nu sye, ete an ndo mo 
Yefun Yesus do, "Nan ontu mo u ne?" Sarewo Yefun 
Yesus yo du nde. 

10 Pilatus ki nai Yefun Yesus o do, "Nan bariwa Nan 
ki suk su ji e? Nan jam nde ji anato sye wai kadit 
Nan e? Ji anato nggiwa ji sombok Nan wé. Ji anato 
nggiwa ji syokom ye gu Nan kwop mo kwesukwin 
dom." 

11 Yefun Yesus ki nai Pilatus do, "Yefun Allah bes 
nan wa nan jom nat si suk mwa ré ondesa, nan yo 
sye wai kadit Ji nde re. Sane anato ye gato syo Ji mo 
nan syim ne, ye ne ben sukibit wai kadit nan re." 

12 Pilatus jam sukdu ne sa, an meret os wa an 
sombok Yefun Yesus wé. Sarewo ye Yahudi saiye gat 
do, "Nan sombok Ye ne wé yo, nan tepsu Kaisar bi 
yesyim nde. Ye gato ki mo yé mwa gwem do, an 
yeraja, ye ne yo jammo Kaisar o nde, ye ne tepsu 
yeko wa Kaisar go!" 

13 Pilatus jam sukdu ne or sa, an gwat Yefun Yesus 
syesyar mu mo nden, ete Pilatus kem mo kursi gato 
yepasye gato kibot suk kem mone. Pe ne gum do, 
'Kwat gato yé nggo su jok." (Su a Ibrani yé kendo pe 
ne do Gabata.) 

14 Kam gane, yé fro suk wa bi ik ye konwa Kam Sye 
Waiket, sugane kam ti ri. Pilatus ki nai ye Yahudi do, 
"Nin bi yeraja anare!" 

15 Wo an saiye do, "Nan gu An kwop wé se! Nan gu 
An kwop wé se! Nan mban An mo kwesukwin tom!" 
Pilatus ndo mo an do, "Nin iwa ji mban nin bi yeraja 
mo kwesukwin sor re bado?" Yekwesú mo Yefun 
Allah bi nu ge bok yo ki nai an do, "Kaisar sor anato 
tepsu men bi yeraja." 

16 Qr sa, Pilatus syo Yefun Yesus mo an bi yesukmise 
syim wa an mban Yefun Yesus mo kwesukwin. Sane 
yesukmise ne gwat Yefun Yesus mu. 

17 Yefun Yesus mu mo nden saresa, An sam An bi 
kwesukwin mu mo pe gato gum do, "Yekri subris." 
(Su a Ibrani yé kendo do Golgota.) 

18 Mone, yé mban Yefun Yesus mo kwesukwin. 
Sugane yé mban yetu ge we sisu An mone dom. Yetu 
ge we ne, dik yo mo Yefun Yesus de syim jam, dik yo 
mo Yefun Yesus de syim ge, Yefun Yesus dakai mo 
ye we ne miten. 

19 Pilatus syogat yé krom sukdu mo kwedet, ete 
yé mban mo Yefun Yesus bi kwesukwin napnim. Yé 
krom sukdu gato yé ndak Yefun Yesus su ne sare do, 
"Yesus ye Nazaret. Ye Yahudi bi yeraja anare." 

20 Yé krom sukdu ne su a gri, yé krom su a Ibrani, 
su a Latin ye Roma bi a, si ye krom su a Yunani dom. 
Nat gato yé mban Yefun Yesus mo kwesukwin ne 
karowa kota. Sane ye Yahudi mwa mu mone, ete an 
baca sukdu gato yé krom mone. 

21 Ye Yahudi bi yekwesú mo Yefun Allah bi nu ge 
bok yo ki nai Pilatus do, "Nan krom ye Yahudi bi 
yeraja anare nde. Sarewo nan krom do, 'Ye ré dakai 
ki do, An ye Yahudi bi yeraja.' " 

22 Sarewo Pilatus ki nai an do, "Suk gato ji syogat 
yé krom ne kem mone it." 

23 Yesukmise mban Yefun Yesus mo kwesukwin or 
sa, án nai Yefun Yesus bi san wa án dakai syo yu su. 
An ge at wat san ne su yu, yesukmise ge dik ku dik. 
An nai san gato Yefun Yesus it mo nden ne dom. San 
ne wak no, ye yo bit i-su yo mo nde. 

24Yesukmise ne, an ki nai yu do, "Men syik san ré 
wa men syo yu su nde. Men syat bit et. Ye gato tik 
bit gato syu wai kadit doyi ne yo, an nai san ne sor." 
Ye tik bit subere sukdu gato yé krom nyim mo Yefun 
Allah bi sukdu ne bor re. Yé krom do, "Yé syo yu su Ji 
bi san. Yé tik bit subere ye wat yu su Ji bi sansun syu 
ne." Sangge, yesukmise ne wat yu su Yefun Yesus bi 
san tepsu sukdu ne it. 

25 Yefun Yesus bi im e, Yefun Yesus bi im dowok e, 
Maria gato Klopas bi nggon ne si Maria gato bi nat 
mo Magdala, an ge at ti karowa kwesukwin gato yé 
mban Yefun Yesus mone. 

26 Yefun Yesus sokme An bi im si An bi pakon gato 
An jimnotku ne ti mone. Yefun Yesus sokme an we 
sa, Yefun Yesus ki nai an bi im do, "Im o, nan bi pa 
anane it." 

27 Qrete An ki nai pakon ne do, "Nan bi im anane 
it." Kadit kam gane it, pakon ne mewa Yefun Yesus 
bi im. Yefun Yesus bi im si pakon ne kem mo pakon 
ne bi nu-i. 

28 Yefun Yesus jam do, suk mwa gato An ben ne, 
An ben or it, ete An ki do, "Ji sosa," subere sukdu 
gato yé krom mo Yefun Allah bi sukdu subot An bor 
mone re. 

22 Mone yé grem sukbo dik yo mó. Yé rin nau 
anggur rom gato muk mo sukbo ne ses. Yé nai suk 
gato yé tik syur su tepsu san det. Sane yé ras suk ne 
mo nau anggur gato muk ete suk ne dakai tik nau ne 

sok. Ete ye nai kwe koi gato syu, ete ye du suk ne 
mó, ete yé jom su mu nim mo Yefun Yesus mip. 

30 Yefun Yesus da nau rom or sa, An ki do, "Tut 
more it." Orete An su e mo bur, An mas bok it. 

31 Kam gato Yefun Yesus kwop su ne, kam Jumat, 
kam gato ye Yahudi fro suk wa án bi kam sye kam 
Sabat ne. Bi ik ete kam Sabat sor nde, wo Kam Sye 
Waiket dom. Sane anato ye Yahudi bariwa yetu mukri 
gato yé mban mo kwesukwin kem kok mone. Sane 
ye Yahudi bi yepasye ge bok yo mu mo Pilatus. An 
ndek mo Pilatus do, "Nan syogat yé syat yé bok ne 
gwes subere án kwop kekro, ete yé sombok án mukri 
wé kadit kwesukwin, ete yé gwat mu." 

32 Sane yesukmise mu, án syat ye we gato yé mban 
mo Yefun Yesus de ne gwes nyim, ye we ne gwes fot. 
33 Sarewo yesukmise mu kom mo Yefun Yesus, án 
me sa, Yefun Yesus kwop re, sane án yo syat Yefun 

Yesus gwes nde. 

34 Sarewo yesukmise ge dik yo syer Yefun Yesus 
syak su yor. Sugane syur si An dé sino syé kadit An 
syak wip ne. 

35 Suk gato yesukmise ben ne, ye gato dakai me su 
an gro anato ki rer nai nin jam. An ki an bi sukdu-i ne 
sangge, subere nin dom nai sukjimnut do, sukdu ne 
sangge. 

36 Yesukmise ben suk ne nai Yefun Yesus subere 
sukdu gato yé krom suga nyim subot An mo Yefun 
Allah bi sukdu ne bor re. Yé krom do, "Bere ye yo 
syat An dini dik yo fot dom nde." 

37 Yé krom mo Yefun bi sukdu o do, "Bere yé sokme 
Ye gato yé syer re." 

38 Qrete Yusuf gato bi nat mo Arimatea, an ndek 
mo Pilatus do, Pilatus syo Yefun Yesus mukri wa an 

gwat mu bi mo makwe et. Yusuf re, an onyar kem 
mo Yefun Yesus, sarewo an yo ki bor wa ye jam nde, 
we an nyuwa ye Yahudi. Pilatus imo suk gato an 
ndek ne, ete Pilatus misyar Yusuf mu nai Yefun Yesus 
mukri. 

39 Nikodemus sisu Yusuf dom. Nikodemus re, 
wam ga nyim an anato ma ku Yefun Yesus su 
noru. Nikodemus gwat kwe mur da gato grik si kwe 
nggonnak jos gato grik ne, ete an fros su yu. Kwe 
mur da si kwe nggonnak jos ne de karowa kilo musyu 
gri. 

40 Yusuf si Nikodemus nai Yefun Yesus mukri, ete 
an ka we far Yefun Yesus mukri su san det. An ka we 
bok kwe mur da fros su kwe nggonnak jos mo san 
mit ete an ka we far kit Yefun Yesus mukri su. An ka 
we fro Yefun Yesus mukri tepsu sagana Ye Yahudi fro 
ye mukri ne. 

41 Mo pe gato yé mban Yefun Yesus mo kwesukwin 
ne, nggwe dik yo mo. Mo nggwe ne, ye fro jokwak 
wa ye grem yekwop mo mit ne. Jokwak ne, ye yo 
grem ye mukri mo nde to. 

42 Yusuf si Nikodemus grem Yefun Yesus mukri mo 
jokwak mit ne, we jokwak ne karowa nat gato ye 
mban Yefun Yesus mo. Kam ne dom, kam gato ye 
Yahudi fro suk wa bi ik, kam sye kam Sabat. 

20 1 Kam Ari, bundugan, Maria gato bi nat mo 

Magdala mu mo jokwak gato ye grem Yefun 
Yesus mukri mone. Maria mu kom mo jokwak sa, 
mom me jok sye gato kewa jokwak syo ne, yé nai wé 
re. 

2 Sane Maria kas satu, mom kas mu ku Simon 
Petrus si pakon dik yo gato Yefun Yesus jimnotku. 
Maria ki nai an we do, "Ye yo nai men bi Yekwesu wé 

kadit makwe re. Jokwak ne or wa An re. Ji jam nde 
pe gato ye grem An mukri mone." 

3 Sane Petrus si pakon yi ne kas mu mo jokwak ne. 

4 An we do kas sino mu mone saresa, pakon yi ne 
kas nggi wai kadit Petrus, anato pakon ne mu kom 
mo jokwak ne nyim. 

“Pakon ne ka, an sokme san det gato kwop mo 
jokwak mit ne, sarewo an yo sok mo mit nde. 

6 Simon Petrus waii boribot kom mone, ete an sok 
mo jokwak mit sa, an me san det gato yé far Yefun 
Yesus kaim su ne kwop mone. 

7 Wo san gato yé far wairi wa Yefun Yesus su ne, yé 
pam, ete yé grem dor kadit san gato yé far An kaim 
su ne. Sarewo Yefun Yesus mukri yo mo nde. 

8 Orete pakon gato kas mu nyim kadit Petrus ne, an 
sok boribot Petrus mo jokwak mit. An me san det 
gato kwop mone, ete an jam do, sangge Yefun Yesus 
sun kadit sukkwop re. 

?(Mo Yefun Allah bi sukdu ye krom do, bere Yefun 
Yesus sun kadit sukkwop re, sarewo Yefun Yesus bi 
pakon yo jam sukdu gato yé krom mone nde to.) 

10 Orete pakon we ne satu mu mo an bi nu. 

11 Sarewo Maria gato bi nat mo Magdala, mom satu 
ma ti mo jokwak syo mo nden. Maria ti mone, mom 
wo. Mom wo saresa, mom ka mom me mo jokwak 
mit. 

12 Orete mom me malaikat ge we gato it san kwo. 
Malaikat ge we kem mo nat gato ye grem Yefun 
Yesus mukri mone, sarewo nat ne or wa Yefun Yesus 
mukri re. Malaikat dik yo kem tak de su, dik yo kem 
tak de gwes. 

13 Malaikat ge we ndo mo Maria do, "Nggon, nan 
wo wa suma ne?" Maria ki nai malaikat we do, "Ye yo 

nai ji bi Yekwesu wé re. Ji jam nde pe gato ye grem 
An mukri mone." 

14 Maria ki sukdu ne or sa, mom brek sokbot mom 
dari sa, mom me Yefun Yesus ti mone. Sarewo mom 
jam nde Yefun Yesus anato ti mone. 

15 Yefun Yesus ndo mo mom do, "Nggon, nan wo 
wa suma ne? Nan syeret je u ne?" Maria gendo Ye ré 
anato ye gato ben suk mo nggwe ne. Sane Maria ki 
nai An do, "Nan anato nai Ye ne mukri kadit pe ré yo, 
nan gwat mu nan grem An mukri mo u ne? Nan ki rer 
nai ji jam et, subere ji mu nai An mukri kadit pe ne 
we." 

16 Yefun Yesus ki nai mom do, "Maria!" Maria brek 
sokme Yefun Yesus, ete Maria ki su a Ibrani do, 
"Rabuni," (gato bi sukjimnut do, "Yeguru.") Maria iwa 
syimtok Yefun Yesus, sarewo 

17 Yefun Yesus ki nai Maria do, "Nan jom Ji nde, we 
Ji yo satu mu mo Ji bi Ai nde tó. Nan mu mo Ji bi nji, 
ete nan ki nai an do, 'Ji satu mu mo Ji bi Ai, gato nin 
bi Ai dom it anare. Ji satu mu mo Yefun Allah gato 
jom Ji si nin sino it anare.' " 

18 Sane Maria mu ki nai Yefun Yesus bi pakon ne 
do, "Ji ku men bi Yekwesu it!" Sukdu bok gato Yefun 
Yesus ki nai Maria gado ne, mom waii ki nai pakon 
ne jam dom. 

12 Su kam Ari gane bi noru, Yefun Yesus bi pakon 
sum sino mo nu dik. Mo nu mit ne an gwot nusyo 
bok ne krat, an kunci krat, we an nyuwa ye Yahudi 
bi yepasye. An gensu Yefun Yesus ma si an ti mone 
sino, ete Yefun Yesus ki do, "Yefun Allah ete uttok 
nin. Nin nyu nde." 

20 Yefun Yesus ki sukdu ne, orete An kadum An syim 
tak wip si An syak wip ne nai An bi pakon ne me. An 
bi pakon me Yefun Yesus sa, an mit at wa ndo nde. 

21 Sane Yefun Yesus ki wam dik yo o do, "Yefun 
Allah ete uttok nin. Ji bi Ai syogat Ji ma wa nje mo 
bur ré, sane dom, Ji waii syogat nin mu wa nje mo 
bur ré." 

22 Orete An fuf An mas mo An bi pakon ne, ete An 
ki do, "Nin nai Yefun Allah Gen mo nin mit et! 

23 Nin do misyar sukibit gato ye yi ben ne, ete nin yo 
nutbot o nde yo, Yefun Allah dom yo nutbot sukibit 
ne o nde. Wo nin do maskwa ket ye ne mo sukibit 
gato an ben ne to yo, Yefun Allah maskwa ket an pe 
dom." 

24 Tomas (gato yé kendo do, "Pakwa"), an ye gato 
sok mo Yefun Yesus bi pakon ge musyu dik sop we, 
sarewo tomgato Yefun Yesus ma ku bi pakon yi ne, 
Tomas yo sisu an mone nde. 

25 Sane Yefun Yesus bi pakon yi ne, deyo ki nai 
Tomas do, "Men ku men bi Yekwesu re!" Tomas ki 
do, "Ji me An wip no gato yé nggo su paku ne e, ji 
bok ji sopkwa mo An wip ne e, ji bok ji syim mo An 
syak wip e ne sa, ondeyo ji yo onyar kem mo nin bi 
sukdu-i nde." 

26 Ari ga tak, Yefun Yesus bi pakon ne sum satu 
mo nu ne o. Tomas sisu an mone dom. Pakon ne da 
gwot nusyo sino krat, sarewo Yefun Yesus ma si an 
ti mone sino. Yefun Yesus ki nai an do, "Yefun Allah 
ete uttok nin. Nin nyu nde." 

27 Orete Yefun Yesus ki nai Tomas do, "Nan me Ji 
syim wip no anare. Nan bok nan sopkwa mo Ji syim 
wip et. Nan syo nan syim ma, nan bok nan syim mo 
Ji syak wip ré et. Nan bi sukjimnut we subot Ji o nde, 

wo nan nai sukjimnut dik do, nan onyar kem mo Ji 
eti" 

28 Tomas ki nai Yefun Yesus do, "Nan anato Ji bi 
Yekwesu, Nan anato Yefun gato jom Ji it." 

29 Orete Yefun Yesus ki nai Tomas do, "Nan dakai 
me Ji su nan gro, sane anato nan onyar kem mo Ji 
it. Sarewo ye gato onyar kem mo Ji, kapre an yo me 
Ji su an gro nde, bere an mit at wa, we bere Yefun 
Allah ben sukndo su an re." 

30 Yefun Yesus kadum Yefun Allah bi suktinggi mo 
suk mwa gato An ben bor mo An bi pakon gwem. 
Suk gato An ben gato ben yé mwa yeket ne mwa 
wai, sarewo ji yo krom mwa ne sino mo buku ré nde. 

3! Sarewo ji krom suk bok gare subere nin jam 
do, sangge, Yefun Yesus anato Ye gato Yefun Allah 
syogat ma mo bur ré wa kak os ndo wa men yetu ete 
jom men, subere nin jam do, sangge, Yefun Yesus 
anato Yefun Allah bi Gan. Sane dom, ji krom sukdu 
bok gare subere nin jam do, nin nai sukjimnut dik 
do, nin onyar kem mo An it yo, bere nin kem ndo to 
kapyo mato kapyo it anane. 

2 1 ! Orete Yefun Yesus kadum An nggwa o nai 
An bi pakon mo Em Tiberias de, sare do: 
2Simon Petrus si Tomas gato yé kendo do, pakwa 
ne, si Natanael gato bi nat-i mo Kana mo Galilea, si 
Zebedeus bi gan ge we si Yefun Yesus bi pakon ge 
we yo o, an ge mufit sum mo em de ne. 

Simon Petrus ki nai an do, "Ji mu sok boge it 
anare." An ki nai Petrus do, "Men si nan dom et." 
Sane an ge mufit mu it mo kwem. Sarewo kadit noru 
sor kom mo nombrak an yo ku boge yo mo nde. 

“Bi ik sidu rer sim, Yefun Yesus ti mo em de, 
sarewo An bi pakon nut do, Yefun Yesus anane nde, 
an nut do ye yi kaii. 

> Yefun Yesus ké nai an do, "Pa o, nin ku boge yo 
mó e?" An ki do, "Mo nde." 

6 Yefun Yesus ki nai an do, "Nin bare nin bi mwi tak 
kwem de syim ge et, sane bere nin ku boge mone." 
Sane án bare mwi ne sa, án but boge mwa teker 
anato án yo nggiwa tik mwi su boge ne ma nim mo 
kwem mit ndo nde. 

7 Pakon ge dik yo gato Yefun Yesus jimnotku ne, an 
ki nai Petrus do, "Men bi Yekwesu anane." Petrus 
jam do, pakon ne ki do, "Men bi Yekwesu anane" sa, 
Petrus it an bi sansun satu, (we an ben suk, sane an 
jogru sansun ne wé). Orete Petrus yak kadit kwem 
ngga mo sem. 

8 Pakon deyo mu su kwem boribot an mu nden. 
Pakon mbros kwem saresa, an tik mwi su boge mwa 
ne boribot kwem ne. Kwem ne karowa em de, tepsu 
meter wotin dik sor re. 

?Pakon is kadit kwem ne mo nden sa, an me bot sit 
gato ru, an me ye kwas boge mo bot ne, an me roti 
kwop mone dom. 

10 Yefun Yesus ki nai an do, "Nin gwat boge gato 
nin but sim gado ne, nin gwat deyo ma more et." 

11 Simon Petrus it mo kwem, ete an 6s pakon mone 
tik mwi su boge ne mu mo nden. Mwi ne ses su boge 
sye, boge ne ge wotin dik musyu mek sop gri. Boge 
da mwa, sarewo mwi ne yo syik nde re. 

12 Yefun Yesus ki nai an do, "Nin ma nin git et!" 
Yefun bi pakon ne da iwa an ndo mo Yefun Yesus do, 
"Je u ana Nan ne?" Sarewo an sino damen ware, we 
an jam do, an bi Yekwesu Yefun Yesus anane it. 

13 Orete Yefun Yesus ma karowa An bi pakon ne, 
Yefun Yesus nai roti ne, ete An syobot An bi pakon. 
Yefun Yesus nai boge dom, An syobot An bi pakon 
dom. 

14 Yefun Yesus sun kadit sukkwop, orete An kadum 
An nggwa nai An bi pakon wam do gri it anane. 

15 Yefun Yesus si An bi pakon git sugit or sa, 
Yefun Yesus ndo mo Simon Petrus do, "Simon, gato 
Yohanes bi pa, nan bi sukjimnut sye kas subot Ji 
wai kadit yé bok ré bado?" Petrus ki nai an do, "Ji 
bi Yekwesu, sangge, Nan jam do, ji jimnotku Nan." 
Yefun Yesus ki nai an do, "Sane yo, nan mewa Ji bi 
pakon ne tepsu ye mewa suksi sato domba gan sisu 
ndo et." 

16 Yefun Yesus ndo mo an wam do we o do, "Simon, 
gato Yohanes bi pa, nan bi sukjimnut sye kas subot 
Ji bado?" Petrus ki do, "Ji bi Yekwesu, sangge, Nan 
jam do, ji jimnotku Nan." Yefun Yesus ki nai an do, 
"Sane yo, nan mewa Ji bi pakon ne tepsu ye mewa 
suksi sato domba gan sisu ndo et." 

17 Yefun Yesus ndo mo Petrus wam do gri o do, 
"Simon, gato Yohanes bi pa, nan jimnotku Ji bado?" 
Petrus kwabom dek, we Yefun Yesus ndo mo an ne 
sor kom mo wam gri it. Sane Petrus ki nai Yefun 
Yesus do, "Yenggras, men bi Yekwesu, Nan sa jam 
suk mwa ne sino kom mo mit, Nan rer mo Nan dakai. 
Nan jam do, ji jimnotku Nan re." Orete Yefun Yesus 
ki nai an do, "Sane yo, nan mewa Ji bi pakon ne 
tepsu ye mewa suksi sato domba gan sisu ndo et. 

18 Suk gato Ji ki ré suksangge anare, tomgato nan 
ka yemsok yo, nan dakai it nan bi san, nan mu 
mo nat gato nan dakai í mó. Sarewo bere nan ka 
yenggras it yo, nan syo nan syim ma wa ye yi it san 

mo nan, ete gwat nan mu mo pe gato nan yo | mo 
nde." 

19 (Yefun Yesus ki sukdu ne subot suk gato bere 
bor mo Petrus su kam sari ne ma. Yefun Yesus ki rer 
subot os gato bere ye gu Petrus kwop su ne, ete ri 
ma yé bes Yefun Allah gum kok mone.) Yefun Yesus 
ki sukdu ne or sa, An ki nai Petrus o do, "Nan ma 
simo Ji et!" 

20 Petrus brek sa, an sokme pakon gato Yefun Yesus 
jimnotku boribot an we. Pakon ré, tomgato Yefun 
Yesus si bi pakon sino git sugit su noru, an anato 
kem karowa Yefun Yesus de, ete an ndo mo Yefun 
Yesus do, "Je u ana meret os wa gwat yeko ma wa 
but Nan ne?" 

21 Petrus me pakon ne sa, Petrus ndo mo Yefun 
Yesus do, "Yenggras, ji bi Yekwesu, suma anato bere 
bor mo ye gare ne?" 

22 Yefun Yesus ki nai Petrus do, "Ji do mit iwa 
an kem mo bur ré sane sor Ji satu ma yo, nan bi 
sukjimnut kas kom mone nde. Wo nan simo Ji kadit 
sor." 

23 Sane yé ki bi sukdu-i frekbot ye gato onyar kem 
mo Yefun Yesus ne sino jam do, bere pakon ne yo 
kwop nde. Sarewo Yefun Yesus yo ki sukdu sane 
nai Petrus nde, wo Yefun Yesus ki do, "Ji do mitmo 
an kem mo bur ré sane sor Ji satu ma yo, nan bi 
sukjimnut kas kom mone nde." 

24Pakon gato yé nut do bere an yo kwop nde, an 
anato ki rer subot sukdu mwa ne. An anato krombot 
sukdu ne dom. Men jam do, sukdu gato an ki ne 
sangge. 

25 Yefun Yesus da ben suk mwa deyo o, sarewo ji 
yo krombot sino nde. Ji do krombot suk mwa ne sino 

gato Yefun Yesus ben ne yo, ji nut do, bere nat yo 
tep wa ye grem buku mwa ne kwop mone nde, buku 
mwa teker, bur re bere buk ware. 


Suk Gato Yerasul Ben Ne 


1 lYenggras Teofilus, ji krom sukdu ré wa nan 
watbot. Ji krom buku dik yo nyim wé re. Mo buku 
ne, ji krombot suk mwa gato Yefun Yesus ben ne 
sino. Ji krombot sukduno gato Yefun Yesus duno nje 
su. Ji krombot suk mwa gato Yefun Yesus ben kadit 
ketke, 

2 sor kom mo kam gato An it mu mo gu. An yo it mu 
mo gu nde tó, Yefun Allah Gen bok nggwa mo An, 
ete An ki nai ye gato An bes gum yerasul subot suk 
gato bere An mitwa yerasul ben ne. 

3 Yefun Yesus kwop or, An kadum nggwa wam bok 
yo nai yerasul ne kom mo kam musyu at rek. An 
kadum nggwa sane, yerasul ne jam do, sangge Yefun 
Yesus mbau satu it. Yerasul ne me Yefun Yesus su 
án gro. Yefun Yesus ku yerasul, An kibot sukdu su 
yerasul ne kom mo kam musyu at rek. Yefun Yesus 
duno yerasul subot suk gato Yefun Allah ben su An bi 
rus-i gato An jowa tepsu Yekwesu. 

“Kam dik yo, Yefun Yesus si yerasul ne sum wa git 
sugit sino sa, Yefun Yesus syaugat yerasul ne do, 
"Nin mu kadit Yerusalem nde tó, nin eswa suk gato Ji 
bi Ai tom do, bere An syo suk yo nai nin mone. Ji ki 
subot suk ne nai nin mó re. 

> Yohanes ras nin mo syur, sarewo kam we yo, kam 
gri yo, Yefun Allah bere syogat Yefun Allah Gen bok 
nggwa mo nin, ben sato Yefun Allah ras nin mo Yefun 
Allah Gen anane." 

6 Sane, tomgato yerasul si Yefun Yesus sum sino, 
yerasul ndo mo Yefun Yesus do, "Yefun, men bi 

Yekwesu, ré yo, Nan bes men ye Israel jowa men bi 
bur-i satu kadit ye Roma or re, bado?" 

7 Yefun Yesus ki do, "Nde re. Ji bi Ai sor ete fro bi 
kam-i gato An bes nin ye Israel jowa nin bi bur-i satu. 
Nin yo jam kom mone nde, 

8 wo su kam gato Yefun Gen bok nggwa mo nin, 
bere nin ku suktinggi wa nin mu ki sukdu subot os 
be gato Ji kak wa yetu sok mo Yefun Allah bi rus-i. 
Bere nin mu ki sukdu ne nai nje mo Yerusalem, mo 
bur Yudea, mo bur Samaria sane sor, kom mo bur ré 
iwedewe or sino." 

?Yefun Yesus ki sukdu kom mone, orge Yefun Allah 
kar An it mu mo gu re. Yerasul sokwa An it mu mo gu 
saresa, yé sokwa, yé sokwa sane sor, nyotem kewa 
An re. 

10 Yerasul sok mu nim mo gu sane tó, saresa, 
yerasul gensu yetu ge we gato it san kwo ma ti mo 
án de. 

11 Ye we ne ndo do, "Nin, ye Galilea, nin ti nin sok 
mu nim mo gu ré wa suma ne? Yefun Yesus gato 
Yefun Allah kar it mu mo gu kadit nin, bere kapyo tak 
Yefun Allah bi An is satu ma mo bur ré tepsu nin me 
Yefun Allah kar An it mu re." 

12 Yefun Yesus it mu mo gu, orge yerasul bok ne 
mu kadit banbo gato gum do Zaitun, án satu mu 
mo Yerusalem. Kadit banbo Zaitun mu mo kota 
Yerusalem, os ne syu bergan tepsu kilometer dik. 

13 Án mu kom mo Yerusalem, an mu mo nu gato 
an kem mone. An it mo gumwak mo nim. Yerasul 
gato kem mone gum do, Petrus, Yohanes, Yakobus, 
Andreas, Filipus, Tomas, Bartolomeus, Matius, 
Yakobus (gato Alfeus bi pa), Simon (gato sok mo 
yekweke), si Yudas (gato Yakobus bi pa). 

14 An sino tepsu dik wa ki suk su Yefun petok sor. 
Nggon ge bok yo dom mone, sisu Maria gato Yefun 
Yesus bi im, sisu Yefun Yesus bi nji, án sino ki suk su 
Yefun petok sor. 

15 Kamdik-kamdik yé mwa gato onyar kem mo 
Yefun Yesus sum mo nu ne. Kam dik yo, ye gato sum 
mone karowa yetu ge wotin dik musyu we. Su kam 
ne Petrus ti mo yé mwa ne gwem, ete 

16 an ki do, "Ji bi nji, ji bi nyanggon, sukdu gato ye 
krom mo Yefun bi sukdu bere bor mone tó. Su ré, 
kwa dik yo bor it anare, suktaru gato Yefun Allah Gen 
tarubot Daud subot Yudas bor wa men jam re. Yudas 
gwat os wa yeko but Yefun Yesus. 

17 Yudas gato Yefun Yesus bes gum yerasul ne, an 
si men ben suk sino." 

18 (Sugum gato Yudas ku mo sukibit gato an ben 
ne anato ye so bur det su ne. Bur det gato an kwop 
mone anato ye so ne. Mo bur det ne an ges gwa mo 
bur, an onyar buk kadit an kaim syesyar mo nden or 
sino re. 

12 Yé mwa ne sino mo Yerusalem jam sukdu subot 
Yudas, sane yé kendo bur det ne gum su an bi a-i do, 
'Akeldama,' gato bi sukjimnut do, 'Bur gato yetu dé 
sye mo.” 

20 Daud krom sukdu subot Yudas, sane Petrus ki do, 
"Daud krom mo buku Mazmur do, 'Sa ndo sa, an bi 
nat-i ne, nje yo kem mo nde. Yetu ge dik yo kem 
mone dom nde.' Or o Daud krom o do, 'Sa ndo sa, ye 
bes yetu ge dik yo win an tepsu yesu.' 

21 Saneyo men bes yetu ge dik yo gum yerasul win 
Yudas wa an si men sino mu ki sukdu do, men bi 
Yekwesu Yefun Yesus sun kadit sukkwop it, subere 
yé mwa ne jam. Ye gato men bes ne, men me kadit 

ye gato si men sisu men bi Yekwesu Yefun Yesus ne 
petok sor, kadit kam gato Yohanes ras nje mo syur 
sor kom mo kam gato Yefun Allah kar Yefun Yesus it 
mu mo gu kadit men." 

22(1:21) 

23 Sane ye kibot yetu ge we gato gum do, Yusuf 
gato ye kendo do Barsabas (ye kendo an gum do 
Yustus dom) si Matias. 

24 Yé kibot Yusuf si Matias, orge yé ki suk su Yefun 
do, "Yefun, Nan sa, jam men yetu mit si men onyar 
ne sino, sane kadit ye we ré, Nan kadum ye gato Nan 
iwa men bes win Yudas, 

25 subere ye ne ben Nan bi suk-i tepsu yerasul win 
Yudas gato misyar Nan bi suk-i, ete ku sukye re." 

26 Yé ki suk su Yefun Allah, orge yé krom ye we 
ne gum mo jok we or, ye gwi jok we ne, sane sor, 
Matias bi jok-i ges mo bur. Sane, yé bes Matias gum 
yerasul t6 yerasul ge musyu dik sop dik ne. 

2 1 Su kam sye gato ye kendo do Pentakosta, yé 
mwa gato onyar kem mo Yefun Yesus sum sino 
mo pe dik. 

2 An sino gensu suk gato uk mo gu tepsu nobu gato 
kas nggi. Suk ne uk mo nu mit ne sino, mo nat gato 
an kem mo. 

3 An me suk sato bot ru mwa tepsu yetu brip. Bot 
ru ne syo yu bot nje gato kem mone sino, bot ru dik 
tom kem bot an kadik-kadik. 

“Sane Yefun Allah Gen bok nggwa mo yé mwa ne, 
orge yé mwa ki suk su ye yi neya bi a-i, gato an jam 
nde, we Yefun Allah Gen anato ben yé mwa ne ki suk 
Su ye yi bi a-i ne. 

?Tomgane ye Yahudi mwa gato jammo Yefun Allah 
kadit bur ré lwedewe ma kem mo Yerusalem. 

6 Ye Yahudi ne jam yé ki suk su ye yi bi a-i sa, ye 
Yahudi ne ma sum wairi wa nden wa nje mone or, 
an ki do, "Mban! Suma gei ré ne?" An ki sane, we an 
jam yé ki suk su an kadik-kadik bi a-i. 

7 Ye Yahudi mwa ne yeket ndo nde, an ki do, "Yé 
mwa gato ki suk su men kadik-kadik bi a-i ré, an sino 
ye Galilea fe! 

8Suma ben to yé ré jam ki suk su men kadik-kadik 
bi a-i ne? Mban! Yé ré ki suk su men bi a;i, 

2 men yé gato ma kadit bur Partia, Media, Elam, 
Mesopotamia, Yudea, Kapodokia, Pontus, Asia, 

10 Frigia, Pamfilia, Mesir, bur karowa Libia, karowa 
Kirire, men deyo ma kadit Roma. 

11 Men deyo ma kadit bur Kreta sisu bur Arab. Men 
yé gato ma kadit pe mwa ré sino. Men sino sok mo 
ye Yahudi bi agama. Men deyo ye Yahudi kadit men 
bi im pe men, wo men deyo o yewis yi gato sok mo 
ye Yahudi bi agama. Men ma kadit pe mwa ne sino, 
sarewo men jam yé ré ki suk su men kadik-kadik 
dakai bi a-i. Yé ré ki subot suk gato ndo wai o re. Yé 
ré ki sukdu subot suk gato Yefun Allah ben ne sor 
men nutbot ndo nde." 

12 Ye Yahudi ne yeket suk gato an jam ne, an 
nutbot, an nutbot ware, an ndobot yu, an ki do, "Men 
kibot suk ré sa u ne? Men jam nde, yé ré jam men 
kadik-kadik bi a-i sa u ne?" 

13 Ye Yahudi deyo sa ye gato ki suk su a yi ne, an ki 
do, "Bei! Yé mwa ré da nau mwa teker, sane an ki 
suk su a daret sor." 

14 Sane Petrus, an si yerasul ge musyu dik sop dik 
ne ti, Petrus ki sye nai ye Yahudi mwa gato mone. An 
ki do, "Ji bi nji, ji bi nyanggon, ye Yahudi ne, si nin 
yé gato kem mo Yerusalem ne sino, nin jamwa suk 

gato ji ki re et. Ji ki subot suk gato nin me re, subere 
nin jam et. 

15 Nin deyo nut do, men gare yenau. Sane nde! Re 
ne jam musi nyotkwo sor re. Sane men yenau nde, 

16 wo suk gato nin me ré, yenabi gato gum do Yoel 
krombot mo re. An krom do, 

17 Yefun Allah ki do, 'Karowa bur ré kru yo, Bere 
Ji syo Ji Gen bok nggwa mo yé mwa ne sino. Sane 
suktaru gato Ji ki nai nin bi pa yebris si nin bi pa 
donggon bere an walii ki nai ye yi jam. Bere yemsok 
me suk kadit Ji tepsu an semda. Bere yenggras 
semda, ete jam sukdu kadit Ji. 

18 Bere Ji syo Ji Gen bok nggwa mo Ji bi pakwerut, 
yebris si nggon ne sino. Su kam gato karowa bur 
kru ne yo, bere Ji syo Ji Gen bok nggwa mo Ji bi 
pakwerut, sane suktaru gato Ji ki nai Ji bi pakwerut 
ne, bere an waii ki nai ye yi jam. 

12 Bere Ji ben suk mo gu nim ne gato ben yetu ne 
sor yé nutbot ndo nde. Bere Ji ben suk mo bur ré 
gato kadum Ji bi suktinggi bor wa yetu me. Bere yé 
me yetu dé sye, yé me bot, yé me bot bu ne mwa. 

20 Bur yo kru nde tó, kam mo gu ne, su rup re, aina 
su er tepsu yetu dé ne. Suk ne bor yo, Yefun bi kam 
sye ma it, Yefun ndobot men yetu mone it. 

21 Sugane yé mwa ne sino gato ndekwa Yefun nai 
an wé kadit sukye it yo, bere an kem ndo to kapyo 
mato kapyo re.' " 

22 Orge Petrus ki o do, "Ji bi nji, ji bi nyanggon, ye 
Israel, nin jammo suk gato ji ki ré et. Yefun Yesus, 
ye Nazaret ne, men jam do Yefun Allah bes An, we 
Yefun Allah bi suktinggi bor mo An re. An ben suk 
mwa gato men yetu yeket . Yé mwa nutbot suk 

gato An ben ne ndo nde. An kadum Yefun Allah bi 
suktinggi bor wa men me re. Nin dakai jam re. 

23 Yefun Yesus gare, nin si yé bok yo gato ben 
sukibit ne gu An kwop wé. Nin si yé bok ne mban 
Yefun Yesus mo kwesukwin. Yefun Allah fro suk gato 
bor ne su ketke, Yefun Allah jam nyim wé re. Yefun 
jam do, bere ye syo An mo nin syim-i, orete nin gu 
An kwop, Yefun Allah jam nyim wé re. Nin da gu An 
kwop, 

24 sarewo Yefun Allah sun An kadit sukkwop o re. 
Yefun Allah sombok Yefun Yesus wé kadit sukye gato 
Yefun Yesus ku mo sukkwop ne, tepsu ye sombok 
bus wé kadit ye gato ye rai su bus ne. Yefun Allah 
sombok Yefun Yesus wé, we sukkwop yo nggiwa jom 
Yefun Yesus pe nde, An sun kadit sukkwop o re. 

25 Suga nyim tuya, Daud krom sukdu subot Yefun 
Yesus sare do, 'Ji me Yefun Allah, Nan mo ji gwem 
petok sor. Nan sisu ji sor, sane ji yo ku sukye mo nde. 

26 Sane ji mit iwa Nan, ji bes Nan gum kok, Ji 
kwabom kam mo Nan do, bere Nan sun ji mukri 
mbau satu mone tó, 

27 we ji gato tepsu Nan bi pakwerut gato ben Nan bi 
suk-i, bere Nan yo misyar ji mukri mo makwe nde. 
Sane dom, ji gato Nan dakai bes wa ben Nan bi suk-i, 
bere Nan yo misyar ji mukri mbras nde. 

28 Nan kadum os ndo wa ji muket subere ji kom mo 
pe gato ji kem ndo mo, Nan kadum os ne mó re. Ji 
sisu Nan mone anato ji mit iwa wai o re.' " 

29 Petrus ki o do, "Ji bi nji, ji bi nyanggon, ji ki rer 
wa nin jam do, men bi amui gato Daud ne kwop, orge 
ye bi an mo makwe. Pe gato ye bi an more mo to. 

30 Sane Daud gwat sukamno subot an dakai nde, wo 
Daud anato yenabi dik yo gato gwat sukamno subot 

yetu ge dik yo o re. An jam suk gato Yefun Allah tom 
su an ne do, kapyo tak Yefun Allah bes Daud bi pa-i 
ge dik yo tepsu Yekwesu wa jowa ye Yahudi. 

31 Suga nyim tuya, Daud me suk rer, an ki do, bere 
Yefun Allah sun Ye gato Yefun Allah syogat ma ne 
kadit sukkwop. Yefun Allah syogat Ye ne ma mo bur 
re wa nai men yetu kadit sukye ete jowa men. Ye 
ne tepsu men bi Yekwesu gato Yefun Allah bes gum 
Kristus. Daud ki sukdu subot Kristus sare do, Yefun 
Allah yo misyar An mukri mo makwe nde, An mukri 
yo mbras dom nde. 

32 Yefun Yesus gare anato Yefun Allah sun kadit 
sukkwop it. Men sino dakai me su men gro re. 

33 Yefun Allah bes Yefun Yesus kem tak Yefun Allah 
de syim ge. Yefun Yesus si Yefun Allah jom suk mwa 
neya tepsu Yekwesu sino mone. Yefun Allah syo An 
Gen bok nggwa mo Yefun Yesus tepsu Yefun Allah 
tom ne. Sane, Yefun Yesus waii syo Yefun Allah Gen 
bok nggwa mo men, anato men ki suk su a mwa neya 
ré, nin dakai jam ete nin me su nin gro re. Yefun 
Yesus sa, An it su An kaim mu mo gu tepsu Yekwesu, 

34wo Daud yo it su kaim mu mo gu nde. Daud ki 
subot Yefun Yesus sare do, 'Yefun Allah gato gesyos 
ki nai Ji bi Yekwesu do, 

35 Nan kem tak Ji de syim ge. Nan si Ji tepsu 
Yekwesu sino mone sane sor Ji syo yeko gato iwa gu 
Nan mo Nan syim, subere an jammo Nan et.' " 

36 Petrus ki o do, "Sa ndo sa, nin ye Israel ne sino 
jam do, Yefun Yesus gato nin gu kwop mo kwesukwin 
ne, Yefun Allah bes tepsu men bi Yekwesu. Yefun 
Allah anato bes Yefun Yesus gum Kristus, Ye gato 
Yefun Allah syogat ma mo bur ré wa nai men yetu 
kadit sukye ete jowa men ne." 

37 Yé mwa jam Petrus bi sukdu-i ne or sa, an 
kwabom kro, an ki nai Petrus si yerasul yi neya do, 
"Sane men bi nji, men ben suma ne?" 

38 Petrus ki do, "Nin kadik-kadik nai sukjimnut do, 
nin kwet kadit sukibit gato nin ben ne, ete nin jammo 
Yefun et. Orete nin ma, nin bi nggwa wa men ras nin 
kadik-kadik mo syur sisu Yesus Kristus gum, tepsu 
nin gum sok mo Yesus Kristus bi nje-i mone it. Sane 
bere Yefun Allah yo maskwa nin mo sukibit mwa gato 
nin ben ne o nde, wo An tot sukibit ne wé kadit nin 
re. Orete Yefun Allah syo An Gen bok nggwa mo nin. 

39 Bere Yefun Allah syo An Gen bok nggwa mo nin, 
we Yefun Allah tom do, An syo An Gen bok nggwa 
mo nin e, nin bi pá e, sisu nje mo bur yi neya gato 
Yefun Allah kendo ma wa sok mo An bi rus-i ne re." 

40 Petrus ki sane sor nde, wo an dunogat, an wergat 
nje gato sum mone, an ki do, "Nin ben nin bi suk-i 
ibit tepsu yetu mo bur ré o nde, bere yé mwa ne ku 
sukye mone. Sane nin brek kadit yé mwa ne bi os-i, 
nin sok mo Yefun Allah bi rus-i kadit, subere nin ku 
sukye si yé mwa ne nde." 

41 Ye gato onyar kem mo sukdu gato Petrus ki ne, 
ye ras an mo syur re. Sane su kam gane, karowa 
yetu ge ribu gri sok mo Yesus Kristus bi yetugei t6 ye 
gato nyim ne. 

42 Sane ye gato onyar kem mo Yefun Yesus ne 
werwa an jam yerasul bi sukduno-i si an mit dik an 
onyar dik, subere an sino jamwa pe. Kamdik-kamdik 
an mit iwa an sum sino petok sor, an git sino, an git 
roti wa napawa Yefun Yesus, an ki suk su Yefun sino. 

“3 Yé mwa ne yeket suk mwa gato yerasul ben ne. 
Yerasul kadum Yefun Allah bi suktinggi bor sato ré, 
ye gato kwop ne, sun e; ye gato gro ndu, gro ndo 

satu e; ye gato gwes ut ne, mu e ne. Suk mwa gato 
yerasul ben ne yetu mwa ne nutbot ware, an yo jam 
kom mo koirut nde. 

“Yé mwa gato onyar kem mo Yefun Yesus, an 
sum, án kem sino mo pe dik sor. An sum an bi suk 
mone, an ós yu su. 

45 Án so án bi suk, án syo nai ye gato yewa suk. 

46 Kamdik-kamdik an sum sino mo Yefun Allah bi nu 
de mo ros de mit ne. Án mubot nu, án git sugit sino, 
an git roti wa napawa Yefun Yesus, an mit iwa, an 
mit dik wa. 

47 An un Yefun Allah. Yé mwa ne sino mo Yerusalem 
nut mo án do, án sino ben sukndo. Ye mo Yerusalem 
ne mit iwa án. Kamdik-kamdik Yefun Allah ben ye 
deyo o ne sor ye bok ne brek kadit os ibit, ete ye bok 
ne waii sok mo Yesus Kristus bi yetugei tó an, dobe 
sok gat o re. 

1 Kam dik yo, kam dek, jam gri, ete Petrus si 
Yohanes, an we mu mo Yefun Allah bi nu tepsu 
jam gato ye ki suk su Yefun mone. 

2 Yetu ge dik yo, ye ne gwes ut kadit kam gato an bi 
im kem su an ne, yé sam ye gwes út ne ma. Ye grem 
an mo Yefun Allah bi nusyo dik yo gato ye kendo do, 
"Nusyo gato ndo." Kamdik-kamdik yé grem ye gato 
gwes ut mone, subere an ndek sugum mo yé gato 
sok mo nu mit ket nusyo ne. 

3Petrus si Yohanes sok mo Yefun Allah bi nu, an we 
ket nusyo ne saresa, ye ne me an we, ye ne ndek 
sugum mo an we. 

“Orge Petrus si Yohanes sokwa ye ne. Petrus ki do, 
"Nan sokwa men ka we et!" 

> Sane, ye ne sokwa an we, an nut do, "Ré yo, ye 
we re syo suk yo nai ji it anare." 

6 Orge Petrus ki do, "Ji bi sugum yo mo nde, wo 
suk gato mó yo, bere ji syo nai nan. Yesus Kristus, 
ye Nazaret ne, syo suktinggi nai ji, sane ji waii syo 
suktinggi ne nai nan. Ji syo Yesus Kristus bi suktinggi 
nai nan it anare. Ji ki Yesus Kristus gum mo nan, 
sane nan ti, nan mu tom!" 

7 Petrus syimtok ye ne syim ge. Petrus bes ye ne ti. 
Petrus do bes ye ne ti sa, ye ne gwes kom mo an 
gwes tak we ne nggi it anane. 

8 Ye ne ti, an muya-muma. Orge an si ye we ngga 
mo Yefun Allah bi nu de mo ros de mit ne, an mu, an 
yak, an wi, an ambre an un Yefun Allah. 

2 Yé mwa mone sokwa ye ne mu, ete un Yefun Allah 
sa, 

10 vé mwa ne napakom ye ne do, ye gato kem ndek 
sugum mo nje mo Yefun Allah bi nusyo, gato ye 
kendo do, "Nusyo gato ndo.” Yé mwa ne sokwa ye 
ne mu ete un Yefun sa, yé mwa ne nutbot ndo nde. 
Yé mwa ne yeket ete ki nai yu do, "Bei! Suma anato 
ben ye ré ge sare ne?" Yé mwa ne jam nde suk gato 
ben an ge ne ware. 

1! Ye gane sisu Petrus si Yohanes petok sor. Yé 
mwa mo Yefun Allah bi nu mit ne yeket. Yé mwa 
ne kas ma ku an ka gri mo pe gato ye kendo do, 
"Salomo bi Nusyari." 

12 Petrus me yé mwa ne kas ma, sane Petrus ki nai 
yé mwa ne do, "Ji bi nji, ji bi nyanggon, ye Israel, 
nin yeket suk gare wa suma ne? Nin sokwa men ka 
we gat wa suma ne? Nin nut do, men ka we anato 
nggiwa ben ye gato gwes ut ré ge, bado? Sane nde. 
Nin nut do, men ka we ben suk tepsu Yefun Allah mit 
anato ye ré ge, bado? Sane nde. 

13 Yefun Allah gato jom Abraham, Isak si Yakub, 
Yefun Allah gato jom men bi amui, Yefun Allah ne 
bes Yefun Yesus gato An bi pakwerut ne gum kok 
sye wai o re. Yefun Yesus nin syo mo ye gato ben 
sukibit syim wa ye gu An kwop we. Kapre Pilatus iwa 
sombok An, nin misyar An re. 

14 Nin misyar Yefun Yesus gato ben suk tepsu 
Yefun Allah mit. Nin misyar yé gu Yefun Yesus gato 
ben Yefun Allah bi suk-i sor, wo nin ndekwa Pilatus 
sombok ye gato gu yetu bok yo kwop ne wé. 

15 Sane nin dom si nje tepsu dik wa gu Yefun Yesus 
kwop wé anane. Nin gu Yefun Yesus gato ós men 
yetu kem ndo ne. Sarewo Yefun Allah sun Yefun 
Yesus kadit sukkwop o re. Men dakai me su men gro 
it. 

16 Ye gato gwes ut ré, nin ku, nin jam an re. Ye ré 
ge satu, an gwes nggi satu it. Suk gato ben an ge ne 
anato an onyar kem mo Yefun Yesus si Yefun Yesus 
bi suktinggi-i. Sangge, kadit an onyar kem mo Yefun 
Yesus, ye ré ge it. Nin dakai me su nin gro it. 

17 Ji bi nji, ji bi nyanggon, ji jam do, nin si nin bi 
yekwesu yo jam suk gato nin ben kom mo pe yo nde 
anato nin ben sukye nai Yefun Yesus, 

18 wo suk gato nin ben ne bor tepsu suktaru gato 
Yefun Allah tarubot yenabi suga nyim tuya sare do, 
"Yekwesu gato ye kendo do Kristus, gato Yefun Allah 
syogat ma mo bur ré wa nai men yetu wé kadit sukye 
ete jowa men, Kristus ne bere ku sukye." Nin anato 
ben sukye ne nai Yefun Yesus tepsu sukdu gato 
Yefun Allah tarubot yenabi ne re. 

12 Sane nin kwet, nin brek kadit os ibit, ete nin 
jammo Yefun Allah et. Nin kwet subere Yefun Allah 

yo maskwa nin mo sukibit gato nin ben ne o nde, wo 
ben sato Yefun rus sukibit gato nin ben ne wé re. 

20 Nin kwet subere Yefun Allah ben nin nggiwa ben 
An bi suk-i sisu nin mit dik. Nin kwet subere Yefun 
Allah bi Yesus Kristus ma ku nin, we Yefun Allah bes 
Yesus Kristus wa nai nin wé kadit sukye, ete jowa 
nin. 

2! Yesus Kristus kem mo gu sane sor, Yefun Allah 
ben suk mwa ne be or, eteyo Yesus Kristus ma o, 
tepsu sukdu gato Yefun Allah tom su men suga nyim 
tuya. Sukdu ne An tarubot yenabi gato ben An bi 
Suk-i sor. 

22 Yenabi dik yo gato gum do Musa, ki subot Yefun 
Yesus sare do, 'Yefun Allah bere bes Yenabi ge dik yo 
gato yewis dik su men, tepsu Yefun Allah bes ji. Suk 
mwa gato An ki ne nin jamwa pe, nin benbot. 

23 Ye gato yo jammo Yenabi ne nde yo, ye ne yo 
sok mo Yefun Allah bi rus-i nde, an kwop kadit re.' 

24 Musa ki sane sor nde, wo yenabi ne sino kadit 
yenabi Samuel sor, kom mo yenabi yi neya, an sino 
frot nai men do, bere Yefun Allah bes Yenabi ge dik 
yo. 
25 Suk gato Yefun Allah tom su men bi amui, An 
tarubot yenabi ne wa men sino. Yefun Allah ki nai 
Abraham, men bi amui, do, "Nan bi Pa-i ge dik yo, 
bere kak os ndo wa yé mwa ne sino mo bur ré 
iwedewe." 

26 Sane Yefun Allah bes Yefun Yesus tepsu pakwerut 
wa ben Yefun Allah bi suk-i. Yefun Allah syogat Yefun 
Yesus ma ku nin nyim, subere Yefun Yesus ben 
sukndo su nin. Yefun Yesus ben sukndo su nin anato 
An ós nin brek kadit os ibit." 

4 1 Petrus si Yohanes nuk sukdu su yé mwa mone 
saresa, yekwesu ge bok yo mo Yefun Allah bi nu 
si padosye gato mewa Yefun Allah bi nu si ye Saduki 
ge bok yo ma ku an we mone. 

2Yé bok ne maskwa, we an jam do, Petrus si 
Yohanes ki nai yé mwa mone do, Yefun Allah sun 
Yefun Yesus kadit sukkwop, sane bere Yefun Allah 
wali sun ye yi kadit sukkwop dom. 

3 Sane yé bok ne but an we. Noru it, sane yé bok ne 
sok an we mo penjara kom mo ik. 

“Yé bok ne but an we, ete sok an we mo penjara, 
sarewo yé mwa gato jammo an we bi sukdu-i ne nai 
sukjimnut dik do, sukdu ne sangge, an brek kadit 
os nyim bi sukdu-i, ete an simo os be gato Yefun 
Yesus kak ne, an onyar kem mo Yefun Yesus it. Sane 
ye gato nai sukjimnut wa an simo os be gato Yefun 
Yesus kak ne sok to doga nyim ne, ye newa nje mone 
kom mo yetu ge ribu mumek sino re. 

>Ik o, ye Yahudi bi yekwesu, ye Yahudi bi yepasye 
Si yeguru agama ne sino sum mo Yerusalem. 

SYekwesu gato gum kok wai mo Yefun Allah bi nu 
gato gum do Hanas si nje sum mone sino. Hanas bi 
rus si nje sum sino dom. Deyo gum do, Kayafas e, 
Yohanes si Aleksander. 

7 Yé mu kar Petrus si Yohanes ma, or yepasye gato 
sum ndobot an we do, "Suma ben to nin ka we 
nggiwa ben ye gato gwes ut ne ge ne? Je u ana syo 
suktinggi nai nin ka we ne?" 

8Sugane Yefun Allah Gen pet mo Petrus, ete Petrus 
ki do, "Nin, ye Yahudi bi yekwesu si yepasye ne sino, 

?su kam ré, nin gwat men ka we ma more wa nin 
ndobot men ka we mo sukndo gato men ka we ben 

wa ós ye gato gwes út ne. Nin iwa nin jam suk gato 
ben ye ne ge e? 

10 Saneyo, men ka we ki rer wa nin si ye Israel ne 
sino jam. Yesus Kristus bi suktinggi anato ben ye 
gato ti mo men gwem ré ge re. Yesus Kristus anato 
ye Nazaret gato nin gu kwop mo kwesukwin, wo 
Yefun Allah sun An kadit sukkwop o re. 

11 Sane ye krombot Yesus Kristus anato tepsu Jok 
mo Yefun Allah bi sukdu sare do, 'Jok gato ye nggo 
nu su ne, su ketke nin yé gato nggo nu ne bariwa, 
nin nut do ibit re, wo ri ma sa, nin nai Jok ne tepsu 
Jok gato ndo wai wa yé nggo nu ne su o re.' 

12 Yefun Yesus ka dik sor anato kak os ndo wa nai 
men wé kadit bot gesyos, subere men kem ndo to 
kapyo mato kapyo. Yetu yi yo mo nde, kadit yetu 
mwa ne sino, Yefun Yesus An ka dik sor anato nggiwa 
kak os ndo wa men kem gesyos." 

13 Yepasye mwa gato sum mone, an yeket Petrus 
si Yohanes mo sukdu gato an we ki ne. An we ki an 
we bi sukdu-i ne, an we yo nyu nde, an we yo nokwa 
nde, an we ti an we ki sor. Sarewo an we yo sok 
mo nu farkor sye nde, an we yo ku gum mo nde. 
Yepasye ne yeket an we mone. Yepasye jam do an 
we ye gato si Yefun Yesus mu sino. 

14Ye gato gwes ut ne sisu an we ti mone dom, sane 
yepasye ne yo ki suk yo o nde. 

15 Yepasye ne syogat an we mu mo nden yei, sane 
sor yepasye kibot sukdu or et. 

16 Yepasye ne ndobot yu do, "Yé mwa gato kem mo 
Yerusalem yeket suk gato an we ben ne wai o re. 
Men yo bi os wa rewa suk ne nde. Sane men ben 
suma su ye we ré ne? 

17 Saneyo, men syaugat an we do, an we ki sukdu 
subot Yefun Yesus o nde, wokgan yo dom nde, 
subere sukdu subot Yefun Yesus yo frekbot nje o 
nde." 

18 Yepasye kibot or re, yé kendo an we ma. Yepasye 
ne ki nai an we do, "Nin ka we ki sukdu subot Yefun 
Yesus o nde, wokgan yo dom nde. Nin ka we duno 
nje su Yefun Yesus bi sukduno-i o nde, wokgan yo 
dom nde." 

19 Yepasye ne ki sane or sa, Petrus si Yohanes ki do, 
"Yenggras, nin dakai nut subot suk gato ndo wa men 
ben ne. Kwa u anato tepsu Yefun Allah mit ne, men 
jammo nin bi sukdu-i anato ndo bado, men jammo 
Yefun Allah bi sukdu-i anato ndo e? 

20 Nin dakai nut subot suk gato ndo wa men ben 
ne, we men ka we nut do, suk gato men ka we me 
su men gro si suk gato men ka we jam su men dabe, 
bere men ka we kibot nai ye yi jam gat sor, men ka 
we yo not nde." 

2! Yepasye ne yo ku os nde, sane an syaugat ye we 
ne ki subot sukdu ne o nde ware, an sombok Petrus 
si Yohanes wé, we an jam do yé mwa un Yefun Allah 
mo suk gato Petrus si Yohanes ben su ye gato ut ne. 

22 Ye gato an we ben ge su Yesus Kristus bi 
suktinggi-i ne, ye ne sye tepsu tahun musyu at wai 
re. 

23 Yepasye ne sombok Petrus si Yohanes or, an we 
satu mu ku an we bi yesyim mwa gato onyar kem 
mo Yefun Yesus. An we ku yé mwa ne, an we ki 
do, "Yekwesú mo Yefun Allah bi nu si ye Yahudi bi 
yepasye, an syaugat men ka we do, men ka we ki 
sukdu subot Yefun Yesus o nde, wokgan yo dom 
nde." 

24Yé mwa mone jam sukdu ne, orge an sino ki 
suk su Yefun tepsu dik, án ki nai Yefun Allah do, 
"Yenggras gato gum sye kok tepsu men bi Yekwesu. 
Nan anato ut gu nim ne. Nan anato ut bur ré. Nan 
anato ut sem si suk mwa gato kem mo pe mwa ne 
sino. 

25 Nan bok Nan Gen mo men bi amui bi yepasye 
gato gum do Daud, gato gum pakwerut wa Nan. Nan 
ki sukdu subot nje gato bere misyar Yefun Yesus. 
Nan taru sukdu ne subot Daud, ete Daud waii krom 
wa men sare do, 'Suma ben to ye gato jam nde Yefun 
maskwa ndo nde ne? Yé fro os wa gu Yefun kwop wé 
ware, ye yo ku os nde. 

26 Yepasye yeraja mo bur ré sisu yekwesu bok ne 
sino sum wa gu men bi Yekwesu. An sum wa gu men 
bi Yekwesu gato Yefun Allah syogat ma mo bur ré wa 
nai men yetu kadit sukye ete jowa men.' 

27 Suk gato Daud krom ne sangge, we yeraja 
Herodes si Gubernur Pontius Pilatus si yewis gato ye 
Yahudi nde si ye Yahudi mo kota ré sum sino. Yé bok 
ne fro os wa gu Yefun Yesus kwop wé. Yé bok ne 
fro os wa gu Nan bi pakwerut gato Nan bes wa ben 
Nan bi suk-i sor. Ye bok ne fro os wa gu Yefun Yesus 
gato Nan syogat ma mo bur ré wa nai men yetu kadit 
sukye ete jowa men. 

28 Yé bok ne sum sino fro os wa gu Yefun Yesus 
kwop we. Ye bok ne yo nggi wai kadit Nan bi 
suktinggi nde, yé bok ne gu An tepsu pe gato Nan 
imo, tepsu pe gato Nan dakai fro suga nyim tuya. 

29Ré yo, Yefun, men bi Yekwesu, Nan me ye bok 
ne syaugat men ki sukdu subot Yefun Yesus o nde, 
sane Nan ben men yé gato ben Nan bi suk-i, Nan ben 

men nggiwa men ki Nan bi sukdu subot Yefun Yesus 
nai yé mwa jam, men yo nyuwa wokgan yo dom nde. 

30 Sane dom, Nan ben men nggiwa men ki Yefun 
Yesus gum mo ye gato i, subere ye ne ge. Nan ben 
men nggiwa men ki Yefun Yesus gum mo suk mwa 
neya subere kadum Nan bi suktinggi ne bor, subere 
yé mwa ne sino yeket ete nutbot ndo nde, sane sor 
yé jam do, suk ne ma kadit Yefun Yesus, Nan bi 
pakwerut gato Nan bes wa ben Nan bi suk-i.' 

31 Án sino ki suk su Yefun Allah, orge nat gato án 
sum mone gwi. Yefun Allah Gen bok nggwa mo án 
sino. Án sino mu, án ki Yefun Allah bi sukdu subot 
Yefun Yesus, án yo nyuwa nde. 

32Ye gato onyar kem mo Yefun Yesus ne sino, án 
tepsu dik. Kadik-kadik ki do, ji yo bi suk-i are nde, wo 
men yé mwa ré bi suk-i anare. An nut do kadik-kadik 
bi suk o nde, wo yé mwa ne bi suk sino. Sane ye ós 
yu su suk. 

33 Yerasul bok ne mu ki bi sukdu-i ne nggi wai o re. 
An ki rer subot an bi Yekwesu nai yé mwa jam sare 
do, "Yefun Yesus sun kadit sukkwop it." Sane Yefun 
Allah ben sukndo mwa yé su yé mwa gato onyar kem 
mo Yefun Yesus ne sino. 

34 Sane yetu ge dik yo mo an miten yo yewa suk yo 
mo nde. Ye gato bi suk mo sato bur det e, nu e ne, 
ye ne so bi suk ne, or an gwat bi sugum ma 

35 an syo nai yerasul, orge yerasul syo nai ye gato 
yewa suk. Sane mo an miten ye gato yewa suk yo 
mo nde. 

36 Yetu ge dik yo gato gum do Yusuf, an ye Lewi 
gato ma kadit bur Siprus. Yerasul kendo ye ne gum 
yo o do Barnabas (gato bi sukjimnut do, ye gato ós 

ye yi). Sane Yusuf ré so an bi bur det dik yo or, an 
gwat bi sugum ma syo nai yerasul. 

37 (4:36) 

5 1 Yetu ge dik yo gato gum do Ananias, an si an 
bi nggon Safira so an we bi bur det. 

2 Ananias gwat bi sugum napyo syo nai yerasul. An 
ki do, "Sugum gato ji ku kadit ji bi bur det gato ji 
so anare." An da ki sane, ondewo, an grem sugum 
napyo wa an dakai. An bi nggon jam suk gato an ben 
ne dom. 

3 Orge Petrus ki do, "Ananias, ben sa u anato biris 
bi yekwesu bok nggwa mo nan, ete nan kidar Yefun 
Allah Gen sare ne? Nan ki do, sugum gato nan ku 
Kadit nan bi bur det gato nan so anare, ondewo, nan 
dakai grem sugum napyo wa nan dakai. Nan kidar 
Yefun Allah Gen ko ré go! 

“Nan yo so nde tó, nan bi bur det anane. Sugum 
gato nan ku mo bur det gato nan so ne anato nan bi 
sugum dom fe! Suk gato nan ben su sugum ne kadit 
nan sor. Sarewo nan ki do, nan gwat sugum mwa ne 
sino syo nai men, ondewo nan gwat napyo sor re. 
Nan kidar anane! Ben sa u anato nan kidar suk sare 
ne? Nan kidar men yetu nde, wo nan kidar Yefun 
Allah anane." 

> Ananias do jam suk gato Petrus ki ne, orge an 
kwop, an ges gwa mo bur. Yé mwa gato jam sukdu 
subot Ananias ne nyuwa ndo nde. 

SYemsok ge bok yo ma far Ananias mukri su san 
det. Yemsok ne sam Ananias mukri mu nden, ete bi 
mo makwe. 

7 Bergan jam gri yo o, Ananias bi nggon ma. Mom 
jam nde mom bi ya kwop re. 

8 Petrus ndo mo mom do, "Nan ki rer et, nin ka we 
so nin ka we bi bur det ne bi sugum-i anare, bado?" 
Mom ki do, "Sangge, men ka we ku sugum ana gane 
it." 

? Petrus ki nai mom do, "Ben sa u anato nin ka we 
tom yu wa kidar Yefun Allah Gen ne? Nin ka we nut 
do, bere nin ka we yo ku sukye nde, bado? Nan jam 
yemsok ga ma ré. Yemsok ne sam nan bi ya mukri 
mu bi mo makwe re. Yemsok ne ma wa sam nan 
mukri-i mu bi mo makwe ne dom." 

10 Petrus do ki sukdu ne or, sugane it, Ananias bi 
nggon kwop mo Petrus gwem re. Mom ges gwa mo 
bur mo Petrus gwem. Orge yemsok ne ma sok mo nu 
mit sa, an ku Ananias bi nggon kwop re. Sane an 
sam nggon ne mukri mu bi mo makwe, mo nggon ne 
bi ya de. 

11 Sane ye gato onyar kem mo Yefun Yesus si yé 
mwa gato jam sukdu subot Ananias si bi nggon ne, 
an sino nyu ndo nde. 

12 Yerasul ben suk mwa gato kadum Yefun Allah bi 
suktinggi ne bor, subere yé mwa ne sino yeket ete 
nutbot ndo nde. Tomgane yé mwa gato onyar kem 
mo Yefun Yesus sum sino mo Salomo bi Nusyari. 

13 Ye yi neya yo si ye gato sum mone daret nde, an 
nyuwa re. Ye da nyuwa, sarewo yé mwa ne sino bes 
ye gato onyar kem mo Yefun Yesus ne gum kok. 

14Ye da nyuwa, sarewo kamdik-kamdik yebris si 
nggon deyo o waii nai sukjimnut do, an simo os be 
gato Yefun Yesus kak ne, án onyar kem mo Yefun 
Yesus it, sane án sok tó ye gato onyar kem mo Yefun 
Yesus nyim ne. 

15 Sane ye gwat ye gato ku suki ne ma. Ye grem 
sem mo bi sun mo os miten eswa Petrus muket os 

ne, subere Petrus gen do tok ye gato ine yo, bere ye 
ne ge re. 

16 Yetu mwa yé, an ma kadit kota bok yo karowa 
Yerusalem, án ma sum mone dom. Án gwat án bi 
nje gato i, an gwat ye gato semda ben ne ma mone. 
Orete yerasul ben ye gato ine ge re. Yerasul syun 
semda ti wé kadit ye gato semda ben ne re. 

17 Yekwesu gato gum kok wai mo Yefun Allah bi 
nu si yetu ge bok yo gato simo an, gato sok mo ye 
Saduki bi nje, án sino maskwa ket yerasul, we yé 
mwa misyar án si án bi sukduno-i, wo yé mwa ne mit 
iwa yerasul si bi sukduno-i. 

18 Sane an but yerasul bok ne, orete an bok yerasul 
ne mo penjara sye, 

12 garewo noru miten, ete Yefun bi malaikat ge dik 
yo kak penjara bi nusyo. Malaikat ne gwat yerasul 
ma nden, orete malaikat ki nai yerasul bok ne do, 

20"Nin mu mo Yefun Allah bi nu de mo ros de mit. 
Nin mu duno nje subot os be gato Yesus Kristus kak 
wa yetu kem gesyos. Nin duno nje subot sukdu mwa 
ne sino, kwa yo gwet dom nde." 

21 Sane, ik nyotkwo, yerasul bok ne mu mo Yefun 
Allah bi nu de mo ros de mit ne sagato malaikat 
syogat an ben ne, orge yerasul duno nje mone. 
Sugane yekwesu gato gum kok wai mo Yefun Allah bi 
nu si yé bok yo gato simo yekwesu ne ma mo pe gato 
an sum mone. Yekwesu ne si an ge bok ne ma kom 
mone sa, an kendo ye Yahudi bi yepasye si yekwesu 
subere yepasye sum ete kibot yerasul. An kendo ye 
Yahudi bi yepasye ma sum sino, orge an syogat nje 
mu kar yerasul kadit penjara ma. 

22 Sarewo yé gato mu kar yerasul ne yo ku yerasul 
mo penjara nde. Yé ne ma, orge án ki nai yepasye 
gato sum mone do, 

23 "Men mu kom mo penjara or, nusyo mone krat 
sino. Ye gato mewa penjara ne da ti mo nusyo de 
dom, sarewo men sok mo penjara mit ne sa, men yo 
ku nje yo mo nde." 

24 Ye gato mewa Yefun Allah bi nu bi yekwesu si 
yekwesú mo Yefun Allah bi nu ge bok yo jam sukdu 
ne, án nalar, án nutbot ndo nde. Án nutbot do, 
"Yerasul ben suk sane te, bere yerasul ben suk sato 
suma o ne?" 

25 Sugane yetu ge dik yo ma ki do, "Nin jammo suk 
gato ji ki ré et, yé gato nin bok mo penjara ne, ré ne, 
án ti mo Yefun Allah bi nu de mo ros de mit, an duno 
nje mone." 

26 Sane yé gato mewa Yefun Allah bi nu bi yekwesu 
si bi pa mu kar yerasul ne ma. Án but yerasul, án yo 
ben sukot su nde, we án nyuwa, sawe yé mwa mo 
Yefun Allah bi nu ne maskwa ete am an su jok. 

27 Án gwat yerasul ma mo pe gato yepasye sum 
mone, subere yekwesu gato gum kok wai mo Yefun 
Allah bi nu ne ndobot yerasul ne. Yekwesu ne ki do, 

28 "Men syaugat nin ki sukdu subot Yefun Yesus o 
nde, wo suma ben to nin mu duno nje mo Yerusalem 
gat sor ne? Suk ne sor nde, wo nin ndak men ye 
Yahudi bi yepasye sare do, men anato gu Yefun 
Yesus kwop wé ne." 

29 Petrus si yerasul yi ne ki do, "Men jammo yetu 
nde, wo men jammo Yefun Allah anato men ki sukdu 
subot Yefun Yesus. 

30 Sane men ndak nin do, sangge, nin anato gu 
Yefun Yesus kwop wé mo kwesukwin. Nin da gu An 

kwop, sarewo Yefun Allah gato jom men bi amui ne, 
An sun Yefun Yesus kadit sukkwop o re. 

31 Yefun Allah bes Yefun Yesus gum Yekwesu gato 
nggiwa jowa men yetu. Yefun Allah bes Yefun Yesus 
gum Yekwesu gato An syogat ma kak os ndo wa 
men yetu subere men ku os wa men kem ndo to 
kapyo mato kapyo. Yefun Allah bes Yefun Yesus 
gum Yekwesu subere men ye Israel ku os wa men 
kwet kadit sukibit gato men ben ne, ete men jammo 
Yefun, subere Yefun Allah yo maskwa men mo sukibit 
gato men ben ne o nde, tepsu An tot sukibit ne we 
kadit men re. 

32 Sukdu gato men ki subot ne, men dakai me su 
men gro it, anato men kibot ne. Yefun Allah Gen me 
su An gro dom, sane An ki sukdu subot Yefun Yesus 
mo men yetu mit si men onyar. Yefun Allah Gen ne, 
Yefun Allah syo nai men yé gato jammo An." 

33 Yepasye mwa ne jam Petrus bi sukdu-i sa, án on 
sa ndo nde. Sane an iwa gu yerasul bok ne kwop we, 
34 sarewo yepasye ge dik yo gato gum do Gamaliel 

ti mo yepasye ne gwem ete ki an bi sukdu-i. An ye 
Farisi, an yeguru gato duno ye Yahudi subot Musa bi 
sukduno. Yé mwa ne sino un yenggras ne. Yenggras 
ne ti, an nukbot bi sukdu-i nde tó, yenggras ne 
syogat ye gwat yerasul bok ne mu nden yei. 

35 Ye gwat yerasul mu nden, orge an ki nai yepasye 
mwa mone do, "Men, ye Israel, men nut subot suk 
gato bere men ben su yé bok gare sisu ndo et. 

36 Suga nyim tuya, yetu ge dik yo gato gum do 
Teudas, an bes an nggwa tepsu an yepasye or, 
karowa yetu ka wotin at simo an. Sarewo ye gu an 
kwop wé, orge ye mwa ne satu mu mo kadik-kadik bi 
nat-i o re, or o suk yo mo nde. 

37 Ye gu Teudas kwop wé, or ye Galilea ge dik yo 
gato gum do Yudas waii bes nggwa tepsu yekwesu 
wa yé bok yo simo an. Tomgane ye Roma krom yetu 
mwa gum mo sensus Yudas ré tepsu yekwesu wa 
yetu ge bok yo gato werwa syun ye Roma wé kadit 
ye Yahudi bi bur-i, subere ye Yahudi dakai ti mo an 
dakai. Ye gu Yudas kwop wé dom, orge ye gato simo 
an satu mu mo bi nat-i o re, suk yo mo nde. 

38 Saneyo, ji ki sare do, men misyar yé bok gato 
men kibot ré. Men duyawa an nde, we sukduno gato 
an duno nje su ne do ma kadit yetu it yo, kom mo 
rut sa, suk yo mo nde. 

3? Wo sukduno gato an duno nje su ne do ma kadit 
Yefun it yo, bere men yo nggiwa duyawa an nde. 
Sukduno ne do ma kadit Yefun it yo, men duwer an 
mo sukduno ne yo, tepsu men duwer Yefun Allah 
it anane. Ji dakai ki yi kaii." Gamaliel ki sane, or yé 
mwa mone ki do, "Sangge, nan bi sukdu-i ne sangge. 
Digane it." 

40 Sane yé kendo yerasul bok ne ma o, yé kwam an 
su bus, yé syaugat an ki subot Yefun Yesus gum o 
nde, orete yé sombok an wé. 

41 Yerasul ne mu kadit yepasye mwa ne, an mit at, 
we an jam do, Yefun Allah nut do, an sa, gum kok 
tep wa an ku sukye kadit yepasye ne mo sukdu gato 
an ki subot Yefun Yesus. 

42 Sane kamdik-kamdik yerasul bok ne ki sukdu 
subot os ndo gato Yefun Yesus kak wa men yetu ne. 
Yerasul ne kibot sukdu ne gat sor mo Yefun Allah bi 
nu de mo ros de mit ne. Yerasul bok ne mubot nu 
dom, an duno nje su sukdu gato ndo ne petok sare 
do, "Yefun Yesus anato Yekwesu gato Yefun Allah 
tom su men bi amui do, bere An syogat Yekwesu dik 

yo ma mo bur ré wa nai men yetu kadit sukye ete 
jowa men. Yekwesu ne anato Kristus." 
1 Ye gato sok to ye gato onyar kem mo Yefun 
Yesus ne mwa gat o. Mo ye Yahudi gato onyar 

kem mo Yefun Yesus, ge bok yo gato ma kadit bur 
os syu, an ki a Yunani, wo ye Yahudi gato ma kadit 
Yerusalem, an ki a Yahudi. Sugane kamdik-kamdik ye 
wat sugit bot nggonna, sarewo ye Yahudi gato ki a 
Yunani maskwa ket ye Yahudi gato ki a Yahudi, we 
án ndak ye gato ki a Yahudi ne do, "Nin wat sugit 
bot nggonna, sarewo nin misyar nggonna gato ki a 
Yunani wa suma ne?" 

2Sane yerasul ge musyu dik sop we ne sum yé gato 
onyar kem mo Yefun Yesus ne sino. Yerasul da iwa 
6s wat sugit bot nje, sarewo an ki nai yé mwa mone 
do, "Yefun Allah bes men wa men duno nje su Yefun 
Allah bi sukduno, sane men misyar, ete men wat 
sugit bot nje sane, bere siri re. 

3Sa ndo sa, nin bes ye ka mufit gato Yefun Allah 
Gen bok nggwa mo ete jam suk. Nin bes ye ka mufit 
wa wat sugit bot nje, 

“wo men dakai, men ki suk su Yefun, men duno nje 
su Yefun Allah bi sukduno sor re." 

> Ye gato onyar kem mo Yefun Yesus ne sino imo 
suk gato yerasul ki ne. Sane yé bes Stefanus, gato 
onyar kem pe mo Yefun Yesus. Sane dom, Yefun 
Allah Gen bok nggwa mo Stefanus. Yé bes ge bok yo 
o gato gum do, Filipus, Prokhorus, Nikanor, Timon, 
Parmenas, si Nikolaus. Nikolaus ne ma kadit kota 
Antiokhia. Nikolaus yewis ye Yahudi nde, wo an yewis 
yi gato sok mo ye Yahudi bi agama re. 

SYé gwat ye ka mufit ne mu ku yerasul. Kom mone 
yerasul ak syim mo ye ka mufit ne, yerasul ki suk su 

Yefun wa ye ka mufit ne, subere Yefun Allah ben ye 
ka mufit nggiwa ben suk. 

7 Sane yerasul kibot Yefun Allah bi sukdu subot 
Yesus Kristus frek mu kom mo peyo-peyo. Yé sok tó 
ye gato onyar kem mo Yefun Yesus mo Yerusalem 
mwa gat o. Yesu mwa gato ben suk mo ye Yahudi 
bi nu ari sok tó ye gato onyar kem mo Yefun Yesus 
dom. 

8 Yefun Allah ben sukndo mwa su Stefanus, Yefun 
Allah syo An bi suktinggi nai Stefanus anato Stefanus 
ben suk mwa gato ben yé mwa yeket. Yé mwa ne 
nutbot ware, yé jam kom mo koirut nde. 

2 Sarewo yetu ge bok yo duwer Stefanus mo suk 
gato an ben ne. Yé bok ne ye Yahudi kadit bur Kirene 
si bur Aleksandria. Yé bok ne sok mo ye Yahudi bi nu 
ari dik yo gato gum do, "Nu ari wa Pakwerut gato 
sombok wé kadit an bi yenggras." Yé bok ne tó ye 
Yahudi deyo o kadit bur Kilikia si bur Asia, án sino 
duwer Stefanus mo suk gato Stefanus ben ne, 

10 sarewo Stefanus ki bi sukdu-i ndo wai kadit án 
sino, we Stefanus ku suktinggi kadit Yefun Allah Gen 
ete ki bi sukdu-i ne tepsu ye gato jam suk mwa. 

11 Sane yé bok ne dugat yetu ge bok yo o wa ki 
sukkidar sare do, "Men jam Stefanus kiket Musa gum 
ibit, men jam Stefanus kiket Yefun Allah gum ibit 
dom." 

12 Sane yé bok ne ben ye Yahudi bi yepasye si 
yeguru agama si yé mwa ne sino maskwa ket 
Stefanus. Sane yé but Stefanus, yé gwat an mu mo 
ye Yahudi bi yepasye si yekwesu gato sum sino wa 
kibot sukdu. 

13 Yé gwat ye yi gato ki sukkidar subot Stefanus ne 
ma. Ye gane ki do, "Stefanus ré kiket Yefun Allah bi 

nu gato men un An mone. Stefanus ki do, nu ne ibit, 
nu ne ndo wa men o nde. Stefanus ré kiket Yefun 
Allah bi sukdu gato Yefun tarubot Musa do, sukdu ne 
ibit, sukdu ne ndo wa men o nde. 

14 Men jam Stefanus ki do, 'Yesus, ye Nazaret ne, 
bere tarak Yefun Allah bi nu-i ne wé, bere Yefun 
Yesus win sukdu gato Musa bi nai men su sukdu be o 
re." 

15 Yepasye mwa ne sino gato sum wa kibot Stefanus 
mone sokbot Stefanus sa, Stefanus gro-i tepsu 
malaikat gro-i. 

1 Yekwesu gato gum kok wai mo Yefun Allah 
bi nu ndo mo Stefanus do, "Suk gato ye ki ne 
sangge, bado, nde, e?" 

2 Stefanus ki do, "Ji bi nji, ji bi yenggras, nin jammo 
suk gato ji ki ré et! Tomgato men bi amui, Abraham 
kem mo bur Mesopotamia tó, Abraham yo mu kem 
mo Haran nde tó, Yefun Allah gato gum kok sye wai 
o re, kadum nggwa nai Abraham. 

3 Yefun Allah ki do, 'Nan mu kadit nan bi bur-i, nan 
mu kadit nan bi nje-i et. Nan mu kem mo bur gato 
bere Ji kadum nai nan et.' 

“Sane, Abraham mu kadit bur Kasdim, orge an mu 
kem mo Haran. Abraham bi ai kwop, orete Yefun 
Allah syogat Abraham mu kem mo bur Israel ré, gato 
men sino kem mo su ré. 

> Sugane Yefun Allah yo syo bur ré nai Abraham 
nde, det wokgan yo dom nde, wo Yefun Allah tom su 
Abraham, An ki do, 'Kapre nan yo ku pa nde to, bere 
Ji syo bur ré nai nan si nan bi yewis-i jowa.' 

6 Sarewo Yefun Allah ki nai Abraham do, 'Ji yo syo 
bur ré nai nan bi yewis-i nde to, bere nan bi yewis-i 
tepsu yedamok mo bur yi sor kom mo tahun wotin 

at. Ye gato kem mo bur ne, bere jowa nan bi yewis-i 
ne. Bere nan bi yewis-i gum kwerut wa nje mo bur 
ne. Yé gane ben sukye nai nan bi yewis-i ne mu kom 
mo tahun wotin at. 

7 Sarewo bere Ji syo sukye nai ye mo bur gato jowa 
nan bi yewis-i ne tepsu pakwerut. Ji syo sukye nai ye 
mo bur ne orete yo, nan bi yewis-i ne mu kadit bur 
ne ma som Ji mo bur ré re.' 

8 Yefun Allah ki sane, orge An syogat Abraham 
bisunat payebris tepsu bi sukjimnut do, suk gato 
Yefun Allah tom su Abraham, bere Yefun Allah benbot 
suk ne su pa gato simo sunat ne. Sane Abraham 
bi nggon kem su Isak, kam munggwo rek, orete 
Abraham bisunat pa ne. Or o ri ma Isak ku bi pa, ete 
Isak waii bisunat an bi pa gato Yakub. Or o Yakub ku 
bi pa, ete Yakub wali bisunat an bi payebris ge musyu 
dik sop we. Yenggras ge musyu dik sop we ne anato 
men ye Yahudi bi amui gato men bes gum kok ne. 

2 Men bi amui maskwa Yusuf mo suk gato Yusuf ku 
ne, sane án so Yusuf mo ye Mesir tepsu pakwerut, 
sarewo Yefun Allah sisu Yusuf mone. 

10 Yefun Allah nai Yusuf kadit sukye mwa ne sino 
gato Yusuf ku ne. Yefun Allah ben Yusuf bi sukjimnut 
nggi, subere Yusuf jam suk mwa. Yefun Allah kak os 
wa Yusuf subere yekwesu yeraja mo Mesir mit iwa 
Yusuf, sane yekwesu mo Mesir ne bes Yusuf gum 
Gubernur wa jowa nje mo bur Mesir. Yusuf dom 
tepsu yekwesu mo yeraja ne bi nu sye. 

11 Orge yé mo bur Mesir si bur Kanaan ku sukonde 
sye, yé ku sukye ndo nde. Men bi amui yewa sugit 
dom. 

12 Yakub jam sukdu do, yé mo bur Mesir so sugit, 
sane Yakub syogat an bi pa gato men bi amui ne, mu 

so sugit mone. Men bi amui mu mo bur Mesir su wam 
futmo anane. 

13 Su ketke men bi amui jam nde an bi nji Yusuf 
gato gum Gubernur mo bur Mesir. Men bi amui ku 
Yusuf wam kedowe sa, Yusuf kadum nggwa nai an bi 
nji. Sugane yeraja mo Mesir jam sukdu subot Yusuf 
si bi nji si bi ai. 

14Qrge Yusuf taruwa bi ai, gato gum do Yakub. 
Yusuf taruwa do, Yakub si bi rus sino ma kem mo bur 
Mesir. Yakub si bi rus tepsu ye ka musyu mufit sop 
mek. 

15 Sane Yakub si bi rus sino mu kem mo bur Mesir. 
Yakub si men bi amui deyo kwop mone. 

16 Su kam sari ne ma ye gwat men bi amui dini satu 
ma mo kota Sikhem, ete ye bi an dini mo jokwak 
mit mone. Suga nyim tuya Abraham so bur det gato 
jokwak sye dik yo mo. Abraham so bur det ne kadit 
Hemor bi pa mo kota Sikhem. 

17 Karowa bi kam-i gato Yefun Allah syo bur det 
gato An tom su Abraham ne, men bi amui ku bi pa si 
bi dat mwa o mo bur Mesir. 

18 Kom mone, ye bes yekwesu yeraja dobe mo bur 
Mesir. Yekwesu be ne jam nde Yusuf. 

12 Sane yekwesu ne ben sukot nai men bi amui. 
Yekwesu ne jom men bi amui ne krat, an ben sukye 
nai men bi amui. Men bi amui do kem su pabom yo, 
an syaugat men bi amui bare pabom ne mo nden wé, 
subere pabom ne kwop. 

20 Tomgane Musa bi im kem su Musa. Pabom ne 
ndo wai o re. Musa ka pabom er, ye mewa pa ne mo 
pa bi ai bi nu kom mo aina gri, orge 

21 pa bi yenggras bare pa ne mo nden. Pa bi 
yenggras bare pa ne mo nden sa, yeraja bi pa 


Suk Gato Yerasul Ben Ne 7 489 


donggon nai pabom, gato Musa ne. Yeraja bi mam 
kon Musa tepsu mom dakai bi pa. 

22 Yé duno Musa su ye Mesir bi sukdu-i mwa ne. 
Musa ki suk yo, an ki suk nggi, an ben suk yo, an 
samok. 

23 Musa kaim sye tepsu kom mo tahun musyu at, 
orge an nut mo an syidem do, 'Ji mu ku ji bi yewis-i, 
ye Israel ne et.' 

24 Musa mu ku an bi yewis-i ne sa, an me ye Mesir 
ge dik yo ben sukye nai ye Israel ge dik yo, sane 
Musa mu ós ye Israel ne. Musa gu ye Mesir ne kwop 
wé. 

25 Musa dakai nut mo an dakai do, 'Ji bi yewis-i ye 
Israel ne bere jam do, Yefun Allah bes ji wa nai án 
kadit sukye gato ye Mesir ben nai an ne.' Musa nut 
sane, sarewo ye Israel yo nut sane nde. 

26 Ik o, ete Musa ku ye Israel ge we yo o gato 
maskwa yu ete gu yu. Musa werwa ye we ne kem 
ndo su yu, an ki do, 'Nin ka we tepsu yedik, nin ka 
we gu yu wa suma ne? Nin ka we gu yu o nde, wo 
nin ka we jom syim ete kem not sor.' 

27 Musa da ki sane, sarewo ye we sye gato gu bi nji 
ne bam Musa mo nden kadit, ye we sye ki do, 'Je u 
anato bes nan tepsu men bi yekwesu ne? Je u anato 
bes nan tepsu yepasye gato kibot men bi sukmaskwa 
ne? 

28 Nan mit iwa nan gu ji kwop tepsu nan gu ye Mesir 
kamekre ne bado” 

29 Musa jam suk gato ye we sye ki ne, orge Musa 
nyu, Musa titi kadit bur Mesir mu mo bur Midian re. 
Mone an kem tepsu yedamok, an kra, ete an ku 
payebris ge we. 

30 Tahun musyu at, orete Musa ku malaikat ge dik 
yo mo pe gato kwe yo kom mo nde karowa banbo 
gato gum do Sinai. Musa me malaikat ne bor mo suk 
gato ru tepsu bot mo kwe wokgan mone. 

31 Musa do me malaikat bor mo bot ne sa, an yeket. 
An mu karowa bot ne wa watbot sisu ndo sa, Yefun 
Allah ki nai an do, 

32 'Ji anato Yefun Allah gato jom nan bi amui. Ji 
anato Yefun Allah gato jom Abraham, Isak si Yakub.' 
Sane Musa kwabom kro, an nyuwa ndo nde, sane an 
sok mu nden kadit bot ne, an nyu teker ware. 

33 Orge Yefun Allah ki o do, 'Nan sombok nan bi 
sandal wé, we pe gato nan ti mone, Ji dakai bi pe-i 
anane. 

34 Ji me sukye gato Ji bi nje ku mo bur Mesir mó re. 
Ji jam an wo bot sukye gato an ku ne. Sane Ji is ma 
wa sombok an wé kadit ye Mesir, subere ye Mesir 
yo jowa an ete ben sukye nai an o nde, subere an 
dakai ti mo an dakai. Sane Ji syogat nan satu mu mo 
bur Mesir subere nan sombok ye Israel wé kadit ye 
Mesir.' 

35 Musa gare, an anato ye gato ye Israel bariwa ne, 
ye ki do, 'Je u anato bes nan tepsu men bi yekwesu 
ne? Je u anato bes nan tepsu yepasye gato kibot 
men bi sukmaskwa ne?” Wo Yefun Allah dakai bes 
Musa tepsu ye Israel bi yekwesu. Yefun Allah dakai 
bes Musa subere Musa sombok ye Israel wé kadit ye 
Mesir. Yefun Allah tarubot malaikat gato Musa ku mo 
kwe wokgan ne. 

36 Musa ré ri ma gwat ye Israel mu kadit bur Mesir. 
An kadum Yefun Allah bi suktinggi ne bor mo bur 
Mesir, subere yé mwa ne sino yeket ete nutbot ndo 
nde. An kadum Yefun Allah bi suktinggi mo Sem Er. 

Ye mwa ne yeket suk gato an ben ne mo pe gato kwe 
yo kom mo nde sane sor kom mo tahun musyu at. 

37 Musa gato ben suk mwa ne anato Musa gato ki 
nai ye Israel ne do, 'Yefun Allah bes ji tepsu yenabi 
gato ma ki An bi sukdu-i nai nin jam. Sane dom, kam 
sari ne ma, bere Yefun Allah waii bes nin ge dik yo 
gum yenabi wa ki Yefun Allah bi suktaru nai nin jam.' 

38 Musa anato si men bi amui sino mo pe gato kwe 
yo kom mo nde. Tomgane malaikat dik yo ki suk nai 
Musa mo banbo Sinai. Or o Musa walii ki sukdu gato 
Yefun tarubot malaikat ne nai men bi amui jam. Musa 
jam Yefun Allah bi sukduno gato ós men kem ndo. 
Orge Musa waii ki sukduno ne nai men jam re. 

39 Sarewo men bi amui bariwa jammo sukduno gato 
Musa ki ne. An misyar Musa, án mitwa án brek satu 
mu mo bur Mesir. 

40 Tomgato Musa mo banbo Sinai tó, men bi amui 
ki nai Musa bi nji dosye, Harun, do, 'Nan fro suk bok 
yo wa men som tepsu Yekwesu gato mewa men et. 
Musa gato gwat men kadit bur Mesir, men jam nde 
or re, an mu mo ganeyo kadit men re.' 

41 Sane, yé ut suk yo ka sato sapi gan su emas wa 
an som tepsu an bi Yekwesu. Men bi amui gwat 
suksom, an som sapi gan ne su, an sara wa sapi gan 
gato an dakai ut su an syim. 

42 Sane Yefun Allah misyar men bi amui or re. Yefun 
Allah misyar an som suk sato bi mo gu e neya. Men 
bi amui som suk daret sane tepsu sukdu gato Yefun 
Allah tarubot yenabi gato krom mo bi buku sare do, 
"Ye Israel, tomgato nin kem mo pe gato kwe yo kom 
mo nde, kom mo tahun musyu at, nin yo gu suge 
wa som Ji su nde, nin yo som Ji su suksom yo mo 

nde, wo nin som suk yi neya gato nin bes win Ji su 
suksom sor re. 

B Nin som Ji nde, wo nin gwat yefun gato gum do 
Molokhlah si bi nu-i muya-muma wa nin som. Nin 
gwat yefun dik yo o gato kaim tepsu bi, gato gum do 
Refan wa nin som. Nin nai yefun yi sato ye we ne wa 
nin som, wo nin misyar Ji or re. Sane, Ji misyar yé 
gato ben sukibit ma but nin, ete gwat nin mu mo os 
syu mu mo bur Babel.' " 

44 Stefanus ki o do, "Tomgato men bi amui kem mo 
pe gato kwe yo kom mo nde, Yefun Allah syogat 
Musa fro nu ti gato ye pam ete ye gwat bot os wa 
men bi amui som Yefun Allah mo. Musa fro nu ti ne 
tepsu suk gato Yefun Allah kadum nai an me ne. 

“Ri ma, Musa syo nu ti ne nai men bi amui mo pe 
gato nje yo kem mo nde, or an pam, an sam nu ti ne 
ma mo bur ré. Men bi amui jammo Yosua tepsu an bi 
yekwesu anato an ma kem mo bur ré win yewis bok 
yo gato Yefun Allah syun wé kadit bur ré nyim wé re. 
Sugane Yosua si men bi amui sam nu ti ne ma mo 
bur ré. Nu ti ne kem sor, men bi amui som Yefun 
Allah mone sor kom mo kam gato yeraja Daud kem 
mo bur ré. 

46 Daud ben suk tepsu Yefun Allah mit. Daud ndo 
mo Yefun Allah do, 'Yefun Allah gato men bi amui 
Yakub som ne, men nggo nu pe wa men som Nan 
mo bado nde e?' 

47 Kom mo rut Daud yo nggo nu ne nde, wo Salomo 
anato nggo nu ne wa Yefun Allah. 

48 Salomo da nggo nu wa Yefun Allah, sarewo Yefun 
Allah gato gum kok sye wai o re, An yo kem mo nu 
gato men yetu nggo nde, we yenabi dik yo krom suk 
gato Yefun Allah ki sare do, 

4'Gu anato tepsu pe gato Ji kem mó tepsu 
Yekwesu, Bur anato tepsu pe gato Ji gwes tak ak mó. 
Sane Ji kem not mo nu sato suma ne? Nin nggo nu 
sato suma tep wa Ji kem mone ne? 

50 Ji anato ut suk mwa ne sino.' Yefun Allah bi 
sukdu-i anane." 

51 Stefanus ki o do, "Nin yé gato su krat! Nin dabe 
go nit! Nin ben suk tepsu nin bi amui, nin bariwa nin 
jammo Yefun Allah Gen. 

52 Nin bi amui ben sukibit nai yenabi bok ne sino. 
Nin bi amui gu yenabi bok ne kwop wé. Yenabi ne 
ki sukdu subot Yefun Allah bi Pakwerut gato ben 
sukndo tepsu Yefun Allah mit ne, sarewo nin bi amui 
gu yenabi ne kwop wé re. Suk ne sor nde, wo gabere 
nin dakai meret os wa Yefun Allah bi Pakwerut gato 
Kristus ne, orete nin gu An kwop wé re. 

53 Yefun Allah bi sukduno ne, Yefun Allah tarubot 
malaikat mwa neya. Nin da jam sukduno ne, sarewo 
nin yo benbot sukduno ne nde." 

54 Yepasye mwa gato sum mone jam suk gato 
Stefanus ki ne, orge án maskwa, án on sa ket 
Stefanus ndo nde. 

>> Sarewo Yefun Allah Gen bok nggwa mo Stefanus, 
orete Stefanus sok mu nim mo gu. Stefanus me 
Yefun Allah gato gum kok sye wai o re, an me Yefun 
Yesus ti tak Yefun Allah de syim ge, Yefun Yesus bi 
suktinggi tepsu Yefun Allah sino mone. 

56 Sane Stefanus ki do, "Nin me suk gato ji me ré 
et. Ji me gu kak, ete ji me Yesus gato ye kendo do 
Yetu bi Pa, An ti tak Yefun Allah de syim ge, An bi 
suktinggi tepsu Yefun Allah mone." 

7 Yepasye mwa ne bariwa suk gato Stefanus ki ne, 
sane án rem án syim kewa án dabe. An syim kewa 

an dabe saresa, an saiye, an bapu daret subere an 
jam sukdu gato Stefanus ki ne o nde, ete an kas mu 
but Stefanus, 

58 án tik Stefanus án jurin bot bur mu kom mo 
kota de nden. Mone an am Stefanus su jok subere 
Stefanus kwop. Yé gato ma sokwa yé am Stefanus su 
jok ne, án jogru án bi san de nden ne wé. San ne yé 
syo nai yetu ge dik yo gato gum do Saulus mewa. 

52 Yé am Stefanus saresa, Stefanus ki nai Yefun 
Yesus do, "Yefun Yesus, ji bi Yekwesu, Nan nai ji 
gen, Nan mewa." 

60 Stefanus tu an umsu mo bur, ete an saiye do, 
"Yefun, ji bi Yekwesu, Nan syo sukye nai yepasye ré 
mo sukibit gato an ben nai ji nde. Nan misyar sor." 
Stefanus ki or sa, an kwop re. 

1 Saulus gato ti mone, an nut do, ndo it, ye gu 

Stefanus kwop wé re. Kadit kam gane, yé ben 
sukye nai ye gato onyar kem mo Yefun Yesus gato 
kem mo Yerusalem. Sane yé mwa ne sino titi mu rut, 
deyo mu mo bur Yudea, deyo mu mo bur Samaria, 
wo yerasul sor ete kem mo Yerusalem. 

2Yetu ge bok yo gato ben suk tepsu Yefun Allah mit 
anato bi Stefanus mukri mo makwe. Yé ne wo nderku 
Stefanus ndo nde. 

3Saulus werwa ben sukye nai ye gato sok mo Yefun 
Yesus bi rus-i. Saulus mubot nu, an do ku ye gato 
onyar kem mo Yefun Yesus it yo, an ben sukye nai 
yebris si nggon ne sino, an gwat mu sok mo penjara. 

“Ye gato titi mu rut ne, an duno nje subot os ndo 
gato Yefun Allah fro wa men yetu ne mo pe mwa 
gato an mu mone. 

> Filipus mu mo kota dik yo mo bur Samaria. Filipus 
ki sukdu subot Yefun Yesus mone. An ki subot 

Yekwesu gato Yefun Allah syogat ma mo bur re wa 
nai men yetu kadit sukye ete jowa men. 

6 Ye mwa mone jam suk gato Filipus ki ne. Yé mwa 
me suk gato Filipus ben, gato kadum Yefun Allah bi 
suktinggi mone, sane sor yé mwa ne yeket. Sane yé 
mwa ne sino jamwa suk gato Filipus ki ne pe. 

7 Filipus kadum Yefun Allah bi suktinggi, an syun 
semda wé kadit yé mwa gato semda ben ne. An syun 
semda ne wé saresa, yé mwa ne saiye. Yé bok yo o 
gato syim ute, gwes ute ne, an ben ge dom re. 

8 Sane yé mwa mo kota ne mit iwa suk gato Filipus 
ben ne. 

2 Mo kota ne, nam it, yewon ge dik yo gato gum 
do Simon, an kwa syua e, an me suk e, an tik suk 
kadit nje e ne. Yé mwa ne sino mo bur Samaria yeket 
Simon. Sane Simon bes an nggwa kok mone, an ki 
do, an sa, nggi wai kadit ye yi neya. 

10 Yepasye si pa wokgan, yé mwa ne sino jamwa 
suk gato an ben ne pe. Yé mwa ne ki do, "Simon 
ré ku suktinggi kadit Yefun Allah gato ye ki do, 
"Suktinggi gato sye wai.' " 

11 Nam it, Simon ben yé mwa ne yeket suk gato an 
ben sato tik suk kadit nje e ne, sane yé mwa ne simo 
an. 

12 Sarewo Filipus ma ki sukdu subot os ndo gato 
Yesus Kristus kak wa men yetu subere Yefun Allah 
nai men gum sok mo An bi rus-i, ete An tepsu men bi 
Yekwesu mone. Filipus ki sukdu mwa ne subot Yesus 
Kristus sa, yé mwa ne bi sukjimnut sye mo Simon o 
nde, wo yé mwa nai sukjimnut do, an onyar kem mo 
sukdu gato Filipus ki ne sor, orete Filipus ras an mo 
syur, yebris si nggon sino. 


Suk Gato Yerasul Ben Ne 8 496 


13 Simon dakai nai sukjimnut do, an simo os be gato 
Yefun Yesus kak ne, an onyar kem mo sukdu subot 
Yefun Yesus ne, orete Filipus ras Simon mo syur. 
Orge Simon simo Filipus mu mo pe mwa gato Filipus 
mu mone. Filipus kadum Yefun Allah bi suktinggi 
mo suk gato an ben ne, sane Simon yeket suk gato 
Filipus ben ne, Simon nutbot ndo nde. 

14 Yerasul mwa gato kem mo Yerusalem jam do 
nje mo bur Samaria onyar kem mo Yefun Allah bi 
sukdu sa, yerasul syogat yerasul ge we gato Petrus si 
Yohanes mu ku nje mone. 

15 An we mu kom motu sa, an we ki suk su Yefun 
wa nje mo bur Samaria, subere Yefun Allah Gen bok 
nggwa mo an, 

16 we kom mone Yefun Allah Gen yo bok nggwa mo 
nje mo bur ne mo nde to. An bi nggwa mo Yefun 
Yesus tepsu an bi Yekwesu, ete Filipus ras an mo 
syur, Filipus ki Yefun Yesus gum mone, sarewo Yefun 
Allah Gen yo bok nggwa mo an nde to. 

17 Sane Petrus si Yohanes ak syim mo an, orge 
Yefun Allah Gen bok nggwa mo an re. 

18 Simon me an we ak syim mo nje, orete Yefun 
Allah Gen bok nggwa mo nje ne, sane Simon gwat 
sugum wa syo nai an we, Simon ki do, 

12"Ye we, nin ka we os syo suktinggi nai ji subere 
ji nggiwa ji ak syim mo nje, subere yé mwa gato ji 
ak syim mo, bere Yefun Allah Gen bok nggwa mo nje 
ne." 

20 Petrus ki do, "Mban! Nan nut do, nan so suk gato 
Yefun Allah dakai syo yi ne, nan so su sugum bado? 
Sane nde! Nan si nan bi sugum ges mo bot gesyos et! 

21 Nan bi nan nggwa mo Yefun Allah sisu sangge 
nde to, sane nan si men ka we ak syim mo nje nde, 
nan si men ka we ben suk sino nde. 

22 Nan nut mo nan mit do, nan so Yefun Allah Gen 
su sugum, sukjimnut ibit anane. Sane nan kwet kadit 
sukjimnut ibit ne et. Nan ki suk su Yefun subere 
Yefun Allah yo maskwa nan mone o nde, subere 
Yefun yo nutbot nan bi sukjimnut ibit ne o nde. 

23 Nan ki suk su Yefun, we ji jam do, nan bi 
sukjimnut ibit, ben sato sukjimnut ibit ne rai nan 
tepsu ye rai nan su bus." 

24Qrge Simon ki do, "Saneyo, nin ka we ki suk su 
Yefun wa ji, subere ji yo ku sukye tepsu nin ka we bi 
sukdu-i nde." 

25 Petrus si Yohanes ki sukdu subot suk gato an we 
me Yesus Kristus ben ne nai nje jam. An we ki sukdu 
subot men bi Yekwesu Yefun Yesus nai nje mone 
jam, orge an we satu mu mo Yerusalem. An we 
mubot os, an we ki sukdu subot os ndo gato Yesus 
Kristus kak wa men yetu ne nai nje mo kampung bok 
yo mo bur Samaria. 

26 Yefun Allah bi malaikat ge dik yo ku Filipus, ete 
ki nai an do, "Nan mu nden, nan mu mo os gato mu 
kadit kota Yerusalem mu kom mo kota Gaza. Os ne 
mo pe gato kwe yo kom mo nde." 

27 Sane Filipus mu. An mu nden saresa, an ku yetu 
ge dik yo gato ma kadit bur Etiopia. Ye ne, ye bes 
an wa an ben suk su nggon yepasye gato gum do 
Kandake, sane ye tik an koijo wé re. Nggon ne, 
yeratu gato jowa nje mwa ne mo bur Etiopia. Ye 
gato Filipus ku ne, ye bes gum yepasye, an mewa 
nggon yeratu bi suk mwa ne. Yepasye ne ma kadit 

Yerusalem satu mu mo an bi bur-i. An mu mo 
Yerusalem wa an som Yefun Allah, orge an ma re. 

28 Yepasye ne satu mu mo an bi bur-i. An mu, an 
kem mo kwem gato kuda tik ket bur saresa, an baca 
buku dik yo gato yenabi Yesaya krom. 

22 Yefun Allah Gen ki nai Filipus do, "Nan mu karowa 
kwem ne et." 

30 Sane Filipus kas mu karowa kwem ne. An jam 
yepasye ne baca yenabi Yesaya bi buku. Sane Filipus 
ndo mo an do, "Yenggras, nan jam suk gato nan 
baca ne, bado?" 

3! Yepasye ne ki nai Filipus do, "Ji jam nde ware, wo 
ye gato jam ete ki rer nai ji sa, bere ji jam." Sane an 
kiwa Filipus it kem mo kwem mit ne si an mu sino. 

32 Yepasye ne baca sukdu mo Yefun Allah bi sukdu 
sare do, "An tepsu domba gato ye gwat mu, ye gu 
kwop wé. An tepsu domba gan gato ye tot go wé, 
ete An yo ba su nde. An kem not, An yo ki sukdu kwa 
dik yo dom nde. 

33 Ye ki An ket kwayo-kwayo ben An damen, ye ben 
sukye nai An, sarewo An yo ben suk yo siri mo nde. 
Ye gu An kwop wé kadit bur ré, sane ye yo nuk subot 
An bi dat nde." 

34 Yepasye ne baca sukdu ne, orge an ki nai Filipus 
do, "Nan ki rer nai ji subot sukdu ré et, yenabi krom 
subot je u ne? An krom subot an dakai, bado, ye yi, 
e?" 

35 Sane Filipus ki rer subot sukdu ne nai yepasye ne 
jam, orge Filipus waii ki rer subot os ndo gato Yesus 
Kristus kak wa men yetu subere Yefun Allah nai men 
gum sok mo An bi rus-i, Filipus ki rer wa yepasye ne 
jam dom. 

36 Yepasye ne si Filipus simo kwem muket os mit 
saresa, an we ma kom mo pe gato syur ok mó. Sane 
yepasye ne ki do, "Syur anare, nan ras ji mo syur ré 
et, suk yo yawa nan ras ji mo syur ré bado?" 

37 [Filipus ki do, "Nan onyar kem mo Yefun Yesus 
su nan mit dik si nan onyar dik yo, bere ji ras nan mo 
syur re." Yepasye kadit bur Etiopia ne ki do, "Ji onyar 
kem mo Yefun Yesus, Yefun Allah bi Gan ne it."] 

38 Yepasye ne syogat kuda gato tik kwem ne ti yei, 
orge an we is mu mo syur. An we syo syur ne an 
we ti mo syur miten, orge Filipus ras yepasye ne mo 
syur. 

32 An we mu nden kadit syur ne. Sugane it, Yefun 
Allah Gen gwat Filipus mu mo pe yi gato ko kadit 
yepasye ne o re. Yepasye ne gensu, an yo ku Filipus 
o nde, wo yepasye ne dakai mu mo an bi bur-i, an 
mit iwa suk gato Filipus ben su an ne. 

40 Yefun Allah Gen gwat Filipus mu kom mo kota 
Asdod or, Filipus muket os gato mu mo kota Kaisarea. 
An muket os ne saresa, mo kota bok ne sino mo os 
miten, an ki sukdu subot os ndo gato Yesus Kristus 
kak wa men yetu. An kibot sukdu ne sane sor kom 
mo kota Kaisarea. 

1 Tomgane Saulus iwa ben sukye nai yé mwa 

gato onyar kem mo Yefun Yesus, an iwa gu yé ne 
kwop wé. Saulus mu ku yekwesu gato gum kok wai 
mo Yefun Allah bi nu. 

2 An ndekwa yekwesu ne krom surat wa an gwat 
mu mo yekwesu mo ye Yahudi bi nu ari bok yo mo 
kota Damsyik. An ndekwa surat gato syo suktinggi 
nai an subere an do ku ye gato onyar kem mo Yefun 
Yesus mo Damsyik it yo, an nggiwa but yé ne, ete 
gwat satu ma mo Yerusalem. 

3 Saulus muket os mu mo Damsyik, an mu karowa 
Damsyik saresa, an gensu sukru sye gato rer-rik kadit 
gu, sukru ne rer-rik ne rek wairi wa an. 

“Saulus ges gwa mo bur. An jam yetu ge dik yo ki 
sare do, "Saulus, Saulus, nan ben sukye nai Ji wa 
suma ne?" 

> Saulus ki do, "Yenggras, Nan gum sa u ne?" Yefun 
Yesus ki do, "Ji gum do Yesus. Nan ben sukye nai Ji 
bu. 

6 Nan ben suk sane o nde, wo ré yo, nan sun nan 
mu mo kota Damsyik et. Mone yetu ge dik yo bere ki 
rer nai nan subot suk gato bere Ji syaugat nan ben 
ne." 

7 Yé bok yo gato simo Saulus mubot os, an da jam 
Yefun Yesus ki sukdu ne, sarewo án yo ku Yefun 
Yesus gro nde. Sane yé bok ne ti not, án yo ki suk yo 
mo nde, án nutbot ndo nde. 

8 Saulus sun kadit bur, an gro rek ware, an yo me 
nden ndo nde, an gro ndu re. Sane yé bok ne ós 
jowa an syim gwat an mu mo kota Damsyik. 

2 An gro ndu kom mo kam gri rek. Su kam gri rek 
ne an yo git sugit nde, an da syur dom nde. 

10 Yetu ge dik yo, gato gum do Ananias, an onyar 
kem mo Yefun Yesus, an kem mo kota Damsyik. An 
kem mone, an me suk yo tepsu an semda, wo an yo 
sem nde. Sugane Yefun Yesus ki nai an do, "Ananias 
0." Ananias ki do, "Yefun, ji bi Yekwesu, ji anare." 

11 Yefun Yesus ki nai an do, "Nan mu mo Yudas bi 
nu-i mo os gato gum do, os ri, orete yo, nan meret 
Saulus gato bi nat-i mo Tarsus, we Saulus kem mo 
nu ne. Ré yo, an ki suk su Yefun Allah mone. 

12 Saulus ki suk su Yefun sa, Saulus me suk tepsu 
an semda, wo an yo sem nde. An me yetu ge dik yo 

gato gum do Ananias ma ku an ete ak syim mo an su 
subere an gro ndo satu re." 

13 Ananias ki do, "Sarewo Yefun, ji jam ye nuk 
sukdu subot ye ne. An ben sukye nai ye gato onyar 
kem mo Nan mo kota Yerusalem. 

14 An ma more, an gwat yekwesú mo Yefun Allah 
bi nu bi surat gato syo suktinggi nai an subere an 
but men yé mwa ne sino gato nai Nan tepsu men bi 
Yekwesu." 

15 Sarewo Yefun Yesus ki nai Ananias do, "Nan mu 
sor! Ji bes an wa an mu ki subot suk gato Ji ben ne 
nai ye Israel si yewis yi si bi yekwesu-i. 

16 Bere Ji dakai kadum nai an do, an gwat Ji gum 
mu ki nai yé mwa ne sino yo, bere an ku sukye ndo 
nde mone." 

17 Sane Ananias mu mo nu gane, ete an sok mo nu 
mit. Ananias ku Saulus mone, orge an ak an syim 
mo Saulus. An ak an syim mo Saulus sa, an ki do, 
"Saulus, ji bi nji, Yefun Yesus gato nan ku mo os mit 
sugato nan ma more, An anato men bi Yekwesu. 
Yefun Yesus ne syogat ji ma ku nan, subere ji ak ji 
syim mo nan subere nan gro ndo satu, si Yefun Allah 
Gen bok nggwa mo nan dom." 

18 Sugane it, suk yo tepsu boge dar sombok wé 
kadit Saulus gro, orete an gro ndo satu. Sane an sun, 
ete Ananias ras an mo syur. 

12 An git sugit, orete an kaim nggi satu. Saulus kem 
si ye gato onyar kem mo Yefun Yesus ne mo kota 
Damsyik kam bok yo o. 

20 Sugane Saulus faiya mo ye Yahudi bi nu ari bok 
yo mone. An ki bi sukdu-i sare do, "Yefun Yesus 
anato Yefun Allah bi Gan." 

21Yé mwa gato jam an bi sukdu-i ne yeket, ye 
mwa ne ki do, "Ye gare anato ben sukye nai ye 
gato nai Yefun Yesus tepsu án bi Yekwesu mo kota 
Yerusalem, bado? An ma more wa but ye gato onyar 
kem mo Yesus Kristus, ete gwat mu mo yekwesú mo 
Yefun Allah bi nu mo Yerusalem, bado?" 

22 Kamdik-kamdik, Saulus faiya nggi o, nggi o, nggi 
o mone sor, ye Yahudi mone jam rer do, sangge, 
Yefun Allah syogat Yesus Kristus ma mo bur ré wa 
nai men yetu kadit sukye ete jowa men. Ye Yahudi 
mo kota ne yo ku os wa duwer Saulus mo sukdu ne 
nde. 

23 Kam bok yo rek, orete ye Yahudi nggau yeko wa 
gu Saulus kwop wé. 

24 Noru nombrak yeko ne eswa an mo kota bi ros 
syo, subere ye gu Saulus kwop wé, sarewo Saulus 
jamwa re. 

25 Sane, noru dik yo, yé gato simo Saulus bok 
Saulus mo syu bo gato sye. An sa Saulus is su syu bo 
ket nusyo kot mo ros gato ye gat wa nden wa kota 
ne mu kom mo bur mo kota de nden, orge Saulus mu 
re. 

26 Saulus mu mo Yerusalem. An mu kom motu sa, 
an werwa an ku ye gato onyar kem mo Yefun Yesus, 
ware yé bariwa ku an, yé nyuwa re, we yé nut do, 
Saulus yo onyar kem mo Yefun Yesus nde, wo Saulus 
meret os wa án sor. 

27 Sarewo yetu ge dik yo gato gum do Barnabas mu 
ku Saulus, orge Barnabas top an mu mo yerasul bok 
ne. Barnabas ki nai yerasul do, "Tomgato Saulus mu 
mo kota Damsyik, mo os miten, an ku Yefun Yesus. 
Yefun Yesus ki suk su an mone. Sane dom, mo kota 
Damsyik, Saulus faiya subot Yefun Yesus. Saulus ki 

sukdu subot Yefun Yesus nai ye mwa mone, an yo 
nyuwa nde." 

28 Sane yerasul yo nyuwa Saulus o nde, Saulus 
si yerasul bok ne kem mone sino. Saulus mubot 
Yerusalem, an ki sukdu subot Yefun Yesus, an yo 
nyuwa nde. 

23 An ki sukdu subot Yefun Yesus nai ye Yahudi gato 
ki suk su a Yunani ne jam. An si ye Yahudi ne duwer 
yu mo Yefun Yesus bi sukdu-i ware, ye Yahudi nggau 
yeko wa gu an kwop we. 

30 Ye gato onyar kem mo Yefun Yesus jam do ye 
Yahudi nggau yeko wa gu Saulus sa, yé top Saulus 
mu sare ti mu mo kota Kaisarea kadit, orge ye syogat 
Saulus mu mo kota Tarsus ne o. 

31 Sane ye gato onyar kem mo Yefun Yesus mo 
bur Yudea, bur Galilea si bur Samaria yo ku sukye o 
nde, án sino kem not. Yefun Allah Gen ben yé mwa 
ne nggi. Yefun Allah Gen ós ben yé mwa ne onyar 
kem mo Yefun nggi wai o. Yé mwa ne jammo Yefun 
Yesus, sane yé mwa yo o waii nai Yefun Yesus tepsu 
án bi Yekwesu ne dom, ete si án sok ari sino. 

32 Petrus mubot pe mwa ne sino, an mu ku yé gato 
onyar kem mo Yefun Yesus. Kam dik yo an mu ku ye 
gato onyar kem mo Yefun Yesus mo kota Lida. 

33 Mone an ku yetu ge dik yo gato gum do Eneas. 
Eneas gwes út, an yo ti ndo nde, an sem sane sor 
kom mo tahun munggwo. 

34 Petrus ki nai Eneas do, "Eneas, Yesus Kristus ben 
nan ge it. Nan sun, nan pam nan bi sun et." Sugane 
it, Eneas sun re. 

35 Yé mwa gato kem mo kota Lida si kota Saron ne 
me Eneas gato Yesus Kristus ben ge re, sane yé mwa 

mone brek kadit os ibit, ete ma jammo Yefun Yesus 
tepsu án bi Yekwesu. 

36 Nggon ge dik yo gato onyar kem mo Yefun Yesus 
kem mo kota Yope. Nggon ne gum do Tabita (su a 
Yunani, mom gum do Dorkas, gato bi sukjimnut do 
rusa). Nggon ne ben sukndo petok sor, mom syo suk 
nai ye gato yewa suk petok sor. 

37 Sugane nggon ne i, or mom kwop re. Ye mus 
mom mukri, orete ye grem mo gumwak mo nim mo 
nu gwes kok dik yo. 

38 Kota Yope si kota Lida karowa yu. Yé gato onyar 
kem mo Yefun Yesus mo kota Yope jam do Petrus 
kem mo kota Lida sa, án syogat yetu ge we mu kar 
Petrus ma kekro. Ye we ne wergat Petrus do, "Nan 
ma men mu kekro se!" 

39 Petrus si an we mu kadit kota Lida ma mo kota 
Yope. Petrus ma kom mo kota Yope sa, ye we top 
Petrus mu mo gumwak mo nim mo nu gwes kok ne. 
Nggonna mwa ti wairi wa Petrus. Nggonna ne wo, 
án kadum san gato Dorkas bit ete syo nai án sugato 
Dorkas mbau, ete kem su án tó. 

40 Petrus syogat an sino mu nden kadit gumwak ne. 
Orete Petrus tu an umsu, an ki suk su Yefun. An ki 
suk su Yefun, orete an sokwa Dorkas mukri, ete an ki 
do, "Dorkas, nan sun sel!" Dorkas gro rek it anane. 
Dorkas gro rek, mom me Petrus, mom sun, mom 
kem. 

41 Petrus jowa mom syim ós mom ti, orge Petrus 
kendo yé gato onyar kem mo Yefun Yesus ma si 
nggonna ne ma, or Petrus ki do, "Yefun anato sun 
Dorkas mbau satu re." 

12 Yé mwa ne sino mo kota Yope jam sukdu subot 
Dorkas ne, sane yé mwa mone nai sukjimnut dik 

do, sangge Yefun Allah syogat Yesus Kristus ma mo 
bur ré tepsu Yekwesu wa nai men yetu kadit sukye 
ete jowa men, sane yé mwa ne jammo Yefun Yesus 
tepsu án bi Yekwesu mone it. 

3 Petrus kem mo kota Yope kam bok yo o. An kem 
mo Simon bi nu. Simon anato ye gato ben suk su 
suge da. 

10 1 Yetu ge dik yo gato gum do Kornelius kem 

mo kota Kaisarea. Kornelius an ye Roma bi 
yesukmise bi yesu. An jowa bi yemsok yetu ka wotin 
dik. An si bi yemsok ne ma kadit bur Italia. 

2 An si an bi rus-i ne sino jammo Yefun Allah, an 
sino un Yefun Allah su án mit dik. Kornelius ós ye 
Yahudi gato yewa suk su suk mwa. An ki suk su 
Yefun petok sor. 

3 Kam dik yo, jam gri, kre, an me suk tepsu an 
semda, wo an yo sem nde. An me Yefun Allah bi 
malaikat ge dik yo rer re. Malaikat ne ma ku an, 
malaikat ne ki do, "Kornelius 0!" 

“Kornelius sokwa malaikat ne, an nyu, an ki do, 
"Yenggras, suma ne?" Malaikat ne ki do, "Nan ki suk 
su Yefun Allah sa, Yefun jam suk gato nan ndekwa 
ne. Yefun Allah me nan ós ye Yahudi gato yewa suk. 
Suk gato nan ben ne, Yefun Allah jam re, Yefun Allah 
mit iwa nan re. 

> Ré yo, nan syogat yetu ge bok yo mu mo kota 
Yope kar yetu ge dik yo mone gato gum do Simon, 
gato ye kendo do Petrus. 

6 Simon Petrus kem mo bi yemuk, Simon bi nu mo 
sem de. Simon gato bi nu ne ben suk su suge da." 

7 Malaikat ne ki sukdu ne, orge Kornelius kendo yetu 
ge we gato ós an mo an bi nu si yesukmise ge dik yo 

gato an onyar kem mo. Yesukmise ne un Yefun Allah 
su an mit dik dom. 

8 Kornelius nuk subot suk mwa gato malaikat ki ne, 
orge an syogat an ka gri mu mo kota Yope. 

?Bi ik, kam tiri, ye ka gri ne karowa kota Yope. An 
ka gri muket os ne to, Petrus it mo nu yu gato ya wa 
an ki suk su Yefun. 

10 Petrus on de, an miti wa an git sugit, sarewo 
sugit yo jon nde tó. Ye kon sugit saresa, an me suk 
tepsu an semda, wo an yo sem nde. 

11 An me gu kak or, suk yo sato san det sye sa ma 
bur. Ben sato ye rai nap at ne su bus, ete ye sa san 
det ne is ma bur. 

12 Mo san det ne, an me suge gato gwes at wis 
mwa mó, an me suge yi sato kwis si ndam wis bok 
yo mone dom. 

13 Sugane an jam Yefun Allah ki nai an do, "Petrus, 
nan mu, nan gu, nan kon, nan git et." 

14 Petrus ki do, "Yefun, sane nde! Ji yo git sugit gato 
men ye Yahudi fowa git yo mo nde, wam dik yo dom 
nde." 

15 Sarewo Yefun Allah ki nai Petrus wam dik yo o 
do, "Suk gato Yefun Allah ki ndo ne yo, nan ki do, 
suk ne ibit o nde, nan fowa suk ne o nde." 

16 Petrus me san det is ma bur wam gri, or san det 
ne satu mo gu o re. 

17 Petrus nalar mo suk gato an me tepsu an semda, 
an nutbot ndo nde. An nut mo an syidem do, "Yefun 
Allah duno ji sa u subot suk gato ji me re ne?" Petrus 
nutbot suk ne saresa, ye kadum Simon bi nu nai ye 
ka gri gato Kornelius syogat ma ne, or an ka gri ma 
kom mo Simon bi nu, ete an ka gri ti mo nusyo de 
nden. 

18 Orete ye ka gri ne ké do, "Simon Petrus kem mo 
nu ré, bado?" 

19 Petrus nut subot suk gato an me ne saresa, Yefun 
Allah Gen ki nai an do, "Petrus, yetu ka gri meret 
nan. 

20 Sane nan is mu mo bur ku an ka gri et. Nan 
simo an ka gri, nan bi sukjimnut we nde, we Ji anato 
syogat an ka gri ma kar nan." 

21 Sane Petrus is, an ki nai ye ka gri ne do, "Ji anato 
Petrus gato nin ka gri meret ne. Nin ka gri ma wa 
suma ne?" 

22 Ye ka gri ne ki do, "Ye Roma bi yesukmise bi yesu 
gato gum do Kornelius syogat men ka gri ma more. 
An ben sukndo tepsu Yefun Allah mit, an jammo 
Yefun Allah. Ye Yahudi mwa ne sino un an. An ku 
Yefun Allah dakai bi malaikat ge dik yo. Malaikat ne 
syogat Kornelius ndekwa nan mu ku Kornelius mo bi 
nu, subere Kornelius jam nan bi sukdu et." 

23 Sane Petrus ki do, "Nin ka gri sok mo nu mit et. 
Nin ka gri sem more.” Bi ik, ete Petrus sun. An si ye 
ka gri ne mu. Yé gato onyar kem mo Yefun Yesus mo 
Nola | Yope ne, yé deyo si an mu sino. 

24 An sem mo os noru dik, or bi ik, ete an sino mu 
kom mo kota Kaisarea. Kornelius si bi rus si bi yesyim 
bok yo gato Kornelius kendo ma ne, an sino eswa 
Petrus si nje ma mone. 

25 Petrus kom mo nu sa, Kornelius ku an, ete 
Kornelius bare nggwa mo bur tepsu an som Petrus. 

26 Sarewo Petrus bes Kornelius ti. Petrus ki do, "Nan 
ti sor! Ji yetu tepsu nan, sane nan som ji nde." 

27 Petrus si Kornelius nuk sukdu saresa, an we sok 
mo nu mit. Mo nu mit ne, Petrus ku yé mwa gato 
sum mone. 

28 Petrus ki nai ye mwa ne do, "Nin dakai jam men 
ye Yahudi bi agama duno men do, men fowa mu ku 
yewis yi. Men nuk sukdu su dom nde. Nin jamwa 
re. Sarewo kam nggwete Yefun Allah kadum naiji 
do, sugit mwa ne ndo sino, sane dom, Yefun Allah 
kadum nai ji do, yetu mwa ne ndo sino, ye gato men 
fowa ku ne yo mo nde. 

22 Sane nin kendo ji ma sa, ji ma sor, ji yo bariwa 
nde. Ji iwa ji jam suma ben anato nin ndekwa ji ba 
ku nin ne?" 

30 Sane Kornelius ki do, "Kam atte, jam sare, jam 
gri kre, ji ki suk su Yefun mo ji bi nu saresa, ji gensu 
yetu ge dik yo gato it san rup-rek ti mo ji gwem. 

31 An ti mone, an ki do, 'Kornelius, Yefun Allah jam 
suk gato nan ndekwa ne it. Yefun Allah me nan 6s ye 
Yahudi gato yewa suk. Yefun Allah mit iwa nan. 

32 Ré yo, nan syogat yetu ge bok yo mu kar Simon 
gato gum do Petrus kadit kota Yope ma. Petrus ne 
kem mo bi yemuk bi nu mo sem de. Simon gato bi 
nu ne ben suk su suge da.' 

33 Sane, sugane it, ji syogat yé bok yo mu kar nan 
ma. Ji ki ndo mo nan, we nan ma ku men it are. Ré 
yo, men sino sum mo Yefun Allah gwem more wa 
men jam suk gato Yefun syogat nan ki nai men ne." 

34 Sane Petrus ki do, "Ré ne, ji jam it. Yefun Allah 
ben An bi suk-i su yewis mwa ne sino tepsu yu re. An 
yo bes yewis dik yo kok wai kadit yewis deyo dom 
nde. 

35 Yefun Allah nai nje sok mo An bi rus-i kadit yetu 
yewis mwa ne sino mo bur ré gato jammo An, ete 
ben suk ri tepsu Yefun Allah mit. 

36 Yefun Allah taru sukdu subot men ye Israel ne 
do, An syogat Yesus Kristus ma mo bur ré wa kak os 

ndo wa men yetu subere Yefun Allah nai men gum 
sok mo An bi rus-i. Sane Yesus Kristus gato gum 
Yekwesu wa men sino ne kak os wa men si Yefun 
Allah kem ndo su yu re. Nin dakai jam sukdu ne mo 
re. 

37 Sane dom, nin jam suk mwa gato Yefun Yesus 
ben mo bur Yudea. Ketke mo bur Galilea, Yohanes 
ki bi sukdu-i subot an ras nje mo syur, orete Yefun 
Yesus ben bi suk mwa ne kas. 

38 Nin dakai jam do, Yefun Allah bes Yesus, ye 
Nazaret ne, orete Yefun Allah Gen bok nggwa mo 
Yefun Yesus, syo suktinggi nai Yefun Yesus. Nin jam 
do, Yefun Yesus mubot peyo-peyo, An ben sukndo, 
An ben ye gato ine ge. Ye mwa gato biris bi yekwesu 
jom ne, An nai we kadit biris bi yekwesu, ete ben ye 
mwa ne ge re. Yefun Allah sisu Yefun Yesus anato An 
nggiwa ben suk ne. 

39 Men dakai me suk mwa ne sino gato Yefun Yesus 
ben mo kota Yerusalem si ye Yahudi bi bur ne sino, 
men me su men gro re. Ye mban An mo kwesukwin, 
ye gu an kwop wé sane, 

40 sarewo kam we rek, ete Yefun Allah sun An kadit 
sukkwop o re. Yefun Allah kadum An nai nje me re. 

“1 Yefun Allah yo kadum An nai yé mwa ne sino me 
nde, wo yetu ge bok yo sor gato Yefun Allah bes wa 
ki sukdu subot suk gato án me su án gro ne. Yefun 
Yesus sun, orete Yefun Allah kadum An nai men 
dakai. Men ge bok yo ku An, men si An git sugit ete 
da syur sino. 

42 Yefun Yesus syaugat men do, 'Nin mu ki sukdu 
subot os ndo gato Ji kak ne nai yé mwa jam et. Nin 
ki do, Yefun Allah bes Ji tepsu Yepasye gato ndobot 

yé mwa ne sino, ye gato mbau tó, sisu ye gato kwop 
nyim re.' 

43 Yenabi mwa ne sino ki sukdu subot Yefun Yesus 
nai nje jam. An ki do, ye gato onyar kem mo Yefun 
Yesus, bere ku os mone subere Yefun Allah yo 
maskwa ye ne mo sukibit gato an ben ne o nde, 
Yefun Allah yo nutbot sukibit ne o nde." 

44 Petrus nuk sukdu saresa, Yefun Allah Gen bok 
nggwa mo yé mwa gato jam sukdu ne. 

%Ye Yahudi gato onyar kem mo Yefun Yesus gato 
si Petrus ma mone, án yeket, we án me Yefun Allah 
Gen bok nggwa mo yewis yi gato ye Yahudi nde. 

46 Án jam Yefun Allah Gen bok nggwa mo yé mwa 
ne, we yé ki suk su a yi neya, yé bes Yefun Allah gum 
kok. Orge Petrus ki nai ye Yahudi gato si an ma kadit 
kota Yope ne do, 

47"Yewis yi ré, Yefun Allah Gen bok nggwa mó an 
tepsu men ye Yahudi, sane ndo sa, men ras án mo 
syur dom et." 

48 Sane Petrus syaugat ye ras yé mwa mo syur sisu 
Yesus Kristus gum. Orge yé ne ndekwa Petrus kem 
mone su án kam bok yo o et. 

1 1 1 Yerasul si ye gato onyar kem mo Yefun 

Yesus gato kem mo bur Yudea jam yé nuk 
sukdu do, "Yewis yi gato ye Yahudi nde, an kak an 
mit wa Yefun Allah bi sukdu-i, an onyar kem mo 
sukdu ne dom." 

2Sane tomgato Petrus mu mo Yerusalem, ye Yahudi 
gato onyar kem mo Yefun Yesus ne duwer Petrus mo 
suk gato an ben ne. 

3Tomgane ye Yahudi fowa ku yewis yi, sane an 
duwer Petrus sare do, "Nan mu ku yewis yi mo an bi 

nu wa suma ne? Nan si án git sugit sino wa suma 
ne?" 

“Sane, Petrus nuk subot suk gato ben to an ku 
yewis yi ete si yewis yi git sugit sino ne. Petrus nuk 
sukdu ne rer nai yé mone jam kadit ketke sor kom 
mo pe gato or mó. 

> Petrus ki do, "Ji kem mo kota Yope, ji ki suk su 
Yefun saresa, ji me suk tepsu ji semda, wo ji yo sem 
nde. Ji me suk yo sato san det sye is ma bur. Ben 
sato ye rai nap at su bus, ete ye sa san det ne is ma 
bur kom mo pe gato ji kem mó. 

6 Ji sokme suk gato mo san det mit. Ji me suge gato 
gwes at wis mwa mó. Ji me suge yi sato kwis si ndam 
wis bok yo mone dom. 

7 Orge ji jam Yefun Allah ki nai ji do, 'Petrus, nan 
mu, nan gu suge mwa ne, nan kon, nan git et.' 

8 Ji ki do, 'Yefun, sane nde! Ji yo git sugit gato men 
ye Yahudi fowa git yo mo nde, wam dik yo dom nde.' 
2Yefun Allah ki nai ji wam dik yo o, An ki do, 'Suk 
gato Yefun Allah ki ndo ne yo, nan ki do, suk ne ibit o 

nde, nan fowa suk ne o nde.' 

10 Ji me san det is ma bur wam gri, or san det ne 
satu mo gu o re. 

11 Sugane ye ka gri gato Kornelius syogat ma kadit 
Kaisarea ma kom mo nu gato ji kem mone. 

12 Yefun Allah Gen ki nai ji do, 'Nan simo ye ka gri 
ré. Nan bariwa nde.' Yetu ge mumat ré gato onyar 
kem mo Yefun Yesus si ji si ye ka gri ne mu motu 
sino. Men sino kom mo Kaisarea ne, or men sok mo 
yenggras gane bi nu mit. 

13 Yenggras Kornelius ne nuk sukdu su men subot 
malaikat gato an ku ne. An ki do, malaikat ne syogat 

an sare do, 'Nan syogat yetu ge bok yo mu kar Simon 
gato gum do Petrus kadit kota Yope ne ma. 

14 Petrus ne bere gwat sukdu subot os ndo wa nan, 
an ki sukdu subot os ndo gato Yesus Kristus kak wa 
men yetu, subere nan si nan bi rus-i sino ku os wa 
nin titi fro wé kadit bot gesyos, ete nin kem ndo to 
kapyo mato kapyo.' " 

15 Petrus ki o do, "Ji nuk sukdu su nje mo Kornelius 
bi nu ne saresa, Yefun Allah Gen bok nggwa mo án 
tepsu Yefun Allah Gen bok nggwa mo men su ketke 
ne. 

16 Orete ji napakom sukdu gato Yefun Yesus ki mó 
re, sare do, 'Yohanes ras nin mo syur, sarewo Yefun 
Allah bere syogat Yefun Allah Gen bok nggwa mo nin 
ben sato Yefun Allah ras nin mo An Gen anane.' 

17 Ji me Yefun Allah Gen bok nggwa mo yewis yi 
ne tepsu Yefun Allah Gen bok nggwa mo men ye 
Yahudi gato onyar kem mo Yesus Kristus tepsu men 
bi Yekwesu ne, sane ji yo duyawa suk gato Yefun 
ben ne nde, Yefun Allah nai yewis yi sok mo An bi 
rus-i si men ye Yahudi ne sino." 

18 Petrus nuk subot sukdu ne, yé mwa mone jam 
or sa, yé duwer Petrus mone o nde. Yé un Yefun 
Allah, yé ki do, "Ré yo, Yefun Allah kak os wa men ye 
Yahudi sok mo An bi rus-i sor nde, wo An kak os wa 
yewis yi sok mo An bi rus-i ne dom. Yefun Allah kak 
os wa yewis yi ne kwet kadit os ibit, ete kem ndo to 
kapyo mato kapyo." 

12 Ye gu Stefanus kwop wé, orete ye ben sukye nai 
ye gato onyar kem mo Yefun Yesus. Sane an syo 
yu, deyo mu kom mo bur Fenisia, deyo mu mo bur 
Siprus, deyo mu mo kota Antiokhia. Mo bur gato an 

mu kom mone, an ki sukdu subot Yefun Yesus nai 
yewis ye Yahudi sor re. 

20 Sarewo ye deyo, ye Siprus si ye Kirene, mu mo 
kota Antiokhia. Mone an ki sukdu subot os ndo gato 
Yefun Yesus kak wa men yetu nai yewis yi neya jam 
dom. 

21 Yefun Allah sisu an mo suk mwa gato an ben 
ne. Sane ye mwa nai sukjimnut do, an brek kadit 
os nyim, ete an jammo Yefun Yesus tepsu an bi 
Yekwesu, an onyar kem mo Yefun Yesus it. 

22 Ye gato onyar kem mo Yefun Yesus mo Yerusalem 
ne jam sukdu subot suk gato bor mo kota Antiokhia, 
sane anato ye syogat Barnabas mu mo kota Antiokhia 
ne. 

23 Barnabas mu kom motu sa, an me sukndo gato 
Yefun Allah dakai ben su yewis yi gato onyar kem mo 
Yefun Yesus mone. An me do, Yefun Allah ós ye ne 
ben suk tepsu Yefun Allah mit. Barnabas mit iwa suk 
gato an me ne. Barnabas ki do, "Nin mit dik wa Yefun 
Yesus sor, nin brek kadit Yefun Yesus bi os gato ndo 
ne nde." 

24 Barnabas sa, an ye gato ben sukndo. Yefun Allah 
Gen bok nggwa mo an pe sor. An onyar kem pe mo 
Yefun Yesus. Sane Barnabas tik ye mwa mone mit 
anato ye mwa ne brek kadit os nyim, ete an jammo 
Yefun Yesus tepsu an bi Yekwesu. 

25 Orge Barnabas mu kadit kota Antiokhia. An mu 
mo kota Tarsus. An meret Saulus mone. 

26 An ku Saulus sa, an kar Saulus ma mo kota 
Antiokhia. Mone Saulus si Barnabas duno yé mwa 
gato onyar kem mo Yefun Yesus ne sor kom mo 
tahun dik. Mo Antiokhia, ye kendo ye gato onyar kem 
mo Yesus Kristus ne gum do, ye Kristen. Ye yo kendo 

gum ye Kristen mo nat yi nde tó, ye kendo gum ye 
Kristen mo kota Antiokhia nyim wé re. 

27 Sugane yenabi ge bok yo mu kadit Yerusalem ma 
mo Antiokhia. 

28 Yenabi ge dik yo gum do, Agabus. An ti mo yé 
mwa gwem, Yefun Allah Gen bok nggwa mo an, ete 
an ki do, "Kapyo tak, bere sukonde sye ma mo bur 
gato ye Roma jowa ré sino." (Ri ma, sangge, sukonde 
ne bor sugato Kladius jowa ye Roma.) 

29 Sane ye gato onyar kem mo Yefun Yesus mone 
kibot, orge an nai sukjimnut dik do, bere an ós, an bi 
sugum mu nai ye gato onyar kem mo Yefun Yesus 
gato kem mo bur Yudea. Kadik-kadik syo sugum 
tepsu sugum gato an ku mo. 

30 An bi sugum bot Barnabas si Saulus. Ye we ne 
gwat sugum ne mu syo nai yekwesu gato mewa ye 
gato onyar kem mo Yefun Yesus mo bur Yudea. 

1 2 1Tomgane yekwesu yeraja gato gum do 
Herodes but ye gato onyar kem mo Yefun 
Yesus ge bok yo wa an ben sukye nai. 

2 An syogat ye sap Yakobus gato Yohanes bi nji 
dosye ne su nyom kwop wé re. 

3Herodes jam do, ye Yahudi mit iwa suk gato an 
ben ne sa, an waii but Petrus o. An but Petrus su 
kam gato ye Yahudi konwa bi kam sye gato gum do 
Kam Sye Waiket ne, bi kam futmo, su kam ne yé git 
roti gato yo it nde. 

“Herodes but Petrus, orge an sok Petrus mo 
penjara. Mone, Herodes syogat yesukmise ge at 
mewa Petrus petok sor. Yesukmise ne bu dik yetu ge 
at ne. Sane yesukmise ne, bu at win yu mewa Petrus 
mone. Herodes nut mo an syidem do, "Ye Yahudi bi 

kam sye ne orete yo, ji ndobot Petrus mo ye mwa 
gwem." 

> Sane Herodes syogat ye mewa Petrus mo penjara, 
sarewo ye gato onyar kem mo Yefun Yesus, an ki suk 
su Yefun su an mit dik wa ye sombok Petrus wé kadit 
penjara ne. 

6 Herodes nut do, ik, ete an ndobot Petrus. Tomgane 
Petrus sem mo yesukmise ge we ndet mo penjara. 
Ye rai Petrus su rantai. Yesukmise ge we yo o kewa 
nusyo de dom. 

7 Petrus sem mit sa, an gensu Yefun Allah bi 
malaikat ge dik yo ma. Malaikat ne ben nu mit ne rer. 
Malaikat ne syimtok Petrus, malaikat ne sun Petrus, 
or malaikat ki do, "Nan sun kekro!" Sugane rantai ne 
sombok wé kadit Petrus syim. 

8 Orge malaikat ki nai Petrus do, "Nan it nan bi san 
et! Nan it nan bi sandal et!" Sane Petrus it bi san si bi 
sandal, or malaikat ki o do, "Nan it nan bi san gato 
kam, or nan simo ji et." 

? Sane Petrus simo malaikat ne mu kadit penjara, 
sarewo an jam nde suk gato malaikat ben ne do, 
sangge, bado, an dakai semda, bado? Petrus nut mo 
an dakai do an semda bayok. 

10 An we mu kadit yesukmise ge we gato mewa 
Petrus mo penjara, or an we wai kadit yesukmise ge 
we yo o gato mewa penjara bi nusyo. An we mu kom 
mo nusyo besi gato kewa kota. Nusyo ne dakai kak, 
ete an we muket nusyo ne. An we mu wikgan sa, 
Petrus gensu malaikat fres kadit an re. 

11 Sugane Petrus jam nggwa, an nut mo an syidem 
do, "Suk gato malaikat ben ne sangge! Ré ne, ji jam 
rer re, Yefun Allah syogat an bi malaikat ne ma nai 

ji kadit Herodes syim. Malaikat ne nai ji kadit sukye 
mwa gato ye Yahudi iwa ben naiji re." 

12 Petrus jam do, sangge an syesyar kadit penjara 
ne sa, an mu mo Maria bi nu. Maria anato Yohanes 
gato ye kendo do Markus bi im. Mo nu ne yé mwa ne 
sum ki suk su Yefun. 

13 Petrus nggo nusyo mo de nden, ete nggon gato 
ós mo nu ne gato gum do Rode ma wa kak nusyo wa 
Petrus. 

14 Rode ne jam Petrus ké sa, mom mit jwa ndo nde 
sane sor mom yo kak nusyo nde, wo mom kas satu 
mo nu mit, mom ki nai yé mwa mone do, "Petrus ma 
it!" 

15Yé ki do, "Mban! Semda ben nan ko ré go!" 
Sarewo Rode kigat sor, mom ki do, "Sangge, Petrus 
ma it!" Orge, yé ki o do, "Sane nde, malaikat gato ka 
sa an anato ma ne bayok." 

16 Yé duwer yu mo nu mit saresa, Petrus nggo 
nusyo de nden ne gat sor. Sane yé kak nusyo wa 
Petrus, yé ku an sa, yé yeket ndo nde. 

17 Petrus bes an syim wa nje mone subere yé not, 
ete jammo an bi sukdu-i. An nuk sukdu subot suk 
gato Yefun Allah kar an wé kadit penjara ne. Petrus 
nuk sukdu ne, or an ki o do, "Nin mu nuk sukdu ne 
nai Yakobus si ye gato onyar kem mo Yefun Yesus 
jam sino et." Petrus ki sane, orge an mu mo pe yi o 
re. 

18Tk nyotkwo, yesukmise gato mewa penjara ne yo 
ku Petrus nde. Yesukmise ne nalar, án kwabom kro, 
án ndobot yu do, "Petrus, mo u ne?" 

19 Herodes syogat yé muya-muma meret Petrus 
ware, án yo ku nde. Orge Herodes ndobot yesukmise 
gato mewa penjara ne, ete an syogat ye gu 

yesukmise ne kwop we. Orge yeraja Herodes ne mu 
kadit bur Yudea. An mu kem mo kota Kaisarea nam 
gan. 

20 Yeraja Herodes ne, an maskwa ket ye Tirus si 
ye Sidon. Sane ye Tirus si ye Sidon tepsu dik wa an 
mu ku Herodes, subere an si Herodes kem not, we 
an nai an bi sugit mo Herodes bi bur-i ne. Ye Tirus 
si ye Sidon meret os subere an si Herodes kem not. 
Sane ye Tirus si ye Sidon ne mu ku Blastus gato 6s 
Herodes mo Herodes bi nu sye. Herodes onyar kem 
mo Blastus. Sane ye Tirus si ye Sidon ndek Blastus 
kak os wa an ku Herodes wa kibot suk, subere an si 
Herodes yo maskwa yu o nde, wo an jom syim, ete 
kem not. 

21 Su kam gato yé fro wa kibot sukdu ne, Herodes it 
yeraja bi san gato ndo wai o re. An it san ne, or an 
mu kem mo yeraja bi kursi sye, orete an ki suk nai yé 
mwa gato sum mone. 

22 Yé jam suk gato Herodes ki ne orge, ye saiye do, 
"Yeraja ré ki bi sukdu-i tepsu yetu nde, wo an ki bi 
sukdu-i tepsu an yefun dik yo kaii, an ki bi sukdu-i 
tepsu ye gato bi suktinggi mó." 

23 Herodes iwa yé un an tepsu an yefun ge dik yo, 
sarewo Herodes yo bes Yefun Allah gum kok mone 
nde, sane, sugane it, Yefun Allah syogat malaikat dik 
yo ben Herodes i. Orge syumbar mwa git Herodes 
ku, ete ri ma an kwop re. 

24 Sane Yefun Allah bi sukdu yé ki frekbot pe mwa 
ne, ete yé mwa walii jammo Yefun Allah bi sukdu ne 
0. 
25 Barnabas si Saulus gwat sugum ne mu kom mo 
Yerusalem, orge an we satu mu mo Antiokhia kadit 

Yerusalem ne o. An we kiwa Yohanes gato gum do, 
Markus ne, sisu an we mu dom. 
1 3 ! Ye gato onyar kem mo Yefun Yesus mo kota 
Antiokhia, an sum petok sor. Ye gato gum 

yenabi si yeguru ge at si an sum sino mone. Ye ka at 
ne gum do, Barnabas e, Simeon gato ye kendo do Ye 
te e, Lukius gato ma kadit Kirene e, Menahem gato 
ye kon si yeraja Herodes sino e, si Saulus. 

2Ye gato onyar kem mo Yefun Yesus mo kota 
Antiokhia sum wa som Yefun Allah. An mewa an, 
nggwa kadit sugit yei subere an ki suk su Yefun. An 
ki suk su Yefun saresa, Yefun Allah Gen ki nai an do, 
"Nin bes Barnabas si Saulus wa an we ben suk gato 
Ji lwa an we ben ne et." 

3Sane yé gato onyar kem mo Yefun Yesus mo 
Antiokhia mewa an nggwa kadit sugit yei, an ki suk 
su Yefun. Orge an ak an syim mo Barnabas si Saulus, 
tepsu an syo Yefun Allah bi suktinggi nai ye we, ete 
an syogat ye we mu ki sukdu subot os ndo gato 
Yesus Kristus kak wa men yetu ne nai ye yi neya jam. 

“Yefun Allah Gen bes ye we wa mu ki sukdu subot 
Yesus Kristus, sane ye we mu mo kota Seleukia. 
Kadit ne o, ye we simo kapal dik yo mu mo ef Siprus. 

> Ye we mu kom mo kota Salamis sa, ye we kibot 
Yefun Allah bi sukdu subot Yesus Kristus mo ye 
Yahudi bi nu ari mone. Yohanes ós ye we bot os ne 
dom. 

6Ye we ne mubot ef Siprus ne sor, ye we mu kom 
mo kota Pafos. Mone ye we ku ye Yahudi ge dik yo 
gato gum do Bar Yesus. An yewon, an kidar nje do, 
an yenabi. 

7 An si yenggras Gubernur mo ef ne tepsu yedik. 
Yenggras Gubernur gum do, Sergius Paulus. 

Yenggras ne sa, jam suk mwa. Sane yenggras syogat 
ye mu kar Barnabas si Saulus ma, we an iwa an jam 
Yefun Allah bi sukdu subot Yesus Kristus. 

8 Sarewo Bar Yesus, yewon gane, an duwer 
Barnabas si Saulus. Su a Yunani ye kendo yewon 
ne gum do Elimas. Sane Elimas meret os wa an we 
subere yenggras Gubernur ne yo jammo sukdu gato 
ye we ki ne nde. Elimas werwa subere yenggras 
Gubernur ne yo onyar kem mo Yefun Yesus nde. 

2Sarewo Saulus gato ye kendo gum dik yo o do 
Paulus, Yefun Allah Gen bok nggwa mo an, orge 
Paulus sokwa Elimas, an ki do, 

10"Nan anato biris bi yekwesu bi pa-i, nan duwer 
nje mo suk mwa gato ndo ne bu. Nan kidar suk nggi, 
nan ki suk nan brek nden we. Yefun Allah bi sukdu 
ne sangge, wo nan ki do, sukdu ne ye kidar kaii, nan 
ki do, sukdu ne yo sangge nde. Yefun fro os ndo wa 
men yetu, sarewo nan duyawa os ne bu wa suma ne? 

11 Sane su re, Yefun Allah ben sukye nai nan it. Ré 
ne, Yefun Allah ben nan gro ndu yei, nan yo me suk 
sisu ndo o nde yei." Sugane it, Elimas jam suk yo 
kewa an gro, sane an gro ndu it. An yo me suk sisu 
ndo o nde. An meret nje wa 6s jom an syim wa top 
an mu mo pe gato an iwa an mu mone. 

12 Yenggras Gubernur me suk gato bor mo Elimas 
ne sa, yenggras ne yeket sukdu subot Yesus Kristus, 
an yeket Yefun Allah bi suktinggi gato bor mo Elimas. 
Sane yenggras ne nai sukjimnut dik do, an brek kadit 
os nyim, ete an jammo Yefun Yesus tepsu an bi 
Yekwesu, an onyar kem mo Yefun Yesus it. 

13 Paulus si yé bok yo gato simo an mu kadit kota 
Pafos. An sino it mo kapal mu mo kota Perga mo 
bur Pamfilia. Mone Yohanes, gato ye kendo gum do, 

Markus mu kadit ye bok ne. Yohanes satu mu mo 
Yerusalem. 

14 Orge Paulus si an bi yesyim mu ne mu mo kota 
Antiokhia mo bur Pisidia. Paulus si an bi yesyim mu 
kom motu, orge kam Sabat, ye Yahudi bi kam sye, 
an sok mo ye Yahudi bi nu ari. An kem ga mo nu ari 
mit ne. 

15 Mo nu ari ne, ye baca sukdu mo Musa si yenabi 
bok yo o bi buku, orge yekwesu mo nu ari ne syogat 
ye mu ki sukdu nai Paulus si bi yesyim ne do, "Ji bi 
nji, nin bi sukduno yo wa 6s men more it yo, nin ki 
mó et." 

16 Sane Paulus ti, an bes an syim subere yé not 
ete jam suk gato an ki ne, orete an ki do, "Ji bi nji, 
ye Israel sisu yewis yi gato nyuwa Yefun Allah. Nin 
jammo suk gato ji ki ré et. 

17 Yefun Allah gato jom men ye Israel ne, An bes 
men bi amui tepsu An dakai bi nje-i kadit yewis yi. 
Tomgatu men bi amui kem tepsu yemabe mo bur 
Mesir, Yefun Allah ben sukndo su men bi amui sane 
sor men bi yewis-i ne mwa wai o re. Tomgato Yefun 
Allah gwat men bi amui syesyar kadit bur Mesir, An 
bi suktinggi gato nggi wai o re, bor mone. 

18 Men bi amui da ben sukibit mwa mo pe gato kwe 
yo kom mo nde, sarewo Yefun Allah yo misyar an 
nde, wo Yefun mewa an sor, kom mo tahun musyu 
at. 

19 Yefun Allah gu yewis yi mufit mo bur Kanaan wé, 
orge Yefun Allah syo bur ne nai men bi amui tepsu 
an dakai bi bur-i. 

20 Kadit kam gato men bi amui mu kem mo bur 
Mesir sor kom mo kam gato an mu kem mo bur 
Kanaan ne tepsu tahun wotin at musyu mek." "Men 

bi amui mu kem mo bur Kanaan, or Yefun Allah bes 
yekwesu gato ye kendo do yepasye gato ndobot nje 
subere yepasye ne jowa men bi amui, ye Israel ne. 
Yepasye ne tepsu yekwesu sor kom mo kam gato 
Yefun Allah bes yenabi Samuel tepsu yekwesu wa ye 
Israel. 

21 Orge ye Israel ne ndekwa Yefun Allah bes yeraja 
dik yo tepsu yekwesu wa jowa an. Sane Yefun Allah 
bes Saul, Kis bi pa, kadit yewis Benyamin. Saul ne 
yeraja sor kom mo tahun musyu at. 

22 Tahun musyu at ne, orete Yefun Allah is Saul ne 
wé. Yefun Allah bes Daud win Saul. Yefun Allah ki 
subot Daud ne sare do, 'Daud, Isai bi pa ne sa, an 
ben suk tepsu Ji mit. Suk mwa gato Ji iwa an ben 
bere an ben re.' 

23 Yefun Allah waii bes Daud bi dat ge dik yo gum 
Yekwesu wa nai men ye Israel kadit sukye subere 
men kem ndo to kapyo mato kapyo, tepsu Yefun 
Allah tom su men ne. Ye ne gum do Yesus. 

24 Yefun Yesus ne yo ma nde tó, Yohanes gato ras 
nje mo syur duno ye Israel sare do, 'Nin kwet kadit 
sukibit gato nin ben ne et.' Yohanes ki o do, 'Nin brek 
kadit os ibit ne, orge nin ma mo ji, ete ji ras nin mo 
syur.' 

25 Karowa Yohanes ben bi suk-i mo bur ré or sa, an 
ki do, 'Nin nut do, je u anato ji ré ne? Nin nut do, ji 
anato Ye gato nin eswa ma ne bado? Nde re. Ji ré 
nde re, wo Ye ne boribot ji. Ye ne, ji iwa ben suk wa 
An yo, bere ji yo tepsu nde, ji gum wok teker mu bur 
ware. Bere ji gum yo tep wa ji sombok jamtu mo An 
bi sepatu dom nde.' " 

26 Paulus ki o do, "Ji bi nji, men yé gato bi amui mo 
Abraham si nin yewis yi gato som Yefun Allah, men 

sino anato jam suktaru gato ma kadit Yefun Allah 
sare do, Yefun Yesus ma mo bur ré wa kak os ndo 
wa men subere men kem ndo to kapyo mato kapyo. 

27 Sarewo ye gato kem mo Yerusalem si an bi 
yekwesu ne sino jam nde Yefun Allah bes Yefun 
Yesus kak os ndo ne wa men. Yé mwa gane da jam 
yenabi bi sukdu subot Yefun Yesus gato ye baca 
su ye Yahudi bi kam sye kam Sabat ne petok sor, 
sarewo yé jam nde re, wo yé syokom ye gu An kwop 
anato yenabi bi sukdu ne bor mone re. 

28Yé da ndobot Yefun Yesus, sarewo yé yo ku 
sukdu kwa dik yo gato Yefun Yesus ben ibit tep wa 
yé gu An kwop nde. Sarewo yé top Yefun Yesus mu 
mo Pilatus, yé kiwa Pilatus gu An kwop wé. 

29 Sane yé ben sukye nai Yefun Yesus tepsu sukdu 
mwa gato yenabi krom ne. Yé ben sukye ne, orge 
yé nai An kadit kwesukwin, yé grem An mukri mo 
jokwak mit. 

30 Sarewo Yefun Allah sun An kadit sukkwop ne or 
re. 

3! Kadit ne o, kam bok yo rek, yé ku An. Yé gato 
sisu An kadit bur Galilea mu mo Yerusalem, yé ne 
ku An mo re. Su ré yé gato me Yefun Yesus su an 
gro ne, yé ne anato ki subot Yefun Yesus nai men ye 
Israel jam re. 

32 Sane, ré ne, men ki sukdu subot os ndo gato 
Yesus Kristus kak wa men subere nin jam, sare do: 
suk gato Yefun Allah tom su men bi amui, 

33 An ben wa men it. An sun Yefun Yesus kadit 
sukkwop, ete bes Yefun Yesus ne tepsu Ye gato ós 
men. Yeraja Daud krom sukdu mo Mazmur kedowe 
subot suk gato Yefun Allah ki nai An bi Gan, Yefun 

Yesus ne, sare do, 'Nan anato Ji bi Gan. Su kam ré it, 
Ji anato tepsu Nan bi Ai it." 

34 Sangge, Yefun Allah sun Yefun Yesus kadit 
sukkwop it. Yefun Yesus kaim yo mbras mo nde. Ye 
krom sane mo re. Yefun Allah ki nai Yefun Yesus sare 
do, 'Sukndo gato Ji dakai fro wa Ji ben su Nan, Ji 
tom su yeraja Daud ne, bere Ji benbot suk mwa ne 
su Nan re.' 

35 Sane dom, Daud ki nai Yefun Allah mo sukdu yo 
gato an krom, sare do, 'Ye gato Nan dakai bes wa 
ben Nan bi suk-i, bere Nan yo misyar An mukri mbras 
nde.' 

36 Mone Daud ki subot an dakai nde, wo Daud kibot 
Yefun Yesus. Daud dakai ben Yefun Allah bi suk-i ne, 
orge an kwop re. Ye bi an mo makwe tepsu ye bi an 
bi amui, orete an kaim mbras re. 

37 Sarewo Yefun Yesus kaim yo mbras nde. Yefun 
Allah sun Yefun Yesus kadit sukkwop o re. 

38 Saneyo, nin jammo suk gato ji ki ré et, Yefun 
Yesus anato kak os wa nin subere Yefun Allah yo 
maskwa nin mo sukibit gato nin ben ne o nde, An yo 
nutbot o nde. Ji anato ki subot os gato Yefun Yesus 
kak ne rer wa nin jam re. 

3? Men jammo Musa bi sukduno-i, bere yo tep nde, 
wo men onyar kem mo Yefun Yesus sa, bere Yefun 
Allah yo ben sukye nai men tepsu sukibit gato men 
ben ne o nde, wo An ki do, men sa, tep wa sok mo 
An bi rus-i it. 

40 Nin mewa nin dakai, sawe suk gato yenabi ki ne 
bor mo nin re. Yenabi ki Yefun Allah bi suktaru sare 
do, 

41'Nin yé gato sa Ji mo suk gato Ji ben ne, nin 
mewa nin nggwa sisu ndo et! sawe nin gensu suk 

gato Ji ben, ete bere nin kwop, we, bere su kam gato 
nin kem mo bur, Ji ben suk yo gato ben nin yeket, wo 
bere nin misyar re. Yé da ki rer wa nin jam, sarewo 
nin misyar tó.' " Paulus ki sukdu ne, orge 

42 Paulus si Barnabas mu kadit ye Yahudi bi nu ari 
ne sa, yé mwa mone kiwa an we ma su kam Sabat, 
kam sye gato ne ma o, subere an we nukbot sukdu 
ne rer wai o. 

%3 Yé mwa gato mo nu ari ne syesyar sa, ye Yahudi 
si yewis yi gato sok mo ye Yahudi bi agama ne mwa 
boribot Paulus si Barnabas. An we nuk sukdu su yé 
mwa ne, an we ki do, "Yefun Allah fro os ndo wa 
men, An ben sukndo su men yetu dakai yi, sane nin 
bi nin nggwa wa nin ben An bi suk-i petok sor." 

“Kam Sabat, kam sye ne ma, or yé bok ne sino mo 
kota ne sum wa jam Paulus si Barnabas nuk sukdu 
subot men bi Yekwesu Yefun Yesus nai nje mone 
jam. 

% Ye Yahudi me yé mwa mit iwa ma jam an we bi 
sukdu-i, sane ye Yahudi ne on sa mone, we yé mwa 
ne misyar suk gato ye Yahudi bi yesu ki ne, wo yé 
iwa jam sukdu gato an we ki ne sor. Sane ye Yahudi 
ne kabor an we. An ki Paulus ket kwayo-kwayo mo 
sukdu gato Paulus ki ne. 

46 Orge Paulus si Barnabas ki suk, an we yo nyu 
nde, an we ki pet mo nje mone do, "Men ka we 
ki Yefun Allah bi sukdu nai nin ye Yahudi nyim sor, 
wo nin bariwa sukdu ne. Nin nai sukjimnut do, nin 
bariwa nin kem ndo to kapyo mato kapyo, sane it yo, 
men ka we misyar nin it anare. Ré ne, men ka we mu 
ki sukdu ne nai yewis yi jam, 

47 we, Yefun Allah syaugat men, An ki nai men do, 
'Ji ben nan tepsu sukru wa yewis yi, subere an jam Ji 

bi sukdu ne rer, tepsu sukru rer ku yetu. Sane bere 
nan gwat Ji bi sukdu gato ós yetu brek kadit os ibit 
subere án kem ndo to kapyo mato kapyo. Ji bes nan 
subere nan gwat sukdu ne mu mo pe mwa mo bur ré 
iwedewe sino.' " 

48 Yewis yi jam an we ki sane sa, an mit iwa, an un 
Yefun Allah mo sukdu subot men bi Yekwesu Yefun 
Yesus gato ye we ki ne. Ye gato Yefun Allah fro suga 
nyim wa sok mo An bi rus-i ne, wa kem ndo to kapyo 
mato kapyo, yé bok ne sino nai sukjimnut do, án brek 
kadit os nyim, ete an jammo Yesus Kristus tepsu an 
bi Yekwesu, án onyar kem mo Yefun Yesus it. 

49 Sukdu subot men bi Yekwesu Yefun Yesus ne, yé 
mu ki frek subot pe mwa mo bur ne sino. 

50 Sarewo ye Yahudi ge bok yo meret os subere 
nggon pasye gato sok mo ye Yahudi bi agama ge 
bok yo si yepasye mo kota ne sino maskwa ket an 
we. Sane yé bok ne meret os, án krokgat nje mone 
subere yé ben sukye nai Paulus si Barnabas, án syun 
ye we wé kadit án bi bur-i. 

51 Sane, an we tet an we gwes tak su bofuf ges 
wé kadit an we gwes subere nje mone jam do, ye 
we ne yo iwa sukibit gato ye mone ben nde. An we 
ben sane, orge an we mu kadit nat ne, mu mo kota 
Ikonium. 

52 Ye gato onyar kem mo Yefun Yesus mo kota 
Antiokhia mit iwa wai o re. Yefun Allah Gen bok 
nggwa mo án. 

14 l Paulus si Barnabas mu kem mo kota 
Ikonium. Mone an we mu mo ye Yahudi bi 
nu ari sagana ne. Mo nu ari ne an we ki Yefun Allah 
bi sukdu subot Yesus Kristus ne sane sor sukdu ne 
pet mo nje mone. Sane anato ye mwa, ye Yahudi si 

yewis yi ne, an nai sukjimnut dik do, an jammo Yefun 
Yesus tepsu an bi Yekwesu, an onyar kem mo Yefun 
Yesus it. 

2 Sarewo ye Yahudi ge bok yo gato bariwa sukdu 
ne, án krokgat yewis yi ge bok yo subere án bariket 
ye gato onyar kem mo Yefun Yesus ne. 

3 Sane Paulus si Barnabas kem mone nam. An we 
yo nyu nde, an we ki subot an we bi Yekwesu Yefun 
Yesus bi sukdu. An we ki sukdu subot os ndo gato 
Yesus Kristus kak wa men yetu ne. Yefun Yesus ben 
an we nggiwa kadum Yefun Allah bi suktinggi ne bor, 
subere yé mwa ne sino yeket ete nutbot ndo nde, 
sane ye nut do sukdu gato an we ki ne sangge. 

“Sane ye gato kem mo kota ne wat yu. Deyo simo 
ye Yahudi gato bariwa Yefun Yesus bi sukdu-i, deyo 
simo yerasul gato jammo Yefun Yesus. 

> Sane ye Yahudi deyo si yewis yi deyo si an bi 
yekwesu, an syeret os wa Paulus si Barnabas. An iwa 
ben sukye nai Paulus si Barnabas, an iwa am an we 
ne su jok sane sor an we kwop wé. 

6 Sarewo an we jam kom mo yé ne bi sukjimnut-i, 
sane an we titi mu mo kota Listra si kota Derbe mo 
bur Likaonia kadit. An we mubot bur Likaonia ne. 

7 Mone an we ki sukdu subot os ndo gato Yesus 
Kristus kak wa men yetu subere Yefun Allah nai men 
gum sok mo An bi rus-i. 

8 Mo kota Listra an we ku yetu ge dik yo gato gwes 
ut. Ye ne gwes ut kadit kam gato an bi im kem su an, 
an yo muket an gwes mo nde. 

?Paulus ki sukdu nai nje mone sa, ye gato gwes ut 
ne syaretwa Paulus bi sukdu ne. Orete Paulus sokwa 
an, Paulus jam mo an mit do, ye ne sa, kwabom kam 

mo Yefun Yesus do, bere Yefun Yesus ben an gwes 
nggi. 

10 Sane, Paulus ki nggi nai ye ne do, "Nan ti su nan 
gwes sel" Sugane it, ye ne yak ti, ye ne muket an 
gwes. 

11 Yé mwa gato mone me suk gato Paulus ben ne 
sa, yé mwa ne saiye su a Likaonia do, "Mban! Suk 
gato men som ne ma ku men it anare. Men bi yefun 
is ma ku men it. An ka sa yetu!" 

12 Yé kendo Barnabas gum do Zeus, Yé kendo 
Paulus gum do Hermes, we Paulus anato ki sukdu 
mwa ne, 

13 Yé ne som an bi yefun dik yo gato gum do Zeus 
mo nu gato án nggo mo kota de nden. Sane yesu ge 
dik yo gato ben suk mo Zeus bi nu ne ma. An gwat 
sapi ge ndi bok yo si bunga ma mo ros syo mo kota 
wa an si yé mwa mone som ye we ne su. 

14 Sarewo yerasul we ne, Barnabas si Paulus jam 
suk gato ye mwa ne iwa ben sa, an we syik an we 
bi san, subere yé mwa ne jam do, an we bariwa suk 
gato ye mwa iwa ben ne. An we ben sane, or an we 
kasbot yé mwa miten, an we saiye do, 

15 "Nin gwat suksom wa men wa suma ne? Men ka 
we yetu tepsu nin sor re. Nin som men ka we nde. 
Men ka we ma wa ki sukdu subot os ndo gato Yesus 
Kristus kak wa men yetu ne, subere nin misyar yefun 
bok yo gato jom nin ne. Yefun bok ne yo ós nin nde, 
sane yefun bok gato yo mbau nde nin brek kadit, ete 
nin jammo Yefun Allah gato gesyos ne sor. Nin bi nin 
nggwa mo Yefun Allah gato ut gu nim ne, bur ré si 
sem si suk mwa mone sino et. 

16 Suga nyim tuya Yefun Allah misyar yetu ben suk 
ket an í ne sor, 


Suk Gato Yerasul Ben Ne 14 528 


17 wo Yefun Allah kadum An nggwa nai men sare 
do: An ben sukndo su men, An syo nogi is ma kadit 
gu, suk gato men jan, An ben kom sisu ndo, An syo 
sugit mwa nai men, ete An ben men mit iwa suk mwa 
ne." 

18 An we duyawa yé mwa su sukdu ne, sarewo 
bergan yé mwa ne som an we su suk gato án gwat 
ma ne tó, wo kom mo rut sa, yé mwa ne misyar re. 

12 Orge ye Yahudi ge bok yo ma kadit kota Antiokhia 
si kota Ikonium ma mo Listra. Yé bok ne ben kidar 
yé mwa mone subere yé mwa ne simo os ibit gato 
án ben ne, or án sino am Paulus su jok wa gu Paulus 
kwop. An am Paulus su jok, án nut do Paulus kwop 
re, or án gwat Paulus mu mo kota de nden. 

20Ye gato onyar kem mo Yefun Yesus sum wairi wa 
Paulus sa, Paulus sun or re, Paulus satu mu mo kota 
mit. Bi ik, ete Paulus si Barnabas mu kadit kota ne, 
an we mu mo kota Derbe. 

21 Paulus si Barnabas mu kom mo Derbe. Mone, an 
we ki sukdu subot os ndo gato Yesus Kristus kak 
wa men yetu ne, ete yé mwa mone nai sukjimnut 
do, án onyar kem mo Yefun Yesus it. Orge Paulus si 
Barnabas mubot kota bok yo o wa 6s ye gato onyar 
kem mo Yefun Yesus, Paulus si Barnabas ós yé ne 
onyar kem mo Yefun Yesus nggi wai o, subere yé ne 
jammo Yefun Yesus petok sor. An we mu mo kota 
Listra e, kota Ikonium sisu kota Antiokhia mo bur 
Pisidia. An we ki nai ye gato mone do, "Men yé gato 
onyar kem mo Yefun Yesus, mo bur ré men ku sukye 
mwa, subere ri ma, men sok mo Yefun Allah bi rus-i 
mo nat be gato Yefun Allah fro wa men." 

22 (14:21) 

23 Mo kota bok ne sino gato an we mu mone, Paulus 
si Barnabas bes yekwesu mo nu ari wa mewa ye gato 
onyar kem mo Yefun Yesus mo kota bok ne. An we 
mewa nggwa kadit sugit yei, an we ki suk su Yefun 
sor. An we ki suk su Yefun do, "Yefun Allah, yekwesu 
ré onyar kem mo Nan it. Nan mewa án, Nan ben án 
nggiwa án ben suk tepsu yekwesu wa mewa ye gato 
onyar kem mo Yefun Yesus." 

24 Paulus si Barnabas mubot bur Pisidia, orge an we 
mu kom mo bur Pamfilia. 

25 An we ki subot Yefun Allah bi sukdu subot Yefun 
Yesus mo kota Perga, orge an we mu mo kota Atalia. 
26 An we mu kadit kota Atalia, an we simo kwem 

satu mu mo kota Antiokhia. Ye gato onyar kem mo 
Yefun Yesus suga nyim mo Antiokhia ne, án ak án 
syim mo Paulus si Barnabas subere Yefun Allah mewa 
an we mo Yefun bi suk-i gato an we ben ne. Sane suk 
gato Yefun Allah kiwa an we ben ne, an we ben or re. 

27 An we mu kom mone, or an we kendo ye gato 
onyar kem mo Yefun Yesus sum sino, orge an we ki 
subot suk mwa gato Yefun Allah ben su an we mo pe 
bok yo gato an we mu mone. An we ki do, "Yefun 
Allah ben men ka we nggiwa men ka we ki subot An 
bi sukdu, Yefun Allah ben men ka we nggiwa ben 
sukye gato ben nje yeket. Yefun Allah kak os wa men 
ka we ki An bi sukdu nai yewis yi, ete yewis yi mwa 
ne nai sukjimnut do, an onyar kem mo Yefun Yesus 
mone dom." 

28 An we si ye gato onyar kem mo Yefun Yesus mo 
kota ne kem mone nam dom. 

15 1 Ye Yahudi ge bok yo gato onyar kem mo 
Yefun Yesus ma kadit bur Yudea, an ma mo 
kota Antiokhia. Yé bok ne duno ye gato onyar kem 

mo Yefun Yesus mone, an ki do, "Ye bisunat nin 
tepsu Musa ki ne yo, bere Yefun Allah nai nin gum 
sok mo An bi rus-i we kadit bot gesyos, wo ye yo 
bisunat nin nde yo, bere nin yo kem gesyos nde re." 

2 Sarewo Paulus si Barnabas ki do, "Nin kidar ko ré 
go!" An we duwer yé bok ne mo sukduno ne, an we 
ki yé bok ne mone ndo nde. Sane ye bes Paulus si 
Barnabas sisu ye gato onyar kem mo Yefun Yesus ge 
bok yo o, án sino mu mo Yerusalem wa ku yerasul si 
yekwesu mo nu ari mone subere án si yepasye mwa 
ne sino kibot sukduno subot ye bisunat nje gane do, 
sangge bado, siri, e? ; 

3 Sane yé bok gato ye bes ne mu. An muket bur 
Fenisia, si bur Samaria saresa, an nuk subot yewis yi 
nai ye gato kem mone, an nukbot suk gato ben to 
yewis yi jam sukdu subot Yesus Kristus, orete yewis 
yi mwa neya nai sukjimnut wa an brek kadit os ibit 
ete jammo Yefun Yesus tepsu an bi Yekwesu. Ye gato 
onyar kem mo Yefun Yesus mo bur ne jam sukdu ne 
sa, an mit iwa wai o re. 

“Yé bok gato ye bes wa kibot ye bisunat nje ne mu 
kom mo Yerusalem sa, ye gato onyar kem mo Yefun 
Yesus mone e, yerasul e, si yekwesu mo nu ari mone 
kak an mit wa yé bok gato ma ne. Paulus si Barnabas 
nuk subot suk mwa gato Yefun Allah ben mo pe gato 
an we mu mone. 

> Sarewo mone ye Farisi ge bok yo gato onyar kem 
mo Yefun Yesus, an ti, an ki do, "Yewis yi gato onyar 
kem mo Yefun Yesus ne, men syogat ye bisunat an 
sor. Men kiwa an benbot Musa bi sukduno-i mwa ne 
sino sor." 

SYerasul si yekwesu mo nu ari sum sino wa kibot 
yewis yi gato onyar kem mo Yefun Yesus do, ye 
bisunat án tepsu Musa bi sukduno ne bado, nde e? 

7 Ye kibot, ye kibot sor, Petrus ti, an ki nai nje mone 
do, "Ji bi nji, nin jam do Yefun Allah bes ji wa ji mu ki 
subot An bi sukdu subot os ndo gato Yesus Kristus 
kak ne nai yewis yi jam. Sane yewis yi jam sukdu ne, 
orete yé mwa nai sukjimnut dik do, án simo os be 
gato Yesus Kristus kak ne, án onyar kem mo Yefun 
Yesus it. 

8 Yefun Allah, gato jam men yetu mit si men onyar 
kom mo mit, An syo An Gen bok nggwa mo yewis yi 
tepsu An syo An Gen bok nggwa mo men re. Sane, 
men jam kadit ne do, Yefun Allah mit iwa yewis yi 
sok mo An bi rus-i tepsu men ye Yahudi sok mo An bi 
rus-i. 

2Yefun Allah nut do, yewis yi si men ye Yahudi ne 
tep sino, An ben suk su men yewis mwa ne tep sino. 
Men ye Yahudi onyar kem mo Yefun Yesus anato 
Yefun Allah tot men bi suksiri wé kadit men, sukibit 
yo ut mo men o nde. Sane dom, Yefun Allah tot 
yewis yi bi suksiri ne wé ete nai yewis yi ne sok mo 
An bi rus-i, we yewis yi ne onyar kem mo An it. 

10 Yefun Allah kadum do, An iwa yewis yi ne it, An 
yo syogat yewis yi ben suk yo o nde, wo Yefun nai 
yewis yi sok mo An bi rus-i it. Sane men duwer Yefun 
Allah mone, bere siri re. Men syogat yewis yi ben suk 
yo o tepsu Musa bi sukduno wa suma ne? Ben sa u 
anato men iwa ben sukye nai yewis yi sane ne? Men 
ye Yahudi si men bi amui yo nggiwa benbot Musa bi 
sukduno-i nde. Sane men wergat yewis yi benbot 
Musa bi sukduno-i wa suma ne? 

11 Men wergat yewis yi benbot Musa bi sukduno-i 
ne o nde. Kadit men ye Yahudi benbot Musa bi 
sukduno-i ne anato men gum sok mo Yefun Allah 
bi rus-i wé kadit bot gesyos nde, wo men jam do, 
men bi Yekwesu Yefun Yesus dakai bi sukjimnut sye 
kas subot men anato An kak os ndo wa men, subere 
men ku os wa men gum sok mo Yefun Allah bi rus-i, 
subere men kem ndo to kapyo mato kapyo. Men ye 
Yahudi si yewis yi ne sino ku os mo suk gato Yesus 
Kristus ben ne, Musa bi sukduno-i yo ós men mone 
nde." 

12 Petrus ki sukdu ne, sane anato yé mwa gato sum 
mone not. An sino jam Paulus si Barnabas nuk sukdu 
subot suk gato an we ben mo yewis yi bi bur-i gato 
kadum Yefun Allah bi suktinggi ne bor, subere yewis 
yi ne sino yeket ete nutbot ndo nde. 

13 An we nuk bi sukdu ne, orete Yakobus walii ki bi 
sukdu-i, sare do, "Ji bi nji, nin jammo suk gato ji ki ré 
et. 

14 Simon Petrus nukbot sukdu ne rer wa men jam 
do, su wam futmo gare, Yefun Allah kadum do, An bi 
sukjimnut sye kasbot yewis yi, we An nai yetu mwa 
kadit yewis yi neya sok mo An bi rus-i it. 

15 Suk gato bor ne, tepsu sukdu gato yenabi bok yo 
krom, sare do, 

16 Yefun Allah ki do, 'Suk ne or sa, Ji satu ma o, 
bere Ji bes Daud bi pa-i or re. Daud bi pa-i bok yo 
ben sukibit, wo bere Ji ben pa dik yo ben sukndo wai 
O re. 

17 Ji ben sane, subere yewis yi neya meret Ji tepsu 
an bi Yekwesu gato an jammo. Sane yewis yi gato 
Ji kendo ne, bere sok mo Ji bi rus-i.' Yefun Allah bi 
sukdu-i anane. 

18 Yefun Allah ki bi sukdu-i ne kadit nyim tuya re." 

1? Yakobus ki o do, "Saneyo, ji ki sare, yewis yi gato 
brek kadit os ibit, ete an jammo Yefun Allah ne, men 
werwa an benbot men ye Yahudi bi sukduno-i nde, 
men ben sukye wa an sane nde. 

20 Men syogat yewis yi sibot ye Yahudi bi sukduno-i 
sino nde, wo kwa bok yo sor re. Men krombot kwa 
bok ne mo surat dik yo wa an sare do, an git sugit 
gato ye som sukdaret bok neya su ne nde, an git 
suge ku gato i-dé mo to ne nde, an git suge dé nde; 
yebris si nggon ben siri su yu daret nde. 

21 Nam it, yé ki subot sukdu kwa bok gato Musa 
krom ne, sane yewis yi jam it. Sane dom, su kam 
Sabat, kam sye ne sino, yé baca sukdu ne mo men bi 
nu ari petok sor." 

22 Yakobus ki bi sukdu-i, orete yerasul si yekwesu 
mo nu ari si yé mwa gato onyar kem mo Yefun 
Yesus ne sino syogat yetu ge bok yo simo Paulus si 
Barnabas mu mo kota Antiokhia subere an ki sukdu 
ne nai ye Kristen mone jam. Sane, ye bes Silas 
si Yudas (gato ye kendo do Barsabas). Ye we ne 
yekwesu mo yé gato onyar kem mo Yefun Yesus. 

23 Yerasul si yekwesu ne syo surat wa an ka at gwat 
syo nai ye gato onyar kem mo Yesus Kristus mo 
Antiokhia. Mo surat ne ye krom sare do, "Surat ré 
wa yewis yi, ye gato onyar kem mo Yefun Yesus mo 
kota Antiokhia, mo bur Siria si bur Kilikia. Nin yé gato 
onyar kem mo Yefun Yesus, gato tepsu men bi nji 
mo Yefun Allah bi rus-i, men yerasul si yekwesu mo 
nu ari gato kem mo Yerusalem, men ki ndo mo nin. 

24 Men jam do yetu ge bok yo mu kadit men mo 
Yerusalem re. Yé bok ne mu duno nin su sukduno 
gato ben nin nalar mo re. Men yo syogat yé bok ne 

mu duno nin sane nde. An dakai mu ki sukdu tepsu 
an dakai bi sukjimnut-i. 

25 Sane men sum men kibot, orete men bes yetu ge 
we, men syogat an we mu ku nin. Ye we ne simo 
Paulus si Barnabas gato men jimnotku, an ka at mu 
sino. 

26 Paulus si Barnabas ne, an we mu ki sukdu subot 
men bi Yekwesu Yesus Kristus nai yé mwa jam. 
Bergan yé gu an we kwop mo sukdu gato an we ki 
ne. 

27 Sane yo, men syogat ye we gato gum do Yudas 
si Silas si an we mu ku nin. Suk gato men krom mo 
surat ré, ye we ne waii kibot dom, subere nin jam rer 
re. 

28 Men sum men kibot nin yewis yi or re. Yefun Allah 
Gen si men sino nai sukjimnut do, men werwa nin 
benbot sukduno yi neya nde, wo nin benbot sukduno 
gato men krom more sor re, sare do: 

29 Sugit gato ye som sukdaret bok neya su ne, nin 
git nde; nin git suge dé nde; nin git suge ku gato i-dé 
mó tó ne nde; nin sino, yebris si nggon ben siri su yu 
daret nde. Nin mewa nin nggwa kadit suk gato men 
krombot more yo, bere nin kem not. Men bi sukdu-i 
tut more. Ndo mo nin sor." 

30 Sane yé syogat ye ka at ne gwat surat ne mu. Ye 
ka at mu kom mo kota Antiokhia sa, ye ka at sum ye 
gato onyar kem mo Yefun Yesus mone, orge ye ka at 
syo surat ne nai yé ne. 

31 Nje mone baca surat ne, orge an mit iwa sukdu 
mone. An mit iwa sukdu ne, we sukdu ne 6s an kem 
not, an bi sukjimnut waiyu o nde. 

32 Yudas si Silas, an we yenabi dom, sane an we ki 
suk mwa kadit Yefun Allah wa ós ye ne onyar kem 
mo Yefun Yesus nggi wai o re. 

33 An we kem mone ari bok yo, orge ye gato onyar 
kem mo Yefun Yesus mone, án syogat ye we ne satu 
mu mo ye gato syogat an we ma ne. An we mu 
saresa, yé ki nai Yudas si Silas do, "Yefun Allah ete 
uttok nin ka we sor." 

34 [Sarewo ri ma Silas yo mu nde, an nai sukjimnut 
do, an kem pe mo Antiokhia sor. | 

35 Sugane Paulus si Barnabas kem mo Antiokhia tó, 
an we yo mu nde. An we si yé bok yo o duno nje su 
Yefun Allah bi sukduno-i mone, an we ki sukdu subot 
men bi Yekwesu Yefun Yesus nai nje mone jam. 

36 Kapyo tak, Paulus ki nai Barnabas do, "Ye gato 
onyar kem mo Yefun Yesus mo kota bok yo gato men 
ka we ki sukdu subot men bi Yekwesu Yefun Yesus 
nai án jam ne, men ka we mu ku án or et. Men ka 
we mu ku yé mwa ne subere men ka we watbot do, 
án onyar kem pe mo Yefun Yesus tó, bado, nde, e?" 

37 Barnabas mit iwa Yohanes (gato ye kendo do 
Markus) si an we mu sino ware, 

38 Paulus bariwa re, we tomgato an ka gri mu ki 
sukdu subot Yefun Yesus mo bur Pamfilia, Yohanes 
misyar an we, or Yohanes yo si an we o nde, an dakai 
mu kadit an we re. 

33 An we duwer yu nggi sor, anato kom mo rut an 
we wat yu. Barnabas kendo Yohanes si an it mo 
kwem, ete an we mu mo ef Siprus, 

40 wo Paulus kendo Silas si an mu kadit Antiokhia. 
An we yo mu nde tó, ye gato onyar kem mo Yefun 
Yesus mo Antiokhia ki suk su Yefun wa an we subere 
Yefun Allah mewa an we petok sor, orge 

Han we mu mo bur Siria si bur Kilikia. Mone an we 
os ye gato onyar kem mo Yefun Yesus, subere an 
onyar kem mo Yefun nggi wai kadit nyim ne o re. 
16 1 Paulus mu kom mo kota Derbe, orge an mu 

mo kota Listra. Yetu ge dik yo gato gum do 
Timotius kem mone. An onyar kem mo Yefun Yesus. 
Timotius bi im, ye Yahudi. Timotius bi im onyar 
kem mo Yefun Yesus dom, wo Timotius bi ai, an ye 
Yunani. 

2Ye gato onyar kem mo Yefun Yesus gato kem mo 
kota Listra si kota Ikonium un Timotius, yé ki do, 
Timotius sa, an ye gato ben sukndo. 

3 Paulus iwa Timotius simo an mubot os sino, sane 
an bisunat Timotius, sawe ye Yahudi mone bere 
bariwa Paulus si an bi sukdu-i ne. Ye Yahudi mone 
jam do, ye yo bisunat Timotius nde tó, we Timotius 
bi ai ye Yunani (gato ye yo bisunat mo nde). 

4 Paulus, Silas si Timotius mubot kota bok ne sa, an 
ka gri ki subot sukdu gato yerasul si yekwesu mo 
nu ari mo Yerusalem krom mo surat ne. An ka gri 
ki sukdu subot yepasye ne bi sukdu-i ne rer nai ye 
gato onyar kem mo Yefun Yesus jam subere án sino 
benbot sukdu ne. 

> Sane ye gato onyar kem mo Yefun Yesus ne, an 
onyar kem mo Yefun nggi wai kadit nyim ne o re. 
Kamdik-kamdik, ye gato onyar kem mo Yefun Yesus 
dobe yo o walii sok tó an dom. 

SYefun Allah Gen duyawa Paulus si Silas do, an we 
mu ki sukdu subot Yefun Yesus nai nje mo bur Asia 
nde. Sane an we yo mubot bur Asia nde, wo an we 
mubot bur Frigia si bur Galatia. 

7 An we mu kom mo bur Misia sa, an we iwa an we 
mubot bur Bitinia, sarewo Yefun Yesus Gen duyawa 
an we ware, an we mu mone nde. 

8 Sane an we wai kadit bur Misia, orete an we mu 
mo kota Troas. 

2 More, noru, Paulus me suk tepsu an semda, wo 
an yo sem nde. Paulus me yetu ge dik yo mo bur 
Makedonia. Ye Makedonia ne ti mo Paulus gwem, an 
ndek gat do, "Nan ma mo bur Makedonia, nan ós 
men more et." 

10 Paulus me suk tepsu an semda ne or sa, an ki suk 
gato an me ne nai men yé gato simo Paulus ne jam. 
Sane men fro men bi suk wa men mu mo Makedonia 
it anane. Men nut do, Yefun Allah kendo men mu ki 
sukdu subot os ndo gato Yesus Kristus kak wa men 
yetu ne nai nje mo bur Makedonia ne jam et. 

11 Sane men sino it mo kwem dik yo. Men mu kadit 
kota Troas. Men mu mo ef Samotrake, or, bi ik-i o, 
men mu mo kota Neapolis. 

12 Kadit ne o, men mu mo kota Filipi. Ye Roma jowa 
nje gato kem mo kota ne. Filipi anato kota sye dik yo 
mo bur Makedonia. Men kem mone kam bok yo. 

13 Kam Sabat, ye Yahudi bi kam sye, ete men mu 
mo syur mo kota de nden. Men nut do, mone ye 
Yahudi sum wa ki suk su Yefun Allah m6. Men kem 
mo syur de ne, men nuk sukdu su nggon bok yo gato 
sum mone. 

14 Nggon ge dik yo gato si men nuk sukdu ne gum 
do Lidia. Mom ma kadit kota Tiatira. Mom so san gato 
sugum sye. Kamdik-kamdik Lidia jammo Yefun Allah 
petok sor. Sane Yefun Allah kak mom bi sukjimnut 
mo sukdu gato Paulus ki ne anato mom onyar kem 
mo sukdu ne. 

15 Sane Lidia ndekwa ye ras mom si mom bi rus-i 
ne sino mo syur, orge mom kendo men ma kem mo 
mom bi nu, mom ki do, "Nin nut do ji onyar kem mo 
Yefun Yesus sisu sangge it yo, nin ma nin sem mo ji 
bi nu sor." Lidia ki bi sukdu-i ne nai men sane sor, 
kom mo rut sa, men simo mom, men sem mo mom 
bi nu-i. 

16 Kam dik yo men mu mo pe gato yé sum wa yé ki 
suk su Yefun Allah sa, men ku nggon kwerut ge dik 
yo. Pa donggon ne, kwis mok gwi pet mo, ete kwis 
mok frot suk gato bere bor su kam sari ne ma nai 
nggon ne jam. Nggon ne jam suk gato bere bor, ete 
mom ki nai nje jam anato mom ku sugum mwa wa 
mom bi yenggras mone. 

17 Nggon ne boribot Paulus si men, mom saiye bot 
os do, "Yé ré anato Yefun Allah gato nggi wai ne bi 
pakwerut anare. Yefun Allah syogat yé bok ré ma 
wa ki sukdu subot os ndo gato An fro wa men yetu 
subere men kem ndo to kapyo mato kapyo." 

18 Kam bok yo, nggon ne saiye bot men gat sor, 
Paulus maskwa. Paulus maskwa, an brek, ete an 
ndantom kwis mok gwi gato pet mo nggon ne do, 
"Yesus Kristus syo An bi suktinggi nai ji, sane ji 
syaugat nan, kwis mok gwi, nan mu kadit nggon ré 
se!" Paulus do ki suk, or kwis mok gwi ne mu kadit 
nggon ne it anane. 

19 Nggon ne bi yenggras jam do, bere an yo ku os 
wa ku sugum kadit nggon ne o nde sa, yenggras 
ne maskwa, yenggras ne mu but Paulus si Silas. 
Yenggras ne tik an we bot os mu mo yekwesu mo 
kota mit ne. 

20 Yenggras gwat an we mu mo ye Roma bi yepasye 
mone or, yenggras ki do, "Ye we gare, ye Yahudi. An 


Suk Gato Yerasul Ben Ne 16 539 


we ben sukibit mo men bi kota, an we ben nje mo 
kota maskwa yu daret. 

21 An we werwa men benbot an ye Yahudi bi 
sukduno-i gato siri kadit men ye Roma bi sukduno-i. 
Men bariwa suk gato an we ki ne. Men bariwa benbot 
suk gato an we ki ne." 

22 Yé mwa gato sum mone walii kabor Paulus si 
Silas, orete ye Roma bi yepasye syaugat ye jogru an 
we bi san, ete ye kwam an we su bus. 

23 Ye kwam an we su bus wam mwa yé re, sane 
sor an we ndo nde. Orete ye bok an we mo penjara. 
Yepasye syogat yekwesu mo penjara ne do, "Nan 
mewa ye we ré sisu ndo sor." 

2#Yekwesu mo penjara ne jam sukdu ne sa, an 
grem ye we mo gumwak mo penjara mit kai, orete 
an rai ye we gwes dom kwemuk mone. 

25 Noru miten, Paulus si Silas ki suk su Yefun, an we 
kos sukos un Yefun Allah dom. Ye yi gato yé bok mo 
penjara ne dom jam ye we ne kos. 

26 Sugane yé bok mo penjara mit ne gensu bur ram 
nggi, sui juwai bur sane sor pondasi mo penjara dus 
re. Nusyo bok gato mo penjara ne kak or re. Sane 
dom bus gato ye rai yé bok gato mone gwes su ne 
sombok or re. 

27 Yekwesu mo penjara ne sun. An me nusyo bok 
ne kak saresa, an nai nyom ma wa an dakai gu an 
nggwa subere an kwop wé, we an nut do, nje mo 
penjara ne sino titi mu or re. 

28 Sarewo Paulus saiye do, "Nan gu nan nggwa nde. 
Men sino more tó." 

22 Yekwesu mo penjara ne, an syogat ye gwat sukru 
ma, an kas ngga mo gumwak mit, an kwabom kro, 
an bare nggwa mo Paulus si Silas gwem. 

30 Orete an gwat ye we kadit gumwak ne, ete an 
ndo mo ye we do, "Yenggras we a, ji ben suma 
subere Yefun Allah nai ji kadit sukye gato ji ku re 
ne?" 

3! An we ki do, "Nan nai sukjimnut do, nan jammo 
Yefun Yesus tepsu nan bi Yekwesu, nan onyar kem 
mo An sor, sane bere Yefun Allah nai nan kadit sukye 
ré, ete ós nan kem ndo to kapyo mato kapyo--bere 
Yefun ós nan si nan bi rus-i ne sino." 

32 Orge an we ki sukdu subot men bi Yekwesu Yefun 
Yesus nai ye ne si ye gato kem mo an bi nu ne sino 
jam. 

33 Noru miten ne, yekwesu mo penjara ne gwat an 
we mu, yekwesu ne mus an we wip ne, orete an we 
ras yekwesu ne si bi rus-i ne mo syur re. 

34 Yekwesu mo penjara ne gwat an we mu mo an 
bi nu, ete syo sugit nai an we git. Yekwesu ne mit 
iwa, we an si an bi rus-i sino nai sukjimnut dik do, an 
jammo Yefun Yesus tepsu an bi Yekwesu, an onyar 
kem mo os be gato Yefun Allah fro ne it. 

35 Ik nyotkwo sa, ye Roma bi yepasye syogat an 
bi yesukmise mu mo penjara. Yesukmise ne gwat 
suktaru ki nai yekwesu mo penjara ne do, "Nan 
sombok ye we ne wé kadit penjara et." 

36 Sane yekwesu mo penjara ki nai Paulus do, "Ye 
Roma bi yepasye syaugat ji do, ji sombok nin ka we 
wé kadit penjara et. Sane nin ka we mu sor. Yefun 
ete uttok nin ka we sor." 

37 Sarewo Paulus ki nai yesukmise ne do, "Men 
ka we gum sok mo ye Roma bi nje-i, sarewo ye yo 
ndobot men ka we nde, wo yepasye syogat ye dakai 
kwam men ka we su bus mo yé mwa gwem or, yé 
bok men ka we mo penjara. Yepasye ben suk sane 

nai men ye gato sok mo ye Roma bi nje-i sane, bere 
siri re. Or o, su ré yepasye ki do, men ka we dakai 
mu sareya sor re, ye jam nde re. Sane nde! Nan mu 
ki nai yepasye bok ne do, yenggras bok ne dakai ma 
et, yenggras dakai jom men ka we syim ete gwat 
men ka we mu kadit penjara ré sor." 

38 Yesukmise ne mu ki sukdu ne nai ye Roma bi 
yepasye ne. Yepasye ne jam do, ye we ne gum sok 
mo ye Roma bi nje-i ne sa, yepasye ne nyu ndo nde, 
we an jam do an ben suk nai ye we ne siri kadit ye 
Roma bi sukduno-i re, bere an ku sukmaskwa kadit 
ye Roma bi yekwesu gato gum kok ne o. 

32 Sane yepasye ne ma bidek an we, ete gwat an 
we kadit penjara ne. Yepasye ne ndekwa ye we mu 
kadit kota ne sor. 

40 An we syesyar kadit penjara ne, orge an we mu 
mo Lidia bi nu. Mone an we ku yé bok yo gato onyar 
kem mo Yefun Yesus. An we nuk sukdu ós ye gato 
mone onyar kem mo Yefun nggi wai o, orete an we 
mu kadit re. 

17 1 Paulus si Silas mune mu, an we wai kadit 

kota Amfipolis si kota Apolinia, orge an we mu 
kom mo kota Tesalonika. Mone ye Yahudi bi nu ari 
dik yo mó. 

2 Sane, kam Sabat, ye Yahudi bi kam sye, Paulus 
sok mo ye Yahudi bi nu ari ne sagana ne. Paulus 
kibot sukdu gato ye krom mo Yefun Allah bi sukdu ne 
subere kak nje mone bi sukjimnut. Paulus ben sane 
su kam Sabat, wam gri. 

3 Paulus nai Yefun Allah bi sukdu kwa wokgan, orge 
an ki rer subot sukdu ne, an ki do, "Yefun Allah bi 
sukdu ré kadum nai men do, Ye gato Yefun Allah 
syogat ma mo bur ré wa nai men yetu kadit sukye 

ete jowa men ne, An ku sukye ndo nde nyim, orete 
Yefun Allah sun An kadit sukkwop. Sane ji bi sukdu-i 
wa nin anare: Ye gato Yefun Allah syogat ma ne gum 
do Yesus. Ye gato gum do Yesus anato Yekwesu 
gato Yefun Allah tom mo An bi sukdu ne do, bere An 
syogat Yekwesu dik yo ma mo bur ré wa nai men 
yetu kadit sukye ete jowa men. Yekwesu ne anato 
Kristus." 

“Ye Yahudi ge bok yo nai sukjimnut do, sangge, 
sukdu gato Paulus si Silas ki ne sangge, sane yé 
bok ne simo an we. Sane dom, ye Yunani mwa gato 
nyuwa Yefun Allah jammo sukdu ne. Ye Yunani ne 
sor nde, wo nggon pasye ge bok yo dom onyar brek 
ete kem mo sukdu ne ete simo an we. 

> Sarewo ye Yahudi ge bok yo o maskwa ket Paulus 
si Silas, we yé mwa iwa jammo ye we ne bi sukduno-i 
kadit an bi sukduno-i. Sane an sum yebambrai gato 
ben suk nde. An sum ye gane, ete syogat ye ne saiye 
daret, ben yé mwa mone dakai maskwa yu daret. 
An sino kas kekro mu mo Yason bi nu, an futmu 
meret Paulus si Silas mo Yason bi nu, subere an gwat 
Paulus si Silas mu mo yé mwa gwem wa an ndobot 
an we mone. 

6 An meret Paulus si Silas ware, an yo ku nde, wo an 
gwat Yason si ye bok yo gato onyar kem mo Yefun 
Yesus mu mo yepasye mo kota ne, orete an saiye do, 
"Ye we gato ben ye mwa maskwa yu daret mo bur re 
iwedewe, ye we ne anato ma mo kota ré it. 

7 Yason ré anato kendo ye we ma kem mo an bi 
nu-i. Ye we si yé bok gare bi sukdu-i do, Yefun Yesus 
anato Yekwesu yeraja be win Kaisar or re. Sukdu 
gato ye ki ne siri kadit men bi yekwesu yeraja Kaisar 
bi sukdu-i ne, we Kaisar sor ete yekwesu more sor." 

8 Yepasye si yé mwa gato mone jam suk gato yé ki 
ne sa, an sino suwar waiyu, yé mwa ne saiye dakai 
daret, yé maskwa yu daret mo sukdu ne or re. 

?Sane yepasye ne ki nai Yason si yé bok ne do, 
"Nin bi sugum nai men wa men jom yei, subere men 
sombok nin wé. Kapyo tak, ete men kibot sukdu ne, 
orete men syo nin bi sugum satu o." Yason si ye ne 
syo sugum gato yepasye kiwa ne, orete yé sombok 
an ge bok ne wé re. 

10 Ber noru, ye gato onyar kem mo Yefun Yesus 
gato mone syogat Paulus si Silas mu kadit Tesalonika, 
mu mo kota Berea. Ye we mu kom motu sa, ye we 
mu mo ye Yahudi bi nu ari mone. 

11 Ye gato kem mo Berea, an kak an mit wa sukdu 
subot Yefun Yesus ne wai kadit ye Tesalonika. Ye 
Berea mit iwa wai o re. Kamdik-kamdik an si Paulus 
watbot Yefun Allah bi sukdu, subere an jam do, suk 
gato Paulus ki subot Yefun Yesus ne sangge, bado, 
siri, e? 

12 Sane, ye Yahudi mwa mone nai sukjimnut do, 
sukdu gato Paulus ki ne sangge, sane an simo os 
gato Yesus Kristus kak ne sor, an onyar kem mo 
Yefun Yesus it. Ye Yunani ge bok yo nai sukjimnut ne 
dom, nggon yepasye ge bok yo si yenggras sino. 

13 Ye Yahudi mo kota Tesalonika jam Paulus mu 
ki Yefun Allah bi sukdu subot Yefun Yesus mo kota 
Berea sa, an mu mone dom. An mu krokgat yé mwa 
mone, subere yé mwa ne maskwa ket Paulus. 

14 Sane ye gato onyar kem mo Yefun Yesus mo kota 
Berea syogat Paulus mu kekro mo sem de, wo Silas 
si Timotius kem not mo kota Berea. 

15Yé bok ne top Paulus mu mo kota Atena, orge 
án satu mo Berea. Paulus tarubot án do, Silas si 
Timotius werwa an we boribot Paulus kekro. 

16 Paulus eswa Silas si Timotius ma mo kota Atena 
saresa, an kwabom dek mo suk mwa gato nje som 
daret mone. 

17 Sane, Paulus sok mo ye Yahudi bi nu ari, an si ye 
Yahudi si ye Yunani gato jammo Yefun Allah mone ki 
sukdu subot Yesus Kristus wa kak yé ne bi sukjimnut. 
Sane dom, kamdik-kamdik, an si nje mo pasar kibot 
sukdu ne dom. 

18 Yeguru bok bu we gato gum do, Epikuros si Stoa 
duwer Paulus mo sukdu gato an ki ne. Paulus ki 
sukdu subot os ndo gato Yesus Kristus kak wa men 
yetu. Paulus ki do Yefun Yesus sun kadit sukkwop, 
sane yeguru bok bu we ne duwer Paulus mone. 
Yeguru deyo ki do, "Ye gare ki suk daret ko ré go!" 
Ye deyo o ki do, "Ye gare ki sukdu subot nje mo bur 
yi bi yefun-i." 

12 Sane yeguru bok ne kendo Paulus si an mu sum 
mo bobuk gato gum do Areopagus. Mone an ki nai 
Paulus do, "Men iwa men jam rer subot sukdu be 
gato nan duno nje su ne, nan ki napyo nai men jam 
et. 

20 Nan ki nan bi sukdu-i ne yak yi ten. Men jam 
sukdu ne rer nde t6, sane nan ki rer wa men jam et." 

21(Ye mone iwa jam sukdu ne, we sugane ye Atena 
si yemabe gato ma kem mone iwa kibot sukdu gato 
be petok sor.) 

22 Sane Paulus ti mo bobuk Areopagus, an ki nai 
ye gato sum mone do, "Yenggras, ye gato kem mo 
Atena, ji jam do, nin iwa som yefun mwa neya petok 
sor, 

23 we, ji mubot nin bi kota sa, ji me suk mwa gato 
nin som ne. Ji watbot suk mwa gato nin bes gum kok 
ne. Ji ku dik yo gato bi meja wa ye grem suksom 
mone, ete ye krom mo do, 'Yefun Allah gato men 
jam nde anare.' Saneyo, Yefun Allah gato nin grem 
suksom wa ne, nin ki do, nin jam nde, su ré ji ki rer 
bot Yefun Allah ne subere nin jam. 

24 Yefun Allah gato ut bur ré si suk mwa mone, An 
sa, An jowa bur ré si gu nim ne sino. Yefun Allah ne 
yo kem mo nu gato men yetu nggo ne nde. 

25 An yo mitwa men yetu grem suksom wa An nde. 
An yo yewa suk yo mo nde, we An fuf An mas mo 
men yetu ben men mbau, An syo suk mwa nai men 
yetu sino. 

26 Ketke An ut yetu ge dik yo. Kadit ne, An anato 
ut yewis mwa ne, ete An syogat kem mo bur ré 
iwedewe. Su ketke An fro bur det wa yewis yo-yewis 
yo kem mó. An fro yewis mwa ne kem mo án bi bur 
det-i kom mo kam gato Yefun Allah ki ne, orete ye 
mu or wé kadit bur ne tepsu bi aina gato Yefun fro 
ne dom. Suk mwa ne Yefun Allah fro or re. 

27 Yefun Allah fro suk mwa sane, subere men yetu 
meret An. Yefun Allah iwa men meret An, ete men ku 
An. Yefun Allah da karowa men. 

28 Kadit An bi suktinggi anato men mbau e, men 
nggiwa ben suk, ete kem mo bur ré re. Yefun Allah 
ne, An tepsu men bi Ai, sagato nin bi nje-i gato krom 
sukbadek bi sukdu-i. An krom sare do, 'Men anato An 
bi pa-i.' 

29 Men anato An bi pa, saneyo men nut mo An do, 
An ka tepsu suk gato yetu ben su emas ne, bere siri 
re. Sane dom men nut mo An do, An ka tepsu suk 

gato yetu ben su perak e jok e ne, bere siri re. Suk 
sane, yetu anato fro tepsu yetu bi suktinggi-i ne. 

30 Suga nyim tuya Yefun Allah misyar men yetu ben 
suk ket men jam nde sane, wo ré yo, An syogat men 
yetu mo bur ré iwedewe kwet kadit sukibit gato men 
ben ne, ete men jammo An. 

31 Yefun Allah syogat men yetu kwet, we An fro kam 
gato bere An ndobot men yetu sino mo suk gato men 
ben ne. Yefun Allah bes yetu ge dik yo wa ndobot 
men ye mwa ne sino. Ye ne bere ndobot nje sisu 
ri-roi sor. Men jam do, sangge, bere Yefun Allah bes 
Ye ne, we Yefun Allah sun Ye gato An bes ne kadit 
sukkwop it." 

32 Ye jam Paulus ki subot Yefun Allah sun yetu kadit 
sukkwop sa, yetu ge bok yo sa Paulus, wo yetu ge 
bok yo o ki do, "Kapyo tak, men iwa nan ki subot 
sukdu ne o et." 

33 Orge Paulus mu kadit yé mwa gato sum mone. 

34 Yetu ge bok yo mone, an simo Paulus sor. Yé bok 
ne nai sukjimnut do, án simo os be gato Yesus Kristus 
kak ne, an onyar kem mo Yefun Yesus it anane. Kadit 
yé bok ne, yepasye ge dik yo gum do, Dionisius. An 
ye gato si yepasye sum mo bobuk Areopagus. Nggon 
dik yo gato gum do Damaris si yetu ge bok yo o dom 
nai sukjimnut wa án simo os be gato Yesus Kristus 
kak ne, an onyar kem mo Yefun Yesus, ete simo 
Paulus bi sukdu-i ne. 

18 1 Orge Paulus mu kadit kota Atena, an mu mo 
kota Korintus. 

2 Mone an ku ye Yahudi ge dik yo gato gum do 
Akwila. Akwila bi nat-i mo bur Pontus. Gabere an ma 
mo kota Korintus kadit bur Italia. An si an bi nggon 
gato gum do Priskila, an we ma kadit bur Italia, we 

yepasye gato jowa nje mo bur ne, gato gum do 
Kaisar Kladius, an syaugat ye Yahudi mwa ne sino 
mu kadit kota Roma mo bur ne. Sane an we ma kem 
mo Korintus. Paulus mu ku an we mone, 

3 we Paulus si an we jam bit wan wa nu ra, sane 
Paulus si an we kem sino. Paulus si an we bit kemah 
ne sino. 

“Kam Sabat, ye Yahudi bi kam sye, ete Paulus sok 
mo ye Yahudi bi nu ari mone. Paulus ki sukdu subot 
Yefun Yesus mone subere kak ye Yahudi si yewis yi 
bi sukjimnut, subere án onyar brek kadit os nyim ne, 
ete jammo Yefun Yesus. 

> Silas si Timotius ma kadit bur Makedonia sa, 
Paulus ki sukdu subot Yefun Yesus kamdik-kamdik 
petok sor, an yo ben suk yi nde. An ki rer nai 
ye Yahudi do, "Yefun Yesus anato Yekwesu gato 
Yefun Allah tom su men bi amui do, bere An syogat 
Yekwesu dik yo ma mo bur ré wa nai men kadit 
sukye ete jowa men. Yekwesu ne anato Kristus." 

6 Sarewo ye Yahudi ge bok yo duwer Paulus mo 
sukdu ne. Yé bok ne maskwa ket Paulus, yé bok ne 
kabor Paulus sane sor kom mo rut sa, Paulus tet 
sukkwik kadit an bi san tepsu suknapa wa ye Yahudi 
mo sukibit gato ye Yahudi ben ket an. Tomgane 
Paulus ki do, "Nin misyar sukdu gato ji ki ré, sane 
bere Yefun Allah ben sukye nai nin mone sor. Yefun 
Allah ben sukye nai nin yo, nin maskwa ji nde. Ji 
anato ki rer wa nin jam ware, nin bariwa re. Sane, ré 
ne, ji mu ki sukdu subot Yefun Yesus nai yewis yi jam 
sor." 

7 Sane Paulus mu kadit ye Yahudi bi nu ari, an yo ki 
sukdu mone o nde, wo an mu mo Titius Yustus bi nu 
gato karowa nu ari ne, Paulus ki sukdu subot Yefun 

Yesus mone sor. Titius gato bi nu ne, an ye Yahudi 
nde, wo an ye gato jammo Yefun Allah petok. 

8 Krispus, yekwesu mo ye Yahudi bi nu ari ne, an 
si an bi rus-i sino nai sukjimnut do, an brek kadit 
os nyim, ete an jammo Yefun Yesus tepsu an bi 
Yekwesu sor, an onyar kem mo Yefun Yesus it. Sane 
dom, yé mwa gato kem mo kota Korintus jam Paulus 
nuk sukdu subot Yefun Yesus anato an onyar brek 
kadit os nyim, ete an jammo Yefun Yesus tepsu an 
bi Yekwesu. Yé mwa ne nai sukjimnut sane, orete ye 
ras an mo syur. 

2 Noru dik yo Paulus me suk tepsu an semda, wo an 
yo sem nde. Sugane Yefun Yesus ki nai an do, "Nan 
nyu nde. Nan ki sukdu ne gat sor. Nan not nde. 

10 Ji anato sisu nan, bere Ji mewa nan kadit nje gu 
nan mo kota ré. Nan ki gat sor, we yé mwa mo kota 
ré anato tepsu Ji bi nje-i." 

11 Sane Paulus kem mone tahun dik nap. An duno 
nje mone su Yefun Allah bi sukdu subot Yefun Yesus. 

12 Tomgato ye bes ye Roma ge dik yo gato gum do 
Galio tepsu Gubernur mo bur Akhaya, ye Yahudi sum 
tepsu dik futma wa but Paulus, ete gwat an mu mo 
Galio wa Galio ndobot an. 

13 Ye Yahudi gwat Paulus mu kom mo Galio sa, yé 
ndak Paulus, yé ki do, "Ye gare, an wergat yé mwa 
more subere yé som Yefun Allah tara kadit men bi 
amui duno men, sukdu gato an ki ne siri kadit men 
ye Yahudi bi sukduno-i." 

14 Paulus iwa ki sukdu sa, Galio tot an bi sukdu-i, 
ete Galio ki nai ye Yahudi mone do, "Nin, ye Yahudi, 
nin gwat ye gato ben suk gato siri kadit pemerintah 
ye Roma bi sukduno-i, kapre suk gato ye ré ben ne 

siri sye, bado siri wok, sane sa, bere ji jam nin bi 
sukdu, bere ji ndobot ye re. 

15 Sarewo nin ndak ye re mo nin ye Yahudi dakai bi 
sukduno-i mo kwayo-kwayo, sane ji bariwa ji kibot 
nin bi sukdu-i ne. Nin dakai mu nin kibot mo nin dakai 
sor." 

16 Sane Galio syun ye Yahudi ne kadit nu gato án 
sum mone wa kibot sukdu ne. 

17 Án ge bok ne yo mu mo nden nde tó, yé but 
Sostenes gato yekwesu mo ye Yahudi bi nu ari, orge 
yé gwa an kete mo Galio gwem. Sarewo Galio misyar 
re. 

18 Paulus kem mo kota Korintus nam, orete an mu 
Kadit ye gato onyar kem mo Yefun Yesus mone. An si 
yé bok yo gato onyar kem mo Yefun Yesus e, Priskila 
e, Akwila e ne sino it mo kwem mu mo bur Siria. 
Paulus yo mu nde tó, an syogat ye tot an sugo wé 
mo kota Kengkrea. Paulus tom suk yo su Yefun Allah 
do, Yefun ós an mo sukye gato an ku ne sa, bere an 
tot an sugo ne wé, anato an syogat ye tot an sugo 
ne sino or wé re. 

19 Án sino mu kom mo kota Efesus sa, Paulus si 
Priskila sisu Akwila wat yu. Paulus dakai sok mo 
ye Yahudi bi nu ari. Mone an ki subot Yefun Yesus 
subere kak ye Yahudi mone bi sukjimnut, subere án 
brek kadit os nyim ete simo os be gato Yefun Yesus 
kak ne. 

20Ye mo ye Yahudi bi nu ari ne ndekwa Paulus si án 
kem mone nam gan yo o ware, Paulus bari re. 

21 Sarewo Paulus mu kadit án sa, Paulus tom su do, 
"Yefun Allah imo, yo, bere ji satu ma ku nin more o." 
Orge Paulus it mo kwem mu kadit kota Efesus mu mo 
bur Siria. 

22 An mu kom mo kota Kaisarea, orge an mu mo 
kota Yerusalem wa an ku ye gato onyar kem mo 
Yefun Yesus mone, an si yé nuk sukdu, orete an mu 
mo kota Antiokhia. 

23 Paulus kem mo Antiokhia nam gan, orge an 
mubot pe mwa mo bur Galatia si bur Frigia. An mubot 
pe mwa ne wa ós ye gato onyar kem mo Yefun Yesus 
subere ye mwa ne onyar kem mo Yefun nggi wai 
kadit nyim ne o re. 

24 Ye Yahudi ge dik yo gato gum do Apolos, an 
ye Aleksandria, an ma kom mo Efesus. Apolos ki bi 
sukdu-i ne rer. An sa, jam Yefun Allah bi sukdu ne 
kom mo mit. 

25 Apolos jam ye ki sukdu subot Yefun Yesus mó 
re. Sane an mu kom mo kota Efesus sa, an ki sukdu 
subot Yefun Yesus, an ki sukdu ne su an mit iwa 
wai o re. An duno nje subot Yefun Yesus ne sisu 
sangge, sarewo sukdu subot ye ras nje mo syur, an 
jam sukdu gato Yohanes duno nje su ne sor re. 

26 Apolos mu mo ye Yahudi bi nu ari, an yo nyu 
nde, an ki subot Yefun Yesus sor. Priskila si Akwila 
jam Apolos nuk sukdu mone sa, an we kendo Apolos 
ma mo an we bi nu. Mone an we nuk sukdu subot os 
gato Yefun Allah fro wa ye sok mo An bi rus-i ne rer 
wa Apolos jam. An we ki rer wa Apolos jam do, Yefun 
Allah anato syogat Yesus Kristus ma wa kak os ne. 

27 Orete Apolos nai sukjimnut do, an mu kadit 
Efesus, ete an mu mo kota Korintus mo bur Akhaya. 
Sane ye gato onyar kem mo Yefun Yesus mo Efesus 
6s Apolos. Yé krom surat wa ye gato onyar kem mo 
Yefun Yesus mo bur Akhaya, subere Apolos kom 
mone sa, án kak án mit wa Apolos, ete án mewa 
Apolos. Sane Apolos mu kom motu sa, Apolos ós án 

subere án onyar kem mo Yefun nggi wai kadit nyim 
ne o re. Yefun Allah ben sukndo su nje mone anato 
án onyar kem mo Yefun Yesus it. 

28 Apolos ós nje mone, we Apolos ki bi sukdu-i ne 
nggi. An duwer ye Yahudi mo bi sukdu-i ne nggi 
mo yé mwa gwem. An nai sukdu mo Yefun Allah bi 
sukdu, ete an ki subot sukdu ne subere yé jam rer 
kom mo mit do, Yefun Yesus anato Yekwesu gato 
Yefun Allah syogat ma mo bur ré wa nai men yetu 
kadit sukye ete jowa men. 

19 1 Apolos kem mo kota Korintus mo bur Akhaya 

saresa, Paulus muket os nden mu mo kota 
Efesus. Mone Paulus ku ye gato onyar kem mo Yefun 
Yesus ge bok yo. 

2 Paulus ndo mo yé bok ne do, "Nin nai sukjimnut 
do, nin brek kadit os nyim, ete nin simo os be gato 
Yesus Kristus kak ne yo, Yefun Allah Gen bok nggwa 
mo nin sugane it, bado?" Ye bok ne ki do, "Nde re, 
men jam nde kit Yefun gato nan kendo do Yefun 
Allah Gen ne." 

3 Sane Paulus ndo mo yé bok ne o do, "Sugato ye 
ras nin mo syur ne te, ye duno nin sa u ne?" Ye bok 
ne ki do, "Ye duno men su sukduno gato Yohanes 
gato ras nje mo syur duno nje su ne." 

“Sane, Paulus ki do, "Yohanes duno nje subere an 
kwet kadit sukibit gato án ben ne, orete Yohanes ras 
án mo syur. Yohanes waii duno án o subere án ben 
sukibit o nde, wo án jammo Ye gato boribot Yohanes. 
Ye gane gum do Yesus." 

> Ye bok ne jam sukdu ne sa, yé bok ne kiwa ye ras 
án mo syur, ete ye ki men bi Yekwesu Yefun Yesus 
gum su, subere ye jam do, án onyar kem mo Yefun 
Yesus it. 

S Ye ras an mo syur, orete Paulus do ak syim mo yé 
bok ne sa, Yefun Allah Gen bok nggwa mo án. An ki 
suk su a yi neya gato án jam nde. An ki sukdu bok yo 
gato Yefun Allah tarubot án. 

7Yé bok ne mone tepsu yetu ge musyu dik sop we. 

8 Paulus mu, an sok mo ye Yahudi bi nu ari. An ki 
suk, an yo nyu nde. An ki suk mone kamdik-kamdik 
sane sor kom mo aina gri. An duwer nje mone subot 
os gato men yetu sibot subere men sok mo Yefun 
Allah bi rus-i. Paulus wergat nje mone subere án sino 
sibot sukdu subot os ndo gato Yesus Kristus kak wa 
men yetu sok mo Yefun Allah bi rus-i. Paulus ki bi 
sukdu-i ne nggi. 

2Sarewo ye Yahudi ge bok yo mone, an su krat, 
an bariwa an jammo suk gato Paulus ki ne. Sane an 
ki do os gato Yesus Kristus kak ne ibit, an ki do, os 
ne siri re, an ki bi sukdu-i sane mo yé mwa gwem. 
Sane Paulus mu kadit an re. Paulus si ye gato onyar 
kem mo sukdu subot Yefun Yesus ne mu kadit yé bok 
gato kabor Paulus mo sukdu ne. Paulus si ye gato 
onyar kem mo Yefun Yesus ne mu kibot sukdu ne mo 
Tiranus bi nu sye. Kamdik-kamdik Paulus si ye gato 
ma mone ki sukdu subot Yefun Yesus bi os-i. 

10 Kamdik-kamdik Paulus kibot sukdu ne mo nu 
sye ne sor kom mo tahun we. Sane ye Yahudi si ye 
Yunani mwa ne sino mo bur Asia jam sukdu subot 
men bi Yekwesu Yefun Yesus ne re. 

11 Yefun Allah ben Paulus nggiwa ben suk gato ben 
yé mwa ne sino yeket ndo nde. 

12 Sane ye gwat san det wokgan gato Paulus 
syimtok e, ye gwat san gato Paulus it mo an on ke e 
ne, ye gwat san gane mu ak mo ye gato i sa, ye gato 
i ne ge re. Sane dom ye gwat san det gane ak mo ye 

gato semda ben ne sa, semda ne titi we kadit ye ne, 
orge ye ne ge re. 

13Ye Yahudi ge bok yo mubot pe ne. Án ki do, án 
sa, nggiwa syun semda wé kadit ye gato semda ben 
ne. Án ki men bi Yekwesu Yefun Yesus gum wa ÓS 
syun semda ne wé mó re. Án ki nai semda ne do, 
"Yefun Yesus gato Paulus duno nje su ne, Yefun 
Yesus ne ben ji nggiwa syun nan wé, sane nan titi 
mu sor." 

14Yekwesu mo Yefun Allah bi nu ge dik yo gato 
gum do Skewa, yenggras ne bi pa ge mufit gato ki 
Yefun Yesus gum mo semda sane re. 

15 Kam dik yo pá bok ne ki Yefun Yesus gum mo 
semda dik yo subere semda ne titi, sarewo semda 
ne ki nai pa ge mufit ne do, "Yefun Yesus sa, ji 
jam, Paulus ji jam dom, sarewo ji jam nde nin. Ji yo 
jammo nin nde." 

16 Orge ye gato semda ben ne yak gwa pá ge mufit 
ne ndo nde. Semda ben ye ne nggi wai kadit pá ne 
o re. Ye ne gu pa ne nggi sane sor, an tik pa ne bi 
san wé kadit pá. Pá bok ne titi kadit nu ne, pá ne 
kawarun, pá ne wip mwa. 

17 Ye Yahudi si ye Yunani mwa ne sino mo kota 
Efesus jam yé nukbot sukdu ne sa, yé mwa ne nyu 
ndo nde. Yé mwa bes men bi Yekwesu Yefun Yesus 
gum kok, we yé jam do An sa, nggi wai o re. 

18 Tomgane yé mwa gato onyar kem mo Yefun 
Yesus ma. Án ma rek sukibit mwa gato án ben ne mo 
yé mwa gwem. 

19 Yé bok yo gato kwa suk gwat an bi buku su an bi 
syua kwa mwa ne sino ma. An syo bot git buku su bi 
syua kwa ne wé mo yé mwa gwem. Yé do so buku 
mwa gato ye syo bot git we ne yo, bere ye ku sugum 

perak ribu musyu mek, sarewo ye gato onyar kem 
mo Yefun Yesus gwat ma syo bot git buku ne we re. 

20 Sane sukdu subot men bi Yekwesu Yefun Yesus, 
ye ki frekbot pe mwa neya sor, ye mwa jam re. Ye 
mwa jammo sukdu ne, ete kwet kadit sukibit mwa ne 
or re. 

21 Orge Paulus nut mo an syidem do, "Ji mu mo 
kota Yerusalem et. Ji mu wai ket bur Makedonia si 
bur Akhaya. Ji mu mo kota Yerusalem ji kem mone, 
or o ji waii mu mo kota Roma neo." 

22 Paulus syogat yetu ge we gato ós an mu nyim 
mo bur Makedonia. An syogat Timotius si Erastus mu 
nyim, wo an kem mo bur Asia nam gan yo o, orete 
an boribot ye we ne. 

23 Tomgane yé mwa mo kota Efesus maskwa ket 
Paulus mo sukduno gato an duno nje su subot os 
ndo gato Yefun Yesus kak wa men yetu ne, yé mwa 
ne saiye daret, ete maskwa Paulus mone. 

24Yetu ge dik yo gato gum do Demetrius kem mo 
kota ne. An jam an ben suk su perak, an ben yefun 
gato gum do Artemis bi nu dogato wokgan su perak 
wa nje gwat mu grem mo nu wa yé som Artemis su. 
An si ye yi gato ben suk su perak ku sugum mwa mo 
suk gato an ut wa ye som Artemis su ne. 

25 Sane Demetrius kendo ye gato ben suk su perak 
ne sum sino, ete an ki do, "Ji bi nji, nin jam do, kadit 
suk gato men ben, ete me so, men ku sugum mwa 
mo. 

26 Sarewo gabere men jam suk gato Paulus duno 
nje su ne. Paulus kidar nje do, suk gato men yetu 
ben su men syim, suk ne tepsu yefun nde, suk ne bi 
suktinggi yo mo nde. Yé mwa mo kota ré jammo an 

bi sukduno-i ne it, bergan ye mwa ne sino mo bur 
Asia jammo an bi sukduno-i ne re. 

27 Sane bere yé mwa bariwa so suk gato men ben 
su perak anare. Sane dom, bere yé mwa ne yo som 
men bi yefun Artemis mo Artemis bi nu o nde. Bere 
Artemis gato yé mwa mo bur Asia si nje mo bur 
iwedewe sino som ne, bere yé mwa ne misyar or re, 
bere ye yo bes mom gum kok sye o nde." 

28 Ye gato sum ne jam sukdu ne sa, án sino on sa 
ket Paulus si bi sukdu-i ne ndo nde, an saiye do, 
"Men, ye Efesus bi yefun Artemis sa, gum kok sye 
wai o re!" 

29 Bergan, yé mwa mo kota ne saiye daret e neya. 
Sane an but ye we gato ma kadit Makedonia, gato 
simo Paulus mubot os. Ye we ne gum do Gayus si 
Aristarkhus. Ye tik an we bot bur mu kekro mo nu 
sye gato ye sum mó. 

30 Paulus iwa mu ki suk su yé mwa gato sum mone 
ware, ye gato onyar kem mo Yefun Yesus duyawa an 
re. 

3! Sane dom, yepasye bok yo mo bur ne, an tepsu 
Paulus bi yesyim, yepasye bok ne taru sukdu subot 
nje subere Paulus yo ma mo nu sye ne nde. 

32 Yé mwa gato sum mo nu sye ne nalar, yé mwa 
ne saiye, an saiye daret sor, deyo saiye bi sukdu-i 
tara kadit deyo. Yé mone nap sye yo jam nde suk 
gato ben to an sum ne ware, yé dakai sum ete saiye 
daret sor. 

33 Ye Yahudi syogat Aleksander ti mo yé mwa gwem 
wa ki sukdu nai yé mwa ne, ye Yahudi yi mone saiye 
su bi sukdu-i nai Aleksander, subere Aleksander wali 
ki sukdu ne. Sane Aleksander bes an syim, subere yé 
mwa ne not ete jam suk gato an ki ne, ware, 

34 ye mwa ne jam do, an ye Yahudi sa, yé mwa ne 
saiye do, "Men, ye Efesus bi yefun Artemis sa, gum 
kok sye wai o re!" Yé mwa ne saiye sukdu-i ne sino 
sane sane sor kom mo jam we re. 

35 Orge yepasye gato gum yefak mo kota ne werwa 
mone sane sor yé mwa ne not subere jammo an bi 
sukdu-i. Yé mwa ne not, ete an ki do, "Ji bi nji, ye 
Efesus, nje mo bur ré iwedewe jam do, men mo kota 
Efesus mewa Artemis bi nu sisu jok gato ka sa mom 
gato ges kadit gu ne fe! 

36 Ye yo si men duwer yu mo sukdu ne nde, sane 
men not sor, men ben suk daret nde. 

37 Nin gwat ye we ma more, wo an we yo syimsi suk 
mo Artemis bi nu yo mo nde, an we yo kiket Artemis 
gum ibit dom nde. 

38 Sane Demetrius si nje gato ben suk su perak 
ne do maskwa ket yetu ge dik yo it yo, an mu ku 
yenggras yepasye ge bok yo gato fro wa kibot sukdu 
ne, orete an si yenggras ne kibot sisu ndo sor. 
Yenggras bok ne eswa nje ma wa kibot bi sukmaskwa 
ne sor." 

39 Sane yepasye ne ki nai Demetrius si nje gato ben 
suk su perak ne do, "Sane nin iwa men kibot sukdu 
yo it yo, nin eswa yenggras si nje sino mo kota sum, 
ete men kibot sisu ndo et. 

40 Sarewo men saiye daret sato ré it yo, bergan ye 
Roma gato jom men ndak men mo suk gato men ben 
ne, bere men ku sukye mo koirut or re. Ye Roma ma 
ndo men subot suk gato men saiye daret ré yo, bere 
men ki suma ne? Bere men yo ku sukdu yo mo nde, 
we i-ke yo mo nde." 

41 Yepasye mo kota ki sukdu ne, orge an syogat yé 
mwa ne satu mu mo bi nu sor. 

2 0 1Yé mwa mo kota Efesus kem not satu, orete 

Paulus kendo ye gato onyar kem mo Yefun 
Yesus ne ma sum sino. Paulus duno an subere an 
onyar kem mo Yefun Yesus nggi wai o, orete Paulus 
ki ndo mo an, ete Paulus mu kadit re. Paulus mu mo 
bur Makedonia. 

2 Paulus mubot bur Makedonia sa, an duno nje gato 
onyar kem mo Yefun Yesus su sukduno mwa, an 
duno nje mo bur ne subere nje mone onyar kem mo 
Yefun Yesus nggi wai o. Orge, an mu sor, an mu kom 
mo bur Yunani. 

3Paulus kem mone kom mo aina gri. An fro nggwa 
wa it mo kwem mu mo bur Siria saresa, an jam do, 
ye Yahudi meret os wa gu an kwop wé, sane Paulus 
nut mo an syidem do, "Ji yo it mo kwem mu mo bur 
Siria nde, wo ji muket gwes bot bur Makedonia satu 
o kadit ye gu ji kwop wé." 

“Tomgato Paulus mubot bur Makedonia ne, yetu 
ge mufit simo an. Ye gato simo an gum do, Sopater 
gato Pirus bi gan ne, an ye Berea; Aristarkhus si 
Sekundus, ye we ne ye Tesalonika; Gayus, an ye 
Derbe; Timotius si Tikhikus si Trofimus, an ka gri ye 
bur Asia. 

> Paulus si ye ka mufit ne mu nyim mo men gwem 
mu mo kota Troas. An kem kret men mone. 

6 Sarewo men simo ye Yahudi bi Kam Sye Waiket 
ne, bi kam futmo, kam gato ye git roti gato yo it 
nde. Men simo nje konwa kam sye ne, orete men it 
mo kwem mu kadit kota Filipi. Kam mumek rek, orge 
men ma kom mo kota Troas, men ku ye gato mu 
nyim ne. Men kem mo kota Troas kom mo kam mufit 
rek. 

7 Kam Saptu bi noru, men si ye gato onyar kem mo 
Yefun Yesus mone sum sino. Men git sugit sino, men 
git roti wa men napawa Yefun Yesus. Bi ik, ete Paulus 
mu kadit kota Troas ne, sane Paulus nuk sukdu sor 
kom mo noru miten. 

8 Men sum mo gumwak mo nim mo nu gwes kok. 
Mone ye dum sukru mwa. 

?Pa yemsok ge dik yo gato gum do Eutikhus kem 
mo nusyo kot de. Paulus nuk sukdu sane sane sor, 
pa ne sem mit kwop re. Pa ne sem mit saresa, pa ne 
ges kadit nu gwes kok ne ka dogri gwa mo bur. Ye 
gato mu nai pa ne me do, pa ne kwop re, pa ne mas 
bok re. 

10 Sane Paulus is mu bur. Paulus ka mu bur, an 
kambrut pa ne, orge an ki do, "Nin nyu nde. Pa mbau 
re." 

11 Qrete an sino it mo nim o, an git sino, an git roti 
wa napawa Yefun Yesus. Paulus nuk sukdu yo o sane 
sor, nombrak re. Nombrak, ete an mu re. 

12 Ye top pa ne satu mo bi nu. An sino mit at wa wai 
0 re. 

13 Paulus muket gwes mu mo kota Asos. An tom su 
men do, "Nin it mo kwem, nin mu nyim mo kota Asos 
kem kret ji mone. Mone bere ji si nin mu sino mo 
kwem ne." 

14 Men ku an mo kota Asos, orete an si men it mo 
kwem mu mo kota Metilene. 

15 Bi ik, ete men mu kom mo nat karowa ef Khios, 
orge bi kam we, men mu kom mo ef Samos. Kam dik 
yo o, men mu kom mo kota Miletus. 

16 Kam Sye Pentakosta nde tó, men ku os mó yo, 
Paulus iwa men mu kom mo kota Yerusalem nyim we 
re. Sane an werwa men mu kekro, men yo kamo kem 

bot os nde. Sane men wai kadit kota Efesus subere 
men yo kamo kem mo bur Asia nam nde. 

17 Tomgato Paulus kem mo Miletus, an syogat ye 
mu kar yekwesu mo nu ari ge bok yo gato mewa ye 
gato onyar kem mo Yefun Yesus gato kem mo Efesus 
ma ku an. 

18 Yekwesu bok ne ma sa, Paulus ki nai an do, 
"Kadit kam ketke gato ji ma kem si nin mo bur Asia, 
nin jam suk mwa ne sino gato ji ben ne. 

12 Nin jam do, ji ben ji bi Yekwesu bi suk-i sor, ji yo 
bes ji nggwa kok nde, ji wo wa nin sor. Ye Yahudi 
ben sukye wa ji ndo nde, ye Yahudi mone da meret 
os wa gu ji kwop wé wam bok yo, sarewo ji ben suk 
gato ji bi Yekwesu ki ne sor. 

20 Nin jam do, ji duno nin su sukduno gato ós nin 
mo suk mwa neya, ji yo gurik sukduno wokgan yo 
dom nde. Ji yo misyar wa nde, wo ji duno nin mo yé 
mwa gwem, ji mubot nu ji duno nin dom. 

21! Ji duno nin ye Yahudi si nin yewis yi ne sino, 
subere nin kwet kadit os ibit, ete nin jammo Yefun 
Yesus. Ji duno nin, subere nin brek kadit os nyim, ete 
nin simo os be gato men bi Yekwesu Yesus Kristus 
kak ne, subere nin onyar kem mo Yefun Yesus it. 

22 Ré yo, Yefun Allah Gen syaugat ji mu mo kota 
Yerusalem. Sane ji mu, ji jam nde sukye gato bere yé 
ben nai ji mone. 

23 Suk gato ji jam anato sukdu gato Yefun Allah Gen 
ki nai ji sare do, bere ji ku sukye, ete ye sok ji mo 
penjara mo kota mwa ne sino. 

24 Sarewo ji yo bi sukjimnut subot ji dakai teker eta 
nde, wo ji nut mo suk gato Yefun Yesus syogat ji ben 
anato sye. Ji werwa ji ben suk gato men bi Yekwesu 
Yesus Kristus syogat ji ben ne, ji werwa ji ben wa pe 

sane sor, dakai or su. Yesus Kristus syogat ji mu ki 
sukdu subot os ndo gato Yesus Kristus kak wa men 
yetu nai nje jam. Kapre men yetu yo ben suk yo nyim 
wa An nde, Yefun Allah dakai bi sukjimnut sye kas 
subot men anato An fro os ndo wa men yi sor. 

25 Suga nyim ne, ji mu ku nin sino, ji duno nin subot 
os ndo gato Yefun Allah fro wa men sok mo An bi 
rus-i nai nin jam it. Sarewo su ré yo, ji jam do, bere ji 
yo ku nin o nde. 

26 Sane, su kam ré, ji ki rer wa nin jam do, nin ge 
dik yo do ges mo bot gesyos it yo, suk ne kadit ji 
nde, nin ki ji gum ibit mone nde, 

27 we, ji anato kibot Yefun Allah bi sukdu-i ne or 
sino nai nin jam re, ji yo misyar wa nde, ji yo gurik 
sukdu ne wokgan yo dom nde. 

28 Nin mewa nin nggwa subere nin jom sukdu ne 
petok sor. Nin mewa yé gato onyar kem mo Yefun 
Yesus. Nin mewa yé gato Yefun Allah Gen bes nin 
gum yekwesu wa ne sor. Nin mewa yé gato gum sok 
mo Yefun Allah bi rus-i ne sisu ri-roi tepsu ye gato 
mewa suksi ne mewa bi suksi sisu ri-roi ne sor. Ye 
gato gum sok mo Yefun Allah bi rus-i, Yefun Yesus bi 
nggwa kwop wa, Yefun Yesus dé sye wa anato ye ne 
gum sok mo Yefun Allah bi nje-i, sane nin mewa sisu 
ndo sor. 

22 Ji jam do, ji mu kadit nin yo, bere ye gato ben 
sukibit ma ben ye gato gum sok mo Yefun Allah bi 
rus-i ne ibit, tepsu ndar krok gu domba kwop, sane 
nin mewa sisu ndo sor. 

30 Sane sor nde, wo kadit nin miten, bere yé bok 
yo bes án nggwa kok, ete ki Yefun Allah bi sukdu 
brek kadit sukdu gato sangge, subere án ben kidar 

ye gato onyar kem mo Yefun Yesus, subere ye ne 
misyar Yefun Yesus ete simo án. 

3! Sane nin mewa nin nggwa kadit sukye gato bere 
ma ne. Nin napawa suk mwa gato ji duno nin su ne. 
Ji wo, ji duno nin noru nombrak petok sor kom mo 
tahun gri it. Sane nin jom sukdu ne petok, nin mewa 
ye gato onyar kem mo Yefun Yesus sor. 

32 Sane, ji syo nin mo Yefun Allah syim-i, bere An 
mewa nin tepsu sukdu gato An ki ne. Nin jammo An 
bi sukdu ne sa, bere sukdu ne ós nin onyar kem mo 
Yefun Yesus nggi wai o, ete bere An syo sukndo nai 
nin si yé mwa ne sino gato sok mo An bi rus-i ne. 

33 Nin jam ji re, ji gro sye wa ji nai ye yi bi sugum e, 
bi san e ne yo mo nde. 

34 Wo nin dakai jam, ji dakai ben suk, ji ku sugum 
mó, ete ji so suk gato ji si ye gato simo ji ye mó. 

35 Mo suk mwa gato ji ben ne, nin me ji sa, ji 
samok. Sane nin samok dom, subere men ós ye gato 
yo nggiwa ben suk nde. Sane men napawa suk gato 
men bi Yekwesu Yefun Yesus dakai ki ne sare do, 
"Men syo suk nai ye yi anato ben men mit at wa wai 
kadit men ku suk kadit ye yi.' " 

36 Paulus ki sukdu ne or sa, Paulus si yekwesu bok 
ne tu umsu, an ki suk su Yefun sino. 

37 Yekwesu bok ne but Paulus e, an baput mo 
Paulus, an wo. 

38 Sukdu gato ben an jimnotbot Paulus ndo nde, 
anato Paulus bi sukdu do, an yo ku Paulus gro o nde. 
Orete yekwesu bok ne top Paulus mu mo kwem. 
21 1 Men ki ndo mo yekwesu bok ne, orge men 

mu it mo kwem kadit an, ete men mu mo ef 
Kos. Bi ik, ete men mu mo ef Rodos. Kadit ne, men 
mu mo ef Patara. 

2 Mone men ku kwem dik yo o gato mu mo bur 
Fenisia. Sane men it mo kwem ne. Men bi win, sane 
sor 

3 men me ef Siprus tak men de syim ge, men wai 
Kadit. Men bi win sor mu kom mo bur Siria. Men is 
mo kota Tirus mo bur ne, we mone ye ndau suk kadit 
kwem ne. 

“Mo kota Tirus men ku yé gato onyar kem mo Yefun 
Yesus sa, men si án kem mone kom mo kam mufit 
rek. Yefun Allah Gen kadum sukjimnut nai án, anato 
án duno Paulus subere Paulus mu mo Yerusalem nde. 

> Sarewo kom mo kam gato men fro ne, men mu 
kadit an re. Ye gato onyar kem mo Yefun Yesus si bi 
nggon si bi pa sino top men mo kota de nden kom 
mo sem de. Mo sem de men tu men umsu, men ki 
suk su Yefun. 

6 Men wat yu mone, orge men it mo kwem, ete an 
satu mo án bi nu-i. 

7 Men simo kwem ne men mu kadit kota Tirus, men 
mu men is mo kota Ptolemais. Mone men ku yé gato 
onyar kem mo Yefun Yesus. Men si án nuk sukdu 
kom mo kam dik rek. 

8 Bi ik, ete men it mo kwem ne o, men mu men is 
mo kota Kaisarea. Mone men ku yetu ge dik yo gato 
mu ki sukdu subot Yesus Kristus nai nje. An gum do 
Filipus. Men si an kem mo an bi nu. An anato yetu ge 
dik yo kadit yetu ge mufit gato yé bes mo Yerusalem 
wa mu ki sukdu subot Yesus Kristus. 

3 Filipus bi pa donggon ge at gato kra nde tó. Pa 
donggon ne yenabi gato gwat Yefun Allah bi suktaru 
ma ki nai men yetu jam. 

10 Men kem mone kam bok yo, orete yenabi ge dik 
yo gato gum do Agabus ma kadit bur Yudea. 

11 Agabus ma ku men, orete yenggras ne nai san 
det gato Paulus kin mo Paulus onke. Agabus nai san 
det ne, an rai an syim su, an rai an gwes su, orete an 
ki do, "Yefun Allah Gen ki do, 'Sare, bere ye Yahudi 
rai ye gato bi san det ré, ete syo ye ne mo yewis yi 
syim-i.' " 

12 Men jam sukdu ne sa, men si ye gato mone, men 
wergat Paulus, subere an yo mu mo Yerusalem nde. 

13 Sarewo Paulus ki do, "Nin wo, nin wergat ji, nin 
ben ji kwabom kro sare nde. Ji ben ji bi Yekwesu 
Yefun Yesus bi suk-i, sane ji fro wa ji ku sukye mone 
sor nde, wo ji fro wa ji kwop wa Yefun Yesus mo 
Yerusalem dom." 

14 Men wergat Paulus sane ware, men me do, an 
nai sukjimnut krat mone it, sane men wergat an o 
nde, men misyar re, ete men ki do, "Sa ndo sa, suk 
gato Yefun Allah imo bere bor sor." 

15 Men kem mone kam bok yo, orge men fro men bi 
suk, ete men mu mo Yerusalem. 

16 Ye gato onyar kem mo Yefun Yesus ge bok yo 
gato kem mo kota Kaisarea si men mu mo Yerusalem 
sino. Yé bok ne top men mo Manason bi nu mo 
Yerusalem. Men kem mo nu ne. (Manason, an ye ef 
Siprus. An onyar kem mo Yefun Yesus nam it.) 

17 Men mu kom mo Yerusalem sa, ye gato onyar 
kem mo Yefun Yesus mone kak an mit wa men. 

18 Bi ik, ete Paulus si men sino mu ku Yakobus. 
Yekwesu mo nu ari mwa ne sino sum su men mone 
dom. 

19 Paulus ki ndo mo yé ne, orge Paulus ki subot 
tomgato an mu ben Yefun Allah bi suk-i mo yewis yi 
bi bur-i, an ki subot suk mwa gato Yefun Allah ben 

su yewis yi neya mone. Paulus ki subot suk mwa ne 
kom mo mit re. 

20 Yakobus si yekwesu mwa ne jam sukdu ne sa, 
an un Yefun Allah. Orge an ki nai Paulus do, "Men 
bi nji, nan jam do ye Yahudi ribu bok yo onyar kem 
mo Yefun Yesus it. An sino werwa benbot Musa bi 
sukduno ne petok sor. 

21 Ye deyo ki nai yé ne jam do, nan anato duno 
ye Yahudi gato kem mo yewis yi miten, subere án 
misyar Musa bi sukduno-i. Yé ki do, nan duno ye 
Yahudi gane, subere án yo bisunat án bi pa nde. Yé 
ki do, nan duno án subere án misyar ye Yahudi bi 
sukduno-i re. 

22 Sane ye Yahudi gato onyar kem mo Yefun Yesus 
mo kota Yerusalem jam nan ma more yo, bere án 
maskwa nan mo suk gato nan duno nje su ne. Sane 
men ben suma ne? 

23 Men ki sare do, sa ndo sa, nan si yetu ge at more 
gato tom suk yo su Yefun Allah re. 

24 Nan si ye ka at ré mu simo ye Yahudi bi sukduno-i 
subere nin yo fowa sok mo Yefun Allah bi nu o nde. 
Nan bi sugum wa ye kwok ye ka at ré sugo ne wé. 
Nan ben sane, subere ye Yahudi more jam do nan 
dakai benbot Musa bi sukduno-i ne tó. Sane bere yé 
jam do, sukdu subot nan gato yé ki do, nan duno ye 
Yahudi misyar Musa bi sukduno-i ne, yé kidar kaii. 

25 Yewis yi gato onyar kem mo Yefun Yesus men 
kibot or re. Men krom surat wa án sare do, sugit gato 
ye som sukdaret bok neya su ne, án git nde; án git 
suge dé nde; an git suge ku gato i-dé mó tó ne nde; 
án sino, yebris si nggon ben siri su yu daret nde." 

26 Sane bi ik, ete Paulus si ye ka at ne sino mu simo 
ye Yahudi bi sukduno-i subere án sino yo fowa sok 

mo Yefun Allah bi nu o nde. Orge Paulus mu mo 
Yefun Allah bi nu, subere an ki nai yekwesu mone bi 
kam gato bere an si ye ka at ne bi upacara ne or su. 
An ka at bi upacara ne orete yo, bere Paulus gwat 
suksom ma, ete syo wa an si ye ka at ne som Yefun 
Allah su. 

27 Kam mufit rek gato Paulus tom su yekwesu ne 
karowa or, ete ye Yahudi ge bok yo kadit bur Asia 
ku Paulus mo Yefun Allah bi nu. Ye Yahudi bok ne 
krokgat yé mwa mone subere yé mwa ne on sa ket 
Paulus, ete yé but an. 

28 Yé but an sa, yé saiye do, "Nin ye Yahudi, nin sino 
ós men syun ye ré et. Ye ré anato duno yetu mo bur 
ré sino, subere nje misyar men su men bi sukduno-i, 
an duno nje subere nje misyar nu gato Yefun Allah 
bes wa men ré. Sane dom an gwat yewis yi ma sok 
mo Yefun Allah bi nu-i, an ben nu gato Yefun bes wa 
men ré ibit su yewis yi gato an gwat ma ne." 

29 (Ye ki sukdu sane, we gabere ye me Paulus si 
Trofimus, yewis yi ge dik yo kadit kota Efesus. An we 
mubot kota sino, ete ye gendo, Paulus si ye ne sok 
mo Yefun Allah bi nu-i, sarewo ye ne yo si Paulus 
mone nde.) 

30 Yé mwa mone saiye daret, anato yé kas ma kadit 
pe mwa ne sino, yé mwa ma si nje saiye daret mone. 
Yé but Paulus. Yé tik an bot bur kadit Yefun Allah bi 
nu mu nden, orete yé syimwa nusyo wari. 

3! Yé werwa gu Paulus kwop saresa, ye yi yo mu ki 
napyo nai ye Roma bi yesukmise bi padosye jam. Ye 
ki nai yesukmise ne do, yé mwa mo kota ne saiye 
daret, ete yé maskwa yu daret. 

3? Sugane it, padosye ne kendo yesukmise ge bok 
yo si bi yekwesu ge bok yo si an kas mu mo pe gato 

ye mwa sum mone. Ye mwa ne do me yesukmise si 
bi padosye ne ma sa, yé yo gu Paulus o nde. 

33 Yesukmise bi padosye ne ma but Paulus. An 
syaugat ye rai Paulus su rantai koi we. Orge an 
ndobot nje mone do, "Ye gare gum sa u ne? Ye gare 
ben suk sato suma anato nin gu an ne?" 

34 Ye deyo saiye suk yo, ye deyo o saiye suk yo O 
ware, padosye jam nde sukdu gato sangge. Sane, an 
syaugat yesukmise ge bok yo gwat Paulus mu mo 
yesukmise bi nu-i. 

35 Paulus mu kom mo yesukmise bi nu bi jip sa, 
yé mwa ne werwa gu Paulus nggi teker sane sor, 
yesukmise bes Paulus sam an kadit yé mwa ne. 

36 Yé mwa gato boribot Paulus saiye gat do, "Nin gu 
an kwop wé sel" 

37 Yesukmise yo gwat Paulus sok mo nu mit nde tó, 
Paulus ki nai padosye su a Yunani do, "Yenggras, ji 
ndekwa ji ki sukdu wokgan su nan et." Padosye ne ki 
do, "Suma ben anato nan jam nan ki suk su a Yunani 
ne? 

38 Sane nan anato ye Mesir gato suga nyim tepsu 
yekwesu wa yetu ka ribu at gato futma wa gu ye 
Roma gato jom bur ré, ete mu kem mo pe gato kwe 
yo kom mo nde ne, bado?" 

39 Paulus ki do, "Ji nde. Ji anato ye Yahudi, ji bi nat-i 
mo kota Tarsus, kota gato gum kok mo bur Kilikia. 
Yenggras, ji kiwa nan bi os wa ji ki suk su yé mwa ré 
et." 

40 Padosye ne bi os wa Paulus ki suk su yé mwa ne, 
orete Paulus ti mo jip, an bes an syim subere yé mwa 
ne not. Yé mwa ne not, orete an ki nai yé mwa ne su 
ye Yahudi bi a, gato ye kendo do a Ibrani sare do, 

22 t "Yenggras, ji bi nji, nin jammo suk gato ji ki 
re et." 

2Yé jam an ki su a Ibrani sa, yé mwa mone not, yé 
syaretwa, yé yo ba wokgan yo dom nde. Orge Paulus 
ki do, 

3 "Ji anato ye Yahudi. Ji bi im pe ji mo kota Tarsus 
mo bur Kilikia. Ji sye mo kota Yerusalem ré. Yeguru 
Gamaliel duno ji su men bi amui bi sukduno mwa ne 
sino. Ji jam rer re. Ji werwa ji benbot Yefun Allah bi 
sukdu-i su ji mit dik si ji onyar dik sor. Ji mit dik wa 
Yefun Allah tepsu nin. 

“Tomga nyim ji ben sukye nai nje gato simo os be 
gato Yefun Yesus kak ne. Ji ben sukye nai an sor an 
kwop wé. Ji but yebris si nggon sino, ete ji sok an mo 
penjara. 

> Sukye gato ji ben nai ye gato simo os be ne, 
yekwesu mo Yefun Allah bi nu gato gum kok wai, 
yenggras ne jam re, bere an ki rer wa nin jam re. 
Sane dom ye Yahudi bi yepasye e, yekwesu e ne 
gato sum sino wa kibot sukdu, yé mwa ne sino jam 
re, bere an ki re. Ji gwat surat gato an krom wa ye 
Yahudi bi yepasye mo kota Damsyik. Tomga nyim ji 
gwat surat ne mu mo Damsyik, subere yepasye mone 
6s ji but ye gato onyar kem mo Yefun Yesus, subere 
ji kar ma mo Yerusalem wa yé ben sukye nai." 

S"Ji muket os karowa kota Damsyik, kam yo mit 
saresa, ji gensu sukru sye gato rer-rik kadit gu, sukru 
ne rer-rik ne rek wairi wa ji. 

7 Ji ges gwa mo bur. Ji jam yetu ge dik yo ki nai ji 
do, 'Saulus, Saulus, nan ben sukye nai Ji wa suma 
ne? 

8 Ji ki do, 'Yenggras, Nan gum sa u ne?" An ki do, 'Ji 
gum do Yesus, ye Nazaret. Nan ben sukye nai Ji.' 

2Yé bok gato si ji mubot os sino, an sa, me sukru 
ne, sarewo án jam nde sukdu gato Yefun ki nai ji ne 
re. 
10 Orge ji ki o do, 'Sane, ji bi Yekwesu o, ji ben suma 
ne?” Yefun Yesus ki do, 'Nan sun nan mu mo kota 
Damsyik et. Mone yetu ge dik yo bere frot nai nan 
subot suk gato Yefun Allah fro wa bere nan ben ne.' 

11 Yé bok gato si ji ós jowa ji syim gwat ji mu mo 
kota ne, we sukru ne ben ji gro ndu re. 

12 Ji kom mo Damsyik sa, yetu ge dik yo mone gato 
gum do Ananias ma ku ji. An benbot ye Yahudi bi 
sukduno ne petok sor. Ye Yahudi mwa ne sino mone 
bes an gum kok wai o re. 

13 An ma, an ti mo ji de, an ki nai ji do, 'Saulus, ji bi 
nji, nan gro ndo satu it.' Sugane it, ji me an re. 

14Qrge an ki do, 'Yefun Allah gato jom men bi amui 
ne anato bes nan, subere nan jam suk gato tepsu An 
mit. Yefun Allah bes nan subere nan ku Yefun Yesus, 
gato ben sukndo tepsu Yefun Allah mit. Yefun Allah 
bes nan subere nan jam sukdu kadit Yefun Yesus 
dakai syokwet. 

15 Bere nan ki sukdu subot Yefun Yesus nai yé mwa 
ne sino tepsu suk gato nan me su nan gro si suk gato 
nan jam su nan dabe. 

16 Ré yo, nan eswa suma o ne? Nan sun et! Nan bi 
nan nggwa wa ye ras nan mo syur se! Nan ndekwa 
Yefun Yesus subere An nai nan wé kadit sukye gato 
bere nan ku mo sukibit mwa gato nan ben ne.' " 

17 "Orge ji benbot suk gato Ananias ki ne. Ji satu 
mu mo Yerusalem, ji ki suk su Yefun mo Yefun Allah 
bi nu sa, ji me suk tepsu ji semda, wo ji yo sem nde. 

18 Ji me Yefun Yesus ki sukdu, An ki nai ji do, 'Ré 
yo, nan mu kadit Yerusalem kekro, we yé gato kem 
more bere bariwa sukdu gato nan ki subot Ji re.' 

19 Ji ki do, Ji bi Yekwesu o, yé gato kem more jam 
do, ji mubot ye Yahudi bi nu ari, ji ben sukye nai ye 
gato onyar kem mo Nan, ji sok yé ne mo penjara. 

20 Sane dom, yé gu Stefanus kwop sa, ji sokwa, ji 
imo, ji mewa yé gato gu an ne bi san.' 

21 Orge Yefun Yesus ki nai ji do, 'Nan mu sor, Ji 
syogat nan mu kadit ré, nan mu mo os syu kadit ré, 
nan mu mo yewis yi neya bi bur-i. Nan mu ki sukdu 
subot Ji nai yewis yi ne." " 

22 Yé mwa mone jam suk gato Paulus ki ne sor kom 
mo sukdu subot Yefun Yesus syogat an mu mo yewis 
yi sa, yé mwa ne on sa ket Paulus. Yé mwa ne saiye 
nggi do, "Nan gu ye ré kwop wé sor. Ye ré kem mo 
bur ré yo, bere ibit re." 

23 Yé mwa ne maskwa ndo nde, an saiye, an am an 
bi san, an am bofuf mu nim mo gu saresa, 

2#vesukmise bi padosye ne syogat ye gwat Paulus 
mu ngga mo yesukmise bi nu mit. An syogat yé 
kwam Paulus su bus, orete yé ndobot Paulus, subere 
an jam suk gato Paulus ben anato yé mwa maskwa 
teker, ete saiye ket Paulus ne. 

25 Yé rai Paulus wa ye kwam su bus saresa, Paulus 
ki nai ye Roma bi yesukmise bi yesu ge dik yo do, "Ji 
gum sok mo ye Roma bi nje-i, sane nan yo ndobot 
ji nde t6, ete nan kwam ji su bus nyim ne te, bere 
tepsu ye Roma bi sukduno-i, bado siri kadit e?" 

26 Yesukmise bi yesu ne jam suk gato Paulus ki ne 
sa, an mu ki nai yesukmise bi padosye ne, an ki do, 
"Yenggras, ye gare an gum sok mo ye Roma bi nje-i, 
sane nan syogat men kwam an su bus wa suma ne?" 

27 Sane padosye ne mu ndobot Paulus do, "Sangge, 
nan gum sok mo ye Roma bi nje-i bado?" Paulus ki 
do, "Sangge, ji gum sok mo ye Roma bi nje-i re." 

28 Orge padosye ne ki do, "Ji syo sugum mwa nai 
ye Roma, ete ye sok ji gum mo ye Roma bi nje-i." 
Paulus ki do, "Sarewo ji bi im kem su ji, ete ye nai ji 
gum mo sok ye Roma bi nje-i mone it." 

29 Sugane it, yesukmise bi padosye gato ndobot 
Paulus ne mu kadit re, yé bok ne nyuwa re. Sane 
dom, padosye ne nokwa, we an ben suk siri kadit ye 
Roma bi sukduno-i. An syogat ye rai Paulus su rantai 
anato siri, we Paulus gum sok mo ye Roma bi nje-i. 
Sane padosye ne nyu it. 

30 Yesukmise bi padosye ne iwa jam suk gato ben 
ye Yahudi mwa ne maskwa ket Paulus. Padosye ne 
iwa jam rer kom mo mit. Sane bi ik, ete padosye ne 
kendo ye Yahudi bi yepasye si yekwesú gato sum 
sino wa kibot sukdu, subere yepasye mwa ne sum 
sino. Orge an sombok rantai wé kadit Paulus. An 
gwat Paulus mu ti mo ye Yahudi bi yepasye mwa ne 
gwem. 

23 1 Paulus sokwa yepasye bok ne, an ki do, "Ji 

bi nji, kadit ketke sor kom mo kam ré, ji ben 
Yefun Allah bi suk-i sisu ji mit dik, ji mit kem pe mo 
Yefun Allah, ji yo brek kadit An wokgan yo dom nde. 

2 Sane yekwesu gato gum kok wai mo Yefun Allah 
bi nu ne syogat ye gato ti karowa Paulus gwa Paulus 
mo an syokwet. 

3 Orge Paulus ki nai yekwesu ne do, "Bere Yefun 
Allah gwa nan re. Nan ben nan nggwa tepsu ye gato 
ben Yefun Allah bi suk-i, sarewo nan mit-i tara re. 
Nan kem mone, nan ndobot ji, sawe ji ben suk yo 
siri kadit Musa bi sukduno-i, sarewo nan syogat ye 

gwa ji, sane nan dakai ben suk siri kadit Musa bi 
sukduno-i ne it." 

“Ye gato ti karowa Paulus ki do, "Nan kabor 
yekwesu gato gum kok wai mo Yefun Allah bi nu 
sane nde." 

> Sane Paulus ki do, "Ji bi nji, ji jam nde yekwesu 
gato gum kok wai mo Yefun Allah bi nu anare. Ji ki sa 
gado ne siri re, we Musa bi sukduno duwe do, 'Men 
ki sukibit ket men bi yekwesu nde." " 

SPaulus jam do yepasye mone deyo ye Farisi, deyo 
ye Saduki, sane an ki nai yepasye bok ne sino do, "Ji 
bi nji, ji anato sok mo ye Farisi. Ji bi ai ye Farisi dom. 
Ye gwat ji ma more wa ndobot ji mo sukduno dik yo 
gato ji kwabom kam mo, sare do, ye gato kwop, bere 
Yefun Allah sun kadit sukkwop re." 

7 Paulus ki sane, orge ye Farisi si ye Saduki duwer 
yu mo sukduno ne it anane. Yepasye mone wat i-we, 
yé duwer yu mo sukduno ne. 

8(Ye Saduki duno nje do, Yefun Allah yo sun 
nje kadit sukkwop nde. Ye Saduki duno nje o do, 
malaikat yo mo nde. Ye Saduki duno nje o do, suk 
sato aboksye e, yerom e ne yo mo nde. Sarewo ye 
Farisi duno nje do, Yefun Allah sa, sun nje kadit 
sukkwop. Ye Farisi duno nje o do, malaikat e, suk 
sato aboksye e, yerom e ne mó.) 

?Yepasye bok ne saiye ket yu, ete yeguru agama 
ge bok yo gato sok mo ye Farisi. An ti an duwer ye 
Saduki mone nggi sare do, "Men nut do ye gare yo 
ben sukibit yo mo nde. Malaikat e, aboksye e ne do 
ki suk su an yo, sukibit anane nde." 

10 Ye duwer yu nggi, nggi, nggi sor, yesukmise bi 
padosye nyuwa, sawe bere ye gwa Paulus kete mone 
or re. Sane padosye ne syogat yesukmise mu nai 

Paulus wé kadit yepasye ne, ete gwat an mu mo 
yesukmise bi nu-i. 

11Tk bi noru, Yefun Yesus ma ti karowa Paulus, an 
ki do, "Nan nyu nde! Sukdu gato nan ki subot Ji nai 
nje mo Yerusalem jam, bere nan waii ki nai nje mo 
kota Roma ne jam dom." 

12 Bi ik nyotkwo ye Yahudi ge bok yo sum tepsu 
yeko wa gu Paulus wé. Yeko ne tom su Yefun Allah 
do, "Men git sugit nde, men da syur dom nde sor, 
men gu Paulus kwop wé or et." 

13 Yeko ne anato tepsu yetu ge musyu at wai re. 

14Yeko mu ki nai yekwesú mo Yefun Allah bi nu si 
ye Yahudi bi yepasye do, "Men tom su Yefun Allah 
do, men yo git sugit nde sor, men gu Paulus kwop 
wé or et. 

15 Sane yo, nin si yepasye si yekwesu gato sum wa 
kibot sukdu ne mu ndek mo yesukmise bi padosye ne 
do, padosye ne top Paulus ma wa nin ndobot an o et. 
Nin ben sato nin iwa jam subot suk gato Paulus ki ne 
rer kom mo mit o et. Sane men eswa an mo os mit 
sor, an yo kom more nde tó, men gu an kwop wé re." 

16 Sarewo Paulus bi nyanggon bi payebris jam os 
gato yeko fro ne sa, an mu mo yesukmise bi nu, an 
ki napyo nai Paulus jam. 

17 Orge Paulus kendo ye Roma bi yesukmise bi yesu 
ge dik yo ma, ete an ki nai yesukmise ne do, "Pa ré 
bi sukdu wa ye Roma bi yesukmise bi padosye jam, 
sane nan top pa mu mo padosye ne et." 

18 Sane yesu ne gwat pa ne mu mo yesukmise bi 
padosye. Yesu ne ki nai padosye ne do, "Paulus gato 
men but ne, an kendo ji, ete an ndekwa ji top pa ré 
ma mo nan, we pa bi sukdu gato pa iwa ki nai nan 
jam." 

12 Yesukmise bi padosye jom pa ne syim, an si pa 
mu mo pe gato ko kadit yé bok gato mone, or an ki 
nai pa ne do, "Nan ki nan bi sukdu-i nai ji jam et." 

20 Pa ne ki do, "Ye Yahudi tom yu wa an ma ndek 
nan do, ik, ete nan top Paulus mu mo ye Yahudi bi 
yepasye si yekwesu gato sum sino wa kibot sukdu, 
subere an ndobot Paulus satu o, subere an jam subot 
sukdu gato Paulus ki ne rer kom mo mito et. Ye 
kidar ko ne. 

21 Sane nan top Paulus nde, we an tepsu yeko ge 
musyu at eswa Paulus mo os mit wa an gu kwop wé. 
Yeko ne tom su Yefun Allah do, an git nde, an da 
syur nde sor, an gu Paulus kwop wé or et. Yeko ne 
fro os ne or re. An kem kret sukdu kadit nan sor." 

22 Padosye ki suknapa wa pa ne do, "Nan frot sukdu 
gato nan ki nai ji ré nai ye yi nde." Orge padosye 
syogat pa ne mu. 

23 Orge padosye ne kendo ye Roma bi yesukmise bi 
yesu ge we yo ma. An ki nai ye we ne do, "Nin ka we 
fro yesukmise ge wotin we, si yesukmise ge musyu 
mufit gato it mo kuda, si yesukmise ge wotin we gato 
gwat yor, subere noru, jam musi, nin yé bok ne sino 
mu mo Kaisarea. 

24 Nin ka we fro kuda dik yo wa Paulus it mo, subere 
nin sino top an mu mo yenggras Gubernur Feliks sisu 
ndo." 

25 Qrete padosye ne krom surat wa Gubernur Feliks 
sare do, 

26 "Surat ré ji krom wa nan yenggras yepasye 
Gubernur Feliks. Ndo mo nan, kadit Klaudias Lisias. 

27 Ye gato ji top mo nan ré, ye Yahudi but, ete 
bergan gu an kwop wé, sarewo ji si ji bi yesukmise 

ge bok yo mu nai an kadit, we ji jam do an gum sok 
mo ye Roma bi nje-i. 

28 Ji iwa ji jam suk gato ye ndak an su, sane ji top 
an mu mo ye Yahudi bi yepasye si yekwesu gato sum 
wa kibot sukdu. 

22 Ji me mone do, ye ndak an mo Musa bi sukduno-i, 
sarewo ye yo ndak an mo sukibit tepsu men ye Roma 
bi sukduno-i yo mo nde. An yo ben suk yo siri kadit 
men bi sukduno-i tepsu men gu an kwop mo nde, an 
ben suk yo siri tepsu men rai an mo penjara dom 
nde. 

30 Ji jam yé sum yeko wa gu an wé sa, ji syogat yé 
top an mu ku nan it anane. Sane dom, ji syogat ye 
gato ndak an waii mu ki an bi sukdu-i nai nan jam 
et." 

31 Sane yesukmise bi yesu ge we ne ben suk gato 
padosye ki ne. An we gwat Paulus su noru ne mu 
kom mo kota Antipatris. 

32Bi ik, ete yesukmise gato it mo kuda gwat Paulus 
mu kom mo Kaisarea, wo yesukmise yi ne satu mo bi 
nu. 

33 Yesukmise mo kuda ne mu kom motu sa, an top 
Paulus, an syo surat ne nai yenggras Gubernur Feliks. 
34 Yenggras Gubernur baca surat ne, or yenggras 
ndo do, "Ye re ma kadit bur u ne?" Ye ki do, "An ma 

kadit bur Kilikia." 

35 Orge yenggras Gubernur ki do, "Ye gato ndak nan 
ma kom more it yo, bere men kibot nan bi sukdu." 
Orge yenggras syogat yesukmise mewa Paulus mo 
Herodes bi nu sye. 

24 1 Kam mumek rek, orete yekwesu gato gum 
kok wai mo Yefun Allah bi nu gato gum do 
Ananias, yenggras ne si ye Yahudi bi yepasye ge 

bok yo, si yetu ge dik yo gato owa ki an bi sukdu-i 
mo yepasye gwem sisu ndo gato gum do Tertulus, 
an sino ma kom mo Kaisarea. An sino ma, an ndak 
Paulus mo yenggras Gubernur gwem. 

2 Feliks syogat ye kar Paulus ma sa, Tertulus ki bi 
sukdu sare do, "Yenggras Gubernur, nan jowa men 
nam, sane men sino mo bur ré yo ku sukye nde, wo 
men kem not it. Nan bi sukjimnut ne ko, nan nutbot 
suk gato bere bor su kam sari ne ma anato nan jowa 
men sisu ndo, kwa gato ibit nan ben ndo satu, nan 
ben suk gato ndo wa men sino sor. 

3 Yenggras, nan sa, mo pe mwa ne sino, si mo suk 
mwa ne sino, nan ben sukndo wai o re. Sane men ki 
ndo mwa mo nan mo suk mwa gato nan ben ndo wai 
O re. 

“Ré ne, ji yo ki sukdu mwa ok o nde, wo ji ki sukdu 
wokgan subot ye gare wa nan jam. Ji ndekwa nan 
syaretwa suk gato men ndak ye ré su ne et. 

“Men me do, ye gare ben sukibit. An krokgat ye 
Yahudi, an ben ye Yahudi maskwa yu e, an ben ye 
Yahudi saiye daret e ne mo bur ré iwedewe. An 
yekwesu, an gwat ye Nazaret bi sukdu-i ki frekbot 
buryo-buryo. 

6 An werwa an gwat sukdu ne sok mo Yefun Allah bi 
nu-i, ete gwat os ibit wa men mo nu ne, sane men 
but an kadit re. [Men ki nai yu mone do, men gwat 
an mu mo yekwesu wa ye ndobot an tepsu Musa bi 
sukduno ware, 

7 vesukmise bi padosye gato gum do Lisias ma nai 
an wé kadit men. 

8 Orete Lisias syogat ye gato ndak an ma ki bi 
sukdu-i mo nan gwem sor.] Yenggras, nan dakai 

ndobot an, bere nan jam suk gato men ndak an su 
ne sangge." 

?Ye Yahudi gato mone waii kabor Paulus gum dom. 
Ye Yahudi ne ki do, sukdu mwa gato Tertulus ki ne 
sangge sino. 

10 Yenggras Gubernur ef an syim, subere Paulus ki 
bi sukdu-i sa, Paulus ki do, "Ji jam do, nan, yenggras, 
nan ndobot nje, nan kibot nje bi sukmaskwa mo bur 
ré nam it, sane ji mit iwa ji ki ji bi sukdu-i gwawa ji 
nggwa mo nan gwem. 

11 Kam musyu dik sop we ga nyim, yo wai nde, ji mu 
mo Yerusalem wa ji gwat suksom wa ji som Yefun 
Allah mone, nan ndo mo ye yi neya, bere ye ki re. 
“Ye gato ndak ji ré, an ku ji mo Yefun Allah bi nu. 
An yo ku ji si ye yi duwer yu mone nde. An yo me ji 
krokgat yé mwa mo ye Yahudi bi nu ari subere ye 
maskwa yu dom nde. An yo ku ji krokgat ye Yahudi 
mo pe yi dom nde. 

13 An ndak ji daret ko ré go! Suk gato an ki ne yo 
sangge mo nde, an bi sukdu i-ke yo mo nde. 

14 Sarewo sukdu kwa dik yo gato an ki ne sangge. 
Yefun Allah gato jom men bi amui, sangge ji som 
Yefun Allah ne mo gato ji simo os gato Yefun Yesus 
duno men su ne. Sarewo yé gato ndak ji ré nut do 
os ne siri re. Wo ji simo os ne, we ji onyar kem mo 
sukdu gato tepsu Musa si yenabi bok ne bi sukdu-i 
ne. 

15 Sane dom, yé gato ndak ji ré, an kwabom kam 
mo Yefun Allah sare do, bere Yefun Allah sun men 
yetu bok ne sino -- ye gato ben bi suk-i ndo si ye gato 
ben bi suk-i ibit. Ji dom ji kwabom kam mo Yefun 
Allah do, bere An sun men yetu sino kadit sukkwop. 

16 Sane, kamdik-kamdik ji wergat ji dakai wa ji 
benbot sukdu gato ji onyar kem mone, subere mo 
suk mwa gato ji ben mo Yefun Allah si yetu gwem ne 
ndo sino, kwa gato ibit yo mo nde, kwa yo gato siri 
kadit ji bi sukjimnut gato ndo mo ji mit ne yo mo nde. 

17 Tahun bok yo, ji yo ba mo Yerusalem mo nde, wo 
gabere ji ba wa ji gwat sugum ma wa ji syo nai ye 
Yahudi gato yewa suk mone. Ji gwat suksom wa ji 
som Yefun Allah su dom. 

18 Ji un Yefun Allah saresa, an ku ji mo Yefun Allah 
bi nu de mo ros de mit ne. Sugane ji simo upacara 
wa ji dakai fro nggwa sisu ndo mo Yefun Allah gwem 
tepsu men ye Yahudi bi sukduno. Yetu mwa yo si ji 
mone nde, ji si ye yi yo duwer yu mone dom nde, ji 
yo krokgat nje maskwa yu mone dom nde. 

19 Ye Yahudi ge bok yo kadit bur Asia ma mo nu ne. 
An dakai maskwa ket ji mone. An ma more kibot suk 
gato ben an maskwa ket ji sa, bere nan jam re. 

20 An yo ma nde, wo ye gato ma ré, an ki sukdu 
subot suk gato ye Yahudi bi yepasye kibot ji ne. An 
kibot sukibit gato yepasye ne ndak ji mone ete ndo. 

21 An nut do, ji ben sukibit anato tepsu sukdu kwa 
dik yo gato ji ki mo yepasye ne bado? Sukdu gato ji 
ki ne anare, 'Su kam ré, nin ndobot ji mo sukduno 
gato ji kwabom kam mo Yefun Allah sare do, ye gato 
kwop, bere Yefun Allah sun kadit sukkwop o re.' " 

22 Feliks jam sukdu subot os gato Yefun Yesus kak 
ne sisu ndo. An jam Paulus bi sukdu-i kom mone sa, 
an ki do, "Men kibot Paulus bi sukdu-i ne o nde, wo 
men kem kret padosye Lisias ne ma, ete men kibot 
kom mo pe gato or mo." 

23 Orge Feliks syogat ye Roma bi yesukmise bi yesu 
dik yo mewa Paulus mo penjara. Feliks syogat yesu 

rai Paulus krat nde, wo an misyar Paulus bi yesyim 
dakai ma subere Paulus bi yesyim 6s Paulus mo suk 
gato Paulus yewa ne. 

24 Kam bok yo o, Feliks si bi nggon gato gum do 
Drusila, mom ye Yahudi, an we ma mo kota ne o. 
Feliks kiwa ye mu kar Paulus ma. Paulus ma, orge 
Feliks syaretwa Paulus ki sukdu subot os ndo gato 
Yesus Kristus kak wa men yetu ne. Paulus ki do, ye 
gato onyar kem mo Yefun Yesus, bere Yefun Allah 
nai ye ne gum sok mo An bi rus-i. 

25 Paulus ki sukdu subot sukndo gato Yefun Allah 
mit iwa men yetu ben ne nai Feliks jam. Paulus nuk 
subot suk gato men ben subere men mewa men 
nggwa sisu ndo. Paulus nuk subot kam sari ne ma, 
bere Yefun Allah ma ndobot yetu bok ne sino. Paulus 
ki subot suk saresa, Feliks nyuwa, or Feliks ki do, 
"Tep it. Nan mu yei sane sor kam yo o, ete bere ji 
kendo nan ma o." 

26 Feliks da kendo Paulus ma nuk sukdu su an wam 
bok yo subere an jam sor nde, wo Feliks iwa Paulus 
syo sugum nai an, subere Feliks sombok Paulus wé 
ware, Paulus yo syo sugum nai an nde. 

27 Tahun we, orge yenggras Perkius Festus win 
Feliks tepsu Gubernur. Sugane Feliks iwa ben suk yo 
gato ye Yahudi iwa ne, sane an misyar Paulus mo 
penjara. 

25 1 Festus ma mo bur ne, or kam gri rek, ete 
Festus mu kadit Kaisarea mu mo Yerusalem. 
2Mone, ye Yahudi bi yepasye si yekwesu mo Yefun 
Allah bi nu ku Festus. An ki sukdu subot sukibit gato 
Paulus ben ne nai yenggras ne jam. 

3 An wergat Festus, subere Festus 6s an, an werwa 

Festus ben suk gato an iwa ne sugane it. An ndekwa 

Festus syogat ye gwat Paulus ma mo Yerusalem. An 
wergat yenggras ne sane, we an fro yeko eswa gu 
Paulus kwop we mo os mit. 

“Festus ki do, "Paulus kem mo penjara mo kota 
Kaisarea. Ji yo gwat an ma more nde, wo bere ji 
dakai mu mone. 

> Sa ndo sa, nin ye Yahudi bi yekwesu bok yo si ji 
mu mone, or, an do ben suk yo gato ibit mó yo, bere 
men kibot sukibit gato nin ndak an su ne." 

SFestus kem su ye Yahudi mo Yerusalem sor kom 
mo kam munggwo rek yo, kam musyu rek yo, orete 
an mu mo Kaisarea. Festus mu kom motu, bi ik, ete 
an kem wa ye kibot suk. Festus syogat ye mu kar 
Paulus ma. 

7 Paulus ma mone sa, ye Yahudi bok gato ma kadit 
Yerusalem ne, an ti wairi wa Paulus, an ki subot 
sukibit gato Paulus ben ne, an ndak Paulus, sarewo 
an yo bi sukdu i-ke yo mo nde. 

8 Orete Paulus ki do, "Nde re, ji yo ben sukibit gato 
ye ndak ji su mo nde. Ji yo ben suk yo siri kadit ye 
Yahudi bi sukduno-i nde. Ji yo ben suk yo siri kadit 
sukduno gato ye ki mo Yefun Allah bi nu nde. Ji yo 
ben suk yo siri kadit Kaisar bi sukduno-i dom nde." 

? Festus iwa ben suk gato ye Yahudi bok ne iwa, 
sane an ki nai Paulus do, "Nan fro wa nan mu mo 
Yerusalem wa men kibot sukdu ré mo ji gwem mone, 
bado?" 

10 Paulus ki do, "Men mu mo Yerusalem wa men 
kibot sukdu ré wa suma ne? Su ré ji ti mo nan gwem 
re. Kaisar anato bes nan wa kibot suk sato ré, sane 
men kibot su ré it. Ji yo ben sukibit ket ye Yahudi 
nde, nan dakai jamwa re. 

11 Ji do ben suk yo siri kadit ye Roma bi sukduno-i 
tepsu ye gu ji kwop mone it yo, ji simo sor. Sarewo 
suk gato ye Yahudi ki ré yo sangge nde yo, ye yo 
nggiwa syo ji mo án syim-i nde. Ji kiwa Kaisar dakai 
kibot ji bi sukdu ré sor." 

12 Festus ndo mo ye gato ós an mo suk gato Paulus 
ki ne, orge Festus ki do, "Nan kiwa Kaisar kibot suk 
ré, sane bere nan mu ku Kaisar bi yepasye mo kota 
Roma wa kibot sor." 

13 Kam bok yo o, orete yepasye yeraja Agripa si 
an bi nyanggon gato gum do Bernike ma mo kota 
Kaisarea wa an we ku Festus ete ki ndo mo an. 

14 An we kem mone kam bok yo, sane Festus si an 
we kibot sukdu gato yé ndak Paulus su ne. Festus ki 
do, "Feliks misyar yetu ge dik yo kem mo penjara. 

15 Ji mu mo Yerusalem sa, ye Yahudi bi yepasye si 
yekwesú mo Yefun Allah bi nu ki subot sukibit gato 
ye ne ben. Ye Yahudi ne ndekwa ji syokom ye gu an 
kwop mo sukibit ne. 

16 Ji ki nai ye Yahudi bi yekwesu bok ne do, men ye 
Roma yo syogat ye gu nje kwop mo suk gato ye ndak 
an mone nde tó, men kibot sino et. Yé gato ndak 
ye ne ki bi sukdu-i ne, or o ye ne waii ki bi sukdu-i 
gwawa an dakai o. Men kibot sino digane, orete men 
nai sukjimnut mone. 

17 Sane ye Yahudi ne ma mo kota Kaisarea ré sa, ji 
yo ben suk yo o nde, wo bi ik, ete ji sum nje wa men 
kibot sino. Ji syogat yé mu kar ye ne ma. 

18 Ji nut do, bere ye ki sukibit gato ye ne ben ware, 
yé gato ndak ye ne ti mo ji gwem ndak ye ne sa, 
sukibit yo mo nde, 

12 wo an ki subot suk yo mo ye Yahudi bi sukduno-i 
gato an si ye ne duwer yu mo. An si ye ne duwer yu 

mo yekri ge dik yo gato gum do Yesus. Ye gato gum 
do Paulus ne ki do, Yesus gane mbau satu. 

20 Sane kadit ne o, ji nalar mo os gato ndo. Ji jam 
nde os koirut ware, sane ji ki do, 'Nan fro wa nan mu 
mo Yerusalem wa men kibot sukdu ré mo ji gwem 
mone, bado?" 

21 Sarewo Paulus bariwa re, wo an kiwa Kaisar dakai 
kibot sukdu ne sor. Sane ji syogat ye mewa an mo 
penjara more, sane sor men ku os wa men top an 
mu ku Kaisar mo kota Roma." 

22 Orge Agripa ki nai Festus do, "Ji dakai iwa jam ye 
ne bi sukdu-i." Sane Festus ki do, "Ik, ete nan jam ye 
ne bi sukdu-i." 

23 Bi ik, ete Agripa si Bernike ma mo nu sye ne. An 
we yepasye, sane an we mubot os sa, yé sara, yé 
kamo wa. An we sok mo nu gato ye kibot suk ne mit. 
An we si yesukmise bi padosye ge bok yo si yekwesu 
ge bok yo mo kota ne, an sino sok mo nu mit ne. 
Orge Festus syogat ye mu kar Paulus ma, ete Paulus 
ma ti mone. 

24 Orge Festus ki do, "Yenggras yeraja Agripa, si 
yenggras sino, men me ye ré, ye Yahudi bok ne sino 
wergat ji mo Yerusalem si Kaisarea dom, subere ji 
syogat ye gu an kwop. Ye Yahudi bok ne sino saiye 
mo an do, 'Ye ré kem mo bur ré o nde.' 

25 Sarewo an yo ben suk yo siri kadit ye Roma bi 
sukduno-i tepsu ji syogat ye gu an kwop yo mo nde. 
Sarewo an kiwa Kaisar dakai kibot an bi sukdu-i, sane 
ji nai sukjimnut do, bere men top an mu mo Kaisar 
mo kota Roma. 

26 Sarewo ji jam nde suk gato bere ji krom wa 
Kaisar subot an. Sane ji kar an ma ku nan, yenggras 
Agripa nyim si yenggras bok ré sino wa nin ndobot 

an, subere kadit ne, ji fro sukdu wa ji krom mo surat 
wa ji bi mu mo Kaisar, 

2/ we, ji nut do, men top ye gato men but ete 
sok mo penjara ne mu mo Kaisar yi nde, wo men 
krombot sukibit gato an ben ne et." 

26 1 Orge yenggras Agripa ki nai Paulus do, "Ré 

yo, nan ki sukdu gwawa nan dakai et." Sane 
Paulus bes an syim, subere ye jam an ki suk it anane. 
An ki do, 

2"Yenggras yeraja Agripa, kam ré ne, ji mit iwa ji 
ti mo nan gwem gwawa ji dakai mo sukibit gato ye 
Yahudi ndak ji su ne. 

3 Ji mit iwa wai o re, we nan jam men ye Yahudi 
bi sukduno-i si suk gato men ye Yahudi duwer yu 
mó. Sane yo, ji ndekwa nan syaretwa ji bi sukdu-i ne 
sino, nan misyar kwa wokgan yo dom nde. 

“Ye Yahudi bok ne sino jam ji kadit ji ka yemsok 
sane sor kom mo ji ka yenggras ré. Yé jam suk gato 
ji ben mo ji bi bur-i sor nde, wo yé jam suk mwa gato 
ji ben mo kota Yerusalem dom. 

> Nam it, an jam ji. Nan ndobot an, án imo yo, bere 
án ki rer do, ji anato sok mo ye Farisi. Men ye Farisi 
anato ye Yahudi bi yetu ge bu dik yo gato simo Musa 
bi sukduno sisu men mit dik si men onyar dik, men 
brek kadit wokgan yo dom nde. Men jom sukduno ne 
Krat wai kadit yé bu yi neya. 

6 Ji sok mo ye Farisi anato ji kwabom kam mo Yefun 
Allah do, bere An sun men kadit sukkwop tepsu An 
tom su men bi amui. Sane kadit ji kwabom kam mo 
Yefun Allah anato, su ré, nin ndobot ji more. 

7 Suk gato Yefun Allah tom ne, men ye Yahudi yewis 
musyu dik sop we ne sino onyar kem mó, sane men 
werwa men ben Yefun Allah bi suk-i noru nombrak 

sor. Yenggras, ji kwabom kam mo suk gato Yefun 
Allah tom ne, sane anato ye Yahudi ki ji gum ibit 
mone. 

8 Suma ben anato yé nut do Yefun Allah yo nggiwa 
sun yetu kadit sukkwop nde ne? 

2 Ji dom, su ketke ji nut mo ji syidem do, 'Ji ben 
sukye nai ye gato onyar kem mo Yefun Yesus, ye 
Nazaret ne. Ji werwa ji ben sukye nai an petok sor.' 

10 Ji ben sukye nai an mo Yerusalem. Ji ku surat 
kadit yekwesú mo Yefun Allah bi nu, subere ji ku 
suktinggi wa ji but yé gato onyar kem mo Yefun 
Yesus ete ji gwat mu sok mo penjara. Yé gu ye gato 
onyar kem mo Yefun Yesus ge dik yo kwop wé sa, ji 
imo. 

11 Wam bok yo ji mubot ye Yahudi bi nu ari wa ji 
ben sukye nai ye gato onyar kem mo Yefun Yesus. Ji 
wergat án subere án misyar Yefun Yesus, ete kiket 
Yefun Yesus gum ibit. Ji on sa ket án sane, ji mubot 
kota Yerusalem sor nde, wo ji mu mo kota yi mo bur 
yi subere ji ben sukye nai án mone dom." 

12"Kam dik yo ji mu mo Damsyik. Yekwesú mo 
Yefun Allah bi nu krom surat gato ji gwat wa ji ku 
suktinggi wa ji ben sukye nai yé gato onyar kem mo 
Yefun Yesus gato kem mone. 

13 Kam yo mit, ji mubot os saresa, ji me sukru sye 
gato rer-rik kadit gu, sukru ne rer-rik ne rek nggi wai 
kadit kam. Sukru rer-rik ne rek wairi wa ji si yé gato 
si ji mubot os ne. 

14 Men sino ges gwa mo bur, ete ji jam yetu ge dik 
yo ki suk su a Ibrani, an ki do, 'Saulus, Saulus, nan 
ben sukye nai Ji wa suma ne? Nan ben sukye nai Ji 
anato ri ma nan dakai ku sukye mo koirut sor.' 

15 Orge ji ki nai an do, 'Yenggras, Nan gum sa u 
ne” Yefun Yesus ki do, 'Ji gum do Yesus. Nan ben 
sukye nai Ji. 

16 Ré ne nan sun et. Ji kadum Ji nggwa nai nan wa 
Ji bes nan tepsu Ji bi pakwerut, Ji bes nan wa nan 
mu ki sukdu subot Ji nai nje jam. Nan ki sukdu gato 
nan me su nan gro si suk gato bere Ji kadum nai nan 
dom. 

17 Bere Ji nai nan kadit sukye gato nan dakai bi 
yewis-i si yewis yi neya ben nai nan. Ji syogat nan 
mu mo an sino, 

18 subere nan ki sukdu subot Ji kak an bi sukjimnut, 
subere an kwet kadit ndendu bi os-i ete brek ma simo 
os gato ndo ne sor. Ji syogat nan mu mo an, subere 
an misyar yerom e, aboksye e ne bi suktinggi-i ete 
brek ma jammo Yefun Allah bi suktinggi-i. An onyar 
kem mo Ji, sane bere Yefun Allah ki do, sukibit gato 
an ben ne or kadit an, Yefun Allah yo nutbot o nde. 
Sane dom, an gum sok mo Yefun Allah bi rus-i.' " 

12"Yefun Yesus ki sukdu ne nai ji kadit gu, sane 
yenggras yeraja Agripa, ji werwa ji benbot suk gato 
Yefun Yesus ki ne. 

20 Sane ji mu ki sukdu subot Yefun Yesus. Su ketke 
ji ki sukdu ne mo ye Yahudi mo kota Damsyik, or ji 
mu ki sukdu ne mo kota Yerusalem o, orete ji mubot 
bur Yudea ne sino. Ji ki sukdu subot Yefun Yesus nai 
yewis yi dom. Ji ki sukdu sare do, 'Nin kwet kadit 
sukibit gato nin ben ne. Nin brek kadit os ibit, ete 
nin simo Yefun Allah bi os-i gato ndo. Nin ki su nin 
syokwet sor nde, wo nin ben sukndo tepsu ye gato 
kwet, subere yé jam do, nin kwet it.' 

21 Ji kibot Yefun Yesus sane anato ye Yahudi but ji 
mo Yefun Allah bi nu de mo ros de mit ne, an werwa 
an gu ji kwop, 

22 sarewo Yefun Allah ós ji kadit ketke sor kom mo 
kam re. Saneji ti more, ji ki sukdu subot Yefun Yesus 
nai yepasye si pa wokgan ne sino jam. Sukdu gato ji 
ki re siri kadit yenabi bok ne si Musa bi sukdu-i nde, 
wo suk gato ji ki ré anato tepsu suk gato yenabi si 
Musa ki do, bere bor re. Ji ki ji bi sukdu-i sare do, 

23 Kristus gato Yefun Allah tom su men bi amui do, 
An syogat ma mo bur ré wa nai men yetu kadit sukye 
ete jowa men, Yefun Allah bi ma re, ete yé ben sukye 
nai Kristus, yé gu An kwop wé. Orge Yefun Allah sun 
An kadit sukkwop re. An anato ye gato sun su futmo 
ne. An kwop or, An sun o subere An kak os ndo wa 
An dakai bi yewis-i si yewis yi neya sino dom." 

24 Paulus ki bi sukdu-i saresa, Festus saiye do, 
"Paulus, semda ben nan it anare. Nan farkor mwa 
teker anato semda ben nan ko ré go!" 

25 Sarewo Paulus ki do, "Sane nde re. Yenggras 
Festus, semda yo ben ji nde, wo suk gato ji ki ré, 
sangge. Ji bi sukjimnut kas sisu ndo sor. 

26 Yeraja Agripa sa, an jam subot suk gato ji ki ré, 
sane ji ki ji bi sukdu-i ne rer, ji yo gurik kwa yo dom 
nde. Suk mwa gato yé ben nai Yefun Yesus, yeraja 
jam sino it, ji jamwa re, we suk gato yé ben nai Yefun 
Yesus, yé ben mo bobor, yé mwa jam sino re." 

27 Orge Paulus ki nai yeraja Agripa do, "Yenggras 
Agripa, nan onyar kem mo suk gato yenabi bok ne 
ki ne, bado? Ji jam do, nan sa, jammo yé bok ne bi 
sukdu-i re." 

28 Orge Agripa ki nai Paulus do, "Nan nut do, nan 
werwa ki nan bi sukdu-i nai ji, bergan sor ete ji nai 

sukjimnut wa ji jammo Yefun Yesus tepsu ye Kristen 
it, bado?" 

29 Paulus ki do, "Bergan yo o, ndo yo, nam o, ndo 
yo, wo ji ki suk su Yefun subere nan sor nde, wo 
yé bok ne sino gato jam suk gato ji ki su kam ré 
nai sukjimnut wa án jammo Yefun Yesus tepsu ye 
Kristen. Ji iwa yé bok ne sino ye Kristen tepsu ji, wo 
ji bari yé rai án sino su rantai sato yé rai ji su ne." 

30 Kom mo rut, yenggras Agripa e, yenggras 
Gubernur Festus si Bernike si yé gato kem mone sino 
ti, 

31 or án sino mu kadit nu ne. An sino mu saresa, an 
ki nai yu do, "Ye gare yo ben suk tepsu men syogat 
ye gu an kwop nde. An yo ben suk tepsu men sok an 
mo penjara dom nde." 

32 Orge Agripa ki nai Festus do, "Ye gare kiwa Kaisar 
kibot an bi sukdu-i ne, ondesor sa, nan sombok an 
wé sor." 

27 1 Yé nai sukjimnut do, Paulus mu mo bur 

Italia, sane men meret kapal yo wa men simo. 
Men ku kapal wa men simo sa, ye syo Paulus si yetu 
ge bok yo mo penjara ne mo ye Roma bi yesukmise 
bi yesu ge dik yo syim. Yesukmise ne gum do Yulius, 
an sok mo yeko gato ye kendo do, "Kaisar dakai bi 
Pasukan." 

?Men it mo kapal, gato ma kadit kota Adramitium. 
Ye fro kapal ne wa bere mubot sem de mo bur 
Asia. Men simo kapal ne mu kadit kota Kaisarea. Ye 
Makedonia ge dik yo gato gum do Aristarkhus, an ma 
kadit kota Tesalonika, an si men mo kapal ne. 

3Bi ik, ete men mu kom mo kota Sidon. Men is 
mone. Yulius ben sukndo su Paulus, an misyar Paulus 

mu ku Paulus bi yesyim mone, subere yesyim ne ós 
Paulus mo suk gato Paulus ye mo. 

“Orge me mu kadit Sidon, men it mo kapal ne o. 
Men muket ef Siprus sem de, we nobu kas nggi mo 
men gwem. 

> Orge men mu ti o, men wai kadit bur Kilikia si bur 
Pamfilia, or men mu kom mo kota Mira mo bur Likia. 

6 Mo kota ne, yesukmise bi yesu ne ku kapal dik yo 
o gato ma kadit kota Aleksandria. Kapal ne mu mo 
bur Italia. Sane yesukmise syogat men simo kapal 
ne. 

7 Kam bok yo, kapal ne mu pare, men yo mu ndo 
nde sane sor, kom mo rut men karowa kota Knidus. 
Nobu kas nggi teker, sane men yo is mone nde, wo 
men mu mo ef Kreta. Men muket ef bot sem de, 
karowa bogwem Salmone. 

8 Men muket ef bot sem de, men yo mu sisu ndo 
nde. Men mu sor, men mu kom mo ré dik yo gato 
gum do Ré Ndo. Ré ne karowa kota Lasea. 

2 Men bi win pare bot sem ne sor kom mone. Sane 
ye Yahudi bi Kam Sye gato ye kendo do, "Men kem 
ndo su yu,” yé konwa or re. Sane nobu kas nggi wai 
o re. Men bi win sisu ndo o nde, we aina gato nobu 
ne kas it. Sane Paulus ki suknapa nai án sino do, 

10"Ji bi nji, ré yo, men bi win sisu ndo o nde. Men 
werwa men mu o yo, bere men ku sukye wai o re. 
Bere suk mwa mo kapal ges or re, bere kapal ré ibit 
re, bere men dakai kwop dom bayok." 

11 Sarewo yesukmise bi yesu ne yo jammo Paulus bi 
sukdu-i nde, wo an jammo ye gato gwat kapal si ye 
gato bi kapal ne. 

12 Ye me do, ré mone yo ndo wa nor kapal ne nde, 
sane yé bok ne kibot, or ye nai sukjimnut do, "Men bi 

win o mu kom mo kota Feniks et. Kom mone yo, men 
nor kapal sane sor aina gato nobu kas nggi ne or we 
et." Kota Feniks ne mo ef Kreta, ré mo kota Feniks 
ne ndo, we kapal sok kadit nim si ket sisu ndo sino. 

13 Nobu kas wokgan ma nden sa, yé nut do tep it 
anane, men mu sor. Sane yé tik jangkar, yé bi win 
mu sa u nim ket ef Kreta bot sem de. 

14Yo nam nde ge, nobu nyot gato kas nggi wai o 
re, gwat kapal ne. Ye kendo nobu ne gum do, 'Nobu 
Nyot' gato kas kadit nden ma ti. 

15 Nobu ne gwat kapal, yé mo kapal ne yo nggiwa 
gwat kapal bot sem de o nde. Sane an misyar nobu 
dakai gwat kapal sor. 

16 Men wai kadit ef wokgan gato gum do Kauda sa, 
nobu yo kas teker mone nde. Sane yé bes kwem 
wokgan gato an tik ne mo kapal mit. Yé bes kwem 
ne, sarewo nobu kas nggi anato sukye wa an bes 
kwem ne. 

17 Yé bes kwem wokgan mo kapal mit, orete yé far 
jamtu bot kapal subere kapal yo fot nde. Yé nyuwa 
sawe bere kapal yé mo yen karowa ef Sirtis, sane yé 
tik win ne wé, ete yé misyar nobu gwat kapal ne sor. 

18 Nobu krat gato kas nggi ne ben sem bak sye gwa 
men sor, bi ik, ete yé bare suk mwa mo kapal ne wé. 

13 Kam we rek, orete yé bare kapal bi suk-i nap yo 
mo sem dom, pa gato ben suk mo kapal ne dakai 
bare kapal bi suk-i mwa ne wé. 

20 Kam bok yo, nobu krat ne gwa men gat sor, men 
yo ku kam nde, men yo ku bi dom nde. Men yo nggi 
o nde it. Men nut do men kwop sor, men yo mbau o 
nde, men eswa men kwop sor. 

21 Nam it, men sino mo kapal ne yo git sugit mo 
nde, orete Paulus ti mo men sino gwem, an ki do, "Ji 

bi nji, nin napa suk gatoji ki nai nin mo ef Kreta do, 
men mu kadit ef ne nde, sane sa, men yo ku sukye 
sare nde, men bi suk mwa yo ges nde. 

22 Sarewo ré yo, ji kiwa nin nyu o nde, we men sino 
bere mbau tó, wo kapal re sor, ete bere ibit. 

23 Noru gado, Yefun Allah gato jom ji ne, Yefun 
Allah gato ji gum kwerut wa ne, An bi malaikat ge dik 
yo ma ti mo ji de. 

24 Malaikat ne ki nai ji do, 'Paulus, nan nyu nde. 
Bere, nan mu wa Kaisar ndobot nan mone tó. Yefun 
Allah dakai jimnotku nan, sane bere An nai nan si yé 
mwa ne sino kadit sukye ré. Bere yé mwa ne sino 
mbau re.' 

25 Sane, ji bi nji, nin nyu nde, we ji onyar kem mo 
Yefun Allah. Suk gato An ki ne bere bor re. 

26 Sarewo bere kapal ré ibit mo ef dik yo mo sem 
de." 

27 Nobu gwat men subot Sem Adria ne sor kom mo 
kam musyu dik sop at rek. Or noru miten, ye gato 
gwat kapal ne nut do nobu gwat men mu karowa yen 
mo sem de it anane. 

28 Sane an far jok su jamtu, an sa mo sem, subere 
an jam sem kru kom mo meter ot ne. Sem kru mone 
meter musyu at. Yo nam nde ge, an ben sane o. Sem 
kru mone meter musyu gri. 

22 An nyu sawe sem am kapal mo jok sa, sane an 
bare jangkar at kadit kapal mori, ete an ki suk su 
Yefun subere nombrak kekro. 

30Ye gato gwat kapal ne, an werwa an titi kadit 
kapal ne. An is kwem wokgan, an kidar, an ki do, an 
mu bare jangkar deyo o kadit kapal su et. 

3! Orge Paulus ki nai ye Roma bi yesukmise bi yesu 
si bi pa yemsok ne do, "Yé bok gare yo si men mo 

kapal nde yo, men yo mbau o nde, bere men kwop 
sino." 

32 Sane ye gato gwat kapal yo mu nde tó, yesukmise 
ge bok yo sap jamtu gato ye far kwem wokgan su ne 
wé, sane kwem wokgan ne ges mo sem kadit re. 

33 Karowa nombrak, Paulus syogat yé mwa ne sino 
mo kapal ne git sugit et. An ki do, "Kam musyu dik 
sop at rek nin kwabom kro, nin yo git sugit nde, wo 

34 ré yo, nin git subere nin kaim nggi, we bere men 
mbau sino, men kaim ibit wokgan yo dom nde." 

35 Paulus ki sane, orge an nai roti, an ki ndo mo 
Yefun Allah wa roti ne mo yé mwa ne sino gwem. An 
syat roti ne wa an git. 

36 Yé mwa ne sino me Paulus ben sane anato an mit 
it, án sino waii git sugit dom. 

37 Mo kapal ne men yetu ge wotin we musyu mufit 
sop mumat si mó. 

38 Án git sugit, án sino on ge sa, án bare gandum 
napta ne sino mo sem, subere kapal ne ho. 

39 Nyotkwo, ete ye gato gwat kapal ne me ef dik yo. 
Án jam nde ef ne, wo án me ré tu gato not si yen 
mone. An nai sukjimnut do, án gwat kapal ne mu mo 
ré ne, subere án werwa gwat kapal ye mo yen mone. 

40 Án sap jamtu mo jangkar bok ne, jangkar ne 
dakai mbon mo sem. Án deyo sombok jamtu kadit 
suk gato ós an gwat kapal su ne we. Án deyo tik win 
dik yo mo kapal su. Án mu nden. 

41 Sarewo kapal yo kom mo sem de nde tó, kapal 
ne ye mo yen mo sem de karowa nden. Kapal su ye 
mone, yo ram o nde. Kapal nyo sem nap gwa sane 
sor ibit or re. 

42 Yesukmise bok gato mo kapal ne nut mo an 
syidem do, án gu yé gato án gwat kadit penjara ne 
wé, án nokwa sawe yé ne de sem kom mo ef, ete titi. 

43 Sarewo ye Roma bi yesukmise bi yesu iwa nai 
Paulus kadit bi yesukmise gu kwop nde, sane yesu ne 
duyawa yesukmise bok ne subere án yo gu ye gato 
án gwat kadit penjara ne kwop wé nde. Yesukmise bi 
yesu ne syogat yé gato jam de sem, subere án yak 
mo sem, ete de mu nden. 

“Yé gato jam nde de sem, yesu ne syogat nai 
kwemuk dik yo kadit kapal, ete de su mu nden. Sane 
yé bok ne sino mu kom mo sem de sisu ndo. 

28 1 Men sino kom mo sem de sisu ndo, orete yé 
ki nai men do, ef ne gum do Malta. 

Ye gato kem mo ef ne ben bi suk-i ndo yé su men. 

An gre bot, ete kendo men ma, subere bot kam is 

men, we sugane nogi, nyot kedek. 

3 Paulus mu nai kwe gu but dik yo. Paulus gwat ma 
grem kwe gu ne mo bot saresa, kwis dik yo syesyar 
Kadit kwe gu ne, we bot kam is kwis ne. Kwis ne jau 
Paulus syim ete ut mó. 

“Yé gato kem mo ef do me kwis ut mo Paulus syim 
sa, án ki nai yu do, "Ye ré ben sukibit, an gu ye yi 
kwop bayok, we kapre an yo kwop mo sem nde, 
bergan Yefun gato ben sukye nai ye gato ben sukibit, 
bere gu an kwop wé sor, an yo mbau o nde." 

> Sarewo Paulus gwi kwis ne sombok ges mo bot, 
ete kom mo rut Paulus yo ku suki mo nde. 

6Yé gato kem mo ef ne me kwis ne jau Paulus, sane 
án nut do, bergan Paulus syim gun, ondeyo bergan 
án gensu Paulus ges kwop mo án gwem. An eswa 
nam it, wo suk yo mo nde, Paulus ndo tó. Sane án 

bi sukjimnut brek or re, an ki do, Paulus anato tepsu 
yefun ge dik yo, an nut do Paulus bi suktinggi mo. 

7 Karowa pe ne, yesan mo ef ne gato gum do 
yenggras Publius bi bur det-i ne mo. Yesan kendo 
men ma kem mo an bi nu. Men kem mone kam gri 
rek, an ben sukndo su men. 

8Tomgane yesan bi ai kaim kam, an on i, an sem, 
an i ndo nde. Paulus mu ku yesan bi ai, Paulus ki 
suk su Yefun Allah, Paulus ak syim mó yenggras ne, 
orete yenggras ne ge satu re. 

2Yé mo ef ne jam sukdu ne sa, yé gato i ne sino ma 
ku Paulus, or yé bok ne sino ge re. 

10 Yé gato kem mo ef jimnotku men. An ós men su 
suk mwa. Men fro wa men bi win mo kapal be o sa, 
án syo suk mwa gato men yewa ne nai men subere 
men gwat mo kapal ne. 

11 Men kem mo ef Malta kom mo aina gri, or men 
it mo kapal dik yo gato nor mone su aina gato nobu 
kas. Kapal ne ma kadit Aleksandria. Yé mbrau kapal 
ne su su kwe gato ye wi ka sa yefun ge we gato yé 
som subere yefun we ne mewa kapal. Yefun ge we 
ne ye kendo gum do, "Kastor si Poluks." 

12 Men mu kadit Malta, or men kom mo kota 
Sirakusa sa, men is mone. Men kem mone kam gri 
rek. 

13 Orge men bi win o mu mo kota Regium. Bi ik, ete 
nobu nyot kas, sane men bi win kam we rek, ete men 
mu kom mo kota Putioli. 

14 Men ku ye gato onyar kem mo Yefun Yesus ge 
bok yo mone. Yé bok ne ki nai men do, men si án 
kem mone kom mo ari dik et. Sane, men kem mone 
ari dik, orge men mu mo kota Roma. 

15Yé gato onyar kem mo Yefun Yesus mo kota 
Roma jam do men ma mone, sane ye bok yo ma 
kom mo pasar Apius eswa men mone. Ye bok yo o 
ma kom mo pe dik yo gato gum do Nu Pos Ke Gri, 
ete án eswa men mone. Paulus do ku yé bok ne sa, 
Paulus ki ndo mo Yefun Allah, an mit at wa yé bok ne 
sakanwa an. 

16 Men mu kom mo kota Roma sa, yesukmise bi 
padosye yo sok Paulus mo penjara nde, wo an 
misyar Paulus kem mo nu yi, mo an dakai. An syogat 
yesukmise ge dik yo mewa Paulus mo nu ne. 

17 Kam gri rek or, Paulus kendo ye Yahudi bi 
yekwesu ma sum mo an bi nu. Yenggras bok ne ma 
sum sino, ete Paulus ki nai an do, "Yenggras, ji bi nji, 
ji yo ben sukibit nai men ye Yahudi nde, ji yo ben siri 
Kadit men bi amui bi sukduno-i nde, wo ye but ji mo 
Yerusalem, ete syo ji mo ye Roma syim. 

18 Ye Roma ndobot ji, orete an ki do, an sombok 
ji wé, we ji yo ben sukibit tepsu ye syogat ye gu ji 
kwop nde. 

19 Sarewo ye Yahudi bok yo ndak ji gat, sane ji yo 
ku os nde, ji kiwa Kaisar kibot ji bi sukdu ne. Ji yo bi 
sukjimnut wa ji ndak ji bi yewis-i, ye Yahudi mo suk 
yo mo nde, wo ji kiwa Kaisar kibot ji bi sukdu, we ye 
Yahudi ndak ji gat sor. 

20 Sane anato ji kendo nin ma wa men kibot sukdu 
ne. Ji kwabom kam mo Ye gato ma wa kak os ndo 
wa Yefun Allah nai men gum sok mo Yefun Allah bi 
rus-i do, Ye ne ma tepsu ye Yahudi bok ne sino eswa 
An ma ne. Kadit ji kwabom kam mo Ye ne anato ye 
rai ji su rantai ré." 

21 Ye Yahudi gato sum mone ki do, "Men yo ku 
surat kadit bur Yudea su sukdu subot nan yo mo nde 

to. Ye Yahudi gato ma kadit bur Yudea, an yo ki suk 
gato ibit subot nan dom nde. 

22 Sarewo men iwa men jam sukdu subot suk gato 
nan onyar kem mone, we men jam do, yé mo pe 
mwa neya ki do, sukdu gato nan jom ne siri re." 

23 Sane an si Paulus tom yu su kam gato bere an ku 
yu owa kibot sukdu ne. Su kam ne, an si yetu ge 
bok yo o ma mo nat gato Paulus kem mone. Kadit 
nyotkwo sor kom mo noru Paulus nuk sukdu subot 
os gato Yefun Yesus kak wa men yetu gum sok mo 
Yefun Allah bi rus-i, ete bere Yefun Allah tepsu men 
bi yekwesu mone or re. Paulus nukbot Musa si yenabi 
bok ne bi sukdu-i, subere yé jam rer do, Musa si 
yenabi ne krom bi sukdu-i subot Yefun Yesus anato 
bor re. Paulus ki bi sukdu-i, Paulus werwa ye Yahudi 
gato ma ne jammo an bi sukdu-i, ete brek ma onyar 
kem mo Yefun Yesus. 

24 Yé deyo nut do, Paulus bi sukdu-i ne sangge, an 
jammo, wo yé deyo bariwa re. 

25 An sino duwer yu mo sukdu ne. Paulus ki bi 
sukdu-i kwa wari, orete an sino mu kadit nu ne re. 
Paulus bi sukdu-i wari anare, "Yefun Allah Gen bi 
sukdu-i gato An ki nai men bi amui ne sangge. An 
taru sukdu ne bot yenabi Yesaya. 

26 Yefun Allah ki do, 'Yesaya, nan mu ki nai yewis ye 
Yahudi do: Nin da syaretwa sukdu petok sor, sarewo 
nin jam nde bi sukjimnut ne ware; nin da sokwa suk 
ne petok sor, sarewo nin jam nde suk gato bor ne 
ware. 

27 Yewis ye Yahudi gare jam nde suk, we yé ne su 
krat ware; an dabe mbut it, ondesor sa, an jam suk; 
an gro ndu it, ondesor sa, an me suk sisu ndo; an bi 
sukjimnut yo nggi o nde it, ondesor sa, an jam sukdu 

ne kom mo mit ete bere an brek ma mo Ji, orete yo, 
Ji ben an kem ndo it.' " 

28 Orete Paulus ki do, "Ji iwa nin jam do, os ndo 
gato Yefun Allah fro wa nai men yetu wé kadit sukye 
subere men kem ndo to kapyo mato kapyo, ye 
Yahudi misyar or re. Sane su ré yé gwat sukdu ne 
mu ki frekbot yewis yi neya jam re. Yewis yi bere iwa 
jammo sukdu ne." 

29 [Paulus ki bi sukdu-i kom mone, orete ye Yahudi 
mu kadit, án duwer yu bot os mo sukdu ne.] 

30 Paulus kem mo nu gato an bi sugum wa ye gato 
bi nu ne sor kom mo tahun we. Paulus mit iwa ku yé 
mwa gato ma wa ku an mo nu ne. 

31 Paulus yo nyu nde, an ki sukdu subot men bi 
Yekwesu Yesus Kristus, an ki subot os ndo gato Yesus 
Kristus kak wa men yetu gum sok mo Yefun Allah bi 
rus-i, bere Yefun Allah tepsu yekwesu wa men mone. 
Paulus duno nje sane sor, yé yo ma duyawa an nde. 


Roma 


1 1 Ji gato gum do Paulus anato krom surat ré wa 
nin yé gato onyar kem mo Yefun Yesus gato 
kem mo kota Roma. Yefun Allah bi sukjimnut sye 
kas subot nin. Yefun nai nin gum sok mo An bi rus-i 
it. Yefun Allah bes ji gum yerasul subere ji mu ki 
sukdu subot os ndo gato Yefun Allah fro wa men yetu 
subere men ku os wa men gum sok mo An bi rus-i. 

2Sukdu subot os ndo ne, An tom su men bi amui 
tomgato nyim tuya it. An ki napyo nai yenabi jam re, 
orete yenabi waii krom Yefun bi sukdu ne mo buku o 
wa men jam. 

3Sukdu subot os ndo ne anato bor mo suk gato 
Yefun Allah bi Gan, men bi Yekwesu Yesus Kristus 
ben ne. Men nutbot Yefun Allah bi Gan tepsu yetu it 
yo, men jam do Pa bi amui mo yeraja ge dik yo gato 
gum do Daud, ye Israel bi yeraja gato gum kok wai o 
re. 

“Sarewo Pa ne tepsu yetu sor nde, wo Pa ne anato 
Yefun Allah bi Gan, men jam rer mo gato Yefun Allah 
Gen ben Pa ne nggi wai kadit sukkwop, Yefun Allah 
Gen sun Pa ne kadit sukkwop o re. 

> Yefun Allah syogat Yesus Kristus ma mo bur ré 
anato ji ku suktinggi wa ji ben suk tepsu yerasul. 
Sane ji iwa bes Yesus Kristus gum kok mone. Ji iwa 
bes Yesus Kristus gum kok, sane anato ji mu ben 
Kristus bi suk-i. Ji mu duno yewis ye Yahudi nde, wo 
ji mu duno yewis yi mwa ne sino mo bur ré, subere 
an onyar brek ete kem pe mo Yesus Kristus, orete an 
benbot sukdu gato Yesus Kristus ki ne. 

6 Sane nin ye Roma dom sok mo yewis dik yo gato 
ji mu duno ne. Yefun Allah nai nin ma sok mo Yesus 
Kristus bi yetuge-i. 

7 Sane anato ji krom surat ré wa nin yé gato onyar 
kem mo Yefun Yesus gato kem mo kota Roma ne 
sino. Men bi Ai, Yefun Allah si men bi Yekwesu Yesus 
Kristus ete mewa nin, Yefun Allah si Yesus Kristus ete 
uttok nin petok sor. 

8 Ji ki suk su Yefun Allah sa, ketke, ji ki suk nai 
Yesus Kristus tepsu yemiten, subere Kristus wali ki 
ndo mo Yefun Allah, ji bi yenggras gato jom ji ne. 

Ji ki ndo mo Yefun Allah, we yé ki sukdu subot nin 
onyar kem mo Kristus ne frekbot yetu mo bur ré 
iwedewe jam o re. 

2 Ji ki suk su Yefun Allah yo, ji napawa nin petok 
sor. Sangge, ji yo kidar nde, Yefun Allah gato ji ben 
suk wa ne, An dakai jam sukdu gato ji ki ré sangge, ji 
yo kidar nde. Ji ben Yefun Allah bi suk-i su ji mit dik 
Si ji onyar dik, ji mu ji ki sukdu subot os ndo gato An 
bi Gan kak wa men yetu ne. Yefun Allah gato ji ben 
suk wa ne jam do, ji sa, napawa nin pe re. 

10 Su ré ji ndek mo Yefun Allah do, Yefun do iwa it 
yo, Yefun kak os wa ji ba ku nin, 

li we ji da o ku nin subere ji syo Yefun Allah bi 
suktinggi deyo nai nin, subere nin bi sukjimnut nggi 
mo Yefun petok sor. 

12 Ji bi sukjimnut sare do, men onyar kem mo Yesus 
Kristus ne sino, sane men ki subot suk gato Yefun 
Yesus ben su men nai yu, subere men sino kwabom 
kam mo Yefun Yesus nggi wai o et. 

13 Ji bi nji ji bi nyanggon ji mit iwa nin jam do, ji da 
fro os wa ji ba ku nin wam bok yo, sarewo kom more 
suk yo kwa wa ji petok sor. Ji iwa ba ku nin subere ji 

duno nin subot Yefun Yesus subere nin ge bok yo o 
wali sok mo Kristus bi yetuge-i, tepsu ji duno yewis 
yi neya gato tara kadit ye Yahudi ne, ete yé bok yo 
mone sok mo Kristus bi yetuge-i ne mó re. 

14 Ji ré tepsu pakwerut wa ji ki sukdu subot os ndo 
gato Yesus Kristus kak ne nai yewis mwa ne sino, ye 
gato jam yesem bi suk-i tepsu ye Yunani, si yewis yi 
gato jam nde sukdu mo sem ré bi suk-i e ne sino. Ji 
ki nai ye gato jam suk si ye gato jam nde suk, ji ki 
nai ye gato farkor si ye gato yo farkor mo nde. 

15 Sane anato ji mit iwa ji ba ku nin mo kota Roma 
subere ji ki sukdu subot os ndo ne nai nin jam dom. 

16 Ji mit kem pe mo sukdu subot os ndo gato Yesus 
Kristus kak ne, ji yo damen wa nde, we Yefun Allah 
bi suktinggi bor mone anato yé mwa gato onyar kem 
mo Yesus Kristus ne sino, ku os wa an titi fro wé 
kadit bot gesyos, ete kem ndo to kapyo mato kapyo. 
Yefun Yesus kak os ne wa ye Yahudi sor nde, wo 
Yefun Yesus kak os ne wa yewis yi neya dom re. 

17 Ji mit at wa sukdu ne, we men me mo sukdu ne 
Yefun Allah anato kadum os rer nai men subere men 
ku os wa men sok mo An bi rus-i, ete mone men si 
An kem ndo su yu. Men onyar kem mo Yesus Kristus 
bi sukdu ne sor kadit ketke kom mo pe gato or mo 
anato men si Yefun Allah kem ndo su yu, tepsu ye 
krom mo Yefun Allah bi sukdu sare do, "Men onyar 
kem mo Yefun it yo, bere men si Yefun Allah kem 
ndo, we Yefun Allah nut mo men do, men sa, tep wa 
sok mo An bi rus-i it anane." 

18 Yefun Allah mo gu bi sukmaskwa ne men me 
bor mo bur ré it. Yefun Allah maskwa men yetu mo 
suksiri si sukibit mwa gato men ben ne. Men yetu bi 
sukibit mwa ne ben sato kewa mit wa Yefun Allah bi 

sukdu gato sangge sane sor ye yo jam o nde, anato 
ye ku sukye mo Yefun bi sukmaskwa it anare. 

19 Yefun Allah ben sukye nai men, we Yefun Allah 
da kadum sukdu subot An dakai ne rer wa men jam 
mó re, sarewo men dakai misyar ware. 

20 Yefun Allah kadum sukdu subot An dakai kadit 
ketke An ut bur ré it. Men me mo suk gato Yefun 
Allah ut ne, ete men yetu jam do, Yefun tara kadit 
men yetu, An yo ben sukibit sato yetu ben ne nde, 
An bi suktinggi ne gesyos, An kem gesyos. Sukjimnut 
subot Yefun sane men yetu yo me su men gro nde, 
wo men me mo suk mwa gato Yefun ut ne, ete mone 
men dakai jam rer re. Sane men yetu yo ku os wa 
men rewa Yefun nde, we men me rer mo suk gato 
Yefun ut ne it. 

21 Men yetu da jam sukdu subot Yefun Allah, sarewo 
men yo bes An gum kok tepsu men bi yenggras mo 
gu gato jom men nde. Men yo un An gum mo sukndo 
gato An ben ne dom nde. Wo men brek ma, ete men 
bi sukjimnut sye kem mo sukdaret sor, ben sato men 
bi sukjimnut ne kwop re. 

22 Men nut do, men sa, men jam suk mwa, sarewo 
men jimgon, men jam suk kom mo pe yo nde. 

23 Yefun Allah da gum kok sye wai o re, sarewo men 
yo bes Yefun Allah gum kok nde. Wo men win Yefun 
Allah gato gesyos su sukdaret mo bur ré gato men 
yetu dakai ut su men syim ka sato: yetu gato kaim 
budat ré e, ndam e, suge gato gwes at mó e, suge 
gato mu rut ke bet e ne. Men yetu yo som Yefun 
Allah o nde, wo men som suk bok gare win An o re. 

24 Sane anato Yefun Allah misyar men ben suk siri 
ket men dakai ine sor. Yefun Allah misyar men dakai 
ben suk ket men í anato men ben siri su yu daret sor. 

25 Sukdu gato sangge subot Yefun Allah ne men 
win su sukkidar o re. Yefun Allah da ut suk mwa ne, 
sarewo men yo bes Yefun Allah gum kok mone o nde, 
men yo jammo An nde, wo men som suk bok neya 
gato Yefun Allah ut ne win Yefun o re. Or o men ben 
suk bok gane bi suk-i sor re. Sarewo sa ndo sa, men 
som suk bok ne nde, wo men bes Yefun Allah gato ut 
suk mwa ne gum kok sor to kapyo mato kapyo sor 
re. Sangge. 

26 Men yetu ben sukibit ket men dakai í ne sor anato 
Yefun Allah misyar men da bro wa yu dakai daret. 
Yefun Allah misyar sane sor nggon deyo bariwa sem 
su yebris sagana ne o re, wo nggon ne dakai iwa ben 
siri su nggon yi neya daret sor. 

27 Sane dom yebris deyo bariwa sem su bi nggon 
sagana ne o re, wo yebris ne da bro wa ben siri su 
yebris yi neya daret sor. Yebris deyo ben siri su yebris 
deyo daret, sane anato bere yebris bok ne ku sukye 
tepsu sukibit gato án ben re. 

28Yé bok gare bariwa jam Yefun Allah o re, sane 
anato Yefun Allah misyar án re. Yefun Allah misyar 
án sane sor án bi sukjimnut ne ¡bit it, sane án ben 
suk siri kadit Yefun Allah mit pe sor. 

23 An ben bi suk-i ne ibit petok, an iwa ben sukdaret 
bu, án iwa ku suk mwa wa án dakai sor, án ben 
sukibit nai ye yi neya, án on sa ket ye yi mo suk mwa 
gato ye ne ku wai kadit an ne e, an iwa gu ye yi 
kwop e, an iwa ben sukndi e, an iwa kidar suk e, an 
mit iwa ben sukibit nai ye yi e, an iwa kiket ye yi e, 

30 an ki ye yi gum ket kwayo-kwayo e, an bariket 
Yefun Allah e, an kabor ye yi gum e, an bes an nggwa 
kok ete an jam nde sukwatum ne re e, an ki suk an 

syokwet wik e, an owa meret os wa ben sukibit ket 
kwayo-kwayo e, an bariwa jammo an bi yenggras e, 

31 án yo nutbot ye yi nde e, an yo benbot suk gato 
an tom ne nde e, an yo jimnotku ye yi ne nde e, an 
ben sukot su ye yi e ne. 

32 An jam Yefun Allah bi sukdu gato ki do, ye to ben 
sukibit mwa ne bere Yefun ben sukye nai ye ne tepsu 
sukibit gato ye ben ne. An da jam do, bere Yefun 
bare an mo bot gesyos mo sukibit ne, sarewo an iwa 
an ben sukibit mwa ne petok sor. An iwa ben sukibit 
ne petok sor nde, wo an iwa ye yi waii ben bi suk-i 
ne ibit tepsu an dom. 

2 1Sane ji bi nji, ji bi nyanggon, ben sa u anato nin 

kiket ye yi gum mo sukibit gato an ben ne? Nin 
kiket ye yi gum daret mo sukibit gato an ben ne nde, 
we nin kiket an gum ibit mone, ete nin dakai ben 
sukibit tepsu an ben ne yo, bere tepsu nin dakai kiket 
nin dakai gum ibit mone dom. 

2Men jam do, Yefun Allah kiket yetu ge dik yo gum 
mo sukibit gato ye ne ben ne sa, suk gato Yefun ki 
ne sangge. 

3 Sarewo ji bi nji, ji bi nyanggon, nin kiket ye yi gum 
mo sukibit gato an ben ne, wo nin dakai ben sukibit 
tepsu ye ne yo, nin nut do bere Yefun Allah yo kiket 
nin gum mone nde bado? Bere Yefun kiket nin gum 
ete syo sukye nai nin mone re go! 

“Nin nut do, Yefun Allah dakai jimnotku nin, An yo 
syo sukye nai nin kekro nde, wo An eswa nin kwet 
kadit sukibit gato nin ben ne bado? Sangge, Yefun 
Allah da ben sukndo su nin sane, sarewo nin kamo 
su Yefun nde. Yefun Allah ben sukndo su nin, subere 
tik nin mit wa nin kwet kadit sukibit gato nin ben ne, 
nin dakai jam re. 

> Sarewo nin su krat ware, nin dabe go nit teker 
ware, sane ben sato nin sum sukye mwa wai o wa 
nin dakai ku mone. Bere nin ku sukye ne su kam gato 
Yefun Allah ma ndobot men yetu. Bere Yefun Allah 
ndobot men yetu mwa ne sino sisu ri-roi sor, tepsu 
suk gato men ben ne. Bere Yefun bi sukmaskwa ne 
bor mo sukibit gato men yetu ben ne, bere yé mwa 
ne ku sukye mone or re. 

Bere Yefun Allah syo suk nai yetu gedik-gedik 
tepsu suk gato yé ne ben ne re. 

7 Ye gato werwa ben bi suk-i ne ndo, we ye ne 
kwabom kam mo Yefun Allah do, bere Yefun bes an 
gum kok mone yo, bere Yefun un an gum mone, bere 
Yefun kak os wa an kem gesyos mone, bere Yefun 
Allah kak os wa yé ne kem ndo to kapyo mato kapyo. 

8 Wo ye gato iwa ben bi suk-i daret ket an ie, ye 
gato bariwa jammo sukdu gato sangge e, ye gato 
iwa jammo sukdu gato ibit e ne yo, bere Yefun Allah 
on sa ket yé gane wai o re. 

2Yé mwa ne sino gato iwa ben sukibit bu ne bere 
ku sukye sor, bere yé mwa ne nderku nggwa mone 
re. Yé gato sok mo ye Yahudi bi wis-i ku sukye mo bi 
sukibit ne sor nde, wo yé gato sok mo yewis yi neya 
sino bere ku sukye mone dom re. 

10 Wo yé mwa ne sino gato iwa ben bi suk-i ne ndo 
tepsu Yefun Allah mit yo, bere Yefun Allah bes yé 
ne gum kok, bere Yefun un yé ne gum, bere Yefun 
uttok yé ne re. Yé gato sok mo ye Yahudi bi wis-i ku 
sukndo ne sor nde, wo yé gato sok mo yewis yi neya 
sino ku sukndo ne dom re, 

11 we Yefun Allah ben suk su yewis mwa ne sino 
tepsu yu re. 

12 Yewis yi gato jam nde ye Yahudi bi sukduno-i ne, 
yewis bok neya do ben sukibit yo, bere Yefun Allah 
syo sukye nai an mo sukibit gato an ben ne to. Ye 
Yahudi jam bi sukduno-i ne ete ben siri kadit ne yo, 
bere Yefun Allah syo sukye nai an tepsu suk gato an 
ben siri kadit sukduno ne. 

13 Yefun Allah syo sukye nai an, we ye gato jam ye 
Yahudi bi sukduno-i ne sor, bere yo tep nde, wo ye 
gato benbot sukduno mwa ne sino sa, bere Yefun 
Allah nut mo ye ne do, ye ne sa, tep wa sok mo An bi 
rus-i. 

14 Yewis yi neya jam nde ye Yahudi bi sukduno-i. 
Sane kapre sukduno ne yo kem su yewis yi nde, 
bergan yewis yi ne dakai ben suk tepsu sukduno ne, 
we an jambot sukjimnut gato Yefun Allah grem kem 
mo an mit si an onyar ne anato tepsu sukwatum 
gato kem su an ne. Sukwatum ne tepsu ye Yahudi bi 
sukduno-i re. 

15 Sane sukwatum gato kem su an ne kadum do, ye 
Yahudi bi sukduno-i ne da kem mo an mit it. Sane 
dom an bi sukjimnut gato ndo mo an mit ne kadum 
do, ye Yahudi bi sukduno-i mo an mit mo re, we an 
ben suk siri kadit sukwatum ne yo, an bi sukjimnut 
mo an mit ne ki nai an do, "Siri anane," wo an ben 
suk tepsu sukwatum ne yo, an bi sukjimnut mo an 
mit ne ki nai an do, "Sangge anane." 

16 Sane bere su kam gato Yefun Allah fro ne, tepsu 
sukdu gato ji kibot Kristus, bere Yefun Allah bes 
Yesus Kristus wa ndobot yewis yi tepsu sukwatum 
mo an mit ne do, yé ben suk tepsu sukwatum ne yo, 
bere Yefun Allah ben sukndo su yé ne, wo yé ben suk 
siri kadit sukwatum ne yo, bere Yefun Allah syo sukye 
nai an mone. Bere Kristus jam men bi sukjimnut mwa 

kom mo men mit gato ye yi jam nde, sane bere An 
nggiwa watbot men sino re. 

17 Sarewo su ré, nin dakai ben nin bi suk-i sa u ne? 
Nin ki do, "Men re ye Yahudi." Nin nut do, "Men ye 
Yahudi bi sukduno-i ré sa, ndo wa men re." Nin nut 
o do, "Men sa, jam Yefun Allah it," ete nin bes nin 
nggwa kok wai kadit ye yi neya mo sukdu gato nin ki 
ne. 

18 Nin jam ye Yahudi bi sukduno ne, sane anato nin 
jam suk gato ndo wa nin benbot, nin jam suk gato 
Yefun Allah iwa nin benbot ne, nin jam suk gato ndo 
kadit suk gato ibit ne re. 

12 Nin ki do, nin sa, nin tepsu yé gato kadum os wa 
ye gato jam nde Yefun, tepsu ye kadum os wa ye 
gato gro ndu. Nin ki do, nin sa, nin tepsu sukru wa 
yé gato kem mo ndendu ne. 

20 Nin duno ye gato jimgon, nin tepsu yeguru wa ye 
gato jam nde suk. Nin nut do, mo nin ye Yahudi bi 
sukduno-i ne sa, nin jam suk mwa, nin bi sukduno-i 
ne sangge sino re. 

21 Sane nin do ben suk mwa gane it yo, nin yé gato 
duno ye yi ne te, nin yo duno nin dakai nde wa suma 
ne? Nin duno nje do, "Men gitsi suk nde," sarewo 
suma ben anato nin dakai gitsi suk ne? 

22 Nin yé gato duno nje, nin ki do, "Men ben siri su 
yu daret nde," sarewo suma ben anato nin dakai ben 
siri su nggon ne? Nin bariket sukdaret gato ye bes 
gum kok tepsu yefun mo nu won, sarewo suma ben 
anato nin mu gitsi suk mo nu ne? 

23 Nin bes nin nggwa kok do, "Men bi sukduno-i 
anato Musa krom ne," sarewo nin ben nin bi suk-i siri 
kadit sukduno ne, sane anato ye yi ki Yefun Allah 
gum ibit ket kwayo-kwayo mone. 

24 Tepsu ye krom mo Yefun Allah bi sukdu sare do, 
"Nin ye Yahudi ben bi suk-i siri, sane anato yewis yi 
kiket Yefun Allah gum ibit mone." 

25 Men ye Yahudi nut do men simo sunat sa, men 
sok mo Yefun Allah bi rus-i it anane. Siri re, wo men 
benbot ye Yahudi bi sukduno-i mwa ne sino sa, bere 
sunat ós men mone tó. Sarewo men ben men bi suk-i 
siri kadit ye Yahudi bi sukduno-i yo, sunat ne yo 6s 
men sok mo Yefun Allah bi rus-i nde. 

26 Sane yewis yi gato yo simo sunat nde, sarewo ye 
ne benbot sukduno mwa ne, bere Yefun Allah nut mo 
ye ne do, ye ne tepsu ye gato simo sunat it. 

27 Sane bere yewis yi gato yo simo sunat nde, wo 
an benbot sukduno mwa ne, bere ye ne ki nin ye 
Yahudi gum ibit, we sukduno ne da kem su nin, ete 
nin simo sunat, sarewo nin ben nin bi suk-i siri kadit 
sukduno ne re. 

28 Ye gato ben nggwa mo de nden ne tepsu ye 
Yahudi sor re, ye ne yo tepsu ye Yahudi sangge nde. 
Sane dom ye simo sunat mo ye kaim de nden ne sor 
re, ye ne yo simo sunat gato sangge nde. 

22? Wo sare, ye gato mit dik wa ye Yahudi bi suk-i 
anato ye Yahudi gato sangge. Sane dom, ye gato 
simo sunat mo an mit anato simo sunat gato sangge. 
Yefun Allah Gen bisunat an mo an mit, yetu yo 
bisunat an tepsu sukdu mo Musa bi buku ne nde. 
Sane yetu yo un ye gato simo sunat sangge nde, wo 
Yefun sa, bere un ye ne re. 

1 Sane men sok mo yewis ye Yahudi yo, suk sato 

suma anato men ku wai kadit yewis yi ne? Men 
simo sunat mo men kaim ne yo, bere ós men sa u 
ne? 

2 Men tepsu ye Yahudi gato simo sunat sa, men ku 
suk mwa o re. Su ketke, Yefun Allah grem An dakai 
bi sukdu-i ne kem su ye Yahudi re. 

3Sarewo ye Yahudi ge bok yo bi sukjimnut kem pe 
mo Yefun bi sukdu nde yo, bere sa u ne? Sane bere 
Yefun Allah yo bi sukjimnut kem pe mo men o nde 
dom bado? 

“Sane nde re. Kapre yetu kidar suk, Yefun ben suk 
tepsu suk gato An ki ne petok sor, tepsu yeraja Daud 
krom sukdu subot Yefun Allah mo Yefun bi sukdu 
sare do, "Nan ki Nan bi sukdu-i sangge tepsu suk 
gato Nan tom ne, yé dakai jam re; Kapre yé ndak 
Nan mo suk gato Nan tom ne, bere yé yo ku os nde." 

> Sarewo men ye Yahudi do ben suk siri kadit Yefun 
Allah mit anato kak os wa Yefun ben sukndo mwa wai 
bor wa yé mwa jam it yo, bere men ki subot sukdu 
ne sa u ne? Yefun Allah syo sukye nai men mo suk 
gato men ben siri kadit An mit ne anato ibit bado? (Ji 
ki sukdu gare tepsu yetu ki bi sukdu-i ko ré go!) 

6 Sane nde. Yefun Allah bere syo sukye nai ye gato 
ben sukibit sor. Wo Yefun yo syo sukye nai men yetu 
mo sukibit gato men ben ne nde yo, bere sa u ne? 
Bere An yo ndobot men yetu mo bur ré mo nde, fe! 

7 Yetu ge dik yo duwer men su bi sukdu sato ré do, 
"Sukkidar bok gato ji ben ne kak os wa yé bes Yefun 
Allah gum kok mo suk gato Yefun Allah ben sisu ri-roi 
ne yo, bere Yefun Allah syo sukye nai ji tepsu ye gato 
ben sukibit wa suma ne?" 

8 Sukdu ne men ki rer o et, sare do, "Men ben 
sukibit subere sukndo gato Yefun ben ne bor sye o 
et." Men ki sukdu sane anato ndo bado? Sukdu ne 
ibit, sarewo yetu ge bok yo da kiket ji gum do, ji 
ki sukdu sane mo re. Wo yé bok gato kiket ji gum 

mone, bere Yefun Allah syo sukye nai ye ne tepsu 
sukdu ibit gato ye bok ne kiket ji su ne. 

?Sane bere sa u ne? Yefun Allah nut mo men ye 
Yahudi do, men ndo wai kadit yewis yi neya bado? 
Nde re. Ji ki sukdu nai nin suga nyim ne mo re, Sare 
do, sukibit jom men ye Yahudi si yewis yi mwa ne 
tepsu yu sino re. 

10 Ye Yahudi si yewis yi mwa ne sino ben sukibit bu, 
tepsu ye krom mo Yefun Allah bi sukdu do, "Men yetu 
mo bur re ge dik yo ben bi suk-i ri-roi yo mo nde. 

11 Ye gato jam Yefun Allah bi suk-i yo mo nde. Ye 
gato meret Yefun Allah yo mo nde. 

12 Yetu mwa ne sino brek dari ket Yefun Allah re. 
Yetu mwa ne sino muket os siri kadit Yefun it. Ye 
gato ben bi suk-i ne ri-roi yo mo nde, yetu ge dik yo 
dom nde. 

13 Sukdu gato syesyar kadit an syokwet ne ibit, 
tepsu makwe gato ye kak ne basmi ibit. Sukkidar kas 
kadit an brip gato ram ne tepsu syur sye mu ti. An ki 
bi sukdu-i ibit anato ben nje ibit su, tepsu kwis jau 
nje su bi ri anato gu nje kwop su. 

14 Án ki bi sukdu-i, án kabor nje, án syi suk mo nje 
petok sor. 

15 Án iwa ben sukndi su nje, án iwa gu nje kwop wé 
kekro. 

16 An ben sukye nai nje, an ben suk bok yo ibit mo 
pe bok gato án mu mone. 

17 Án si ye yi kem ndo su yu ne, án jam nde ware, 
án jam nde án kem not, 

18 Án yo jammo Yefun Allah mo nde." 

12 Men jam do, sukduno mwa mo ye Yahudi bi 
sukduno-i ne, ye krom wa yé gato sukduno ne kem 
su ne, subere an jam ete benbot sukduno ne. Ye 

Yahudi mwa ne jam sukduno ne, sane anato an yo 
ku os wa an ki do, an jam nde re. Bere Yefun Allah ki 
men yetu mwa ne mo bur ré syen Yefun bi sukduno 
ne. 

20 Sane anato kapre men yetu werwa men benbot 
ye Yahudi bi sukduno-i ne yo, bere men yo ku os ndo 
mone nde. Yefun Allah ki mo ye gato werwa benbot 
sukduno ne do, sukduno ne yo kak os wa an sok mo 
Yefun Allah bi rus-i nde, wo sukduno ne 6s wa kadum 
suk gato Yefun Allah bariwa men yetu sino mo bur ré 
ben ne sor re. 

21 Su ré Yefun Allah fro os subere men yetu ku os 
wa men sok mo An bi rus-i. Ye Yahudi bi sukduno-i 
ne, yo tep nde, wo Yefun Allah fro os be wa men re. 
Musa bi sukduno-i si yenabi bi sukdu-i sino kadum 
do, os ri anato os gato Yefun Allah fro ré, 

22 gare do, yetu gato onyar kem mo Yesus Kristus 
sor anato ku os wa Yefun Allah ki mo yé ne do, yé ne 
sa, tep wa sok mo An bi rus-i. Yefun Allah fro os gare 
wa yetu mwa ne sino gato onyar kem mo Kristus, ye 
Yahudi si yewis yi mwa ne, an sino bi os dik ne tepsu 
yu re. 

23 Men yetu mo wis mwa ne sino ben sukibit re, 
men sino yo nggiwa men dakai kom mo pe gato 
Yefun Allah bi suktinggi bor wa 6s men kem ndo ne 
mo nde. 

24 Men yetu dakai sor yo nggiwa ben suk tep nde, 
wo Yefun Allah dakai fro os wa men re. Men yo ben 
suk yo nyim wa Yefun Allah nde, wo Yefun Allah 
dakai bi sukjimnut sye kas subot men yi, sane anato 
An fro os wa men subere An nai men wé kadit sukye 
gato men ku mo sukibit gato men ben ne. Orete An 
ki subot men do, men sa, tep wa men gum sok mo 

An bi rus-i it. Os gato An fro wa men anare: An bi 
Yesus Kristus ma mo bur ré wa tot suktot mo sukibit 
gato men ben ne wé. 

25 Yefun Allah bi Yesus Kristus ma kwop, An dé sye 
wa men, An dé sye win men mo sukibit gato men 
ben ne. Sane men yé gato onyar kem mo suk gato 
Kristus ben ne bere Yefun Allah iwa nai men sok mo 
An bi rus-i it. Yefun Allah fro os gare wa kadum do, 
Yefun Allah ben An bi suk-i ne ri-roi su men sor, we 
sugato nyim tuya Kristus ma nde to, yetu da ben 
sukibit mwa, sarewo Yefun Allah yo maskwa an mo 
nde to, Yefun misyar yei. 

26 Sarewo su ré, men jam do, Yefun Allah yo misyar 
sukibit gato yé ben ne o nde, wo Yefun Allah syo 
sukye nai nje tepsu sukibit gato yé ben ne sor. Yefun 
ben sane subere yé jam do, Yefun ben An bi suk-i ne 
ri-roi tepsu sukdu gato An ki ne. Sane ye gato onyar 
kem mo Yesus Kristus ne, bere Yefun Allah ki mo ye 
ne do, ye ne sa, tep wa sok mo An bi rus-i re. 

27 Sane men ku os wa men bes men nggwa kok o 
nde. Men yo ku os nde wa suma ne? Men sok mo 
Yefun bi rus-i mo suk gato men ben tepsu ye Yahudi 
bi sukduno-i ne bado? Nde re, wo men onyar kem 
mo Yesus Kristus anato Yefun Allah nai men gum sok 
mo An bi rus-i mone it. 

28 Sane, men ki men bi sukdu-i ne pe it sare do, 
men benbot ye Yahudi bi sukduno-i ne yo, suk ne 
bere yo 6s men nde, wo men onyar kem mo Yesus 
Kristus sa, bere Yefun Allah nut mo men do, men sa, 
tep wa sok mo An bi rus-i it. 

22 Nin nut do, Yefun Allah anato Yefun gato jom ye 
Yahudi ne sor re bado? Yefun yo jom yewis yi dom 
nde, bado? Nde re, Yefun Allah jom yewis yi ne dom. 

30 Yefun Allah, men bi yenggras gato jom men ne, 
An ka dik sor. Ye Yahudi onyar kem mo Yesus Kristus 
yo, bere Yefun Allah yo ben sukye nai yé Yahudi ne 
tepsu sukibit gato yé ne ben ne nde, wo Yefun Allah 
ki do, yé ne sa, tep wa sok mo An bi rus-i it. Sane 
yewis yi gato onyar kem mo Yesus Kristus dom, bere 
Yefun Allah ki do, ye ne dom tep wa sok mo An bi 
rus-i re. 

3! Men onyar kem mo Yesus Kristus it, sane men nut 
do, men bare ye Yahudi bi sukduno-i wé, bado? Sane 
nde, wo men bi sukjimnut do, sukduno ne da ndo wa 
men dom, sukduno ne yo 6s men sok mo Yefun Allah 
bi rus-i nde, wo sukduno ne 6s men jam suk gato 
Yefun Allah iwa men ben ne, sane men benbot sor. 
4 1 Sane bere men ki sukdu sato suma subot men 

bi amui, Abraham ne? Yenggras ne nutbot ye 
Yahudi bi sukduno-i ne te, sukduno ne kak os wa 
men sok mo Yefun Allah bi rus-i ne bado, sa u ne? 

2 Abraham ku os wa Yefun Allah nai Abraham 
gum sok mo Yefun bi rus-i mo gato Abraham ben 
bi suk-i ne ndo tepsu ye Yahudi bi sukduno-i yo, 
bere Abraham ku os wa bes an nggwa kok mone re. 
Sarewo Abraham yo ku os wa bes an nggwa kok mo 
Yefun Allah gwem yo mo nde. 

3Tepsu ye krom mo Yefun Allah bi sukdu do, 
"Abraham onyar kem mo sukdu gato Yefun Allah ki 
nai an, sane anato Yefun Allah nut mo Abraham do, 
an sa, tep wa sok mo Yefun Allah bi rus-i it." 

“Ye gato ben suk, bere ku sugum mo bi kamba. 
Sugum ne ye yo bi nai an yi nde, wo ye bi tepsu an 
bi kamba ne. 

> Sarewo ye gato nut do, an kamba wa benbot ye 
Yahudi bi sukduno-i subere Yefun Allah nut mo an 

do, an tep wa sok mo Yefun Allah bi rus-i ne yo, 
bere siri re, Yefun Allah yo nai ye ne sok mo bi rus-i 
nde. Sarewo ye gato yo nutbot an bi kamba nde, wo 
an kwabom kam mo Yefun Allah do, bere Yefun nai 
an we kadit sukye gato an ku mo os ibit, sane bere 
Yefun Allah nut mo ye ne do, "Ye ré sa, onyar kem 
mo Ji it, sane Ji nai an gum sok mo Ji bi rus-i sor." 
Yefun nai an sok mo Yefun bi rus-i mo an bi kamba 
nde, wo Yefun nai an sok mo Yefun bi rus-i mo gato 
an onyar kem mo suk gato Yefun ki ne sor. 

6 Sane dom, Daud bi sukjimnut-i tepsu sukdu ne. 
Daud ki do, "Ye gato Yefun Allah nut do, 'Ye ne sa, 
an yo bi sukjimnut sye mo suk gato an dakai ben ne 
nde, wo an onyar kem mo Ji, sane an sa, tep wa sok 
mo Ji bi rus-i it,' sane bere ye ne mit at wa." Daud ki 
sukdu subot ye gato sok mo Yefun Allah bi rus-i sare 
do, 

7"Ye gato Yefun Allah yo nutbot bi sukibit ne o nde, 
bere ye ne mit at wa. Ye gato Yefun Allah ben sato 
rom bi sukdaret wé kadit an, tepsu ye rom sukkwik 
mo bur ne wé, ete ye nutbot o nde, sane bere ye ne 
mit at wa. 

8 Ye gato Yefun Allah yo ben sukye nai mo sukibit 
gato an ben ne o nde, bere ye ne mit at wa." 

? Mo Daud bi sukdu ne, ye gato mit at wa ne te, ye 
gato simo sunat sor re, bado, ye gato yo simo sunat 
nde dom e? Sunat mo yo, sunat mo nde yo, suk yo 
nde, wo men ki mo re, sare do, Abraham onyar kem 
mo suk gato Yefun Allah ki ne anato Yefun Allah nut 
mo an do, "Abraham ré sa, tep wa sok mo Ji bi rus-i 
it." 

10 Sane Yefun Allah ki sukdu ne nai Abraham su 
kam u ne? Te Abraham simo sunat nyim bado, 

Abraham simo sunat wari, ete Yefun ki nai an bado? 
Sare, Abraham yo simo sunat nde to, Yefun Allah nai 
Abraham gum sok mo An bi rus-i nyim wé re. 

11 Qrete Yefun Allah syogat Abraham subere an 
simo sunat. An simo sunat tepsu sukkran subere yé 
mwa jam do, Yefun Allah nut mo an do, an sa, tep wa 
sok mo Yefun Allah bi rus-i it. Sane Abraham onyar 
kem mo suk gato Yefun Allah ki ne nyim wé anato 
Yefun iwa nai an gum sok mo bi rus-i, wo Abraham 
simo sunat wari. Sane Abraham anato tepsu ye gato 
kadum os wa yé mwa gato onyar kem mo Yefun 
Allah, gato yo simo sunat nde. Kapre an yé mwa ne 
yo simo sunat nde, Yefun Allah ki mo an do, an sa, 
tep wa sok mo Yefun Allah bi rus-i it. 

12 Abraham dom, an tepsu ye gato kadum os wa 
yé mwa gato simo sunat. Abraham kadum os wa yé 
mwa gato simo sunat sor nde, wo an kadum os wa 
yé mwa gato onyar kem mo Yefun dom. Men bi amui 
Abraham yo simo sunat nde tò, an onyar kem mo 
Yefun suga nyim tuya re. 

13 Yefun Allah tom su Abraham si bi wis-i ne sino 
sare do, "Suk mwa gato mo bur ré bere sok mo 
nan si nan bi wis-i o re." Yefun Allah tom sukdu su 
Abraham mo gato an benbot ye Yahudi bi sukduno-i 
nde, wo Yefun Allah tom sukdu su Abraham mo gato 
Abraham onyar kem mo suk gato Yefun Allah ki ne, 
anato Yefun Allah ki do, Abraham sa, tep wa sok mo 
Yefun bi rus-i it. 

14 Sane yé do benbot ye Yahudi bi sukduno-i anato 
yé ku suk mwa gato Yefun tom ne it yo, bere yé 
onyar kem mo Yefun Allah wa suma ne? Yo 6s nde, 
bere yé yo ku suk gato Yefun tom ne nde. 

15 Sarewo men do werwa men benbot ye Yahudi 
bi sukduno-i yo, bere men yo ku suk gato Yefun 
Allah tom ne nde, wo bere men ku Yefun Allah bi 
sukmaskwa mo suk gato men ben suk siri kadit 
sukduno ne sor re. Yé duno men su sukduno ne mo 
re, anato men ben suk siri kadit, wo sukduno ne yo 
mo nde yo, bere men jam nde re. 

16 Sane suk gato Yefun Allah tom ne kem su ye gato 
onyar kem mo An sor. Abraham bi wis-i sor re, bere 
ku suk ne, we an sino onyar kem mo Yefun Allah it. 
Abraham bi wis-i yo kamba wa ben suk yo wa ku suk 
gato Yefun Allah tom ne nde, wo Yefun Allah dakai 
bi sukjimnut sye kas subot an anato Yefun Allah syo 
suk gato Yefun tom su ne dakai yi nai an sor. Sane 
anato Abraham bi wis-i mwa ne sino jam do, sangge, 
bere an ku suk gato Yefun Allah tom su an ne it. Suk 
gato Yefun Allah tom ne, Yefun tom su Abraham bi 
pa-i gato ye Yahudi bi sukduno-i kem su ne sor nde, 
wo Yefun Allah tom su ye gato sok mo Abraham bi 
wis-i mo gato an onyar kem mo Yefun Allah sagato 
Abraham onyar kem mo Yefun ne. Abraham gare 
tepsu ye gato kadum os wa men yé mwa ne sino 
gato onyar kem mo Yefun Allah ne, 

17 tepsu ye krom mo Yefun Allah bi sukdu, Yefun 
Allah ki nai Abraham do, "Ji anato bes nan tepsu ye 
gato duk os su ketke wa yewis mwa gato kem mo 
bur ré or sino." Yefun Allah tom suk su Abraham 
anato ben sato Abraham tepsu men bi ai re. Abraham 
onyar kem mo suk gato Yefun Allah ki ne. Abraham 
jam do Yefun Allah anato nggiwa sun yekwop mbau 
satu, Yefun Allah nggiwa ut suk gato yo mo nde, 
Yefun Allah ki sukdu ne sor, bere suk ne bor re. 

18 Kapre ye nut do, suk gato Yefun Allah ki ne bere 
yo bor nde tó, Abraham kwabom kam mo Yefun, 
Abraham onyar kem pe mo Yefun sor, sane anato 
Abraham tepsu yeketke mo yewis mwa, tepsu ye 
krom Yefun Allah bi sukdu do, "Nan bi wis-i bere 
mwa wai o re." 

12 Abraham jam do, suk gato Yefun Allah tom ne 
bere bor re. Sugane Abraham me do, an ka yenggras 
rok it, an kaim sye tepsu karowa kom mo tahun wotin 
dik it. Sane an nut do, an kaim yo nggi tep wa ku pa 
o nde bayok. Sane dom, an bi nggon Sara nukwerit 
pe re. Sarewo Abraham onyar kem pe mo Yefun sor. 
An bi sukjimnut yo brek kadit suk gato Yefun tom ne 
wokgan yo dom nde. 

20 Abraham bi sukjimnut we subot suk gato Yefun 
tom ne nde, wo an onyar kem pe mo Yefun ne nggi 
wai kadit nyim neo re, ete an bes Yefun Allah gum 
kok sye wai sor. 

21 An jam do, sangge, suk gato Yefun Allah tom 
ne, bere Yefun Allah anato nggiwa benbot mone tò, 
Abraham jamwa pe re. 

22 Sane anato Yefun Allah nut mo Abraham do, "Ye 
ré sa, an onyar kem mo suk gato Ji ki ne, sane an sa, 
tep wa sok mo Ji bi rus-i it." 

23 Sukdu gato ki do, "Yefun Allah nut mo Abraham 
do, ye ré sa, an onyar kem mo suk gato Ji ki ne," ye 
krom sukdu ne subot Abraham sor nde, 

24wo ye krom sukdu ne subot men dom. Sane 
Yefun Allah me do, men onyar kem mo Yefun 
Allah gato sun men bi Yekwesu Yesus Kristus kadit 
sukkwop ne it yo, Yefun nut mo men do, men sa, tep 
wa sok mo An bi rus-i it. 

25 Yesus Kristus ré, Yefun Allah bi ma wa ye gu 
kwop win men mo sukibit gato men ben ne. Orete 
Yefun Allah sun An kadit sukkwop subere kak os wa 
Yefun Allah nai men gum sok mo An bi rus-i subere 
men si Yefun Allah kem ndo su yu it. 

1 Sane su ré Yefun Allah ki do, men sa, tep wa 
5 men gum sok mo An bi rus-i, we men onyar 
kem mo Yesus Kristus it. Sane anato men yo ku 
sukmaskwa kadit Yefun Allah o nde, wo men si Yefun 
Allah kem ndo su yu sor. Men bi Yekwesu Yesus 
Kristus anato kak os ne wa men re. 

2 Men onyar kem mo Yesus Kristus sane Yesus 
Kristus kak os wa men dakai yi anato men si Yefun 
Allah kem ndo su yu. Men jam do, sangge, bere men 
kem ndo wai tepsu Yefun Allah kem ndo wai o re, 
sane men mit at wa. 

3 Men mit at mone sor nde, wo men mit at mo 
sukye gato men ku ne dom, we men jam do, sukye 
gato men ku ne, bere ben men nggiwa ben suk gato 
ndo pe sor, men yo sombok kadit suk gato men ben 
ne nde. 

“Men sombok kadit sukndo gato men ben ne nde, 
wo men ben pe, sane bere ben men bi sukjimnut 
nggi mone o re. Men bi sukjimnut nggi it yo, bere ben 
men kwabom kam mo Yefun Allah do, bere Yefun syo 
suk gato An tom ne nai men mone tó. 

> Men kwabom kam mo Yefun Allah sane bere men 
damen mone nde, we bere suk gato An tom ne bor 
mone tó, we men jam do, Yefun Allah Gen gato bok 
nggwa mo men anato kadum nai men do, Yefun Allah 
bi sukjimnut sye kas subot men re. 

STepsu kam gato Yefun Allah fro ne, men yo ku 
os mo nde tó, Kristus ma kwop win men yetu gato 
bariket Yefun Allah ne. 

7 Sarewo yetu ge dik yo gato iwa bi nggwa kwop 
win ye gato ben bi suk-i ndo tepsu Yefun Allah mit, 
men ku ye ga sane ndaf nde. Sane dom, ye gato ben 
bi suk-i ne ndo, bere yetu ge dik na sor ete fro nggwa 
wa kwop wa ye gane bayok. 

8 Sarewo men ben men bi suk-i siri kadit Yefun Allah 
mit tó, sugane Yesus Kristus ma bi nggwa kwop win 
men. Sane anato men jam mone do, Yefun Allah bi 
sukjimnut sye kas subot men ndo nde. 

?Yesus Kristus dé sye, An kwop win men anato An 
kak os wa Yefun Allah ki do, men yo ku sukye mo 
sukibit gato men ben ne o nde, wo Yefun nai men 
gum sok mo An bi rus-i it. Sane it yo, bere Kristus 
nai men wé kadit Yefun Allah bi sukmaskwa ne dom. 
Yesus Kristus ku sukmaskwa ne win men it. 

10 Suga nyim men bariket Yefun Allah, sarewo 
Yefun Allah syo An bi Gan ma kwop kak os wa men 
si Yefun Allah kem ndo su yu. Sane su ré, Kristus 
mbau, ete men si Yefun Allah kem ndo su yu it, sane 
bere Kristus kak os wa men kem ndo mo Yefun Allah 
bi nat-i ne o re. 

11 Men mit at mo suk ne sor nde, wo men mit at wa 
Yefun Allah mo suk mwa gato men bi Yekwesu Yesus 
Kristus ben ne dom re. Kristus kak os ndo wa men, 
anato men si Yefun Allah kem ndo su yu it. 

12 Yetu ge dik yo kak os wa yetu mwa ne sino anato 
men ben sukibit mo bur ré. Ye ge dik ne ben sukibit 
anato an kwop re. Kom mo rut sa, ye ne kak os wa 
yetu mwa mo bur ré sino kwop, we yé mwa ne sino 
ben sukibit tepsu an re. 

13 Yefun Allah yo syo bi sukduno-i nai ye Yahudi nde 
to, ye mwa mo bur re sino ben sukibit mo re, sarewo 
tomgato sukduno yo mo nde to, Yefun Allah yo newa 
sukibit ne nde to. 

14 Kapre Yefun yo newa sukibit ne nde, yetu mwa 
ne sino kwop re. Kadit kam gato Adam kem mo bur 
ré sor kom mo kam gato Musa krom ye Yahudi bi 
sukduno-i ne, yetu mwa ne sino kwop re. Kapre yetu 
yo ben siri tepsu Adam ben ne nde, yé mwa ne kwop 
or. Yefun Allah da ki sukdu nai Adam, sarewo Adam 
dakai ben suk wai mo sukdu ne o re. Adam gane 
anato tepsu sukamno subot Ye gato ma wari ne. 

15 Adam si Kristus, ye we ne yo tepsu yu nde. Adam 
kak os ibit, wo Kristus kak os ndo wa men. Os ndo 
gato Yefun Allah fro yi wa men yetu mo bur ré mo suk 
gato Kristus ben ne ndo wai kadit os ibit gato Adam 
kak ne. Sukibit gato Adam ben ne gwat os sukkwop 
wa yé mwa re. Wo Yefun Allah bi yetu ge dik, Yesus 
Kristus ma wa kak os ndo wa men yetu subere men 
kem gesyos. Yefun Allah dakai bi sukjimnut sye kas 
subot men yetu ndo nde anato Yefun Allah syo Yesus 
Kristus ma wa men yetu mo bur ré dakai yi, men yo 
ben suk yo wa An nyim nde. Sane anato men yetu 
sino bi os wa men kem gesyos mone o re. 

16 Os gato Yefun Allah fro wa men yetu kem gesyos 
ne yo tepsu os gato Adam kak mo suk gato an ben 
wai mo Yefun bi sukdu ne nde. Adam ben suk wai 
mo Yefun wam dik ne sor, orete Yefun ki bi sukdu-i 
do, "Siri re, Ji syo sukye nai yetu mone sor," sane An 
kak os sukkwop wa men yetu sino it. Sarewo yetu 
kem sor kom mo kam gato Kristus ma ne, yetu ben 
sukibit mwa yé, orete Yefun Allah fro os ndo ne gato 
ós men yetu kem gesyos re. 

17 Kadit sukibit gato yetu ge dik ben ne anato ye 
mwa mo bur re kwop. Sarewo kadit sukndo gato 
yetu ge dik yo o, gato gum do, Yesus Kristus ben ne 
anato men yetu ku os wa men kem gesyos. Os ndo 
gato Yesus Kristus kak wa men ne ndo wai kadit os 
sukkwop gato kak mo sukibit gato Adam ben ne o re. 
Yefun Allah ben An bi suk-i ndo ye su men dakai yi, 
sane ye gato kak an mit wa os ndo gato Yefun Allah 
syogat Yesus Kristus kak ne, bere Yefun Allah ki do, 
ye ne sa, tep wa an gum sok mo Yefun bi rus-i. Sane 
bere an ku suktinggi sugato an kem mo bur ré re. 

18 Sane kadit sukibit gato yetu ge dik ben ne anato 
Yefun Allah syo sukye nai yetu mwa mo bur ré or 
sino. Sane dom kadit sukndo gato yetu ge dik yo o 
ben tepsu Yefun Allah mit ne anato Yefun kak os ndo 
wa men yetu mwa ne sino. Yefun Allah nai men wé 
kadit sukye mo sukibit gato men ben ne, orete Yefun 
Allah ki subot men do, men sa, tep wa men gum sok 
mo An bi rus-i it. Sane men ku os wa men kem ndo 
to kapyo mato kapyo. 

19 Yetu ge dik gato bariwa jammo Yefun Allah, ye 
ne anato kak os wa yé mwa ne sino ges mo os ibit 
re. Sane dom yetu ge dik yo o, gato jammo Yefun 
Allah, Ye ne anato kak os wa yé mwa subere Yefun ki 
do, yé mwa ne tep wa an gum sok mo Yefun Allah bi 
rus-i it. 

20 Ye Yahudi bi sukduno-i anato Yefun Allah grem su 
ye Yahudi ne. Sukduno ne kak men yetu bi sukjimnut 
mo suk gato ibit, sane anato ri ma men ben suk 
mwa gato siri kadit sukduno ne o re. Yetu da ben siri 
mwa wai o kadit sukduno ne, sarewo Yefun Allah bi 
sukjimnut sye kas subot men dakai yi nggi wai kadit 
ne o re. 

21 Sane anato tepsu sukibit gato men ben ne jom 
men anato men kwop mone, Yefun Allah bi sukjimnut 
sye kas subot men dakai yi dom, men yo ben suk 
yo wa An nyim nde, anato An fro os wa men subere 
An nai men we kadit sukye. Orete An ki mo men do, 
men sa, tep wa men gum sok mo An bi rus-i it. Sane 
men kem gesyos mo os ndo gato men bi Yekwesu 
Yesus Kristus kak ne, sane anato men si Yefun Allah 
kem ndo to kapyo mato kapyo. 

1 Sane, men ki sukdu sato suma subot sukibit 

gato men ben ne? Men ben sukibit mwa petok 
sor subere Yefun Allah bi sukjimnut sye kasbot men 
mwa wai o bado? 

2 Sane nde re. Ben sato men tepsu ye gato kwop, 
sukibit yo jom men o nde. Sane men ben sukibit gat 
pe o wa suma ne? 

3 Bere siri re. Nin dakai jam do, ye ras men mo syur 
bi sukjimnut do, men si Yesus Kristus anato tepsu dik 
mone it. Men do si Yesus Kristus tepsu dik it yo, bi 
sukjimnut do, men dom si Yesus Kristus kwop sino 
re. 

4Sane ye ras men mo syur bi sukjimnut do, men 
si Kristus kwop sino re. Ben sato men kwop kadit 
sukibit gato men ben ne. Orete ben sato ye bi men 
mo makwe si Yesus Kristus sino dom re. Ye bi men 
mo makwe subere tepsu men bi Ai bi suktinggi gato 
sye wai ne sun Yesus Kristus kadit sukkwop, sane 
dom, bere Yefun Allah waii sun men. Ben sato men 
syesyar kadit syur tepsu yetu gato be, men kem mo 
bur ré, men ben men bi suk-i ne ndo, tara kadit nyim 
neya o re. 

> Men si Yesus Kristus tepsu dik it. Sane men do si 
Kristus ben sato kwop it yo, bere Yefun Allah sun 

men kem ndo satu tepsu Yefun Allah sun Yesus 
Kristus, we men si Kristus tepsu dik it. 

6 Men jam do, men bi suk-i gato men ben suga nyim 
ne ben sato kwop si Yesus Kristus mo bi kwesukwin 
or wé kadit men re. Sane bere sukibit gato men ben 
nyim ne yo jom men o nde, men yo tepsu pakwerut 
wa ben sukibit ne o nde. 

7 Sukibit ne jom men o nde, we men tepsu ye gato 
kwop, men yo ben suk yo o nde it, sukibit yo jom 
men o nde. 

8 Men si Yesus Kristus do kwop sino it yo, men jam 
do, sangge, bere men si Yesus Kristus kem ndo sino 
dom, 

2we men jam do, Yefun Allah sun Yesus Kristus 
kadit sukkwop it, An yo kwop o nde, suk gato gu men 
yetu kwop ne yo nggiwa gu Yesus Kristus kwop O 
nde re. 

10 Yesus Kristus kwop tepsu suktot mo sukibit gato 
men yetu ben ne. An kwop tepsu suktot mo sukibit 
mwa ne sino wam dik sor to kapyo mato kapyo. Su 
re Yesus Kristus kem wa ben Yefun Allah bi suk-i sor. 

11 Sane men nutbot men dakai do, sukibit gato men 
ben nyim ne, or wé kadit men it. Ben sato men bi 
sukjimnut-i wa men ben sukibit kwop wé kadit men 
re. Sarewo su ré men kem wa men si Yesus Kristus 
sino ben Yefun Allah bi suk-i sor. 

12 Men bi men nggwa wa sukjimnut ibit jom men 
kaim budat tepsu pakwerut o nde subere men sibot 
os ibit ne o nde. 

13 Men bi men gro e, men syim e, men gwes e 
ne wa benbot sukjimnut ibit ne o nde. Men bi men 
nggwa wa ben sukdaret o nde, wo men bi men 
nggwa sino mo Yefun Allah sor. Men anato tepsu ye 

gato Yefun Allah nai we kadit os sukkwop wa kem 

ndo satu. Sane men bi men nggwa sino mo Yefun 

Allah sor. Men bi men nggwa sino wa men ben suk 
gato tepsu Yefun Allah mit sor. 

14 Sane men bi men nggwa wa sukjimnut ibit jom 
meno nde, we su re, men ku os wa men sombok we 
kadit sukibit ne it, we men yo jammo ye Yahudi bi 
sukduno-i ne o nde. Sarewo su ré men simo os gato 
Yesus Kristus kak wa men ne sor. Yefun Allah fro os 
ne wa men, we An bi sukjimnut sye kas subot men 
dakai yi. 

15Su ré men jammo ye Yahudi bi sukduno-i ne o 
nde, wo men simo os gato Yesus Kristus kak wa 
men. Sane bere sa u ne? Men ben sukibit dakai daret 
bado? Nde re, men ben sukibit o nde. 

16 Men jam do, men bi men nggwa mo yenggras 
ge dik yo, men jammo an, men gum kwerut wa an 
yo, bere men tepsu yenggras ne bi pakwerut it, bere 
men benbot suk mwa gato an ki ne sor. Men bi men 
nggwa wa men ben sukibit yo, men tepsu sukibit bi 
pakwerut it anane. Sane kom mo rut sukibit ne gwat 
sukkwop wa men. Wo men bi men nggwa wa men 
benbot Yefun Allah bi sukdu-i yo, men tepsu Yefun 
bi pakwerut it anane. Sane kom mo rut, men ku os 
wa men gum sok mo Yefun bi rus-i, ete men si Yefun 
Allah kem ndo mone. 

17 Suga nyim ne nin gum kwerut wa nin ben sukibit, 
ben sato sukibit jom nin re, wo su ré sa, nin jom 
sukduno gato ye duno nin su ne. Sukduno gato 
sangge ne, gato Yefun Allah grem kem su nin, nin 
jom, ete nin benbot sisu nin mit dik si nin onyar dik 
it. Sane men ki ndo mo Yefun Allah sor. 

18 Yefun Allah sombok nin wé kadit sukjimnut ibit 
gato jom nin ne, orete su ré nin gum kwerut wa ben 
suk gato tepsu Yefun Allah mit sor. 

12 Nin bi sukjimnut yo nggiwa but sukdu gato ji ki ré 
sisu ndo nde, sane anato ji gwat sukamno subot suk 
gato nin dakai jam re, subere nin but sukdu ré ndaf 
re. Suga nyim ne nin bi nin nggwa tepsu pakwerut 
wa nin ben suksiri si sukdaret ket nin í, ben sato 
Sukibit jom nin re. Nin bi nin gro e, nin syim e, nin 
gwes e ne wa ben suksiri si sukibit ne su sane sane 
sor, kom mo rut sa, nin ben sukibit mwa wai o re. 
Sane su ré yo, nin bi nin gro e, nin syim e, nin gwes 
e ne, nin bi nin nggwa ne sino tepsu pakwerut wa 
benbot suk gato tepsu Yefun Allah mit ne sor. Sane 
bere kom mo rut, nin ben suk gato Yefun Allah dakai 
fro wa nin ben ne sor re. 

20 Suga nyim, sukjimnut ibit jom nin tepsu pakwerut 
ne sa, nin yo tepsu pakwerut wa nin ben suk tepsu 
Yefun Allah mit mo nde to. 

21 Sugane nin ku suk gato ndo mo sukibit gato nin 
ben ne sato suma ne? Suk yo mo nde, wo sukibit 
mwa ne ben nin damen, orete kom mo rut, gwat nin 
mu mo bot gesyos sor. 

22 Sarewo su ré, Yefun Allah sombok nin wé kadit 
sukjimnut ibit gato jom nin ne it. Nin tepsu Yefun 
Allah bi pakwerut it. Mone nin ku suk gato ndo anato 
Yefun Allah nai nin wa nin ben Yefun Allah dakai bi 
Suk-i sor, ete kom mo rut sa, bere nin kem ndo to 
kapyo mato kapyo. 

23 Sane men do jammo sukjimnut ibit yo, bere men 
ges mo bot gesyos mo koirut sor. Sarewo suk gato 
Yefun Allah syo yi nai men anato An syo men bi 

Yekwesu Yesus Kristus ma kak os ndo wa men kem 

ndo to kapyo mato kapyo. 

7 131 bi nji, ji bi nyanggon, sangge, nin sino jam 
men yetu bi sukduno-i re. Yetu mbau tó yo, an 

jammo yetu bi sukduno-i sor, wo an do kwop it yo, 

an yo jammo o nde. 

2Sane dom nggon gato kra si bi ya ne kem not sor 
nggon ne bi ya kwop wé et. Nggon bi ya do kwop it 
yo, yekra bi sukduno-i gato kiwa nggon si bi ya kem 
not yo jom nggon ne o nde re. 

3Sane, nggon bi ya kem t6, ete nggon ne mu nai 
ye yi kadit an bi ya yo, nggon ne ben siri it anane. 
Sarewo nggon bi ya do kwop it yo, sukduno ne yo 
yawa nggon ne o nde. Nggon iwa kra ye yi yo o yo, 
nggon kra sor, siri anane nde. 

“Sane, ji bi nji, ji bi nyanggon, tepsu yekra bi 
sukduno-i yo jom nggon gato bi ya kwop kadit ne o 
nde, ye Yahudi bi sukduno-i ben sato kwop kadit nin 
re, sukduno ne yo jom nin o nde, we nin si Yesus 
Kristus tepsu dik, ete nin si An sino kwop kadit 
sukduno ne re. Sane ye Yahudi bi sukduno-i yo jom 
nin o nde, wo nin jammo Kristus bi sukduno-i, we 
nin tepsu Kristus bi yetuge-i it. Nin jammo Kristus 
gato Yefun Allah sun kadit sukkwop ne bi sukduno-i 
subere sukndo gato Yefun Allah iwa men ben ne bor 
re. 

> Suga nyim ne, sukjimnut gato tik men mit wa ben 
sukibit tepsu yetu mwa ne sino iwa ben ne jom men 
re. Sugane ye Yahudi bi sukduno-i ben sato tik men 
bi sukjimnut ibit mo men mit anato men ben sukibit 
mwa o re. Men bi men nggwa wa jammo sukjimnut 
ibit anato kom mo rut suk mwa gato men ben ne 
gwat os sukkwop wa men sor. 

6 Sarewo su ré, men sombok kadit ye Yahudi bi 
sukduno-i ne it. Suga nyim ne sukduno ne jom men 
krat, wo su re ben sato men kwop kadit re. Men 
sombok kadit sukduno ne, subere men jammo os be 
tepsu sukdu gato Yefun Allah Gen kadum nai men 
re. Sane men yo jammo ye Yahudi bi sukduno-i gato 
Musa krom ne o nde, wo men jammo sukduno gato 
Yefun Allah Gen kadum nai men ne sor. 

7 Sane, bere men kibot ye Yahudi bi sukduno-i ne sa 
u ne? Sukduno ne ibit bado? Sane nde re. Sukduno 
ne da ndo, sarewo ji jam sukduno ne anato ós ji 
subere ji jam suk gato ji ben ibit ne, ondeyo bere ji 
jam nde re. Sato sukduno ne ki do, "Men gro sye wa 
nai ye yi bi suk nde," anato ji jam do, ji do gro sye 
wa nai ye yi bi suk it yo, bere siri re. 

8Ye Yahudi bi sukduno-i anato kak os wa tik ji mit 
wa ji ben sukibit. Ji jam sukduno ne, bergan sukduno 
ne tik ji bi sukjimnut subere ji gro sye wa ye yi bi suk 
mwa ne o re, bere sukduno ne tik ji mit wa ben suk 
siri kadit sukduno ne mwa o re. Sarewo sukduno ne 
yo mo nde yo, bere ji bi sukjimnut ne yo kas kom mo 
sukibit sane mo nde. 

? Suga nyim, ji jam nde ye Yahudi bi sukduno-i yo, 
ji kem mo bur ré, ji dakai ben ji bi suk-i sor. Sarewo 
sukduno ne bor sa, sukduno ne tik ji bi sukjimnut 
anato ji ben sukibit mwa kas kadit ne it, orete ben 
sato ji kwop mone or re. 

10 Ji nut do Musa krom ye Yahudi bi sukduno-i 
subere ós men kem ndo, ondewo, kom mo rut sa, 
sukduno ne yo ós ji kem ndo nde, wo gwat sukkwop 
wa ji o re, 

11 we sukduno ne kak os wa sukibit ben kidar ji, 
orete ben sato sukibit ne gu ji kwop or re. 

12 Ye Yahudi bi sukduno-i, Yefun Allah dakai grem 
kem su ye Yahudi. Kwa bok ne sino ma kadit Yefun 
Allah. Sane sukduno ne sangge, ete kadum os gato 
ndo tepsu Yefun Allah mit. 

18 Sane sukduno gato ndo ne anato gwat sukkwop 
wa ji bado? Sane nde re, wo sukibit gato ji ben ne 
anato gwat sukkwop wa ji re. Sukduno ne da ndo, 
sarewo sukduno ne kadum suk gato ibit nai ji jam 
rer anato kak os wa sukibit gwat sukkwop wa ji. 
Sukduno ne da ndo, sarewo sukduno ne kak os wa 
gwat sukkwop wa men subere men jam do, suk gato 
men ben siri kadit sukduno ne ibit tep yi nde, wo suk 
gato men ben siri kadit sukduno ne ibit wai o re. 

14 Men jam do, ye Yahudi bi sukduno-i ma kadit 
Yefun Allah Gen, sarewo ji tepsu yetu gato yo nggi 
nde sor re. Ji bi ji nggwa wa sukjimnut ibit ne jom ji 
tepsu bi pakwerut re. 

15 Sane sukndo gato ji iwa ji ben ne, ji yo ben nde. 
Sarewo sukibit gato ji bariwa ji ben ne anato ji ben. 
Ji jam nde suk gato ben ji anato ji ben ji bi suk-i sane 
ne! 

16 Sane, ji ben sukibit gato ji bariwa ji ben ne yo, 
bi sukjimnut do, ji nut do, sangge, ye Yahudi bi 
sukduno-i ne da ndo, sarewo ji dakai yo nggiwa 
benbot nde. 

17 Sane, ji dakai yo ben sukibit ne nde re, wo 
sukjimnut ibit mo ji mit gato jom ji anato ben ji ben 
sukibit ne. 

18 Ji jam do, sukjimnut gato tik ji mit wa ji ben suk 
tepsu yetu mwa ne sino iwa ben ne, bi kwa dik yo 
gato ndo yo mo nde, suk mwa ne ibit sino. Ji da iwa 
ben suk gato ndo, sarewo ji yo nggiwa ben nde. 

12 Ji yo ben sukndo gato ji iwa ji ben ne nde, wo ji 
ben sukibit gato ji bariwa ji ben ne sor. 

20 Ji ben sukibit gato ji bariwa ji ben ne yo, bi 
sukjimnut do, ji dakai bi sukjimnut wa ben sukibit ne 
nde re, wo sukjimnut gato tik ji mit wa ji ben sukibit 
gato jom ji anato ben ji ben sukibit ne. 

21 Sane, ji nai sukjimnut sare do, sukjimnut gato bor 
mo ji anare: ji da iwa ben sukndo sarewo sukjimnut 
¡bit bere jom ji anato ji ben ji bi suk-i ne ibit o re. 

22 Mo ji mit si ji onyar ré, ji da mit iwa ji benbot 
Yefun Allah bi sukduno-i, 

23 sarewo ji me mo ji dakai, sukjimnut gato bor 
mo suk gato ji gro e, ji syim e, ji gwes e ne ben ne 
tara re. Sukjimnut ibit ne ben sato duwer ji dakai bi 
sukjimnut-i. Sukjimnut ibit ne ben sato farket ji dakai 
anato ji tepsu pakwerut wa ben sukibit bu. 

24 Sane ji dakai mit iwa ji tepsu pakwerut wa benbot 
Yefun Allah bi sukduno-i, wo ji bi sukjimnut ibit mo 
ji mit ne, ben ji sane sor ji tepsu pakwerut wa ben 
sukibit bu. Sane, ji yo ndo o nde it. Je u anato bere 
nai ji wé kadit sukjimnut ibit gato jom ji dakai ete 
gwat ji mu kadit os sukkwop ré ne? Ji ki ndo mo 
Yefun Allah, we Yefun fro os mé re. An sa, syo men 
bi Yekwesu Yesus Kristus ma wa fro os wa men re. 
An fro os wa nai ji kadit sukjimnut ibit gato jom ji ne, 
sane ji ki ndo mo Yefun Allah sor. 

25(7:24) 

1 Sane su ré men yé gato si Yesus Kristus tepsu 
dik ne, Yefun Allah yo syo sukye nai men mo 
sukibit gato men ben ne o nde, 

2 we Yesus Kristus kak os ndo wa men anato Yefun 
Allah Gen nai men wé kadit sukjimnut ibit gato jom 

men. Yefun Allah Gen sombok men we kadit ye 
Yahudi bi sukduno gato gwat sukkwop wa men re. 

3 Sukjimnut gato tik men mit wa ben sukibit ne 
jom men yetu. Sane anato ye Yahudi bi sukduno-i 
yo nggiwa ós men nde. Sane Yefun Allah fro bi os-i 
tara re. Yefun Allah syo An bi Gan ma mo bur ré su 
kaim ka sa men yetu kaim. Yefun Allah syo An bi Gan 
ma wa bi nggwa tepsu suktot wa men subere kak 
sukjimnut ibit ne wé kadit men re. 

“Yefun Allah syo An bi Gan ma subere men ku os 
wa men benbot suk gato Yefun iwa men ben, gato 
Yefun kadum mo ye Yahudi bi sukduno-i ne. Sane 
men kem mo bur ré, men benbot sukjimnut gato tik 
men mit wa ben sukibit, bere men yo ku os nde, wo 
men jammo Yefun Allah Gen sa, bere men nggiwa 
men benbot suk gato Yefun iwa men ben ne re. 

> Ye gato benbot sukjimnut gato tik an mit wa ben 
sukibit ne, ye ne bi sukjimnut-i kem pe mo suk gato 
yetu iwa ben ne sor. Sarewo ye gato benbot suk gato 
Yefun Allah Gen kadum ne, ye ne bi sukjimnut-i kem 
pe mo suk gato Yefun Allah Gen iwa ye ne ben ne. 

6 Men bi sukjimnut-i kem pe mo sukjimnut ibit ne 
yo, bere gwat sukkwop wa men. Sarewo men bi 
sukjimnut-i ne kem pe mo Yefun Allah Gen ne yo, 
bere Yefun Allah Gen jom men, sane men kem not, 
ete men si Yefun Allah kem ndo su yu. 

7 Ye gato bi sukjimnut-i kem pe mo yetu bi 
sukjimnut ibit ne, ye ne tepsu yeko wa Yefun Allah. 
Ye gane yo iwa jammo Yefun Allah bi sukduno-i nde, 
ye ne yo nggiwa benbot dom nde. 

8 Ye gato jammo sukjimnut gato tik an mit wa ben 
sukibit ne sor, bere ye ne yo ku os wa ben suk gato 
Yefun Allah iwa an ben ne nde. 

?Nin dakai sa, sukjimnut gato tik nin mit wa nin ben 
sukibit ne yo jom nin o nde, wo Yefun Allah Gen jom 
nin sor re. Yefun Allah Gen do kem pe mo nin mit 
yo, bere An jom nin re. Wo Yefun Allah Gen yo kem 
mo nin mit nde yo, bere An yo jom nin nde. Ye gato 
Yefun Allah Gen yo kem mo an mit nde yo, ye ne yo 
sok mo Yesus Kristus bi yetuge-i nde. 

10 Sarewo Kristus do kem mo nin mit it yo, kapre 
nin da kridek bere kwop mo sukibit gato nin ben ne, 
Yefun Allah Gen ós nin da gesyos kem ndo, we Yefun 
Allah nai nin gum sok mo An bi rus-i it. 

11 Yefun Allah gato sun Yesus Kristus kadit sukkwop, 
An Gen do kem mo nin mit ete nin kwop it yo, 
bere Yefun Allah waii sun nin da kridek mbau satu. 
Yefun Allah sun nin da kridek su Yefun Allah Gen bi 
suktinggi gato kem mo nin mit. 

12 Sane ji bi nji, ji bi nyanggon, men jammo 
sukjimnut gato tik men mit wa men ben sukibit ne o 
nde, wo suk gato Yefun Allah Gen kadum wa men 
ben ne, men nut mo men mit do, men benbot sor, 
men kamo su nde, men misyar wa nde. 

13 Men benbot suk gato Yefun Allah Gen kadum nai 
men ne sor, we men do benbot sukjimnut gato tik 
men mit wa ben sukibit ne yo, bere men kwop sor re. 
Sarewo men jammo Yefun Allah Gen sa, bere Yefun 
Allah Gen ben men nggiwa men kak sukibit gato men 
dakai ben ne wé kadit men re. Men do kak sukibit ne 
wé it yo, bere men kem sisu ndo it anane. 

14 Ye gato jammo Yefun Allah Gen sor anato tepsu 
Yefun Allah bi pa-i re. 

15 Yefun Allah Gen, gato bok nggwa mo men ne, yo 
ben men tepsu pakwerut wa suknyu o nde, wo Yefun 
Allah Gen ben men tepsu Yefun Allah bi pa-i. Sane 

Yefun Allah Gen mo men mit ben men kendo Yefun 
Allah do, "Ai o, ji bi Ai o." 

16 Yefun Allah Gen kadum mo men mit subere men 
jam rer do, men anato Yefun Allah bi pa-i it. 

17 Men tepsu Yefun Allah bi pa it yo, bere men ku 
Yefun Allah bi sukrok gato An fro wa syo nai An bi 
pa-i. Men si Kristus sino bere ku suk gato Yefun Allah 
fro wa men, we men ku sukye tepsu Yesus Kristus ku 
ne. Sane yo, bere men ku suk gato ndo wai ne tepsu 
Kristus ku suk gato ndo wai mone dom. 

18 Ji dakai nut do, men kem mo bur ré, men ku 
sukye, sarewo sukye gato men ku ré yo sye teker eta 
nde, wo su kam sari ne ma men ku suk gato ndo 
mwa wai kadit sukye gato men ku mo bur ré o re. 
Sukye gato men ku mo bur ré wokgan yi, wo bere 
sukndo gato men ku mo gu mwa wai kadit ne o re. 

19 Suk bok ne sino gato Yefun ut ne eswa kam gato 
Yefun Allah ma kadum An bi rus-i nai suk bok ne sino 
jam. Suk bok gato Yefun ut ne sino mit iwa jam nje 
gato sok mo Yefun Allah bi rus-i. 

20 Suk bok ne sino gato Yefun ut ne eswa Yefun bi 
pa-i ne bor, we suk bok ne sino ku sukye mo bur ré 
gato ben suk bok ne ibit o re. Suk bok ne yo iwa ku 
sukye nde, wo Yefun Allah dakai syo sukye nai suk 
bok ne. Yefun Allah misyar suk bok ne sino ku sukye 
mone, we Yefun bi sukjimnut dik sare do: 

21 suk bok gato Yefun ut ne sino bere sombok kadit 
suk sato bom e, syumbar e ne gato ben suk bok ne 
ibit e, mbras, e mbu e ne. Bere suk bok ne sino si 
men yé gato sok mo Yefun Allah bi rus-i kem ndo 
sino. Bere suk bok gato Yefun ut ne si Yefun bi pa-i 
kem gesyos mo nat gato ndo wai o re. 

22 Men jam do, kadit ketke kom more, suk bok ne 
sino gato Yefun ut ne ben sato wo ete saiye su sukye 
tepsu nggonfar gato nukwe i su bi pa wa kem su ne. 

23 Suk bok ne sino saiye su sukye sor nde, wo men 
yé gato Yefun Allah Gen bok nggwa mone, men dom 
saiye su sukye gato men ku mo men kaim budat. 
Yefun Allah syo suk mwa gato ndo nai men. Ketke An 
syo An Gen nai men re, or o men eswa Yefun Allah 
sombok men kaim budat wé kadit sukye mo bur ré, 
ete syo men kaim be nai men. Men eswa saresa, men 
ben sato men saiye su sukye ne mo men mit dom. 

24 Men kwabom kam mo Yefun Allah do, bere An nai 
men kaim budat wé kadit sukye mo bur ré. Sarewo 
Yefun do nai men wé kadit sukye ne it yo, bere men 
bi sukjimnut yo kas kom mone o nde, we je u anato 
eswa ku suk gato an ku it ne? 

25 Sarewo Yefun yo nai men wé kadit sukye ne nde 
tó yo, men kwabom kam mo An do, bere An nai men 
wé mone tó, men eswa sor, bere An nai men wé 
Kadit re. 

26 Sane dom men yo nggi o nde yo, bere Yefun 
Allah Gen ós men mone. Men jam nde suk gato tep 
wa men ki su Yefun ne yo, Yefun Allah Gen dakai ós 
wa ki suk su Yefun Allah tepsu yegweswai wa men, 
ete men mit ba su sukdu ne, men yo nggiwa ki sukdu 
ne yo bor sye wa yé jam nde. 

27 Sane suk gato Yefun Allah Gen ndek mo Yefun 
wa ye gato onyar kem mo Yesus Kristus ne, bere 
sukdu ne tepsu Yefun Allah mit re. Sane anato Yefun 
Allah gato jam men yetu kom mo mit ne, An jam An 
Gen bi sukjimnut-i re. 

28 Men yé gato bi sukjimnut sye kas subot Yefun 
Allah ne, men jam do, mo suk mwa ne sino gato bor 

mo men, bere kom mo rut, Yefun Allah fro suk mwa 
ne ndo wa men ye gato simo os ndo gato An fro ne. 

29 Yefun ben An bi suk-i ndo su men, we men tepsu 
ye gato Yefun Allah jam suga nyim tuya do, bere 
men onyar kem mo An ne, sane Yefun Allah fro men 
subere An nai men tepsu An bi rus-i suga nyim ne it. 
An fro men subere men ben men bi suk-i ne tepsu An 
bi Pa, Yesus Kristus. Sane bere Yesus Kristus tepsu 
pa doketke mo Yefun Allah bi pá mwa ne sino. 

30 Sane Yefun Allah kendo ye gato An dakai fro suga 
nyim tuya ne. Ye gato Yefun Allah kendo sok mo An 
bi rus-i ré, Yefun Allah ki mo yé ne do, yé ne sa, tep 
wa Yefun nai yé ne gum sok mo An bi rus-i ne. Ye 
gato Yefun Allah nai gum sok mo bi rus-i yo, Yefun 
bes yé ne gum kok sye wai tepsu Yefun o re. 

3! Su ré, men ki suk sato suma o subot suk gato 
Yefun Allah fro wa men ne? Yefun Allah anato tepsu 
men bi yenggras, sane bere je u anato nggi wai kadit 
men ete ben men ibit ne? 

32 Yefun Allah yo nai An dakai bi Gan wé kadit sukye 
nde, wo Yefun Allah syo An bi Gan ma kwop win men 
yetu sino. Yefun Allah dakai syo An bi Gan ma wa 
men yi, sane bere An dakai syo suk mwa neya yi nai 
men dom, fe! 

33 Men yé gato Yefun Allah fro suga nyim wa men 
sok mo An bi rus-i ne te, bere je u anato nggiwa 
ki men gum ibit mone ne? Mo nde, wo Yefun Allah 
dakai ki do, men tep wa men sok mo An bi rus-i. 

34 Ye yo ku os wa ki men gum ibit ne mó e? Yo mo 
nde, we Yesus Kristus gato kwop wa men ete mbau 
satu o, Yesus Kristus ne kem tak Yefun Allah de syim 
ge, anato Kristus gwa yawa men gum mo sukdu gato 
ye kiket men daret re. 

35 Suk sato suma anato nggi ya mo miten wa men si 
Kristus subere Yesus Kristus yo ku os wa mewa men 
o nde ne? Men ku sukye anato Yesus Kristus yo ku os 
wa mewa men mone nde, bado? Mo nde. Ye yo ben 
sukye nai men anato Kristus yo ku os wa mewa men 
mone nde, bado? Mo nde. Sukonde e, men yewa suk 
e, yeko futma wa gu men kwop su nyom e ne anato 
Kristus yo ku os wa mewa men mone nde, bado? 
Suk bok gane bere yo ben sukye mo mit wa men si 
Kristus mo nde, bere Kristus mewa men petok sor, 

36 tepsu ye krom mo Yefun Allah bi sukdu do, "Men 
tepsu Nan bi rus-i, sane noru nombrak men ku sukye 
ndo nde, bergan men kwop rok. Yé nut mo men do, 
men tepsu domba gato bergan yé gu kwop wé sor." 

37 Sukye gato men ku ne yo nggi wai kadit men nde, 
we mo suk mwa ne sino, Yesus Kristus mewa men 
anato bere men nggi wai kadit sukye mwa neya re. 

38 Ji jam rer do, Yesus Kristus mewa men pe sor, 
sukye yo ku os wa yawa miten wa men si Kristus 
nde, ji jam ware. Kapre men kwop o, men mbau o, 
bere Yesus Kristus mewa men mone to. Malaikat e, 
suk gato i-mok mone sato yerom e, aboksye e ne yo 
ku os wa yawa miten wa men si Kristus dom nde. 
Suk gato bor su ré e, suk gato bor su kam sari e, 
suktinggi yi neya e, 

3? suk mwa gato nggi mo gu nim ne si bur ré sino 
yo ku os wa yawa miten wa men si Kristus dom nde. 
Yefun Allah bi sukjimnut sye kas subot men pe sor 
anato men bi Yekwesu Yesus Kristus mewa men, 
sukye bok neya yo ku os wa yawa miten wa men si 
Kristus mo nde. 

! Ji gum anato sok mo Kristus bi rus-i it, sane suk 
gato ji ki ré sangge, ji yo kidar nde. Sane dom, 

Yefun Allah Gen jom ji bi sukjimnut mo ji mit, sane 
suk gato ji ki ré sangge, ji jam ware. 

2 Ji nutbot ji dakai bi yewis-i, ye Israel, ji nutbot ndo 
nde ware, ji ku sukye mo ji mit, ji yo ndo o nde, we ji 
bi wis-i ko kadit Yesus Kristus tó. 

3Ji jimnutbot ji bi wis-i ndo nde anato ji dakai fro ji 
nggwa wa Yefun Allah dufo mo ji, ete syesyar ji wé 
kadit Kristus bi nje-i, subere Yefun nai ji bi wis-i sok 
mone win ji. 

4Ji bi wis-i, ye Israel ne, Yefun Allah nai tepsu An 
dakai bi pa-i ne suga nyim ne it. Yefun Allah kadum 
An bi suktinggi gato sye wai nai men ye Israel. Yefun 
Allah tom suk bok yo su men, Yefun Allah grem bi 
sukduno-i kem su men re. Yefun Allah kadum An bi 
os-i gato ri-roi nai men wa men som Yefun mo bi nu 
ne. Yefun Allah tom suk mwa neya su men re. 

> Men ye Israel anato bi amui mo yepasye sato 
Abraham e, Isak si Yakub. Men bi amui ne anato pe 
Kristus. Kristus anato Yefun gato jom suk mwa ne 
sino, men sino un An to kapyo mato kapyo. Sangge. 

6 Suk gato Yefun Allah tom su ye Israel ne, ye Israel 
deyo ki do, Yefun Allah yo benbot nde, sarewo ji yo 
bi sukdu-i sane nde re. Yefun Allah benbot suk gato 
An tom ne, An yo nai ye Israel bi pa-i mwa ne sino 
tepsu Yefun dakai bi pa-i nde. 

7 Abraham bi wis-i ne dom, Yefun Allah yo nai pa 
mwa ne sino tepsu An bi pa-i nde. Tepsu Yefun Allah 
ki nai Abraham do, "Kadit Isak ré bere nan ku nan bi 
wis-i ne mwa sagato Ji tom su nan ne." 

8Sane pa mwa ne sino mo Abraham bi wis-i, Yefun 
Allah yo nai tepsu An bi pa-i sino nde re, wo pa gato 
Yefun Allah tom su Abraham ne anato pa gato ma 

kadit Isak bi wis-i. Yefun Allah tom do, bere An nai 
pa gane sor re, 

? we Yefun Allah tom su Abraham sare do, "Tepsu 
kam gato Ji ma o ne, bere Sara pe pa yebris it." 

10 Sane dom, Ribka kem su pa yebris we, bi ai dik. 
Pa we ne bi ai anato men bi amui bi yepasye dik yo 
gato gum do Isak. 

11 Suga nyim tuya Ribka kem su pa ge we ne nde tó, 
Yefun Allah fro pa we wok tepsu yeketke mo yewis 
ye Yahudi ne nyim wé re. Pa we sye si pa we wok 
yo ben suk gato ndo si suk gato ibit mo nde tó, wo 
Yefun Allah dakai bes pa we wok nyim wé re, tepsu 
pe gato Yefun Allah dakai iwa fro ne, we Ribka bi pa 
yebris ge we ne yo ben suk gato ndo si suk gato ibit 
mo nde tó. 

12 Yefun Allah ki nai Ribka nyim do, "Pa dosye ne 
bere jammo pa dowok." 

13 Tepsu ye krom mo Yefun Allah bi sukdu do, Yefun 
Allah ki do, "Ji bi sukjimnut sye kas subot Yakub, wo 
Ji bariket Esau." 

14 Sane men ki subot suk gato Yefun ben su pa we 
ne sa u ne? Yefun Allah yo ben suk-i ri-roi nde bado? 
Sane nde re, 

l5we Yefun Allah ki nai Musa do, "Ji dakai ben Ji 
bi suk-i ndo su ye gato Ji dakai iwa ne sor. Ji dakai 
jimnotku ye gato Ji dakai iwa ne sor." 

16 Sane Yefun Allah ben An bi suk-i su nje it yo, An 
yo me kadit suk gato ye mit iwa ne nde, Yefun Allah 
yo me kadit suk gato ye werwa ben ne dom nde, wo 
Yefun Allah dakai jimnotku nje anato An fro suk gato 
An ben ne, 

17 we ye krom mo Yefun Allah bi sukdu do, "Yefun 
Allah ki nai yeraja mo bur Mesir gato Yefun ben sukye 

bok yo nai ne do, 'Ji bes nan tepsu yeraja subere Ji 
kadum Ji bi suktinggi bor mone, subere ye ki sukdu 
subot Ji gum frekbot nje sane sor ye mwa mo bur re 
iwedewe sino jam Ji gum re.' " 

18 Sane, Yefun Allah dakai jimnotku ye gato An 
dakai iwa ne sor re. Sane dom, Yefun Allah dakai ben 
nje su krat, sato yeraja mo bur Mesir, tepsu pe gato 
Yefun Allah dakai iwa ne sor re. 

19 Bere nin ge dik yo ki nai ji do, "Yefun Allah fro 
suk mwa ne, sane suma ben anato Yefun Allah ben 
sukye nai yetu mo sukibit gato ye ben ne? Je u anato 
nggiwa ben bi suk-i tara kadit pe gato Yefun Allah fro 
ne?" Bere men yetu yo nggi mo nde. 

20 Sarewo nin ré tepsu yetu sor re, sane nin yo 
nggiwa duwer Yefun Allah mo suk gato Yefun fro ne 
nde. Nin tepsu sukbo gato ye fro wa jan bunga mone 
sor, sane sukbo bere brek ma ndo mo ye gato ut 
sukbo ne do, "Nan ut ji ka sare wa suma ne?" 

21 Ye gato ut sukbo, an nai bur ka gato ut, ete an 
fro sukbo su, tepsu pe gato an imo fe! An nai bur 
ka gato ut ne gum dik yo, ete an fro sukbo wis we, 
sukbo dik yo wa an sye suk gato ndo wai mó, wo 
sukbo dik yo o wa suk yi neya. An fro bi sukbo we ne 
tepsu An dakai bi sukjimnut-i sor. 

22 Yefun Allah ben An bi suk-i tepsu An dakai bi 
sukjimnut-i ne sor. Yefun Allah da iwa kadum An bi 
sukmaskwa si An bi suktinggi nai nje syen sukibit 
gato yé ben ne, sarewo Yefun Allah eswa yei, An yo 
ben sukye ne nai nje kekro nde. Ye gato bere ku An 
bi sukmaskwa ne, An yo ben ibit nde yei, wo An ben 
An bi suk-i tepsu bi kam-i gato An fro wa ne sor. 

23 Yefun Allah iwa kadum suk gato ndo yé, An iwa 
kadum nai men yé gato An dakai jimnotku. Yefun 

Allah fro men wa men ku suk gato ndo ye ne, An fro 
men suga nyim ne we re. 

24 Men ré anato ye gato Yefun Allah fro wa ku suk 
gato ndo yé ne, men ye Yahudi sor nde, wo yewis yi 
neya dom re. 

25 Tepsu Yefun Allah bi sukdu gato ye krom mo 
yenabi Hosea bi buku ki do, "Ye gato yo tepsu Ji bi 
rus-i nde, bere Ji ki do, 'Ji bi rus-i anane.' Yewis gato 
Ji yo mit iwa nde, bere Ji ki do, 'Ré ne, Ji mit iwa wis 
ne it.'" 

26 Sane o, "Mo pe gato Yefun ki do, 'Nin tepsu Ji bi 
rus-i nde,' bere mo pe ne dom, ye ki subot nje mone 
do, 'Yefun Allah gato gesyos ne bi pa-i it anane.' " 

27 Yesaya ki nggi subot ye Israel do, "Sangge, nin 
ye Israel mwa tepsu yen mo sem de, sarewo nin ge 
bok yo sor ete kem ndo to kapyo mato kapyo, 

28 we bergan Yefun Allah ma mo bur ré, ete syo 
sukye nai nje syen sukibit gato ye ben ne o re." 

22 Yesaya ki o do, "Yefun Allah gato nggi wai o re, 
An mewa ye Israel napyo kem, ondesor sa, men sino 
kwop or, tepsu nje mo kota Sodom si kota Gomora 
kwop or re." 

30 Sane, men ki men bi sukdu-i sa u subot yewis yi 
ne? Men bi sukdu-i anare: Yewis yi yo wergat nggwa 
wa ben suk yo subere Yefun Allah nai an gum sok 
mo Yefun bi rus-i ne nde. Sarewo an onyar kem mo 
Yesus Kristus anato Yefun Allah nai an gum sok mo 
Yefun bi rus-i it. 

3! Sarewo ye Yahudi wergat nggwa wa benbot ye 
Yahudi bi sukduno-i subere Yefun nai an gum sok mo 
Yefun bi rus-i ware, ye Yahudi yo ku os mo suk gato 
an ben ne nde. 

32 Suma ben anato ye Yahudi yo ku os mone nde 
ne? We, ye Yahudi ne ben suk, án yo onyar kem 
mo Yesus Kristus nde, wo án nut do, án werwa án 
benbot ye Yahudi bi sukduno-i ne sa, bere Yefun nai 
an gum sok mo Yefun bi rus-i. Ye Yahudi bi sukjimnut 
ne siri re, sane án yo jambot Kristus nde, anato án 
yo sok mo Yefun bi rus-i nde. An tepsu ye gato mu 
ete an gwes ti mo jok, ete an ges. 

33 Yenabi dik yo krom sukdu gato Yefun Allah ki 
subot Kristus tepsu jok ne sare do, "Nin me more et, 
Ji grem jok dik yo mo nat gato gum do Sion. Yé gato 
gwes ti mó jok, bere an ges. Sarewo ye gato kwabom 
kam mo jok ne yo, bere ye ne damen nde, wo ye ne 
jam do, suk gato jok ne fro bere bor mone sor." 
10 131 bi nji, ji bi nyanggon, ji mit iwa ji bi wis-i, 

ye Israel ne, kem ndo to kapyo mato kapyo. Ji 
ki suk su Yefun Allah sisu sangge wa ji bi wis-i ne sor. 

2 Ji ki rer subot ji bi wis-i ne do, sangge, ji bi wis-i 
mit iwa ben suk wa Yefun Allah. An da mit iwa ben 
suk wa Yefun Allah, sarewo an bi sukjimnut yo kak 
mo suk gato Yefun Allah iwa an ben ne nde tó re. 

3 An jam nde os ndo gato Yesus Kristus kak wa an 
sok mo Yefun bi rus-i, wo, an dakai fro an dakai bi 
os-i An nut do an benbot ye Yahudi bi sukduno-i sa, 
bere Yefun nai an gum sok mo bi rus-i sor re. An 
dakai fro an dakai bi os-i sane anato an yo jammo os 
gato Yefun Allah fro ne nde. 

“Yefun Allah fro bi os-i anato Yefun Allah bi Yesus 
Kristus ma mo bur ré. Yesus Kristus ma fro os gato 
tara kadit ye Yahudi bi sukduno-i. Sane su ré, men 
ku os wa men gum sok mo Yefun Allah bi rus-i mo 
os ndo gato Kristus kak ne sor re. Os nyim gato 
ye benbot ye Yahudi bi sukduno-i ne yo tep o nde. 

Kristus ma kak os be subere ye gato onyar kem mo 
Yesus Kristus sa, bere Yefun Allah nai ye ne gum sok 
mo An bi rus-i mone. 

> Musa krom do, ye gato benbot ye Yahudi bi 
sukduno-i subere Yefun Allah nai an gum sok mo 
Yefun bi rus-i. Yé ne benbot sukduno mwa ne sino 
sor, kwa yo gwet mo nde, sane sa, bere Yefun Allah 
nai an gum sok mo An bi rus-i ne. 

6 Sarewo ye gato onyar kem mo Kristus, ete mone 
Yefun Allah ki mo ye ne do, an sa, tep wa Yefun nai 
an gum sok mo Yefun bi rus-i ne yo, yé ne yo meret 
os yi yo o wa an sok mo Yefun bi rus-i o nde, we 
Yesus Kristus ma kak os ne it. Yefun Allah bi sukdu ki 
sare do, "Nan ndobot nan mit do, 'Je u anato it mu 
mo gu wa meret ye yo ma kak os wa men ne?' Sane 
bere siri re." (Men ndobot sane bere bi sukjimnut do, 
men werwa kar Kristus is ma mo bur wam dik yo o 
anane, sarewo Kristus is ma mo bur ré, An kak os 
ndo wa men mo re.) 

7 Sane dom, "Nan ndobot mo nan mit do, 'Je u 
anato is mu mo gwinggri syo mo bur desnak wa 
meret ye yo ma kak os wa men ne?' Sane bere siri 
re." (Men ndobot sane bere bi sukjimnut do, men 
werwa sun Kristus satu kadit sukkwop anane. Sarewo 
Kristus sun kadit sukkwop, An kak os ndo wa men 
mé re.) 

8 Sarewo men yé gato simo os ndo gato Kristus kak 
ne, men ki sare do, "Sukdu subot Kristus ne ma kom 
mo nin it, nin ki subot sukdu ne petok sor, nin grem 
sukdu ne pe mo nin mit mo re." Sukdu gato men ki 
frekbot nin anato nin onyar kem mo sukdu subot 
Yesus Kristus sor. 

9 Nin do ki rer su nin mit dik sare do, Yesus Kristus 
anato tepsu nin bi Yekwesu, ete nin bi sukjimnut dik 
mo nin mit do, sangge, Yefun Allah sun Yesus Kristus 
kadit sukkwop, sane it yo, Yefun Allah nai nin gum 
sok mo An bi rus-i wé kadit bot gesyos ne it, bere nin 
kem ndo to kapyo mato kapyo. 

10 Men mit si men onyar kem mo Yesus Kristus, 
sane Yefun Allah nut mo men do, men sa, men gum 
tep wa sok mo An bi rus-i it. Sane dom, men ki rer 
si men mit dik do, Yesus Kristus anato tepsu men bi 
Yekwesu it yo, bere Yefun Allah nai men wé kadit bot 
gesyos, subere men kem ndo to kapyo mato kapyo. 

11 Tepsu ye krom mo Yefun Allah bi sukdu do, "Ye 
gato kwabom kam mo Yefun, bere ye ne damen nde, 
wo bere an ku suk gato Yefun fro ne re." 

12 Os dik ne sor re, yewis mwa mo bur ré or sino, 
ye Yahudi, si yewis yi mwa ne sino, bi os wa sok mo 
Yefun bi rus-i ne tepsu yu re, os gato tara yo mo 
nde. Kristus anato Yekwesu wa yetu mo yewis mwa 
ne sino gato onyar kem mo An. Yetu mo yewis mwa 
ne sino gato ndekwa Kristus 6s an bere Kristus ben 
sukndo su ye ne re. 

13 Tepsu ye krom mo Yefun Allah bi sukdu do, "Yé 
mwa ne sino gato ndekwa Yefun nai an wé kadit 
sukye it yo, bere an kem ndo to kapyo mato kapyo 
re." 

14Sarewo ye gato yo onyar kem mo Kristus nde tó, 
bere ye ne ndekwa Yefun Allah ós an sa u ne? An 
yo ku os nde. Sane dom ye gato jam sukdu subot 
Kristus nde to, bere an onyar kem mo Kristus sa u 
ne? An yo ku os nde. Sane dom, ye yo mu ki sukdu 
ne nai an nde to, bere an jam sukdu subot Kristus sa 
u ne? An jam nde. 

15 Ye syogat nje mu ki sukdu ne nde to, bere ye 
ki sukdu subot Kristus nai nje jam sa u ne? An jam 
sukdu mo nde. Ye krom mo Yefun Allah bi sukdu 
subot ye gato gwat sukdu ne do, "Yé mit iwa ye gato 
ma ki sukdu subot os ndo gato Yefun Allah fro ne ma 
ku an et." 

16 Sarewo yé mwa ne sino yo mit iwa jambot sukdu 
subot os ndo gato Yefun Allah fro ne nde, tepsu 
Yesaya ki do, "Men bi Yekwesu o! Je u anato onyar 
kem mo sukdu gato men ki ré ne?" 

17 Sane anato yé mu ki sukdu subot os ndo gato 
Yesus Kristus kak ne, bere yé jam sukdu subot Kristus 
re. Yé jam sukdu subot Kristus, sane bere yé ku os 
wa ye onyar kem mo Kristus mone. 

18 Sarewo ji ndo mó do: Sangge, ye Israel jam 
sukdu subot os ndo ne nde t6 bado? Nde re, an jam 
it, we ye krom mo Yefun Allah bi sukdu do, "Yé ki 
sukdu ne frekbot bur ré iwedewe it. An bi sukdu-i ne 
kas kom mo pe mwa ne or sino re." 

12 Ji ndobot o do, ye Israel jam sukdu subot Kristus 
ne ri re, bado nde tó, e? Ye Israel ne da jam, sarewo 
an bariwa jammo sukdu ne, wo yewis yi sor ete iwa 
jammo. Musa ki subot suk gato bor mo yewis yi suga 
nyim ne. Musa krom sukdu gato Yefun Allah ki nai ye 
Israel sare do, "Yewis yi neya gato nin nut do ye jam 
nde gum ne, bere Ji ben nin maskwa ket yewis yi 
ne mo os ndo gato Ji fro wa an ne. Bere Ji ben nin 
maskwa ket yewis yi gato nin nut do jam suk nde." 

20 Sane dom, Yesaya waii krom suk gato Yefun ki 
ne nggi o sare do, "Yewis yi yo syeret Ji nde, wo yé 
mwa ne ku Ji it. Ji kadum Ji nggwa nai ye gato yo 
meret Ji nde re." 

21 Sarewo Yesaya krom sukdu gato Yefun Allah ki 
subot ye Israel ne dom sare do, "Noru nombrak Ji 
eswa án, yewis dik gato su krat ne, Ji eswa án, yewis 
gato bariwa jammo Ji, subere án satu ma wa si Ji 
kem ndo ware, an yo ma nde." 

1 1 1 3i ndo mo nin sare do, "Ye Israel gato An 

nai tepsu An bi rus-i su ketke ne te, su re 
Yefun Allah dakai misyar bado?" Sane nde. Ji dakai 
dom ye Israel, ji bi amui mo Abraham, ji bi wis-i mo 
Benyamin. 

2Yefun Allah yo misyar An bi yetuge-i gato An fro 
su ketke ne nde. Nin jam suk gato ye krom mo Yefun 
Allah bi sukdu subot Elia bado? Tomgato Elia ki subot 
Sukibit gato ye Israel ben ne, Elia ki nai Yefun Allah 
sare do, 

3"Yefun, ji bi Yekwesu, ye Israel ré gu nje gato 
gwat Nan bi suktaru ma ne kwop or. An ben bot kot 
gato yé gre suge wa som Nan mone mwa ne ibit or 
re. Ji dakai sor, ete mó tó, ete yé wema yé gu ji 
kwop wé dom." 

“Sane, Yefun Allah ki bi sukdu-i nai Elia sa u ne? 
Yefun Allah ki do, "Nan sor ete sok mo Ji bi rus-i nde, 
wo Ji dakai fro Ji bi rus-i yetu ge ribu mufit dor wa Ji 
gato mbau to. Ge ribu mufit ne yo som suk gato yé 
bes tepsu yefun gato yé kendo gum do Baal ne, yo 
mo nde." 

> Sane dom, su ré, Yefun Allah bi sukjimnut sye kas 
subot ye Israel ge bok yo dakai yi, sane anato An nai 
ye Israel bok ne sok mo An bi rus-i. 

SYefun Allah nai yé bok ne sok mo An bi rus-i kadit 
suk gato yé bok ne ben ne nde, wo Yefun Allah bi 
sukjimnut sye kas subot yé bok ne dakai yi sor. An 
dakai nai yé bok ne sok mo An bi rus-i re, we Yefun 

Allah nai ye bok ne sok mo An bi rus-i mo sukndo 
gato yé bok ne ben ne yo, bere siri kadit Yefun Allah 
bi os-i gato An dakai kak yi wa men. Wo Yefun Allah 
bi sukjimnut sye kas subot men dakai yi, ete mone 
Yefun Allah nai men sok mo An bi rus-i sor re. 

7 Sane bere sa u ne? Ye Israel mwa ne meret Yefun 
Allah ware, an yo ku os wa sok mo Yefun bi rus-i nde 
re. Wo ye Israel ge bok gato Yefun Allah fro suga 
nyim wa An nai sok mo An bi rus-i ne sor ete ku 
Yefun. Sarewo Yefun Allah ben ye Israel napyo sye 
neya sino su krat ware, yé mwa ne yo sok mo An bi 
rus-i nde. 

8Tepsu ye krom mo Yefun Allah bi sukdu do, "Yefun 
Allah ben yé mwa ne bi sukjimnut yo kak o nde. Yé 
mwa ne gro ndu e, yé mwa ne dabe mbut sor kom 
mo kam ré." 

?Daud dom ki subot yé gato su krat. Daud ki subot 
sukye gato bere yé gato ben suk ket an i ne ku ne, 
sare do, "Pesta gato yé mwa gato su krat iwa ben ne, 
Yefun ete ben pesta ne tepsu bus gato yé ne dakai 
di mo, sane dom, Yefun ete ben pesta ne tepsu bur 
wak gato yé ne ges kwop mo. 

10 Yefun ete ben yé ne gro ndu, subere an yo me 
suk ndo nde. Yefun ete ben yé ne nyoran ka, an yo ti 
ri o nde sor kom mo kapyo mato kapyo." 

11 Ji ndo mó o do: Ye Yahudi brek kadit Yefun Allah 
bi os-i ne, sane anato ye Yahudi yo ku os wa kem 
gesyos nde bado? Ye Yahudi yo ku os wa sok mo 
Yefun bi rus-i o nde, bado? Nde re. Ye Yahudi su krat, 
an bariwa an jammo os gato Yefun Allah fro wa an ne 
re. Sane anato Yefun fro os wa yewis yi sok mo An bi 
rus-i subere yewis yi kem ndo to kapyo mato kapyo, 

ete ri ma, ye Yahudi me Yefun nai yewis yi sok mo An 
bi rus-i anato ye Yahudi maskwa ket yewis yi mone. 

12 Sarewo ye Yahudi bariwa Yefun Allah, an ben 
sukibit, an yo sok mo Yefun bi rus-i nde anato Yefun 
fro os wa yewis yi sok mo An bi rus-i. Sane bere ye 
Yahudi do satu ma jammo Yefun Allah bi os-i it yo, 
bere Yefun os yetu mo yewis yi mwa wai o waii sok 
mo Yefun bi rus-i o re, subere yewis yi mwa ne dom 
kem ndo to kapyo mato kapyo. 

13Su ré, ji ki sukdu nai nin yewis yi. Kadit nyim tuya 
kom more, ji mit at wa ji ben suk tepsu yerasul gato 
Yefun Allah syogat gwat Kristus bi sukdu mu ki nai 
yewis yi mwa neya jam. Ji ki subot suk mwa gato ji 
ben ne sye wa yé mwa ne jam. 

14 Ji mit iwa ji ós yewis yi sok mo Yefun Allah bi 
rus-i, subere kak ji dakai bi yewis-i bi sukjimnut sane 
sor an nut subot sukndo gato yewis yi ku mone. Ji 
mit iwa an nut subot sukndo gato yewis yi ku ne sane 
sor an waii mit wa an sok mo Yefun bi rus-i ne dom. 

13 Yefun Allah bariwa ye Yahudi gato su krat ne 
anato An kak os wa yewis yi mwa ne sino mo bur ré 
sok mo An bi rus-i mone. Sane bere Yefun Allah do 
iwa nai ye Yahudi sok mo An bi rus-i it yo, bere sa u 
ne? Bere ye Yahudi tepsu ye gato kwop, ete mbau 
Satu o re. 

16 Sane ye Yahudi ge bok yo tep wa Yefun nai an 
sok mo An bi rus-i m6 yo, bere Yefun nut do, yé mwa 
ne sino dom tep wa An nai sok mone o re. Ye me do, 
roti gum nap gato ye som Yefun Allah su ne, Yefun 
do iwa it yo, bere roti mwa ne sino ndo, tepsu Yefun 
Allah mit re. Sane dom, kwebrot nap do ndo it yo, 
bere i-guk mwa ne sino ndo re. 

17 Men ye Yahudi tepsu kwe zaitun guk gato ye tot 
wé, Orete ye gwat kwe zaitun gato dakai kom mo 
nden guk-i bok yo ma but dom kweke win kwe zaitun 
guk gato ye tot wé ne. Nin yewis yi tepsu kwe zaitun 
guk gato ye gwat kadit nden ne ma. Yefun Allah but 
nin yewis yi dom kweke ne subere nin waii ku suk 
mwa gato ndo kadit kwe zaitun ke ne, tepsu nin ku 
os wa nin sok mo Yefun Allah bi rus-i anane. 

18 Sane nin, yewis yi, nin nut do, nin ndo wai kadit 
i-guk gato Yefun Allah tot wé ne nde. Nin nut sane 
nde, wo nin nutbot suk gato ji ki ré sisu ndo et. Nin 
dom tepsu i-guk. Kweke ne yo ku sugit kadit i-guk 
nde, wo i-guk anato ku sugit kadit i-ke. 

12 Bere nin ki do, "Sangge, Yefun Allah tot i-guk bok 
yo wé subere kak os wa ji sok mone win guk ne." 

20 Sangge, i-guk bok ne Yefun Allah tot wé, we yé 
bok ne yo onyar kem mo Kristus nde, sarewo Yefun 
Allah but nin dom kweke mone, we nin sa, onyar kem 
mo Kristus. Sane nin mit at teker eta nde, wo nin nyu 
et, 

2! we Yefun Allah tot i-guk gato tepsu ye Yahudi 
gato misyar Kristus ne wé re, Yefun yo nutbot nde. 
Sane nin do misyar Yesus Kristus it yo, bere Yefun 
Allah tot nin wé re, An yo nutbot dom nde. 

22 Sane more men jam do, Yefun Allah ben An bi 
suk-i ndo yé, or o Yefun Allah ben An bi suk-i krat yé 
dom. An ben An bi suk-i krat nai yé gato ben sukibit, 
wo An ben sukndo su nin. Nin bi sukjimnut kem mo 
sukndo gato Yefun Allah ben su nin yo, bere nin kem 
ndo mone to, wo nin bi sukjimnut yo kem mo sukndo 
neo nde yo, bere Yefun Allah tot nin wé kadit kweke 
ne dom re. 


Roma 11 645 


23 Ye Yahudi yo misyar Yesus Kristus o nde, ete an 
do nai sukjimnut brek satu ma kem pe mo Yesus 
Kristus yo, bere Yefun Allah nggiwa nai an gato tepsu 
i-guk gato Yefun tot we ne, ete but dom kweke ne 
satu O. 

24 Nin, yewis yi neya, nin tepsu kwe zaitun guk 
gato kom mo nden, ete ye gwat ma ye but dom kwe 
zaitun ke gato ye mewa ne. Ye gwat nin ma but dom 
kweke gato ye mewa ne, yo ndaf nde, we kweke mo 
nden si kweke gato ye mewa ne, we ne yo tepsu yu 
nde. Wo ye Yahudi gato tepsu kwe zaitun gato ye 
mewa ne guk-i, ye tot i-guk ne wé, orete ri ma ye 
but i-guk ne dom kweke ne satu o yo, ndaf wai kadit 
ye nai kwe zaitun yi guk-i ma ete ye but guk ne dom 
kwe zaitun gato ye mewa ne ke. Sane Yefun nai ye 
Yahudi satu anato ndaf wai kadit Yefun nai yewis yi 
sok mo An bi rus-i ne. 

25 Ji bi nji, ji bi nyanggon, ji iwa nin jam subot suk 
yo gato Yefun Allah gurik kadit men yetu kom more. 
Nin jam sukdu ré subere nin dakai bes nin nggwa 
daret nde. Sukdu ne sare: ye Yahudi ne bere su krat 
sor kom mo kam gato yewis yi onyar brek ma kem 
mo Kristus, tepsu Yefun Allah nut do, tep mone it, 
orete yo, ye Yahudi yo su krat o nde. 

26 Sane kom mone sa, ye Yahudi mwa ne sino bere 
Yefun Allah nai sok mo An bi rus-i wé kadit sukye 
gato an ku mo bot gesyos, tepsu ye krom mo Yefun 
Allah bi sukdu do, "Ye gato ma nai men wé kadit 
sukye, bere ye ne ma kadit Sion, bere An tot sukibit 
mwa gato rai Yakub si bi wis-i, ye Yahudi bi pa mwa 
ne sino. 

27 Ji tom su ye Israel sare do, bere Ji yo maskwa an 
mo sukibit gato an ben ne o nde, bere Ji yo nutbot o 
nde." 

28 Ye Yahudi bariwa simo os ndo gato Yesus Kristus 
kak ne anato an tepsu yeko wa Yefun Allah re. Sane 
anato Yefun Allah fro os ndo wa nin yewis yi ne. 
Sarewo Yefun Allah fro ye Yahudi su ketke wa sok 
mo An bi rus-i, anato Yefun Allah bi sukjimnut sye 
kas subot ye Yahudi tepsu suk gato An tom su ye 
Yahudi bi amui ne to. 

29 Sane sukndo gato Yefun Allah fro wa An ben ne, 
An ki kwop mone it. Yefun Allah yo brek kadit suk 
gato An tom su nje nde. 

30 Kam nyim tuya, nin yewis yi yo jammo Yefun 
Allah nde, nin yo ben Yefun Allah bi suk-i ri-roi nde, 
sarewo su ré sa, ye Yahudi yo ben Yefun Allah bi 
Suk-i ri-roi nde anato Yefun dakai jimnotku nin yewis 
yi, An nai nin sok mo An bi rus-i re. 

3! Sane dom, su ré ye Yahudi yo jammo Yefun Allah 
nde, an yo ben Yefun bi suk-i ri-roi nde, subere 
Yefun dakai jimnotku nin. Sarewo bere Yefun dakai 
jimnotku an mone to. 

32 Yefun Allah misyar sukibit jom men yetu mwa ne 
sino mo bur ré, subere ri ma An ku os wa An kadum 
do, An dakai jimnotku men anato An yo ben suk su 
men tepsu sukibit gato men ben su An nde, wo An 
ben sukndo su men sor. 

33 Yefun Allah jam suk mwa wai o re, men yetu yo 
karowa dom nde. Yefun Allah bi sukjimnut-i ne ko 
wai o re, men yetu bi sukjimnut-i yo kom mone nde. 
Suk gato Yefun Allah ki do, kwop mone it, je u anato 
nggiwa duwer Yefun mo ne? Yefun Allah fro suk mwa 
ne, je u anato nggiwa jam kom mo ne? 

34 Tepsu ye krom mo Yefun Allah bi sukdu do, "Je u 
anato nggiwa jam Yefun Allah bi sukjimnut-i ne? Je u 
anato nggiwa duno Yefun Allah ne? 

35 Je u anato syo suk nai Yefun Allah, ete nggiwa 
ndek Yefun Allah win suk ne o ne?" 

36 Yefun Allah ut suk mwa ne sino. Yefun ut suk 
mwa ne su An bi suktinggi. Yefun ut suk mwa ne wa 
An dakai. Sane men bes Yefun Allah gum kok petok 
sor to kapyo mato kapyo. Sangge. 

1 2 1Sane, ji bi nji, ji bi nyanggon, Yefun Allah 

dakai jimnotku men anato An yo ben suk su 
men tepsu sukibit gato men ben su An nde, wo An 
ben sukndo su men sor. Sane nin benbot suk gato ji 
ki ré et: Tepsu suga nyim yé gu suge kwop wa yé 
som Yefun su ne, su ré men bi men nggwa su mbau 
wa men som Yefun su et. Men werwa men bi men 
nggwa wa men ben Yefun bi suk-i tepsu An mit sor. 
Men som Yefun Allah su sangge it anane. 

2Men ben men bi suk-i tepsu yetu mo bur ré ben 
bi suk-i ne o nde, wo men bi men nggwa mo Yefun 
Allah subere Yefun Allah win men bi sukjimnut-i su 
sukjimnut-i gato be o re. Sane bere men ku os wa 
men jam suk mwa gato tepsu Yefun Allah mit re, 
bere men jam suk gato ndo, bere men jam suk gato 
Yefun Allah iwa men ben ne, kwa yo gwet mo nde. 

3Yefun Allah syo suktinggi nai ji dakai yi, sane ji ki 
nai nin sino sare do, nin bes nin nggwa kok teker eta 
nde, wo nin nutbot nin nggwa pare et. Nin onyar kem 
mo Yesus Kristus anato Yefun Allah syo suktinggi nai 
nin. Sane nin gedik-gedik nutbot nin nggwa pare 
tepsu pe gato nin onyar kem mo Yesus Kristus ne et. 

“Men bes men nggwa kok nde, we men sino tepsu 
yetu kaim dik, men mitmo yu. Tepsu men dakai kaim, 

men syim mó e, men gro mó e, men gwes mó e ne 
ut mo men kaim, suk mwa neya mo men kaim ne mó 
re. Suk mwa gato ut mo men kaim ne yo ben bi suk-i 
tepsu yu nde, wo suk mwa gato ut mo men kaim ne 
ben bi suk-i tara kadit yu. 

> Sane dom, men yé mwa gato sok mo Kristus bi 
rus-i anato tepsu yetu kaim dik. Sane men ge dik yo 
bes men nggwa kok wai kadit ge dik yo nde, we men 
gedik-gedik mitmo yu, men ut mo yu tepsu suk mwa 
mo yetu kaim ut mo yu ne. Men sino yedik, men sino 
sok mo rus dik. 

6 Men gedik-gedik ku bi suktinggi-i tara kadit yu re. 
Sane ge dik yo bes nggwa kok wai kadit ge dik yo 
o nde. Men gedik-gedik ku suktinggi tepsu pe gato 
Yefun Allah iwa syo nai men dakai yi ne. Sane men 
ben suk su suktinggi ne et. Ye gato ku suktinggi wa 
ki subot sukdu gato Yefun Allah tarubot an ne yo, 
an ki sukdu ne su an mit dik si an onyar dik tepsu 
suktinggi gato Yefun Allah Gen syo nai an ne sor. 

7 Ye gato ku suktinggi wa ben suk wa ós ye yi it yo, 
an ben su an mit dik si an onyar dik sor. Ye gato ku 
suktinggi wa duno nje it yo, an duno nje su an mit 
dik si an onyar dik sor. 

8 Ye gato ku suktinggi wa ki sukdu gato ndo wa tik 
ye yi mit wa ben suk gato ndo it yo, an ki sukdu ne 
su an mit dik si an onyar dik sor. Ye gato ku suktinggi 
wa syo suk nai ye gato yewa suk it yo, an syo suk 
mwa su an mit iwa sor. Ye gato ku suktinggi wa an 
tepsu yekwesu it yo, an jom nje, an ben an bi suk-i 
su an mit dik si an onyar dik sor. Ye gato ku suktinggi 
wa an dakai jimnotku ye yi gato ku sukye it yo, an 6s 
ye ne su an mit iwa sor. 

? Men ben kidar do, men bi sukjimnut sye kas subot 
nje, wo men mit-i tara re, bere siri re, wo men bi 
sukjimnut sye kas subot nje sisu sangge. Men bariket 
suk gato ibit. Men jom suk gato ndo ne pe sor. 

10 Men bi nggwa nai yu, men mewa yu tepsu men 
yedik. Men bes ye yi gum-i kok wai kadit men dakai 
bes men gum-i ne. 

11 Men ben Yefun Allah bi suk-i, men ben suk su 
men bambrai nde, wo men ben suk su men samok. 
Men jammo Yefun Allah Gen, ete men ben Yefun 
Allah bi suk-i su men mit iwa ne sor. 

12 Men kwabom kam mo Yefun Allah, ete men mit 
at mone. Men ku sukye yo, men misyar Yefun nde, 
wo men eswa sukye ne or kadit men. Men ki suk su 
Yefun Allah petok sor. 

13 Men 6s Yefun Allah bi rus-i dogato yewa suk. Men 
kendo ye Kristen gato men jam nde ma si men sem 
mo men bi nu-i, men bambrai wa nde, wo men mit 
iwa sor. 

14 Men ndek mo Yefun Allah subere An ben sukndo 
su ye gato ben sukibit nai men. Sangge, men ndekwa 
Yefun Allah ben sukndo su ye ne. Men dufo mo ye ne 
nde. 

15 Ye to mit at mo suk gato ndo yo, men sino dom 
mit at su an et. Ye to wo yo, men si an wo sino dom. 
16 Men kem ndo su yu. Men bes men nggwa kok 
nde, wo men ben suk su ye gato gum wok mo bur ne 

dom. Men ben suk su yé mwa ne su men gro njep. 
Men bes men nggwa kok wai kadit ye yi mo suk gato 
men jam ne nde. 

17 Ye yo ben sukibit nai men it yo, men waii ben 
sukibit nai an satu o nde, wo men werwa men ben 
suk gato ndo nai ye ne sor. Men werwa men ben 

men bi suk-i subere ye mwa ne sino nut do, men ben 
suk mwa ne ndo sino. 

18 Men werwa men meret os yo sa u subere men si 
yé mwa ne sino kem ndo su yu sor. Men werwa mone 
sor kom mo pe gato men dakai bi suktinggi tut mó. 

19 Ji bi nji, ji bi nyanggon, ye yo ben sukibit ma nai 
men it yo, men wali ben sukibit mu nai ye ne satu o 
nde, wo men misyar Yefun Allah dakai maskwa ye ne 
sor, tepsu ye krom mo Yefun Allah bi sukdu do, "Bere 
Ji dakai sor anato maskwa nje tepsu sukibit gato an 
ben ne. Bere Ji anato syo sukye nai an tepsu sukibit 
gato an ben ne." 

20 Yetu ge dik yo ben sukibit ma nai men it yo, men 
waii ben sukibit nai ye ne satu o nde, wo men ben 
suk tepsu ye krom mo Yefun Allah bi sukdu do, "Ye 
gato nggau yeko ma wa gu men ne do on de it yo, 
men syo sugit nai an git. An do sosa it yo, men syo 
Syur nai an da et." Men syo sugit si syur nai an yo, 
bere an jam nggwa mo sukibit gato an ben mone, 
bere an krer bot mbam gato ru to mo an su, subere 
ye jam do, an jam nggwa ete kwet kadit os ibit 
anane. 

21 Sane men bi sukjimnut kas subot sukibit gato ye 
ben ma nai men ne sane sor men ben sukibit satu 
nde, wo men ben sukndo satu subere ye gato ben 
sukibit ne kwet o re. 

1 3 1 Yefun Allah sor anato bes yekwesu mo bur 

ré wa jom men yetu. Yekwesu ne ku suktinggi 
Kadit Yefun Allah wa jom bi yetu mwa mo bur ré, 
sane men jammo men bi yekwesu gato jom men ne 
et. 

2 Sane ye gato su krat wa jammo bi yekwesu, ete 
duwer bi yekwesu ne, tepsu an su krat wa jammo 

Yefun Allah, ete duwer Yefun dom anane. Ye gato 
duwer bi yekwesu mo bur re, bere an dakai ku sukye 
mo koirut. 

3 Ye gato ben bi suk-i ndo yo, bere an yo kwabom 
dek subot suk gato an bi yekwesu ben su an ne nde, 
wo ye gato ben bi suk-i ibit yo, bere an kwabom dek 
subot suk gato bere an bi yekwesu ne ben su an. 
Sane men bariwa men bi yekwesu ben sukye nai men 
it yo, men ben men bi suk-i ne ndo petok sor. Sane 
bere men bi yekwesu un men mo sukndo gato men 
ben ne. 

“Men ben men bi suk-i ne ndo sor, we men bi 
yekwesu anato tepsu Yefun Allah bi pakwerut gato 
fro sukndo wa men. Wo men do ben sukibit it yo, 
men kwabom dek subot suk gato men bi yekwesu 
ben su men ne sor, we an ku suktinggi wa ben sukye 
nai men. An tepsu Yefun Allah bi pakwerut. Yekwesu 
ne gwat Yefun Allah bi sukmaskwa, ete syo sukye nai 
ye gato ben sukibit mo bur ré. 

> Sane men jammo men bi yekwesu mwa ne sino 
mo bur ré sor. Men jammo an, we men nyuwa men 
ku sukye mo sukibit gato men ben ne sor nde, wo 
men jammo men bi sukjimnut gato ndo mo men mit 
ne, ete men ben suk gato men bi yekwesu ki ne. 

SYekwesu mo bur ré ben suk tepsu Yefun Allah bi 
pakwerut. Men bi yekwesu ne fro suk mwa neya wa 
men tepsu Yefun Allah bi pakwerut, sane anato men 
syo sugum pajak nai an. 

7 Sane sugum pajak gato yekwesu mo bur ré syogat 
men bi ne, men bi sor. Men bi yekwesu syogat men 
bi sugum wa sukyo-sukyo it yo, men bi sor. Men un 
men bi yekwesu sino ete bes an gum kok mo sukndo 
gato an ben tepsu Yefun Allah bi pakwerut ne. 

8 Sugum gato men tom wa men bi nai ye yi yo, men 
bi sor. Men bi bon mó yo, men bi kekro or wé et. 
Suk dik sor gato yo or wé kadit men nde anato men 
bi sukjimnut sye kas subot yu petok sor. Ye gato bi 
sukjimnut sye kas subot ye yi neya anato ben suk 
tepsu Musa bi sukduno-i mwa ne sino, 

2we ye gato bi sukjimnut kas sye subot ye yi neya, 
bere ye ne benbot ye Yahudi bi sukduno-i sato ré 
do: men ben siri daret nde; men gu ye yi kwop daret 
nde; men syimsi suk nde; men gro sye wa men nai 
ye yi bi suk nde. Sukduno bok gare si sukduno yi 
neya bi i-ke mo sukduno kwa sye dik yo sare do, 
"Men bi sukjimnut sye kas subot ye yi tepsu men bi 
sukjimnut sye kas subot men dakai et." 

10 Ye gato bi sukjimnut sye kas subot ye yi, bere 
an yo ben sukibit nai ye ne nde. Sane ye gato bi 
sukjimnut sye kas subot ye yi, tepsu an benbot ye 
Yahudi bi sukduno-i mwa ne sino it anane. 

11 Sane dom, men jam do, su ré bi kam tep wa men 
sem o nde, wo men sun et, men ben Yefun bi suk-i 
petok sor, we su ré karowa bi kam gato Yefun Yesus 
ma kar men mu kem ndo mo An bi nat-i. Su ré, kam 
gato Yefun satu ma mo bur ré ne karowa wai kadit 
kam gato men onyar kem mo Yefun Yesus su ketke 
ne. 

12 Noru miten wai it, karowa nombrak it are. Sa ndo 
sa, ndendu bi suk-i men ben o nde, men misyar sor, 
ete men nai Yefun Allah bi sukmise gato rer wa men 
syun ndendu bi suk-i wé kadit men et. 

13 Men ben men bi suk-i ndo sor, men ben men bi 
suk-i tepsu suk gato ye ben su nombrak. Men kamo 
e, men yenau su e, men ben siri su dom nde. Men 
yenau nde. Yebris si nggon ben siri su yu daret nde. 

Men ben suk siri dakai daret nde. Men ben sukndi 
nde. Men maskwa ye yi mo sukndo gato ye ne ku ne 
nde. 

14 Men jammo sukjimnut gato tik men mit wa ben 
sukibit tepsu yetu iwa ben ne o nde, wo men nai 
sukjimnut wa men bi men nggwa mo men bi Yekwesu 
Yesus Kristus subere men ben suk tepsu An mit sor. 
14 1 Ye gato yo onyar kem nggi mo Yefun Allah 

nde tó yo, men ben suknjep su ye ne sor. Ye 
ne bi sukjimnut-i tara kadit men bi sukjimnut-i mo 
sukduno wokgan gato yo ós men teker eta nde yo, 
men ki an gum ibit mone nde, men duwer an mo 
sukduno gato an dakai jom ne dom nde. 

2 Sato yetu ge dik yo nut mo an dakai do, an git suk 
mwa neya daret sor. Wo yetu ge dik yo o gato bi 
sukjimnut yo nggi mo Yefun Allah nde to, an nut do, 
ye gane bi sukjimnut-i siri re, wo an dakai nut do, an 
git sugit daret nde, an git sukom sor re. 

3Ye gato git sugit daret ne, do ki ye gato git sukom 
sor ne gum ibit mone yo, bere siri re. Sane dom, ye 
gato git sukom sor ne do kiket ye gato git sugit daret 
ne gum ibit yo, bere siri re, we Yefun Allah nai ye 
gato git suk mwa ne daret sisu ye gato git sukom ne 
sino sok mo An bi rus-i it, Yefun yo nut subot sugit 
gato men git ne nde. 

“Je u anato bes men wa men ndobot suk gato 
yenggras yi bi pakwerut-i ben ne? Pakwerut gane 
dakai bi yenggras sor ete ndobot suk gato pa ben ne, 
ete nai sukjimnut do, yenggras ne imo bado, bari e? 
Sane men ki ye yi gum ibit mo sukwokgan daret nde, 
we Yefun Allah bere dakai fro bi pakwerut-i mone to. 
Yefun sa, nggiwa mewa An dakai bi pakwerut ne ete 
6s pa ne ben suk gato Yefun Allah imo. 

> Men kibot sukduno gato yo 6s men teker eta 
nde yo, men duwer yu mo sukdu ne nde. Sato ye 
deyo ki do, kam mwa ne sino, kam deyo sye wai 
kadit kam deyo. Or o ye deyo o ki do, kam mwa ne 
sino tepsu yu re, kam deyo sye wai kadit kam deyo 
mo nde. Sukduno subot kam yo 6s men teker eta 
nde, sane men misyar yetu gedik-gedik dakai nai 
bi sukjimnut subot sukduno sane tepsu pe gato án 
dakai bi sukjimnut-i kem mone sor. 

6 Ye gato bes kam deyo gum kok kadit kam deyo o, 
an ben sane, we an iwa bes Yefun Allah gum kok 
mone. Ye gato git suk mwa daret, an ben sane, we 
an iwa bes Yefun Allah gum kok mone, ete an ki ndo 
mo Yefun Allah mo suk mwa gato an git ne. Sane 
dom, ye gato bariwa git sugit deyo, an ben sane, we 
an iwa bes Yefun Allah gum kok mone, ete an ki ndo 
mo Yefun Allah mo suk gato an git ne. 

7 Men kem mo bur ré wa men ben suk ket men í 
sor nde, wo men kwop o, men mbau o, men bi men 
nggwa mo Yefun, men bes An gum kok mo suk gato 
men ben ne sor. 

8Sane men kem mo bur ré wa men ben men bi 
Yekwesu Yesus Kristus bi suk-i. Sane dom, men kwop 
0, men mbau o, men bes An gum kok mo suk mwa 
gato men ben ne sor. Sane bere men kwop o, men 
mbau o, men sok mo men bi Yekwesu Yesus Kristus 
bi de-i ne sor, 

? we Yesus Kristus kwop, or o An sun o, subere An 
gum Yekwesu wa ye gato kwop si ye gato mbau ne 
sino. 

10 Sane men bi nji gato men si an sino onyar kem 
mo Yefun Yesus ne te, men ki an gum ibit mo 
sukduno wokgan gato an jom tara kadit men ne wa 

suma ne? Men kiket an do, an jam nde suk wa suma 
ne? Su kam gato bere men sino ti mo Yefun Allah 

gwem, bere Yefun ndobot men gedik-gedik ne sino, 
sane men iwa ki ye yi gum ibit wa suma ne? Men do 
ki ye yi gum ibitit yo, bere men ku sukye mone sor! 

11 Men ki ye yi gum ibit nde, wo men bes Yefun 
Allah gum kok sor, tepsu ye krom mo Yefun Allah bi 
sukdu do, "Yefun Allah ki do, 'Ji kem gesyos, sane 
bere suk gato Ji ki ne, sangge, bere bor sor, sangge, 
bere yetu gedik-gedik nyuwa Ji ete ma tu umsu mo Ji 
gwem. Bere ye mwa ne sino ki rer do, Ji anato Yefun 
Allah gato gum kok wai o re.' " 

12 Sane bere men yetu gedik-gedik dakai ki rek 
subot suk mwa gato men dakai ben ne mo Yefun 
Allah gwem sor. Sane men mewa men nggwa kadit 
men ki yu daret nde. 

13 Sane men kiket ye yi gum ibit mo sukduno 
wokgan gato yo 6s men teker eta nde wa suma ne? 
Men kiket an, ye gato jom sukduno wokgan tara 
kadit men ne o nde, wo men nai sukjimnut do, men 
mewa men nggwa kadit men duwer an mo sukduno 
ne. Men nai sukjimnut do, men yo ben ye Kristen yi 
bi sukjimnut waiyu mo Yefun bi suk-i ne o nde. 

14 Ji si Ji bi Yekwesu Yesus Kristus tepsu yedik, sane 
anato ji jam rer do, sangge, sugit gato Yefun duyawa 
men git ne yo mo nde. Sarewo ye gato bi sukjimnut 
do, bere Yefun Allah bariket an mo gato an git sugit 
wis yo it yo, an git sugit ne bere siri re. 

15 Sarewo ye Kristen yi me men git sugit gato an nut 
do, bere ben Yefun Allah bariket men, ete ye Kristen 
yi ne bi sukjimnut waiyu ndo nde mone it yo, men 
ben sukibit anane. Men yo ben suk tepsu ye gato 
bi sukjimnut sye kas subot ye yi anane nde. Yesus 

Kristus kwop wa ye ne, sane men mewa men nggwa 
subere men git sugit gato kak os wa ben ye ne ges 
mo os ibit mo koirut nde. 

16 Sane men mewa men nggwa subere, kapre men 
ben suk gato men nut do, ndo ne, men yo kak os wa 
ye yi ki men gum ibit mone nde. 

17 Yefun Allah tepsu men bi Yekwesu, sane it yo, 
men nutbot syur gato men da teker o nde, men 
nutbot sugit gato men git e ne teker o nde, wo men 
bi sukjimnut sye mo suk gato Yefun Allah Gen ben 
men nggiwa ben sato ré: men nggiwa ben suk gato 
Yefun Allah iwa men ben ne e, men ku os wa men si 
Yefun Allah kem ndo su yu e, men mit at wa Yefun 
Allah bi suk-i e ne. 

18 Men ben suk gato Yesus Kristus iwa e, men si 
Kristus kem not e, men mit at wa Kristus bi suk-i e 
ne. Ye gato bi an nggwa wa an ben suk bok ré wa 
Kristus it yo, bere Yefun Allah mit iwa ye ne. Yefun 
iwa ye ne sor nde, wo bere yetu dom un ye ne gum 
mo suk gato ye ne ben ne. 

12 Sane men werwa men ben suk gato bere 6s men 
sino kem ndo su yu. Men werwa men ben suk gato 
6s yu subere men sino onyar kem mo Yefun Allah 
nggi wai o et. 

20 Yefun Allah fro os wa men yetu sok mo An bi 
rus-i. Sane ye yi do simo os gato Yefun fro ne it yo, 
men ben an brek kadit os ne mo sugit gato men 
dakai iwa men git ne nde. Men ben ye ne ibit sane 
nde. Sugit mwa ne ndo sino, sarewo men do git sugit 
gato ben ye yi bi sukjimnut waiyu orete ben ye ne 
ges satu mo os ibit it yo, men ben sukibit it anane. 

21 Sane men jam do men git suge ku anato ben 
men bi nji ges mo os ibit, sa ndo sa, men git suge ku 

o nde. Men jam do, men da nau anato ben men bi 
nji ges mo os ibit, sa ndo sa, men da nau o nde. Men 
jam do, men ben suk yo anato ben men bi nji ges mo 
os ibit, sa ndo sa, men ben suk sane o nde. 

22 Sane sukduno subot sugit gato men nut do, ndo 
wa men git e, syur gato ndo wa men da e ne, men 
duwer nje subot sukduno ne nde, wo men ki men bi 
sukjimnut mone nai Yefun Allah dakai jam sor re. 
Men nut do, sugit ne ndo, men bi sukjimnut we mone 
nde yo, sane men wadigan git sor, bere men mit at 
wa. 

23 Sarewo ye gato bi sukjimnut we sare do, Yefun 
Allah iwa an git sugit ne bado, Yefun bariwa bado, 
orete an git sugit ne su an mit we mone yo, bere 
an bi sukjimnut waiyu, we an git sugit ne su an bi 
sukjimnut dik mo Yefun mo suk gato an ben ne nde. 
Sane men yo bi sukjimnut dik subot suk gato men 
ben ne nde, tepsu men ben sukibit it anane. 

15 1 Ye gato bi sukjimnut yo nggi mo Yefun bi 

sukduno-i nde tó, an do ben bi suk-i siri kadit 
Yefun bi os-i it yo, men yé gato jom Yefun Allah bi 
sukduno-i krat ne, men ben men bi suk-i ne njep su 
an sor. Men misyar suk gato men dakai iwa men ben 
ne, 

2ete men werwa men ben suk gato ós an et. Men 
gedik-gedik werwa men ben suk gato ndo su ye gato 
men ku ne subere men ós an bi sukjimnut nggi mo 
Yefun Allah wai o kadit nyim ne o re. 

3Men misyar suk gato men dakai iwa men ben ne, 
ete men ben suk wa men os ye yi, we Kristus dom 
misyar suk gato An dakai iwa ben ne, ete ós men re. 
Tepsu ye krom mo Yefun Allah bi sukdu, Yefun Yesus 

ki nai bi Ai do, "Sukkabor gato ye kabor Nan su ne, Ji 
ku win Nan re." 

“Sukdu mwa gato ye krom mo Yefun Allah bi sukdu 
ne sino suga nyim tuya, ye krom wa duno men su. 
Men jom sukduno gato os men ti nggi mo Yefun bi 
suk-i ne krat sa, bere ben men kwabom kam mo 
Yefun Allah sor. 

> Yefun Allah 6s men yetu jom sukduno ne krat. 
Yefun Allah 6s men ti nggi mo An bi suk-i ne. Yefun 
Allah ete ós nin yé gato simo Yesus Kristus kem ndo 
su yu tepsu yedik sor. 

6 Sane bere nin sino tepsu yedik wa bes men bi 
Yekwesu Yesus Kristus bi Ai, Yefun Allah ne gum kok 
sye wai o re. 

7 Sane Kristus kak An mit wa nin, sane nin walii kak 
nin mit wa yu, subere nin bes Yefun Allah gum kok 
mone. 

8Ji ki sare do, Kristus ma kak os ndo wa ye Yahudi 
sok mo Yefun bi rus-i, subere ye jam do, suk gato 
Yefun Allah tom su men bi amui, An benbot it, An yo 
brek kadit nde. 

? Kristus ma subere yewis yi neya bes Yefun Allah 
gum kok sye wai dom re. Yefun Allah dakai jimnotku 
yewis yi anato yewis yi bes Yefun Allah gum kok 
tepsu ye krom mo Yefun Allah bi sukdu subot Kristus 
do, "Yefun Allah ki do, 'Sane bere Ji un Nan gum wa 
yewis yi ne jam sino. Bere Ji kos sukos un Nan gum.' 


10 Ye krom subot yewis yi ne o do, "Nin yewis yi ne 
si ye gato Yefun Allah fro wa sok mo An bi rus-i ne, 
nin sino mit at mo suk gato Yefun fro ne et." 

11 Ye krom o do, "Nin yewis yi ne sino, nin un Yefun 
Allah. Yetu mwa ne sino mo buryo-buryo bes Yefun 
Allah gum kok sor." 

12 Sane dom, Yesaya krom do, "Yetu ge dik yo kadit 
Isai bi wis-i bere ma mo bur re. Yefun Allah bes Ye 
ne wa jom yewis yi mwa ne mo buryo-buryo. Bere 
yewis yi kwabom kam mo Ye ne sor." 

13 Sane Yefun Allah fro os wa nin anato nin kwabom 
kam mo An. Sane Yefun Allah ete ben nin mit at mo 
suk mwa gato An ben ne. Yefun Allah ete ben nin 
kem ndo su yé mwa neya sino, we nin onyar kem 
mo Kristus. Yefun Allah Gen bi suktinggi ete ben nin 
kwabom kam mo Yefun Allah krat wai kadit nyim ne 
O re. 

14 Ji bi nji, ji bi nyanggon, ji jam do, sangge, nin sa, 
nin ben nin bi suk-i ne ndo wai o re. Nin jam subot 
sukdu gato ndo kom mo mit, ete nin owa nin duno 
yu su sukdu ne. 

15 Sarewo mo surat ré, ji ki suknapa wa nin subot 
sukdu kwa bok yo. Sukdu kwa bok yo gato ji krom 
ré, ji yo gurik wa nde, wo ji krom rer wa nin jam, we 
Yefun Allah dakai bes ji wa ki subot An bi sukdu ne 
rer sor. 

16 Ji anato tepsu Yesus Kristus bi pakwerut gato An 
syogat mu ki subot An bi sukdu nai yewis yi neya. Ji 
ben suk tepsu yegweswai gato gwat Yefun Allah bi 
sukdu subot os ndo gato Yesus Kristus kak ne mu wa 
ki nai yewis yi jam. Ji mu ki sukdu ne subere yewis yi 
ne brek kadit os ibit ete jammo Yefun Allah yo, bere 
an tepsu suksom gato tep wa yé som Yefun Allah su 
ne, bere Yefun Allah kak Yefun Allah mit wa an. 

17 Yesus Kristus kak os ndo wa men yetu, sane 
anato ji mit at wa ji ben suk gato Yefun Allah syogat 
ji ben ne. 

18 Ji yo nggiwa ki subot suk yi neya nde, wo ji ki 
subot suk gato Kristus ben bor mo ji sor. Ji ki sukdu 
subot Kristus, ji ben suk tepsu Kristus mit. Sane 
anato Kristus tik yewis yi neya mit wa jammo Yefun 
Allah mo suk gato ji ben si suk gato ji ki ne re. 

19 Ji ki subot suk gato Yefun Allah Gen ben ji nggiwa 
ji ki ne. Yefun Allah Gen ben ji nggiwa ji ben ye gato 
i ne ge e, ji sun ye gato kwop mbau satu e, ji syun 
semda wé e ne, ji ben suk bok ne anato ben yé mwa 
ne yeket ndo nde. Suk gato ji ben ne kadum Yefun 
Allah Gen bi suktinggi-i nai yé mwa ne jam re. Ji ki 
sukdu subot os ndo gato Yesus Kristus kak wa men 
yetu ne mo pe mwa neya ketke mo kota Yerusalem, 
or o kadit ne sor kom mo kota Ilirikum ne re. 

20 Kadit kam nyim ji mit iwa ji mu ki sukdu subot 
os ndo ne nai ye gato jam nde to, subere suk gato 
ji ben ne, ji fro kadit i-ke ne sor. Ji ki sukdu mo pe 
yo su ketke yo, tepsu ji fro bi pondasi anane, bere ji 
iwa. Wo ye yi ki sukdu mone su ketke ben sato ye 
yi ne fro bi pondasi anane. Sane ji waii ma kom ete 
ki sukdu mone o yo, tepsu ji nggo nu mo ye yi bi 
pondasi anane, bere ji bariwa re. Wo ji ki sukdu ne 
mo i-ke sa, 

21 bere tepsu ye krom mo Yefun Allah bi sukdu do, 
"Ye gato ye yo ki sukdu subot Yefun nai an jam nde 
to, bere ye ne jam re. Ye gato jam nde sukdu subot 
Yefun ne, bere an jam o re." 

22 Ji mu ki sukdu subot Yesus Kristus nai nje mo pe 
yi neya wam bok yo anato ji yo ku os wa ji ba ku nin 
nde to. 

23 Sarewo su ré sa, suk gato ji ben mo peyo-peyo ne 
or re. Ji iwa ji ba ku nin, tahun bok yo it anare, sane 

24 ji do mu mo bur Spanyol it yo, bere ji ku nin. Ji do 
mu mo bur Spanyol it yo, bere ji wai ket nin bi kota-i, 
sane ji nut do, bere ji is mone ku nin re. Bere ji si nin 
kem mone kam bok yo rek, ji si nin mit at wa ku yu 
sino mone, orete nin ós ji waii mu mo bur Spanyol o. 

25 Sarewo ji yo ba ku nin nde tó, we su ré, ji mu mo 
kota Yerusalem or et. Ji mu mo Yerusalem subere 
ji gwat sugum wa ós ye gato onyar kem mo Yefun 
Yesus mone. 

26 Ji gwat sugum gato nje mo nu ari mo bur 
Makedonia si bur Akhaya sum ne. Án mit iwa án sum 
sugum wa ós ye gato onyar kem mo Yefun Yesus 
deyo gato yewa suk mo kota Yerusalem. 

27 An iwa sum sugum wa yé mwa ne. Suk ne ndo 
wa án ben dom re, we ye Yahudi ne kak os wa Yefun 
Allah ós yewis yi kem ndo to kapyo mato kapyo. Sa 
ndo sa, yewis yi ne waii kak os wa ye Yahudi ku suk 
gato án yewa mo bur ré dom. 

28 Sane bere ji mu mo Yerusalem, ete ji syo sugum 
mwa ne sino nai yé gato kem mone. Ji ben suk gato 
ye syogat ji ben ne or yo, ji mu mo bur Spanyol it 
anane. Ji do mu mone yo, bere ji ba ku nin mo nin bi 
kota-i, ete ji wai kadit nin mu mo bur Spanyol. 

29 Ji do ba ku nin it yo, bere ji ben sukndo su nin 
tepsu Kristus ben sukndo su men mo suk mwa ne 
sino. 

30 Ji bi nji ji bi nyanggon, ji ndekwa nin ki suk su 
Yefun Allah wa ji, nin ki su nin mit dik si nin onyar 
dik. Nin werwa nin ki suk su Yefun wa ji subere ji 
nggiwa ji ki subot Yefun bi sukdu-i. Nin benadi wa ji 
yo, tepsu nin si ji ben suk mone sino anane. Nin ki 

suk su Yefun yo, bere men bi Yekwesu Yesus Kristus 
ben nin nggi mone. Sane o, Yefun Allah Gen bi 
sukjimnut sye kas subot men anato nin ku suktinggi 
wa nin benadi ne dom. 

31 Nin ki suk su Yefun subere Yefun Allah mewaji 
kadit ye gato jam nde Yefun mo bur Yudea subere 
ye mone yo ben sukye nai ji nde. Nin ki suk su Yefun 
subere ji gwat sugum mu mo Yerusalem yo, bere ye 
gato onyar kem mo Yefun Yesus mone mit iwa suk 
gato ji ben ne dom. 

32 Sane nin benadi subere Yefun Allah mewa ji 
mone, orete Yefun Allah imo yo, Yefun kak os wa ji 
ba ku nin, subere ji mit at wa, ete men ku yu, men 
6s yu, men sino mit ndo mone. 

33 Yefun Allah gato ós men kem ndo su yu ete sisu 
nin sino. Sangge. 

16 1 Ji iwa ki sukdu subot men bi nggon yesu 

gato gum do Febe ne et. Nggon ne ben bi 
suk-i ne ndo. Mom anato ós yé gato onyar kem mo 
Yefun Yesus gato kem mo kota Kengkrea. 

2Nggon ne do ma ku nin yo, nin mewa mom tepsu 
nin mewa men yé gato onyar kem mo Yefun Yesus. 
Nin kak nin mit wa mom ma tepsu nin kak nin mit wa 
men bi Yekwesu Yesus Kristus. Sane nggon ne do 
yewa suk yo, nin ós mom, we mom dakai ós yé mwa 
mó re, mom ós ji dom mó re. 

3 Nin ki nai Priska si Akwila do, ji ki ndo mo an we. 
Ye we ne si ji ben suk sino wa Yesus Kristus. 

4An we ós ji kadit sukye, karowa an we kwop rok 
mone. Ji ki ndo mo an we, ji sor nde, wo yewis yi 
gato onyar kem mo Yefun Yesus ne dom. 

> Nin ki nai yé gato onyar kem mo Yefun Yesus gato 
sum mo an we bi nu ne dom do, ji ki ndo mo án sino. 

Nin ki nai Epenetus gato ji jimnotku do, ji ki ndo mo 
an. An anato onyar kem mo Kristus nyim kadit ye yi 
mo bur Asia. 

6 Nin ki nai Maria do, ji ki ndo mo mom. Nggon ne 
ben mom bi suk-i, mom samok wa nin re. 

7 Nin ki nai Andronikus si Yunias do, ji ki ndo mo an 
we. An we yewis dik su ji. An we sok mo sel su ji mo 
re. Ji yo onyar kem mo Kristus nde t6, an we onyar 
kem mo Kristus nyim wé re. Yerasul bes an we gum 
kok re. 

8 Nin ki nai Ampliatus do, ji ki ndo mo an. Ji jimnotku 
an mo gato an onyar kem mo Yesus Kristus. 

2 Nin ki nai Urbanus, men bi yesyim gato men si an 
ben Kristus bi suk-i do, ji ki ndo mo an. Nin ki nai 
Stakhis gato ji jimnotku do, ji ki ndo mo an. 

10 Nin ki nai Apeles do, ji ki ndo mo an. An sa, an 
ben Kristus bi suk-i ne ri-roi sor, nin dakai jam re. Nin 
ki nai Aristobulus si bi rus-i do, ji ki ndo mo an sino. 

11 Nin ki nai Herodion do, ji ki ndo mo an. An yewis 
dik su ji. Nin ki nai Narkisus bi rus-i dogato onyar 
kem mo Yefun ne do, ji ki ndo mo an sino. 

12 Nin ki nai Trifena si Trifosa do, ji ki ndo mo an 
we. Nggon we ne samok wa ben Yefun bi suk-i. Nin 
ki nai Persis gato ji jimnotku do, ji ki ndo mo mom. 
Nggon ne dom samok wa ben Yefun bi suk-i. 

13 Nin ki nai Rufus gato Yefun bes wa ben Yefun bi 
suk-i ne do, ji ki ndo mo an. Nin ki nai Rufus bi im 
dom do, ji ki ndo mo mom. Rufus bi im ne ben suk 
su ji tepsu ji dakai bi im-i. 

14 Nin ki nai Asinkritus e, Flegon e, Hermes e, 
Patrobas e, Hermas si Yefun bi rus-i gato si nin kem 
mone sino do, ji ki ndo mo an sino. 

15 Nin ki nai Filologus si Yulia do, ji ki ndo mo an we 
ne. Nin ki nai Nereus si bi nyanggon ne do, ji ki ndo 
mo an we. Nin ki nai Olimpas si yé mwa gato onyar 
kem mo Yefun mone sino do, ji ki ndo mo án sino. 

16 Nin ku yu it yo, nin i yu tepsu nin yedik mo Yefun 
Allah bi rus-i et. Yé mwa gato onyar kem mo Kristus 
more sino ki ndo mo nin. 

17 Ji bi nji, ji bi nyanggon, nin mewa nin nggwa kadit 
ye gato ma wa wat nin ko kadit yu et. Nin mewa nin 
nggwa kadit ye gato ben nin bi sukjimnut waiyu mo 
sukduno gato ye ne kibot siri kadit sukduno gato 
yeguru duno nin suga nyim ne. Nin mu karowa ye ga 
sane nde. 

18 Ye gato wat nin kadit yu e, ki bi sukduno-i siri 
kadit sukduno gato yeguru ki ne yo, ye ne yo ben suk 
wa men bi Yekwesu Yesus Kristus nde, wo an ben 
suk wa ben an dakai mit at mo koirut sor re. An ki 
an bi suk-i ndo yé re, an bidek nai yé gato jam nde, 
subere an kidar yé ne. 

12 Yé mwa ne sino jam do, nin sa, nin bi nin nggwa 
wa nin benbot Yefun Allah bi sukduno-i re, yé mwa 
ne jam it. Sane ji mit at mo suk mwa gato nin ben ne. 
Ji iwa nin bi sukjimnut kak subot suk mwa gato ndo 
sor, wo ji bariwa nin bi sukjimnut kom mo suk gato 
ibit. Ndo sa, nin jam nde subot suk gato ibit ne re. 

20 Yefun Allah gato 6s men kem ndo su yu, bere 
Yefun Allah ne anato ben biris bi yekwesu, sane sor 
yekwesu ibit ne yo ku os o nde. Men bi Yekwesu 
Yesus Kristus ete mewa nin petok sor. 

21 Timotius gato si ji ben Yefun bi suk-i ne ki ndo 
mo nin. Sane dom Lukius, Yason si Sosipater gato 
yewis dik su ji ne ki ndo mo nin. 

22 Ji gato gum do Tertius ana krombot sukdu gato 
Paulus ki ne mo surat ré Ji ki ndo mo nin yé gato si 
men sino tepsu dik mo Yefun bi suk-i. 

23 Gayus ki ndo mo nin. Ji kem mo an bi nu. Yé 
mwa gato onyar kem mo Yefun Yesus gato kem more 
sum ben ari mo nu ne. Erastus gato jom sugum mo 
kota ne ki ndo mo nin dom. Men bi nji gato gum do 
Kwartus ki ndo mo nin dom. 

24 [Men bi Yekwesu Yesus Kristus ete mewa nin sino 
sor. Sangge.] 

25 Men bes Yefun Allah gum kok et. Ji ki sukdu subot 
os ndo gato Yefun Allah fro wa men yetu, ji ki subot 
Yesus Kristus gato kak os ne, orete nin jammo sukdu 
ne. Sane Yefun Allah ós nin anato nin onyar kem mo 
Yefun nggi wai kadit nyim ne o re. Kadit nyim tuya 
kom more, Yefun yo kadum sukdu ne rer wa ye jam 
nde, Yefun gurik sukdu subot os ne re, 

26wo su ré men kibot sukdu ne rer wa yé mwa 
jam it. Yefun Allah gato gesyos ne, syogat yenabi 
krombot sukdu ne subere yewis mwa ne sino mo 
buryo-buryo ku os wa an sino onyar kem mo Yefun 
Allah, ete yé benbot suk gato Yefun ki ne. 

27 Yefun Allah ne dik sor. Yefun Allah anato bi 
sukjimnut ne ko wai o re. Sane men bes Yefun Allah 
gum kok wai o mo suk gato Yesus Kristus ben ne sor 
to kapyo mato kapyo. Sangge. Ndo mo nin sor, kadit 
Paulus, Yesus Kristus bi pakwerut 


1 Korintus 


1 1 Ji gato gum do Paulus, gato Yefun Allah iwa 
bes gum yerasul wa ben Yesus Kristus bi suk-i, si 
Sostenes, men ka we anato krom surat ré wa nin. 

2 Men ka we krom sukdu ré wa nin yé gato onyar 
kem mo Yefun Allah mo kota Korintus. Men ka we 
krom surat ré wa nin yé gato sok mo Yefun Allah bi 
rus-i mo gato nin onyar kem mo os ndo gato Yesus 
Kristus kak ne. Men ka we krom surat ré wa nin yé 
gato Yefun Allah fro dor wa ben An bi suk-i sor. Men 
ka we krom surat ré wa nin sor nde, wo men krom 
wa yé mwa ne sino mo bur ré iwedewe gato mit kem 
mo men bi Yekwesu Yesus Kristus ne. Yesus Kristus 
ne anato men si yé mwa ne sino bi Yekwesu. 

3Men bi Ai, Yefun Allah si men bi Yekwesu Yesus 
Kristus ete mewa nin, Yefun Allah si Yesus Kristus ete 
uttok nin petok sor. 

4Ji ki ndo mo Yefun Allah wa nin petok sor, we 
Yefun Allah bi Yesus Kristus ma mo bur ré wa kak os 
ndo wa nin dakai yi. 

> Nin bi nin nggwa mo Yesus Kristus it, sane anato 
Yefun Allah kak nin bi sukjimnut mo suk mwa neya. 
Nin jam suk mwa kom mo mit, nin ki nin bi sukdu-i 
rer wa nje jam. 

6 Sukdu gato men ki subot Yesus Kristus ne, nin but 
kom mo mit anato men me bor mo nin re. 

7 Sane Yefun Allah syo suktinggi ne mwa nai nin, 
nin yo yewa suktinggi yo mo nde. Nin eswa men bi 
Yekwesu Yesus Kristus, satu ma mo bur ré. Nin eswa 
Kristus ma saresa, nin yo yewa suktinggi yo mo nde. 

8 Yefun Allah mewa nin sane sor kom mo pe gato or 
mó, subere tepsu kam gato men bi Yekwesu Yesus 
Kristus, satu ma mo bur ré yo, sukibit yo ut mo nin 
mo nde, wokgan yo dom nde. 

2Yefun Allah ben An bi suk-i tepsu An tom su men 
ne. Yefun Allah kendo nin subere nin si An bi Gan 
gato men bi Yekwesu Yesus Kristus ne tepsu dik. 

1931 bi nji, ji bi nyanggon, men bi Yekwesu Yesus 
Kristus bes ji wa ben An bi suk-i, saneyo ji syaugat 
nin do, nin tepsu dik et. Nin wat yu nde. Nin ben suk 
tepsu dik. Nin ben suk sino. Nin duwer yu daret o 
nde. Nin ben suk su nin bi sukjimnut dik, kwa yo gato 
siri kadit yu mo nde. 

11 Ji bi nji, ji bi nyanggon, Kloe bi rus-i ge bok yo ma 
ki nai ji do, nin duwer yu, nin maskwa yu mone. 

12 Yé bok ne ma, an ki sare do, nin deyo ki do, "Men 
simo Paulus,” nin deyo o ki do, "Men simo Apolos," 
nin deyo o ki do, "Men simo Petrus," nin deyo o ki do, 
"Men simo Kristus." 

13 Mban! Kristus yo mwa sare nde! Ji anato kwop 
mo kwesukwin wa nin, bado? Ye ras nin mo syur sisu 
ji gum, bado? Yo mo nde. 

14 Ji ki ndo mo Yefun, we kadit nin yé mwa ne sino 
ji ras yetu ge we gato gum do Krispus si Gayus mo 
syur sor re. 

15 Ji yo ras yé mwa mo syur yo mo nde, sane bere 
je u anato ki do, ji ras an mo syur sisu ji gum ne? Yo 
mo nde. 

16 (Ji napakom o do, ji ras Stefanus si bi rus-i dom, 
wo ye yi yo o, ji yo napawa nde.) 

17 Ji yo ras yé mwa mo syur nde, we Kristus yo 
syogat ji mu wa ji ras nje mo syur nde, wo An syogat 
ji mu wa ji ki sukdu subot os ndo gato Yesus Kristus 

kak wa men yetu ne. Ji muji ki sukdu subot An tepsu 
ye gato farkor kok nde. Ji ki sukdu su kwa gato kru 

nde, sawe ye bes sukdu ne kok wai, ete yé yo nutbot 
suktinggi gato bor mo Kristus mo kwesukwin ne nde. 

18 Ye gato bere ges mo bot gesyos ne nut do, sukdu 
subot Yefun Yesus mo kwesukwin ne, yé ki daret kaii. 
Wo men yé gato Yefun nai kadit sukye mo bot ne, 
subere men kem ndo to kapyo mato kapyo, men jam 
do, sukdu subot Yefun Yesus mo kwesukwin anato 
kadum Yefun Allah bi suktinggi ne bor wa men jam 
re. 
19 Tepsu ye krom mo Yefun Allah bi sukdu, Yefun 
Allah ki do, "Ye gato nut do an sa, bi sukjimnut ne ko, 
bere Ji ben an bi sukjimnut ibit or re, ye gato nut do, 
an sa, jam suk mwa, bere Ji ben ye ne nalar or re." 

20 Sane ye gato nut do, an bi sukjimnut ne ko mo 
bur re ne te, an bi sukjimnut-i, bere ós an sa u ne? 
Ye gato farkor kok mo nu farkor sye ne te, an bi 
sukjimnut-i, bere ós an sa u ne? Ye gato jam suk 
mwa ne te, an bi sukjimnut-i, bere ós an sa u ne? 
Yefun Allah kadum do, yé bok ne yo jam suk kom mo 
pe yo nde, we yetu mo bur ré bi sukjimnut mwa gato 
ko ne yo ós men yetu kem ndo to kapyo mato kapyo 
mo nde. 

21 Yefun Allah gato bi sukjimnut ne ko wai o re 
anato fro os subere men jam An sisu ndo. Men jam 
An kadit men yetu bi sukjimnut mwa gato kru nde, 
wo men jam An kadit sukdu gato men kibot Yesus 
Kristus. Sukdu ne, ye yi ki do, men dakai ki daret kaii, 
sarewo kadit sukdu gato ndaf ne, Yefun Allah fro os 
wa nai men yé gato onyar kem mo sukdu ne kadit 
sukye mo bot gesyos, subere men kem ndo to kapyo 
mato kapyo. 

22 Sarewo yé mwa bariwa sukdu ne. Ye Yahudi kiwa 
Yefun Allah kadum An bi suktinggi ben suk gato ben 
nje yeket wa an me su an gro, subere an jam do, 
sukdu ne sangge. Yewis yi ne nut do, yé ki sukdu ne 
su sukjimnut gato kru sa, bere an jambot. 

23 Sarewo men ki sukdu subot Yesus Kristus gato yé 
gu kwop mo kwesukwin ne. Ye Yahudi bariwa jambot 
sukdu ne, we an nut do, Yefun Allah bi suktinggi yo 
bor mone nde. Wo yewis yi ne nut do sukdu ne men 
dakai ki daret kaii. 

24 Sarewo ye Yahudi si yewis yi gato Yefun Allah 
nai sok mo An bi rus-i jam sukdu subot Kristus gato 
Yefun Allah bi ma kwop mo kwesukwin anato an sino 
jam mone do, Yefun Allah sa, bi sukjimnut ne ko, 
Yefun Allah sa, bi suktinggi ne nggi wai o re. 

2505 gato Yefun Allah fro su Kristus wa men ne, 
yetu nut subot Yefun Allah mone do, Yefun Allah bi 
sukjimnut-i yo ko mo nde. Sarewo Yefun Allah bi 
sukjimnut-i ne kru wai kadit yetu bi sukjimnut-i ne 
o re. Sane dom yetu nut subot Yefun Allah mo os 
gato An fro ne o do, Yefun Allah yo nggi nde. Sarewo 
Yefun Allah bi suktinggi-i gato yetu nut do yo nggi 
nde, nggi wai kadit yetu bi suktinggi-i ne o re. 

26 Jj bi nji, ji bi nyanggon, nin napawa tomgatu 
Yefun Allah nai nin sok mo An bi rus-i, sugane yé nut 
do, nin yo jam suk mwa nde. Nin yo nggi nde. Nin 
gum yepasye mo bur ré dom nde. 

27 Sarewo yé gato ye yi nut do, yé ne jam suk nde 
yo, Yefun Allah nai yé ne gum sok mo An bi rus-i, 
subere ye gato nut do, an sa, jam suk mwa mo bur 
ré, Yefun Allah ben an damen. Sane dom, Yefun Allah 
nai ye gato yo nggi nde gum sok mo An bi rus-i, 
subere ben ye gato nggi mo bur ré damen dom. 

28 Yé gato ye yi nut do, yé ne tepsu pa wokgan, 
Yefun Allah nai yé ne gum sok mo An bi rus-i. Yefun 
Allah nai yé gato ye yi kabor bu dom. Yefun Allah nai 
yé gato ye yi ki do, jam suk nde. Yefun Allah nai yé 
ga sane gum sok mo An bi rus-i, subere yé gato yetu 
mo bur ré bes gum kok ne, Yefun Allah misyar ku 
sukye sor. 

29 Sane Yefun Allah yo nai men yetu gum sok mo An 
bi rus-i kadit men yé gato gum kok mo bur ré nde, 
subere men yetu yo ku os wa bes men nggwa kok 
mo Yefun Allah gwem nde, ete ki do, "Kadit suk gato 
ji ben anato Yefun Allah nai ji gum sok mo An bi rus-i 
ne." Sane nde. 

30 Yefun Allah dakai fro os wa men si Yesus Kristus 
tepsu dik. Yesus Kristus ne kak men bi sukjimnut. 
Yesus Kristus ne kak os wa men sok mo Yefun Allah 
bi rus-i. Yesus Kristus kak os wa men ben Yefun Allah 
bi suk-i sor. Yesus Kristus tot suktot wa men mo 
sukibit gato men ben ne wé. Men dakai yo ben suk 
gato ben to Yefun Allah nai men gum sok mo An bi 
rus-i nde. 

31 Sane mo Yefun Allah bi sukdu yé krom do, "Ye 
to iwa bes an gum mo suk gato an ben ne, sa ndo 
Sa, an bes an dakai gum sane nde, wo an bes Yefun 
Allah gum kok mo suk gato Yefun ben ne sor." 

2 1Ji bi nji, ji bi nyanggon, tomgato ji ba ku nin 

mone, ji ki subot os gato Yefun Allah fro wa men 
yetu ne sa, ji yo nuk ji bi sukdu-i tepsu yetu mo bur 
ré gato jam suk mwa nuk bi sukdu-i nde, ji yo ki su 
kwa gato kru dom nde, 

2we ji sisu nin kem mone sa, ji nai sukjimnut dik 
sor sare do, ji ki sukdu subot Yesus Kristus sor re, ji 

ki sukdu subot tomgato ye mban An mo kwesukwin 
ne, ji yo ki subot suk yi neya nde. 

3 Ji ba ku nin mone sa, ji kaim rere, ji nyu, ji kaim 
kro ndo nde. 

4Ji ki sukdu subot Yesus Kristus nai nin sa, ji duno 
nin, ji yo wergat nin tepsu ye gato jam suk mwa ne 
duno nje nde, wo ji ki ji bi sukdu-i ndaf yi sor, ji yo 
ki su kwa gato kru nde. Ji ki ji bi sukdu-i, ete nin me 
Yefun Allah Gen bi suktinggi ne bor mone, we sukdu 
ne pet mo nin mit re. 

> Sane nin onyar kem mo sukdu ne kadit ji ki sukdu 
tepsu yetu bi sukjimnut gato ko ne nde, wo kadit 
Yefun Allah Gen bi suktinggi pet mo nin mit ne sor. 

SMen da ki men bi sukdu-i tepsu ye gato bi 
sukjimnut gato ko nai ye gato onyar kem mo Yefun 
nam it ne dom. Sarewo men ki men bi sukdu-i tepsu 
ye gato jam suk mwa mo bur ré nde, men ki men bi 
sukdu-i tepsu yepasye gato jowa bur ré dom nde, 
yepasye ne kom mo rut bi suktinggi kom mo pe yo 
nde. 

7 Sarewo men ki men bi sukdu-i gato ma kadit Yefun 
Allah dakai bi sukjimnut-i gato ko ne sor. Sukdu ne 
suga nyim tuya yo bor wa yetu jam nde, wo Yefun 
Allah fro sukdu ne wa men suga bur ré yo mo nde tò, 
subere men duno nje su, ete yé mwa ne bes men 
gum kok mone re. 

8 Yepasye mwa gato jowa bur ré, ge dik yo jam 
sukdu ne mo nde. Yepasye ne jam sukdu ne sa, an 
yo gu men bi Yekwesu gato gum kok sye wai ne 
kwop mo kwesukwin nde. 

?Sarewo ye krom mo Yefun Allah bi sukdu do, "Suk 
gato Yefun Allah fro wa ye gato bi sukjimnut sye kas 
subot An, anato ndo wai o re, men yetu yo me nde 

to. Men yo jam sukdu subot suk ne dom nde. Men 
yetu bi sukjimnut yo kom mone dom nde." 

10 Wo men sa, men jam suk gato Yefun Allah fro 
ne, we Yefun Allah Gen dakai kadum nai men jam re. 
Yefun Allah Gen watbot suk mwa ne sor, Yefun Allah 
Gen jam Yefun Allah bi sukjimnut gato kru ne kom 
mo mit re. 

11 Je u anato jam yetu ge dik yo dakai bi sukjimnut-i 
mwa ne sino kom mo mit ne? Ye ne dakai sor ete 
jam. Sane Yefun Allah Gen sor ete jam Yefun Allah 
dakai bi sukjimnut-i mwa ne sino kom mo mit ne 
dom. 

12 Men jam suk mwa gato Yefun Allah dakai syo nai 
men yi kadit men yetu bi sukjimnut-i nde, wo An 
syo An Gen nai men subere men jam suk mwa gato 
Yefun Allah syo nai men dakai yi ne. 

13 Sane sukdu gato men ki ne ma kadit yetu gato 
jam suk mwa nde, wo sukdu ne ma kadit Yefun Allah 
Gen. Yefun Allah Gen duno men, An anato kadum 
sukdu nai men orete men waii duno nje su ne. Sukdu 
gato sangge ne, Yefun Allah Gen ós men ki rer nai 
nje. 

14 Yé gato Yefun Allah Gen yo bok nggwa mo nde 
yo, yé ne yo ku os wa jammo sukdu gato Yefun Allah 
Gen kadum nai an nde. Ye gato sane jam nde ware, 
an nut do, men ki sukdu dakai daret kaii, we Yefun 
Allah Gen yo kem mo an mit nde. 

15 Wo yé gato jammo Yefun Allah Gen pe, an sa, 
nggiwa watbot sukdu mwa ne sino, bere an jam 
sukdu gato ndo kadit sukdu gato ibit ne. Sane ye yi 
yo nggiwa ki an gum ibit mo suk gato an ben ne nde. 

16 Yé krom mo Yefun Allah bi sukdu do, "Je u anato 
jam Yefun Allah bi sukjimnut-i ne subere an nggiwa 

duno Yefun Allah ne?" Yetu dakai yo nggi kom mo 
pe yo nde, wo men sa, bi sukjimnut-i tepsu Yesus 
Kristus bi sukjimnut-i re. 

131 bi nji, ji bi nyanggon, nin yo jammo Yefun 

Allah Gen pe nde tó, wo nin ben nin bi suk-i tepsu 
yetu mo bur ré ben bi suk-i ne t6. Sane ji duno nin 
tepsu ji duno ye gato onyar kem mo Yesus Kristus 
sim. Nin tepsu pabom mo Kristus bi sukdu-i tó. 

2Tomga nyim ji duno nin su sukdu gato ndaf, tepsu 

nggon syo sus nai pabom da. An yo syo sugit gato 
krat nde, we pabom ne er to. Sane ji yo duno nin su 
sukduno gato kru nde t6. Su ré dom nin tepsu pabom 
mo Yefun bi suk-i to, sane ji duno nin su sukdu gato 
yo kru nde, 

3we nin ben nin bi suk-i tepsu yetu mo bur ré ben bi 
suk-i to. Nin ben sukndi e, nin maskwa ket yu mo suk 
gato nin deyo ku e ne, sane anato men jam do, nin 
ben suk tepsu ye gato jam nde Yefun to. Nin jammo 
sukjimnut gato tik nin mit wa ben sukibit ne to. 

“Nin deyo ki do, "Men simo Paulus." Nin deyo o ki 
do, "Men simo Apolos." Nin ki nin bi suk-i sane anato 
men jam do, nin ben nin bi suk-i tepsu yetu mo bur 
ré ben bi suk-i ne tó. 

5 Je u anato ji ne? Je u anato Apolos ne? Nin bes 
men ka we gum kok nde. Men ka we anato Yefun 
Allah bi pakwerut gato ós nin sor. Men ka we ki sukdu 
gato ós nin nai sukjimnut subere nin brek kadit os 
ibit, ete nin onyar brek ma kem mo Yesus Kristus. 
Men ka we dakai benbot suk gato men bi Yekwesu 
syogat men kadik-kadik ben ne sor re. 

6 Nin bes men ka we gum kok nde. Ji anato ben suk 
tepsu ye gato jan suk mo nggwe, Apolos anato tepsu 
ye gato sye syur wa, sarewo Yefun Allah anato ben 

sukjan ne kom. Sane nin bes Yefun Allah gum kok 
sor. 

7 Ye gato jan suk si ye gato sye syur wa ne, an we 
yo nggiwa ben sukjan ne kom nde, wo Yefun Allah 
dakai sor ete nggiwa ben sukjan ne kom. 

8 Ye gato jan suk si ye gato sye syur wa ne, an we 
bi sukjimnut tepsu yu, an we ne iwa sukjan ne kom. 
Bere Yefun Allah syo suk gato ndo nai án tepsu án bi 
kamba mone. 

2 Men ka we si Yefun Allah ben suk sino mo An bi 
nggwe. Nin anato tepsu Yefun Allah bi nggwe. Nin 
anato tepsu Yefun Allah bi nu dik yo dom. 

10 Yefun Allah syo suktinggi nai ji anato ji jam ji 
nggo nu sisu ndo. Sane ji ben pondasi gato krat. Or o 
ye yi yo o wail ma ben nu kaim mo pondasi ne. Ye 
gato ben nu kaim mo pondasi ne it yo, an ben sisu 
ndo sor. 

11 Pondasi gato Yefun Allah syogat ji ut ne anato 
Yesus Kristus ka dik ne sor. Pondasi yi yo tep wa 
Yefun Allah bi nu yo mo nde. 

12 Yé deyo ben nu kaim mo pondasi ne su suk gato 
kem nam sato: emas, perak si jok gato bi sugum sye. 
Yé deyo o ben nu kaim mo pondasi ne su suk gato 
yo kem nam nde sato: kwe si es gato gu. 

13 Nu kaim gato yé ben ne, bere men me rer su kam 
gato Yesus Kristus satu ma mo bur ré. Bere men me 
nu gato krat si nu gato yo krat nde. Nu gato bot yo 
git nde it yo, men jam do, nu ne krat, wo nu gato bot 
git or yo, men jam do, nu ne yo krat nde. 

14Sane nu gato yé ben ne kem krat kadit bot git 
nde yo, bere ye gato ben nu ne Yefun Allah syo suk 
gato ndo nai an mo an bi kamba. 

15 Wo nu gato bot git ne yo, ye gato ben nu ne yo 
ku suk gato ndo kadit Yefun Allah nde. Yefun Allah 
nai yé ne wé kadit bot gesyos, subere yé ne kem ndo 
to kapyo mato kapyo mo Yefun Allah bi nat-i. Sarewo 
Yefun Allah yo syo suk yo o nai án nde, bere án sok 
mo Yefun bi nat-i tepsu ye gato titi fro mo nden kadit 
nu mit gato bot git wairi wa ne. 

16 Nin dakai anato tepsu Yefun Allah bi nu, nin dakai 
jam re. Yefun Allah Gen kem mo nin mit it, nin dakai 
jam re. 

17 Ye to ben Yefun Allah bi nu ibit su sukduno gato 
siri kadit Yefun Allah bi sukduno ne it yo, bere Yefun 
Allah dom ben ye ne ibit, we nu ne Yefun Allah fro 
dor wa Yefun Allah bi suk-i sor. Nin anato tepsu nu 
ne. 

18 Nin dakai kidar nin dakai nde. Ye gato nut do, an 
sa, jam suk mwa tepsu yetu bi sukjimnut-i mo bur 
ré, ndo sa, an ben nggwa tepsu ye gato jam nde bur 
ré bi suk-i, subere an ku os wa an jam suk mwa su 
sangge tepsu Yefun Allah bi sukjimnut-i ne, 

19 we ye gato bi sukjimnut ko mo bur ré bi sukdu-i 
ne, Yefun Allah ki do, sukdu ne yé dakai ki daret kaii. 
Tepsu ye krom mo Yefun Allah bi sukdu-i sare do, 
"Yefun Allah ben ye gato bi sukjimnut ko ne ku sukye 
mo koirut tepsu ye ne ré bus, ete bus ne dakai sip an 
dakai." 

20 Ye krom o do, "Yefun Allah jam do, ye gato bi 
sukjimnut ko ne bi sukjimnut mwa ne yo ós nje ne 
nde, wokgan yo dom nde." 

21 Sane men bes yetu gum kok daret mo sukdu gato 
an jam ne o nde. Suk mwa gato ndo wa men jam ne 
Yefun Allah fro wa men re. 

22 Yefun Allah fro yetu wa ós nin jam suk gato ndo 
sato: ji e, Apolos si Petrus. Bur ré, Yefun Allah fro wa 
men. Suga men kem mo bur ré sor kom mo kam sari 
ne ma, men kwop o, men mbau o, suk mwa ne sino, 
Yefun anato fro wa men, tepsu men bi suk. 

23 Sane dom men anato Kristus bi nje-i, ete Kristus 
anato Yefun Allah bi Gan. 

4 1 Sane ye nut subot men yerasul do, men anato 

tepsu Kristus bi pakwerut sor. Yefun Allah bes 
men wa men mu ki subot An bi sukdu-i. An grem An 
bi sukdu-i su men. Suga nyim tuya Yefun Allah bi 
sukdu ne yo bor wa yé mwa jam nde, wo su ré men 
ki sukdu ne rer wa yé mwa jam it. 

2Ye bes yetu ge dik yo gum wa ben suk yo, ye ne 
bere jammo ye gato bes an ne sor, an yo brek kadit 
wokgan yo dom nde. 

3Sane kapre nin si yepasye ki ji gum ibit mo suk 
gato ji ben ne, ji yo jammo nin bi sukdu-i nde. Suk 
gato ji ben ne do ibit bado, ndo bado, ji dakai ndobot 
ji dakai mone dom nde. 

“Wo ji nut do, ji yo ben kwa yo gato siri mo nde. 
Sarewo kapre ji nut sane, tepsu ji gum ndo mone 
nde to, bere ji bi Yekwesu Yefun Yesus gato bes ji, 
An dakai ndobot ji sor. Bere Yefun Yesus dakai anato 
ki ji gum ndo, bado ji gum ibit bado mo suk gato ji 
ben ne sor. 

> Sane su ré yo, men ki ye yi gum ibit mo suk yo 
daret nde. Kam gato men ki ye yi gum ibit anare nde 
to, wo men eswa men bi Yekwesu Yefun Yesus ma 
mo bur ré, ete Yefun dakai kibot men yetu mwa ne. 
Bere Yefun Yesus rek suk mwa gato men gurik mo pe 
gato ndendu kadit yu ne bor wa yé mwa jam. Bere 
Yefun Yesus rek yé mwa ne sino bi sukjimnut-i ne bor 

wa ye mwa jam dom. Sane, sugane Yefun Allah un 
men ye gato ben sukndo mo suk gato men ben ne. 

6 Sane men bi nji, men bi nyanggon, ji si Apolos yo 
ki ye yi gum ibit mo nde, wo men ka we nai sukjimnut 
sa gado ji ki ne, bere Yefun Yesus ma ete kibot men 
yetu sor. Men ka we nai sukjimnut ne subere kadum 
os ndo wa nin. Nin waii nai sukjimnut saga men dom 
et, subere nin jambot sukdu kwa yo gato duwe do, 
"Men ben men bi suk-i tepsu Yefun Allah bi sukdu et, 
men wai kadit Yefun bi sukdu wokgan yo dom nde." 
Sane bere nin yo bes yetu ge dik yo gum kok wai 
Kadit ye yi nde. 

7 Sane ji ndobot nin kadik-kadik sare do, je u anato 
bes nan gum kok wai kadit ye yi ne? Te suk mwa 
gato nan ku ne, nan dakai ben suk anato nan ku 
suk ne bado? Sane nde! Suk mwa gato nan ku ne, 
sangge Yefun Allah anato syo nai nan. Sane nan bes 
nan gum mo suk gato nan ku ne kok wai kadit ye yi 
wa suma ne? 

8 Mban! Nin nut do, nin sa, ku suk mwa gato nin mit 
mone. Yo mo nde re. Nin nut do, nin sa, ku suk mwa 
wai o re. Yo mo nde re. Nin nut do, nin sa, tepsu 
yepasye it. Yo mo nde re. Nin nut do, nin sa, ku gum 
yepasye, wo men gum yepasye tepsu nin nde bado? 
Sane nde. Nin do gum yepasye gato jowa nje mo bur 
dik yo su sangge sa, men dom iwa men si nin jowa 
nje mone sino. Wo suk yo mo nde. 

2 Ji dakai bi sukjimnut-i do, men yé gato Yefun 
Yesus bes gum yerasul ne, Yefun Allah ben ye yi nut 
mo men do, men gum wok mo bur sor re. Yetu nut 
do, men yeibit. Yetu si malaikat mwa ne sino sokwa 
ye ben sukibit nai men ket kwayo-kwayo, ye syokom 

ye gu men deyo kwop. Yetu si malaikat mwa ne mit 
iwa sokwa men ku sukye sane sor. 

10 Men ben Kristus bi suk-i anato ye ki do, men 
jimgon, wo nin nut do, nin sa, jam suk mwa, we nin 
onyar kem mo Kristus bado? Sane nde. Nin nut do, 
men yo nggi nde, wo nin sa, nggi bado? Yo mo nde 
re. Yé ki men gum ibit re, wo nin sa, yé bes nin gum 
kok o re. 

11 Kadit nyim kom more, men on de, men yewa 
sugit, men yewa syur. Men bi san syik mo men da. 
Yé ben sukye nai men. Men yo ku nu wa men kem 
pe mo nde. 

12 Men ben suk, men kamba wa men meret suk 
gato men yewa ne. Yé dufo mo men it yo, men ki suk 
gato ndo satu nai án sor. Yé do ben sukye nai men it 
yo, men misyar sor. 

13vé do ki men gum ibit ket kwayo-kwayo it yo, 
men ki men bi sukdu-i njep nai ye ne satu. Kom mo 
kam ré, yé nut mo men do, men tepsu sukkwik mo 
bur ré sor, yé mwa ne bariwa men o re. 

14 Ji krom sukdu ré, ji yo iwa ji ben nin damen nde, 
wo ji nut mo nin do, nin tepsu ji bi pa, sane ji duno 
nin. 

15 Ji anato tepsu nin bi ai, we ji ma ki sukdu subot 
os ndo gato Yesus Kristus kak wa men yetu nai nin 
su futmo ne. Or o kapre yetu ge ribu musyu dik yo o 
waii duno nin su Yefun bi sukduno wari ne, ji anato 
duno nin su futmo ne, sane ji tepsu nin bi ai ne sor 
re. 
16 Sane ji kiwa nin ben nin bi suk-i tepsu os gato ji 
kadum wa nin ne sor. 

17 Sane ji syogat Timotius ba ku nin mone subere 
an duno nin subot suk gato ji ben ne. Timotius anato 

tepsu ji bi pa gato ji jimnotku. Pa ne ben bi suk-i 

ri tepsu Kristus mit. Bere Timotius duno nin satu o 
subere nin napawa suk gato ji ben tepsu ye gato 
onyar kem mo Yesus Kristus ne. Ji dom duno nje mo 
nu ari mwa mo pe mwa ne sino gato ji mu mone, 
subere an waii benbot suk gato ji ben ne. 

18 Nin yé bok yo mone mit at, ete bes nggwa kok, 
we yé bok ne nut do, ji yo ba ku nin o nde. 

12 Sarewo Yefun do imo yo, yo nam nde ge, ji ba ku 
nin mone re. Su kam ne bere ji dakai ku ye gato mit 
at, ete bes nggwa kok ne. Sane bere ji jam ket suk 
gato yé bok ne ki su an syokwet sor nde, wo bere ji 
me suk gato an ben ne dom et. 

20 We sare, Yefun Allah do jowa yetu ge dik yo it yo, 
ye ne yo ki subot Yefun bi sukdu-i su an syokwet sor 
nde, wo bere an benbot dom et. 

21 Sane nin iwa ji ba ku nin ete duno nin sa u ne? Ji 
duno nin sisu ji ot is nin, bado, ji jimnotku nin, ete ji 
duno nin sisu njep, e? 

l Yé ma ki sukdu nai ji do, nin yé gato sok mo nu 
5 ari deyo ben suksiri su yu sato, pa ge dik yo ben 
Siri su pa bi im gato kon su pa ne. Ye gato jam nde 
Yefun yo ben suksiri gato ibit teker sane nde. 

2Nin mit at teker nde, wo sa ndo sa, nin kwabom 
dek, ete nin syun pa gato ben suk sane mu nden wé 
kadit nu ari sor. 

3Ji kaim yo si nin kem mone nde, wo ji gen sa, kem 
su nin mone pe. Sane kapre ji kaim yo si nin mone 
nde, Yesus Kristus syo sukjimnut nai ji sare do, nin 
syo sukye nai pa gato ben sukibit ne sor. Sane nin 
sum mone wa un men bi Yekwesu Yefun Yesus it 
yo, nin nut do, ji da si nin mone dom, ji si men bi 

Yekwesu Yefun Yesus bi suktinggi si nin mone dom, 
sugane 

4(5:3) 

> nin syo pa ne mo biris bi yekwesu syim-i, subere 
biris bi yekwesu ne ben sukye nai pa da kridek, 
sane sor pa ne yo ndo o nde. Men ben sane subere 
sukjimnut gato tik pa mit wa pa ben sukibit yo jom pa 
o nde. Sane kam gato Yefun Yesus satu ma mo bur 
ré yo, bere pa ne da gesyos yo ges mo bot gesyos 
nde, wo bere pa ne kem ndo to kapyo mato kapyo 
mo Yefun Allah bi nat-i. 

6 Nin nut do, nin ben sukndo, sarewo nin mit at 
teker mo suk ne nde, wo nin jammo sukdu gato yé ki 
sare do, "Bibit roti wokgan ta ben tepung mwa ne it 
sye or re." 

7 Sane nin bare bibit roti gato rok ne wé, tepsu nin 
syun pa gato ben sukibit ne mu nden wé kadit nin, 
subere sukibit gato an ben ne yo tok nin nde. Nin 
bare bibit roti gato ibit ne we, sane bere nin tepsu 
roti gato ye kon yi sor, bibit roti yo mo nde. Sane 
sukibit yo tok nin o nde, wo nin tepsu ye be. Ji jam 
do, sangge, nin tepsu ye be sane it. Sane men fro wa 
men konwa Kam Sye Waiket, we Kristus anato tepsu 
domba gato ye Yahudi gu kwop wa konwa kam sye 
ne. Su ré, Kristus kwop wa men it, An tot suktot mo 
sukibit gato men ben ne wé re. 

8 Sane men konwa kam sye ne yo, men ben suk 
tepsu Yefun Allah mit sor, men ben sukibit si suksiri 
su nde. Men ben sukibit sane tepsu men kon roti su 
bibit roti gato ibit anane. Men ben sane o nde, wo 
men konwa kam sye ne yo, men ben sukndo su yu, 
men ki sukdu gato sangge su yu sor. Men ben sukndo 
sane tepsu men kon roti gato bi bibit roti yo mo nde. 

2 Mo surat gato ji krom nyim ne, ji krom mone do, 
men mu karowa ye gato da bro wa ben siri ne nde. 

10 Ji bi sukjimnut mone do, ye gato ki do, an onyar 
kem mo Yefun Yesus, ete an ben sukibit yo, men mu 
karowa ye ne nde, wo ji yo duyawa men mu karowa 
ye gato jam nde Yefun Allah ne nde. Ye gato jam 
nde Yefun ne ben siri su yu e, gro sye wa suk mwa e, 
kidar wa syimsi suk e, som sukdaret e ne, ye gane 
jam nde Yefun or re. Ji bi sukjimnut do, men kem ko 
kadit ye gato sare nde, we men do ben sane, bere 
men mu kadit bur ré sor, men yo kem mo bur ré o 
nde. 

11 Wo ji bi sukjimnut do, ye gato ki do an onyar kem 
mo Yefun Yesus, sarewo an ben an bi suk-i ibit bu, 
men mu karowa an o nde. Ye gato ben an bi suk-i 
Sato ré: an da bro wa ben suksiri e, an gro sye wa 
suk mwa e, an som sukdaret e, an iwa kiket ye yi 
gum e, an yenau bu e, an kidar wa syimsi suk e ne. 
Ye gato ben bi suk-i sane men mu karowa an nde, 
men git sugit su an dom nde. 

12 Ji yo nggiwa syo sukye nai yé gato jam nde Yefun 
nde. Bere Yefun Allah dakai ete syo sukye nai yé ne. 
Wo yé gato onyar kem mo Yefun Yesus gato si nin 
sok ari sino do ben bi suk-i ibit sane it yo, nin syun 
an wé kadit nin mo nu ari ne sor, we Yefun bi sukdu 
duwe do, "Men syun ye gato ben bi suk-i ibit mu 
nden wé kadit men et." 

13(5:12) 

1 Men yé gato onyar kem mo Yefun Yesus, deyo 
do maskwa ket yu mo suk yo it yo, men mu 
kendo yepasye gato jam nde Yefun Allah ma wa kibot 

sukmaskwa ne wa suma ne? Sa ndo sa, men mu 

kendo yepasye gato onyar kem mo Yefun Yesus ma 
wa kibot sor re. 

2Su kam sari ne ma, bere men ye gato onyar kem 
mo Yefun Yesus anato ndobot yetu mwa ne sino mo 
bur re iwedewe. Nin jam sukdu ne it, bado, nde, 

e? Men ndobot yé mwa ne su kam sari, sane su ré 
sukmaskwa wokgan mo bur ré it yo, men dakai kibot 
sor re. 

3Bere men anato ndobot malaikat mwa ne sino 
dom. Nin jam bado, nde t6 e? Sane su ré men dakai 
ndobot yu mo suk gato men maskwa ket yu mo bur 
ré dom. 

“Saneyo, nin do maskwa ket yu mo suk yo it yo, 
nin mu kendo ye gato onyar kem mo Yefun Yesus, 
kapre an gum wok, men kendo an ma kibot anato 
ndo wai kadit nin kendo yepasye gato jam nde Yefun 
ma kibot sukdu ne. 

> Ji ki sane subere ben nin dakai damen mó et. Kadit 
nin yé bok ne sino gato onyar kem mo Yefun Yesus, 
deyo bi sukjimnut nggiwa kibot suk gato nin maskwa 
ket yu ne mó re, bado? Mó re, 

6 sarewo ye Kristen ge dik yo maskwa ket ge dik yo 
o mó yo, an we yo kendo yepasye gato onyar kem 
mo Kristus ne ma wa kibot nde, wo an we mu kendo 
yepasye gato jam nde Yefun ma wa kibot. Nin ben 
sane bere siri re. 

7 Men yé gato onyar kem mo Yefun Yesus mu kendo 
yepasye gato jam nde Yefun ma wa kibot sukdu ne 
yo, men ben suk siri kadit Yefun Allah bi sukduno it 
anane, bere men sino ku sukye mone. Ye gato onyar 
kem mo Yefun Yesus do ben sukibit nai men it yo, sa 
ndo sa, men misyar anato ndo wai kadit men kendo 
yepasye gato jam nde Yefun ma wa kibot. Ye ne 

syimsi men bi suk it yo, sa ndo sa, men misyar anato 
ndo wai kadit men kibot suk ne mo yepasye gato jam 
nde Yefun ne gwem. 

8 Sarewo nin deyo dakai anato ben sukibit nai nin 
deyo. Nin dakai kidar ye yi, ete nin nai suk kadit nin 
dakai bi nji mo Kristus bi rus-i, nin ben sukibit nai nin 
dakai bi nji ne it. 

2 Ye gato ben sukibit ne gum yo sok mo Yefun Allah 
bi rus-i nde, nin jam sukdu ne bado, nde tó e? Nin 
jam sukdu ne, sane nin dakai kidar nin dakai nde, 
Yefun Allah bariwa nai ye gato ben bi suk-i ibit sok 
mo An bi rus-i, sato ré: yebris si nggon gato ben siri 
su yu daret e, ye gato som sukdaret e, yekra gato 
ben siri su nggon daret si nggonkra gato ben siri su 
ye daret e, yebris gato iwa ben siri wa meret sugum 
e, yebris gato ben siri su yu e, 

10 ye gato syimsi suk e, ye gato gro sye wa suk mwa 
e, ye gato yenau bu e, ye gato iwa kiket ye yi gum e, 
ye gato gu ye yi ete nai ye ne bi suk e ne. Ye gato 
ben bi suk-i sane yo, bere Yefun Allah yo nai ye ne 
gum sok mo An bi rus-i nde. 

11 Suga nyim nin ge bok yo mone ben suk sane re, 
Sarewo su ré, nin brek kadit os ibit gato nin ben suga 
nyim ne re. Yefun Allah nai nin sok mo An bi rus-i wa 
nin ben An bi suk-i sor. Men bi Yekwesu Yesus Kristus 
kak os wa nin subere Yefun Allah yo ben sukye nai 
nin tepsu sukibit gato nin ben ne nde, wo An ki do, 
nin sa, tep wa sok mo An bi rus-i. Yefun Allah gato 
jom men ne, An Gen ós nin onyar kem mo Yefun 
Yesus anato nin ku os wa sok mo Yefun Allah bi rus-i 
ne it. 

12 Yé ki do, "Suk mwa ne ndo sino, ji dakai ben ket 
ji i sor." Sarewo ji ki do, suk mwa ne sino yo ós men 

nde. Ye ki do, "Suk mwa ne ndo sino, ji dakai ben ket 
ji isor." Sarewo ji bariwa suk yo jom ji tepsu ji gum 
pakwerut wa suk ne re. 

13 Yé deyo ki do, "Yefun Allah ut sugit wa men git 
ngga mo men ondim. Sane dom Yefun ut men ondim 
fro ndek wa sugit." Sarewo su kam sari ne ma Yefun 
Allah ben men ondim si sugit ne sino ibit or re. Sane 
dom Yefun fro yebris kaim wa nggon, ete nggon kaim 
wa yebris. Sarewo Yefun Allah yo ut men yebris si 
nggon kaim wa men ben siri su yu daret nde, wo An 
ut men kaim wa men ben men bi Yekwesu bi suk-i. 
Ete An mewa men kaim re. 

14 Men bi Yekwesu ne, Yefun Yesus, Yefun Allah 
dakai sun kadit sukkwop su An bi suktinggi ne it. 
Sane bere An sun men kaim kadit sukkwop su An bi 
suktinggi ne dom. 

15 Sane men kaim anato sok mo Yesus Kristus kaim. 
Nin nutbot sisu ndo et. Sane men gwat Kristus kaim 
mu ku nggon gato ben siri mwa, ete men ben siri su 
nggon ne, men si nggon ne tepsu dik digane anato 
ndo, bado? Nde re! Men ben sane wam dik yo dom 
nde! 

16 Ye gato ben siri su nggon gato ben siri mwa ne 
anato tepsu dik su nggon ne. Ye ne kaim si nggon ne 
kaim tepsu dik. Nin nutbot sisu ndo et. Ye gato ben 
siri su nggon ne, an si nggon ne tepsu dik, we yé 
krom mo Yefun Allah bi sukdu do, "Ye we gato nai yu 
ne, an we tepsu dik it." 

17 Sarewo ye gato si Yefun Yesus tepsu dik it yo, an 
si Yefun Gen tepsu dik it. 

18 Sane men yebris si nggon mewa men nggwa 
kadit men ben siri su yu daret nde. Sukibit de yi neya 
men ben mo men kaim de nden sor re, wo sukibit 


1 Korintus 6-7 685 


gato men ben siri su yu daret ne ben men dakai kaim 
ibit re. 

13 Men kaim ne anato tepsu nu wa Yefun Allah 
Gen kem mó. Yefun Allah Gen bok nggwa mo nin. 
Yefun Allah dakai bi An Gen bok nggwa mo nin it. 
Nin nutbot sisu ndo et. Sane, nin kaim sok mo nin bi 
suk-i o nde, wo nin kaim sok mo Yefun Allah bi suk-i, 

20 we Yefun Allah bi Gan bi nggwa wa nai nin re. 
Yefun Allah syogat Yefun Yesus ma kwop wa tot 
suktot mo sukibit gato nin ben ne. An bi An bi Gan 
kaim wa so nin su it anane. Nin sok mo An it. Sane 
nin bi nin nggwa wa nin ben Yefun Allah bi suk-i, nin 
ben suk su nin kaim subere yé bes Yefun Allah gum 
kok mone sor. 

7 1Su ré ji krom subot sukdu gato nin krom mo 
surat wa ji ne. Ji ki sare do, men yebris yo kra 
nde yo, ndo dom. 

2 Wo yé mwa ben siri su yu daret teker, sane ndo 
sa, men yebris kra su bi nggon ge dik kadit men ben 
siri nde. Sane dom, nggon kra su bi ya ge dik kadit 
mom ben siri nde. 

3Sa ndo sa, men yebris eswa nggwa kadit men 
bi nggon nde. Sane dom, nggon eswa nggwa kadit 
mom bi ya nde. Sa ndo sa yebris si bi nggon bi nggwa 
mo yu sor. 

“Nggon kaim anato nggon ne bi suk-i sor nde, 
wo mom bi ya bi suk-i anane dom. Sane dom, men 
yebris kaim anato men bi suk-i sor nde, wo men bi 
nggon bi suk-i anane dom. 

> Sane men eswa nggwa kadit yu nde. Wo men si 
men bi nggon do iwa ki suk su Yefun subot suk yo 
gato men mit mone it yo, men bi nggwa nai yu nde 
sor kam bok yo, subere men si men bi nggon ki suk 

su Yefun Allah gat sor. Men bi nggwa nai yu nde 
sor kom mo kam gato men tom su yu ne or wé yo, 
men si men bi nggon sem su yu satu o, sawe biris bi 
yekwesu ku os wa ben kidar men ben siri su nggon 
yi. Men si men bi nggon sem su yu satu, we men yo 
nggiwa men mewa men nggwa sisu ndo mo suk ne 
nde tó. 

6 Sane ji ki do, nin kra anato ndo, sarewo ji syaugat 
nin nde. Wo ji jam do nin yo nggiwa nin mewa nin 
nggwa nde anato ji duno nin do, sa ndo sa, nin kra 
sor. 

7 Wo ji da iwa yebris sino yo kra nde tepsu ji, 
sarewo Yefun Allah dakai ós ji anato ji yo bi sukjimnut 
wa ji kra nde. Yefun Allah syo suktinggi nai men 
kadik-kadik ne, sarewo Yefun Allah syo suktinggi ne 
nai men subere men nggiwa men ben suk tara kadit 
yu re. Yefun Allah ben ji nggi anato ji yo mit iwa ji kra 
su nggon nde. 

8Ji bi sukdu wa ye gato yo kra nde to si nggonna 
sare do, sa ndo sa, nin kra nde, nin kem yi tepsu ji 
sor. 

2Wo nin yo nggiwa nin mewa nin nggwa nde yo, sa 
ndo sa, nin kra sor kadit nin da bro wa nggon teker 
nde. Nin kra su nggon anato ndo wai kadit nin da bro 
wa nggon gat, ete nin ben siri su nggon. 

10 Ji bi sukdu wa yekra. (Ji bi sukdu-i anare nde, wo 
men bi Yekwesu dakai bi sukdu-i anare.) Yefun Allah 
syaugat men do, nggonkra sombok kadit bi ya nde. 

11 Wo mom do sombok kadit mom bi ya it yo, mom 
kem yi sor, mom kra o nde. Ondeyo mom satu mo 
mom bi ya ga nyim ne, ete si bi ya ne kem not satu. 
Sane dom, Yefun Allah syaugat men o do, yekra 
sombok kadit an bi nggon nde. 

12 Ji bi sukdu wa ye yi neya. Men bi Yekwesu bi 
sukdu-i anare nde, wo ji bi sukdu-i anare. Yebris 
ye Kristen gato kra su nggon gato jam nde Yesus 
Kristus, ete nggon ne iwa kra su an pe it yo, yebris 
ne sombok kadit nggon ne nde. 

13 Sane dom, nggonkra gato jammo Kristus ne kra 
su yebris gato jam nde Yesus Kristus, ete yebris ne 
iwa kra su mom pe it yo, mom sombok kadit yebris 
ne nde. 

14 Nggonkra ne sombok kadit bi ya nde, we kapre 
bi ya jam nde Yefun, Yefun Allah mewa bi ya mo 
gato nggon ne sok mo Yefun Allah bi rus-i. Sane dom 
yekra gato onyar kem mo Kristus kra su nggon gato 
jam nde Yefun Yesus ne sombok kadit bi nggon nde, 
we Yefun Allah mewa nggon ne mo gato mom bi 
ya sok mo Yefun Allah bi rus-i. Sane bere an we bi 
pa dom sok mo Yefun Allah bi rus-i re, ondesor sa, 
Yefun Allah yo iwa an we bi pa ne nde. 

15 Wo ye gato jam nde Yefun Yesus iwa sombok 
kadit an bi nggon gato onyar kem mo Yefun it yo, 
men duyawa an nde, men misyar an mu sor. Sane 
dom nggon gato jam nde Yefun Yesus iwa sombok 
kadit mom bi ya gato onyar kem mo Yefun it yo, men 
duyawa mom dom nde, men misyar mom mu sor. 
Yebris gato onyar kem mo Yefun ne bi nggon sombok 
kadit an it yo, an kem not sor. Sane dom nggon gato 
onyar kem mo Yefun ne bi ya sombok kadit mom it 
yo, nggon ne kem not sor, we Yefun Allah iwa men 
kem not kadit men maskwa yu mo suk sane nde. 

16 Nggon ne werwa bi ya satu ma nde, we mom 
nggiwa mom dakai duno bi ya subere mom bi ya nai 
sukjimnut do, an brek kadit os ibit ete jammo Yefun 
Yesus bado? Men jam ri nde. Sane dom, yebris gato 

onyar kem mo Yefun nggiwa an dakai duno an bi 
nggon subere an bi nggon nai sukjimnut do, mom 
brek kadit os ibit ete jammo Yefun Yesus bado? Men 
jam ri nde. 

17 Sane men kra e, men kra nde yo, ji duno nje mo 
nu ari mwa ne sino sare do, sa ndo sa men ben men 
bi suk-i tepsu suk gato Yefun Yesus fro wa men ne 
sor. Men ben suk tepsu pe gato Yefun Allah fro men 
kadik-kadik wa men ben ne sor. Men kem mo nat 
gato Yefun fro ne, men benbot suk gato An fro ne pe 
sor. 

18 Sato ré, ye gato yé bisunat nyim re, an werwa an 
ben pe ne ndo satu nde. Sane dom, yewis yi gato ye 
yo bisunat nde yo, an werwa yé bisunat an nde. 

19 Kapre ye bisunat men o, ye yo bisunat men nde 
yo, suk yo nde. Ye bisunat men it yo, yo ós men nde, 
wo suk gato 6s men anato men benbot suk gato 
Yefun Allah syogat men ben ne sor. 

20 Sa ndo sa men kadik-kadik ben suk tepsu suk 
gato men ben su kam gato Yefun Allah nai men sok 
mo An bi rus-i. Men kem mone, men ben suk sane pe 
sor. 

21 Su kam gato Yefun Allah nai men, men do tepsu 
yenggras dik yo bi pakwerut it yo, men werwa men 
mu kadit nde, sarewo men do ku os wa men mu kadit 
it yo, men mu sor. 

22 Ye gato gum pakwerut wa yenggras mo bur ré su 
kam gato Yefun Allah nai an sok mo Yefun bi rus-i 
sa, ye ne tepsu Yefun bi yetuge-i gato gum kwerut 
wa ye yo o nde. Sane dom ye gato gum kwerut wa 
yenggras mo bur ré nde su kam gato Yefun Allah nai 
ye ne sok mo An bi rus-i yo, bere ye ne tepsu Kristus 
bi pakwerut or re. 

23 Yefun Allah bi Gan bi nggwa wa nai men re. Yefun 
Allah syogat Yefun Yesus ma kwop wa tot suktot mo 
sukibit gato men ben ne. An bi An bi Gan kaim wa 
so men su it anane. Men sok mo An it. Sane men bi 
men nggwa mo yetu tepsu men gum kwerut wa yetu 
o nde. 

24 Ji bi nji, ji bi nyanggon, suk gato men ben yo, men 
bi sukjimnut mo Yefun, ete men ben men bi suk-i 
tepsu pe gato Yefun Allah fro wa men kadik-kadik 
ben ne et. Men kem mone, men ben suk sane petok 
sor. 

25 Ji bi sukdu wa yemsok si nggonnak gato yo kra 
mo nde tó. Yefun Allah bi sukdu-i anare nde, wo ji 
dakai bi sukdu-i anare. Yefun Allah dakai jimnotku ji, 
sane Yefun kak ji bi sukjimnut anato ji bi sukdu-i ré 
bere ndo wa nin jammo. 

26 Ji ki sare do, su ré ye gato jam nde Yefun Yesus 
ben sukye nai nin mo suk bok yo tò, sa ndo sa, nin 
yé gato yo kra nde t6 yo, nin kem yi sane sor. 

27 Nin kra it yo, nin sombok kadit nin bi nggon nde. 
Nin kra nde tò yo, nin meret nggon wa nin kra nde. 
28 Sarewo nin iwa nin kra yo, nin kra sor, sukibit 
anane nde. Sane dom, nggonnak iwa mom kra it yo, 
mom kra sor, sukibit anane nde. Sarewo ye gato kra 
yo, bere suk mwa syimfar an ndo nde. Ji bariwa suk 

mwa syimfar nin, sane ndo sa, nin kra nde. 

29 Ji bi nji, ji bi nyanggon, ji bi sukdu-i sare do, su ré 
men yo kem nam mo bur ré o nde. Sane nin yé gato 
kra it yo, nin bi sukjimnut sye mone nde, wo nin ben 
nin nggwa tepsu ye gato kra nde. 

30 Sane dom men wo subot suk yo it yo, men wo, 
sarewo men ben men nggwa tepsu ye gato wo nde. 
Men yé gato sa it yo, men sa, sarewo men ben men 

nggwa tepsu ye gato sa nde. Men ye gato ku suk it 
yo, men nut mo suk gato men ku ne tepsu men bi 
suk nde, wo men ben men nggwa tepsu ye gato ku 
suk nde, men bi sukjimnut sye mone nde. 

31 Men ye gato ben suk su suk mwa mo bur ré it yo, 
men ben men nggwa tepsu ye gato bi sukjimnut sye 
mo suk mwa ne nde, we yo nam nde ge, suk mwa 
neya mo bur re, bere kru or re. 

32 Ji jwa suk mwa yo syimfar men nde. Ye gato kra 
nde, an bi sukjimnut sye mo Yefun Allah bi suk-i sor. 
Sane an wergat an nggwa subere an ben an bi suk-i 
tepsu Yefun Allah mit sor. 

33 Sarewo ye gato kra it yo, an bi sukjimnut sye mo 
suk mwa gato mo bur ré, we an iwa an ben an bi 
suk-i tepsu an bi nggon mit dom. 

34 Sane yekra ne iwa ben suk tepsu an bi nggon mit. 
An iwa ben suk tepsu Yefun Allah mit dom anato ben 
an bi sukjimnut we mone. Nggon gato kra nde, mom 
bi sukjimnut sye mo Yefun bi suk-i. Mom iwa mom 
bi nggwa mo Yefun Allah wa ben Yefun bi suk-i sisu 
mom mit dik si mom onyar dik sor. Sarewo nggon 
gato kra it yo, mom bi sukjimnut sye mo suk mwa mo 
bur ré, we mom iwa mom ben bi suk-i tepsu mom bi 
ya mit. 

35 Ji krom sukdu mwa ne wa ós nin. Ji yo duyawa 
nin kra yu nde, wo nin kra yo, nin yo kra yu nde yo, 
ji lwa nin ben suk gato ndo, nin ben Yefun Allah bi 
suk-i sisu nin mit dik si nin onyar dik sor. 

36 Ye gato nut do, an iwa an sem su nggon gato 
an nggorwa ne, an me nggon ne kaim karowa din, 
ete an mit iwa kra nggon ne yo, ndo sa, an kra sor, 
sukibit anane nde. 

37 Sarewo ye yi yo syaugat an nde, wo an dakai nai 
sukjimnut mo an dakai do, an yo kra su nggon ne 
nde, ete an mewa nggwa sisu ndo it yo, ndo sa, an 
yo kra su nggon ne nde, sukibit anane nde, wo os 
gato ndo anane. 

38 Saneyo ye gato kra it yo, ben bi suk-i ndo anane, 
wo ye gato yo kra nde it yo, an ben an bi suk-i ndo 
wai o re anane. 

3? Nggonkra si bi ya ne kem not su yu sor kom mo 
kam gato bi ya ne kwop. Mom bi ya do kwop, ete 
nggonna ne iwa kra ye yi yo o it yo, mom kra sor. 
Mom kra ye gato mom iwa kra ne, wo mom do kra o 
it yo, mom kra ye gato onyar kem mo Yefun Yesus 
sor. 

40 Sarewo ji dakai bi sukjimnut do, ndo sa, nggonna 
ne kra o nde, bere mom kem ndo wai o re. Ji dakai bi 
sukjimnut anane, wo Yefun Allah Gen kem mo ji mit 
anato An kak ji bi sukjimnut mo suk gato ji ki ne. 

1 Ji bi sukdu subot sugit gato yé som sukdaret 

su ne. Yé ki do, "Men sino jam suk it." Sukdu ne 
sangge, sarewo suk mwa gato yé jam ne ben nje mit 
at. An dakai bes an nggwa kok mone, wo ye gato bi 
sukjimnut sye kas subot ye yi bere ben suk gato ós 
nje sor. 

2Ye to nut do an jam suk mwa ete an bes an nggwa 
kok mone yo, ye ne yo jam suk kom mo mit nde to. 

3Sarewo ye to bi sukjimnut sye kas subot Yefun 
Allah it yo, Yefun Allah bes ye ne tepsu An bi yesyim. 

“Sane ji bi sukdu subot sugit gato yé som sukdaret 
su ne anare, men sino jam do, suk gato yé som daret 
mo bur ré iwedewe ne, suk ne bi suktinggi yo mo 
nde. Men sino jam o do, Yefun Allah yo mwa nde re, 
wo Yefun Allah ne dik sor. 

> Kapre ye ki do yefun ne mwa si ye bi sukjimnut 
do, men yetu bi yesu ne mwa, deyo mo gu nim, deyo 
mo bur re, 

6 sarewo men yé gato onyar kem mo Kristus jam 
do, Yefun Allah ne ka dik sor. An anato nggi wai o 
re. Yefun Allah anato men bi Ai. An anato ut suk 
mwa mo bur ré si gu nim ne. Men kem mo bur ré 
wa men ben An bi suk-i sor. Men bi Yekwesu gato 
men jammo ne ka dik sor. Men bi Yekwesu ne anato 
Yesus Kristus. Yesus Kristus ne anato 6s Yefun Allah 
ut suk mwa mo bur ré si gu nim. Kadit Yesus Kristus 
ne anato men mbau mo to re. 

7 Sukdu sane yé mwa jam nde re. Kadit nyim tuya 
yé deyo som sukdaret bu, yé nut do, suk gato yé 
som ne bi suktinggi mo. Sane su ré, yé ne nut do, an 
git sugit gato yé som sukdaret su ne it yo, tepsu an 
som suk ne mé to, Yé ne bi sukjimnut mo mit yo nggi 
nde, sane an nut do an git sugit ne yo, an ben sukibit 
anane, ondewo, 

8 men do git sugit ne yo, suk ne yo tepsu sukye 
yawa mit wa men si Yefun Allah nde. Kapre men git 
0, men yo git nde o, sugit ne yo ben men karowa 
Yefun Allah nde, sugit ne yo ben men kem ko kadit 
Yefun Allah dom nde. 

?Sane men mewa men nggwa, kadit men git sugit 
gato yé som sukdaret su ne, sawe bere ben ye gato 
bi sukjimnut mo mit yo nggi nde, ges mo os ibit, we 
an waii git sugit ne, orete ri ma an nut do suk gato 
an ben ne ibit, ete ben an bi sukjimnut mo an mit 
waiyu ndo nde. 

10 We sare, men yé gato jam rer subot sukdaret 
gato nyim ne jom yé ne do, suk ne yo bi suktinggi 
yo mo nde, ete men mu git sugit ne karowa suk ne, 

sane ye gato bi sukjimnut mo mit yo nggi nde ma 
me men mone yo, bere sa u ne? Sane bere án bi 
sukjimnut mwa, ete án waii git sugit ne, ete án som 
suk ne satu o re. 

11 Kadit suk gato men jam ete men benbot ne, 
anato tepsu men ben kidar men bi nji gato Kristus 
kwop wa ne ges mo os ibit, ete kom mo rut sa, ye ne 
ges mo bot gesyos. 

12 Men do ben sukibit sane nai men bi nji si men bi 
nyanggon dogato bi sukjimnut mo mit yo nggi nde 
yo, tepsu men ben siri kadit Kristus mit it anane. 

13 Ji do git sugit gato kak os wa ben ji bi nji brek 
satu mu mo os ibit it yo, sane bere ji yo git suge ku 
gane o nde, sawe ji ben kidar ji bi nji ne ges mo os 
ibit or re. 

1 Ji ré, suk yo jowa ji mo nde. Ji ré yerasul, ye 

gato Yefun Yesus bes ete syogat mu wa ben An 
bi suk-i mo bur ré. Ji ré, ye gato me men bi Yekwesu 
Yefun Yesus su ji gro mo re. Ji anato duno nin su 
sukdu subot An anato nin onyar kem mo An re. 

2Kapre ye yi neya ki do, ji yerasul nde, sarewo 

nin sa, jam do, ji anato yerasul, we ji duno nin sor 
nin onyar kem mo Yefun Yesus re. Ji duno nin sane 
anato kadum do, sangge, ji ré anato yerasul gato 
men bi Yekwesu Yesus Kristus bes ne. 

3 Yé ki ji gum ibit ket kwayo-kwayo mo suk gato ji 
ben ne yo, bere ji ki sare do: 

“men ben suk, men duno nin, sane sugit si syur 
gato yé syo nai men yerasul, bere men nai sor, we 
men bi kamba mo re. 

> Yerasul yi sato Petrus si Yefun Yesus bi nji do 
mubot os yo, an bi nggon gato onyar kem mo Yefun 
Yesus si an mu sino. Suk gato Petrus si yerasul yi ben 


1 Korintus 9 694 


ne anato ndo. Wo, ji do bi nggon gato si ji mubot os 
yo, bere yé ki ji gum ibit mone wa suma ne? 

6 Ji si Barnabas, men ka we sor, ete ben suk, men 
ka we wergat nggwa wa meret suk gato men yewa 
ne mo men dakai, wo yé syo suk nai yerasul yi ne. 
Yé syo suk nai yerasul yi neya, wo yé yo syo nai men 
ka we nde wa suma ne? 

7 Sane yesukmise u anato futmu gu yesukmise yi 
yo, orete bere an dakai meret sugit wa an git ne? 
Sane dom, je u anato ben nggwe, ete bere an yo git 
sugit gato an jan mo nggwe ne nde ne? Sane dom, 
je u anato mewa suksi, ete bere an yo gu deyo wa 
an git nde ne? 

8 Sukdu gato ji ki ré, yetu bi sukdu-i nde, wo Yefun 
Allah bi sukdu-i anane. 

2 Musa krom Yefun Allah bi sukdu-i mo bi buku sare 
do, "Sapi yakos gandum gro syesyar kadit i-dar yo, 
men far sapi syokwet mone nde, " Mo sukdu ne, 
Yefun bi sukjimnut mo sapi bado, 

10 mo men yerasul, e? An ki bi sukdu ne wa men 
dom re, we ye gato ben nggwe si ye gato mewa 
nggwe ne sane sor sugit ne kri yo, an ben suk mone, 
an sino nut do, sangge, bere an ku napyo. 

11 Men ós nin, men duno nin su Yefun bi sukdu 
tepsu yé jan suk mo nggwe. Men ós nin mo Yefun bi 
suk-i sane, ndo sa, nin waii 6s men su suk gato men 
yewa, nin syo sugit wa men git e, syur wa men da e 
ne et. 

12 Ye yi gato duno nin ndek suk mo nin sa, nin iwa 
nin ós ye ne su suk gato an ndekwa ne. Sane dom, 
men do yewa suk yo, ndo sa, nin waii 66 men dom 
et. Sa ndo sa, nin iwa ós men wai kadit ye yi ne o re, 
we men ós nin su ketke. Sarewo men yo ndek suk yo 


1 Korintus 9 695 


mo nin nde to. Kapre men yewa suk, men misyar 
sor, men yo ndek suk mo nin nde, sawe men ndek 
suk mo nin, bere nin bariwa jammo sukdu subot os 
ndo gato Yesus Kristus kak wa men yetu, gato men 
duno nin su ne. 

13 Nin jam do, ye gato ben suk mo Yefun Allah bi 
nu, bere án ku sugit mone. Sane dom, ye gato fro 
suge wa yé gre mo bot wa yé som Yefun Allah su mo 
bi bot kot ne, bere án ku suge ku ne napyo wa án git 
mone. 

14 Sane dom, men bi Yekwesu ki do, yé gato duno 
nje subot os ndo gato Yesus Kristus kak ne, bere yé 
ne ku suk gato an yewa ne kadit nje gato an duno ne 
sor. 

15 Kapre Yefun syogat ji nai suk mo nin, ji yo ben 
sane mo nde. Surat gato ji krom ré, ji yo krom wa ji 
ndek suk yo mo nin dom nde. Ji kwop anato ndo wai 
kadit ji ndek suk mo nin, we ji do ndek suk mo nin 
yo, bere ji yo ku os wa ji mit at mone o nde. 

16 Sarewo ji ki sukdu subot os ndo gato Yesus 
Kristus kak wa men yetu ne yo, ji yo ku os wa ji mit 
at mone nde, we Yefun dakai syogat ji duno nje sane 
it. Ji yo duno nje sane nde yo, bere ji ku sukye. 

17 Sato ji dakai sor anato iwa duno nje subot Yefun 
Yesus yo, bere ji mit wa nje syo suk mo ji bi kamba 
mone. Sarewo ji duno nje subot os ndo gato Yefun 
Yesus kak ne, we Yefun Allah syogat ji ben ne sor re. 
Sane ji ben sor, ji yo bi sukjimnut wa ji ndek mo nje 
wa án syo suk yo nai ji nde. 

18 Sane bere ji ku suma mo suk gato ji ben ne? Suk 
gato ji ku anare: Ji duno nje su sukdu subot os ndo 
ne dakai yi sor. Ji da bi os wa ji ndek suk mo nje gato 

ji duno ne, sarewo ji misyar re. Ji dakai mit iwa ji 
duno nje, wo ji yo ndek suk mo an nde. 

12 Ji ré, suk yo jom ji mo nde, yetu yo jom ji dom 
nde, sarewo ji ben ji nggwa tepsu pakwerut wa yé 
mwa, subere ji kar yé mwa ma mo Yefun Yesus. 

20 Ji duno ye Yahudi ne yo, ji ben ji nggwa tepsu ye 
Yahudi, subere ji kar ye Yahudi ma mo Yefun Yesus. 
Sane dom, ji duno ye gato jom Musa bi sukduno-i ne 
yo, kapre ji yo jom Musa bi sukduno-i o nde, ji dakai 
ben ji nggwa tepsu ji benbot Musa bi sukduno-i ne 
sor, subere ji kar ye gato jom Musa bi sukduno-i ne 
ma mo Yefun Yesus. 

21 Sane dom, ji duno yewis yi gato ye Yahudi nde ne 
yo, ji ben ji nggwa tepsu án mone dom, ji si án yo, ji 
ben sato misyar Musa bi sukduno-i or re. Ji ben sane 
subere ji kar yewis yi ne ma mo Yefun Yesus. Kapre ji 
ben sane, ji yo misyar Yefun Allah bi sukduno-i nde, 
wo ji benbot Yefun Allah bi sukduno-i gato Yesus 
Kristus duno men su ne petok sor. 

22 Sane dom, ji duno ye gato bi sukjimnut mo án 
mit yo nggi nde yo, ji ben ji nggwa tepsu án mone, 
subere ji ós ye gane brek kadit os ibit ete jammo 
Yefun Yesus dom et. Sane, ji duno nje yo, ji meret os 
sare do, ji ben ji nggwa tepsu nje mo nat ne, subere 
ji kar ye ne napyo ma mo Yefun Yesus. 

23 Ji ben suk mwa ré subere yé mwa sibot os ndo 
gato Yesus Kristus kak ne, subere ji si ye gato jammo 
sukdu ne, men sino ku suk gato ndo kadit Yefun 
mone. 

24 Men sino jam do, yé mwa do kas bitanding yu 
it yo, ye gato kas nggi wai kadit ye yi neya sor ete 
juara dik, bere ye ne ku hadiah mone. Sane men 
wergat men nggwa wa men ben suk tepsu Yefun 

Allah mit, tepsu ye gato kas ne wergat nggwa wa kas 
nggi subere an ku suk. 

25 Ye gato fro nggwa wa simo sukkamo bitanding ye 
yi mone, kamdik-kamdik an wergat an nggwa subere 
an nggi wai kadit ye yi neya. An ben sane subere an 
ku hadiah gato, yo nam nde ge, ibit re. Sarewo men 
wergat men nggwa wa men ben Yefun bi suk-i sane 
sor, bere men ku suk gato kem to kapyo mato kapyo. 

26 Sane anato ji kas subot os yo, ji kas subot os sisu 
ji bi sukjimnut dik wa ji mu kom mo nat gato ji iwa 
ji mu mone sor. Sane dom ji tepsu ye gato tut ye yi 
it yo, ji wergat ji nggwa subere ji tut siri wam dik yo 
dom nde. 

27 Ji duno ye yi sisu ji mit dik si ji onyar dik 
subere án jammo Yefun Yesus bi sukduno-i. Sane 
kamdik-kamdik ji mewa ji nggwa petok sor, subere 
ji benbot sukduno ne dom. Ben sato ji gwa ji dakai 
subere ji tepsu pakwerut wa benbot sukduno gato ji 
duno ye yi su ne. Sane bere ji waii ku suk gato Yefun 
Allah tom su ye gato ben Yefun Allah bi suk-i ne dom, 
wo ji duno nje, orete ji dakai yo benbot nde, bere ji 
yo ku suk gato Yefun fro wa men dom nde. 

10 131 bi nji, ji bi nyanggon, nin napawa tomgatu 

men bi amui simo Musa mubot os mo pe gato 
kwe si sugit yo mo nde. Sugane nyotem kadum os 
wa án yé mwa ne sino mubot os ne sor, án mubot 
sem gato gum do, Sem Er ne mit. 

2 Sane ben sato Yefun ras an mo nyotem mo sem 
mit ne, tepsu bi sukjimnut do, án simo Musa it. 

3 Mo pe ne, Yefun Allah bi suktinggi bor, Yefun Allah 
syo sugit wa án git, ete án sino git sugit gato Yefun 
syo nai án ne. 

“Mo pe ne syur yo mo nde, sane Yefun Allah bi 
suktinggi bor mone. Yefun Allah ben syur syesyar 
Kadit banbo jok, ete án sino da syur gato Yefun syo 
nai án dom. Banbo jok gato ós án yé gato sosa ne 
anato tepsu Yesus Kristus dakai. 

> Yefun Allah da ben suk mwa gato ndo su an, 
sarewo an nap sye Yefun Allah yo iwa nde. Sane 
anato yé mwa kwop daret mo pe gato kwe yo kom 
mo nde. 

6 Suk mwa bor mone kadum os wa men subere men 
waii mit iwa ben suk gato ibit sato men bi amui ben 
ne o nde. 

7 Sane dom men som sukdaret sato an deyo som ne 
o nde. We yé krom mo Yefun bi sukduno do, "Yewis 
ne git sugit, da nau, kamo ete som sukdaret." 

8Sane dom men waii ben siri su yu daret sato an 
deyo ben siri su yu ne o nde, we sugane yetu ge ribu 
musyu we sop gri kwop su kam dik yo mo sukibit 
gato an ben ne. 

2Suk gato men bi Yekwesu Yefun Yesus duyawa 
men ben ne, men ben nde, we tomga nyim ne an 
deyo ben suk gato Yefun duyawa ne, orete kwis gu 
ye gane kwop or. 

10 Sane dom, men iswen Yefun sato an deyo ben 
nyim ne dom nde. Sugane malaikat gato gwat 
sukkwop ne ma gu an gato iswen Yefun kwop or. 

11 Suk mwa gato bor mo an ne anato kadum os wa 
men ye yi ne. Suk mwa ne yé krombot subere tepsu 
suknapa wa men, we men anato ye gato kem mo bur 
ré sor karowa bur ré kru it. 

12 Sane ye to nut mo an dakai do, an sa, ye gato 
onyar kem pe mo Yefun Yesus it yo, ndo sa an mewa 
an nggwa, sawe an ges satu mo os ibit o. 

13 Suk mwa ma tik nin mit wa nin ben suk siri kadit 
Yefun bi os-i. Sane dom, yé mwa meret os wa nin 
subere ben nin ges mo os ibit. YE mwa meret os wa 
nin sane sor nde, wo ye meret os wa men yetu mwa 
ne sino mo bur ré. Sarewo Yefun Allah ben suk su 
men tepsu An tom ne, An yo misyar suk mwa ne tik 
men mit teker eta nde. An yo misyar yé mwa meret 
os wa men nde, wo suk mwa ma tik men mit wa men 
ben suk siri kadit Yefun bi os-i mó yo, sugane Yefun 
Allah kak os yi wa men, subere men yo ges mo os ibit 
nde. 

14 Sane ji bi nji, ji bi nyanggon gato ji jimnotku, 
men som sukdaret nde, men jammo sukdaret nde, 
wo men kas mu wé kadit sukdaret ne sor. 

15 Ji ki sukdu ré nai nin, we ji nut do, nin anato 
tepsu yé gato bi sukjimnut ko. Nin dakai nutbot 
sukdu gato ji ki ré et. 

16 Men ki ndo mo Yefun Allah, orete men da nau 
anggur, bi sukjimnut do, men sino tepsu dik mo gato 
men da Yesus Kristus dé ne sino, bado? Sane dom, 
roti gato men syat wa men git subere men napawa 
Yefun Yesus, men git roti ne yo, bi sukjimnut do, 
men sino tepsu dik mo Yesus Kristus bi rus-i, gato 
tepsu An kaim ne, bado? 

17 Sangge, men sino tepsu dik, we roti ne gum dik 
Sor re. Sane men yé mwa gato git roti gum dik ne 
sino, men sino tepsu kaim dik it anane. 

18 Men nutbot ye Yahudi gato git suge ku gato yé 
gwat ma wa som Yefun Allah su ne. Yé gwat ma, yé 
gre mo bot kot gato kok mo Yefun Allah bi nu wa yé 
gre suge wa yé som Yefun su or wé eteyo, yé git. 
Yé gato git suge ku mo nat ne, an sino tepsu dik su 
Yefun Allah mone it. 

12 Sane ji ndobot nin do, sugit gato yewis yi gwat 
ma wa som sukdaret su ne te, sugit ne bi suktinggi 
mo, bado nde e? Yo mo nde. Sane dom, sukdaret 
gato yé onyar kem mone te, bi suktinggi m6 bado 
nde, e? 

20 Yo mo nde, wo suk mwa gato yewis yi som ne, 
an yo som Yefun Allah nde, wo an som biris bi rus-i 
sato yerom e, aboksye e, yeyau e ne sor re. Ji bariwa 
nin si biris bi rus-i ne tepsu dik sane. 

2! Men si nje da nau anggur wa napawa suk gato 
Yefun Yesus ben ne, ete men wali mu som biris bi 
rus-i digane dom, sane bere siri re. Sane dom, men 
git roti wa men napawa Yefun Yesus, ete men waii 
mu si yé git sugit wa som biris bi rus-i sino dom, bere 
siri re. 

22 Men fros Yefun bi os-i si biris bi rus-i sato yerom 
e, aboksye e ne bi os-i sane yo, bere men ben Yefun 
maskwa men mone o re. Men iwa men ben An 
maskwa mone bado? Men anato nggi wai kadit An 
anato men dakai ben An maskwa mone bado? 

23 Yé ki do, "Suk mwa ne ndo sino, men dakai ben 
ket men i sor." Sangge, sarewo ji ki do, suk mwa ne 
sino yo 6s men nde. Yé ki do, "Suk mwa ne ndo sino, 
men dakai ben ket men í sor," sarewo suk mwa ne 
yo 6s men kem ndo mo bur ré nde. 

24 Men ben men bi suk-i mo bur ré yo, men nutbot 
men dakai bi suk-i sor nde, wo men nutbot ye yi et, 
men werwa men 65 ye yi sor. 

25 Suge ku gato yé so mo pasar, men git sor, men 
ndobot nyim dom nde. Men bi sukjimnut mo men mit 
do, "Men git suge ku gato yé som sukdaret su ne 
nde," sane bere siri re. Men misyar sukjimnut sane, 
men git suge ku ne sor, men fowa nde, 

26 we ye krom mo Yefun bi sukdu do, "Bur re si suk 
mwa mo bur ré sino anato Yefun Allah bi suk-i." 

27 Sane yetu ge dik yo gato jam nde Yefun Yesus 
kendo men ma si an git sugit, ete men iwa si an git 
sino it yo, men si an git sugit gato an fro wa men git 
ne sor. Men bi sukjimnut mo men mit do, "Men git 
suge ku gato yé som sukdaret su ne nde," sane bere 
siri re, men misyar sukjimnut ne, men ndobot nde, 
men git sugit ne sor. 

28 Sarewo yetu ge dik yo o ma frot nai men do, 
"Sugit ne yé som sukdaret su re," sane yo, men git 
sugit ne nde, we men nutbot ye ne bi kamba mone, 
ete men jammo ye ne bi sukjimnut mo an mit ne 
dom. 

29 Ji bi sukdu-i sare do, men benbot men dakai bi 
sukjimnut mo men mit-i ne sor nde, wo men benbot 
ye yi bi sukjimnut mo an mit-i ne dom et. Bere ye 
deyo ki sare do, "Bei! Suma ben anato ji jammo ye yi 
bi sukjimnut mo an mit gato duyawa suk gato ji iwa 
ben ne?” Kapre ye yi bi sukjimnut sane men jammo 
sor. 

30 Bere yé deyo o ki sare do, "Men ki ndo mo Yefun 
Allah wa sugit gato men git ne yo, suma ben anato 
ye yi ki men gum ibit mo sugit ne?" 

31 Sane ji bi sukdu-i sare, nin git sugit e, nin da syur 
e, suk mwa gato nin ben ne sino yo, nin ben wa nin 
bes Yefun Allah gum kok sor. 

32 Nin ben nin bi suk-i mo bur ré yo, nin mewa nin 
nggwa subere nin ben ye yi ges mo os ibit nde. Nin 
ben suk sane su ye mwa ne sino, ye Yahudi e, yewis 
yi, si ye gato sok mo Yefun Allah bi rus-i ne sino. 

33 Nin ben nin bi suk-i tepsu ji sor. Ji wergat ji 
nggwa subere ji ben suk mwa ne tepsu pe gato yé 

mwa ne mit iwa ne sor. Ji nutbot ji dakai nde, woji 

nutbot ye mwa ne sor, subere an brek kadit os ibit 

ete jammo Yefun, subere an kem ndo to kapyo mato 

kapyo. 

1 1 1 Nin benbot suk gato ji ben ne tepsu ji benbot 
suk gato Yesus Kristus ben ne. 

“Nin sa, nin yo mbrinket ji nde, wo nin napawa ji, 
nin jom sukduno gato Yefun tarubot ji wa nin petok 
sor. Sane ji mit iwa. 

3 Sarewo ji iwa nin jam sukdu kwa dik yo sare do, 
men yebris ne sino bi Yekwesu mo Kristus; nggon bi 
yekwesu mo bi ya; ete Kristus bi Yekwesu mo Yefun 
Allah. 

“Yebris gato ki suk su Yefun Allah e, ki subot 
suktaru kadit Yefun Allah nai nje, ete an bom san wa 
an su yo, bere siri re, tepsu ye ne yo bes Kristus gum 
kok nde. 

> Sarewo nggon gato ki suk su Yefun Allah e, ki 
subot suktaru kadit Yefun Allah nai nje, ete nggon ne 
yo bom san wa mom su nde yo, bere siri re. Nggon 
ne yo bes mom bi ya gum kok nde, we nggon ne 
tepsu nggon gato ye kwok mom sugo or kadit re. 

6 Sane nggon gato bariwa bom san wa mom su it 
yo, sa ndo sa, ye tot an sugo wé sor. Sarewo nggon 
gato ye tot sugo e, kwok sugo ne wé ben mom 
damen mone it yo, ndo sa, nggon ne bom san wa 
mom su sor. 

7 Sane nggon bom san wa mom su tepsu mom bes 
mom bi ya gum kok anane, wo yebris yo bom san wa 
an su nde, we Yefun Allah ut yebris bergan tepsu 
Yefun Allah dakai, subere ye bes Yefun Allah gum 
kok mone. Sane yebris yo bom san wa an su nde, 

8 we sare, Yefun Allah yo ut yebris kadit nggon nde, 
wo Yefun Allah ut nggon kadit yebris. 

?Sane dom, su ketke, Yefun Allah ut yebris tepsu 
yeos wa nggon nde, wo Yefun Allah ut nggon tepsu 
yeos wa yebris. 

10 Sane nggon bom san wa mom su subere ye jam 
do, nggon ne sa, bes mom bi ya gum kok, mom 
jammo mom bi ya sor. Nggon bom san sane subere 
malaikat dom iwa nggon ne. 

11 Sarewo mo men yé gato onyar kem mo Yesus 
Kristus, nggon yo ti mo dakai dor kadit yebris nde. 
Sane dom yebris yo ti mo dakai dor kadit nggon nde, 

12 we su ketke Yefun Allah ut nggon kadit yebris, 
wo kadit ne o, nggon anato pe yebris. Men yetu mwa 
ne sino ma kadit Yefun Allah. 

13 Nin dakai nutbot sisu ndo et, do, nggon gato ki 
suk su Yefun Allah ete mom yo bom san wa mom su 
nde, anato ndo, bado, ibit e? 

14 Nin kem mo bur ré, yé duno nin kadit ketke do, 
yebris gato sugo syu teker, bere ibit re. 

15 Wo nggon gato sugo syu, sane sa, nggon ne nut 
do, ndo wai o re, we Yefun Allah syo sugo syu ne nai 
nggon tepsu suk gato mom bom kewa mom su ne. 

16 Sane ye to iwa duwer men mo sukdu ne mó it yo, 
ji ki do, misyar, we men sor nde, wo yé mwa gato 
onyar kem mo Yefun Yesus mo nu ari mwa ne sino 
simo sukdu gato men ki ne, nggon bom san wa su 
sor, wo yebris yo bom san nde. 

17 Sukdu gato ji krombot ré nin yo benbot sisu ndo 
nde, ji yo un nin gum mo gato nin benbot sukdu ré 
nde. Nin ben ari, nin yo sibot sukduno gato ji duno 
nin su nde. Nin sum wa ben ari yo, suk gato nin ben 

mone yo ós nje onyar kem mo Yefun nde, wo ben nje 
ko kadit Yefun re. 

18 Ketke, ji jam sukdu do, nin sum wa ben ari yo, 
nin wat yu, deyo duwer deyo. Ji nut do, sukdu ne 
sangge bayok, 

13 we, nin deyo mit-i tara kadit nin deyo mit-i re. 
Sane bere men yetu wat yu sane mò re, subere nin 
deyo gato ben Yefun Allah bi suk-i su sangge bor wa 
yé mwa me tara kadit nin deyo gato bariwa Yefun 
Allah. 

20 Sane nin sum nin git roti wa napawa Yefun Yesus 
ne yo, nin yo ben sisu sangge nde, 

21 we nin git, nin gedik-gedik dakai mu nai sugit or 
kadit ye yi. Sane nin deyo yo ku sugit nde, an on de. 
Deyo o da nau mwa sane sor an yenau su. 

22 Nin ben sukibit sane wa suma ne? Nin bi nu mo 
nde bado? Nin dakai git sugit si da syur mone sor. 
Nin yo bes ye gato onyar kem mo Yefun mo nu ari ne 
gum kok nde wa suma ne? Nin iwa nin ben ye gato 
yo ku suk yo mo nde damen bado? Ji ki suma nai nin 
ne? Sane nin nut do, ji imo nin mo suk gato nin ben 
ne bado? Nde re, ji bari re! 

23 Nin yo jambot ji bi sukdu-i nde wa suma ne? We 
sare, sukdu gato ji duno nin su ne, men bi Yekwesu 
Yefun Yesus dakai tarubot ji, orete ji waii ki nai nin 
jam. Ji ki sukdu ne sare do, su noru gato yetu ge dik 
yo meret os wa gwat yeko ma wa but Yefun Yesus 
ne, ye yo but An nde to, Yefun Yesus nai roti, ete 

2#Yefun Yesus ki do, "Ndo mo Nan, Yefun Allah wa 
roti gato Nan syo nai men ré." Orete An syat roti ne, 
ete An ki do, "Ji ku anare. Ji syo Ji kaim ma kwop 
tepsu suktot wa sukibit gato nin ben ne. Sane nin 
benbot suk gato Ji ben ré subere nin napawa Ji." 

25 Sane dom, án sino git sugit, or Yefun Yesus nai 
mok su nau anggur, ete An ki do, "Nau gato Ji sye 
wa nin ré anato tepsu Ji dé gato sye subere Ji kak os 
gato be wa Yefun Allah nai nin gum sok mo An bi 
rus-i sagato An tom ne. Nin da nau yo, nin walii ben 
sato Ji ben ré subere nin napawa Ji." 

26 Sane men do git roti si men da nau anggur ne yo, 
tepsu men frot nai nje do, men bi Yekwesu Yefun 
Yesus kwop wa men it. Men ben sane sor kom mo 
kam gato Yefun Yesus satu ma mo bur ré o. 

27 Sane ye to git roti si da nau wa napawa men 
bi Yekwesu ne, ete an yo benbot sisu an mit dik si 
an onyar dik nde yo, ye ne ben sukibit nai men bi 
Yekwesu gato bi nggwa ete dé sye wa men. 

28 Sane men watbot men dakai mit si men onyar 
sisu ndo or wé, eteyo men git roti si men da nau 
anggur wa napawa Yefun Yesus, 

22 we ye to ma git roti si da nau anggur ne, ete an 
jam nde men bi Yekwesu gato bi An nggwa wa men 
ne bi sukjimnut ne ware, wo an dakai si nje git roti 
si da nau dakai daret yo, bere Yefun Allah syo sukye 
nai ye ne. 

30 Nin deyo git roti ne dakai daret, nin nutbot suk 
gato nin ben ne nde anato nin yé mwa kaim rere e, 
nin i, ete nin ge bok yo kwop re. 

3! Wo ndo sa, men watbot men mit si men onyar 
sisu sangge or wé, eteyo men git roti si men da nau 
anggur ne. Sane bere Yefun Allah yo syo sukye nai 
men mone nde. 

3? Wo Yefun Allah syo sukye nai men yo, tepsu An 
kwam men, subere men kwet kadit os ibit, subere 
kam sari ne ma Yefun Allah yo bare men to ye gato 
ben sukibit mo bur ré sino mo bot gesyos nde. 

33 Sane ji bi nji ji bi nyanggon nin sum wa nin git 
roti wa napawa Yefun Yesus sino yo, nin eswa yu et, 
deyo git nyim kadit deyo nde. 

34 Nin dogato on de teker, sa ndo sa, nin git sugit 
mo nin bi nu nyim wé et. Sane bere nin sum sino it 
yo, nin deyo git nyim kadit deyo nde, subere Yefun 
Allah yo syo sukye nai nin mo suk ne nde. Sukdu 
subot suk yi neya, ji ba mone yo, bere ji ki rer nai nin 


jam. 
1 2 131 bi nji, ji bi nyanggon, ji iwa nin jam sukdu 

subot suktinggi gato Yefun Allah Gen syo nai 
men wa ben men nggiwa ben suk wa An. 

2 Nin napawa tomgatu nin yo jam Yefun nde tó, suk 
yo tik nin mit wa nin mu som sukdaret gato yo du 
nde. 

3 Sane ji iwa nin jam do, Yefun Allah Gen yo ben 
men dufo mo Yefun Yesus nde, wo Yefun Allah Gen 
ne sor anato ben men ki do, "Yefun Yesus anato men 
bi Yekwesu gato men jammo." 

“Suktinggi gato Yefun Allah Gen syo nai men ne 
ben men nggiwa ben suk mwa, sarewo suktinggi 
mwa ne ma kadit Yefun Allah Gen ne dik sor. 

> Suk gato men ben wa men bi Yekwesu ne mwa, 
sarewo men bi Yekwesu gato men ben suk wa ne ka 
dik sor. 

SSuk mwa gato men ben wa men bi Yekwesu ne 
kwa mwa yé re, sarewo Yefun Allah ka dik ne anato 
bi suktinggi nai men sino wa men ben suk ne. 

7 Yefun Allah Gen syo suktinggi nai men yé gato 
onyar kem mo Yefun Yesus gedik-gedik ne bor wa ós 
men yé mwa ne sino. 

8Yefun Allah Gen ben men deyo nggiwa ki Yefun 
Allah bi suktaru wa ós kak ye yi bi sukjimnut. Or o 

Yefun Allah Gen dik ne ben men deyo o nggiwa ki 
Yefun Allah bi suktaru ne rer wa ye yi jam kom mo 
mit re. 

20r o Yefun Allah Gen dik ne ben men deyo o 
nggiwa men onyar kem mo Yesus Kristus wai kadit 
ye yi o re. Or o Yefun Allah Gen dik ne ben men deyo 
o nggiwa men syun suki we kadit ye gato i ne, sane 
sor ye ne ge satu. 

190r o Yefun Allah Gen ben men deyo o nggiwa 
ben suk gato ben ye yi yeket. Or o Yefun Allah Gen 
ben men deyo o nggiwa jam sukdu gato Yefun Allah 
tarubot an, ete an ki nai ye yi jam. Or o Yefun Allah 
Gen ben men deyo o nggiwa watbot sukdu subere an 
jam dogato ma kadit Yefun Allah tara kadit sukdu 
gato ma kadit biris bi yekwesu bi de-i ne. Or o Yefun 
Allah Gen ben men deyo o nggiwa ki suk su a yi gato 
men jam nde. Or o Yefun Allah Gen ben men deyo o 
nggiwa brek sukdu gato ye ki su a yi ne rer wa men 
sino jam. 

11 Suk mwa gato Yefun Allah Gen ben men nggiwa 
ben ne ma kadit Yefun Allah Gen ne dik sor. Yefun 
Allah Gen syo An bi suktinggi subot men kadik-kadik 
tepsu pe gato An imo. 

12 Kapre men yetu kaim ne dik sor, mo men kaim 
ne, men gwes e, men syim e, men su e, men dabe 
e, men sugo e, men gro e, men syokwet e ne mo. 
Kapre suk mwa mo, men kaim ne dik sor. Kristus 
dom, An ka dik sor, wo yetu mwa sok mo An kaim. 

13 Ben sato men tepsu Kristus kaim, we men sino, 
kapre men ye Yahudi e, yewis yi e, kapre men 
pakwerut e, men yé gato dakai ti mo men dakai e, 
Yefun Allah Gen gato bok nggwa mo men ne anato 
ben men tepsu Kristus kaim dik ne sor. Men sino men 

jam Yefun Allah Gen dik ne bok nggwa mo men pe 
re. 
14 Sane men nutbot men yetu kaim ré, suk dik mone 
sor nde, wo suk mwa mó sato men gwes e, men syim 
e ne. 

15 Sato men gwes ki do, "Ji ré syim nde re, sane it 
yo, ji ré yo sok mo kaim ne nde." Kapre men gwes 
da ki sane o, men gwes sok mo men kaim ne sor. 

16 Sane dom, sato men dabe ki do, "Ji ré gro nde 
re, sane it yo, ji ré yo sok mo kaim ne nde." Kapre 
men dabe da ki sane o, men dabe sok mo men kaim 
ne sor. 

17 Sato men kaim ne sino tepsu men gro sor re, 
bere men jam sukdu gato ye ki nai men sa u ne? 
Sane dom, sato men kaim ne sino tepsu men dabe 
sor re, bere men ni suk basmi sa u ne? 

18 Suk mwa gato kom ut tok men kaim ré, mwa ne 
sino, Yefun Allah dakai fro bi nat wa re, tepsu pe gato 
An imo. 

19 Sato Yefun ut suk dik sato men gwes mo men 
kaim sor re, bere men kaim gato sangge ana uri ne? 
20 Sane mo men kaim ne suk mwa mó, sato gwes 
e, syim e, dabe e, gro e ne, sarewo men kaim ne dik 

sor. 

21 Sato men gro ki nai men syim do, "Ji yo mitmo 
nan nde," sane bere siri re. Sane dom, men su ki nai 
men gwes do, "Ji yo mitmo nan nde,” sane bere siri 
dom re. 

22Wo sare, men kaim deyo gato men nut do, yo 
nggi nde, men kaim de gane men mitmo wai kadit 
deyi neya. 

23 Sane dom men kaim deyo gato men yo nutbot 
teker nde, men kaim de gane men bes gum kok re. 

Men kaim deyo o gato men damen wa ne, men fro 
san kewa re, wo 

24 men kaim deyo o gato men yo damen wa nde, 
men yo fro san kewa nde. Yefun Allah fro men kaim 
ne, ete men kaim deyo gato men nut do, yo ndo 
teker nde yo, Yefun Allah bes men kaim de ne gum 
kok re. 

25 Yefun Allah bes de gato yo ndo teker nde gum 
kok subere suk mwa gato mo men kaim ré yo misyar 
de ne nde, wo suk mwa ne ben suk sino, yo wat yu 
nde. Sane dom, Yefun Allah bes de gato yo ndo teker 
nde gum kok subere suk mwa gato tara kadit yu mo 
men kaim ré mewa yu tepsu yu petok sor. 

26 Sane pe dik yo mo men kaim ré ku sukye yo, 
tepsu men kaim sino ku sukye it. Sane dom ye bes 
pe dik yo mo men kaim gum kok it yo, bere suk mwa 
gato mo men kaim ne sino mit at wa. 

27 Sane men sino sok mo Kristus kaim ne it. Men 
kadik-kadik anato tepsu Kristus syim e, gwes e, su e, 
dabe si suk yi neya. 

28 Sane mo nu ari, Yefun Allah fro nje sato ré do: 
ketke yerasul; kedowe o, yenabi gato ki Yefun Allah 
bi suktaru nai nje jam; kedogri o, yeguru gato duno 
nje su Yefun Allah bi sukdu; or o ye gato ben suk 
gato ben ye yi yeket sato syun semda e ne; or o ye 
gato ben ye gato i ne ge kadit bi suki ne; or o ye gato 
6s ye yi mo sukye gato ye ne ku ne; or o ye gato fro 
nu ari bi suki; or o ye gato ki suk su a yi neya gato 
an jam nde. 

29 Te yé bok ne sino gum yerasul bado, yenabi 
bado, yeguru bado? Nde re. Te yé bok ne sino nggiwa 
ben ye yi yeket suk gato an ben ne bado? Nde re. 

30 Sane dom yé bok ne sino nggiwa ben ye gato i 
ne ge kadit bi suki ne bado? Nde re. Sane o, yé bok 
ne sino nggiwa ki suk su a yi neya bado? Nde re. Yé 
bok ne sino nggiwa brek suk gato ye ki su a yi ne wa 
men jam sino bado? Nde re. 

31Yé bok ne sino ku suktinggi wa ben suk mwa ne 
nde, wo ndo sa, men wergat men nggwa subere men 
ku suktinggi gato ndo wai kadit Yefun Allah Gen ne 
et. Men ben sane anato ndo, wo os gato ndo wai o re 
anato ji krombot mo bur ré o. 

13 131 ki su yetu si malaikat bi a mwa neya, 

sarewo ji yo bi sukjimnut sye kas subot ye yi 
nde yo, suk mwa gato ji ki ne yo ós nje nde. Sane 
bere ji anato tepsu sukbo gato yé gwa ba sye daret 
sor re, wo bi sukjimnut yo mo nde. 

2 Ji duno nje su Yefun Allah bi suktaru sisu ndo yo, 
ji jam sukdu mwa gato ye yi jam nde yo, ji jam suk 
mwa kom mo mit yo, ji onyar kem mo Yefun Allah 
anato ji nggiwa ji syogat banbo do, "Nan mu kem 
mo nat yi yo o et" yo, ji do nggiwa ben suk mwa ré, 
sarewo ji yo bi sukjimnut sye kas subot ye yi nde yo, 
ji ré yo ndo wa suk yo mo nde. 

3Ji syo ji bi suk mwa nai ye gato yewa suk yo, ji bi 
ji nggwa wa yé gre mo bot, sarewo ji yo bi sukjimnut 
sye kas subot ye yi nde yo, suk gato ji ben ne yo 6s 
nje nde, wokgan yo dom nde. 

“Ye gato bi sukjimnut sye kas subot ye yi, an ben 
an bi suk-i sato ré: an yo maskwa kekro nde; an 
ben an bi suk-i ne njep; an yo maskwa ket ye yi mo 
sukndo gato ye yi ku wai kadit an ne nde; an un an 
dakai gum nde; an yo bes an nggwa kok nde; 

>an yo misyar ye yi bi sukdu-i nde, wo an nutbot; 
an yo wergat ye yi benbot an bi sukdu-i nde; an 

maskwa dek nde; an grem sukmaskwa mo an mit 
nde. 

6Ye gato bi sukjimnut sye kas subot ye yi, an yo 
iwa os ibit nde, wo an iwa os gato ndo sor; 

7an yo kibot sukibit gato ye yi ben ne nde, an 
nutbot ye yi su sukjimnut gato ndo; an kwabom kam 
mo ye yi do, bere ye ne ben bi suk-i tepsu Yefun 
Allah mit mone t6, an yo misyar ye yi nde, wo an bi 
sukjimnut sye kas subot ye yi pe sor. 

8 Men bi sukjimnut sye kas subot ye yi sor kom mo 
kapyo mato kapyo. Su ré yé deyo duno nje su Yefun 
Allah bi suktaru, sarewo kam yo tak, bere yé yo duno 
nje su suktaru ne o nde. Su ré yé deyo jam ki suk 
sua yi gato an dakai jam nde, sarewo kam yo tak, 
bere yé yo ben sane o nde. Su ré yé deyo jam suk 
mwa, sarewo kam yo tak, bere sukjimnut gane or 
kadit men yetu re. 

?Su ré men jam suk mwa yo kom mo mit kai nde. 
Sane dom men ki sukdu gato Yefun Allah tarubot 
men kom mo mit kai nde. 

10 Sarewo kam yo tak, bere Yefun Allah ben men 
jam suk mwa ne sino kom mo mit, kwa yo gwet mo 
nde. Sane su kam ne sukdu gato men duno yu su ne 
men yo mitmo o nde. 

11 Tomgatu, ji ka tepsu pa wokgan, ji ki suk tepsu 
pa wokgan, ji bi sukjimnut tepsu pa wokgan, ji nutbot 
suk tepsu pa wokgan. Ré ne ji tepsu yenggras it, 
sane ji yo ben suk tepsu pa wokgan o nde. 

12 Sane dom Yefun bi suk-i gato men jam su ré 
anato tepsu men me men gen mo cermin gato yo 
ndo nde, sane men me men gen yo rer teker nde, wo 
kapyo tak bere men jam Yefun bi suk-i ne rer mone 
to. Su ré men jam suk ne napyo sor re, wo kapyo 

tak, bere men jam suk mwa ne sino rer kom mo mit 
Kai, tepsu Yefun Allah jam suk mwa ne sino subot ji 
dakai. 

13 Sane su ré yo, men benbot suk gri sato ré do, 
men onyar kem mo Yefun Allah; men kwabom kam 
mo Yefun do, bere men si Yefun Allah kem ndo su yu 
sor; si men bi sukjimnut sye kas subot ye yi sor. Men 
benbot kwa gri ré petok sor. Kadit kwa gri ne, kwa 
gato sye wai anato men bi sukjimnut sye kas subot 
ye yi. 

14 1 Nin wergat nin nggwa subere nin bi 
sukjimnut sye kas subot ye yi et. Sane dom 
nin mit iwa Yefun Allah Gen syo suktinggi nai nin wa 
ben nin nggiwa ben Yefun bi suk-i su et. Suk gato 
ndo wai anato Yefun Allah Gen ben nin nggiwa nin ki 
subot sukdu gato Yefun Allah tarubot nin wa nje jam. 
2Ye gato Yefun Allah Gen ben nggiwa ki suk su a yi 
gato ye ne jam nde, ye ne ki sukdu nai yetu nde, wo 
ye ne ki sukdu ne nai Yefun Allah dakai sor. Men yetu 
jam nde sukdu ne bi sukjimnut ware, we Yefun Allah 
Gen ben ye ne ki sukdu gato Yefun Allah sor ete jam. 

3 Wo suktinggi gato Yefun Allah Gen syo nai men wa 
ben men nggiwa jam sukdu gato Yefun Allah tarubot 
men anato ndo wai. Men ki sukdu nai nje subere ós 
án onyar kem mo Yefun nggi wai o, subere ben án 
mit iwa ben Yefun bi suk-i, ete ós an kem ndo. 

“Ye gato ki suk su a yi 6s an dakai onyar kem mo 
Yefun nggi wai o sor, wo ye gato ki sukdu gato Yefun 
Allah tarubot an ós nje mo nu ari ne sino onyar kem 
mo Yefun nggi wai o re. 

> Ji iwa Yefun Allah Gen ben nin sino nggiwa ki suk 
su a yi, sarewo nin nggiwa ki sukdu gato Yefun Allah 
tarubot nin anato ndo wai kadit de ne o re, we ye 

gato ki Yefun Allah bi suktaru bere ye bes gum kok 
wai kadit ye gato ki suk su a yi ne. Sarewo ye gato 
nggiwa brek sukdu gato ye ki su a yi ne mó, ete ye 
ne brek sukdu ne subere ós nje mo nu ari ne sino 
onyar kem mo Yefun nggi wai o it yo, sukdu gato ye 
ki su a yi ne ós men tepsu suktaru gato ye ki kadit 
Yefun Allah ne it. 

6 Sane, ji bi nji, ji bi nyanggon, sato ji ba ku nin ete 
ji ki suk su a yi neya it yo, bere sukdu ne ós nin sa 
u ne? Bere nin jam nde bi sukjimnut ne ware. Sane 
ji ba ku nin yo, ndo sa, ji ki subot sukdu gato Yefun 
Allah kadum rer nai ji wa ji waii ki nai nin jam e, ji 
gwat sukdu gato ós nin jam Yefun bi sukdu rer kom 
mo mit e, ji ki subot sukdu gato Yefun Allah tarubot 
ji e, ji duno nin su Yefun Allah bi sukduno kwa yo 
subere ós nin. Ji ben sane anato ndo wai kadit ji ba ki 
suk su a yi gato nin jam nde bi sukjimnut ne wa re. 

7 Sane men nutbot suk gato men kamo musik su ne 
sato dem sor si kecapi, suk ne yo mbau nde, wo ye 
kamo ba daret sor yo, bere ye jam sukos gato ye 
kamo babot ne sa u ne? 

8 Sane dom, ye fuf trompet daret yo, bere je u anato 
fro nggwa wa mu ben sukndi su ye gato futma ne? 

?Sane dom, nin ki suk su a yi ne gato ye jam nde 
yo, bere ye jam nin bi sukjimnut sa u ne? Sukdu gato 
nin ki ne bere ges yak yi re. 

10 Mo bur ré iwedewe, sangge, a mwa mó. A mwa 
ne sino bi sukjimnut ne mó re, 

11 wo ji ku ye yi gato ki su bi a-i gato ji jam nde, 
bere ji nut mo ye ne do, ye ne tepsu yemabe mo ji bi 
nat-i. Sane dom, an nut mo ji do, ji anato yewis yi. 
Sane ji jam nde an bi sukdu-i wa re. 

12 Ji jam do, nin sa, nin iwa nin ku suktinggi gato 
Yefun Allah Gen bi nai nin wa nin ki suk su a yi ne, 
sarewo ndo sa, nin wergat nin nggwa subere nin ben 
suk su suktinggi gato Yefun Allah syo nai nin wa ós 
nje mone subere án onyar kem mo Yefun nggi wai o 
et. 

13 Sane ye gato ki suk su a yi mó yo, an ki suk su 
Yefun subere Yefun Allah Gen ben an nggiwa an jam 
an brek sukdu gato an ki su a yi ne subere ye yi jam 
et. 

14 Ji ki suk su a yi nai Yefun yo, tepsu Yefun Allah 
Gen ben ji gen sor ete ki suk su Yefun, wo ji bi 
sukjimnut yo kas mone nde. 

15 Sane ji ben suk sato suma anato ndo ne? Ji ben 
suk sato ré do, ji benadi su a yi tepsu ji gen ki suk 
su Yefun. Sane dom, ji benadi su ji bi sukjimnut ne 
O. Sane o, ji kos un Yefun su a yi tepsu ji gen kos ne 
sor. Sane dom, ji kos su ji bi sukjimnut ne o. 

16 Sane nin un Yefun su nin gen sor yo, bere ye yi 
ge bok yo gato iwa jam Yefun bi sukdu sim si nin sino 
mone ki do, "sangge" mo nin bi sukdu ne sa u ne? 
Sukdu ne nin ki su a yi, sane bere yé bok ne jam nde 
bi sukjimnut ne wa re. 

17 Nin un Yefun su a yi ne ndo dom, sarewo sukdu 
ne yo ós ye yi ne onyar kem mo Yefun nggi wai o 
nde, we an jam nde sukdu ne wa re. 

18 Ji ki ndo mo Yefun Allah, we ji ki suk su a yi neya 
mwa wai kadit nin o re, 

19 sarewo men sum wa men ben ari yo, ji iwa ji 
duno nje su kwa mumek gato nje jam rer anato ndo 
wai kadit ji duno nje su kwa ribu musyu dik su a yi 
gato nje jam nde. 

20 Ji bi nji, ji bi nyanggon, nin nutbot suk tepsu pa 
wokgan nde. Mo suk gato ibit sa, nin bi sukjimnut 
tepsu pabom anato ndo, sarewo mo suk gato ndo yo, 
nin bi sukjimnut kak tepsu yenggras et. 

21 Ye krom mo Yefun Allah bi sukdu sare do, "Men 
bi Yekwesu Yefun Allah ki do, 'Ye gato ki suk su a yi 
bere gwat Ji bi suktaru wa Ji bi rus-i mo bur ré. Sane 
dom, bere Ji syogat yemabe gwat Ji bi suktaru mu ki 
nai Ji bi rus-i. Kapre Ji da ben sane, bere Ji bi rus-i 
misyar Ji bi sukdu-i re.' " 

22 Sane Yefun Allah Gen ben men nggiwa ki suk su 
a yi wa 6s ye gato onyar kem mo Yefun ne nde, wo 
men ki suk su a yi wa ós ye gato jam nde Yefun ne. 
Sarewo Yefun Allah Gen ben men nggiwa gwat Yefun 
Allah bi suktaru mu wa ki nai ye gato jam nde Yefun 
ne nde, wo men gwat wa ós ye gato onyar kem mo 
Yefun ne sor. 

23 Sane it yo, nin sum wa ben ari, ete nin sino ki suk 
su a yi, orete ye gato jam nde Yefun si ye gato jam 
Yefun bi sukdu sim sok ari si nin mone yo, bere an 
nut mo nin do, semda ben nin it anane. 

2#Wo nin ki Yefun Allah bi suktaru nai yu, ete ye 
gato jam nde Yefun si ye gato jam Yefun bi sukdu 
sim si nin sum mone yo, bere sukdu gato nin ki ne 
pet mo sukibit gato an ben, ete an jam an nggwa 
mone, 

25 or, an dakai rek an bi sukjimnut mwa gato an 
gurik mo an mit ne wa yé mwa mone jam. Sane 
sugane an is an nggwa tepsu pa wokgan, an som 
Yefun, ete an ki do, "Sangge, Yefun Allah kem su nin 
more re." 

26 Sane, ji bi nji, ji bi nyanggon, ji bi sukdu-i anare: 
nin sum wa nin ben ari, nin un Yefun yo, nin deyo 


1 Korintus 14 716 


bes sukos e, nin deyo o duno nje e, nin deyo O ki 
subot sukdu gato Yefun Allah kadum rer nai nin e, 
nin deyo o ki suk su a yi e, nin deyo o brek sukdu 
gane rer wa nje jam e ne. Sarewo nin ben suk mwa 
ne subere yé mwa mone onyar kem mo Yefun Yesus 
nggi wai o sor. 

27 Nin deyo do ki suk su a yi it yo, yetu ge we yo, ge 
gri yo sor ete ki suk, yo wai kadit ge gri nde. Dik yo 
ki bi sukdu-i nyim, orete dik yo o, orete dik yo o wari. 
Nin deyo ki suk su a yi, orete yetu ge dik yo waii brek 
sukdu ne subere rer wa yé mwa mone jam et. Sane 
ye gato nggiwa brek sukdu gato ye ki su a yi ne mó 
yo, nin deyo ki suk su a yi ne, 

28 ondeyo, nin ki suk su a yi mone nde, wo nin 
kadik-kadik dakai ki suk su a yi kadit nin mit mu nai 
Yefun Allah sor re. 

22 Ye gato jam sukdu gato Yefun Allah tarubot an si 
nin mone yo, yetu ge we yo, ge gri yo ki bi sukdu-i 
sor re. Ye yi gato syaretwa sukdu ne nutbot sisu ndo 
et. 

30 Sane yetu ge dik yo gato kem mone jam sukdu 
gato Yefun Allah ben pet mo an mit ne rer it yo, ye 
gato ki sukdu ne not yei sane sor ye ne ki suk gato 
Yefun Allah kadum nai an ne et. 

31 Sane nin sino eswa kadik-kadik ki bi sukdu-i gato 
Yefun Allah tarubot nin, subere nin jam sukdu ne rer, 
ete nin onyar kem mo Yefun nggi wai o. 

32 Sane ye gato Yefun Allah Gen ben nggiwa ki 
Yefun Allah bi suktaru ne, ye ne nggiwa eswa ye yi 
ki bi sukdu-i, orete an waii ki an bi sukdu-i pare. Nin 
eswa yu, nin sino ki suk mo yu nde, 

33 we, Yefun Allah bariwa yé mwa ne ki suk mo yu 
sor men nalar mo koirut, wo Yefun Allah iwa men 

jammo yu subere suk mwa kas sisu ndo. Sane dom, 
tepsu men yé gato onyar kem mo Yefun Yesus mo 
pe bok ne sino ben ne, men sum sino wa ben ari yo, 
nggon not sor. Nggon ki suk mo yu mo nu ari nde, 
wo nggon kem not ete jammo bi ya sor, tepsu sukdu 
gato Musa krom ne. 

34 (14:33) 

35 Nggon iwa ndobot suk it yo, mom satu mu mo 
nu, orete mom kibot su mom bi ya mone sor re, we 
nggon ki suk mwa mo yu mo nu ari, bere ¡bit re. 

36 Te Yefun Allah bi sukdu bi i-ke mo nin bado? Nde 
re. Te sukdu ne ma kom mo nin sor re, bado? Nde 
re. Yefun bi sukdu-i anato men kibot mo pe bok ne 
sino anato men krom ne. 

37 Sane ye gato nut do, Yefun Allah Gen ben an 
nggiwa ki Yefun Allah bi suktaru yo e, Yefun Allah 
Gen ben an nggiwa ben suk yi yo o e ne yo, an 
nutbot sukdu gato ji krom ne sisu ndo et, subere an 
jam rer do, suk gato ji krom ne anato suk gato Yefun 
Allah syogat men ben ne. 

38 Sane ye gato misyar sukdu ne yo, bere men 
misyar ye ne sor. 

39 Sane, ji bi nji, ji bi nyanggon, men wergat men 
nggwa subere men ki sukdu gato Yefun Allah tarubot 
men. Sane dom, men duyawa ye gato ki suk su a yi 
ne nde. 

40 Sarewo men ben suk mwa mo nu ari yo, men 
jamwa yu, men ben suk mwa ne kas sisu ndo sor. 
15 131 bi nji, ji bi nyanggon, ré yo, ji iwa nin 

napawa sukdu subot os ndo gato Yesus 
Kristus kak wa men yetu ne. Tomgatu ji duno nin 
subot os ne mó re. Sukdu gato ji duno nin su ne nin 
jam mó, nin onyar kem mó re. 

2 Nin jom sukdu subot os ndo gato Kristus kak ne 
anato Yefun Allah nai nin gum sok mo An bi rus-i it, 
wo nin yo jom sukdu gato ji ki nai nin ne pe nde yo, 
bere nin yo onyar kem mo Yefun ri nde, sane bere 
nin yo kem ndo to kapyo mato kapyo nde. 

3 Sukdu gato ji ki nai nin ne anato sukdu gato ye yi 
duno ji su mó re, orete ji waii duno nin su o. Sukdu 
kwa gato sye ne, ye krom mo Yefun Allah bi sukdu 
sare do, Kristus kwop wa tot suktot mo sukibit gato 
men ben ne wé re. 

“Orge ye bi An mukri mo makwe. Or o tepsu suk 
gato ye krom mo Yefun Allah bi sukdu ne o do, kam 
we rek ete Yefun Allah sun An kadit sukkwop re. 

> Or o Kristus ré kadum An nggwa nai Petrus me. Or 
o An kadum An nggwa nai yerasul musyu dik sop we 
ne O. 

0 Or o wam dik yo o, An kadum An nggwa nai yetu 
ka wotin mumek wai gato simo An ne. Yetu gare 
i-sye kem tó, wo deyo kwop re. 

7 Orge An kadum An nggwa nai Yakobus. Or o An 
kadum An nggwa nai yerasul mwa ne sino. 

8 An kadum An nggwa nai yé mwa ne, orete An 
kadum An nggwa nai ji dakai wari. Ji ré tara kadit 
yerasul yi neya, ji tepsu pabom gato bi im kem su, su 
mit ne tara kadit pa yi neya. Ji da tara kadit yerasul 
yi neya, sarewo An kadum An nggwa nai ji dom re. 

2 Ji ré yerasul gato gum wok teker mu bur. Ji ré yo 
tep wa ku gum yerasul nde, we suga nyim, ji ben 
sukye nai ye gato onyar kem mo Yefun. 

10 Sarewo Yefun Allah bi sukjimnut sye kas subot 
ji dakai yi anato An bes ji gum yerasul. Yefun Allah 
ben An bi suk-i ndo su ji yi anato su ré ji samok wa 
ben suk mwa ne ndo sino wai kadit yerasul yi neya. 

Ji samok wa ben suk tepsu yerasul kadit ji dakai 

bi suktinggi-i nde, wo kadit Yefun Allah dakai ben 
sukndo su ji yi, anato ji samok wa ben Yefun Allah bi 
sukii. 

11 Sane ji duno nin e, yerasul yi anato duno nin e 
ne, suk yo nde. Suk gato ndo wai anato men yerasul 
duno nin si sukdu subot os ndo gato Kristus kak ne, 
ete nin onyar kem mó. 

12 Men duno nin do, Yefun Allah sun Kristus kadit 
sukkwop mó re. Sane nin ge bok yo ki do, ye gato 
kwop yo sun kadit sukkwop nde wa suma ne? 

13 Sukdu gato ye ki do, yekwop yo sun kadit 
sukkwop nde, do sangge it yo, Kristus dom yo sun 
kadit sukkwop nde. 

14 Sato Kristus yo sun kadit sukkwop nde yo, suk 
gato men duno nin su ne bere yo ós nin nde. Sane 
dom, sato Kristus yo sun kadit sukkwop nde yo, nin 
onyar kem mo Yesus Kristus yo ós nin nde. 

15 Sane o, sato yekwop yo sun kadit sukkwop nde 
yo, men kidar suk subot Yefun Allah anare, we men 
ki do, Yefun Allah sun Kristus kadit sukkwop it. Wo 
sukdu gato ye ki do, yekwop yo sun kadit sukkwop 
nde, do sangge it yo, Yefun Allah yo sun Kristus kadit 
sukkwop dom nde. 

16 Sato yekwop yo sun kadit sukkwop mo nde yo, 
Kristus dom yo sun kadit sukkwop nde. 

17 Sato Kristus yo sun kadit sukkwop nde yo, 
sukduno gato men onyar kem mone, yo ós men nde, 
wo sukibit ut pe mo men tó. 

18 Sane dom, sato Kristus yo sun kadit sukkwop nde 
yo, ye gato onyar kem mo Kristus, dogato kwop nyim 
ne, bere yo ku os wa kem ndo to kapyo mato kapyo 
o nde. 

19 Sane o men yé gato kwabom kam mo Kristus 
do, bere An ós men kem ndo to kapyo, sarewo sato 
Kristus sun kadit sukkwop nde yo, Kristus os men 
suga men kem mo bur ré sor re, wo An yo ós men 
kem ndo to kapyo mato kapyo nde. Sane bere kadit 
yetu mwa ne sino mo bur ré iwedewe, yé mwa ne 
kibot men do, "Kamapa, yé bok ne sibot os gato yo 
mu kom mo pe yo nde, os koirut yo mo nde." 

20 Sarewo sukdu gato sangge anato, Yefun Allah 
sun Kristus kadit sukkwop it. Sane mone men jam 
do, bere Yefun Allah waii sun ye gato kwop kadit 
sukkwop ne dom re. 

2! Yetu ge dik yo anato kak os wa sukkwop ma mo 
bur ré wa men yetu. Sane dom yetu ge dik yo o 
anato kak os wa men yetu sun kadit sukkwop. 

22 Men yetu mwa ré tepsu dik su Adam anato men 
kwop ne. Sane dom, men sino gato tepsu dik su 
Kristus bere Yefun Allah sun men kadit sukkwop re. 

23 Bere Yefun Allah sun ye gato kwop ne tepsu pe 
gato An dakai fro ne. Yefun Allah sun Kristus nyim, 
orete tepsu bi kam-i, bere Kristus satu ma mo bur ré, 
ete Kristus bi yetuge-i ak mo. 

24 Kristus satu ma mo bur ré, An sun An bi yetuge-i, 
orete bur kru it anane. Sugane yepasye mwa gato 
jom men yetu e, biris bi yekwesu gato ben men ket 
kwayo-kwayo e, yerom e, aboksye e ne bi suktinggi 
gato jom men e ne, bere Yefun Yesus nai suk mwa 
gane bi suktinggi wé kadit, subere suk mwa ne 
jammo Kristus sor. Orge Kristus syo suk mwa ne ma 
mo men bi Ai, Yefun Allah ne syim. 

25 Sane Kristus jom suk mwa ne sor suk mwa gato 
bariket Yefun Yesus ne jammo Kristus et. 

26 Suk mwa gato bariket Yefun Yesus ne dik 
yo anato suktinggi gato ben men yetu kwop ne. 
Suktinggi ne, Kristus bere ben ibit wari. 

27 Ye krom mo Yefun Allah bi sukdu do, "Yefun Allah 
anato ben suk mwa ne jammo Kristus." Wo Yefun 
Allah dakai yo sok mo "suk mwa" ne nde, Yefun Allah 
ti dor mo nden re, wo Yefun Allah ben suk mwa ne 
jammo Kristus sor re. 

28 Sane Yefun Allah ben suk mwa ne jammo Kristus. 
Or o Kristus, gato Yefun Allah bi Gan ne, waii jammo 
Yefun Allah, orete Yefun Allah dakai jom suk mwa ne 
or sino re. 

29 Sane sato ye ki do, yekwop yo sun kadit sukkwop 
nde yo, suma ben nin yé gato mbau ku syur win ye 
gato kwop ne? Ye gato ku syur win ye gato kwop ne 
bi sukjimnut sa u ne? Sato ye kwop yo sun o nde yo, 
ye ku syur win yekwop wa suma ne? 

30 Sane dom, kamdik-kamdik men dakai bi men 
nggwa wa men ku sukye mo Kristus bi suk-i wa suma 
ne? Ji bi ji nggwa, we ji jam do, bere Kristus sun ji 
kadit sukkwop mone tó. 

3131 bi nji, ji bi nyanggon, sangge, kamdik-kamdik, 
bergan ye gu ji kwop rok mo gato ji ben Kristus bi 
Suk-i, wo ji bi ji nggwa mo sukye sane sor, we ji me 
mo nin do, ji duno nin anato nin onyar kem mo men 
bi Yekwesu Yesus Kristus ne it, sane ji mit at wa. 

32 Sato yekwop yo sun o nde yo, ji ben sukndi su 
yetu gato ye ki do, án tepsu suge sye gato krok mo 
Efesus ne, bere ós ji kem ndo mo bur ré sa u ne? 
Yo mo nde, wo ji jam do, bere Kristus sun ji kadit 
sukkwop mone tó. Sarewo sato yekwop yo sun o nde 
yo, men simo sukdu sare do, "Men git sugit e, men 

da nau e, men kamo sye sor, we bere men kwop, ete 
bere or mone it." 

33 Nin jammo sukdu sukkidar daret nde. Nin karowa 
ye gato ben sukibit bu yo, bere sukibit gato ye ne 
ben ne tik nin mit, ete ri ma nin yo ben nin bi suk-i 
ndo ne o nde. 

34Su ré nin nai sukjimnut gato ndo et. Nin ben 
sukibit o nde. Nin deyo mone yo jam Yefun Allah nde 
tó, nin damen mone ete ndo. 

35 Bere ye deyo ndobot do, "Bere Yefun Allah sun 
yekwop mbau satu sa u ne? Bere yekwop ne sun satu 
su kaim sa suma ne?" 

36 Ye gato ki sane jam suk nde. Sukjan gro gato 
men jan ne i-sar ne dat, orete i-gro gan nggwar pu 
ete kom re. 

37 Sukjan gro gato men jan ne sato gandum e, 
sukjan gro yi neya, i-gro ana men jan ne, wo sukjan 
nggwar gato kom ne kaim bere tara re. 

38 Yefun Allah dakai ben sukjan ne kaim tepsu pe 
gato An imo. Sukjan gro mwa neya, Yefun Allah ben 
kaim tara kadit yu re. 

3? Suk mwa gato kem mo bur ré, i-kaim yo tepsu yu 
nde: yetu kaim tara-i re, suge kaim tara-i re, ndam 
kaim tara-i re, boge kaim tara-i re. 

40 Sane dom suk gato mo gu nim ne si suk gato mo 
bur ré kaim tara kadit yu re. Suk gato mo gu nim ne 
tara-i re, suk gato mo bur ré tara-i re. 

41 Kam mo gu nim ne tara-i re, aina tara-i re, bi 
tara-i re. Bi mwa ne tara kadit yu re. 

42 Sane dom, bere yetu gato Yefun Allah sun kadit 
sukkwop kaim tara-i re tepsu sukjan gro gato men 
jan ne tara kadit i-nggwar gato kom ne. Ye kaim gato 

budat ne mbras re, wo an kaim gato Yefun Allah sun 
ne bere gesyos re. 

3 Men yetu kaim mo bur ré ibit, men kaim yo nggi 
nde, wo men kaim gato Yefun sun ne, bere men kaim 
nggi, bere men kaim ndo wai o re. 

44 Men kaim mo bur ré, men kaim budat anare, wo 
men kaim gato Yefun Allah sun ne, bere gesyos. Men 
kaim budat mo yo, bere men kaim gesyos mo dom. 

45 Sane ye krom mo Yefun Allah bi sukdu do, "Ye 
ketke gato gum do Adam, Yefun Allah ben an tepsu 
ye gato mbau mo bur ré," wo ye gato men kendo do 
Adam doga wari ne, An tepsu ye gato ben men mbau 
sor to kapyo mato kapyo. 

46 Men kaim gesyos anato bor nyim mo bur ré nde, 
wo men kaim budat anato bor nyim. Orete men kaim 
gesyos ne bor wari. 

47 Adam doketke ne Yefun Allah ut kadit bur, wo 
Adam kedowe ma kadit gu. 

48 Yé mwa gato kem mo bur ré kaim budat tepsu 
Adam doketke kaim-i gato Yefun Allah ut kadit bur 
ré, wo men yé gato sok mo Kristus bi rus-i ne kaim 
bere tepsu Adam kedowe kaim-i ne, bere men kaim 
gesyos re. 

49 Su ré men kaim ré tepsu Adam gato Yefun Allah 
ut kadit bur ré. Sane dom, bere men kaim tepsu 
Adam gato ma kadit gu mone to. 

30 Ji bi nji, ji bi nyanggon, ji bi sukdu-i sare: Men 
kaim budat ré, bere yo sok mo Yefun Allah bi de-i 
nde. Sane dom, men kaim budat bere mbras re, bere 
yo sok mo pe gato men kaim gesyos sok mone nde. 

>1 Sukdu kwa yo gato ye yi jam nde, ji ki rer wa nin 
jam sare do, men sino yo kwop nde, wo bere Yefun 
Allah win men kaim or re. 

52 Tepsu gato trompet ba wari kai, bere men gensu 
Yefun Allah win men kaim kekro tepsu men gro 
minyap sare ge or re, we trompet ba it yo, Yefun 
Allah sun yé gato kwop nyim neya mbau satu su kaim 
gato gesyos re. Sugane dom men sino kaim tara or 
re, bere men kaim gesyos dom re. 

33 Men kaim budat gato mbras ré, bere Yefun Allah 
win su men kaim gesyos gato bere yo mbras o nde. 
Men kaim gato bere kwop, bere Yefun Allah win su 
men kaim gato gesyos sor. 

“Men kaim budat gato kwop ré, Yefun Allah win su 
men kaim gesyos gato yo kwop o nde it yo, sugane 
Yefun Allah bi sukdu kwa dik yo bere bor sare do, 
"Suktinggi gato ben men yetu kwop ne yo nggi o nde 
it. Men nggi wai kadit suktinggi ne o re." Sane bere 
men ki do, 

35 "Sukkwop a, nan bi suktinggi mo u ne? Sukkwop 
a, nan bi ri wa nan gu men kwop su ne mo u ne?" 

26 Men ben siri kadit Musa bi sukduno anato 
sukkwop ku os wa gu men kwop ne. Siri gato men 
ben ne anato tepsu ri wa sukkwop gu men kwop su. 

57 Sarewo men ki ndo mo Yefun Allah, we men bi 
Yekwesu Yesus Kristus ma kak os wa ben men nggi 
wai kadit sukkwop o re. 

28 Sane, ji bi nji, ji bi nyanggon gato ji jimnotku, nin 
misyar Yefun nde, wo nin jom Yefun Yesus bi sukdu 
ne krat sor. Nin samok wa ben men bi Yekwesu 
Yesus Kristus bi suk-i sor, we nin jam do, suk mwa 
ne sino gato nin ben wa An ne yo ges yak yi nde. 
16 1 Ré ne, ji krom sukdu subot sugum gato nin 

sum wa ye Kristen. Ji kiwa nin benbot sukdu 
gato ji duno yé gato onyar kem mo Yefun Yesus mo 
bur Galatia su ne. 

2 Aridik-aridik bi kam futmo, nin kadik-kadik wat 
sugum wa nin ós ye Kristen yi su ne. Ye gato ku 
sugum mwa, wat mwa, wo ye gato ku sugum 
wokgan, wat wokgan, nin grem mo pe gato dor. Nin 
grem sugum mone ndek sor ji ba ku nin mone et, 
subere ji kom mone yo, men yo werwa sum sugum 0 
nde. 

3 Ji ba kom mone yo, bere ji fro ye gato nin dakai 
imo ne wa gwat sugum ne mu mo Yerusalem, ete ji 
krom surat wa an gwat su sugum ne. 

“Mone men nai sukjimnut do, ji si dom it yo, bere ji 
si án mu sino. 

> Bere ji ba ku nin mone. Ji ba ku nje mo bur 
Makedonia nyim, orete ji ba ku nin mone. 

6 Bere ji si nin kem mone kam bok yo rek bado, ji 
si nin kem mone sor nden dek kom mo aina bok yo, 
orete ji mu bado, ji yo jam ri nde to. Ji do mu o it yo, 
bere nin 6s ji mu mo nat yi gato ji mu mone o. 

7 Ji bariwa ji ba ku nin wikgan sor, ete ji mu kadit 
nin, wo men bi Yekwesu Yefun Yesus imo yo, bere ji 
si nin kem nam gan mone. 

8 Sarewo su ré yo, ji kem mo kota Efesus sor, kam 
sye Pentakosta ré or et, 

Iwe, kapre yé mwa duwer ji, Yefun kak os wa ji 
ben An bi suk-i gato 6s nje more tó. 

10 Timotius ba ku nin it yo, nin mewa an sisu ndo, 
subere an yo nokwa suk daret nde, we an ben men 
bi Yekwesu Yefun Yesus bi suk-i, sato ji ben Yefun bi 
suk-i ne dom. 

11 Nin ge dik yo misyar an dom nde, wo nin sino 
ben sukndo su an. Nin ós an satu ma ku ji more sisu 
ndo, we ji kem kret an si ye deyo gato onyar kem mo 
Yefun gato si an ma ne. 

12 Ji krom sukdu subot men bi nji gato gum do 
Apolos do, wam bok yo ji syogat an si ye gato onyar 
kem mo Yefun gato ós an, subere yé bok ne ba ku 
nin mone ware, Apolos yo fro nggwa wa an ba ku nin 
mone nde tó. Sarewo kapyo tak, Yefun kak os wa an 
yo, bere an ba ku nin mone tó. 

13 Nin mewa nin nggwa, nin onyar kem mo Yefun 
Yesus, nin misyar Yefun nde, wo nin jom An bi sukdu 
ne krat sor. Nin ben suk su nin nok nde, nin ti krat 
sor. 

14 Nin bi sukjimnut sye kas subot nje mo suk mwa 
gato nin ben ne sino. 

15 Nin jam do, sangge, Stefanus si bi nggon si bi 
pa ne, án sino tepsu ye gato onyar kem mo Yesus 
Kristus nyim kadit ye yi mo bur Akhaya. An ben Yefun 
Allah bi suk-i, án ben suk wa ós ye gato onyar kem 
mo Yefun Yesus mone. 

16 Sane ji kiwa nin jammo yenggras gato ben bi 
suk-i sane. Sane dom, yé mwa ne sino gato si men 
tepsu dik wa ben Yefun bi suk-i sane yo, nin jammo 
sor. 

17 Ji iwa Stefanus, Fortunatus si Akhaikus ma ku ji 
more. Kapre nin yo ma ku ji nde, an ka gri ne ma ku 
ji win nin re. 

18 An ka gri ben ji sane sor ji mit ndo re, sagato an 
ka gri ben su nin mone re. Ye ga sane yo, ndo sa, 
men bes an gum kok sor. 

12 Yé mwa gato onyar kem mo Yefun Yesus gato 
kem mo bur Asia ki ndo mo nin sino. Akwila si Priskila 
si ye gato onyar kem mo Yefun Yesus gato sum mo 
an we bi nu ne ki ndo mwa mo nin sino gato bi 
Yekwesu tepsu men ne. 

20 Nin bi nji, nin bi nyanggon gato kem more ki ndo 
mo nin dom. Men ku yu it yo, men i yu tepsu men 
yedik mo Yefun Allah bi rus-i et. 

21 Ji gato gum do Paulus ki ndo mo nin. Ji dakai 
krom sukdu wokgan mo bur ré wa nin. 

22 Yefun Allah ete dufo mo ye gato yo bi sukjimnut 
sye kas subot men bi Yekwesu Yefun Yesus nde. Men 
bi Yekwesu, Nan ete ma kekro sor! 

23 Men bi Yekwesu Yefun Yesus ete mewa nin sino 
mone sor. 

24 Nin yé gato bi Yekwesu mo Yesus Kristus ne, ji bi 
sukjimnut sye kas subot nin sino. Sangge. Ndo mo 
nin sor, kadit Paulus 


2 Korintus 


1 1 Ji gato gum do Paulus, gato Yefun Allah bes 
gum yerasul wa ben Yesus Kristus bi suk-i, ji si 
men bi nji, Timotius men ka we anato krom surat ré 
wa nin. Men ka we krom sukdu ré wa nin yé gato 
onyar kem mo Yefun Yesus mo kota Korintus. Men 
ka we krom sukdu ré wa nin sor nde, wo men ka we 
krom sukdu ré wa Yefun Allah bi rus-i mo bur Akhaya 
ne sino dom. 

2Men bi Ai, Yefun Allah si men bi Yekwesu Yesus 
Kristus ete mewa nin, Yefun Allah si Yesus Kristus ete 
uttok nin petok sor. 

3Men bes men bi Yekwesu Yesus Kristus bi Ai, 
Yefun Allah ne gum kok. Men bi Ai mo gu ne dakai 
jimnotku men ndo nde. Yefun Allah mewa men mo 
sukye mwa ne sino gato men ku ne. 

“Yefun Allah ben men nggi mo sukye mwa gato 
men ku ne sino, subere men nggiwa men waii mewa 
ye yi neya mo sukye mwa gato yé ne ku dom re. Bere 
men mewa yé ne tepsu Yefun Allah mewa men re. 

> Men ku sukye tepsu Kristus ku ne wam bok yo mo 
re. Sane Yesus Kristus mewa men kadit sukye mwa 
gato men ku ne dom. 

6 Men ku sukye, men bi sukjimnut waiyu mone it 
yo, bere nin ku sukndo mone, we sukye ne ben men 
anato men nggiwa men mewa nin mo sukye gato nin 
ku ne, ete men ós nin kem ndo. Yefun Allah mewa 
men mo sukye gato men ku ne, subere men nggiwa 
men waii mewa nin mo sukye gato nin ku ne. Sane 
kom mo rut, nin ku sukye tepsu men dom ku ne yo, 

bere nin bi sukjimnut yo waiyu mo sukye ne teker 
nde, wo Yefun Allah ben nin nggi. Sane nin ku sukye 
yo, bere nin nggiwa nin misyar Yefun nde, wo nin 
simo An pe sor. 

7 Men jam do, nin do ku sukye tepsu men ku ne yo, 
bere Yefun Allah mewa nin mo sukye ne, tepsu Yefun 
Allah mewa men mo sukye gato men ku ne dom. 
Sane men kwabom kam mo Yefun Allah sare do, bere 
Yefun Allah mewa nin mo sukye ne sisu sangge sor 
tepsu An mewa men re. 

8 Sane men bi nji, men bi nyanggon, men iwa nin 
jam sukdu subot sukye gato men ku mo bur Asia. 
Mone men ku sukye ndo nde, men yo nggi o nde, 
sane sor men yo iwa kem mo bur ré o nde. 

2Sangge, men nut do, bergan ete yé gu men kwop 
sor. Sarewo men ku sukye ne subere kak men bi 
sukjimnut, subere men bi sukjimnut sye mo men 
dakai bi suktinggi-i ne o nde, wo men bi sukjimnut 
sye mo Yefun Allah bi suktinggi-i ne sor. Yefun Allah 
bi suktinggi-i ne sa, men me bor mo gato Yefun Allah 
sun ye gato kwop kadit sukkwop. Sane sukye ne 
6s men subere men bi sukjimnut brek kadit men bi 
suktinggi-i kem mo Yefun Allah bi suktinggi-i gato bor 
mone. 

10 Yefun Allah mewa men kadit yé gato werwa gu 
men kwop mo re. Sane dom, su kam sari ne ma, bere 
Yefun waii mewa men kadit yé gato werwa gu men 
kwop mone o t6. Men kwabom kam mo Yefun sare 
do, bere An mewa men kadit sukye mwa ne sor. 

11 Sane nin 6s men dom, nin ki suk su Yefun wa 
men et, subere Yefun Allah mewa men tepsu nin si 
yé mwa neya benadi wa men ne. Sane bere Yefun 

Allah ben sukndo su men, ete bere nin si yé mwa ne 
sino un Yefun Allah mone. 

12 Men dakai un men dakai wokgan, we men dakai 
jammo men bi sukjimnut gato ndo mo men mit sare 
do: Men ben men bi suk-i su ye mwa mo bur re 
sa, Yefun Allah ben men nggiwa men ben men bi 
suk-i sisu ri-roi sor, sukibit yo ut mo men nde. Sane 
dom, men ben men bi suk-i su nin ndo wai kadit ne 
o re. Men ben men bi suk-i ne, men yo nai men bi 
sukjimnut-i mo yetu gato jam suk mwa mo bur ré bi 
sukjimnut-i nde, wo Yefun Allah ben sukndo su men 
anato An ben men nggiwa men ben suk gato ndo su 
nin re. 

13 Sukdu gato men krom mo surat ré, men krom 
ri-roi sor, men yo kidar nin nde, nin dakai baca ete 
bere sukdu ne rer wa nin jam re. Su ré nin jam men 
yo ri nde t6, sarewo ji kwabom kam mo nin sare do, 
bere nin jam men kom mo mit re, subere su kam 
gato men bi Yekwesu Yesus Kristus satu ma mo bur 
ré yo, bere nin bes men gum kok mo suk gato men 
ben ne tepsu men bes nin gum mo suk gato nin ben 
ne dom. 

14(1:13) 

15 Ji jam do, sangge, bere nin un men mone, sane 
anato ji fro nggwa wa ji ba ku nin mo kota Korintus 
nyim wé kadit ji ba ku nje mo kota yi neya, subere 
ji ku os wa ji duno nin mone nap dik sor nde, wo ji 
do satu ma more it yo, ji duno nin nap kedowe mone 
dom. 

16 Ji nut do, ji mu mo bur Makedonia yo, ji ba ku 
nin nyim, ji duno nin mone. Or o, ji satu ma kadit 
Makedonia o yo, ji nut do, ji ba ku nin wam dik yo o, 
ji duno nin mone wam dik yo o, sane bere wam we it 

anane. Ji do satu ma it yo, ji mitwa nin os ji mu mo 
bur Yudea. 

17 Ji fro os ré, ji nutbot sisu ndo re, ji yo fro daret 
nde, sarewo suk yo kwawa ji, sane ji yo sibot os gato 
ji fro ne nde. Nin nut do, ji fro os ré daret anato ji yo 
ba ku nin tepsu ji fro nde, bado? Yo mo nde. Ji fro 
os ré tepsu yetu mo bur ré fro bi os-i bado? Nde re. 
Yetu yo nai bi sukjimnut ne dik nde, wo bi sukjimnut 
ne we, bergan an ki do, "Sangge, bere ji ba ku nin,” 
sarewo bergan yo o, ete an ki o do, "Nde re, ji yo ba 
ku nin nde." 

18 Tepsu Yefun Allah ki bi sukdu-i ne ri-roi sor, sane 
ji ki ji bi sukdu-i ri-roi nai nin, ji ki do, "Sangge, ji ba," 
yo, bere ji ba re, wo ji ki do, "Nde re, ji yo ba nde," 
yo, bere ji yo ba nde re. 

19 Ji ki ji bi sukdu-i ri-roi, we Yefun Allah bi Gan, 
Yesus Kristus ki bi sukdu-i ri-roi dom. Ji si Silas si 
Timotius, men ka gri anato ki sukdu subot Kristus 
nai nin jam. Kristus ki An bi sukdu-i do, "Sangge," 
orete bergan An ki do, "Nde re," sane mo nde. Yesus 
Kristus ben An bi suk-i su sukjimnut we nde, wo An 
ki do, "Sangge,”" petok sor. 

20 Sane suk mwa ne sino gato Yefun Allah tom su 
men, Yefun ki do, suk mwa ne "Sangge," mo suk gato 
Kristus ben ne re. Men me suk gato Yesus Kristus 
ben, sane men ki do, suk gato Yefun Allah tom su 
men ne "Sangge," bere Yefun benbot re, anato men 
bes Yefun Allah gum kok mone. 

21 Yefun Allah dakai anato kak os wa men sisu nin 
sino subere men yo misyar Yefun nde, wo men jom 
Yesus Kristus bi sukdu ne krat sor. Men si nin sino si 
Yesus Kristus tepsu dik it. Yefun Allah bes men sino 
tepsu An bi rus-i subere men ben An bi suk-i. 

22 Yefun ben sato syut suk yo yawa men tepsu An 
hiwa men subere yé jam do, men anato sok mo An bi 
rus-i it. An bok An Gen mo men mit re, sane men jam 
do, sangge, men sok mo An bi rus-i, ete suk mwa 
gato An tom su men ne, bere An ben su men mone 
to. 

23 Yefun Allah jam ji kom mo mit re. Yefun Allah 
dakai jam do, su gabere ji yo satu ba duno nin mo 
kota Korintus o nde, we ji bariwa ji ben sukye nai 
nin, ji bariwa ji ndantom nin mo sukibit gato nin ben 
ne, we bere ji ben nin bi sukjimnut waiyu mone o re. 
Sane ji nai sukjimnut do, ji yo ba ku nin nde. 

24 Ji yo wergat nin subot sukduno gato nin jom 
tepsu ye gato onyar kem mo Kristus ne nde, we ji 
jam do, nin jom An bi sukduno-i ne krat it. Wo ji duno 
nin subere nin mit at wa Yefun bi os-i mwa o kadit 
nyim ne o re. 

2 1 Sane ji dakai nut mo ji syidem do, ji yo ba ku nin 
o nde yei, sawe ji do ba ku nin mone yo, bere ji 

ndantom nin ete ben nin sino bi sukjimnut ibit teker o 

re. Or o nin walii ben ji bi sukjimnut ibit mone dom re. 

2 Ji do ben nin bi sukjimnut ibit it yo, bere je u anato 
ki sukdu gato ndo wa ós ji ne? Bere nin bariwa re. Ji 
do ben nin bi sukjimnut ibit it yo, sane bere nin ki 
sukdu wa ós ben ji mit ndo sa u ne? 

3 Sane ji yo ba nde tó, ji krom surat dik yo wa nin 
nyim wé et, subere nin kwet kadit os ibit, subere ji do 
ba ku nin it yo, nin sibot os ndo sor. Sane bere nin yo 
ben ji bi sukjimnut ibit mone nde, wo nin ben ji mit 
at mo suk gato nin ben ne sor, we ji jam do, sangge, 
ji mit at mo yo, bere nin si ji mit at sino dom. 

4Ji krom surat gato nyim wa nin ne, ji nutbot nin 
ndo nde, ji baoku nin, ji wo, ji gro rom sye wa nin, 


2 Korintus 2 733 


ji nutbot nin ware, ji kaim rere mone. Sane ji krom 
surat gato nyim ne wa ben nin bi sukjimnut ibit nde, 
wo ji krom surat ne wa kak nin bi sukjimnut subere 
nin jam do, ji bi sukjimnut sye kas subot nin ndo nde. 
> Yetu ge dik yo ben sukibit gato ben yetu ge dik 

yo o bi sukjimnut ibit mó it yo, suk ne yo kom mo 

ji teker eta nde, wo sukibit ne ben sato syimfar nin 
sino mo Korintus sor. Sukibit ne yo syimfar nin sino 
Kai nde, wo sukibit ne syimfar nin ge bok yo sor re. 

SYe gato ben sukibit ne, nin yé bok ne sino syo 
sukye nai an tepsu sukibit gato an ben ne mó re, 
sane tut mone, tep it. 

7 Sane yo, su ré nin maskwa an mo sukibit gato an 
ben ne o nde, nin nutbot o nde, wo nin bidek an 
subere an yo mas tut mone teker eta o nde. 

8 Sane ji kiwa nin ben sukndo su an et, subere an 
jam do, nin jimnotku an sisu sangge. 

2 Suga nyim ne ji krom surat dik yo wa nin, subere 
ji me mone do, nin ben nin bi suk-i sa u ne? Nin 
benbot suk gato ji krom mone bado, nde e? Ji iwa ji 
me mone do, nin syo sukye nai ye gato ben sukibit 
ne bado, nde e? 

10 Nin maskwa nje mo sukibit gato ye ne ben ne 
o nde, nin nutbot sukibit ne o nde yo, sane bere ji 
dom yo nutbot sukibit ne o nde. Sane ji ki do, ji yo 
nutbot sukibit gato ye ne ben ne o nde yo, ji tom mo 
Kristus gwem do, ji dom yo nutbot sukibit ne o nde 
it, subere ji ós nin mone. 

11 Ji ós nin sare do, ji yo nutbot sukibit ne o nde, 
subere biris bi yekwesu yo ku os wa ben kidar men 
nde, we men jam an bi os-i ware. 

12 Ji mu mo kota Troas wa ji kibot os ndo gato 
Kristus kak wa men yetu ne. Ji mu kom mone sa, 
Yefun Yesus kak os wa ji kibot sukdu mone. 

13 Sarewo ji bi sukjimnut waiyu mone tó, we ji yo ku 
men bi nji, Titus mone nde. Ji iwa ku Titus subere ji 
jam sukdu subot nin, ye Korintus, ware, ji yo ku Titus 
mone nde. Sane ji ki nai nje mone do, ji mu mo bur 
Makedonia o et, orete ji mu kadit án re. 

14 Men ki ndo mo Yefun Allah, we An gwat men 
tepsu Kristus bi rus-i gato An but ne ma wa yé mwa 
neya sokwa ete bes Kristus gum kok mone. Yefun 
Allah nai men wa men ki sukdu subot Yesus Kristus 
frekbot peyo-peyo. Men ki sukdu ne frekbot pe 
mwa ne tepsu nofuf gwat suk gato grik ndo frekbot 
peyo-peyo. 

15 Men ki sukdu subot Yesus Kristus frekbot nje mó 
re, we men anato tepsu suk gato Kristus gre gato 
i-bu ne grik, ete grik ne kom mo Yefun Allah gwem, 
Yefun Allah iwa re. Ye gato bere ges mo bot gesyos 
su kam sari ne ma yo, án nutbot sukdu gato men ki 
frekbot nje ne do, sukdu ne basmi kwik tepsu suk 
gato kwop ne mukri basmi. Sarewo ye gato sok mo 
Yefun Allah bi rus-i ne, án nut do, sukdu gato men 
ki ne tepsu suk gato grik ndo. Je u anato nggiwa ki 
sukdu frekbot nje tepsu suk gato grik ndo ré ne? 
Bergan men yo ku ye yo gato sane nde go! 

16(2:15) 

17 Men ki subot Yefun Allah bi sukdu-i yo, men 
meret sugum su dom nde, tepsu yé mwa neya ben 
ne. Men ben sane nde, wo men sok mo Kristus bi 
rus-i anato men ki subot Yefun Allah bi sukdu-i ri-roi 
sor, Yefun dakai jam re. Men anato ye gato Yefun 
Allah bes wa ki Yefun bi suktaru nai nje jam re. 

1 Nin nut do, men bes men nggwa kok anare 

bado? Sane nde. Nin mitwa yé krom surat subot 
men tepsu ye deyo krom ne subere nin imo men ba 
duno nin mone bado? Men mitwa nin krom surat 
subot men subere ye yi neya mit iwa men mu duno 
an mo an bi nat-i bado? Sane nde, we 

2suk gato nin dakai ben bor ne anato tepsu surat 
subot men ne it. Surat ne, ben sato nin krom mo men 
mit it. Yé mwa ne sino ma baca, yé mwa ne jam re, 
ye yo mitmo surat gato ye krom mo kertas det nde. 

3Yé mwa neya me sukndo gato nin ye Korintus 
ben ne. Sukndo gato nin ben ne anato tepsu surat 
subot men. Surat ne anato ma kadit Kristus. Kristus 
yo krom surat ne su tinta nde, wo Yefun Allah Gen 
gato gesyos anato krom surat ne. An yo krom mo jok 
gato ye krom suk mone nde, wo An krom mo men 
yetu mit. 

“Sangge, suk gato men duno nin su ne bor mo 
sukndo mwa gato nin ben ne, men dakai jam re. Men 
sok mo Yesus Kristus bi rus-i anato men jam do, suk 
gato men duno nin su ne ós nin re, Yefun Allah dakai 
jam re. 

> Men dakai yo nggiwa ben suk yo bor wa nin me 
mone nde, wo Yefun Allah anato ben men nggiwa 
men ben suk mwa ne su nin sino re. 

SYefun Allah anato ben men nggiwa men gwat 
sukdu subot os be gato Kristus kak wa men ne. Os be 
bi sukduno-i yo tepsu sukduno gato kam nyim Musa 
krom ne nde, wo sukduno be ne ma kadit Yefun Allah 
Gen. Sukduno nyim ne gwat sukkwop wa men, wo 
sukduno be gato men jam kadit Yefun Allah Gen ne 
sa, bere kak os wa men mbau to kapyo mato kapyo. 

7 Musa gwat sukduno gato gwat sukkwop wa men 
ma ne. An gwat sukduno gato Yefun Allah krom mo 
jok subot os nyim gato Yefun Allah fro wa ye Israel ne 
ma. Musa gwat sukdu ne ma sa, Musa gro rer teker, 
rer yor gat ye Israel, ye Israel yo sokme yenggras ne 
ndo nde. Suk gato ben Musa gro rer ne napyo da or 
kadit an, sarewo ye Israel gro yo wa sokwa yenggras 
ne tó. Sane Yefun Allah Gen bi suktinggi bor su kam 
gato Musa gwat sukdu subot os nyim ne, sarewo 

8 0s be gato Yefun Allah Gen kadum nai men subot 
Yesus Kristus ne sa, os be ne ma su bi suktinggi sye 
wai kadit os nyim ne o re. 

2 0s nyim gato gwat sukkwop wa men yetu ne da 
ndo yé, sarewo os be gato Yefun Allah kak wa men 
gum sok mo An bi rus-i ne ndo wai kadit ne o re. 

10 Os gato men nut suga nyim neya do, ndo yé, ré 
ne, yo ndo o nde, we os be gato bor wari ré anato 
ndo wai kadit os nyim ne o re. 

11 Os nyim gato kem su men sareya sor, ete or re, 
ma su suktinggi gato ndo yé. Sane yo, os be gato 
kem pe su men sa, ma su bi suktinggi mwa, ndo wai 
Kadit ne o re. 

12 Men bi sukjimnut kem pe mo os be ne it, sane 
anato men werwa men ki subot os ne sor. Men yo 
nyuwa men ki subot os ne mo nde, wokgan yo dom 
nde. 

13 Men yo ben men bi suk-i tepsu Musa nde, Musa 
ak san det wa an gro subere ye Israel yo me an gro 
gato rer ne nde, sane sor suk gato rer ne or kadit an, 
wo os be ne rer ku nje pe sor, sane men kibot petok 
sor, men nyuwa nde. 

14 Sarewo ye Israel bi sukjimnut yo kak nde, sane 
sor kom mo kam ré. An baca subot os gato nyim ne 

sa, ben sato san det ne kewa án bi sukjimnut tó, án 

jam nde os nyim bi sukdu-i ne ware. San det kem pe 
mone, wo an sok mo Yesus Kristus bi rus-i it yo, bere 
Yefun kak san det ne wé re. 

15 Su kam ré, ye Israel baca Musa bi sukduno-i yo, 
ben sato san det ne kewa án bi sukjimnut ne tó anato 
án bi sukjimnut yo kak nde. 

16 Sarewo ye to bi sukjimnut brek ma kem mo Yefun 
it yo, san det ne sombok kadit ye ne, bere an bi 
sukjimnut kak mone o re. 

17"Yefun," gato men kibot more anato, "Yefun Allah 
Gen." Mo pe gato Yefun Allah Gen mo yo, sukibit yo 
jom men o nde, Yefun sombok men wé kadit re. 

18 Sane su ré san det yo kewa men ye Kristen o 
nde. Yefun Allah Gen bi suktinggi gato rer kas ma pet 
tok men orete yo, suktinggi gato rer ne wali kas kadit 
men o, suktinggi ne waii mu tok ye yi neya dom. 

Or o, Yefun Allah Gen ne bi suktinggi gato rer ma 
mo men ne, anato ben men win men bi sukjimnut 
wokgan wokgan sane sane sor, kom mo rut yo, men 
bi sukjimnut-i tepsu Yefun bi sukjimnut-i ne or re. 
Suktinggi ré ma kadit Yefun Allah Gen gato tepsu 
men bi Yekwesu. 
4 1 Yefun Allah dakai jimnotku men anato An bes 
men wa men gwat Yefun bi sukduno-i mu ki nai 
nje jam. Sane men misyar wokgan yo dom nde, men 
kibot sukdu ne petok sor. 

2 Men duno nje yo, men yo gurik os gato sangge 
kadit nje nde. Men do ben sane bere men damen mo 
koirut o re. Sane men duno nje yo, men yo meret 
os mone dom nde, men bariwa re. Men yo ki subot 
Yefun Allah bi sukdu-i brek tara kadit An bi sukdu 
gato sangge ne nde, wo Yefun Allah dakai jam do, 

men ki subot An bi sukdu-i ne ri-roi sor, subere ye 
mwa ne sino onyar kem mo men bi sukdu-i re. 

3 Men da ki subot os ndo gato Yesus Kristus kak wa 
men yetu ne nai nje jam, sarewo yé deyo gato bere 
ges mo bot gesyos, yé ne bi sukjimnut yo kak wa but 
sukdu ne nde. 

“Yé gato jam nde Yefun yo, bere an yo but sukdu 
ne ri nde, we biris bi yekwesu gato bes nggwa 
kok ete werwa jom yetu mo bur ré ne rai yé ne bi 
sukjimnut-i ne krat mo ndendu bi suk-i re. Sukdu 
subot os ndo gato Yesus Kristus kak wa men yetu ne 
bi suktinggi bor mo bur ré tepsu sukru sye wa men, 
Kristus kadum Yefun Allah rer wa men jam, sarewo 
biris bi yekwesu ben suk yawa yé gato jam nde Yefun 
ne anato yé ne yo jambot sukdu ne nde. 

> Sukdu gato men ki subot ré, men bes men nggwa 
tepsu yekwesu mone nde, wo men ki subot Yesus 
Kristus, An anato men bi Yekwesu, men anato tepsu 
An bi pakwerut wa men 6s An bi rus-i sato nin. 

SYefun Allah ki bi sukdu-i do, "Nyot rer ku pe gato 
ndendu ne et," sane Yefun Allah anato tepsu rer gato 
ku men mit re, anato men tepsu An bi pakwerut. Rer 
ne ku men mit, ete kak men bi sukjimnut subere 
men jam Yefun Allah bi suktinggi gato bor mo Yesus 
Kristus sugato An gwat os be ne ma. 

7 Sarewo men anato tepsu sukbo bur ndak gato 
Yefun Allah bok bi suktinggi mó. Sukbo ne yo nggi 
nde, men kaim dom yo nggi nde, wo Yefun bok bi 
suktinggi mo men kaim subere yé jam do, suktinggi 
ne yo ma kadit men dakai nde, wo suktinggi gato 
nggi wai ne ma kadit Yefun Allah ka dik sor. 

8 Or o, men ku sukye mo men kaim, yé ben sukye 
nai men ket kwayo-kwayo, sarewo sukye ne yo ben 


2 Korintus 4 739 


men ibit mo koirut nde. Sukye ne da waiyu men, 
sarewo men yo misyar sukdu gato men ki subot ne 
nde, wo men ki subot Yesus Kristus bi sukdu-i pe sor. 

2Yé mwa da maskwa men, sarewo Yefun Allah yo 
misyar men nde re. Yé da gwa men ges gwa bur, 
sarewo men yo kwop nde. 

10 Sukye gato Yesus Kristus ku ne sor kom mo An 
kaim-i kwop ne, men wali ku sukye sane mo men 
kaim-i petok sor. Men ku sukye mo men kaim budat 
tepsu Yesus Kristus ku ne subere men ben men bi 
suk-i mo bur ré tepsu Kristus ben An bi suk-i bor wa 
yé mwa me. 

11 Men kem mo bur ré men ku sukye, we men ben 
Yesus Kristus bi suk-i, karowa men kwop rok sane pe 
sor. Men ku sukye mo men kaim budat tepsu Yesus 
Kristus ku ne subere men ben men bi suk-i mo bur ré 
tepsu Kristus ben An bi suk-i bor wa yé mwa me. 

12 Sane men ben Yesus Kristus bi suk-i sa, bergan 
men kwop rok mone, wo nin sa, nin jammo sukdu 
gato men ki ne anato nin kem ndo mone o re. 

13 Men ben Yefun bi suk-i sa, men nutbot suk gato 
ye krom mo Yefun Allah bi sukdu sare do, "Ji onyar 
kem mo os gato Yefun Allah tom su men ne anato ji 
iwa ji ki subot os ne." Men dom, onyar kem mo os be 
gato Yesus Kristus kak wa men ne, sane anato men 
kibot os ne su men mit dik si men onyar dik sor. 

14 Men iwa men kibot os ne, we men jam do, Yefun 
Allah sun Yesus Kristus kadit sukkwop. Sane tepsu 
Yefun Allah sun men bi Yekwesu Yesus Kristus bere 
An waii sun men si nin sino kadit sukkwop, ete An 
gwat men sino mu kom mo Yefun Allah bi nat-i ne, 
men jam ware. Sane men iwa men ki subot Yefun bi 
os be ne. 

15 Men iwa men ki subot os ne bi sukdu-i subere nin 
ku os gato ndo mone. Sane o, bere sukdu subot os 
ndo ne, gato Yefun Allah dakai syo yi nai men, bere 
yé mwa waii jammo sukdu ne o, ete mone bere ye 
mwa ne un Yefun sane sor, yé bes Yefun Allah gum 
kok wai o re. 

16 Sane men ki subot Yefun Allah bi sukdu-i gat 
sor, men yo misyar nde. Men da kridek ré yo nggi 
nde, bere ibit o re, sarewo men da gesyos sa, 
kamdik-kamdik nggi wokgan yo o, wokgan yo o, sane 
sane sor bere kom mo koirut men da gesyos nggi wai 
o re. Sane men kwabom dek subot sukye gato men 
ku ne nde. 

17 Sukye wokgan gato men ku su ré, su kam sari ne 
ma bere kak os wa gwat men mu kem mo pe gato 
gesyos gato ndo wai o re. Sane men kem mo bur ré 
yo, men nut do, sukye gato men ku ne, suk yo nde, 
we bere men kem gesyos mone to. 

18 Sane men bi sukjimnut sye mo sukye gato men 
ku mo bur ré nde, wo men bi sukjimnut sye mo suk 
gato bere men ku mo gu, gato men yo me su men 
gro nde to, we suk gato men me su men gro ne, 
bergan sor eteyo or wé kadit men o re, wo suk gato 
men yo me su men gro nde to, bere kem to kapyo 
mato kapyo. 

5 1 Men kaim ré tepsu nu ti gato men kem mó, mo 

bur ré. Sane men jam do, nu ti ne ye do rus wé 
it yo, bere Yefun Allah fro nu be wa men mo gu. 
Yetu yo nggo nu mo gu nde, wo nu gato Yefun Allah 
dakai fro wa men mone bere kem krat to kapyo mato 
kapyo. 

2 Men kem mo nu ti gato mo bur ré sa, men nutbot 
ndo nde, wo men syau wa men mu kem mo nu gato 
mo gu ne et. 

3 Nu mo gu ne tepsu men kaim be gato gesyos. 
“Men da kridek ne tepsu nu ti wa men kem mó, 
mo bur ré. Men kem mone to, men nutbot ndo nde, 

we men kem mone yé teker wa men. Men yo iwa 
men kwop kadit men kaim budat ré nde, wo men 

bi sukjimnut sye wa men kaim be gato ma kadit gu 
win men kaim budat ré et, subere men kaim be gato 
gesyos win men da kridek wé re. 

> Yefun Allah dakai anato fro kaim dobe ne wa men. 
Yefun Allah syo An Gen ma mo men mit subere men 
jam do, sangge, suk gato An fro ne, bere men ku 
mone sor. 

6 Sane men bi sukjimnut kem pe mo suk gato Yefun 
Yesus fro wa men ne petok sor. Men jam do, men 
kem mo bur ré tó yo, men kem os syu kadit nu gato 
Yefun fro mo gu wa men si An kem mone. 

7 Sane men kem mo bur ré tó, men ben men bi 
suk-i yo, men nai sukjimnut mo suk gato men me su 
men gro nde, wo men onyar kem mo Kristus, men 
nai sukjimnut mone, ete ben men bi suk-i tepsu An 
mit ne sor. 

8 Sane men bi sukjimnut kem pe mo suk gato Yefun 
fro wa men ne. Men iwa men sombok kadit men da 
Kridek ré, ete men si Yefun sino kem mo nat gato An 
fro wa men ne. 

? Sane anato kapre men kem mo bur ré o, men kem 
mo gu nim ne o, men wergat men nggwa subere 
men ben suk tepsu Yefun mit sor, 

10 we su kam gato Kristus ma ne, bere An ndobot 
men yetu mwa ne sino. Mone yetu gedik-gedik ku 

suk tepsu suk gato an ben mo bur ré. Men yé gato 
ben sukndo, bere men ku suk gato ndo mone, wo yé 
gato ben sukibit, bere yé ne ku sukye mone. 

11 Men sa, men nyuwa men bi Yekwesu Yefun 
Yesus. Men jam do, men ben sukibit yo, bere men 
ku sukye mone. Sane anato men wergat ye yi neya 
subere yé mwa ne brek ete jammo Yefun et. Yefun 
Allah dakai jam men kom mo mit, sane men mit iwa 
nin dom jam men kom mo mit, tepsu Yefun re. 

12 Men yo krom sukdu ré wa men dakai bes men 
nggwa kok more nde, wo men krom sukdu ré subere 
men kak os wa nin dakai bes men gum kok mo 
sukndo gato men ben ne. Men krom sukdu ré subere 
nin ku sukdu subot men wa nin gwawa men gum 
kadit yé bok yo gato ma ku nin. Yé bok gane bes an 
nggwa kok mo suk gato yetu me mo an de nden ne 
sor re, wo an mit si an onyar tara re. 

13 Yé nutbot men do, men bi sukjimnut kas daret 
yo, suk yo nde, we suk gato men ben ne, men ben 
wa bes Yefun Allah gum kok sor. Yé nutbot men do, 
men bi sukjimnut kas ndo yo, ndo dom, we men ben 
suk wa ós nin. 

14Kristus bi An nggwa wa men anato men wergat 
men nggwa wa ben Kristus bi suk-i ne pe sor. Kristus 
wadigan kwop win men yetu sino, men jam ware. 
Sane dom, ben sato men sino kwop su An, men bi 
men nggwa wa An it. 

15 Kristus kwop win men sino anato men yé gato 
kem mo bur ré, men ben men bi suk-i wa men dakai 
o nde, wo men ben suk wa Yesus Kristus gato kwop 
ete sun kadit sukkwop wa men o re. 

16 Sane men nut subot yetu su yetu bi sukjimnut-i 
ne o nde. Tomgato nyim neya men da nutbot Kristus 

tepsu yetu nutbot An do, An yetu sor re, wo su ré 
men nutbot An su yetu dakai bi sukjimnut-i ne o nde. 

17 Sane men si Yesus Kristus tepsu dik it yo, men 
anato ye gato be o re. Men yo simo os ibit saga nyim 
ne o nde, wo men simo os be mo suk mwa ne sino o 
re. 
18 Yefun Allah fro os wa men subere men anato 
ye gato be. An syogat Kristus ma mo bur ré kak os 
wa men si Yefun kem ndo su yu. Or o, Yefun Allah 
syogat men mu ki subot os be gato Yesus Kristus kak 
ne nai ye yi neya jam, subere yé ne si Yefun Allah 
kem ndo su yu dom. 

19 Sukdu gato men ki subot anare, Yefun Allah 
syogat Kristus ma wa kak os wa men yetu si Yefun 
Allah kem ndo su yu. Yefun Allah fro os ne, An yo 
nutbot sukibit gato men yetu ben ne o nde. Yefun 
Allah syogat men mu ki sukdu subot os ne nai yetu 
mwa ne mo bur ré sino jam sor. 

20 Sane Yefun Allah bi suktaru subot os be gato 
Kristus kak ne, men anato mu ki napyo nai nje jam. 
Yefun anato kendo yetu mwa ne ma wa si An kem 
ndo mo sukdu gato men ki ne. Sane nin jammo 
sukdu subot Kristus gato men ki ré et: Nin bariwa 
nde, wo nin sibot os be subere nin si Yefun Allah kem 
ndo su yu se! 

21 Kristus yo ben sukibit mo nde, wo Yefun Allah 
dakai fro Kristus sam kwede win men yetu mo sukibit 
mwa gato men ben ne, subere Yefun Allah me mo 
men do, men sa, bi sukibit ut mo men yo mo nde. 
Sane Yefun Allah nut mo men sa, men tep wa An nai 
men sok mo An bi rus-i mo suk gato Kristus ben ne. 

1 Men anato ye gato ben Yefun Allah bi suk-i, 
sane men ki nai nin do, nin kamo su os ndo gato 

Yefun Allah dakai fro yi wa nin nde. Yefun Allah dakai 
fro os ne wa nin, nin yo ben suk yo nyim wa An nde, 
sane nin misyar os ndo ne nde, wo nin simo os ne 
sisu sangge sor. 

2 Mo Yefun Allah bi sukdu, Yefun Allah ki do, "Tepsu 
bi kam gato Ji fro os ndo dakai yi wa nin yo, su kam 
ne Ji ós nin tepsu nin bi sukdu-i it. Tepsu bi kam gato 
Ji nai nin wé kadit sukye gato nin ku ne yo, su kam 
gane Ji 6s nin kem ndo it." Nin jammo suk gato men 
ki ré et, kam gato Yefun Allah fro os ndo dakai yi wa 
nin ne anato kam ré it. Su ré Yefun kak os wa nai nin 
wé kadit bot gesyos, subere nin kem ndo to kapyo 
mato kapyo it. Sane nin sibot os gato Yefun fro ne su 
kam ré et. 

3Men bariwa ye kiket men gum mo suk gato Yefun 
syogat men ben ne. Sane men wergat men nggwa 
subere men ben suk gato ibit yo mo nde, kwa dik yo 
dom nde, sawe sukibit ne kak os wa ye ki men gum 
ibit ket kwayo-kwayo mone. 

“Wo mo suk mwa gato men ben ne, men ben 
men bi suk-i subere ye jam do, men anato Yefun 
Allah bi pakwerut. Men ku sukye, ye ben men ket 
kwayo-kwayo, men yo ndo nde it yo, men misyar sor, 
men maskwa wa nde sane sor sukye ne or wé kadit 
men. 

> Ye gu men e, ye but men e, ye sok men mo sel e, 
yé mwa sum ete maskwa ket men e, men ben suk, 
men kamba ndo nde noru nombrak e, men yo sem 
ri nde e, men yo ku sugit tep wa men git dom nde e 
ne, men ku sukye ndo nde go! 

6 Men da ku sukye mwa ne, sarewo men ben men 
bi suk-i su men onyar kwo sor. Sane dom Yefun Allah 
kak men bi sukjimnut subere men ben sukye satu mu 

nai ye gato ben sukye ma nai men ne mo nde, wo 
men eswa sor, sukye ne dakai or wé kadit men. Men 
yo mit ibit ket ye gato ben sukye nai men ne nde, 
wo men mit ndo ket an sor, subere an jam do, men 
anato Yefun Allah bi pakwerut. Sane dom, mo sukye 
gato men ku ne Yefun Allah Gen syo bi suktinggi 
nai men, ete men nggiwa men bi sukjimnut sye kas 
subot ye ne sisu sangge petok sor. 

7 Men ki subot Yefun Allah bi sukdu gato sangge, 
men kadum An bi suktinggi ne nai ye ne dom, subere 
ye jam do, men anato Yefun Allah bi pakwerut. Men 
benbot suk gato Yefun Allah iwa men ben ne yo, ben 
sato men jom sukmise wa men syun sukibit titi ko 
kadit men anane. Men jom sukmise ne subere ye yo 
ma wa ki men gum ibit yo, men gwa wa men nggwa 
kadit sukdu daret gato ye kiket men mone. 

8Ye deyo bes men gum kok, wo ye deyo o kiket 
men. Ye deyo ki men gum ndo, wo ye deyo o ki men 
gum ibit. Men da ben Yefun bi suk-i ne ri-roi, sarewo 
ye ki sukwok mo men do, men anato tepsu ye gato 
kidar suk. 

? Yé mwa da jam Yefun bes men gum wa ben An 
bi suk-i, sarewo ye yi mwa neya jam nde men re. 
Yé mwa ne nut mo men do, karowa men kwop rok, 
sarewo men mbau, men nggi to. Ye gu men, sarewo 
men yo kwop nde. 

10 Men da nderku nggwa, sarewo men mit at wa 
suk mwa neya petok sor. Men yo ku suk yo mo 
nde, sarewo men kak os wa yé mwa neya ku suk 
mwa kadit Yefun. Ye da nut do, men bi suk yo mo 
nde, sarewo men sa, bi suk mwa ne sino mo bur ré 
iwedewe mo re. 

1131 bi nji ji bi nyanggon gato ji jimnotku mo kota 
Korintus, men kak men mit re, men ki sukdu mwa ne 
syesyar or wa nin jam rer re, deyo gato men gurik 
Kadit nin yo mo nde. Men bi sukjimnut sye kas subot 
nin sisu men mit dik si men onyar dik sor. 

12 Men rek men mit si men onyar mu nai nin jam re, 
men mit dek ket nin, sarewo nin bariwa karowa men, 
ete nin mit dek ket men mó nde tó. 

13 Sane su ré yo, ji ki suk su nin tepsu ji ki suk su 
ji dakai bi pa-i anare, ji ki sare do, nin wali ben suk 
tepsu ji dakai ben su nin et, nin waii rek nin mit si nin 
onyar ma nai ji dom et. 

14 Men si ye gato jam nde Yefun Yesus tepsu dik 
wa ben suk sino nde. Men si ye gato jam nde Yefun 
Yesus tepsu dik wa ben suk sino yo, bere suk ne yo 
kas ndo nde. Ye gato ben bi suk-i ndo si ye gato ben 
bi suk-i ibit, bere ben suk tepsu dik sino sa u ne? 
Ndendu si nden rer sino bor mo pe dik sa u ne? 

15 Kristus si biris bi yekwesu bere nai sukjimnut 
tepsu dik sa u ne? Ye gato onyar kem mo Yefun 
Yesus si ye gato jam nde Yefun Yesus, an we bi 
sukjimnut tepsu dik subot suk sato suma ne? Bere yo 
mo nde! 

16 Ye gato mo Yefun Allah bi nu-i si ye gato mo 
yefun gato ye som daret ne bi nu-i ne te, bi sukjimnut 
tepsu dik subot suk sato suma ne? Bere yo mo nde. 
Men bi sukjimnut tara kadit ye gato som sukdaret ne, 
we men anato tepsu Yefun Allah gato gesyos ne bi 
rus-i gato kem mo An bi nu-i, tepsu Yefun Allah ki 
do, "Bere Ji dakai anato si Ji bi rus-i kem sino mo pe 
dik, Ji si an kem sino mone. Bere Ji Yefun Allah anato 
tepsu yenggras gato jom an ne, an anato tepsu Ji bi 
rus-i." 

17 Sane Yefun Allah ki nai bi rus-i do, "Sane nin tik 
nggwa wé kadit ye gato jam nde Yefun Allah ne et. 
Nin ti ko kadit yé ne. Nin mewa nin nggwa kadit ye 
gato Ji bagri ket sor, sane bere Ji nai nin sok mo Ji bi 
rus-i. 

18 Bere Ji tepsu nin bi Ai, ete Nin tepsu Ji bi pa, Ji bi 
pa yebris si pa donggon sino. Ji anato Yefun Allah, 
nin bi Yekwesu, gato nggi wai o re, Ji ki bi sukdu-i 
kem mone it." 

131 bi nji, ji bi nyanggon gato ji jimnotku, Yefun 

Allah tom su men mo sukdu ne do, An nai men 
sok mo An bi rus-i, ete An tepsu men bi Ai. Sane it 
yo, men werwa men sombok sukibit mwa ne sino 
or wé kadit men et. Sukibit mwa gato Yefun Allah 
bariwa men ben ne yo, sukibit gato yé mwa me men 
ben ne si sukibit gato men gurik ne, men bi sukjimnut 
ibit dom ne, men wergat men nggwa subere men 
ben sukibit ne o nde. Men bi sukjimnut sye mo Yefun 
si suk gato Yefun tom su men, sane yo, men werwa 
men bi men nggwa mo Yefun, subere men dakai ben 
An bi suk-i ne ri-roi petok sor, kwa yo gwet mo nde. 

2Nin mit dek ket men et. Men sa, men yo ben 
sukibit nai yetu ge dik yo mo nde. Men yo gwat os 
wa ben yetu ge dik yo ges mo os ibit mo nde. Men yo 
meret os wa nai suk kadit yetu ge dik yo dom nde. 
3Ji yo iwa ki nin gum ibit mo sukdu ré nde, wo ji ki 

sukdu ré, tepsu sukdu gato ji ki nyim ne mo re. Men 
jimnotku nin ndo nde. Men kwop o, men mbau o, 
men mit iwa men si nin tepsu yedik petok sor anato 
ji ki sukdu ré. 

“Ji kwabom kam mo nin sare do, bere nin benbot 
sukdu gato ji duno nin su ne to. Ji nut subot nin sa, 
ji mit at wa nin ndo nde. Kapre ji ku sukye mwa, ji 

napakom nin anato ji yo nutbot sukye ne teker eta o 
nde, ji kem not kadit sukye ne sor. Ji mit at wa nin 
ndo nde. 

> Men mu kom mo bur Makedonia sa, men yo ku 
os wa kem not mone nde, wo men ku sukye ket 
kwayo-kwayo gat pe sor. Men ku sukye, yé bok yo ot 
is men, men dakai nyu mo men mit dom. 

6 Sarewo Yefun Allah gato bidek ye gato nderku 
nggwa, Yefun ne ós men kem not kadit sukye ne o 
re. Yefun syogat Titus ma ku men anato os wa ben 
men mit kem not mone. 

7 Yefun ós men kem not, An syogat Titus ma bidek 
men sor nde, wo men jam sukdu gato Titus ki subot 
nin dakai dom. Titus kibot suk gato nin ben ne anato 
Titus mit at wa. An ki nai men do, nin da o wa nin 
ku ji o et. Titus ki o do, nin damen mo suk gato nin 
ben suga nyim ne. Suga nyim ye deyo ma ki ji gum 
ibit, wo nin yo ki sukdu yo gwa yawa ji nde, wo su ré 
nin iwa nin ki sukdu gwa yawa ji gum it. Sane ji jam 
sukdu ne anato ji mit at wa wai o re. 

8 Suga nyim ji krom surat dik yo wa nin, orete ji 
nutbot wari do, ji krom surat ne wa suma ne? We ji 
jam do, nin ku ji bi surat ne anato nin nderku nggwa 
teker subot sukdu ne ndo nde, sane ji dom nutbot 
ndo nde. Sarewo ji jam do, bergan nin yo nderku 
nggwa mone o nde. Sane, kom mo rut, kapre sukdu 
mo ji bi surat ne ben nin sane sor nin nderku nggwa 
su ketke, su ré ji yo nutbot o nde. 

2Wo su ré, ji mit at mo gato nin nderku nin nggwa 
mone nde, wo ji mit at mo gato nin nutbot sukdu 
gato ji krom ne ndo nde anato ri ma nin jam nin 
nggwa mone, ete nin kwet, nin win sukibit gato nin 
ben suga nyim ne su suk gato ndo. Sane nin nderku 

nin nggwa anato nin bi sukjimnut kak mo Yefun bi 
os-i mone. Sane kom mo rut sa, ji bi surat yo ben 
sukibit wa nin mo nde. 

10 Sane men nderku nggwa digane anato kak men 
bi sukjimnut mo Yefun bi os-i o re, ete kadit ne o, 
men kem ndo to kapyo mato kapyo. Sane men yo 
nut subot sukibit gato ben men nderku nggwa mone 
o nde. Sarewo men nderku men nggwa tepsu yetu 
gato jam nde Yefun ben ne sane sor, yo or mo nde 
yo, kom mo rut sa, bere men bi sukjimnut ibit mone, 
ete kadit ne, men ges mo bot gesyos o re. 

11 Ji krom sukdu gato ben nin nderku nin nggwa. 
Nin nutbot suk gato bor mone. Kom mo rut sukdu ne 
ben nin bi sukjimnut-i kas sane sor nin ben nin bi 
suk-i sato ré do: nin wergat nin nggwa, nin dakai 
gwawa nin dakai mo sukdu gato ji ndak nin mo surat 
ne. Or o nin bambriwa nin karowa sukibit gato ji ki 
nin gum ibit mone or re. Nin nyuwa nin ben sukibit 
ne. Or o nin da o wa nin kuji. Nin mit iwa nin ben 
suk tepsu ji iwa ne. Or o nin iwa ye gato ben sukibit 
ku sukye mone. Mo suk bok yo gato ji ndak nin gum 
mo surat ne, nin kibot sane sor men jam do, nin yo 
ben sukibit mo kwa dik yo dom nde. 

12 Sane ji yo krom surat gato nyim ne wa yetu ge 
dik yo gato ben sukibit ne nde. Ji yo krom surat 
wa ye gato ku sukye mo sukibit ne dom nde, wo ji 
krom surat ne subere mone Yefun Allah dakai kak 
nin bi sukjimnut, subere nin dakai jam rer do, nin bi 
sukjimnut kem pe mo men to. 

13 Sane anato men kem not mone, men bi sukjimnut 
yo waiyu o nde. Men kem not sor nde, wo men mit 
at, we men me Titus mit at mo suk gato nin sino ben 

su an mone dom. Nin sino ben sukndo su Titus sane 
sor Titus mit ndo o re. 

14 Suga nyim ji un nin gum mo Titus gwem, sane 
Titus ba ku nin sa, nin ben nin bi suk-i sisu ndo tepsu 
ji un nin gum mone, anato ji yo damen mo sukdu 
gato ji ki nai Titus nde. Tomgato men si nin mone, 
sukdu mwa gato men ki nai nin ne sino sangge re. 
Sane sukdu mwa gato men un nin gum mone, gato 
men ki nai Titus ne, sukdu bok ne sino sangge dom. 

15 Su ré, Titus bi sukjimnut sye kas subot nin wai 
kadit nyim neya o re, we an napakom nin do, nin sino 
iwa jammo an, ete nin ku an sa, nin nyu si nin tetet 
mo an. 

16 Ji jam do sangge, suk gato ji ki subot nin bere nin 
ben re, sane ji mit at wa ndo nde. 

1 Men bi nji, men bi nyanggon, men iwa nin jam 

sukdu subot sukndo gato Yefun Allah ben su yé 
gato onyar kem mo Yefun Yesus gato sum mo nu ari 
bok yo mo bur Makedonia et. Yefun Allah ben sukndo 
su an dakai yi sor. 

2Yé gato onyar kem mo Yefun Yesus mo bur 
Makedonia ne ku sukye gato yé teker wa an. An ku 
sukye, an yewa suk ndo nde, sarewo an mit iwa ye 
yi ndo nde anato an iwa syo suk dakai yi nai yé gato 
onyar kem mo Yefun Yesus mo bur Yudea. An syo 
sukwokgan nde, wo an syo suk mwa nai nje mone. 

3Ji ki rer wa nin jam do, an syo suk nai yé gato 
onyar kem mo Yefun Yesus mo bur Yudea tepsu suk 
gato an ku ne sor nde, wo an syo wai kadit ne o re. 
Ye yo ndek mo an subere an syo suk ne nde, 

“wo an ki nai men do, men imo yo, an syo suk wa 
6s nje mo bur Yudea. An ndek gat men sane sor men 
imo. 

5 Án syo suk ne, án syo suk mwa wai kadit suk gato 
men nut mone. Ketke án bi án nggwa mo Yesus 
Kristus, orete án bi án nggwa mo men dom, tepsu pe 
gato Yefun Allah imo. 

SYe gato onyar kem mo Yefun Yesus mo bur 
Makedonia syo suk mwa dakai yi anato kadum os wa 
men. Sane anato men syogat Titus gato ketke werwa 
nin sum sugum subere Titus ba ku nin mo Korintus 
o. Men syogat Titus ba ku nin, subere an 6s nin sum 
sugum gato nin iwa nin syo nai nje mo bur Yudea, 
sane sor nin sum sugum kom mo pe gato or mó. 

7 Nin sa, nin ben nin bi suk-i mwa ne sino ndo wai 
o re. Nin onyar kem mo Yefun nggi wai kadit ye yi 
ne o re, nin ki nin bi sukdu-i ndo wai o re, nin bi 
sukjimnut-i ko wai o re, nin wergat nin nggwa wa nin 
ben suk mwa ne sino ndo wai o re, nin bi sukjimnut 
sye kas subot men dom. Suk mwa ne sino nin ben 
ndo wai o re, sane men kiwa nin walii syo sugum 
dakai yi nai nje, subere nin ben suk ne ndo wai dom 
et. 

8 Ji yo ki sukdu ré tepsu ji syaugat nin nde, wo ji 
bes sukndo gato nje mo Makedonia ben su ye yi ne, 
subere ji jam do, nin bi sukjimnut sye kas subot ye yi 
digane sisu sangge dom bado, nde e? 

? Men jam do men bi Yekwesu Yesus Kristus ben An 
bi suk-i ne ndo dakai yi su men, men yo ben suk yo 
nyim wa An nde. An tepsu yepasye gato bi suk mwa. 
An da bi suk mwa, sarewo An ma mo bur ré sa, An 
bi sukjimnut sye kas subot men yetu anato An ben 
An nggwa tepsu ye gato yewa suk, subere An kak os 
ndo wa men, subere ri ma, men ku os wa men ku 
suk mwa mo Yefun Allah bi de-i o re. 

10 Ji bi sukjimnut sare do, ndo sa, sugum gato nin 
fro nggwa wa nin syo nai Yefun bi rus-i mo bur Yudea 
su tahun gato nyim ne, nin syo sugum ne sor kom 
mo pe gato nin tom ne et. Nin anato tepsu ye ketke 
gato fro nggwa wa syo sugum ne sor nde, wo nin 
tepsu ye ketke wa syo sugum ne napyo nyim dom re. 

11 Sane su ré yo, nin sum sugum napta ne sor tepsu 
suk gato nin ku mone. Nin ku sugum mwa yo, nin syo 
mwa, wo nin ku sugum wokgan yo, nin syo wokgan. 
Suga tahun nyim ne, nin mit iwa nin fro nggwa wa 
sum sugum. Sane su ré nin werwa nin sum sugum 
napta su nin mit iwa dom et. 

12 Nin ku sugum mwa yo, nin ku sugum mwa nde 
yo, suk yo nde, wo suk gato Yefun Allah iwa ne anato 
nin syo sugum sisu nin mit dik sor, tepsu sugum gato 
nin ku ne. 

13 Ji bi sukjimnut sare do, ji bariwa nin syo sugum 
teker ete nin waii yewa suk ete nje motu ku suk mwa 
wai. Wo su ré nin ku suk mwa, sane nin ós ye gato 
yewa suk anato ndo. Kapyo tak, nin do yewa suk it 
yo, bere ye yi gato ku suk mwa waii 6s nin mo suk 
gato nin yewa ne o re. Sane men sino 6s yu su suk 
gato men ku subere ye yo yewa suk nde. 

14(8:13) 

15 Men ós yu su suk tepsu ye krom mo Yefun Allah 
bi sukdu sare do, "Ye gato sum suk mwa, bere an bi 
suk napta ne yo mo nde. Ye gato sum sukwokgan 
sor, bere an yo yewa suk nde." 

16 Yefun Allah kak Titus bi sukjimnut subere Titus 
mit jwa mewa nin, tepsu ji dom mit iwa mewa nin, 
sane ji un Yefun gum mone. 

17 Men ndekwa Titus ba ku nin mone sa, Titus yo 
benbot suk gato men ndekwa an ben ne sor nde, wo 
an dakai mit iwa ba ku nin mone dom. 

18 Men syogat yetu ge dik yo simo Titus ba ku nin. 
Ye ne tepsu men bi nji ge dik yo. An ye gato mu ki 
subot os ndo gato Yesus Kristus kak wa men yetu, 
sane anato yé gato onyar kem mo Yefun Yesus mo 
nu ari bok yo bes an gum kok mone. 

12 Suk ne sor nde, wo yé mwa mo nu ari ne bes an 
gum wa an si men gwat sugum gato yé syo ma ne 
mu mo bur Yudea. Bere an si men mubot os wa men 
gwat sugum mu kom mo nat gato men mu mone. 
Men gwat sugum ne mu motu subere yé bes Yefun 
Allah gum kok. Sane dom, men gwat sugum ne mu 
subere yé jam do, men iwa ós nje gato yewa suk. 

20 Men gwat sugum gato yé syo nai men wa men 
gwat wa nje mo bur Yudea ne yo, men mewa men 
nggwa sisu ndo, sawe ye yo ku os wa ki men gum 
¡bit mo suk gato men ben su sugum ne. 

21 Men werwa men ben suk su sugum ne tepsu pe 
gato Yefun Allah mit iwa sor nde, wo men werwa 
men ben suk su sugum ne tepsu pe gato yetu iwa ne 
dom. 

22 Men syogat men bi yesyim dik yo o si Titus ba ku 
nin dom. Men watbot ye ne wam bok yo, ete men 
me do, an sa, mit iwa 6s nje petok sor. Su ré an mit 
iwa an 6s nin re, we an mit kam mo nin sare do, bere 
nin sum sugum gato nin tom suga nyim ne do, bere 
nin syo nai Yefun bi rus-i mo Yudea. Bere an si yetu 
ge bok yo ma nai sugum ne, ete an gwat mu mo bur 
Yudea ne. 

23 Titus anato ji bi yesyim gato si ji ben suk sino 
wa ós nin. Ye we gato si an mu ne, yé gato onyar 

kem mo Yefun Yesus mo nu ari bok yo anato bes 
ete syogat ye we ne mu. Ye we ne mu wa bes Yesus 
Kristus gum kok mo suk gato an we ben ne. 

24 Sane yo, nin mewa an ka gri ne sino, nin ben 
sukndo su an ka gri subere yé gato onyar kem 
mo Yefun Yesus mo nu ari mwa ne jam do, nin bi 
sukjimnut sye kas subot nje tepsu sukdu gato men 
un nin gum mo yé mwa gwem mó re. 

1 Men yo krom sukdu subot sugum gato men 
sum wa men bi nai yé gato onyar kem mo Yefun 

Yesus mo bur Yudea ne o nde, nin dakai jam re. 

2 Ji jam do, nin sa, mit iwa nin ós nje su sugum. 
Ji un nin gum mone nai nje mo bur Makedonia jam 
mó re. Ji ki nai ye Makedonia ne do, "Suga tahun 
gato nyim ne, nin yé gato tepsu Yefun Allah bi rus-i 
mo bur Akhaya fro nggwa wa bi sugum nai nje mo 
bur Yudea ne it." Ye jam do, nin mit iwa syo sugum 
anato ben ye mwa napyo sye waii iwa syo sugum nai 
nje mo bur Yudea ne dom. 

3Ré yo, ji syogat Titus si bi yesyim ge we ba ku nin 
subere an ka gri ós nin benbot suk gato ji un nin gum 
mone. Suk gato men un nin gum mone, nin benbot 
sor, nin misyar wa nde, subere yé jam do, men yo ki 
suk su men syokwet sor nde. Ji ki su an ka gri ne mó 
re, sane nin fro sugum tepsu pe gato nin tom ne et. 

#Nin fro sugum ne pe re, sawe ye Makedonia deyo 
si ji sino ba mone ret e ne, ete men me do, nin yo 
fro sugum ne nde yo, bere men damen ndo nde, we 
men ki mó sare do, men onyar kem mo nin wa fro 
sugum ne pe re. Sane nin yo fro nde yo, bere nin 
dakai damen mone dom. 

> Sane anato ji werwa ji syogat ye ka gri ne mu 
nyim wa 6s nin fro sugum mwa gato nin tom ne. 

Sane bere ji do ba kom motu it yo, sugum mwa ne 
kwop pe re. Sane bere yé jam rer do, nin syo sugum 
yo, ye yo wergat nin nde, nin syo su nin mit bariwa 
nde, wo nin syo sugum ne su nin mit iwa sor. 

6 Nin jammo suk gato ji ki ré et, ye gato jan sukjan 
wokgan, bere an ku i-bo wokgan sor re. Ye gato jan 
sukjan mwa yo, bere an ku i-bo mwa dom. Sane dom 
men syo sukwokgan nai ye yi it yo, bere men waii ku 
sukwokgan sor re, wo men syo suk mwa nai ye yi it 
yo, bere men waii ku suk mwa mone o re. 

7 Ye gato syo suk nai ye yi it yo, an syo su an mit 
dik sor, an syo su an bi sukjimnut mwa nde. Ye yi yo 
wergat an, ete an syo suk ne, bere siri re, we Yefun 
Allah bi sukjimnut sye kas subot ye gato syo suk su 
an mit dik si an onyar dik ne sor. 

8Yefun Allah sa, nggiwa An syo suk mwa wai kadit 
suk gato men mit mone, subere suk mwa gato men 
dakai mitmo ne men ku wai kadit ne petok sor. Sane 
bere men ku suk mwa wa men syo nai ye yi gato 
yewa suk. 

2 Tepsu ye krom mo Yefun Allah bi sukdu do, "Yefun 
Allah syo suk mwa gato ndo nai ye gato yewa suk. 
An ben An bi suk-i ne ndo su nje petok sor to kapyo 
mato kapyo." 

10 Yefun Allah gato fro sukjan gro si sugit wa men, 
An dom syo sukjan gro mwa gato men mit mone, An 
ben sukjan ne kom ndo, ete men ku i-gro mwa o mo 
naprut. Sane dom, men ben men bi suk-i ne ndo, 
men iwa syo suk nai nje, bere Yefun Allah syo suk 
mwa gato ndo o nai men satu, tepsu sukjan bo gato 
ndo ne syesyar i-bo mwa o mo naprut. 

1! Yefun Allah anato syo suk mwa neya nai nin 
subere nin waii syo suk mwa su nin mit dik nai ye 

gato yewa suk petok sor. Sane bere men gwat sugum 
mwa gato nin sum wa men syo nai nje mo bur Yudea 
ne. Men gwat sugum mu kom motu sa, bere yé mwa 
un Yefun Allah gum mo suk ne, 

12 we sugum gato nin syo ne, yo ós Yefun Allah bi 
rus-i gato yewa suk sor nde, wo bere ben yé mwa 
neya un Yefun Allah gum mo sukndo gato nin ben 
ne. Bere yé mwa ne un Yefun wokgan dom nde, wo 
mwa ndo nde. 

13 Nin do syo sugum ne mu kom motu it yo, bere 
Yefun Allah bi rus-i mwa mo bur Yudea bes Yefun 
Allah gum kok o re, we an me do, nin sa, nin sibot os 
ndo gato Yesus Kristus kak ne sisu ri-roi. Sane dom, 
bere an bes Yefun Allah gum kok, we nin syo suk 
mwa kadit suk gato nin ku ne dakai yi nai an si ye yi 
neya. 

1#Sane bere an ki suk su Yefun wa nin yo, an 
nutbot nin ndo nde, we an jam do, Yefun Allah bi 
sukjimnut sye kas subot nin mwa wai o re, sane sor 
ben nin mit iwa nin syo sugum mwa yé nai an re. 

15 Sane men un Yefun Allah gum mo sukndo mwa 
gato An dakai syo nai men yi. Suk gato An syo nai 
men, ndo wai teker o re. 

10 1 Ji dakai, gato gum do Paulus, ji kiwa nin 

jammo suk gato ji ki ré et. Ji jam do, yé bok 
yo ki ji gum ibit. Yé bok ne ki do, ji si nin mone yo, 
ji ki ji bi sukdu-i nai nin sisu ji nyu sor, wo ji kem os 
syu kadit nin yo, yé bok ne ki do, ji krom ji bi sukdu-i 
nai nin ne krat yé. Kristus bi sukjimnut-i ndo wa men, 
An ben An bi suk-i ne njep su men, 

?sane ji waii ki ji bi sukdu-i nai nin tepsu Kristus. Ji 
ndek mo nin do, nin ki suk su yé bok yo mone subere 
an yo kiket ji gum o nde. Yé bok ne kiket ji si ye gato 

ben suk su ji sino more do, men ben men bi suk-i 
tepsu yetu mo bur ré ben bi suk-i ne. Sane yé bok 
ne ki men gum ibit mone tó yo, bere ji nuk án kwop 
dek mo án bi sukdu-i ne, wo ji do ba ku nin it yo, ji 
bariwa ji nuk án teker sane. 

3 Sangge, men kem mo bur ré, sarewo yetu ge bok 
yo duwer men yo, men duwer yé bok ne satu tepsu 
yetu gato kem mo bur ré duwer nje nde, wo men 
duwer yé bok ne su Yefun bi os-i ne sor. 

“Yé bok yo duwer men mé yo, men gu yé bok ne su 
sukmise tepsu yetu mo bur ré ben bi suk-i nde. Men 
bi sukmise-i tara kadit yetu mo bur ré bi sukmise-i. 
Men jom Yefun Allah bi sukmise-i gato nggi ete men 
gwa biris bi yekwesu sane sor an yo ndo o nde. Men 
gwa an bi nu gato krat ne mbrur ete mwir-mwar su o 
re. Sukdu gato ye ki duwer Yefun bi sukdu-i su ne yo, 
men gwat Yefun bi sukmise ne ma, men syat sukdu 
ne, ete men bare sukdu ne wé mo nden re. 

“Sukdu gato ye bes kok e, sukduno gato ye ki e ne 
duyawa Yefun Allah bi sukjimnut-i ne yo, men syat 
wé su Yefun bi sukmise-i ne. Men gwat Yefun Allah bi 
sukmise-i tepsu suktinggi wa men ki Yefun bi sukdu-i 
nai nje, subere yé ne win bi sukjimnut-i gato nyim ne 
wé, ete yé ne brek ma ete jammo Kristus et. 

6 Nin jammo Kristus mo suk mwa ne sino orete yo, 
ye gato bariwa jammo Kristus, bere men ben sukye 
nai ye gane mo sukibit gato an ben ne sor. 

7 Nin nutbot sukdu ré sisu ndo et. Nin dakai me mo 
de nden sor nde, wo nin werwa nin jam suk kom mo 
mit et. Yé bok gato nut do, an sa, tepsu ye gato sok 
mo Kristus bi rus-i yo, an nutbot sisu ndo o et. An 
wadigan yo sok mo Kristus bi rus-i nde, wo men dom 
sok mone fe! 


2 Korintus 10 758 


8 Ji dakai un ji dakai mo suktinggi gato Yefun syo nai 
ji dom, ji yo damen nde, we Yefun yo syo suktinggi 
wa ji ben nin ibit su nde, wo Yefun syo suktinggi nai 
ji subere ji nggiwa ji 6s nin onyar kem mo Yefun nggi 
wai o kadit nyim ne re. 

? Sane ji bariwa nin nut do, ji krom surat bok yo 
subere ji ben nin nyu mone, ji bariwa re. 

10 Ye deyo ki do, "Paulus krom bi surat-i ne, an kem 
ko yo, an bi surat ne bi sukdu-i nggi yé re, krat yé re, 
wo an dakai kaim si men more yo, an bi sukdu-i yo 
nggi nde, an bi sukdu-i yo pet mo men mit wokgan 
yo dom nde." 

11 Ye gato ki sukdu ne nutbot sisu ndo et, subere 
an jam do, sukdu gato men krom mo men bi surat 
bok ne sugato men kem os syu kadit nin ne, men do 
ba mone yo, bere men ben men bi suk-i tepsu sukdu 
gato men krom ne sor. 

12 Nin jam yé bok yo gato dakai un an dakai do, 
an sa, ben bi suk-i ne ndo yé yo, men bariwa men 
bes men nggwa kok sagato yé bok ne ben ne. Men 
bariwa men bes men nggwa kok mo suk gato men 
ben ne, tepsu yé bok ne ben, men yo iwa bes men 
gum kok daret sane nde. Yé bok ne dakai un an 
dakai, an watbot suk gato an ben ne, an nutbot suk 
gato an ben ne, ete an ki do, an sa, ben bi suk-i ndo 
wai o re. Sarewo men jam do, an jimgon anato an 
bes an nggwa kok mone. 

13 Men bes men nggwa kok sato an ben ne nde. 
Men yo un men gum mo suk gato ye yi ben mo nat 
yi neya nde, wo men un men gum mo suk gato men 
ben mo nat gato Yefun fro wa men sor re, sato mo 
nin bi nat-i mo kota Korintus. 

14 Sane, men gwat sukdu subot os ndo gato Yesus 
Kristus kak ne, men ki rer nai nin jam mone, anato 
men wali un men gum mone tepsu suk gato men ben 
ne. 

15 Men yo un men dakai mo suk gato ye yi ben mo 
nat gato Yefun Allah fro wa an ne nde. Wo men ben 
suk su nin tepsu pe gato Yefun fro wa men ben suk 
mone. Men bi sukjimnut kem mo nin do, bere nin 
onyar kem mo Kristus nggi wai kadit nyim ne o re, 
subere men ku os wa men duno nin su Yefun bi 
sukdu-i mwa o et. 

16 Sane dom, men iwa men waii mu duno nje subot 
os ndo gato Yesus Kristus kak ne mo buryo-buryo 
dom et. Men bariwa men bes men gum kok mo suk 
gato ye yi ben mo bi nat-i, sane men iwa men mu 
duno nje mo bur yi kadit. 

17 Sarewo ye krom mo Yefun Allah bi sukdu sare do, 
"Ye to iwa bes an gum mo suk gato an ben ne, sa 
ndo sa, an dakai bes an gum sane nde, wo an bes 
Yefun Allah gum kok mo suk gato Yefun ben ne sor." 

18 We sare, ye gato dakai un an dakai yo, Yefun yo 
bes an gum kok nde, wo ye gato Yefun Allah dakai 
un ne sa, bere Yefun bes ye ne gum kok re. 

1 1 1 Ji ki sukdu wokgan ré tepsu ye gato jam nde 

suk, sane nin maskwa ket ji kekro mo sukdu 
ré nde. Nin misyar sukjimnut ibit gato it mo nin mit 
subot sukdu ré yei. 

2Ji mit iwa nin mit dik wa Kristus sor, tepsu Yefun 
Allah mit dik wa nin. Sarewo ben sato ji fro nin tepsu 
nggonnak be gato yo ben siri yo mo nde, orete ji tom 
do, ji syo nin kra su yebris ge dik yo gato gum do, 
Yesus Kristus dakai. 

3 Sarewo ji nokwa sawe yé bok yo ma su bi sukdu-i, 
ete brek nin bi sukjimnut mu nden wé kadit Kristus o 
re, tepsu suga nyim tuya kwis ne meret os wa ben 
kidar Hawa, ete nggon ne brek kadit Yefun Allah bi 
os-i O re. 

4Ji nokwa nin brek kadit Yefun bi os-i, we ji me do, 
nin iwa yé bok yo gato ma ku nin ete duno nin su 
sukdu subot Yefun Yesus gato tara kadit sukdu gato 
men duno nin su ne. Sane dom, ji me do, nin iwa nin 
jammo suktinggi gato tara kadit Yefun Allah Gen bi 
suktinggi gato nin ku kadit men re. Sane o, ji jam do, 
nin iwa nin jammo sukdu gato tara kadit sukdu subot 
os ndo gato Kristus kak gato men ki nai nin jam ne. 

> Sarewo yé bok gato nin bes gum yerasul gato ndo 
wai ne, ji dakai nut do, ji gum-i wok mo bur kadit an 
gum-i nde. 

6 Ye duno ji wa ji ki sukdu mo yé mwa gwem sisu 
ndo ne yo mo nde, wo ji bi sukjimnut ne ko, nin dakai 
jam re. Suk mwa gato ji jam ne, nin dakai me bor mo 
suk mwa ne sino gato men ben su nin mone re. 

7 Ji gwat sukdu subot os ndo gato Yesus Kristus kak 
ne ba wa ji duno nin su sa, ji yo kiwa nin syo suk yo 
nai ji mo ji bi kamba mo nde, wokgan yo dom nde. Ji 
misyar ji dakai ete ji bes nin gum kok wai kadit ji, ete 
mone nin nut do, ji yo ndek suk mo nin nde anato 
ibit, sane nin misyar ji ete nin bes yé bok gane gum-i 
kok wai kadit ji gum-i, bado? 

8 Ji duno nin su Yefun bi sukdu-i sa, ye gato onyar 
kem mo Yefun Yesus mo nu ari bok yo mo pe yi anato 
syo sugum nai ji. Ji yo duno nje mo nu ari bok ne yo 
mo nde to, ji yo bi kamba mone nde, sane ben sato ji 
syimsi suk kadit an anane. Ji ku suk kadit nje mo nu 
ari bok yo anato ji ku os wa ji ma duno nin mone. 

?Sane dom, ji duno nin mone sa, ji da yewa suk, 
sarewo ji yo ndek suk mo nin dom nde. Yé bok yo 
gato onyar kem mo Yefun Yesus gato ma kadit bur 
Makedonia ne, yé bok ne gwat suk gato ji yewa ne 
ma ete syo nai ji. Ji mewa ji nggwa subere ji yo ndek 
sukwokgan kadit nin dom nde. Ji mewa ji nggwa 
Kadit ji ndek suk mo nin, bere ji ben suk sane petok 
sor. 

10 Ji jam Kristus bi sukdu-i gato sangge, sane suk 
gato ji ki ré suksangge anare, bere ji un ji dakai mo 
gato ji yo ndek suk mo nin nde, bere ji un ji dakai 
sane sor yé mwa mo bur Akhaya ne sino jam o re. 

11 Suma ben anato ji yo ndek suk mo nin nde ne? 
Nin nut do, ji bi sukjimnut sye yo kas subot nin nde 
anato ji yo ndek suk mo nin nde, bado? Sane nde, 
Yefun Allah dakai jam ji bi sukjimnut sye kas subot 
nin dakai petok sor. 

12 Sane su kam sari ne ma ji yo ndek suk mo nin 
dom nde, sane sor, subere yé bok gato dakai bes án 
dakai gum yerasul ne yo ku os nde. An dakai un án 
dakai mo suk gato án ben tepsu men, sarewo án yo 
nggiwa án ben suk tepsu ji ben ne nde, án ndek suk 
mo nin wa án dakai, wo ji yo ben sane nde. 

13 Yé bok gane, Yefun Allah yo syogat an ma kibot 
Yesus Kristus bi sukdu-i nde, an tepsu yerasul gato 
sangge nde, wo an dakai ben an nggwa tepsu ye 
gato Yefun Allah syogat ma ki subot Kristus bi sukdu-i 
ne sor re, an werwa an ben kidar nin sor. 

14 Men yeket suk gato an ben ne nde, we biris 
bi yekwesu dakai ben nggwa tepsu Yefun Allah bi 
malaikat gato ben Yefun bi suk-i ri-roi ne re. 

15 Sane biris bi yekwesu bi pakwerut-i do ben 
nggwa tepsu Yefun Allah bi pakwerut-i gato ben suk 

tepsu Yefun mitit yo, men yeket dom nde. Biris owa 
ben nggwa sane mo re. Kom mo rut sa, ye gato ben 
nggwa kidar nje ne, bere an ku sukye tepsu sukibit 
gato an ben ne. 

16 Ji ki sukdu re wam dik yo o et: nin nut mo ji do, 
ji ré ye gato jimgon nde. Wo nin do nut mo ji do, ji 
jimgon it yo, ndo dom, nin nut sane sor, subere ji ku 
os wa ji dakai un ji dakai mo sukwokgan yo o et. 

17 Sukdu gato ji ki ré, ji yo ki tepsu pe gato Yefun 
Allah syogat ji ki ne nde, wo ji ki ji bi sukdu-i ré tepsu 
ye gato jimgon subere ji dakai un ji dakai wokgan et. 

18 Yé mwa dakai un an dakai tepsu yetu mo bur ré 
ben ne, sane ji waii un ji dakai wokgan tepsu yé mwa 
neya dom et. 

12 Nin dakai nut mo nin nggwa do, nin sa, nin jam 
suk mwa, ondewo nin yo jam suk kom mo pe yo nde! 
Nin jam suk nde anato nin iwa yé bok gato jam nde 
suk ma duno nin re. 

20 Nin iwa yé bok gato ma daret ne ben nin tepsu 
an bi pakwerut, nin yo bariwa nde. Nin iwa yé bok 
gato ma daret ne ben kidar nin e, an ben nin nyu e, 
an dakai nai nin bi suk e ne, nin yo bariwa an mo 
nde. Nin iwa an bes nggwa kok, ete an ben sukye nai 
nin ket kwayo-kwayo, nin yo bariwa an mo nde. 

21 Men yo nggiwa men ben sukibit tepsu yé bok 
gane ben nai nin nde! Men yo nggiwa nde, nin gendo 
ji damen, we men yo nggi nde bado? Mo nde! Suk 
gato ye yi dakai un an dakai mone, bere ji dom yo 
nyuwa nde, wo ji waii un ji dakai tepsu yé gane dom 
mo et. (Mban! Ji ki ji bi sukdu-i tepsu ye gato jimgon 
anare.) 

22 Yé ne, ye Ibrani bado? Ji ré, ye Ibrani dom. Yé 
ne, ye Israel bado? Ji ré, ye Israel dom. Yé ne, bi 

amui mo Abraham bado? Ji ré, bi amui mo Abraham 
dom. 

23 Yé ne, Kristus bi pakwerut-i bado? Ji ré, Kristus 
bi pakwerut-i dom, sarewo ji ben ji bi suk-i ndo wai 
kadit yé mwa ne o re. (Mban! Ji ki ji bi sukdu-i ne 
tepsu ye gato jimgon ko ré go!) Sarewo ji samok wa 
ji ben suk mwa wai kadit yé bok ne o re. Ji ré anato 
ye sok mo sel wam bok yo mó re, mwa wai kadit án 
o re. Ye kwam kete is ji wam bok yo mó re, mwa wai 
Kadit án o re. Ji ré anato ku sukye mwa wam bok yo 
mó re, karowa ji kwop rok. Ji ku sukye mwa wai kadit 
án o re. 

24Ye Yahudi but ji, án kwam ji wam musyu gri sop 
musi. An but ji ete kwam ji sane wam mumek it. 

25 Sane dom, ye Roma gwa ji su kwekoi wam gri mó 
re. Ye am ji su jok dom wam dik yo mó re. Ji simo 
kapal ete kapal ne det, kru su ji mo sem wam gri yo 
mó re. Wam dik yo kapal kru su ji, ete kam dik noru 
dik ji dakai nor mo sem gun ne sor, orete ye yo ma 
nai ji. 

26 Ji mu kom mo peyo-peyo mwa yé re. Ji mubot 
pe mwa ne gat sa, ji ku sukye ndo nde. Ji ku sukye 
mo syur syé e, ji ku sukye mo ye gato ma gwa ji ete 
syimsi ji bi suk e, ji ku sukye mo ji dakai bi nje-i, ye 
Israel si yewis yi neya sino e, ji ku sukye mo kota mit 
e, ji ku sukye mo nden e, ji ku sukye mo sem e, ji 
ku sukye mo nje gato ben nggwa tepsu ye gato ben 
Yefun Allah bi suk-i, ondewo yé ne mit-i tara re e ne. 

27 Ji samok wa ben suk, ji wergat ji nggwa, ji ben 
suk noru nombrak sor, ji yo ndo o nde, ji yo sem ri 
nde, ji on de, ji sosa, ji yo git sugit ri dom nde, ji 
yewa sugit, ji yewa san, ji dot, we ji ku nat yo wa ji 
sem mo nde. 

28 Ji yo ku sukye mwa ne sor nde, wo kamdik-kamdik 
ji bi sukjimnut waiyu mo yé gato onyar kem mo 
Yefun Yesus mo nu ari mwa ne sino, ji nutbot os yo 
sa u subere ji mewa yé mwa ne sisu ndo et. 

22 Yetu ge dik yo mone do, kaim rere yo, bere ji 
nutbot ye ne sane sor ji kaim rere dom. Suk yo tik 
yetu ge dik yo o ges mo os siri ete an ku sukye mone 
it yo, bere ji bi sukjimnut kas bot ye ne mo sukye 
gato an ku ne ndo nde. 

30 Sane ji ki subot suk gato ji un ji gum su ne it yo, 
bere ji ki sukdu subot ji dakai subere nin jam do, ji ré 
ye gato yo nggi nde. 

31 Ji yo kidar nde, Yefun Allah, men bi Yekwesu gato 
Yesus Kristus bi Ai ne, men bes An gum kok petok 
sor to kapyo mato kapyo. Yefun Allah ne sa, jam ji 
kom mo mit re. An jam do, ji yo kidar nde. 

32 Ji ki sukdu subot tomgato ji kem mo kota 
Damsyik. Sugane ji yo nggi o nde. Ji kem mo kota 
Damsyik mit sa, yesu gato yeraja Aretas bes wa jom 
nje mo kota ne, yesu ne syogat bi yesukmise mewa 
kota ne bi ros syo subere ji do wai ket pe ne it yo, 
yesukmise ne but ji mone. 

33 Sarewo ji bi yesyim bok ji mo syu bo gato sye, 
ete an sa ji is su syu bo ne is ket ros wak mo pe yi 
mu kom mo kota de nden, sane yesukmise ne yo 
ku os wa but ji nde. Sane ji ki sukdu subot ji dakai 
subere nin jam do, ji ré ye gato yo nggi nde. 

1 2 1Ji dakai un ji dakai mo tó. Ji dakai un ji dakai 

yo 6s ji nde, sarewo ji iwa ji krom sukdu subot 
suk gato Yefun Allah kadum rer nai ji tepsu ji semda 
ku suk ne. Suk ne sor nde, wo Yefun Allah ben ji 
dakai jam suk rer mo ji dakai dom re. 

2 Ji dakai jam ye Kristen ge dik yo, suga tahun 
musyu dik sop at nyim ne, an it mu mo gu kom mo pe 
gato kok wai o re. (Ji jam nde, an kaim sangge anato 
it mu mo gu bado, an me suk ne tepsu an semda ku 
sor bado, ji jam nde wa, wo Yefun Allah sor ete jam.) 

3 Ji ki wam dik yo o et, ji jam do ye gare, sangge mu 
kom mo Yefun Allah bi pe gato ndo ne, orete an ma 
o re. (An kaim sok mone bado, an me pe ne tepsu an 
semda ku bado, ji dakai jam nde wa, wo Yefun Allah 
sor ete jam.) 

“Mo Yefun Allah bi nat-i gato ndo mo gu ne, ye 
gare jam sukdu subot sukyo-sukyo, sukdu ne kru 
teker, bere ye yo nggiwa ki sukdu ne su yetu mo bur 
ré bi a-i yo mo nde. Sukdu ne, Yefun Allah dumik wa 
ye ne, subere an yo kibot o nde. 

> Ji dakai un ye gato ku sukdu ne mo gu, ji nut do, 
ye ne sa, ku suk gato ndo wai, wo ji dakai sor yo un 
ji dakai mo suk yo nde. Ji yo ki subot ji dakai subere 
ye un ji nde, wo ji ki subot ji dakai subere ye jam do, 
ji ré anato ye gato ben bi suk-i yo nggi nde. 

6 Ji iwa ji dakai ki subot ji dakai subere ye un ji gum 
yo, bere ji yo ki subot ji dakai tepsu ye gato jimgon 
kibot suk nde, wo bere ji kibot suk gato ji dakai ben 
ne ri-roi sor. Sarewo ji mewa ji nggwa kadit ji ki subot 
suk gato Yefun kadum nai ji tepsu ye gato it mu mo 
gu ne ku, sawe yé bes ji gum kok daret mone. Ye bes 
ji gum kok daret tepsu suk gato ji ben e, suk gato ji 
ki e ne sa, ndo anane, sarewo ye bes ji gum kok wai 
kadit ne, bere ji bariwa re. 

7 Sarewo ji ku sukye mo ji kaim tepsu jak gato wai 
ji ete ngga mo ji ku ne it, subere ji yo bes ji nggwa 
kok teker mo suk mwa gato ndo wai gato Yefun Allah 
kadum rer nai ji ne nde. Sukye gato ji ku ne tepsu 

biris bi yekwesu bi kwesukwam gato an kwam ji su 
ne, subere ji mit at teker eta nde. 

8 Ji ndek mo Yefun Allah su ji mit dik si ji onyar dik 
sor kom mo wam gri subere An nai sukye gato tepsu 
jak ne wé kadit ji, 

ware, Yefun Allah yo nai nde, wo Yefun ki do, 
"Bere Ji dakai mewa nan sor, tep it anane. Mo sukye 
gato nan ku sane sor nan yo nggi o nde yo, bere Ji bi 
suktinggi bor sye kas subot nan mone o re." Sane ji 
iwa ji ki subot pe gato ji yo nggi nde, we ji jam do, 
bere Kristus bi suktinggi bor sye kas subot ji mone o 
re. 
10 Sane anato mo pe gato ji yo nggi nde, bere 
Kristus bi suktinggi bor mone to. Ji ben Kristus bi 
suk-i yo, ji iwa ji ku sukye mone, ji iwa yé kabor ji 
gum ket kwayo-kwayo e, ji ku sukye e, yé werwa yé 
gu ji mo Yefun Allah bi suk-i e, ji yewa sukyo-sukyo e 
ne. Mo sukye bok ne, ji yo nggi o nde yo, bere Kristus 
bi suktinggi bor sye mone, ete ben sato ji nggi wai 
kadit sukye gato ben ji rere ne o re. 

11 Mban! Ji ki ji bi sukdu-i tepsu ye gato jimgon ne 
it anare. Nin ye Korintus gwawa ji gum ne sa, bere ji 
yo krom sukdu daret sane nde. Nin un ji gum wokgan 
mo sa, sarewo yé bok yo gato gwat bi sukdu-i ma 
ne, nin dakai bes yé bok ne gum kok daret, orete 
nin kendo yé bok ne gum yerasul gato ndo wai o re! 
Sarewo nin nutbot ji sisu ndo et, ji gum-i da wok mo 
bur, sarewo ji gum-i yo wok mo bur wai kadit yé bok 
gane gum-i ne nde, an ben an bi suk-i yo ndo wai 
kadit ji mo nde re. 

12 Ji si nin kem mone sino sa, nin dakai me suk mwa 
gato ji ben su nin re, nin dakai me su nin gro re. Mo 
suk mwa ne ji kadum Yefun bi suktinggi bor wa nin 

dakai me. Ji ben Yefun Allah bi suk-i mwa gato ben 
nin yeket, ji ben suk mwa gato nin nutbot ware, nin 
yo jam kom mo koirut nde. Suk mwa gato ji wergat ji 
nggwa wa ji ben ne nin dakai me re. Sane nin jam 
do, ji sa, ji anato yerasul gato sangge, we yerasul sor 
ete ben bi suk-i sato ji ben ne. 

13 Suk sato suma anato ji ben mo nu ari yi ne, ete ji 
yo ben su nin nde ne? Ji ben suk tepsu yerasul mo 
nu ari bok ne sino, wo suk dik sor anato ji yo ndek 
sugum mo nin nde. Ji yo ndek sugum mo nin nde 
anato nin nut do, ji ben suk gato ibit anane bado? 
Mban! Ji dakai ben suk ne ibit re anane! Sane nin 
misyar sor, nin maskwa ji o nde, nin nutbot suk ne o 
nde. 

14 Ji fro wa ji ba ku nin su nap dogri anare. Ji do ba 
yo, bere ji yo ndek suk mo nin nde re. Ji yo ba wa ji 
ndek suk mo nin nde, wo ji ba ku nin subere nin kak 
nin mit wa ji et. Ji iwa ji tepsu nin bi yenggras, ete ji 
ós nin mo suk gato nin yewa ne. Sane nin yo meret 
suk wa syo nai ji nde, we sare, pa wokgan yo syeret 
suk wa syo nai bi yenggras nde, wo yenggras anato 
6s an bi pa sor. 

15 Sane anato ji mit iwa ji syo ji bi suk mwa ne sino 
wa ós nin sor, or o ji bi ji nggwa wa nin dom. Ji bi 
sukjimnut sye kas subot nin ndo nde, wai kadit nin 
bi sukjimnut kas subot ji ne o re. Sane anato nin bi 
sukjimnut kas subot ji yo sye mone o nde anato ndo 
bado? Sane nde! Nin bi sukjimnut sye kas subot ji 
dom ete ndo. 

16 Ji si nin mone, nin jam do, ji yo ndek suk mo nin 
mo nde, nin sino jam ware. Sarewo ji jam do, yé bok 
yo ma kiket ji gum mone do, ji yo ndek sugum mo 
nin nde anato mone ji meret os wa nin ko ne. Yé bok 

ne ki do, ji kidar nin mone, ben sato ji ré bus wa nin 
yé mó, subere nin ku sukye mo koirut, ete ri ma nin 
syo suk mwa nai ji o re. 

17 Ji ben suk ne mo u ne? Yo mo nde! Ji meret os 
wa ku suk mo nin yo mo nde. Ji meret os wa ku suk 
anato ji syogat ye yo ba ku nin ndek suk mo nin 
mone bado? Mo nde! 

18 Ji syaugat Titus si ye Kristen yi ge dik yo gato 
tepsu men bi nji, an we ba ku nin mone, ete Titus 
meret os wa ku suk yo kadit nin bado? Yo mo nde, 
we ji si Titus, men ka we bi sukjimnut-i ne dik mo 
suk gato men ka we ben ne sor, men ka we ki men 
bi sukdu-i ne tepsu yu, yo tara kadit yu mo nde re. 
Men ka we yo iwa ndek sugum mo nin mo nde. 

19 Ji bi nji, ji bi nyanggon gato ji jimnotku, mo suk 
mwa gato men krom mo surat ré, nin nut do men 
anato gwawa men gum bado? Sane nde, wo men 
krom men bi sukdu-i ne, Yefun Allah sor dakai jam 
suk mwa gato men krom ne, men krom tepsu Kristus 
mit re. Suk mwa gato men krom ré, men krom subere 
nin onyar kem mo Yefun nggi wai kadit nyim ne o re. 

20 Ji nokwa sawe, ji ba ku nin yo, nin ben nin bi suk-i 
tara kadit pe gato ji mit iwa ne, ete bere ji dom ben ji 
bi suk-i tara kadit pe gato nin mit iwa ne. Ji nokwa 
sawe, ji ku nin yo, nin ben nin bi suk-i sato ré: nin ki 
suk ot is yu e, nin maskwa ket yu mo sukndo gato 
nin deyo ku e ne, nin on sa ket yu ete nin ben sukndi 
e, nin brek nden we e, nin ki yu ket kwayo-kwayo, 
nin ki sukwok mo yu e, nin bes nin nggwa kok e, nin 
ba daret ete ben yé mwa gato sum ne nalar e ne. 

21 Ji nokwa sawe, ji do ba ku nin yo, bere Yefun 
Allah ben ji damen mone. Ji nokwa sawe, ji do ba ku 
nin yo, bere ji wo subot nin yé mwa gato nyim ne 

ben sukibit, wo su ré, án yo kwet kadit sukibit ne mo 
nde tó, wo sukibit ne kas tó sato ré: án da bro wa án 
ben sukdaret ket án ¡ e, yebris si nggon iwa ben siri 
su yu daret e, án ben suk siri dakai daret bu e ne sor. 
13 1Ji do ba ku nin o it yo, wam dogri it anare. 

Ji ki sukdu nai nin wam dik e, wam we e ne 
yo tep nde, wo wam gri sa, bere nin jam do, sukdu 
gato ji ki ne sangge it, tepsu ye krom mo Yefun Allah 
bi sukdu sare do, "Yetu ge we yo, ge gri yo, do me 
suk gato ye yi ben ne su án gro, orete yé bok ne do 
ma ki sukdu tepsu yu subot suk gato ye ne ben it yo, 
sukdu ne sangge it anane, suk gato ye ndak ye ne 
gum mone, ye ki sangge it anane." 

2 Ji ba ku nin wam kedowe sa, ji ki kom mo sukibit 
gato nin ben ne it. Ji ki suknapa wa nin mó re. Or o, ji 
kem os syu kadit nin sa, ji bi surat ma tepsu suknapa 
wa nin wam dik yo o. Sane, ji do ba wam dik yo o it 
yo, yé gato yo jambot suknapa gato ji ki ne nde, bere 
ji syo sukye nai án sino. Yé gato ben sukibit suga 
nyim si yé gato ben sukibit wari ré dom, yé bok ne 
sino, ge dik yo titi fro kadit ji mo nde. 

3 Sane ji do ba mone yo, ji syo sukye nai an, subere 
nin jam rer do, sangge, Kristus bes ji gum yerasul wa 
ji ki An bi suktaru nai nin jam. Ji syo sukye nai nin yé 
bok ne, ji ben suk tepsu Kristus mone. Kristus yo ben 
An bi suk-i rere nde, wo An ben An bi suk-i nggi, An 
bi suktinggi bere bor su kam gato bere ji syo sukye 
nai nin ne. 

“Ye mban Kristus mo kwesukwin sa, An kaim yo 
nggi nde, sarewo su ré, Yefun Allah bi suktinggi bor 
mo Kristus anato Kristus mbau satu anare. Sane 
dom, men yé gato si Kristus tepsu dik, men kem mo 
bur ré, men kaim yo nggi nde dom, wo Yefun Allah bi 

suktinggi bor mo men anato ben men nggiwa men 
ben Kristus bi suk-i su nin mo bur re to. 

> Nin dakai ndobot nin dakai mó et, sare do, nin 
ben nin bi suk-i tepsu ye gato onyar kem mo Kristus 
bado, nde, e? Nin onyar kem mo Kristus sisu sangge 
yo, Kristus dakai kem mo nin mit si nin onyar ne it. 
Sarewo nin yo onyar kem mo Kristus sisu sangge nde 
tó yo, bere Kristus yo kem mo nin mit si nin onyar 
nde tó. 

6 Ji kwabom kam mo nin do, nin dakai me mo suk 
gato men ben ne anato nin jam do, sangge, Kristus 
kem mo men mit si men onyar it. 

7 Sane men ki suk su Yefun Allah subere An ós nin 
subere nin ben suk gato ibit ne o nde. Men benadi 
subere yetu un men gum mo suk gato men ben ne 
nde, wo men benadi subere nin ben nin bi suk-i ndo 
petok sor. Kapre men duno nin sisu ndo e, men yo 
duno nin sisu ndo nde e, suk yo nde, wo men iwa nin 
ben nin bi suk-i ndo sor. 

8Men duno nin yo, men ben suk yo gato wai mo 
sukdu gato sangge ne nde, wo men werwa men ben 
men bi suk-i tepsu sukdu gato sangge sor. 

2 Men yo nggi nde, wo nin do nggi yo, men mit iwa 
mone. Men ki suk su Yefun Allah wa nin subere nin 
ben suk gato ibit saga nyim ne o nde, wo men ki suk 
su Yefun subere nin ben nin bi suk-i mwa ne ndo sino 
sor, kwa yo gwet mo nde. 

10 Ji kem os syu kadit nin to yo, ji krom surat ré ba 
nyim subere ji do ba ku nin mone it yo, ji yo mitwa 
ji ki sukdu ot nai nin su suktinggi gato Yefun Allah 
syo nai ji nde, we suktinggi ne, Yefun Allah syo nai ji 
subere ji ós nin onyar kem mo Kristus nggi wai kadit 

nyim ne o re. Yefun yo syo suktinggi ne nai ji wa ji 
ben nin ibit su nde. 

1131 bi nji ji bi nyanggon ji bi sukdu tut more, ndo 
mo nin sor. Ji bi sukdu kwa gato wari anare: nin 
werwa nin ben nin bi suk-i mwa ne ndo sino sor. Nin 
jambot sukduno mwa gato ji krom mo surat ré tepsu 
suknapa wa nin pe et. Nin sino mone bi sukjimnut dik 
tepsu yu et. Nin kem ndo su yu sor. Nin ben suk bok 
gare sane bere Yefun Allah gato bi sukjimnut sye kas 
subot men ete uttok men sino ne, bere Yefun sisu nin 
petok sor. 

12 Men ku yu it yo, men i yu tepsu men yedik mo 
Yefun Allah bi rus-i. Yé mwa gato sok mo Yefun Allah 
bi rus-i more sino ki ndo mo nin. 

13 Men bi Yekwesu Yesus Kristus ete mewa nin. 
Yefun Allah ete uttok nin. Yefun Allah Gen ete sisu 
nin sino petok sor. Ndo mo nin sor, kadit Paulus 

14(13:13) 


Galatia 


1 1 Ji gato gum do Paulus anato krom surat ré wa 
nin yé gato onyar kem mo Yefun Yesus mo bur 
Galatia. Yetu yo syogat ji mu duno nje subot Yesus 
Kristus nde. Ji dakai ré, yetu yo bes ji gum yerasul 
nde, wo Yesus Kristus si men bi Ai, Yefun Allah gato 
sun Yesus Kristus kadit sukkwop anato bes ji gum 
yerasul. Ji si ye Kristen yi gato si ji kem more ki ndo 
mo nin ye Galatia gato onyar kem mo Yefun Yesus 
ne sino. 

2(1:1) 

3 Men bi Ai, Yefun Allah si men bi Yekwesu Yesus 
Kristus ete mewa nin. Yefun Allah si Yesus Kristus ete 
uttok nin petok sor. 

“Yesus Kristus bi An nggwa kwop wa tot sukibit 
gato men yetu ben ne wé re, tepsu pe gato men bi 
Ai, Yefun Allah, imo ne. Sane su ré An nai men kadit 
os ibit gato jom men mo bur ré ne. 

> Sane men bes Yefun Allah gum kok su kapre to 
kapyo sor mato kapyo. Sangge. 

6 Ji yeket nin, we nin misyar Yefun Allah bi os-i gato 
An fro wa nin mo suk gato Yesus Kristus ben ne. Nin 
dakai yo ben suk yo nyim wa Yesus Kristus yo mo 
nde, wo Yesus Kristus dakai bi nggwa wa men, ete 
Yefun Allah kendo nin sibot os ndo gato An kak ne. 
Sane, suma ben anato nin misyar Yefun bi os-i ne? 
Nin brek kadit sukdu gato ndo, ete nin jammo sukdu 
yi gato tara o re. Sukdu yi gato yé bok yo ma ki ne 
nin nut do ndo, 

7 sarewo sukdu ne yo ndo mo nde. Yé bok ne duno 
nin su an dakai bi sukdu-i gato siri kadit Kristus bi 
os-i gato Yesus Kristus kak wa men sok mo Yefun 
Allah bi rus-i. Yé bok ne kidar nin do, an bi sukdu-i 
ne tepsu Kristus bi sukdu-i, wo yé bok ne bi sukdu-i 
tara re, sane anato an ben nin nalar o re. 

8Men deyo e, malaikat e ne do ma kadit gu, ete ki 
bi sukdu-i tara kadit Yesus Kristus bi sukdu-i gato 
men duno nin su ne yo, sa ndo sa, Yefun Allah ete 
syo sukye nai ye ne mo bot gesyos sor. 

?Sukdu ré men ki nai nin mó re. Su ré ji ki wam dik 
yo o sare do, ye to duno nin su sukdu yi gato tara 
kadit Yesus Kristus bi sukdu-i gato nin onyar kem 
mone, Yefun Allah ete syo sukye nai ye gato ki bi 
sukdu-i sane mo bot gesyos sor. 

10 Sane ji ki ji bi sukdu-i wa meret os subere yetu 
iwa ji bado? Sane nde re, wo ji ki ji bi sukdu-i subere 
Yefun Allah iwa ji sor. Ji krom sukdu wa tik yetu mit 
subere yetu mit iwa ji bado? Nde re. Ji do ki sukdu 
subere yetu iwa ji yo, ji tepsu Kristus bi pakwerut 
nde. 

11 Ji bi nji, ji bi nyanggon, sukdu subot os gato 
Yesus Kristus kak wa men yetu ne anato ji duno nin 
su ne. Sukdu ne ma kadit yetu nde. 

12 Yetu yo ki sukdu ne nai ji jam dom nde. Yetu ge 
dik yo duno ji su dom nde, wo Yesus Kristus dakai 
kadum sukdu ne rer nai ji dakai jam. 

18 Ji ré, nin dakai jam re. Suga nyim neya ji sok mo 
ye Yahudi bi agama. Sugane ji ben sukye ndo nde 
nai yé gato onyar kem mo Yefun Yesus. Ji werwa ji 
ben sukye nai yé gato simo Yesus Kristus bi sukdu-i, 
subere an bare Yesus Kristus bi sukdu-i ne wé. 

14 Sugane ji dakai anato jam suk mwa mo ye Yahudi 
bi agama. Ji jam suk mwa wai kadit ye yi gato ti sos 
tepsu ji. Ji ré anato iwa sukduno gato men bi amui 
duno men su ne wai o re. 

15 Sarewo ji bi im yo kem su ji nde tó, Yefun Allah 
bes ji wa ji ben An bi suk-i it, ji yo ben suk yo nyim 
wa An nde, wo Yefun Allah dakai bes ji yi wa ji ben 
An bi suk-i. 

16 An kadum An bi Gan nai ji, subere ji ki sukdu 
subot os ndo gato An bi Gan kak ne nai yewis yi neya 
jam. Sugane ji yo mu meret ye yi yo o wa duno ji 
nde. 

17 Ji yo mu me yerasul gato Yefun Yesus bes nyim 
kadit ji mo Yerusalem dom nde. Wo ji mu mo bur 
Arab. Or o ji satu ma mo kota Damsyik. 

18 Tahun gri, orete ji mu mo Yerusalem wa ji ku 
Petrus. Ji si an kem mo an bi nu sor kom mo kam 
musyu dik sop mek rek. 

19 Sugane ji ku men bi Yekwesu Yesus Kristus ne bi 
nji gato gum do Yakobus sor re. Ji yo ku yerasul yi 
neya nde. 

20 Suk gato ji krom ré sangge, ji yo kidar nde, Yefun 
Allah dakai jam re. 

21 Or o ji mu mo bur Siria si bur Kilikia. 

22 Sugane ye gato onyar kem mo Yesus Kristus gato 
kem mo bur Yudea, ye mwa ne yo kuji gro mo nde 
to, ye jam nde ji. 

23 Sarewo yé mone dakai jam sukdu gato yé ki 
subot ji, sare do, "Ye gato ben sukye nai men suga 
nyim neya, ré ne an brek ma, an duno nje su sukdu 
subot Yesus Kristus gato nyim ne an duwer men 
mone o re." 

24 Yé mo bur Yudea ne jam sukdu gato ye ki subot 
ji sa, yé bes Yefun Allah gum kok mone re. 

2 1 Ji ku Petrus mo Yerusalem, or tahun musyu dik 
sop at o, ete ji si Barnabas mu mo Yerusalem o. 
Sugane Titus si dom. 

2Yefun Allah kadum rer nai ji do, An syogat ji mu 
mone anato ji mu ne. Ji si yé bok gato gum yekwesu 
ne sum dor kadit ye yi neya, ete ji ki rer subot os ndo 
gato Yesus Kristus kak ne. Ji ki rer subot sukdu gato 
ji duno yewis yi neya su ne. Ji ki rer wa yekwesu bok 
ne jam, sawe ji bi sukdu-i napyo siri kadit yekwesu 
bok ne bi sukjimnut-i, wo sukdu ne tepsu an mit re, 
yekwesu ne yo duwer ji mo nde. 

3Titus gato si ji ré, kapre an ye Yunani gato yo 
simo sunat nde, yekwesu mone yo wergat Titus wa 
ye bisunat an dom nde. 

“Sarewo ye deyo werwa ye bi sunat Titus. Yé ne 
ben kidar do, an si men ye gato onyar kem mo 
Kristus tepsu dik sino, sarewo an mit-i tara kadit men 
mit-i re. an syeret os wa jam suk gato men ben ne 
kom mo mit. Men yo jambot sukduno gato rok ne 
o nde, we men sok mo Yesus Kristus bi rus-i. Sane 
an syeret os wa jam suk gato ben anato men yo 
jambot sukduno gato rok ne o nde. Yé ne iwa meret 
os subere tik men sino brek satu ma tepsu pakwerut 
wa sukduno rok ne o re. 

?Sarewo men yo iwa jammo an bi sukdu-i wokgan 
yo dom nde. Men wergat men nggwa subere men yo 
fros sukdu rok si sukdu gato sangge subot os ndo 
gato Yesus Kristus kak ne nde, subere sukdu gato 
men duno nin su ne sangge sor, kwa wokgan gato 
siri yo mo nde. 

6 Ji mu ku yekwesu bok gane mo Yerusalem sa, ji yo 
bes yekwesu ne gum kok teker nde, ji yo nutbot an 
gum teker nde. Yefun Allah dom, An yo bes yekwesu 
ne gum kok mo suk gato yetu me mo de nden ne 
dom nde. Yekwesu bok gato sum mone jam ji bi 
sukdu-i, ete an yo duwer ji mo sukdu kwa dik yo dom 
nde, wo yekwesu ne imo. 

7 Yekwesu ne yo duwer ji mo nde, wo mone an jam 
do, Yefun Allah anato bes ji wa ji mu ki sukdu subot 
os ndo gato Yesus Kristus kak ne nai yewis yi jam, 
sato Yefun Allah dakai bes Petrus wa mu ki subot 
sukdu ne nai ye Yahudi. 

8Sane Yefun Allah syo suktinggi nai Petrus, subere 
Petrus mu ki An bi sukdu nai ye Yahudi. Yefun Allah 
bes an gum yerasul wa ye Yahudi. Sane dom, Yefun 
Allah waii syo suktinggi nai ji, subere ji mu ki An 
bi sukdu nai yewis yi neya. Yefun Allah bes ji gum 
yerasul wa yewis yi. 

?Ye gato ye bes gum yekwesu mo nu ari, an ka gri 
gato gum do Yakobus, Petrus si Yohanes, an ka gri 
jam do, Yefun Allah bes ji wa ji ben Yefun bi suk-i 
sane anato an ka gri jom syim su ji si Barnabas, we 
an ka gri si men ka we tepsu dik wa men sino ben 
Yefun bi suk-i. Sukdu gato men kibot ne, men sino 
imo, sare do, an ka gri ne mu duno ye Yahudi, wo ji 
si Barnabas mu duno yewis yi. 

10 Sukdu kwa dik yo o gato an ka gri ki nai men 
anare, men napawa men ós ye gato yewa suk petok 
sor. Ji dom mit iwa ji ós ye gato yewa suk wai o re. 

11 Petrus ma ku ji mo kota Antiokhia sa, ji duwer an 
mo suk gato an ben mone, we sangge suk gato an 
ben ne ibit re. 

12 Tomgato Yakobus bi nje-i yo ma nde to, Petrus si 
yewis yi git sugit sino. Petrus si yewis yi kamo sino, 
wo Yakobus bi nje-i ne ma kom mone sa, Petrus brek 
nden we o re. An yo karowa yewis yi ne o nde, we 
an nokwa Yakobus bi nje-i gato ma ne. An nokwa 
Yakobus bi nje-i gato bi sukjimnut sare do, yewis 
yi gato simo Kristus it yo, ye bisunat, ondeyo men 
karowa yé ne nde. 

13 Ye Yahudi ge bok yo dom brek nden we sato 
Petrus ben ne, sane sor os ibit ne walii farket 
Barnabas dom. 

14 Ji do me suk gato Petrus si ye Yahudi gane ben 
ne siri kadit Yesus Kristus bi os-i sa, ji ki Petrus mo yé 
mwa gwem do, "Nan ye Yahudi, sarewo nan misyar 
ye Yahudi bi sukduno-i, ete nan ben suk tepsu yewis 
yi o re. Suk gato nan ben ne da ndo, sarewo suma 
ben anato nan wergat yewis yi brek ma ete jammo 
ye Yahudi bi sukduno-i gato nan misyar wé ne?" 

15 Men bi amui, yewis ye Yahudi. Men ye Yahudi nut 
do, men yo ben sukibit mwa teker sato yewis yi ne 
nde. 

16 Men da ben sukibit yo mwa mo nde, sarewo men 
ben suk tepsu ye Yahudi bi sukduno-i gato Musa 
krom ne, bere men yo ku os wa Yefun Allah nai men 
gum sok mo An bi rus-i nde. Wo men onyar kem mo 
Yesus Kristus sa, bere Yefun Allah nai men gum sok 
mo An bi rus-i it. Sane su ré, men dakai dom, men 
onyar kem mo Yesus Kristus ne it, sane Yefun Allah 
nai men sok mo An bi rus-i re, we men onyar kem 
mo ye Yahudi bi sukduno-i nde, wo men onyar kem 
mo Yesus Kristus sor, we sare, ye gato werwa benbot 
ye Yahudi bi sukduno-i sor re, bere ye ne yo ku os 
nde, yetu ge dik yo dom nde. 

17 Men onyar kem mo Yesus Kristus, ete mone 
Yefun Allah nai men sok mo An bi rus-i. Sane men do 
ben suk yo gato ibit mó tó yo, Yesus Kristus anato 
syokom men ben sukibit ne tó, bado? Nde re! 

18 Ji do bes ye Yahudi bi sukduno-i gato ji misyar ne 
satu o yo, bere mone yé jam rer do, ji anato ye gato 
ben suk siri kadit Yefun mit it anane. 

12 Wo ye Yahudi bi sukduno ré, ji yo jom o nde. 
Sukduno ne ben sukye wa ji sane sor, su ré ben sato 
ji kwop kadit sukduno ne re. Su ré sukduno ne yo jom 
ji o nde, sane ji ku os wa ji ben suk wa Yefun Allah. 

20 Ben sato ji si Yesus Kristus kwop sino mo 
kwesukwin it. Sane ji dakai anato kem ré nde, wo 
Yesus Kristus anato kem mo ji mit. Ji onyar kem mo 
Yefun Allah bi Gan gato bi sukjimnut sye kas subot ji 
ete bi An nggwa kwop wa ji anato ji nggiwa ji kem 
mo bur ré re. 

21 Ji yo misyar os ndo gato Yefun Allah fro wa men 
yetu nde. Yefun Allah dakai syogat An bi Gan ma wa 
men, men yo ben suk yo nyim wa An nde. Sane men 
nut do, men jammo ye Yahudi bi sukduno-i anato 
Yefun Allah nut mo men do, men sa, tep wa An nai 
men sok mo An bi rus-i ne yo, bere siri re. Men do 
sok mo Yefun Allah bi rus-i mo suk gato men ben 
tepsu ye Yahudi bi sukduno-i ne yo, Kristus ma kwop 
wa suma ne? Men yo mitmo An nde fe! 

1 Nin ye Galatia jimgon! Je u anato ben kidar nin 

anato nin jimgon teker sare ne? Ji dakai ki sukdu 
subot Yesus Kristus kwop mo kwesukwin ne, ji ki rer 
wa nin dakai jam mo re. 

2 Sane ji iwa ji ndo nin subot kwa dik yo sare do, nin 
ben suk sato suma anato Yefun Allah Gen bok nggwa 
mo nin ne? Nin nutbot sisu ndo et. Nin ben suma 

ne? Nin wergat nin nggwa wa nin benbot ye Yahudi 
bi sukduno-i bado? Sane nde re. Nin onyar kem mo 
sukdu subot os ndo gato Yesus Kristus kak ne bado? 
Sane sa, nin onyar kem mo Kristus, bere Yefun Allah 
Gen bok nggwa mo nin it anane. 

3 Bei! Suma ben anato nin jimgon teker sare ne? Su 
ketke Yefun Allah Gen ós nin muket os be ré, wo su 
ré, suma ben anato nin misyar Yefun Allah Gen ete 
nin dakai meret suktinggi mo nin dakai wa nin sok 
mo Yefun Allah bi rus-i ne? 

“Nin dakai jam Yefun Allah Gen bok nggwa mo nin, 
ete 6s nin mo suk mwa, orete kom mo rut suk yo mo 
nde bado? Sangge, Yefun Allah da bok An Gen mo 
nin mo re fe! 

> Nin onyar kem mo Yefun Yesus anato Yefun Allah 
Gen bok nggwa mo nin ete ben nin nggiwa nin ben 
suk gato ben nje yeket bado? Nin wergat nin nggwa 
wa nin benbot ye Yahudi bi sukduno-i anato Yefun 
Allah Gen ben nin nggiwa nin ben suk gato ben nje 
yeket bado? Sane nde, wo nin jam sukdu subot os 
ndo gato Kristus kak ne, ete nin onyar kem mo An, 
sane anato Yefun Allah Gen bok nggwa mo nin ete 
ben nin nggiwa ben suk gato ben nje yeket ne. 

SNin onyar kem mo Yefun, tepsu sukdu gato ye 
krom mo Yefun Allah bi sukdu subot Abraham sare 
do, "Abraham onyar kem mo sukdu gato Yefun Allah 
ki nai an, sane anato Yefun Allah nut mo Abraham 
do, an sa, tep wa sok mo Yefun Allah bi rus-i it." 

7 Sane ye gato onyar kem mo Yefun anato tepsu 
Abraham bi pa gato sangge, nin jam it bado? 

8Suga nyim ye krom mo Yefun Allah bi sukdu do, 
bere Yefun Allah kak os wa yewis yi sok mo An bi 
rus-i ne. Ye gato onyar kem mo An anato ku os wa 

sok mo Yefun bi rus-i. Tomga nyim tuya Yefun Allah 
ki sukdu subot os ndo gato Yefun Yesus kak ne, 
Yefun Allah ki nai Abraham sare do, "Kadit nan bi 
wis-i bere Ji fro os ndo wa yewis mwa ne sino mo bur 
re re." 

?Sane ye gato onyar kem mo Yefun tepsu Abraham 
onyar kem mo Yefun ne, bere Yefun ben sukndo su 
an, tepsu Yefun ben sukndo su Abraham ne. 

10 Ye gato onyar kem mo ye Yahudi bi sukduno-i wa 
6s an gum sok mo Yefun Allah bi rus-i, bere siri re. 
Yefun Allah dufo mo ye ne re. Ye gato bi sukjimnut 
sane bere ku sukye sor, we ye krom mo Yefun 
Allah bi sukdu do, "Ye gato yo benbot ye Yahudi bi 
sukduno mwa ne sino nde, bere Yefun Allah dufo mo 
ye ne." 

11 Sukdu ne rer wa men jam do, men benbot ye 
Yahudi bi sukduno-i, bere men yo ku os wa Yefun 
Allah nai men gum sok mo An bi rus-i nde, we ye 
krom mo Yefun Allah bi sukdu do, "Men onyar kem 
mo Yefun Allah it yo, bere men si Yefun Allah kem 
ndo, we Yefun Allah nut mo men do, men sa, tep wa 
sok mo An bi rus-i it anane." 

12 Ye krom mo Yefun Allah bi sukdu ne o do, "Ye 
gato benbot ye Yahudi bi sukduno-i mwa ne sino, siri 
kadit wokgan dom nde, bere an kem ndo." Sarewo os 
ne yé teker wa men ware, men yo ku os mone nde. 
Wo os dik yo gato tara kadit ne anato men onyar 
kem mo Yefun Yesus sor. 

13 Men yo nggiwa benbot ye Yahudi bi sukduno-i 
sino nde, sane Yefun Allah dufo mo men, men ku 
sukye mone, wo Yesus Kristus ma ku sukye ne win 
men re. An kwop tepsu suktot wa men, tepsu ye 

krom mo Yefun Allah bi sukdu do, "Ye gato yé mban 
kok mo kwesukwin ne ku sukye ndo nde." 

14 Yesus Kristus kwop mo kwesukwin win men 
subere os ndo gato Yefun Allah tom su Abraham ne, 
An kak wa yewis yi ne sino dom. Sane men onyar 
kem mo Yesus Kristus yo, men ku os wa sok mo 
Yefun Allah bi rus-i, ete Yefun Allah syo An Gen nai 
men, tepsu An tom ne. 

15 Ji bi nji ji bi nyanggon, men nutbot suk gato men 
ben kamdik-kamdik sisu ndo et, sato ré do, yetu ge 
we tom suk yo su yu, bere sukdu gato an we kibot 
ne, an we imo, or an we es syim mo. An we es syim 
mo sane, or sukdu kwop mone it. An we yo misyar 
sukdu ne nde. An we yo ki kwa yo to o nde. Yefun 
tom bi suk-i su men digane dom, pe gato An ki kwop 
mone it yo, anane it. 

16 Sane Yefun Allah tom suk su Abraham si Abraham 
bi pa ne do, kadit Abraham bi pa ge dik yo anato 
Yefun Allah fro os ndo wa yewis mwa ne sino sok 
mo Yefun Allah bi rus-i. Mo Yefun Allah bi sukdu, ye 
krom do, Yefun Allah tom suk su Abraham bi pa mwa 
nde, wo pa gato Yefun Allah tom su ré, pa ge dik sor 
re. Pa ne anato Kristus. 

17 Ji bi sukdu-i sare do, suk gato Yefun Allah tom su 
Abraham ne do, kadit Abraham bi pa ge dik yo anato 
Yefun Allah fro os be wa yewis mwa ne sino sok mo 
Yefun Allah bi rus-i. Suk gato Yefun tom ne Yefun 
Allah yo misyar nde. Yefun tom su Abraham su ketke 
ne, or tahun wotin at musyu gri, orete Yefun Allah ki 
sukduno yo o nai Musa. Sarewo Yefun Allah yo win 
suk gato An tom su Abraham ne su sukduno gato 
Musa krom ne nde, wo suk gato Yefun Allah tom su 
Abraham kadit ketke ne kem pe re. 

18 Sane men ku os wa men sok mo Yefun Allah bi 
rus-i. Men nut do, i-ke mo suk gato men ben tepsu 
ye Yahudi bi sukduno-i gato Musa krom ne yo, bere 
siri re. Wo men ku os wa men sok mo Yefun bi rus-i 
mo suk gato Yefun tom su Abraham sor. Yefun Allah 
dakai bi sukjimnut sye kas subot Abraham, Abraham 
yo ben suk yo nyim wa Yefun mo nde, wo Yefun 
dakai tom su Abraham do, bere Abraham bi pa ge dik 
yo kak os wa men yetu sok mo Yefun bi rus-i. 

12 Sane Yefun Allah syo bi sukduno nai Musa wa 
Musa krom wa suma ne? Yefun Allah syo bi sukduno 
ne tó suk gato An tom su Abraham ne subere men 
jam suk gato tepsu Yefun Allah mit si suk gato siri 
kadit Yefun Allah mit ne. Sukduno ne, Yefun Allah 
syo subere ós nje kadit kam ne sor kom mo kam 
gato Abraham bi pa, Yesus Kristus ne ma. Ye Yahudi 
bi sukduno-i ne, malaikat gwat ma kadit Yefun Allah 
ete ki nai yegweswai dik yo gato gum do Musa. Or o 
Musa waii ki sukduno ne nai men yetu jam. 

20 Yegweswai sagana gwat sukdu kadit yetu ge dik 
yo, ete ki nai yetu ge dik yo o. Sarewo suk gato 
Yefun Allah tom su Abraham, yegweswai yo mo nde, 
wo Yefun Allah wadigan tom suk su Abraham sor re. 

21 Ye Yahudi bi sukduno-i gato Musa krom ne te, siri 
kadit suk gato Yefun Allah tom su Abraham ne bado? 
Nde re! Ye Yahudi bi sukduno-i do nggiwa kak os wa 
men sok mo Yefun bi rus-i ete men kem ndo yo, bere 
Yefun nai men sok mo An bi rus-i mo suk gato men 
ben tepsu sukduno ne. 

22 Sarewo sukduno ne yo nggiwa ós men sok mo 
Yefun Allah bi rus-i nde, we ye krom mo Yefun Allah 
bi sukdu do, men yetu sino mo bur ré ben sukibit, 
sukibit ne ben sato jom men tepsu bi pakwerut wa 

men ben sukibit bu. Sane suk gato Yefun Allah tom 
su Abraham ne, Yefun benbot, An fro os wa men sok 
mo An bi rus-i it. Men onyar kem mo Yesus Kristus 
anato men ku os wa Yefun nai men sok mone, sane 
anato men ku suk gato Yefun Allah tom ne it. 

23 Yesus Kristus yo ma mo bur ré nde tó, men yo ku 
os wa men onyar kem mo Yesus Kristus nde tó, sane 
ye Yahudi bi sukduno-i ne jom men krat tepsu men 
kem mo sel mit. Ye Yahudi bi sukduno-i ne jom men 
sane sor kom mo kam gato Yesus Kristus ma kak os 
wa men, subere men do onyar kem mo An yo, bere 
Yefun nai men sok mo An bi rus-i. 

24 Sane men jam do, ye Yahudi bi sukduno-i jom 
men yei ete ben men meret os yi yo o wa men sok 
mo Yefun Allah bi rus-i, we sukduno ne yé teker wa 
men benbot. Sane men ku os ne mo Yesus Kristus, 
men onyar kem mo An it yo, bere Yefun nut mo men 
do, men sa, tep wa sok mo An bi rus-i it. 

25 Sane su ré men onyar kem mo Yesus Kristus, 
sane men yo mit wa ye Yahudi bi sukduno-i o nde. 

26 Nin onyar kem mo Yesus Kristus, sane anato nin 
tepsu Yefun Allah bi pa-i mone it. 

27 Nin yé bok ne sino gato bi nggwa mo Yesus 
Kristus ete ye ras nin mo syur ne, nin tepsu Yefun bi 
pé-i, we nin nai sukjimnut tepsu Yesus Kristus it. 

28 Sane ye Yahudi e, ye Yunani e, pakwerut e, ye 
gato dakai ti mo an dakai e, yebris e, nggon e ne, 
men sino yo tara kadit yu nde, wo men sino si Yesus 
Kristus tepsu yedik, men sino si Yesus Kristus sok mo 
rus dik it. 

22 Men do sok mo Yesus Kristus bi rus-i it yo, sane 
men ré tepsu Abraham bi pa dom, ete men ku os ndo 

gato Yefun Allah tom su men ne, Yefun nut mo men 
do, men sa, tep wa sok mo An bi rus-i it. 
4 1 Sarewo ji ki sukdu, ji gwat sukamno wa nin jam 
sare do, pa gato bi ai syo bi sukrok mwa ne sino 
nai pa ne, ete pa ne wok tó yo, pa ne da bi suk mwa, 
sarewo pa yo ku os wa nai suk ne nde to. Sane pa yo 
ku suk mo nde, tepsu pakwerut gato yo ku suk mo 
nde. 

2Bere ye yi jowa pa ne si bi suk ne sor kom mo kam 
gato pa bi ai tom su ne, orete pa nai sukrok mwa ne 
wa pa dakai. 

3Men dom digane, men jam Yefun yo ri nde t6, ben 
sato men tepsu pa wokgan, sane suk gato mo gu nim 
ne si bur ré sino ben sato jom men tepsu pakwerut. 

“Sarewo tepsu kam gato Yefun Allah fro ne, Yefun 
Allah syo An bi Gan ma mo bur ré. Nggon dik yo kem 
su An. An kem mo bur ré, An jammo ye Yahudi bi 
sukduno. 

> Yefun Allah syo An bi Gan ma wa tot men bi 
suktot mo suk gato men ben siri kadit ye Yahudi bi 
sukduno-i ne, subere men ku os wa men tepsu Yefun 
Allah bi pa-i gato sangge, ete mone men ku suk mwa 
ne sino gato Yefun fro wa men ne. 

6 Men anato Yefun Allah bi pá-i, sane anato Yefun 
Allah syo An bi Gan Gen bok nggwa mo men mit. 
An bi Gan Gen ben men ki su men mit dik nai Yefun 
Allah do, "Ai o, Ji bi Ai o." 

7 Sane men ré tepsu pakwerut o nde, wo men tepsu 
Yefun Allah bi pa. Men tepsu Yefun Allah bi pa, sane 
bere Yefun Allah syo suk gato An fro wa An bi pa, 
bere An syo nai men mone to. 

8 Suga nyim nin jam nde Yefun Allah. Sugane nin 
jammo suk sato yerom e, aboksye e ne. Suga nyim 

nin tepsu pakwerut wa suk bok ne, sarewo suk ne 
yo tepsu Yefun Allah gato sangge ne nde, suk ne yo 
karowa tepsu Yefun Allah dom nde. 

2Wo su ré nin jam Yefun Allah tepsu nin bi Ai it. 
Sane sor nde, wo Yefun Allah dom nut mo nin do, An 
bi pa mo nin. Sane su re suma ben anato nin brek 
ete nin jammo yerom e, aboksye e ne satu o ne? Suk 
bok ne bi suktinggi yo kom mo pe yo nde. Nin iwa nin 
gum pakwerut wa suk ne satu o re bado? 

10 Nin bi sukjimnut sye teker mo kam sye yo e, kam 
sye su aina yo e, kam sye su tahun yo e ne. Nin bi 
sukjimnut sye mo sukdaret ne wa suma ne? 

11 Sane ji nutbot nin ndo nde, ji da wergat ji nggwa 
wa duno nin ware, sukdu gato ji duno nin su ne yo 
6s nin kom mo pe yo nde bado? 

12 Ji bi nji, ji bi nyanggon, nin jammo suk gato ji 
ki ré et, ji ba kem su nin mone sa, ji yo benbot ye 
Yahudi bi sukduno-i nde, tepsu sagana nin yo benbot 
ye Yahudi bi sukduno-i nde. Sane su ré yo, ji kiwa nin 
waii misyar ye Yahudi bi sukduno-i sato ji ré et. Ji ma 
ki sukdu nai nin sa, nin yo ben sukibit nai ji nde. 

13 Nin jam do, ji ku suki anato ji si nin kem mone, 
ete ji ki sukdu subot os ndo gato Yesus Kristus kak 
ne nai nin su ketke. 

14 Kapre ji bi suki gato ji ku ne ben sukye wa nin, 
nin dakai 6s ji, nin mewa ji, nin nutbot ji do, ji tepsu 
Yefun Allah bi malaikat dik yo. Nin mewa ji tepsu nin 
mewa Yesus Kristus dakai. 

15 Ji si nin mone sa, nin mit iwa ji wai o re, ji jam re. 
Sane sugane, suk mwa gato ji ndek mo nin sa, nin 
dakai syo nai ji sor, bergan tepsu nin dakai tik nin gro 
buk ete nin syo nai ji mone re. Wo su ré nin yo mit 
iwa ji o nde wa suma ne? 

16 Ji ki sukdu gato sangge nai nin anato su ré nin 
bariket ji o re bado? 

17 Yé bok yo ma ku nin more, an iwa kidar nin 
sor re. Yé bok ne wergat nin subere nin jambot ye 
Yahudi bi sukduno-i. an kidar nin do, nin jambot 
sukduno ne bere nin sok mo Yefun Allah bi rus-i. Yé 
bok ne daram mo suk bok yo, an werwa tik nin mit 
su sukyo-sukyo, wo suk gato an ben ne ibit o re. an 
iwa ben nin bi sukjimnut sane sor nin bariket men, 
wo nin mit iwa an sor re. 

18 Men yetu daram wa suk gato ndo anato ndo, wo 
men daram wa suk gato ibit, bere siri re. Sane, kapre 
ji m6 bado, ji yo m6 nde bado, nin daram wa nin 
benbot sukdu gato ndo ne petok sor. 

19 Ji bi pa, nin gato ji jimnotku, ji nutbot nin sor, ji 
yo ndo nde tepsu nggon far gato nukwe i su pa. Ji 
bi sukjimnut waiyu subot nin, ji yo ndo nde sane sor 
ji jam do, nin bi sukjimnut-i gato kem pe mo nin mit 
tepsu Yesus Kristus bi sukjimnut-i ne et. 

20 Su ré ji da o wa ji ba ku nin o, ji iwa ji ki sukdu 
gato njep su nin o, we ji jimnutbot nin ndo nde, ji 
kwabom dek subot nin ndo nde. 

21 Nin yé gato iwa jom ye Yahudi bi sukduno-i, nin 
jam sukduno ne bi sukjimnut bado? Nin jammo suk 
gato ji ki ré et, ji ki rer subot ye Yahudi bi sukduno-i 
gato Musa krom ne. 

22 Mo Yefun Allah bi sukdu, ye krom do, Abraham 
ku pa we. Pa ge we ne dik yo, Abraham bi nggon 
kwerut kem su. Pa ge we dik yo o, an dakai bi nggon 
gato gum kwerut nde kem su. 

23 Abraham bi pa gato nggon kwerut kem su ne, 
nggon ne kem su sagana ne, wo pa gato Abraham 

dakai bi nggon kem su ne, Yefun Allah tom su 
Abraham anato an bi nggon ne kem su pa ne. 

24 Sukamno dik yo anare. Nggon ge we gato Hagar 
si Sara ne tepsu suktom we gato Yefun Allah tom su 
men ne. Nggon kwerut ne tepsu suktom dik yo gato 
Yefun Allah tom su Musa mo banbo Sinai. Nggon ne 
gum do Hagar. Hagar bi pa-i ne tepsu pakwerut. 

25 Mo sukamno re, Hagar ne tepsu suktom gato 
Yefun tom su Musa mo banbo Sinai mo bur Arab ne. 
Hagar ne tepsu kota Yerusalem, we su re ye mwa 
mone tepsu Hagar si bi pa-i, an sino pakwerut wa ye 
Yahudi bi sukduno-i. 

26 Wo Abraham dakai bi nggon Sara anato tepsu 
Yerusalem mo gu. Mone men gum pakwerut wa suk 
yo mo nde. Mom ne anato tepsu men bi im. Men si 
Sara tepsu pakwerut nde, 

27 we ye ki sukamno mo Yefun bi sukdu subot Sara 
sare do, "Nan, nggon gato nukwerit pe, su ré yo, nan 
mit at wa sor. Nan, nggon gato nukwe i su pa mo 
nde, nan wi nan ambre sor! We nggon dosye gato bi 
ya mu kadit ne, bere nan ku pa mwa wai kadit nggon 
gato bi ya si kem pe ne." 

28 Sane ji bi nji ji bi nyanggon, nin ku os wa nin 
tepsu Yefun Allah bi pá mo suk gato Yefun Allah tom 
su men yetu. Nin tepsu Isak gato Abraham bi pa mo 
suk gato Yefun Allah tom su Abraham. 

22 Sugane Abraham bi pa gato Hagar kem su ne 
ben sukye nai pa gato Yefun Allah tom su Abraham. 
Pa gato bi im kem su sagana nggon kem su pa ne 
ben sukye nai pa gato ma kadit Yefun Allah Gen bi 
suktinggi. Sane dom, su ré ye gato jom ye Yahudi 
bi sukduno-i ben sukye nai ye gato Yefun Allah Gen 
kem su ne. 

30 Wo ye krom suma subot Hagar si bi pa-i mo Yefun 
Allah bi sukdu ne? Ye krom sukdu gato Sara ki sare 
do, "Abraham, nan syun nggon kwerut si bi pa ne we 
kadit men et. Pa ne si men bi pa-i yo wat sukrok su 
yu nde, wo men bi pa-i sor anato ku sukrok ne." 

31 Sane ji bi nji, ji bi nyanggon, men ré tepsu nggon 
kwerut bi pa-i nde, wo men tepsu nggon gato dakai 
ti mo dakai ne bi pa-i. 

1 Men tepsu pakwerut wa ye Yahudi bi sukduno-i 

o nde, we Yesus Kristus sombok men wé kadit 
re. Sane men jom Yesus Kristus bi sukduno-i krat 
sor, men bi men nggwa wa benbot ye Yahudi bi 
sukduno-i ne o nde. Men brek satu tepsu pakwerut 
wa ye Yahudi bi sukduno-i o nde. 

2 Nin jam suk gato ji ki ré et. Ji, gato gum do Paulus, 
ji ki rer nai nin do, nin bi sukjimnut sye wa nin simo 
sunat it yo, os gato Yesus Kristus kak wa nin ne, bere 
yo 6s nin nde. 

3Ji ki nai nin si yé mwa ne sino wam dik yo o sare 
do, ye gato simo sunat it yo, ye ne bere benbot 
sukduno dik ne sor nde, wo an benbot ye Yahudi bi 
sukduno-i kwa mwa ne sino dom et. Sane bere an ku 
os wa an sok mo Yefun bi rus-i. Sarewo men yetu yo 
nggiwa simo ye Yahudi bi sukduno-i mwa ne sino 
nde, sane bere men yo ku os mone nde. 

“Nin yé gato werwa benbot ye Yahudi bi sukduno-i, 
we nin nut do, bere Yefun Allah nai nin sok mo An bi 
rus-i mone, bere siri re. Nin werwa mone anato nin 
jam nde Yesus Kristus o re. Nin jam nde os ndo gato 
Yefun Allah dakai fro wa men o re. 

“Wo men ré sa, men onyar kem mo Kristus, sane 
men kwabom kam mo Yefun Allah Gen do, bere An 

ós men sok mo Yefun Allah bi rus-i, bere men si 
Yefun Allah kem ndo su yu mo pe gato ndo tó. 

SYesus Kristus kak os wa men anato men sok mo 
Yefun bi rus-i it. Sane yo, kapre men simo sunat e, 
men simo sunat nde e, suk ne yo ós men nde. Wo 
suk dik yo sor re anato tep wa 6s men, sare do, men 
onyar kem mo Kristus. Men onyar kem mo Kristus 
sane sa, bere men ben sukndo su ye yi neya sor, 
bere yé mwa ne me bor re. 

7Tomgato nyim sa, nin wema nin sibot os gato 
sangge ré, wo su ré, je u anato ma duyawa suk gato 
nin ben, ete werwa brek nin wé kadit Yefun Allah bi 
os-i gato sangge ne? 

8 Yefun Allah anato nai nin sok mo An bi rus-i, sane 
An yo syokom ye yo ma duyawa ete werwa brek nin 
wé kadit An bi os-i ne nde. 

?Ye gato ma brek nin kadit os gato sangge anato 
tepsu sukamno gato yé ki do, "Bibit roti wokgan ta 
anato ben tepung mwa ne it sye or re." 

10 Yé da ma wa brek nin kadit os gato sangge, 
sarewo ji kwabom kam mo nin do, bere nin sino 
nai sukjimnut tara kadit men ré nde, we men sino 
sok mo Kristus bi rus-i it. Wo ye to ma ben nin bi 
sukjimnut waiyu mo Yefun bi os-i yo, bere Yefun 
Allah syo sukye nai ye ne. 

11 Ji bi nji, ji bi nyanggon, yé bok yo ki do, ji anato 
duno nje do, men simo sunat yo, bere Yefun Allah 
nai men sok mo An bi rus-i. Ji yo ki sane nde, wo yé 
ki do, ji duno nje su sukduno sane mo to. Ji do duno 
nje su sukduno sane yo, suma ben anato yé maskwa 
ji to ré ne? Ji do duno nje su sukduno sane yo, yé 
maskwa mo sukdu gato ji ki subot Yesus Kristus gato 
kwop mo kwesukwin ne wa suma ne? 

12 Yé gato ben kidar nin sane sor nin nalar mo 
sukdu gato sangge ne, sa ndo sa, án dakai bisunat 
an dakai sor nde, wo án dakai kum án bi sukmen sino 
ne toko wé dom et! 

1331 bi nji, ji bi nyanggon, sangge, Yefun Allah nai 
nin tepsu An bi pa-i subere ye Yahudi bi sukduno-i 
yo jom men tepsu pakwerut o nde, wo men sok mo 
Yefun Allah bi rus-i it. Men sok mo Yefun Allah bi 
rus-i tepsu An bi pa-i orete yo, men nut do, "Ré neji 
tepsu Yefun bi pa-i it, sane ji ben sukibit ket ji i ne 
sor," sane bere siri re. Men ben sane nde, wo men bi 
sukjimnut sye kas subot yu sor, men ben sukndo su 
yu sor. 

14 Men bi sukjimnut sye kas subot yu sane, we 
Yefun bi sukduno kwa gato sye, gato jom Yefun Allah 
bi sukduno kwa mwa ne sino ki do, "Men bi sukjimnut 
sye kas subot ye yi tepsu men bi sukjimnut sye kas 
subot men dakai et." 

15 Wo nin maskwa ket yu e, nin ben yu ket 
kwayo-kwayo e ne yo, bere nin sino dakai ibit mo 
koirut o re. Sane nin mewa nin nggwa kadit suk sane. 

16 Sane ji bi sukdu-i sare do, men nai sukjimnut dik 
do, suk gato Yefun Allah Gen kiwa men ben ne yo, 
men benbot petok sor. Wo sukjimnut gato tik men 
mit wa ben sukibit tepsu yetu mwa ne sino iwa ben 
ne yo, men yo benbot o nde. 

17 Bere men yo benbot sukjimnut ibit ne o nde, we 
suk gato yetu iwa ben ne siri kadit suk gato Yefun 
Allah Gen iwa men ben ne. Sane dom, suk gato 
Yefun Allah Gen iwa men ben ne siri kadit suk gato 
men yetu dakai iwa men ben ne. Yefun Allah Gen bi 
sukjimnut-i duwer yetu bi sukjimnut-i gato tik men 

mit wa men ben sukibit. Sane men yo benbot suk 
gato men dakai iwa men ben ne nde. 

18 Sarewo men do nai sukjimnut wa men benbot suk 
gato Yefun Allah Gen kiwa men ben ne it yo, men yo 
mitwa men jammo ye Yahudi bi sukduno-i ne o nde. 

13 Sukjimnut gato tik men yetu mit wa ben sukibit 
gato yetu iwa ben ne bor wa men jam sino sato re: 
yebris si nggon iwa ben siri su yu daret e; án da bro 
wa ben sukdaret ket án ¡ e; án ben suk siri dakai 
daret bu e, 

20 án iwa som sukdaret e; án iwa kro ri mo nje e, 
kwa syua e, syi gwoi mo nje e, suk sane. án grem 
sukmaskwa mo an mit wa nje e; an iwa ben sukndi 
su ye yi daret e; án maskwa ket ye yi mo sukndo 
gato ye ne ku ne e; án maskwa dek e; án nutbot án 
dakai sor re, án dakai bes án nggwa kok sor. án gwat 
os wa ben nje subere yé mwa ne yo kem ndo su yu 
nde e; án iwa brek nden we e; 

21 án gro sye wa ye yi bi suk-i e; an iwa an yenau 
bu e; an iwa an kamo noru nombrak, an yenau su, 
ete an ben siri mwa su e ne. an ben suk mwa gane si 
kwa yi neya dom. Suga nyim ji ki subot sukibit bok ne 
nai nin jam mo re. Re ne, ji ki suknapa wa nin wam 
dik yo o sare do, ye to ben bi suk-i sane, bere Yefun 
Allah yo nai ye ne sok mo An bi rus-i nde. 

22 Sarewo men nai sukjimnut dik do, suk gato Yefun 
Allah Gen kiwa men ben ne yo, bere men ben suk 
sato ré: Men bi sukjimnut sye kas subot ye yi e; men 
mit at wa suk gato ndo petok sor e; men si ye yi neya 
mit ndo su yu e; men yo maskwa kekro nde e; men 
jimnotku ye gato ku sukye e; men ben sukndo su nje 
e; suk gato men tom ne men benbot e; 


Galatia 5-6 792 


23 men ben men bi suk-i ne njep e; men mewa men 
nggwa kadit men ben sukdaret nde e ne. Sukduno 
kwa dik yo gato duyawa men sibot sukduno kwa 
mwa ré yo mo nde. 

24 Ye gato sok mo Yesus Kristus bi nje-i it yo, ye ne 
bare sukjimnut gato tik an mit wa ben sukibit ne or 
wé kadit an re. Sukjimnut ne ben sato an mban mo 
kwesukwin, ete sukjimnut ne kwop or wé kadit an. 
An yo iwa ben suk ket an i o nde. Suk gato tik an mit 
wa an ben sukibit ne an bare wé re. 

25 Yefun Allah Gen anato ós men kem ndo, sane 
men nai sukjimnut dik do, suk gato Yefun Allah Gen 
kiwa men ben ne yo, men benbot petok sor. 

26 Sane men bes men nggwa kok teker nde, men 
krokgat yu su sukdu daret nde. Men on sa ket yu mo 
suk mwa gato men deyo ku wai kadit deyo dom nde, 
wo men nai sukjimnut dik do, suk gato Yefun Allah 
Gen kiwa men ben ne yo, men benbot petok sor. 

131 bi nji, ji bi nyanggon, men ku yetu ge dik yo 

gato ben sukibit it yo, men yé gato ben men bi 
suk-i tepsu Yefun Allah Gen mit ne mu ku an, ete 
men duno an subere an satu ma mo os gato ndo o 
et. Wo men duno an it yo, men duno an sisu njep 
sor. Men mewa men nggwa dom, sawe suk yo tik 
men mit, ete men waii ges mo os ibit ne dom. 

2 Men ós yu, men sam ye yi bi kwede su an et. 
Sukye gato ye yi ku, men 6s an su et. Men ben suk 
sane anato tepsu Yesus Kristus bi sukduno-i ne. 

3 Ye gato nut do, an sa, ye gato ben suk mwa ne 
ndo sino, sarewo an yo ben suk mwa ne ndo nde tó 
yo, ye ne dakai kidar an dakai anane. 

“Wo men kadik-kadik dakai watbot men nggwa 
pare, sare do, "Te, suk gato ji ben ré ndo bado nde 

e?" Suk gato men ben re do ndo it yo, men nut mo 
men dakai do, "Suk gato ji ben ré sa, ndo it, ji imo." 
Men me kadit suk gato ye yi ben ne nde, wo men me 
Kadit suk gato men dakai ben ne sor. 

> Men bambrai nde, wo men kadik-kadik dakai sam 
men bi kwede-i ne et. 

6 Ye gato duno men su Yesus Kristus bi sukduno-i 
yo, men jimnotku ye ne, men syo men bi suk gato 
men ku ne napyo nai ye ne et. 

7 Men jammo ye yi bi sukdu sukkidar nde. Men yetu 
yo nggiwa kidar Yefun Allah nde. Tepsu men jan suk 
mo nggwe, bere kam sari ne ma men nai sugit tepsu 
suk gato men jan ne, sane dom men ku suk tepsu 
suk gato men ben ne. 

8 Tepsu ye gato jan sukjan ku bi sugit mo koirut, ye 
to ben bi suk-i tepsu sukjimnut gato tik an mit wa 
ben sukibit ketan i it yo, bere sukibit ne waii tok an, 
ete an dakai ibit mo koirut. Wo ye to ben suk tepsu 
Yefun Allah Gen mit, bere sukndo ne walii tok an, ete 
Yefun Allah Gen 6s an kem ndo to kapyo mato kapyo. 

?Sane men bambrai wa men ben sukndo petok 
nde, men syim syu wa nde. Men misyar dom nde, 
men werwa sane sor, bere tepsu bi kam-i, men ku 
suk gato ndo kadit Yefun mone to. 

10 Sane os yo kak wa men it yo, men ben sukndo su 
yé mwa ne sino. Yé gato si men onyar kem mo Yefun 
Yesus ne yo, men werwa men ben sukndo su an wai 
kadit ye yi neya et. 

11 Nin me ré, huruf gato ji krom sye ré. Sukdu gato 
wari ré, ji dakai anato krom. 

12 Yé gato wergat nin subere nin simo sunat anato 
yé gato iwa dakai bes an gum kok, subere ye yi me 
suk gato an ben ne ete ki do, "Yé ne sa, ben bi suk-i 

ne ndo." an iwa wergat nin simo sunat, we an bariwa 
an ki subot Yesus Kristus gato kwop mo kwesukwin. 
an nut do, an ki subot Yesus Kristus yo, bere an ku 
sukye mone, sane an ki sukdu subot sunat ne kadit. 

13 Ye Yahudi ge bok yo gato simo sukduno subot 
sunat ne, an da benbot sunat bi sukdu-i, sarewo an 
yo benbot ye Yahudi bi sukduno-i nap neya sino dom 
nde. Sane dom, an iwa ye bisunat nin subere án ki 
an bi sukdu-i kok wai kadit ye yi. an iwa nin simo an 
bi sukdu-i sor. 

14Wo ji dakai yo bes sukdu daret sane kok mo nde, 
wo ji bes sukdu subot men bi Yekwesu Yesus Kristus 
gato kwop mo kwesukwin ne kok sor. Ji bes sukdu 
subot Yesus Kristus mo kwesukwin ne kok wai, sane 
anato ben sato ji kwop kadit sukdu daret gato ye ki 
subot sunat e ne. Sukdu daret gato yé ki mo bur ré, 
ji misyar or re. 

15 Men simo sunat e, men yo simo sunat nde e, kwa 
ne yo ndo teker wa men nde, we sunat yo 6s men 
nde. Wo kwa gato ndo wai anato men tepsu yetu 
gato be, gato Yefun Allah nai sok mo An bi rus-i. 

16 Yefun Allah ete mewa ye gato jammo sukdu gato 
ji krom ré. Yefun Allah ete dakai jimnotku yé mwa 
gato jammo sukdu ré. Yefun Allah ete mewa An bi 
rus-i ne sino. 

17 Ji bi sukdu kwa yo wari sare do, ji ben Yesus 
Kristus bi suk-i, ji ku sukye anato ji wip no mwa mo ji 
kaim ré, sane ji bariwa yé ben sukye nai ji o. 

18 Sane ji bi nji ji bi nyanggon, men bi Yekwesu 
Yesus Kristus ete mewa nin sino petok sor. Sangge. 
Ndo mo nin sor, kadit Paulus 


Efesus 


1 1 Ji gato gum do Paulus, gato Yefun Allah bes 
gum yerasul wa ben Yesus Kristus bi suk-i, ji 
anato krom surat ré wa nin. Ji krom sukdu ré wa nin 
yé gato Yefun Allah nai sok mo An bi rus-i mo kota 
Efesus. Ji krom surat ré wa nin yé gato onyar kem 
mo Yefun Yesus mone. 

2Men bi Ai, Yefun Allah si men bi Yekwesu Yesus 
Kristus ete mewa nin. Yefun Allah si Yesus Kristus ete 
uttok nin petok sor. 

3Men sok mo Yesus Kristus bi rus-i, sane anato 
Yefun Allah syo suk mwa gato ndo mo gu, gato men 
mitmo wa 6s men kem ndo tepsu An bi pa-i. Sane 
men bi Yekwesu Yesus Kristus bi Ai, gato Yefun Allah 
ne, men bes An gum kok et. 

“Yefun Allah yo ut bur ré nde to, An bi sukjimnut 
wa An nai men tepsu An bi rus-i. Yefun bi sukjimnut 
nyim wé sare do, An fro men dor subere men ben 
suk gato ndo sor. Men ben kwa gato ibit yo mo nde, 
wo men ben suk tepsu An mit sor. Yefun Allah bi 
sukjimnut sye kas subot men 

> Kadit ketke ne it, anato An bi sukjimnut wa nai 
men tepsu An dakai bi pa-i, we men sibot os gato 
Yesus Kristus kak ne. Yefun Allah mit iwa An fro os 
ne wa men. 

6 Men yo ben suk yo nyim wa An nde, wo An dakai 
bi sukjimnut sye kas subot men, An ben sukndo wai 
su men dakai yi anato An syo An bi Gan gato An 
jimnotku ne ma kwop win men. Sane men un Yefun 
Allah sor. 

7 Yefun Allah syo An bi Gan, Yesus Kristus ne ma 
kwop. Yefun Yesus dé sye wa men, An bi An nggwa 
wa tot suktot mo sukibit gato men ben ne wé. Sane 
anato Yefun Allah yo maskwa ket men mo sukibit ne 
o nde, An yo nutbot o nde. Sane men me mone do, 
Yefun Allah bi sukjimnut sye kas subot men ndo nde, 
men yo ben suk yo nyim wa An nde, wo 

8 Yefun Allah ben sukndo mwa yé su men dakai yi. 
Yefun jam suk mwa kom mo mit, Yefun bi sukjimnut 
ne ko dom, sane anato An ben suk mwa ne ndo sino 
su men dakai yi. 

20s ndo gato Yefun Allah fro wa men ne, gato nyim 
tuya yo bor nde, An iwa ki bor wa men jam it anare. 
Os gato An fro wa men anato bor mo Yesus Kristus it. 

10 Yefun Allah fro os ré, subere kom mo bi kam-i 
gato tepsu yo, bere Yesus Kristus wadigan gum 
Yekwesu wa jom suk mwa mo gu nim ne si bur ré 
sino. 

11 Yefun Allah fro Yesus Kristus wa men sane anato 
Yefun Allah nai sukjimnut ete ben suk mwa ne sino 
tepsu pe gato An ki kwop mone it. Kadit ketke it, An 
iwa nai men sok mo An bi rus-i tepsu pe gato An 
dakai fro ne. Sane An ben suk mwa ne kas subere 
suk gato An fro ne bor. 

12 Yefun ben An bi suk-i sane subere men yé gato 
kwabom kam mo Kristus nyim kadit ye yi ne, men 
nutbot Yefun Allah gato ben bi suk-i ne ndo yé, ete 
men bes An gum kok mone sor. 

13 Nin ye Efesus dom jam Yefun Allah bi sukdu 
subot os ndo gato Yesus Kristus kak ne. Sukdu ne 6s 
nin kem ndo to kapyo mato kapyo. Nin jam, orete nin 
onyar kem mo Yesus Kristus, sane anato nin sok mo 
Yefun Allah bi rus-i ne it. Nin onyar kem mo Kristus, 

sane Yefun Allah bok An Gen mo nin tepsu An tom 
ne, subere ye jam do, nin anato Yefun Allah bi pá-i it. 

14 Yefun Allah Gen bok nggwa mo men, sane mone 
men jam rer do, suk mwa gato An tom su men ne 
bere men ku mone tó. Yefun Gen bok nggwa mo 
men, sane mone men jam do, sangge, kom mo rut, 
Yefun nai men yé gato sok mo An bi rus-i ne wé kadit 
sukye mwa mo bur ré, ete men si An kem sino. Yefun 
Allah ben An bi suk-i ndo ye wai o re, sane men bes 
An gum kok mone sor. 

15 Sane, kadit kam gato ji jam do, nin yé Efesus 
onyar kem mo men bi Yekwesu Yefun Yesus, ete nin 
bi sukjimnut sye kas subot ye gato onyar kem mo 
Yefun Yesus ne sino sa, 

16 kadit kam ne, ji ki ndo mo Yefun Allah wa nin 
noru nombrak petok sor, kam dik yo ji yo mbrinket 
nin dom nde. Ji ki suk su Yefun wa nin, ji napawa nin 
petok sor. 

17 Ji ndek mo men bi Yekwesu Yesus Kristus bi Ai, 
Yefun Allah gato kem kok ne, subere An Gen bok 
nggwa mo nin, subere nin bi sukjimnut kak ko, ete 
An Gen kadum Yefun Allah rer nai nin, subere nin 
jam An sisu ndo o et. 

18 Ji ki suk su Yefun, ji ndek mo Yefun Allah subere 
Yefun kak nin bi sukjimnut-i ne rer, subere nin 
kwabom kam mo Yefun Allah gato nai nin sok mo An 
bi rus-i ne. Ji ki suk su Yefun subere Yefun Allah kak 
nin bi sukjimnut subere nin jam subot suk mwa gato 
ndo wai, si suk mwa gato Yefun Allah fro wa An syo 
nai yé gato onyar kem mo Yefun Yesus ne. 

19 Ji ki suk su Yefun subere Yefun Allah kak nin 
bi sukjimnut, subere nin jam subot Yefun Allah bi 
suktinggi gato bor mo men yé gato onyar kem mo An 

ne. Suktinggi ne sye wai o re. Yefun Allah bi suktinggi 
ne nggi wai kadit suk mwa ne sino. 

20 Suktinggi ne bor su bi kam gato Yefun Allah sun 
Yesus Kristus kadit sukkwop ete bes Kristus kem kok 
tak An de syim ge mo gu. Kristus gum kok tepsu 
Yefun Allah dakai mone it. 

21 Yesus Kristus gum kok sye wai kadit yekwesu 
mwa gato kem mo bur ré si gu nim ne sino. Ye yo 
gum kok sye tepsu An nde. Yesus Kristus nggi wai 
kadit yepasye mwa ne sino gato jom nje mo bur re 
re. Kristus nggi wai kadit suk sato yerom e, aboksye 
e ne sino o re. Ye yo nggi tepsu Kristus nde. An gum-i 
anato kok wai kadit yekwesu mwa ne sino gato jom 
yetu. An gum-i kok wai kadit yekwesu mwa ne su ré 
sor to kapyo mato kapyo. 

22 Yefun Allah syo suk mwa ne sino mo Yesus 
Kristus syim, ete Yefun Allah bes Yesus Kristus gum 
Yekwesu mo suk mwa ne sino wa ye gato onyar kem 
mo Yefun Yesus mo nu ari sino mo bur ré. 

23 Yé mwa gato onyar kem mo Yefun Yesus anato 
tepsu Yefun Yesus kaim-i mo bur ré. Yé mwa gato 
onyar kem mo Yefun Yesus mo bur ré ku bi suktinggi 
ne sino kadit Kristus re. Yesus Kristus syo bi suktinggi 
nai nje mo pe mwa mo bur ré or sino re. 

2 1 Nin ré, suga nyim nin ben sukdaret, nin ben siri 
kadit Yefun Allah mit, nin jam nde Yefun Allah, 
ben sato nin kwop kadit Yefun Allah it. 

2 Kamdik-kamdik nin ben sukibit, nin simo bur ré 
bi suk-i sor. Nin jammo yekwesu ge dik gato jom 
suktinggi ibit gato ok muya-muma subot bur ré re. Su 
ré, suktinggi ibit ne anato jom yé gato bariwa jammo 
Yefun Allah bi sukduno-i ne. 

3Suga nyim men sino ben sukibit tepsu yé mwa 
ne mo re. Sukjimnut gato tik men mit wa men ben 
sukibit jom men sino mó re. Suga nyim men sibot 
sukjimnut ne sor, men dakai ben suk ket men bi 
sukjimnut-i, men ben sukibit ket men i sor. Sane men 
si yé mwa ne ku sukmaskwa kadit Yefun Allah mone. 

“Sarewo Yefun Allah bi sukjimnut sye kas subot 
men ndo nde. Yefun Allah dakai jimnotku men ndo 
nde anato An yo ben sukye satu nai men tepsu 
sukibit gato men ben su An ne nde. 

> Yefun Allah bi sukjimnut sye kas subot men sye 
teker, sane kapre ben sato men kwop mo sukibit 
gato men ben ne, Yefun Allah sun men mbau satu, 
ete men si Kristus kem ndo it. Men yo ben suk yo 
nyim wa Yefun Allah nde, wo An dakai bi sukjimnut 
sye kas subot men yi sor anato An nai men wa men 
si An kem ndo to kapyo mato kapyo. 

SYefun Allah ben sato sun men mbau satu tepsu An 
sun Kristus. An bes men gum subere men si Yesus 
Kristus mo gu tepsu dik wa jom suk mwa ne sino. 

7 Yefun Allah bes men gum subere su kam sari ne 
ma men jam subot sukndo mwa yé gato Yefun Allah 
ben su men ne rer re. Sukndo mwa ne bor mo gato 
Yefun Allah syo Yesus Kristus ma mo bur ré wa kwop 
win men. 

8 Yefun Allah dakai bi sukjimnut sye kas subot men 
sye teker anato An nai men wa men si An kem ndo to 
kapyo mato kapyo. Men onyar kem mo Kristus anato 
An nai men sor. Men dakai yo ben suk yo subere men 
kem gesyos ne nde, wo Yefun Allah dakai kak os wa 
men yi sor. 

2 Men yetu yo nggiwa men ben suk yo gato kak os 
wa men kem gesyos mo nde, wo Yefun Allah ka dik 

sor anato nggiwa 6s men kem gesyos. Sane ye yo ku 
os wa an un an dakai mo suk gato an ben ne nde. 

10 Yefun Allah anato ut men re. An syo Yesus Kristus 
ma kak os wa men sok mo An bi rus-i. An ben men 
nggi mone subere men ben sukndo gato An fro wa 
men ben ne. 

11 Sane ji bi nji, ji bi nyanggon, nin yé gato sok mo 
yewis yi ne, nin napawa suga nyim ye Yahudi ki nin 
gum ibit sare do, "Nin, yewis yi gato ye bisunat nde, 
nin yo sok mo Yefun Allah bi rus-i nde.” Ye Yahudi ki 
nin gum ibit sane, orete ye Yahudi dakai bes an gum 
kok, án ki do, "Men sa, yé bisunat men it, sane Yefun 
nai men gum sok mo An bi rus-i it." (Sunat re anato 
suk gato yetu dakai ben mo yetu kaim de nden ne 
sor re.) 

12 Suga nyim, nin yewis yi jam Yesus Kristus nde 
tó, ye Yahudi ki nin gum ibit mo sunat re. Sugane 
nin gum yo sok mo yewis gato Yefun bes tepsu ye 
Yahudi ne nde, nin jam nde suk gato Yefun Allah tom 
su yewis ne. Nin kem mo bur ré, nin ku os nde, nin 
ku Yefun dom nde. 

13 Suga nyim ne, nin kem ko kadit Yefun Allah, 
sarewo su ré, Yesus Kristus bi An nggwa kwop ete An 
dé sye wa An tot men bi suktot, anato An kak os wa 
nin sok mo Yefun Allah bi rus-i o re. 

14 Sane Yesus Kristus dakai anato kak os wa Ye 
Yahudi si yewis yi bok ne sino kem ndo su yu. An 
anato ben ye Yahudi si yewis yi kem tepsu yewis dik. 
Suga nyim ne ye Yahudi ki yewis yi mwa ne gum ibit 
anato yewis yi bariket ye Yahudi mone, wo su ré 
Yesus Kristus bi An nggwa subere ye Yahudi si yewis 
yi ne bi sukye mo mit ne, An nai or wé kadit re. An bi 
An nggwa tepsu suktot yawa sukmaskwa ne anato 

kak os wa yewis yi mwa ne si ye Yahudi sino kem 
ndo su yu it. 

15 Ye Yahudi bi sukduno-i kwayo-kwayo mwa neya 
gato an jowa pe ne, Yesus Kristus rus wé re, subere 
An kak os be wa ye Yahudi si yewis yi ne sino tepsu 
yewis dik mone. Sane Ye Yahudi si Yesus Kristus 
tepsu dik, sane dom yewis yi si Yesus Kristus tepsu 
dik, sane anato Yesus Kristus ben án sino kem ndo 
su yu tepsu dik sor. 

16 Yesus Kristus kwop mo kwesukwin ne anato kak 
os wa yewis bok ne sino kem ndo su yu, ben sato 
án sino ku os wa jom syim su yu. Sane sor nde, wo 
Yesus Kristus kwop kak os wa yewis mwa ne sino si 
Yefun Allah kem ndo su yu, sukmaskwa mo mit ne, 
Kristus tot or wé kadit re. 

17 Sane anato Yesus Kristus ma wa ki subot Yefun 
Allah bi suktaru gato ós men kem ndo su yu ne. An 
ma wa An ki sukdu ne nai nin yewis yi gato nyim ne 
kem ko kadit Yefun Allah. An ma wa ki sukdu ne nai 
ye Yahudi gato karowa Yefun Allah ne sino dom. 

18 Yefun Allah Gen ka dik ne gwat men subot os 
gato Yesus Kristus kak wa men sino, ye Yahudi si 
yewis yi ne, subere men sino karowa men bi Ai, 
Yefun Allah ne. 

12 Sane su ré, nin yo tepsu yewis yi o nde. Nin tepsu 
yedamok o nde. Sane su ré, nin si men ye Yahudi 
sino sok mo Yefun Allah bi rus-i. Nin anato sok mo 
Yefun Allah bi rus-i it. 

20 Yefun Allah bi suktaru gato yerasul si yenabi ki 
ne anato tepsu i-ke wa men. Suktaru ne ben sato 
pondasi mo nu dik yo, ete Yesus Kristus anato tepsu 
jok gato nggi wai wa jom nu ne. 

21 Yefun Yesus dakai anato nggo nu ne sino, subere 
nu ne ndo wai o re. An fro nu ne dor tep wa men bi 
Yekwesu Yesus Kristus dakai bi nu-i ne sor. 

22 Nin si Yesus Kristus tepsu dik, sane Yefun Allah 
nai nin si ye yi ne sino wa An nggo An bi nu-i su, 
orete Yefun Allah Gen dakai kem mo nu ne. 

1 Sane ji, gato gum do Paulus ré, ji werwa duno 
nin yewis yi subere nin onyar kem mo Yesus 
Kristus anato ye sok ji mo sel ne. 

2 Nin jam do, Yefun Allah bi suktinggi bor mo ji 
anato An bes ji wa ji mu duno nin subere nin jam 
subot os ndo gato Yesus Kristus kak wa men ne. 

3 Suktaru gato Yefun Allah fro wa ji ki ne, An yo 
kadum rer wa yetu jam nde tó, An ki rer nai ji jam 
nyim wé re. (Ji krom subot suktaru ne napyo nai nin 
jam mó re. 

#Nin dakai baca sukdu ne sa, bere nin jam rer do, 
sukdu mwa subot Kristus gato Yefun Allah gurik suga 
nyim tuya, su ré ji jam kom mo mit re.) 

> Su kam nyim tuya, Yefun Allah gurik sukdu ne re, 
wo su re sa, Yefun Allah Gen ki sukdu ne rer nai An 
bi yerasul si yenabi gato An dakai bes wa ben An bi 
suk-i ne jam. 

6 Sukdu gato Yefun Allah Gen ki ne bor it anare. 
Suga nyim tuya Yefun Allah fro os gato ndo wa yewis 
ye Yahudi sor re, wo su ré An syogat Yesus Kristus 
kak os ndo ne wa nin yewis yi gato jammo sukdu 
ne dom. Sane anato nin si ye Yahudi ne sino ku suk 
gato ndo kadit Yefun Allah. Nin yewis yi si ye Yahudi 
ne tepsu yedik mo Yefun Allah bi rus-i, ete suk gato 
Yefun Allah tom su ye Yahudi ré, An benbot su nin 
yewis yi ne dom. Suk mwa gato Yefun Allah fro wa 

ye Yahudi ne, Yesus Kristus anato kak os wa yewis yi 
ne wali ku dom. 

7 Yefun Allah bi suktinggi dakai bor mo ji anato An 
bes ji tepsu An bi pakwerut wa ji mu ki subot os ndo 
gato Yesus Kristus kak wa men yetu ne. Yefun Allah 
ben ji dakai nggiwa ji mu ki sukdu subot os ndo ne. 

8 Kadit yé mwa gato sok mo Yefun Allah bi rus-i 
ne sino, ji ré anato gum wok teker mu bur, sarewo 
Yefun Allah dakai bes ji wa ji mu ki sukdu subot os 
ndo ne. Ji mu frot sukdu subot Kristus gato ndo wai 
o re nai yewis yi jam. 

2 Ji mu ji ki subot os ndo ne sor nde, wo Yefun Allah 
bes ji wa ji ki subot suk gato Yefun ben subere An 
bi os-i ne kas sisu ndo mo bur ré, ji kibot rer wa yé 
mwa jam. Suga nyim tuya, Yefun Allah, gato ut suk 
mwa mo bur ré, An gurik sukdu ne kadit men, wo su 
ré, os gato An fro wa men ne An kadum bor it, orete 
ji mu ki subot sukdu ne rer wa yé jam o re. 

10 Sane su ré Yefun Allah iwa An bi rus-i mo bur ré 
simo os gato An fro ne subere kadum An bi sukjimnut 
gato kru wai ne nai malaikat bi yesu-i si ye gato bi 
suktinggi mo gu ne jam. 

11 Su ré Yefun Allah kadum os gato An fro ne tepsu 
An bi sukjimnut kadit ketke ne it. Sane anato An syo 
men bi Yekwesu Yesus Kristus ma wa kak os gato 
ndo ne wa men it. 

12 Yesus Kristus kak os wa men anato men yé gato 
onyar kem mo An, men yo damen wa ki suk su Yefun 
Allah o nde, wo men jam rer do, suk gato men ki nai 
An, bere An iwa An jam. 

13 Sane ji ki sare do, nin nut subot ji teker mo sukye 
gato ji ku wa nin nde. Ji da ku sukye mwa, sarewo 
nin sa, ku os gato ndo wai o re. 

14 Sane anato ji tu ji umsu mo ji bi Ai Yefun Allah 
gwem ete ji ki sukdu su An. 

15 An anato ut rus mwa ne mo gu nim ne si bur ré 
sino. Rus mwa ne ku sukjimnut gato ndo kadit An. 

16 Ji ndek mo Yefun Allah gato gum kok wai subere 
An syo An Gen ma ben nin bi sukjimnut mo nin mit 
nggi o et, 

17 subere Yesus Kristus kem pe mo nin mit si nin 
onyar, we nin onyar kem mo Kristus re. Sane dom, ji 
ki suk su Yefun Allah wa nin mo suk mwa gato nin 
ben ne, subere nin bi sukjimnut sye kas subot nje 
petok sor, ben sato sukjimnut ne jom nin, ete nin bi 
nin nggwa wa nje tepsu Kristus bi An nggwa ne. 

18 Sane o, ji ki suk su Yefun Allah subere nin si men 
yé gato onyar kem mo Yefun Yesus ne sino, jam 
Yesus Kristus bi sukjimnut sye gato kas subot men 
ne kom mo mit kai, nin jam sukjimnut mwa ne sino, 
kwa yo gwet mo nde. 

13 Men yetu sor re, bere men yo jam sukjimnut ne 
kom mo mit nde. Sane ji ki suk su Yefun Allah wa nin 
subere nin jam Yesus Kristus bi sukjimnut sye gato 
kas subot nin kom mo mit kai, subere An bi sukjimnut 
ne kem pe mo nin, subere nin tepsu Yefun Allah o re, 
kwa wokgan yo siri kadit dom nde. 

20 Yefun Allah bi suktinggi bere nggiwa ben suk mo 
men mit, sane bere An ben suk mwa mo men mit wai 
kadit suk gato men ndekwa An ben ne o re. Bere An 
ben suk mwa wai kadit men jimnutbot ne re, men bi 
sukjimnut yo kom mo pe ne nde. 

21 Sane men yé gato onyar kem mo Yesus Kristus 
mo bur ré, men bes Yefun Allah gum kok, men bes 
An gum kok mo suk gato Yesus Kristus ben ne sor. 

Men si men bi datu si datok bes An gum kok su re to 

kapyo mato kapyo et. Sangge. 

4 1 Sane, ji gato gum do Paulus ré, gato yé bok mo 
sel, we ji ben Yefun bi suk-i, ji ki sare do, Yefun 

Allah nai nin wa nin sok mo An bi rus-i tepsu An bi 

pa-i. Sane nin ben suk tepsu Yefun bi pa-i ne et. Nin 

jammo suk gato ji ki ré et. 

2Nin ben nin bi suk-i ne, nin bes nin nggwa kok 
nde, wo nin ben nin nggwa ga tepsu pa wokgan et. 
Nin ben nin bi suk-i ne njep petok sor. Suk gato nin 
ku nde to, nin eswa sor, nin maskwa kekro subot suk 
ne nde. Ye yi ben suk yo gato tepsu nin mit nde yo, 
nin nutbot suk sane o nde, wo nin bi sukjimnut sye 
kas subot yu, nin ben sukndo su yu sor. 

3Yefun Allah Gen 6s nin kem ndo anato nin tepsu 
yedik. Sane nin wergat nin nggwa subere nin si yé 
mwa ne sino kem ndo su yu, subere nin maskwa ket 
yu mo kwa dik yo dom nde. 

“Men yé gato sok mo Yefun bi rus-i ne sino tepsu 
rus dik, men sino tepsu kaim dik it. Sane dom Yefun 
Allah Gen ne dik sor. Sane o, men sino kwabom kam 
mo Yefun do, os dik gato Yefun fro wa men sok mo 
An bi rus-i ne anato os gato sangge ne it. Os ne dik 
sor. 

> Men bi Yekwesu ne, dik sor. Yefun bi os-i gato 
men onyar kem mone dik sor. Men onyar kem mo 
Yesus Kristus ge dik ne anato ye ras men mo syur 
wam dik ne sor. 

6 Men sino bi Ai mo Yefun Allah ka dik ne sor. An 
anato Yekwesu mo suk mwa ne sino, An nggi wai 
kadit yesu mwa neya o re. An ben An bi suk-i mo bur 
ré su men sino. An kem mo men sino mit re. 

7 Men kadik-kadik ku suktinggi gato Yesus Kristus 
syo yi nai men tara kadit yu re. Suktinggi bok ré, men 
ku tepsu pe gato An dakai nai sukjimnut wa syo nai 
men re. 

8 Tepsu ye krom mo Yefun bi sukdu-i ne do, "An it 
mu mo pe gato kok wai sa, An gwat yé gato An but 
mu mone or, An syo suktinggi bok yo yi nai men yetu 
mo bur ré re." 

? Sane sukdu gato ki do, "An it mu mo pe gato 
kok wai ne" te, bi sukjimnut sa u ne? Sukdu ne bi 
sukjimnut do, An it nde to, An is sor kom mo bur ré 
desnak nyim wé re. 

10 Yesus Kristus dakai anato is kom mo bur ré 
desnak re, ete An walii it satu o. An it sane sor kom 
mo pe gato kok wai o re. Sane mo bur ré si gu nim 
ne, mo pe mwa ne sino, An kom mo pe mwa ne or re. 

11 An anato syo suktinggi bok yo nai men yetu mo 
bur ré subere men nggiwa ós An bi rus-i sato ré: 
deyo An bes gum yerasul gato ben Yesus Kristus bi 
suk-i win An mo bur ré; deyo o An bes gum yenabi 
gato gwat Yefun bi suktaru ma; deyo o An bes wa 
mu ki sukdu subot Yesus Kristus; deyo o An bes gum 
yekwesu wa mewa An bi rus-i; deyo o An bes gum 
yeguru wa duno An bi rus-i. 

12 Yesus Kristus syo suktinggi ré nai men, subere ós 
men fro Yefun bi rus-i wa ben An bi suk-i mo bur ré, 
subere Kristus bi rus-i bi sukjimnut kem mo Yefun 
nggi wai o, 

13 gane sor, men sino onyar kem pe mo An, ete men 
jam Yefun Allah bi Gan sisu ndo, subere men sino 
tepsu dik it. Sane dom, bere An bi suktinggi gato An 
syo nai men ós men, ete ben men bi sukjimnut kak 

mo Yefun bi suk-i ne mwa wai o re. Or o bere men 
ben men bi suk-i tepsu Yesus Kristus dakai. 

14 Sane bere men bi sukjimnut tepsu pa wokgan o 
nde. Yé gato werwa ben kidar men su bi sukduno 
gato siri, án syeret os wa men, sarewo bere yé ne yo 
ku os wa tik men muya-muma saga sem bak si nofuf 
gwat kwem muya-muma ne o nde. 

15 Men yo kidar suk sane nde, wo men ki men bi 
sukdu-i ri-roi sor. Men bi sukjimnut sye kas subot ye 
yi anato men kidar suk wokgan yo dom nde, wo men 
ki men bi sukdu-i ri-roi, subere men ben men bi suk-i 
tepsu Kristus ben An bi suk-i mwa ne sino. Kristus 
anato tepsu yetu su mo kaim. 

16 Men anato tepsu yetu gwes e, syim e, tunap e 
ne mo kaim ne. Men dini rit ne 6s jom men kaim ne 
tok yu krat ete ut mo men su. Men su anato Kristus. 
An jom pe mwa mo kaim ne sino subere men tepsu 
dik wa men ben Yefun bi suk-i. An jom men, sane 
bere suk gato men ben ne kas sisu ndo, bere men bi 
sukjimnut sye kas subot yu mwa o mone, gedik-gedik 
dakai ben bi suk-i tara kadit yu nde, wo men ben suk 
mwa ne wa men kaim kom sye o, nggi o sor. 

17 Sane nin jammo sukdu gato ji ki ré et, ji dakai bi 
sukdu-i anare nde, wo men bi Yekwesu Yefun Yesus 
anato syogat ji krom sukdu ré wa nin benbot et. Nin 
ben suk tepsu yé gato jam nde Yefun o nde. Yé gato 
jam nde Yefun bi sukjimnut yo kom mo pe yo nde. 

18 Yé ne bi sukjimnut yo kas ri o nde. An su krat 
anato an jam nde sukdu subot Yefun Allah, an jam 
wokgan yo dom nde. Sane an jam nde os gato Yefun 
Allah kak wa ós an kem ndo ne. 

19 An jam nde an damen re, sane an ben sukdaret 
ket an i sor re. An werwa an ben siri ket an i sor, an 


Efesus 4 808 


yo mewa an nggwa wokgan yo dom nde. An da bro 
wa nggon petok sor, an mit iwa ben siri bu. 

20 Sarewo nin jam sukdu subot Yesus Kristus sane 
anato nin jam do, Kristus yo iwa men ben sukdaret 
sane nde, nin dakai jam re. 

21 Nin onyar kem mo An, sane nin jam sukdu subot 
An mó re. Yé duno nin su sukdu gato sangge mó re 
anato nin jam suk gato An iwa nin ben ne. 

22 Sane suk gato nin ben nyim neya, nin bare wé et. 
Su kam nyim nin sibot nin dakai bi sukjimnut daret. 
Sukjimnut ne gwat nin ges mo os ibit mo koirut, sane 
nin bare sukjimnut ne wé et. 

23 Sane nin bare nin bi sukjimnut daret nyim ne wé, 
ete nin bi nin nggwa wa Yefun Allah Gen win nin bi 
sukjimnut su dogato be o et, 

24 subere nin tepsu ye gato be, sukibit gato nin ben 
suga nyim ne, nin yo iwa ben o nde. Yefun Allah ut 
nin tepsu ye gato be, subere nin benbot suk gato An 
dakai ben ne. Sane bere nin ben sukndo tepsu Yefun 
Allah mit, ete nin ben suk gato ndo petok sor, kwa 
gato ibit yo mo nde. 

25 Sane yo, nin sino kidar yu o nde, wo nin ki nin bi 
sukdu-i ri-roi nai yu sor, we nin sino tepsu yedik mo 
Kristus bi rus-i it. 

26 Nin maskwa yo, nin ben sukibit su nde. Tepsu 
kam bok nde tó, nin kibot sukmaskwa ne or wé kadit 
nin et. Nin maskwa o nde, 

27 subere biris bi yekwesu yo ku os wa gwat nin ges 
mo os ibit nde. 

28 Nin yé gato syimsi suk, nin ben sane o nde, wo 
nin ben nin bi suk-i ri-roi sor. Nin ben suk nin kamba 
mo et, subere nin ku suk gato nin mitmo ne, ete nin 

ku suk napyo o wa nin ós ye gato yewa suk su dom 
et. 

22 Nin ki subot sukdu yo, nin ki subot sukdu gato ibit 
su nje nde, wo nin ki subot sukdu gato ndo wa ós nje 
su et. Nin ki suk yo, nin ki sukdu gato ós yé gato ku 
sukye, subere án mit at mo sukdu gato nin ki ne. 

30 Nin ki suk yo, nin ki sukibit gato ben Yefun Allah 
Gen baoku nin mone nde, we Yefun Allah Gen ós nin 
jam rer do, nin sa, sok mo An bi rus-i. Sane bere nin 
jam rer do, Yefun Allah Gen mewa nin sor kom mo 
kam gato An nai nin wé kadit sukye, ete gwat nin 
sok mo An bi nat-i. Mone bere nin kem ndo to kapyo 
mato kapyo. 

31 Nin grem sukmaskwa mo nin mit o nde. Nin on sa 
ket yé yi o nde. Nin maskwa ket yé yi o nde. Nin saiye 
ket ye yi nde. Nin ki ye yi gum ket kwayo-kwayo nde. 
Nin iwa nin ben sukibit wisyo-wisyo nai ye yi o nde, 
wokgan yo dom nde. 

32 Nin ben suk sane nde, wo nin ben sukndo su yu, 
nin dakai jimnotku yu, nin maskwa mo sukibit gato 
ye yi ben ma nai nin o nde, nin nutbot o nde, tepsu 
Yefun Allah yo maskwa nin mo sukibit gato nin ben 
ma nai An nde, An yo nutbot o nde. An syo Kristus 
ma tepsu suktot subere nin bi sukibit ne or wé kadit 
nin it. 

1 Men anato Yefun Allah bi pa-i gato An jimnotku 
5 ne. Sane men werwa men ben suk tepsu An ben 
ne et. 

2 Men kem mo bur ré, men bi sukjimnut sye kas 
subot ye yi sor, tepsu Kristus bi sukjimnut sye kas 
subot men, ete An bi An nggwa wa men. An bi An 
nggwa tepsu suksom gato An som Yefun Allah su, ete 
mone An tot men bi suktot. Yefun Allah iwa suk gato 

Kristus ben ne, tepsu ye iwa ni suk gato grik. Sane 
men waii bi men nggwa wa men ós ye yi su ne sor. 

3 Men sok mo Yefun Allah bi rus-i it, sane men 
mewa men nggwa kadit men ben siri su yu nde. Sane 
dom, men mewa men nggwa subere men da bro wa 
ben sukdaret su yu nde. Men gro sye wa men nai suk 
mwa wa men dakai nde. Men ben sukdaret yo, bere 
siri kadit Yefun Allah bi os-i. Sane men ben sukibit 
sane wokgan yo dom nde, subere ye yi ku os wa ki 
men gum ibit mone nde. 

“Sane dom, men njak ye yi nde, men ki sukdaret 
nde, men ki sukdu gato ibit nde. Men tepsu Yefun 
Allah bi rus-i, sane men do ki suk sane, bere siri re, 
wo ndo sa, men ki ndo mo Yefun Allah mo suk mwa 
gato An ben ne sor. 

> Men jam rer do, yebris si nggon gato ben siri su 
yu daret e, ye gato da bro wa nggon e, nggon gato 
da bro wa yebris e, ye gato gro sye wa nai suk mwa 
wa an dakai (ye gato ben suk gare yo, ye ne bes 
sukdaret sye wai kadit Yefun Allah o re). Ye gato ben 
bi suk-i sane, bere an yo sok mo rus gato Yefun Allah 
si Yesus Kristus jom ne nde. 

6Ye yi do ma werwa kidar nin subere nin misyar 
sukdu gato ji ki ré subot Yefun bi sukdu-i ne yo, nin 
jambot nde, we ye gato ben bi suk-i siri kadit Yefun 
Allah bi sukdu-i ne, bere an ku sukmaskwa kadit 
Yefun Allah. 

7 Sane nin si ye gato ben bi suk-i daret ne ben suk 
sino dom nde. 

8 Kam nyim tuya nin dakai kem mo ndendu, wo su 
ré nin sok mo Yefun Allah bi rus-i, sane anato nin 
kem mo pe gato nden rer it. Sane nin ben nin bi suk-i 
tepsu yé gato kem mo pe gato nden rer ne sor. 


Efesus 5 811 


?Nin kem mo pe gato nden rer it yo, bere nin ben 
nin bi suk-i ne ndo bor wa nje me, tepsu kwe syesyar 
i-bo, bere nin ben suk sato ré: nin ben sukndo su 
nje, nin ben nin bi suk-i ndo tepsu Yefun Allah mit, 
nin ben nin bi suk-i ri-roi sor. 

10 Nin werwa nin jam suk gato Yefun Allah iwa nin 
ben ne et. 

11 Suk gato tepsu ndendu bi suk-i gato yo ós nin 
nde, nin karowa dom nde, wo nin ki ndendu bi suk-i 
ne rek subere bor wa yé mwa jam do, suk ne ibit re. 

12 (Nin do ki sukibit gato ye ben gurik ne rek mo yo, 
bergan nin damen teker wa nin ki kom mone.) 

13 Sarewo sukndo gato nin ben ne tepsu sukru gato 
rer ete bere kadum sukibit ne bor wa yé mwa jam, 
ye yo ku os wa gurik sukibit ne o nde, 

14 we sukru rer ku suk mwa ne sino yo, bere ben 
sukibit ne rer wa men jam kom mo mit re. Sane ye ki 
do, "Nin yé gato sem ne, nin sun tom! Tepsu nin sun 
satu kadit sukkwop, bere Kristus tepsu sukru rer ku 
nin." 

15 Sane nin mewa nin nggwa subere nin ben sukndo 
mo bur ré sor. Nin ben suk tepsu ye gato jimgon nde, 
wo nin ben suk tepsu ye gato jam suk mwa ko et. 

16 Su ré, yé ben sukibit mwa, wo nin ku os wa nin 
ben suk gato ndo yo, nin werwa nin ben sor. 

17 Sane, nin jimgon nde, nin jammo yetu bi sukdu-i 
nde, wo nin werwa nin jammo suk gato men bi 
Yekwesu Yesus Kristus iwa nin ben ne et. 

18 Nin da nau, nin yenau nde, we bere nau ben nin 
ibit. Nin bi nin nggwa wa nau jom nin nde, wo nin bi 
nin nggwa wa Yefun Allah Gen bok nggwa mo nin ete 
jom nin anato ndo. 

12 Nin ki suk su yu yo, nin nai sukdu kadit Mazmur 
e, nin nai sukdu kadit sukos gato yé un Yefun su e, 
nin nai sukdu kadit sukos subot Yefun e ne sino, ete 
nin ki sukdu sane nai yu et. Nin kos nin un men bi 
Yekwesu su nin mit dik si nin onyar dik et. 

20 Men bi Yekwesu mo Yesus Kristus, sane anato 
nin ki ndo mo nin bi Ai Yefun Allah mo suk mwa gato 
An ben mo bur ré petok sor. 

21 Nin jammo Kristus, sane yo nin waii jammo yu 
dom et. 

22 Nggon kra, nin jammo nin bi ya tepsu nin jammo 
men bi Yekwesu Yesus Kristus et, 

23we yebris anato yekwesu wa bi nggon saga 
Kristus anato Yekwesu wa mewa men sino gato 
onyar kem mo An. An dakai anato Yekwesu gato kak 
os wa men kem ndo to kapyo mato kapyo. 

24 Sane, tepsu men sino gato onyar kem mo Kristus 
jammo Kristus, sane dom nggon jammo bi ya mo suk 
mwa ne sino sor. 

25 Nin, yebris gato kra, nin bi sukjimnut sye kas 
subot nin bi nggon sor, tepsu Kristus bi sukjimnut sye 
kas subot men sino gato onyar kem mo An ne. Nin, 
yekra, nin bi nin nggwa wa nin bi nggon tepsu Kristus 
bi An nggwa wa men sino gato onyar kem mo An ne. 

26 Kristus bi An nggwa wa nai sukibit wé kadit men. 
An bi sukduno tepsu syur gato An de mo men wa rus 
sukibit wé kadit men re. Sane An fro men wa men 
sok mo Yefun Allah bi rus-i. 

27 Sane anato Kristus fro men sino gato onyar kem 
mo An ne kwo ndo mo An dakai gwem. An fro men 
subere men da ibit nde, men dini bor mo nde, men 
brot bor mo nde, men wip no mo nde, suk yo gato 
ibit mo men kaim ne yo mo nde, wo suk mwa mo 

men kaim ne ndo sino. Yesus Kristus bi sukjimnut sye 
kas subot men digane. 

28 Sane dom, yekra bi sukjimnut sye kas subot an bi 
nggon tepsu an bi sukjimnut sye kas subot an dakai 
kaim-i ne et. Ye gato bi sukjimnut sye kas subot an 
bi nggon it yo, tepsu an bi sukjimnut sye kas subot 
an dakai it anane. 

22 (Ye gato bariwa an mewa an kaim-i ne, ye gato 
ben bi suk-i sane yo mo nde, wo yé mwa ne sino 
mewa an kaim re. Yé mwa ne sino meret sugit wa 
an git, yé mwa ne sino mewa an kaim tepsu Kristus 
mewa ye gato onyar kem mo An. 

30 Men jam it, Kristus mewa men yé gato onyar kem 
mo An, we men anato tepsu An gwes e, An syim e, 
An tunap e ne mo An kaim-i ne.) 

3! Ye krom mo Yefun Allah bi sukdu do, "Sane yebris 
bere mu kadit an bi ai si an bi im, ete an si an bi 
nggon kem tepsu yetu ge dik sor, we ye we gato kra 
ne, an we tepsu dik it." 

32 Yefun bi sukdu kwa gane bi sukjimnut-i ne kru 
yé. Sukdu ne bi sukjimnut subot Kristus si men sino 
gato onyar kem mo An. 

33 Suk ne sor nde, wo sukdu ne bi sukjimnut wa nin 
yekra si nin bi nggon dom. Sane nin yekra ne sino 
bi sukjimnut sye kas subot nin bi nggon tepsu nin 
bi sukjimnut sye kas subot nin dakai et. Sane dom, 
nggon ne sino werwa jammo bi ya sor. 

1 Pa wokgan jammo sukdu gato ji krom ré et: pa 
ben suk gato tep, pa jammo pa bi ai si pa bi im 
et. 

2Yefun Allah syaugat nin pa wokgan do, "Pa jammo 
pa bi ai si pa bi im." Sukdu gare tepsu kwa ketke gato 
Yefun Allah tom suk yo su, sare do, 

3"Subere suk mwa ne kas sisu ndo, bere pa kem 
nam mo bur ré." 

“Nin, yenggras gato bi pa ne, nin ben suk gato ben 
pa maskwa mo koirut daret nde, wo kadit pa ne wok 
kom mo pa ne sye ne, nin duno nin bi pa-i su men 
bi Yekwesu Yesus Kristus bi sukduno ne, ete nin ki 
subot sukduno ne tepsu suknapa wa nin bi pa jam pe 
sor. 

> Pakwerut, nin jammo nin bi yenggras mo bur ré 
et. Nin ben suk gato nin bi yenggras syogat nin ben 
ne yo, nin nyuwa nin bi yenggras sor. Nin ben suk wa 
nin bi yenggras su nin mit dik si nin onyar dik tepsu 
nin ben suk wa Kristus et. 

6 Pakwerut, nin bi yenggras sokwa nin ete nin ben 
suk mone, wo nin bi yenggras yo sokwa nin nde ete 
nin yo ben suk o nde, bere siri re. Nin ben suk subere 
nin bi yenggras sokme ete un nin mone sor nde, wo 
nin anato tepsu Yesus Kristus bi pakwerut-i, sane nin 
ben suk wa nin bi yenggras su nin mit dik si nin onyar 
dik petok sor. Yefun Allah mit iwa nin ben nin bi suk-i 
sane. 

7 Nin ben suk yo, nin ben su nin mit dik si nin onyar 
dik et. Nin nut do, suk gato nin ben ne, nin ben wa 
yetu nde, wo nin nut do, nin ben suk ne wa men bi 
Yekwesu Yesus Kristus dakai. 

8 Nin ben sane, we nin jam do, kapre nin gum 
kwerut e, nin gum kwerut nde e ne, bere nin yé 
mwa ne sino ku sukndo kadit men bi Yekwesu Yesus 
Kristus mo sukndo gato nin ben ne. 

?Nin yenggras gato bi pakwerut, nin ben sukndo su 
nin bi pakwerut ne tepsu pe gato Kristus imo ne dom 
et. Nin ki sukot su nin bi pakwerut ket kwayo-kwayo 
nde. Nin napawa do, nin si nin bi pakwerut ne sino 

bi Yekwesu ka dik mo gu sor. Men bi Yekwesu ne 
ben bi suk-i su men sino tepsu yu, An bes ge yo gum 
kok wai kadit ge yo nde, An ben suk su yepasye e, 
pakwerut e, ye yi e ne, tepsu yu sor. 

10 Ji bi sukdu ré yo syu o nde, men ti nggi mo 
suktinggi gato ma kadit men bi Yekwesu Yesus 
Kristus ne et. Men si An tepsu dik subere An bi 
suktinggi gato nggi wai ne bor mo men mo suk mwa 
gato men ben ne sor. 

11 Men mewa men nggwa kadit biris bi yekwesu 
gato meret os mwa wa ben kidar men, subere men 
brek kadit Yefun bi os-i. Men fro men nggwa su suk 
sato yesukmise fro nggwa su ne wa futmu gu yeko. 
Men it san gato kewa men kaim, men mu su et. Men 
gwat men bi sukmise mwa ne sino gato Yefun Allah 
syo nai men, subere men nggi wai kadit os ibit gato 
biris bi yekwesu werwa ben kidar men su ne. 

12 Yeko gato ma wa gu men ne, an yetu nde, wo 
yeko ne anato suk gato i-mok mo gato werwa jom 
yetu mo bur ré sato: yerom e, aboksye e, malaikat 
ibit gato bi suktinggi mo gu nim ne si bur ré e ne. 
Biris mwa ne sino iwa meret os wa ben men brek wé 
kadit Kristus bi os-i. 

13 Sane, su ré men it yesukmise bi suk mwa ne 
sino gato Yefun Allah fro wa men gu yeko gane su 
ne, subere biris mwa gato werwa ben kidar men, 
gato tepsu yeko gato futma wa gu men do ma it yo, 
men nggiwa syun yeko ne titi wé kadit men. Men it 
yesukmise bi suk ne subere men ti nggi wa men syun 
yeko ne sor kom mo pe gato or mo, ete mone men 
jom Kristus bi sukduno-i ne krat tó. 

14 Men fro men nggwa pe sor. Men ben men bi suk-i 
sisu ri-roi petok sor, tepsu men far suk yo mo men 

on ke anane. Sane dom, men ben men bi suk-i ndo 
tepsu Yefun Allah mit petok sor, tepsu men it san 
besi kewa men tunap anane. 

15 Sane o, men mu kibot os ndo gato Yefun Yesus 
kak wa men yetu subere ye gato jammo sukdu ne si 
Yefun Allah kem ndo su yu. Men mu ki subot sukdu 
ne sor, tepsu men it sepatu anane. 

16 Sane o, men onyar kem mo Yefun Yesus petok 
sor, tepsu men jom kweda sye anane. Men jom 
kweda sye ne subere biris bi yekwesu do werwa 
kunus men su kunus gato bot ru m6 yo, men jom 
kweda ne yawa kunus su bot ne mu nden wé kadit 
men kaim. 

17 Sane o, men jom sukdu subot os ndo gato Yefun 
Yesus kak wa men kem gesyos ne krat sor, tepsu 
men bom topi krat gato kewa men su anane. Men 
jom Yefun Allah bi sukdu-i, tepsu men jom nyom ot 
de we anane. 

18 Men jom suk e, men it suk bok ne, men ki suk su 
Yefun dom et. Men ki suk tepsu suk gato Yefun Allah 
Gen kadum nai men sor. Sane men fro men nggwa, 
men werwa men ki suk su Yefun petok sor, men 
misyar wokgan yo dom nde. Men ki suk su Yefun 
Allah wa ye gato onyar kem mo Yefun Yesus ne sino 
petok sor. 

12 Nin ki suk su Yefun wa ji dom subere Yefun Allah 
kak ji bi sukjimnut ete syo sukdu gato An iwa ji ki nai 
nje. Nin ki suk su Yefun Allah subere sukdu subot os 
ndo gato Yesus Kristus kak wa men yetu ne, gato 
nyim An gurik ne, Yefun Allah ben ji nggiwa ji ki rek 
wa yé mwa jam. Nin ki suk su Yefun subere ji ki 
sukdu ne yo, ji yo nyu nde. 

20 Yefun Allah bes ji wa ji mu ki An bi sukdu-i subot 
os ndo gato Yesus Kristus kak wa men mo bur ré, 
anato ye rai ji, ete ye sok ji mo sel. Sane nin ki suk 
su Yefun wa ji subere ji nggiwa ji ki sukdu ne, ete ji 
yo nyu nde, wo ji ki sukdu ne tepsu pe gato Yefun 
Allah imo ne. 

21 Tikhikus gato men jimnotku ne, men si an tepsu 
yedik mo Yefun bi rus-i. An ben men bi Yekwesu 
Yesus Kristus bi suk-i ne ri-roi tepsu Kristus mit. An 
yo brek kadit wokgan yo dom nde, an gum kwerut 
wa Kristus re. Bere an ba ku nin ete an ki sukdu mwa 
subot ji nai nin, subere nin jam sukdu subot ji, si suk 
mwa gato ji ben more re. 

22 Sane ji syogat an ba ku nin mone subere an ki 
sukdu subot men more nai nin sino jam, subere ben 
nin mit ndo wa nin jom Yefun bi sukdu-i nggi wai 0. 

23 Men bi Ai, Yefun Allah si men bi Yekwesu Yesus 
Kristus, ete uttok men sino gato onyar kem mo 
Yefun. Yefun ete ben men nggiwa men bi sukjimnut 
sye kas subot yu ete men onyar kem pe mo Kristus 
et. 

24 Nin yé gato bi sukjimnut sye kas subot men bi 
Yekwesu Yesus Kristus sane sor yo or mo nde yo, 
Yefun Allah ete mewa nin sino sor. Ndo mo nin sor, 
kadit Paulus 

1 1 Ji gato gum do Paulus, ji si Timotius, men ka we 
gato Yesus Kristus bi pakwerut anato krom surat 
ré wa nin. Men ka we krom sukdu ré wa nin yé gato 
onyar kem mo Yesus Kristus gato sum mo nu ari mo 
kota Filipi. Men ka we krom surat ré wa nin yé gato 
gum yekwesú mo nu ari si yé gato ós yekwesú mo 
nu ari ne sino. 

2 Men bi Ai, Yefun Allah si men bi Yekwesu Yesus 
Kristus ete mewa nin. Yefun Allah si Yesus Kristus ete 
uttok nin petok sor. 

3 Ji napawa nin yo, ji ki ndo mo Yefun Allah mo suk 
gato nin ben ne. 

“Ji ndek suk mo Yefun Allah wa nin sino yo, ji mit 
at wa. 

> Ji mit at wa ji ki suk su Yefun wa nin, we nin ós ji 
mu frot sukdu subot os ndo gato Yesus Kristus kak 
wa men yetu ne nai ye yi jam, kadit kam ketke gato 
nin onyar kem mo Yefun sor kom mo kam ré. 

6Ji kwabom kam mo Yefun Allah do, Yefun Allah 
gato ben nin ti nggi wa nin ben An bi suk-i su ketke, 
bere An ben sukndo su nin gat sor, kom mo pe gato 
or mo, kom mo kam gato Yesus Kristus satu ma mo 
bur ré re. 

7 Ji mit at wa nin, ji jimnutbot nin anato ndo, we ji 
gen ne kem pe su nin mone re. Sane dom, ji jimnotku 
nin, we yé bok ji mo sel more yo, ji duno nje su 
sukdu subot os ndo gato Yesus Kristus kak ne yo, ji 
ki rer subot sukdu ne nai ye gato duwer ji mo sukdu 

fro wa ji ben ne sino. 

8 Yefun Allah jam do, sangge, ji da o ku nin, ji bi 
sukjimnut sye kas subot nin tepsu Yesus Kristus bi 
sukjimnut sye kas subot nin ne. 

2 Ji ndek mo Yefun Allah wa nin sare do: nin 
jimnotku yu wai kadit nyim ne o et, nin mewa yu sisu 
ndo wai o et, nin ben sukndo su yu mwa wai o et. Ji 
ndek mo Yefun subere nin jam Yefun kom mo mit, 
ete nin jam suk gato ndo kadit suk gato ibit wai kadit 
nyim ne o re, 

10 subere nin jam suk mwa gato ndo wai wa nin ben 
ne, orete nin ben suk gato ndo ne bu sor. Ji ndek mo 
Yefun subere ye yo ku os wa ki nin gum ibit mo suk 
yo mo nde kom mo kam gato Yesus Kristus satu ma 
mo bur ré re. 

1! Ji ndek mo Yefun subere An ós nin subere suk 
mwa gato nin ben ne ndo sino tepsu Yefun Allah mit, 
sukibit yo mo nde, subere yé mwa un Yefun Allah ete 
bes An gum kok mo suk gato nin ben ne. 

12 Ji bi nji, ji bi nyanggon gato onyar kem mo Yesus 
Kristus, ji lwa nin jam do, sukye gato ji ku mo sel 
ré kak os wa yé mwa jam ete onyar kem mo sukdu 
subot os ndo gato Yesus Kristus kak wa men yetu ne. 

13 Kadit yé bok ji mo sel ré anato yesukmise mwa 
ne sino gato mewa ji mo gubernur bi nu si ye yi dom 
jam do, yesukmise ne rai ji more mo gato ji ki sukdu 
subot Yesus Kristus. 

14 Yé rai ji mo sel ré sane anato Yefun ós ye gato 
onyar kem mo Yefun Yesus mo kota ré, bergan yé 
mwa ne sino, an yo nyuwa ki Yefun Allah bi sukdu 
saga nyim ne o nde. An yo nokwa nje gato ben sukye 
nai an o nde. 

15 Ji jam do, yé gare deyo da ki sukdu subot Yesus 
Kristus, sarewo an ki subot sukdu ne, we an mit iwa 
an gum sye tepsu ji. An iwa an gum sye wai kadit 
ji. Sane an sok os mone subere yé maskwa ket ji. 
Sarewo ye deyo ki sukdu subot Yesus Kristus, an yo 
meret os wa ji nde, wo an ben an bi suk-i su an mit 
kwo sor. 

16 Ye gato mit kwo ne, an ki sukdu subot Yesus 
Kristus, we an bi sukjimnut sye kas subot ji si Yefun 
Allah sino. An ki sukdu subot Yesus Kristus, we an 
jam do, Yefun Allah bes ji wa ji ki rer subot os ndo ne 
sare do, os ne sangge. 

17 Sarewo ye gato iwa an gum pasye wai kadit ji ré, 
yé ne ki sukdu subot Kristus we an meret gum pasye 
wa an dakai. An ki sukdu subot Kristus sarewo an 
mit-i tara re. An bi sukjimnut ibit. An ki sukdu subot 
Kristus, we an mit do, bere ji ku sukye mwa wai 
mone o re. 

18 Sarewo suk yo o nde! Ji do ku sukye mwa wai o it 
yo, suk yo o nde, sarewo suk gato ndo wai anato yé 
ki sukdu subot Kristus nai yé mwa jam sor. Kapre ye 
gato ki subot Kristus, ye deyo bi sukjimnut ibit e, ye 
deyo bi sukjimnut ndo e, yé ki subot Kristus nai yé 
mwa jam anato ji mit at wa. Sane dom ji mit at wa 
pe sor, 

12 we ji jam do, bere yepasye sombok ji kadit sukye 
gato ji ku mo sel ré. Nin ki suk su Yefun wa ji, sane 
bere Yefun Gen 6s ji dom anato ji jam do, bere yé 
sombok ji re. 

20 Bere su kam gato yepasye ndo ji subot suk gato 
ji ben ne yo, ji mit iwa do, ji yo damen mo an gwem 
nde. Ji nut do, sangge bere ji yo nyuwa ji ki sukdu 
subot Kristus nai an nde. Sane yo, ji kwop o, ji mbau 

gum kok petok sor. 

21 Ji dakai bi sukjimnut do, ji mbau yo, ji ben suk wa 
Yesus Kristus sor, wo ji kwop yo, ji ku suk gato ndo 
wai it anane. 

22 Ji do kem mo bur ré yo, bere ji ben suk mwa gato 
ndo t6. Sane ji nutbot or et. Kwa u ana ndo wai ne? 
Ji kwop bado, ji mbau bado, ji jam nde tó. 

23 Ji nutbot os kwa we ré tó. Ji jam nde os u anato 
ndo wai ne? Kwa dik yo anato ji iwa ji mu kadit bur 
ré, ete ji mu kem su Yesus Kristus. Ji nut do, ji do si 
An kem sino it yo, ndo wai o re anane. 

24 Kwa dowe anato ji kem mo bur ré subere ji ós nin 
to, we nin mitmo ji ós nin tó. 

25 Ji dakai jam rer do, bere ji kem mo bur ré wa ós 
nin to, sane bere ji mbau to. Bere ji si nin kem more 
to, subere ji 6s nin onyar kem pe mo Yefun Yesus, 
subere nin mit at wai mo sukndo gato Yefun Yesus 
ben ne o re. 

26 Sane yepasye do sombok ji, ete ji satu ba ku nin 
it yo, bere nin gato onyar kem mo Yesus Kristus mit 
at wai mo sukndo gato An ben wa ji ne o re. 

27 Yé sombok ji yo, ji kem more to yo, nin ben nin 
bi suk-i tepsu sukdu subot os ndo gato Yesus Kristus 
kak ne sor. Nin ben suk tepsu sukdu gato ji duno nin 
su ne. Ji iwa nin ben nin bi suk-i sane subere ji ba ku 
nin yo, ji yo ba ku nde yo, ji jam sukdu subot nin do, 
nin tepsu dik wa nin jom Yefun bi sukdu-i pe sor. Nin 
mit dik si nin onyar dik wa nin duwer ye gato bariwa 
sukdu subot os ndo ne. Nin onyar kem mo sukdu ne 
pe sor. 

28 Ye gato duwer nin mo Yefun bi sukdu-i ne, nin 
yo nyuwa yé ne nde, mo sukwokgan dom nde. Nin 

nyuwa nde yo, bere ye ne jam do, sangge bere Yefun 
Allah bare an mo bot gesyos, wo nin sa, bere Yefun 
Allah ós nin kem ndo to kapyo mato kapyo. 

22 Nin jam do, Yefun Allah ós nin kem ndo, we 
Yefun Allah syo An bi suktinggi nai nin subere ós nin 
onyar kem mo Yesus Kristus sor nde, wo An syo An 
bi suktinggi nai nin subere nin nggi wai kadit sukye 
gato nin ku ne. 

30 Su ré yé gato bariwa Yesus Kristus, an ben sukye 
nai nin tepsu wam ga nyim nin me do yé ne ben 
sukye nai ji dom. Su ré dom, nin jam do, ye gato 
bariwa Yesus Kristus ne ben sukye nai ji tó. 

1 Nin sok mo Kristus bi rus-i, sane nin kwabom 
kam mo An do, bere An mewa nin, sane nin 
nokwa suk teker nde. Yefun Allah Gen bok nggwa mo 
nin, sane nin tepsu dik su An, An ós nin subere nin 

jimnotku yu, nin ben sukndo su yu. 

2 Sane ji ndek mo nin do, nin ben ji mit at wai o re, 
nin ben nin bi suk-i sare et: Nin sino jimnotku yu, nin 
bi sukjimnut tepsu yu, nin mewa yu et. Nin sino ben 
nin bi suk-i tepsu dik, nin sino bi sukjimnut dik tepsu 
yu sor. Sane bere ji mit at wai o re. Nin sino ben nin 
bi suk-i tepsu dik et. 

3 Nin dakai mit at daret, ete ben suk yo wa ye bes 
nin gum kok nde. Nin bes nin nggwa kok nde, sarewo 
nin nutbot ye yi do, ye ne gum-i kok wai kadit nin 
dakai gum-i. 

“Men nutbot men dakai bi suk-i sor nde, wo men 
jimnutbot ye yi mo suk sino gato an ben ne dom et. 

> Sane yo, nin bi sukjimnut-i tepsu Yesus Kristus bi 
sukjimnut-i et: 

6 Yesus Kristus ré, An da gum kok tepsu Yefun Allah 
dakai, sarewo An yo werwa An bes An gum kok tepsu 
Yefun Allah nde. 

7 An bes An gum kok nde, wo An is An nggwa ga 
mo bur tepsu pa wokgan ne o re. An ma mo bur re, 
An tepsu pakwerut. An ma mo bur ré, An ka sa yetu 
sor re. An kem mo bur ré tepsu men yetu. 

8 An yo bes An nggwa kok nde. Sarewo An is An 
nggwa ga tepsu pa wokgan, An jammo An bi Ai, 
Yefun Allah ne sor. An benbot suk gato Yefun Allah ki 
nai An ben ne, An bi An nggwa wa An kwop. Yé gu 
An kwop mo kwesukwin, 

? Sane anato Yefun Allah bes Yesus Kristus it mo 
pe gato kok wai kadit suk mwa mo bur ré sino o re. 
Yefun Allah bes Yesus Kristus gum kok sye wai kadit 
yé mwa ne sino o re. 

10 Sane bere yetu e, malaikat e, yerom e ne sino mo 
bur ré si gu nim ne, mo bur desnak, mo pe mwa ne 
sino tu án umsu mo Yefun Yesus gwem. Yé mwa si 
suk bok ne sino un Yefun Yesus gum mone, án sino 
ki do, sangge Yefun Yesus gum kok sye wai o re. 

11 Sane bere men yetu mwa ne sino ki rer do, 
sangge, Yesus Kristus anato tepsu men bi Yekwesu 
gato jom men. Sane bere men bes men bi Ai, Yefun 
Allah, gum kok mone re. 

12 Sane yo, nin, ji bi yesyim gato ji jimnotku, nin 
benbot ji bi sukduno gato ji ki ré et. Yefun Allah 
anato nai nin sok mo An bi rus-i wé kadit bot gesyos 
it, sane nin ben nin bi suk-i tepsu yé gato jammo An 
et. Suga ji kem su nin t6 yo, nin benbot ji bi sukdu 
petok sor. Sarewo su ré ji yo kem su nin nde, sane 
nin jammo ji bi sukduno pe, tepsu ji kem si nin to. Mo 

suk mwa gato nin ben ne, nin jammo Yefun Allah sor, 
nin bi nin nggwa mo An, nin ben suk tepsu An mit, 

13 we Yefun Allah dakai kak nin bi sukjimnut, subere 
nin iwa jammo An, subere nin mit iwa ben suk gato 
tepsu Yefun Allah mit ne. 

14 Mo suk sino gato nin ben yo, nin nuk ye yi gum 
daret nde, nin da nyar ket ye yi ete nin dumu su nde, 
nin duwer yu nde. 

15 Sane bere nin tepsu Yefun Allah bi pa-i, bere nin 
ben nin bi suk-i ndo petok sor, kwa gato ibit yo mo 
nde. Sane bere ye yo ku os wa ki nin gum ibit mo 
suk gato nin ben ne mo nde. Nin do ben suk tepsu 
Yefun mit sane it yo, nin tepsu sukru gato rer ku nje 
mo bur ré. Yé mo bur ré mise, an ben sukibit bu. 

16 Nin jom Yefun bi sukdu gato kak os wa men kem 
ndo to kapyo mato kapyo yo, nin tepsu sukru gato ji 
ki ne. Sane bere su kam gato Kristus satu ma mo bur 
ré it yo, ji mit at mo suk gato nin ben ne, we ji jam 
do, suk gato ji werwa ji duno nin su ne, ji yo ben yi 
nde, wo nin waii benbot suk gato ji duno nin su ne re. 

17 Nin onyar kem mo Yefun Allah it. Nin bi nin 
nggwa mo An, nin samok wa nin ben An bi suk-i. Suk 
mwa gato nin ben ne anato tepsu suksom gato nin 
gwat wa som Yefun Allah su ne. Sane ji mit at mo suk 
mwa gato nin ben ne. Yé bok ji mo sel ré mo gato ji 
ki subot Kristus. Sarewo yé do gu ji kwop it yo, ji mit 
at tó, we ji do kwop it yo, ben sato ji waii grem suk 
yo to suk mwa gato nin gwat wa som Yefun Allah su 
ne. 

18 Sane nin si ji sino mit at wa dom et. Nin si ji, men 
wi men ambre mone sino et. 

12 Sane yo, ji kwabom kam mo men bi Yekwesu 
Yesus Kristus do, bere An kak os wa ji subere ji 

syokom Timotius ba ku nin, subere Timotius gwat 
sukdu kadit nin satu ma waji more. Ji do jam sukdu 
subot nin ne yo, ji yo kwabom dek subot nin teker o 
nde. 

20 Kadit yé mwa gato si ji kem more, Timotius sor 
bi sukjimnut-i tepsu ji bi sukjimnut-i. An sor ete bi 
sukjimnut-i wa an mewa nin sisu sangge. 

21 Sarewo yé mwa gato kem more meret suk wa an 
dakai sor re, an yo nutbot Yesus Kristus bi suk-i nde. 
22 Nin dakai jam do, Timotius ré, an ye gato ben 

sukndo, we ji si Timotius mu ki sukdu subot os 

ndo gato Yesus Kristus kak ne nai yé mwa jam re. 
Timotius si ji mu mone, tepsu pa gato simo bi Ai, ben 
suk sino. 

23 Ji jwa ji syokom Timotius ba ku nin mone, wo ji 
eswa ji jam sukdu kadit yepasye gato bok ji mo sel 
ne do, an sombok ji bado, an yo sombok ji nde bado. 
Ji jam an bi sukdu ri orete yo, ji syokom Timotius ba 
ku nin mone. 

24 Ji kwabom kam mo Yefun do, bere An kak os wa 
yepasye sombok ji kadit sel ré. Yé do sombok ji it yo, 
bere ji ba ku nin mone dom. 

25 Sarewo ji nut do, ndo sa, ji syokom Epafroditus 
satu ba ku nin. Epafroditus ré, an tepsu ji bi yesyim, ji 
si an ben suk wa Yefun Yesus sino. Men ka we tepsu 
Yesus Kristus bi yesukmise gato ben An bi suk-i. Nin 
dakai syokom Epafroditus ma ku ji more wa 6s ji mo 
suk gato ji yéwa, 

26 wo su ré an da o wa an ba ku nin it. An jimnotbot 
sukdu gato nin jam subot an do, an ku suki more re. 
An jimnotbot teker, sawe nin nut do an i tó. 

27 Sangge, an ku suki mé re, karowa an kwop rok. 
Sarewo Yefun Allah dakai jimnotku an ete ben an 

ge re. Yefun Allah jimnotku an sor nde, Yefun Allah 
jimnotku ji dom. Yefun Allah ben Epafroditus ge kadit 
suki gato an ku ne, ondesorsa ji nderku ji nggwa mo 
sukye ne ndo nde. 

28 Sane yo ji syogat an satu mu mo nin kekro, 
subere nin ku an yo, nin iwa o, subere ji dom yo 
jimnotbot an teker o nde. 

29 Epafroditus do ba ku nin mone it yo, nin kak nin 
mit wa an sor, nin mewa an, we nin si an sino onyar 
kem mo Yefun Yesus. Yé gato onyar kem mo Yefun 
tepsu Epafroditus ré, án do ba ku nin it yo, nin bes 
yé ne gum kok, nin ben sukndo su án sor. 

30 We Epafroditus ré, an iwa ben Yesus Kristus bi 
Suk-i sor. An yo nutbot an dakai nde, anato an ma 
6s ji more, ete an ku suki ne, bergan an kwop rok 
mone. An ma win nin yé mwa gato kem mone, we 
nin yo ku os wa nin ma ós ji more nde. 

1 Ji yo krom sukdu mwa o nde. Ji bi nji, ji bi 
nyanggon, nin yé gato onyar kem mo Yefun 
Yesus, Yefun nai nin gum sok mo An bi rus-i, sane nin 
mit at wa et! Sukdu gato ji krom ré, ji krom wam bok 
yo wa nin mó re. Kapre ji krom wam bok yo o, suk yo 
o nde, we ji bi sukdu ne 6s nin subere nin kem ndo. 
“Nin mewa nin nggwa kadit yé gato mise. Nin | 
mewa nin nggwa kadit yé gato bi sukjimnut ibit. An 
mise yé ré, an wergat nin subere an kum nin da 

napyo wé. An wema bisunat nin re. 

3Men ré anato yé gato simo sunat gato sangge, wo 
an yo simo sunat gato sangge nde re. Wo men sa, 
Yefun Allah Gen bok nggwa mo men anato men bes 
Yefun Allah gum kok. Men si Yesus Kristus tepsu dik 
ete men un An, sane men sok mo Yefun Allah bi rus-i 
mone it, tepsu ye bisunat men sisu sangge anane. 

Men yo onyar kem mo sunat gato yetu ben mo men 
kaim de nden ne nde. 

“Men do ku os wa men sok mo Yefun bi rus-i mo 
suk gato men yetu ben ne yo, ji sa, ji ben suk mwa 
ne, sane ji dom ku os mone re. Ye deyo ki do, an sa, 
an ben suk mwa tep wa Yefun nai an sok mo bi rus-i. 
Sukdu ne do sangge yo, bere ji ki do, ji ré ben ji bi 
suk-i mwa wai kadit ne o re. 

> Ji bi im kem su ji, kom mo kam munggwo rek or 
sa, yé bisunat ji re. Ji bi im si bi ai ne ye Israel, ji 
bi amui gum do Benyamin. Benyamin bi wis-i sok 
mo yewis Israel, sane ji sok mo yewis Israel dom. 
Sangge, ji ré ye Ibrani, we ji bi amui ye Israel dom, 
men ye Ibrani sino, yewis yi nde. Suga nyim ne sa, ji 
sok mo ye Farisi gato werwa benbot Musa bi sukduno 
mwa ne sino. 

6 Ji mit iwa ji simo sukduno mwa ne sino, sane ji 
ben sukye nai ye gato onyar kem mo Yefun Yesus 
mo bur Yudea. Suk gato Musa duno men su ne, ji 
benbot mwa ne or sino, kwa yo gwet mo nde. 

7 Suk gato ji ben nyim ne, ete ji onyar kem mone, 
sugane ji nut do, suk mwa ne ós ji sok mo Yefun 
bi rus-i, wo su ré ji bare suk mwa ne wé it. Ji nut 
do, suk mwa ne yo 6s ji yo mo nde. Wo kadit Yesus 
Kristus sor anato ji ku os wa ji sok mo Yefun Allah bi 
rus-i. 

8 Sane dom, suk mwa gato mo bur ré sino yo ós ji 
yo mo nde. Suk gato ndo wai o re anato ji jam Yesus 
Kristus, ji bi Yekwesu, kom mo mit, tepsu ji bi yesyim 
it. Yesus Kristus anato ndo wai o re. Sane suk mwa 
gato ji ben suga nyim neya, gato ji onyar kem mone, 
suk mwa ne ji bare wé re. Suk mwa ne ji nut do, 

tepsu sukkwik sor re, subere ji ku os wa ji sok mo 
Yesus Kristus bi rus-i, 

? subere ji si Kristus tepsu dik it. Ji sok mo Yefun 
Allah bi rus-i kadit suk mwa gato ji dakai ben tepsu 
Musa bi sukduno-i nde, wo ji onyar kem mo Yesus 
Kristus anato Yefun nai ji gum sok mo An bi rus-i ne 
it. Men onyar kem mo Yesus Kristus sor re, anato 
Yefun Allah nut do, men sa, men tep wa An nai men 
sok mo An bi rus-i it. 

10 Kwa dik yo gato ji iwa wai o re anare, ji iwa ji jam 
Yesus Kristus kom mo mit. Sane dom, ji iwa ji jam 
Yefun Allah bi suktinggi gato An sun Yesus Kristus 
kadit sukkwop su ne, ji iwa ji jam suktinggi ne kom 
mo ji mit dom. Ji iwa yé ben sukye nai ji dom, tepsu 
yé ben sukye nai Yesus Kristus sane sor kom mo yé 
gu An kwop. Ji iwa yé ben sukye nai ji kom mo yé gu 
ji kwop mo gato ji ben Yesus Kristus bi suk-i, 

11 subere Yefun Allah waii sun ji dakai kadit sukkwop 
dom. 

12 Ji dakai yo jam Yesus Kristus kom mo mit nde to. 
Ji yo jam An bi suktinggi ne sisu ndo nde to. Ji yo ben 
ji bi suk-i mwa ne sino tepsu Yesus Kristus iwa ne 
sisu ndo nde t6. Sarewo ji wergat ji nggwa subere ji 
ku suk gato Yesus Kristus fro wa ji ne, we ji ré, Yesus 
Kristus nai ji sok mo An bi rus-i it. 

13 Ji bi nji, ji bi nyanggon gato onyar kem mo Yesus 
Kristus, suk gato Yesus Kristus fro wa ji ne, ji nut mo 
ji mit do ji yo ku suk ne nde to. Sarewo suk dik yo 
gato ji ben anare, ji misyar suk mwa gato ji ben suga 
nyim ne wé, ete ji wergat ji nggwa wa ji ku suk gato 
Yesus Kristus fro wa ji ne. 

14 Sane anato ji wergat ji nggwa nggi gat petok 
sor, tepsu ji werwa ji kas nggi wai kadit ye yi neya, 

subere ji kom mo pe gato or nyim kadit ye yi ne, ete 
ji ku suk gato ndo mone. Suk gato ji iwa ji ku ne 
anato ji kem gesyos mo gu sisu Yesus Kristus. Yefun 
Allah fro os wa men subere men kem gesyos mo suk 
gato Yesus Kristus ma ben mo bur ré re. 

15 Sane yo, men sino gato bi sukjimnut kak tepsu 
yenggras mo Kristus bi suk-i it yo, men misyar suk 
mwa gato men ben suga nyim ne wé, ete men wergat 
men nggwa nggi o et, subere men sino ku suk gato 
Yesus Kristus fro wa men ne. Men sino bi sukjimnut 
dik mone et. Sarewo nin deyo bi sukjimnut-i tara mo 
kwa dik yo it yo, bere Yefun Allah dakai sor ete ki 
sukdu ne rer nai nin. 

le Wo nin jammo suk gato ji ki ré et, sukduno gato 
men benbot kom more it yo, men benbot petok sor. 

17 Ji bi nji, ji bi nyanggon, nin me suk gato ji ben ne, 
ete nin sino waii benbot et. Men kadum os gato ndo 
nai nin mo re. Sane ye gato sibot os ne, nin watbot 
suk gato ye ne ben, ete nin waii simo os ne dom. 

18 Nin simo os ne, we yé mwa werwa ben suk gato 
Kristus ben ne ibit. Ji ki nai nin wam bok yo mo re. Su 
ré ji ki nai nin wam dik yo o, ete ji wo su dom do, yé 
mwa ne ki mo an syokwet do, an ye Kristen, sarewo 
an ben an bi suk-i tara re. Yesus Kristus kwop mo 
kwesukwin wa tot suktot mo sukibit gato an ben ne, 
sarewo an bariwa suk gato Yesus Kristus ben wa an 
re. 
19 Kom mo rut, bere Yefun Allah ben an ibit re, we 
an bi sukjimnut sye mo an kaim budat ré sor re. An 
jam nde an damen mo sukibit gato an ben ne, ete an 
nut do, suk ne ndo wai, we an bi sukjimnut kem pe 
mo sukibit gato yetu ben mo bur ré sor re. 

20 Wo men ré yo tepsu an nde. Men gum sok mo 
Yefun Allah bi rus-i mo gu it. Su ré men eswa men 
bi Yekwesu satu ma mo bur ré kadit gu ne. Men bi 
Yekwesu anato Yesus Kristus gato kak os wa men 
kem ndo to kapyo mato kapyo mo Yefun Allah bi 
nat-i. 

21 Yesus Kristus nggi wai o re. Suk mwa mo gu nim 
ne si bur ré jammo An it. Sane bere Yesus Kristus win 
men kaim-i gato budat ré tepsu An dakai kaim-i gato 
gesyos, gato ndo wai ne o re. 

4 1 Sane yo, ji bi nji, ji bi nyanggon gato ji jimnotku, 

ji mit at ndo nde mo suk gato nin ben ne. Ji mit 
iwa dom, tepsu ye gato ku sukndo wai o re. Sane yo, 
ji bi yesyim, nin jom men bi Yekwesu Yesus Kristus bi 
sukdu-i ne pe it yo, bere nin benbot suk mwa gato ji 
krom gado ne sor. 

2 Euodia si Sintikhe, nin ka we jammo ji bi sukdu ré 
et. Ji kiwa nin ka we bi sukjimnut tepsu dik et. Nin 
ka we duwer yu o nde, we nin ka we onyar kem mo 
Yefun Yesus it. Sane nin ka we kibot subere nin ka 
we kem not et. 

3Sane dom, ji ndek mo Sunsugus do, "Nan si ji ben 
Yefun Yesus bi suk-i sino mó re, ji onyar kem mo nan. 
Sane Sunsugus, ji ndekwa nan tepsu yegweswai wa 
nggon we ne et, we nggon we ne si ji ben suk sino, 
men ki sukdu subot os ndo gato Yesus Kristus kak ne 
nai ye yi jam re." Sugane an we wergat nggwa wa ós 
ji ki subot sukdu ne. An we sor nde, wo Klemens si 
yetu ge bok yo 6s ji ki subot sukdu ne. Yé bok gane, 
Yefun Allah krom an gum mo An bi Buku Yegesyos 
re. 

“Men bi Yekwesu Yefun Yesus nai nin sok mo An bi 
rus-i it, sane kamdik-kamdik nin mit at wa sor. Ji ki 
nai nin wam dik yo o do, nin mit at wa petok sor. 

> Nin ben nin bi suk-i njep su yé mwa ne sino, 
subere yé mwa ne me do, nin sa, ben nin bi suk-i ne 
ndo, we karowa men bi Yekwesu Yefun Yesus satu 
ma it anare. 

6 Suk gato nin mitmo ne yo, nin nutbot teker nde, 
nin nutbot sor nin bi sukjimnut waiyu nde. Wo suk 
mwa gato nin yewa ne, nin ki napyo nai Yefun Allah 
jam et. Nin ndek mo Yefun Allah subere Yefun syo 
suk gato nin yewa ne nai nin, ete nin ki ndo mo An 
sor. 

7 Sane bere sukjimnut ndo kadit Yefun Allah ben nin 
bi sukjimnut not satu. Suk gato Yefun Allah ben su 
men yetu ne, men yo jam kom mo mit nde. Nin si 
Yesus Kristus tepsu dik it, sane bere sukjimnut ndo 
kadit Yefun mewa nin mit si nin onyar subere nin bi 
sukjimnut waiyu o nde. 

8 Sane ji bi nji, ji bi nyanggon ji yo ki sukdu mwa o 
nde. Kamdik-kamdik, nin bi sukjimnut sye mo suk 
sato ré et, nin nutbot suk gato sangge, nin nutbot 
suk gato ri-roi, nin nutbot suk gato tepsu Yefun Allah 
mit, nin nutbot suk gato ndo sor, nin nutbot suk gato 
ibit nde, nin nutbot suk gato ndo wai, nin nutbot suk 
gato yé ben ete yé mwa iwa ne. Nin nutbot suk gato 
ndo wai o re, nin nutbot suk gato yé mwa ne un. Nin 
nutbot suk mwa gane sor re. 

2Sukduno gato ji duno nin su ne si suk mwa gato 
nin me ji ben ne, nin benbot suk mwa ne or sino 
et. Nin do benbot it yo, Yefun Allah gato 6s men bi 
sukjimnut ne not, bere Yefun Allah ne sisu nin petok 
sor. 

10 Ji mit at mo suk gato Yefun Yesus ben mo nin 
anato nin jimnotku ji satu o. Nam it, nin yo syo suk 
yo nai ji nde, wo su ré nin jimnotku ji satu. Nin da 
jimnotku ji, sarewo gabere nin yo ku os wa nin syo 
suk yo nai ji nde, wo su ré ji ku suk gato nin syo wa 
ji ne re. 

11 Ji yo ki subot suk gato ji ku ne, we ji yo yewa suk 
nde, wo ji nut do, suk gato ji ku mo yo, tep wa ji, ji 
lwa sor, ji yo nutbot teker nde, we ji o mo re. 

12 Ji yewa suk yo, ji ku suk mwa yo, ji o mó re. Mo 
suk mwa ne sino, ji ku sukye e, ji yewa suk e, ji kem 
not sor, ji yo nutbot teker nde, ji o mó re. Ji on ge 
yo, ji on de yo, ji yewa suk yo, ji ku suk mwa yo, ji 
iwa sor, ji yo nutbot teker nde. 

13 Yesus Kristus anato ben ji nggiwa ji ben suk mwa 
ne sino re. 

14 Sarewo suk gato nin bi wa ji ne, ji ki ndo mo nin, 
we nin anato 6s ji mo sukye gato ji ku more ne. 

15 Ji bi nji, ji bi nyanggon gato kem mo Filipi, nin 
dakai jam do, subot os ndo gato Kristus kak wa men 
yetu ne, ji ba duno nin nyim, orete ji mu kadit nin bi 
bur-i mo Makedonia sa, nin yé gato onyar kem mo 
Yefun Yesus mo nu ari mone sor ete ós ji. Nin sor si ji 
tepsu yedik, ete nin syo suk wa ji, tepsu nin si ji ben 
suk sino. 

16 Ji ma kom mo kota Tesalonika sa, nin ós ji mone. 
Nin syo suk gato ji yewa mone wam dik sor nde, wo 
wam bok yo nin syo suk gato ji yewa ne ma mo ji. 

17 Ji yo ki subot suk gato nin syo nai ji ré subere nin 
syo suk yo o nai ji nde. Wo sukndo gato nin ben ne, 
ji iwa nin ben mwa wai o subere Yefun Allah waii ben 
sukndo nai nin mwa wai o dom et. 

18 Su ré ji ku suk mwa gato nin syo wa ji more re. 
Sane su ré ji yo yewa suk o nde, suk gato nin syo ma 
ne wai mo re. Suk mwa gato nin syo nai Epafroditus 
ne, an gwat ma, an syo nai ji more re. Suk mwa gato 
nin syo ré tepsu suksom gato grik mo Yefun Allah 
gwem, tepsu suksom gato yé gre wa yé som Yefun 
Allah su ne. Sane Yefun Allah iwa suk gato nin ben 
ne. 

12 Sane yo, Yefun Allah gato jom ji ne, An sa, bi suk 
mwa wai o re, yo or mo nde, sane bere An ós nin mo 
suk mwa gato nin yewa ne. 

20 Sane men bes men bi Ai, Yefun Allah gum kok su 
kapre mato kapyo sor. Sangge. 

21 Ji ki ndo mo nin yé gato onyar kem mo Yesus 
Kristus mone sino. Nin bi nji, nin bi nyanggon gato 
onyar kem mo Yesus Kristus gato si ji kem more, an 
sino ki ndo mo nin dom. 

22 Ye gato onyar kem mo Yesus Kristus gato kem 
mo kota ré, an sino ki ndo mo nin. Yé gato ben suk 
mo Kaisar bi nu more, an ki ndo mo nin dom. 

23 Men bi Yekwesu Yesus Kristus ete mewa nin sino 
sor. Ndo mo nin sor, kadit Paulus si Timotius 

1 1 Ji, gato gum do Paulus, gato Yefun Allah bes 
gum yerasul wa ben Yesus Kristus bi suk-i, ji si 
men bi nji, Timotius anato bi sukdu mo surat ré wa 
nin. Ji bi nji, ji bi nyanggon, men ka we krom surat ré 
wa nin yé gato onyar kem mo Yesus Kristus mo kota 
Kolose. Men ka we krom surat ré wa nin yé gato ben 
Kristus bi suk-i sor sisu ri-roi, gato kem mone. Men bi 
Ai, Yefun Allah, ete mewa nin. Yefun Allah ete uttok 
nin petok sor. 

2(1:1) 

3Men jam sukdu subot nin do, nin sa, onyar kem 
mo Yesus Kristus, ete nin bi sukjimnut sye kas subot 
ye gato onyar kem mo Yefun Yesus ne sino. Sane 
men ki suk su men bi Yekwesu Yesus Kristus bi Ai, 
Yefun Allah ne sa, men ki ndo mo An wa nin petok 
sor. 

4(1:3) 

> Nin jam sukdu subot os ndo gato Yesus Kristus 
kak ne, sukdu ne sangge, Yefun Allah fro suk gato 
ndo wa bere nin ku mo gu. Nin bi sukjimnut kem 
pe mo sukdu ne, sane anato nin onyar kem pe mo 
Kristus ete nin bi sukjimnut sye kas subot Yefun Allah 
bi rus-i ne. 

6 Sukdu subot os ndo gato Yesus Kristus kak ne, 
ye ki frekbot yé mwa jam mo bur ré iwedewe re, 
anato ye mwa ne napyo simo os ndo ete ku sukndo 
mo sukdu ne re. Sane dom, nin wali jammo sukdu 
ne. Kadit kam ketke gato sukdu ne frekbotnin sa, 
nin simo os ndo ete nin ku sukndo mone re. Nin jam 


Kolose 1 835 


rer do, kapre nin yo ben suk yo nyim wa Yefun Allah 
nde, An dakai bi sukjimnut sye kas subot nin sor. 
Sukdu ne nin jam kom mo mit re. 

7 Sukdu ne Epafras ki nai nin jam mó re. Epafras ré 
gato men ka we jimnotku, an si men ka we ben suk 
wa Kristus. Epafras ben bi suk-i ne ri-roi tepsu Kristus 
mit wa os men sino. 

8 Epafras anato ma ki nai men more do, Yefun 
Allah Gen ben nin mo kota Kolose ne nggiwa nin bi 
sukjimnut sye kas subot yu re. 

2 Men jam sukdu mwa ré subot nin re, sane anato 
men ki suk su Yefun Allah wa nin petok sor. Men 
ndek mo Yefun Allah subere Yefun Allah Gen kak nin 
bi sukjimnut wa nin jammo suk mwa ne sino gato 
Yefun Allah iwa nin ben ne rer kom mo mit. 

10 Men ki suk su Yefun wa nin sane subere nin kem 
mo bur ré, nin ben nin bi suk-i tepsu Yefun Allah mit, 
nin ben suk gato An iwa nin ben ne petok sor. Nin 
ben sane yo, bere suk gato bor kadit suk mwa gato 
nin ben ne ndo sino, bere nin jam Yefun Allah sisu 
ndo wai o kadit nyim neya o re. 

11 Men ki suk su Yefun subere Yefun Allah ben nin 
nggi su An bi suktinggi gato ndo wai ne, subere kapre 
nin ku sukye yo, nin misyar Yefun nde, wo nin ben 
Yefun bi suk-i ne sisu njep ete ndo petok sor. Nin mit 
at wa Yefun, 

12 nin ki ndo mo men bi Ai, Yefun Allah gato nai men 
gum wa men sok mo An bi rus-i it. Sane bere men 
ku suk gato An fro wa men yé gato onyar kem mo 
Yefun Yesus mo pe gato An jowa men mone. Bere 
men si An sino kem mo pe gato rer. 

13 Yefun Allah nai men wé kadit biris bi yekwesu 
gato jom men ne. Yefun nai men wé kadit ndendu bi 

os-i ete An nai men gum sok mo An bi Gan bi rus-i 
ne it. Sane An bi Gan gato An jimnotku ne jom men 
mone re. 

14 An syo An bi Gan ma wa bi An nggwa wa tot 
suktot mo sukibit gato men ben ne wé re, sane mone 
An yo maskwa men mo sukibit mwa gato men ben 
neo nde, An yo nutbot sukibit ne o nde. 

15 Men yo me Yefun Allah su men gro nde, sarewo 
Kristus gato men ku ne, An tepsu Yefun Allah dakai. 
Kristus ré, An gum kok wai kadit suk mwa gato Yefun 
Allah ut ne sino, sane anato ye kendo An gum do, 
Yefun Allah bi Pa doketke. 

16 Yefun Allah anato tepsu i-ke wa fro suk mwa gato 
mo bur ré si gu nim ne sino, wo Ye gato ut suk mwa 
ne anato Yesus Kristus, sane anato An gum kok wai o 
re. Yesus Kristus ut suk gato men me su men gro. An 
ut suk gato men yo me su men gro nde. An ut suk 
mwa gato i-mok mone. An ut malaikat mwa ne sino. 
An ut suk mwa ne sino gato nggiwa jom yetu mo bur 
ré si gu nim ne. Kristus ut suk mwa gato mo gu nim 
ne si bur ré sino, subere Kristus tepsu Yekwesu wa 
jom sukmwa gane. 

17 Yefun Allah yo fro wa ut suk yo mo nde to, Yesus 
Kristus mo re. Kristus anato ut suk mwa gato mo bur 
ré si gu nim ne mo bi nat-i re, subere suk mwa ne 
sino kas sisu ndo sor. 

18 Men sino gato onyar kem mo Yefun Yesus mo 
nu ari mwa ne anato tepsu Kristus kaim ne. Kristus 
anato tepsu su mo men kaim ne. Sane Kristus anato 
tepsu i-ke wa men yé gato onyar kem mo An re. An 
anato tepsu Pa doketke gato Yefun Allah sun kadit 
sukkwop, subere An wadigan sor ete gum kok wai 
kadit suk mwa neya. 

12 Yefun Allah dakai mit iwa suk mwa gato An ki ne, 
si, suk mwa gato An ben ne sino, An bi Gan waii ki 
ete ben sane petok dom. 

20 An syo An bi Gan ma wa kak os subere suk mwa 
gato mo bur ré si gu nim ne sino kem ndo su Yefun 
Allah satu. An syo An bi Gan ma kwop mo kwesukwin 
ete An bi Gan de sye tepsu suktot anato kak os wa 
suk mwa ne sino si Yefun Allah kem ndo satu. 

21 Suga nyim nin yo onyar kem mo Yesus Kristus 
nde to, nin kem ko kadit Yefun Allah. Nin ben nin bi 
suk-i ne ibit. Nin bi sukjimnut ibit ket Yefun o anato 
nin bariket Yefun bi suk-i ne re. 

22 Wo, su ré, Yefun Allah syo An bi Gan ma kwop 
subere kak os wa nin si An kem ndo satu it. Yefun 
Allah fro os ré subere An bi Gan kar nin ma mo An, 
ete mone, An nutbot nin do, nin sa, tepsu An dakai 
bes wa nin ben An bi suk-i sor, ye yo ku os wa ki 
nin gum ibit mo Yefun gwem nde. Sane dom, Yefun 
nutbot nin do, sukibit wokgan yo ut mo nin o nde, we 
An bi Gan kwop wa tot sukibit ne wé re. 

23 Nin onyar kem mo sukdu subot os ndo ne tepsu 
jam biro kom mo kwe guk ne yo, bere Yefun Allah nai 
nin gum sok mo An bi rus-i. Nin brek kadit os ndo ne 
nde, wo nin jom sukdu ne krat yo, bere nin si Yefun 
Allah kem ndo mo An bi nat-i. Sukdu ne anato sukdu 
gato yé ki nai nin jam re. Sukdu ne, yé mu ki frekbot 
bur ré iwedewe re. Ji gato gum do Paulus ré anato 
tepsu pakwerut wa ji mu kibot sukdu ne. 

24 Su ré ji mit at mo sukye gato ji ku wa nin, we 
sukye gato Kristus ku ne anato ji waii ku nap ta ré. 
Kristus ku sukye nap sye wa bi rus-i or re. Or oji waii 
ku sukye ne napta wa yé mwa gato onyar kem mo 
Kristus, yé mwa ne tepsu Kristus kaim. 

25 Yefun Allah bes ji tepsu pakwerut wa ós nin. An 
syogat ji ki subot An bi sukdu mwa ne ai nje jam or 
sino, kwa yo gwet mo nde. 

26 An syogat ji ki subot sukdu gato kam nyim tuya 
Yefun Allah gurik kadit yetu mwa ne sino, wo su ré, 
An ki An bi sukdu ne rer nai yé gato onyar kem mo 
Yefun Yesus ne jam it. 

27 Yefun Allah iwa An bi rus-i gato ma kadit yewis 
yi neya jam sukdu gato ndo ré, gato nyim tuya An 
gurik ne. Yefun Allah iwa yetu mwa ne sino jam An bi 
sukdu ré gato bi sukjimnut kru ete ndo wai ne. Sukdu 
gato suga nyim An gurik ne anato sukdu subot Yesus 
Kristus gato ma ete si nin tepsu yedik sino. Men 
kwabom kam mo Yesus Kristus gato kak os ndo wa 
men kem mo Yefun Allah bi nat-i gato ndo wai o re. 

28 Sane men kibot Yesus Kristus nai yé mwa ne sino 
jam. Men ki suknapa wa nje e, men duno nje e, men 
ki men bi sukdu-i ne, men nutbot sisu ndo, orete 
men kibot. Men ki men bi sukdu-i sane subere men 
kar yetu kadik-kadik ma mo Yefun Allah tepsu ye 
gato onyar kem pe mo Kristus, subere an sino tepsu 
yenggras gato bi sukjimnut kak mo Kristus bi suk-i. 

29 Ji samok, ji wergat ji dakai su suktinggi gato ma 
kadit Kristus ne. Kristus ben ji nggiwa ji benbot suk 
bok yo gato ji kibot ré kas sisu ndo. 

2 1 Ji jwa nin jam do, ji wergat ji nggwa wa ji ben 
sukndo su nin si ye gato kem mo kota Laodikia, si 
yé yi neya gato yo kuji nde to. 

2Suk mwa ré ji ben subere nin si an sino bi 
sukjimnut nggi, eteyo nin si an bi sukjimnut sye kas 
subot yu tepsu yedik. Ji ben suk mwa ne subere 
sukdu gato Yefun Allah gurik kadit men suga nyim 
tuya ne, nin si an sino jam wa pe kom mo brot 

marum kai. Sane ji ben suk mwa ne subere an jam 
do, Kristus gato Yefun Allah yo kadum bor wa men 
jam suga nyim tuya ne nde, su re an jam do Kristus 
bor it. 

3 Kristus anato kadum suk mwa gato Yefun Allah 
gurik suga nyim tuya ne, ete An ki bor wa men jam, 
subere kak men bi sukjimnut ko ete ós men jam suk 
mwa. 

“Ji ki ji bi sukdu-i ré nai nin jam nyim subere ye yi 
do ma ki bi sukdu-i meret os wa ben kidar nin yo, nin 
jambot nde. Kapre an ki suk su an syokwet ndo, nin 
jambot dom nde. 

> Ji kaim yo si nin kem mone nde, wo ji gen ne 
kem sisu nin mone re. Ji mit at, we ji jam do, nin 
bi sukjimnut dik tepsu yu ete nin onyar kem pe mo 
Yesus Kristus re. 

6 Nin nai Yesus Kristus tepsu nin bi Yekwesu it, sane 
anato nin ben nin bi suk-i tepsu ye gato sok mo 
Kristus bi nje-i petok sor. 

7 Nin onyar kem pe mo An sato kwebrot marum 
kom krat mo bur ré ne et. Mo suk mwa gato nin ben 
ne, nin jammo An pe. Nin onyar kem mo An nggi o 
et, tepsu sukduno gato yé duno nin su ne. Nin ki ndo 
mo Yesus Kristus wam dik sor nde, wo nin ki ndo mo 
An petok sor. 

8 Nin mewa nggwa sisu ndo et, sawe ye deyo ma 
wergat nin subere nin jambot yetu bi sukdu-i gato 
bere yo 6s nin nde. Yetu bi sukdu-i ne bere ben kidar 
nin ete gwat nin mu ges mo os ibit o re. Yetu bi 
sukdu-i ne yo ma kadit Kristus nde, wo sukdu ne ma 
kadit yenggras bi sukdu-i si suk gato nggiwa jom bur 
ré gato i-mok mone bi sukdu-i. Yé ne yo duno nin 
subot Kristus nde. 

3 Nin jambot sukdu sane nde, we sukdu gato sangge 
bor mo Yesus Kristus gato ma mo bur ré su kaim 
tepsu men yetu. Yesus Kristus, anato tepsu Yefun 
Allah dakai mo suk mwa ne sino, kwa yo gwet mo 
nde. Suk mwa gato An ben si An bi suktinggi ne, suk 
mwa ne tepsu Yefun Allah dakai. 

10 Sane dom, nin gum sok mo Kristus bi rus-i anato 
nin ku suktinggi ne, kwa yo gwet mo nde. Kristus 
anato Yekwesu gato nggi wai kadit suk mwa ne 
sino gato i-mok mone. Kristus anato nggi wai kadit 
yekwesu mwa ne sino gato jom nje mo bur ré re. 

11 Nin si Kristus tepsu dik it, sane tepsu ye bisunat 
nin it anane. Sunat gare yo tepsu sunat gato yetu 
ben mo yetu kaim ne nde, wo sunat ne ma kadit 
Kristus. Sunat gato ma kadit Kristus ben sato kum 
nin bi sukjimnut gato tik nin mit iwa nin ben sukibit 
bu ne toko wé re. 

12 Sukjimnut gato tik nin mit wa nin ben sukibit bu 
ne toko or wé kadit nin anato ye ras nin mo syur 
dom. Yé bok nin mo syur yo, tepsu nin kwop ete ye 
bi nin mo bur sato Kristus kwop ete ye bi Kristus 
mo bur anane. Sane o, nin syesyar kadit syur ne yo, 
tepsu nin sun kadit sukkwop sato Kristus sun kadit 
sukkwop ne. Nin sun kadit sukkwop, we nin onyar 
kem mo Yefun Allah bi suktinggi gato An sun Yesus 
Kristus su ne. 

13 Suga nyim nin yo onyar kem mo Kristus nde tó, 
nin ben sukibit ket nin í petok sor. Sukjimnut gato tik 
nin mit wa nin ben sukibit bu ne, Kristus yo kum toko 
wé nde to, ben sato nin kwop mo sukibit ne. Wo su 
ré, ben sato Yefun Allah sun nin kadit sukkwop, tepsu 
An sun Kristus ne. Sane Yefun Allah yo maskwa nin 

mo sukibit mwa gato nin ben neo nde, An yo nutbot 
o nde. 

14 Bit gato Yefun Allah syat mo sukibit mwa gato nin 
ben ne, An tik wé re. Sukduno gato ben sukye wa 
nin, An nai wé re. Nin ben suk tepsu An bi sukduno-i 
ne yé teker wa nin, wo Kristus kwop mo kwesukwin 
wa An tik bit gato Yefun Allah syat mo sukibit ne wé 
re. 
15 Yesus Kristus kwop mo kwesukwin ne anato suk 
gato i-mok mone yo nggiwa jowa bur ré o nde. Biris si 
bi suktinggi ne yo nggiwa jowa bur ré o nde. Kristus 
nai biris bi suk gato i-mok mone bi suktinggi ne wé 
re. Ben sato Kristus gwat suk gato i-mok mó sato 
yerom e, aboksye e, suk yi e ne ma kadum nai ye 
mwa ne sino. Sane tepsu yepasye kadum pakwerut 
gato an but ne wa ye mwa me do, yepasye ne nggi 
digane, ye mwa ne sino jam do, suk gato Kristus ben 
mo kwesukwin ne kadum do, Kristus anato nggi wai 
kadit suk mwa ne o re. 

16 Sane nin jambot ye gato ma ki nin gum ibit mo 
suk gato nin git si suk gato nin da ne nde. Nin jambot 
ye gato ma ki nin gum ibit mo suk gato nin ben su 
kam sye gato nin som Yefun Allah su ne nde. Nin 
jambot sukdu gato ye ki nin gum ibit mo suk gato nin 
konwa aina be si kam sye kam Sabat ne nde. 

17 Ye yi bi sukduno-i mone nin jambot nde, we 
sukdu subot suk bok gare yo sangge kai nde, wo 
sukdu bok ne anato tepsu sukamno wa kadum sukdu 
gato sangge, gato men me bor mo Kristus dakai re. 

18 Ye gato ma ki do, malaikat gato an som ne 
kadum suk bok yo rer wa an me re, ete an kidar do, 
an yo bes an nggwa kok mo suk ne nde, sane yo, 
nin jambot ye ne bi sukdu-i nde, we sukdu ne gwat 

nin ko kadit sukndo gato bere Yefun Allah syo nai 
nin ne. Ye gato ki bi sukdu-i sane jam nde Yefun. An 
dakai bes an nggwa kok mo suk mwa gato an me ne, 
sarewo sukkidar sye yo ko re. An ki subot malaikat bi 
sukdu-i sane sor kom mo mit kai, 

13 wo an yo jammo Kristus tepsu an bi Yekwesu 
o nde. An sombok kadit Kristus, tepsu yetu kaim 
sombok kadit i-su. Kristus anato tepsu yetu su gato 
jom kaim ne tepsu dik. Men yetu brot si men dini rit 
ne 6s jom men kaim ne krat tok yu ete ut mo men 
su. Kristus jom An bi rus-i digane, subere men sino 
tepsu dik, ete tepsu men kaim kom sye o, men ut mo 
Kristus krat waii o tepsu Yefun Allah dakai imo ne. 

20 Kristus kwop sa, ben sato nin si An kwop sino. 
Sane ben sato nin kwop kadit suk gato nggiwa jom 
bur re gato i-mok mone si bi sukdu-i ne it. Nin yo 
jambot sukdu ne o nde. Sane, suma ben anato nin 
werwa nin jammo sukdu sane tó ne? Sukduno gato 
ye ki do, "Nin jom suk ré nde! Nin rim suk ne nde! 
Nin rot suk ne nde!” Nin jambot sukdu gato ye ki sato 
ré wa suma ne? 

21 (2:20) 

22 Sukduno gare yo kem nam nde, bergan sukduno 
ne ye yo nutbot o nde, we sukduno ne ma kadit yetu 
bi sukjimnut-i sor re. 

23 Sangge ye nut do sukduno ne bi sukjimnut ko, 
sarewo yo mo nde. Ye duno men subere men som 
malaikat e, men is men nggwa ga tepsu pa wokgan 
e, men ben sukye nai men dakai e ne. Men nut do, 
sukduno ne ndo mone, sarewo sukduno bok ne yo 
tep wa mewa men kadit suk gato men iwa men ben 
siri kadit Yefun mit bu ne nde. 


Kolose 3 843 


1 Yefun Allah sun Kristus kadit sukkwop, sane 

dom, ben sato nin si Kristus sun mone sino. Sane 
nin bi sukjimnut sye mo suk gato ndo mo gu nim ne 
sor. Mone Kristus kem tak Yefun Allah de syim ge. An 
si Yefun Allah jom suk mwa ne sino. 

2 Nin bi sukjimnut kem pe mo Yefun bi suk-i mo gu 
nim ne sor, nin bi sukjimnut kem mo bur ré bi suk-i o 
nde, 

3we ben sato nin kwop kadit bur ré bi suk-i it. Ben 
sato nin si Kristus kem mo gu si Yefun Allah. 

“Kristus anato kak os wa nin anato nin kem ndo. 
Sane An satu ma mo bur ré yo, bere Yefun Allah bes 
nin si An gum kok sino. 

> Bere nin si Kristus kem ndo sino, sane anato 
sukibit gato nin iwa nin ben mo bur ré, nin bare 
wé et. Nin bare sukibit gato jom nin ne wé sato ré: 
yebris si nggon ben siri su yu daret e, nin da bro wa 
ben sukdaret ket nin í e, nin da bro wa nggon bu e, 
nin bi sukjimnut nggiwa men nin sukibit bu e, nin gro 
sye wa nai suk mwa wa nin dakai sor e ne. (Nin gro 
sye wa nai suk mwa ne yo, tepsu nin onyar kem mo 
suk daret wai kadit Yefun Allah ne o re.) 

SYe gato bariwa jammo Yefun Allah bere iwa ben 
sukibit mwa gane, sane anato bere Yefun Allah on sa 
ket ye ne. 

7 Sugato nyim nin dakai benbot sukibit mwa ne bu, 
we sugane sukibit mwa gato nin ben ne ben sato jom 
nin to. 

8Sarewo, su ré nin ben sukibit bok yo 6 gato ji krom 
more ne o nde. Nin bare sukibit sato ré wé kadit nin 
dakai et: nin grem sukmaskwa nde, nin maskwa ete 
saiye su nde, nin iwa ben suk ibit nai ye yi nde, nin 
kiket ye yi nde, nin njak ye yi gum nde, 

2 nin kidar yu o nde. Nin ben nin bi suk-i saga nyim 
ne o nde, we sukibit mwa ne nin bare wé it. 

10Su ré, nin tepsu yetu gato be or re. Sane nin ben 
nin bi suk-i tepsu yetu gato be it. Yefun Allah gato ut 
suk mwa ne sino, an kak nin bi sukjimnut subere nin 
ben nin bi suk-i be tepsu An mit ne mwa wai kadit 
nyim ne o re. An dakai kak nin bi sukjimnut sye o 
subere nin jam An kom mo mit re. 

11 Nin jam An kom mo mit yo, nin jam do Yefun 
Allah yo wat ye Yahudi tara kadit yewis yi nde. An yo 
wat ye gato yo simo sunat si ye gato simo sunat nde 
tara kadit yu nde. An yo wat yedamok e, yeban e, 
pakwerut e, ye gato dakai ti mo dakai e ne, yé mwa 
ne sino, An yo wat tara kadit yu nde, we yé mwa 
gato bi sukjimnut or mo Kristus yo, yé ne si Kristus 
ne sino tepsu dik re. 

12 Nin anato sok mo Yefun Allah bi rus-i, An dakai 
jimnotku nin ndo nde, An bes nin wa nin ben An bi 
suk-i. Sane anato, nin dakai jimnotku ye yi, nin ben 
sukndo su ye yi et. Nin bes nin nggwa kok nde, nin 
ben nin bi suk-i njep su ye yi sor. Kapre nin ku sukye, 
nin benbot Yefun bi sukdu-i petok sor. 

13 Ye yi ben sukye nai nin yo, nin misyar sor. Ye yi 
ben sukibit ma nai nin yo, nin maskwa an mo sukibit 
ne nde, nin nutbot o nde. Kristus yo maskwa nin mo 
sukibit gato nin ben ne nde, An yo nutbot o nde, 
sane nin wali nutbot sukibit gato ye yi ben ma nai nin 
o nde, tepsu men bi Yekwesu Kristus ben An bi suk-i 
ne. 

14 Nin benbot suk mwa gare anato ndo, wo kwa 
gato ndo wai anato nin bi sukjimnut sye kas subot 
yu. Nin bi sukjimnut sye kas subot yu mo suk mwa 

ne yo, bere nin tepsu dik, kwa yo gato nin ben tara 
kadit yu mo nde. 

15 Kristus nai nin sok mo An bi rus-i subere nin kem 
ndo su yu. Sane mo suk mwa gato nin nai sukjimnut 
wa nin ben ne, sukjimnut ndo kadit Kristus ben nin bi 
sukjimnut not mo suk ne yo, nin ben sor, ete nin ki 
ndo mo An. 

16 Kristus bi sukduno-i gato ndo wai ne, nin nai ma 
nin grem pe mo nin mit si nin onyar et. Nin grem 
Kristus bi sukduno-i ne pe mo nin mit or wé ete nin 
duno yu e, nin ki suknapa wa yu e ne. Nin do ki 
Kristus bi sukduno-i nai yu yo, nin nutbot suk ne pare 
et. Nin kos sukos mazmur e, nin kos sukos gato nin 
un Yefun su si sukos gato Yefun Allah Gen ben nin 
mit it wa nin kos ne. Nin kos, ete nin mit at wa Yefun 
Allah dom et. 

17 Suk mwa ne sino gato nin ben e, nin kibot e ne 
yo, nin me mo suk gato men bi Yekwesu, Yefun 
Yesus dakai ben ne, orete nin waii ben nin bi suk-i 
tepsu An ben ne sor. Nin ki ndo mo men bi Ai, Yefun 
Allah, mo os ndo gato Yefun Yesus kadum nai nin ne 
et. 

18 Nggon kra, nin jammo nin bi ya et, we nggon 
gato jammo Yesus Kristus bere ben bi suk-i sane et. 

12 Yekra, nin bi sukjimnut sye kas subot nin bi 
nggon et. Nin ben nin bi suk-i ot su nin bi nggon nde. 

20 Pa wokgan, nin jammo nin bi ai si nin bi im petok 
sor, we Yefun Allah mit iwa nin ben sane. 

21 Yenggras, nin du ot nai nin bi pa nde, sawe bere 
pa ne bi sukjimnut ibit mo koi rut o re. 

22 Pakwerut, nin jammo nin bi yenggras petok sor. 
Nin jammo yenggras ne, kapre an si nin mone e, 
an yo si nin mone nde e€, nin ben sukndo wa nin bi 

yenggras su nin bi sukjimnut dik ri-roi petok sor. Nin 
bes nin bi Yekwesu, Kristus ne, gum kok, ete nin ben 
suk wa nin bi yenggras sisu nin mit dik si nin onyar 
dik mone sor. 

23 Suk gato nin bi yenggras ki ne, dogato sye kom 
mo wok, nin ben sor, nin ben su nin mit dik si nin 
onyar dik et. Suk mwa gato nin ben ne, nin nut do, 
nin yo ben suk wa yenggras mo bur ré nde, wo nin 
ben suk ne wa nin bi Yekwesu mo gu sor, 

24 we nin jam wa pe do, bere nin bi Yekwesu, 
Kristus, syo suk nai nin mo nin bi kamba mo suk 
gato nin ben ne. Suk gato Yefun frowa An syo nai An 
bi rus-i ne, bere nin ku mone tó. Nin nut do, nin bi 
yenggras gato nin ben suk wa ne anato Kristus. 

25 Ye to ben sukibit, bere Yefun Allah ben sukye nai 
ye ne tepsu sukibit gato ye ne ben ne, we kapre ye 
ne gum pasye e, ye ne gum wok e, Yefun yo nutbot 
yetu gum nde re, An ben suk su ye gato gum pasye 
sor kom mo gum wok ne tepsu yu sino. 

1 Yenggras gato bi pakwerut ne, nin ben nin bi 

Suk-i ri-roi su pa ne et. Nin ben nin bi suk-i su pa 
mwa ne sino tepsu yu et, we nin jam do, nin dom 
tepsu pakwerut wa nin bi yenggras mo gu. 

2 Nin ki suk su Yefun Allah petok sor. Nin ki suk su 
Yefun yo, nin mewa nin nggwa, nin ki suk su nin mit 
dik si nin onyar dik. Nin ki suk su Yefun yo, nin ki ndo 
mo Yefun Allah dom et. 

3 Nin do ki suk su Yefun yo, nin ki suk su Yefun wa 
men more dom, subere Yefun Allah kak os ndo wa 
men ki sukdu subot Kristus ne frek subot ye yi neya. 
Sukdu ne, suga nyim neya Yefun Allah gurik re. Ji 
kibot sukdu ne anato ye sok ji mo sel. 

#Nin ki suk su Yefun wa ji subere ji nggiwa ji ki 
sukdu ne rer nai nje jam, tepsu Yefun iwa ne. 

> Nin ben suk su ye gato yo onyar kem mo Yefun 
nde t6 yo, nin nutbot suk gato nin ben ne sisu ndo 
et. Nin kamo su an sor nde, wo nin werwa nin ben 
suk su an subere an walii jammo Yefun et. 

6 Nin ki suk su yé gato jam nde Yefun yo, nin ki nin 
bi sukdu-i njep, nin ki sukdu gato ben yé ne mit ndo, 
nin ki sukdu gato tik an mit sor. Nin fro nin nggwa 
subere an do ndo nin subot suk yo, nin owa nin ki 
sukdu gato ndo satu nai an. 

7 Tikhikus, men bi nji gato men jimnotku, bere an 
ba ku nin ete an kibot suk mwa gato ji ben ne nai nin 
jam. An si men sino ben suk wa Kristus, an ben an bi 
Suk-i ne ri-roi tepsu Kristus mit. 

8Bere ji syogat an ba ku nin subere nin jam 
sukdu subot suk gato bor mo men more, ete nin bi 
sukjimnut yo waiyu subot men nde, wo nin mit ndo 
sor. 

2 Onesimus bere si Tikhikus ba ku nin. Onesimus 
anato nin dakai bi nje-i. An sa, ben an bi suk-i ri-roi 
tepsu Kristus mit, men jimnotku an. An si Tikhikus 
bere kibot suk mwa gato men ben more ne nai nin 
jam. 

10 Aristarkhus gato si ji kem sino mo sel ré sino, 
an ki ndo mo nin. Barnabas bi mben, gato gum do 
Markus dom, an ki ndo mo nin. Suga nyim nin jam 
sukdu subot an re. An do ba ku nin it yo, nin mewa 
an sisu ndo et. 

11 Yetu ge dik yo gato gum do Yesus, an gum yo o 
do Yustus, an ki ndo mo nin. Ye Yahudi ka gri ré sor 
ete si ji ben suk sino. An ka gri si ji mu kibot Yesus 

Kristus subere kar nje sok mo Yefun Allah bi rus-i. An 
ka gri re sa, os ji su sangge. 

12 Epafras ki ndo mo nin. An ré, nin dakai bi ye-i. 
An re tepsu Yesus Kristus bi pakwerut. An ki suk su 
Yefun sisu an mit dik si an onyar dik sisu sangge wa 
nin petok sor. An ndek mo Yefun Allah wa nin subere 
nin bi sukjimnut kem pe mo Yefun, tepsu yenggras 
gato bi sukjimnut kak, subere nin bi sukjimnut brek 
wokgan kadit Yefun Allah dom nde, ete nin benbot 
suk mwa ne sino gato Yefun iwa ne. 

13 Epafras ré, an sa, ben suk, an kamba wa nin si yé 
gato kem mo Laodikia si Hierapolis, ji dakai me su ji 
gro re. 

14 Lukas gato gum dokter gato men jimnotku si 
Demas, an we ki ndo mo nin dom. 

15 Nin ku ye gato onyar kem mo Yefun Yesus mo 
kota Laodikia yo, nin ki do, men ki ndo mo an sino. 
Nin ku Nimfa si ye gato onyar kem mo Yefun gato 
sum wa ben ari mo Nimfa bi nu ne yo, nin ki do, men 
ki ndo mo an. 

16 Nin do baca surat ré or, eteyo nin meret os yo 
subere ye yo gwat surat ete yé baca surat ré wa 
ye gato onyar kem mo Yefun Yesus mo Laodikia ne 
waii jam dom et. Sane nin do ku surat dik yo kadit 
Laodikia yo, nin waii baca wa nin sino jam dom et. 

17 Nin ki nai Arkhipus do, "Nan ben suk gato men 
bi Yekwesu, Yefun Yesus syogat nan ben ne kom mo 
pe gato or mo et." 

18 Ji, gato gum do Paulus ré, ki ndo mo nin sor. Ji 
dakai krom sukdu kwa gato wari ré su ji syim. Ji kem 
mo sel to, nin mbrinket ji nde. Yefun Allah ete mewa 
nin sino sor. Ndo mo nin sor, kadit Paulus 

1 1 Men ka gri gato gum do, Paulus, Silas si 
Timotius anato krom surat re wa nin. Men ka gri 
krom sukdu re wa nin ye gato onyar kem mo men bi 
Yekwesu Yesus Kristus, nin yé gato sok mo men bi 
Ai, Yefun Allah bi rus-i mo kota Tesalonika. Men bi 
Ai, Yefun Allah si men bi Yekwesu Yesus Kristus ete 
mewa nin. Yefun Allah si Yesus Kristus ete uttok nin 
petok sor. 

2Men ka gri ki ndo mo Yefun Allah wa nin sino petok 
sor. Men ka gri ki suk su Yefun sa, men napawa nin 
petok sor. 

3Men ki suk su Yefun Allah, men bi Ai sa, men 
napawa nin, we men jam do, nin sa, nin onyar kem 
mo Yefun Yesus, sane anato nin ben suk gato ndo. 
Men jam do, nin bi sukjimnut sye kas subot ye yi 
neya, sane anato nin samok wa nin ben sukndo. Men 
jam do, nin kwabom kam mo men bi Yekwesu Yesus 
Kristus, sane anato nin misyar Yefun mo nde, wo nin 
ben An bi suk-i petok sor. 

“Men bi nji, men bi nyanggon, men jam do, Yefun 
Allah bi sukjimnut sye kas subot nin, ete An nai nin 
gum sok mo An bi rus-i, 

> we suga nyim men ki sukdu subot os ndo gato 
Yesus Kristus kak wa men yetu ne nai nin jam sa, 
sukdu ne pet mo nin mit re. Sukdu ne men ki su men 
syokwet sor nde, wo Yefun Allah Gen bi suktinggi bor 
mone dom. Men ki sukdu su men syokwet sor nde, 
wo men ki sukdu ne tepsu ye gato jam rer do, sukdu 
ne sangge. Nin jam do, men si nin kem mone sino 

sa, men bi sukjimnut sye wa men ós nin mo nin bi 
suk-i ne sor. 

6 Nin me suk gato men ben ne, ete nin waii benbot 
re. Sane dom nin benbot suk gato men bi Yekwesu 
Yefun Yesus ben ne. Kapre nin ku sukye ndo nde, nin 
grem Yefun Allah bi sukdu ne kem pe mo nin mit si 
nin onyar, nin iwa sor. Yefun Allah Gen ben nin mit 
iwa An bi sukdu ne. 

7 Sane nin dakai kadum os wa yé mwa gato onyar 
kem mo Yefun Yesus ne sino gato kem mo bur 
Makedonia si bur Akhaya. 

8Sane kadit nin ré, yé mo bur Makedonia si bur 
Akhaya jam men bi Yekwesu bi sukdu-i re. Yé jam 
sukdu subot nin onyar kem mo Yefun Allah mo bur 
we ne sor nde, wo yé ki subot nin sor, yé ki frekbot 
yé gato kem mo bur ré iwedewe jam sino. Sane men 
yo mitwa men ki suk yo subot nin o nde, 

2we yé mwa mo bur ré iwedewe ne nuk subot 
sukndo gato nin ben su men tomgato men ma si nin 
kem mo kota Tesalonika ne. Yé mwa ne nuk do, nin 
iwa men ma ku nin mone. Yé mwa ne nuko do, nin 
misyar sukdaret mwa mo bur ré gato nin som daret, 
orete nin brek ma nin bi nin nggwa mo Yefun Allah 
gato sangge, ete nin ben Yefun Allah gato gesyos ne 
bi suk-i sor. 

10 Yé mwa ne nuk o do, nin eswa Yefun Allah bi 
Gan, Yesus Kristus, satu ma mo bur ré kadit gu. 
Yesus Kristus ne, Yefun Allah sun An kadit sukkwop 
re. Yefun Yesus ne nai men wé kadit sukmaskwa 
gato bere ma kadit Yefun Allah mo sukibit gato men 
yetu ben ne. 

2 1 Men bi nji, men bi nyanggon, nin jam do, men 
ba kem su nin mone sa, suk gato men ma wa 
ben mone kas sisu ndo re. 

2 Men yo ba ku nin mo Tesalonika nde tó, yé ben 
sukye nai men, yé kabor men ket kwayo-kwayo mo 
kota Filipi wé re, nin dakai jam re. Sarewo kapre yé 
mwa duwer men kete sane, men bi Ai, Yefun Allah 
syo suktinggi nai men anato men nggiwa men ki 
sukdu subot os ndo gato Yesus Kristus kak wa men 
yetu, gato Yefun Allah fro ne, men ki nai nin jam re. 

3 Men kiwa nin simo sukdu subot os ndo ne sa, men 
meret os wa nin mone nde, men yo syeret os wa 
men dakai gum kok nde, men yo syeret os wa men 
ku sugum nde, men kidar nin dom nde. 

#Men ki men bi sukdu-i sane nde, wo Yefun Allah 
bes men ete syogat men mu ki An bi sukdu-i subot 
os ndo gato Yesus Kristus kak wa men yetu ne. Men 
yo werwa men ben suk tepsu yetu mit nde, wo men 
werwa men ben suk tepsu Yefun Allah mit sor, we An 
anato jam men bi sukjimnut kom mo mit re. 

> Nin dakai jam do, tomgato men kem su nin, men 
yo ki suk su men syokwet wik nde. Sane dom, men ki 
Yefun Allah bi sukdu-i nai nin sa, men yo meret os 
wa men ku suk mwa kadit nin dom nde. Yefun Allah 
dakai jam men mit re. 

6 Men yo meret os wa nin un men gum nde. Men 
yo meret os wa ye yi un men gum dom nde. Yesus 
Kristus bes men gum yerasul wa ben An bi suk-i, 
sane anato men do mitwa nin syo suk nai men yo, 
bere men syogat nin syo suk nai men sor. 

7 Sarewo men si nin kem mone sa, men yo syogat 
nin syo suk yo nai men mo nde, wo men ben men bi 

suk-i sisu njep sor, tepsu nggon mewa mom bi pa 
wokgan. 

8 Men bi sukjimnut sye kas subot nin sye teker 
anato men iwa men frot sukdu subot os ndo gato 
Yesus Kristus kak ne nai nin sor nde, wo men bi men 
nggwa mo nin wa men ós nin mo suk mwa neya, we 
men jimnotku nin ndo nde. 

2 Men bi nji, men bi nyanggon, men ki Yefun Allah 
bi sukdu subot os ndo gato Yesus Kristus kak ne 
nai nin sa, men yo ndek suk kadit nin nde, wo men 
samok, men wergat men nggwa wa men ben suk 
mwa noru nombrak subere men ku suk gato men 
yewa ne, subere men syogat nin syo suk nai men 
nde, nin dakai napawa suk mwa gato men ben ne re. 

10 Men si nin yé gato onyar kem mo Yefun Yesus 
kem mone sino sa, men bi men nggwa mo Yefun wa 
ben Yefun bi suk-i. Men ben men bi suk-i ne ndo 
tepsu Yefun Allah mit sor, kwa yo gato ibit mo nde. 
Suk gato men ben ne, nin dakai me su nin gro re, 
Yefun Allah dakai jam dom re. 

11 Nin jam do, suk gato men ben su nin kadik-kadik 
mone, men ben suk ne tepsu yenggras ben suk su 
an dakai bi pa-i. 

12 Men duno nin, men ós nin ben suk tepsu suk gato 
men duno nin su ne. Men wergat nin subere nin ben 
suk tepsu Yefun Allah mit sor, we Yefun Allah nai nin 
sok mo An bi rus-i, subere nin si An kem mo pe gato 
ndo wai o re. 

13 Men ki ndo mo Yefun Allah mo suk dik yo o gato 
nin ben ne, sare do, tomgato men ki Yefun Allah bi 
sukdu nai nin jam, nin nai sukdu ne tepsu yetu bi 
sukdu-i nde, wo nin nai sukdu ne tepsu Yefun Allah 
bi sukdu-i. Sangge, sukdu ne ma kadit Yefun Allah. 

Yefun Allah bi sukdu-i ne kak nin ye gato onyar kem 
mo Yesus Kristus ne bi sukjimnut-i subere nin nggiwa 
nin ben An bi suk-i ne sor. 

14 Sane men bi nji, men bi nyanggon, nin dakai bi 
yewis-i deyo ben sukye nai nin mo gato nin onyar 
kem mo Yesus Kristus tepsu Yefun bi rus-i mo bur 
Yudea ku sukye dom. Nin ku sukye tepsu ye Yahudi 
deyo ben sukye nai an dakai bi yewis-i gato onyar 
kem mo Yesus Kristus mo bur Yudea ne. 

15 Ye Yahudi deyo anato gu men bi Yekwesu Yefun 
Yesus ne si yenabi bok yo kwop re. Ye Yahudi ne 
ben sukye nai men, an syun men kadit pe ne. An ben 
sukibit su yetu mwa ne sino. Yefun Allah yo iwa an 
nde. 

16 Ye Yahudi bok gane ben sukye wa men, subere 
men yo ku os wa men ki Yefun Allah bi sukdu nai 
yewis yi nde. Sukdu subot os ndo gato Yesus Kristus 
gato kak wa men subere men kem ndo to kapyo 
mato kapyo ne, ye Yahudi ne bariwa men ki nai 
yewis yi neya jam. An ben sukibit mwa gat sane sor, 
tep more it. Su ré, bi kam-i ne tep it, Yefun Allah bi 
sukmaskwa kom mo an re. 

17 Men bi nji, men bi nyanggon, yé syun men titi 
kadit nin kom mo kam bok yo rek, men kaim sa, mu 
re, wo men gen kem su nin re. Yé syun men kadit 
nin, sarewo men jimnotbot nin ndo nde anato men 
werwa men ba ku nin mone o et. 

18 Men iwa men ba ku nin. Ji dakai wergat ji nggwa 
wam bok yo ware, biris bi yekwesu ben sukye wa os 
wa men re. 

12 Men iwa men ba ku nin, we nin anato ben men 
mit at. Nin benbot suk gato men duno nin su ne, sane 
bere su kam gato men bi Yekwesu Yesus Kristus satu 

ma mo bur ré, men kwabom kam mo Yefun do, men 
ku Yefun Yesus mone yo, bere Yefun mit iwa men, 
we suk gato men ben su nin ne kas sisu ndo. Sane 
mo Yefun Yesus gwem, bere men mit at mo nin. 

20 Sangge, mo suk gato bor mo nin, men mit at mo, 
men mit iwa sor. 

3 1 Men iwa men ba ku nin mo Tesalonika, men mit 
iwa men ku nin. Sukjimnut ne ben men sane sor 

men yo ndo o nde, sane anato men ka gri nut do, 

ndo sa, men ka we wadigan kem mo kota Atena, 

2 ete men syogat men bi nji, Timotius ba ku nin mo 
Tesalonika. Timotius ré, Yefun Allah bes an ben suk 
si men ka we wa mu ki sukdu subot os ndo gato 
Yesus Kristus kak ne. Men syogat an ba wa ós duno 
nin subere nin onyar kem mo Yefun Yesus nggi wai o. 

3 Sane kapre men sino ku sukye, nin yo brek kadit 
Yefun bi os-i nde. Nin dakai jam do, Yefun Allah fro 
sukye wa men sino ku re. 

“Tomgato men si nin kem mone sino tó, men ki 
sukdu nai nin sare do, bere men sino ku sukye. 
Sangge, sukye ne bor it, nin dakai jam re. 

> Sane ji jimnotbot nin ndo nde anato ji syogat 
Timotius ba ku nin mone. Ji syogat an ba ku nin 
subere an jam kret nin do, nin onyar kem mo Yesus 
Kristus tó bado nde e? Ji nokwa sawe biris bi yekwesu 
meret os wa nin sawe ben nin ges mo os ibit re. Sane 
bere suk mwa gato men ben su nin yo 6s nin o nde. 

6 Su ré Timotius satu ma more re. An ma ki nai 
men do, nin onyar kem mo Yesus Kristus to, nin bi 
sukjimnut sye kas subot yu tò, sane men mit iwa 
sukdu ne. An ki o do, nin jimnotbot men ndo nde. An 
ki do, nin mit iwa ku men, tepsu men dom, men mit 
iwa ku nin. 

7 Saneyo, men bi nji, men bi nyanggon, kapre men 
ku sukye mwa gato ben men kwabom dek bot suk 
mwa neya, su ré men mit ndo satu, we men jam 
do, nin onyar kem mo Yesus Kristus sor, nin yo brek 
kadit Yefun bi os-i nde. 

8Sane, ré ne, men mit ndo wai o re, men kem sisu 
ndo sor, we men jam do, nin onyar kem mo Yesus 
Kristus pe sor, nin si Yefun tepsu yedik re. 

? Men jam sukdu subot nin sa, men mit at wa, sane 
men ki ndo mo Yefun Allah wa nin, men ki ndo mo 
An sor, bere yo or nde. 

10 Noru nombrak men ki suk su Yefun Allah, subere 
Yefun kak os wa men ba ku nin satu o, subere men 
duno nin subot suk gato nin yo jam ri nde to, subere 
nin onyar kem mo Yesus Kristus nggi wai o et. 

11 Men bi Ai, Yefun Allah dakai, si men bi Yekwesu 
Yesus Kristus ete fro os wa men ba ku nin mone et. 

12 Men bi Yekwesu Yefun Yesus ete ben nin sane sor 
nin bi sukjimnut sye kas subot yu mwa o et. Yefun 
ete ben nin bi sukjimnut sye kas subot yé mwa ne 
sino sye wai kadit nyim neya, tepsu men bi sukjimnut 
sye kas subot nin re. 

13 Sane bere Yefun ben nin mit kem mo Kristus nggi 
wai o, subere men bi Yekwesu Yefun Yesus si ye gato 
sok mo An bi nje-i ne, satu ma mo bur ré yo, bere 
nin ti mo men bi Ai, Yefun Allah gwem, ete bere nin 
tepsu ye gato ben nin bi suk-i ndo sor, kwa gato ibit 
yo mo nde. 

4 1 Sane, men bi nji, men bi nyanggon, men duno 
nin su sukduno gato kadum os wa nin subere nin 
jam suk gato ndo wa nin ben tepsu Yefun Allah mitit. 
Nin benbot sukduno ne napyo it. Sarewo su re men 
kiwa nin jammo sukduno gato men bi Yekwesu Yefun 

Yesus tarubot men ne. Nin jammo ete nin werwa nin 
benbot sukduno mwa ne sino wai kadit nyim neya o 
re. 

2 Nin benbot sukduno mwa ne, we nin jam do, 
sukduno gato men duno nin su ne ma kadit men bi 
Yekwesu Yefun Yesus. 

3 Yefun Allah mit iwa nin ben nin bi suk-i sare do, 
nin ben Yefun bi suk-i tepsu Yefun mit petok sor, kwa 
gato ibit yo mo nde, nin mewa nin nggwa subere nin 
ben siri su yu nde, nin ben siri su yu wam dik yo dom 
nde. 

“Nin yebris, nin gedik-gedik mewa nin nggwa 
subere nin si nin bi nggon kem not sor. Nin bi nin 
nggwa mo Yefun Allah wa ben suk gato ndo sor 
tepsu pe gato Yefun Allah si yetu mwa ne sino iwa et. 

> Nin da bro wa nggon tepsu ye gato jam nde Yefun 
da bro ne nde. 

6 Sane nin ben siri su nin bi nji mo Kristus bi rus-i 
ne bi nggon nde. Nin kidar yé ne dom nde. Tomga 
nyim men ki suknapa wa nin wam bok yo mo re, sare 
do, bere Yefun Allah syo sukye nai ye gato ben suk 
siri kadit sukduno ne. 

7 Yefun Allah nai men sok mo An bi rus-i subere 
yebris si nggon men sem su yu daret nde, wo An nai 
men subere men ben men bi suk-i ndo sor, sukibit 
wokgan yo dom nde. 

8Sane ye gato bariwa sukduno ne it yo, an bariwa 
yetu bi sukduno-i nde, wo an bariwa Yefun Allah bi 
sukduno-i. Yefun Allah anato bok An Gen mo nin, 
sane nin bariwa An bi sukduno-i nde. 

2 Nin bi sukjimnut sye kas subot ye gato onyar kem 
mo Yefun ne, sane men yo mitwa men krom subot 
sukduno ne wa nin jam o nde. Yefun Allah dakai 

duno nin mo re, sane anato nin bi sukjimnut sye kas 
subot yu sisu ndo it. 

10 Sane dom, nin bi sukjimnut sye kas subot ye 
mwa gato onyar kem mo Yefun Yesus ne sino mo bur 
Makedonia re. Sarewo men bi nji, men bi nyanggon, 
men kiwa nin wergat nin nggwa wa nin ben suk sane 
mwa wai kadit nyim ne o et. 

11 Nin nai sukjimnut do, ndo sa nin kem not sor. 
Nin dakai ben nin bi suk-i, nin iswen ye yi mo an bi 
sukdu-i nde, wo nin wergat nin nggwa, nin ben suk 
su nin samok subere nin meret suk gato nin yewa ne, 
tepsu tomgatu men duno nin mó re. 

12 Nin ben suk sane sor, subere nin yo git mo ye yi 
syim nde. Sane bere ye gato jam nde Yefun un nin 
gum mone o re. 

13 Men bi nji, men bi nyanggon, men mitwa nin 
jam sukdu gato sangge subot ye gato kwop ne. Men 
bariwa nin kwabom dek subot yekwop teker tepsu ye 
yi neya gato yo kwabom kam mo Yefun subot suk ne 
nde. 

14 Men jam do, Yefun Yesus kwop, orete Yefun Allah 
sun An kadit sukkwop re. Sane anato men kwabom 
kam mo Yefun Allah do, bere Yefun Allah sun ye gato 
onyar kem mo Yefun Yesus kadit sukkwop, orete An 
kar ye ne ma kem su Yefun Yesus mo Yefun Allah bi 
de-i. 

15 Tepsu Yefun bi sukdu gato An ki nai men, men 
waii ki rer nai nin jam sare do, men yé gato mbau su 
kam gato Yefun Yesus satu ma mo bur ré yo, men yo 
it mo gu nyim kadit ye gato kwop nyim ne nde. 

16 Bere malaikat bi yekwesu dik yo saiye nggi, ete 
yé jam Yefun Allah bi trompet ba, subere yé jam do, 
Yefun Yesus ma it anane. Orete Yefun Yesus dakai is 

ma kadit gu. Yefun Yesus is ma, ete ye gato onyar 
kem mo Kristus gato kwop nyim ne yo, Yefun sun ye 
mwa ne, ete yé mwa ne it mu nyim mo gu. 

17 Orge men yé gato mbau tó si yé gato kwop nyim 
ne it mu sino ku men bi Yekwesu Yefun Yesus mo 
nyotem mo gu. Orete men si Yefun Yesus kem sino 
sane sor to kapyo mato kapyo. 

18 Saneyo, nin ki sukdu ne nai yu, subere nin ós yu 
subere nin kwabom dek subot yekwop teker o nde. 

1 Men bi nji, men bi nyanggon, men yo mitwa 
5 men krom sukdu subot kam gato bere Yefun 
Yesus satu ma mo bur ré o nde, 

2we nin dakai jam rer do, kam gato Yefun Yesus 
ma ne bere men yetu gensu An, tepsu men gensu ye 
gato ma wa syimsi suk su noru. 

3Bere yetu mo bur ré ki do, "Men kem not it anare, 
men nyuwa suk yo mo nde." Sugane an ku sukye ndo 
nde, an gensu sukye ne ma tepsu nggon far gensu i 
wa kem su pa ne. Yé mwa ne ku sukye sor, ye yo ku 
os wa titi wé kadit nde. 

“Sarewo men bi nji, men bi nyanggon, nin yo tepsu 
ye gato kem mo ndendu nde. Ye gato kem mo 
ndendu bere gensu kam gato Yefun Yesus ma ne. Yé 
gato kem mo ndendu gensu Yefun Yesus ma tepsu 
ye gensu ye gato syimsi suk ma ne. Sarewo bere nin 
yo gensu nde re, 

> we nin sino ben nin bi suk-i ne bor su nombrak, 
sane nin tepsu ye gato kem mo pe gato rer sor. Men 
ben men bi suk-i ne, tepsu ye gato kem mo ndendu 
nde. Yé ne ben an bi suk-i su noru subere an gurik 
sukibit gato an ben ne. 

6Sa ndo sa, men yo sem tepsu ye gato jam nde 
Yefun o nde, wo men fro men nggwa wa bere men 

ku An su kam gato An ma ne. Men mewa men nggwa 
su sukjimnut gato ndo sor kom mo kam gato An ma 
su ne. 

7 Ye gato sem yo, an sem su noru. Ye gato da nau 
yo, bere an yenau su noru. 

8 Sarewo men ré anato tepsu ye gato ben bi suk-i su 
nombrak. Sane men mewa men nggwa su sukjimnut 
gato ndo sor. Men onyar kem mo Yefun, men bi 
sukjimnut sye kas subot ye yi anato tepsu men it san 
gato krat kewa men kaim, san krat ne mewa men. 
Sane dom, men kwabom kam mo Yefun do, bere An 
ós men kem gesyos anato tepsu men bom topi krat 
kewa men su. 

2Yefun Allah yo fro men wa men ku sukye mo An bi 
sukmaskwa nde, wo men bi Yekwesu Yesus Kristus 
anato kak os wa nai men wé kadit sukmaskwa ne 
subere men kem ndo to kapyo mato kapyo. 

10 Yefun Yesus kwop wa men subere men si An kem 
ndo su yu sino. Su kam gato Yefun Yesus satu ma 
mo bur ré, men mbau o, men kwop o, bere men si 
An kem ndo su yu re. 

11 Sane it yo, ndo sa, nin 6s yu, nin duno yu subere 
nin onyar kem mo Yefun Yesus nggi wai o et, tepsu 
nin ben su ré re. 

12 Men bi nji, men bi nyanggon, men kiwa nin 
jammo ye gato samok wa duno nin. Nin jammo ye 
gato men bi Yekwesu Yefun Yesus bes tepsu yekwesu 
wa kadum os gato ndo wa nin. 

13 Ye gato Yefun bes ne ben suk mwa wa nin, sane 
nin bes an gum kok sor, nin bi sukjimnut sye kas 
subot an dom. Nin si yekwesu ne sino kem ndo su yu 
sor. 

14 Men bi nji, men bi nyanggon, men kiwa nin ben 
suk sato ré do, nin duno ye gato bambrai, subere 
an iwa an ben suk; nin ós ye gato nyuwa suk mwa, 
subere an yo nyuwa suk yo o nde; nin 6s ye gato yo 
nggi nde; nin ben nin bi suk-i sisu njep su yé mwa ne 
sino. 

15 Nin mewa nje mone subere yetu ge dik yo ben 
sukibit ma nai nin it yo, nin walii ben sukibit satu mu 
nai ye ne nde. Wo nin wergat nin nggwa subere nin 
ben sukndo su yu si yé mwa ne sino et. 

16 Nin mit at wa Yefun sisu nin petok sor. 

17 Nin ki suk su Yefun petok sor. 

18 Mo suk mwa ne sino gato nin ku ne, nin ki ndo 
mo Yefun Allah, we Yefun iwa men ye gato onyar 
kem mo Yesus Kristus ne ki ndo mo An petok sor. 

12 Yefun Allah Gen ben suk mo men mit tepsu bot 
ru, sane men te wé nde. 

20 Yefun Allah Gen taru suktaru bot yetu ge dik yo it 
yo, men bare sukdu ne wé nde. 

2! Sukdu mwa gato yé ki nai men yo, men nutbot 
sisu ndo et, orete kwa gato ndo yo, men jowa pe, 

22 wo kwa gato ibit, men bare wé ko kadit men. 

23 Yefun Allah gato 6s men kem ndo su yu, Yefun 
dakai ete kak nin bi sukjimnut subere nin ben An bi 
suk-i sisu nin mit dik nin onyar dik petok sor. Yefun 
Allah ete mewa nin da kridek si nin da gesyos sino 
sane sor subere nin ben nin bi suk-i ibit yo mo nde, 
kwa dik yo dom nde, subere men bi Yekwesu Yesus 
Kristus satu ma mo bur ré it yo, ye yo ku os wa ki nin 
gum ibit mo suk yo mo nde. 

2#Yefun Allah gato nai nin sok mo An bi rus-i, 
sangge, bere An anato mewa nin, we An dakai 
benbot suk gato An tom ne. 

25 Men bi nji, men bi nyanggon, nin ki suk su Yefun 
Allah wa men petok sor. 

26 Nin ku ye gato onyar kem mo Yefun Yesus it yo, 
nin i yu tepsu nin yedik mo Yefun bi rus-i et. 

27 Ji kiwa nan tom su ji mo Yefun Yesus gwem do, 
bere nin baca sukdu mwa gato ji krom ré nai yé gato 
onyar kem mo Yefun ne sino. 

28 Men bi Yekwesu Yesus Kristus ete mewa nin sor. 
Ndo mo nin sor, kadit Paulus 

1 Men ka gri gato gum do, Paulus, Silas si Timotius 

anato krom surat ré wa nin. Men krom sukdu ré 
wa nin yé gato onyar kem mo men bi Yekwesu Yesus 
Kristus. Men krom sukdu ré wa nin yé gato sok mo 
men bi Ai, Yefun Allah bi rus-i gato kem mo kota 
Tesalonika. 

2 Men bi Ai, Yefun Allah si men bi Yekwesu Yesus 
Kristus ete mewa nin. Yefun Allah si Yesus Kristus ete 
uttok nin petok sor. 

3 Men bi nji, men bi nyanggon, men jam sukdu do, 
nin onyar kem mo Kristus nggi wai kadit nyim neya 
o re. Sane men ki ndo mo Yefun Allah mone. Sane 
dom, nin bi sukjimnut sye kas subot yu sye wai kadit 
nyim ne o re, sane men ki ndo mo Yefun Allah noru 
nombrak sor. 

4Sane men mubot ye gato onyar kem mo Kristus 
mo nu ari mo nat yi neya yo, men ki sukdu subot 
nin petok sor. Men mit at wa men ki sukdu subot nin 
sare do, nin sa, kapre yé ben sukye nai nin, kapre yé 
ben nin ket kwayo-kwayo, nin yo misyar Yefun nde, 
wo nin onyar kem pe mo Kristus sor. 

> Sane men jam do, bere Yefun Allah syo sukye nai 
yé gato ben sukibit nai nin mone tó. Nin ku sukye mo 
gato nin jammo Yefun Allah tepsu nin bi Yekwesu. 
Nin ku sukye, ete nin yo misyar Yefun nde, anato 
Yefun Allah ki subot nin do, nin sa, ben nin bi suk-i 
tepsu yé gato An iwa An nai sok mo An bi rus-i. 

SYefun Allah syo sukye nai nje tepsu sukibit gato yé 
ben ne sor. Sane ye gato ben sukye nai nin ne, bere 
Yefun Allah waii ben sukye satu nai ye ne. 

7 Sane su kam gato men bi Yekwesu Yefun Yesus si 
malaikat gato nggi is ma kadit gu kadum nggwa nai 
men yetu, sugane Yefun nai nin si men sino wé kadit 
sukye gato yé gane ben nai men ne. 

8 Bere Yefun Yesus si malaikat ne is ma, an gwat 
bot gato ru sye kadit gu ne ma wa án ben sukye nai 
yé ne. Án syo sukye nai yé gato misyar Yefun Allah. 
An syo sukye nai yé gato bariwa simo os ndo gato 
men bi Yekwesu Yesus Kristus kak ne. 

2Yé gane bere ku sukye to kapyo mato kapyo sor. 
Bere Yefun Yesus syun yé mwa ne kadit Yefun bi 
nat-i re. Yé mwa ne yo karowa men bi Yekwesu gato 
gum kok sye wai ne bi suktinggi o nde. 

10 Suk mwa ne bere bor su kam gato Yefun Yesus 
satu ma mo bur ré. An ma ne yo, bere An bi rus-i bes 
An gum kok sye wai o re. Bere yé mwa ne sino gato 
onyar kem mo An un An gum. Sugane nin dom si yé 
mwa ne sino sok mo Yefun Allah bi rus-i mone, we 
nin jammo sukdu gato men frot nai nin re. 

11 Men jam do, nin sok mo Yefun bi rus-i, sane 
anato men ki suk su Yefun Allah wa nin petok sor. 
Men ki suk su Yefun wa nin subere Yefun Allah nut 
mo nin do, nin sa, tep wa nin ben suk gato An fro wa 
nin ben ne. Suk ne sor nde, wo men ki suk su Yefun 
Allah subere Yefun syo An bi suktinggi wa ben nin 
nggiwa nin ben sukndo mwa gato nin iwa nin ben ne 
dom. Men ki suk su Yefun subere nin nggiwa nin ben 
suk mwa gato nin iwa nin ben, we nin onyar kem mo 
Yefun Yesus ne dom. 

12 Men benadi sane, subere yé bes men bi Yekwesu 
Yefun Yesus gum kok sye wai mo suk gato nin ben 
wa An. Sane dom, Yefun Yesus walii bes nin gum kok 
mo suk gato nin ben ne, we Yefun Allah si men bi 
Yekwesu Yesus Kristus ben sukndo su nin. 

2 1 Men bi nji, men bi nyanggon, ré yo, men krom 

sukdu subot kam gato men bi Yekwesu Yesus 
Kristus satu ma mo bur ré, ete men si An kem sino. 
Men krom sukdu ré rer subere nin jam. Men ki 
suknapa wa nin sino sare do, 

2 nin jam ye yo ki do, men bi Yekwesu Yefun Yesus 
satu ma mo bur ré it yo, nin gensu sukdu sane nde, 
nin kwabom kro mo sukdu sane nde. Kapre ye yo ki 
do, Yefun Allah Gen kadum nai án do, Yefun Yesus 
ma it yo, nin jambot sukdu sane nde. Kapre ye yo 
o ki do án jam sukdu do, Yefun Yesus satu ma mó 
re yo, nin jambot sukdu sane nde. Kapre ye yo O 
ki nai nin do, men krom sukdu mo surat dik yo do, 
Yefun Yesus satu ma mo bur ré, an jam mó re yo, nin 
jambot sukdu sane dom nde. 

3 Ye gato ma ki bi sukdu-i sane ben kidar nin kone. 
Nin jambot sukdu sane nde. We sare, Yefun Yesus yo 
satu ma mo bur ré nde tó, bere suk bok yo bor nyim 
wé re, sare do, bere yé mwa bariwa jammo Yefun bi 
sukduno-i o re, ete yetu ge dik yo gato Mise bere bor 
mone dom. Yetu gato Mise gare, bere ri ma Yefun 
Yesus bare mo bot gesyos. 

“Sarewo Yefun yo bare ye gato Mise ne mo bot 
gesyos nde to, ye gato Mise ne bes nggwa kok ete 
duwer Yefun Allah mo suk mwa neya. Bere ye Mise 
ne ki do, an sa, gum kok sye wai kadit suk mwa gato 
yetu mo bur ré som tepsu Yefun Allah ne. Ye ne bes 
an nggwa kok, sane anato bere an sok mo Yefun 

Allah bi nu mit. Bere an kem mone, ete an ki do, an 
anato Yefun Allah. 

> Nin napawa tomgato ji si nin kem mone, sukdu 
mwa ne, ji ki napyo nai nin jam mó re. 

6 Su ré nin dakai jam suk gato yawa yetu gato Mise 
ne anato an yo bor nde tó. Suk yo yawa an yei, 
subere an bor tepsu bi kam-i gato Yefun Allah dakai 
fro ne et. 

7 Su ré suktinggi gato bere bor mo ye Mise ne da 
kas mo re. Suktinggi ne ben nje bariwa jammo Yefun 
Allah bi sukdu. Suktinggi ne da kas, sarewo yé jam 
nde re, we suktinggi ne yo bor ri nde to. Suk yo yawa 
ye Mise ne yei, subere an yo bor nde sane sor Yefun 
Allah nai suk ne wé, 

8 ete bere yetu gato Mise ne bor it anane. Sane 
men bi Yekwesu Yefun Yesus satu ma mo bur ré yo, 
bere Yefun gu yetu gato Mise ne. Yefun Yesus ki bi 
sukdu-i pet mo yetu gato Mise ne sor re, bere yetu 
gato Mise ne kwop it anane. Yefun Yesus satu ma, 
An tepsu yepasye gato gum kok sye wai it yo, bere 
An ben ye Mise ne ibit o re. 

?Yefun Yesus yo ben an ibit nde tó, yetu gato Mise 
ne ma su suktinggi kadit biris bi yekwesu. Sane bere 
an ben an bi suk-i yo, an ben kidar nje do, an ben nje 
yeket e, an ben suk gato ben nje nutbot ndo nde, an 
kadum an bi suktinggi ne, sarewo suk gato sangge 
yo mo nde, an ben kidar nje kaii. 

10 An ben kidar nje su suk gato mise ket 
kwayo-kwayo. An ben kidar nje subere an gwat yé 
gato bere Yefun Allah bare mo bot gesyos ne muket 
os ibit. Yé mwa ne bere ges mo bot gesyos, we yé 
mwa ne bariwa an jammo Yefun Allah bi sukdu-i gato 
sangge. Sane bere Yefun Allah yo nai yé mwa ne wé 

kadit bot gesyos nde, an yo ku os wa kem ndo to 
kapyo mato kapyo nde. 

11 Sane anato Yefun Allah ben an bi sukjimnut waiyu 
ndo nde sane sor an jam nde suk subere an onyar 
kem mo sukkidar sor re. 

12 Sane ye gato iwa ben sukibit ete bariwa jammo 
suk gato sangge ne, bere Yefun Allah syo sukye nai 
an sino mo bot gesyos o re. 

13 Men bi nji, men bi nyanggon gato Yefun Yesus 
jimnotku, Yefun Allah fro nin su ketke subere nin kem 
ndo to kapyo mato kapyo mo Yefun Allah bi nat-i. 
Sane men ki ndo mo Yefun noru nombrak sor. Yefun 
Allah Gen kak nin bi sukjimnut anato nin jambot 
Yefun Allah bi sukdu gato sangge. Yefun Allah Gen 
kak nin bi sukjimnut anato nin brek kadit os ibit, ete 
nin tepsu Yefun Allah bi rus-i gato ben Yefun bi suk-i 
petok sor. Sane anato nin kem ndo to kapyo mato 
kapyo it anare. 

14Men ba ku nin, ete men ki sukdu subot os ndo 
gato Yesus Kristus kak ne. Nin jammo sukdu ne 
anato nin kem ndo to kapyo mato kapyo. Sane mo 
sukdu gato men ki ne ben sato Yefun Allah kendo nin 
mone, subere nin si men sino ku suk gato ndo wai 
mo Yefun Allah bi nat-i tepsu men bi Yekwesu Yesus 
Kristus ku suk gato ndo wai mone. 

15 Sane men bi nji, men bi nyanggon, nin misyar 
Yefun bi sukduno nde, wo nin grem sukduno gato 
men duno nin su ne pe mo nin mit sor. Sukduno ne, 
deyo men ki su men syokwet, deyo men krom, sane 
sukduno mwa ne sino, nin jom krat sor. 

16 Men bi Yekwesu Yesus Kristus, An dakai si men 
bi Ai, Yefun Allah gato bi sukjimnut sye kas subot 
men ne, Yefun dakai bi sukjimnut sye kas subot men 

anato An ós men kem ndo to kapyo mato kapyo. An 
kak men bi sukjimnut anato men kwabom kam mo 
An do, sangge, bere An ben sukndo su men sino. 

17 Mo sukndo mwa gato nin ben si nin ki ne sino, 
Yefun Allah si Yesus Kristus ete ben nin nggi. Yefun 
Allah si Yesus Kristus ete ben nin mit iwa nin ben An 
bi suk-i mo suk mwa ne sor. 

1 Men bi nji, men bi nyanggon, men bi sukdu 

gato wari mo surat ré wa nin anare, nin ki suk su 
Yefun Allah wa men subere men ku os wa men mu 
ki sukdu subot men bi Yekwesu Yefun Yesus ne nai 
yé mwa mo peyo-peyo. Nin ki suk su Yefun subere 
sukdu frekbot yé mwa ne kekro. Nin ki suk su Yefun 
subere yé mwa ne mit iwa sukdu ne, tepsu tomgatu 
nin iwa sukdu ne. 

2 Nin ki suk su Yefun wa men subere Yefun Allah 
mewa men kadit ye gato ben sukot si ye gato ben 
sukibit nai men dom, we yé mwa ne sino onyar yo 
kem mo Yefun bi sukdu-i nde. 

3 Yetu ben sukibit, sarewo Yefun Allah sa, An benbot 
suk gato An tom ne. Bere An ben nin nggi. Bere An 
mewa nin kadit biris bi yekwesu re. 

“Men kwabom kam mo Yefun Yesus do, sukduno 
gato men duno nin su ne, nin benbot su ré, ete bere 
nin benbot su kam sari ne ma petok sor. 

> Yefun ete kak nin bi sukjimnut ne ko wai o subere 
nin jam sukdu sato ré do, Yefun Allah bi sukjimnut 
sye kas subot nin petok sor. Sane dom, Yesus Kristus 
ben nin nggi subere kapre nin ku sukye, nin yo misyar 
Yefun nde, wo nin nggiwa ben An bi suk-i petok sor. 

6 Men bi nji, men bi nyanggon, men bi Yekwesu 
Yesus Kristus ki sukdu nai men, sane men wali 
syaugat nin do, ye gato onyar kem mo Yefun do 

bambrai wa ben suk it yo, nin mu karowa ye ne nde. 
Ye gato onyar kem mo Yefun do bariwa benbot men 
bi sukduno-i it yo, nin mu karowa ye ne dom nde. 

7 Nin dakai jam do, nin ben suk nin konembot suk 
gato men ben ne ete ndo. Men si nin kem mone sa, 
men yo bambrai wa men ben suk nde. 

8 Men yo git ye yi bi sugit-i yi nde, wo men bi sugum 
wa sugit ne re. Sane men wergat men nggwa men 
samok noru nombrak wa men ben suk wa men ku 
suk gato men mitmo ne, subere men yo syimfar nin 
nde. 

? Men da bi os wa men ndek suk mo nin, Sarewo 
men yo ndek suk kadit nin nde, wo men dakai ben 
suk subere men ku suk gato men yewa ne, subere 
men kadum os gato ndo wa nin waii benbot. 

10 Sane tomgato men si nin kem mone t6, men duno 
nin su sukduno kwa dik yo subot ye gato bambrai wa 
ben suk sato, ben nggwe e, nggo nu e ne sare do, 
"Ye to dakai bambrai wa ben suk it yo, men syo sugit 
nai an git nde." 

11 Men jam sukdu do, nin deyo bambrai wa ben suk 
mone. Kapre sukwokgan án yo ben dom nde, wo án 
iwa mu ki sukdaret bot nu sor re. 

12 Men bi Yekwesu Yesus Kristus ki sukdu nai men, 
sane yo men walii syaugat ye gato bambrai ne do, an 
dakai mu ki sukdaret bot nu o nde, wo an kem not, 
an ben suk an samok et, subere an ku suk gato an 
yewa ne. 

13 Men bi nji, men bi nyanggon, nin ben sukndo sor, 
nin bambrai wa nde. 

14 Nin mewa nin nggwa kadit nje gato bariwa 
jammo men bi sukduno mo surat ré, nin mu karowa 
án dom nde, subere án damen. 

15 Sarewo nin nut mo an do, an tepsu yeko wa nin 
nde, wo nin nut mo an tepsu nin bi nji ete nin ki 
suknapa wa an et. 

16 Men bi Yekwesu gato 6s men kem ndo su yu, An 
dakai ete ben nin kem ndo su yu mo suk mwa ne 
sino petok sor. Yefun ete sisu nin sino sor. 

17 Ji, gato gum do Paulus, ji ki ndo mo nin sor. Ji 
dakai krom sukdu wari ré su ji syim. Ji anato krom 
sukdu su ji syim sato ré, subere nin jam rer do, ji 
anato bi sukdu-i mo surat ré sino. 

18 Men bi Yekwesu Yesus Kristus ete mewa nin sino 
sor. Ndo mo nin sor, kadit Paulus 


1 Timotius 


1 Ji gato gum do Paulus anato krom surat ré wa 
nan. Ji krom sukdu re wa nan, Timotius. Nan 
anato tepsu ji bi pa mo Yefun bi de-i, we ji duno nan 
anato nan onyar kem mo Yesus Kristus. Yefun Allah 

gato fro os ndo wa men kem ndo to kapyo mato 
kapyo, An bes ji gum yerasul wa ben Yesus Kristus 
bi suk-i. Yesus Kristus gato men kwabom kam mó, 
An bes ji ete syogat ji mu wa ji ben An bi suk-i tepsu 
yerasul. Men bi Ai, Yefun Allah si men bi Yekwesu 
Yesus Kristus ete mewa nan. Yefun Allah si Yesus 
Kristus ete jimnotku nan. Yefun Allah si Yesus Kristus 
ete uttok nan petok sor. 

2(1:1) 

3Su kam gato ji mu kadit nan mu mo bur 
Makedonia, ji wergat nan subere nan kem pe mo 
kota Efesus. Ji wergat nan kem pe mone subere nan 
duyawa yé bok yo gato duno nje su sukduno gato 
Siri. 

“Nan syaugat yé bok ne misyar sukdu suski si 
sukdu subot yetu kadik-kadik bi binke dom, we kom 
mo rut yé duwer yu mo sukdu mwa gane sor re. Ye 
kibot sukdu sane, bere yo 6s yé jammo suk gato 
Yefun Allah fro wa an ben ne nde. Wo men onyar 
kem mo Yefun Yesus sa, bere men jam suk gato 
Yefun Allah iwa men ben ne. 

> Sane ji ki do, nan syaugat yé bok ne kem not, 
subere men sino bi sukjimnut sye kas subot yu, men 
yo maskwa yu o nde. Men onyar kwo e, men nai 
sukjimnut gato ndo mo men mit e, men onyar kem 

mo Yefun Yesus sisu sangge e ne yo, bere men bi 
sukjimnut sye kas subot yu. ; 

SYé bok ne, an misyar sukdu gato ndo ne. An brek 
kadit sukdu ne, ete an ki subot sukdu gato yo 6s men 
yetu nde. 

7 An da iwa an duno nje su Yefun Allah bi sukduno, 
sarewo an jam nde sukduno gato an ki ne ware. An 
duno nje, an ki bi sukdu-i ne tepsu an jam, sarewo 
an jam nde i-ke ne ware. 

8 Men jam do, Yefun Allah bi sukduno ne ndo sino, 
wo yé duno nje su sukduno ne tepsu sukduno ne bi 
sukjimnut-i sa, ndo it anane. 

2 Men jam do, Yefun Allah bi sukduno, ye krom wa 
ye gato ben sukndo tepsu Yefun Allah mit nde, wo 
ye krom wa ye gato ben bi suk-i ibit sato ré, ye gato 
ben sukibit wai mo sukduno ne e; ye gato ben siri 
kadit sukduno ne e; ye gato jam nde Yefun Allah e; 
ye gato ben bi suk-i ibit bu e; ye gato misyar Yefun 
e; ye gato bi sukjimnut sye mo bur ré bi suk-i e; ye 
gato gu an bi im si bi ai kwop e; ye gato gu nje daret 
kwop e; 

10 vekra gato ben siri su nggon daret si nggonkra 
gato ben siri su ye daret e; yebris si yebris gato ben 
siri su yu e; nggon si nggon gato ben siri su yu €; 
ye gato but pakwerut ete so mo ye yi e; ye gato 
kidar suk e; ye gato ki do, an sa, bi sukdu-i sangge, 
ondewo an syeret os wa nje e; ye gato ben suk siri 
kadit Yefun Allah bi sukduno gato sangge e ne. Ye 
krom Yefun Allah bi sukduno ne wa yé mwa gato ben 
sukibit sane, subere an jammo sukduno ne et. 

11 Sukduno gato sangge ne anato sukdu gato ndo 
wai subot os ndo gato Yesus Kristus kak wa men 
yetu ne. Yefun Allah gato gum kok wai anato fro 

sukdu ne, ete An tarubot ji, subere ji ki frekbot nje 
mo peyo-peyo. 

12 Ji ki ndo mo men bi Yekwesu Yesus Kristus. An 
syo suktinggi nai ji wa ji ben An bi suk-i re. An nut 
mo ji do, ji sa, bere ben An bi suk-i ri tepsu An mit 
anato An bes ji wa ji ben An bi suk-i re, 

13 wo suga nyim tuya ji kiket Yesus Kristus gum ibit, 
ji ben sukye, ji ben sukot nai An bi nje-i, ji kabor An 
ket kwayo-kwayo. Ji da ben sukibit mwa ne, sarewo 
An ben sukndo su ji, An dakai jimnotku ji sor, we 
tomgato ji ben ji bi suk-i ibit ne, ji jam nde suk, ji yo 
onyar kem mo An nde tó, anato ji ben sukdaret sane. 

14 Sarewo Yesus Kristus, men bi Yekwesu ne, kapre 
ji ben sukibit su An, An ben An bi suk-i ne ndo wai 
Su ji sor anato ji brek kadit os ibit ne, ete ji onyar 
kem mo An it. Yesus Kristus anato ben ji nggiwa 
ji onyar kem mo An. Yesus Kristus ben ji nggiwa ji 
bi sukjimnut sye kas subot ye yi neya dom re. Men 
sino gato tepsu dik su Yesus Kristus yo, bere men ku 
suktinggi sane. 

15 Sukdu gato ji ki ré suksangge, men nai ma, men 
grem kem pe mo men mit sor, sare do, "Yesus Kristus 
ma mo bur ré wa ós men yetu gato ben sukibit, 
subere men ges mo bot gesyos nde, wo men kem 
ndo to kapyo mato kapyo." Mo yé mwa gato ben 
sukibit mo bur ré, ji anato ben sukibit mwa wai kadit 
yé mwa ne sino o re. 

16 Kapre ji ben sukibit mwa Yefun Allah ben An bi 
suk-i ne ndo su ji, subere Yesus Kristus kadum ji 
tepsu os wa yé mwa ne me. Ji anato ben sukibit mwa 
wai kadit ye yi neya. Ji ben sukibit, ji ben sukibit 
sane sor, wo Yesus Kristus yo nutbot sukibit gato ji 
ben ne nde. Kristus yo misyar ji nde, wo Yefun ben 

sukndo su ji sane sor, ji kwet, or ji onyar kem mo 
Yefun Yesus re. Sane ye yi neya me suk gato Kristus 
ben su ji yo, yé mwa ne jam do, kapre án ben sukibit, 
Yefun Yesus bere ben sukndo su án dom, sane sor, 
án kwet, án onyar kem mo Yefun Yesus, orete án 
kem ndo to kapyo mato kapyo. 

17 Sane men un Yefun Allah gato men bi Yekwesu 
kadit kapyo sor kom mo kapyo. Men bes Yefun Allah 
gato gesyos ne gum petok sor. Yefun Allah gato men 
me su men gro nde, men un An sor. Men un Yefun 
Allah dik ne sor, men bes An gum kok su ré to kapyo 
mato kapyo. Sangge. 

18 Timotius, ji bi pa mo Yefun bi de-i, ji ki sare do, 
nan benbot suk gato ji krom ré et, sare, nan jambot 
sukdu gato Yefun Allah tarubot yenabi mo nu ari wa 
nan sor. Nan jom suktaru ne subere nan nggiwa nan 
duwer ye gato ki bi sukduno gato siri. 

13 Nan jom sukdu subot Yefun Yesus gato sangge, 
ete nan duwer yé gane sor. Sane dom nan kidar nan 
dakai nde, wo nan jammo sukjimnut gato ndo mo 
nan mit petok sor. Yé bok yo jammo án bi sukjimnut 
gato ndo mo án mit o nde anato án ges mo os siri, 
án yo onyar kem mo Yefun Yesus o nde, 

20 sato Himeneus si Aleksander ne. Ji syo sukye nai 
an we, ji bi an we mo biris bi yekwesu syim-i, subere 
biris bi yekwesu ben sukye nai an we, subere an we 
yo ku os wa kiket Yefun Allah gum ibit o nde. 

2 1 Nan jambot suk gato ji krom ré et. Ketke, men 
ndek suk mo Yefun Allah yo, men ki ndo mo 
Yefun, ete men ki suk su Yefun wa yé mwa mo bur 

ré or sino. 

2Men ki suk su Yefun Allah wa men bi yekwesu si 
yepasye bok ne sino mo bur ré, subere yekwesu ne 

jom men sisu ndo, subere men kem not, subere men 
kem ndo su yu, men ben men bi suk-i tepsu Yefun 
mit, men ben men bi suk-i ne ndo petok sor. 

3 Men ki suk su Yefun wa yepasye ne yo, Yefun 
Allah gato fro os ndo wa men kem ndo to kapyo mato 
kapyo, Yefun Allah ne mit iwa. 

“Yefun Allah iwa men yetu mwa ne sino si An kem 
ndo to kapyo mato kapyo. An iwa men sino jam An bi 
sukdu gato sangge. 

> Yefun Allah ne ka dik sor. Ye gato tepsu yegweswai 
wa men si Yefun Allah ne ka dik sor. Yegweswai ne 
gum do Yesus Kristus. 

S An bi An nggwa wa tot suktot mo sukibit gato 
men yetu sino ben ne wé re. Sane tepsu bi kam gato 
Yefun Allah fro ne, Yefun Yesus kak os ndo ne wa yé 
mwa ne sino ku os wa kem ndo to kapyo mato kapyo 
re. 

7 Sane anato Yefun Allah bes ji gum yerasul wa ji 
mu ki sukdu ne frekbot nje. Sangge, ji yo kidar nde, 
Yefun Allah syogat ji mu wa ji ki subot sukdu ne nai 
ye Yahudi sor nde, wo An syogat ji mu wa ji ki subot 
sukdu ne nai yewis yi neya mo bur ré jam. 

8 Ji mit iwa yebris jammo sukdu ne mo pe mwa ne 
sino, ete an bes an syim, an ki suk su Yefun Allah su 
an mit dik an onyar dik, ete an maskwa ket ye yi nde, 
an duwer ye yi kete dom nde. 

?Sane nggón mwa ne sino dom, ji mit iwa nggón ne 
it san gato tep yi sor. Nggon it san gato bi sugum sye 
nde. Nggón it san wa ben kidar yebris nde. Nggón 
mbrau nggwa tep yi sor. Nggon sur sugo ndo teker 
nde. Nggon mbrau nggwa su emas si mutiara dom 
nde. 

10 Nggon werwa an mbrau nggwa teker eta nde, wo 
nggón werwa ben suk gato ndo sor, tepsu nggón 
gato onyar kem mo Yefun ne ben re. 

11 Nggón jammo yé gato duno an su Yefun Allah 
bi sukduno mo nu ari. Nggón kem not syaretwa 
sukduno gato yé ki ne sor. 

12 Ji bariwa ye bes nggón gum kok wa duno yebris 
su Yefun Allah bi sukduno-i, we yebris yo jammo 
nggon nde, wo nggon kem not ete jammo sukdu 
gato yebris duno nggon su ne sor, 

13 we Yefun Allah ut Adam nyim, orete An ut Hawa 
wari. 

14 Sane dom, biris bi yekwesu ben kidar Adam nyim 
nde, wo biris bi yekwesu ben kidar Hawa nyim, ete 
Hawa ges mo os ibit re. 

15 Sarewo ndo sa, nggon kem not, ete nggon pe bi 
pa-i sor. Nggon pe bi pa-i, ete nggon onyar kem mo 
Yefun Yesus e, nggon ben Yefun bi suk-i e, nggon bi 
sukjimnut sye kas subot ye yi e ne yo, bere nggón ne 
kem ndo to kapyo mato kapyo re. 

1 Sukdu gato ji ki ré suksangge, "Ye to mit iwa ye 
bes an gum yekwesu mo nu ari, an iwa an ben 
suk gato ndo wai o re." 

2 Sane, ye gato gum yekwesu mo nu ari, an ben an 
bi suk-i sato re, an ye gato ben sukndo sor, ye yo 
ki an gum ibit mo nde; an kra nggon ge dik sor, an 
mewa nggwa kadit an ben sukdaret, an mewa nggwa 
Kadit an ben sukibit, an ben sukndo sor; yé yo ma 
mo an bi nu yo, an iwa, an syo sugit nai yé ne sor; 
an jam an duno nje sisu ndo; 

3 an yenau nde; an ben sukot nde, wo an ben an bi 
suk-i njep sor, an duwer ye yi daret nde, an gro sye 
wa sugum nde. 

4An mewa an bi rus sisu ndo; an duno an bi pa sisu 
ndo, subere pa ne jammo an sisu pa mit dik sor, 

> we, ye gato jam nde mewa an bi rus-i sisu ndo yo, 
bere ye ne mewa Yefun Allah bi rus-i mo nu ari sa u 
ne? 

6 An ye gato onyar kem mo Yefun Yesus sim yo, 
men bes an gum yekwesu mo nu ari nde, sawe an 
mit at ndo nde, orete Yefun syo sukye nai an, tepsu 
Yefun bere syo sukye nai biris bi yekwesu. 

7 Sarewo ye gato men bes gum yekwesu mo nu ari 
ne, men me ye gato ben bi suk-i ndo anato yé mwa 
kas mo an gum ne, ete men bes ye ne et. Wo men 
bes ye gato gum ndo nde yo, bere ye ki ye ne gum 
ibit ket kwayo-kwayo. Sane bere biris bi yekwesu ku 
os wa ben sukye nai ye ne tepsu bus sip suge. 

8 Sane dom, ye gato ós yekwesu mo nu ari, an ben 
an bi suk-i sato ré, ye yi un an gum, an ye gato ben 
bi suk-i ne ri-roi sor, an brek nden we nde; an bariwa 
an da nau mwa teker; an gro sye wa sugum nde. 

2 Yefun Allah bi sukduno gato Yefun Yesus ki rer wa 
men, an jom pe et, an iwa sukduno mwa ne sino, 
an bi sukjimnut gato ndo mo an mit ne, siri kadit 
sukduno ne mo nde. 

10 Men yo bes an nde tó, men watbot an or et. An 
ben suk tepsu sukduno gato ji krom more yo, men 
bes an sor, wo an yo ben suk tepsu nde yo, men bes 
an gum tepsu ye gato ós yekwesu mo nu ari nde. 

11 Sane dom, an bi nggon ne nggon gato ye yi un 
mom gum mo sukndo gato mom ben ne. Nggon ne 
yo kiket ye yi gum ibit mo nde. Nggon ne mewa 
nggwa, mom ben sukdaret nde. Mo suk mwa gato 
mom ben ne, mom yo kidar suk mo nde, wo yé mwa 
ne onyar kem mo mom re. 

12 Ye gato ós yekwesu mo nu ari ne, an kra nggon 
ka dik sor. An ye gato mewa an bi rus sisu ndo dom. 
13 An ben suk wa ós yekwesu ne sisu ndo yo, bere 
yé mwa kas mo an gum. Sane dom, bere an ki sukdu 
subot Yesus Kristus gato an onyar kem mó, an yo 
nyuwa wokgan yo dom nde, wo an iwa an ki sukdu 

ne sane sor mwa wai kadit nyim ne o re. 

14 Timotius, ji da iwa ji ba ku nan kekro, sarewo ji 
yo ba nde tó, ji krom sukdu mo surat ré wa nan, 

15 sawe suk yo kwa yawa ji ba kekro ne yo, bere 
nan jam suk gato ndo wa Yefun Allah bi rus-i mo nu 
ari ben ne. Yefun Allah bi rus-i mo nu ari ne anato 
tepsu yé mwa gato onyar kem mo Yefun Allah, gato 
gesyos. Yefun Allah bi rus-i ne anato jowa An bi 
sukduno gato sangge tepsu kwedi si pondasi gato 
krat jowa nu dik yo nggi. 

16 Suk gato men krom ré suksangge, men bi 
sukduno gato nyim neya Yefun Allah gurik ne ndo 
wai o re, sato ré: Yefun Yesus ma mo bur re, An kaim 
tepsu yetu kaim. Yefun Allah Gen kadum do, Kristus 
sa, ben bi suk-i ne sangge sino. Malaikat mwa ne 
sino me An re. Yé ki sukdu subot An frekbot yetu 
wisyo-wisyo. Yé mwa mo bur ré iwedewe onyar kem 
mo An re. An it mo gu nim, mo pe gato ndo wai o re. 
4 1 Yefun Allah Gen ki rer nai men do, kam sari ne 

ma, yé bok yo brek kadit Yefun bi os-i, bere yé 
ne bariwa Yefun Allah bi sukduno-i or re. Bere yé bok 
ne brek ma jammo sukduno sukkidar kadit biris bi 
rus-i sato yerom e, aboksye e, semda e ne. 

2Yeguru gane gwat sukduno ne ma, yeguru ne 
kidar suk nggi, an bi sukjimnut gato ndo yo mo an 
mit yo mo nde. 

3 Yeguru ne duno nje do, yé fowa kra yu. Yeguru ne 
duno nje do, yé fowa git sugit wis bok yo. Yeguru 
ne ki do, men yetu fowa git sugit ne, sarewo Yefun 
Allah ut sugit mwa ne ndo sino wa men git. Men 
yé gato onyar kem mo Kristus, ete jam Yefun Allah 
bi sukduno-i gato sangge, men ki ndo mo Yefun wa 
sugit ne sa, men git sor, men yo fowa sugit ne nde. 

“Suk mwa gato Yefun Allah ut ne ndo sino, sane 
men yo fowa sugit wis dik yo dom nde. Men ki ndo 
mo An wa sugit gato An ut ne, sane sa, men git sor, 
men yo fowa nde. 

> Men git sor, we Yefun Allah ki do, sugit ne ndo 
sino. Sane dom, men ki ndo mo An wa sugit ne anato 
ben sugit ne ndo wa men git sor, men yo fowa nde. 

6 Nan duno nan bi nji, nan bi nyanggon, ye gato 
onyar kem mo Kristus ne su sukduno mwa gane yo, 
bere nan tepsu ye gato ben Yesus Kristus bi suk-i 
sisu ndo. Nan ben Kristus bi suk-i sisu ndo, nan sibot 
Yefun Allah bi sukdu gato men onyar kem mone kadit 
nan pa wokgan sor kom mo nan sye it anare, nan 
benbot sukduno gato ndo ne. 

7 Nan ki subot yenggras kam nyim bi sukdu suski ne 
nde. Sukdu ne yo 6s men nde. Nan kibot sukdu ne o 
nde, wo nan wergat nan dakai subere nan ki subot 
sukdu gato ós nan subere nan nggiwa ben Yefun bi 
Suk-i sor. 

8 Men wergat men dakai subere men kaim budat 
nggi wai o yo, da ndo, sarewo men wergat men dakai 
subere men nggiwa men ben Yefun Allah bi suk-i 
anato ndo wai kadit ne o re. Men nggiwa ben Yefun 
Allah bi suk-i, sane bere kak os ndo wa men su kam 
gato men kem mo bur ré si kam sari ne ma sino. 

?Sukdu ne sangge, men nai ma, men grem kem pe 
mo men mit sor. 

10 Sane men samok, men wergat men dakai, men 
ben Yefun bi suk-i ne, we men kwabom kam mo 
Yefun Allah gato gesyos ne do, bere An nai men wé 
kadit sukye, bere An kak os wa men kem ndo to 
kapyo mato kapyo. Yefun Allah kak os ne wa yetu 
mwa ne sino mo bur ré. Wo ye gato onyar kem mo 
An anato ye gato kem ndo si An mo An bi nat-i ne. 

11 Nan duno yé mwa su sukduno mwa ne sino gato 
ma kadit Yefun Allah. Nan syogat yé mwa ne benbot 
sukduno mwa ne sino sor. 

12 Ye ki mo nan do, nan pa wokgan kamekre sor re 
yo, nan jambot sukdu sane nde, wo nan wergat nan 
dakai wa nan kadum os gato ndo wa ye gato onyar 
kem mo Yefun ne sibot sor. Nan ki nan bi sukdu-i 
ne sisu ndo. Nan ben nan bi suk-i ne ndo. Nan bi 
sukjimnut sye kas subot ye yi neya. Nan onyar kem 
mo Yesus Kristus. Nan bare sukibit gato ben nan ibit 
ne wé kadit nan, nan onyar kwo sor. Nan ben suk 
mwa sane, subere nan kadum os ndo wa yé mwa 
gato nan duno ne. 

13 Nan baca Yefun Allah bi sukdu sye mo yé mwa 
gwem. Nan duno nje, nan wergat nje subere an iwa 
an benbot sukdu gato nan duno an su ne. Nan ben 
suk sane su nan mit dik sor kom mo kam gato ji ba 
ku nan. 

14 Suktinggi gato Yefun Allah Gen syo nai nan 
sugato yekwesu mo nu ari sum ete ak syim mo nan 
ne, ete yenabi ki sukdu kadit Yefun Allah mone, nan 
ben suk su suktinggi ne, nan misyar nde. 

15 Nan benbot suk mwa gato ji krom ré sisu nan mit 
dik si nan onyar dik, subere ye mwa ne me do, nan 
sa, ben suk mwa ne ndo wai kadit nyim neo re. 

16 Nan mewa nan nggwa kadit nan ben sukibit, wo 
nan ben suk gato ndo petok sor. Nan mewa nan 
nggwa kadit sukduno gato siri, wo nan jom sukduno 
gato sangge krat sor. Nan werwa ben suk gato ndo, 
nan werwa jom sukduno gato sangge petok sor, we 
nan ben sane it yo, bere nan kak os wa Yefun Allah 
nai nan si yé gato jammo nan bi sukdu-i ne sino wé 
kadit bot gesyos, ete nin sino kem ndo to kapyo mato 
kapyo. 

5 1 Nan ndantom ye gato sye nyim kadit nan nde, 

wo nan duno ye gato sye nyim pare, tepsu nan 
duno nan dakai bi ai. Nan ben suk su pa yemsok 
tepsu nan ben suk su nan bi nji. 

2Nan ben suk su nggon gato sye nyim kadit nan 
tepsu nan ben suk su nan bi im. Nan ben suk su 
nggon gato bi im pe wari kadit nan tepsu nan ben 
suk su nan bi nyanggon. Nan mewa nan nggwa 
subere nan ben suk mwa su nggon ne sisu ndo sor, 
kwa gato ibit wokgan yo dom nde. 

3Nan mewa nggonna gato yé yo 6s nde, 

“wo nggonna gato bi pa si bi dat mó it yo, nan 
duno bi pa ne subere pa benbot sukduno gato men 
onyar kem mo, sare do, pa mewa pa dakai bi im si 
bi dat gato nggonna ne sor. Suga nyim nggonna ne 
kamba wa kon bi pa si bi dat ne, sane pa ne wali 
mewa bi im si bi dat ne tepsu nggonna ne bi kamba 
mo an, we Yefun Allah iwa men ben sane. 

> Nggonna gato ye yo 6s nde, wo mom wadigan sor 
re, nggonna ne kwabom kam mo Yefun Allah, mom 

ki suk su Yefun noru nombrak sor, subere Yefun Allah 
ós mom. 

6 Sarewo nggonna gato ben bi suk-i ket mom i sor, 
mom da mbau, sarewo Yefun Allah bi sukjimnut mo 
nggon ne do, nggon ne kwop re. 

7 Nan duno nggonna si bi rus ne sino, subere ye yo 
ku os wa ye ki an gum ibit mo nggonna ne nde. 

8 Ye gato yo mewa an bi nje mo sukye gato yé ne 
ku nde, tepsu an misyar Yefun bi sukduno-i it anane. 
Sane dom, ye gato yo mewa an dakai bi rus-i nde 
anato ibit wai o re, an ben an bi suk-i ibit wai kadit 
ye gato jam nde Yefun. 

2 Sagana mo men bi nu ari men krom nggonna gato 
yewa suk ne gum subere men mewa nggonna ne. 
Sane nan krom nggonna gum sok mo daftar ne daret 
nde. Nggonna gato nan sok gum mo daftar ne yo, 
nggonna sato ré, nggonna gato din, gato kaim sye 
tepsu kom mo tahun musyu mumat wai, ete nan 
krom nggonna ne gum mo daftar. Nggonna gato 
suga nyim kem not su bi ya ge dik sor, ete nan krom 
nggonna ne gum mo daftar. 

10 Nggonna ne yé mwa jam do, mom ben bi suk-i 
ndo sato ré, mom kon mom bi pa sisu ndo e; yé yo 
ma mo mom bi nu yo, mom iwa, mom syo sugit nai 
e; mom ben suk tepsu pakwerut wa ós ye gato onyar 
kem mo Yefun Yesus e; mom ós ye gato ku sukye e; 
mom ben suk mwa gato ndo petok su mom mit dik 
mom onyar dik sor e ne. 

11 Nggonna gato ben bi suk-i sane, nan krom mom 
gum sok mo nggonna bi daftar mo nu ari, sarewo 
nggonna gato yo din nde to, nan sok nggonna ne 
gum nde, sawe nggonna sane bere mit at wa yebris 

wa mom kra o wai kadit mom ben Kristus bi suk-i, 
sane bere mom misyar Yesus Kristus bi suk-i or re. 

12 Sato mom tom do, mom ben Kristus bi suk-i sor, 
orete mom yo benbot suk gato mom tom ne nde, wo 
mom kra kadit it yo, bere siri re. Bere Yefun Allah syo 
sukye nai mom mone. 

13 Sane dom, nggonna gato ben bi suk-i sane, mom 
owa mom kamo, mom mubot nu, mom yo ben suk 
nde. Suk sane sor nde, wo nggonna gane ben suk 
gato ibit wai sato ré, mom ki sukwok e, mom sok 
mom bi sukdu-i daret mo ye yi bi et-i gato ye kibot 
ne e, mom nukbot sukibit bu e ne. 

14 Sane anato ji dakai duno nggonna gato yo din 
nde tó subere mom kra sor, mom pe pa, mom mewa 
mom bi pa si mom bi ya mo bi nu-i, subere ye gato 
bariket men yo ku os wa ki men gum ibit mone nde. 

15Ye ki men gum ibit mó re, we nggonna ge bok 
yo brek kadit Yefun Allah bi os-i, ete sibot biris bi 
yekwesu bi os-i o re. 

16 Sarewo nggon gato onyar kem mo Kristus ne, 
mom bi im e bi dat mo mom bi rus-i gato nggonna 
it yo, nggon ne mewa nggonna ne sor re. Nggon ne 
ndekwa yekwesu mo nu ari mewa nggonna ne nde, 
subere yekwesu mo nu ari mewa nggonna gato bi 
nje-i gato ós mom yo mo nde. 

17 Yekwesu mo nu ari gato ben suk mone sisu ndo 
yo, men bes an gum kok, men syo suk nai an mo an 
bi kamba mone tep yi sor nde, wo mwa wai kadit ne 
et. Yekwesu gato faiya si duno nje, men bes an gum 
kok, men syo suk nai an wai kadit yekwesu yi ne, 

18 we, ye krom mo Yefun Allah bi sukdu suga nyim 
tuya ne do, "Sapi yakos gandum gro syesyar kadit 
i-dar yo, men far sapi syokwet mone nde, " Ye krom 

o do, "Ye gato ben suk, ye syo sugum nai an tepsu 
an bi kamba mone et." 

19 Yetu ge dik yo nuk yekwesu mo nu ari ne gum 
ibit yo, nan misyar sor, wo yetu ge we yo, ge gri 
yo, nuk yekwesu mo nu ari ne gum ibit, nan jambot 
sukdu ne, 

20 Yekwesu mo nu ari gato ben sukibit ne yo, nan 
ndantom mo yé mwa gwem, subere yé mwa mone 
nyuwa ben sukibit. 

21 Ji kiwa nan benbot ji bi sukdu-i ré, nan tom su ji 
mo Yefun Allah, Yesus Kristus si malaikat gato Yefun 
fro suga nyim wa ben Yefun bi suk-i sino ne gwem 
et. Nan tom su ji subere nan benbot suk gato ji krom 
ré sisu ndo et. Nan ben suk su yé mwa ne tepsu yu 
sino, nan 6s deyo, nan misyar deyo nde, wo nan ós 
yé mwa ne sino tepsu yu sor. 

22 Sane, nan ak nan syim mo yetu ge dik yo wa bes 
an wa ben Yefun bi suk-i kekro nde, nan bes nje 
daret nde, nan nut subot sisu ndo et. Nan bes an 
kekro teker nde, sawe an ben sukibit ete ye ki nan 
gum ibit mone o re. Nan mewa nan nggwa subere 
nan ben nan bi suk-i ndo sino, kwa gato ibit yo mo 
nde. 

23 Ji jam do, nan idek, nan on idek, sane nan da 
syur sor nde, wo nan da nau anggur wokgan dom et, 
subere ós nan on, subere nan on yo i teker nde. 

24 Sukibit gato yetu deyo ben ne, napyo bor wa yé 
mwa jam do, bere yé ne ku sukye mone tó. Sarewo 
Sukibit gato yetu deyo o ben ne, yo bor sugane nde, 
wo kom mo rut sa, bere yé mwa ne jam mone to. 

25 Sane dom, sukndo gato ye ben ne, bere bor wa 
yé mwa jam. Sane o, sukndo gato yo bor nde, bere 
kom mo rut sa, yé mwa jam mone tó. 

1 Ye Kristen gato gum kwerut wa yenggras dik 

yo, an nut mo an bi yenggras ne do, yenggras ne 
gum kok, ete an jammo an bi yenggras sisu ndo sor, 
subere ye yo ku os wa ki Yefun Allah gum ibit nde. 
An jammo an bi yenggras subere ye yo ku os wa ki 
do Yefun Allah bi sukduno ibit dom nde. 

2 Pakwerut gato bi yenggras onyar kem mo Kristus 
ne, ete pakwerut ne nut do, yenggras ne tepsu an bi 
nji sor re, sane an yo jammo yenggras ne sisu an 
mit dik nde, bere siri re. Kapre an nut do yenggras 
ne tepsu an bi nji, an ben suk su an mit dik wai o re, 
we an jam do, an 6s an bi yenggras gato onyar kem 
mo Kristus, an 6s an bi yenggras gato an jimnotku 
ne. Nan duno nje, nan wergat nje subere yé benbot 
sukduno mwa gato ji krom ré et. 

3Yé gato duno nje su sukduno daret gato siri kadit 
men bi Yekwesu Yesus Kristus bi sukduno-i gato 
sangge, yé gato duno nje su sukduno gato siri kadit 
Yesus Kristus bi sukduno-i gato kadum Yefun bi os-i 
nai men ne yo, i 

“vé ne jam nde suk, yé ne at ndo nde. An bi 
sukjimnut ne kwop re, án iwa án duwer ye yi, ete án 
maskwa ye ne subot sukdu kwa bok yo gato án ki 
ne. Sane anato ri ma yé on sa ket yu mo sukdu ne, 
yé ben sukndi su yu, yé ki yu ket kwayo-kwayo, yé 
syidem syu yu subot suk gato ibit. 

> Sane yé gato bi sukjimnut ibit maskwa yu petok 
sor. Yé ne jam nde Yefun Allah bi sukduno gato 
sangge ne ware. An nut do, án ben Yefun bi suk-i 
subere án ku suk mwa mone. 

6 Sarewo men kem not su suk gato men ku ne, men 
yo bi sukjimnut mwa subot suk ne nde, ete men ben 

Yefun bi suk-i ne yo, bere men ku suk mwa gato ndo 
it anane, 

7 we men bi im kem su men it yo, men yo gwat suk 
yo ma mo bur re nde. Sane dom, bere men kwop it 
yo, men yo gwat suk yo mu kadit bur ré dom nde. 

8 Sane men bi sugit si san do mó yo, tep it anane, 
men kem not sor, men bi sukjimnut waiyu bot suk 
mwa neya o nde. 

2 Sarewo ye gato iwa ku suk mwa ne, bere an ges 
mo os ibit re. Ye gato iwa ku suk mwa ne, an tepsu 
suge gato bus sip, ete an ku sukye mwa ndo nde 
mone. Suk mwa gato an iwa ne ben an bi sukjimnut 
ibit. Suk mwa ne ben an bi sukjimnut tepsu ye gato 
jimgon, anato kom mo rut yo, suk mwa gato an iwa 
an ku ne ben an ibit or re, 

10 we men bi sukjimnut sye kas subot sugum yo, 
bere men ben sukibit mwa bor mone. Yé bok yo 
werwa ku sugum mwa teker anato an misyar Yesus 
Kristus bi sukdu-i or re, ete an ku sukye mwa ndo 
nde. An kem, an nderbot an nggwa ndo nde. 

11 Sane, Timotius, nan gro sye wa sugum nde, wo 
nan mu tara kadit re. Nan gum sok mo Yefun Allah 
bi rus-i, sane nan ben sukibit nde. Nan wergat nan 
dakai subere nan ben nan bi suk-i ndo tepsu Yefun 
Allah mit sor. Nan bi nan nggwa mo Yefun Allah wa 
ben Yefun bi suk-i sor. Nan onyar kem mo Kristus. 
Nan bi sukjimnut sye kas subot ye yi neya. Kapre nan 
ku sukye, nan misyar Yefun nde, wo nan ben An bi 
Suk-i njep su ye yi neya petok sor. 

12 Nan wergat nan dakai su nan mit dik nan onyar 
dik, subere nan ben nan bi suk-i tepsu ye gato onyar 
kem mo Kristus, subere nan kem ndo to kapyo mato 
kapyo, we kam gato nan ki rer mo yé mwa gwem 

do, nan onyar kem mo Kristus it, Yefun Allah anato 
nai nan wa nan si An kem ndo to kapyo mato kapyo 
mone. 

13 Sane su ré, ji kiwa nan tom suk yo mo Yefun 
Allah si Yesus Kristus gwem et. Nan tom suk ne mo 
Yefun Allah gato bi mas mo suk mwa gato mbau mo 
bur re ne gwem. Nan tom suk ne mo Yesus Kristus 
gato ki bi sukdu-i rer mo Pontius Pilatus ne gwem. 

14 Nan tom Yefun Allah si Yesus Kristus ne do, bere 
nan benbot sukdu mwa gato men duno nan su ne, 
kwa yo gwet mo nde. Nan benbot sukduno ne sor 
kom mo kam gato men bi Yekwesu Yesus Kristus 
satu ma mo bur re re. 

15 Kam gato Yefun Yesus satu ma mo bur re, Yefun 
Allah dakai fro re. Yefun Allah anato Yekwesu gato 
gum kok wai kadit yesu mwa ne o re. An sor ete jowa 
yé mwa mo bur ré or sino. An anato Yeraja gato nggi 
wai kadit yeraja mwa ne sino. An anato Yekwesu 
gato nggi wai kadit Yekwesu mwa ne sino. 

16 An ka dik sor yo kwop nde, wo An ye gato gesyos. 
An kem mo pe gato rer teker, men yetu yo ku os wa 
men karowa An mone nde. Men yetu yo me An su 
men gro nde, men gro nokwa re. Men yetu bes An 
gum kok, An nggiwa jowa men su ré to kapyo mato 
kapyo. Sangge. 

17 Nan syaugat ye gato ku suk mwa mo bur ré, 
subere án yo bes án nggwa kok mone nde. Suk mwa 
ne bergan mó, or o bergan or kadit men re. Nan 
duno án subere án kwabom kam mo suk mwa gato 
án ku mo bur ré dom nde. Suk mwa ne yo ós án kem 
ndo to kapyo mato kapyo nde. Nan duno án subere 
án kwabom kam mo Yefun Allah gato syo suk mwa 
ne sino gato men mitmo, Yefun Allah syo suk mwa 


1 Timotius 6 887 


ne wai o re, subere men ben suk tepsu pe gato men 
imo. 

18 Nan syaugat ye gato ku suk mwa mo bur ré 
subere án ben suk gato ndo, subere án ben sukndo 
ne mwa, tepsu suk mwa gato án ku ne. Nan duno án 
subere án yo gro er wa suk nde, wo án iwa án syo 
suk mwa nai ye yi neya sor. 

19 Sane ye gato ku suk mwa, ete an do syo suk mwa 
ne napyo nai nje it yo, tepsu án sum suk mwa mo gu 
wa kam sari ne ma it anane. Sane bere án kem ndo 
sisu sangge to kapyo mato kapyo. 

20 Timotius, Yefun Allah bi sukduno mwa gato Yefun 
grem kem su nan wa nan duno nje su ne, nan mewa 
sisu ndo et, nan jamwa pe sor. Sane ye ki subot 
sukduno gato siri kadit Yefun Allah mit yo, nan si nje 
kibot sukdu sino mone nde. Sane dom, ye duwer nan 
mo Yefun bi sukduno-i it yo, nan si nje duwer yu 
mo sukduno ne nde. Sukduno ne, yé bok ne ki do, 
"Sukjimnut kru," anane, sarewo ye kidar kone. Nan si 
nje duwer yu mo sukduno ne nde, 

2! we yé bok yo gato jammo sukduno gato bi 
sukjimnut kru gane ges mo os siri or re. Suga nyim 
an ki do, an onyar kem mo Yefun Yesus bi sukduno-i, 
sarewo su ré an misyar Yefun bi sukduno-i ne o re. 
Yefun ete mewa nan sor. Ndo mo nan sor, kadit 
Paulus 

1 1 Surat ré, ji krom wa nan, Timotius, ji bi pa gato 
ji imnotku ndo nde. Ji gato gum do Paulus anato 
krom surat ré wa nan. Yefun Allah bes ji gum yerasul 
wa ji ben Yesus Kristus bi suk-i. Ji mu ki sukdu subot 
os ndo gato Yefun Allah tom su men yetu subere 
men kem ndo. Yesus Kristus anato kak os ndo ne wa 
men kem ndo to kapyo mato kapyo. Men bi Ai, Yefun 
Allah si men bi Yekwesu Yesus Kristus ete mewa nan. 
Yefun Allah si Yesus Kristus ete jimnotku nan. Yefun 
AA si Yesus Kristus ete uttok nan petok sor. 
(1:1) 

3 Ji ki ndo mo Yefun Allah. Ji ben Yefun Allah bi 
suk-i tepsu ji bi amui, ji ben Yefun Allah bi suk-i sisu 
ji mit dik, kwa yo gato siri kadit ji bi sukjimnut gato 
ndo mo ji mit yo mo nde. Ji ki suk su Yefun Allah sa, 
ji napawa nan petok sor, ji ki ndo mo Yefun wa nan. 
Noru nombrak, ji ki ndo mo Yefun Allah wa nan petok 
sor. 

4Ji napawa tomgato men ka we top yu, nan wo, 
nan jimnotku ji ndo nde. Sane ji da o wa men ka we 
ku yu o et. Ji iwa men ka we ku yu subere ji mit at 
wa wai o re. 

> Ji napawa do, nan sa, nan onyar kem mo Kristus 
sisu sangge tepsu nan bi dat gato gum do Lois si nan 
bi im, Eunike. Ji nut do, sangge, nan onyar kem pe 
mo Kristus sato nan bi im si nan bi dat ne dom. 

6 Sane, ji krom suknapa wa nan do, nan wergat nan 
nggwa, subere suktinggi gato Yefun Allah Gen syo 
nai nan tomgato ji ak ji syim mo nan, nan misyar 

nde, wo nan werwa suktinggi ne bor mo suk gato 
nan ben ne mwa o et, 

7 we Yefun Allah Gen gato bok nggwa mo men, yo 
ben men nyuwa suk nde, wo An Gen ben men nggi 
wai kadit suk bok neya. An Gen ben men nggiwa 
men bi sukjimnut kas subot ye yi neya. An Gen ben 
men nggiwa men mewa men nggwa subere men ben 
sukdaret nde. 

8 Sane nan nyuwa nan ki sukdu subot men bi 
Yekwesu Yefun Yesus nai nje nde. Nan damen wa ji 
gato ye grem mo sel ré nde, we ji ki subot os ndo 
gato Yesus Kristus kak ne anato ye grem ji mo sel 
more. Nan ki subot os ndo gato Yefun Yesus kak wa 
men yetu ne, nan nyuwa nde, wo Yefun Allah ete ben 
nan nggiwa nan waii ku sukye mone sato ji ku re. 

2Yefun Allah fro os ndo wa nai men wé kadit bot 
gesyos, subere men kem ndo to kapyo mato kapyo. 
Yefun Allah kiwa men brek ma kadit os ibit gato men 
muket ne, ete men tepsu An bi rus-i ben An bi suk-i 
gato ndo petok sor. An yo me mo sukndo gato men 
ben ne nde, wo An dakai fro An bi os-i, An dakai bi 
sukjimnut sye kas subot men yi sor, men yo ben suk 
yo nyim wa An nde. Sane anato An yo ut bur ré nde 
tó, An fro os ndo ne su Yesus Kristus nyim wé re, 
subere ri ma Kristus ma wa kak os ne wa men re. 

10 Sane su ré, Yefun Allah bi sukjimnut sye gato kas 
subot men dakai yi ne bor re. An syogat Yesus Kristus 
ma mo bur ré subere Kristus kak os ndo wa men kem 
ndo to kapyo mato kapyo ne it. Yesus Kristus kak 
os ndo wa men, An ben suktinggi gato gu men yetu 
kwop ne ibit or re, ete An kak os wa men kem gesyos 
sor. 

11 Sukdu subot os ndo gato Yesus Kristus kak ne 
anato Yefun Allah syogat ji mu kibot re. Yefun Allah 
bes ji gum yerasul si yeguru wa ji mu ki subot sukdu 
ne re. 

12 Ji ki subot sukdu ne anato ji ku sukye mwa re, 
sarewo suk yo nde, ji yo damen nde, we Yefun Yesus 
gato ji onyar kem mó, ji jam kom mo mit re. Sukdu 
gato Yefun Yesus bes ji wa ji ki subot ne, bere An 
mewa sukdu ne sor, sukdu ne yo ges nde. Bere An 
mewa sor, kom mo kam gato An satu ma mo bur ré, 
ji jamwa re. 

13 Sane nan simo sukdu gato sangge, gato ji duno 
nan su ne sor, nan simo sisu nan mit dik si nan onyar 
dik et. Nan simo sukdu ne yo, nan onyar kem mo 
Yefun Yesus, nan bi sukjimnut sye kas subot ye yi 
petok sor, tepsu Yesus Kristus ben ne. 

14 Yefun Allah bes nan wa nan ki subot sukdu gato 
ndo wai o re, sane nan mewa sukdu gato Yefun 
Yesus grem kem su nan, subere napyo ges nde. Bere 
Yefun Allah Gen, gato bok nggwa mo nan, bere ben 
nan nggiwa mewa sukdu ne. 

15 Nan jam do, yé mwa ne sino mo bur Asia misyar 
ji re. Figelus si Hermogenes dom misyar ji re. 

16 Sarewo Onesiforus si bi rus ma ku ji, an ma ben ji 
mit ndo wam bok yo re. Kapre ji kem mo sel, an yo 
damen wa an ma ku ji more nde. Yefun ete dakai 
ben sukndo su an sor. 

17 Onesiforus ma kom mo kota Roma sa, an meret ji 
it anane. An werwa an meret ji sane sor, an ku ji mo 
sel ré re. 

18 Nan jam do, tomgatu ji kem mo kota Efesus tó, 
Onesiforus ós ji mo suk mwa mone. Yefun Allah ete 

dakai ben sukndo su an su kam gato Yefun Allah ma 
ndobot yetu mwa ne sino. 

2 1Timotius, ji bi pa, Yesus Kristus dakai bi 
sukjimnut sye kas subot men yi, men yo ben 
suk yo nyim wa An nde, sane nan jom sukdu ne pe 

subere nan bi sukjimnut nggi mone. 

2 Sukdu gato nan jam tomgatu ji duno nan mo yé 
mwa gwem ne, nan waii duno ye gato jam duno ye 
yi sisu ndo, gato ben bi suk-i ri-roi et, subere an walii 
duno nje su sukduno ne o. 

3 Nan dom, bere ku sukye tepsu men. Nan tepsu 
Yesus Kristus bi yesukmise gato benbot nan bi 
Yekwesu bi sukdu. Sane nan ku sukye yo, nan misyar 
Yefun nde, wo nan ben An bi suk-i petok sor. 

“Yesukmise gato benbot an bi yekwesu bi sukdu it 
yo, an yo ben suk yi nde, wo an iwa an ben suk tepsu 
an bi yekwesu mit sor. 

> Sane dom, ye gato simo sukkamo, ete an yo simo 
tepsu pe gato ye fro ne sisu sangge nde yo, bere ye 
yo syo suk yo nai an tepsu juara mone nde. 

SYe gato samok wa ben nggwe, ete sukjan mo 
nggwe ne do kri it yo, an anato mu nai sugit mone 
nyim kadit ye yi neya. 

7 Nan nutbot sukdu gato ji krom ne sisu ndo et, 
bere Yefun Allah kak nan bi sukjimnut subere nan 
jam sukdu bok ne rer re. 

8 Nan bi sukjimnut kem mo Yesus Kristus sor. An 
anato Daud bi dat. An anato sun kadit sukkwop o re. 
Yesus Kristus ne kak os ndo wa men yetu ne. Ji duno 
nje subot os ndo ne 

? anato ji ku sukye re. Ye rai ji su rantai tepsu ye rai 
ye gato ben sukibit. Sarewo ye yo bi os wa ye rai 
Yefun Allah bi sukdu ne su rantai nde. 


2 Timotius 2 892 


10 Sane sukye bok yo gato ji ku ne, ji misyar, ji duno 
nje gat sor, we ji bi sukjimnut mo ye gato Yefun 
Allah fro suga nyim wa An nai sok mo An bi rus-i ne. 
Ji duno án su sukdu subot Yesus Kristus, subere án 
kem ndo to kapyo mato kapyo mo os gato Yesus 
Kristus kak ne. Ji duno án subere án si Yefun Allah 
kem ndo su yu mo Yefun bi nat-i gato ndo wai o re. 

11 Sukdu gato ji krom ré sangge, "Men do kwop su 
Yefun Yesus yo, bere men si An kem ndo to kapyo 
mato kapyo dom. 

12 Kapre men ku sukye, men misyar Yefun nde, wo 
men simo An pe sor, sane yo, bere men si An tepsu 
yekwesu sino. Men do rewa An yo, bere An rewa men 
dom. 

13 Men do misyar An yo, bere An yo misyar men 
nde, we An mit kem mo men, sane An yo ben suk siri 
kadit An mit nde." 

14 Nan ki subot sukdu ré subere yé mwa napawa 
pe. Nan duyawa nje subere an duwer yu mo sukdu 
kwa wokgan bok neya nde. Yé duwer yu mo sukdu 
wokgan sane bere yo 6s nje nde, wo yé duwer yu 
sane bere ben nje ibit mo koirut sor. 

15 Nan wergat nan dakai subere nan ben Yefun 
Allah bi suk-i, subere Yefun Allah imo suk gato nan 
ben ne. Nan wergat nan dakai subere nan damen mo 
suk gato nan ben nde. Nan wergat nan dakai subere 
nan duno nje su sukduno gato sangge kadit Yefun 
Allah sisu ri-roi sor. 

16 Ye ki subot sukduno gato siri kadit Yefun Allah 
mit yo, nan si nje kibot sukdu sane nde. Yé gato iwa 
nukbot sukdu sane yo, bere an ben bi suk-i ibit mwa 
wai kadit nyim ne o re. 

17 Sukduno siri gato ye nukbot ne tepsu suki wip 
mok gato git men ku mbu ete dat sane sor men kwop 
mone. Ye ka we gato gum do Himeneus si Filetus an 
we duno nje su sukduno siri sane re. 

18 An we misyar Yefun Allah bi sukduno-i gato 
sangge. An we duno nje su sukduno gato siri. An 
we ki do, yé mwa gato Yefun Allah fro wa sun 
kadit sukkwop ne, Yefun Allah sun ete gwat mu mo 
gu or re. Sane an we ki do, bere kam sari ne ma 
Yefun Allah yo sun ye yi yo o nde. An we duno nje 
sane anato yé bok yo onyar kem mo Yefun Allah bi 
sukduno-i ne o nde. 

19 Sarewo Yefun Allah bi sukduno-i kem pe kadit 
ketke. Yetu yo nggiwa rus sukduno kwa wokgan yo 
wé dom nde. Yefun Allah bi sukduno-i tepsu nu bi 
pondasi gato ye ut mo bur ketke wa ye syut kwedi 
mó. Mo pondasi mo bur ne ye krom do, "Yefun Allah 
jam ye gato sok mo An bi rus-i." Ye krom o do, "Ye 
gato ki rer do, sangge an sok mo Yefun Allah bi rus-i 
yo, an kwet kadit sukibit mwa gato an ben suga nyim 
ne wé et." 

20 Mo nu sye mit sagana ye grem suk mwa sato, 
mbem e, brek e, ansyok e ne. Suk mwa ne ye 
ben deyo su perak e, deyo su emas e, deyo su 
bur ndak e, deyo su kwe e ne. Suk ne deyo ye 
ben suk su kamdik-kamdik sor. Suk ne deyo ye fro 
wamdik-wamdik wa yepasye ma git mo. 

21 Ye gato mewa nggwa kadit an ben sukibit mwa 
neya, an tepsu mbem gato tep wa yepasye git mone. 
Ye gato mewa nggwa sane, an tepsu an bi yenggras 
bi suk-i gato yenggras grem wa ben suk gato ndo su. 
Yenggras ne grem ye ne kem ndek sane sor yenggras 

ne iwa ben suk gato ndo, ete yenggras nai ye ne wa 
ben suk ne. 

22 Nan ben suk tepsu yemsok gato at wa sukdaret 
ne nde, nan misyar, nan mu tara kadit re. Nan wergat 
nan dakai subere nan ben nan bi suk-i ndo tepsu 
Yefun Allah mit sor. Nan wergat nan dakai subere nan 
ben suk tepsu ye gato onyar kem mo Yesus Kristus. 
Nan wergat nan dakai subere nan bi sukjimnut sye 
kas subot ye yi neya. Nan wergat nan dakai subere 
nan si ye yi kem ndo su yu. Nan grem sukmaskwa 
mo nan mit nde. Nan si ye gato onyar kwo gato ndek 
Yefun Allah wa ós án ne ben suk sane sino sor. 

23 Nan me ye gato jimgon duwer yu mo sukdu daret 
it yo, nan si ye ne duwer yu mo sukdu ne nde, we 
nan jam do, kom mo rut bere ye maskwa ket yu mo 
sukdu ne or re. 

24 Men yé gato ben Yefun Allah bi suk-i, men ki men 
bi sukdu-i it yo, men maskwa su nde, wo men ki men 
bi sukdu-i ne njep su yé mwa ne sino. Men duno nje 
sisu ndo, men duno pare, men maskwa kekro nde. 

25 Men duno nje gato duwer men it yo, men duno 
sisu njep sor. Men duno sisu njep, we men iwa kapyo 
tak Yefun Allah kak ye ne bi sukjimnut subere an 
kwet kadit os ibit, ete an jammo sukdu gato sangge. 

26 Men duno an sisu njep subere an jam nggwa, 
ete an simo sukduno gato sangge, subere an titi fro 
wé kadit biris bi yekwesu gato but an wa ben biris bi 
Suk-i ne. 

1 Nan napawa suk gato ji krom ré et, su kam gato 
karowa bur ré kru, yetu mo bur ré bere ku sukye 
mwa ndo nde. 

2Su kam ne, bere yetu dakai nutbot an dakai, an 
nutbot ye yi nde, an gro sye wa sugum, an un an 

dakai gum mo suk gato an ki ne, an bes nggwa kok, 
an kabor ye yi, an bariwa jammo an bi yenggras, an 
jam nde an ki ndo mo ye yi mo suk gato ye ne ben, 
an bariwa Yefun bi suk-i. 

3 An bi sukjimnut sye yo kas subot ye yi mo nde, an 
grem sukmaskwa mo sukibit gato ye yi ben ne pe 
sor, an ki ye yi ket kwayo-kwayo, an ben an bi suk-i 
ne krat, an yo mewa nggwa nde, an ben sukot, an 
bariwa suk mwa gato ndo. 

4 An iwa ben suk tepsu yeketut, an ben bi suk-i 
daret, án yo nutbot nde, án bes nggwa kok wai o re, 
an iwa ben an bi suk-i ketan ine sor wai kadit an iwa 
jammo Yefun Allah bi sukduno-i. 

5 An da sok ari e ne, ye nut do, an tepsu ye gato 
jammo Yefun, sarewo an mit-i tara re, an bariwa 
Yefun bi suk-i re. Sane nan mu karowa yé gato ben 
an bi suk-i sane nde. 

“Ye gato ben bi suk-i sane mu sok os ibit bot 
nu pare, ye jam nde re. An kidar nggon gato bi 
sukjimnut yo nggi nde. Nggon gato ben sukibit mwa, 
gato bi sukjimnut kas ram mo suk mwa gato ibit ne, 
an kidar sane sor nggon ne jammo an bi os-i re. 

7 Nggon ne ndek gat an wa an duno nggon ne su 
Yefun Allah bi sukduno, sarewo nggon ne jam nde 
Yefun Allah bi sukduno gato ri ne ware. 

8Yé gato ben bi suk-i ibit ne tepsu Yanes si 
Yambres, suga kam nyim tuya ye we ne duwer Musa. 
Sane dom, yé gato ben bi suk-i ibit gane duwer men 
mo Yefun Allah bi sukduno-i gato sangge ne. An bi 
sukjimnut ibit it, an yo onyar kem mo Yefun Allah o 
nde, Yefun bariwa an re. 

?Sane an yo kom mo pe yo nde, bere yé mwa ne 
misyar an o re, we bere yé mwa ne jam rer do, an 

jam nde suk, tepsu yé mwa suga nyim tuya jam rer 
do Yanes si Yambres jam nde suk, ete yé misyar an 
we dom. 

10 Sarewo nan sa, nan jammo ji bi sukduno re. Nan 
jam suk gato ji ben kamdik-kamdik. Nan jam suk 
gato ji mit wa ji ben mo bur ré re. Nan me su nan gro 
do, ji onyar kem mo Yesus Kristus sisu sangge, ji jom 
An bi sukdu-i pe sor. Nan jam do, ji bi sukjimnut sye 
kas subot ye yi neya sor. Kapre ji ku sukye, ji misyar 
Yefun nde, wo ji simo An pe sor. 

11 Nan dakai me nje gu ji mó re, nan me sukye mwa 
gato ji ku ne. Nan jam sukdu subot sukye mwa gato 
ji ku mo kota Antiokhia e, kota Ikonium si kota Listra. 
Sane, nan jam subot sukye mwa gato ji ku mone. Ji 
ku sukye, sarewo ji yo misyar Yefun nde, wo ji simo 
Yefun pe sor. Yefun Allah ós ji kadit sukye mwa ne 
re. 
12 Ye gato onyar kem mo Yesus Kristus ete iwa ben 
Yefun bi suk-i, sangge, bere yé gu an, bere an ku 
sukye mwa. 

13 Sarewo yé gato ben sukibit bere ben bi suk-i ibit 
wai kadit nyim ne o re. Sane dom yé gato kidar nje 
ket kwayo-kwayo, bere kidar nje mwa wai kadit nyim 
ne o re. An kidar ye yi neya, or o ye yi waii kidar an 
dakai dom. 

14 Sarewo Timotius, nan jowa sukduno gato sangge 
gato ye duno nan su ne pe sor. Sukduno gato nan 
onyar kem mone, nan jowa pe. Nan jam men yé gato 
duno nan, sane nan jowa sukduno ne pe sor. 

15 Kadit nan ka pawok, nan jam Yefun Allah bi sukdu 
re. Yefun bi sukdu ne kak nan bi sukjimnut subere 
nan onyar kem mo Yesus Kristus. Sane anato nan 

sibot os ndo gato kak os wa nan kem ndo to kapyo 
mato kapyo it anare. 

16 Yefun Allah grem An bi sukdu mwa ne sino mo 
yetu ge bok yo mit si onyar, ete yé bok ne waii 
krombot. Sukdu ne ndo wa men duno yu su. Sukdu 
ne ndo wa duyawa men subere men ben suk gato siri 
Kadit Yefun Allah mit nde. Sukdu ne ndo wa kadum 
os gato ndo, subere men simo os ibit o nde, wo men 
simo Yefun bi os-i sor. Sukdu ne ndo wa duno men 
subere men jam suk gato Yefun Allah mit iwa men 
ben ne. 

17 Sane Yefun bi sukdu kadum os nai ye gato ben 
Yefun Allah bi suk-i, subere ye ne jam sukdu subot 
os ne or sino, kwa dik yo gwet mo nde, subere an 
nggiwa ben suk mwa gato ndo ne sino. 

4 1 Kam sari ne ma, ete bere Yesus Kristus satu ma 

mo bur ré wa ndobot yetu mwa ne sino, ye gato 
mbau si ye gato kwop ne sino. Bere Yesus Kristus 
ma jowa men yetu ne sino tepsu men bi Yekwesu. Ji 
kiwa nan tom su ji mo Yefun Allah si Yesus Kristus 
gwem subere nan benbot suk gato ji ki ré et: 

2 Nan ki subot os ndo gato Yefun Allah fro wa yé 
mwa jam sisu ndo et. Nan duno nje gat, ye bari o, 
ye iwa o, nan duno nje gat sor. Nan me ye gato ben 
sukibit yo, nan ki mo án, nan ndantom án subere án 
kwet kadit sukibit gato án ben ne, ete án ben suk 
gato ndo. Nan wergat nje subere án benbot sukduno 
gato nan duno án su ne. Nan duno nje sisu njep sor. 
Kapre ye yo jammo nan bi sukduno kekro nde, nan 
maskwa wokgan dom nde, wo nan werwa kom-kem 
petok sor. 

3 Nan duno nje gat sor, we kapyo tak bere yé bariwa 
sukduno gato sangge, wo yé iwa yé jam sukduno 

gato tepsu an mit sor. Bere an sum yeguru bok yo 
gato duno an su sukduno gato an iwa an syaretwa 
ne sor re. 

“Bere an bariwa an jam sukduno gato sangge, wo 
an iwa an jam sukdu suski sor re. 

> An do bariwa sukduno gato sangge yo, nan mewa 
nan nggwa subere nan bi sukjimnut kak mo suk mwa 
petok sor. Kapre nan ku sukye o, nan misyar Yefun 
nde, wo nan simo Yefun pe sor. Nan ki sukdu subot 
os ndo gato Yesus Kristus kak ne nai ye gato jam nde 
Yefun. Nan ben Yefun Allah bi suk-i mwa ne sino sor 
kom mo pe gato or mo, nan misyar kwa dik yo dom 
nde. 

SNan sa, nan duno nje, wo ji dakai, yo nam nde 
ge, bere ye gu ji kwop wé tepsu ye gu suge wa som 
Yefun su ne. Karowa ji mu kadit bur ré it anare. 

7 Ji sa, ji wergat ji nggwa sor kom mo pe gato or 
mo, tepsu ye gato kas bitanding yu kas sor kom mo 
pe gato or mo. Ji sa, ji onyar kem pe mo Yefun Yesus 
sor kom mo pe gato or mó, ji yo brek kadit An nde. 

8 Ré yo, Yefun Allah fro suk gato bere An syo nai 
ji mo suk gato ji ben ne, Yefun fro ndek. Bere kam 
gato bur ré kru re, men bi Yekwesu Yefun Yesus ma 
ndobot men yetu mo bur ré. Bere Yefun ndobot men 
Sisu ri-roi sor. Bere Yefun syo suk gato An fro ne nai 
ji mo suk gato ji ben tepsu An mit re. Bere An syo 
suk gato An fro ne nai ji wadigan sor nde, wo An syo 
nai ye gato eswa Yefun Yesus satu ma mo bur ré su 
an mit iwa wai ne dom. 

2 Nan wergat nan dakai subere nan ma ku ji kekro 
et, 

10 we, Demas mu kadit ji re. An bi sukjimnut sye mo 
suk mwa mo bur ré re. An mu kadit ji, an mu mo 

kota Tesalonika. Kreskes mu mo bur Galatia, Titus 
mu mo bur Dalmatia. 

1! Lukas wadigan sor anato si ji kem more tó. Nan 
mu kar Markus, ete nan si an ma more, we Markus 
sa, bere ós ji ben Yefun bi suk-i. 

12 Ji syogat Tikhikus mu mo kota Efesus. 

13 Nan ma it yo, nan gwat ji bi sun nogi gato ji grem 
kem su Karpus mo kota Troas. Nan gwat ji bi buku 
bok ne dom. Nan mbrinket buku bok yo gato ye krom 
mo suge da ne dom nde. 

14 Aleksander gato ben suk su tembaga ne, an ben 
sukot wai nai ji o re. Bere Yefun Allah waii ben suk 
yo nai an tepsu sukibit gato an ben nai ji ne re. 

15 Nan mewa nan nggwa kadit an, we an maskwa 
ket men, an duwer men mo sukdu gato men ki nai 
nje ne. 

16 Su ketke ye gwat ji mu mo yepasye wa yepasye 
ne ndobot ji mo sukdu gato ji ki ne sa, ji wadigan ki 
suk sor re. Ji bi yesyim bok yo misyar ji re, yé yo ós ji 
mo nde. Ji ki suk su Yefun wa yé gane subere Yefun 
Allah yo ben sukye nai an mo gato an misyar ji ne 
nde. 

17 Ye yi yo ós ji nde, wo Yefun Allah sa, sisu ji. 
Yefun Allah ben ji nggi, subere ji ki sukdu subot os 
ndo gato Yesus Kristus kak ne. Yepasye ndobot ji sa, 
yewis yi mone jam sukdu subot os ndo gato Yesus 
Kristus kak gato ji ki ne dom re. Yé da iwa qu ji kwop 
wé, sarewo Yefun nai ji kadit re. 

18 Sane dom, yé da syeret os wa futma gu ji ket 
kwayo-kwayo, sarewo Yefun Yesus ós ji kadit yé 
mwa ne sane sor kom mo kam gato An gwat ji mu 
mo An bi nat-i mo gu re. Sane men bes An gum kok 
to kapyo mato kapyo. Sangge. 

12 Nan ki nai Priska si Akwila do, ji ki ndo mo an we. 
Nan ki nai Onesiforus si bi rus-i do, ji ki ndo mo an 
sino dom. 

20 Erastus kem mo kota Korintus. Trotimus, an i mo 
kota Miletus, sane ji mu kadit an, an kem mone tó. 

21 Nan wergat nan dakai subere kom mo aina gato 
nden dek nde tó, nan ma ku ji more nyim wé re. 
Ebulus, Pudes, Linus si Klaudia si yé mwa ne sino 
gato onyar kem mo Yesus Kristus, án ki ndo mo nan. 

22 Yefun ete sisu nan sor. Yefun ete mewa nin sino 
mone sor. Ndo mo nin sor, kadit Paulus 


Titus 


1 1 Ji gato gum do Paulus anato krom surat ré wa 
nan, Titus, gato ji bi pa. Ji anato Yefun Allah bi 
pakwerut. Ji anato Yesus Kristus bi yerasul. Yefun 
Allah bes ji, ete syogat ji mu duno yé gato Yefun 
Allah fro suga nyim wa An nai sok mo An bi rus-i ne. 
Ji mu duno án subere án jam sukdu gato sangge, 
subere án onyar kem mo Yefun Allah, subere án ben 
Yefun bi suk-i. 

2 An jammo Yefun Allah, we an kwabom kam mo 
Yefun Allah do, bere Yefun nai an gum sok mo Yefun 
bi rus-i, bere an si Yefun kem ndo to kapyo mato 
kapyo, tepsu Yefun Allah tom su men sugato An ut 
bur ré nde to. Suk gato Yefun Allah tom su men ne, 
bere An benbot sor, An yo kidar nde. 

3Tepsu bi kam-i ne it, suk gato Yefun Allah tom 
ne bor wa yé mwa jam re. Suk ne bor mo suk gato 
An tarubot ji. Yefun Allah gato fro os ndo wa men 
kem ndo to kapyo mato kapyo, An syaugat ji ki subot 
sukdu ne. Sane ji ki subot sukdu gato An tarubot ji 
ne sor. 

“Titus, sangge, nan anato ji bi pa, we nan si ji men 
ka we sino onyar kem mo Kristus re. Men bi Ai, Yefun 
Allah si Yesus Kristus men bi Yekwesu gato kak os 
ndo wa men kem ndo to kapyo mato kapyo, Yefun 
Allah si Yesus Kristus ete uttok nan petok sor. 

> Ji mu kadit ef Kreta sa, ji kiwa nan kem mone, nan 
fro suk mwa mo nu ari gato men yo fro or nde. Sane 
ji kiwa nan kem mone subere nan bes yekwesu mo 
nu ari mo kota mwa ne sino tepsu ji duno nan su ne 

dom. Nan napawa sukduno gato ji duno nan subot 
yekwesu mo nu ari sare do: 

6 Ye gato nan bes gum yekwesu mo nu ari, an ye 
gato ben an bi suk-i ne ndo sor, kwa gato ibit yo mo 
nde; an ye gato kra nggon ge dik sor; an ye gato 
bi pa onyar kem mo Kristus, an bi pa ben bi suk-i 
ne ndo sor, ye ki an bi pa gum ibit mo gato pa ben 
sukdaret e, pa su krat e ne nde. 

7Yekwesu mo nu ari ne Yefun Allah fro wa ben 
Yefun bi suk-i mo bur ré, sane an ye gato ben an bi 
suk-i ndo sor, kwa gato ibit yo mo nde. An yo at nde, 
an yo maskwa dek nde. An yenau bu nde. An iwa 
ben sukndi nde. An gro sye wa sugum nde. 

8 An ben an bi suk-i sane nde, wo an iwa nje ma 
kem si an mo an bi nu ne sor. An iwa suk gato ndo 
sor. An mewa an nggwa subere an ben sukdaret nde. 
An ben suk su sangge sor, an yo kidar suk nde. An 
ben Yefun Allah bi suk-i sor. An fro nggwa subere suk 
gato an ben ne kas sisu ndo. 

?Sukduno gato sangge gato men duno an su ne, an 
grem sukduno ne pe mo an mit sor, subere yekwesu 
ne nggiwa an duno nje su sukduno ne. An jom 
sukduno gato sangge ne pe, subere an nggiwa an 
duwer ye gato ki bi sukduno-i siri kadit Yefun Allah bi 
sukduno-i ne. 

10 Nan bes yekwesu gato jom sukduno gato sangge 
ne, we yé mwa bariwa jammo sukduno gato ndo. Yé 
mwa ki sukdaret gato yo ós nje nde, yé mwa ne ki 
bi sukdu-i kidar nje sor re. Yé gato ki bi sukdu-i sane 
mwa wai kadit ye yi anato ye gato simo ye Yahudi 
bi sukduno-i. Yé gane duwer men subere men simo 
sunat. 

11 Nan duyawa ye gato ki bi sukdu-i sane, subere an 
yo ki sukdu sane o nde, we an duno nje su sukduno 
gato yo ri nde, anato an gwat rus bok yo mu ges mo 
os ibit mone. Án duno nje, án kidar nje sane, subere 
án ku suk mwa mone wa án dakai sor re. 

12 An bi yenabi ge dik yo gato ontu mo ef Kreta, 
wam dik yo ki sare do, "Ye Kreta kidar suk nggi bu. 
Ye Kreta tepsu suge krok gato iwa git sugit mwa, ete 
bambrai wa ben suk." 

13 Sukdu gato yenabi ki ne sangge. Sane nan 
ndantom ye Kreta mone, subere án misyar sukibit 
gato án ben ne wé, ete án grem sukduno gato 
sangge ne pe mo án mit sor. 

14 Nan ndantom án subere án jammo ye Yahudi bi 
sukdu suski gato kam nyim ne o nde. Nan ndantom 
án subere án jammo ye gato bariwa sukduno gato 
sangge ne bi sukduno-i ne o nde. 

15 Ye gato ben Yefun Allah bi suk-i it yo, an nut 
do, suk mwa ne ndo sino. Wo ye gato bi sukjimnut 
ibit mo an mit, ye gato bariwa jammo Yefun it yo, 
suk mwa ne sino yo ndo wa án mo nde, we án bi 
sukjimnut mo an mit ne ibit it. 

16 An da ki do, an jam Yefun Allah, sarewo men me 
mo sukibit gato an ben ne anato men jam do, an jam 
nde Yefun Allah or re. Yefun Allah bariwa an. An su 
krat, an yo nggiwa ben suk gato ndo mo nde. 

1 Titus, nan dakai duno nje su sukduno gato 
sangge sor. 

2Nan duno yebris gato sye nyim kadit nan sare 
do, an mewa nggwa kadit nau, an ben an bi suk-i 
ndo, subere ye un an gum mone. An mewa nggwa 
kadit sukibit. An jowa Yefun Allah bi sukduno gato 
sangge ne pe mo an mit sor. An bi sukjimnut sye 

kas subot yé mwa ne tepsu yu. An ku sukye yo, an 
misyar Yefun nde, wo án simo Yefun pe sor. Nan 
duno yenggras sane. 

3 Sane dom, nan duno nggon gato sye nyim kadit 
nan sare do, nggongras ben an bi suk-i tepsu ye gato 
bi nggwa mo Yefun Allah wa an ben Yefun bi suk-i 
sor. Nggongras ki nje ket kwayo-kwayo nde. An iwa 
an da nau nde, wo an duno nje su sukduno gato ndo 
sor. 

“Nggongras do ben an bi suk-i sane it yo, bere 
an kadum os gato ndo nai nggon kra gato nggi to, 
subere nggon kra ne bi sukjimnut sye kas subot an bi 
ya si an bi pa, 

> subere nggon ne mewa nggwa sisu ndo dom, ete 
an ben an bi suk-i ndo petok sor, kwa gato ibit yo mo 
nde. Nggongras duno nggon kra subere án fro án bi 
nu ne sisu ndo, si án jammo án bi ya. Nggon kra ben 
suk sane subere ye yo ku os wa ki sukibit ket Yefun 
Allah bi sukduno nde. 

6 Sane dom, nan duno yemsok, subere an mewa 
nggwa. 

7 Nan ben suk mwa ne ndo sino sor, subere kadum 
os wa yemsok waii benbot. Nan duno nje yo, nan 
duno sisu sangge, nan kidar wokgan yo dom nde, wo 
nan duno nje sisu nan mit dik si nan onyar dik sor. 

8 Nan duno nje yo, nan bok sukdu kwa gato ibit 
dom nde, subere ye gato meret os wa duwer nan ne 
damen, we an yo ku os wa ki men gum ibit mo suk 
yo mo nde. 

? Nan duno pakwerut do, an jammo an bi yenggras 
mo suk mwa gato an ben ne. An ben suk tepsu an bi 
yenggras mit, an duwer an bi yenggras nde. 

10 An syimsi an bi yenggras bi suk nde, wo an ben bi 
an suk-i ndo sor, subere an bi yenggras mit kem mo 
an. An ben suk mwa sane subere ye yi me suk gato 
an ben tepsu Yefun Allah bi sukduno-i, ete ye mit iwa 
Yefun Allah bi sukduno-i mone. Yefun Allah anato fro 
os ndo wa men kem ndo to kapyo mato kapyo. 

11 Nan duno nje su sukduno ne, we Yefun Allah 
dakai bi sukjimnut sye kas subot men yetu yi sor, 
men yo ben suk yo nyim wa An nde. Sane An syogat 
Yefun Yesus ma mo bur re wa kak os ndo wa men 
kem ndo to kapyo mato kapyo. 

12 Men jam Yefun Allah bi sukjimnut sye kas subot 
men dakai yi anato kak men bi sukjimnut, sane men 
bariwa men ben suk siri kadit Yefun Allah mit. Men 
bariwa men ben suk ket men ¡ sato yetu mo bur ré 
ben ne re. Sarewo men kem mo bur ré, men mewa 
men nggwa, men ben suk gato ndo sor, men ben suk 
ri tepsu Yefun Allah mit sor, 

13 men eswa Kam gato Yesus Kristus satu ma mo 
bur ré. Men kwabom kam mo Kristus do, bere An ma 
sor, sane men eswa. Su kam gato An ma su ne yo, 
bere yetu mo bur ré sokme Yefun kaim rer-rik su bi 
suktinggi ndo yé re. Yesus Kristus gato bere ma ne, 
An anato tepsu Yefun Allah gato gum sye kok wai o 
re. Yesus Kristus anato men bi Yekwesu gato kak os 
wa men kem ndo to kapyo mato kapyo. 

14 Yesus Kristus bi An nggwa wa tot suktot mo 
sukibit mwa ne sino gato men ben ne wé, subere 
men tepsu nje gato ben sukibit o nde, ete men sok 
mo An dakai bi rus-i gato mit iwa ben suk gato ndo 
sor. 

15 Nan duno nje su sukduno mwa ne sino. Nan bidek 
nje su sukduno ne. Nan ndantom nje subere án ben 

suk siri kadit sukduno mwa ne o nde. Nan duno nje 
sisu ndo subere yé jammo nan, ete yé yo ku os wa 
duwer nan mo sukdu ne nde. Nan duno nje subere yé 
yo ki nan gum ibit mone nde, wo yé un nan gum sor. 

1 Nan ki suknapa wa yé gato onyar kem mo Yefun 

Yesus mone subere an jammo an bi yekwesu si 
yepasye gato jowa bur ré, subere suk gato yekwesu 
ne ki yo, an benbot sor, an fro nggwa wa ben suk 
gato ndo. 

2Nan kiwa an subere an kiket ye yi nde, an maskwa 
dek nde, wo an kem ndo su yé mwa ne, an ben an bi 
suk-i njep, an bes nggwa kok nde. 

3Suga nyim tuya men dakai dom jam suk nde, 
men su krat, men bariwa Yefun bi os-i. Suk gato 
men dakai iwa men ben ne, ben sato rai men tepsu 
men gum kwerut wa men ben suk ket men Í ne sor. 
Sugane men iwa ben sukibit nai ye yi, men maskwa 
ye yi mo suk mwa gato an ku wai kadit men. Men 
bariket ye yi, ete ye yi neya bariket men dom. 

“Suga nyim men ben men bi suk-i sane, sarewo 
Yefun Allah gato fro os ndo wa men kem ndo to 
kapyo mato kapyo ne, An bi sukjimnut sye kas subot 
men, An ben sukndo su men. 

> Sane anato An nai men wé kadit bot gesyos 
subere men kem ndo to kapyo mato kapyo. An nai 
men mo sukndo gato men ben tepsu An mit ne nde, 
wo An dakai ben sukndo su men yi sor re. An 6s men 
kem ndo. An syo An Gen ma bok nggwa mo men 
anato men tepsu yetu be. Men tepsu pabom gato bi 
im kem su ne. Sane sukibit gato men ben suga nyim 
ne, Yefun Allah Gen was or wé kadit men, ete men 
win su suk gato ndo sor. 

6 Men bi Yekwesu Yesus Kristus gato kak os ndo wa 
men kem ndo to kapyo mato kapyo ne, Kristus ne 
anato kak os wa Yefun Allah syo An Gen bok nggwa 
mo men dom re. 

7 Yefun Yesus dakai ben sukndo su men yi, men yo 
ben suk yo nyim wa An nde, anato An yo ben sukye 
nai men tepsu sukibit gato men ben ne nde, wo An ki 
do, men sa, tep wa sok mo Yefun Allah bi rus-i. Sane 
anato suk gato men bi sukjimnut kem pe mone do, 
bere men kem ndo to kapyo mato kapyo ne yo, men 
jam men ku it. 

8 Sukdu ne sangge sor. Nan kibot sukdu ne gat sor, 
subere yé gato onyar kem mo Yefun Yesus ne wergat 
an nggwa wa an ben suk gato ndo su an mit dik an 
onyar dik sor, subere an 6s yé mwa ne sino. 

2Wo nan si nje duwer yu subot sukdu daret nde. 
Ye ki sukdu subot yetu gedik-gedik dakai bi binke-i, 
ye duwer yu ete ye maskwa yu subot ye Yahudi bi 
sukduno-i e ne it yo, nan misyar, nan mu kadit re, we 
ye duwer yu subot suk sane, yo 6s men nde, yo ndo 
wa men dom nde. 

10 Yeketut gato ben nje maskwa ket yu ete ye wat 
yu mo sukdu daret ne yo, nan duyawa an wam dik 
yo, wam we yo ware, an yo jammo nan nde yo, nan 
misyar an sor, nan mu karowa an o nde. 

11 Nan jam do, ye gato ben bi suk-i sane bi 
sukjimnut ibit it. Sukibit mwa gato bor mo suk gato 
an ben ne kadum do, bere an dakai ku sukye mone. 

12 Bere ji syogat Artemas yo e, Tikhikus yo e, ba 
ku nan et. Ye we ne dik yo do ba ku nan it yo, nan 
wergat nggwa, nan ma ku ji kekro mo kota Nikopolis, 
we ji lwa ji kem mone sor aina gato nyot dek ne or 
wé et. 

13 Nan wergat nggwa wa nan ós Zenas, gato owa 
ki an bi sukdu-i mo yepasye gwem sisu ndo, si nan 
6s Apolos subere an we mubot os yo, an we yo yewa 
suk mone nde. 

14 Men bi nje-i gato men duno ne, an ben suk gato 
ndo sor, subere kamdik-kamdik an ku suk gato an 
mitmo ne, subere an kem mo bur ré, an bambrai wa 
ben suk nde. 

15 Yé mwa ne sino gato si ji kem more ki ndo mo 
nan. Nan ku ye gato onyar kem mo Yefun gato 
jimnotku men yo, nan ki do, men ki ndo mo an sino. 
Yefun ete mewa nin sino mone sor. Ndo mo nan sor, 
kadit Paulus 


Filemon 


1 1 Ji gato gum do Paulus, gato ye rai ete bok mo 
sel mo gato ji ben Yesus Kristus bi suk-i ne, ji si 
men bi nji, gato gum do Timotius, men ka we anato 
krom surat re wa nan. Men ka we krom sukdu re wa 
nan, Filemon, men bi yesyim gato men jimnotku, 
gato si men ka we ben Kristus bi suk-i sino. 

2Men ka we krom surat ré wa yé gato onyar kem 
mo Yefun Yesus gato sum mo Filemon, nan bi nu ne 
sino. Men ka we anato krom surat ré wa Apfia, men 
bi nyanggon. Men ka we krom surat ré wa Arkhipus, 
men bi yesyim gato si men sino werwa ben Yefun 
Allah bi suk-i. 

3Men bi Ai, Yefun Allah si men bi Yekwesu Yesus 
Kristus ete mewa nin, Yefun Allah si Yesus Kristus ete 
uttok nin petok sor. 

4Ji ki suk su Yefun Allah saresa, ji ki kom mo nan 
gum yo, ji ki ndo mo Yefun Allah wa nan, 

> we, ji jam sukdu do, nan sa, onyar kem mo men 
bi Yekwesu Yefun Yesus sisu nan mit dik. Sane dom, 
ji jam sukdu o do, nan bi sukjimnut sye kas subot ye 
gato onyar kem mo Yefun Yesus mone sino. 

6Ji ki suk su Yefun Allah subere nan si ye gato 
onyar kem mo Kristus ki sukdu subot suk gato Kristus 
ben ne sino it yo, bere nin sino jam subot sukndo 
mwa gato Yesus Kristus dakai syo yi nai men wai 
kadit nyim ne o re. 

7 Filemon, ji bi nji gato ji jimnotku, ji jam do, nan bi 
sukjimnut sye kas subot ye gato onyar kem mo Yefun 
Yesus ne sino anato ji mit ndo wa, ji mit at wa. Ye 

gato onyar kem mo Yefun Yesus ne sino dom mitat 
wa. 

8 Ji si nan sino onyar kem mo Kristus, sane kapre ji 
nggiwa syaugat nan benbot suk gato ndo mone, 

?ji yo syaugat nan nde, wo ji ndek mo nan sor re, 
we ji bi sukjimnut sye kas subot nan. Ji, gato gum do 
Paulus, ré ne ji yenggras rok it, ye rai ji, orete ye bok 
ji mo sel mo gato ji ben Kristus bi suk-i. 

10 Su ré, ji ndek mo nan do, nan jambot ji bi sukdu 
subot ji bi pa, Onesimus ne et. Tomgato ji si pa ne 
mo sel, ji tepsu pa ne bi ai mo Kristus bi de-i, we ji 
duno pa subot Kristus mone re. 

11 Suga nyim, pa yo ben suk ri su nan nde, wo su ré 
pa iwa pa ben suk ri su nan si pa ben suk ri su ji dom. 
12 Su ré, ji syogat pa gato ji jimnotku sye teker ne 

ba satu wa nan. 

13 Ji da syogat pa ba wa nan, sarewo ji iwa pa si ji 
kem more subere pa ós ji win nan. Ji ki sukdu subot 
os ndo gato Yesus Kristus kak wa men yetu anato yé 
bok ji mo sel, sane ji iwa pa kem su ji subere pa ós ji 
more. 

14 Sarewo ji bariwa ji syaugat pa si ji kem more, wo 
ji jam do, nan imo yo, bere ji iwa pa si ji kem sino. Ji 
bariwa ji syaugat nan, wo nan iwa nan ben suk gato 
ndo wa 6s ji yo, nan ben su nan mit iwa sor anato 
ndo, ji bariwa ji wergat nan mone. 

15 Yefun Allah fro os wa Onesimus si nan wat yu 
wikgan, subere ri ma, pa satu ma si nan kem pe 
mone bayok. 

16 Su ré pa gum kwerut wa nan sor nde, wo pa ne 
gum kok wai kadit ne o re. Pa ne tepsu nan bi nji 
mo Kristus bi de-i, men sino jimnotku pa ne. Ji sa, ji 
jimnotku pa ne ndo nde, wo bere nan jimnotku pa ne 

wai kadit ji o re, we pa ne bere ben bi suk-i ndo wa 
6s nan, si pa ne tepsu nan bi nji mo Kristus bi de-i 
dom. 

17 Sane nan nut mo ji do, nan si ji tepsu yedik mo 
Kristus bi de-i it yo, nan kak nan mit wa Onesimus 
satu ba tepsu nan kak nan mit wa ji ba ku nan. 

18 Pa ben suk yo ibit mu nai nan, ete nan bi suktik 
yo kem mo pa ne it yo, bere ji win re. 

19 Ji dakai krom sukdu ré su ji syim, subere nan jam 
rer do: Ji gato Paulus ré, ji tom do, bere ji dakai win 
nan bi suktik ne re. (Nan mbrinket nde, suga nyim ji 
duno nan, ete ré ne, nan kem ndo it, sane ji bi suktik 
sye kem mo nan mone tó.) 

20 Men tepsu yedik mo Yefun, sane ji iwa nan 6s ji 
et. Nan tepsu ji bi nji mo Kristus bi de-i, sane nan ben 
ji mit ndo, nan nai Onesimus satu ma sisu ndo et. 

21 Ji jam do, sangge, bere nan benbot suk gato ji 
ndek mo nan sor nde, wo bere nan ben wai kadit ne 
o re, anato ji krom surat ré wa nan re. 

22 Ji ndekwa nan fro gumwak dik yo wa ji dom et, 
we ji kwabom kam mo Yefun Allah do, bere Yefun 
jam suk gato nin sino ki nai An, ete An kak os wa ji 
satu ba ku nin sino mone. 

23 Epafras gato ye rai ete bok mo sel mo gato an 
ben Yesus Kristus bi suk-i ne, an si ji kem mo sel tó. 
An ki ndo mo nan. 

24Sane dom, yé gato si ji ben suk sino gato gum 
do, Markus, Aristarkhus, Demas si Lukas ki ndo mo 
nan dom. 

25 Men bi Yekwesu Yesus Kristus ete mewa nin sor. 
Ndo mo nan sor, kadit Paulus 


Ibrani 


1 1 Suga nyim tuya Yefun Allah tarubot yenabi wa 
men bi amui. An yo bi suktaru ne dik nde, wo An 
bi suktaru ne mwa. Yenabi mwa ne gwat sukamno 
subot Yefun Allah bi suktaru ket kwayo-kwayo. 

2 Wo su kam gato karowa bur kru ré sa, Yefun Allah 
syo An bi Gan ma, An tarubot An bi Gan wa men re. 
Su ketke Yefun Allah syo suktinggi nai An bi Gan 
anato su ketke An bi Gan ut suk mwa mo bur ré si gu 
nim ne sino. Yefun Allah bes An bi Gan subere suk 
mwa ne sok mo An bi Gan bi suk-i ne sino. 

3Yefun Allah dakai ben sato An rer-rik wai o re 
tepsu kam, ete An bi Gan ne ben sato An rer-rik wai 
o re dom tepsu kam yor gato gat men. Yefun Yesus 
gwat Yefun Allah bi rer ne ma wa men jam. Sane An 
bi Gan ré anato tepsu Yefun Allah dakai ne it, tara 
kadit Yefun Allah wokgan yo dom nde. An bi Gan ki 
bi sukdu-i gato nggi wai subere An bi Gan mewa suk 
mwa mo bur ré si gu nim ne sino subere suk mwa 
ne kas sisu ndo sor. An bi Gan kak os wa men yetu 
subere Yefun Allah yo nutbot sukibit gato men ben 
ne o nde, ete Yefun Allah nai men gum sok mo An bi 
rus-i. Orete An bi Gan ne kem tak An de syim ge mo 
gu, mone An bi Gan si Yefun Allah gato sye wai o re, 
jom suk mwa ne sino. 

“Sane Yefun Allah bes An bi Gan gum-i kok wai 
kadit malaikat mwa ne gum-i sino re. Yefun Allah bes 
An bi Gan gum-i, sane anato An bi Gan gum-i kok sye 
wai kadit malaikat gum-i o re, 

> we, Yefun Allah ki sukdu ré nai malaikat dik yo 
dom nde, wo An ki nai An bi Gan sor re, sare do, 
"Nan anato Ji bi Gan. Su kam ré it, Ji anato tepsu 
Nan bi Ai it." Sane dom, Yefun Allah ki sukdu ré subot 
malaikat dik yo mo nde, wo An ki subot An bi Gan sor 
re, sare do, "Ji anato Pa ne bi Ai, Pa ne anato tepsu 
Ji bi Pa-i," Yefun Allah yo ki sukdu kwa we ne subot 
malaikat yo mo nde. 

6 Sarewo Yefun Allah syogat An bi Gan gato gum 
kok wai o re ma mo bur ré sa, Yefun Allah ki do, "Ji 
bi malaikat mwa ne sino som Pa ne et!" 

7 Yefun Allah ki sukdu subot malaikat mwa ne sare 
do, "Ji ben Ji bi malaikat ne ben bi suk-i nggi tepsu 
nofuf gato kas nggi. Ji ben Ji bi malaikat gato tepsu 
Ji bi pakwerut-i ne ben bi suk-i nggi tepsu bot ru gat 
suk." 

8Sarewo Yefun Allah ki sukdu subot An bi Gan sare 
do, "Pa, Nan anato tepsu Ji, Yefun Allah, Nan kem 
mo yekwesu bi kursi, we Nan gum Yekwesu to kapyo 
mato kapyo. Nan jom Nan bi rus-i sa, Nan ben Nan bi 
suk-i mu nai Nan bi rus-i mone ri-roi pe sor. 

?Nan mit iwa yé ben sukndo tepsu Ji mit sor, Nan 
bariwa yé ben sukibit re, Sane anato Ji gato jom Nan 
ne, Ji anato bes Nan gum kok wa Nan ben Ji bi suk-i, 
Ji ben Nan mit at wa Nan ben Ji bi suk-i, Nan mit at 
wai kadit Nan bi yesyim gato si Nan mone sino o re." 

10 Yefun Allah ki sukdu subot An bi Gan o do, "Pa 
o, Nan anato tepsu Yekwesu, su ketke Nan anato ut 
bur ré kadit i-ke ne sor, Nan dakai anato ut gu nim 
ne dom re. 

11 Suk mwa mo bur ré si gu nim ne sino bere ibit or 
re, wo Nan dakai sor ete kem pe. Suk mwa mo bur ré 
si gu nim ne sino bere ibit tepsu san bere ibit or re. 

12 Suk mwa ne bere yo ndo o nde, bere Nan nai 
tepsu ye nai san gato ¡bit ete bare wé re. Bere suk 
mwa ne, Nan win su dogato be o re, tepsu ye win 
san ibit su san be. Sarewo Nan dakai sor anato kem 
pe, Nan ben Nan bi suk-i tara mo nde. Nan sor anato 
kem gesyos to kapyo mato kapyo, pe gato or mo, yo 
mo nde." 

13 Yefun Allah yo ki sukdu tepsu sukdu ré nai 
malaikat ge dik yo dom nde, wo Yefun ki sukdu ré nai 
An bi Gan sor re, sare do, "Nan kem tak Ji de syim 
ge, Nan si Ji tepsu Yekwesu sino mone sane sor Ji 
syo yeko gato iwa gu Nan mo Nan syim, subere an 
jammo Nan et." 

14 Yefun yo ki sukdu bok ne subot malaikat nde, 
sane malaikat ne te suma gei ne? Malaikat ne anato 
suk gato da kridek yo mo nde, wo malaikat da gesyos 
sor ete mo. Yefun Allah yo bes malaikat tepsu An 
bi Gan gato Yekwesu si Yefun sino nde, wo Yefun 
syogat malaikat mu 6s nje gato bere kem ndo to 
kapyo mato kapyo mo Yefun Allah bi nat-i ne sor re. 
2 1 Yesus Kristus gwat Yefun Allah bi suktaru gato 

be ne ma wa men re, sane men werwa men jom 
sukduno subot Kristus gato ye duno men su ne krat o 
et, subere men mu brek kadit sukdu gato men onyar 
kem mone nde. 

2Suktaru rok gato malaikat ki nai men bi amui, 
suktaru rok ne sangge sor, men jam rer it. Sane ye 
gato yo simo Musa bi sukdu-i ne nde, ye gato yo 
benbot sukdu ne nde, an ku sukye mo suk gato an 
ben siri kadit suktaru rok gato malaikat ki ne, Yefun 
ben sukye nai an re. 

3Sane men misyar suktaru be gato ndo wai ne te, 
bere men titi fro kadit sukye mo bot gesyos sa u ne? 

Bere men yo ku os nde go! Ketke Yefun Yesus dakai 
ma kom mo bur ré sa, An kibot suktaru ne nai nje 
jam. Or o ye gato jam sukdu gato Yefun Yesus ki ne, 
yé ne waii ki nai men jam o, ete men jam rer do, 
sukdu ne sangge it. 

“Yé gato ki Yefun bi sukdu-i nai men, an ki bi 
sukdu-i sa, Yefun Allah kadum An bi suktinggi bor 
mone anato men jam rer do, sukdu ne sangge. Yefun 
Allah bi suktinggi bor sato ré, ye gato kwop ne, sun 
e, ye gro ndu, gro rek e, ye gato gwes út ne, mu e 
ne. Yé mwa ne yeket, ye nutbot ndo nde. Yefun Allah 
Gen syo An bi suktinggi subot yé gato ki Yefun bi 
sukdu tepsu pe gato Yefun Allah Gen dakai iwa fro 
ne. 

> Men ki sukdu subot bur be gato bere Yefun Allah 
fro wa men yetu kem mó, bur ne bere bor su kam 
sari ne ma. Mo bur be ne bere Yefun Allah yo bes 
malaikat tepsu yesu wa jom men yetu nde. 

6 Sarewo bere men yetu anato jom yetu mo bur be 
ne tepsu ye krom mo Yefun Allah bi sukdu sare do, 
"Yefun Allah, suma ben anato Nan bi sukjimnut kas 
subot men yetu ne? Nan iwa Nan mewa yetu bi pa 
mwa ne sino wa suma ne? 

7 Nan is yetu mwa ne gum ga wokgan mo bur kadit 
malaikat, bergan sor re, orete Nan bes yetu gum 
yekwesu gato gum kok sye wai o re. Suk mwa neya 
sino un yetu gum ne or re. 

8 Nan ben yetu nggiwa yetu jom suk mwa ne sino 
or re, suk dik yo gato yetu yo jom nde ne yo mo 
nde." Mo sukdu ne, ye ki do, Yefun Allah ben yetu 
nggiwa jom suk mwa ne sino or re. Sane sukdu ne bi 
sukjimnut do, suk dik yo gato yetu yo jom nde, bere 
yo mo nde, suk yo gwet mo nde, bere suk mwa ne 

sino jammo yetu. Sarewo su re, men jam do, yetu yo 
jom suk mwa ne nde to. 

?Sarewo men me do, Yefun Yesus sa, jom suk 
mwa ne sino it. Yefun Allah is Yefun Yesus gum-i ga 
wokgan mo bur kadit malaikat gum-i ne bergan sor 
re, subere Yefun Allah bi sukjimnut sye dakai kas 
subot men yetu anato An syogat Yefun Yesus ma ku 
sukye ete kwop wa men yetu sino. Sane su ré Yefun 
Allah bes An gum kok tepsu Yekwesu, ete ye mwa un 
Yefun Yesus or re. 

10 Yefun Allah sa, ben bi suk-i tep sino. Yefun gato 
ut suk mwa ne sino wa An dakai, An misyar yé ben 
sukye mwa nai Yefun Yesus subere kadum do, Yefun 
Yesus gum ndo wai o re, kwa yo gwet mo nde, sane 
Yefun Allah bes Kristus wa kak os ndo wa men yetu. 
Yefun Yesus ku sukye ket kwayo-kwayo ete An bi An 
nggwa subere An kak os wa Yefun Allah kar bi pa 
mwa si Yefun Yesus sino kem mo bi nat-i gato ndo 
wai o re. 

11 Yefun Yesus gato tot sukibit gato men yetu ben 
ne or wé kadit men, An si men yé gato onyar kwo ne 
sino bi Ai dik sor. Sane anato Yefun Yesus nut mo 
men do, men tepsu An bi nji, An bi nyanggon, An yo 
damen wa men nde. 

12 Yefun Yesus ki nai Yefun Allah do, "Bere Ji ki 
sukdu subot Nan nai Ji bi nji, Ji bi nyanggon. Bere Ji 
kos, Ji badek un Nan gum. Ji si yé mwa ne sino gato 
sum wa un Nan gum ne, bere Ji si yé mwa ne un Nan 
gum sino." 

13 Or o Yefun Yesus ki o do, "Ji dakai kwabom kam 
mo Yefun Allah do, bere Yefun Allah top pa mwa nai 
Ji tepsu Ji bi nji, Ji bi nyanggon mone re." Or o Yefun 

Yesus ki o do, "Ji anare, Ji si pa mwa gato Yefun 
Allah top nai Ji anare." 

14 Pa mwa ne tepsu yetu gato da kridek. Sane anato 
Yefun Yesus dakai ben nggwa tepsu yetu gato da 
kridek mó dom. An ben nggwa tepsu yetu subere 
An kwop sa, An ku os wa An nai biris bi yekwesu bi 
suktinggi gato gwat sukkwop ma wa men yetu ne 
wé, Yefun Yesus ben biris bi yekwesu ibit it anare, 
Yefun syat suktinggi ibit ne wé re. 

15 Yefun Yesus kwop wa ben biris bi yekwesu ibit 
sor nde, wo An kwop wa sombok men wé kadit 
suknyu dom. Ye gato nutbot sukkwop pe, ete nyuwa 
an kwop ne, bere ben an gum kwerut wa suknyu it. 
Sarewo su ré Yefun Yesus ma wa sombok ye gato 
nyuwa sukkwop ne wé kadit suknyu ne it. 

16 Sane men jam rer do, Yefun Yesus yo ma wa 65 
malaikat nde, wo An ma wa 6s Abraham bi yewis-i 

17 Sane An ma tepsu yetu gato da kridek. Mo suk 
mwa ne sino An kaim tepsu men yé gato sok mo 
Yefun Allah bi rus-i. Sane bere An ku os wa An ben 
suk tepsu Yekwesu gato gum kok wai kadit yekwesu 
yi neya mo Yefun Allah bi nu. An sa, tepsu yegweswai 
gato ben bi suk-i ri-roi wa men si Yefun Allah, subere 
men si Yefun kem ndo. An dakai jimnotku yetu ndo 
nde. An kak os wa men yetu, An bi nggwa win men, 
subere Yefun Allah yo maskwa men mo sukibit gato 
men ben ne o nde, Yefun yo nutbot sukibit ne o nde. 

18 Biris bi yekwesu meret os wa Yefun Yesus subere 
Yefun ges mo os ibit mo re. Yefun ku sukye mone, 
wo An yo ges mo os ibit nde. Sane anato An nggiwa 
os men yé gato biris bi yekwesu werwa ben kidar ges 
mo os ibit ne dom. Yefun Yesus sa, nggiwa mewa 
men kadit sukye gato men ku mone. 

1 Sane ji bi nji, ji bi nyanggon, nin si men sino 

anato yé gato Yefun Allah nai sok mo An bi rus-i. 
Sane men nutbot Yefun Yesus sisu ndo o et. Yefun 
Allah syogat Yesus Kristus gwat Yefun bi sukdu ne 
ma wa men tepsu Yekwesu gato gum kok wai mo 
Yefun Allah bi nu. An sa, tepsu yegweswai wa men si 
Yefun Allah gato men onyar kem mó. 

2Yefun Allah bes Yesus Kristus wa ben Yefun Allah 
bi suk-i ne sino. Yesus Kristus ben suk mwa ne sisu 
ri-roi sor, tepsu suga nyim tuya Musa dom ben bi 
Suk-i ri-roi sor. Yefun Allah bes Musa wa an fro suk 
mwa ne sino gato yesu ben mo Yefun Allah bi nu. 
Yesus Kristus si Musa, an we ka we ne sino jammo 
Yefun Allah. 

3Sarewo Yesus Kristus sa, ben suk ndo wai kadit 
Musa anato Yefun Allah bes Yesus Kristus gum-i kok 
wai kadit Musa gum-i. Yefun Allah un Yesus Kristus 
gum-i kok wai kadit Musa gum-i, tepsu yé un ye gato 
nggo nu sye ne gum kok wai kadit yé un nu sye ne 
kaim. 

“Men un ye gato nggo nu ne gum anato ndo, we 
yé gato nggo nu mwa ne sino mó re. Wo men nutbot 
sisu ndo sa, bere men jam do, Yefun Allah ut suk 
mwa mo bur ré sino, sane Yefun Allah gum kok sye 
wai kadit yé gato nggo nu mwa ne mo bur ré sor. 

> Musa ré, an ben suk mo Yefun Allah bi nu-i sisu 
ri-roi sor, tepsu Yefun Allah imo ne. Musa tepsu 
Yefun Allah bi pakwerut mo nu ne. Musa ki sukdu nai 
nje mone subot sukdu gato bere Yefun Allah dakai ki 
bor wa yé mwa jam su kam sari ne ma. 

6 Sarewo Kristus, An tepsu pakwerut sato Musa nde, 
wo An ben suk tepsu Yefun Allah dakai bi Gan. An 
ben An bi suk-i mo Yefun Allah bi nu sisu ri-roi sor. 

Kristus jom suk mwa mo nu ne tepsu Yefun Allah mit. 
Men anato tepsu yé gato Kristus jom mo Yefun Allah 
bi nu, wo men bi sukjimnut kem krat mo An, men 
jammo An su men mit dik si men onyar dik sor. 

7 Sane men ben suk tepsu ye Israel nde, wo men 
jammo Yefun Allah bi sukdu-i pe sagato Yefun Allah 
Gen ki sare do, "Su kam ré nin do jam Yefun Allah ki 
sukdu nai nin it yo, 

8 nin su krat wa nde, sagato nin bi amui bariket 
sukdu gato Yefun Allah ki nai an tomgatu an kem mo 
pe gato kwe yo kom mo nde. Tomgane nin bi amui 
bariket sukdu gato Yefun Allah ki ne, an su krat ndo 
nde sor bergan Yefun Allah yo jimnotku an o nde. 

?Yefun Allah ki do, 'Nin bi amui da me sukndo mwa 
gato Ji ben kom mo tahun musyu at su an mo pe ne 
mé re, sarewo an bariket Ji ket kwayo-kwayo sane 
sor bergan Ji yo jimnotku an o nde.' 

10 Sane anato tomgane Ji maskwa ket an it. Ji ki do, 
'Ye mwa ne bariket Ji, an bariwa jammo Ji bi sukdu-i 
0 re.' 

11 Sane Ji maskwa ket an, ete Ji tom su an do, 
'Mara! Nat gato Ji fro wa Ji si an kem not mone yo, 
bere an yo kom mone nde go!' " 

12 Sane ji bi nji, ji bi nyanggon, men kadik-kadik 
mewa men nggwa sisu ndo subere men bi sukjimnut 
ibit nde. Men mewa men nggwa subere men yo 
bariwa men jammo Yefun Allah nde. Men mewa men 
nggwa sane subere men mu brek wé kadit Yefun 
Allah gato gesyos ne bi os-i nde. 

13 Wo men duno yu su sukdu gato ndo kamdik- 
kamdik petok sor, sawe suk yo gato ibit tik men mit 
ete ben kidar men bariket Yefun Allah o re. Sane men 
duno yu tepsu bi kam-i gato Yefun Allah syo nai men 

wa men kem mo bur ré sane sor kam dik yo gwet mo 
nde. 

14 Tepsu men onyar kem pe mo Yefun Yesus su 
ketke ne, men waii werwa men onyar kem pe mo 
Yefun sane sor kom mo pe gato or mo. Sane bere 
men sino si Yesus Kristus tepsu dik mo suk mwa gato 
An ben ne. 

15 Ye krom sukdu ré mo Yefun Allah bi sukdu do, 
"Su kam ré nin do jam Yefun Allah ki sukdu nai nin 
it yo, nin su krat wa nde, sagato nin bi amui bariket 
sukdu gato Yefun Allah ki nai an tomgatu an kem mo 
pe gato kwe yo kom mo nde. Tomgane nin bi amui 
bariket sukdu gato Yefun Allah ki ne." 

16 Sane, je u anato jam sukdu gato Yefun Allah ki 
ne, ete bariket Yefun Allah mone ne? Yé mwa ne sino 
gato Musa gwat syesyar kadit bur Mesir anato jam 
sukdu gato Yefun Allah ki ne, bado, ye yi sor ete jam 
sukdu ne e? Ye gato Musa gwat kadit bur Mesir jam 
sukdu ne fe! 

17 Je u anato Yefun Allah maskwa ket sor kom mo 
tahun musyu at ne? Yefun Allah maskwa ket ye gato 
ben sukibit, gato ri ma kwop mo pe gato kwe yo 
kom mo nde, bado, Yefun Allah maskwa ket ye yi e? 
Yefun maskwa ket ye gato ben sukibit mo pe gato 
kwe yo kom mo nde fe! 

18 Yefun Allah tom su do, "Mara! Nat gato Ji fro wa 
Ji si nin kem not mone yo, bere nin yo kom mone 
nde go!" Sane, Yefun Allah tom su je u mone ne? 
Yefun Allah tom su ye gato bariket An bi sukdu-i ne, 
bado, Yefun Allah tom su ye yi e? Yefun tom su ye 
gato bariket An bi sukdu-i fe! 

19 Su ré men jam it, men bi amui gato bariket Yefun 
Allah bi sukdu-i ne yo sok mo nat gato Yefun Allah fro 
wa an nde, we an yo onyar kem mo Yefun Allah nde. 
4 1 Suk gato Yefun Allah tom su ye Israel subere ye 

Israel kem not mo Yefun Allah bi nat-i ne kwop 
mone it. Suktom ne ndo wa men to. Sane men mewa 
men nggwa subere Yefun Allah do watbot men it yo, 
men ge dik yo gwet mo nde, wo men yé mwa ne sino 
kem not mo An bi nat-i tepsu suk gato Yefun tom ne. 

2 Suk gato Yefun tom ne ndo wa men mó tó, we 
yé ki sukdu subot os ndo gato Yesus Kristus kak ne 
nai men. Yé kibot Yefun Allah bi sukdu nai ye Israel 
dom, sarewo án yo onyar kem mo sukdu ne nde, án 
su krat ware, sane sukdu ne yo ós án wa ku suk gato 
Yefun tom ne nde. 

3 Sarewo men yé gato onyar kem mo sukdu ne, bere 
men kem not mo Yefun Allah bi nat-i tepsu suk gato 
Yefun tom ne. Men sa, bere kom mo nat ne, sarewo 
Yefun ki subot yé gane, yé gato bariket Yefun bi 
sukdu-i sare do, "Ji maskwa ket an, ete Ji tom su an 
do, 'Mara! Nat gato Ji fro wa Ji si an kem not mone 
yo, bere an yo kom mone nde go!" " Yefun Allah da 
fro nat ne tomgatu An ut suk mwa mo bur ré, sarewo 
yé gato bariket Yefun yo kom mo nat ne nde. 

“Yefun fro nat ne tomgatu An ut suk mo bur ré, 
tepsu ye krom mo Yefun bi sukdu, Yefun ki sukdu 
subot kam domufit sare do, "Kam domufit ne, Yefun 
Allah kem not kadit suk mwa gato An ben ne sino." 
Sane Yefun fro nat ne nyim wé kadit kam domufit ne 
re. 

> Ye krom sukdu gato Yefun ki subot nat gato Yefun 
fro ne o sare do, "Mara! Nat gato Ji fro wa Ji si an 
kem not mone yo, bere an yo kom mone nde go!" 

6 Sane ye Israel gato jam Yefun Allah bi sukdu gato 
ndo su kam nyim ne, an yo si Yefun Allah kem not 
mo nat ne nde, we an bariwa jammo Yefun Allah bi 
sukdu-i ne. Ye yi neya sa, ye gato jammo Yefun bi 
sukdu-i ne, bere ku os wa an si Yefun Allah kem not 
mo bi nat-i ne mo to, suk gato Yefun tom ne ndo mo 
to. 

7 Sane Yefun Allah fro bi kam-i gato ye kendo mo 
Yefun Allah bi sukdu do, "Kam ré" ne mó re. Su 
"Kam" gato ye ki subot ré bere men si Yefun Allah 
kem not mo An bi nat-i. Yefun Allah ki subot "Kam 
ré" si ye Israel suga nyim tuya. Or o, nam o, Yefun 
Allah ki sukdu ne nai yeraja Daud, ete Daud wali 
krom napyo anato men jam. Sukdu ré ye krom mo 
Yefun Allah bi sukdu, tepsu gado ji krom ne, sare do, 
"Su kam ré, nin do jam Yefun Allah ki sukdu nai nin it 
yo, nin su krat wa nde." 

8Yosua fro ye Israel ne kem not mo bur det gato 
Yefun Allah tom su an sisu sangge ne sa, bere Yefun 
Allah yo ki sukdu subot kam yi yo o nde, wo Yosua yo 
kak os wa ye Israel kem not mo Yefun bi nat-i nde, 
sane Yefun ki sukdu subot kam dik yo o re. 

?Sane Yefun Allah tom su An bi rus-i do, An fro bi 
kam-i gato men kem not ne mo re, tepsu Yefun Allah 
kem not su kam domufit ne, bere men si Yefun kem 
not mone to. 

10 We, sare, men yé gato kem not mo Yefun bi nat-i 
tepsu Yefun Allah tom ne, bere men kem not kadit 
suk mwa gato men ben wa Yefun mo bur ré, tepsu 
Yefun Allah dakai ut suk mwa ne, orete An kem not 
kadit suk gato An ben ne. 

11 Sane men sino wergat men nggwa sisu men mit 
dik si men onyar dik, subere men si An kem not mo 

An bi nat-i, tepsu Yefun Allah tom su men ne. Men 
werwa, subere men bariket Yefun Allah bi sukdu nde, 
saga nyim ye deyo ben ne, subere ri ma Yefun Allah 
do watbot men ne yo, men ge dik yo gwet mo nde, 
wo men yé mwa ne sino kem not mo Yefun Allah bi 
nat-i. 

12 Men jammo Yefun Allah bi sukdu sor, we sukdu 
gato Yefun ki ne bere ós men kem ndo. An bi sukdu-i 
ne pet mo men mit. An bi sukdu-i ne pet mo men mit 
kru wai kadit nyom gato ot de we gato ye syer men 
su ne. Ye syer men su nyom ot de we it yo, nyom ne 
bere kom mo de nden sor nde, wo kom mo men de 
mit kai. Sane dom Yefun Allah bi sukdu-i pet mo men 
de nden sor nde, wo pet mo men de mit kai, bere kru 
wai kadit nyom ne o re. An bi sukdu-i pet kom mo 
men mit kai, mo pe gato men da kridek si men da 
gesyos miten. An bi sukdu-i pet kom mo mit kai, kom 
mo pe gato men yetu dini rit si men gus mo men dini 
ne miten. An bi sukdu-i kak men bi sukjimnut subot 
suk gato men nutbot si suk gato men iwa men ben 
ne. Sane Yefun bi sukdu-i pet kom men mit sane sor 
men jam suk gato ndo kadit suk gato ibit mone. 

13 Men yo ku os wa gurik suk yo kadit Yefun Allah 
mo nde, sukwokgan yo dom nde. Yefun jam suk mwa 
ne o re. Suk mwa ne sino gato Yefun Allah ut ne, suk 
yo kewa nde, An me suk mwa ne dakai bor yi sor. 
Men yo ku os wa gurik suk gato men ben ne nde, 
sane bere men ki subot suk gato men ben ne rer nai 
Yefun Allah gato ndobot men su kam sari ne ma sor. 

14 Men bi Yekwesu gato gum kok wai mo Yefun 
Allah bi nu, An sa, mu kom mo Yefun Allah dakai 
gwem mo gu, An ki suk wa men mone. Men bi 
yegweswai ne gum do, Yesus, Yefun Allah bi Gan. 

Men ki do, men onyar kem mo An, sane men jom An 
bi sukdu-i gato men onyar kem mone krat et. 

15 Men bi yegweswai gato gum kok wai mo Yefun 
Allah bi nu ne, An kem mo bur ré sa, An da kridek 
tepsu men yetu gato yo nggi nde. An kaim rere tepsu 
men yetu kaim rere. Sane suk yo da ma tik Yefun 
Yesus mit wa ben sukibit ket kwayo-kwayo tepsu 
men yetu sino mó re, sarewo An yo ben sukibit yo 
mo nde. 

16 Sane men yo nggi nde yo, men karowa Yefun et. 
Men nyuwa men ki men bi sukdu-i su Yefun Allah 
nde, wo men ki sor, men damen wa nde. Men jam 
do, men yo ben suk yo nyim wa An nde, wo Yefun 
ben An bi suk-i su men yo, An dakai bi sukjimnut sye 
kas subot men yi sor, bere Yefun 6s men mone. Sane 
men ndekwa An os men et, subere An syo suk mwa 
gato ndo nai men dakai yi tepsu bi kam gato men 
mitmo suk ne su. 

1 Suga nyim tuya, Yefun Allah bes ye Israel ge bok 
5 yo tepsu yekwesu gato gum kok wai mo Yefun 
Allah bi nu. Yekwesu ne ben suk tepsu yegweswai wa 
Yefun Allah si ye Israel. Yekwesu ne tepsu ye gato 
mo miten wa Yefun Allah si An bi rus-i. Suksom gato 
Yefun Allah bi rus-i ne syo wa som Yefun Allah su ne, 
yekwesu ne syo nai Yefun Allah. Yekwesu ne gu suge 
ne kwop tepsu suktot wa tot sukibit gato ye Israel 
ben ne wé dom. 

2Yekwesu ne dakai yo nggi nde, an tepsu yetu mo 
suk mwa ne sino, an jam an nggwa mone, sane 
anato bere an bi sukjimnut kak wa an ben an bi suk-i 
ne njep su ye gato jam suk nde, an ben an bi suk-i 
ne njep su ye gato muket os siri ne. 

3Yekwesu ne dakai ben suk siri kadit Yefun bi sukdu 
dom, sane anato an gu suge kwop tepsu suktot wa 
an tot sukibit gato ye Israel ben ne sor nde, wo an 
gu suge kwop tepsu suktot wa an tot sukibit gato an 
dakai ben ne dom. 

“Yetu ge dik yo dakai bes nggwa tepsu yekwesu 
ne mo nde, wo Yefun Allah dakai bes an gum tepsu 
yekwesu, tepsu Yefun bes Harun ne. 

> Sane dom, Yefun Allah bes Kristus. Kristus dakai 
yo bes nggwa tepsu yekwesu gato gum kok wai mo 
Yefun Allah bi nu nde, wo Yefun Allah bes An ete ki 
nai An do, "Nan anato tepsu Ji bi Gan. Su kam ré it, 
Ji anato tepsu Nan bi Ai it." 

SYefun Allah ki mo bi sukdu mo nat yi yo o do, 
"Nan anato gum yekwesu mo Yefun Allah bi nu to 
kapyo mato kapyo. Nan tepsu yegweswai gato sok 
mo Melkisedek bi de-i." 

7 Yefun Yesus kem mo bur ré tó sa, An ki suk su 
Yefun Allah, An benadi, ete An wo su. An ki suk nggi 
su Yefun Allah gato nggiwa nai An wé kadit yé gato 
iwa gu An kwop ne. Yefun Yesus iwa jammo Yefun 
Allah, sane anato Yefun Allah iwa jam suk gato An ki 
nai Yefun Allah ne. 

8 An gum Yefun Allah bi Gan, sarewo sukye gato An 
ku ne tepsu sukduno wa An, subere An benbot suk 
gato An bi Ai imo. 

?Sane An ben suk mwa gato Yefun Allah fro wa An 
ben ne or sa, An kak os wa men yetu gato jammo 
An muket, subere An nai men wé kadit bot gesyos, 
subere men kem ndo to kapyo mato kapyo. 

10 Yefun Allah bes Yefun Yesus gum Yekwesu 
gato kok wai o re, tepsu yegweswai gato sok mo 
Melkisedek bi de-i. 

11 Ji bi sukdu mwa gato ji iwa ji ki subot Yekwesu 
gato gum kok wai, Yesus Kristus ne, sarewo ji werwa 
ji ki rer nai nin jam, bere sukye, we nin yo nggiwa nin 
but sukdu ne kekro nde, nin bi sukjimnut yo kak ndo 
nde to. 

12 Nin da jam Yefun Allah bi sukdu nam it. Men nut 
do, ye gato jam sukdu nam bere nggiwa duno ye yi 
su sukdu ne o, sarewo men me do, nin yo nggiwa 
duno ye yi su sukduno ne nde tó. Nin jam suk kom 
mo pe yo nde tó. Sa ndo sa, ye ba duno nin su Yefun 
Allah bi sukdu mo i-ke ne satu o et. Nin bi sukjimnut 
kak tep wa nin jam sukduno gato kru nde tó. Nin 
tepsu pabom gato da sus rom sor, nin yo tep wa nin 
git sugit krat nde tó. 

13 Pa gato da bi im sus rom tó yo, pa ne tepsu 
pabom tó. Suk gato pabom ben ne pa jam nde os 
koirut ware, ndo bado, ibit bado, pa jam nde wa. 

14 Sarewo ye gato jam Yefun bi sukdu kom mo mit, 
an bi sukjimnut kak tepsu yenggras. Yenggras sor 
ete git sugit gato krat. Ye gato ka yenggras, án sa, 
án jam Yefun bi sukdu gato kru ne nam it, tepsu án 
git sugit gato krat ne nam it. Sane yenggras jam suk 
gato ndo si suk gato ibit ne kom mo mit re, yenggras 
o mó it. 

1 Sane it yo, men yo krom sukdu subot Yesus 

Kristus mo i-ke ne o nde yei. Sukdu gato ndaf 
mo i-ke ne tep wa ye gato jam Yefun sim, tepsu 
pabom da sus rom sim, wo ré ne, men ki subot 
sukdu gato kru o et. Men krombot sukdu kru gato tep 
wa yenggras mo Yefun Allah bi sukdu-i ne et. Men 
krombot sukdu gato ndaf mo i-ke ne o nde yei, sukdu 
bok gato mo i-ke, men kibot mó re, sato ré do, men 

kwet kadit sukibit gato men ben ne, ete men ben suk 
tepsu ye gato onyar kem mo Yefun Allah ne sor. 

2 Sukdu bok yo o gato ndaf mo i-ke ne mó, sato ré: 
sukdu subot ye ras nje mo syur e, sukdu subot ye ak 
syim mo nje wa bes an wa ben Yefun bi suk-i mo pe 
yo e, sukdu subot kam sari, bere Yefun sun nje kadit 
sukkwop e, sukdu subot ye ku sukye mo bot gesyos 
to kapyo mato kapyo e ne. 

3 Yefun Allah imo yo, men wai kadit sukdu bok gato 
mo i-ke ne, ete men krombot sukdu gato kru ne o et. 

#Men krombot sukdu gato kru ne o, we ye gato 
ketke onyar kem mo Yefun Allah, orete an bariket 
Yefun Allah ete mu tara kadit Yefun bi os-i o re yo, 
men yo ku os wa kar ye ne satu ma mo Yefun o nde. 
Suga nyim Yefun Allah bi sukdu gato rer ne, an jam 
re. Yefun Allah syo suk gato ndo nai an mó re. Yefun 
Allah Gen dom pet mo an mó re, an jam an nggwa 
mone it. 

> Mo suk bok yo gato bor mo an dakai ne, an jam 
do, Yefun Allah bi sukdu ne ndo. Yefun Allah bi 
suktinggi gato bere bor sye su kam sari ne ma, bor 
mo an mo re. 

6 Sarewo an do bariket Yefun Allah ete an mu tara 
kadit Yefun it yo, bere men yo ku os wa kar an satu 
ma mo Yefun o nde. Men yo ku os wa duno an 
subere an brek kadit os ibit ete satu ma mo Yefun 
Allah o nde, we an do brek satu ma mo Yefun o it yo, 
tepsu an gu Yefun Allah bi Gan wam dik yo o anane. 
An do brek satu ma mo Yefun o it yo, tepsu an kamo 
su Yefun Yesus gum mo yé mwa gwem anane. 

7 Ye gato onyar kem mo Yefun Allah, an tepsu bur 
ka gato nogi wam bok yo mbras mone, bere sukjan 
mo bur det ne kom kur ndo wa ye gato ben nggwe 

mone. Ye gato ben nggwe ne ku suk mwa gato ndo 
kadit Yefun Allah mo an bi bur det-i ne. 

8 Sarewo ye gato onyar kem mo Yefun Allah, orete 
ri ma an bariket Yefun Allah it yo, an tepsu un si 
jak gato kom mo bur det ne. Bur det ne yo ndo wa 
sukjan o nde. Bere Yefun Allah dufo mo bur det ne, 
ete ri ma Yefun syo bot git es mo bur det gato ibit ne 
We re. 

2Sarewo ji bi nji ji bi nyanggon gato ji jimnotku, 
men da ki sukdu subot ye gato bariket Yefun, sarewo 
men bi sukjimnut kem mo nin sare do, nin sa, nin ben 
nin bi suk-i ne ndo wai kadit ye gane o re. Men nut 
do, sangge, nin ben nin bi suk-i ndo tepsu ye gato 
Yefun nai sok mo An bi rus-i wé kadit bot gesyos ne 
re. 
10 Yefun Allah ben An bi suk-i ri-roi petok sor. An 
yo mbrinket suk gato nin ben wa An nde, kwa dik 
yo dom nde. Suk gato nin ben wa nin ós ye Kristen 
yi kadit nyim neya kom more, nin ben sane, tepsu 
nin jimnotku Yefun Allah it anane. Yefun Allah yo 
mbrinket suk gato nin ben ne dom nde. 

11 Men mit iwa nin ben Yefun Allah bi suk-i sisu nin 
mit dik si nin onyar dik sane sor kom mo pe gato or 
mó, subere suk gato nin mit iwa ku ne, gato nin eswa 
ne, bere nin ku sor. 

12 Men bariwa nin bambrai, wo men mit iwa nin 
nutbot yé gato onyar kem mo Yefun Allah, yé ne 
eswa suk gato Yefun Allah tom su an ne sane sor suk 
ne bor mo re. Nin nutbot yé gane ete nin waii ben nin 
bi suk-i tepsu an et. 

13 Yefun Allah tom su Abraham, An syo An syim ete 
An ki An gum su do, "Bere Ji benbot suk gato Ji tom 
Su nan ne sor." Ye yo gum kok wai kadit Yefun Allah 


Ibrani 6 929 


yo mo nde, sane An dakai tom su Abraham sa, An 
dakai ki An gum mo. 

14 Yefun Allah ki do, "Ji tom do, sangge, bere Ji ben 
sukndo su nan sor, bere nan bi wis-i ne mwa." 

15 Sane Abraham kem ete eswa suk gato Yefun 
Allah tom su an, an eswa sane sane sor, suk gato 
Yefun tom su an bor mone, Abraham ku it. 

16 Men yetu tom suk su ye yi it yo, bere men syo 
men syim su, men syo men syim tok ye gato gum 
kok wai kadit men. Men syo men syim sane subere 
men yo duwer yu mo sukdu gato men kibot mone o 
nde, wo sukdu ne kwop mone it, sangge, bere men 
benbot sor. 

17 Sane dom, Yefun Allah iwa ki rer nai yé gato bere 
ku suk gato An tom ne, subere yé mwa ne jam do, 
suk gato Yefun Allah tom kwop mone it, bere Yefun 
yo brek kadit sukdu ne wokgan yo dom nde. Sane 
anato Yefun Allah ki suk gato An tom ne sa, An syo 
An syim su, An ki tok An dakai gum, subere yé jam 
do, sangge, bere Yefun yo brek kadit suk gato An 
tom ne nde, wo bere An benbot sor. 

18 Yefun Allah yo kidar subot suk gato An tom su 
men ne nde. Yefun tom suk su men, or o Yefun syo 
An syim su sukdu ne dom. Yefun ben suk we ne, 
anato men jam do, suk gato An tom ne kwop mone 
it. Sane anato men yé gato brek kadit sukdu yi neya 
ete kas ma jom suk gato Yefun tom ne, men yo mit 
we subot sukdu ne nde, wo men mit at wa sukdu ne 
wai o re. 

13 Men kwabom kam mo suk gato Yefun tom ne. 
Suktom ne tepsu kamutu gato jom kapal krat. Sane 
suk gato Yefun tom ne jom men krat, subere ye yo 
ku os wa gwat men mu mo os ibit nde, wo Yefun 

Allah uttok men, we men ut krat mo suk gato An tom 
ne. Men ut krat mo suk gato Yefun tom ne yo, ben 
sato men bi kamutu kas mu kom mo Yefun Allah bi 
gumwak fo mo Yefun bi nu mo gu ne. Men bi kamutu 
kom mo gumwak fo mit ne gato san det sye kok 
yawa, ete men bi kamutu kas mu mo san det ne de 
dari mo gumwak fo mit kai. Mone men bi kamutu ut 
krat mo Yefun dakai. 

20 Yefun Yesus duk os mu nyim mo men gwem sok 
mo gumwak fo ne it. An sok mone tepsu yegweswai 
wa men si Yefun Allah. Yefun Yesus ben suk tepsu 
yekwesu gato gum kok wai mo Yefun Allah bi nu 
wa men sane sor kem to kapyo mato kapyo, tepsu 
yegweswai gato sok mo Melkisedek bi de-i. 

7 1 Melkisedek ré, an yeraja mo kota Salem. An 
yekwesu gato ben suk tepsu yegweswai wa ye 
Salem si Yefun Allah gato gum kok sye wai o re. 
Melkisedek ré, an gum bi sukjimnut sare do, "Yeraja 
gato ben bi suk-i ri-roi." Sane dom, Melkisedek gato 
yeraja mo kota Salem ne, an gum bi sukjimnut dik 
yo o sare do, "Yeraja gato 6s an bi rus kem not, we 
'Salem' bi sukjimnut do, 'Men kem not.' " Melkisedek 
ré, ye yo krom sukdu subot an bi ai mo nde, an 
bi im mo nde. An bi amui dom ye yo krombot mo 
nde. Ye yo krombot kam gato an bi im pe an mo 
nde. Ye yo krombot kam gato an kwop mo nde. 
Bergan Melkisedek tepsu Yefun Allah bi Gan rok, 
we Melkisedek anato tepsu yegweswai gato kem 
to kapyo mato kapyo. Wam dik yo Melkisedek ku 
Abraham mo os mit. Abraham si bi yeko-i ben sukndi 
su yeraja ge at si bi yeko-i ne sa, Abraham si bi 
yeko-i anato nggi wai kadit yeraja ge at si bi yeko-i 
ne, orete Abraham do satu ma mo bi nat-i ne saresa, 

Melkisedek ku Abraham mo os mit. Mone Melkisedek 
ki suk su Yefun Allah subere Yefun Allah ben sukndo 
su Abraham. Sane suk gato Abraham nai kadit yeraja 
ge at si bi yeko-i gato an gu ne, Abraham syo napyo 
nai Melkisedek . Suk mwa gato Abraham nai kadit 
yeraja ge at ne, Abraham nai suk musyu dik yo, an 
syo suk ne dik nai Melkisedek sane sor. 

2(7:1) 

3(7:1) 

4Sane men nutbot sisu ndo et, Melkisedek tepsu 
yepasye anato men bi amui Abraham syo suk gato an 
nai kadit yeraja ge at ne napyo nai Melkisedek. Suk 
mwa ne Abraham ku musyu dik yo, an syo suk dik yo 
nai Melkisedek. Abraham ben sane anato men jam do 
Melkisedek gum-i kok wai kadit Abraham gum-i o re. 

> Sane dom, Yefun syogat ye Israel syo suk napyo 
nai Lewi bi yewis-i gato Yefun bes gum tepsu yesu 
wa ben suk mo Yefun Allah bi nu. Yesu ne mu nai suk 
kadit ye Israel. Ye Israel ku suk musyu dik yo, Lewi bi 
yewis-i gane nai suk dik yo kadit an. Ye Lewi nai suk 
kadit an dakai bi nji anane, we ye Lewi si ye Israel 
mwa ne sino bi amui mo Abraham. Sane Abraham bi 
pa-i, gato ye Israel ne, syo suk napyo nai yesu gato 
ben suk mo Yefun Allah bi nu, gato Lewi bi yewis-i. 

6 Abraham dom, syo suk napyo nai Melkisedek, 
sarewo Melkisedek sok mo yewis Lewi nde. 
Melkisedek yo tepsu yesu gato ben suk mo Yefun 
Allah bi nu mo Lewi bi yewis-i nde, sarewo an ku suk 
napyo kadit Abraham. Orete an ki suk su Yefun Allah 
subere Yefun ben sukndo su Abraham gato Yefun 
Allah tom suk bok yo su mó re. 

7 Men jam do, ye gato gum-i kok sor anato ye gato 
ki suk su Yefun Allah subere Yefun ben sukndo su 

ye gato gum-i wok mo bur kadit an. Sane men jam 
mone do, Melkisedek gum-i kok wai kadit Abraham 
gum-i re. 

8Yesu gato ben suk mo Yefun Allah bi nu mo Lewi 
bi yewis-i ne, ye syo suk napyo nai an, sarewo yo 
nam nde ge, an kwop re, wo Melkisedek sa, Abraham 
syo suk napyo nai Melkisedek gato kem gesyos, 
tepsu ye krom mo Yefun Allah bi sukdu ne. 

? Ben sato Lewi, gato si bi yewis-i nai suk napyo 
kadit ye Israel, Lewi ne syo suk napyo nai Melkisedek 
subot Abraham mone dom, 

10 we sugane, kapre ye pe Lewi nde tó, tomgato 
Abraham syo suk nai Melkisedek, ben sato Lewi dom 
syo suk nai Melkisedek mone, we kam sari ne ma 
Abraham bi yewis-i pe Lewi, Abraham bi dat ne. Sane 
Melkisedek ré sa, an gum kok wai o re. 

11 Yefun Allah bes ye Lewi tepsu yesu gato ben suk 
mo Yefun Allah bi nu, ye Lewi ben bi suk-i tepsu 
yegweswai wa ye Israel si Yefun Allah. Ye Lewi kibot 
Musa bi sukduno-i nai ye Israel jam, sarewo sukduno 
ne yo tep wa kak os wa nje sok mo Yefun Allah bi 
rus-i nde. Sane anato men mitmo yegweswai dik yo 
0, tepsu yegweswai gato sok mo Melkisedek bi de-i 
ne et. Men mitmo yegweswai gato ma kadit Lewi 
bi dat, Harun si bi yewis-i ne nde, wo men mitmo 
yegweswai dik yo o gato tepsu Melkisedek et. 

12 Ye do win yegweswai ye Lewi su yegweswai gato 
tepsu Melkisedek it yo, bere ye win sukduno gato rok 
ne su sukduno gato be o re. 

13 Yegweswai be gato win yegweswai mwa gato 
mo Lewi bi wis-i ne anato men bi Yekwesu Yesus 
Kristus dakai. Yesus Kristus ma kadit yewis yi. Yefun 
Allah yo bes nje mo Kristus bi yewis-i ne gum tepsu 

yegweswai ge dik yo mo nde. Yesus Kristus bi yewis-i 
ne ge dik yo ben suk mo Yefun Allah bi nu-i yo mo 
nde. 

14 Ye mwa ne jam do, men bi Yekwesu ne ma kadit 
Yehuda bi yewis-i. Musa ki subot yekwesu mo Yefun 
Allah bi nu sa, an yo ki kom mo wis ne dom nde. 
Sane Yesus Kristus tepsu Yekwesu be gato tara kadit 
ye Israel bi yekwesu mwa mo Yefun Allah bi nu suga 
nyim ne o re. 

15 Men ki sukdu subot Yekwesu be gato ma ne rer 
o wa nin jam et. Yesus Kristus ma tepsu Yekwesu 
be tepsu yewis daret nde, wo Yesus Kristus tepsu 
Melkisedek anato Yefun Allah bes Yesus Kristus tepsu 
Yekwesu be ne. 

16 Yesus Kristus kem gesyos tepsu Melkisedek, sane 
Yefun Allah bes Yesus Kristus tepsu Yekwesu mo 
Yefun Allah bi nu, kadit An sok mo Lewi bi yewis-i 
tepsu Musa bi sukduno-i nde, wo Yefun Allah bes 
An tepsu Yekwesu, we Yesus Kristus nggiwa kem to 
kapyo mato kapyo, yo or nde. 

17 Yefun Allah bes Yesus Kristus tepsu Yekwesu, 
tepsu ye krom mo Yefun Allah bi sukdu sare do, 
"Nan anato ku gum yekwesu mo Yefun Allah bi nu to 
kapyo mato kapyo, Nan tepsu yegweswai gato sok 
mo Melkisedek bi de-i." 

18 Yefun Allah bes yegweswai be, sane anato Musa 
bi sukduno-i gato rok ne men misyar wé, we sukduno 
ne yo nggi o nde. Sukduno ne yo kak os ndo wa men 
si Yefun Allah kem ndo nde. 

19 Sukduno ne yo 6s ben suk yo ndo mo nde. Sane 
su ré Yefun Allah fro os gato ndo wai wa men o re. 
Men kwabom kam mo Yefun Allah do, sukduno be 

gato An fro ne anato kak os wa men subere men 
karowa Yefun Allah it. 

20 Sane dom, Yefun fro os be ne sa, An tom su 
men, An syo syim su do, An bes Yesus Kristus tepsu 
yegweswai wa men mone petok sor. Wo yegweswai 
yi neya gato An bes, An tom suk yo su men mo nde. 

21 Wo Yefun Allah bes Yefun Yesus tepsu yegweswai 
ne sa, An tom su, An syo syim ete Yefun Allah dakai 
ki Yefun Allah dakai gum su do, "Ji tom su Nan mo 
re. Suk gato Ji tom ne, Ji yo brek kadit nde, Ji ki do, 
'Nan anato ku gum yekwesu mo Yefun Allah bi nu to 
kapyo mato kapyo sor.' " 

22 Sane men jam do, sangge, os be gato Yefun 
Yesus tepsu yegweswai wa ne anato ndo wai kadit 
os rok mo Musa bi sukduno-i ne o re. 

23 Yegweswai ye Lewi gato yesu mo Yefun Allah bi 
nu, yegweswai gato benbot os rok ne mwa yé re, we 
án yo kem gesyos nde, wo án kwop kadit re. 

24 Sarewo Yefun Yesus kem gesyos. Sane Yefun 
Yesus ben suk tepsu yegweswai sane petok sor, yo 
or nde, Yefun Allah yo win An nde. 

25 Sane anato Yefun Yesus nggiwa ben suk tepsu 
yegweswai wa ós men yé gato iwa ma mo Yefun 
Allah bi nat-i sor to kapyo mato kapyo. Yefun Yesus 
kem gesyos, An ós wa ki suk su Yefun Allah tepsu 
yegweswai wa men petok sor. 

26 Sane, Yefun Yesus sa, An dakai anato Yekwesu 
gato gum kok wai o re. Yefun Yesus sa, tep wa ós 
men mo suk mwa gato men yé mone. An bi An 
nggwa wa ben Yefun Allah bi suk-i sor. An yo ben 
sukibit mo nde, kwa dik yo dom nde. An ben suk 
mwa ne ndo sino. An ben An bi suk-i tara kadit men 

yetu gato ben sukibit. Yefun Allah bes An gum kok 
wai kadit suk mwa neya mo gu o re. 

27 An yo ben bi suk-i tepsu yekwesu gato gum 
kok wai mo Yefun Allah bi nu dogato nyim neya 
nde, An bi An nggwa wam dik wa tot sukibit gato 
men yetu ben ne sor re. Sarewo suga nyim tuya, 
kamdik-kamdik yekwesu mo Yefun Allah bi nu ne gu 
suge, suge ne dé sye wa tot sukibit gato án dakai 
ben ne mu nai Yefun Allah ne or wé, ete án waii gu 
suge yo o wa tot sukibit gato ye Israel yi neya ben ne 
0. Yekwesu ne ben suk sane gat sor. Sarewo Yefun 
Yesus dakai bi An nggwa, An kwop, An dé sye tepsu 
suktot wa tot sukibit gato men yetu mwa ne sino ben 
ne mu nai Yefun Allah wam dik sor re, tep wa kapyo 
mato kapyo. 

28 Suga nyim tuya, yé sibot Musa bi sukduno-i, sane 
yekwesu gato gum kok wai mo Yefun Allah bi nu, 
gato ye bes ne, an yo nggiwa ben bi suk-i ri-roi mo 
nde. Sarewo tepsu suk gato Yefun Allah tom ete syo 
syim su, gato bor wari kadit Musa bi sukduno-i ne, 
Yefun Allah bes An bi Gan gum Yekwesu gato gum 
kok wai mo Yefun Allah bi nu o re. An bi Gan sa, 
Yekwesu gato ben bi suk-i ne ri-roi sane sor to kapyo 
mato kapyo. 

8 1 Sukdu subot men bi Yekwesu gato men ki ne, 

i-ke mo, sare do, men bi Yekwesu gato gum kok 
wai ne mo re. An kem tak Yefun Allah de syim ge mo 
gu, An si Yefun Allah gato sye wai mo gu ne jom suk 
mwa neya sino re. 

2 An ben suk tepsu yegweswai gato gum kok mo 
Yefun Allah dakai bi gumwak-i, gato fo mo Yefun 
Allah bi nu mit mo gu. Nu mo gu ne yetu yo nggo 

nde, wo Yefun Allah dakai sor anato nggo An bi nu-i 
gato sangge mo gu ne. 

3 Suga nyim tuya, ye Israel bi yekwesu gato gum 
kok wai mo Yefun Allah bi nu ne sino, Yefun bes 
yekwesu ne wa som Yefun Allah su suksom bok yo, 
ete gu suge wa tot suktot mo sukibit gato yé ben ne 
wé. Sane Yesus Kristus, men dakai bi Yekwesu gato 
gum kok wai, An dom tot suktot mo sukibit gato men 
ben ne wé re. 

4An do kem pe mo bur ré yo, bere An yo ben suk 
tepsu ye Israel bi yekwesu mo Yefun Allah bi nu nde, 
we yekwesu gato syo suksom nai Yefun tepsu Musa 
bi sukduno-i ne mo re. 

> Yekwesu mwa ne ben suk mo Yefun Allah bi nu-i 
mo bur ré konembot suk gato Yefun ben mo bi nu-i 
mo gu. Suk gato yekwesu mwa ne ben yo tepsu suk 
gato Yefun Allah ben mo bi nu-i mo gu ne sino nde, 
wo karowa. Musa 6s yekwesu mwa ne konembot suk 
gato Yefun Allah ben mo bi nu-i mo gu, we Musa fro 
wa nggo Yefun Allah bi nu mo bur ré sa, Yefun Allah 
ki suknapa wa an sare do, "Nan nggo nu si bi suk 
mwa ne tepsu sukdu gato Ji ki nai nan mo banbo ne 
et." 

6 Sarewo su ré, Yefun Allah bes Yefun Yesus tepsu 
yegweswai wa men yetu si Yefun Allah. Yefun Yesus 
ben An bi suk-i tepsu Yekwesu ne ndo wai kadit 
yekwesu mwa gato nyim neya o re, we os be gato 
Yefun Yesus gwat ma ne ndo wai kadit os nyim ne. 
Os be ne ndo wai, we os be ne i-ke mo suk gato 
Yefun tom su men gato ndo wai kadit suk gato Yefun 
tom mo os nyim ne o re. 

70s doketke gato Yefun Allah tom su men bi amui 
ne do tep mone it yo, bere men yo mitmo os be ne 
nde, 

8sarewo Yefun Allah me do, ye Israel ben bi suk-i 
siri kadit os nyim ne. Sane Yefun Allah ki nai an do, 
"Bere bi kam gato tep wa os be ne bor, Bere Ji frot 
Ji bi os gato be ne su yewis ye Israel sisu yewis ye 
Yehuda ne sino. 

2Os be yo tepsu os gato Ji tom su yewis we ne bi 
amui tomgatu Ji gwat an bi amui syesyar kadit bur 
Mesir ne nde. An yo sibot os gato Ji tom su an ne 
nde, wo an misyar re; Sane anato Ji misyar an re. 

10 Wo su ré yo, Ji kak os be su yewis ye Israel tepsu 
suk gato Ji tom ne. Yefun Allah ki do, su kam sari ne 
ma, Bere Ji bok Ji bi sukduno-i mo an bi sukjimnut, 
Bere Ji krom Ji bi sukduno-i mo an mit re. Bere Ji, 
Yefun Allah anato an bi yenggras gato jom an ne, 
Bere an anato Ji bi rus-i re. 

11 Ye yo duno an bi yesyim e, an bi nje e ne o nde. 
Yé yo duno an subere an jam Yefun Allah sisu ndo, 
sane o nde, we yé mwa ne, kadit pa wokgan sor kom 
mo yenggras ne sino bere jam Ji it. 

12 Bere Ji misyar sukibit gato an ben ne wé re, Ji yo 
nutbot o nde, Ji yo napawa sukibit gato an ben ne o 
nde." 

13 Mo sukdu ne Yefun Allah ki do, "Ji frot Ji bi os 
gato be su yewis ye Israel." Yefun Allah ki do, os ne 
anato os be. Sane os gato An tom su ye Israel suga 
nyim tuya ne, Yefun ki do, os gato rok ne yo ndo wa 
men sibot o nde, bergan os ne yo mó o nde. 

1 Os gato Yefun Allah kak wa men yetu si An 
kem ndo suga nyim ne, bi sukduno-i mó re. Musa 
krom sukduno subot suk gato ye ben wa yé som 

Yefun Allah su ne. Sane dom, mo os gato nyim ne, 
yé nggo nu wa yé som Yefun mone. 

2Yé bes Yefun Allah bi nu kemah dik yo ti. Nu ne bi 
gumwak we, tak de gwem bi gumwak dik yo gato ye 
kendo do, "Yefun Allah bi gumwak.” Mo gumwak ne 
sukbo wa sukru ti kwop mone. Meja dik yo gato ye 
grem roti wa som Yefun Allah su ne kwop mone dom. 

3 Mo Yefun Allah bi nu ne mit, gumwak we, san det 
dik yo kewa gumwak de gwem syo. Or o san det dik 
yo o kok yawa mit kewa gumwak gato tak nap tuya, 
gato ye kendo do, "Yefun Allah bi gumwak fo." 

“Mo Yefun Allah bi gumwak fo mit ne, yé grem 
meja gato ye nggo su emas mone. Mo meja ne yé 
gre suk gato i-bu basmi grik ndo wa som Yefun Allah 
su. Mo gumwak ne dom, peti dik yo kwop mone. Mo 
peti ne, ye ut emas wairi wa. Mo peti mit ne yé bok 
sukbo emas su sugit napyo gato gum do manna. . 
Mo peti mit ne dom, yé bok Harun bi kwepu gato 
nyim tuya kwana kom mó re. Sane dom, yé bok jok 
det we gato Yefun Allah krom sukduno kwa musyu 
dik ne kwop mone dom re. 

> Ye ut suge we kadit emas gato i mó, suge we ne 
kwop mo peti ne yu. Mo suge we ndet ne Yefun Allah 
kadum An nggwa mó. Suge we ne ye kendo gum do 
Kerub. Mo peti yu ne, yesu gato ben suk mo Yefun 
Allah bi nu ne dar suge dé mone tepsu suktot wa tot 
sukibit gato ye Israel ben ne wé. Sarewo su ré, men 
yo ki subot sukdu mwa ne rek kom mo mit nde tó re. 

6 Sane ye fro suk mwa ne mo nu kemah or wé, 
kamdik-kamdik ye Israel bi yesu gato ben suk mo 
Yefun Allah bi nu ge bok yo sok mo gumwak mo nu 
kemah ne de gwem. Yesu ge bok ne ben bi suk-i gato 
Yefun syogat án ben mo gumwak ne. 

7 Wo yekwesu gato gum kok wai mo Yefun Allah bi 
nu sor ete sok mo gumwak fo mo nu kemah de dari. 
Yekwesu ne, an sok mo gumwak fo ne tahun dik, 
wam dik sor. Yekwesu ne sok mo gumwak fo ne yo, 
yekwesu ne sok yi nde, wo an gwat suge dé tepsu 
suktot wa tot sukibit gato an dakai si ye Israel ne 
sino ben ket jam nde. 

8 Sane men nutbot suk mwa gato yekwesu mwa 
neya ben mo nu ne sa, bere men jam suk gato Yefun 
Allah Gen kadum rer nai men jam do, yesu ben suk 
mo gumwak de gwem ne do kas tó it yo, bere men yo 
ku os wa men mu ku Yefun Allah mo An bi gumwak 
fo nde tó. 

2Suk gato yesu ben ne tepsu sukamno wa men su 
kam ré, men nutbot sisu ndo et. Bere men jam rer 
do, suk gato yesu ben suga nyim ne yo kak os ndo 
wa men ku Yefun nde, we sare, suksom si suge dé 
gato yé som Yefun su ne, yo nggiwa ben yé gato 
som Yefun Allah ne bi sukjimnut mo án mit ne kem 
not nde, wo bere án bi sukjimnut waiyu mo sukibit 
gato án ben ne tó. 

10 Sane os nyim gato Musa krombot ne bi sukduno-i 
kom mo men de nden sor re. Yé sibot sukduno subot 
sugit si syur e, yé de syur mo suk yo tepsu bi acara 
bok yo mone. Sarewo yé ben suk bok ne mo de nden 
sor re. Suk bok ne Yefun Allah syogat men benbot 
sane sor kas kom mo kam gato Kristus ma wa kak os 
be ne sor re. 

11 Suga nyim ne ye fro suk mwa mo nu kemah ne, 
Sarewo su ré, Kristus ma tepsu Yekwesu gato gum 
kok wai mo nu kemah gato tara o re. Nu kemah gato 
Kristus ben suk mone, yo tepsu nu gato yetu nggo 
nde. Nu ne yo sok mo suk mwa gato Yefun Allah ut 

mo bur re nde. Nu ne ndo wai kadit nu kemah nyim 
gato mo bur ré re. Nu ne ndo wai o re, pe yo gwet 
mo nde. Kristus tepsu Yekwesu gato gum kok wai mo 
Yefun Allah bi nu mo gu ne o re. Kristus gwat os ndo 
wa men it. 

12 An sok mo Yefun Allah dakai bi gumwak fo mo 
nu ne mit mo gu re. Kristus sok mone An ben suk 
wa men wam dik sor re, tep it, wam dik ne tep wa 
kapyo mato kapyo. An yo sok mone o nde. An sok 
mone sa, An yo gwat suge sato kambing si sapi gan 
ne dé-i nde, wo An gwat An dakai dé-i. An gwat An 
dé-i mone anato An tot suktot mo sukibit gato men 
yetu ben ne wé re, sane sukibit ne yo ut mo men o 
nde sor to kapyo mato kapyo. 

13 Suga nyim yesu gato ben suk mo Yefun Allah bi 
nu nai kambing si sapi ge ndi dé-i. Yesu ne dar i-dé 
ne mo yé gato Yefun Allah bariwa ne mo suk gato 
an ben siri kadit Yefun Allah bi sukduno-i. Yesu ne 
dar suge dé mo an subere Yefun Allah yo bariwa an 
o nde. Sane dom, sapi gan gato yesu gre wa som 
Yefun su ne bi bofuf-i, yesu nai ete krer mo nje gato 
Yefun Allah bariwa ne, subere Yefun yo bariwa yé ne 
o nde. 

14Sane kambing si sapi dé-i, si sapi gato ye gre ne 
bi bofuf-i ne do nggiwa ós nje subere yé ne si Yefun 
Allah kem ndo su yu satu o it yo, bere Kristus dé-i ne 
te, sa u ne? Kristus dé-i nggiwa ós men wai kadit 
sapi dé-i ne o re fe! Yefun Allah Gen gato gesyos 
ne ben Kristus nggiwa Kristus dakai bi An nggwa 
mo Yefun Allah, An dé sye tepsu suktot win men. 
Kristus ben sukibit wokgan yo dom nde, sane suktot 
ne tep mo re. Kristus dé sye anato sombok men bi 
sukjimnut mo men mit ne wé kadit os gato nyim ne 

bi sukdu-i, subere men nutbot suk mone o nde, wo 
men bi sukjimnut sye mo suk gato Yefun Allah gato 
gesyos ne iwa men ben ne sor. 

15 Kristus dé sye wa men, sane anato Kristus ma 
gwat os be gato Yefun Allah tom su men ne, subere 
yé gato Yefun Allah nai sok mo An bi rus-i, bere ku 
suk gato ndo wai mo gu, gato Yefun Allah tom su án 
ne. Suk gato ndo wai ne anato gesyos. Kristus kwop 
wa men yetu anato bere men ku suk mwa mone. 
Men yetu gato ben suk siri kadit os nyim bi sukduno-i 
ku sukye mone. Sane Kristus kwop wa An tik men 
yetu syim wé kadit sukye gato men ku mone. 

16 Sato yetu ge dik yo, an kwop nde tó, an duno pa 
dik yo su an bi sukrok do, ri ma an do kwop it yo, 
bere pa ne wat an bi sukrok subot yé gato an tom 
su ne tepsu sukdu gato an ki ne. Sane yé jam do, 
an kwop it yo, sukdu ne kem su nje wa yé benbot it 
anane. 

17 An mbau tó yo, yé yo benbot suk gato an tom su 
pa ne nde tó, wo an do kwop it yo, sukdu ne kem su 
nje it. Kadit kam ne, yé benbot an bi suk gato an tom 
ne it anane. 

18 Sane dom, sukdu subot os nyim gato Yefun Allah 
tom su nje ne, yo kem su nje nde tó, wo suk yo kwop 
dé sye wa, ete sukdu ne kem su nje it. Kadit kam ne 
ye benbot it anane. 

19 Suga nyim tuya Musa kibot Yefun Allah bi os nyim 
ne bi sukduno-i mwa ne sino nai ye Israel jam. Orete 
Musa nai sapi gan si kambing ge ndi dé ete fros su 
syur. Musa nai es mis gato gum do hisop gato ye far 
domba go er mone, ete ras mo suge dé su syur ne. 
Musa jom es ne sa, an dar suge dé mo kertas gato 

ye rum su os nyim ne bi sukdu-i gato ye krom mo mit 
ne. An dar suge dé mo ye Israel mwa ne sino dom. 

20 Musa dar suge dé ne saresa, an ki do, "Ji dar suge 
dé mo men ré, bi sukjimnut do, su ré os gato Yefun 
Allah tom su men bi sukdu-i, kem su men it anare. 
Kadit kam ré, Yefun Allah syaugat men benbot, men 
jom pe sor." 

21 Sane dom, Musa dar suge dé ne mo nu keman si 
bi suk mwa ne sino gato yesu bok ne ben suk su wa 
som Yefun mo nu ne. 

22 Sane tepsu os nyim ne bi sukdu-i do, men gu 
suge kwop, suge ne dé sye, ete ye dar i-dé mo suk 
bok neya subere suk bok ne bi sukibit ne or wé kadit 
re. Sane suge dé sye sa, bere men ku os wa sukibit 
mwa gato men ben ne or wé kadit men re. 

23 Suk mwa mo nu kemah mit mo bur ré, tepsu 
sukkran subot suk mwa gato mo nu mo gu nim ne 
mit dom. Yé dar suge dé mo suk mwa gato mo nu 
kemah mo bur ré mit subere suk mwa ne tep wa ye 
ben Yefun bi suk-i su re, wo nu gato mo gu bi suk 
mwa ne, ye dar suge dé sane mo yo, bere yo tep 
nde, wo Yefun Allah mitmo suk gato ndo wai kadit ne 
O re. 

24 Kristus dé anato win suge dé mo nu mo gu ne re. 
Sane anato Kristus yo sok mo nu kemah gato yetu 
nggo mo bur ré nde. Nu mo bur ré tepsu sukkran 
subot nu gato sangge mo gu ne sor re. Sane Kristus 
yo sok mo nu mo bur ré nde, wo Kristus dakai sok mo 
nu mo gu ne, anato su ré, An ki suk tepsu yegweswai 
su Yefun Allah wa men yetu mone. 

25 Suga nyim, tahun dik wam dik ete yekwesu gato 
gum kok wai mo Yefun Allah bi nu sok mo gumwak fo 
mo nu kemah mo bur ré. Yekwesu ne gwat suge dé 

sok mone, wo an dakai yo gwat an dé-i nde. Sarewo 
Kristus sok mo gu sa, An gwat An dakai dé-i. Kristus 
yo bi nggwa ete An dé sye mone tahun dik wam dik 
sagato yekwesu gwat suge dé-i ne nde re. 

26 Ben sato Kristus gwat An dé-i sok mo gu ne gat, 
tahun dik wam dik tepsu yekwesu gwat suge dé-i ne 
yo, sane tepsu An bi nggwa wa ku sukye tahun dik 
wam dik petok sor wa men kadit ketke Yefun Allah 
ut bur ré, sane sor kom mo pe gato or mò. Kristus 
yo gwat An dé-i sok mo gu gat sane nde, wo An sok 
mone wam dik sor re, tep wa men yetu mwa ne sino. 
Su kam gato karowa bur ré kru it yo, An sok mone, 
An bi An nggwa, An kwop wa men yetu subere An tot 
sukibit gato men yetu ben ne or wé. 

27 Men yetu kwop wam dik sor, sagato Yefun Allah 
fro ne. Men yetu kwop wam dik or wé, eteyo Yefun 
ndobot men mo suk gato men ben mo bur ré. 

28 Sane dom, Kristus bi nggwa kwop wam dik wa 
men yetu mwa ne tepsu suktot wa tot sukibit gato 
men ben or wé re. Or o, bere Kristus ma wam 
kedowe o. An ma o yo, An kwop wa tot men bi sukibit 
neo nde, wo bere An ma wa nai men yé gato eswa 
An ma ne, ete An gwat men mu sok mo An bi nat-i. 
10 1 Mo ye Yahudi bi sukduno-i ye krombot 

sukndo gato bere bor su kam sari ne ma. Mo 
sukdu ne yé konembot sukndo ne sor re, we suk gato 
sangge kai yo bor nde t6. Wo suk gato ye Yahudi ben 
tepsu sukdu ne mo bur ré yo tepsu suk gato Yefun 
ben mo gu kai nde. Sane anato kapre men iwa men 
karowa Yefun, sukdu ne yo nggiwa 6s men ri nde. 
Kapre tahun dik wam dik men gwat suge wa yesu 
gato ben suk mo Yefun Allah bi nu gu kwop, orete 
yesu gwat suge dé ne wa tot suktot mo suk gato 

men ben siri kadit Musa bi sukduno-i ne yo, men 
benbot sukdu ne bere yo tep nde. Kapre yesu gwat 
suge de mu tahun dik tahun dik sane sane petok sor, 
bere men bi sukjimnut yo kem not nde, wo men bi 
sukjimnut waiyu mo sukibit gato men ben ne to. 

2Sato men yé gato bi nggwa mo Yefun Allah wa 
ben An bi suk-i ne jam rer do, suge dé ne nggiwa tot 
suktot mo sukibit gato men ben ne or wé, ete sukibit 
ne yo ut mo men o nde, orete men bi sukjimnut yo 
waiyu mo sukibit ne o nde yo, bere yesu yo gwat 
suge dé wa tot suktot ne o nde. 

3Tahun dik wam dik men gwat suge wa yesu gu 
subere an gwat i-dé sye wa tot sukibit gato men ben 
ne, sarewo suk ne yo ós ben men bi sukjimnut kem 
not nde, wo mone men napawa sukibit gato men ben 
ne pe sor, ete men bi sukjimnut waiyu mone mwa 
wai o re. 

“We, sare, sapi si kambing ge ndi dé ne yo nggiwa 
tot sukibit gato men ben ne or wé kadit men nde. 

> Sane anato Kristus ma mo bur ré sa, An ki nai 
Yefun Allah sare do, "Yé gu suge ete i-dé sye wa tot 
suktot mo sukibit gato yetu ben ne yo, Nan yo iwa 
nde. Sane dom, Nan yo iwa yé syo suksom bok yo 
daret nai Nan wa yé som Nan su nde, wo Nan dakai 
fro Ji kaim tepsu suktot ne o re. 

6 Nan yo iwa yé gre suge wa som Nan su dom nde. 
Sane dom, Nan bariwa yé dar suge dé tepsu suktot 
mo sukibit gato yetu ben ne. 

7 Orete Ji ki o do, 'Yefun Allah o, Ji anare! Ji ma wa 
Ji benbot suk gato Nan mit iwa ne, tepsu ye krom 
subot Ji mo Nan bi sukdu ne.' " 

8 Suga nyim Kristus ki do, "Yé gu suge ete i-dé sye 
wa tot suktot mo sukibit gato yetu ben ne yo, Nan 

yo iwa nde. Sane dom, Nan yo iwa ye som Nan su 
suksom bok yo daret nde. Nan yo iwa ye gu suge ete 
gre suge wa som Nan su dom nde. Sane dom, Nan 
bariwa ye dar suge de tepsu suktot mo sukibit gato 
yetu ben ne." Yé da gu suge e, ye gre suge e, ye 
syo suksom e ne sino tepsu yé Yahudi bi sukduno-i 
ne, sarewo Kristus ki mo sukduno ne do, Yefun Allah 
bariwa re. 

9 Kristus ki sukdu ne, orete An ki o do, "Yefun Allah 
o, Ji anare! Ji ma wa Ji benbot suk gato Nan mit iwa 
ne.” Sane suk gato Yefun Allah mit iwa anato Yefun 
Allah rus sukdu subot yé gu suge tepsu suktot ne wé, 
ete Yefun Allah win suge ne su Kristus kaim re. Sane 
yé gu suge kwop ne o nde, wo yé gu Kristus kwop 
tepsu suktot sor re. 

10 Kristus benbot suk gato Yefun Allah mit iwa ne, 
sane anato Kristus bi An nggwa kwop wa men wam 
dik sor re, tep wa kapyo mato kapyo. An bi nggwa 
subere tot sukibit gato men ben ne or wé kadit men 
sino, men bi sukjimnut waiyu mo sukibit gato men 
ben ne o nde, wo men onyar kwo it. 

1! Suga nyim tuya, kamdik-kamdik ye Yahudi bi 
yesu gato ben suk mo Yefun Allah bi nu bok ne 
sino ben suk tepsu yegweswai wa Yefun Allah si ye 
Yahudi. Yesu ge bok ne gu suge ete dar i-dé, si suk 
bok yo o tepsu Musa bi sukduno-i. Yesu ben suk sane 
sane sor, yé gu suge wam dik sor nde, wo yé gu 
suge deyo-deyo gat petok sor, sarewo suge bok gato 
yé gu ne yo tep wa tot sukibit gato men yetu ben ne 
nde, yo karowa wokgan dom nde. 

12 Suge bok neya dé gato sye yo ós men nde, wo 
Kristus dakai bi nggwa kwop tepsu suktot wa men 
sa, tep mó re, sane bere Yefun Allah yo maskwa men 

o nde, An yo nutbot sukibit gato men ben ne o nde. 
Kristus bi nggwa ne wam dik sor re, tep wa kapyo 
mato kapyo. Kristus bi nggwa kwop or wé, ete An 
kem tak Yefun Allah de syim ge, An si Yefun Allah 
jom suk mwa neya mo gu ne it. 

13Su ré yo, Kristus eswa Yefun Allah syo yé gato 
bariket Kristus mo An syim, subere yé ne jammo 
Kristus et. 

14 Sane Kristus kwop wam dik wa men anato An 
kak os wa men. An kwop wam dik ne tep wa men to 
kapyo mato kapyo it. Kristus tot sukibit gato men ben 
ne or wé kadit men, sane anato men bi sukjimnut yo 
waiyu mo sukibit ne o nde, sukibit ne yo ut mo men 
o nde it. 

15 Yefun Allah Gen dom ki subot sukdu bok ré nai 
men. Ketke An ki sare do, 

16 "Ji kak os be su ye Israel tepsu suk gato Ji tom 
ne. Yefun Allah ki do, su kam sari ne ma, 'Bere Ji 
bok Ji bi sukduno-i mo nin mit re. Bere Ji krom Ji bi 
sukduno-i mo nin bi sukjimnut dom re.' " 

17 Or o, Yefun Allah Gen ki o do, "Bere Ji yo napawa 
sukibit si sukdaret mwa ne sino gato an ben ne o 
nde." 

18 Sane Yefun Allah yo maskwa ket men mo sukibit 
si sukdaret mwa ne sino o nde it, Yefun Allah yo 
nutbot o nde. Sane men yo bi suktot mo sukibit ne 
o nde. Men yo gwat suge mu wa yesu gu ete ye dar 
i-dé mo gumwak fo mit ne o nde. 

19 Sane ji bi nji ji bi nyanggon, Yefun Yesus kwop 
ete dé sye wa men. Sane su ré men karowa Yefun 
Allah mo gumwak fo mo Yefun Allah bi nu mo gu ne 
sor re, men yo nokwa o nde. 

20 Yefun Yesus bi An nggwa anato ben sato An dakai 
syik san det sye gato kewa gumwak fo ne, subere 
men ku os wa men ku Yefun Allah mone. An kak os 
be wa men sok mo Yefun Allah bi gumwak fo ne it. 
Sane bere men kwop mo men bi sukibit ne o nde, wo 
men mbau tepsu Yefun Yesus dakai mbau mone. 

21 Sane su ré Yefun Yesus ben suk tepsu yegweswai 
wa men si Yefun Allah. Kristus ben suk tepsu yekwesu 
gato gum kok wai wa men mo Yefun Allah bi nu mo 
gu. 
22 Sane men karowa Yefun Allah su men mit dik 
si men onyar dik et, men onyar kem pe mo Yesus 
Kristus et. Men karowa Yefun Allah yo, men bi 
sukjimnut mo men mit waiyu mo sukibit gato men 
ben suga nyim ne o nde, we men jam do, Kristus 
tot sukibit ne or we kadit men it. Men karowa Yefun 
Allah yo, men onyar kwo, ben sato men kaim kwo 
tepsu ye mus men su syur kwo it. 

23 Sane men jom suk gato Yefun tom su men subot 
os be ne pe et. Men mit brek mo suk yi yo kadit suk 
gato Yefun tom ne wokgan dom nde, we suk gato 
Yefun Allah tom subot os be su men, sangge bere An 
benbot sor, An yo kidar nde. 

24 Sane men nutbot os yo sa u subere men duno yu 
su sane sor men sino bi sukjimnut sye kas subot ye yi 
neya et. Men nutbot sisu ndo et, men meret os ndo 
subere men bi os ndo nai yu sane sor men sino ben 
sukndo su ye yi dom et. 

25 Men sum, men ku yu petok sor. Men bambrai wa 
men ku yu nde, sagato yé bok neya bambrai wa ne, 
wo men werwa men ku yu pe sor subere men bi os 
gato ndo nai yu mwa o et, we men jam do, yo nam 
nde ge, bere Yefun Yesus ma it. 

26 Men da jam sukdu subot os be gato sangge, ye 
duno men su sukdu ne mo re. Sarewo men dakai iwa 
ben suk siri kadit sukdu ne gat sor yo, bere or sor, 
men yo ku os o nde, Kristus bi nggwa wa tot suktot 
mo sukibit gato men ben ne yo ós men o nde it. 

27 Ye gato jam sukdu gato sangge, ete ben suk siri 
kadit Yefun Allah mit gat sor yo, ye ne yo ku os O 
nde, wo an kwabom dek subot suk gato bere ri ma 
Yefun Allah ndobot an mone. Bere an kwabom dek 
subot Yefun Allah bi sukmaskwa gato tepsu bot gato 
ru sye. Bot sye ne bere git yé gato bariwa jammo 
Yefun or wé re. 

28 Suga nyim tuya, yetu ge we yo, ge gri yo ma ki 
sukdu tepsu yu subot suk gato yetu ge dik yo ben siri 
kadit Musa bi sukduno-i ne sa, bere yepasye mone 
nai sukjimnut do, ye gane ben suk siri it anane, ete 
ye gu ye ne kwop mone sor, yepasye ne yo jimnotku 
ye ne wokgan dom nde. 

29 Sane ye gato kamo su os gato Yefun Allah bi Gan 
kak ne, bere ye ne ku sukye wai kadit ye gato ye gu 
kwop mo suk gato an ben siri kadit Musa bi sukduno-i 
ne o re. Ye gato kamo su os gato Yefun Allah bi Gan 
kak ne yo bi sukjimnut kom mo Kristus dé gato sye 
wa os be bi sukdu-i ne kem su men ne nde. Ye ne da 
jam Kristus kwop wa tot sukibit gato an ben ne or wé 
kadit an, sarewo an ben an bi suk-i, an bi sukjimnut 
su do, Kristus dé sye dakai yi sane sor re, ben sato 
an yo nutbot suk gato Yesus Kristus ben ne teker eta 
nde. Mone an kabor Yefun Allah Gen gato bi os ndo 
nai an re. Sane ye gato kamo su os gato Kristus kak 
ne, bere ye ne ku sukye wai o re, 

30 we men jam Yefun Allah gato ki bi sukdu-i sare 
do, "Bere Ji dakai sor ete maskwa nje tepsu sukibit 

gato an ben ne. Bere Ji anato syo sukye nai an tepsu 
sukibit gato an ben ne." Yefun bi sukdu kwa dik yo 
o sare do, "Ye gato gum sok mo Ji bi rus-i, ete brek 
dari tak Ji it yo, bere Ji syo sukye nai yé ne sor." 

31Ye gato ben suk siri kadit os be ne, do ges mo 
Yefun Allah syim-i it yo, bere ye ne kwabom dek 
subot sukye gato bere Yefun syo nai an ne. 

32 Nin napawa tomgatu, nin jam sukdu subot Yesus 
Kristus sim sa, sukdu ne tepsu Yefun Allah bi sukru 
gato rer ku nin, ete mone nin onyar brek ete kem 
mo Yefun Yesus it. Tomgane nin ku sukye ndo nde, 
sarewo nin sa, nin wergat nin nggwa sane sor nin 
jom Yefun Allah bi sukdu ne pe sor, nin yo misyar 
nde. 

33 Yé kabor nin, yé ben nin damen mo yé mwa 
gwem mo sukdu ne mo re. Wam bok yo nin sok to yé 
gato ku sukye ete nin si yé bok ne ku sukye sino. 

34 Nin nutbot yé gato yé bok mo sel ndo nde, nin 
baoku yé mo sel ne ndo nde. Kapre yé nai nin bi suk 
mwa kadit nin o, nin yo maskwa nde, wo nin iwa, 
nin mit at wa sor, we nin jam do, nin bi suk mwa 
gato ndo wai mo re. Suk mwa ne anato tepsu suk 
mwa gato Yefun Allah tom su nin. Suk ne kem ndo 
to kapyo mato kapyo, ye yo ku os wa nai suk gato 
Yefun Allah fro wa nin ne wé kadit nin nde. 

35 Sane su ré nin brek kadit Yefun Yesus nde, we 
nin onyar kem pe mo Yefun Yesus it yo, bere nin ku 
suk mwa wai mo Yefun bi de-i neo re. 

36 Nin jom Yefun Allah bi sukdu-i ne pe sor, subere 
nin nggiwa ben suk tepsu Yefun Allah mit. Nin werwa 
nin ben suk tepsu Yefun Allah mit petok sor subere 
nin ku suk mwa gato An tom su nin ne. 

37 We, ye krom mo Yefun Allah bi sukdu subot 
Kristus sare do, "Bergan sor ete Ye gato Yefun tom 
do, bere An ma ne yo, bere An ma re; An yo eswa 
nam o nde. 

38 Wo Ji bi rus-i gato ben bi suk-i tepsu Ji mit, bere 
an onyar kem mo Ji anato an kem ndo; sarewo an ge 
dik yo do brek dari tak Ji it yo, bere Ji yo iwa ye ne 
nde." 

39 Sarewo men anato tepsu yé gato brek kadit Yefun 
Allah ete ges mo bot gesyos nde, wo men anato 
tepsu yé gato onyar kem pe mo Yefun Allah, ete kem 
ndo to kapyo mato kapyo. 

1 1 1 Men onyar kem mo suk yo, sane bi sukjimnut 

do, suk gato men bi sukjimnut kem mone, 
men jam do, sangge, bere suk ne bor mone t6, men 
jam ware. Kapre men yo me suk ne su men gro nde, 
men bi sukjimnut dik do, bere suk ne bor re. 

2Men bi amui onyar kem pe mo sukdu gato Yefun 
Allah ki ne anato Yefun Allah mit iwa an. 

3Men onyar kem mo Yefun Allah, sane anato men 
jam do, Yefun Allah ki sukdu sor ete suk mwa mo gu 
nim si bur ré ne sino dakai bor subot An bi sukdu-i 
ne mo re. Sane suk gato men me su men gro gato 
bor ré, ma kadit sukdu gato Yefun Allah ki ne sor re, 
Yefun Allah yo nai suk yi neya wa An ut suk mwa su 
ne yo mo nde, wo An ki sukdu sor re, ete suk mwa 
ne bor re. 

“Habel onyar kem mo Yefun Allah, sane anato 
Habel gwat suksom gato ndo wai kadit suk gato Kain 
gwat ma ne ete gre wa som Yefun su ne. Habel ben 
bi suk-i, an onyar kem mo Yefun, Sane anato Yefun 
Allah iwa suksom gato Habel gwat ma ne sor re, ete 
Yefun Allah nut mo Habel ne do, an sa, tep wa Yefun 

nai sok mo Yefun bi rus-i. Habel ne kwop re, sarewo 
sukdu subot suk gato an ben tepsu ye gato onyar 
kem mo Yefun Allah ne kem su men to anare. 

> Henokh onyar kem mo Yefun Allah, sane anato 
Henokh yo kwop nde, wo Yefun dakai gwat an it mu 
mo gu re. Ye yo ku an mukri mo nde, we Yefun dakai 
gwat an su gro mbau it mu mo gu re. Ye krom mo 
Yefun Allah bi sukdu do, Yefun yo gwat Henokh it mu 
mo gu nde to, Henokh sa, an ben an bi suk-i tepsu 
Yefun Allah mit sor. 

SYe gato yo onyar kem mo Yefun Allah nde tó yo, 
bere ye ne yo ku os wa ben suk tepsu Yefun Allah mit 
nde. We, ye gato ma mo Yefun Allah it yo, an onyar 
kem mo sukdu sare do, Yefun Allah ne sa, mó re, ete 
Yefun ben sukndo su ye gato meret An. 

7 Yenggras Nowak onyar kem mo suk gato Yefun 
Allah ki ne, sane anato Yefun Allah ki subot suk gato 
bere Yefun ben bor mo bur ré nai Nowak jam nyim 
wé re. Kapre Nowak yo me suk gato bere Yefun ben 
ne su an gro nde t6, Nowak onyar kem mo Yefun 
Allah. Nowak jammo suk gato Yefun ki ne, ete Nowak 
tem kapal sye. Ri ma an si an bi rus-i it mo kapal 
mit kadit syur syé. Sane Yefun Allah syo sukye nai 
nje mo bur ré su syur syé. Syur syé gu nje kwop 
Or, sarewo Nowak si bi rus-i kem ndo kadit syur ne. 
Nowak onyar kem mo suk gato Yefun ki ne, anato 
Yefun Allah nutbot do, Nowak sa, an tep wa Yefun 
nai an sok mo Yefun bi rus-i sor. 

8Yenggras Abraham onyar kem mo Yefun Allah, 
sane anato Yefun Allah do kendo Abraham ete syogat 
Abraham mu mo bur yi sa, Abraham mu sor, an jam 
nde pe gato an mu mone, wo an mu sor. Abraham 

mu mo bur yi gato Yefun tom su do, bere Yefun syo 
bur det mone nai Abraham re. 

? Abraham onyar kem mo Yefun, sane an mu kem 
mo bur gato Yefun tom su an do, bere Yefun syo 
bur det ne nai an mone to. An kem mone tepsu 
yemabe mo ye yi bi bur-i. Mo bur ne, Abraham nggo 
nu kemah wa an kem mo. Sane dom Isak si Yakub 
nggo nu kemah wa an we kem mo. Mone Yefun Allah 
tom su an we tepsu an we bi ai ne dom, sare do, 
bere Yefun syo bur det mone nai an we re. 

10 Abraham kem mo bur det ne sa, an onyar kem 
mo Yefun, we an es ndek wa kota gato Yefun Allah 
dakai fro ete nggo ne bor et. Kota ne bere bi pondasi 
nggi, ete kem to kapyo mato kapyo sor. 

11 Kapre Abraham ka yenggras rok si Sara nukwerit 
pe re, Abraham onyar kem mo suk gato Yefun Allah 
ki nai an ne, an yo nutbot an kaim nde, wo Abraham 
bi sukjimnut dik do, bere Yefun Allah benbot suk gato 
Yefun tom ne, sane anato kom mo rut sa, Sara ku pa 
wa Abraham it. 

12 Abraham yo ku pa nde tó, Abraham ka yenggras 
rok it, an yo nggi o nde, sarewo ri ma an bi wis-i ne 
mwa ye, ye yo nggiwa ne Abraham bi pa-i mwa ne 
sino or nde. Abraham bi wis-i mwa yé, tepsu bi mo 
gu re. Sane dom, an bi pa-i mwa wai o re, tepsu yen 
mo sem de. 

13 Yenggras bok gato men krombot more onyar kem 
mo suk gato Yefun ki sane sor, án yo ku tepsu Yefun 
tom ne nde tó, án kwop kadit re, wo án dakai jam 
do, ri ma, suk mwa ne bere bor mone tó. Yenggras 
bok ne yo me suk mwa ne sino su án gro nde, wo án 
bi sukjimnut sor ete kom mone re. An ki subot bur ré 
do, bur re yo tepsu an bi nat-i nde, an tepsu yemabe 

gato muya-muma, an tepsu yedamok gato bergan 
sor ete mu kadit bur re re. 

14 Ye gato ki bi sukdu-i sane, men jam rer do, an 
mit iwa meret bur yi yo o gato tepsu wa an kem mó, 
ete bere an kendo bur ne do, an dakai bi bur-i. 

15 Yenggras bok ne yo nutbot an bi bur det gato an 
ma kadit ne nde re, we an da bi os bok yo wa an satu 
mu me bur det gane ware, an misyar re. 

16 Sarewo an bi sukjimnut kem mo bur gato ndo wai 
ore, an bi sukjimnut kem mo bur mo gu nim ne sor. 
Yefun fro kota dik yo wa an kem mone mo re. Sane 
anato yenggras bok ne kendo Yefun Allah tepsu an bi 
yenggras gato jom an, Yefun Allah yo damen wa nde. 

17 Abraham onyar kem mo Yefun Allah, sane anato 
Abraham fro nggwa wa an gu an bi gan Isak, ete 
an gre wa som Yefun Allah su. Sugane Yefun Allah 
iwa me suk gato bere Abraham ben ne. Yefun Allah 
watbot sare do, "Bere Abraham jambot suk gato Ji 
syogat an ben ne, bado, nde, e?" anato Yefun syogat 
Abraham gwat an bi gan Isak mu gu, ete gre wa 
som Yefun Allah su. Abraham anato ye gato Yefun 
Allah tom su do, bere Abraham bi wis-i ne mwa 
yé. Abraham da jam suk gato Yefun Allah tom ne, 
sarewo Abraham fro nggwa wa gu an bi gan ge dik 
ne sor ete gre wa som Yefun su. 

18 Yefun Allah ki nai Abraham mé re, sare do, "Kadit 
Isak ré bere nan ku nan bi wis-i ne mwa sagato Ji 
tom su nan ne." 

12 Sane Abraham bi sukjimnut dik do, Yefun Allah 
sa, nggiwa sun an bi gan Isak satu kadit sukkwop o 
re. Sane Abraham yo nyuwa gwat pa ne gu kwop wa 
som Yefun su nde. Kom mo rut sa, kapre Abraham 
yo gu pa kwop nde re, ben sato Yefun Allah sun 

pa ne ete top satu nai Abraham tepsu Abraham bi 
sukjimnut ne o re. 

20 Isak onyar kem mo Yefun Allah, sane anato Isak 
ki sukdu su Yefun Allah subot Yakub si Esau subere 
Yefun ben sukndo su an we, bere kam sari ne ma an 
we ku suk gato ndo kadit Yefun. 

21 Yakub onyar kem mo Yefun Allah, sane anato 
Yakub yo kwop nde tó, Yakub ki sukdu su Yefun Allah 
subot an bi dat we, gato Yusuf bi pa we ne, subere 
Yefun ben sukndo su pa we ne, bere pa we ne ku suk 
gato ndo kadit Yefun su kam sari ne ma. Orete Yakub 
jom bi kwepu ós an ti saresa, an som Yefun mone. 

22 Yusuf onyar kem mo Yefun Allah, sane anato 
karowa Yusuf kwop rok, an ki sukdu subot kam sari 
ne ma do, bere ye Israel mu kadit bur Mesir. Orete 
an ki sukdu kwa dik yo o sare do, an tom su nje 
mone do, su kam sari ne ma, ye Israel do mu kadit 
bur Mesir it yo, ye Israel ne gwat an dini mukri ne mu 
kadit pe ne dom et. 

23 Musa bi yenggras onyar kem mo Yefun Allah, 
sane anato Musa bi im kem su Musa sa, Musa bi 
yenggras gurik Musa kadit ye Mesir ne sor kom mo 
aina gri. Musa bi yenggras me do pa kaim ne ndo, 
ete an we yo nyuwa ben suk wai mo yeraja mo bur 
Mesir bi sukdu-i nde. An we onyar kem mo Yefun 
Allah, sane an we yo jambot yeraja bi sukdu-i nde. 

24 Musa onyar kem mo Yefun Allah, sane anato 
Musa sye tepsu yenggras sa, an bariwa ye kendo an 
do, yeraja Mesir bi mam bi pa mo an. 

25 Musa iwa ku sukye sisu Yefun Allah bi rus-i kadit 
an simo os ibit gato ye Mesir ben nai yewis ye Israel 
ne nde. 

26 Musa nut do, ye kabor an gum mo sukndo gato 
an ben anato ndo wai kadit an ku suk mwa mo bur 
Mesir ne sino, we an bi sukjimnut kas ko kom mo os 
ndo gato kam sari ne ma bere Kristus kak ne. An bi 
sukjimnut kas ko kom mo sukndo gato bere an ku 
mo Yefun bi nat-i. 

27 Musa onyar kem mo suk gato Yefun Allah ki ne, 
sane anato an mu kadit bur Mesir. Musa da jam 
yeraja bere maskwa an mone, sarewo an yo nyuwa 
nde, an onyar kem mo Yefun Allah, sane an mu kadit 
sor. Musa werwa an mu sor, we kapre men yetu yo 
me Yefun Allah su men gro mo nde, Musa ben sato 
me Yefun Allah, anato an werwa an mu kadit bur 
Mesir re. 

28 Musa onyar kem mo Yefun Allah, sane anato 
Musa fro sukdu su nje wa konwa Kam Sye Waiket. 
Musa syogat ye Israel dar domba dé mo ye Israel bi 
nusyo de si nusyo napnim subere malaikat gato ma 
wa gu yé mwa ne sino bi pa doketke ne, yo gu pa mo 
nu ne nde, wo malaikat ne wai ket sor. 

22 Ye Israel onyar kem mo Yefun Allah, sane anato 
án sino nggiwa mubot sem gato gum do, 'Sem Er' 
ne miten tok mo deta ne tepsu ye mubot bur ka sá. 
Sarewo ye Mesir gato syun bot ye Israel waii mubot 
sem miten ne sa, sem nap sye ma ndom wairi wa án 
sane sor, án sino rap or re. 

30 Ye Israel onyar kem mo suk gato Yefun Allah ki 
ne, sane anato án mu ndin wairi wa kota Yerikho sor 
kom mo kam mufit rek, ete kota ne bi ros gato kem 
krat wairi wa kota ne dakai krut o re. 

31Rahab, nggon gato ben siri mwa, mom onyar 
brek kem mo Yefun Allah, sane anato mom kendo ye 
Israel bok yo gato ndarwa kota Yerikho ne ma kem 

mo mom bi nu-i. Mom ben sukndo su ye bok ne, sane 
anato ye Israel do ma gu nje gato bariwa jammo 
Yefun Allah mo kota ne sa, ye yo gu nggon ne nde re. 

32 Ji ki subot suk sato suma o ne? Ji ki sukdu subot 
yetu ge bok yo o gato onyar kem mo Yefun Allah 
sarewo bere sukdu ne syu ye re. Ji iwa ji ki sukdu 
subot nje sato Gideon e, Barak e, Simson e, Yefta e, 
Daud e, Samuel si yenabi bok neya, bere sukdu ne 
syu ndo nde. 

33 Ye bok ne onyar kem mo Yefun Allah, sane anato 
yé bok ne nggiwa nai yeraja bok yo bi bur det kadit 
yeraja ne re. Yé bok ne onyar kem mo Yefun Allah, 
sane anato án syo sukye nai ye gato ben sukibit ne 
sor, án ku suk gato Yefun Allah tom su án ne. Yé 
bok ne onyar kem mo Yefun Allah, sane anato Yefun 
Allah ben án nggiwa án ben suk sato ré: án nggiwa 
jom suge sye gato gum do singa ne syokwet krat. 

34 An nggiwa te bot gato ru nggi ne wé. Ye yo ku 
os wa gu an su nyom gato ot de we ne nde, wo an 
titi fro kadit re. An kaim rere, sarewo bergan an kaim 
nggi o re. Yé mwa gu yu yo, an sa nggi wai, an sa 
nggi wai kadit yewis yi neya bi yeko-i ne o re. 

35 Nggon ge bok yo onyar kem mo Yefun Allah, 
sane anato Yefun Allah sun nggon ge bok ne bi nje-i 
gato kwop ne kadit sukkwop o re. Yé bok yo o gato 
onyar kem mo Yefun, ye ben sukye nai ndo nde, wo 
yé bok ne bariwa ye sombok an wé, wo an iwa an 
kwop mone sor, subere Yefun Allah sun an satu, ete 
bere an kem ndo wai mone o re. 

36 Ye deyo o, ye kabor ete ye kwam. Deyo o, ye rai 
Su rantai ete ye sok mo sel. 

37 Deyo o, ye am su jok sor kwop, deyo o ye kum 
su gergaji mo mit toko o re, deyo o ye syek su nyom 

gato ot de we sor kwop. Deyo o muya-muma ete 
it san kadit domba si kambing da sor re. An yo ku 
suk nde, án ku sukye, ye ben sukibit nai án ket 
kwayo- kwayo ndo nde. 

38 Bur ré yo tep wa án kem mó o nde. Án 
muya-muma mo pe gato kwe yo kom mo nde sor. Án 
muya-muma mo banbo bok yo, án sem mo jokwak si 
bur wak mone re. 

39 An yé bok ne sino gato men krombot ne sa, án 
onyar kem mo Yefun Allah ete Yefun Allah bes án 
gum kok mo suk gato án ben ne, sarewo án yo ku 
suk mwa gato Yefun Allah tom su án nde tó. 

40 Án yo ku nde tó, we Yefun Allah fro os gato ndo 
wai wa men si án sino. Yefun Allah fro os subere án 
si men sino si Yefun kem ndo sino tepsu dik mo pe 
gato Yefun Allah fro ne. 

1 2 1 Sane yo, men jam sukdu mwa yé subot yé 

gato onyar kem mo Yefun Allah ne. Ye gato 
onyar kem mo Yefun Allah kam nyim ne, ye mwa ne 
ben sato an wairi wa men, an sokwa suk gato men 
ben wa Yefun Allah. Sane it yo, men bare suk gato 
kwawa men ben Yefun Allah bi suk-i we kadit men 
et. Men am sukibit gato ut mo men we kadit men et. 
Sane suk mwa gato Yefun Allah fro wa men ben ne, 
men ben sisu men mit dik si men onyar dik et, tepsu 
ye kas bitanding yu mo perlombaan, ye wergat ye 
nggwa sisu ye mit dik si ye onyar dik subere ye kas 
nggi mone sor kom mo pe gato or mo. 

2 Men ben men bi suk-i yo, men bi sukjimnut kas 
ri mu kem pe mo Yefun Yesus et, we Yefun Yesus 
anato kak os wa men onyar kem mo Yefun Allah. 
Yefun Yesus anato ós men onyar kem pe mo Yefun 
sane sane sor kom mo pe gato or mó. Yefun Yesus 

ku sukye mo kwesukwin, sarewo Yefun Yesus simo 
sor, An yo damen wa kwop mo kwesukwin ne nde. 
An misyar, we An kok mo kwesukwin sa, An nutbot 
sukye gato An ku mone nde, wo An nutbot do, kam 
sari ne ma, bere An mit at ndo nde mo os gato An 
kak wa men yetu ne o re. Su ré An kem tak Yefun 
Allah de syim ge, mone An si Yefun jom suk mwa ne 
sino. 

3 Men nutbot sukye gato Yefun Yesus ku ne sisu 
ndo et. Yé bok neya gato ben bi suk-i ibit ben sukye 
nai Yefun Yesus ndo nde. Sane, ye do ben sukye nai 
men it yo, men nutbot sukye ne teker eta sor men 
kaim rere su nde, men kwabom dek bot sukye ne 
dom nde, wo men simo sor sukye ne or wé kadit men 
sagato Kristus ben ne. 

“Ye da ben sukibit nai nin, ye duwer nin ket 
kwayo-kwayo mo re, wo nin yo werwa nin ti nggi sor 
ye gu nin dé sye sor nin kwop mone nde tó. 

> Sane dom nin mbrinket sukduno gato Yefun Allah 
ki subot sukye gato nin ku ne nde. Yefun Allah ki 
sukdu nai nin si men sino, ye gato tepsu An bi pa-i 
sare do, "Pa o, Yefun Allah gato gesyos do duno nin 
mo sukibit gato nin ben ne it yo, nin nutbot sisu ndo 
et. Yefun do ndantom nin mo sukibit gato nin ben ne 
it yo, nin nutbot sor nin kaim rere su nde, 

Swe sare, ye gato Yefun bi sukjimnut sye kas subot 
ne, bere Yefun duno an mo sukibit gato an ben ne, 
sane dom, ye gato Yefun nai tepsu Yefun bi pa, bere 
Yefun kwam mo sukibit gato pa ben ne." 

7 Sane men fro men nggwa wa men ku sukye tepsu 
sukduno kadit Yefun Allah et. Men nut do, Yefun 
Allah tepsu men bi yenggras anato An ben sato 

kwam men, we sare, yenggras bere kwam an bi pa 
mo sukibit gato pa ben ne, fe! 

8 Yenggras mwa ne sino kwam bi pa-i gato ben 
sukibit, sane Yefun Allah yo kwam men tepsu An 
dakai bi pa-i nde yo, men gare yo tepsu An bi pa gato 
sangge nde, wo men tepsu yenggras yi bi pa-i kone. 

?Men bi ai gato pe men mo bur ré mó re. Men bi ai 
ne da kwam men mo sukibit gato men ben ne, ete 
men bes men bi ai gum kok mone tó. Sane it yo, men 
bi Ai-i gato mo gu nim ne do kwam men yo, men wali 
bes An gum kok wai kadit men bi ai-i mo bur ré o et. 
Men jammo men bi Ai-i mo gu ne subere men kem 
ndo. 

10 Men bi ai-i mo bur ré duno men, bergan sor ete 
yenggras ne duno men tepsu os gato an dakai nut do 
ndo. Sarewo Yefun Allah duno men tepsu os gato ndo 
wa men, subere men ben men bi suk-i ndo petok sor, 
tepsu Yefun Allah ben ne, kwa gato ibit yo mo nde. 

11 Men bi yenggras duno men, ete kwam men yo, 
sugane men nut do, yenggras kwam men yo tepsu 
men mit nde, men kaim yo ete men bi sukjimnut 
waiyu ndo nde. Sane dom, Yefun Allah syo sukye nai 
men mo sukibit gato men ben ne yo, men yo iwa 
nde. Sarewo kom mo rut, men jammo sukduno gato 
yenggras kwam men mone sa, sukduno ne kak os 
ndo wa men, anato men ben men bi suk-i ndo tepsu 
Yefun Allah mit, men kem ndo, men kwabom dek bot 
suk yo mo nde. 

12 Yefun Allah kwam men subere 6s men muket os 
gato ndo, sane anato nin nutbot sisu ndo et. Nin ti 
nggi et. Nin nokwa sukye gato nin ku ne nde. 

13 Nin werwa nin ben nin bi suk-i ri-roi et, subere 
nin kak sukibit gato ut mo nin ne wé et. Sukibit ut mo 


Ibrani 12 960 


nin yo, nin tepsu ye gato gwes ut. Sane nin werwa 
nin gwes út krat tok o nde, wo nin ge kadit et. 

14 Sane dom nin werwa nin si ye mwa ne sino kem 
ndo su yu sor. Nin werwa nin ben nin bi suk-i ndo 
petok sor, nin ben suk yo gato ibit mo nde. Nin yo 
werwa ben nin bi suk-i ndo petok sane nde yo, bere 
nin yo ku Yefun nde. 

15 Nin mewa yu sawe nin deyo mu brek dari tak 
Yefun Allah gato ben bi suk-i ne ndo wai su men 
dakai yi. Nin mewa yu sawe nin deyo gwat os ¡bit wa 
nin. Tepsu sukjan gato bi ri mó, ete ri ne waii tok 
sukjan yi mwa neya, bere te re, nin mewa yu kadit 
ye gato gwat os ibit gane ma, sawe os ne ben sukye 
wa nin sino, ete kom mo rut ben nin ibit o re. 

16 Nin mewa yu subere nin ge dik yo ben siri su 
nggon daret nde. Nin mewa yu subere nin deyo 
misyar Yefun bi suk-i sato Esau ben ne nde. Esau yo 
nutbot Yefun Allah nde anato Esau so sugit mbem dik 
su an bi sukrok gato bere an ku tepsu pa ketke ne. 

17 Men jam do, ri ma, Esau mitwa nai an bi sukrok 
Kadit an bi ai, sarewo an bi ai bari re. Kapre Esau 
wergat su an gro rom, an wo gat an bi ai, subere an 
bi ai yo nutbot suk gato an ben nyim ne o nde, an bi 
ai bari re, sane an yo ku os o nde. 

18 Nin karowa Yefun Allah sa, nin yo ku sukye tepsu 
kam nyim yewis Israel ku ne nde. Ye Israel ne kom 
mo banbo Sinai sa, an me banbo ne su an gro, an me 
bot ru mone, nogi gwa an ndo nde, nowarek, nofuf 
kas, ndendu yut mone re. 

12 Mone an jam trompet ba sye, an jam ye yo ba 
sye wai o re. Ye Israel jam suk gato ba sye ne sa, an 
bariwa suk ne ba o, an wergat Yefun Allah subere 
suk ne ba gat an o nde, 

20 we an bariwa jam sukduno gato ba gat an, an yo 
nggi o nde it. An bariwa, we ye ba gat an sare do, 
"Yetu si bi suksi ge yo do ma yakos banbo ré it yo, yé 
am su jok sor kwop et." 

2! Suk bok ne sino gato ye Israel me ne, ben an nyu 
ndo nde, anato Musa ki do, "Ji nyu ji kaim kro ndo 
nde go!" 

22 Nin yo ku sukye tepsu ye Israel ku ne nde, wo 
ben sato nin mu kom mo banbo Sion it, nin mu kom 
mo Yefun Allah gato gesyos ne bi kota re. Kota ne 
anato tepsu Yerusalem be gato Yefun fro mo gu nim. 
Mone malaikat mwa yé ndo nde sum, malaikat mwa 
ne wi, malaikat ambre mo sukndo gato Yefun Allah 
ben ne. Ben sato nin mu kom mo pe gato malaikat 
mwa kem mone re. 

23 Ben sato nin mu kom mone, nin si yé mwa gato 
onyar kem mo Yefun Yesus sum sino, nin si yé mwa 
ne sino mit at wa. Yefun Allah nai yé mwa ne tepsu 
An bi pa doketke. Pa doketke ne ku an bi Ai bi sukrok 
si suk mwa ne sino. Sane Yefun Allah nai nin si yé 
mwa ne sok mo An bi rus-i. Yefun krom an gum mo 
gu re. Mone nin ku Yefun Allah gato ndobot men 
yetu sino. Mone nin ku yé mwa gato ben bi suk-i 
ri-roi tepsu Yefun mit ne dom. Yé mwa ne kwop suga 
nyim, orete Yefun Allah ben an ndo wai o re, kwa dik 
yo gato gwet yo mo nde. 

24 Mone nin ku Yefun Yesus gato dé sye wa kak 
os be tepsu yegweswai wa men yetu. Yefun Yesus 
dé-i ne sa, ben sato ye dar mo nin mo sukibit gato 
nin ben ne subere tot sukibit ne or wé kadit nin re. 
Yefun Yesus dé-i gato sye wa kak os gato be ne sa, 
bi sukdu-i gato Yefun Allah tom su men ndo wai kadit 
sukdu subot Habel dé-i ne o re. Sane nin yo ku sukye 

tepsu ye Israel nde, wo ben sato nin ku suk mwa 
gato ndo mo gu ne it. 

25 Sane yo, men mewa men nggwa subere men yo 
bariwa jammo sukdu gato Yefun Allah ki ne nde. Yé 
gato bariwa jammo Yefun Allah bi sukdu gato ye ki 
mo banbo Sinai ne sa, yé ne yo ku os wa titi kadit 
sukye gato Yefun Allah fro ne nde. Sane dom, men 
ré do bariwa jammo sukdu gato Yefun gato gum kok 
mo gu ki ne ma it yo, bere sa u ne? Bere men yo ku 
os nde go! 

26 Tomgato Yefun Allah ki sukdu mo banbo Sinai sa, 
sukdu ne ben bur ré rek ram sor re. Sarewo su ré, 
An tom do, "Wam dik yo o, bere Ji ki sukdu yo, bere 
sukdu ne ben bur ré rek ram sor nde, wo gu nim ne 
ram dom et." 

27 Yefun Allah ki mone do, "wam dik yo o," sane 
men jam do, suk mwa mo bur ré si gu nim ne sino 
gato Yefun ut ré bere ram kom mo iwedewe. Suk 
mwa mo bur ré gato yo kem krat nde yo, bere Yefun 
nai wé re, subere suk mwa gato kem krat sor ete 
kem. 

28 Sane, men ki ndo mo Yefun Allah et, we An nai 
men gum sok mo nat gato An jom, gato kem krat ne 
it. Sane men ki ndo mo Yefun Allah, men som An 
et. Men bes An gum kok, men jammo An, sagato An 
dakai iwa men ben ne sor, 

22 we men yo jammo An nde yo, bere Yefun Allah 
gato jom men ne anato tepsu bot sye gato git men. 
1 3 1 Men ben sukndo su yu petok sor tepsu men 

yedik et. 

2 Men me yemabe gato men jam nde yo, men 
kendo ye ne ma si men git sugit sino mo men bi nu-i 
et, men bariwa ye ne nde, we yé bok yo da kendo 

yemabe ma si an git sane mo re, wo yemabe ge yo, 
yetu nde, wo yemabe ge bok ne malaikat, sane ye ne 
da si malaikat git sino, sarewo an jam nde re. 

3 Men napawa ye gato mo sel mit, men bi sukjimnut 
kas subot an. Men bi sukjimnut subot ye ne do, ben 
sato men si án kem mo sel mit ne sino, sane men 
kwabom dek bot án ndo nde. Sane dom, men nutbot 
yé gato ye ben sukibit nai ket kwayo-kwayo. Men 
nutbot yé ne do, ben sato men si yé ne ku sukye 
sino, sane men kwabom dek bot án ndo nde. 

“Yetu ge we kra yu it yo, suk ne ndo wai, sane men 
sino mewa sukra sisu ndo sor. Yebris si bi nggon bi 
nggwa nai yu sor re. Yebris si bi nggon ne bi nggwa 
nai ye yi yo dom nde, we ye ben suk siri sane it yo, 
bere Yefun Allah syo sukye nai ye ne. Sane dom, 
bere Yefun Allah syo sukye nai yé mwa ne sino gato 
ben siri. 

> Men gro sye wa sugum nde, sawe bere men gum 
kwerut wa sugum or re. Suk sane yo 6s men nde, 
wo sa ndo sa, suk gato men ku ne, men nut do, tep 
mone it, we Yefun Allah dakai sisu men petok sor, 
tepsu An ki do, "Ji yo misyar nin nde, Ji yo mu kadit 
nin nde." 

6 Sane men mit kem pe mo sukdu sare do, "Yefun 
Allah gato gesyos ne anato sisu ji, sane ji yo nyuwa 
suk daret nde. Yetu nggiwa ben sukye teker sato 
suma nai ji ne? Ji yo nyu nde." 

7 Men napawa men bi yekwesu bok yo gato ki Yefun 
Allah bi sukdu nai men jam. Suk gato men bi yekwesu 
ben mo bur ré sor kom mo kam gato an kwop su ne, 
men nutbot sisu ndo et. Men nutbot suk mwa gato 
an ben ne, an tepsu ye gato onyar kem mo Yefun. An 
nut do, suk gato Yefun Allah ki ne sangge anato an 

jammo Yefun Allah. Sane men wali benbot suk gato 
an ben ne dom et. 

8 Kadit kam nyim, su re, sor kom mo kapyo mato 
kapyo, Yesus Kristus ben An bi suk-i ne tepsu yu sor, 
An ben An bi suk-i tara mo nde. 

? Sane men jammo sukdu daret gato tara kadit 
Yefun Yesus bi sukdu-i ne nde, sawe sukdu ne gwat 
men mu mo os siri kadit Yefun bi os-i. Sa ndo sa, men 
nutbot sukndo gato Yefun Allah ben su men dakai yi 
sor. Sane bere men bi sukjimnut nggi, wo sukduno 
daret subot sugit e neya bere yo ós men nde. Ye gato 
simo sukdu ne yo kom mo pe yo dom nde. 

10 Yesu gato ben suk mo Yefun Allah bi nu suga 
nyim tuya, án simo sukduno subot sugit mone anato 
an yo git nde. Sane dom ye gato simo os nyim ne bi 
sukduno-i bere yo ku os wa an sok mo Yefun Allah bi 
rus-i tepsu os be gato Yesus Kristus kak wa men ne 
nde. 

11 Tahun dik, wam dik yekwesu gato gum kok wai 
mo Yefun Allah bi nu gwat suge dé mu sok mo 
gumwak fo mo Yefun Allah bi nu mit wa tot sukibit 
gato ye Israel ben ne, sarewo suge kaim ne ye gre 
ko mo nden kadit pe gato yé mwa kem mone. 

12 Sane anato Yefun Yesus dom kwop mo kota de 
nden, wo An dakai dé ne, ben sato An gwat sok mo 
gumwak fo mo Yefun Allah bi nu mo gu nim ne. Mone 
Kristus dé sye wa tot sukibit gato men yetu ben ne 
or wé kadit men, subere men tep wa sok mo Yefun 
Allah bi rus-i re. 

13 Sane it yo, men mu kadit os nyim ete men ut mo 
os be gato Kristus kak ne et. Men ut mo An yo, men 
si An sino ku sukye ket kwayo-kwayo mone. 

14 Men si An sino, we mo bur ré men yo ku kota 
gato men kem gesyos to kapyo mato kapyo yo mo 
nde, wo men sisu An sa, tepsu men werwa men mu 
kom mo kota gato gesyos ne, men eswa kota ne bor 
tó. 

15 Yefun Yesus kak os wa men sane it yo, men un 
Yefun Allah mone petok sor. Tepsu suga nyim ne, 
ye gwat suge ma wa som Yefun Allah su ne, su ré 
men bes Yefun Allah gum kok, men un Yefun gum su 
sukdu gato men ki nai An ne sor. Sane su ré men yo 
gwat suge ma wa men som Yefun Allah su o nde, wo 
men ki sukdu gato ndo wa som An su ne sor. 

16 Men werwa men ben sukndo su yu et, men 
mbrinket nde. Men ós yu mo suk gato men ben ne 
et, men mbrinket nde. Men ben sukndo su yu, men 
6s yu anato tepsu men gwat suksom wa men som 
Yefun Allah su it anane, bere Yefun Allah iwa re. 

17 Men jammo men bi yekwesu mo nu ari et. Yefun 
bes yekwesu mone, sane suk gato an ki ne men 
benbot sor. Yekwesu mewa men ete bere Yefun Allah 
ndo an subot suk gato an ben su men ne, sane men 
jammo an bi sukdu-i et. Men jammo an bi sukdu-i yo, 
bere an ben suk su an mit at wa. Wo men yo jammo 
an bi sukdu-i ne nde yo, bere an nutbot ndo nde. 
Men bariwa an bi sukdu-i ne yo, yo 6s men dom nde. 

18 Nin ki suk su Yefun wa men yé gato krom surat 
ré petok sor. Men dakai bi sukjimnut mo men mit ne 
sa, ndo sor, kwa gato ibit mo nde, we mo suk mwa 
gato men ben ne, men iwa men ben men bi suk-i ne 
ri-roi sor. 

19 Ji dakai ndek mo nin do, nin ki suk su Yefun nggi 
wai o wa ji, subere yo nam nde ge, Yefun Allah kak 
os yo wa ji satu ba ku nin mone kekro et. 

20 Yefun Yesus kwop, An dé sye anato An kak os 
be gato gesyos, os be ne kem su men kadit kam ne 
sor to kapyo mato kapyo. Sane Yefun Allah sun men 
bi Yekwesu Yesus Kristus satu kadit sukkwop, ete 
An bes Yesus Kristus gum kok wai wa mewa men yé 
gato sibot os be ne. Kristus mewa men tepsu yetu 
mewa bi suksi sato domba ne sisu ndo. 

21 Yefun Allah ós men kem ndo ete fro men su 
sukndo mwa gato men mitmo ne subere men nggiwa 
ben suk tepsu An mit. Yesus Kristus kak os wa men 
it, sane Yefun Allah ete ben suk mo men mit tepsu pe 
gato An imo ne. Men bes Kristus gum kok sane sor to 
kapyo mato kapyo. Sangge. 

22 Ji bi surat ré, ji yo krom syu teker nde, sane ji 
kiwa nin nutbot ji bi sukduno mwa ré sisu ndo et. 

23 Su ré, ji iwa nin jam do, men bi nji gato gum do 
Timotius, ye syesyar an kadit sel it. An do ma ku ji 
more it yo, bere ji si an, men ka we ba ku nin mone. 

24 Nin ku nin bi yekwesu si Yefun Allah bi rus-i gato 
kem mone sino yo, nin ki do, men ki ndo mo an sino. 
Yefun bi rus-i gato kem mo bur Italia ki ndo mo nin 
dom. 

25 Yefun ete mewa nin sino mone sor. 


Yakobus 


1 Ji gato gum do Yakobus, ji ben suk wa Yefun 

Allah si men bi Yekwesu Yesus Kristus. Ji anato 
krom surat re wa nin ye gato sok mo Yefun Allah bi 
rus-i mo bur ré or sino. Ndo mo nin sino. 

2Ji bi nji, ji bi nyanggon, kapre men ku sukye ket 
kwayo-kwayo, men nut mo men mit do, suk ne ndo 
wa men sor, 

3 we men jam do, yé ben sukye nai men mo gato 
men onyar kem mo Yefun Yesus sa, men yo misyar 
Yefun mone nde, wo men nggiwa men jom An bi 
sukdu ne krat petok sor, men ó mó it. 

“Men mewa men nggwa mo sukye mwa gato men 
ku ne, subere men nggiwa men jom Yefun bi sukdu 
ne krat mo sukye mwa ne sino sor, kwa gato gwet yo 
mo nde, bere men yo ye mo suk yo o nde. 

> Nin yé gato jam suk yo ri nde tó, nin ndek mo 
Yefun Allah subere An kak nin bi sukjimnut et. Sane 
bere Yefun kak nin bi sukjimnut re. Yefun Allah yo 
nutbot sukibit gato men ben ne nde, wo An iwa An 
dakai ben sukndo su men sor, subere men jam suk. 

6 Wo ye to ndekwa Yefun kak an bi sukjimnut it yo, 
an ndek sisu an mit dik si an onyar dik et. An ndek 
su sukjimnut mwa nde, we ye to ndek su sukjimnut 
mwa ne tepsu sem nap gato nobu ti mé, ete kas 
muya-muma, an yo kom mo pe yo nde, wo an waiyu 
mone sor. 

7 Ye gato bi sukjimnut mwa mo suk gato an ndek 
mo Yefun ne, an bi sukjimnut mo suk dik yo pe mo 
nde. An ben an bi suk-i kas muya-muma daret sor. 

Sane an nut do, Yefun iwa syo suk yo nai an yo, bere 
siri re. Bere an yo ku suk kadit Yefun Allah nde. 

8(1:7) 

?Ye gato onyar kem mo Kristus, gato gum wok mo 
bur re, Yefun Allah bes an gum kok mo Yefun Allah 
bi de-i, sane an mit at wa et. Kapre an yewa suk, an 
mit at wa sor. 

10 Sane dom ye gato onyar kem mo Kristus, dogato 
ku suk mwa yo, Yefun Allah yo bes an gum kok teker 
sato yetu bes nde yo, an mit at wa sor, we kom mo 
rut sa, ye gato ku suk mwa ne, bere kwop wé kadit 
bur ré tepsu es ú gu ete mbok ges or wé kadit es ne. 

11 Kam it, ete kam gat yó, kam gat es u ne mbrai 
ete i-u ne ges re. Sane dom, ye gato ku suk mwa, an 
werwa sum suk mwa wa an dakai mo bur ré saresa, 
an dakai kwop su mit wé kadit bur ré re. 

12 Ye to ku sukye, ete an yo misyar Yefun Allah nde, 
wo an jom Yefun Allah bi sukdu-i ne krat sor, bere 
an mit at wa, we án jam do, sukye ne or kadit an yo, 
bere Yefun Allah syo suk gato ndo nai an mone, bere 
Yefun 6s an kem ndo tepsu Yefun Allah tom su ye 
gato bi sukjimnut sye kas subot Yefun Allah ne. 

13Suk yo do ma tik men mit wa ben men ges mo 
os ibit it yo, men ki do, "Yefun Allah anato ben suk 
ne ma tik men mit," sane bere siri re, we Yefun Allah 
yo meret os wa tik yetu mit wa men ges mo os ibit 
yo mo nde. Sane dom, suk yo ku os wa ma tik Yefun 
Allah ges mo os ibit dom nde. 

14Wo men yetu dakai bi sukjimnut ibit anato tik 
men mit wa men ges mo os ibit. Sukjimnut ¡bit ne 
gwat men mu ges mo os siri re. 

15 Sukjimnut ibit ne ben men mit iwa ben sukibit, 
orete men simo. Men simo, orete men ges mo os ibit 

it anane. Sukibit ne ben kidar men sane sor, men ben 
sukibit ne gat anato kom mo rut sa, men ges mo bot 
gesyos re. 

16 Ji bi nji, ji bi nyanggon gato ji jimnotku, men 
mewa men nggwa subere ye ben kidar men nde. 

17 Suk mwa gato men ku kadit Yefun Allah ne ndo 
sino, suk gato ibit yo mo nde. Yefun Allah syo suk 
mwa ne nai men. Yefun Allah ne ut suk gato rer mo 
gu nim ne sato aina e, kam e bi e ne, sarewo Yefun 
Allah dakai yo win nggwa nde, suk mwa gato An 
ben kamdik-kamdik An ben tepsu yu sor, An yo gwat 
ndendu bi os-i nde. 

18 Yefun Allah dakai iwa ki bi sukdu gato sangge ne 
ma kak os wa men subere men tepsu An bi pá-i. An 
kak os wa men subere men kem mo nat gato ndo 
kok wai kadit suk mwa gato An ut ne sino re. 

19 Ji bi nji, ji bi nyanggon gato ji jimnotku, nin 
jammo sukdu gato ji krom ré sisu ndo et. Sukdu gato 
ye yi ki ne yo, men nutbot kekro et. Wo men ki men 
bi sukdu-i nde tó, men nutbot pare sisu ndo, orete 
men ki. Men maskwa kekro nde, 

20 we, sukmaskwa yo ós men ben sukndo tepsu 
Yefun Allah mit nde. 

21 Sane it yo, men bare sukibit mwa gato men ben 
ne wé. Sukdu gato Yefun Allah grem mo men mit si 
men onyar ne, men kak men mit wa, ete men jammo 
sukdu ne et, we sukdu ne kak os wa men subere 
men kem ndo to kapyo mato kapyo. 

22 Men syaretwa Yefun Allah bi sukdu sor nde, wo 
men benbot dom. Men jam Yefun Allah bi sukdu, ete 
men yo benbot nde, orete men nut do bere Yefun 
Allah nai men kadit bot gesyos it yo, men kidar men 
dakai it anane. 

23 Ye gato jam Yefun Allah bi sukdu, sarewo yo 
benbot nde anato tepsu ye gato me an gen mo 
cermin. 

24 An sokme an gen mo cermin, orete an mu re. An 
mbrinket an gen gado an me ne. Ye ne me an gen, 
wo an yo ben suk yo subot suk gato an me ne nde. 

25 Sarewo ye gato watbot Yefun Allah bi sukdu ne 
petok sor, ete an yo mbrinket nde, wo an benbot it 
yo, bere Yefun ben sukndo su an mo suk gato an 
ben ne sor. Yefun bi sukdu ne ndo wai o re, kwa 
gato gwet mo nde. Sukdu ne nggiwa sombok men 
wé kadit sukibit mwa gato jom men ne. Sane men 
werwa men benbot sukdu ne yo, bere Yefun ben 
sukndo su men mone re. 

26 Ye to nut do, an sa, benbot Yefun Allah bi sukdu 
mwa ne sino, sarewo an yo mewa an syokwet nde, 
wo an ki an bi sukdu-i ibit it yo, tepsu an kidar an 
dakai it anane. Suk gato an ben wa Yefun Allah ne, 
yo 6s an nde. 

27 Suk gato an ben wa Yefun, gato men bi Ai, Yefun 
Allah nut do, ndo wai o re anato suk sato ré, an 
mewa pa ti si nggonna gato ku sukye. An mewa 
nggwa kadit sukibit mwa mo bur ré dom. An do ben 
suk sane it yo, an ben an bi suk-i ndo wai anane, kwa 
yo gato ibit mo nde. 

2 1Ji bi nji, ji bi nyanggon, nin onyar kem mo men 

bi Yekwesu Yesus Kristus gato gum kok sye wai o 
re. Sane nin ben suk su yetu mwa ne sino tepsu yu 
et, nin bes deyo gum kok wai kadit deyo daret nde, 
wo nin ben suk su yé mwa ne sino tepsu yu et. 

2 Ji gwat sukamno wa nin sare do, sato yetu ge dik 
yo gato ku suk mwa ma si nin sum sino mo nu ari, 
ete an it cincin emas si san gato ndo ne. Or o yetu ge 

dik yo o gato yewa suk waii ma si nin sum mone o. 
Ye ne, an bi san ibit, san ne toko mo an da. 

3 Orete ye gato it san gato ndo ne, nin ben sukndo 
wai su ne, ete nin ki nai an do, "Yenggras, nan ma 
nan kem mo kursi gato ndo re et." Sarewo nin ki 
nai ye gato yewa suk do, "Nan ti mo neya sor re," 
ondeyo nin ki do, "Nan kem mone bur et." 

#Nin ben suk ne ndo anane bado? Nde re, nin yo bi 
sukjimnut ndo kas subot ye we ne tepsu yu nde. Nin 
me ye we ne, ete nin nai sukjimnut mone do, dik yo 
sa, nin ben sukndo su, wo dik yo nin misyar sor re. 
Nin bi sukjimnut ibit anato nin wat ye we ne kadit yu, 
ete nin ben suk su an we tara kadit yu mone. 

> Ji bi nji, ji bi nyanggon gato ji jimnotku, nin jammo 
suk gato ji krom ré sisu ndo et, Yefun Allah bes ye 
gato yewa suk mo bur ré subere an bi sukjimnut kem 
pe mo Yefun nggi wai kadit ye gato bi suk mwa mo 
bur ré. Sane dom, Yefun nai ye gato yewa suk ne sok 
mo Yefun Allah bi rus-i tepsu Yefun Allah tom su ye 
gato bi sukjimnut sye kas subot An ne. 

6 Sarewo nin ben sukibit su ye gato yewa suk wa 
suma ne? Yé gato yewa suk ne ben sukibit nai nin yo 
mo nde, wo yé gato bi suk mwa ne anato ben sukye 
nai nin, ete yé ne werwa nai nin bi suk kadit nin ne 
fe! Yé gato bi suk mwa ne anato but nin ete gwat nin 
mu mo yesukmise subere yepasye ben sukye nai nin 
dom. 

7 Yé gato bi suk mwa anato kiket nin bi Ai, Yefun 
Allah gum gato kok ne. Yé gato bi suk mwa anato 
kiket Yefun Allah gato nai nin sok mo An bi rus-i. 
Sane nin ben sukndo su ye gato bi suk mwa ne wai 
kadit ye gato yewa suk ne wa suma ne? 

8 Nin iwa nin benbot sukdu gato sangge it yo, nin 
benbot Yefun Allah bi sukdu gato Yefun Allah kiwa An 
bi rus-i ben ne, sare do, "Men bi sukjimnut sye kas 
subot ye yi tepsu men bi sukjimnut sye kas subot 
men dakai et." 

?Sarewo nin me ye bok yo, ete nin bi sukjimnut sye 
kas subot ye bok ne tara kadit yu mo suk gato nin 
me mo an ne it yo, nin ben sukibit it anane. Nin ben 
suk siri kadit Yefun Allah bi sukduno-i anane. 

10 Ye gato ben bi suk-i siri kadit Yefun Allah bi 
sukduno kwa dik yo sor re it yo, an gum ibit mone it, 
bere an ku sukye tepsu ye gato ben bi suk-i siri kadit 
sukduno mwa ne sino re. 

11 We Yefun Allah gato ki do, "Nin ben siri daret 
nde," An ki o do, "Nin gu ye yi kwop nde." Sane 
kapre nin yo ben siri su nggon nde, wo nin gu yetu 
ge dik yo kwop it yo, nin gum ibit mone it. 

12 Sane suk gato nin ben e, suk gato nin ki e ne 
sino yo, nin nutbot sisu ndo et, we kam sari ne ma 
bere Yefun Allah ndobot nin do, nin benbot An bi 
sukduno bado, nde e? Yefun Allah bi sukduno-i ne 
anato nggiwa sombok nin wé kadit sukibit mwa gato 
jom nin ne re, sane nin ben nin bi suk-i tepsu ye gato 
bere Yefun ndobot tepsu An bi sukduno-i ne. 

13 Sane nin nutbot suk mwa gato nin ben sisu ndo 
et, we tepsu bi kam gato bere Yefun ndobot men 
yetu mo suk gato men ben ne, men yé gato bariwa 
ben sukndo su ye yi gato ben sukibit su men ne, bere 
Yefun waii bariwa ben sukndo su men re. Sarewo 
men ben sukndo su ye yi anato ndo wai kadit men 
syo sukye satu nai nje mo sukibit gato yé ne ben ne. 

1431 bi nji, ji bi nyanggon, yetu ge dik yo ki do, "Ji 
onyar kem mo Yefun re," sarewo an yo benbot suk 

gato Yefun ki ne nde yo, bere ós an sa u ne? An 
dakai ki su an syokwet do, an onyar kem mo Yefun 
sane sor re, bere an gum sok mo Yefun Allah bi rus-i, 
ete kem ndo to kapyo mato kapyo bado? Mo nde. 

15 Sato kamdik-kamdik men bi nji, men bi nyanggon 
deyo yewa san si sugit, 

16 ete men ki nai an do, "Yefun ete mewa nan sor. 
Yefun ete 6s nan ku san kam wa nan it. Yefun ete syo 
sugit wa nan git sor." Men ki su men syokwet sane 
Sor re, wo men yo 6s an su suk gato an yé mone nde 
yo, bere sa u ne? 

17 Sane men ki do, men onyar kem mo Yefun, 
sarewo men yo ben suk gato Yefun ki ne nde yo, 
bere yo 6s ye yo mo nde. Men syokwet wik sor re, 
wo suk yo mo nde. 

18 Sato ye deyo ki do, "Yetu deyo onyar kem mo 
Yefun Yesus anato an kem gesyos. Sarewo yetu deyo 
o benbot suk gato Yefun ki ne anato an kem gesyos." 
Wo ji ki sare do, "Ye gato ki do, an gato onyar kem 
mo Yefun, sarewo an yo benbot suk gato Yefun ki ne 
nde, nin kadum ye ga sane nai ji me et. Sane bere 
ji waii kadum suk gato ji ben tepsu Yefun ki ne, ete 
mone yé jam do, ji onyar kem mo Yefun it." 

12 Nin onyar kem mo sukdu do, Yefun Allah ne ka 
dik sor re, bado? Sangge! Sarewo yerom e, aboksye 
e, semda e ne sino onyar kem mo sukdu ne dom, ete 
an sino tetet mone, an nyuwa Yefun Allah ndo nde. 

20 Nin gare jam suk nde go! Te, ji ben sa u subere 
nin jammo sukdu ré ne? Ye gato ki do, an onyar kem 
mo Yefun Allah yi sor re, wo an yo ben suk gato 
Yefun ki ne nde yo, suk gato an ki ne yo 6s an nde. 
An onyar kem mo Yefun sisu sangge anane nde. 

21 Men jam sukdu subot men bi amui gato gum do 
Abraham. An fro an bi gan Isak mo bot kot gato ye 
gre suge mó wa an som Yefun Allah su. An onyar 
kem mo Yefun, an benbot suk gato Yefun ki ne anato 
an fro Isak mone. Sane anato Yefun Allah nut mo 
Abraham do, an sa, tep wa Yefun nai an gum sok mo 
Yefun bi rus-i mone. 

22 Men me mone do, Abraham onyar kem mo Yefun 
Allah anato an ben suk gato Yefun ki ne. Suk we ne 
kas sino. Sane men jam kadit suk gato Abraham ben 
ne, sangge, Abraham onyar kem mo Yefun, kwa yo 
gwet mo nde. 

23 Suk gato Abraham ben ne, an ben tepsu Yefun 
Allah bi sukdu kwa dik yo gato duwe do, "Abraham 
onyar kem mo sukdu gato Yefun Allah ki nai an, sane 
anato Yefun Allah nut mo Abraham do, an sa, tep wa 
sok mo Yefun Allah bi rus-i it." Sane Yefun Allah ki 
do, An bi yesyim mo Abraham. 

24 Sane, su ré men jam rer do, Yefun Allah nai nje 
sok mo An bi rus-i mo gato ye ne onyar kem mo 
Yefun yi sor nde, wo Yefun me mo suk gato ye ne 
ben dom et. 

25 Sane dom, men jam sukdu subot nggon dik yo 
gato ben siri mwa. Mom gum do Rahab. Mom os ye 
Israel ge bok yo gato ma ndarwa kota gato Rahab 
kem mone. Rahab kendo yé bok ne ma sem mo 
mom bi nu, orete mom syogat yé bok ne titi ket os yi 
kadit ye gato ma wa gu yé bok ne. Rahab ben suk 
ne anato Yefun nut mo Rahab do, mom sa, tep wa 
Yefun nai mom gum sok mo Yefun bi rus-i mone. 

26 Yetu gato kaim mó, sarewo an gen mu kadit it 
yo, an yo mbau o nde, ye ne kwop it anane. Sane 
dom, men ki do, men onyar kem mo Yefun Allah, 


Yakobus 3 975 


sarewo men yo ben suk gato Yefun ki ne nde yo, men 
tepsu yetu gato kwop, men onyar kem mo Yefun sisu 
sangge anane nde. 
131 bi nji, ji bi nyanggon, nin iwa nin ben suk 
tepsu yeguru nde, we nin jam do, men yé gato 
tepsu yeguru bere Yefun Allah ndobot an wai kadit 
ye yi neya. 

2 Men sino ben sukibit ket kwayo-kwayo mó, wo ye 
gato mewa an syokwet, ete ki sukdu gato ibit mo 
nde yo, ye ne ben suk mwa ne ndo sino, an ye gato 
mewa an nggwa sisu ndo. 

3 Men nut subot suge gato gum do kuda et. Men do 
bok sukwokgan mo kuda syokwet, ete men tik su 
jamtu it yo, bere kuda kaim ne sino brek mu mo pe 
gato men iwa men mu mone, kuda ne jammo men 
ne. 

“Men nut subot kapal dom et. Kapre kapal ne sye 
ete nobu krat ti mó ete gwat mu, kapal sye bi kemudi 
gato wokgan yi ne gwat kapal mu mo pe gato ye 
gato jowa kemudi ne iwa mu mone. 

> Sane dom, men syokwet ne sukwokgan yi mo men 
kaim, sarewo sukwokgan ne ki bi sukdu-i gato men 
bes men nggwa kok su ne. Sane dom, men nut subot 
bot wokgan et. Bot gato git nden sye ne or ma kadit 
bot wokgan yi. 

6 Men syokwet dom tepsu bot. Mo men kaim ne, 
men syokwet anato i-ke mo sukibit gato men ben ne. 
Tepsu bot wokgan bere git nden sye or, men syokwet 
dom ben men ibit or re. Men syokwet anato tepsu 
bot gato ma kadit bot gesyos, sane men syokwet ben 
suk mwa gato men ben ne ibit. 

7 Men yetu sa, tan suge wis mwa ne sino. Men tan 
suge krok gato muket bur sato nok e ne; men tan 

suge gato ok sato ndam e ne; men tan suge gato rut 
su on bet sato kwis e ne; men tan suge mo syur si 
sem sato boge e ne sino mo re. 

8 Men yetu da tan suge mwa, sarewo yetu gato 
nggiwa tan an syokwet yo mo nde. Men mewa men 
syokwet kadit men ki sukibit, bere yé teker wa men. 
Men syokwet ne bi ri mwa mó sato kwis gato jau men 
yetu ete men kwop su re. 

2 Men un men bi Ai, Yefun Allah gato men bi 
Yekwesu ne su men syokwet, sarewo men dufo mo 
yetu gato Yefun ut tepsu Yefun dakai ne. Men dufo 
mo yetu gum ibit su men syokwet ne dom re. 

10 Kadit men syokwet dik ne men un Yefun si men 
kabor ye yi sino. Ji bi nji, ji bi nyanggon, men un si 
kabor nje sino su men syokwet sane nde. 

11 Syur gato ndo si syur gato ibit yo syesyar kadit 
syur gro dik nde re. 

12 Ji bi nji, ji bi nyanggon, kwe mbrus yo syesyar 
wai bo-i nde. Wai yo syesyar fot bo-i nde re. Sane 
dom syur gro gato ibit yo syesyar syur gato ndo yo 
mo nde. Sane men un si men kabor nje sino su men 
syokwet nde. 

13 Mo men ré, te je u anato jam suk mwa ne? Jeu 
anato bi sukjimnut ko ne? Ye gato bi sukjimnut ko 
ete jam suk mwa mó it yo, an ben an bi suk-i ne ndo 
sor. An nutbot sukndo gato an ben ne sisu ndo, an 
bes an nggwa kok su nde. Sane bere ye jam do, 
sangge, an jam suk mwa re. 

14 Wo ye gato ki do an jam suk mwa, ete an on sa 
ket ye yi mo suk mwa gato ye ne ku wai kadit an, si 
an on sa ket ye yo gato gum yepasye, we an iwa an 
gum yepasye dom et, suk gato an ben ne siri kadit 

Yefun Allah bi sukduno gato sangge ne, sane an mit 
at mo suk mwa gato an jam ne nde. 

15 Suk mwa gato an jam ne yo ma kadit Yefun Allah 
nde, wo sukjimnut ne ma kadit bur re bi suk-i, kadit 
an dakai bi sukjimnut-i, kadit biris bi yekwesu bi 
sukjimnut-i ne re. 

16 Ye nutbot ye dakai sor re, ete ye on sa ket ye yi 
mo suk mwa gato ye yi ku wai kadit an ne yo, bere 
ye ben sukdaret, bere sukibit mwa ne sino bor mone. 

17 Sarewo ye gato Yefun Allah kak bi sukjimnut ko 
wa jam suk mwa ne bere ben bi suk-i sare do, kwa 
gato sye wai anato an ben an bi suk-i ndo petok sor, 
kwa gato ibit yo mo nde. Sane dom, an werwa subere 
an si ye yi kem ndo su yu sino, an ben an bi suk-i 
njep, an nutbot ye yi bi sukdu-i, an dakai jimnotku 
ye yi sye wai o re, an ben suk mwa ne ndo sino bor 
mone, an ben an bi suk-i su yé mwa ne tepsu yu, an 
ben suk tepsu suk gato an ki ne. 

18 An ben an bi suk-i tepsu yegweswai gato iwa yetu 
mwa ne kem ndo su yu. Tepsu ye jan sukjan gro ete 
bere sugit bor mone, an werwa os yetu kem ndo su 
yu anato ri ma suk mwa gato ndo bor mone. 

4 1 Nin duwer yu ete nin ben sukndi su yu ne te, 

i-ke mo suk sato suma ne? Suk gato nin dakai mit 
iwa nin ben ne anato tik nin kadik-kadik mit ne anato 
nin ben sukndi su yu. 

2Ye yi bi suk gato nin gro sye wa nin nai ne, nin yo 
ku nde, sane nin mitwa nin gu ye ne kwop subere 
nin ku suk ne. Suk gato nin mit iwa nin ku ne, nin yo 
ku nde, sane nin duwer yu, ete nin ben sukndi su yu 
subere nin ku suk ne. Sarewo nin yo ku suk ne nde, 
we nin yo ndek mo Yefun Allah wa suk ne nde. 

3 Nin da ndek suk mo Yefun Allah, sarewo nin yo ku 
suk ne dom nde, we nin ndek suk mo Yefun Allah su 
nin bi sukjimnut-i gato siri ne. Nin yo ku nde we, nin 
ndek suk ne subere nin dakai mit at wa mone sor re. 

#Nin anato ye gato ben suk siri kadit Yefun Allah 
mit. Nin mit iwa bur ré bi suk-i, anato nin tepsu ye 
gato bariket Yefun Allah re, nin jam bado, nde e? Ye 
to nai sukjimnut do, an mit iwa bur ré bi suk-i anato 
tepsu yeko wa Yefun Allah it. 

> Nin nut do ye krom Yefun bi sukdu daret bado? 
Sane nde, Yefun Allah bi sukjimnut mó anato ye krom 
mo Yefun bi sukdu kwa yo sare do, "Men gen gato 
Yefun Allah bi nai men ne iwa ben suk mwa sisu nggi 
wai 0 re." 

6 Kapre men gen iwa ben suk mwa daret, Yefun 
Allah dakai jmnotku men anato An ben men nggiwa 
men brek kadit suk mwa gato men gen iwa ben ne. 
Tepsu ye krom mo Yefun Allah bi sukdu do, "Yefun 
Allah bariket ye gato bes nggwa kok, wo An ben An 
bi suk-i ndo su ye gato ben an nggwa ga tepsu pa 
wokgan." 

7 Sane nin jammo Yefun Allah et. Nin mise wa nin 
syun biris bi yekwesu wé kadit nin. Nin do ben sane it 
yo, bere biris bi yekwesu nyu ete titi wé kadit nin re. 

8 Nin karowa Yefun Allah et. Sane bere Yefun Allah 
waii karowa nin. Nin yé gato ben sukibit, nin mus nin 
syim mo sukibit, nin ben sukibit o nde. Nin yé gato 
bi sukjimnut we, nin bi sukjimnut dik mo Yefun Allah 
sor. 

? Sa ndo sa nin nutbot sukibit mwa gato nin ben ne 
sisu ndo et. Nin wo, nin nderku nin nggwa mo sukibit 
mwa ne. Nin sa o nde, wo nin wo sor. Nin mit at o 
nde, wo nin nutbot sukibit mwa gato nin ben ne et. 

10 Nin ben nin nggwa ga tepsu pa wokgan mo Yefun 
Allah gwem, sane bere Yefun Allah bes nin gum kok 
O re. 

1131 bi nji, ji bi nyanggon, men kiket yu nde, we ye 
gato kiket yu ne, an ki an bi nji mo Kristus bi de-i ne 
gum ibit it yo, tepsu an kiket Yefun Allah bi sukduno-i 
it anane. Nin do ki do Yefun Allah bi sukduno-i ne 
kwa yo ibit it yo, tepsu nin yo benbot sukduno ne 
nde, wo nin dakai bes nin nggwa kok tepsu yepasye 
gato kibot sukduno ne anane. 

12 Sarewo Yefun Allah dakai sor anato ki sukduno 
gato sangge wa men yetu. Bere An dakai sor anato 
Yekwesu gato ndobot men mo suk gato men ben 
ne. Yefun ka dik ne anato nggiwa bare men mo bot 
gesyos, An nggiwa nai men kadit bot ne, ete ós men 
kem ndo sor to kapyo mato kapyo. Sane nin yo nggi 
kom mo pe yo nde, sane nin ki ye yi gum ibit mo suk 
gato an ben ne nde. 

13 Nin jammo suk gato ji krom more et, nin yé gato 
ki do, "Kam re yo e, ik yo e, men mu mo kota dik yo, 
orete men kem mone kom mo tahun dik, ete men so 
suk wa men meret sugum mone." 

14 Nin ki sane, sarewo nin dakai jam nde, bere kam 
sari ne ma suma ana bor mo nin ne? Nin anato tepsu 
bot bu gato ye me, orete bergan sor re, nofuf gwat 
mu or re. 

13 Nin ki sane nde, wo nin ki sare do, "Yefun Allah 
do imo os gato men fro ré it yo, bere men kem mo 
bur ré, ete men benbot os gato men fro ne." 

16 Sarewo su ré nin dakai bes nin nggwa kok. Nin 
fro nin bi os-i mo nin dakai, orete nin mit at mo ye 
yi gwem subot suk ne. Suk mwa gato nin ben sane, 
bere siri re. 

17 Sane ye gato jam suk gato ndo wa an ben, ete 
an yo benbot nde it yo, an ben sukibit it anane. 

5 1 Ji bi nji, ji bi nyanggon, nin yé gato ku suk mwa, 
nin jammo sukdu gato ji krom re et. Nin wo, nin 
nderku nin nggwa, we bere nin ku sukye ndo nde. 

2 Nin bi suk mwa ne mbu it. Nin bi san kundun git 
wak or re. 

3 Nin bi emas si perak, on git it. Bere Yefun syo 
sukye nai nin mo gato nin sum suk mwa wa nin 
dakai, nin sum sugum, emas si perak e ne. Karowa 
bur ré kru re, sarewo nin grem suk mwa ne wa nin 
dakai anato on git suk ne. Bere Yefun syo sukye 
tepsu bot git nin kaim dakai or mone. 

#Nin ye gato ku suk mwa, nin yo syo sugum nai ye 
gato ben suk wa nin mo nin bi nggwe ne nde. Nin yo 
bi án bi kamba nde re. Su ré yé ne saiye ket nin gum 
mone. Yé mwa ne bi sukdu-i kom mo Yefun Allah 
gato nggi wai o re, Yefun jam sukdu ne it. 

> Nin yé gato ku suk mwa, nin kem mo bur ré si suk 
mwa ne not re. Nin ben suk su suk mwa ne ket nini 
ne sor. Ben sato nin kon nin nggwa su suk mwa ne 
tepsu ye kon suksi sane sor suksi ne kaim ndo. Su 
ré nin tepsu suksi gato kaim sye ndo, tep wa ye gu 
kwop or re. 

6 Nin yé gato ku suk mwa, nin syo sukye nai ye gato 
ben sukndo re. Nin gu ye gato ben sukndo kwop wé. 
Sarewo ye gane yo duwer nin mo suk yo mo nde. 

7 Sane, ji bi nji, ji bi nyanggon, nin eswa Yefun 
Yesus satu ma sor. Nin me mo ye gato ben nggwe ne 
do, an jan an bi sukjan mo nggwe, orete an eswa, an 
eswa sane sor sukjan gato ndo ne kom, ete kri. An 
eswa nogi dom, an eswa nogi tepsu aina gato nogi 
ma su, ete an bi sukjan kom sisu ndo. 

8 Sane nin dom, nin eswa men bi Yekwesu Yefun 
Yesus satu ma, Nin misyar Yefun nde, wo nin jom 
Yefun bi sukdu ne krat sor, we karowa An ma it. 

2 Ji bi nji, ji bi nyanggon, men kiket yu nde, men ki 
ye yi gum ibit nde, sawe bere Yefun Yesus waii ki 
men gum ibit. Karowa men bi Yekwesu Yefun Yesus 
ma wa ndobot men it anare. 

10 Ji bi nji, ji bi nyanggon, men nutbot suk gato 
yenabi ben ne. An kadum os wa men mo sukye gato 
an ku ne. An do ku sukye it yo, an eswa sane sor 
sukye ne or kadit án, án yo misyar Yefun Allah nde, 
wo án ki sukdu gato Yefun tarubot án petok sor. 

11 Nin dakai jam do, ye gato ku sukye, ete an yo 
misyar Yefun nde, wo an jom Yefun bi sukdu ne 
krat yo, ye gato ben sane, men nut do, bere Yefun 
syo suk mwa gato ndo nai an. Men jam sukdu subot 
Ayub, tomgatu an ben suk sane mó re. Men jam 
do Ayub eswa sukye gato an ku ne or kadit an, an 
yo misyar Yefun Allah nde. Kom mo rut sa, Yefun 
Allah syo suk mwa nai an or re, we Yefun Allah dakai 
jimnotku men yetu, Yefun ben An bi suk-i ndo su 
men dakai yi petok sor. 

12 Ji bi nji, ji bi nyanggon, sukdu ré sye wai kadit 
sukdu yi neya, sare do, men ki suk it yo, men syo 
men syim do, bur are, gu ana nim ne si suk yi neya 
dom nde. Men ki sane nde, wo suk gato men ki 
ne kwa we sor. Men bi sukjimnut subot suk yo do, 
sangge it yo, men ki do, "sangge" sor, wo men bi 
sukjimnut subot suk yo do, siri it yo, men ki do, "Siri" 
sor. Men ki men bi sukdu-i sane subere Yefun Allah 
yo syo sukye nai men mone nde. 

13 Nin deyo ku sukye it yo, an ki napyo nai Yefun 
jam subere Yefun ós an mone et. Nin deyo mit at 
subot suk yo it yo, an kos an un Yefun sor. 

14 Nin deyo i it yo, an kendo yekwesu mo nu ari ma 
ki suk su Yefun wa an. Yekwesu ne es manik mo an, 
ete ki Yefun Yesus gum mone. 

15 Yekwesu ne do ki suk su Yefun su an mit dik si 
an onyar dik mone, ete yekwesu ne kwabom kam 
mo Yefun do, bere Yefun nggiwa ben suk gato an 
ndekwa ne yo, bere Yefun ben ye ne ge kadit suki 
ne, bere ye ne sun or re. Yefun yo maskwa ye ne mo 
sukibit gato ye ne ben ne o nde, Yefun yo nutbot o 
nde. 

16 Sane nin rek sukibit gato nin ben ne nai yu ete 
nin ki suk su Yefun wa yu subere Yefun ben nin ge 
kadit suki ne sor. Ye gato ben sukndo tepsu Yefun 
Allah mit, an do ki suk su Yefun it yo, Yefun Allah 
bere jam ete benbot suk gato an ndek ne. 

17 Elia anato yetu tepsu men, sarewo an ki suk su 
Yefun su an mit dik si an onyar dik, an kiwa Yefun 
ben nokro. Orge mo bur ne nogi yo mo nde sor kom 
mo tahun gri nap. 

18 Qrete an ki suk su Yefun Allah ne o, an kiwa 
Yefun ben nogi, ete nogi satu, ete sugit kom ndo 
Satu o re. 

1931 bi nji, ji bi nyanggon, nin deyo ges mo os ibit 
kadit Yefun bi os-i it yo, orete yetu ge dik yo 0s wa 
kar an satu ma mo Yefun Allah bi os-i yo, 

20 nin napawa suk gato ji krom ré et. Ji krom sare 
do, ye to kar ye gato ges mo os ibit ne brek ma 
simo Yefun Allah bi os-i satu o it yo, bere ye ne 6s 
ye gato ges mo os ibit ne subere an yo ges mo bot 
gesyos nde. Sane dom sukibit mwa gato an ben ne, 

Yefun Allah tot or kadit an re. Ndo mo nin sor, kadit 
Yakobus 


1 Petrus 


1 Ji gato gum do Petrus, gato Yefun Allah syogat 

mu ben Yesus Kristus bi suk-i win Yesus Kristus 
mo bur ré tepsu Yesus Kristus bi yerasul, ji anato 
krom surat ré wa nin. Ji krom sukdu ré wa nin, ji bi 
nji, ji bi nyanggon, nin yé gato Yefun Allah fro suga 
nyim wa An nai sok mo An bi rus-i. Ji krom sukdu 
ré wa nin yé gato kem tepsu yedamok frekbot bur 
Pontus, bur Galatia, bur Kapadokia, bur Asia si bur 
Bitinia. 

2Yefun Allah ete mewa nin tep yi sor nde, wo wai o 
re. Sane dom, Yefun Allah ete uttok nin mo suk mwa 
ne sino petok sor. Men bi Ai, Yefun Allah nai nin gum 
sok mo An bi rus-i sagato An fro suga nyim tuya wé 
re. Yefun Allah Gen bok nggwa mo nin anato nin bi 
nin nggwa mo Yefun Allah wa nin ben Yefun bi suk-i 
sor. Sane anato nin jammo Yesus Kristus, ete Yesus 
Kristus dé gato sye ne ben sato ye dar mo nin mo 
sukibit gato nin ben ne subere tot sukibit ne or wé 
kadit nin re. 

3Men bes Yefun Allah, men bi Yekwesu Yesus 
Kristus bi Ai ne gum kok et. Yefun Allah dakai 
jimnotku men sye wai o re, sane anato An sun Yesus 
Kristus kadit sukkwop, ete An fro os mone wa men 
subere men kem ndo tepsu yetu gato be o re. Sane 
men kwabom kam mo An do, 

“bere men ku sukndo mwa gato An fro wa An syo 
nai An bi rus-i ne. Suk mwa gane Yefun Allah grem 
kem mo gu wa men. Mo gu ne suk mwa ne yo mbras 
nde, yo ibit nde, yo dum nde. 


1 Petrus 1 985 


> Yefun Allah grem suk mwa ne kem mo gu wa men. 
Bere men ku mone tó, wo men kem mo bur ré tó, 
men onyar kem pe mo Yefun Allah, sane An mewa 
men su An bi suktinggi ne sane sor, An nai men we 
kadit bur ré, ete An gwat men mu sok mo An bi nat-i 
su kam gato bur ré kru re. 

6 Sane nin mit at mo suk mwa gato Yefun Allah fro 
wa nin ne et. Su ré nin ku sukye ket kwayo-kwayo 
gato ben nin bi sukjimnut waiyu, sarewo bergan 
sukye ne or wé kadit nin re. 

7 Nin ku sukye ket kwayo-kwayo sane, subere nin 
jam mone do, nin onyar kem mo Yefun Allah sisu 
sangge, bado, nde e? Ji gwat sukamno sare do, nin 
onyar kem mo Yefun anato tepsu emas. Sukye anato 
tepsu bot gato ye kon emas mone. Emas tepsu men 
yetu, bere mbras re. Wo ye kon emas gato sangge 
mo bot yo, bere bot yo ben emas ne ibit nde, wo bot 
ne 6s wa git sukkwik wé kadit emas ne or re. Sane 
dom nin onyar kem mo Yefun sisu sangge yo, bere 
sukye yo ben nin misyar Yefun nde, wo sukye ne ben 
nin onyar kem mo Yefun nggi wai kadit nyim ne o re. 
Suk gato ndo wai kadit emas anato nin onyar kem 
mo Yefun sisu sangge. Sane nin onyar kem mo An 
nggi wai o yo, bere su kam gato Yesus Kristus satu 
ma mo bur ré, Yefun Allah un nin e, Yefun bes nin 
gum kok, ete Yefun ki nin gum ndo mone o re. 

8Kapre nin yo me Kristus su nin gro mo nde, nin bi 
sukjimnut sye kas subot An re. Kapre nin yo me An 
su nin gro su ré nde, nin onyar kem mo An re. Nin 
onyar kem mo Yefun sor, sane anato An nai nin gum 
sok mo An bi rus-i, ete bere An nai nin wé kadit bur 
ré sok mo An bi nat-i re. Sane anato nin mit at wa, 

nin wi, nin ambre, nin mit iwa teker mone et. Nin mit 
iwa nin un Yefun gum mone. 

2(1:8) 

10 Sukdu subot os ndo gato Yefun Allah fro wa nai 
men yetu ne anato yenabi bok yo suga nyim ne 
werwa jam kom mo mit. Yenabi bok ne mit iwa jam 
sukdu ne, án meret, án meret, án watbot suk mwa 
pare subere án jam sukdu subot os ndo gato bere 
Yefun fro dakai yi wa men, orete yenabi ki napyo nai 
men jam re. 

11 Yenabi bok ne jam sukdu subot sukye gato bere 
Kristus ku ne. Kristus Gen bok nggwa mo yenabi, ete 
ki sukdu napyo nai yenabi bok ne jam re. Yenabi jam 
do, bere ye bes Kristus gum kok mo os ndo gato An 
kak ne. Sane yenabi werwa an jam kom mo mit o et, 
án ndobot do, "Os ne bere Yefun kak sa u ne? Kam 
ot ete bere Yefun kak os ne?" Yenabi ne ndobot, 
sarewo an yo jam sukdu mwa ne or sino nde. 

12 Sukdu subot os ndo gato Yefun Allah tarubot 
yenabi ne, Yefun Allah tarubot yenabi wa 6s yenabi 
dakai nde, wo yenabi ki subot suktaru ne subere 
ós nin. Suktaru gato yenabi ki nyim ne kom mo nin 
sare do, Yefun Allah syo An Gen ma kadit gu bok 
nggwa mo yetu ge bok yo anato yé bok ne nggiwa ki 
sukdu subot os ndo gato Yesus Kristus kak ne nai nin 
jam re. Sukdu subot os ndo gato yé bok ne kibot ne, 
malaikat dom iwa jam. 

13 Nin jam sukdu subot os ndo gato Yesus Kristus 
kak ne, sane anato nin fro nin nggwa wa ben An bi 
suk-i petok sor. Nin kem su nin fra, nin kwabom kam 
mo Yefun Allah do, tepsu kam gato Yesus Kristus 
satu ma ne, bere Yefun Allah ben sukndo su nin re. 

14 Nin jammo Yefun Allah sisu nin mit dik si nin 
onyar dik et. Suga nyim ne nin jam Yefun Allah nde 
tó, nin ben nin bi suk-i ibit ket nin Í sor, wo su ré nin 
ben suk saga nyim ne o nde. 

15 Sarewo nin ben nin bi suk-i tepsu Yefun Allah mit 
et. Yefun Allah nai nin sok mo An bi rus-i ne. Yefun 
ben An bi suk-i ndo petok sor, kwa gato ibit yo mo 
nde. Sane mo suk mwa gato nin ben ne, nin ben nin 
bi suk-i ndo petok sor, kwa gato ibit yo mo nde. 

16 Ye krom mo Yefun Allah bi sukdu sare do, "Ji ben 
Ji bi suk-i ndo petok sor, kwa gato ibit yo mo nde, 
sane dom nin ben nin bi suk-i ndo petok sor, kwa 
gato ibit yo mo nde tepsu Ji ben ne et." 

17 Nin ki suk su Yefun Allah yo, nin kendo An gum 
do, nin bi Ai. Bere Yefun ndobot nin si yé mwa ne 
sino tepsu yu re. Ye gato ben sukibit bere An syo 
sukye nai ye ne. Yefun yo ben An bi suk-i su ye gato 
gum sye si ye gato gum wok tara kadit yu nde, wo 
An ben suk su yé mwa ne tepsu yu sino. Sane nin 
kem mo bur ré tepsu yedamok yo, nin jammo Yefun 
Allah, nin bes An gum kok et. 

18 Nin bes An gum kok, we nin jam do, suga nyim 
ne, nin jammo nin bi amui bi sukduno-i sa, sukduno 
ne yo kak os wa nin sok mo Yefun Allah bi rus-i nde. 
Nin bi amui bi os-i gato ye duno nin su ne yo 6s nin 
wokgan yo dom nde. Wo su ré sa, Yesus Kristus bi 
An nggwa wa tot suktot mo sukibit gato nin ben ne 
wé. Yesus Kristus sombok nin wé kadit nin bi amui bi 
os-i ne o re. Kristus yo tot suktot ne su suk gato bere 
ibit sato perak e, emas e, ne nde, 

19 wo Yesus Kristus dé sye, An bi An nggwa wa men 
yetu anato tepsu suktot gato kok wai kadit suk mwa 
neya gato ye tot suktot su ne o re. Yesus Kristus 

anato tepsu domba gan ge gato kaim ndo sino, ibit 
wokgan yo dom nde. 

20 Yefun Allah ut bur ré nde tó, An fro Yesus Kristus 
tepsu suktot nyim wé re. Yefun Allah fro Yesus 
Kristus kadit ketke ne it, wo su ré, karowa bur ré kru 
sa, Kristus bor mo bur ré. An ma wa tot sukibit gato 
men ben ne wé, subere nin dom ku os ndo wa nin 
sok mo Yefun Allah bi rus-i re. 

21 Sane Kristus ma ete kak os wa men yetu anato 
nin onyar kem pe mo Yefun Allah it. Yefun Allah sun 
Kristus kadit sukkwop ete bes An gum kok sye wai 
kadit ye yi neya o re. Sane anato nin onyar kem pe 
mo Yefun Allah, ete nin kwabom kam mo An mone 
dom. 

22 Nin benbot Yefun Allah bi sukdu gato sangge it, 
Sane anato nin bare sukibit gato ben nin ne wé kadit 
nin re, nin onyar kwo re. Sane dom, ye yi gato onyar 
kem mo Yefun Allah ne, nin mewa sisu sangge re. 
Sane nin mewa yu su nin mit dik si nin onyar dik sisu 
ndo wai o et. 

23 Nin mewa yu sane, we Yefun Allah bi sukdu gato 
kem gesyos ne ben nin tepsu ye gato be it. Nin bi im 
pe nin wam dik yo, wo ben sato Yefun Allah bi sukdu 
anato pe nin wam dik yo o. Sane nin tepsu ye gato 
be it. 

24 Men yetu da kridek, wo Yefun Allah bi sukdu kem 
gesyos tepsu sukdu gato ye krom mo Yefun Allah bi 
sukdu ne ki sare do, "Yetu mwa ne sino mo bur ré 
tepsu es gato kom mo bur, sarewo es ne bergan te 
re. Suk mwa gato yetu ben gato ndo yé anato tepsu 
es u gato ndo yé, sarewo bergan es ne te re, ete es 
u ne ges or re, 

25 sarewo Yefun Allah bi sukdu ne sor anato kem 
ndo to kapyo mato kapyo." Yefun Allah bi sukdu gato 
kem gesyos ne anato sukdu subot os ndo gato Yesus 
Kristus kak ne, gato yé ki nai nin jam re. 

2 1 Men ki Yefun Allah bi sukdu gato kem gesyos 
nai nin jam it. Sane nin bare sukibit gato nin ben 
nai ye yi ne or wé kadit nin et. Nin kidar ye yi o nde. 
Nin ben suk tara kadit suk gato nin ki ne o nde. Nin 
on sa ket ye yi mo suk mwa gato an ku wai kadit nin 
ne nde. Nin ki ye yi gum ibit ket kwayo-kwayo o nde. 

2 Sarewo nin mit iwa Yefun Allah bi sukdu ne tepsu 
pabom er sosa wa da bi im sus et. Sane bere nin 
nggiwa nin ben nin bi suk-i tepsu Yefun Allah mit 
nggi wai kadit nyim ne, ete Yefun nai nin sok mo An 
bi rus-i. 

3Ye krom mo Yefun Allah bi sukdu sare do, "Men 
bi Yekwesu ben An bi suk-i ndo wai su nin, nin dakai 
jam re." 

“Sane nin karowa Kristus et. An anato tepsu jok 
gato mbau, wo yetu nut do, jok ne ibit, ete yé misyar 
An re. Wo Yefun Allah nai An tepsu jok gato ndo wai 
wa nggo Yefun bi nu su ne re. 

> Nin dom, nin tepsu jok mwa gato mbau. Ben sato 
yé nggo Yefun Allah bi nu su nin. Sane nin tepsu 
yesu gato ben Yefun Allah bi suk-i mo An bi nu ne. 
Yesus Kristus kak os wa nin subere nin syo suksom 
gato tepsu Yefun Allah mit mo nu ne. 

SYesus Kristus tepsu jok gato mbau, we ye krom 
mo Yefun Allah bi sukdu sare do, "Nin me more et! Ji 
nai jok gum dik yo gato ndo wai, ete Ji grem jok ne 
mo kota Sion. Jok ne nggi wai o re. Ye gato kwabom 
kam mo jok ne yo, bere ye ne damen nde, wo ye ne 
jam do, suk gato jok ne fro bere bor mone sor." 

7 Nin yé gato onyar kem pe mo jok ne yo, bere jok 
ne ndo wai wa nin. Wo ye gato yo onyar kem mo jok 
ne nde yo, Yefun Allah bi sukdu ki nai ye ne do, "Jok 
gato ye nggo nu su ne, ketke yé bariwa, yé nut do, 
jok ne ibit re, wo ri ma sa, yé nai jok ne tepsu jok 
gato ndo wai wa yé nggo nu su ne o re." 

8 Sane dom, "Bere yé gwes ti mo jok ne, bere jok 
ne wai nje, ete yé ges mone." Yé gato kwabom kam 
mo jok ne nde, án yo jambot Yefun Allah bi sukdu-i 
nde anato an gwes ti mo jok ne. An ku sukye mone 
tepsu pe gato Yefun Allah dakai fro wa án re. 

2Wo nin sa, Yefun Allah nai nin tepsu An dakai bi 
rus-i it. Nin anato tepsu yewis gato Yefun Allah bes 
tepsu yesu mo Yefun Allah bi nu wa nin ben suk wa 
Yefun gato gum kok wai o re. Nin anato yewis gato 
Yefun Allah fro tepsu An bi rus-i wa nin ben An bi 
suk-i sor. Yefun Allah kiwa nin mu kadit pe gato 
ndendu ma mo An bi pe gato rer ndo yé. Sane nin ki 
subot suk gato An ben ndo wai ne nai ye yi jam. 

10 Suga nyim nin yo tepsu Yefun Allah bi rus-i nde, 
wo su ré sa, nin tepsu An bi rus-i it. Suga nyim Yefun 
Allah dakai jimnotku nin ndo nde, sarewo nin jam 
nde re. Wo su ré sa, nin jam rer it. Yefun Allah dakai 
jimnotku nin anato An nai nin sok mo An bi rus-i it. 

11 Ji bi nji ji bi nyanggon gato ji jimnotku, nin tepsu 
yedamok gato muya-muma mo bur ré. Sane nin 
jammo suk gato ji krom ré et, nin ben suk ket nin i ne 
o nde. Suk gato nin ben ket nin i ben sato ben sukndi 
su nin bi sukjimnut gato ndo mo nin mit ne. 

12 Nin si yé gato jam nde Yefun Allah kem mo bur 
ré yo, nin werwa nin ben nin bi suk-i ne ndo wai, 
subere kapre an iwa ki nin gum ibit yo, an yo ku os 
wa an ki nin gum ibit m6 nde, wo an me do, nin sa, 

ben sukndo. Sane bere su kam gato Yefun ma wa 
ndobot men yetu mo bur re, bere an bes Yefun Allah 
gum kok sye wai mo sukndo gato nin ben ne. 

13 Nin jammo yesu mwa neya mo bur ré et, subere 
an un Kristus gum mo suk gato nin ben ne. Nin 
jammo pemerintah bi yekwesu gato gum kok wai 
kadit yesu yi neya dom et. 

14 Nin jammo yesu mwa ne sino gato yekwesu bes 
ne dom et. Yekwesu ne bes bi yesu ne subere yesu 
ben sukye nai yé gato ben sukibit, ete yesu bes yé 
gato ben sukndo ne gum kok. 

15 Yefun Allah iwa nin ben nin bi suk-i ndo sor, 
subere yé gato ki nin gum ibit daret ne yo ku os nde, 
wo nin ben nin bi suk-i ndo subere yé bok ne not sor. 

16 Nin kem mo bur ré yo, Yefun Allah nai nin wé 
kadit sukibit jom nin o nde. Sane nin tepsu pakwerut 
wa sukibit nde. Sarewo nin ki do, "Sukibit yo jom ji o 
nde, sane ji dakai ben sukibit wokgan ket ji í ne sor 
re," yo, sukjimnut sane bere siri re. Nin nai sukjimnut 
sane nde, wo sukibit yo jom nin o nde, sane nin 
bi nin nggwa mo Yefun Allah tepsu Yefun Allah bi 
pakwerut wa ben Yefun bi suk-i sor. 

17 Nin ben sukndo su yetu mwa ne sino sor. Yé gato 
onyar kem mo Yesus Kristus, an si nin tepsu yedik 
mo Yefun Allah bi rus-i, sane nin bi sukjimnut sye kas 
subot an et. Nin jammo Yefun Allah. Nin jammo suk 
gato pemerintah bi padosye ki ne dom. 

18 Nin yé gato gum pakwerut, nin jammo nin bi 
yenggras mo suk mwa ne sino sisu ndo et. Nin 
jammo yenggras gato ben bi suk-i ne ndo si njep su 
nin sor nde, wo nin jammo yenggras gato ben sukot 
su nin dom et. 

12 Nin bi sukjimnut kem pe mo suk gato Yefun Allah 
iwa nin ben ne, sane nin bi yenggras do ben sukot is 
nin it yo, nin eswa sukye gato yenggras ben nai nin 
ne or kadit nin sor, bere Yefun Allah un nin gum o re. 

20 Sarewo nin do ben sukibit, ye kwam nin mone, 
ete nin eswa, nin kem not mone yo, bere je u anato 
un nin gum mone ne? Bere yo mo nde, wo nin ben 
sukndo, ete nin do ku sukye mone ete nin eswa 
sukye ne or kadit nin it yo, bere Yefun Allah un nin 
gum mone re. 

21 Yefun Allah fro nin wa nin ku sukye, we Yesus 
Kristus dakai ku sukye wa nin mé re. Mone An kadum 
os wa nin, subere nin waii ben nin bi suk-i tepsu An 
ben ne. An da ku sukye, sarewo 

22 An yo ben sukibit yo mo nde. An yo kidar ye yi yo 
mo nde. 

23 Yé kabor An sa, An yo kabor yé ne satu nde. An 
ku sukye sa, An yo ki nai yé gato ben sukye ne do, 
bere An waii ben sukye nai yé ne satu o nde, wo An 
bi An nggwa mo Yefun Allah sor. An jam do, Yefun 
Allah watbot suk mwa ne sisu ndo, orete bere Yefun 
syo sukye nai nje ne tepsu sukibit gato an ben ne. 
Wo Yesus Kristus dakai yo ben sukye satu nai ye ne 
mo nde. 

24 Sukibit mwa ne sino gato men yetu ben ne tepsu 
sukde gato Yesus Kristus sam wa men. Ben sato 
Kristus sam men bi sukde ne mo An kaim mu kom 
mo kwesukwin. An kwop wa men, An tot suktot mo 
sukibit mwa gato men ben ne or wé mone, subere 
men gum pakwerut wa ben sukibit o nde, wo men 
ben men bi suk-i ndo tepsu Yefun Allah mit sor. Yé 
sap Kristus wip e, yé mban An mo kwesukwin e, yé 
ben sukye nai Kristus ket kwayo-kwayo e ne, anato 

nin ku os wa nin ge kadit nin bi suki mwa ne, orete 
nin kem ndo mone it. 

25 Suga nyim neya nin jam nde os gato sangge 
sato domba gan gato muri, wo su ré sa, Yefun Allah 
Kar nin satu, subere nin jammo Yefun Yesus gato 
mewa nin, tepsu suksi jammo ye gato mewa suksi ne 
sisu ndo ne. Yefun Allah kar nin satu ma mo Kristus 
subere Kristus uttok nin petok sor. 

1 Nin jammo Yefun Allah sor. Sane dom, nin, 
nggonkra nin wali jammo nin bi ya et, subere 
kapre nin bi ya deyo yo jambot Yefun Allah bi sukdu 
nde, bere an brek ma jammo Yefun Allah o re. Nin 
bi ya do me nin jammo an ete nin ben sukndo mone 
yo, bere an brek ma jammo Yefun re. Nin yo mitwa 

nin ki sukdu kwa dik yo dom nde, 

2we nin bi ya me nin ben nin bi suk-i ri-roi, ete an 
me nin jammo an su nin mit dik, sane bere an onyar 
brek ete kem mo Yefun Allah o re. 

3Nin ben nin bi suk-i sane anato nin tepsu nggon 
gato kur mek sisu sangge anane, wo nggon gato 
mbrau nggwa mo de nden sor re, subere nggon ne 
kur mek ne yo, bere siri re. Sagana nggon mbrau 
nggwa su suk sato ré, nggon jamji mom su e, nggon 
ji yon e, nggon pis mbre e ne. Nggon mbrau nggwa 
su suk bok ne subere ye yi nut do, nggon ne kur mek 
yo, bere siri re. 

“Wo nggon gato kur mek sisu sangge anato nggon 
gato mbrau mom mit su suk sato ré, nggon ne kem 
not ete ben bi suk-i sisu njep sor. Nggon ben bi suk-i 
sane bere tepsu nggon ne kur mek mo an mit to 
kapyo mato kapyo anane. Yefun Allah nut do, nggon 
gato ben bi suk-i sane anato ndo wai, 

> we suga nyim tuya nggon gato iwa an ben Yefun 
bi suk-i pe sor, nggon ne kwabom kam mo Yefun, 
nggon mbrau nggwa su suk gato nggon it sor nde, 
wo ben sato nggon ne mbrau nggwa su suk gato 
nggon ben ne. Sane nggon gato kur mek sisu sangge 
anato nggon gato jammo bi ya sor. 

6 Sara dom ben bi suk-i sane. Sara jammo Abraham, 
ete mom ki Abraham gum do, mom bi yesu. Sane su 
re, nin ben nin bi suk-i ndo tepsu Sara ben ne, ete 
nin nyuwa ye gato ben sukot is nin nde yo, bere nin 
gum sok mo Sara bi pá-i it anane. 

7 Sane dom, nin yebris gato kra ne, nin nutbot nin 
bi nggon sisu ndo et. Nin bi nggon yo ben bi suk-i 
nggi saga nin yebris nde. Sane nin nutbot suk gato 
nin ben su nin bi nggon sisu ndo et. Nin mewa nin bi 
nggon sisu ndo sor, we Yefun Allah dakai kak os wa 
nin si nin bi nggon ne sino sok mo An bi rus-i, ete nin 
sino kem ndo to kapyo mato kapyo. Nin mewa nin bi 
nggon ne sisu ndo et, subere nin do ki suk su Yefun 
Allah yo, nin ki suk sisu ndo sor, suk yo yawa suk 
gato nin ki su Yefun ne nde, wo bere Yefun iwa jam 
sukdu gato nin ki ne. 

8 Ji yo krom sukdu mwa ok o nde, wo ji bi sukdu 
kwa bok yo sor wa nin yé bok ne sino do, nin werwa 
subere nin mit dik tepsu yu et. Nin bi sukjimnut dik 
tepsu yu et. Nin mewa yu tepsu yedik et. Nin dakai 
jimnotku yu sisu nin mit dik si nin onyar dik et. Nin is 
nin nggwa ga tepsu pa wokgan et. 

2Ye yi ben sukibit ma nai nin yo, nin ben sukibit 
satu nde. Ye yi kabor nin gum ibit yo, nin kabor ye ne 
gum ibit satu dom nde, wo nin ndekwa Yefun Allah 
ben sukndo satu su ye ne sor. Yefun Allah fro nin wa 

nin ben nin bi suk-i sane, subere Yefun Allah waii ben 
sukndo su nin dom sagato An tom ne. 

10 Nin benbot sukdu gato ji krom ne, we mo Yefun 
Allah bi sukdu, ye krom sare do, "Ye to iwa kem 
not mo bur re ete ku suk gato ndo yo, an mewa an 
syokwet ndo kadit an ki sukibit daret nde, an kidar 
suk daret dom nde. 

11 An brek kadit os ibit, ete an muket os ndo sor. An 
werwa an ben sukndo sisu sangge subere an si ye yi 
kem ndo su yu. 

12 An ben An bi suk-i sane, we Yefun Allah mewa ye 
gato ben sukndo tepsu Yefun mit, Yefun jamwa suk 
gato an ndek mo Yefun ne; wo Yefun on sa ket ye 
gato ben sukibit." 

13 Nin werwa nin ben sukndo yo, bere je u anato 
ben sukye nai nin ne? 

14Wo nin do ku sukye mo sukndo gato nin ben ne 
it yo, nin wi nin ambre sor, we bere Yefun Allah ben 
sukndo su nin mo koirut o re. Nin nyuwa ye gato 
werwa ben sukye nai nin nde, nin nutbot sukibit gato 
an ben ne teker eta dom nde. 

15 Sarewo nin jammo Yesus Kristus su nin mit dik 
Si nin onyar dik, nin jammo An tepsu nin bi Yekwesu 
gato gum kok wai o re. Nin fro nin nggwa ndek, sawe 
ye ndobot nin do, "Suma ben anato nin kwabom kam 
mo Yesus Kristus ne?" Nin fro nin nggwa ndek su 
sukdu gato bere nin ki nai ye ne jam, nin fro sukdu 
ne nyim wé et. 

16 Sarewo nin do ki sukdu ne yo, nin nutbot ye gato 
ndobot nin sisu ndo, ete nin ki sukdu ne kom-kem 
sisu njep. Nin werwa nin ben nin bi suk-i ndo petok, 
subere nin yo damen mo suk gato nin ben ne nde. 
Sane bere yé do iwa ki nin gum ibit mo sukndo gato 


1 Petrus 3 996 


nin ben tepsu Kristus bi yetuge-i ne yo, bere an yo 
ku os nde, ete ri ma an damen mo sukdu gato an ki 
nin gum ibit mone. 

17 Men ku sukye mo sukndo gato men ben tepsu pe 
gato Yefun Allah imo ne anato ndo wai kadit men ku 
sukye mo sukibit gato men ben ne. 

18 Ndo sa, men ku sukye mo sukndo gato men ben 
ne, we Kristus dom ku sukye mo sukndo gato An ben 
ne re. Kristus kwop wam dik sor, tep wa tot sukibit 
mwa gato men ben ne we re. Kristus yo ben sukibit 
mo nde. An kwop wa men yé gato ben sukibit, subere 
An kak os wa men ma sok mo Yefun Allah bi rus-i. 
An da kridek kwop, wo Yefun Allah Gen sun An kaim 
gesyos satu kadit sukkwop ne o re. 

19 Kristus mu su An kaim gesyos, An ki subot Yefun 
Allah bi sukdu nai yekridek da gesyos gato yé rai mo 
bur desnak ne. 

20 Yekridek da gesyos anato ye gato kem mo bur ré 
suga nyim tuya Nowak ut kwem sye ne. Sugane yé 
mwa ne bariwa jammo Yefun Allah, sarewo Yefun 
Allah kem kret an sane sor an kwet ete an onyar brek 
ma kem mo Yefun ware, an bari re. Sane yé mwa ne 
rap mo syur sye, wo Yefun Allah kak os wa yetu ge 
munggwo sor ete sok mo kwem sye mit ne, ye ge 
munggwo mbau kadit syur syé gato sye ne. 

21 Yefun Allah kak os wa yetu ge munggwo ne 
subere an titi fro kadit syur syé ne anato tepsu 
sukamno subot ye ras yetu mo syur. Su ré, ye ras nin 
mo syur anato kak os wa nin titi fro kadit sukye gato 
nin ku ne. Ye ras nin mo syur wa mus sukkwik kadit 
nin da nde, wo ye ras nin mo syur tepsu nin tom su 
Yefun do, bere nin jammo An pe sor, bere nin werwa 
nin sibot nin bi sukjimnut gato ndo mo nin mit ne. ye 

ras nin mo syur. Yefun Yesus kak os mo gato An sun 
kadit sukkwop. Sane An kak os wa nin titi fro kadit 
bot gesyos ete nin sok mo Yefun Allah bi rus-i re. 

22 Yesus Kristus sun ete it mu mo gu re. Motu An 
kem tak Yefun Allah de syim ge, An si Yefun Allah 
jom suk mwa neya o re. An nggi wai kadit malaikat 
mwa ne sino e, yerom e, aboksye si suk mwa gato 
i-mok nggi mone sino o re. 

4 1 Yesus Kristus ku sukye mo An kaim mó re. Sane 

nin dom, nin nai sukjimnut tepsu An. Nin fro nin 
nggwa wa nin ku sukye mo nin kaim tepsu An et. Nin 
nai sukjimnut sane, we nin ku sukye saga Kristus ku 
mo An kaim ne yo, bere nin yo ben sukibit ket nin i 
ne o nde. 

2 Sane nin kem mo bur ré yo, nin benbot suk gato 
Yefun Allah mit iwa ne kadit suk gato yetu iwa ne 
nde. 

3 Nin ben suk tepsu ye gato jam nde Yefun iwa ben 
neo nde, tep it, tut mo suk gato nin ben suga nyim 
ne sor. Suga nyim nin ben suk siri dakai daret bu e, 
nin da bro wa nggon e, nin yenau bu e, nin iwa nin 
kamo noru nombrak, nin yenau su, nin ben siri mwa 
su e; nin si yé sum wa da nau mwa bu e, nin som 
sukdaret gato Yefun duyawa e ne. 

“Wo su ré, yé gato jam nde Yefun yeket nin, an 
jam do, nin yo si an ben sukibit mwa ket nin i saga 
nyim ne o nde. Nin yo si an ben sukibit mwa ne o 
nde anato an kabor nin ndo nde. 

“Wo yo nam nde ge, Yefun Allah ndobot yé gato 
mbau si yé gato kwop ne sino. Bere Yefun Allah 
ndobot an mo suk gato an kiket nin mone, ete Yefun 
syo sukye nai an o re. 

6 Sane anato, yé ki subot os ndo gato Yesus Kristus 
kak ne, suga nyim tuya yé ki nai yé gato su ré kwop 
re, subere kapre án da kridek kwop tepsu yetu kaim 
kwop ne, bere án ku os wa án kem gesyos tepsu pe 
gato Yefun Allah imo ne. 

7 Karowa bur ré kru it, sane nin mewa nin nggwa, 
nin kem su nin fra, subere nin nggiwa nin ki suk su 
Yefun Allah sisu ndo et. 

8 Kwa gato ndo wai anato nin bi sukjimnut sye kas 
subot yu, nin mewa yu sisu nin mit dik si nin onyar 
dik et. Nin ben sane, we nin bi sukjimnut sye do kas 
subot yu it yo, bere nin yo nutbot sukibit mwa gato 
nin ben nai yu ne o nde. 

2 Nin deyo ma ku nin yo, nin ketik yu ma, nin si git 
sugit sino e, nin nuk sukdu su yu e, nin kendo ma si 
nin sem mo nin bi nu et. Ye ne ma si nin kem mone 
yo, nin da nyar wa nde, nin dumu su nde. 

10 Yefun Allah syo suktinggi mo nin kadik-kadik tara 
kadit yu wa ben nin nggiwa nin ben nin bi suk-i wa 65 
nje. Sane suktinggi gato Yefun Allah syo nai nin yi ne, 
nin ben suk su suktinggi ne sisu ri-roi wa 6s ye yi et. 

11 Ye gato ku suktinggi wa ki subot Yefun bi suktaru 
it yo, ye ne nutbot suktaru ne do, suktaru ne ma 
kadit Yefun Allah dakai, orete an ki suktaru ne sisu 
suktinggi ne sor. Ye gato ós ye yi yo, án ós ye yi 
su suktinggi ne et. Nin ben suk sane subere yé bes 
Yefun Allah gum kok mo suk mwa gato nin ben 
tepsu Yesus Kristus bi yetuge-i ne. Yefun Allah sa, bi 
suktinggi nggi wai o re. Yefun anato gum kok wai su 
ré sor to kapyo mato kapyo. Sangge. 

12 Ji bi nji ji bi nyanggon gato ji jimnotku, su ré 
nin ku sukye ndo nde. Nin yeket mo sukye gato 
nin ku nde, wo nin ku sukye subere Yefun kak nin 

bi sukjimnut. Sukye ben nin ndobot nin dakai sare 
do, nin onyar kem ri mo Yefun Allah bado, nde, e? 
Nin yeket teker mo sukye gato nin ku ne nde. Nin 
wadigan yo ku sukye sane nde, yé mwa gato onyar 
kem mo Yefun ne sino ku sukye sane dom. 

13 Nin nutbot sukye ne teker eta nde, wo nin mit at 
wa sor, we ben sato nin si Kristus ku sukye ne sino. 
Sane bere su kam gato Kristus kadum An bi suktinggi 
bor mo bur ré, nin mit at wa wai o re. 

14 Yé kabor nin mo suk gato nin ben tepsu Yesus 
Kristus bi yetuge-i ne yo, bere Yefun ben sukndo su 
nin mone. Sane nin mit at wa sor, we Yefun Allah 
Gen gato nggi wai ne sisu nin mone petok sor. 

15 Nin ku sukye it yo, nin ku sukye mo suk gato nin 
ben sato ré nde, nin gu yetu ge dik yo kwop e, nin 
syimsi suk e, nin ben sukibit nai ye yi e, nin duwer ye 
yi mo suk gato an ben e ne. Nin ku sukye mo sukibit 
sane nde, 

16 wo nin ku sukye mo sukndo gato nin ben tepsu 
ye Kristen ne yo, nin damen wa nde, wo nin un Yefun 
Allah gum, we yé jam do, nin anato sok mo Kristus bi 
yetuge-i. 

17 Yo nam nde ge, Yefun Allah ndobot yetu mwa mo 
bur ré mo sukibit gato an ben it anare. Yefun Allah 
ndobot An dakai bi rus-i nyim. Sane An ndobot men 
yé gato sok mo An bi rus-i ne yo, bere yé gato bariwa 
simo os ndo gato Yesus Kristus kak ne te, An ben 
suma su ne? Bere An syo sukye wai nai yé ne o re. 

18 Mo Yefun Allah bi sukdu, ye krom sare do, "Ye 
gato ben sukndo tepsu Yefun Allah mit ne titi fro wé 
kadit sukye kom mo pe gato ndo ne yo ndaf nde, 
wo os ne yé re; sane ye gato bariket Yefun, ete ben 

sukibit mwa ne te, bere sa u ne? Bere án ku sukye 
wai kadit ne o re." 

19 Sane ye gato ku sukye tepsu pe gato Yefun Allah 
fro ne yo, ndo sa, an ben bi suk-i ne ri-roi sor. An nai 
sukjimnut dik do, án onyar kem mo Yefun Allah gato 
ut án ne et. Yefun ne sa, benbot suk gato An tom ne 
petok sor. 

5 1 Ji ré anato tepsu yekwesu mo nu ari dik yo. Ji 

dakai me sukye gato Kristus ku su ji gro re. Bere 
mo Yefun Allah bi nat-i ji sisu Kristus ku suk gato ndo 
wai o mone. Sane ji kiwa nin, yekwesu mo nu ari, nin 
jammo suk gato ji ki ré et, sare, 

2 nin mewa Yefun Allah bi rus-i gato An syo nai nin 
sisu ndo et. Yefun Allah iwa nin mewa An bi rus-i sisu 
nin mit iwa sor, nin bariwa nde. Nin mewa Yefun bi 
rus-i, nin gro sye wa nin ku suk mwa wa nin dakai 
sor nde, wo nin dakai mit jwa nin 6s Yefun bi rus-i 
ne, ete nin mewa Yefun bi rus-i mone sor. 

3Nin mewa an yo, nin bes nin nggwa kok tepsu nin 
gum yepasye gato jom an nde, wo nin ben nin bi 
suk-i ndo subere nin kadum os ndo wa an benbot et. 

“Sane bere, Kristus gato gum kok sye wai kadit 
yekwesu mwa ne sino ma ne, Kristus gato mewa 
Yefun Allah bi rus-i sisu ndo ne do bor mo bur ré it 
yo, bere An syo suk gato ndo wai nai nin yekwesu 
mo nu ari mo suk gato nin ben ne o re. Bere, ri ma, 
suk gato nin ku ne, kem ndo gesyos sor, suk yo ben 
ibit wokgan dom nde. 

> Sane dom, nin yemsok si nggonnak, nin jammo ye 
gato ka yenggras et. Nin sino ben suk njep nai yu et. 
Nin bes nin nggwa kok dom nde, we mo Yefun Allah 
bi sukdu, ye krom sare do, "Yefun Allah bariket ye 

gato bes nggwa kok, wo An ben An bi suk-i ndo su 
ye gato ben an nggwa ga tepsu pa wokgan." 

6 Sane nin ben nin nggwa ga tepsu pa wokgan mo 
Yefun Allah gwem et. Nin ben nin nggwa ga mo 
Yefun gato nggiwa mewa nin sisu ndo wai ne. Bere 
An dakai bes nin gum kok tepsu bi kam gato An fro 
ne. 

7 Yefun Allah iwa mewa nin, sane suk gato nin 
nutbot teker eta, nin nutbot teker sane sor nin bi 
sukjimnut waiyu nde, wo nin ki subot sukjimnut 
mwa ne sino nai Yefun Allah jam subere Yefun nai 
sukjimnut ne wé kadit nin et. 

8 Nin kem su nin fra et. Nin fro nin nggwa petok 
sor. Biris bi yekwesu iwa ben sukibit nai nin. Biris bi 
yekwesu muya-muma sato suge krok gato mise, gato 
gum do singa. Biris bi yekwesu ne meret yetu ge dik 
yo wa ben an sukye nai, tepsu suge singa sok suge 
dik yo wa an gu kwop, ete an git. 

? Sane dom, nin gato onyar kem pe mo Kristus 
ne, nin mise wa biris bi yekwesu ne, nin syun biris 
bi yekwesu wé kadit nin, subere sukye gato biris bi 
yekwesu mitiwa ben nai nin ne yo kas nde. Nin ben 
sane, we nin jam do, yé mwa ne sino gato si nin 
onyar kem mo Yefun Yesus mo bur ré iwedewe ku 
sukye sagato nin ku ne dom. 

10 Nin ku sukye mone bergan sor re, orete yo, Yefun 
Allah dakai nai nin wé kadit sukye subere nin kem 
ndo kadit sukye gato nin ku ne o re. Yefun Allah ben 
An bi suk-i ndo su men dakai yi sor, sane bere Yefun 
ben nin onyar kem mo An nggi wai o. Bere Yefun ben 
nin bi sukjimnut kem mo An nggi wai o. Bere Yefun 
ben nin bi sukjimnut yo kas ram kadit An o nde, wo 
kem pe mo An sor. Nin tepsu Kristus bi yetuge-i ne 

anato Yefun Allah fro nin subere nin ku suk gato ndo 
wai mo Yefun bi nat-i to kapyo mato kapyo. 

11 Yefun Allah ete nggiwa jowa men to kapyo mato 
kapyo. Sangge. 

12 Silas anato ós ji krom surat wokgan ré wa nin. Ji 
nut do, an sa, ye Kristen gato ben an bi suk-i ri-roi 
tepsu Kristus mit. Ji iwa ji frot sukdu bok ré subere 
nin jam do, sangge, kapre nin yo ben suk yo nyim wa 
Yefun Allah nde, An dakai bi sukjimnut sye kas subot 
nin sor. Ji krom sukdu subot sukndo gato Yefun Allah 
ben dakai yi su nin subere nin bi sukjimnut kem pe 
mo An. Sane nin bi sukjimnut ut krat mo sukdu ne 

13 Yé gato onyar kem mo Yefun Yesus mo kota 
Babilon, yé gato Yefun nai sok mo An bi rus-i tepsu 
Yefun nai nin ne yo, yé mwa ne ki ndo mo nin. Sane 
dom, Markus, gato ji jimnotku tepsu ji bi pa ne, an ki 
ndo mo nin. 

14 Nin ku yu yo, nin kambrut yu e, nin i yu tepsu 
nin yedik mo Kristus. Nin yé gato tepsu Kristus bi 
yetuge-i ne, Yefun Allah ete uttok nin sino sor. Ndo 
mo nin sor, kadit Petrus 


2 Petrus 


1 Ji gato gum do Simon Petrus anato krom 

surat ré wa nin. Ji anato tepsu Yesus Kristus bi 
pakwerut. Yesus Kristus bes ji gum yerasul. Ji krom 
sukdu ré wa nin yé gato si men sino onyar kem mo 
Yesus Kristus. Yesus Kristus gato kak os wa men kem 
ndo kadit bot gesyos ne, Yesus Kristus gato tepsu 
Yefun Allah gato jom men ne, An ben An bi suk-i 
ri-roi su men sino anato nin onyar kem mo An tepsu 
men re. 

2 Nin jam Yefun Allah si men bi Yekwesu Yesus 
Kristus kom mo mit anato Yefun Allah mewa nin tep 
yi sor nde, wo An mewa nin sisu ndo wai kadit ne o 
re. Sane dom, Yefun Allah ete uttok nin mo suk mwa 
ne sino petok sor. 

3 Yefun Allah dakai ben sukndo su men. Yefun ben 
An bi suk-i ndo wai o re anato An nai men tepsu An 
bi pa-i subere men jam An kom mo mit. Men jam An 
kom mo mit sane anato An ben men nggi su An dakai 
bi suktinggi, subere men ku suktinggi wa men kem 
not mo bur ré. Men ku suktinggi wa men ben Yefun 
bi suk-i mo suk mwa ne sino sor. 

“Yefun gato gum kok ne ben bi suk-i ndo su men 
anato An tom suk bok yo su men gato ndo yé re. Suk 
gato An tom ne ndo wai o re. Suk bok gato Yefun tom 
su men ne, An kak os wa men subere men sombok 
kadit sukibit gato jom men mo bur ré. Sukibit gato 
men iwa ben ne ben men ibit re, wo men jom suk 
bok yo gato An tom su men ne yo, bere men nggiwa 
men ben men bi suk-i tepsu Yefun mit it. 

> An syo suk mwa nai men ne, sane yo, men onyar 
kem mo Yesus Kristus sor nde, wo men werwa men 
ben sukndo dom et. Men ben sukndo sor nde, wo 
men werwa men jam suk mwa kom mo mit dom et. 

6 Men jam suk mwa sor nde, wo men werwa men 
mewa men nggwa kadit men ben sukdaret nde. Men 
mewa men nggwa sor nde, wo men do ku sukye yo, 
men misyar Yefun nde, wo men werwa men jom An 
bi sukdu ne krat dom et. Men werwa men jom An bi 
sukdu krat mo sukye gato men ku ne sor nde, wo 
men werwa men ben Yefun Allah bi suk-i dom et. 

7 Men ben Yefun Allah bi suk-i sor nde, wo men 
werwa men jimnotku Yefun bi yetuge-i tepsu yedik 
jimnotku yu dom et. Men jimnotku Yefun bi yetuge-i 
tepsu yedik jimnotku yu ne sor nde, wo men werwa 
men jimnotku yé mwa ne sino dom et. 

8 Men ben men bi suk-i sane et. Men ben men bi 
suk-i sane mwa o yo, bere men jam men bi Yekwesu 
Yesus Kristus sisu ndo, ete bere suk mwa gato men 
ben ne kas sisu ndo, orete men nggiwa men os ye yi 
dom. 

?Sarewo men yo ben men bi suk-i sane nde yo, 
bere men tepsu ye gato gro ndu, men yo me suk sisu 
ndo nde, ete men mbrinket do, sukibit gato men ben 
suga nyim ne, Yefun Yesus tot or wé kadit men re. 

10 Sane, ji bi nji ji bi nyanggon gato onyar kem mo 
Yefun Yesus, men wergat men nggwa nggi o et, 
subere suk gato Yefun Allah iwa men ben ne, men 
ben pe sor. Sane dom, men yé gato Yefun Allah fro 
suga nyim wa An nai sok mo An bi rus-i, An jam nyim 
wé re, sane men werwa men ben men bi suk-i tepsu 
Yefun Allah bi pa-i petok sor. Men ben sane it yo, 
bere men yo mu brek kadit Yefun Allah bi os-i nde. 

11 Sane bere men bi Yekwesu Yesus Kristus kak An 
mit wa men sok mo pe gato gesyos, ete men si An 
kem mone. Men bi Yekwesu Yesus Kristus gato kak 
os wa men sok mo Yefun Allah bi rus-i ne, bere An 
jom ye mwa ne sino mo pe ne. 

12 Sane anato ji ki suknapa wa nin subere nin simo 
sukdu gato ji krom more petok sor. Nin da jam 
sukduno ne kom mo mit, ete nin onyar kem mo 
sukduno ne, sarewo ji ki suknapa wa nin petok sor. 

13 Sane ji kem mo bur ré tó yo, ji nut do, ndo sa, ji 
wergat nin, ji ki suknapa subere nin nutbot sukdu 
gato nin jam ne mwa o et. 

14 Ji ki suknapa sane, we ji jam do, yo nam nde ge, 
bere ji kwop re. Men bi Yekwesu Yesus Kristus ki nai 
ji jam rer it. 

15 Sane ji werwa ji ben sa u, subere, ji do kwop it 
yo, nin ku os wa nin napawa sukdu gato ji krom more 
petok sor. 

16 Yesus Kristus kem mo bur ré sa, men dakai me An 
bi suktinggi ne bor su men gro re. Men bi Yekwesu 
gato men me su men gro ré, men ki sukdu subot An 
nai nin jam mé re. Sane sukdu gato men ki ré ma 
kadit sukdu suski gato yetu ki wa kidar nje nde, wo 
men dakai me Yefun Allah bes Yesus Kristus gum 
kok wai o re, men me su men gro, orete men wali ki 
subot sukdu ne nai nin jam re. 

17 Su kam gato men bi Ai, Yefun Allah un Yesus 
Kristus ete bes An gum kok wai o re, men tiwa nden 
dom. Men jam Yefun Allah gato gum kok wai ne, ki 
sukdu kadit gu nai Yesus Kristus do, "Ji bi Gan gato Ji 
jimnotku anare. Suk gato An ben ne Ji mit iwa." 

18 Men dakai jam sukdu kadit gu nim ne tomgato 
men sisu Yefun Yesus mo banbo gato men bes gum 
kok ne. 

12 Men dakai jam sukdu ne mo banbo anato men 
jam do, suktaru gato Yefun Allah tarubot yenabi ne 
sangge it. Sa ndo sa, men jom suktaru ne pe, we 
suktaru ne tepsu sukru gato rer ku pe gato ndendu 
sor kom mo nden rer mone. Men jammo suktaru ne 
sor kom mo kam gato Kristus satu ma ete An walii ru 
nggi o sor kom mo men mit, tepsu men me bi ik it, 
bergan nyot rer ku men it. 

2? Sukdu kwa dik yo gato nggi wai wa nin napawa 
anare: men wadigan yo nggiwa men ki rer subot 
sukdu gato Yefun Allah tarubot yenabi ne nde, wo 
Yefun Allah Gen kak men bi sukjimnut sa, bere men 
ku os wa men jam, 

21 we sukdu ne yo ma kadit yetu bi sukjimnut-i nde, 
wo ye gato Yefun Allah Gen bok nggwa mó anato ki 
suktaru ne ma kadit Yefun Allah dakai. 

2 1 Suga nyim tuya yenabi gato kidar Yefun Allah bi 

yetuge-i mo re. Sane, yeguru gato kidar suk bere 
bor mo nin bi nat-i ne dom. Yeguru gane iwa ki bi 
sukduno-i gato yo sangge nde. Yeguru bi sukduno-i 
ne napyo sye sangge wa tik yé mit, sarewo an bok 
sukduno siri fros Yefun bi sukduno-i gato sangge 
mone. Men jammo yeguru bi sukduno-i ne yo, bere 
sukduno ne ben men dakai ibit mo koirut. Men bi 
Yekwesu Yesus Kristus tot suktot wa men re, An nai 
men wé kadit sukibit subere sukibit yo jom men o 
nde, sarewo yeguru ne rewa Yefun Yesus. Yeguru 
bariket An o re. Yeguru kidar nje ket kwayo-kwayo, 
sane bergan sor re an dakai ben an dakai ibit mone 
re. 

2Yeguru bok ne ben an dakai ibit mone, sarewo 
bere yé mwa simo yeguru bi os-i. Bere yé mwa 
iwa ben siri su nggon e, yé mwa ben sukibit ket 
kwayo-kwayo e ne tepsu yeguru ben ne. Sane bere 
ye yi neya kiket Yefun Allah bi sukduno-i gato sangge 
ne do, sukduno ne ibit o re. 

3 Yeguru ne gro sye wa an ku suk mwa wa an dakai. 
Sane an kidar nin su sukdu gato an dakai fro subere 
nin syo suk nai an. Sarewo nam it, Yefun Allah gato 
bere ndobot an fro wa syo sukye nai an. Yefun Allah 
fro wa bare an mo bot gesyos, Yefun Allah es ndek 
mo os koirut wa an re. 

“Bere Yefun Allah syo sukye nai an mo sukibit gato 
an ben ne, we suga nyim tuya Yefun syo sukye nai 
malaikat si nje mwa neya mo sukibit gato yé ben ne 
re. Malaikat gato ben sukibit, Yefun Allah yo misyar 
nde, wo Yefun syo sukye nai malaikat ne it. Yefun 
bare malaikat ne mo pe gato yé wai o re. Yefun Allah 
rai an ete bok an mo pe gato ndendu yut mo bur 
desnak kret kam gato Yesus Kristus satu ma ndobot 
men yetu si malaikat sino. Tepsu kam gane bere An 
syo sukye nai malaikat ne dom. 

> Sane dom, tomga nyim tuya Yefun Allah yo misyar 
yetu gato ben sukibit mo bur ré nde, wo sugane 
Yefun Allah ben syur syé sye gu nje gato bariket 
Yefun Allah mo bur ré wé. Nowak si bi rus ge mufit 
sor re anato Yefun Allah ós kem ndo kadit syur syé 
ne, we Nowak anato duno nje subere yé ben sukndo 
tepsu Yefun Allah mit. 

6 Sane dom tomga nyim tuya Yefun Allah syo sukye 
nai nje mo kota Sodom si kota Gomora. An syo bot 
git kota we ne or wé. Yefun Allah syo sukye subere 


2 Petrus 2 1008 


An kadum do, bere An syo sukye nai ye gato bariket 
Yefun Allah digane. 

7 Sarewo Yefun Allah nai Lot wé kadit bot ne, we 
Lot ben bi suk-i ndo tepsu Yefun Allah mit sor. Lot 
jimnutbot yé gato ben sukibit mwa mone teker sane 
sor Lot kaim rere su, we yé mwa ne iwa ben Siri su 
yu petok sor. 

8 Lot gato ben sukndo ne, an si yé mwa ne kem sino 
mo kota Sodom. Kamdik-kamdik Lot dakai me sukibit 
mwa gato yé ben ne, ete an jam yé deyo ma nukbot 
sukibit yo o mone, sane an nutbot ware, sukibit mwa 
gato yé ben ne ben an suwar waiyu ndo nde. 

?Sane men me mone do, ye gato ben suk tepsu 
Yefun Allah mit do ku sukye yo, Yefun sa, owa nai yé 
ne wé kadit sukye ne re. Sane dom, Yefun Allah owa 
syo sukye nai yé gato ben sukibit ne sor kom mo kam 
gato An ndobot men yetu mo bur ré. Yefun rai yé 
gato bariwa ben suk tepsu Yefun mit ne yei, Yefun 
syo sukye nai yé ne sane sor kom mo kam gato An 
ndobot yetu mwa ne sino, bere An syo sukye mwa 
wai nai yé gane o re. 

10 Yé gato ku sukye wai anato yé gato sibot 
sukjimnut gato tik an mit wa ben sukibit bu ne. Yé 
ne iwa ben sukibit ket kwayo-kwayo petok sor, an 
bariwa Yefun Allah jom an re. An bariwa jammo 
Yefun re. An bariwa jammo yekwesu mwa neya sino 
re. Yeguru gato kidar suk gane, an mise. An bes an 
nggwa kok. An bes an nggwa kok anato an kiket suk 
mwa neya gato gesyos mo gu gato gum kok ne, an 
yo nyuwa dom nde. 

11 Sarewo malaikat gato nggi wai kadit yeguru gato 
kidar suk ne, an da bi suktinggi mwa wai kadit yeguru 

ne, sarewo an yo kiket suk mwa neya gato gesyos ne 
mo Yefun Allah gwem mo gu ne nde. 

12 Yeguru gato kidar suk ne yo, an tepsu suge krok 
gato kem mo bur ré. Bere ye but suge krok, ete ye 
gu kwop wé sor re. Sane dom bere Yefun ben sukye 
nai yeguru mone tó. Yeguru ne yo nutbot suk sisu 
ndo nde, wo án ben suk tepsu sukjimnut gato kem 
mo án mit ne. Sane anato suk gato án jam nde, án 
ma duwer nje mó, ete án kabor nje mó dom. Sane 
kadit sukibit gato an ben ne, bere Yefun Allah gu an 
kwop wé tepsu ye gu suge krok ne wé. 

13 An ben sukye nai yé mwa, sane bere Yefun Allah 
waii ben sukye nai án dom. An bi sukjimnut do, ndo 
sa, an kem mo bur ré wa an ben suk mwa ket an í 
sor, ete an iwa ben suk sane bor wa yé mwa jam. An 
ma kem njepbot nin e, git sugit sino su nin yo, bere 
an ben nin gum ibit, we an ben sukibit ket an Í sor. 

14 Kamdik-kamdik yeguru ne da bro wa ben siri bu. 
Nggon gato iwa ben siri mwa ne, yeguru iwa an mu 
ku petok sor. An werwa ben kidar yé gato yo onyar 
kem ri mo Yefun nde to ne, subere an gwat mu ges 
mo os ibit o re. An sa, owa an ku suk mwa gato an 
gro sye wa ne. Bere Yefun Allah ben sukye nai yeguru 
gane sino mo sukibit mwa gato an ben ne o re, 

5 we an mu brek kadit os gato ndo ne, sane an bi 
sukjimnut yo ndo o nde. An simo yenggras Beor bi 
pa, gato gum do Bileam ne bi os-i. Bileam ré iwa ben 
sukibit subere an ku sugum mone. 

16 Sarewo Yefun Allah syo suktinggi nai keledai ge 
dik yo, ete keledai ne ki suk tepsu yetu ndantom 
Bileam mo sukibit gato Bileam mitwa bere an ben ne. 
Sane keledai duyawa yenabi Bileam, ete Bileam yo 
ben sukibit daret ne o nde. 

17 Yeguru gato kidar suk anato tepsu syur nggrup 
gato sá re. Men nut do, án syo suk gato men mitmo 
nai men ne ware, án yo ós men wokgan yo dom nde. 
Yeguru ne tepsu nyotem gato ndu gato gwat nogi ma 
ware, nofuf krat gwat mu re. Men nut do, án ós men 
su sukduno gato ndo wa men ware, án yo ós men mo 
nde, suk yo mo nde. Yefun Allah fro nat gato ndendu 
yut wa bere yé ne kem mó. 

18 Yeguru ne ki suk su án syokwet wik, án ki án bi 
sukdu-i, án dakai bes án nggwa kok. Sane yé gato 
sombok kadit os ibit sim ne, yeguru ne duno sare 
do, "Men da bro wa ben siri su nggon anato ndo." 
Yé gato ré ete sim titi fro kadit yé bok yo gato simo 
os ibit ne, yeguru duno án su sukduno daret bok yo 
digare, ete yeguru tik yé ne mit, subere án ges mo 
os ibit satu o re. 

19 Yeguru ne tom su an do, "Su ré bur ré bi suk-i yo 
jom men o nde, sane sukduno gato nyim ne, men 
jambot o nde, men ben ket men isor, bere Yefun 
Allah iwa men re." Sarewo bur ré bi suk-i gato ben 
yetu ibit mo koirut ne jom yeguru ne tepsu pakwerut, 
we suk gato nggi wai kadit men do jom men it yo, 
men tepsu pakwerut wa suk ne. 

20 Yé gato jammo men bi Yekwesu Yesus Kristus 
gato 6s men kem ndo to kapyo mato kapyo ne, Yesus 
Kristus ne sombok an kadit suktinggi mwa gato ben 
an ibit mo bur ré re. Sarewo suktinggi mwa gane do 
rai an satu, ete jom an tepsu bi pakwerut ne o yo, 
bere ri ma an ibit wai kadit nyim neya o re. 

21 Sa ndo sa, an jam nde Yefun Allah bi os-i gato 
ri-roi ne anato ndo wai kadit an jam Yefun bi os-i, 
orete ri ma an brek an dari ket Yefun Allah bi sukdu-i 
gato yé duno an su ne. Ye gato jam Yefun bi os-i, 

orete an brek an dari ket Yefun it yo, bere an ku 
sukye wai o re. 

22 Ye ne do brek an dari ket Yefun it yo, tepsu 
sukamno kwa we gato ye ki do, "Ndar gwi or, ndar 
satu ma git ndar gwi ne o re," si "Ye mus jot kwo re, 
orete jot ne satu ma ngga mo budat o re." 

131 bi nji ji bi nyanggon gato ji jimnotku, ji bi 

surat kedowe wa nin anare. Ji krom surat we 
ne sino tepsu suknapa wa wergat nin subere nin bi 
sukjimnut ne ndo sor. 

2Ji jwa nin napawa sukduno gato nyim neya Yefun 
Allah tarubot An bi yenabi wa nin ne. Sane dom ji iwa 
nin napawa sukduno gato Kristus men bi Yekwesu 
gato kak os wa men kem ndo to kapyo mato kapyo 
ne tarubot yerasul wa nin ne. 

3Sukdu kwa dik yo gato nggi wai wa nin napawa 
anare: Karowa kam gato Yesus Kristus satu ma mo 
bur ré yo, bere yé mwa gato ben sukibit bu ne, yé 
mwa ne ma o. Yé mwa ne ben sukibit ket án í ne sor. 
Yé ne bere kabor nin, ki nin gum ibit, ete sa nin mo 
gato nin nut do bere Yesus Kristus satu ma mo bur 
re. 

“Yé ne sa nin ete ki do, "Yefun Yesus tom do, An 
ma, sarewo An kaim ana u ne? Yesus Kristus yo bor 
mo nde tó! Kadit kam gato men bi amui kwop ne sor 
kom mo kam ré, suk mwa ne kas sagato ketke Yefun 
Allah ut ne." 

> Sarewo yé gane dakai bariwa nutbot sukdu gato 
ki do, Yefun Allah benbot sukdu gato An ki ne. Suga 
nyim tuya Yefun Allah ut gu nim ne si bur ré, Yefun 
Allah ki su syokwet sor re ete suk mwa ne dakai bor 
tepsu sukdu gato An ki ne. Yefun Allah wat bur kadit 
syur, ete bur ré kem dor kadit syur re. 

6 Yetu mwa gato kem mo bur suga nyim neya, 
Yefun Allah ki su syokwet sor re, ete syur syé ma gu 
ye mwa ne kwop or. 

7 Sarewo su ré Yefun Allah ki sukdu subere mewa 
gu nim si bur ré sane sor kom mo kam gato An syo 
bot git suk mwa gato kem mo bur ré si gu nim ne wé 
re. Sane su ré, An mewa gu nim si bur ré sane sor 
kom mo kam gato An syo sukye nai yé gato bariket 
Yefun, ete bere An ben yé ne ibit mo koirut or re. 

8Sarewo ji bi nji ji bi nyanggon, nin napawa sukdu 
gato ji krom ré et, Yefun Allah bi sukjimnut do, kam 
dik yo, kam dik ne tepsu tahun ribu dik sor re. Sane 
dom, Yefun Allah bi sukjimnut do, tahun ribu dik yo, 
tahun ribu dik ne tepsu kam dik sor re. 

? Yetu ge bok yo nut do, suk gato Yefun Allah tom 
ne, An yo benbot kekro nde. Sarewo Yefun yo ben bi 
suk-i yo nde, wo An yo ma kekro nde, we An eswa 
men yetu kwet kadit sukibit gato men ben ne, ete 
men jammo An. An bariwa men yetu ge dik yo ges 
mo bot gesyos dom nde. 

10 Sarewo kam gato Yesus Kristus ma ne, bere An 
ma tepsu yegitsi gato ma wa syimsi suk ne, bere men 
gensu sor re. Tepsu kam ne, ben sato suk yo pu mo 
gu, ete sugane gu ne fres re. Ete suk mwa gato kem 
mo gu nim ne bot git or re. Sane dom bur ré si suk 
mwa gato mo bur ré fres or re. 

11 Bere Yefun Allah ben suk mwa ré ibit or re, sane 
men yé gato kem mo bur ré yo, men ben men bi 
suk-i sa u ne? Men ben sare, men ben Yefun Allah bi 
suk-i su men mit dik si men onyar dik, men bi men 
nggwa mo Yefun wa men ben An bi suk-i sor. 

12 Men ben Yefun bi suk-i, men eswa kam gato 
Yefun Allah tom su men ne, men mit iwa kam ne ma 

kekro et. Su kam ne, bot git gu nim ne or re. Suk 
mwa gato kem mo gu nim ne, bere bot kam is nju or 
re. 
13 Sarewo men eswa gu be si bur be gato Yefun 
Allah tom su men ne. Mone yé mwa ne sino ben 
sukndo tepsu Yefun Allah mit sor. 

14 Sane it yo, ji bi nji ji bi nyanggon gato ji jimnotku, 
men eswa kam gato Yefun Yesus tom ré it yo, men 
kamo nde, wo men wergat men nggwa, subere men 
ben suk mwa ne ndo sor, kwa yo gato ibit mo An 
gwem mo nde. Sane dom, men werwa men si Yefun 
Allah kem ndo su yu petok sor. 

15 Men nut do, men bi Yekwesu Yefun Yesus yo ma 
kekro nde, we Yefun eswa yei, subere yetu ge bok yo 
o ku os wa brek kadit os ibit, ete jammo Yefun Yesus 
subere an kem ndo to kapyo mato kapyo mo Yefun 
Allah bi nat-i. Men bi nji, Paulus gato men jimnotku 
ne krom bi sukdu-i digane dom re. Yefun Allah kak 
Paulus bi sukjimnut ko anato Paulus krom sukdu ne. 

16 Surat mwa gato Paulus krom ne, an krom sukdu 
subot kam gato bere Yesus Kristus satu ma ne. An 
wergat men ben men bi suk-i mwa ne ndo sino. 
Sukdu bok yo mo an bi surat ne sukye wa men jam 
rer kom mo mit. Yé gato yo onyar kem ri mo Yefun 
nde, ete jam suk ri nde to, yé ne ki subot Paulus bi 
sukdu-i siri kadit Paulus bi sukjimnut-i gato an krom 
mo bi surat ne re. Yé gato jam suk ri nde ki subot 
Yefun Allah bi sukdu gato ye yi krom mo surat yi 
neya siri dom re. Kom mo rut yo, bere Yefun Allah 
bare ye gane mo bot gesyos re. 

17 Sarewo ji bi nji ji bi nyanggon gato ji jimnotku, 
nin dakai jam do, yé bok ne ki subot Yefun Allah bi 
sukdu siri mo re. Sane it yo, nin mewa nin nggwa 

subere ye gato ki bi sukdu-i daret ne yo ku os wa 
gwat nin mu mo an bi os-i gato siri kadit Yefun Allah 
bi sukdu-i ne nde. Nin mewa nin nggwa kadit yé gato 
ki bi sukdu-i daret sane, subere nin jom Yefun Allah 
bi sukdu-i gato sangge ne pe sor. 

18 Men bi Yekwesu Yesus Kristus gato nai men kadit 
sukye ete jowa men yetu ne, An ben sukndo su men 
yetu dakai yi. Sane nin dom ben nin bi suk-i ne ndo 
mwa wai o kadit nyim ne sor. Nin jam Yesus Kristus 
sisu ndo o et. Men bes An gum kok su ré sor to kapyo 
mato kapyo. Sangge. Ndo mo nin sor, kadit Petrus 

1 1 Men krom subot Sukdu gato ós men kem ndo to 
kapyo mato kapyo. Sukdu ne kem kadit ketke ne 
it. Sukdu ne men jam re. Sukdu ne men me su men 
gro re, men sokwa pe, men syimtok mo re. Sukdu ne 
men kibot subere nin jam re. 

2 Sukdu gato ós men kem ndo ne bor mó re, men 
me re, ete men wali ki nai ye yi jam dom. Sukdu gato 
ós men kem ndo to kapyo mato kapyo, ketke kem su 
men bi Ai, Yefun Allah. Sukdu ne bor, men me, sane 
men waii kibot nai nin jam o. 

3 Suk gato men me si men jam ne, sukdu ne anato 
men wali ki nai nin jam subere nin si men tepsu yedik 
mo Yefun bi de-i. Men ki nai nin jam subere nin si 
men si men bi Ai, Yefun Allah sisu An bi Gan, Yesus 
Kristus sino tepsu dik. 

“Men krom sukdu ré subere nin si men tepsu yedik 
sino subere men mit iwa wai o re. 

> Sukdu gato men jam kadit Yefun Allah bi Gan, 
Yefun Yesus anato men waii ki nai nin do, Yefun Allah 
ne tepsu nombrak rer, An ben sukndo sor. Yefun 
Allah yo tepsu ndendu nde, An yo ben sukibit yo mo 
nde. 

6 Men ben sukibit kamdik-kamdik tepsu ye gato kem 
mo ndendu to, ete men ki do, men si Yefun tepsu 
dik, sane it yo, men kidar kone. Sane o, suk mwa 
gato men ben ne yo tepsu Yefun Allah mit dom nde. 

7 Sarewo men ben men bi suk-i ne ndo, men ben 
suk tepsu ye gato kem mo pe gato rer, mo Yefun 
Allah bi de-i yo, men sino kem ndo su yu tepsu yedik 


1 Yohanes 1-2 1016 


mo Yefun bi rus-i it anane. Yefun Yesus kwop wa 
sukibit gato men ben ne, ben sato Yefun Allah bi Gan 
dé mus men bi siri or wé kadit men re. 

8 Men do ki do, men yo ben sukibit yo mo nde yo, 
men kidar men dakai anane, ete Yefun Allah bi sukdu 
gato sangge yo kem mo men mit nde. 

2Yefun Allah ben suk tepsu An tom su men ne, An 
ben An bi suk-i ri-roi su men, sane men rek sukibit 
gato men ben ne wa An jam yo, bere Yefun Allah yo 
maskwa men mo sukibit ne o nde, bere An nutbot 
sukibit gato men ben ne o nde. Orete An 6s men 
subere sukibit gato men ben ne yo ut mo men o nde. 

10 Yefun Allah ki do, men yetu sino ben sukibit mo 
re. Sane men do ki do, men yo ben sukibit yo mo nde 
yo, tepsu men ki do, Yefun Allah kidar it anane, sane 
Yefun Allah bi sukdu yo kem mo men mit nde. 

2 ! Ji krom surat ré wa nin, ji bi pa mo Kristus 

bi de-i ne subere nin yo ben sukibit yo o nde. 
Sarewo ye do ben sukibit mó yo, men bi yegweswai 
mo. Men bi yegweswai anato Yesus Kristus gato ben 
bi suk-i ri-roi. An ki sukndo wa men mo men bi Ai, 
Yefun Allah gwem. 

2Yesus Kristus bi nggwa kwop wa tot men bi suktot 
mo sukibit gato men ben ne wé re. An tepsu suksom 
gato totwa sukibit gato men ben ne sor nde, wo An 
totwa sukibit gato men yetu mwa mo bur ré iwedewe 
ne sino ben ne or re. 

3Men benbot Yefun Allah bi sukduno-i ne yo, bere 
men jam mone do, men jam Yefun Allah sisu ndo 
mone, men si Yefun Allah tepsu dik. 

“Ye gato ki do, an sa, an jam Yefun Allah sisu ndo, 
sarewo an yo benbot Yefun Allah bi sukduno-i nde 

yo, ye ne kidar, Yefun Allah bi sukdu gato sangge yo 
kem mo an mit nde. 

> Ye gato benbot Yefun Allah bi sukduno-i ne yo, 
ye ne bi sukjimnut sye kas subot Yefun Allah sisu 
sangge it. Men ben suk sane anato men jam do, men 
si Yefun Allah tepsu dik it. 

Ye to ki do, an sa, si Yefun Allah tepsu dik it yo, 
bere an ben an bi suk-i tepsu Yesus Kristus ben ne et. 
7Ji bi nji, ji bi nyanggon gato ji jimnotku, sukduno 

gato ji krom ré, sukduno be nde, wo sukduno rok 
gato nin jam kadit ketke nin mit si nin onyar kem mo 
Yesus Kristus. Yefun Allah bi sukduno ré nin dakai 
jam mo re. 

8 Nin da jam, sarewo sukduno gato ji krombot ré 
anato sukduno gato be dom. Sukduno be ré bor mo 
suk gato Yesus Kristus ben ne. Or o sukduno be bor 
mo nin dakai dom. Sane ndendu bi suk-i ne titi wé, 
ete sukru gato sangge rer ku men it. 

2Ye gato ki do, an sa, ben suk gato ndo, tepsu ye 
gato kem mo pe gato rer ete an bariket an bi nji ne 
yo, ye ne tepsu ye gato kem mo ndendu to, an ben 
an bi suk-i ibit anane. 

10 Ye to bi sukjimnut sye kas subot an bi nji, an ben 
sukndo tepsu ye gato kem mo pe gato rer re. Sane 
an yo ben suk gato ben nje ges mo os ibit mo nde. 

11 Sarewo ye to bariket an bi nji ne, an tepsu ye 
gato kem mo ndendu to, an ben sukibit petok sor. An 
jam nde pe gato an mu mone ware, ndendu kewa an 
gro ré, an ben an bi suk-i daret sor. 

12 Ji krom sukdu ré wa nin, ji bi pa, we men jam do, 
Yefun Allah yo maskwa nin mo sukibit gato nin ben 
neo nde. An yo nutbot sukibit ne o nde, we Yesus 
Kristus tot wé re. 

13 Ji krom surat ré wa nin, ji bi yenggrás, we nin mit 
kem mo Yefun Yesus gato kem kadit ketke ne it. Ji 
krom surat ré wa nin, ji bi yemsok ji bi nggonnak, we 
nin sa, nin nggi wai kadit biris bi yekwesu re. 

14 Ji krom surat ré wa nin, ji bi pa, we nin mit kem 
mo men bi Ai, Yefun Allah it. Ji krom surat ré wa nin, 
ji bi yenggras, we nin mit kem mo Yefun Yesus gato 
kadit ketke ne it. Ji krom surat ré wa nin, ji bi yemsok 
ji bi nggónnak, we nin bi sukjimnut nggi, nin grem 
Yefun Allah bi sukduno mo nin mit si nin onyar, nin 
nggi wai kadit biris bi yekwesu re. 

15 Nin mit iwa sukibit mo bur ré nde. Suk mwa ne 
sino gato ibit mo bur ré, nin bariwa. Ye gato iwa 
sukibit mo bur ré, ye ne bariwa men bi Ai, Yefun 
Allah it anane. 

16 Sukibit mwa gato mo bur ré sato, ye bi sukjimnut 
sye wa benbot sukjimnut gato tik ye mit wa ben 
sukibit ket ye i ne e, ye gro sye wa suk e, ye dakai un 
ye dakai mo suk gato ye ku si suk gato ye ben e ne. 
Sukibit mwa ne yo ma kadit men bi Ai mo gu nde, wo 
suk mwa ne ma kadit yetu mo bur ré kaii. 

17 Sukibit mwa gato mo bur ré si sukibit gato ye iwa 
ye ben ne, yo nam nde ge, bere or re. Sarewo ye 
gato ben bi suk-i tepsu Yefun Allah mit yo, bere ye 
ne kem ndo to kapyo mato kapyo. 

18 Ji bi pa, karowa bur ré kru it. Ye ki sukdu ré 
nai nin jam suga nyim sare do, karowa bur ré kru 
yo, yekwesu mo yeko wa Kristus ma. Ré ne biris bi 
yekwesu bi yeko wa Kristus ne deyo ma mo re. Sane 
men jam do, karowa bur ré kru it. 

19 Suga nyim ye gato sok mo yeko ne, an sisu men, 
orge an mu kadit men re. Ye gare da si men, sarewo 
an yo mit dik su men nde. Sato an mit dik su men yo, 

bere an yo mu kadit men nde, sarewo an mu kadit 
men, ete mone men jam do, an yo mit dik su men 
mo nde. 

20 Sarewo Yesus Kristus syo Yefun Allah Gen bok 
nggwa mo nin re. Sane anato nin ye mwa ne sino 
jam sukduno gato sangge it. 

21 Ji krom surat ré wa suma ne? Ji krom surat ré we 
nin yo jam sukduno gato sangge ne nde bado? Sane 
nde, wo nin jam sukduno gato sangge ne it. Nin jam 
do, sukduno gato sangge ne, sukdu mone mwa ne 
sino sangge sor, kwa yo gato sukkidar yo mo nde. 

22 Je u anato kidar suk ne? Ye gato kidar suk bere 
ki sato ré do, Yefun Allah yo bes Yefun Yesus gum 
Kristus nde. Yefun Allah yo syogat Yefun Yesus ma 
mo bur ré wa ós men yetu nde. Ye gato ki sukdu 
sane anato tepsu yekwesu mo yeko wa Kristus. Ye ne 
bariket men bi Ai, Yefun Allah si Yefun Allah bi Gan 
ne sino. 

23 Ye gato bariket Yefun Allah bi Gan, bere ye ne si 
Yefun Allah yo tepsu dik nde. Sarewo ye to ki do, an 
onyar kem mo Yefun Allah bi Gan yo, bere ye ne si 
Yefun Allah tepsu dik dom. 

24 Sane yo, sukduno gato nin jam kadit kam gato 
nin onyar kem mo Yefun su ketke ne, nin napawa pe. 
Nin do mewa sukduno ne sisu ndo yo, bere nin si nin 
bi Ai Yefun Allah si Yefun Allah bi Gan ne tepsu dik 
petok sor. 

25 Sane Yesus Kristus dakai tom su men do, bere 
men kem ndo to kapyo mato kapyo. 

26 Ji krom sukdu ré wa nin subot ye gato werwa ben 
kidar nin brek kadit os gato ndo ete simo os ibit. 

27 Yesus Kristus syo Yefun Allah Gen bok nggwa mo 
nin dakai mo re. Yefun Allah Gen kem mo nin mit si 

nin onyar sane yo, nin yo mitwa ye yi ma duno nin 
nde, we Yefun Allah Gen mo nin mit ne dakai duno 
nin subot suk mwa ne sino. Sukduno gato Yefun Allah 
Gen duno nin su ne sangge, yo siri mo nde. Sane nin 
jambot sukduno ne, nin si Yesus Kristus tepsu dik mo 
suk mwa gato nin ben mo bur ré sor. 

28 Sane ji kiwa nin, ji bi pá nin do, nin si Kristus 
tepsu dik petok sor, subere su kam gato An satu ma 
ne yo, bere nin ku An tepsu nin bi yesyim, bere nin 
damen wa An nde. 

22 Nin dakai jam do, Kristus ben An bi suk-i tepsu 
Yefun Allah mit. Sane nin jam o do, ye gato ben suk 
tepsu Yefun Allah mit ne anato tepsu Yefun Allah bi 
pa-i anane. 

1 Yefun Allah bi sukjimnut kas subot men sye 

teker anato An kendo men do, An bi pa-i. Sangge, 
men anato Yefun Allah bi pa-i. Yé gato ben sukibit 
mo bur ré jam nde Yefun, sane anato an jam nde 
men dom. 

2Ji bi nji ji bi nyanggon gato ji jimnotku, su ré men 
anato Yefun Allah bi pa-i it, sarewo suk gato bere 
bor mo men su kam sari ne ma, men jam ri nde to. 
Su kam gato Yesus Kristus satu ma it yo, bere men 
kaim-i ne tepsu An kaim-i ne re. 

3Ye gato kwabom kam mo sukdu gare gato bere 
bor ne, bere an mewa an nggwa subere an yo ben 
sukibit o nde, wo an ben an bi suk-i ne ndo sor, tepsu 
Yesus Kristus dakai ben ne. 

“Ye gato ben sukibit bu, an ben an bi suk-i siri kadit 
Yefun Allah bi sukduno, we ye gato bariket Yefun 
Allah bi sukduno ne, bere an ben sukibit. 

> Sarewo sukibit mwa gato men ben ne, Yesus 
Kristus ma mo bur ré wa tot wé kadit men re, nin 

dakai jam re. Sane dom, nin jam do, Kristus dakai yo 
ben sukibit yo mo nde. 

6 Sane ye gato si Yesus Kristus tepsu dik it yo, ye ne 
yo ben bi suk-i ibit gat o nde. Ye gato ben bi suk-i ¡bit 
gat yo, ye ne jam nde Yefun, ye gane yo jam Yefun 
wokgan yo dom nde. 

7 Ji bi pa, nin jammo ye gato werwa ben kidar nin 
brek kadit os ndo ete nin simo os ibit nde. Sukdu 
gato sangge anare, ye gato ben bi suk-i ndo tepsu 
Yefun Allah mit, ye ne anato Yefun Allah nai sok mo 
An bi rus-i, tepsu Yesus Kristus sok mo Yefun Allah bi 
rus-i re. 

8Sarewo ye gato ben sukibit bu anato sok mo biris 
bi yekwesu bi rus-i, we biris bi yekwesu ben sukibit 
sane kadit ketke ne it. Sane anato Yefun Allah bi Gan 
ma mo bur ré subere An ben biris bi yekwesu bi os-i 
ibit or kai. 

2Ye gato sok mo Yefun Allah bi rus-i, an yo ben bi 
suk-i ibit gat o nde, we Yefun Allah Gen kem pe mo 
an mit si an onyar it. Yefun Allah anato tepsu an bi 
Ai, sane an yo ben bi suk-i ibit gat o nde. 

10 Sane men jam Yefun Allah bi rus-i tara kadit 
biris bi yekwesu bi rus-i sato ré do, ye to bariwa ben 
suk tepsu Yefun Allah mit ne yo, ye ne yo sok mo 
Yefun Allah bi rus-i nde. Sane dom ye to bariwa bi 
sukjimnut sye kas subot ye yi ne yo, ye gane yo sok 
mo Yefun Allah bi rus-i dom nde. 

11 Kadit ketke men duno nin do, men bi sukjimnut 
sye kas subot yu et. 

12 Men ben suk tepsu Kain nde. Kain ne sok mo biris 
bi rus-i. An gu an dakai bi nji dowok kwop re. Suma 
ben anato Kain gu an bi nji dowok kwop ne? Kain 

bariket an bi nji dowok mo gato an bi nji dowok ne 
ben bi suk-i ndo, wo Kain ben bi suk-i ne ibit. 

13 Sane ji bi nji ji bi nyanggon, ye gato ben sukibit 
mo bur ré, bere bariket nin tepsu Kain bariket an bi 
nji dowok ne, nin yeket suk sane nde. 

14 Men bi sukjimnut sye kas subot men bi nji mo 
Kristus bi rus-i anato men jam do, men tepsu ye gato 
bere kwop o nde, men sok mo biris bi yekwesu bi de-i 
o nde, wo men sok mo Yefun bi de-i o re, men tepsu 
ye gato kem ndo to kapyo mato kapyo it. Sarewo ye 
gato bi sukjimnut sye yo kas subot ye yi nde, bere ye 
ne yo kem gesyos nde, wo bere an kwop rut re. 

15Ye gato bariket ye yi ne yo, an tepsu ye gato gu 
ye yi kwop. Nin jam do, ye gato gu nje kwop daret, 
bere an yo kem ndo to kapyo mato kapyo nde. 

16 Men me mo Yesus Kristus sa, bere men jam suk 
gato men ben tepsu ye gato bi sukjimnut sye kas 
subot ye yi. An bi An nggwa wa kwop win men. Sane 
dom, men walii bi men nggwa wa men bi nji mo 
Kristus bi rus-i dom et. 

17 Sane ye gato ku suk mwa mo bur ré, ete an me 
an bi nji mo Kristus bi rus-i deyo gato yewa suk, wo 
an yo jimnotku ye ne nde, ete an yo ós ye ne su suk 
yo mo nde, or an ki do, an bi sukjimnut sye kas subot 
Yefun Allah, sane yo, men jam do, ye ne kidar ko ne. 

18 Ji bi pa, men ki su men syokwet do, men bi 
sukjimnut sye kas subot ye yi sane sor nde, wo men 
bi sukjimnut kas subot ye yi sisu sangge et, sane 
bere men ben suk yo bor mone. 

12 Men bi sukjimnut sye kas subot ye yi sisu sangge 
sane yo, men jam do, sangge, men sok mo Yefun 
Allah bi rus-i it anane. Sane dom, men ki suk su 

Yefun it yo, men nokwa An nde. Men do karowa 
Yefun Allah it yo, men kwabom dek bot suk yo o nde. 
20 Sane kapre men nut do men ye gato ben sukibit 
mwa, men yo nokwa Yefun nde, men karowa Yefun 
sor. Yefun Allah bi sukjimnut-i ne ko wai kadit men bi 
sukjimnut-i ne o re. Men jam do, Yefun jam suk mwa 

ne kom mo mit re. 

21 Sane ji bi nji ji bi nyanggon gato ji jimnotku, men 
ben sukibit mwa, ete men kwet su sangge it yo, men 
jam do Yefun Yesus tot suktot wa men ne. Sane 
men karowa Yefun sor, men yo nyuwa An nde. Men 
karowa An, men ki suk su An sor. 

22 Men do benbot An bi sukduno, ete men ben suk 
gato An iwa men ben ne yo, bere An syo suk gato 
men ndek mo An ne nai men sor. 

23 Yefun Allah duno men sare do, men mit si men 
onyar kem mo An bi Gan, Yesus Kristus, ete men bi 
sukjimnut sye kas subot yu, tepsu suk gato Yesus 
Kristus duno men su ne. 

24Ye gato benbot Yefun Allah bi sukduno ne yo, 
bere ye ne si Yefun Allah tepsu dik. Sane dom Yefun 
Allah si ye ne tepsu dik. Men jam do, Yefun Allah si 
men tepsu dik, we An syo An Gen bok nggwa mo 
men it. 

131 bi nji ji bi nyanggon gato ji jimnotku, yé mwa 

ki do, Yefun Allah Gen bok nggwa mo an, sane 
sukdu gato an ki ne ma kadit Yefun Gen. Sarewo nin 
jammo an bi sukdu-i kekro nde, nin watbot sukdu ne 
kom-kem et, subere nin jam do, an ku an bi sukdu-i 
kadit Yefun Allah Gen bado, an ku an bi sukdu-i kadit 
suk yi neya e? Sane nin watbot sisu ndo et, we su 
ré yenabi mwa gato kidar suk mu ki bi sukdu-i bot 
peyo-peyo mo re. 

2 Nin watbot sukdu gato ye ki ne subere nin jam do, 
sukdu ma kadit Yefun Allah Gen bado, kadit biris bi 
yekwesu gato jom ye ne e? Nin nutbot sare do, ye 
gato ki do, Yesus Kristus ma mo bur ré su kaim tepsu 
yetu yo, Yefun Allah Gen kem mo ye ne. 

3Sarewo ye gato ki do, Yesus Kristus ma mo bur ré 
yo tepsu yetu nde yo, Yefun Allah Gen yo kem mo 
ye ne nde. An ki an bi sukdu-i kadit biris bi yekwesu 
gato tepsu yeko wa Kristus ne. Nin dakai jam suga 
nyim ne do, biris bi yekwesu ne bere ma, ete ré ne, 
biris bi yekwesu ne ben bi suk-i bor mo bur ré re. 

“Sarewo ji bi pa, nin anato sok mo Yefun Allah bi 
rus-i. Nin sa, nin misyar yenabi gato kidar suk ne si 
an bi sukdu-i, we Yefun Allah Gen gato bok Nggwa 
mo nin, An bi suktinggi nggi kadit biris bi yekwesu bi 
suktinggi-i gato jom ye gato jam nde Yefun mo bur 
re. 

?Yenabi gato kidar suk, an jam nde Yefun, sane 
an ki an bi sukdu-i ne ma kadit yetu bi sukjimnut-i 
sor re. Sane ye gato jam nde Yefun mo bur ré bere 
jambot yenabi ne bi sukdu-i. 

SSarewo men ré sok mo Yefun Allah bi rus-i, sane 
ye gato mit kem mo Yefun Allah, bere an jambot men 
bi sukdu-i. Wo ye gato jam nde Yefun Allah, bere an 
yo jambot men bi sukdu-i nde. Sane kadit ne men 
jam do biris gne pet moe ye ne. Men jam do Yefun 
Allah Gen bi sukdu-i ne sangge, tara kadit biris bi 
yewkesu bi sukdu-i gato gwat nje ges mo os ibit. 

7Ji bi nji ji bi nyanggon gato ji jimnotku, men bi 
sukjimnut sye kas subot yu, we Yefun Allah ben men 
nggiwa men bi sukjimnut sye kas subot ye yi ne. 
Sane men bi sukjimnut sye kas subot ye yi, bere yé 

jam do, men anato ye gato mit kem mo Yefun Allah, 
gato Yefun Allah nai sok mo An bi rus-i ne. 

8 Yefun Allah bi sukjimnut sye kas subot yetu petok 
sor, sane ye gato bi sukjimnut yo kas subot ye yi nde, 
ye ne jam nde Yefun Allah re. 

2Yefun Allah bi sukjimnut sye kas subot men yetu, 
An kadum nai men sare do, An syogat An bi Gan ka 
dik ne ma mo bur ré, subere men yetu ku os wa men 
kem ndo. 

10 Men jam sukjimnut sye gato kas subot yetu sisu 
sangge anare: Men yetu bi sukjimnut sye kas subot 
Yefun Allah sisu sangge nde, wo Yefun Allah sa, bi 
sukjimnut sye kas subot men yetu sisu sangge, anato 
bor mo gato An syogat An bi Gan ma bi nggwa kwop 
wa tot men bi suktot mo sukibit gato men ben ne wé 
re. 
11 Ji bi nji ji bi nyanggon gato ji jimnotku, Yefun 
Allah bi sukjimnut sye kas subot men, sane it yo, 
men waii bi sukjimnut sye kas subot yu dom et. 

12 Men yetu yo me Yefun Allah su men gro mo nde, 
sarewo men do bi sukjimnut sye kas subot yu it yo, 
bere Yefun Allah si men tepsu dik, ete An ben men 
nggiwa men bi sukjimnut sye kas subot ye yi sisu 
sangge tepsu Yefun re. 

13 Yefun Allah syo An Gen bok nggwa mo men anato 
men jam do, Yefun Allah si men tepsu dik, sane dom 
men si Yefun Allah tepsu dik. 

14 Men dakai me Yefun Allah bi Gan su men gro re, 
ete men ki sukdu subot An frekbot nje subere ye jam 
do, Yefun Allah syogat An bi Gan ma mo bur ré wa 
An nai men kadit sukye, ete kak os ndo wa men kem 
ndo to kapyo mato kapyo. 

15Ye to ki an bi sukjimnut rer mo ye mwa gwem 
do, sangge, Yesus Kristus anato Yefun Allah bi Gan 
ne yo, bere Yefun Allah si ye ne tepsu dik. Sane dom, 
ye ne si Yefun Allah tepsu dik. 

16 Men dakai jam do, sangge Yefun Allah bi 
sukjimnut sye kas subot men. Men kwabom kam mo 
An do, bere An bi sukjimnut sye kas subot men petok 
sor. Yefun Allah bi sukjimnut sye kas subot men yetu 
petok sor. Sane ye to bi sukjimnut sye kas subot ye 
yi petok ne yo, ye ne si Yefun Allah tepsu dik. Sane 
dom Yefun Allah si ye ne tepsu dik. 

17 Sane men jam do, men bi sukjimnut sye kas 
subot ye yi sisu sangge yo, bere kam gato Yefun 
Allah ma ndobot men yetu, men yo nyuwa nde. Men 
ben men bi suk-i mo bur ré tepsu Yesus Kristus ben 
An bi suk-i, sane su kam ne yo, bere men yo nyuwa 
nde. 

18 Yefun Allah bi sukjimnut sye kas subot men, sane 
men yo nyuwa Yefun nde. Yefun bi sukjimnut sye kas 
subot men sisu sangge anato syun sukjimnut gato 
ben men nyu ne or wé kadit men re. Sane ye gato 
nyuwa kam gato bere Yefun ma ndobot men yetu 
ne, ye ne yo jam Yefun bi sukjimnut sye kas subot an 
sisu sangge nde to. 

12 Yefun Allah bi sukjimnut sye kas subot men nyim, 
anato men wali bi sukjimnut sye kas subot An re. 

20 Ye gato ki do, an bi sukjimnut sye kas subot 
Yefun Allah, sarewo an yo bi sukjimnut sye kas subot 
an bi nji mo Kristus bi rus-i nde yo, ye ne kidar kone, 
we ye gato ku an bi nji, ete an yo bi sukjimnut sye 
kas subot an bi nji nde yo, sane bere an bi sukjimnut 
sye kas subot Yefun Allah gato an yo me su an gro 
nde sa u ne? Bere yo mo nde. 

21 Sane Yefun duno men su sukduno dik yo sare do, 
"Ye to bi sukjimnut sye kas subot Yefun Allah, an bi 
sukjimnut sye kas subot an bi nji ne dom et." 

5 1 Ye gato nai sukjimnut do, sangge, Yefun Yesus 

anato Yekwesu gato Yefun Allah syogat ma mo 
bur re kak os ndo wa men yetu tepsu Yefun Allah 
tom ne yo, ye ne sok mo Yefun Allah bi rus-i it. Sane 
ye gato bi sukjimnut sye kas subot an bi Ai mo gu 
bere bi sukjimnut sye kas subot bi Ai ne bi pa-i mwa 
ne sino dom. 

? Men jam men bi sukjimnut sye kas subot Yefun 
Allah bi pa mwa ne sare, men bi sukjimnut sye kas 
subot Yefun Allah, ete men benbot An bi sukduno ne 
sor, 

3 we sare, men bi sukjimnut sye kas subot Yefun 
Allah, sane bere men benbot An bi sukduno ne sor. 
Men benbot Yefun Allah bi sukduno ne yo yé teker 
eta nde, 

“we Yefun Allah bi rus-i sa, nggi wai kadit biris bi 
rus-i gato ben sukibit mo bur re. Men onyar kem mo 
Yefun Yesus, sane anato men nggi wai kadit biris bi 
rus-i ne o re. 

> Je u anato nggi wai kadit biris bi rus-i ne? Ye gato 
nai sukjimnut do, sangge, Yefun Yesus anato Yefun 
Allah bi Gan ne. 

6 Yesus Kristus anato Yefun Allah bi Gan. An ma 
mo bur ré, Yohanes ras An mo syur. An kwop, An 
dé sye re. An ma mo bur ré wa An ku syur sor nde, 
wo An ma wa An kwop An dé sye dom. Yefun Allah 
Gen anato ki rer wa men jam do, Yefun Yesus anato 
Yefun Allah bi Gan dom. Sane men jam do, sukdu ne 
sangge, we Yefun Allah Gen yo kidar men nde. 

7 Sukdu kwa gri gato kadum rer wa men jam do, 
Yesus Kristus anato Yefun Allah bi Gan ne anare: 

8 Kwa dik anato Yefun Allah Gen ki rer nai men jam. 
Kedowe anato tomgato Yohanes ras Yefun Yesus 
mo syur ye jam sukdu subot An mone. Si kedogri o 
Yefun Yesus dé gato sye wa men anato men jam do, 
sangge, Yefun Yesus ne anato Yefun Allah bi Gan. 
Kwa gri gane bi sukdu tepsu yu re. 

2 Yetu dakai ki bi sukdu-i sa, men jammo. Sarewo 
Yefun bi sukdu-i ne ndo wai wa men onyar kem mó, 
sane men jammo ete ndo wai. Yefun Allah ki bi sukdu 
subot An bi Gan ne rer wa men jam re, sane men 
jammo et. 

10 Ye gato nai bi sukjimnut do, sangge, Yefun Yesus 
anato Yefun Allah bi Gan, ye ne onyar kem mo sukdu 
gato Yefun Allah ki ne re. Sarewo ye gato nai bi 
sukjimnut do, an bariwa sukdu gato Yefun Allah ki 
ne, tepsu an ki do, Yefun Allah kidar ko ne, we an 
nut do sukdu gato Yefun Allah ki subot An bi Gan ne 
yo sangge nde. 

11 Yefun Allah bi sukdu-i anare do, An fro os wa 
men kem ndo to kapyo mato kapyo re. Yefun Allah 
syogat An bi Gan, Yefun Yesus ma mo bur ré kak os 
wa men yetu subere men kem gesyos re. 

12 Sane men kak men mit wa Yefun Allah bi Gan it 
yo, men kem ndo to kapyo mato kapyo it anane, wo 
men yo kak men mit wa Yefun Yesus nde yo, men yo 
kem ndo to kapyo mato kapyo nde. 

13 Ji krom surat ré wa nin yé gato onyar kem mo 
Yefun Allah bi Gan subere nin jam do, nin kem ndo 
to kapyo mato kapyo it. 

14 Men yo damen wa men ki suk su Yefun Allah nde, 
we men jam do, men ndek suk gato tepsu Yefun 
Allah mitit yo, bere An jam men bi sukdu re. 

15 Yefun Allah jam men bi sukdu subot suk gato 
men ndek mo An ne yo, sane men jam do, bere 
Yefun Allah syo suk ne nai men re. 

16 Men do me ye Kristen ge dik yo ben sukibit, ete 
sukibit ne yo ben os yewa mit wa an si Yefun Allah 
nde yo, nin benadi wa, nin ndek mo Yefun Allah 
subere Yefun Allah ós ye ne kem ndo satu. Sarewo 
sukibit gato ben os yewa mit wa an si Yefun Allah, 
we an bariket Yefun Allah it yo, men ndek mo Yefun 
Allah wa ós ye gato ben sukibit sane nde. 

17 Suk mwa gato men ben siri kadit Yefun Allah mit 
anato sukibit, wo sukibit mwa ne sino yo ben os yewa 
mit wa men si Yefun Allah nde. 

18 Men jam do, Yefun Allah bi pá-i, án yo ben sukibit 
gat o nde, we Yefun Allah bi Gan mewa án re. Biris bi 
yekwesu yo ku os wa ben sukye nai án nde. 

19 Biris bi yekwesu jowa yetu mwa ne sino gato ben 
sukibit mo bur ré, sarewo men jam do, men ré anato 
sok mo Yefun Allah bi rus-i. 

20 Men jam o do, Yefun Allah bi Gan ma mo bur 
ré re, An ós men, An kak men bi sukjimnut, subere 
men jam Yefun Allah gato sangge ne. Men si Yefun 
Allah gato sangge ne tepsu dik. Men si An bi Gan 
Yesus Kristus ne tepsu dik it. An sor anato Yefun gato 
sangge re. An sor anato ós men kem ndo to kapyo 
mato kapyo re. 

21 Ji bi pa, nin mewa nin nggwa subere nin som 
sukdaret win Yefun Yesus nde. 


2 Yohanes 


1 1 Ji, gato yekwesu mo nu ari anato krom surat 
ré wa nan, nggongras gato Yefun Allah bes wa 
nan ben Yefun bi suk-i. Ji krom surat ré wa nan si 
nan bi pa-i gato ji jimnotku ndo nde. Ji jimnotku nin 
sor nde, wo ye mwa ne sino gato jam Yefun Allah bi 
sukdu gato sangge ne jimnotku nin dom, 

2we Yefun Allah kem mo men mit si men onyar, 
Yefun sisu men petok sor to kapyo mato kapyo. 

3Men bi Ai, Yefun Allah si men bi Yekwesu, Yesus 
Kristus ete mewa men, Yefun Allah si Yesus Kristus 
ete jimnotku men, Yefun Allah si Yesus Kristus ete 
uttok men petok sor. Yesus Kristus anato men bi Ai 
bi Gan. Yefun Allah si An bi Gan ete sisu men yé gato 
bi sukjimnut sye kas subot yu ete jammo An bi sukdu 
gato sangge ne sor. 

4Ji jam do, nggongras, nan bi pa deyo benbot 
Yefun Allah bi sukduno, tepsu Yefun Allah syogat 
men ben ne. Sane ji mit iwa wai o re. 

> Nggongras, ji krom sukduno kwa be wa nan nde, 
wo ji krombot sukduno kwa dik yo gato nan jam kadit 
ketke nan onyar kem mo Yefun Yesus ne it. Ji ki sare 
do, men bi sukjimnut sye kas subot yu et. 

6 Men bi sukjimnut sye kas subot yu it yo, ber men 
ben men bi suk-i sato ré: men benbot Yefun Allah bi 
sukduno. Sukduno gato nin jam kadit ketke nin onyar 
kem mo Yefun Yesus ne anato Yefun syogat subere 
men bi sukjimnut sye kas subot yu et. 

7 Yé mwa gato kidar suk frekbot bur ré iwedewe mó 
re. Ye gane ki bi sukdu-i sare do, "Yesus Kristus ma 

mo bur re yo, An yo ma su kaim tepsu yetu nde." Ye 
gato ki sukdu sane, an kidar, an ki bi sukdu-i tepsu 
yekwesu mo yeko wa Kristus. 

8 Sane nin mewa nin nggwa subere suk gato men 
ben wa ós nin yo ges kadit nin nde, wo nin wergat 
nin nggwa subere Yefun Allah syo suk mwa nai nin 
dakai or sino tepsu suk gato nin ben ne. 

2Ye gato yo jom Yesus Kristus bi sukdu-i pe nde, 
wo mu brek bot os yi kadit ne yo, ye ne yo si Yefun 
Allah tepsu dik nde. Ye gato jom Yesus Kristus bi 
sukdu-i krat yo, ye ne si men bi Ai, Yefun Allah si bi 
Gan ne tepsu dik sino. 

10 Sane ye gato ma, ete an ki bi sukdu-i tara kadit 
Kristus bi sukdu-i ne it yo, nin kendo ye ne ma si nin 
kem mo nin bi nu-i nde. Nin ós an mo suk gato an 
ben mone dom nde, 

11 we nin do kendo an ma it yo, tepsu nin ós an mo 
Sukibit gato an ben ne. 

12 Ji jwa ji krombot sukdu mwa yo 6 wa nin, sarewo 
ji bariwa ji krom mo kertas su tinta. Ji iwa ji dakai 
ba ku nin mone, ete ji ki ji bi sukdu-i nai nin mone, 
subere men sino mit iwa wai o re. 

13 Nggongras, nan bi njim bi pa gato Yefun Allah 
bes wa ben An bi suk-i ne ki ndo mo nan. 

1 1 Ji, gato yekwesu mo nu ari anato krom surat ré 
wa nan, Gayus gato ji jimnotku. Ji bi sukjimnut 
sye kas subot nan ndo nde. 

2 Ji bi yesyim gato ji jimnotku, ji ki suk su Yefun 
Allah wa nan subere nan yo ku suki nde, wo ji benadi 
subere suk mwa gato nan ben ne kas sisu ndo, ete 
nan kem ndo mo bur ré sor, tepsu nan si Yefun Allah 
kem ndo su yu it. 

3 Men bi nji, ye Kristen ge bok yo ma ki nai ji do, 
nan sa, jom Yefun Allah bi sukduno gato sangge ne 
pe, ete nan benbot petok sor, sane ji mit iwa wai o 
re. 

“Ji jam do, ji bi pa benbot Yefun Allah bi sukduno 
gato sangge sane yo, ji mit at wa wai o re. Suk yi yo 
ben ji mit at wa sane nde. 

> Ji bi yesyim gato ji jimnotku, nan ben suk gato 
ndo ne petok sor wa 6s men bi nji, ye Kristen gato 
ma mone. Kapre nan jam nde yé bok yo gato ma 
mone, nan ós an re. 

SYe gato nan ós ne ma ki napyo nai nje mo nu ari 
more jam subot sukndo gato nan ben ne re. Sane 
nan ós ye gato ma mone su suk gato án mitmo, 
subere an mu ben Yefun bi suk-i mo pe gato an mu 
mone. Sane bere Yefun Allah mit iwa re. 

7 Nan ós yé gato ma ne, we an mu ben Yesus 
Kristus bi suk-i. Ye gato jam nde Yefun Allah ne bere 
yo 6s an nde. 

8 Sane men ye Kristen ós ye gato mubot os wa ben 
Kristus bi suk-i ne et. Men 6s an yo, tepsu men si 

an ben suk sino wa frot Yefun Allah bi sukduno gato 
sangge anane. 

2 Ji krom surat wokgan wa nje mo nu ari mone 
subot ye gato ma ne mó re, wo Diotrefes gato iwa 
bes an dakai gum kok tepsu yekwesu mo nu ari ne, 
an bariwa jambot ji bi sukdu-i ne. 

10 Sane ji ba ku nin mone yo, ji kibot suk mwa gato 
an ben ne subere bor wa yé mwa jam. An ki men 
gum ibit ket kwayo-kwayo. An ki bi sukdu-i ibit subot 
men ne yo tep nde, wo an ben sukibit yo 6 sare do, 
an bariwa men bi nji, ye Kristen ma mone. Or o, an 
duyawa yé gato iwa ós ye Kristen ne, ete an syun yé 
gato iwa 6s ye Kristen gato ma ne titi wé subere yé 
ne yo sok ari si nje mo nu ari ne o nde. 

11 Ji bi yesyim gato ji jimnotku, men konem sukibit 
gato yetu ben ne nde, wo men me sukndo gato ye 
ben ne, ete men waii benbot sor. Ye gato ben sukndo 
yo, Yefun Allah bi pa-i anane, wo ye gato ben sukibit 
yo, ye ne jam nde Yefun Allah re. 

12 Yé mwa un Demetrius gum. Sane dom Yefun 
Allah un an gum dom, we an benbot Yefun Allah bi 
sukduno. Men dom un an gum. Nan jam do, suk gato 
men ki ne sangge. 

13 Ji jwa ji krombot sukdu mwa yo o wa nan, sarewo 
ji bariwa ji krom mo surat re, we 

14vo nam nde ge, ji iwa ji dakai ba ku nan, ete ji 
si nan, men ka we ki men bi sukdu-i nai yu. (1-15) 
Yefun Allah ete uttok nan sor. Nan bi yesyim more 
ki ndo mo nan. Nan ki ndo mo men bi yesyim, an 
kadik-kadik gato si nan kem mone. 


Yudas 


1 1 Ji gato gum do Yudas, gato Yesus Kristus bi 
pakwerut, gato bi nji mo Yakobus, ji anato krom 
surat re wa nin yé gato men bi Ai, Yefun Allah nai 
sok mo An bi rus-i. Yefun Allah bi sukjimnut sye kas 
subot nin. Yesus Kristus mewa nin. 

2Yefun Allah ete dakai jimnotku nin sye teker. 
Yefun Allah ete uttok nin petok sor. Yefun Allah ete 
bi sukjimnut sye kas subot nin petok sor. 

3 Ji bi nji ji bi nyanggon gato ji jimnotku, sangge ji 
da iwa krom surat wa nin subot os ndo gato Yefun 
Yesus kak wa men kem ndo to kapyo mato kapyo ne. 
Ji da iwa krom subot sukdu ne gato men sino jammo 
mó re, sarewo suk yo ben sato tik ji mit wa ji krom 
sukduno wa nin subere nin bes sukdu subot Yesus 
Kristus ne kok o et. Nin jammo suk gato ji krom ré 
et. Yefun Allah bi sukduno subot Yesus Kristus ne, An 
grem kem wam dik su men yé gato onyar kem mo 
Yesus Kristus. Sukdu ne kwa yo gwet mo nde. Sane 
nin werwa nin bes sukdu ne kok wai kadit sukdu yi 
neya et. Sane dom nin duwer yé gato ma wa duwer 
nin mo sukdu ne et. Ji syogat nin ben sane, 

“we, su ré ji jam do, yetu ge bok yo gato misyar 
Yefun Allah da ma fros men mo nu ari re, sarewo 
men jam nde an si men mone. Yefun Allah bi sukdu-i 
subot os ndo gato An fro wa men ne, yé ne brek 
sukdu ne tara kadit bi sukjimnut gato sangge ne or 
re, subere an ku os wa an dakai ben siri su nggon ket 
an isor. An bariket men bi Yekwesu ka dik ne sor. 
An misyar Yesus Kristus gato gum kok sye wai o re. 

Sane kam sari ne ma an ku sukye tepsu ye krombot 
mo Yefun Allah bi sukdu suga nyim tuya re. 

> Sukdu mwa ré, nin dakai jam re, sarewo nin 
nutbot suk gato ji krom ré sisu ndo et, Yefun Allah da 
nai ye Israel wé kadit sukye mwa gato án ku mo bur 
Mesir ne, sarewo ri ma, yé Israel gato misyar An ne, 
An gu kwop wé re. 

6 Sane dom, suga nyim tuya, malaikat gato ben bi 
suk-i tara kadit suk gato Yefun Allah fro wa an ben ne 
sor an mu kadit an bi nat-i ne sa, Yefun Allah rai an 
su bus gato kem krat to kapyo mato kapyo, ete Yefun 
Allah grem an mo pe gato ndu mo bur desnak re. An 
kem mone sor kom mo kam sye gato Yefun Allah ma 
ndobot yetu mwa ne sino, ete su kam ne bere Yefun 
Allah bare malaikat gane mo bot gesyos re. 

7 Sane dom, suga nyim tuya yé gato kem mo kota 
Sodom si kota Gomora si kota bok yo gato karo 
mone, an ben an bi suk-i ne ibit sato malaikat gane 
ben bi suk-i ne ibit dom. Ye Sodom si ye Gomora ne 
da bro wa ben siri su nggon e, yebris da bro wa ben 
siri su yu e, nggon da bro wa ben siri su yu e ne. Sane 
anato Yefun Allah syo bot git an sino or wé mone. An 
sino ku sukye ne subere men sino me mone, ete men 
nyuwa bot gesyos git men tepsu bot git ye Sodom si 
ye Gomora mo sukibit gato án ben ne. 

8 Sane dom, yeguru gato misyar Yefun gato ji 
krombot ré, yé ne bi sukjimnut-i kas muya-muma, an 
ben siri daret, an dakai ben an kaim ibit su ne, an 
bariwa jammo Yefun Allah bi sukdu-i, ete an kiket 
suk mwa neya gato gesyos mo gu gato gum kok ne. 

9 An ben sane, sarewo malaikat bi yekwesu dik yo 
gato gum do Mikhael yo kiket malaikat saga yeguru 
bok ne kiket nde. Suga nyim ne Mikhael si biris bi 

yekwesu duwer yu mo Musa mukri. Biris bi yekwesu 
ki do, "Ji ana nai et," wo Mikhael ki do, "Nde re, ji 
ana nai et." Sugane Mikhael yo nai sukjimnut wa 
kiket biris bi yekwesu nde, wo Mikhael ki sare do, 
"Bere Yefun sor ete ki nan gum ibit mo sukibit gato 
nan ben ré." 

10 Wo yé gato misyar Yefun ré, an jam nde Yefun bi 
suk-i, sane an kabor nje daret subot Yefun bi suk-i 
mwa neya. An ben bi suk-i tepsu suge krok, an yo 
nutbot suk gato an ben ne nde, wo an ben sukdaret 
tepsu sukjimnut gato kem mo an, orete ri ma an 
dakai ben an dakai ibit mo suk gato an ben ne. 

11 Bere Yefun Allah syo sukye nai an sor. An gu nje 
kwop daret tepsu Kain ben ne. Yeguru gane gro sye 
wa ku sugum anato an syi suk mo Yefun bi rus-i sato 
Bileam ben ne. Yeguru gane duwer suk nggi tepsu 
Korah ben ne. Sane bere Yefun Allah gu an kwop wé 
tepsu Yefun gu Korah kwop wé mo gato an duwer 
nje subot Yefun bi os-i ne nggi. 

12 Yé gato ben bi suk-i sato yé bok ne, an si nin 
sum wa git sugit sino sa, an ben nin sino gum ibit mo 
sukdaret gato an ben ket an i mone sor, tepsu an jam 
nde an nggwa re, an yo damen dom nde. An nutbot 
an dakai sor re, an yo nutbot ye yi nde re, tepsu ye 
gato mewa suksi, wo an dakai nai sugit wa an dakai 
sor, an yo syo sugit nai suksi ne nde, wokgan yo dom 
nde. An tepsu nyotem gato nofuf sam ma, ndendu, 
men nut do bere nogi, sarewo nogi yo mo nde. Men 
nut do, bere an ós men tepsu nogi os men, sarewo 
suk yo mo nde. An tepsu kwe gato bi aina tep wa bo, 
sarewo kwe ne yo bo mo nde. Men nut do, bere an 
syo suk gato ndo nai men, wo suk yo mo nde. An 
tepsu kwe gato yé tik i-brot buk kadit bur re, sane 


Yudas 1 1037 


bere kwe ne te re, yo kom o nde it. Án tepsu suk gato 
men nut do ndo wa ós men, ondewo suk yo mo nde. 

13 Án tepsu sem nap sye wai gato sam sukkwik si 
i-bre mu bare mo nden. Sukkwik ne tepsu sukibit 
gato án ben ne, án nutbot sisu ndo yo, bere án 
damen mone, wo án yo nutbot sukibit gato án ben 
ne nde. Án tepsu bí gato waiyu muya-muma mo gu 
nim ne, sarewo án mu siri kadit pe gato Yefun Allah 
fro wa án muket ne. Sane anato bere Yefun Allah fro 
nat gato ndendu yut wa án kem mó to kapyo mato 
kapyo. 

14 Henokh kibot yé bok gane kadit nyim tuya wé re. 
Henokh anato Adam bi dat. Adam ku bi pa-i, or o bi 
pa-i ne ku bi pa-i sor kom mo wam mumat anato pe 
Henokh re. Henokh ki do, "Bere men bi Yekwesu si 
malaikat mwa ndo nde gato ben Yefun bi suk-i ne 
ma. Malaikat ne, men yo ne ndo nde, mwa teker 
ware. Yefun si malaikat mwa ne ma 

15wa ndobot yetu mwa ne sino yo, bere Yefun 
ndobot yé gato bariket Yefun mo sukibit gato án ben 
ne. Bere Yefun ndobot án mo sukdu mwa gato án 
kiket Yefun ne, eteyo bere Yefun bare án mo bot 
gesyos or re." 

16 Yé gato ben sukibit ré, an iwa kibot suk gato ibit 
bu, an duwer yé yi daret, an ki suk gato ndo mo nde, 
an ki kom mo sukibit gato yé yi ben ne petok sor. An 
ben sukibit ket an í sor. An ki an bi sukdu-i, an dakai 
bes an nggwa kok. An ki an bi sukdu-i, an bes ye yi 
gum kok subere meret os wa an ku suk kadit ye ne 
sor. 

17 Sarewo ji bi nji ji bi nyanggon gato ji jimnotku, 
men bi Yekwesu Yesus Kristus bi yerasul bi sukdu-i 

gato yerasul bok ne ki suga nyim ne yo, nin jammo, 
nin napawa pe et. 

18 Yerasul bok ne ki nai men do, "Karowa kam gato 
Yesus Kristus satu ma mo bur ré it yo, yé mwa gato 
ki nin gum ibit e, sa nin mo Yefun bi sukdu-i e ne, 
bere mó re. Yé gane ben bi suk-i ibit ket an isor." 

12? Yé mwa gane bere meret os wa ben men dakai 
maskwa ket yu. Yé mwa ne, Yefun Allah Gen yo kem 
mo an mit nde, wo sukjimnut gato ibit anato jom an 
sor. 

20 Sarewo sukdu subot Yesus Kristus anato ma 
Kadit Yefun Allah dakai. Sukdu ne yo ma kadit yetu 
bi sukjimnut-i nde. Sane ji bi nji ji bi nyanggon, nin 
ós yu, nin duno yu su sukduno gato ndo wai subot 
Yesus Kristus ne petok sor, subere nin onyar kem mo 
Yesus Kristus nggi wai o et. Nin ki suk su Yefun su 
suktinggi gato Yefun Allah Gen syo nai nin ne et. 

21 Nin eswa men bi Yekwesu Yesus Kristus ma ben 
bi suk-i ne ndo bor su nin sor. Bere An yo ben suk su 
nin tepsu sukibit gato nin ben ne nde, wo bere An 
gwat nin mu mo pe gato ndo wa nin si An kem ndo 
mone to kapyo mato kapyo. Nin eswa suk ne bor yo, 
nin ben nin bi suk-i, nin napawa pe do, Yefun Allah bi 
sukjimnut sye kas subot nin sor. 

22 Ye gato bi sukjimnut we subot Yefun ne to yo, 
nin dakai jimnotku ye ne. 

23 Nin 6s ye gato ku sukye subere an ges mo bot 
gesyos nde, ete an kem ndo to kapyo mato kapyo. 
Yé deyo o, nin dakai jimnotku an, nin ben suk su an 
tepsu sukibit gato an ben ne nde, wo nin ben suk 
gato ndo su yé ne sor. Nin mewa nin nggwa, sawe 
nin waii ges mo an bi os-i gato ibit ne. Nin bariket 
sukibit gato an ben ne, tepsu nin bariket an bi san 

dum gato an it ne. Nin nut mo sukibit mwa gato an 
ben ne tepsu an bi san gato dum teker ne, sane nin 
nai nde, nin syimtok dom nde. 

24 Yesus Kristus ete nggiwa mewa nin kadit nin ges 
mo os ibit. An ete nggiwa gwat nin ma kem mo Yefun 
Allah gato gum kok ne gwem. Mo An bi nat-i gato 
ndo wai ne sukibit yo ut mo nin o nde, bere nin mit 
at wa sor. 

25 Yefun wadigan anato gum kok sisu sangge sor. 
An anato fro os ndo wa men subere men kem ndo to 
kapyo mato kapyo. An syogat men bi Yekwesu Yesus 
Kristus ma kak os ne subere men si An kem ndo. An 
anato gum kok wai o re. An anato gum sye wai o re. 
An sa, bi suktinggi gato sye wai. An sor anato gum 
kok wai kadit yekwesu mwa ne sino kadit ketke sor, 
su ré, to kapyo mato kapyo. Sangge. 


Wahyu 


1 Sukdu mo buku ré anato sukdu gato Yesus 

Kristus kadum rer nai Yohanes subot suk gato 
bere men yetu me bor su kam sari ne ma. Yefun 
Allah kadum suk bok ne nyim nai Yesus Kristus, 
subere Yesus Kristus waii kadum rer nai Yefun Allah 
bi pakwerut mwa ne sino jam. Yo nam nde ge, bere 
Yefun Allah ben suk bok ré bor re. Yesus Kristus 
syogat An bi malaikat ge dik yo mu ki sukdu subot 
suk gato bere bor ne rer nai An bi pakwerut gato 
gum do Yohanes. 

2 Sane Yohanes waii krombot suk bok ne sino gato 
an me ne. An krombot sukdu gato Yefun Allah ki ne. 
An krombot suk bok ne sino gato Yesus Kristus ki rer 
nai an jam ne. 

3 Ye gato baca sukdu re sye wa ye yi jam, ye ne 
anato mit at wa, we bere Yefun ben sukndo su an re. 
Ye gato jam ete benbot sukdu ré, ye ne anato mit at 
wa, we bere Yefun ben sukndo su an re. Ye ne mit at 
wa, we an jam nyim wé subot suk gato, yo nam nde 
ge, bere bor re. 

4Ji, gato gum do Yohanes, ji krom sukdu ré wa nin, 
yé gato onyar kem mo Yefun Yesus mo nu ari mufit 
mo bur Asia. Yefun Allah gato su ré mó, kadit ketke 
mó, si kam sari ne ma bere mó tó ne, Yefun Allah ete 
mewa nin. Yefun Allah ete uttok nin petok sor. Yefun 
Allah Gen ka mufit gato kem mo Yefun Allah bi kursi 
tak de gwem, Yefun Allah Gen ete mewa nin, Yefun 
Allah Gen ete uttok nin petok sor. 

> Yesus Kristus gato jam Yefun Allah sisu ndo, An ki 
bi sukdu-i subot Yefun Allah ri-roi petok sor. Yesus 
Kristus anato ye doketke gato Yefun Allah sun kadit 
sukkwop. Yesus Kristus anato jowa yeraja mwa ne 
sino mo bur re. Yesus Kristus ete mewa nin. Yesus 
Kristus ete uttok nin petok sor. Yesus Kristus anato 
bi sukjimnut sye kas subot men ndo nde petok sor. 
Yesus Kristus anato kwop, An de sye wa tot men bi 
suktot mo sukibit gato men ben ne we. 

6 Yesus Kristus anato bes men tepsu An dakai bi 
yewis-i dor kadit yewis yi neya. Yesus Kristus anato 
bes men tepsu yesu gato rer mo Yefun bi suk-i, men 
ben suk wa An bi Ai, Yefun Allah. Yesus Kristus anato 
nggiwa jowa suk mwa mo bur ré. An anato gum kok 
to kapyo mato kapyo sor. Sangge. 

7 Sare, bere Yesus Kristus is kadit gu sisu nyotem ne 
ma. Yetu mwa ne sino bere me An dakai ma ne. Yé 
bok gato syer An bere ku An kaim ne dom. Sugane 
bere yé mwa ne sino mo bur ré iwedewe nderku 
nggwa mo An ndo nde. Digane it. Sangge. 

8 Yefun Allah ki do, "Ji anato Yefun gato ut suk kadit 
ketke ete Ji jom suk mwa ne sane sor kom mo pe 
gato or mo. Ji anato Yefun gato su ré mo, kadit ketke 
mo, si kam sari ne ma bere mo to ne. Ji anato Yefun 
Allah gato nggi wai kadit suk mwa ne sino o re." 

?Ji, gato gum do Yohanes anato tepsu nin bi nji 
mo Yefun Allah bi rus-i. Ji simo Yesus Kristus tepsu 
nin. Men sino bi Yekwesu mo Yesus Kristus. Men sino 
ku sukye tepsu yu. Kapre men ku sukye o, men yo 
misyar Yefun nde, men simo An pe sor. Ji ki sukdu 
subot os ndo gato Yefun Allah fro ne. Ji ki subot suk 
gato Yesus Kristus ben wa kak os ne, sane anato yé 
but ji, ete yé gwat ji mu yé grem kem mo ef Patmos. 

10 Kam ari dik yo, ete Yefun Allah Gen pet mo ji. 
Orete ji jam ye yo saiye nggi mo ji dari, an ba sye 
tepsu ye fuf dut. 

11 Ji jam ye ne ki sukdu sare do, "Suk gato bere 
nan sokme ne yo, nan krombot mo buku. Orete nan 
syo buku ne nai yé gato onyar kem mo Yefun Yesus 
mo nu ari mo kota Efesus e, Smirna e, Pergamus e, 
Tiatira e, Sardis e, Filadelfia si Laodikia ne et." 

12 Ji ti brek satu me ye gato ki suk ne sa, ji me suk 
yo ka sa dem sor gato ye ben kadit emas wa ye dum 
sukru bo mufit mone. 

13 Mo suk gato ka sa dem sor ne miten ji me yetu 
ge dik yo ka sato Yetu bi Pa. An it san gato syu kom 
mo An gwes tak. An far san emas mo An tunap. 

14 An su si An gro e, An gwem e ne kwo sato duk 
kwo ne. An sugo kwo ndo tepsu ndaraf go kwo ne. 
An gro gan ru tepsu bot ru. 

15 An gwes tak ru er tepsu tembaga gato ye kon to 
ne ete ru er. An ki An bi sukdu-i yo, An ba syo-i sye 
tepsu syur sye U mo tu. 

16 An jom bi ge mufit mo An syim ge. Nyom gato 
ot de we syesyar kadit An syokwet. An gro ru nggi 
tepsu kam yor sugato kam ti ri. 

17 Ji sokme An sa, ji bare ji nggwa mo An gwem 
tepsu ji kwop re. Orete An ak An syim ge mo ji, ete 
An ki do, "Nan nyu nde! Ji anato ut suk kadit ketke 
ete jom suk mwa ne sane sor kom mo pe gato or mo. 

18 Ji anato Ye gato kem gesyos. Ji kwop, sarewo ré 
ne Ji mbau to kapyo mato kapyo. Ji anato nggiwa Ji 
sun nje kadit sukkwop. Ji anato nggiwa Ji sun nje 
kadit Yefun Allah bi gwinggri syo mo bur desnak ne 
mbau satu. 

19 Sane suk mwa ne sino gato nan sokme ne yo, 
nan krombot mo buku et. Nan krombot suk mwa 
gato nan sokme su re sisu suk mwa gato bere bor 
mone to. 

20 Ji ki rer subot bi mufit gato nan me mo Ji syim 
ge ne si suk gato ka sa dem sor gato ye ben kadit 
emas wa ye dum sukru bo mufit ne. Suk we ne bi 
sukjimnut ne Yefun gurik kadit yetu, wo su ré Ji ki bi 
sukjimnut ne rer wa nan jam. Bi mufit bi sukjimnut 
do, malaikat ge mufit gato mewa yé gato onyar kem 
mo Yefun Yesus mo nu ari mo kota mufit ne . Or o, 
suk gato ka sa dem sor wa ye dum sukru mufit mone 
bi sukjimnut do, yé gato onyar kem mo Yefun Yesus 
mo nu ari mo kota mufit ne." 

2 1 Yefun Allah bi Gan ki nai ji do, "Nan krom sukdu 

wa malaikat gato mewa yé gato onyar kem mo 
Yefun Yesus mo nu ari mo kota Efesus sare do: Ji 
gato jom bi mufit mo Ji syim ge, ete mubot suk gato 
ka sa dem sor gato ye dum sukru bo mufit mone, Ji 
bi sukdu-i sare do: 

2Ji jam subot suk mwa gato nin ben ne. Ji jam do, 
nin ben nin bi suk-i, nin samok. Kapre nin ku sukye, 
nin misyar Ji nde, wo nin ben Ji bi suk-i pe sor. Ji jam 
do, nin yo kak nin mit wa ye gato ben sukibit bu ne 
nde. Ji jam do, nin watbot yé bok yo gato ki do, an 
sa, Yefun Allah bes an gum yerasul wa ben Yesus 
Kristus bi suk-i. Nin watbot yé bok gato ki sane sor 
nin jam do, yé bok ne kidar. 

3Ji jam do, nin simo Ji anato nin ku sukye mone, 
sarewo nin ben Ji bi suk-i petok sor, nin yo misyar Ji 
nde, wo nin simo Ji pe sor. Suk bok ne sa, nin ben 
sisu ndo. 

“Sarewo suk dik yo gato Ji bariket nin mone anare: 
nin bi sukjimnut sye yo kasbot Ji saga ketke ne o nde. 
> Sane nin napawa ketke nin bi sukjimnut sye kas 
subot Ji, wo su ré nin yo bi sukjimnut sye kas subot 
Ji sane o nde. Ré yo, nin brek satu ma et, nin kwet, 
ete nin bi sukjimnut sye kas subot Ji tepsu ketke ne 
satu o et. Nin yo kwet nde yo, bere Ji ma nai nin bi 

sukru ne wé kadit bi nat-i re. 

6 Nin ben suk kwa dik ne ibit, sarewo nin ben kwa 
dik yo o gato ndo anare: Nin bariket suk mwa gato yé 
gato simo Nikolaus ben ne. Ji dom bariket suk gato 
yé bok ne ben re. 

7 Sane nin brek nin dabe muya-muma kadit nde, wo 
nin jammo sukdu gato Yefun Allah Gen ki nai yé gato 
onyar kem mo Yefun Yesus mo nu ari ne et. Yé gato 
nggi wai kadit bur ré bi suk-i yo, bere Ji kak os wa an 
mu nai kwebo gato ben yetu kem gesyos wa an git. 
Kwe ne kom mo Yefun Allah bi nat-i gato ndo." 

8Yefun Allah bi Gan ki nai ji do, "Nan krom sukdu 
wa malaikat gato mewa yé gato onyar kem mo Yefun 
Yesus mo nu ari mo kota Smirna sare do: Ji gato 
ut suk kadit ketke ete jom suk mwa ne kom mo pe 
gato or mo, Ji gato kwop, orete sun satu o bi sukdu-i 
anare: 

2 Ji jam do, nin ku sukye, nin yewa suk, sarewo 
Yefun syo suk mwa wa nin da gesyos ne mo re. 

Ye Yahudi bok yo ki do, an sa, Yefun nai an gum 
sok mo Yefun bi rus-i. An ma ki nin gum ibit ket 
kwayo-kwayo. Ji jam sukibit gato an kiket nin su ne o 
re. Yé bok ne jam nde Yefun, wo yé gato ben bi suk-i 
sane sok mo biris bi yekwesu bi rus-i ne sor re. 

10 Bere nin ku sukye, wo nin nyuwa nde. Ji ki sare 
do, bere biris bi yekwesu ben yetu ge bok yo but 

nin ge bok yo, ete sok nin mo sel. Sane bere biris bi 
yekwesu gato ben sukibit ne werwa gwat os wa nin 
subere nin misyar Yefun mone. Mo sel mit ne bere 
nin ku sukye sor kom mo kam musyu dik rek. Kapre 
karowa nin kwop rok mone, nin onyar kem mo Ji, nin 
ben Ji bi suk-i sane sor kom mo pe gato or mo yo, 
bere Ji bi os wa nin kem ndo to kapyo mato kapyo, 
tepsu ye gato nggi wai ku hadiah mo koirut. 

11 Sane nin brek nin dabe muya-muma kadit nde, 
wo nin jammo sukdu gato Yefun Allah Gen ki nai ye 
gato onyar kem mo Yefun Yesus mo nu ari ne et. YE 
gato nggi wai kadit bur re bi suk-i yo, bere sukkwop 
wam kedowe yo tok an nde, an yo kwop to kapyo 
mato kapyo nde." 

12 Yefun Allah bi Gan ki nai ji do, "Nan krom sukdu 
wa malaikat gato mewa yé gato onyar kem mo Yefun 
Yesus mo nu ari mo kota Pergamus sare do: Ji gato 
bi nyom gato ot de we ne bi sukdu-i anare: 

13 Ji jam do, nin kem mo nat gato biris bi yekwesu 
kem mone. Nin da kem mone, sarewo nin onyar kem 
pe mo Ji, nin yo misyar Ji nde. Antipas gato ben Ji bi 
suk-i e, ki Ji bi sukdu-i ne petok sor, ye gu an kwop. 
Kapre ye gu an kwop wé mo nin gwem mo nin dakai 
bi kota, gato biris bi yekwesu kem mone, nin yo 
misyar Ji dom nde. 

14 Sarewo suk bok yo gato Ji bariket nin mó anare: 
Yetu ge bok yo mo nin bi nu ari ne jom yenabi gato 
gum do Bileam bi sukduno-i. Kapre Bileam yo dufo 
mo ye Israel nde, an kadum os nai Balak, ye Israel bi 
yeko bi yekwesu dik yo, subere Balak gwat ye Israel 
ges mo os ibit. An ki bi sukdu-i wa tik ye Israel mit 
wa git sugit gato yé som sukdaret su ne. An ki bi 

sukdu-i wa tik nje mit subere yebris si nggon da bro 
wa ben siri su yu. 

15 Sane mo nin bi nu ari dom, ge bok yo jom 
Nikolaus bi pakon bi sukdu-i. 

16 Sane nin brek kadit sukdu gato ibit ne se! Nin yo 
brek kadit sukdu gato ibit ne nde yo, bergan sor ete 
Ji futma gu nin yé gato jom sukdu ne su nyom gato 
ot de we gato syesyar kadit Ji syokwet. 

17 Sane nin brek nin dabe muya-muma kadit nde, 
wo nin jammo sukdu gato Yefun Allah Gen ki nai yé 
gato onyar kem mo Yefun Yesus mo nu ari ne et. 
Ye gato nggi wai kadit bur re bi suk-i yo, bere Ji syo 
sugit gato ye kendo gum do, 'manna' ne napyo nai 
án git. Sugit ne yo bor wa yé mwa jam nde, wo tepsu 
suga nyim tuya Yefun syo manna nai ye Israel wa án 
kem mo bur ré, bere Ji syo manna nai yé gato nggi 
wai kadit bur ré bi suk-i subere yé ne nggiwa simo 
Yefun bi os-i pe sor. Sane dom, bere Ji syo jok kwo 
dik yo nai án. Mo jok ne ye krom gum be mó, wo yé 
gato ku jok ne sor ete jam gum gato ye krom mone." 

18 Yefun Allah bi Gan ki nai ji do, "Nan krom sukdu 
wa malaikat gato mewa yé gato onyar kem mo Yefun 
Yesus mo nu ari mo kota Tiatira sare do: Yefun Allah 
bi Gan gato gro gan ru tepsu bot ru, Yefun Allah 
bi Gan gato gwes tak rup-rek tepsu tembaga gato 
ye kon ete nggri su san det sane sor nggren ne bi 
sukdu-i anare: 

12 Ji jam subot suk mwa gato nin ben ne. Ji jam 
do, nin bi sukjimnut sye kas subot yu e, nin onyar 
kem mo Yefun e, nin 6s ye gato yewa suk e; kapre 
nin ku sukye, nin misyar Yefun nde, wo nin jom An 
bi sukdu-i ne krat sor. Ji jam do, su ré, nin ben suk 

sane mwa wai kadit suk gato nin ben su ketke nin 
onyar kem mo Ji ne o re. 

20 Sarewo suk dik yo gato Ji bariket nin mone 
anare: Nin kak nin mit wa nggon gato gum do Izebel 
ma duno nin, nin yo duyawa mom nde. Nggon ne 
ki do, Yefun Allah anato bes mom gwat Yefun Allah 
bi suktaru ma wa nin, sarewo nggon ne kidar Ji bi 
pakwerut-i ge bok yo mó re. Nggon ne ki bi sukduno-i 
gwat Ji bi pakwerut bok ne ges mo os ibit. Pakwerut 
ne ben siri su yu e, an git sugit gato ye som sukdaret 
su e ne. 

21 Ji kewa nggon ne kwet kadit os ibit gato mom 
gwat ne ware, mom bari re, wo mom da bro wa 
yebris pe sor. 

22 Sane bere Ji ben mom i ndo nde sane sor mom 
ku sukye, mom yo ndo o nde, mom sem sor. Sane 
dom, ye gato ben siri su nggon ne bergan sor, ete 
an si mom ku sukye ndo nde sino, wo an kwet kadit 
mom bi os-i yo, bere an yo ku sukye nde. 

23 Yé bok ne sino gato simo nggon ne, bere Ji gu 
kwop wé. Ji gu yé bok ne kwop wé, subere yé gato 
onyar kem mo Yefun Yesus mo nu ari mwa ne sino 
jam do, Ji anato jam kadik-kadik bi sukjimnut-i kom 
mo mit re. Yé bok ne yo ku os wa gurik sukibit gato 
an ben ne nde. Bere Ji ben sukye nai kadik-kadik 
tepsu sukibit gato an ben ne. 

24 Nin deyo mo nu ari mo Tiatira sa, nin yo jammo 
nggon ne bi sukduno-i gato ibit ne nde. Nin yo jam 
sukdu gato ye kendo do, sukdu gato kru, gato biris bi 
yekwesu dakai kadum ne nde. Sane Ji ki sare do, Ji 
yo syogat nin ben suk yo o gato tepsu sukde wa nin 
sam ne o nde, 

25 wo nin jom Ji bi sukduno-i gato nin jom su ré ne 
pe sor Ji satu ma et. 

26 Yé gato nggi wai kadit bur ré bi suk-i, ete ben 
suk tepsu Ji mit iwa ne sor kom mo pe gato or mó 
yo, bere Ji ben án nggiwa jom yewis bok ne sino mo 
bur ré re. 

27 Bere Ji ben an nggi tepsu Ji bi Ai ben Ji nggiwa 
jom nje, tepsu Daud krombot Ji sare do, 'Bere An ben 
sukye nai nje su nggarmom muk. An ben sukye nai 
yé mwa ne sane sor, sane yé mwa ne sino jammo 
An, tepsu An gwa nje su nggarmom muk ne ndo nde 
sato ye gwa mbem, bere mbem ne mbrur re.' 

28 Sane bere Ji syo bi ik nai yé gato nggi wai mone 
dom re. 

22 Sane nin brek nin dabe muya-muma kadit nde, 
wo nin jammo sukdu gato Yefun Allah Gen ki nai yé 
gato onyar kem mo Yefun Yesus mo nu ari ne et." 

1 Yefun Allah bi Gan ki nai ji do, "Nan krom sukdu 

wa malaikat gato mewa yé gato onyar kem mo 
Yefun Yesus mo nu ari mo kota Sardis sare do: Ji gato 
jom Yefun Allah Gen ge mufit gato mu ben Yefun 
Allah bi suk-i, Ji gato jom bi ge mufit ne bi sukdu-i 
sare: Ji jam subot suk mwa gato nin ben mone o re. 
Yé mwa ne nut do, nin sa, mbau, nin onyar kem mo 
Ji, sarewo Ji jam do, nin misyar Ji anato nin tepsu yé 
gato kwop re. 

2Sane nin sun tom! Kom more, nin yo ben suk 
tepsu pe gato Yefun Allah iwa ne nde to, bergan nin 
tepsu yé gato kwop rok re. Sane nin misyar Yefun bi 
suk-i o nde, wo nin wergat nin nggwa subere nin ben 
suk tepsu Ji mit o et. 

3Sukduno gato yé duno nin su ne, nin napawa pe 
sor. Sukduno gato yé ki nai nin jam re, nin jam it, 

sane nin kwet kadit os ibit, ete nin benbot sukduno 
ne et. Sarewo nin sem su sukduno ne to. Nin yo brek 
satu ma ete muket os gato ndo nde yo, bere Ji ba 
tepsu yegitsi. Kam gato Ji ba ku nin ne, bere nin 
gensu. 

“Sarewo nin gato mo kota Sardis, nin deyo sa, nin 
mewa nin nggwa kadit os ibit. Nin sa, ben sato nin bi 
san yo dum nde. Bere nin it san gato kwo ndo, ete 
nin si Ji mu sino, we Yefun Allah me do, nin sa, nin 
ben bi suk-i tepsu Yefun mit re. 

> Ye gato nggi wai kadit bur ré bi suk-i yo, bere an 
si yé bok ne sino it san gato kwo ndo. Bere Ji yo rus 
an gum wé kadit Buku Yegesyos nde. Bere Ji ki mo Ji 
bi Ai si malaikat mwa ne gwem do, Ji bi rus-i mo an. 

6 Sane nin brek nin dabe muya-muma kadit nde, wo 
nin jammo sukdu gato Yefun Allah Gen ki nai yé gato 
onyar kem mo Yefun Yesus mo nu ari ne et." 

7 Yefun Allah bi Gan ki nai ji do, "Nan krom sukdu 
wa malaikat gato mewa yé gato onyar kem mo Yefun 
Yesus mo nu ari mo kota Filadelfia sare do: Ji gato 
ben Ji bi suk-i ndo petok, Ji gato ben Ji bi suk-i ri-roi 
sor, Ji gato jom yeraja Daud bi kunci ne, suk gato Ji 
kak, ye yo nggiwa grem suk yo krat yawa satu nde. 
Sane dom, suk gato Ji grem krat yawa, ye yo nggiwa 
kak o nde. Ji bi sukdu-i anare: 

8Ji jam suk mwa gato nin ben ne or re. Nin me ré, 
Ji kak os wa nin sok mo Yefun bi rus-i. Ji kak os mo 
nin gwem nyim wé re. Ye yi yo nggiwa grem suk yo 
yawa wa nin muket os ne nde. Ji jam do, nin yo nggi 
teker eta nde, wo nin werwa nin benbot Ji bi sukdu-i 
petok sor, nin yo rewa Ji gum nde. 

2Yé bok yo gato kidar do, an tepsu ye Yahudi, 
sarewo Yefun yo nai an gum sok mo Yefun bi rus-i 

nde yo, yé bok ne jam nde Ji. Yé bok ne sok mo biris 
bi yekwesu bi rus-i. Bere Ji ben an ma bare an nggwa 
mo nin gwem. Bere án jam do, Ji anato bi sukjimnut 
sye kas subot nin re. 

10 Kapre nin ku sukye, nin misyar Ji nde, wo nin 
benbot Ji bi sukdu-i petok sor tepsu Ji ki ne. Sane 
bere kam gato yetu mwa ne sino mo bur ré iwedewe 
ku sukye ndo nde, bere Ji mewa nin kadit re. Bere 
yetu mwa ne sino ku sukye subere yé gato misyar Ji, 
bere bor mone. 

11 Bergan sor, ete Ji ma re. Nin jom Ji bi sukduno-i 
ne pe, sane sor Ji satu ma et. Sane bere ye yi yo ku 
os wa nai sukndo gato bere nin ku ne wé kadit nin 
nde, bere nin kem ndo mone it. 

12 Yé gato nggi wai kadit bur ré bi suk-i yo, bere Ji 
bes an tepsu kwedi mo Ji bi Ai Yefun Allah bi nu-i. Ye 
gato nggi ne kem pe mo nu ne. Yé ne yo mu kadit 
nu ne nde. Bere Ji krom Yefun Allah gum mo yé ne. 
Bere Ji krom Yefun Allah bi kota gum mo yé ne. Kota 
ne anato Yerusalem be gato bere Ji bi Ai Yefun Allah 
syo is kadit gu ne ma. Bere Ji krom Ji dakai gum be 
mo yé gato nggi wai kadit bur ré bi suk-i dom re. 

13 Sane nin brek nin dabe muya-muma kadit nde, 
wo nin jammo sukdu gato Yefun Allah Gen ki nai yé 
gato onyar kem mo Yefun Yesus mo nu ari ne et." 

14Yefun Allah bi Gan ki nai ji do, "Nan krom sukdu 
wa malaikat gato mewa yé gato onyar kem mo Yefun 
Yesus mo nu ari mo kota Laodikia sare do: Ji gato 
Sangge, Ji gato ki Ji bi sukdu-i subot Yefun Allah ne 
sangge, Ji gato ki Yefun Allah bi sukdu-i sisu ri-roi 
sor, Ji gato jom suk mwa gato Yefun Allah ut mo i-ke 
ne sino, Ji bi sukdu-i anare: 

15 Ji jam subot suk mwa gato nin ben ne or re. Nin 
yo ben Ji bi suk-i su nin mit dik nde. Nin yo bariwa 
ben Ji bi suk-i dom nde, tepsu nin kam nde, nin dek 
dom nde. Sa ndo sa, nin nai os dik sor, sare: nin ben 
Ji bi suk-i yo, nin ben su nin mit dik sor, ondewo nin 
ben Ji bi suk-i nde. 

16 Nin kam nde, nin dek dom nde, wo ben sato nin 
kam bo sor re. Nin ben Ji bi suk-i su nin bambrai. 
Sane anato bere Ji bariket nin mone, ben sato Ji gwi 
nin su nin bi os ibit ne mu nden. 

17 Nin ki do, 'Men yekaya it, men ku suk mwa mó 
re. Men yo yewa suk nde.' Nin da ki sane, sarewo nin 
jam nde, Ji nut mo nin do, 'Kamapa, nin yo ndo nde. 
Nin yewa suk. Nin gro ndu. Nin kawarun re.' 

18 Sane Ji duno nin do, emas gato ye kon ete ye 
nggri su san det sane sor nggren ne, nin ma nin so 
kadit Ji et. Sane bere nin tepsu ye gato ku suk mwa. 
Nin so san kwo wa nin it et. Sane bere nin kawarun o 
nde, bere nin damen o nde. Nin so ron wa nin es mo 
nin gro gan et. Sane bere nin sokme suk sisu ndo. 

12 Ye gato Ji bi sukjimnut sye kas subot ne yo, bere 
Ji ndantom yé ne, ete Ji kwam an mo sukibit gato an 
ben ne. Sane nin kwet kadit sukibit gato nin ben ne 
et. Nin ben Ji bi suk-i sisu nin mit dik si nin onyar dik 
et. 

20 Nin jammo suk gato Ji ki ré et. Ben sato Ji ma ti 
mo nusyo de nden ete Ji ké. Ye to jam Ji ké, ete kak 
nusyo wa Ji yo, bere Ji sok mu ku ye ne mo nu mit 
re. Bere Ji si ye ne git sugit sino mone tepsu yedik. 

2! Yé gato nggi wai kadit bur ré bi suk-i yo, bere 
Ji bes an gum kok. Bere an gum kok tep wa an si 
Ji tepsu yekwesu. Bere Ji ki nai yé ne do,"Nin ma, 
nin sisu Ji kem kok mo Ji bi nat ré, men anato gum 

Yekwesu sino." Ji anato nggi wai kadit bur ré bi suk-i, 
anato Ji si Ji bi Ai kem kok mo An bi nat-i re. 

22 Sane nin brek nin dabe muya-muma kadit nde, 
wo nin jammo sukdu gato Yefun Allah Gen ki nai yé 
gato onyar kem mo Yefun Yesus mo nu ari ne et." 
4 1 Sukdu wa yé gato onyar kem mo Yefun Yesus 

mo nu ari bok ne, ji jam or sa, ben sato ji semda 
ete ji sokme nusyo mo gu kak re. Ye gato ji jam 
ki suk su ketke, gato saiye tepsu ye fuf dut, tepsu 
trompet ne, an ki do, "Nan ma more et. Ji kadum suk 
gato bere bor wari wa nan jam." 

2Sugane Yefun Allah Gen pet mo ji. Orete ji me 
Yefun bi kursi mo gu. Ji me Yekwesu ge dik yo kem 
mo kursi ne. 

3 An nggren tepsu sukru we, ru er si ru kur, tepsu 
jok gato sugum sye bi warna. Bres dik yo ru nggi 
wairi wa kursi ne. Bres ne ru tepsu jok zamrud gato 
nggren. 

“Kursi musyu we sop at yo o kem wairi wa Yekwesu 
gato gum kok wai ne bi kursi. Mo kursi mwa ne, 
yenggras gato gum kok ge musyu we sop at kem 
mo. Yenggras bok ne it san gato kwo ndo. An bom 
yekwesu bi topi emas mo an su. 

> Ji me nowarek, ji jam sukyo-sukyo pu. Ji jam nogu 
pu gato sye syesyar kadit kursi mo miten ne. Kak ru 
mufit ti mo kursi ne gwem. Kak ru mufit ne anato 
tepsu Yefun Allah Gen mufit gato ben Yefun Allah bi 
suk-i. 

6 Sane dom, ji me suk yo tepsu em mo kursi ne 
gwem. Em ne tepsu kaca gato rer ok tepsu syur gun 
gato ram nde. Yefun Allah bi pakwerut ge at mo gu 
ka sato suge ne mo. Suge at ne kem wairi wa Yefun 
bi kursi, ge dik yo mo kursi de gwem, ge dik yo o mo 

kursi de dari, ge dik yo o mo kursi de syim ge, ge dik 
yo o mo kursi de syim jam. Suge at ne gro gan mo 
án kaim ne sino, gro deyo mo án kaim de gwem si 
gro deyo o mo án kaim de dari ne sino. 

7 Suge doketke ne ka sato singa. Suge kedowe ka 
sato sapi ge ndi. Suge kedogri gro-i ka sato yetu 
gro-i. Suge kedoat ka sato ndam syap tu gato ok. 

8 Suge at ne sino | mumat mo. Suge at ne sino gro 
gan bot kaim ne sino, gro gan deyo mo ide nden si 
gro gan deyo o mo i de mit dom. Noru nombrak suge 
at ne yo not nde, an badek petok sare do, "Yefun ga 
kok wai ne, Yefun ga ndo wai ne, Nan gum kok wai 
'dit men, Nan anato men bi Yekwesu ga nggi wai. 
Yefun ga ketke ne mó e, Yefun ga su ré mó e, Bere 
kam sari Nan mó o, Bere Nan mó o tó e." 

2 Suge at ne ba sukbadek wa bes Yefun gato kem 
mo kursi ne gum kok e, un Yefun e, ki ndo mo Yefun 
e ne. Suge at ne ba syek Yefun gato kem to kapyo 
mato kapyo ne sa, 

10 venggras ge musyu we sop at bare nggwa mo An 
gato kem mo kursi ne gwem. Yenggras ne un Yefun 
gato kem to kapyo mato kapyo. Yenggras ne bare 
bi topi gato an bom tepsu yekwesu ne mo Yefun bi 
kursi de gwem, ete an badek su do, 

11 "Men bi Yekwesu ne e, Yefun gato jom men ne 
e, Nan sa, tep wa men bes Nan gum kok ne o, Men 
bes Nan gum sye ne o. Men bi Yekwesu ne e, Yefun 
gato jom men ne e, Nan sa, tep wa men un Nan gum 
ne o, Nan sa, tep wa ku suktinggi ne o. Men bes Nan 
gum kok a we, Men un Nan gum a we, Nan ut suk 
mwa ne sino o, Nan bi mas mo suk mwa ne sino o." 
5 1 Orete ji sokme Ye gato kem mo Yefun bi kursi 

ne jom buku mo An syim ge. Mo buku mit ye 

krom suk mo kertas de we ne sino. Ye rum buku ne 

orete Yefun ut su lilin rom wam mufit wa jom kertas 

mo de nden ut krat. Ye me lilin gum mone anato ye 

jam do, Yefun bi buku anane, sane ye gato Yefun bes 
ne sor ete gum tep wa kak lilin gum ne wé re. 

2 Orete ji sokme malaikat ge dik yo gato nggi. 
Malaikat gato gwat Yefun Allah bi suktaru ne saiye 
nggi do, "Je u anato gum kok tep wa an kak lilin gum 
bok ne wé ne? Je u anato gum kok tep wa rek buku 
ré ne?" 

3 Sarewo mo gu nim ne si bur ré si bur desnak ne 
sino, ye yo ku yetu ge dik yo gato gum kok tep wa 
an kak lilin gum bok ne wé yo mo nde. Ye yo ku yetu 
ge dik yo gato gum kok tep wa kak lilin gum ne sor 
nde, wo ye yo ku ye gato gum kok tep wa baca buku 
ne dom nde. 

“Ye yo ku yetu ge dik yo gato gum kok tepsu wa an 
rek ete baca buku ne mo nde, sane anato ji wo, ji wo 
ndo nde. 

> Sugane yenggras ge dik yo gato badek wa un 
Yefun mone, an ki nai ji do, "Nan wo nde. Ye gato 
yé kendo gum do, Singa, An Yekwesu mo yewis ye 
Yahudi, An sa, nggi wai o re. An sa, ye gato ye kendo 
gum yo o do, yeraja Daud bi dat. An sa, nggi wai 
kadit bur ré bi suk-i, sane anato An gum kok tep wa 
An kak lilin gum bok ne wé. An gum kok tep wa An 
rek buku ne." Orete malaikat ne ki nai ji do, "Nan me 
et." 

6 Orete ji sokme Domba Gan ge dik yo ti mo 
yekwesu bi kursi mwa ne miten. Yefun bi pakwerut 
ge at mo gu gato ka sato suge at si yenggras ge 
musyu we sop at ne ti wairi wa Domba Gan ne si 
kursi ne. Domba Gan ka sato suge gato ye gu kwop 

wa som Yefun su ne. Domba Gan suti mufit mo, An 
gro gan mufit mo. An gro gan tepsu Yefun Allah Gen 
mufit gato Yefun Allah syogat mubot bur re iwedewe. 

7 Domba Gan ne ma mo Yefun Allah gato kem mo 
An bi kursi ete nai buku gane kadit Yefun Allah syim 
ge. 
8 Domba Gan ne nai buku sa, suge at si yenggras 
ge musyu we sop at ne bare nggwa sino mo Domba 
Gan gwem. An sino jom kecapi si mbem emas ses su 
suk yo gato ye gre ete i-bu basmi grik ndo. Suk gato 
grik ndo ne tepsu sukdu gato yé gato onyar kem mo 
Yefun Yesus ki nai Yefun Allah ne. 

2 An sino ba sukbadek be yo sare do, "Domba ga 
gum kok ne o, Domba ga sye wai ne o, Nan sa, 
gum kok tep wa Nan nai buku ne o, tep wa Nan kak 
lilin gum wé ne o. Nan gum kok a we, Nan gum 
sye wai a we, Ye gu Nan, Nan dé sye wa yetu ne 
o, Nan bi nggwa tepsu suktot wa ne o. Nan dé sye 
wa yetu o, Nan tepsu suktot wa yetu o, Nan dé sye 
wa yeyo-yeyo gato sok mo Yefun bi rus-i ne o, Yetu 
mwa ne mo buryo-buryo sino o. Nan dé sye wa yetu 
o, Nan tepsu suktot wa yetu o, Nan dé sye wa yetu 
wisyo-wisyo sino ne o, Yetu mwa gato ki ayo-ayo 
sino o. 

10 Domba ga gum kok ne o, Domba ga sye wai ne 
o, Nan sa, nai yetu bok ne sok mo Yefun bi rus-i ne 
0, yé bok ne tepsu yegweswai wa yetu si Yefun Allah 
ne o. Domba ga gum kok ne o, Domba ga sye wai ne 
o, Nan sa, bes yetu bok wa ben Yefun bi suk-i ne o, 
yé bok ne jom suk mwa mo bur ré o." 

11 Orete ji sokme mone o. Ji jam malaikat yaino, 
mwa yé re, ki bi sukdu-i. Malaikat ne mwa yé ndo 
nde, mwa wai o re, nat ne buk su. Malaikat yaino ne 

ti wairi wa suge at sisu yenggras ge musyu we sop at 
ne. 

12 Malaikat mwa ne ba sukbadek, an ba sye sare do, 
"Domba ga ye gu ne e, Domba ga kwop ne e, Nan 
sa, Nan gum kok ne o, gum sye ne o. Men un An 
gum a we, Men bes An gum a we, Domba ne tep wa 
ku suktinggi mwa ne o, tep wa suk mwa ne sino o. 
Men un An gum a we, Men bes An gum a we, Domba 
ne tep wa ku suktinggi mwa ne o, tep wa dakai rer 
kom mo mit ne o. Men un An gum a we, Men bes An 
gum a we, Domba ne tep wa ye bes An gum kok ne 
o, tep wa ye un An gum petok ne o." 

13 Orete ji jam suk mwa gato mbau mo gu nim e, 
mo bur ré e, mo bur desnak e, mo sem e ne sino, suk 
mwa gato mbau mo pe mwa ne sino ba sukbadek 
sare do, "Yefun ga kem mo kursi sye ne e Domba 
Gan ga mone e Men un An we ne gum ne o Men bes 
An we ne gum kok ne o. Yefun si Domba Gan ne e 
An we ete gum ne sye wai ne e. An we ete nggi wai 
kadit suk mwa ne o Su ré to kapyo to kapyo ne o." 

14 Suk mwa ne ba sukbadek ne, sane anato suge at 
ne ki do, "Sangge!" ete yenggras ge musyu we sop 
at ne bare nggwa ete som Yefun dom. 

1 Ji sokme saresa, Domba Gan ne kak lilin gum 

gato ye ut buku krat su ne. An kak lilin gum dik 
yo we. Orete ji jam suge at ge dik yo saiye. Suge dik 
ne saiye tepsu nogu pu sare do, "Nan ma se!" 

2 Ji sokme sa, ji me kuda kwo ge dik yo ma. Ye gato 
it mo kuda ne jom syu im si bi kunus. An ku yekwesu 
bi topi wa an bom mo an su. An mu tepsu ye gato 
nggi wai kadit suk mwa neya. An futmu wa gu 
yekwesu yi neya kwop wé, eteyo an jowa yekwesu 
ne bi yetuge-i. 

3 Domba Gan kak lilin gum dowe ne wé sa, ji jam 
suge at kedowe ne ki do, "Nan ma se!" 

“Sugane kuda ge dik yo o syesyar. Kuda ne er 
tepsu bot ru. Ye gato it mo kuda ne ku suktinggi wa 
ben yetu mo bur ré maskwa yu, subere yé gu yu 
kwop. Ye gato it mo kuda ne ku nyom sye gato ot de 
we wa an gwat. 

> Domba Gan kak lilin gum dogri ne wé sa, ji jam 
suge at kedogri ne ki do, "Nan ma se!" Ji sokme sa, 
kuda te ge dik yo ma. Ye gato it mo kuda ne jom 
timbangan. 

6 Sugane ji jam sukdu sato yetu ki bi sukdu-i syesyar 
kadit suge at ne miten sare do, "Gaji gato ye ku mo 
suk gato ye ben mo kam dik ne tepsu ye so gandum 
gato ndo tepsu kilo dik sor re. Sane dom, kam dik bi 
gaji tepsu ye so gandum wis yi tepsu kilo gri sor re. 
Gandum wis bok ne sugum sye re, sarewo nan mewa 
kwe zaitun si nggwe anggur subere ibit nde." 

7 Domba Gan kak lilin gum doat ne wé sa, ji jam 
suge at doat ne ki do, "Nan ma se!" 

8 Ji sokme sa, kuda er kwosak ge dik yo ma. Ye gato 
it mo kuda ne gum do, Sukkwop. Ye gato gum do 
Gwinggri Syo boribot karowa Sukkwop. Ye we ne ku 
suktinggi wa gu yetu napyo kwop wé kadit bur ré. Ye 
we ré gwat os bok yo wa gu nje kwop su suk sato: 
yé gu yu e, sukonde sye gu nje kwop e, suki wis bok 
yo gu nje e, suge krok gu nje e ne. 

?Domba Gan kak lilin gum domek ne wé sa, ji 
sokme yetu da gesyos ge bok yo mo meja gato ye 
gre suge wa som Yefun Allah su mone. Yé bok ne 
kem mo meja desnak mo bur. Suga nyim yé bok ne 
mbau mo bur ré tó, an kibot Yefun Allah bi sukdu. An 

kibot sukndo gato Yefun ben su an nai ye yi jam gat 
pe sor anato ye gu an kwop we mone. 

10 Yetu da gesyos ge bok ne saiye nggi do, 
"Yenggras ga gum sye wai o re, Nan sa, Yekwesu 
gato ben Nan bi suk-i ndo petok, Nan ben Nan bi 
Suk-i ri-roi sor. Kam ot ete Nan ndobot yetu mo bur 
ete syo sukye nai yé gato gu men ré ne? Nan eswa 
suma o ne?" 

11 Yé bok ne ku san gato kwo ndo wa an it. Yefun 
syogat an kem not yei sane sor an bi nji, gato si an 
ben Yefun bi suk-i ne, yé gu kwop sagato yé gu an 
ne, kom mo pe gato or mó, ete bere Yefun ndobot 
yetu mo bur ré. 

12 Ji sokme Domba Gan kak lilin gum domumat ne 
wé sa, sui juwai bur ré ram ndo nde. Kam su mo gu 
ne te or re, kam su te tepsu san te re. Aina ne er, 
tepsu yetu dé re. 

13 Bi mwa ne mo gu ne ges mo bur, sugato nofuf 
kas nggi ti mo kwe ne, kwekwa ram eteyo kwe bo 
ges or. 

14Gu ne fres wé re, tepsu ye pam sun, ete ye gwat 
mu re. Banbo mwa si ef mwa ne sino mu kem mo nat 
yi kadit bi nat-i ne o re. 

15 Sugane yeraja mo bur ré e, yekwesu e, yesukmise 
bi yesu e, yemambot e, yepasye e, yé mwa ne sino, 
ye gato gum pakwerut si ye gato dakai ti mo an 
dakai ne sino titi mu gurik nggwa mo jokwak si jok 
sye ndet mo banbo re. 

16 An sino saiye nai banbo si jok sye mwa mone do, 
"Nin krut ma gurik men et. Nin gurik men subere 
Yefun gato kem mo An bi kursi ne yo sokme men 
nde. Nin gurik men subere Domba Gan ne yo ku os 
wa ben sukye nai men nde. 

17 Sangge, kam sye ne ma it. Yefun Allah si Domba 
Gan ne ma wa syo sukye nai ye mo sukibit gato nje 
ben ne. Kam sye ne ma it, ye yo nggiwa ku os wa 
syesyar kadit sukye ne mo nde." 

7 1 Ji sokme suk gato yé mwa ne sino ben ne or 

sa, ji sokme malaikat ge at ti mo bur ré nap at. 
Malaikat ge at ne butwa nobu nim e, nobu ket e, 
nobu njot si nobu sem ne sino, subere nofuf ne yo 
kas ti mo bur nde, yo kas ti mo sem nde, yo kas ti 
mo kwe dom nde. 

2 Ji sokme malaikat ge dik yo o gato ma kadit nobu 
nim it mu mo gu. Malaikat ne gwat Yefun Allah gato 
gesyos ne bi ja gato Yefun syat wa An bi rus-i. Yefun 
Syat ja wa bi rus-i ne gedik-gedik mo an git det 
subere ye jam do, ye ne sok mo Yefun bi rus-i it 
anane. Malaikat ne saiye nai malaikat ge at gato ku 
suktinggi wa ben bur si sem ibit ne. 

3Malaikat ne ki do, "Nin misyar nobu kas ti mo bur 
nde to. Nin misyar nobu kas ti mo sem nde to. Nin 
misyar nobu kas ti mo kwe dom nde to. Nin misyar 
nobu kas ben suk bok ne ibit nde to yei, sane sor 
men syat ja wa Yefun bi rus-i or wé et. Men krom 
sukdu, men syat ja wa Yefun Allah gato jom men ne 
bi pakwerut git det or wé, ete nin misyar nobu kas ti 
mo suk bok neya sor." 

“Sugane ji jam ye ki yetu ge gato ye syat ja mo an 
git det ne kom mo yetu ge 144.000 re. Yetu mwa ré 
sok mo ye Israel bi yewis-i musyu dik sop we. 

> Ye gato ye syat ja mo an git det ne anare: Yehuda 
bi wis-i ge 12.000, Ruben bi wis-i ge 12.000, Gad bi 
wis-i ge 12.000, 

6 Asyer bi wis-i ge 12.000, Naftali bi wis-i ge 12.000, 
Manasye bi wis-i ge 12.000, 

7 Simeon bi wis-i ge 12.000, Lewi bi wis-i ge 12.000, 
Isakhar bi wis-i ge 12.000, 

8Zebulon bi wis-i ge 12.000, Yusuf bi wis-i ge 
12.000, si Benyamin bi wis-i ge 12.000. 

? Ji sokme ye syat ja mo ye Israel ge 144.000 mo an 
git det ne or sa, ji sokme yetu mwa wai ndo nde mo 
ji gwem. Ye yo nggiwa ne yetu mwa ne or nde, yetu 
mwa teker ware. Yé mwa ne ma kadit buryo-buryo, 
kadit wisyo-wisyo, kadit yeyo-yeyo, kadit ayo-ayo. Yé 
mwa ne sino ti mo yekwesu bi kursi ne tak de gwem. 
Yé mwa ne sino ti mo Domba Gan gwem. Yé mwa ne 
sino it san gato kwo ndo. Yé mwa ne jom gur nat mo 
an kadik-kadik syim, we an mit at wa an si Yefun 
kem sino mo nat ne. 

10 Yé mwa ne saiye nggi do, "Yefun Allah gato kem 
mo An bi kursi ne, Yefun gato jom men ne anato fro 
os wa nai men wé kadit sukye ne re. Domba Gan 
anato kak os wa nai men wé kadit sukye subere men 
kem ndo to kapyo mato kapyo ne or re." 

11 Malaikat mwa ne sino ti wairi wa kursi ne. 
Malaikat mwa ne ti wairi wa yenggras ge musyu we 
sop at sisu suge at ne. Orete an sino bare nggwa mo 
kursi ne gwem ete som Yefun Allah. 

12 Malaikat mwa ne sino ki do, "Sangge. Men un 
Yefun Allah gato jom men. Men bes An gum kok sye 
wai o re. An sa, jam suk rer kom mo mit re. An nggi 
wai kadit suk mwa ne. An jom suk mwa ne sino. Sane 
men un Yefun Allah et. Men ki ndo mo An su kapre 
to kapyo mato kapyo. Sangge." 

13 Qrete yenggras ge dik yo ndo mo ji do, "Je u 
anato it san kwo ré ne? Yetu mwa gare ma kadit u 
ne?" 


Wahyu 7-8 1061 


14 Ji ki do, "Yenggras, nan dakai jam re." Sane 
yenggras ne ki nai ji do, "Yé mwa re ku sukye ndo 
nde, ete án ti fro kadit sukye ne re. Ben sato yé mwa 
ne mus án bi san su Domba Gan dé anato án bi san 
ne kwo ndo re. A 

15 Sane anato an ti mo Yefun Allah gwem. An ben 
Yefun bi suk-i noru nombrak sor mo Yefun bi nu. 
Bere Yefun Allah gato kem mo An bi kursi sisu an, ete 
mewa an sino. 

16 Bere an yo on de o nde. Bere an yo sosa o nde. 
Bere kam yo gat án da yó o nde. Nofuf kam yo kas 
gat án da yó o nde. 

17 An yo ku sukye sane o nde, we Domba Gan gato 
kem mo kursi miten ne, bere mewa án. Bere Domba 
Gan gwat án mu mo syur nggrup gato ben án mbau. 
Bere Yefun Allah singgri án gro rom ne sino sa kadit 
án gro re." 

1 Domba Gan kak lilin gum domufit ne wé sa, suk 

mwa gato mo gu ne not re. Suk mwa mone yo 
ki sukdu kwa dik yo mo nde sane sor kom mo jam 
napyo or, 

2 ete ji sokme malaikat ge mufit ti mo Yefun Allah 
gwem. Malaikat ge mufit ne ku trompet sino, ge dik 
ku trompet bo dik subere án fuf bi trompet ne ba 
sye. Trompet ne ba sye tepsu ye fuf dut. 

3 Malaikat ge dik yo o mu mo meja gato ye grem 
suk wa ye som Yefun Allah su mone, ete an ti mo 
meja ne de. Malaikat ne jom sukbo emas. Malaikat 
ne ku suk gato ye gre ete i-bu basmi grik ndo ne 
mwa tepsu suksom wa ye som Yefun Allah su. Yé 
gato onyar kem mo Yefun, án ki suk su Yefun petok 
sor. Sukdu gato án ki nai Yefun Allah ne, malaikat 
gwat sukdu ne, ete syo nai Yefun sisu suksom gato 

grik ndo ne. Malaikat ne grem suksom si sukdu mwa 
gato ye ki nai Yefun ne mo meja gato ye gre suk wa 
som Yefun Allah su mone. Meja gane, ye nggo su 
emas ete ye grem mo Yefun bi kursi tak de gwem. 

“Suk gato grik ne, ye syo bot git, ete i-bu gato 
basmi grik ndo it sisu sukdu gato ye gato onyar kem 
mo Yefun Yesus ki nai Yefun Allah ne sino. I-bu gato 
grik ndo it kadit sukbo mo malaikat syim mu kom mo 
Yefun Allah gwem. Yé gato onyar kem mo Yefun ki 
suk su Yefun ete sukdu gato án ki ne it mu kom mo 
Yefun Allah gwem dom. 

> Orete malaikat gwat sukbo, ete nai bot kadit meja 
gato ye grem suk wa som Yefun Allah su ne. An bok 
bot mo sukbo mit, orete an am sukbo ne ges mo bur 
ré re. Sukbo ne ma rek mo bur ré sa, nogu pu e, 
sukyo-sukyo pu e, nowarek e, sui juwai bur ré e ne. 

6 Orete malaikat ge mufit gato jom trompet bo mufit 
ne fro wa fuf bi trompet bok ne ba. 

7 Malaikat dofutmo fuf bi trompet-i ba sa, yé yo am 
es gato krat sa jok tepsu nogi si bot fros su yetu dé 
ges mo bur ré re. Bur napyo bot git or re. Kweke 
mwa ne sino napyo bot git or re. Kadit kweke gri, ke 
dik bot git, wo ke we kem. Es kur mwa ne sino, bot 
git or re. 

8 Malaikat kedowe fuf bi trompet-i ba o sa, yé yo am 
suk yo ka sa banbo sye gato bot ru mone mu ngga 
mo sem. Sem ne napyo tepsu yetu dé mone or re. 

2 Suk gato kem mo sem ne napyo kwop or re. Kwem 
mwa ne mo sem napyo ibit or re. Kwem gri mo yo, 
dik yo ibit, we ndo tó. 

10 Malaikat kedogri fuf bi trompet-i ba o sa, bi sye 
dik yo ges kadit gu. Bi ne ru sye tepsu sukru sye. Bi 
ne ges mo syur napyo si syur nggrup napyo. 

11 Bi ne gum do Ndo. Sane syur napyo ndo, ete yetu 
mwa gato da syur gato ndo ne kwop or re. 

12 Malaikat kedoat fuf bi trompet-i ba o sa, suk yo 
gwa kam su ne pet det gri, det dik yo ibit re. Suk yo 
gwa aina digane dom. Suk yo gwa bi napyo digane 
dom re. Sane kam su e, aina e, bí e ne napyo te re. 
Nombrak napyo ndendu yut re, noru napyo ndendu 
yut re. 

13 Ji sokme saresa, ji jam ndam syap tu ge dik yo 
gato ok mo gu nim ne saiye do, "Sukye o, sukye o, 
sukye o, sukye ndo nde wa yetu gato kem mo bur. 
Bergan malaikat ge gri yo o fuf bi trompet-i ne ba yo, 
yetu mo bur ku sukye ndo nde!" 

1 Malaikat kedomumek fuf bi trompet-i ba o sa, 

ji sokme bi dik yo ges mo bur re. Orete ji sokme 
ye yo syo kunci nai bí gato ges ne wa kak kwoye sye 
gato mo bur desnak ne syo su. 

2 Bí ne kak kwoye sye gato mo bur desnak ne syo 
su kunci ne sa, bot bu it ma nim. Bot bu ne mwa ndo 
nde, tepsu bot bu mwa gato it kadit bot gato sye 
teker. Bot bu ne it mo gu sane sor bot bu kewa kam 
su. Gu nim ne ndendu re. 

3 Orete yoi mwa is ma mo bur kadit bot bu ne. Yoi 
ne ku suktinggi tepsu wi. 

“Yefun syaugat yoi ne do, "Yoi git es e, kwe e, 
sukjan e ne ibit nde, wo yoi jau yetu gato ye yo syat 
Yefun bi ja mo án git det ne mo nde. Yetu gato gum 
sok mo Yefun bi rus-i ne, yoi gu nde." 

> Yoi yo ku suktinggi wa gu yetu kwop nde, wo yoi 
gu nje yó ndo nde tepsu wi gu nje. Yoi gu nje sane 
sor yé dipa ete wo su. Yoi gu nje sane sor kom mo 
aina mumek. 

6 Aina mumek gato yoi gu nje su ne, yetu mwa ne 
sino iwa an dakai kwop kadit sukye ne, sarewo an 
yo ku os nde. An werwa an kwop, sarewo ben sato 
sukkwop titi kadit an re. 

7 Yoi ne ka sato kuda gato yé fro tepsu yeko gato 
futma wa gu yesa. Yoi bom suk yo mo yoi su ka sato 
yekwesu bi topi emas. Yoi gro-i ka sato yetu gro-i. 

8 Yoi sugo-i ka sato nggon sugo-i. Yoi syos-i sye ka 
sato singa syos-i. 

?Yoi it suk sato san besi kewa yoi tunap. Yoi ok yo, 
yoi i pu sye sato kuda gato gwat kereta mwa futmu 
wa gu yesa ne. 

10 Yoi nyo-i ka sato wi nyo-i. Yoi gu nje yo sato wi 
gu nje ne. Yoi ku suktinggi wa gu nje su yoi nyo sane 
sor yé dipa ete wo su. Yoi gu nje sane sor kom mo 
aina mumek or. 

11 Yoi bi yekwesu anato malaikat ge dik yo. Malaikat 
ne yekwesu mo kwoye sye mo bur desnak ne dom. 
Su a Ibrani malaikat ré gum do, Abadon. Su a Yunani 
malaikat ré gum do Apolion (gato bi sukjimnut do, 
"Ye gato ben yetu ibit"). 

12 Sukye kwa gri gato ndam syap tu saiye su ne, 
kwa dik sa, yoi ben or re, wo kwa we yo o mó tó. 

13 Malaikat kedomumat fuf bi trompet-i ba o sa, ji 
jam sukdu ma kadit suk suti at mo meja emas gato 
ye grem suksom wa ye som Yefun Allah su mone, mo 
Yefun Allah gwem. 

14 Sukdu ne, ye ki nai malaikat kedomumat gato 
jom bi trompet-i sare do, "Nan mu sombok malaikat 
ge at gato ye rai mo Syur Efrat de ne et." 

15 Malaikat kedomumat ne mu sombok malaikat ge 
at ne. Malaikat ge at ne, Yefun fro ndek wa mu gu 
yetu napyo kwop wé tepsu bi jam, si bi kam, si bi 

aina si bi tahun gare it. Kadit yetu ge gri, an gu ge 
dik kwop, wo ge we ete kem to. 

16 Malaikat ge at ne bi yesukmise gato it mo kuda 
ne kom mo ge juta wotin we, ji jam ye ki re. 

17 Kuda mwa ne si yé gato it mo kuda ne, ji me 
tepsu ji semda sare do, yé gato it mo kuda it san 
besi kewa an tunap. San ne er tepsu bot ru e, kur 
tepsu jok nilam e, kri tepsu belerang. Kuda ne su-i 
tepsu singa su-i. Bot e, bot bu e, ru sye basmi kwik 
su belerang ne syesyar kadit kuda syokwet re. 

18 Bot e, bot bu e, belerang e ne, suk gri ne ben 
sukye wa nje. Suk gri gato syesyar kadit kuda 
syokwet ne gu yetu napyo kwop or re. Kadit yetu ge 
gri, an gu ge dik kwop, wo ge we ete kem to. 

19 Kuda bi suktinggi mo an syokwet sisu an nyo ne 
sino. Kuda nyo tepsu kwis. Mo kuda nyo nap ne i-su 
mo ka sato kwis su. Kuda nyo anato gu nje yo ndo 
nde. 

20 Yetu napta gato yo kwop mo sukye bok ne nde tó 
yo, an sino yo brek kadit sukibit gato an ben ne nde. 
Yetu ne som yerom e, aboksye e ne pe sor, an som 
sukdaret gato yetu ut win Yefun Allah e ne. Yé ut suk 
ne kadit suk sato emas e, perak e, tembaga e, jok e, 
kwe e ne. Suk bok gato yetu dakai ut wa som daret 
ne yo me suk nde, suk ne yo jam sukdu gato yé ki ne 
nde, suk ne yo mu dom nde. 

21 Sane dom, yetu gato kem tó ne, an yo brek kadit 
sukibit gato an ben nde sato: an gu nje kwop e, an 
kwa syua e, kro ri e, frum suk e ne e, an ben siri su 
yu e, an syimsi suk e ne. Sukibit mwa ne an ben 
petok sor. 

10 1 Orete ji sokme malaikat ge dik yo o gato 
nggi is ma kadit gu. Ben sato malaikat ne pis 

nyotem sato yetu pis san pis ne. Bres dik yo kem 
wairi wa an su. An gro ru nggi tepsu kam su. An 
gwes tepsu kwedi gato bot ru mo. 

2 An jom buku wokgan. An jom buku ne kak mo an 
syim. An gwes syim ge ti mo sem, wo an gwes syim 
jam ti mo nden, 

3ete an ba syo-i sye tepsu singa ba ne. An ba syo-i 
sye or sa, nogu pu wam mufit. 

“Nogu pu wam mufit sa, bergan ji nut do ji krombot 
sukdu gato ji jam kadit nogu ne, sarewo ji jam yetu 
ge dik yo ki sukdu kadit gu sare do, "Nan gurik sukdu 
gato nan jam kadit nogu gato pu wam mufit ne, nan 
krom nde." 

> Orete malaikat gato ji sokme gwes dik yo ti mo 
sem si gwes dik yo ti mo nden ne bes an syim ge mu 
nim mo gu. 

6 Malaikat ne bes syim ge mu nim sa, an tom su do, 
gu ana nim ne, bur ana ré. An tom yi nde, wo an 
tom su Yefun Allah gum. An ki do, Yefun Allah anato 
gesyos, Yefun Allah anato ut suk mwa mo gu nim e, 
bur ré, si sem ne sino. An tom su Yefun Allah gum 
sare do, "Men yo eswa o nde, 

7 wo malaikat kedomufit do fuf an bi trompet-i ne 
ba it yo, suk gato Yefun Allah fro wa ben ete gurik 
kadit yetu ne, bere bor re. Yefun ben suk ne bor 
tepsu bi kam gato Yefun Allah frot nai An bi pakwerut 
gato ye kendo do yenabi ne." 

8 Orete ye gato ji jam ki suk mo gu ne, an ki sukdu 
nai ji wam dik yo o sare do, "Nan mu nai buku gato 
kak mo malaikat gato gwes dik yo ti mo sem, gwes 
dik yo ti mo nden ne, nan nai buku kadit malaikat ne 
syim et." 

9 Sane ji mu ku malaikat ne, ete ji ndekwa an syo 
buku wokgan ne nai ji. Malaikat ne ki nai ji do, "Nan 
nai sor. Nan nai ete nan git. Nan git buku ne yo, bere 
wik tepsu for rom, sarewo ri ma nan mit ndó su." 

10 Sane ji nai buku wokgan gane kadit malaikat syim 
ete ji git. Ji git buku ne sa, wik tepsu for rom, wo ji 
git, orete kom mo rut sa, ji jam ji mit ndó su. 

11 Qrete ji jam sukdu do, "Suk mwa gado to nan me 
ne, gato Yefun tarubot nan ne, nan mu nan waii kibot 
subere yé mwa ne sino jam et. Sukdu gato Yefun 
Allah tarubot nan anato sukdu subot suk gato bere 
Yefun ben su yetu mo buryo-buryo e, wisyo-wisyo 
e, ayo-ayo si yepasye deyo-deyo e neya. Nan kibot 
sukdu ne nai yé mwa ne jam et." 

1 1 1 Yetu ge dik yo syo syu gwes dik yo gato 

ye nat suk su ne ma nai ji. Orete Yefun Allah 
syogat ji do, "Nan mu nat Ji bi nu ne et. Nan nat Ji bi 
meja gato ye grem suk wa ye som Ji su ne et. Nan 
newa yé gato som Ji mone dom et. 

2 Sarewo nan nat nu de nden bi halaman nde, 
nan misyar, we Ji fro nat ne wa yé gato jam nde Ji 
ma kem mó. Yé gato jam nde Ji, bere yé ne ben 
Yerusalem ibit, orete yé ne jom Ji dakai bi kota-i gato 
ndo ne sor kom mo aina musyu at sop we, gato tepsu 
kam ribu dik wotin we musyu mat. 

3 Mo kota ne Ji bes yetu ge we wa mu kibot Ji bi 
suktaru sane sor kom mo kam ribu dik wotin we 
musyu mat ne or. Ye we ne it san ibit anato yé jam 
do, ye we ne jimnotbot suktaru ne ndo nde." 

“Ye we ne gato kibot Yefun bi suktaru ne, an we 
tepsu kwe zaitun ke we yo. Ye we ne tepsu suk gato 
ka sa dem sor wa ye dum sukru mó dom. Ye we ne ti 
mo Yefun Allah gato jom bur re iwedewe gwem. 

> Ye to ma wa gu ye we ne yo, bere bot syesyar 
kadit ye we syokwet ete git yé gato futma wa gu an 
we ne kwop. Sane yé gato ma wa gu ye we bere bot 
git kwop sor. 

SYe we ku suktinggi wa ye we syogat nogi nde yei 
sane sor ye we kibot Yefun Allah bi suktaru ne or wé 
et. Ye we ku suktinggi wa ye we ben syur tepsu yetu 
dé dom. Sane o, ye we ku suktinggi wa ben sukye ket 
kwayo-kwayo nai nje mo bur ré ket ye we ne isor. 

7 Ye we kibot Yefun Allah bi suktaru ne or yo, bere 
suge krok gato sye ge dik yo it kadit kwoye sye mo 
bur desnak ete futma wa gu ye we ne. Suge ne bere 
nggi wai kadit ye we, ete gu ye we ne kwop re. 

8Ye we mukri dakai kwop mo os mo kota sye mit 
ne, yé yo nai nde. Suga nyim, ye we bi Yekwesu, ye 
mban mo kwesukwin mo kota sye ne dom. Yé gwat 
sukamno, yé ki do, kota sye ne tepsu Sodom bado 
Mesir, we yé gato kem mo kota we ne bariket yé gato 
onyar kem mo Yefun tepsu yé gato kem mo kota sye 
ne bariket ye we ne si bi sukdu-i ne dom. 

2Ye we mukri kwop mone sor. Yetu bere ma kadit 
buryo-buryo e, wisyo-wisyo e, yeyo-yeyo e, ayo-ayo 
e ne sino. Yetu mwa ne bere ma sokbot ye we mukri 
kom mo kam no gri nap. Yé mwa ne sino bariwa yé 
bi ye we mukri. 

10 Yé mwa ne sino mo bur ré iwedewe me ye we 
kwop yo, yé mit iwa ndo nde. Yenabi we gane ben 
sukye nai yetu mo bur ré kwop, sane anato yé konwa, 
we yé mwa ne mit iwa ye we kwop ne. Yé mwa ne 
mit iwa ye we kwop anato yé syo suk nai yu dom. 

11 Kam gri rek or, kam napyo o, ete Yefun Allah fuf 
mas ma ngga mo ye we ne, ete ye we mbau satu. Ye 

we sun, an we ti o mone, orete ye mwa gato sokme 
ye we nyu ndo nde. 

12 Orete yé jam yetu ge dik yo saiye mo gu. Ye ne 
ki nai ye we sare do, "Nin ka we ma more et!" Orete 
ye we it mu mo gu ngga mo nyotem mit saresa, ye 
gato bariket ye we sokme ye we it mu mo gu or re. 

13 Sugane it, sui juwai bur ndo nde sane sor nu mo 
kota ne napyo fot mbrur-mbrar or re. Kadit nu ke 
wotin dik, nu ke musyu dik e gwa bur re. Yetu ge 
ribu mufit kwop re. Yé gato mbau tó nyu ndo nde, án 
bes Yefun Allah mo gu ne gum kok wai o re. 

14 Sukye kwa gri gato ndam syap tu saiye su ne, 
kwa dowe sa, or re, wo bergan kwa dogri bor re. 

15 Malaikat kedomufit fuf bi trompet-i ba o sa, ji jam 
ye ki sukdu sye mo gu sare do, "Su ré sa, Yefun Allah 
gato jom men si Kristus gato Yefun Allah syogat ma 
wa kak os ndo wa yetu sok mo Yefun bi rus-i ne, ré 
ne Yefun Allah si Kristus jom bur re it. Kadit kam re 
sa, Yefun Allah si Kristus dakai jom yetu mo bur ré to 
kapyo mato kapyo it." 

16 Orete yenggras ge musyu we sop at gato kem 
mo bi kursi mo Yefun Allah gwem bare nggwa mo 
bur, ete som Yefun Allah. 

17 Yenggras ne ki do, "Yefun Allah o, men ki ndo mo 
Nan, men bi Yekwesu, Yefun Allah, Nan nggi wai o 
re. Nan sa, kadit ketke ne mó, su ré ne mó tó, men 
ki ndo mo Nan, we su ré Nan kadum Nan bi suktinggi 
nai men, Nan jowa men yetu mo bur ré it anare. 

18 Ye gato jam nde Nan mo buryo-buryo maskwa 
ndo nde, we Nan bi sukmaskwa bor it anare. Su kam 
ré, bi kam-i tepsu Nan ndobot yé mwa ne sino gato 
kwop mo suk gato an ben ne re. Nan bi pakwerut 
gato ki Nan bi suktaru ne, yenabi gane, Nan syo 

sukndo nai án mo suk gato án ben ne it anare. Yé 
gato onyar kem mo Yefun Yesus gato bes Nan gum 
kok ne dogato gum wok si dogato gum sye ne sino, 
Nan syo sukndo nai án it anare. Sarewo yé gato ben 
yetu mo bur ré ibit, Nan ben ibit it anare." 

12 Orete Yefun Allah bi nu mo gu ne kak, ete ji 
sokme sukduno rok bi peti mo nu mit ne. Peti ne 
tepsu peti gato Musa fro wa ye Yahudi bok sukduno 
rok mo mit ne. Mo peti mit ne ye grem sukduno 
rok gato Yefun Allah tom su ye Yahudi suga nyim 
tuya ne mó. Nu ne kak sa, nowarek e, nogu pu e, 
sukyo-sukyo pu e, sui juwai bur e, nogi sye su es 
gato krat sa jok, suk mwa ne bor sugane it. 

1 2 1 Orete suk yo gato ben yé yeket ndo nde 

bor mo gu. Suk ne ben sato tepsu sukamno. 
Nggon ge dik yo pis kam su tepsu nggon pis san pis. 
Nggon ne ak gwes tak we mo aina. Nggon ne bom 
yekwesu bi topi mo mom su. Topi ne bi bi musyu dik 
sop we mone. 

2Nggon ne syim far, mom nukwe i su pa, mom 
Saiye su. 

3Qrosuk dik yo o tepsu sukamno bor mo gu. Suge 
sye gato ka sato nggor bin gato ye kendo do naga 
bor mone. Naga ne ge er ete kaim sye yé. Naga ne 
su mufit mo. Naga suti musyu dik dom mo. Naga 
bom yekwesu bi topi wokgan mo naga su muifit ne, 
topi dik mo su dik. 

“Naga nyo gwa bi napyo ges or kadit gu. Naga gwa 
bi ne sor bi ges gwa mo bur re. Naga ti mo nggon 
gato nukwe i su pa ne gwem es ndek wa nggon kem 
su pa. Naga eswa subere nggon do kem su pa-i, naga 
kuk-i. 

> Orete nggon kem su pa yebris. Naga yo kuk pa ne 
nde, wo malaikat ge dik yo ma nai pa kekro wé kadit 
naga, ete gwat mu mo Yefun Allah mo An bi kursi 
sye ne. Pa ne bere jom yetu wis mwa ne sino mo bur 
ré. Pa ne ben sukye nai nje su nggarmom muk (gato 
besi ne) sane sor yetu mo bur ré iwedewe ne sino 
jammo An sor. 

6 Sane nggon ne titi mu mo pe gato kwe yo kom mo 
nde. Nggon titi kom mo nat gato Yefun Allah fro wa 
mom kem mone. Bere yé mewa mom mo nat ne sor 
kom mo kam ribu dik wotin we musyu mat rek. 

7 Orete suk mwa neya mo gu ne gu yu, suk mwa ne 
ben sukndi su yu mone. Malaikat bi yekwesu ge dik 
yo gato gum do Mikhael si bi malaikat-i ben sukndi 
su naga ne. Naga si bi malaikat-i waii futma wa gu 
Mikhael si bi malaikat-i. 

8 Sarewo naga yo nggi nde. Sane naga si bi 
malaikat-i yo ku os wa kem mo gu o nde. 

?Mikhael si bi malaikat-i am naga sye ne wé kadit 
gu re. Naga gane anato tepsu kwis kadit nyim tuya 
gato gum do biris bi yekwesu. Yé kendo biris bi 
yekwesu ne gum do Iblis dom. Naga gane ben kidar 
yetu mwa mo bur ré ges mo os ibit. Orete Mikhael si 
bi malaikat-i am naga sye ne si bi malaikat-i sino mu 
is kadit gu ma mo bur ré re. 

10 Qrete ji jam ye yo saiye mo gu, an ki do, "Ré ne 
Yefun Allah nai An bi rus-i wé kadit sukye subere men 
kem ndo it. Ré ne Yefun Allah gato jom men ne bi 
suktinggi bor it. Sane anato bere An jom men mo nat 
gato An fro ne it. Ré ne Kristus gato Yefun bes wa 
kak os ndo wa yetu kem ndo bi suktinggi bor anato 
Kristus jom men yetu mo bur ré re. Men si Yefun kem 
ndo mo bi nat-i it, we su ré biris bi yekwesu gato 

ndak men bi nji mo Yefun bi rus-i ne gum mo Yefun 
Allah gwem noru nombrak ne, biris bi yekwesu yo ti 
mone o nde, we ye am biris bi yekwesu wé kadit nat 
ne or re. 

11 Domba Gan dé sye wa men yetu anato men bi nji 
mo Yefun bi rus-i ne nggi wai kadit biris bi yekwesu 
o re. An ki subot Yefun Allah bi sukdu-i anato an 
nggi wai kadit biris bi yekwesu o re. An yo nutbot an 
dakai nde, an bi an nggwa mo Yefun wa ben Yefun 
bi suk-i. Kapre an kwop o, an mbau o, an kibot suk 
gato Yefun ben ne sor. 

12 Sane, nin yé mwa gato kem mo au ne sino, nin 
mit at wa et. Sarewo nin yé gato kem mo bur ré 
si sem mit ne, bere nin ku sukye ndo nde, we biris 
bi yekwesu is mu kom mo nin bi nat-i re. Biris bi 
yekwesu maskwa ndo nde, we an jam do, yo nam 
nde, bere an yo ku os wa ben kidar yetu ges mo os 
ibit o nde." 

13 Naga gane me do, Mikhael si bi malaikat-i am an 
is mu kom mo bur ré sa, an syunbot nggon gato kem 
su pa yebris ne. 

14 Nggon ne ku ndam syap tu ge sye i we, subere 
nggon ne ok mu mo bi nat-i mo pe gato kwe yo kom 
mo nde. Mone, yé mewa nggon ne kadit naga ne sor 
kom mo tahun gri nap. 

15 Qrete naga sukut tepsu syur sye kadit an syokwet 
subere syur ne sye mu pet mo nggon ne, ete gwat 
nggon mu daret 

16 ware, bur 6s nggon. Bur ben sato kak tepsu yé 
kak syokwet subere bur kuk syur sye gato sye kadit 
naga syokwet ne sa wé kadit nggon re. 

17 Sane naga maskwa ket nggon ne ndo nde. Sane 
naga mu me nggon bi pa yi neya wa ben sukndi su. 

Nggon bi pá-i anato ye gato jammo Yefun Allah bi 
sukdu-i, ete jom Yefun Yesus bi sukdu-i ne pe. 
13 1 (12-18)Orete naga ne mu ti mo sem de. 
(13-1) Orete ji sokme suge krok ge dik yo 
gato sye. Suge ne syesyar kadit sem ma nden. Suge 
ne su mufit mó. Suge ne suti musyu dik mó. Mo 
an suti musyu dik ne sino yekwesu bi topi mó. Mo 
an su mufit ne sino ye krom gumyo-gumyo gato bi 
sukjimnut wa kabor Yefun Allah gum. 

2 Suge gato ji sokme ne ka sato mau sye gato krok. 
Suge ne gwes tak-i sye yé tepsu beruang gwes 
tak-i. An syokwet-i sye yé tepsu singa syokwet-i. Ete 
naga ne syo an dakai bi suktinggi nai suge krok ne. 
Yekwesu bi kursi gato naga kem mone, naga syo nai 
suge ne, ete naga bes suge ne gum yekwesu gato 
gum kok wai mone o re. 

3Suge ne su dik yo ben sato wip sye gato rok 
mo. Yé nut do, wip sye ne bere ben suge ne kwop, 
sarewo suge ne yo kwop nde, wo wip ne ge or re. 
Sane yetu mwa mo bur ré yeket ndo nde, ete yé 
jammo suge ne re. 

“Naga bes suge ne gum yekwesu. Sane yetu mwa 
ne sino som naga ne. Yé som suge ne dom, ete ye ki 
do, "Suge u anato nggi tepsu suge krok ré ne? Je u 
anato nggiwa futma ete gu suge ré ne?" Suk yo mo 
nde, wo suge ne nggi wai kadit suk mwa ne o re. 

> Suge krok ne ku suktinggi wa an ki suk, an bes an 
nggwa kok su sukdu ne, ete an kabor Yefun Allah 
gum. Suge krok ne ku suktinggi wa ben suk tepsu 
yekwesu. Yetu mwa ne jammo an sor kom mo aina 
musyu at sop we. 

6 An ki bi sukdu-i, an kabor Yefun Allah, an kiket 
Yefun Allah gum ibit, an ki Yefun Allah bi nat-i ibit, an 
kabor yé mwa ne sino gato kem mo gu nim ne or re. 

7 An ku suktinggi wa futma gu yé gato onyar 
kem mo Yefun Yesus mo bur ré kwop wé. An nggi 
wai kadit yé mwa ne re. Yetu mwa ne sino mo 
buryo-buryo e, wisyo-wisyo e, yeyo-yeyo e, ayo-ayo 
e ne, yetu mwa ne sino jammo an sor. 

8 Yetu mwa ne sino gato kem mo bur ré bere bes 
suge ne gum kok, wo yetu bok gato Yefun Allah krom 
gum mo Domba Gan gato ye gu kwop wé ne bi Buku 
Yegesyos suga nyim tuya Yefun ut bur ré nde tó, 
bere yé bok ne yo bes suge krok ne gum kok nde. 

2 Men brek men dabe muya-muma kadit nde, wo 
men jam suk gato Yefun Allah Gen ki nai men ne et, 
sare: 

10 "Yé gato Yefun Allah fro wa ye but yo, bere ye but 
yé ne re. Yé gato Yefun Allah fro wa ye gu su nyom 
kwop wé yo, bere ye gu yé ne su nyom kwop wé re. 
Sane men yé gato onyar kem mo Yefun Yesus mo 
bur ré, men ku sukye it yo, men misyar Yefun nde, 
wo men simo An pe sor, men werwa men jom Yefun 
Allah bi sukdu-i sane sor kom mo pe gato or mó et!" 

11 Qrete ji sokme suge krok ge dik yo o it kadit bur 
ré. Suge kedowe ré suti we mo, tepsu domba suti-i. 
Suge ré ki bi sukdu-i tepsu naga ki bi sukdu-i re. 

12 Suge kedowe ré gum kok tepsu yekwesu. Suge 
kedowe ré win suge doketke ne. Yetu mwa neya 
bes suge kedowe gum kok mo suk mwa ne sino. 
Suge kedowe syaugat yetu mwa mo bur ré bes suge 
doketke ne gum kok. Suge kedowe ne su dik yo wip 
sye gato ye nut do bergan suge ne kwop mone, 
sarewo wip ne ge kadit or re. 

13 Suge kedowe ben suk gato ben yetu yeket an. An 
ben suk mwa subere yetu me an bi suktinggi ne bor 
re. An ben bot is kadit gu ma kom mo bur re, yetu 
mwa dakai me su gro re. 

14 Suge kedowe re ben suk win suge doketke ne. 
Suge kedowe ben yetu yeket an. Yetu mwa ne me 
suge ne bi suktinggi bor mone anato an ku os wa ben 
kidar yetu mwa ne sino mo bur re. Suge kedowe re 
syaugat yetu mwa ne ut suk yo ka sato suge doketke 
ne gato ye sap su nyom, Sarewo suge ne yo kwop 
nde. Suge kedowe syaugat ye ut suk yo ka sato suge 
doketke subere ye bes suge doketke gum kok mone. 

15 Suge kedowe ku suktinggi wa an fuf mas mo suk 
gato ye ut ka sato suge doketke ne, subere suk ne 
nggiwa ki suk ete gu yetu mwa ne sino gato bariwa 
som suk ne kwop we. 

16 Suge kedowe syaugat yetu mwa ne sino, ye gato 
gum sye e, ye gato gum wok e, yemambot e, yebaut 
e, pakwerut e, ye gato dakai ti mo an dakai e, yetu 
mwa ne sino mo bur re subere ye syat ja mo ye syim 
rut tak de syim ge, ondeyo mo ye git det. 

17Yé gato ye syat ja mo nde yo, bere yé ne yo ku 
os wa so suk o nde. Yé gato ye syat ja mó yé ne 
sor ete ku os wa án bijual suk si so suk sor re. Ja 
ne anato tepsu suge kedowe ne gum, ondeyo, ja ne 
anato tepsu suge doketke ne gum bi nomor. 

18 Ye gato bi sukjimnut ko bere jam suge doketke 
ne gum bi nomor. Suge doketke ne gum bi nomor 
tepsu yetu ge dik yo gum. Sane ye gato jam suk mwa 
it yo, an nutbot suge doketke ne gum bi nomor bi 
sukjimnut et. Huruf mwa ne sino mo suge doketke ne 
gum ye krom bi nomor mó, orete yo, ye sum nomor 

bok ne sino tepsu dik, ye newa sino kom mo wotin 

mat, musyu mat, sop mat: 666. 

14 1 Orete ji sokme Domba Gan ti mo banbo Sion. 
Yetu ge 144.000 si Domba Gan ti mone sino. 

Ye krom Domba Gan si bi Ai gum mo ye mwa ne git 

det re. 

2 Orete ji jam ye yo ki sukdu kadit gu ne ma. Ye 
ne ki bi sukdu sa, an ba sye tepsu syur gato sye u 
mo tu, an ba syo-i sye tepsu nogu pu sye. An ki bi 
sukdu-i sa, an ba syo-i ndo tepsu ye kamo kecapi. 

3Yetu ge 144.000 ti mo Yefun Allah bi kursi ne 
gwem. Suge at si yenggras ge musyu we sop at ne 
sino ti mo kursi gwem ne dom. Yetu ge 144.000 ti 
mone ba sukbadek dobe. Yetu mwa ne sor ete jam 
ba sukbadek ne, ye yi yo nggiwa jam sukbadek ne 
nde. Yetu mwa ne anato yetu mo bur ré gato Yesus 
Kristus tot suktot mo sukibit gato an ben ne wé re ne. 

“Yé mwa ne yo sem su nggon yo mo nde. An mewa 
an nggwa kadit nggon re. Mo pe mwa ne sino gato 
Domba Gan mu mone, an si Domba Gan mu sino sor. 
Yesus Kristus bi nggwa wa tot suktot mo sukibit gato 
an ben ne wé. Yé mwa ne anato yé gato sok mo 
Yefun Allah si Domba Gan bi rus-i nyim kadit ye yi. 
Ben sato an tepsu sugit napyo gato kri nyim, gato yé 
syo nai Yefun. 

5 1An yo kidar suk wam dik yo dom nde. Sukibit yo 
ut mo an wokgan yo dom nde. 

6 Orete ji sokme malaikat ge dik yo o ok mo gu 
nim ne. Malaikat ne gwat suktaru subot os ndo gato 
Yesus Kristus kak wa men yetu gato kem mo bur ré. 
Suktaru ne kak os ndo wa men subere men ku os 
wa men kem ndo to kapyo mato kapyo sor. Malaikat 
gwat suktaru ne wa an ki nai yetu mwa ne sino, yetu 

mwa mo buryo-buryo e, wisyo-wisyo e, yeyo-yeyo e, 
ayo-ayo e ne sino. 

7 Malaikat ne saiye do, "Ré yo, kam tepsu Yefun 
Allah ndobot men yetu mwa ne sino mo bur ré it, 
sane nin nyuwa Yefun Allah et! Nin bes An gum kok 
sye wai et! Nin jammo An gato ut gu nim ne e, bur re 
e, sem e, syur e ne sino et!" 

8 Malaikat kedowe boribot malaikat doketke. 
Malaikat kedowe ké do, "Kota Babel gato yé bes gum 
kok ne ibit or re, ye yo kem mo nat ne o nde. Yé mo 
kota ne gwat os ibit wa yetu mwa mo bur re iwedewe 
sino. Yé mo kota ne gwat os ¡bit sane sor yetu mwa 
misyar Yefun tepsu yekra misyar bi nggon ne ete mu 
ben siri su nggon yi yo o re. Yé mo kota ne gwat os 
ibit. Ben sato ye syo nau nai yé mwa da sane sor yé 
mwa neya yenau su. Sane Yefun Allah ben kota ne 
ibit or re." 

?Malaikat kedogri waii boribot malaikat ge we ne, 
ete saiye do, "Yé gato som suge doketke si suk gato 
ka sa suge ne, ete ye syat ja mo an git det, ondeyo 
ye syat ja mo an syim rut de nden ne yo, 

10 bere an ku sukye ndo nde. Bere Yefun Allah 
maskwa ket an ndo nde, ete syo sukye nai an, tepsu 
Yefun Allah sye nau gato nggi mo bi mok, ete syo nai 
an da. Bere an ku sukye ndo nde mo nau ne. Bere 
bot ru sye basmi kwik su belerang ne kam is an ndo 
nde, ete an dipa su. Bere an dipa ndo nde mo Yefun 
Allah dakai bi malaikat si Domba Gan gwem. 

11 Bot bu it kadit bot gato kam is an. Bot bu ben an 
dipa ne. Bot bu ne it sane sor to kapyo mato kapyo. 
An, yé gato som suge doketke si suk gato ye ut ka 
sa suge ne ku sukye sor noru nombrak. Sane dom, 

ye bok gato suge ne syat bi ja mo, bere ku sukye sor 
noru nombrak." 

12 Sane men yé gato onyar kem mo Yesus Kristus, 
gato jammo Yefun Allah bi sukdu-i, men do ku sukye 
it yo, men misyar Yefun Yesus nde, wo men simo An 
pe sor. 

13 Orete ji jam sukdu kadit gu ne sare do, "Nan 
krom sare do: Kadit kam re yo, ye gato ben Yesus 
Kristus bi suk-i, ete kwop mone, ye ne sa, mit at wa, 
we bere Yefun ben sukndo su an." Yefun Allah Gen 
ki do, "Sangge, yé ne ku suk mwa gato ndo mo suk 
gato án ben ne. Sane yé ne yo mitwa ben suk mwa o 
nde, wo án kem not kadit re." 

14 Orete ji sokme nyotem kwo dik yo. Ji sokme suk 
yo ka sa yetu kem mo nyotem ne yu. Ye ne bom 
yekwesu bi topi emas mo an su. An jom nyom ot syu 
gato ot. 

15 Orete malaikat ge dik yo syesyar kadit Yefun 
Allah bi nu mo gu. Malaikat ne saiye nai ye gato kem 
mo nyotem ne do, "Nan nai nan bi nyom, nan tot 
sugit su, we su ré yetu mo bur fro wa nan mu nai án, 
tepsu sugit gato kri mo nggwe fro wa ye mu tot ete 
nai ma ne." 

16 Sane ye gato kem mo nyotem ne tot sugit su an 
bi nyom mo bur ré. Malaikat ne nai yetu ma tepsu ye 
tot sugit gato kri mo nggwe, ete nai ma. 

17 Malaikat ge dik yo o syesyar kadit Yefun Allah bi 
nu mo gu. Malaikat ré jom nyom gato ot dom. 

18 Or o malaikat ge dik yo o ma kadit meja gato ye 
grem suksom mone wa ye som Yefun Allah su mo gu 
ne. Malaikat ne mewa bot mo meja ne. Malaikat ne 
ma an saiye nai malaikat gato jom nyom gato ot ne 
do, "Nan gwat nan bi nyom gato ot ne mu, nan tot 

anggur bo mo kwe anggur mwa mo bur ré, nan nai 
bo ne nan gwat ma, we anggur bo ne um it." 

19 Malaikat ne mu tot anggur bo mwa ne mo bur ré, 
sum i-bo, ete gwat ma bok mo nat gato sagana yé 
yakos anggur bo ne subere i-rom syesyar. Nat ne sye 
we Yefun Allah fro nat ne nyim wé ne. Mo nat ne yé 
yakos anggur bo sane sor i-rom ne syesyar. Yé yakos 
anggur bo tepsu Yefun Allah syo sukye nai yé gato 
bariket Yefun, Yefun bi sukmaskwa bor mone. 

20 Yé yakos anggur bo mo nat gato mo kota de 
nden, tepsu ye gu nje ete yetu dé sye kadit jokwak 
ne. Yetu dé sye sane sor, yetu dé sye kom mo 
kilometer wotin gri ete yetu dé sye kru karowa meter 


1 5 1Qrete ji sokme suk yo mo gu gato ben ji 

yeket, ji nutbot ndo nde. Ji sokme malaikat 
ge mufit gato gwat sukye mufit wa nje ma mo bur 
ré. Sukye mufit ne anato sukye gato wari, we sukye 
mufit ne bor yo, Yefun Allah bi sukmaskwa or mone 
it. 

2 Orete ji sokme suk gato ka sa kaca mwa tepsu 
sem si bot fros yu. Ji sokme yetu mwa gato Yesus 
Kristus nai kadit bur ré tepsu An bi rus-i ne ti mo 
sem de. Yé mwa ne nggi wai kadit suge doketke ne 
re. Suge doketke si suk gato ye ut ka sa suge ne yo 
nggiwa jom yé mwa ne nde, wo yé mwa ne nggi wai 
kadit suge doketke gato ku gum tepsu nomor ne. Yé 
mwa gane jom kecapi gato Yefun Allah syo nai an ne. 

3 An kamo kecapi ete an ba sukbadek dik yo. Yé 
mwa ne sino badekbot Musa gato Yefun Allah bi 
pakwerut ne, si Domba Gan bi sukbadek-i sare do, 
"Yefun ga nggi wai ne e, Yefun ga sye wai ne e, Nan 
gum kok wai 'dit men ne o, Nan yesu ga nggi wai 

ne o. Yefun ga nggi wai ne e, Yefun ga sye wai ne 
e, Nan ben suk ga ndo yé, Nan man suk ga ndo wai. 
Yefun ga yesu wa men yetu ne e, Yefun ga yesu mo 
bur ré e, Nan ben Nan bi suk-i ri-roi ne o, Nan ben 
Nan bi suk-i sangge ne o. 

“Yé mwa ne sino nyuwa Nan we, Yé mwa ne 
bes Nan gum kok we, Nan sor ete tara kadit men 
yetu ne o, Nan sor ete gum kok wai ne o. Yetu mo 
buryo-buryo sino som Nan we, Yetu ma bes Nan gum 
kok we, Sukndo ga Nan ben ne bor sino o, Yé mwa 
ne me sino o." 

> Yé mwa ne ba sukbadek ne. Orete ji sokme Yefun 
Allah bi nu mo gu ne kak, ete ji sokme Yefun bi 
gumwak fo mo mit ne dom. 

6 Malaikat ge mufit gato gwat sukye mufit syesyar 
kadit Yefun Allah bi nu mo gu. Malaikat gane it san 
kwo gato nggren, án far san emas mo án tunap. 

7 Orete suge at mone ge dik yo syo mbem mufit 
ses su Yefun Allah gato gesyos ne bi sukmaskwa nai 
malaikat ge mufit ne gwat mu. 

8 Sugane Yefun Allah bi gumwak fo mo bi nu mo gu 
ses su suk gato ka sa bot bu gato it kadit Yefun Allah 
kaim gato rer-rik su bi suktinggi gato ru sye ne. Ye 
yo ku os wa sok mo gumwak mit ne nde, sane sor, 
malaikat ge mufit gwat sukye mufit mu farket yetu 
mo bur or wé et. Malaikat ne gwat sukye mufit ne or 
wé, ete yé ku os wa sok mo gumwak fo ne. 

16 1Qrete ji jam ye mo Yefun Allah bi nu mo gu 

saiye nai malaikat ge mufit sare do, "Nin gwat 
mbem mufit gato ses su Yefun Allah bi sukmaskwa 
ne mu, nin sye mo nje mo bur ne et." 

2 Malaikat doketke gwat Yefun Allah bi sukmaskwa 
mo mbem ne mu ete sye mo nje mo bur ré. Sane 

kos sye si wip mok sye git ye mwa gato ye syat suge 
doketke bi ja mo. Kos sye si wip mok sye git ye mwa 
gato som suk gato ye ut ka sa suge ne. 

3 Malaikat kedowe gwat Yefun Allah bi sukmaskwa 
mo mbem ne mu ete sye mo sem. Sane sem rom er 
tepsu ye gato kwop ne de. Boge si suk mwa gato 
mbau mo sem ne kwop or re. 

“Malaikat kedogri gwat Yefun Allah bi sukmaskwa 
mo mbem ne mu ete sye mo syur si syur nggrup. 
Sane syur rom er tepsu yetu dé. 

> Orete ji jam malaikat gato mewa syur mwa ne 
sino ki nai Yefun Allah do, "Kadit ketke Nan sor anato 
Yefun gato gum kok tara wai kadit men yetu. Nan 
anato gum kok sane sor to kapyo mato kapyo. Nan 
ben Nan bi suk-i ri-roi anato Nan syo sukye bok yo 
mu mo bur ré re. 

SYetu gu yé gato onyar kem mo Yefun Yesus si Nan 
bi yenabi ne kwop ete dé sye, sane anato Nan syo 
yetu dé wa an da win sukibit gato an ben ne." 

7 Orete ji jam ye gato ti karowa meja gato ye grem 
suksom mone wa ye som Yefun Allah su mo gu ne ki 
do, "Nan, Yefun Allah gato nggi wai o re. Nan sa, jom 
suk mwa ne sino tepsu Yekwesu. Nan sa, syo sukye 
bok yo nai yetu mo bur. Nan ben Nan bi suk-i ne 
ri-roi, Nan ben suk su nje tepsu suk gato yé ben ne." 

8 Malaikat kedoat gwat Yefun Allah bi sukmaskwa 
mo mbem ne mu ete sye mo kam su. Sane kam su 
ne ku suktinggi wa ru nggi sye o, ete kam yor gat nje 
mo bur tepsu bot sane sor yé da yo yé re. 

2Kam yor gat nggi sane sor git yetu da napyo 
nggom re. Yetu jam do, Yefun Allah anato nggiwa 
was sukye gato yé ku ne wé. Sane yé dufo mo Yefun 
gum tepsu sukye ne. Yetu da ku sukye mo sukibit 

gato an ben ne, sarewo yetu bariwa kwet kadit 
sukibit ne. An bariwa bes Yefun Allah gum kok dom 
re. 

10 Malaikat kedomumek gwat Yefun Allah bi 
sukmaskwa mo mbem ne mu ete sye mo suge 
doketke gato gum yekwesu, gato kem mo yekwesu 
bi kursi ne. Sane mo nat gato suge doketke jom bi 
rus-i ne ndendu yut kewa bi rus-i mone. Sane suge 
ne yo ku os wa jom an bi rus-i o nde. Mone yetu gato 

sok mo suge ne bi rus-i ne dipa ndo nde. Yetu ne ot 
an on mo sukye gato an ku ne. 

11 An dufo mo Yefun Allah gato mo gu ne gum mo 
kos sye e, wip mok sye e, sukye bok gato an ku e ne, 
sarewo an bariwa an kwet kadit sukibit gato an ben 
ne re. 

12 Malaikat kedomumat gwat Yefun Allah bi 
sukmaskwa mo mbem ne mu ete sye mo syur sye 
gato gum do Syur Efrat. Syur ne sa re. Sane yeraja 
ge bok yo kadit nobu nim ku os wa an muket nat 
gato syur sa kadit ne ma mo ye Yahudi bi bur-i. 

13 Qrete ji sokme malaikat ibit ge gri gato ka sa gre, 
dik yo syesyar kadit naga syokwet-i, dik yo o syesyar 
kadit suge doketke syokwet-i, dik yo o syesyar kadit 
suge kedowe gato tepsu yenabi gato kidar nje ne 
syokwet-i. 

14 Malaikat ibit ge gri ne kadum bi suktinggi bor mo 
suk gato an ge gri ben anato yetu yeket. Malaikat ge 
gri ne mubot yesu mwa mo bur ré iwedewe subere 
an ge gri ne sum yesu mwa ne sino wa gu yu tepsu 
kam sye gato Yefun Allah fro ne. Su kam sye ne, 
Yefun Allah gato nggi wai ne bere ndobot yetu mwa 
ne sino re. 

15 Yesus Kristus ki sukdu subot kam sye ne do, "Nin 
jammo suk gato Ji ki ré et. Bere Ji ma tepsu yegitsi. 
Kam gato Ji ma su ne, nin jam nde re, bere nin gensu 
sor. Ye gato frawa nggwa pe sor, ete fro bi san ndek, 
subere án mu yo, án kawarun nde, án damen dom 
nde, yé ne sa, mit at wa, we bere Yefun ben sukndo 
su yé ne re." 

16 Sane malaikat ibit ge gri ne mubot bur ré 
iwedewe. Malaikat ge gri ne sum yesu mwa mo bur 
ré iwedewe ma mo nat gato ye ki su a Ibrani ne gum 
do, Harmagedon mo ye Yahudi bi bur-i. 

17 Malaikat kedomufit gwat Yefun Allah bi 
sukmaskwa mo mbem ne mu ete sye mo nyot. 
Sugane ji jam ye yo saiye mo Yefun Allah bi kursi mo 
Yefun Allah bi nu mo gu sare do, "Sukye bok ne or 
it!" 

18 Orete nowarek e, sukyo-sukyo pu e, nogu pu e, 
sui juwai bur ndo nde. Sui juwai bur ré rom-ram ndo 
nde. Sui juwai bur gare nggi wai kadit do yi neya 
kadit kam gato Yefun Allah ut yetu ne sor kom more 
re. 
19 Kota sye gato ye bes gum kok ne sui juwai det 
gri. Kota mo bur ré iwedewe, mwa ne sino ibit or re. 
Yefun Allah yo mbrinket kota Babel gato sye ne nde. 
Yefun maskwa ket nje mone ndo nde. Sane An syo 
sukye tepsu An wergat nje mone da nau mo An bi 
mok--nau ne tepsu Yefun Allah bi sukmaskwa. 

20 Sui juwai ef mwa ne sino, sui dun ef mwa ne mu 
or re. Banbo mwa ne fres or re. 

21 Sugane dom, nogi es gato krat sa jok gato sye, 
bo dik de kom mo kilogram musyu mek. Nogi es ne 
gwa nje mo bur ré. Yé ku sukye ndo nde, sane yé 

dufo mo Yefun Allah tepsu sukye gato ye ku mo nogi 

es ne. 

1 7 1 Malaikat ge dik kadit malaikat ge mufit gato 
jom mbem mufit ne ma ki nai ji do, "Nan ma 

me nggon pasye gato ben siri mwa wai o re. Bere ji 

kadum sukye gato nggon ne ku nai nan me. Nggon 

ne tepsu kota sye gato ye nggo mo syur bok yo de. 

2 Yekwesu bok ne sino mo bur ré ben siri su nggon 
ne re. Nggon ne tik yetu mwa mo bur ré mit anato 
ye mwa ne iwa ben suk siri su nggon ne. Nggon ben 
sato syo nau nai yé mwa ne da, ete yé mwa ne yenau 
su." 

3 Orete Yefun Allah Gen pet mo ji, ete malaikat ne 
gwat ji mu mo nat gato kwe yo kom mo nde. Mone ji 
sokme nggon ge dik yo kem mo suge doketke gato 
kaim er te ne yu. Suge ne su mufit, suti musyu dik 
mó. Mo suge ne kaim ye krom gum bok yo mó. Sukdu 
gato ye krom mo suge kaim ne sino bi sukjimnut wa 
kabor Yefun Allah. 

“Nggon ne it san te si san er gato bi sugum sye. 
Ye mbrau nggon ne su emas e, jok gato bi sugum 
sye sisu mutiara. Nggon ne jom mok emas. Ben sato 
suksiri mwa gato ibit ndo nde sisu sukibit mwa neya 
gato nggon ne ben ne, ye sye tepsu syur mo mok ne 
ses. Nggon ne mit iwa da syur mo mok ne bu, nggon 
ne mit iwa sukibit kas petok sor. 

> Mo nggon ne git det ye krom mom gum mó. Mom 
gum bi sukjimnut ne, ji jam nde re, Yefun Allah gurik 
kadit men yetu sino re. Ye krom mo nggon git det ne 
sare do, "Kota Babel gato ye bes gum kok, kota gato 
kadum os wa nggon anato nggon ben siri mwa mo 
peyo-peyo, sukibit mwa gato bor mo bur re bi i-ke 
kem mo kota ne." 

6 Ji sokme nggon ne. Nggon ne ben sato da yé gato 
onyar kem mo Yefun Yesus ne dé, ete nggon ne 
yenau su. Yé gato ye gu kwop mo suk gato án ben 
tepsu Yesus Kristus mit ne, nggon ne ben sato da án 
dé, ete nggon ne yenau su. Ji sokme nggon ne sa, ji 
yeket ndo nde. 

7 Orete malaikat gane ki nai ji do, "Nan yeket wa 
suma ne? Nggon ne si suge doketke gato su mufit si 
suti musyu dik ne, nggon ne it mo suge ne yu ete mu 
sino. Suga nyim ye gurik sukdu subot nggon ne si 
suge ne, sarewo ré yo, ji ki rer nai nan jam it. 

8 Suge doketke gato nan me ré, suga nyim sa, 
mbau, wo ré yo, yo mbau o nde. Bergan suge ne 
syesyar kadit kwoye sye mo bur desnak ne ma nim 
mo bur ré o. suge ne bere ibit or re. Suga nyim sa, 
suge ne mbau, wo ré ne, yo mbau o nde, sarewo 
bere suge ne mbau satu o re. Sane anato yetu gato 
gum yo sok mo Yefun Allah bi Buku Yegesyos nde, 
bere yeket mone. Yefun fro Buku ne su kam gato An 
yo ut bur ré nde tó. Bere yé mwa gato kem mo bur 
ré, gato gum yo sok mo Buku ne nde yo, bere yé 
mwa ne yeket suge ne re. 

2Yé gato bi sukjimnut ko bere jam sukdu subot 
suge ne rer re. Suge su mufit ne tepsu bobuk mufit 
gato nggon ne kem mo. Suge su mufit ne tepsu 
yeraja ge mufit dom. 

10 Yeraja ge mumek kwop wé re, ge dik yo jom nje 
su ré, ge dik yo o yo bor nde to, wo bere an bor 
to. Yeraja dowari ne do bor it yo, bere an jom nje 
wikgan sor re. 

11 Suge doketke gato suga nyim ne mbau, wo su 
ré yo mbau o nde, bere mbau satu o, ete ma tepsu 
yeraja kedomunggwo. Suge ne tepsu yeraja dik yo 

mo yeraja mufit ne dom. Bere Yesus Kristus gu an 
kwop we, suge ne bere ibit re. 

12 Suge suti musyu dik ne tepsu yeraja ge musyu 
dik yo o gato yo jom yetu nde to, sarewo yeraja ge 
musyu dik ne bere ku suktinggi wa jom yetu. Yeraja 
ge musyu dik ne si suge doketke ne sino jom yetu 
kom mo jam dik sor re. 

13 Yeraja ge musyu dik ne bere ben suk su sukjimnut 
dik sor, bere yeraja ge musyu dik ne sino syo án bi 
suktinggi gato án jom nje su ne nai suge doketke ne. 

14 Án si suge doketke ne sino bere es yeko futma 
wa gu Domba Gan, sarewo Domba Gan ne bere nggi 
wai kadit yeraja si suge ne o re, we Domba Gan ne 
anato Yekwesu gato nggi wai kadit yekwesu mwa ne 
sino. Domba Gan anato yeraja gato nggi wai kadit 
yeraja mwa ne sino. Domba Gan si bi rus-i gato An 
nai wa simo An pe sor, bere nggi wai kadit yeraja bok 
ne si suge doketke ne o re." 

15 Orete malaikat ne ki nai ji o do, "Syur gato nan 
me ne, mo nat gato nggon gato ben siri mwa kem 
mone, wo syur bok ne anato tepsu yetu wisyo-wisyo 
e, yetu mwa mo buryo-buryo e, ayo-ayo e ne. 

16 Suge doketke si yeraja musyu dik gato nan sokme 
ne bere bariket nggon gato ben siri mwa ne. Bere an 
sino nai nggon ne bi suk mwa or wé kadit nggon ne, 
sane sor nggon ne kawarun. Bere an git nggon ne 
ku, ete syo bot git mom mukri ne wé. 

17 Yeraja ge musyu dik ne ben suk su nggon sane, 
we Yefun Allah ben an bi sukjimnut sane sor an ben 
suk gato Yefun Allah fro wa an ben ne. Sane an ge 
musyu dik ne sino iwa syo an bi suktinggi wa an jom 
yetu su ne nai suge doketke ne, sane sor suk gato 
Yefun Allah ki ne bor re. 

18 Nggon gato nan sokme anato tepsu kota sye gato 
nggi. Ben sato kota ne jom yeraja bok ne sino mo 
bur re re." 

18 1Qrete ji sokme malaikat ge dik yo o is kadit 

gu ne ma. Malaikat re bi suktinggi sye wai. 
Ben sato an nggren tepsu sukru, ete an rer ku bur ré 
re. 

2 Malaikat ne saiye sare do, "Ibit it! Kota Babel gato 
ye bes gum kok ne ibit it. Yetu yo kem mone o nde. 
Su ré, kota ne tepsu nat fo gato malaikat ¡bit mwa 
kem mó sor. Kota ne ses su ndam gato ye Israel 
fowa git si ndam gato yé bariwa ne dom. 

3 Kota ne ibit, we yé mo kota ne kadum os siri nai 
yetu mo bur ré iwedewe sino, ete yé simo, tepsu ye 
syo nau nai nje, ete yé da sane sor yé yenau su. Kota 
ne bi suk-i tik yeraja mwa neya mo bur ré mit ete an 
sino ges mo os ibit, tepsu nggon gato mbrau nggwa 
wa tik yebris mit, ete yebris ne iwa ben suk siri su 
nggon ne. Ye gato so suk mo bur ré ku sugum mwa 
kadit sukibit mwa gato yé ben mo kota ne re." 

“Qrete ji jam ye yo ki sukdu ma kadit gu sare do, 
"Ji bi rus-i, nin mu kadit kota ne et. Nin syesyar wé 
kadit kota ne, subere nin waii ben suksiri sato an ben 
ne nde. Nin mu kadit, subere sukye gato yé ku mone, 
bere yo tok nin nde. 

> Bere yé mone ku sukye, we suksiri gato yé ben ne 
mwa ndo nde. Yé tat suksiri ne bu sor kom mo au re. 
Yefun Allah napawa sukibit mwa gato an ben ne re. 

6 Nin ben sukye su nje mo kota ne win sukye gato 
yé ne ben su nje et. Yé mo kota ne ben sukye nai nje 
wam dik it yo, nin waii ben sukye wam we satu nai 
an et, tepsu nin sye nau krat mo an bi mok ses wam 

we wa an da et, tepsu an fro wa ben sukye nai nin, 
nin ben sukye nai an wam we sor. 

7 Nin ben sukye nai an sor an dipa, ete an wo an 
nderku an dakai, nin ben sukye mwa nai an tepsu 
suk mwa gato an dakai nai wa an dakai, ete an bes 
an nggwa kok su ne. Ye mo kota ne dakai nut mo 
an dakai tepsu nggon pasye sare do, 'Ji ré sa, tepsu 
nggon pasye. Ji nggonna nde. Bere ji yo nderku 
nggwa wokgan yo dom nde.' 

8 Sane kam no dik sor, ete án ku sukye bok yo 
sato: yé kwop suki e, yé wo nderku nggwa e, yé ku 
sukonde sye e ne. Yefun Allah gato gum Yekwesu 
gato kok wai ne, bere An fro os wa syo sukye nai nje 
mo kota ne. Bere Yefun syo bot git kota ne si bi nje 
ne wé or re." 

2 Yeraja mo bur ré dogato da bro wa kota ne bi 
suk-i tepsu ye gato da bro wa ben suk siri su nggon. 
Yeraja mwa gato sibot nje mo kota ne bi os-i, ete nai 
suk mwa ket án í, bere yeraja ne sokme bot gato git 
kota ne bu it mu mo gu, bere yeraja mwa ne wo ete 
nderku nje mo kota ne. 

10 Yeraja nyu mo sukye gato nje ku mo kota ne. 
Sane yeraja ti ko kadit kota ne ete ki do, "Kamapa! 
Yé mo kota Babel gato ye bes gum kok ku sukye ndo 
nde anare! Kota gato gwat os nggi wa yetu mwa ne 
sino simo ne, su ré ku sukye kom mo jam dik sane 
sor, ibit or re." 

11 Bere yé mwa gato so suk mo bur ré wo dom, an 
nderku nje mo kota ne, we nje mo kota ne yo so suk 
gato an gwat mu mone o nde. 

12 Yé mo kota ne yo so suk mo an o nde. Suk sato 
emas e, perak e, jok gato bi sugum sye e, mutiara 
e ne, yé yo so mo an o nde. Suk sato san kwo gato 

gum do lenan e, san te gato bi sugum sye e, san 
gato yar njep gum do san sutera e, san er e ne, yé 
yo so mo án o nde. Suk sato kwe gato grik ndo sato 
kwe nggon nak e, suk gato yé ben su kwe gato bi 
sugum sye e, suk gato ye ben su gading e, tembaga 
e, besi e, pualam e ne, yé yo so mo án o nde. 

13 Suk sato kwe gato da wik e, es wo e, es kru e, 
es gato grik ndo gato ye kon sugit su e, suk gato 
grik ndo sato kwe da gato grik e, mur e, kemenyan 
e ne, yé yo so mo án o nde. Suk sato nau e, manik 
e, tepung e, gandum e, sapi e, domba e, kuda si bi 
kereta e, pakwerut e, yetu e ne, yé yo so mo an o 
nde. 

14 Ye gato gwat suk mu wa so ne ki nai nje mo kota 
ne do, "Suk mwa gato ndo, gato nin mit iwa ne, nin 
yo ku o nde. Suk mwa gato nin mbrau nin nggwa ndo 
su mo bur ré sisu nin bi suk mwa gato bi sugum sye 
ne, ges or kadit nin re, bere nin yo ku o nde." 

15Yé gato gwat suk mu wa so mo nje mo kota ne, 
ete ku sugum mwa mone, bere ti ko kadit re. Bere 
yé ne nyu mo sukye gato nje mo kota ku ne. Bere án 
wo, án nderku nggwa, 

16 ete án ki do, "Kamapa! Yé mo kota Babel gato ye 
bes gum kok ku sukye ndo nde! Yé mone it san kwo 
ndo gato ye kendo gum do lenan. An it san te si san 
er gato bi sugum sye. Yé mbrau án nggwa su emas 
e, jok gato bi sugum sye sisu mutiara. 

17 Sarewo kom mo jam dik sane sor, suk mwa ne 
ibit or re." Yesu mo kapal e, ye gato simo kapal e, ye 
gato gwat kapal ne si ye gato gwat bi suk su kapal 
mu wa so mo ye yi ne sino ti ko kadit kota ne. 

18 An sino sokme bot gato git kota bu it mu mo gu 
ne, bere án saiye do, "Kota u anato gum kok sato 
kota ré ne?" 

12 Bere an wo, an nderku nggwa, an nutbot ndo 
nde sane sor an krer bofuf mo an su, ete an saiye 
do, "Kamapa! Yé mo kota Babel gato ye bes gum kok 
ku sukye ndo nde! Yé mwa gato bi kapal ma mo kota 
ne, ete ku suk mwa mo kota ne. Sarewo kom mo jam 
dik sane sor, kota ne ibit or re." 

20 Nin yé mwa ne sino gato kem mo gu ne, nin mit 
at, we Yefun syo sukye nai kota Babel, kota ne ibit it. 
Nin yé gato onyar kem mo Yefun Yesus e, nin yerasul 
e, nin yenabi e ne, nin sino mit at, we Yefun Allah 
syo sukye nai nje mo kota ne tepsu sukibit gato yé 
mone ben ket nin re. 

2! Qrete malaikat ge dik yo gato nggi nai jok gato 
sye wai ete am mo sem mit. Ete malaikat ne ki do, 
"Kota Babel gato ye bes gum kok, bere Yefun Allah 
am nggi sato ji am jok sye ré. Sane bere kota ne yé 
yo kuo nde. 

22 Bere ye jam musik gato ye kamo mone o nde. 
Ye gato ba sukbadek e, kamo kecapi e, seruling e, 
trompet e ne, bere yé yo jam bi musik ba mo kota 
ne o nde. Ye gato ben suk mo kota ne, sato ye nggi 
nu e, ben suk mo os e, fro suk mo kota mit e ne, yé 
yo ku yé ne mo kota ne o nde. Bere ye yo jam suk 
nggra sagato yé krut gandum mone o nde. 

23 Sukru yo ru rer ku kota ne o nde. Yé yo konwa 
ete kamowa ye gato kra yu mone o nde. Suga nyim 
ne sa, yé mo kota ne gato so suk nai ye yi neya 
ye bes gum yepasye re. Sane dom, suga nyim ben 
sato yé mo kota ne kwa syua wa ben kidar nje mo 
buryo-buryo ges mo os ibit ne re." 

24 Yé mo kota Babel gu yenabi ge bok yo. Yé gu yé 
gato onyar kem mo Yefun Yesus ne kwop dom. Yé 
gu yetu ge bok yo sino mo bur ré mone. Yé mwa ne 
dé sye mo kota ne, sane Yefun Allah waii ben sukye 
nai nje mo kota ne win suk gato án ben ne. 

19 1 Malaikat ne ki bi sukdu ne or sa, ji jam suk 
yo ba sye tepsu yetu mwa yé mo gu saiye sare 
do, "Men un Yefun Allah et. Yefun ne sa, nggi, Yefun 
Allah sa, gum kok wai o re. An sa, nai men wé kadit 
sukye subere men kem ndo to kapyo mato kapyo. 

2 An ndobot nje mo bur ré sa, An ndobot An bi suk-i 
ne ri-roi sor, An syo sukye nai yetu mo bur ré tepsu 
sukibit gato yé ben ne. Yé mo kota gato ben suk sato 
nggon gato ben siri mwa ne, Yefun syo sukye nai re. 
Ben sato yé mo kota ne tik yé mwa mo bur ré mit 
anato yé mwa ne simo os ibit tepsu nggon gato ben 
siri mwa tik yé mit wa ben suksiri. Ben sato nggon 
ne gu Yefun Allah bi pakwerut kwop wé mone, sane 
Yefun Allah waii gu nggon ne wé win sukibit gato 
nggon ne ben re." 

3 Orete yetu mwa mo gu ne saiye wam dik yo o sare 
do, "Men un Yefun Allah et. Bot gato git kota ne bu it 
mu mo gu to kapyo mato kapyo." 

“Yenggras ge musyu we sop at sisu suge at bare 
nggwa ete som Yefun Allah gato kem mo An bi kursi 
sye ne. An sino ki do, "Sangge, men un Yefun Allah 
et." 

> Orete yé jam ye yo ki sukdu mo Yefun Allah bi 
kursi sye ne sare do, "Men un Yefun Allah et. Men yé 
gato tepsu An bi pakwerut e, men yé gato gum wok 
e, gum sye e, yé mwa ne sino gato jammo An ne, 
men sino un Yefun Allah et." 

6 Orete ji jam suk yo ba syo-i ne tepsu yetu mwa ye 
ba. YE mwa ne ba syo-i ne tepsu syur sye ú mo tu. 
Yé mwa ne ba syo-i ne tepsu nogu pu gato nggi ne. 
Ye mwa ne saiye sare do, "Men un Yefun Allah et. 
Yefun Allah gato jom men ne anato nggi wai o re, An 
jowa yé mwa ne sino. 

7 Men wi men ambre, men bes An gum kok et, we 
su kam ré yo, Domba Gan bi kam-i wa An kra it 
anare. Nggon gato Domba Gan kra ne fro nggwa it. 

8 Nggon ne ku san gato kwo ndo wa nggon it re." 
(San kwo ndo ne bi sukjimnut do, sukndo gato yé 
gato onyar kem mo Yefun Yesus mo bur ré ben tepsu 
Yefun mit ne.) 

?Orete malaikat ne ki nai ji do, "Nan krom sukdu 
gato ji ki ré et: Ye gato ye kendo ma simo Domba 
Gan bi sukra gato ye konwa ne, ye ne sa, mit at wa." 
Orete malaikat ne ki o do, "Sukdu gato ji ki ne, Yefun 
Allah bi sukdu gato sangge anane." 

10 Ji jam sukdu ne sa, ji bare ji nggwa mo malaikat 
gwem wa ji bes malaikat ne gum kok, sarewo 
malaikat ki nai ji do, "Nan bes ji gum kok nde. Ji si 
nan tepsu yu, men ka we Yefun Allah bi pakwerut 
sino. Men ka we si nan bi nji mo Yefun bi rus-i, gato 
jom Yefun Yesus bi sukdu-i ne pe, men sino tepsu 
Yefun Allah bi pakwerut. Sane nan bes ji gum kok 
nde, wo nan bes Yefun Allah gum kok sor re." We 
sare, ye gato jom Yefun Yesus bi sukdu-i ne bere 
Yefun syo suktinggi nai ye ne, subere ye ne nggiwa 
kibot Yefun Allah bi suktaru-i rer nai ye yi jam. 

11 Qrete ji sokme Yefun Allah bi nu mo gu kak sa, ji 
me kuda kwo ge dik yo ti mo ji gwem. Ye gato it mo 
kuda ne gum do, "Ri-roi si Sangge." Ye ne syo sukye 
nai yetu sisu ri-roi tepsu sukibit gato yetu ben ne sor. 

Ye ne ndobot suk gato yetu ben ne sisu sangge, sane 
anato An futma gu nje kwop win sukibit gato ye ben 
ne. 

12 Ye ne gro gan tepsu bot ru. An bom yekwesu bi 
topi mwa mo An su. Ye krom gum dik yo mo An kaim. 
Ye yi ne jam nde re, wo An dakai sa, jam gum ne re. 

13 An it san gato ye ras mo yetu dé. An gum do, 
"Yefun Allah bi Sukdu." 

14 Yefun Allah bi yesukmise mo gu boribot An. Yé 
mwa ne it mo kuda kwo ge bok yo, yé mwa ne it san 
gato kwo ndo. 

15 Nyom gato ot de we syesyar kadit An syokwet. 
Bere An ben sukye nai nje mo bur ré iwedewe su 
nyom ne. Bere An ben sukye nai nje su nggarmom 
muk sane sor yé mwa ne sino jammo An petok 
sor. An gwat os wa Yefun Allah gato nggi wai ne bi 
sukmaskwa bor mo bur ré. An ben yetu mwa dé sye, 
tepsu ye yakos anggur bo, bere i-rom ne syesyar re. 

16 Mo An bi san gato kewa An gwes muk ne, ye 
krom An gum sare do, "Yeraja re gum kok wai kadit 
yeraja mwa neya o re. Yekwesu re gum kok wai o 
kadit yekwesu mwa neya o re." 

17 Orete ji sokme malaikat ge dik yo o gato ti mo 
kam su. Malaikat ne saliye kendo ndam mwa gato ok 
mo gu nim ne sare do, "Nin ma, nin sum wa nin git 
sugit mo Yefun Allah bi pesta sino et. 

18 Nin ma git yekri ku sato ré, nin git yeraja ku e, 
yesukmise bi padosye ku e, yesukmise ku e, kuda ku 
e, ye gato it mo kuda ne ku e, yetu mwa ne sino ku 
e, ye gato gum pakwerut ku e, ye gato dakai ti mo 
an dakai ku e, ye gato gum sye ku e, ye gato gum 
wok ku e ne. Nin ma nin git yekri mwa ne sino ku et." 

13 Orete ji sokme suge doketke si yeraja mo bur 
re si bi yesukmise-i sum wa futma ben sukndi su Ye 
gato it mo kuda kwo si bi yesukmise-i ne. 

20 Yefun but suge doketke ne si suge kedowe gato 
ye kendo do yenabi gato ben kidar nje. Yenabi ne 
kadum bi suktinggi, an ben suk gato ben nje yeket 
mo suge doketke ne gwem. (Yenabi ne ben suk 
gato ben nje yeket, an ben kidar yé mwa gato suge 
doketke syogat ye syat ja wa ne. Yenabi ne ben kidar 
yé mwa gato som suk gato ye ut ka sa suge doketke 
ne.) Suge doketke ne sisu yenabi gato kidar nje ne, 
an we ne mbau tó, ete Yefun am an we mu ngga mo 
bot sye gato tepsu em, gato ru sye basmi kwik su 
belerang. 

21 An we bi yeko ne yé gu yé mwa ne kwop su 
nyom gato syesyar kadit Ye gato it mo kuda kwo ne 
syokwet. Orete ndam mwa ne sino ma git yekri ne ku 
sor, ndam git gat sane sor, ndam on don su yekri ku 


ne. 
20 1 Ji me suk bok gane or sa, ji sokme malaikat 
ge dik yo o is kadit gu ma. Malaikat ne jom 

kunci gato tep wa kak kwoye sye mo bur desnak ne 
syo. Malaikat jom bus sye dom. 

2Malaikat but naga, gato ben bi suk-i tepsu kwis 
kadit nyim tuya gato biris bi yekwesu, gato ye kendo 
gum do Iblis ne. Malaikat but naga ne ete rai su bus 
sor kom mo tahun ribu dik. 

3Malaikat rai naga ne pe ete am mo kwoye sye 
mo bur desnak. Orete an domwa kwoye sye mo bur 
desnak ne syo krat wari wa naga ne. An ben syik 
mone subere ye yo ma kak o nde, subere naga yo 
ku os wa ben kidar nje mo bur ré iwedewe o nde, 
sane sor tahun ribu dik or. Tahun ribu dik or wé, ete 


Wahyu 20 1095 


ye kak kwoye sye mo bur desnak ne syo wa naga 
syesyar wikgan. 

1 Orete ji sokme yekwesu bi kursi bok yo. Yé gato 
kem mone anato yé gato ku suktinggi wa jom ete 
ndobot yetu. Sane dom ji sokme yetu ge bok yo gato 
ye gu kwop. Ye tot yé bok ne su toko wé su mbam, 
we yé bok ne ki subot suk gato Yefun Yesus ben ne, 
án ki subot Yefun Allah bi sukdu-i. Yé bok ne yo som 
suge doketke si suk gato ye ut ka sa suge ne nde. Ye 
yo syat suge doketke bi ja mo yé bok ne git det nde. 
Ye yo syat ja mo yé bok ne syim rut ne dom nde. Yé 
bok ne Yefun sun kadit sukkwop o re, án si Kristus 
jom nje tepsu yekwesu sane sor kom mo tahun ribu 
dik. 

> YE bok ne anato yé gato Yefun Allah sun kadit 
sukkwop su wam doketke. (Sarewo ye yi neya gato 
kwop, bere eswa tahun ribu dik ne or wé, ete bere 
Yefun Allah sun án dom.) 

6Yé gato Yefun Allah sun su wam doketke ne, yé 
ne sa, mit at wa. Yé bok ne tep wa Yefun Allah nai 
sok mo Yefun dakai bi rus-i ne. Bere yé bok ne yo 
kwop wam kedowe o nde, wo án tepsu yegweswai 
wa yetu si Yefun Allah. Yé bok ne ben suk wa Kristus 
sor. Bere án si Kristus jom nje ne sor kom mo tahun 
ribu dik ne re. 

7 Tahun ribu dik ne orete yo, malaikat sombok biris 
bi yekwesu kadit nat gato ye rai an mone. 

8 Biris bi yekwesu bere mubot bur mwa ne sino ete 
ben kidar nje mo bur ré iwedewe. Biris bi yekwesu 
ben kidar yewis deyo gato gum do Gog si yewis deyo 
o gato gum do Magog. Biris bi yekwesu ben kidar 
yewis mwa ne sino subere án sino sum wa gu Yefun 

bi rus-i mone. Yetu ne mwa wai o re. Yetu ne mwa 
tepsu yen mo sem de. 

2 Yetu mwa ne sum ete mubot bur ré sor, an kom 
mo kota gato Yefun Allah jimnotku. Yefun Allah bi 
rus-i sum mone, ete yetu mwa ne ti wairi wa Yefun 
bi rus-i, sarewo bot is kadit gu ete git ye mwa gato 
futma gu Yefun bi rus-i ne, ye mwa ne kwop or. 

10 Orete biris bi yekwesu gato ben kidar yé mwa ne, 
Yefun am mu ngga mo bot sye gato tepsu em ete ru 
sye basmi kwik su belerang. Yefun Allah am biris bi 
yekwesu mo nat gato Yefun am suge doketke si suge 
kedowe, gato tepsu yenabi gato kidar nje ne, nyim 
wé re. Mo bot ne, biris bi yekwesu e, suge doketke si 
yenabi ne ku sukye ete dipa su noru nombrak sane 
sor to kapyo mato kapyo. 

11 Orete ji sokme Yefun Allah gato kem mo An bi 
kursi kwo gato sye. Bur ré si gu nim ne fres wé kadit 
An re. Ye yo ku bur ré si gu nim ne o nde. 

12 Ji sokme yé mwa ne sino gato kwop sum mo 
kursi sye ne gwem. Yé gato gum sye e, ye gato gum 
wok e ne, yé mwa gato kwop ne sino ti mo kursi sye 
ne gwem. Buku bok yo kak mone. Orete ye nai Buku 
dik yo o ma, ye kak mone dom. Ye krom yé gato bere 
kem gesyos ne gum mo Buku ne. Or o Yefun Allah 
syo sukye nai yetu gato kwop ne tepsu sukdu gato ye 
krom mo buku bok ne. Yefun Allah syo suk nai yetu 
mwa ne tepsu suk gato yetu mwa ne ben re. 

13 Yé gato kwop mo sem mit syesyar ete ma ti mo 
Yefun Allah gwem. Yé gato mo gwinggri syo mo bur 
desnak si sukkwop bi nat-i ne syesyar sino ma ti mo 
Yefun Allah gwem dom. Orete Yefun Allah syo sukye 
nai nje gedik-gedik tepsu suk gato gedik-gedik ben 
ne. 

14 Orete sukkwop bi nat-i si gwinggri syo mo bur 
desnak ne, ye am mu ngga mo bot sye gato tepsu 
em ete ru su nyor. (Bot sye gato tepsu em ete ru ne 
anato tepsu sukkwop kedowe.) 

15 Ye to ye yo krom an gum mo Buku Yegesyos nde 
yo, bere ye am ye ne mu ngga mo bot sye gato tepsu 
em ete ru ne. 

21 1 Orete ji sokme gu be si bur be. Gu gato rok 
sisu bur gato rok ne fres wé re. Sem fres dom 
re 


2 Ji sokme Yefun Allah bi kota, Yerusalem be is kadit 
Yefun Allah mo gu ma bur. Kota ne fro sisu ndo re, 
tepsu nggon mbrau nggwa ne kur mek wa kra su bi 
ya. 

3 Orete yé jam Yefun Allah mo An bi kursi sye ne 
ki sye sare do, "Ré yo, Ji, Yefun Allah, ma kem sisu 
yetu it! Bere Ji ma sisu yetu kem mo nat dik sino re. 
Yetu ne tepsu Ji bi rus-i re. Ji dakai sisu Ji bi rus-i 
kem mo nat dik sino tepsu yetu bi Yekwesu ne o re. 

“Bere Ji nggri yé gato wo ne gro rom wé re. Bere 
yé yo kwop o nde, yé yo nderku nggwa o nde, yé yo 
wo o nde, yé kaim yo yó e, dipa su sukye o nde. Suk 
bok ne bere bor o nde, we suk mwa gato nyim neya 
fres wé or re." 

> Orete Yefun Allah gato kem mo An bi kursi sye ne 
ki do, "Su ré, Ji ben suk mwa ne sino be it!" An ki nai 
ji o do, "Sukdu gato Ji ki ré sangge, sukdu ne tep wa 
yé onyar kem pe mo, sane nan krom et!" 

SYefun ki o do, "Suk mwa ne Ji ben or it! Ji anato 
Yefun gato ut suk kadit ketke ete jom sane sor kom 
mo pe gato or mo. Bere Ji syo syur nai ye gato sosa 
kadit syur nggrup gato ben yetu mbau. Bere Ji syo 
syur ne ma wa an da, an yo bi suk yo wa nde. 

7Ye gato nggi wai kadit bur re bi suk-i, bere an ku 
suk mwa mo bur be ne kadit Ji. Bere Ji anato tepsu 
Yefun gato jom an, ete an anato tepsu Ji dakai bi 
pa-i. 

8 Sarewo ye gato ben an bi suk-i siri kadit Ji mit, 
bere Ji am mo bot gesyos. Ye gato bere Ji am mo bot 
gesyos anato ye gato ben bi suk-i sato ré: ye gato 
rewa Ji e, ye gato bariket Ji e, ye gato som sukdaret 
ete ben sukibit su e, ye gato gu ye yi kwop daret 
e, yebris si nggon gato ben siri su yu daret e, ye 
gato kwa syua e, kro ri, frum suk e ne, ye gato som 
sukdaret e, yé mwa ne sino gato kidar suk e ne. Yé 
mwa ne sino gato ben bi suk-i ibit sane yo, bere Ji 
am ngga mo bot sye gato tepsu em ete ru sye basmi 
kwik su belerang. Bot sye ne anato tepsu sukkwop 
kedowe." 

?Malaikat ge dik yo ma kadit malaikat ge mufit gato 
jom mbem su sukye mufit wari ne ma ku ji ete ki do, 
"Nan ma, bere ji kadum nggon gato ye fro wa kra 
Domba Gan ne nai nan me et." 

10 Yefun Allah Gen pet mo ji, ete malaikat ne gwat 
ji mu kom mo banbo sye dik yo yu. Mone malaikat 
kadum Yefun Allah dakai bi kota Yerusalem gato is 
kadit Yefun Allah mo gu ma bur ne nai ji me. 

11 Yefun Allah kaim rer-rik mo kota ne. Kota ne 
rer-rik ndo yé, tepsu jok gato bi sugum sye rer-rik 
ne. Kota ne rer-rik sato jok gato ru kur si ru er ne, 
ete rer tepsu kaca. 

12 Kota ne bi ros sye gato ti syu kok. Ros syo ne 
musyu dik sop we mó. Malaikat musyu dik sop we 
mewa ros syo bok ne. Mo ros syo ne ye krom ye 
Israel wis musyu dik sop we ne gum mo. 

13 Ros syo gri yo mo kota tak de nim, gri yo o tak 
de ti, gri yo o tak de nden, gri yo o tak de ket. 

14 Ye ben ros syo mo jok sye musyu dik sop we yu. 
Mo jok bok ré ye krom Domba Gan bi yerasul ge 
musyu dik sop we ne gum mó. 

15 Malaikat gato ki suk su ji gwat suk yo ka sato 
kwepu emas wa an nat suk mo kota ne. An nat kota 
bi ros e, an nat kota bi ros syo e ne. 

16 Kota ne ré si syu tepsu yu. Malaikat ne nat kota 
su bi kwepu emas. Kota ne syu kom mo kilometer 
ribu we wotin at. An nat kota ne ré tepsu kota syu ne 
dom re. Malaikat ne nat kota ne ti syu kok tepsu kota 
ne syu dom. 

17 Malaikat nat kota bi ros ne. Ros ti syu kom mo 
meter musyu mumat. Malaikat nat suk su bi kwepu 
tepsu yetu nat suk su meter. 

18 Kota ne bi ros, ye nggo su jok gato ru kur si jok 
gato ru er. Kota ne ye nggo su emas, gato rer-rik 
tepsu kaca. 

19 Jok sye gato ye tat kota bi ros su ne, ye mbrau 
su jok gato bi sugum sye wisyo-wisyo. Jok doketke 
anato jok baiduri pandan gato ru kur si er. Jok 
kedowe jok nilam gato ru kur tepsu gu. Jok kedogri 
jok yakut gato bok-bok. Jok kedoat jok zamrud gato 
ru kur tepsu kwenat. 

20 Jok kedomumek jok baiduri sepah gato bok-bok 
ete er. Jok kedomumat jok delima. Jok kedomufit jok 
ratna cempaka gato ru kri. Jok kedomunggwo jok 
pirus gato kur si warna yi. Jok kedomusi jok topas 
gato kri. Jok kedomusyu jok krisopras gato kur tepsu 
kwenat. Jok kedomusyu dik sop dik jok lazuardi gato 
er. Jok kedomusyu dik sop we jok kecubung gato kur 
te. 

21 Ros syo mo kota ne musyu dik sop we. Yé kok 
mutiara bodik-bodik gato sye kewa ros syo ne dik-dik. 
Yefun sya emas gato ndo yé, rer tepsu kaca bot os 
sye mo kota mit ne. 

22 Ji yo me nu ke dik yo wa yé sum wa un Yefun mo 
kota ne nde, we men bi Yekwesu Yefun Allah gato 
nggi wai o re, An si Domba Gan ne, An we ne dakai 
sisu nje mone. Sane ye yo mitmo nu wa yé sum wa 
yé un Yefun mone nde. 

23 Yefun Allah dakai rer-rik-i si Domba Gan kaim 
rer-rik-i anato tepsu sukru mo kota ne. Sane yé mone 
yo mitmo kam si aina wa rer ku án nde. 

24Kota ne bi sukru bere rer ku yewis mwa ne 
sino tep wa an mu ben an bi suk-i su. Yeraja mo 
buryo-buryo bere gwat án bi sukrok mwa ma mo 
kota ne. 

25 Kamdik-kamdik ros syo ne kak pe sor. Ye yo dom 
suk yo wa nde, we mone noru yo mo nde. 

26 Bere yewis mwa ne sino gwat án bi suk mwa gato 
ndo yé ma, bere án bi suk gato ndo wai bere yé gwat 
ma mone. 

27 Sarewo yé gato ben bi suk-i siri kadit Yefun mit 
ne, bere yé ne yo sok mo kota ne nde, wam dik yo 
dom nde. Yé gato som sukdaret e, kidar suk e ne yo 
sok mo kota ne nde. Sarewo yé gato ye krom gum 
mo Domba Gan bi Buku Yegesyos sor anato sok mo 
kota ne. 

22 1 Orete malaikat ne kadum syur gato ben yé 

mbau ne nai ji me dom. Syur ne rer tepsu 
kaca. Syur ne syé kadit Yefun Allah si Domba Gan bi 
kursi sye ne. 

2 Syur ne syé ket os sye mit mo kota ne. Mo syur 
de kwe gato ben yetu kem gesyos ne kom mó. Kwe 

ne ke dik yo mo syur deré, ke dik yo o mo syur deta. 
Kwe ne bo ainadik-ainadik petok, tepsu tahun dik, 
kwe ne bo wam musyu dik sop we. Yé mwa nai kwe 
ne nat wa kon án wip ne ge su. 

3Suk mwa mo kota ne ndo sino. Yefun Allah yo 
dufo mo suk yo gato kem mo kota ne mo nde. Bere 
mo kota ne, Yefun Allah si Domba Gan bi kursi sye 
mé. Yefun bi pakwerut ben Yefun bi suk-i mone. 

“Bere Yefun bi pakwerut dakai ku Yefun Allah gro 
mone. Ye krom Yefun Allah gum mo an git det. 

> Mo kota ne noru mo nde, sane an yo mitmo sukru 
si kam nde, we an bi Yekwesu Yefun Allah bere tepsu 
sukru rer ku an. Bere Yefun bes an tepsu yesu gato 
jowa Yefun bi suk-i ne sor to kapyo mato kapyo. 

6 Orete malaikat ne ki nai ji do, "Sukdu gato ji ki ré 
sangge, sukdu ne tep wa yé onyar kem mo. Men bi 
Yekwesu Yefun Allah gato bok An Gen mo yenabi 
anato syogat An bi malaikat ma kadum suk gato bere 
bor nai An bi pakwerut mwa ne jam et." 

7 Yefun Yesus ki do, "Nin jammo suk gato Ji ki ré et, 
bergan sor ete Ji ma. Ye gato jammo sukdu subot 
suk gato bere bor mo buku ré, ye ne sa, mit at wa, 
we bere Yefun ben sukndo su ye ne re." 

8Ji gato gum do Yohanes jam ete sokme suk mwa 
gato ji krom more re. Ji jam ete ji sokme suk mwa 
ne or sa, ji bare ji nggwa mo malaikat gato kadum 
suk mwa nai ji ne gwem. Ji bare ji nggwa wa ji bes 
malaikat ne gum kok, 

2 sarewo malaikat ne ki nai ji do, "Nan bes ji gum 
kok nde. Ji si nan tepsu Yefun Allah bi pakwerut sino. 
Men ka we si nan bi nji, gato yenabi bok ne si yé 
mwa ne sino gato jammo sukdu mo buku ré, men 
sino tepsu Yefun Allah bi pakwerut. Sane nan bes ji 

gum kok nde, wo nan bes Yefun Allah gum kok sor 
re." 

10 Orete malaikat ne ki nai ji o do, "Nan gurik sukdu 
subot suk gato bere bor su kam sari ne ma mo buku 
ré nde, we yo nam nde ge, suk mwa ré bor re. 

11 Ye to ben sukibit yo, ben bi suk-i ne sor. Ye to 
ben suk gato Yefun bagri ket ne yo, ben bi suk-i ne 
sor. Ye to ben sukndo yo, ben bi suk-i ne sor. Ye to 
ben Yefun Allah bi suk-i ne yo, ben Yefun Allah bi 
Suk-i ne sor." 

12 Yefun Yesus ki do, "Nin jammo suk gato Ji ki ré 
et, bergan sor ete Ji ma. Ji gwat suk mwa gato bere 
Ji syo nai nje tepsu suk gato an ben wa Ji re. 

13 Ji anato Yefun gato ut suk kadit ketke ete Ji jom 
sane sor kom mo pe gato or mo. Ji anato kem kadit 
ketke sor to kapyo mato kapyo." 

14Ye gato ben Yefun bi suk-i, ben sato an gu an bi 
san kwo ndo it anane. Ye gato gu an bi san kwo yo, 
bere an ku os wa an git kwebo mo kweke gato ben 
yetu kem gesyos. Bere an ku os wa an sok ket ros 
syo mu mo kota mit ne. Yé ne sa, an mit at wa, we 
bere Yefun ben sukndo su an re. 

15 Sarewo yé gato yo ku os wa sok mo kota ne nde 
anato yé gato bariket Yefun. Yé ne ben bi suk-i sato 
ré: an kwa syua e, kro ri, frum suk e ne e, an ben 
siri su yu daret e, an gu ye yi kwop daret e, an som 
sukdaret e, an mit iwa kidar nje ket kwayo-kwayo e 
ne. Yé mwa gato ben bi suk-i sane, yo ku os wa sok 
mo kota ne nde. 

16"Ji, gato gum do Yesus, Ji anato syogat Ji bi 
malaikat ma wa kibot sukdu mwa mo buku ré wa ye 
gato onyar kem mo Ji mo nu ari mo bur ré jam re. 
Ji anato yeraja Daud bi dat. Ji anato kak os ndo wa 

yetu tepsu bi ik gato it ben sato kak os wa nombrak 
ne ma." 

17 Yefun Allah bi rus-i, gato tepsu Yefun Yesus bi 
nggon gato bere An kra ne si Yefun Allah Gen ki nai 
Yefun Yesus do, "Yefun Yesus o, Nan ma et!" Yé 
mwa gato jam sukdu mo buku sino ré ki do, "Yefun 
Yesus o, Nan ma et!" Yé mwa ne ki do, "Yefun Yesus 
o, Nan ma et!" Yé gato sosa, an ma nai syur gato 
ben an mbau mone et. Yé gato mit jwa ma nai syur 
ne yo, an nai yi sor, an yo bi suk yo wa nde. 

18 Ji, gato gum do Yohanes, ji ki suknapa wa yé 
mwa ne sino gato jam suktaru subot suk gato bere 
bor su kam sari ne ma mo buku ré, sare do, ye gato 
syek kwa be to sukdu ré yo, bere Yefun Allah waii 
syek sukye tepsu sukye gato ji krombot mo buku ré 
wa ye ne. 

12 Ye gato tot sukdu mo buku ré napyo wé yo, bere 
Yefun Allah tot sukndo gato ji krombot mo buku ré 
napyo wé kadit ye ne re. Bere Yefun Allah tot sukndo 
gato ye ne ku mo Yefun Allah bi kota si kwebo gato 
ben yetu kem gesyos ne, Yefun Allah tot sukndo ne 
napyo wé kadit ye ne re. 

20 Ye gato kibot sukdu mwa ré nai ji, An ki do, 
"Sangge, bergan sor ete Ji ma!" Sangge! Yefun 
Yesus, men bi Yekwesu, Nan ma et! 

2! Men bi Yekwesu Yefun Yesus ete mewa Yefun 
Allah bi rus-i ne sino sor. Sangge. 

